
         1
1 Talisibaralae sulia tha Jisas na Kraes. Nia 'e futa mai 'ana 'aebara tha Deved na
         ngwane 'inito nee 'e futa mai 'ana kwalafaa tha Abraham.
         2 Ma na talisibaralae neri, 'e thafali mai 'ana tha Abraham. Na 'alakwa tha Abraham
         ne tha Aesak, tha Aesak alua tha Jakob, ma tha Jakob ka alua tha Jiuda fonea doorana
         ki.
         3 Ma na 'alakwa nia ki tha Jiuda ne tha Peres ma tha Sera. (Gaa keerua thatana ni Tama.)
         Ma na 'alakwa tha Peres ne tha Hesron, tha Hesron ne alua tha Ram.
         4 Tha Ram ka alua tha Aminadab, tha Aminadab ka alua tha Nason, tha Nason ka alua tha
         Salmon.
         5 Tha Salmon ka alua tha Boas, ma gaa nia thatana ni Rahab. Tha Boas ka alua tha Obed,
         ma gaa nia thatana ni Rut. Tha Obed ka alua tha Jesi.
         6 Tha Jesi ne alua tha Deved na ngwane 'inito 'i Israel. Tha Deved ka alua tha Solomon,
         ma gaa nia ne gwe 'oru bae tha Iuraea.
         7 Tha Solomon ka alua tha Rihoboam, tha Rihoboam ka alua tha Abaeja, tha Abaeja ka
         alua tha Asa.
         8 Tha Asa ka alua tha Jehosafat, tha Jehosafat ka alua tha Joram, tha Joram ka alua
         tha Iusaea.
         9 Tha Iusaea ka alua tha Jotam, tha Jotam ka alua tha Ehas, tha Ehas ka alua tha Hesekaea.
         10 Tha Hesekaea ka alua tha Manase, tha Manase ka alua tha Emon, tha Emon ka alua tha
         Josaea.
         11 Tha Josaea ka alua tha Jekonaea ma na thaasina ki. Kera da futa sui naa si manga
         na malimae kera ki da ngala imole ki 'i Israel 'uria maetoaa baita 'i Babilon.
         12 'I buri na malimae kera ki da ka ngala imole ki 'i Israel 'uria 'i Babilon, tha Jekonaea
         ka fi alua tha Sialtiel. Ma tha Sialtiel ka alua tha Serababel.
         13 Tha Serababel ka alua tha Abaeud, tha Abaeud ka alua tha Elaeakim, tha Elaeakim ka
         alua tha Aso.
         14 Tha Aso ka alua tha Sadok, tha Sadok ka alua tha Akim, tha Akim ka alua tha Eliud.
         15 Tha Eliud ka alua tha Eliesa, tha Eliesa ka alua tha Matan, tha Matan ka alua tha
         Jakob.
         16 Tha Jakob ka alua tha Josef arai ni Meri na gaa nia tha Jisas na da 'alangia laubo
         'ania na Kraes, sulia nia nee na ngwane tha God 'e filia fasi ka 'inito.
         17 Ma 'e thafali mai 'ana tha Abraham lelea ka dao 'ana tha Deved na ngwane 'inito,
         akwala ma fai uuni ngwane. Sui ka thafali mai 'ana tha Deved na ngwane 'inito lelea
         mai ka dao 'ana si manga bae maalimae kera ki da ngala imole ki 'i Israel 'uria 'i
         Babilon, tee akwala ma fai uuni ngwane. Ma ka thafali 'ana si manga imole ki 'i Israel
         da lea 'uria 'i Babilon lelea mai ka dao 'ana si manga na Kraes 'e futa, tee akwala
         ma fai uuni ngwane laubo.
         18 Na futalana mai tha Jisas na Kraes 'e 'urii: Si manga da alufaafia ni Meri na gaa
         tha Jisas fuana tha Josef, ma 'e langi daru si too ofu 'ua, ni Meri e thaitamana nia
         'e kulua naa 'ana Mangoedoo Abu.
         19 Ma tha Josef, na ngwane ne da alufaafia fuana, ka manata 'uria lukatailana, sulia
         nia na ngwane 'o'olo. Sui ta, 'e otenia 'ana faanonisusualalana ni Meri 'i maana imole
         ki, ma ka manata 'uria lukatai agwalae 'ani nia.
         20 Sui ta, si manga 'e manata 'ua bana sulia si doo neri, na enselo nia tha God ka daofaatai
         fuana 'i laona moosubolelae ka 'urii, “Josef 'ae, 'oe ngwane 'ana kwalafa tha Deved,
         'o si mau lau 'ana talailana ni Meri 'uria 'afe 'oe. Sulia ni nia 'e kulua naa 'ana
         Mangoedoo Abu.
         21 Ma nia kau tharea tee ngwela ngwane, ma 'oko 'alangia 'ana tha Jisas (na maalutana
         ne na ‘Faamoori’), sulia nia ne kau faamooria imole nia ki faasia abulo ta'alae kera
         ki.”
         22 Ma si doo nee ki 'e fuli fasi ka faamamanea si doo bae tha God 'e faarongo mai 'ania,
         'ana si manga bae na profet 'e bae 'urii,
         23 “Tee keni thaarii kau iana ma kau tharea tee fe ngwela ngwane, ma dau 'alangia 'ana
         tha Emanuel.” Ma maalutana si thata neri: “Tha God 'e too fone kolu.”
         24 Ma si manga tha Josef 'e tharai, nia ka ade naa sulia si doo neri ki na enselo nia
         tha God 'e thaea fuana. Ma nia ka adea naa ni Meri.
         25 Sui ta, 'e langi daru si too ofu 'ua lelea ka dao 'ana si manga ni Meri 'e tharea
         'alakwa nia. Ma tha Josef ka 'alangia naa 'ana tha Jisas.

1 'Ana si manga tha Herod 'e 'inito, tha Jisas 'e futa 'i Betlehem, na maetoaa 'i laona
         kade lolofaa 'i Jiudea. Ma 'e langi si tau bo 'i burina, tai ngwane ki faasia 'i taelana
         thato na da thaitamana bubulu ki, da ka dao mai 'i laona maetoaa baita 'i Jerusalem.
         2 Ma da soetalafana imole ki da ka 'urii, “'Urii ma ngwela bae kau 'inito fuana Jiu
         ki, 'e futa 'i fai? Kameli meli thaitamana 'e futa 'i see, sulia si manga meli too
         'ua mai 'i taelana thato, meli ka rikia naa fe bubulu ne faatana futalana mai, ma
         meli ka lea na mai fasi meli ka faabaitaa, ma meli ka foasia.”
         3 Ma na manatalana tha Herod na ngwane 'inito ka kali 'asiana si manga 'e rongoa 'ana
         si doo neri, ma na ngwane ki 'i Jerusalem laubo.
         4 Ma nia ka soe 'uria ngwane ni foa baita ki, ma na ngwane toodoo 'ana bibirangaa ki,
         fasi da ka koni mai, ma 'e soetooda ka 'urii, “'Urii ma 'i fai nee na Kraes bae kau
         futa mai 'ania?”
         5 Ma da olisia da ka bae 'urii, “'I Betlehem bae, na maetoaa 'i laona kade lolofaa
         'i Jiudea. Sulia na kekedalae nia profet bae 'e 'urii,
         6 ‘Betlehem 'ae, na maetoaa laona kade lolofaa 'i Jiudea, langi 'o si faekwa 'i malutana
         maetoaa 'inito ki 'i Jiudea, sulia tee ngwane 'inito ne kau lea mai faasi 'oe, fasi
         ka talaia imole nau ki 'i Israel.’ ”
         7 Ma tha Herod 'e soe anggwa mai 'ana ngwane ki ne da dao mai faasia 'i taelana thato
         'uria unuunu agwalae foneda, fasi ka daotoona si manga tae nee da thafali rikia 'ana
         fe bubulu neri.
         8 Ma nia ka odu kera kau 'uria 'i Betlehem, ka bae 'urii, “Molu lea, ma molu ka rofe
         talingai mai 'uria ngwela neri. Ma lelea molu daotoona, molu ka faarongo nau mai,
         fasi nau boroi ku lea laubo 'uria faabaitalana.”
         9 -
         10 Ma 'i burina ne tha Herod 'e bae 'urineri, da ka lea naa 'ada. Ma si manga da dao
         na kau sulia tale, da ka rikia lau fe bubulu bae da thafali rikia mai 'i taelana thato.
         Da ka nonithathala 'asiana si manga da rikia lau. Ma fe bubulu neri ka eta 'i nao
         'ani kera lelea ka dau otofana si kula bae tha Jisas 'e tio ai.
         11 Da ruu 'i luma, ma da ka rikia ngwela fonea gaa nia ni Meri. Da ka boururu ma da
         ka foasia ngwela neri, ma da 'ifingia ngwai kera ki, ma da ka fala naa falelae ki
         ne liulana 'e baita fuana: na gol, ma na doo ne thasuna 'e moko 'okae, ma na ngwaingwai
         moko 'okae ki.
         12 Sui da ka oli na 'ada sulia ta tale 'e'ete 'uria 'i fera kera, sulia tha God 'e lui
         fifii 'ani kera laona moosubolelae, fasi ka langi da si thaea lau fuana tha Herod.
         13 Ma 'i burina ngwane neri ki da oli naa 'uria 'i fera kera, na enselo nia tha God
         'e daofaatai fuana tha Josef 'i laona moosubolelae, ma ka bae 'urii, “Josef 'ae, 'o
         tatae, 'oko ngala ngwela nee fonea gaa nia, molu ka tafi 'uria 'i Ijip, ma molu ka
         too mai 'i seeri lelea ka dao 'ana si manga nau kwau thaea molu kau oli lau mai. Sulia
         tha Herod 'e rofe 'uria ngwela nee fasi ka thaumaelia 'ana.”
         14 Ma tha Josef 'e tatae, ma ka ngala ngwela fonea gaa nia ni Meri, ma da ka lea 'i
         laona rodo neri 'uria 'i Ijip.
         15 Ma da too 'i seeri lelea tha Herod ka mae. Ma si doo neri 'e faamamanea si doo bae
         tha God 'e thaea fuana profet bae 'e kedaa ka 'urii, “Nau ku soe mai 'uria ngwela
         nau faasia 'i Ijip.”
         16 Ma si manga tha Herod na ngwane 'inito 'e thaitamana ngwane neri ki da lea mai faasia
         'i taelana thato da suke nia, ka rakethasu 'asiana. Ma nia ka fala baelana fuana ngwane
         ni omea nia ki fasi da ka thaumaeli teefau 'ana ngwela ngwane faekwa ki 'i Betlehem
         ma 'ana maetoaa kalikalia ki sui. Nia 'e odu kera fasi da ka thaumaelia ngwela ngwane
         faekwa ki ne dao 'ana roo fe ngali, ma na ngwela ai ore faekwa ki laubo. Tha Herod
         'e ilia si doo neri, sulia 'e 'olotoo sulia si faarongoa bae na ngwane neri ki da
         thaea sulia si manga bae fe bubulu neri 'e thafali daofaatai 'ania.
         17 'Urineri na imole ki na da too 'i Betlehem, da angi 'uria ngwela kera ki ne da mae.
         Da angi 'urineri, ilingia bae tha Jeremaea na profet 'e thaea mai 'i nao,
         18 “Da rongoa lingena angia neri 'e talo mai faasia maetoaa 'i Rama, na lingena isigwaulae
         baita. Ni Reisel 'e angisia kae ngwela nia ki. Si manga 'e angi, 'e langi ta imole
         si gwafe nia naa, sulia ngwela nia ki da mae teefau naa.”
         19 Ma 'i burina ne tha Herod 'e mae naa, na enselo nia tha God ka daofaatai lau 'i laona
         moosubolelae fuana tha Josef 'i Ijip,
         20 ma ka bae 'urii, “Josef 'ae, 'o tatae, 'oko ngala ngwela fonea gaa nia ni Meri, molu
         ka oli naa 'uria 'i Israel, sulia ngwane bae ki da thasi 'uria thaumaelilana ngwela
         nee, da mae naa.”
         21 Ma tha Josef 'e tatae, ma ka ngala ngwela fonea gaa nia ni Meri, ma da ka oli naa
         'uria 'i Israel.
         22 Sui ta, si manga tha Josef 'e rongoa tha Akilas 'e 'inito 'i Jiudea talana maka nia,
         nia ka mau 'ana toalae 'i seeri. Ma na enselo ka thaea lau fuana 'i laona moosubolelae,
         fasi da ka lea 'uria kade lolofaa 'i Galili.
         23 Nia nee da ka too 'ana maetoaa 'i Nasaret laona kade lolofaa 'i Galili. Ma ka faamamanea
         si doo bae na profet ki da bae 'urii sulia, “Kera dau 'alangia 'ana ngwane faasia
         'i Nasaret.”

1 Ma ange fe ngali 'i buri, si manga tha Jisas 'e baita naa, tha Jon Baptaes 'e dao
         mai, ma ka thafalia toodoolae laona kade lolofaa kwasi 'i Jiudea, ka bae 'urii,
         2 “Molu ka abulo naa faasia abulota'alae kamolu ki, sulia si manga ne tha God kau 'inito
         faafia imole nia ki 'e karangi dao naa.”
         3 Tha Jon na ngwane bae profet Aesaea 'e bae mai sulia, ka 'urii, “Tee ngwane 'e 'ai
         'i laona gano kwasi. Ma nia ka 'urii, ‘Na Aofia kau dao mai! Molu ka 'olosia tale
         fuana!’ ”
         4 Tha Jon 'e 'afisia maku 'ana ifuna kamel, ma ka ali nia 'ana si rebe doo 'ana 'ungana
         buluka. Ma na fanga nia naa na maru ma na ngwengwedua kwasi.
         5 Ma imole 'oro ki da lea mai siana faasia maetoaa bae 'i Jerusalem, ma na maetoaa
         ki sui 'i laona kade lolofaa 'i Jiudea, ma faasia maetoaa ki sui karangia kafo 'i
         Jodan.
         6 Ma da faatalo 'ania ta'alae kera ki, ma nia ka faasisiuabu kera laona kafo 'i Jodan.
         7 Ma si manga tha Jon 'e rikia ngwane 'oro 'ada na Farasi ki ma na Sadiusi ki da lea
         laubo mai siana fasi nia ka faasisiuabu kera, nia ka bae 'urii fuada, “Molu ilingia
         'amolu kalena baekwa tolo ki! 'E langi kwa si thaea lau fuamolu thasa na sisiuabulae
         kau adea molu ka tafi faasia na kwakwaelae nia tha God, sui boroi 'ana 'e langi molu
         si abulo bo.
         8 Molu ka ilia 'amolu si doo ne faatana molu abulo naa faasia ta'alae kamolu ki.
         9 Ma ka langi molu si manata 'urii bo laona liomolu, ‘Kameli ngwane ki na meli futa
         mai 'ana kwalafaa tha Abraham. 'Afitai ta kwakwaelae faasia tha God ka daotoomeli.’
         Ma nau ku thaea 'o'olo fuamolu, 'e ngwaluda bana fuana tha God ka ngala tee gwe fau
         'ana fau nee ki, ma ka thaungana 'ana kwalafaa nia ki tha Abraham!
         10 'Ana si manga neri, tha God 'e kwaimaakwali naa 'ana kwakwaelae, ilingia ta ngwane
         bae 'e dau 'ana akisi, ma ka kwaimaakwali naa 'uria kasilana 'ai ki. Ma na 'ai ki
         sui ne langi si fungu 'ana ta fufue ai 'okae, nia kau kasida ma kau 'ui'anida 'i laona
         ere.
         11 “Nau ku faasisiuabu kamolu 'ana kafo fasi ka faatana ne molu abulo naa faasia abulota'alae
         kamolu ki. Sui ta, tee ngwane ne kau dao mai buriku, nia ne kau faasisiuabu kamolu
         'ana Mangoedoo Abu ma na ere. Ma nia 'e baita ka talu nau, ma nau kwa si tala'ana
         naa ngalilana butu nia ki.
         12 Ma nia 'e kwaimaakwali naa 'uria tolingilana imole ki sui, ka ilingia ta ngwane bae
         'e 'efoa 'unge doo ki faasia mingge doo 'okae ki. Ma nia ka konia mingge doo 'okae
         ki 'i laona beu ni aludooe nia. Ma ka suungia 'unge doo ki 'i laona ere ne 'e thatharu
         si mae.”
         13 'Ana si manga neri, tha Jisas 'e lea mai faasia kade lolofaa 'i Galili 'uria kafo
         'i Jodan siana tha Jon fasi tha Jon ka faasisiuabu nia.
         14 Sui ta, tha Jon 'e thasi 'ana 'uria bulasilana manatana tha Jisas, ka 'urii, “'E
         tala'ana 'oe naa ne 'oko faasisiuabu nau, sui 'oko lea mai 'amu siaku fasi kwa faasisiuabu
         'oe.”
         15 Ma tha Jisas 'e olisia ka 'urii, “Sui boroi 'ana ka 'urineri, 'o ilia 'amu si doo
         nee fuaku, sulia lelea sa 'o ilia si doo nee, koro ilia naa si doo ki sui ne tha God
         'e dooria.” Ma tha Jon ka ala naa faafia.
         16 Ma si manga tha Jisas 'e sisiuabu sui naa, nia ka tatae mai faasia 'i laona kafo.
         Ma na lofothalo ka 'ifi fuana, ma nia ka rikia Mangoedoo Abu nia tha God 'e sifo mai
         mala 'ana ta fe bola, ma ka dau naa 'i gwauna 'abana.
         17 Ma tee si lingee baea 'e talo mai faasia 'i thalo ka 'urii, “Nia nee ngwela liliothau
         nau ne ku liothau 'asiana 'ania, ma ku nonithathala 'asiana suli nia.”

1 Sui, na Mangoedoo Abu ka talaia naa tha Jisas 'uria tee kade lolofaa kwasi fasi tha
         Saetan ka ilitoona.
         2 Ma tha Jisas ka abufanga sulia fai taafuli fe thato, ma fai taafuli fe rodo, ma nia
         ka fiolo 'asiana.
         3 Sui, tha Saetan 'e lea mai siana, ka bae 'urii, “Lelea sa 'oe Ngwela nia tha God
         mamana, 'oko bae fuana fau nee ki fasi da ka thau 'ana berete.”
         4 Ma tha Jisas 'e olisia ka 'urii, “Na Kekedalae Abu 'e thaea, ‘Na ngwane si moori
         bo 'ana fanga talitoona. Nia 'e moori 'ana si baea ki sui ne 'ito mai faasia tha God.’
         ”
         5 Sui tha Saetan ka talaia lau tha Jisas 'uria fera abu 'i Jerusalem, ma ka faatakwea
         'ana tee si kula ne too 'asiana 'i langi, fafona Beu Abu tha God.
         6 Ma ka bae 'urii fuana, “Lelea sa ni 'oe Ngwela tha God, 'oko lofo kau 'i thaegano
         faasia 'i see, sulia Kekedalae Abu 'e thaea ka 'urii, ‘Tha God kau fala mai enselo
         nia ki siamu, ma dau thako 'oe, fasi 'aemu boroi si fotongai 'ana ta gwe fau.’ ”
         7 Ma tha Jisas 'e olisia ka 'urii, “Na Kekedalae Abu 'e thaea laubo ka 'urii, ‘'E langi
         'o si ilitoona Aofia na God 'oe.’ ”
         8 Sui tha Saetan ka talaia lau tha Jisas 'uria gwauna tee fe tolo 'e fane 'asiana,
         ma ka faatana 'initooa ki sui 'i molaagali ma na liokwangalana fuana tha Jisas.
         9 Ma tha Saetan ka bae 'urii, “Na doo nee ki sui bo ku fala fuamu, lelea sa 'o boururu
         fuaku, ma 'oko faabaita nau.”
         10 Ma tha Jisas 'e olisia ka 'urii, “Saetan 'ae, 'o lea tau 'amu faasi nau! Sulia na
         Kekedalae Abu 'e thaea ka 'urii, ‘Talifilia God 'oe bo ne 'oko foasia, ma 'oko rao
         fuana.’ ”
         11 Sui 'ana si manga neri, tha Saetan ka lea naa faasia tha Jisas. Ma na enselo ki da
         dao mai, ma da ka 'adomi nia naa.
         12 Si manga tha Jisas 'e rongoa ne da alua naa tha Jon 'i laona dele, nia ka oli naa
         'uria kade lolofaa 'i Galili.
         13 Nia si too bo laona maetoaa kera 'i Nasaret. Nia 'e lea ka too 'i Kapaneam, na fera
         'i ninimana asi 'i Galili, 'ana bali maetoaa da fala fuana 'aebara tha Sebulun ma
         tha Naftali.
         14 Nia 'e ade 'urineri fasi ka faamamanea baelana profet Aesaea bae 'e 'urii,
         15 “Na maetoaa 'i Sebulun ma na maetoaa 'i Naftali, da too laona kade lolofaa 'i Galili,
         ma da too sulia tale 'uria asi baita, ma ka too 'ana tee bali 'ana kafo 'i Jodan,
         si kula na imole ki ne langi lau Jiu ki da too 'ania.
         16 Na imole neri ki, da too 'i laona maerodo, ma dau rikia folaalae baita. Ma ni ti
         kera ne da too 'i laona maetoaa neri 'ana rorodoa ma na maea, na folaalae kau talafi
         kera.”
         17 'Ito 'ana si manga neri, tha Jisas 'e faarongo 'ania faarongolae nia ka 'urii, “Molu
         ka abulo naa faasia abulota'alae kamolu ki, sulia si manga ne tha God kau 'inito faafia
         imole nia ki 'e dao karangi kamolu naa!”
         18 'Ana si manga tha Jisas 'e tatha kau sulia asi 'i Galili, nia ka rikia tha Saemon
         (ne da 'alangia laubo 'ana tha Pita) fonea doorana tha Andru. Keerua na roo ngwane
         dee ki. Daru dee 'adarua 'ana furai keerua laona asi 'i Galili.
         19 Ma tha Jisas ka bae 'urii fuadarua, “Muru lea mai 'i buriku, kamurua roo ngwane dee
         thakwari ki, sui ta, nau kwau toolamainia fuamurua na talailana mai imole ki fuaku.”
         20 Ma si manga neri 'uabo, daru ka 'akwasia naa furai keerua ki, ma daru ka lea naa
         fonea.
         21 Sui tha Jisas 'e lea lau kau, ma ka rikia lau ta roo ngwane ai, tha Jemes ma tha
         Jon na roo ngwela nia ki tha Sebedi. Daru too 'adarua 'i laona baru fonea maka keerua
         tha Sebedi, ma da kauraa 'ada furai kera ki. Tha Jisas ka soedarua.
         22 Ma 'ana si manga neri 'uabo, daru ka 'akwasia na 'adarua baru fonea maka keerua,
         ma daru ka lea na 'adarua fonea tha Jisas.
         23 Tha Jisas ka tatha naa 'ana maetoaa ki 'i laona kade lolofaa neri 'i Galili, ma ka
         toodoo fuada na imole ki laona beu ni foa kera Jiu ki. Ma nia ka faarongo 'ana Faarongolae
         'Okae sulia na 'Initooa nia tha God, ma ka guraa imole ki na mataia 'e'ete ki sui
         'e thaungida.
         24 Ma na unuunua sulia tha Jisas 'e talofia maetoaa ki sui 'i laona kade lolofaa 'i
         Siria. Ma na imole 'oro ki na mataia 'oro 'e'ete ki 'e thaungida ne da ngala mai 'i
         siana. Na imole ki na nonida 'e fii 'asiana, ma imole ki na anoedoo ta'ae ki 'e thaungida,
         ma na imole ki na uara 'e kwaeda, ma imole ki na 'aeda ka mae, da lea sui bo mai siana.
         Ma tha Jisas ka gurada teefau.
         25 Ma na imole 'oro 'asiana ki laubo, da ka lea fonea tha Jisas 'ana si manga neri.
         Imole ki faasia kade lolofaa 'i Galili, ma maetoaa 'i Jerusalem, ma tai maetoaa lau
         laona kade lolofaa 'i Jiudea, ma na kade lolofaa 'i Dekapolis, ma faasia bali kafo
         'i Jodan ne naofia 'i taelana thato.

1 Ma si manga tha Jisas 'e rikia konia baita neri, nia ka tae 'i gwauna si kula neri
         ne tee ore fane, ma ka gooru 'i thaegano. Ma na bare ngwane fafurongo nia ki da ka
         koni naa kalia,
         2 ma nia 'e thafalia toodoolae, ka 'urii,
         3 “Ka 'oilakea fuada imole ki ne da thaitamana da siofaa 'i maana tha God, sulia kera
         da nonithathala 'i laona 'Initooa nia tha God.
         4 Ka 'oilakea fuada imole ki ne da liodila, sulia tha God kau fala elelae fuada.
         5 Ka 'oilakea fuada imole ki ne da marabibi, sulia tha God kau fala 'initooa 'ana molaagali
         fuada.
         6 Ka 'oilakea fuada imole ki ne da dooria 'asiana ililana doo 'o'olo ki, sulia tha
         God kau fala 'okaelae 'i laona moorilada.
         7 Ka 'oilakea fuada imole ki ne da kwaimanatai ma da ade'okae fuana imole 'e'ete ki,
         sulia tha God kau manatai kera ma kau ade'okae laubo fuada.
         8 Ka 'oilakea fuada imole ki ne lioda 'e thakwadoloa fuana tha God, sulia kera dau
         rikia tha God.
         9 Ka 'oilakea fuada imole ki ne da rao 'uria enoenoa 'i malutana imole ki, sulia tha
         God kau 'alangi kera 'ana ngwela nia ki.
         10 Ka 'oilakea fuada imole ki ne da faangada kera 'uria ililana doo 'o'olo ki, sulia
         kera dau nonithathala 'i laona 'Initooa nia tha God.
         11 “Ka 'oilakea fuamolu si manga imole ki da bae buri 'ani kamolu, ma da faangada kamolu,
         ma da thaea doo ta'ae 'oro ki 'ani kamolu sulia kamolu na imole fafurongo nau ki.
         12 Nau ku thaea doo neri, sulia dau ilia laubo doo ta'ae ki 'ani kamolu ilingia ne da
         ilia 'ana profet ki 'i nao mai. Molu ka nonithathala 'amolu, sulia tha God kau fala
         kwaiaraa baita ne 'e thalungana fuamolu 'i thalo.”
         13 Tha Jisas 'e thafalia baelana ka 'urii, “Si solo 'e fala asilalae 'i laona si fanga.
         Ma kamolu laubo molu ka ilingia si mingge solo 'uria falelana 'okaelae fuada na imole
         ki sui. Sui ta, lelea sa na mamasialana ka langi faasia, 'e 'afitai 'asiana 'oko faamamasia
         lau. Ma ka langi si 'okae naa 'uria ililana lau 'ana ta si doo. Nia 'e 'okae fasi
         molu ka 'ui naa 'amolu 'ania 'i maa, fasi na imole ki da ka uria na 'ada.
         14 “Kamolu ilingia laubo ta kwethu fuana imole ki sui laona molaagali. Na luma na da
         thaungana 'i gwauna fe ua 'e 'afitai ka anggwa.
         15 Ma langi ta imole si faatharua ta kwethu, sui ka alua 'ana 'i farana tiu. Si manga
         'e faatharua kwethu, sui 'e ngala ka daurangana 'i langi, fasi ka tala fuada na imole
         ki sui 'i laona luma.
         16 Na kwethu kamolu ka tala laubo 'i nao fuada na imole ki sui, fasi si manga da rikia
         doo 'okae ki ne molu ilia, da kau faabaitaa Maka kamolu ne 'e too mai 'i thalo.
         17 “Langi molu si manata lau thasa nau ku dao mai 'uria faasuilana bibirangaa nia ki
         tha Mosis ma na toodoolae kera na profet ki. Nau kwasi lea lau mai 'uria faasuilada,
         nau ku lea 'aku mai 'uria faafonolana toodoolae kera ki.
         18 Nau ku thaea doo mamana fuamolu, 'ana si manga neri 'i thalo ma 'i molaagali daru
         too 'ua, 'e langi ta si doo faekwa 'ana bibirangaa ki kau sui, lelea ka dao 'ana si
         manga si doo ki sui 'ana bibirangaa kau fuli mamana.
         19 Nia nee, lelea sa ta imole si roosulia ta si bibirangaa faekwa ma ka toolamainia
         fuana tai imole ki lau fasi da si roosulia laubo, nia kau 'isi 'i laona 'Initooa nia
         tha God. Aia, ma ta imole ne ka roosulia 'ana bibirangaa ki ma ka toolamainia 'ana
         fuana tai imole ki fasi da ka roosulia laubo ilingi nia, tha God kau faa'inito nia
         'i laona 'Initooa nia.
         20 Nau ku thaea fuamolu, lelea sa na 'o'oloa kamolu si talua 'o'oloa kera imole toodoo
         ki 'ana bibirangaa, ma na Farasi ki 'ana ililana si doo ki ne tha God 'e dooria, 'e
         'afitai 'asiana molu ka kotho 'i laona 'Initooa nia tha God.
         21 “Molu rongoa sui naa si baea fifii ne da thaea fuana kokoo abu kolu ki 'i nao bae
         'e 'urii, ‘Langi 'o si thaungia ta ngwane. Lelea sa ni ti boroi 'ana ne ka thaungwane,
         dau ngali nia 'i naofana ngwane ni keketoa ki.’
         22 Sui ta, si manga neri, nau ku thaea fuamolu, ni ti ne ka rakethasuia doorana, dau
         ngali nia 'i naofana ngwane ni keketoa ki. Ma ni ti ne ka thaea fuana doorana, ‘'Oe
         na tofadoo bana,’ dau ngala 'i naofana ngwane ni keketoa ki. Ma ni ti ne ka thaea
         doorana 'ana, ‘Na doo oengwanea,’ nia kau lea sulia tale 'uria na ere ne thatharu
         si mae.
         23 Nia nee, lelea sa 'oko kwaimaakwali naa 'ana afufua 'oe fuana tha God 'i fafona fuli
         ere abu, ma 'oko manatatoona 'e langi si folaa 'ua 'i malutamurua dooramu sulia garolae
         'oe,
         24 'oko 'akwasia fasi afufua 'oe 'i maana fuli ere abu, sui 'oko oli, ma 'oko bae kwaimaani
         fasi fonea. Sui 'i buri, 'oko oli mai, ma 'oko fi fala afufua 'oe fuana tha God.
         25 “Ma lelea sa ta imole ka ngali 'oe 'uria tooketalae, 'oko bae kwaimaani fasi fonea,
         si manga 'e langi muru si dao 'ua. Sulia lelea muru ka dao naa, nia kau fale 'oe naa
         fuana ngwane ni keketoa, ma 'i burina nia 'e keto 'oe, nia kau fala 'oe lau fuana
         ngwane kakani ngwane ki, ma ngwane kakani ngwane ki da fi alua 'oe 'i laona dele.
         26 Nau ku thaea fuamu, lelea sa 'e 'urineri, 'e 'afitai 'oko kotho mai 'i maa faasia
         na dele lelea 'oko fala bo si malefo 'i'isi 'oe ne 'e tala'ana kwakwaelae 'oe.
         27 “Molu rongoa sui naa baea fifii ki da thaea, ‘Langi 'o si kaubare.’
         28 Ma si manga neri, nau ku thaea fuamolu, ni ti boroi 'ana ne bubungia ta keni 'ana
         lioengwane ta'a, 'i laona liona nia 'e kaubarea sui naa.
         29 Nia nee, lelea sa 'o dooria 'oko ilia ta si doo ta'ae 'ana bali maa aolo 'oe, 'oko
         lafua, ma 'oko 'ui'ania 'amu faasi 'oe. 'E ore 'okae bana fuamu lelea sa 'oko 'ui'ania
         ta bali 'ana nonimu, ade'ana 'urineri tha God ka fi 'ui'ania nonimu lalau 'i laona
         ere 'ana si kula ni maea.
         30 Ma lelea sa 'o dooria 'oko ilia ta si doo ta'ae 'ana bali 'aba aolo 'oe, 'oko singgimuusia
         ma 'oko 'ui'ania 'amu faasi 'oe. 'E ore 'okae bana lelea sa 'oko 'ui'ania ta bali
         'ana nonimu, ade'ana 'urineri tha God ka fi 'ui'ania nonimu lalau 'i laona ere 'ana
         si kula ni maea.
         31 “Molu rongoa sui naa baea fifii ki da thaea, ‘Ni ti boroi 'ana ne lukasia 'afe nia,
         nia ka fala kekedalae 'ana kwailukasilae fuana.’
         32 Sui ta, si manga nee, nau ku thaea fuamolu, langi ta ngwane si lukasia 'afe nia.
         Lelea sa ta ngwane ka lukasia 'afe nia, nia ne fala 'afe nia ka kaubare. Ma lelea
         sa ta ngwane ka adea lau keni neri, ngwane neri 'e kaubare laubo 'i naofana tha God.
         Tee si doo bo ngwane 'e thaitamana ka lukatana 'afe nia 'uria, lelea sa nia ka kaubare
         fonea ta ngwane 'e'ete.
         33 “Molu rongoa laubo baea fifii ki da thaea 'uria ngwane ki 'i nao 'ua na mai, ‘Lelea
         sa 'oko fifili 'ana thatana tha God, 'urineri langi 'o si 'oia na alangaia 'oe.’
         34 Ma si manga neri, nau ku thaea fuamolu, langi 'o si fifili 'ana ta si doo. Ma langi
         'o si fifili 'ana 'i thalo, sulia tha God 'e 'inito 'i seeri.
         35 Ma 'o si fifili 'ana molaagali, sulia tha God 'e 'inito laubo 'i seeri. Ma 'o si
         fifili 'ana 'i Jerusalem, sulia nia nee na maetoaa nia ngwane 'inito baita ka tatha.
         36 Ma ka langi 'o si fifili 'ana gwaumu, sulia 'e 'afitai 'oko thaungana ta tee si ifu
         'i gwaumu ka sasakea ma langi ka boboraa.
         37 Lelea sa 'oko alangai, thaea bamu, ‘Iuka.’ Ma lelea sa 'o si alangai, thaea bamu
         ‘'E langi.’ Ma lelea sa 'oko thaea lau ta si doo, si doo neri 'e lea mai faasia tha
         Saetan na ngwane ta'ae.”
         38 Tha Jisas 'e bae lau ka 'urii, “Molu rongoa sui naa si baea fifii ki bae 'e 'urii,
         ‘Lelea sa ta imole ka nagaa maana ta ngwane, da ka nagaa laubo maana ngwane neri.
         Ma gwe lifo laubo 'uria duulana gwe lifo.’
         39 Sui ta, si manga neri, nau ku thaea fuamolu, langi 'o si duua ta si doo ne ta ngwane
         'e ilia ka ta'ae fuamu. Lelea sa ta ngwane ka fidalia bali thate aolo 'oe, 'oko alamatana
         ka fidalia lau bali thate mooli 'oe.
         40 Ma lelea sa ta ngwane ka ngali 'oe 'uria tooketalae 'uria ngalilana tooni lalo 'oe,
         'oko alamatana ka ngala laubo tooni fafo 'oe.
         41 Ma lelea sa ta ngwane ka suumainia 'oko ngala 'oke doo nia sulia ta tee kade tale,
         'oko ngala lau sulia ruana kade tale.
         42 Ma si manga ta imole ka gani 'oe 'uria ta si doo, 'oko fala fuana. Ma lelea sa ta
         imole ka dooria ngalilangalae 'ana ta si doo 'amu, 'oko falelanga 'ana fuana.
         43 “Molu rongoa sui naa si baea fifii ki bae 'e 'urii, ‘Molu ka liothau 'amolu 'ana
         imole kwaimaani kamolu ki, ma molu ka sualangainia maalimae kamolu ki.’
         44 Sui ta, si manga neri, nau ku thaea fuamolu, molu ka liothau 'ada na maalimae kamolu
         ki, ma molu ka foa fuada ni ti kera ne da faangada kamolu.
         45 Lelea sa molu ade 'urineri, molu ka thau 'ana ngwela nia ki na Maka kamolu 'i thalo.
         Sulia nia ne 'e thaungana thato, ka rara 'adomia imole ta'ae ki, ma na imole 'okae
         ki laubo, ma ka fala uta fuada ni ti kera ne da ilia doo 'okae ki, ma fuana ni ti
         kera ne da ilia doo ta'ae ki laubo.
         46 Lelea sa molu ka liothau bo 'amolu 'ana imole ki na da liothau 'ani kamolu, Tha God
         si kwaiarangai kamolu bo. Sulia ngwane ta'ae ki na da konia malefo 'ana takisi boroi,
         da ilia laubo si doo neri!
         47 Ma lelea sa molu bae 'okae bamolu fonea imole kwaimaani kamolu ki, langi molu si
         'e'ete bo faasia imole ki sui. Sulia imole ki ne da lalafusia tha God boroi, da ilia
         laubo si doo neri!
         48 Molu ka 'o'olo teefau naa, ilingia na Maka kamolu 'i thalo 'e 'o'olo teefau.”

1 Ma tha Jisas ka bae lau 'urii, “Molu ka lilio 'okae, ade'ana molu ka ilia bamolu
         doo 'okae kamolu ki, fasi imole ki da ka rikia, ma da ka faabaita kamolu. Lelea sa
         molu ade 'urineri, langi molu si ngala bo ta kwaiaraa faasia Maka kamolu 'i thalo.
         2 Lelea sa 'oko fala na falelae 'uria 'adomilana imole siofaa ki, langi 'o si fafaatai
         'ana fuana imole ki fasi da ka faabaita 'oe faafia. Sulia bibirangaa neri, ngwane
         susuke ki da ilia laubo. Da 'adomia imole siofaa ki laona beu ni foa ki ma sulia tale
         baita ki laubo, fasi imole ki sui da ka tango kera. Ma nau ku thaea fuamolu, tha God
         si fala bo ta kwaiaraa fuada, sulia da ngala naa na kwaiaraa kera ki.
         3 Ma si manga 'o fala ta si doo 'uria kwai'adomia, langi 'o si faatana fuana ta imole,
         fasi ta imole kwaimaani 'amu boroi si thaitamana bo.
         4 Si manga 'o fala ta si doo fuana ta imole, 'oko thaufangainia fasi ta imole boroi
         si rikia ma si thaitamana bo. Sui boroi, 'oko fala anggwa 'ana, na Maka 'oe ne 'e
         too mai thalo, 'e rikia si doo ki ne 'o ilia, ma nia kau fala kwaiaraa fuamu.”
         5 Tha Jisas ka bae lau 'urii, “Si manga molu foa, 'e langi molu si ilingia ngwane susuke
         ki ne da foa bada fasi imole ki da ka rikida. Sulia si manga da foa, da dooria 'asiana
         takwefolaalae laona beu ni foa, ma langi sulia tale baita ki, fasi imole ki da ka
         rikida, ma da ka faabaita kera. Nau ku thaea fuamolu, da ngala sui naa kwaiaraa kera
         faasia imole ki na da faabaita kera.
         6 Ma si manga 'o foa, 'oko lea 'ana ta si kula ne too banitai, 'o too 'i seeri, ma
         'oko foasia tha God, ma 'e langi ta imole si rikia. Sui boroi 'ana 'e langi ta imole
         si riki 'oe si manga 'o foa, Maka 'oe ne too mai 'i thalo kau riki 'oe. Ma nia laubo
         ne kau kwaiarangai 'oe 'uria si doo ne 'o ilia.
         7 “Si manga molu foa, langi molu si ilingia lau imole ki ne da lalafusia tha God. Sulia
         'ana si manga da foa, da bae ka tikwa 'asiana, ma langi da si thaitamana folaa 'ana
         si doo ki ne da thaea. Da manata 'ada lelea sa da foa ka tikwa 'urineri, tha God kau
         rongo kera.
         8 Ma langi molu si ade lau ilingi kera, sulia Maka kamolu 'i thalo 'e thaitamana sui
         naa si doo ki sui ne molu dooria, sui fatai molu fi gani nia.
         9 “Iuka, 'ana si manga molu foa, molu ka bae 'urii, ‘Maka kameli 'i thalo 'ae, Meli
         dooria imole ki sui da ka faabaitaa thatamu, sulia 'e abu ka tatha.
         10 'Oko dao mai 'ania 'initooa 'oe faafia moorilada na imole ki sui. Ma na kwaidooria
         'oe da ka ilia naa 'i ano ka 'uria laubo na da ilia 'i thalo.
         11 'Oko fala mai fuameli na fanga ne tala'ana fe dani ne 'i tari'ina.
         12 'Oko manatalukea na ta'alae kameli ki, ka 'uria laubo na meli manatalukea ta'alae
         kera imole ki sui na da ilia doo ta'ae ki fuameli.
         13 'Osi ekwatai kameli ade'ana ilitoolae ka talu kameli. Ma 'oko faamoori kameli faasia
         ta'alae.’
         14 “Nia nee, lelea sa molu ka manatalukea ni ti ne ilia ta si doo ta'ae fuamolu, na
         Maka kamolu 'i thalo kau manatalukea laubo ta'alae kamolu ki.
         15 Ma lelea sa molu si manatalukea ni ti ne 'e ilia ta si doo ta'ae fuamolu, na Maka
         kamolu 'i thalo boroi si manataluke kamolu laubo.”
         16 Tha Jisas ka bae lau 'urii, “'Ana si manga molu abufanga, langi molu si ilingia imole
         susuke ki. Sulia 'ana si manga da abufanga, na rikilada 'e ilingia ngwane ki na da
         liodila fasi imole ki da ka rikia na da abufanga, ma da ka thaediana 'ani kera. Aia,
         nau ku thaea fuamolu, imole nee ki 'e 'afitai da ka ngala ta kwaiaraa lau, sulia imole
         ki da fala naa kwaiaraa kera si manga da faabaita kera. Ma tha God si fala naa ta
         kwaiaraa fuada.
         17 Sui ta, 'ana si manga 'o abufanga, 'oko taunoni 'amu, ma 'oko salaifu 'amu ilingia
         ne 'ou ilia bamu sulia dani,
         18 fasi ta imole si liothaitamana bo ne 'o abufanga. Ma sui boroi 'ana ta imole si liothaitamamu,
         Maka 'oe 'i thalo 'e riki 'oe, ma kau fala kwaiaraa fuamu sulia doo ki ne 'o ilia.
         Nia 'e riki 'oe bana sulia dani, boroi 'ana ka langi 'o si riki nia.”
         19 Sui, tha Jisas ka bae lau 'urii, “Molu si konia totodaa kamolu ki 'i see 'i molaagali
         si kula na 'aide ma na bura ka nagaa, ma na ngwane bebeli ki da ka belia.
         20 Molu ka konia na totodaa kamolu ki 'i thalo, si kula na 'aide ma na bura si nagaa,
         ma na ngwane bebeli si belia.
         21 Sulia si manga na totodaa kamolu 'e too 'i thalo, na moorilamolu ka akela teefau
         naa 'uria si doo ki 'i thalo. Ma si manga na totodaa kamolu 'e too 'i molaagali, na
         moorilamolu ka akela teefau laubo 'uria si doo ki 'i molaagali.
         22 “Lelea na maamu 'e 'okae, 'oko too laona folaalae 'ana toodooa nia tha God, sulia
         na maamu ne talaia mai na folaalae laona nonimu.
         23 Lelea sa 'o si rikia folaalae ne, maamu 'e ta'a, ma 'oko too bamu laona maerodo.
         Molu ka lilio 'okae, lelea sa molu ka ekwatana folaalae tha God, molu ka too 'uabamolu
         laona maerodo.”
         24 Tha Jisas 'e bae lau 'urii, “'Afitai ta ngwane ka rao fuana roo ngwane baita 'e'ete
         ki. Lelea sa 'e 'urineri, nia kau maalimae 'ana ta ngwane baita, ma ka liothau 'ana
         ta ngwane baita ai. Ma nia ka rao 'okae fuana ta ngwane, ma ka ekwatai falaburi 'ana
         ta ngwane ai. Nia nee, 'e 'afitai 'asiana thasa molu ka rao fuana tha God ma na malefo
         laubo 'ana tee si manga.
         25 “Nia nee nau ku thaea fuamolu, langi molu si manata 'a'abo sulia tae ne molu kau
         'ania, ma molu kau kuufia, ma tae ne molu kau 'afisia faafia nonimolu. Sulia na mooria
         ne, 'e 'inito ka tatha talua fanga, ma na nonii doo ne, 'okae ka tatha talua maku.
         26 Rikia fasi tha'aro ki laona mamangaa, 'e langi da si too 'a'abo bo sulia raolae 'ana
         ta raoa. Ma langi da si konia bo ta si fanga, ma da si thaungana bo ta 'o'oba 'uria
         alufangalae. Sui ta, na Maka kamolu 'i thalo 'e thareda bana. Aia, tha God 'e manata
         baita 'asiana 'ani kamolu ka talua fatai tha'aro ki. Nia nee, tha God ka thare kamolu.
         27 Sui boroi 'ana molu ka manata 'a'abo sulia mooria kamolu ki, 'e 'afitai 'asiana molu
         ka ilia ta si doo fasi na moorilamolu ka ore tau fafaekwa lau.
         28 “Ma 'urifita nee molu ka manata 'a'abo sulia na maku ki? Molu rikia fasi takana 'ai
         ne da too tagabola ki. 'E langi da si rao bo, ma langi da si thaungana bo ta si maku
         'ada.
         29 Ma nau ku thaea fuamolu, da lio kwanga ka tatha talua maku ki ne tha Solomon na ngwane
         'inito 'e 'afisia.
         30 Ma na takana 'ai ki, da tio bada sulia kaesi manga kukuru, ma da ka 'ui'anida laubo
         'i laona ere. Sui ka 'urineri boroi 'ana, tha God 'e faa'afisida 'ana doo 'okae ki.
         'Urii ma kamolu fiitala thasa tha God langi si faa'afi kamolu laubo? Na fiitooa kamolu
         ki 'e faekwa 'asiana.
         31 “Nia nee, ka langi molu si manata 'a'abo 'urii, ‘Na fanga nau, ma na doo ni kuufilana
         nau, ma langi na maku nau ki kau lea mai faasia 'i fai?’
         32 Iuka, na imole ki ne da lalafusia tha God, da manata 'a'abo sulia doo neri ki. Ma
         ni kamolu mone, na Maka kamolu 'i thalo 'e thaitamana sui naa doo ne molu dooria.
         33 Molu ka dooria 'amolu mooria ne tha God 'e 'inito faafia, ma na ililana si doo 'o'olo
         ki. Molu ka dooria 'amolu si doo nee ki, ka talua si doo 'e'ete ki sui, ma nia kau
         fala doo ki sui ne molu dooria.
         34 Nia nee, langi molu si manata 'a'abo sulia doo ki ne molu dooria 'uria 'i bobongi.
         Si doo ki 'uria 'i bobongi ka tio naa 'uria 'i bobongi. 'E langi si tala'ana molu
         ka konia si 'a'abolae ki 'i bobongi fonea si 'a'abolae ki 'i tari'ina laubo. Sulia
         'i tari'ina 'e too na 'ana si 'a'abolae nia ki ne tala'ana laubo 'i tari'ina.”
         
            

         
      
   
      
         7
1 Tha Jisas ka bae lau 'urii, “'E langi molu si ketoa ta imole 'e'ete, ade'ana tha
         God ka keto kamolu laubo.
         2 Lelea sa molu ketoa ta imole, 'urineri tha God kau keto kamolu laubo. Ma bibirangaa
         tae ne molu ketoa 'ana ta imole, na bibirangaa neri laubo ne tha God kau keto kamolu
         'ania.
         3 'O too 'ana ta'alae baita ki, sui ta, 'o ngatafia bamu ta imole ne 'e too 'ana ta'alae
         ne faekwa. 'O ilingia ta ngwane ne 'e rikia si gegeo 'i laona maana toolana, sui ta,
         si rikia bo si tofi kalabuu ne too laona maana 'i tala'ana.
         4 Ma 'oko bae 'urii fuana ta ngwane 'e'ete, ‘'Oe 'o ilia doo ta'ae, alamatana nau ku
         'olosia moorilamu.’ Sui ta, 'o si manata 'a'abo bo sulia ta'alae baita ki ne 'o ilia.
         5 'Oe ngwane susuke. 'O ekwatana fasi ta'alae 'oe ki. Sui fatai, 'ofi tala'ana 'adomilana
         kau ta ngwane 'e'ete faasia ta'alae nia ki.
         6 “Ma molu si fala doo abu ki fuana koito ki, sulia kera dau abulo, ma dau 'ale kamolu.
         Ma langi molu si fala lalaungia kamolu ki fuana botho ki, ade'ana da ka dalia 'i laona
         mamago.”
         7 Tha Jisas 'e bae lau 'urii, “Molu ka gania tha God fasi molu ka ngala si doo ne molu
         gani nia 'uria. Molu ka rofea si doo ne molu dooria faasia tha God, ma nia kau 'adomi
         kamolu, fasi molu ka daotoona. Molu ka kidikidi 'ana 'olofolo, ma tha God kau 'ifi
         fuamolu.
         8 Sulia imole ki sui ne da gania tha God, dau ngala si doo ne da gania. Ma na imole
         ki sui ne da rofea doo da dooria faasia tha God, da kau daotoona. Ma imole ki sui
         ne da kidikidi 'ana 'olofolo, tha God kau 'ifi 'urida.
         9 “'Urii ma, ni ti 'amolu 'ana maka ki, ne lelea sa ngwela 'oe 'e gani 'oe 'uria si
         fanga, ma 'oko fala 'amu gwe fau fuana?
         10 Ma lelea sa ngwela 'oe 'e gani 'uria ta gwe thakwari, 'oko fala 'amu loi fuana? 'E
         langi 'asiana!
         11 Sui boroi 'ana kamolu teefau molu ka ta'a, molu thaitamana falelana doo 'okae ki
         fuana ngwela kamolu ki. Sui ta, na Maka kamolu 'i thalo, 'e 'okae ka tatha talu kamolu.
         Nia ne nia ka fala doo 'okae ki fuana imole ki na da gani nia 'uria.
         12 “Ta tae ne molu dooria imole 'e'ete ki da ka ilia fuamolu, molu ka ilia laubo fuada.
         Sulia nia ne maalutana toodoolae 'ana bibirangaa nia ki tha Mosis, ma na profet ki
         sui.”
         13 Tha Jisas 'e bae lau 'urii, “Molu ka ruu kau 'ana maethakaa ne sisikofia, sulia na
         tale ma na maethakaa ne baita ma ka reba, 'e lea 'uria na maea ne totoo firi. Ma na
         lealae sulia ka ngwaluda, ma na imole 'oro ki 'asiana ne da lea sulia tale neri.
         14 Aia, na tale ma na maethakaa ne sisikofia 'e lea 'uria mooria ne totoo firi, ma na
         lealae sulia ka 'afitai, ma ange imole bana ne da lea sulia.”
         15 Tha Jisas 'e bae lau 'urii, “Molu ka lilio 'okae faasia na profet susuke ki. Molu
         ka lilio 'okae sulia da lio ilingia ngwane 'okae ki, sui ta, na manatalada 'e ilingia
         koito kwasi ki ne da doori naga kamolu.
         16 Ma molu kau lio thaitamana bamolu na profet susuke neri ki 'ana si doo ta'ae ki ne
         da ilia. Kolu thaitamana 'ai ki sui 'e 'okae ma langi ka ta'ae, sulia fufue doo ki
         ne fungu 'ada. Ma 'e 'afitai ta ngwane ka fusia ta fufue 'ai 'okae faasia na kwaletotore.
         17 Na 'ai 'okae ki da fungu 'ana fufue doo 'okae ki, ma na 'ai ta'ae ki da fungu laubo
         'ana fufue doo ta'ae ki.
         18 'Ai 'okae ki 'afitai da ka fungu 'ana fufue doo ta'ae, ma na 'ai ta'ae ki 'afitai
         da ka fungu 'ana fufue doo 'okae.
         19 Na 'ai ki sui bo ne langi si fungu 'ana ta fufue doo 'okae, da ka kasida, ma da ka
         'ui'anida 'i laona ere.
         20 Nia nee, nau ku thaea fuamolu, molu kau lio thaitamana na profet susuke ki 'ana si
         doo ki ne da ilia.”
         21 Tha Jisas ka bae lau 'urii, “'E langi lau imole ki sui ne da bae 'urii fuaku, ‘Aofia
         'ae! Aofia 'ae!’ ne dau ruu 'i laona 'initooa nia tha God. Ni ti kera 'ana ne da ade
         sulia kwaidooria nia Maka nau 'i thalo, ni kera ne dau too fonea imole ki 'i laona
         'initooa nia tha God.
         22 Ma na imole 'oro ki da kau bae 'urii fuaku 'ana fe dani ni keketoa neri, ‘Aofia 'ae,
         kameli faatalo naa 'ana baelana tha God 'ana thatamu, ma meli ka taria na anoedoo
         ta'ae ki 'ana thatamu, ma meli ka ilia doo 'oro ki ni kwelelae ai 'ana thatamu.’
         23 Sui ta, nau kwau bae folaa 'urii fuada, ‘Nau kwasi thaitamamolu. Kamolu na imole
         ta'ae ki. Molu lea tau kau faasi nau!’
         24 “Nia nee, na imole ki sui ne da rongoa baelaku, ma da ka ade sulia, da ilingia na
         ngwane liotoo ne 'e thaungana beu nia 'i fafona bae 'ai ki ne da 'elia ka sifo 'i
         malau.
         25 Na uta baita ka 'aru, ma na kafo ki ka igwa, ma na thauthau baita ka kwaea beu neri,
         sui ta, na beu neri si 'asia bo, sulia 'e takwe suukwai 'i fafona bae 'ai sadi ki
         ma da 'elia ka sifo 'i malau.
         26 “Ma na imole ki sui ne da rongoa na baelaku ma dasi ade sulia, da ilingia na ngwane
         oengwanea ne thaungana beu nia 'i laona one, ma 'e 'elia bae 'ai ki ka langi si sifo
         bo 'i malau.
         27 Na uta baita ka 'aru, ma na kafo ki ka igwa, ma na thauthau baita ka kwaea beu neri,
         ma na beu neri ka 'asia naa, ma ka tagabola teefau naa.”
         28 'Ana si manga tha Jisas 'e faasuia na toodoolae fuada na imole ki, kera da ka kwele
         'asiana,
         29 sulia da thaitamana sui naa ne tha Jisas 'e toodoo 'ana suukwaia ma na mamanalae
         ne 'e 'ito mai faasia tha God. 'E langi nia si faamamanea lau thaitamedooa kera na
         ngwane toodoo ki 'ana bibirangaa tha Mosis, sulia da toodoo bada 'ana suukwaia kera
         ki 'i talada.

1 Si manga tha Jisas 'e sifo mai faasia 'i gwauna fe ua neri, na konia baita 'asiana
         da ka lea mai burina.
         2 Ma tee ngwane na uru 'e thaungia ka lea mai, ma ka boururu 'i naofana tha Jisas,
         ma ka bae 'urii, “Aofia 'ae, lelea sa 'o dooria bamu, 'oko guraa nau mai.”
         3 Sui tha Jisas 'e tagaa kau 'abana, ma ka thamotoona nonina, ma ka bae 'urii, “Iuka,
         nau ku dooria baku. 'Oko 'okae naa.” Ma 'ali'ali 'i burina si baea neri tha Jisas
         'e thaea bo, na uru neri ka singgi naa faasia ngwane neri.
         4 Tha Jisas ka bae 'urii fuana, “'E langi 'o si faarongoa lau ta imole 'ana si doo
         ne ku ilia fuamu. Boroi 'ana, 'oko lea fasi, ma 'oko faatana nonimu fuana ngwane ni
         foa nia tha God, 'oko alamatana ngwane ni foa nia tha God ka riki 'oe. Sui 'oko fala
         na kwaisuusia 'oe ilingia bae tha Mosis 'e thaea 'uria falelana, fasi na imole ki
         sui da ka thaitamana ne na nonimu 'e maafo naa.” Ma tha Jisas 'e thaea fuana ngwane
         neri ka lea na 'ana.
         5 Ma 'ana si manga tha Jisas 'e dao 'ana maetoaa 'i Kapaneam, tee ngwane naonao 'ana
         ngwane ni firu ki faasia 'i Rom, 'e lea mai siana tha Jisas, ma ka gania fasi ka 'adomia
         6 ma ka bae 'urii, “Aofia 'ae, na ngwane ni rao nau, 'e matai 'asiana, ma ka tio bana,
         ma ka lalafusia naa 'isulana nonina, ma na nonina ka fii 'asiana.”
         7 Tha Jisas ka bae 'urii fuana, “'Okae bana, nau kwau lea kau 'uria 'i luma kamu 'uria
         guralana.”
         8 Ma ngwane naonao neri ka bae lau 'urii fuana tha Jisas, “Ngwalee Aofia 'ae, nau kwasi
         tala'ana kwau soe 'oe 'i luma nau. 'O bae bamu mai ma na ngwane rao nau ka 'akwaa
         naa.
         9 Nau ku thaitamana 'o tala'ana bamu ililana si doo neri, sulia nau 'i tala'aku na
         ngwane ku rao 'i farana ngwane baita ki, ma nau ku too 'ana ngwane ni firu ki ne da
         rao 'i farana babaitaa nau. Ma lelea sa nau ku bae 'urii fuana ta ngwane, ‘'O lea,’
         nia ka lea naa. Ma lelea sa nau ku bae 'urii fuana ta ngwane, ‘'O lea mai,’ nia ka
         lea laubo mai. Ma lelea sa nau ku thaea ta ngwane rao 'aku ma ku 'urii, ‘'O ilia naa
         si doo nee,’ nia ka ilia naa.”
         10 Ma si manga tha Jisas 'e rongoa si doo neri, nia ka kwele 'asiana. Ma nia ka abulo
         fuana ngwane ki na da lea burina, ma ka bae 'urii fuada, “Nau ku thaea fuamolu, nau
         kwa si rikia 'ua ta ngwane ne 'e manata mamana ka 'urii, 'i Israel boroi ka langi
         bo.
         11 Nau ku thaea fuamolu, imole 'oro ne langi lau Jiu ki da lea mai faasia maetoaa 'oro
         ki laona molaagali 'uria ofulae fonea na kokoo abu kolu ki tha Abraham, tha Aesak,
         ma tha Jakob 'i laona 'initooa 'ana elelae 'i thalo.
         12 Aia, ma 'orolada na Jiu ki ne fulingana da ka 'ado 'ana doo 'okae ki 'i thalo, tha
         God kau tarida 'uria si kula 'ana rorodoa. Ma si manga da too 'ana si kula neri, da
         kau angi, ma dau didilifo, sulia da nonifii.”
         13 Tha Jisas 'e abulo lau fuana ngwane baita neri, ma ka bae 'urii fuana, “'O oli naa.
         Nau ku ilia sui naa si doo bae 'o gani 'uria, sulia 'o manata mamana 'ani nau.” Ma
         'ana si manga neri 'uabo, na ngwane rao nia bae ka 'akwaa naa.
         14 Ma 'ana tee fe dani, tha Jisas 'e lea mai 'i luma tha Pita. Si manga tha Jisas 'e
         ruu 'i luma, nia ka rikia fungo keni tha Pita 'e tio bana, sulia 'e 'ako baita.
         15 Ma tha Jisas ka thamotoona 'abana keni neri. Ma 'ana si manga neri 'uabo, na 'akolae
         neri ka sui naa faasia. Nia ka 'akwaa naa, ma 'e tatae ka thasifanga naa fuana tha
         Jisas.
         16 Ma 'i thaulafi, na imole ki 'ana maetoaa neri da ka ngala mai imole 'oro ki na anoedoo
         ta'ae ki 'e 'arutooda 'i siana. Ma tha Jisas 'e bae bana, na anoedoo ta'ae neri ki
         da ka tafi naa faasida. Ma nia ka guraa laubo imole matai ki sui.
         17 Si manga 'e ilia si doo neri ki, nia 'e faamamanea baelana profet Aesaea bae 'e kedaa
         ka 'urii, “Nia 'e faamoori kolu faasia mataia kolu ki.”
         18 Si manga tha Jisas 'e rikia imole 'oro ki da koni mai kali nia, nia ka bae 'urii
         fuana bare ngwane fafurongo nia ki, “Kolu faifolo 'uri bali asi ai loko.”
         19 'Ana si manga neri laubo, tee ngwane toodoo 'ana bibirangaa ki 'e lea mai siana tha
         Jisas ka bae 'urii, “Ngwane Toodoo 'ae, nau ku dooria ku lea fone 'oe 'i fai boroi
         'ana ne 'o lea 'uria.”
         20 Si manga tha Jisas 'e rongoa si doo neri, nia ka bae 'urii, “'E langi si ngwaluda.
         Na koito kwasi ki da too 'ana si kula kera ki ni moosulae, ma na tha'aro ki laubo
         da too 'ana nui kera ki. Sui ta nau, na Ngwela nia Imole 'e langi kwasi too 'ana ta
         beu 'aku 'i tala'aku 'uria moosulae 'i laona.”
         21 Ma tee ngwane 'ana bare ngwane fafurongo nia ki, ka bae 'uria fuana, “Aofia 'ae,
         'o alamatai nau fasi ku lea, ku too fasi fonea maka nau, lelea nia 'e mae fatai, ma
         ku alua 'e sui, kwafi lea kau 'i burimu.”
         22 Tha Jisas 'e olisia ka 'urii, “'E langi. 'O lea naa mai fone nau 'ana si manga ne.
         'O alamatana imole ki ne langi da si too 'ana mooria nia tha God, da ka alua naa 'ada
         na imole mae kera ki.”
         23 Tha Jisas 'e tae laona tee baru neri fonea bare ngwane fafurongo nia ki.
         24 Ma si manga da 'idu tau na kau, mae koburu neri ka dao 'ali'ali na mai, ma na asi
         ka baita, ma ka kwaea na mai baru neri. Ma na baru neri ka karangi kuruu naa. Sui
         ta, tha Jisas 'e moosu bana laona baru neri.
         25 Na bare ngwane fafurongo nia ki da faatharasia, ma da ka bae 'urii, “Aofia 'ae! 'O
         faamoori kolu! Kolu karangi mae naa.”
         26 'Ana si manga neri tha Jisas ka bae 'urii fuada, “'Urifita ne molu ka mau? Na manata
         mamanalae kamolu 'ani nau 'e langi 'asia bo.” Tha Jisas 'e bae 'urineri fuada sui
         'e tatae, ma ka bae suukwai fuana thauthau ma na nanafo ki, da ka enoeno naa. Ma 'ana
         si manga neri 'uabo, na thauthau ma na nanafo ki da ka enoeno naa, ma ka folaa naa.
         27 Ma na bare ngwane fafurongo nia ki da ka kwele 'asiana, ma da ka bae 'urii, “Rongwane
         'ae, na ngwane 'urifita naa nee? Na thauthau ma na nanafo ki boroi da ka roo naa suli
         nia!”
         28 Aia, si manga da dao 'ana ta bali asi ai 'ana maetoaa 'i Gadara, tha Jisas 'e todaa
         roo ngwane na anoedoo ta'ae ki 'e 'arutoodarua. Roo ngwane neri ki daru too mai laona
         maa'ofi 'uria alulana ngwane mae ki. Ma sulia daru too susuala 'asiana, nia nee adea
         ka langi ta imole si dao karangia si kula nee daru too 'ania.
         29 'Ana si manga na anoedoo ki ne 'arutoona roo ngwane neri ki, da rikia tha Jisas,
         da 'ai da ka 'urii, “Ngwela nia tha God 'ae, tae nee 'o dooria 'oko ilia 'ani kameli?
         'Uria tae ne 'oko lea mai 'uria faangadalameli sui fatai fe dani ni keketoa kafi dao
         mai?”
         30 'Ana si manga neri, na botho 'oro ki da fanga karangia 'i seeri.
         31 Na akalo ta'ae neri ki da gania tha Jisas da ka 'urii, “Lelea sa 'o tari kameli,
         'oko tari kameli kau 'uria laona botho loko ki.”
         32 Ma tha Jisas ka bae 'urii fuana anoedoo neri ki, “Molu lea naa!” Ma da thaka mai,
         da ka lea naa 'i laona botho neri ki. Ma botho neri ki teefau da ka 'asikera teefau
         naa sulia ilifau neri 'uria 'i laona asi bae. Ma da ka mae teefau naa 'i seeri.
         33 Ma na ngwane ki ne da liosulia botho neri ki, da ka fita 'uri maetoaa kera. Ma da
         ka bae sulia si doo ne tha Jisas 'e ilia, ma si doo ne 'e fuli fuana roo ngwane bae
         ki na anoedoo bae ki da 'arutoodarua.
         34 Ma na imole ki sui 'ana maetoaa neri da ka lea teefau mai 'uria rikilana tha Jisas.
         'Ana si manga da dao siana, da ka kwaetaria fasi ka lea faasia balifera kera.

1 Aia, tha Jisas fonea bare ngwane fafurongo nia ki, da tae 'i laona tee baru, ma da
         faifolo 'ana asi baita neri 'i Galili. Ma si manga da dao naa 'ana maetoaa kera 'i
         Kapaneam,
         2 tai imole ki da ngala mai tee ngwane na nonina 'e mae 'i fafona foote 'i siana tha
         Jisas, fasi nia ka guraa. Ma si manga tha Jisas 'e rikia na manata mamanalae kera,
         nia ka bae 'urii fuana ngwane neri na nonina 'e mae, “Ngwalee 'ae, langi 'o si mau
         lau, nau ku manataluke teefau naa 'ana ta'alae 'oe ki ne 'o ilia.”
         3 'Ana si manga neri, tai ngwane toodoo ki 'ana bibirangaa da manata 'ada 'urii, “Talitoona
         bo tha God ne thaitamana ka manatalukea ta'alae ki. Nia 'e faabobolangainia 'ana fonea
         tha God.”
         4 Ma tha Jisas 'e thaitamana laubo na manatalae ngwane kera ki 'i lioda, ma ka bae
         'urii fuada, “Molu si manata ta'ae lau 'urineri.”
         5 'Urineri bo, nia ka bae naa 'urii, “Lelea sa nau ku bae 'urii fuana ngwane nee nonina
         'e mae, ‘Nau ku manatalukea naa na ta'alae 'oe ki,’ 'e langi molu si rikia bo 'e fuli.
         Sui ta, lelea sa ku bae 'urii, ‘Tatae ma 'oko fali,’ 'i seeri molu fi rikia na suukwaia
         nau ne ku gura 'ania.
         6 Si manga nau ku guraa ngwane ne, nau kwau faatana fuamolu ne nau, Ngwela nia Imole,
         ku too 'ana suukwaia 'uria manatalukelana ta'alae ki.” Sui tha Jisas ka bae 'urii
         fuana ngwane neri nonina 'e mae, “'O tatae, 'oko ngala ifitai 'oe, ma 'oko lea naa
         'i fera kamu.”
         7 'Ana si manga neri bo, na ngwane neri 'e tatae, ma ka oli naa 'uri maetoaa kera.
         8 Si manga na imole ki da rikia si doo ne tha Jisas 'e ilia, da kwele, ma da ka mau.
         Ma da ka faabaitaa tha God sulia 'e fala suukwaia 'urineri fuana imole ki.
         9 Ma si manga tha Jisas 'e lea faasia si kula neri, nia ka rikia tha Matiu. Tha Matiu
         'e too bana 'ana si kula 'ura konilana malefo 'ana takisi, sulia nia 'e rao 'i seeri.
         Ma tha Jisas ka bae 'urii fuana, “'O lea mai fone nau.” Ma tha Matiu 'e tatae, ma
         ka lea naa fone nia.
         10 Ma 'i burina ne tha Jisas 'e talaia tha Matiu 'uria ngwane fafurongo nia, nia ka
         lea naa 'ura fangalae 'i luma kera. Ma na bare ngwane na da konia malefo 'ana takisi
         da too laubo 'i seeri. Ma tai imole ta'ae ki, da fanga laubo fonea tha Jisas ma na
         bare ngwane fafurongo nia ki.
         11 Ma si manga na Farasi ki da rikia si doo nee, da ka bae 'urii fuana bare ngwane fafurongo
         nia ki, “'E langi si tala'ana nia ka fanga fonea imole ta'ae ki 'urineri.”
         12 Tha Jisas 'e rongoa si doo neri, ma ka bae 'urii, “Imole ki ne langi da si matai,
         da si dooria bo ta ngwane kwaigurai. Na imole ki ne da matai 'ana ne da dooria na
         ngwane kwaigurai.
         13 Molu ka manata fasi sulia maalutana Kekedalae Abu bae ki 'e 'urii, ‘Nau ku dooria
         molu ka kwaimanatai fuada na imole ki, ka langi lau na afuafulae kamolu ki.’ Nau kwa
         si lea lau mai 'uria laefilana imole 'o'olo ki fasi da ka abulo. Nau ku lea 'aku mai
         'uria laefilada na imole ki na abulolada 'e ta'ae, fasi da ka talana mooria kera.”
         14 Burina si doo neri ki, na bare ngwane fafurongo nia ki tha Jon Baptaes, da lea mai
         siana tha Jisas, da ka bae 'urii, “Kameli fonea na Farasi ki, meli kau abufanga. Ma
         'urifita ne bare ngwane fafurongo 'oe ki da si ade 'urineri?”
         15 Ma tha Jisas 'e olisida ka 'urii, “'E langi si tala'ana imole ki na da too 'ana fafangaa
         'ana luma'a da ka liodila. Sulia, si manga na arai faalu 'e too 'ua bana fonea imole
         ki, da ka nonithathala. Sui ta, kau dao 'ana si manga fasi da ka talaia na arai faalu
         faasida. 'Urineri fatai, da fi abufanga lau, sulia da liodila. Nia nee langi si tala'ana
         na bare ngwane fafurongo nau ki da ka abufanga si manga ku too 'ua baku foneda.”
         16 Sui tha Jisas ka bae lau 'urii, “'E langi ta ngwane si modea ta si kwali maku ne
         'e muu naa 'ana ta si oronge maku faalu. Sulia lelea sa 'e 'urineri, si oronge maku
         faalu neri ka salia si maku kwali neri, sulia si maku faalu 'e lukuluku 'i burina
         ngwasilana, ma nia kau thaungana maekwadaa baita 'asiana.
         17 “Ma molu ka thaitamana laubo, 'e langi si tala'ana ta imole ka lulaa waen faalu 'i
         laona kwali ngwai 'ana 'ungana nanikoti, sulia na kwali ngwai neri si tala'ana kau
         fufu lau. Sulia lelea sa nia ka ilia si doo neri, si manga na waen neri kau lugaluga
         mai, nia ka fogea na ngwai kwali neri, ma na waen neri ka kisitai, ma na ngwai neri
         ka ta'a naa. Nia nee na ngwane ka alua bana waen faalu 'i laona ngwai faalu ne 'e
         thaitamana kau fufu fasi roo si doo neri ki si ta'a.”
         18 Si manga tha Jisas 'e bae 'ua bana, tee ngwane naonao 'ada na Jiu ki ka dao na mai.
         Nia 'e boururu 'i naofana tha Jisas, ma ka bae 'urii, “Na thaari nau ka fi mae bo.
         Nau ku dooria 'oko lea mai fasi 'oko alua 'abamu faafia fasi nia ka moori lau.”
         19 Ma tha Jisas fonea na bare ngwane fafurongo nia ki da ka lea naa fonea ngwane neri.
         20 Ma 'ana si manga da lea 'ua bada, tee 'initai na 'abutafa 'e thaungia, ma ka matai
         'ana sulia akwala ma ro fe ngali, 'e lea mai burina tha Jisas, ma ka thamotoona kakamuna
         maku tikwa nia.
         21 Sulia na keni nee 'e manata 'ana 'urii, “Lelea sa ku thamotoona mone 'aku na kakamuna
         maku nia tha Jisas, nau ku 'akwaa banaa.”
         22 Si manga 'e thamotoona na kakamuna maku nia, tha Jisas 'e abulo, ma ka rikia naa
         keni neri, ma ka bae 'urii fuana, “'Osi manata 'a'abo lau. 'O 'akwaa naa, sulia 'o
         manata mamana 'ani nau.” Ma 'ana si manga neri 'uabo, na mataia neri ka sui naa faasi
         nia.
         23 Ma si manga tha Jisas fonea na bare ngwane fafurongo nia ki da dao, da ka ruu 'i
         luma kera ngwane naonao neri, da ka rikia na ngwane ki da ufia naa 'au 'ana maea,
         ma na imole 'oro ki lau bo da koni 'i seeri, da ka angi.
         24 Ma tha Jisas ka bae 'urii fuana imole neri ki, “Kamolu sui bo molu kotho kau 'i maa.
         Na ngwela keni ne si mae bo, nia 'e moosu bana.” Si manga da rongoa tha Jisas 'e bae
         'urineri, da ka ngwaela 'ada 'ani nia.
         25 Ma 'i buri, na imole ki da ka lea naa, tha Jisas ka ruu kau laona kade luma neri,
         ma ka thamo 'i maana 'abana thaari neri, ma ka tatae naa.
         26 Burina si doo neri tha Jisas 'e ilia, na unuunua sulia ka fi talofia na kade lolofaa
         neri lalau.
         27 Burina tha Jisas 'e lea kau faasia si kula neri, na roo ngwane maadarua 'e rodo daru
         lea 'i burina tha Jisas, daru 'ai, ma daru bae ka 'urii, “Ngwane nee 'ana kwalafaa
         tha Deved na ngwane 'inito, 'oko manatai kamiria mai!”
         28 Ma si manga tha Jisas 'e ruu 'i laona tee luma, roo ngwae maada rodo neri ki daru
         ka ruu laubo 'i burina. Ma tha Jisas ka bae 'urii fuadarua, “'Urii ma kamurua manata
         mamana 'ani nau thasa nau ku tala'ana guralana maamurua?” Ma daru olisia daru ka bae
         'urii, “Iuka, Aofia.”
         29 Ma tha Jisas 'e thamotoona maadarua, ka bae 'urii, “Sulia ne muru manata mamana,
         si doo neri ka fuli mamana naa fuamurua.”
         30 Ma na maadarua ka 'okae lau ma daru ka lilio naa. Ma tha Jisas 'e bae fifii fuadarua
         fasi daru si faarongoa 'ana ta imole.
         31 'I burina si manga daru kotho na kau 'i maa, daru ka bae na 'adarua sulia tha Jisas
         siana ni ti bana ne daru daotoona laona balifera neri.
         32 Aia, ma si manga roo ngwane bae ki daru ruu kau 'i maa, tai ngwane ki da ngala lau
         mai tee ngwane siana tha Jisas. Na fakana ngwane neri 'e 'ato, sulia tee anoedoo ta'ae
         ne 'arutoona.
         33 Ma tha Jisas ka taria anoedoo ta'ae neri faasia ngwane neri. Sui, na ngwane ne ka
         bae lau. Ma na imole ki na da koni 'ana si manga neri, da ka kwele 'asiana 'ania,
         ma da ka bae 'urii, “'E langi kolu si rikia 'ua mai ta si doo 'urii laona fera kolu
         'i Israel!”
         34 Sui ta, na Farasi ki, da aefaraa tha Jisas da ka bae 'urii, “Na ngwane gwaungai 'ana
         anoedoo ta'ae ki, nia ne 'e fala suukwaia fuana ngwane nee fasi ka taria 'ana anoedoo
         ta'ae ki.”
         35 Ma si manga tha Jisas 'e tatha 'ana maetoaa baita ki ma na maetoaa faekwa ki, nia
         ka toodoo fuada 'i laona beu ni foa kera ki, ma ka faataloa na Faarongolae 'Okae sulia
         'Initooa tha God, ma ka guraa imole ki 'ani kera na da matai 'ana mataia 'e'ete kwailiu
         ki sui.
         36 Si manga tha Jisas 'e rikia na konia neri, nia ka kwaimanatai 'asiana fuada sulia
         da maketho, ma da si tala'ana 'adomilada 'i talada. Da ilingia sipsip ki ne langi
         ta ngwane si liosulida.
         37 Ma nia ne tha Jisas ka bae 'urii fuana bare ngwane fafurongo nia ki, “Na imole ki
         da kwaimaakwali naa ura manata mamanalae 'ana tha God, da ilingia na doo 'oro ki 'i
         laona raoa ura konilana. Sui ta, na ngwane ki ura konilana doo neri ki ne 'e langi
         da si 'oro.
         38 Nia nee, molu ka foa fuana tha God fasi ka fala mai ngwane ni rao ki fone kamolu.”

1 Tha Jisas 'e 'ailia akwala ma roo ngwane fafurongo nia ki 'i siana, ma ka fala na
         suukwaia fuada 'uria tarilana anoedoo ta'ae ki, ma na guralana mataia 'e'ete 'oro
         kwailiu ki sui.
         2 Ma na thatana akwala ma roo aposol nia neri ki e 'urii: etana, tha Saemon (ne 'e
         'alangia laubo 'ana tha Pita), ma na doorana tha Andru, ma tha Jemes ma tha Jon, roo
         ngwela tha Sebedi ki.
         3 Ma tha Filip, ma tha Batolomiu, ma tha Tomas, ma tha Matiu, na ngwane bae 'uria konilana
         malefo 'ana takisi, ma tha Jemes na ngwela tha Alfeas, ma tha Tadeas,
         4 ma tha Saemon, ta ngwane 'ana bare ngwane 'i Jiu na da dooria tarilana imole ki 'i
         Rom faasia 'i Israel, ma tha Jiudas Iskariot na ngwane bae kau 'olea maelana tha Jisas
         fuana maalimae nia ki.
         5 Tha Jisas 'e odua akwala ma roo ngwane neri ki, ka bae 'urii, “'E langi molu si lea
         'i malutada na imole ki ne langi lau Jiu ki, ma molu si ruu 'i laona ta maetoaa 'ana
         imole ki 'i Samaria.
         6 Molu ka lea 'amolu siada na imole ki 'i Israel, kera da ilingia na sipsip ki ne da
         dola naa.
         7 Ma 'ana si manga molu lea, molu ka faatalo 'ania baelana tha God ka 'urii, ‘Si manga
         ne tha God kau 'inito faafia imole nia ki, 'e dao karangi naa!’
         8 Ma molu kau guraa imole matai ki, ma molu kau taea imole mae ki, ma molu ka guraa
         imole ki na uru 'e naga kera, ma molu ka taria anoedoo ta'ae ki. Sulia molu tofa ngala
         si doo neri ki, 'e 'urineri molu ka tofa fala laubo.

         10 'E tala'ana imole ki da ka liosulia ngwane ni rao. Nia ne 'ana si manga molu lea,
         langi molu si manata 'a'abo 'uria daulae faafia ta si malefo. Ka langi molu si ngala
         ta ngwai. Ma langi molu si ngala ta roo si maku ruruu ma langi ta tae butu, ma langi
         ta keba boroi.
         11 “Ma lelea molu dao 'ana ta maetoaa, molu ka lilio 'uria ta ngwane ne dooria kau soe
         kamolu 'uria 'i luma kera. Molu ka too fonea ngwane neri lelea ka dao 'ana si manga
         molu kau lea faasia maetoaa neri.
         12 Ma si manga molu ruu 'i laona ta luma, molu ka bae 'urii fuada na imole ki na da
         too 'i seeri, ‘Tha God ka fala 'okaelae nia fuamolu, ma na enoenoa nia ka too fone
         kamolu 'i laona luma nee.’
         13 Lelea sa na imole ki 'i laona luma neri da ka konitai kamolu, na 'okaelae kamolu
         kau too laubo fone kera. Ma lelea sa 'e langi, na 'okaelae neri ka oli laubo mai 'ana
         fuamolu.
         14 Aia, ma lelea sa molu dao 'ana ta maetoaa, ma ta luma ma langi ta ngwane si dooria
         bo na konitailamolu, ma langi da ka otekera 'ana rongolana baelamolu, molu ka lea
         faasia si kula neri. Ma si manga molu lea faasia, molu ka kwaetafusia gegeo faasia
         'aemolu ilingia na mamalafoa fuada ne tha God kau keto kera, sulia da otekera ni rongolana
         baelana tha God.
         15 Nau ku thaea doo mamana fuamolu, 'ana fe dani ne tha God kau ketoa imole ki sui 'i
         molaagali, na kwakwaelae ne kau fala fuana imole neri ki kau baita ka tatha talua
         kwakwaelae nee tha God 'e fala fuada na imole ta'a bae ki 'ana roo maetoaa bae ki
         'i Sodom ma 'i Gomora.”
         16 Ma tha Jisas ka bae lau 'urii, “Molu ka fafurongo 'okae, nau ku talai kamolu kau
         'uria na 'afitaia, sulia molu lea naa ilingia sipsip ki 'i siana imole ta'ae ki ne
         da ilingia na koito kwasi ki na da dooria nagalamolu. Nia nee, molu ka lilio 'okae,
         ma ka langi molu si ilia ta si doo garo ne da ka naga kamolu faafia.
         17 Molu ka liliodiana suli kamolu, sulia tai ngwane da kau dau kamolu, ma da kau talai
         kamolu siana ngwane ni tooketa ki, ma da ka nangasi kamolu laona beu ni foa kera ki.
         18 Sulia ne molu lea suli nau, da kau tara kamolu siana ngwane naonao ki ma na ngwane
         'inito kera ki 'uria ketolamolu. Ma si manga da ade naa 'urineri, molu ka faarongo
         'ana na Faarongolae 'Okae fuada ma fuana imole ki ne langi lau Jiu ki.
         19 Si manga da ngali kamolu 'i naofana ngwane ni tooketa ki, langi molu si manata 'a'abo
         'uria ta si tae nee molu kau thaea, ma si tae nee molu kau bae sulia. Sulia tha God
         naa kau fala si faarongolae ki fuamolu 'uria baelae sulia 'ana si manga neri.
         20 'E langi molu si bae naa 'i tala'amolu. Na Mangoedoo nia tha God na Maka kamolu 'i
         thalo ne kau bae 'ani kamolu.
         21 “Imole 'oro ki, da kau ngala doorada ki na da manata mamana 'ani nau fuana na imole
         ki fasi da ka thaumaelida. Ma imole 'oro ki laubo, da kau ade 'urineri laubo 'ada
         na ngwela kera ki na da manata mamana 'ani nau. Ma na ngwela 'oro ki laubo, da kau
         maalimae 'ada na maka ma gaa kera ki, ma da ka ngalida siana imole ki 'uria thaumaelilada.
         22 Na imole 'oro ki, dau sualangai kamolu sulia kamolu na bare ngwane fafurongo nau
         ki. Ma lelea sa ta imole ka manata mamana, lelea ka dao 'ana 'isilana si manga 'ana
         'afitaia, tha God kau faamoori nia.
         23 Lelea sa imole ki 'ana ta maetoaa da ka faangada kamolu, molu ka tafi, molu ka lea
         'ali'ali faasia maetoaa neri, ma molu ka lea 'amolu 'uria ta maetoaa 'e'ete. Nau ku
         thaea fuamolu, 'e 'afitai molu ka faasuia bo raoa kamolu 'i maetoaa kera toaa ki 'i
         Israel, 'i nao 'ana nau Ngwela nia Imole, kwau dao mai.
         24 “Nia nee, na ngwane ne 'e ngalido bana, 'e 'afitai ka baita talua na ngwane ne toodoo
         fuana. Ma na ngwane ni rao langi si baita talua na arai gwaungai nia.
         25 'E 'okae fuana ngwane ngalido kau 'uria na ngwane toodoo nia. Ma si doo ki ne da
         ilia 'ana ngwane gwaungai, dau ilia laubo 'ana ngwane rao nia ki. Ma lelea sa nau,
         na ngwane gwaungai kamolu, kera thae nau 'ana tha Saetan ne gwaulii ngwane 'ana anoedoo
         ta'ae ki, 'urineri ma kamolu boroi, da kau thae kamolu 'ana ta si thata ne tata'ae
         ka talua fatai.”
         26 Tha Jisas 'e bae lau fuana na bare ngwane fafurongo nia ki ka 'urii, “'E langi molu
         si mau 'ana imole ki. Na doo ki sui na imole ki da thaufangainia, tha God kau faatana.
         Ma na doo anggwa ki sui, tha God kau bae sulia.
         27 Ma si doo ne nau ku thaea fuamolu 'i laona na rodo, molu ka thaea laubo 'i 'initoona
         thato. Ma si doo ne nau ku fuarotana fuamolu, molu ka faataloa fuada na imole ki sui.
         28 Ma langi molu si maungia na ngwane ki ne da thaungia na nonimolu ka mae, sui ta,
         'e 'afitai da ka thaumaelia na mangoe doo. Molu ka maungia 'amolu tha God, sulia nia
         ne tala'ana faafunuilana mangoe doo ma na nonii doo laona si kula na ere 'e thatharu
         si mae.
         29 Ma na tha'aro faekwa ki boroi ne liulana 'e faekwa 'asiana, 'e 'afitai ta tee fe
         tha'aro 'ada ka 'asia 'i thaegano lelea sa na Maka kamolu 'i thalo si alamatana.
         30 Nia nee, kamolu boroi, na ifuna gwaumolu ki, tha God 'e thaitamana teefau bo 'ania.
         31 Nia nee ka langi molu si mau, sulia tha God 'e manata baita 'ana imole ki ka talua
         na tha'aro faekwa 'oro ki!
         32 “Ma ni ti ne ka faatalo 'ania fuada na imole ki ne 'e manata mamana 'ani nau, nau
         kwau faatalo laubo 'ani nia 'i naofana Maka nau 'i thalo.
         33 Ma ni ti ne ka tofe nau 'i maana imole ki, nau kwau tofe nia laubo 'i naofana Maka
         nau 'i thalo.”
         34 Tha Jisas 'e bae lau 'urii, “'E langi molu si fiia lau thasa nau ku dao mai fonea
         na enoenoa fuana molaagali. Nau kwasi ngala mai na enoenoa. Ku dao mai fasi ni ti
         kera ne langi si manata mamana 'ani nau, da kau firu fonea imole nau ki.
         35 -
         36 Na maalimae nia na ngwane, nia ta ngwane bana 'i laona kwalafaa nia. Sulia ngwane
         daraa ki, da kau firu fonea maka kera ki. Ma na keni thaarii ki, dau firu fonea gaa
         kera ki. Aia, na kenifungao ki boroi, da kau firu fonea fungo keni kera ki.
         37 “Ma ni ti ne ka liothau 'ana na maka nia ma langi na gaa nia ka talu nau, nia si
         tala'ana kau lea mai 'i buriku. Ma ni ti ne ka liothau 'ana na ngwela nia ki ka talu
         nau, nia si tala'ana kau lea mai 'i buriku.
         38 Ma 'e 'afitai fuana ta ngwane ka ilingia ta ngwane fafurongo nau, lelea sa nia si
         nonimaabe 'uria lealae 'i buriku, sui boroi 'ana nia ka nonifii, ma ka mae 'ana 'airarafolo.
         39 Ma ni ti ne otenia ni lea mai 'i buriku sulia 'e dooria ka ade 'ana sulia kwaidooria
         nia 'i tala'ana, nia kau tala faasia na mooria ne totoo firi. Sui ta, lelea sa ni
         ti ne ka langi si ade sulia kwaidooria nia tala'ana, ma ka dooria bana maelae sulia
         nia 'e lea mai 'i buriku, nia kau too 'ana mooria ne totoo firi.
         40 “Ma ni ti boroi ne 'e konitai kamolu, nia 'e konitai nau laubo. Ma ni ti ne 'e konitai
         nau, nia 'e konitana laubo tha God ne 'e odu nau mai.
         41 Ma ni ti ne 'e konitana na profet, sulia na ngwane neri 'e rao fuana tha God, nia
         kau ngala na kwaiaraa fulingana na kwaiaraa ne tha God kau fala fuana profet. Ma ni
         ti ne ka konitana na ngwane 'o'olo, sulia na ngwane neri 'e 'o'olo, nia kau ngala
         na kwaiaraa ilingia na ngwane 'o'olo.
         42 Ma nau ku thaea doo mamana fuamolu, lelea sa ta imole ka fala ta si mae kafo gwari
         fuana ta tee ngwane 'ana bare ngwane fafurongo nau ki, sulia ne nia na ngwane fafurongo
         nau, nia kau ngala laubo ta kwaiaraa.”

1 Si manga tha Jisas 'e bae fuana akwala ma roo ngwane fafurongo nia ki 'e sui, nia
         ka lea lau 'uria faatalolae 'ana Faarongolae 'Okae ma na toodoolae fuana imole ki
         'ana maetoaa ki kalikalia 'i Galili.
         2 'Ana si manga neri tha Jon Baptaes 'e too 'i laona dele, ma nia ka rongoa na raoa
         ne ki tha Jisas Kraes 'e ilia, ma nia ka fala tai ngwane 'ana bare ngwane fafurongo
         nia ki da ka lea 'i siana tha Jisas.
         3 Ma da soetalafana da ka 'urii, “'O faarongo kameli mai. 'Urii ma 'oe naa ne na Kraes
         ne tha Jon 'e thaea kau dao mai, ma langi meli kau maasia 'ameli ta ngwane 'e'ete
         lau?”
         4 Ma tha Jisas 'e olisida ka 'urii, “Molu oli, ma molu ka faarongoa tha Jon 'ana doo
         ne ki molu rongoa ma molu ka rikia.
         5 Na imole ki na maada 'e rodo, da lilio lau. Ma na imole ki na 'aeda 'e mae, da fali
         lau. Ma na imole ki na uru 'e nagada, na nonida 'e maafo naa. Ma na imole ki alingada
         'e boko, da rongo lau. Ma na imole ki ne da mae naa, da moori oli lau. Ma na Faarongolae
         'Okae bae, nau ku bae naa sulia fuada imole siofaa ki.
         6 Ma ka 'oilakea fuada na imole ki ne da si manata ruarua suli nau.”
         7 Si manga na bare ngwane fafurongo nia ki tha Jon da oli naa, tha Jisas ka bae sulia
         tha Jon fuada na konia neri, ka 'urii, “'Ana si manga molu lea siana tha Jon laona
         gano kwasi, ni ti nee molu lea 'uria rikilana 'i seeri? Ta ngwane ne 'e manata ruarua
         ka ilingia bana ta gwagwangoe rade ne na thauthau 'e 'isua kwailiu? 'E langi! Tha
         Jon 'e langi lau ta ngwane 'urineri.
         8 'Urii ma, tae ne molu lea 'uria rikilana? Ta ngwane ne 'e 'afi 'ana maku na liulana
         'e baita? 'E langi! Sulia ngwane ki na da 'afi 'urineri, da too 'i laona beu kera
         ngwane 'inito ki.
         9 Molu faarongo nau mai. Tae ne molu lea kau 'uria rikilana? Ta profet? Iuka! Nia ta
         profet mamana laubo! Ma nia 'e talua fatai na profet ki sui 'i nao.
         10 Tha Jon bae da kekeda mai sulia laona Kekedalae Abu ki 'ana si manga tha God 'e bae
         sulia na Kraes ka 'urii, ‘Rikia fasi, nau kwau fala kau na ngwane ni ngali baea nau
         'i nao 'ani 'oe, fasi nia ka thalungana tale fuamu.’
         11 “Nau ku thaea doo mamana fuamolu, tha Jon Baptaes 'e baita ka talua ngwane ki sui
         ne da futa mai 'i laona molaagali ne. Sui ka 'urineri boroi, na ngwane ki ne da faekwa
         'i laona 'Initooa nia tha God, da baita ka tatha 'ana tha Jon.
         12 Aia, 'e thafali mai 'ana si manga tha Jon Baptaes 'e thafalia faarongolae 'ana Faarongolae
         'Okae ki lelea ka dao 'i tari'ina, na imole ta'ae ki da firu suusia 'Initooa nia tha
         God, ma da thasi 'uria laulana 'Initooa nia neri tha God.
         13 Na bibirangaa nia ki tha Mosis, ma na profet ki sui lelea ka dao 'ana si manga tha
         Jon, da faatalo mai 'ana daolana na Kraes.
         14 Da thaea thasa tha Elaeja na profet kau oli lau mai 'i nao 'ana na Kraes. Ma 'e 'okae
         fasi molu ka manata mamana 'ana ne tha Jon naa na profet ilingia laubo tha Elaeja.
         15 Molu ka fafurongo 'okae 'uria si baea neri ki ku thaea.”
         16 Ma tha Jisas ka bae lau 'urii fuada, “Nau kwau faabobolangai kamolu na uningwane
         aburongo ne 'i tari'ina, molu ilingia kae ngwela ki na da koni 'i maana usie 'ana
         roo fifigui ngwela ki. Ma da ka 'ai kwailiu fuada,
         17 ‘Kameli ufia taleagaa ki, sui molu si ngwae bo sulia. Ma meli ka nguulia fe nguu
         'ana maea fuamolu, sui molu si liodila bo.’
         18 Si manga tha Jon Baptaes 'e dao mai, nia 'e abufanga, ma 'e langi si kuufia ta waen,
         ma da ka thaea thasa 'e too 'ana anoedoo ta'ae.
         19 Sui, si manga nau, na Ngwela nia Imole, ku dao mai, nau ku fanga ofu, ma ku kuu fonea
         imole ki, ma kamolu ka bae laubo 'urii, ‘Molu rikia fasi! Nia 'e fanga baita, ma ka
         kuu baita 'ana waen, ma nia ka kwaimaani fonea ngwane ki ne da konia malefo 'ana takisi
         ma na imole ta'ae ki laubo.’ Boroi ma, imole ki ne da roosulia na liotooa nia tha
         God, da faatana ne tha God 'e mamana.”
         20 Burina ne tha Jisas 'e bae 'urineri 'e sui, nia ka thafali bae nagaa naa maetoaa
         bae ki nia 'e ilia mai si doo 'oro ki ni kwelelae 'ania, sulia na imole ki 'ana maetoaa
         neri ki da lalafusia manataolilae faasia ta'alae kera ki.
         21 Tha Jisas ka bae 'urii, “'E ta'ae ka tatha fuamolu ne molu too 'i Koresin. Ma kamolu
         ne molu too 'i Betsaeda ka 'urineri laubo. Sulia molu si manata mamana 'ana si doo
         ni kwelelae 'ana 'oro ki bae ku ilia fuamolu. Ma lelea sa da ka ilia si doo ni kwelelae
         'ana neri ki 'i Taea ma 'i Saedon 'i nao, na imole ki 'i seeri da ka 'ono 'i thaegano,
         ma da ka 'afisia maku bilia ki, ma da ka rafua nonida 'ana fua, fasi ka faatana ne
         da manataoli teefau naa faasia ta'alae kera ki.
         22 Do mamana ne ku thaea fuamolu, 'ana fe dani na tha God kau ketoa imole ki 'i molaagali,
         na kwakwaelae kamolu kau baita ka tatha talua na imole ki 'i Taea ma 'i Saedon.
         23 “Aia, kamolu imole ki 'i Kapaneam, molu fiia 'amolu thasa tha God kau tae kamolu
         'uri thalo. Sui ta, nia kau 'ui'ani kamolu 'i laona si kula 'ana ngadalae. Sulia na
         doo ni kwelelae 'ana bae ku ilia 'i maetoaa kamolu ki, lelea sa ku ilia mai 'i Sodom,
         'urineri na imole ki 'i Sodom da ka manataoli naa, ma tha God si faafunuia bo maetoaa
         kera ki.
         24 Nia ne, nau ku thaea fuamolu, 'ana fe dani ne tha God kau ketoa na imole ki 'i molaagali,
         na kwakwaelae kamolu kau tatha ka talua na imole ki 'i Sodom.”
         25 'Ana si manga neri, tha Jisas 'e foa ka 'urii, “Maka 'ae, 'oe ne 'o 'inito faafia
         doo ki sui 'i langi ma 'i ano. Nau ku faabaita 'oe, 'uria ne 'o faatana Gwaungaia
         'oe fuada na imole ki ne da ilingia kae ngwela ki, ma 'oko thaufangainia doo ne ki
         faasia imole ki ne da faabaita kera 'i talada sulia da liotoo, ma da ka lio thaitamana
         doo 'oro ki.
         26 Iuka Maka 'ae, na doo neri ki 'e 'urineri naa sulia na kwaidooria 'oe 'ua na mai
         'i nao.”
         27 Ma tha Jisas ka bae 'urii fuana konia neri, “Maka nau 'e fala sui naa doo ki sui
         fuaku. Ma talitoona na Maka bo ne 'e thaitamaku Ngwela nia. Ma talitoona laubo na
         Ngwela ne 'e thaitamana Maka nia, ma talitoona bo imole ki ne na Ngwela 'e filida
         fasi nia ka faatana fuada, ne da thaitamana na Maka.
         28 “Si ngataa fifii ki ne na ngwane toodoo ki 'ana bibirangaa tha Mosis da alua fuamolu,
         nia ne adea ma molu ka ngali kulua naa 'i farana. Molu lea mai siaku, ma nau kwau
         kwaua faasi kamolu.
         29 Molu ka roosulia baelaku, ma nau kwau toodoo fuamolu, sulia na bibirangaa nau ki
         'e enoeno ma ka marabibi, ma molu kau daotoona enoenoa 'i laona mangomolu.
         30 Sulia na kwaitalailae nau fuamolu, 'e ngwaluda 'uria lealae sulia.”

1 'Ana tee fe Sabat neri fe dani 'ana momololae, tha Jisas fonea bare ngwane fafurongo
         nia ki da lea, ma da ka tatha laona tee raoa 'ana witi. Ma 'ana si manga neri, na
         bare ngwane fafurongo nia ki da fiolo, ma da ka 'oia funge doo ki, ma da ka 'ania.
         2 Ma tai ngwane 'ana Farasi ki da rikia. Ma da ka ngatafia tha Jisas da ka 'urii, “'O
         rikia! Na doo ne bare ngwane fafurongo 'oe ki da ilia, 'e 'oia na bibirangaa tha Mosis,
         sulia molu konia witi ne 'ana Sabat!”
         3 Ma tha Jisas 'e olisida ka 'urii, “Nau ku thaitamana ne molu teemai sulia laona Buka
         Abu na doo bae tha Deved na ngwane 'inito 'e ilia 'i nao. 'Ana si manga neri, tha
         Deved fonea ngwane nia ki da fiolo 'asiana,
         4 ma nia 'e lea 'i laona 'O'oba Abu tha God, ma na ngwane ni foa 'e ngala berete ne
         da faabua fuana tha God ma ka fala fuana tha Deved. Ma tha Deved ka 'ania naa berete
         neri, ma ka fala laubo fuana ngwane nia ki, ma da ka 'ania naa. Sui ta, na bibirangaa
         kolu 'e alamatana talitoona bo na ngwane ni foa tha God ki ne tala'ana da ka 'ania.
         Ma kolu si rikia bo laona Buka Abu ne tha God 'e rakethasuia tha Deved.”
         5 Ma tha Jisas ka bae lau 'urii, “Nau ku thaitamana molu teemai sulia laona Buka Abu,
         na bibirangaa ki sulia ngwane ni foa ki bae da rao laona Beu Abu tha God 'ana Sabat.
         Kera ka rao boroi 'ada 'urineri bae tha God si keto kera bo.
         6 Nia nee, nau ku thaea fuamolu, na raoa nee ku ilia 'e baita ka tatha talua Beu Abu
         tha God, ma nau nee ku too naa fone kamolu.
         7 Iuka, tha God 'e bae 'urii, ‘Nau ku dooria molu ka manatainia imole ki, ma langi
         lau na afuafulae kamolu ki.’ Ma lelea sa molu thaitamana maalutana si doo nee, 'e
         'afitai molu ka ketoa imole nau ki, sulia 'e langi da si garo bo.
         8 Sulia nau, Ngwela nia Imole, ku too 'ana suukwaia 'uria thaelana doo ki fuana imole
         ki fasi da ka ilia 'ana Sabat.”
         9 Si manga tha Jisas 'e lea faasia si kula neri, nia ka ruu 'i laona tee beu ni foa.
         10 Ma tee ngwane na 'abana 'e mae 'e too laubo laona beu ni foa neri. Ma tai ngwane
         'ada na Farasi bae ki da soetalafana tha Jisas da ka 'urii, “Ngwalee 'ae, 'urii ma
         'e tala'ana bana guralana imole matai ki 'ana Sabat?” Da soetalafana 'urineri fasi
         da ka daotoona ta si doo fasi da ka suke faafia 'ana tha Jisas 'ana 'oilana bibirangaa
         tha God 'uria guralae 'ana Sabat, si doo neri da manata sulia 'e ilingia ta raolae.
         11 'Ana si manga neri, tha Jisas 'e soetalafada lau ka 'urii, “Molu ka faarongo nau
         fasi, lelea sa ta ngwane 'amolu, na sipsip nia ka 'asia laona ta kilu 'ana Sabat,
         'urineri nia si lea ma ka si lafua lau faasia kilu 'ana fe dani neri?
         12 Kamolu thaitamana, tha God rikia ngwane ne baita ka talua na sipsip. Nia nee, sulia
         ngwane ne 'e baita 'urineri, langi nia si garo bo 'uria ililana ta si doo 'okae fuana
         ma 'adomilana ta ngwane 'ana Sabat.”
         13 'Ana si manga neri bo, tha Jisas ka bae 'urii fuana ngwane ne 'abana 'e mae, “'O
         tikwalaa mai 'abamu.” Ma ngwane neri ka tikwalaa naa 'abana. Ma 'ana si manga neri
         'uabo, na 'abana bae 'e mae ka 'okae laubana ilingia ta ruana bali 'aba ai.
         14 Ma si manga na Farasi ki da rikia si doo neri, da ka kotho teefau naa 'i maa. Ma
         da ka ngata ofu naa 'uria thaumaelilana tha Jisas.
         15 Si manga tha Jisas 'e rongoa bo ne da ngata ofu naa 'uria thaumaelilana, nia ka lea
         na 'ana faasia maetoaa neri. Ma na imole 'oro, da lea burina tha Jisas, ma nia ka
         guraa imole 'oro ki ne da matai, ma da ka 'akwaa teefau naa.
         16 Ma tha Jisas 'e luida fasi da si unuunu sulia siana tai imole lau.
         17 Nia 'e ilia si doo neri fasi ka faamamanea na baelana tha God bae profet Aesaea 'e
         thaea ka 'urii,
         18 “Na ngwane ni rao nau nee, nau ku filia fasi ka ilia raoa nau. Nau ku liothau 'asiana
         'ania, ma ku nonithathala 'asiana sulia. Nau kwau fala Mangoedoo nau fasi ka too fonea.
         Aia, na ngwane nee kau fala laubo keketoa ne 'o'olo fuada na imole ki ne langi lau
         Jiu ki.
         19 'E langi nia si olisusuu, ma ka langi si akwa tikwa, ma si talatango nia 'i tala'ana
         'i maana fera ki.
         20 Ka langi nia si ekwatai falaburi 'ana imole siofaa ma na imole maketho ki. Ma nia
         kau fala keketoa ne 'o'olo fuada na imole ki.
         21 'Ana na ngwane ne, na imole 'oro ki faasia maetoaa ki sui, da kau fiitoona.”
         22 Sui 'i buri, tai imole da ka ngala mai tee ngwane 'i siana tha Jisas fasi ka guraa.
         Ngwane ne, na anoedoo ta'ae 'e 'arutoona, ma na maana ka rorodoa, ma na fakana ka
         'ato. Ma tha Jisas ka guraa ngwane neri, ma nia 'e lilio lau ma ka bae lau.
         23 Na konia neri da ka kwele 'asiana, ma da soetalafada kwailiu da ka 'urii, “Alamia
         nia naa nee na ngwane bae tha God 'e filia, ma nia kau futa mai 'ana kwalafa tha Deved
         na ngwane 'inito tomone nee?”
         24 Ma si manga tai Farasi ki da rongoa si doo neri, da ka bae 'urii, “Nia langi lau
         nee. Tha Jisas 'e taria anoedoo ta'ae ki 'ana suukwaia nia tha Saetan na gwaulii anoedoo
         ta'ae.”
         25 Ma sulia tha Jisas 'e thaitamana bana lioda, nia ka bae 'urii fuada, “Lelea sa na
         imole ki 'i laona ta maetoaa baita da ka firu bada foneda 'i talada, 'urineri na maetoaa
         baita neri kau tagala. Ma lelea sa ta maetoaa, ma langi ta ngwane ma na 'afe nia ma
         na ngwela keerua ki, da ka firu 'i malutada, 'e 'afitai da ka too ofu.
         26 Ma na 'initooa nia tha Saetan 'e 'urineri laubo. Lelea sa tha Saetan ka firu fonea
         imole ki na da lea 'i burina, 'urineri da kau tagala kwailiu laubo.
         27 “Aia, ma kamolu molu thaea nau ku taria anoedoo ta'ae ki 'ana suukwaia nia tha Saetan.
         'Urineri ma suukwaia ni ti nee na bare ngwane fafurongo kamolu ki da taria 'ana anoedoo
         ta'ae ki? Tha Saetan? 'E langi banaa! Sulia si doo neri ki, ne 'e faatana molu garo.
         28 “Nau ku taria anoedoo ta'ae ki 'ana suukwaia nia tha God. Ma 'e faatana fuamolu ne
         na 'Initooa nia tha God faafia imole ki 'e dao karangi kamolu naa.
         29 “Aia, lelea sa ta ngwae bana ka taria ta anoedoo ta'ae, na ngwane neri 'e suukwai
         ka talua tha Saetan. 'E 'urineri laubo lelea sa ta ngwane 'e dooria ka ruu laona beu
         nia na ngwane suukwai 'uria ngalilana doo nia ki. Nia ka suukwai talua ngwane neri,
         fasi ka ngwaluda fuana 'uria kanilana ngwane suukwai neri, sui fatai nia ka fi ngala
         si doo nia ki.
         30 “Aia, sa ni ti ne langi si lea mai 'i buriku, nia na maalimae nau. Ma sa ni ti ne
         langi si 'adomi nau 'uria konilana mai imole ki siana tha God, nia 'e tagalangai kera
         naa faasia tha God.
         31 -
         32 Sulia 'e 'urineri, nau ku thaea fuamolu, tha God kau manatalukea si doo ta'ae ki
         sui bo ne ta imole 'e ilia ma si doo ta'ae ki nia 'e thaea. Ma lelea sa ta imole ka
         thaea doo ta'ae ki 'uri nau na Ngwela nia Imole, tha God kau manatalukea bana. Sui
         ta, lelea sa ta imole ka bae nagaa na raoa nia Mangoedoo Abu, 'e 'afitai naa tha God
         ka manatalukea ngwane neri, 'ana si manga neri, ma langi si manga ai loko 'e nia 'ua
         kau boroi.”
         33 Tha Jisas 'e bae lau 'urii, “Molu thaitamana, lelea sa molu too 'ana ta 'ai 'okae,
         na fufuana boroi kau 'okae laubo. Ma lelea sa molu ka too 'ana ta 'ai ta'ae, na fufuana
         boroi kau ta'ae laubo. Na imole 'e 'urineri laubo. Sulia na doo 'okae ki 'e dao mai
         faasia ngwane 'okae, ma doo ta'ae ki 'e dao laubo mai faasia ngwane ta'ae.
         34 Kamolu molu ilingia 'amolu kalena baekwa tolo ki! 'E 'afitai 'asiana molu ka thaea
         ta si doo 'okae, sulia na manatalamolu 'e ta'ae. Tae ne 'e 'i too laona manatalana
         ngwane, nia kau thakatafa mai si manga na ngwane 'e bae.
         35 Na ngwane ne liona 'e 'okae, na baelana ka 'okae laubo. Ma na ngwane ne liona 'e
         ta'ae, na baelana boroi kau ta'ae laubo.
         36 “Nau ku thaea fuamolu, si manga 'ana keketoa, tha God kau kwaea imole ki sui laona
         molaagali 'uria si baea ta'alae ki sui na da thaea.
         37 Ma tha God kau ketoa imole ki sulia na baelada 'i talada. Lelea sa na baelana ta
         ngwane ka 'okae, tha God kau thaea ngwane neri 'e 'o'olo. Ma lelea sa baelana ta ngwane
         ka ta'ae, tha God kau thaea na ngwane neri 'e garo.”
         38 Sui tai ngwane toodoo ki 'ana bibirangaa ma tai Farasi ki, da lea mai siana tha Jisas,
         ma da ka bae 'urii fuana, “Ngwane Toodoo 'ae, kameli meli dooria 'asiana 'oko ilia
         fasi ta si doo ni kwelelae ai, fasi ka faatana suukwailana tha God ne 'e fala 'oe
         mai.”
         39 Tha Jisas ka bae 'urii fuada, “Kamolu uningwane nee 'ana si manga neri, molu aburongo
         ma molu ka ta'a 'asiana. Sulia molu dooria 'amolu rikilana ta si mamalafoa ni kwelelae
         ai ne kau faatana suukwailana tha God, sui ta, 'e 'afitai molu ka rikia. Molu kau
         rikia bamolu na doo ni kwelelae ai ilingia na doo bae 'e fuli 'i nao mai fuana tha
         Jona na profet.
         40 Tha Jona bae 'e too 'i laona rakena gwaathasu sulia olu fe thato ma olu fe rodo.
         Aia, ma ni nau Ngwela nia Imole, kwau 'urineri laubo. Nau kwau too 'i laona thaegano
         sulia olu fe thato ma olu fe rodo.
         41 Ma 'ana si manga tha God kau ketoa na imole ki, na imole ki na da too 'i Ninifa,
         dau tatae ma dau bae sulia na garolae kamolu ki. Kera dau ade 'urineri, sulia da abulo
         naa faasia ta'alae kera ki, 'ana si manga tha Jona 'e kwaifaamanatai fuada. Ma tee
         ngwane ne baita ka talua tha Jona 'e too naa fone kamolu. Ka 'urineri boroi, langi
         molu si abulo bo faasia ta'alae kamolu ki.
         42 Ma 'ana si manga tha God kau ketoa na imole ki, na keni 'inito 'i Siba, kau tatae
         laubo 'uria baelae sulia garolae kamolu ki. Na keni neri 'e ade 'urineri, sulia 'e
         lea mai faasia maetoaa ne too tau 'asiana 'uria rongolana liotooa nia tha Solomon
         na ngwane 'inito. Ma tee ngwane ne 'e baita ka talua tha Solomon 'e too naa fone kamolu.
         Sui ka 'urineri boroi, 'e langi molu si dooria bo fafurongolae 'uri nia.”
         43 Tha Jisas 'e bae lau 'urii, “Si manga da taria ta anoedoo ta'ae faasia ta ngwane,
         nia 'e kali 'i laona gano kwasi, ma ka rofe 'uria ta si kula fasi nia ka too lau ai.
         Ma lelea sa nia 'e rofe ka langi naa,
         44 nia kau manata 'urii, ‘Nau kwau oli siana ngwane bae ku totoo mai 'ana 'i nao, ma
         ku lea mai faasia.’ 'Ana si manga 'e oli mai, nia ka rikia ngwane bae 'e fafaalua
         naa ma ka 'olosia naa mooria nia teefau.
         45 Si manga 'e rikia ne nia 'e 'urineri, nia 'e oli mai ma ka talaia lau mai ta fiu
         anoedoo ta'ae ka tatha talua nia, da lea mai, ma da ka too naa laona ngwane bae. 'Ana
         si manga neri, na toolana ngwane bae ka fi ta'ae ka talua fatai 'i nao. Ma 'e 'urineri
         laubo fuamolu imole ki 'i tari'ina, kamolu imole ta'ae ki, ma na moorilamolu 'e ta'ae
         ka talua fatai 'i nao, sulia molu otekamolu 'ani nau.”
         46 Si manga tha Jisas 'e bae 'ua bana fuana imole ki, na gaa nia ma na doorana ki da
         ka dao na mai. Ma da ka takwe bada 'i maa, ma da bae mai 'uria fasi da ka bae fonea.
         47 Ma tee ngwane 'ana ngwane neri ki ka bae 'urii fuana tha Jisas, “Gaa 'oe ma na dooramu
         ki, da takwe bada mai 'i maa, ma da doori bae fone 'oe.”
         48 Tha Jisas 'e olisia ka 'urii, “Nau ku thaea, ni ti kera ne na gaa nau ma na dooraku
         ki.”
         49 Sui, tha Jisas ka susuia kau na bare ngwane fafurongo nia ki, ma ka bae 'urii, “Molu
         rikia fasi. Kera nee da ilingia na gaa nau ki ma na dooraku ki.
         50 Sulia sa ni ti ne 'e ade sulia na kwaidooria nia Maka nau, nia naa nee na dooraku,
         ma na ngwaingwane nau, ma na gaa nau.”

1 'Ana fe dani neri laubo, tha Jisas 'e lea kau faasia luma neri, ma 'e lea 'i ninimana
         asi, ma ka 'ono naa 'uria toodoolae.
         2 Ma sulia na konia neri 'e baita 'asiana da koni kali nia, nia ka tae laona tee baru,
         ma ka 'ono 'i laona, ma na imole ki da ka takwe kau 'i 'aena one.
         3 Sui nia ka faarongo kera 'ana doo 'oro ki 'ana si omelangwane ki, ka 'urii, “Tee
         ngwane 'e lea ka tanggalangana mingge witi ki 'i laona raoa nia.
         4 Ma si manga 'e tanggalangana mingge witi neri ki, tai mingge witi da 'asia sulia
         tale, ma na tha'aro ki da lofo mai, ma da ka 'ani teefau na 'ania.
         5 Ma tai mingge witi da ka 'asida 'ana si kula faula ki, ne na thaegano 'e referefea
         'ana. Ma da ka bulao 'ali'ali sulia na thaegano neri 'e langi si ubuubua.
         6 Ma si manga na thato 'e tae mai, nia ka thatofia witi neri ki ne 'e gaga mai, ma
         da ka kuku laubo 'ada sulia na lali doo ki 'e langi si sifo bo.
         7 Ma tai mingge witi da 'asida 'i malutana na kwaletotore ki, ma kwaletotore neri ka
         nuku faafia na witi ki.
         8 Ma tai mingge witi ki lau da 'asida 'i laona thaegano 'okae, ma si manga da tae mai,
         da ka fungu 'ana fufue doo 'oro ki. Ma tai witi da fungu 'ana tee talange fe doo,
         ma tai witi da ka fungu 'ana ono akwale fe doo, ma tai witi lau da ka fungu 'ana olu
         akwale fe doo.”
         9 Ma tha Jisas 'e faasuia baelana ka 'urii, “Lelea sa ta ngwane 'e dooria ka thaitamana
         'okae 'ana si doo neri ki, nia ka fafurongo 'okae.”
         10 Na bare ngwane fafurongo nia ki da lea mai siana, ma da soetalafana da ka 'urii,
         “Ngwalee 'ae, 'urifita nee 'oko bae fuana imole ki 'ana si omelangwane ki?”
         11 Tha Jisas 'e olisida ka 'urii, “Si manga 'e sui na mai, tha God si faafolaalia 'ua
         si kwai 'initooa tae nee nia kau 'inito 'ania faafia imole nia ki. Sui ta, 'i tari'ina,
         na folaalae neri 'e dao naa fuamolu. Ma na imole ki ne langi lau ngwane fafurongo
         nau ki, 'e langi ku si faafolaalia fuada.
         12 Ni ti ne ka too 'ana ta folaalae fafaekwa sulia 'Initooa tha God, tha God kau fala
         lau fuana, fasi nia ka too 'ana folaalae na 'e fono. Sui ta, ni ti ne langi si roosulia
         faatoolamailae nee ki, ta folaalae fafaekwa boroi ne nia 'e too 'ana sulia 'initooa
         tha God, tha God kau olifana faasia.
         13 Aia, nau ku bae fuada 'ana si omelangwane ki, sulia ngwane nee ki da rikia naa si
         doo ku ilia ki, sui ta, 'e langi da si lio thaitamana bo. Da rongoa baelaku, sui ta,
         'e langi da si filoa bo.
         14 Nia 'e 'urineri fasi ka faamamanea si baea bae tha profet Aesaea 'e thaea 'i nao
         ka 'urii, ‘Dau fafurongo ma da kau fafurongo, sui ta, 'e langi da si thaitamana bo
         faarongolae nia tha God. Dau lilio ma da kau lilio, sui ta, 'e langi da si rikia bo
         tae ne tha God 'e ilia fuada.
         15 Sulia na manatalada 'e boko, ma da ka guutaa na alingada, ma da ka bokosia laubo
         na maada. Lelea sa 'e langi si 'urineri, da ka rikia 'ana maada, ma da ka rongoa 'ana
         alingada, ma na manatalada ka filoa baelana tha God, ma da ka oli mai siana ma nia
         kau gura kera.’ ”
         16 Ma tha Jisas ka bae lau 'urii, “'Oilakea 'asiana fuamolu, sulia molu rikia naa 'ana
         maamolu si raoa ki na ku ilia, ma na alingamolu ka rongoa toodoolae nau ki.
         17 Do mamana na ku thaea fuamolu, na profet 'oro ki, ma na ngwane 'o'olo ki 'i nao,
         da doori rikia si doo ki ne molu rikia, sui ta, 'e langi da si rikia. Ma da doori
         rongoa si doo ki ne molu rongo, sui ta, 'e langi da si rongoa.
         18 “Molu fafurongo mai 'uria na maalutana si omelangwane nee sulia ngwane bae 'e tanggalangana
         mingge witi ki.
         19 Tai imole ki da rongoa na faarongolae sulia na 'Initooa nia tha God, ma langi da
         si filoa bo, 'urineri tha Saetan 'e lea mai ka laua naa baelana tha God faasi kera
         na da rongoa. Kera da ilingia na mingge witi ki na da 'asida sulia tale, ma na tha'aro
         ki da ka 'ania naa.
         20 Ma na mingge witi ki na da 'asia 'i fafona thaegano ne 'e faula, da ilingia na imole
         ki na da rongoa baelana tha God, ma da ka nonithathala sulia.
         21 Sui ta, baelana tha God si lalifuu bo laona moorilada. Kera da manata mamana bo sulia
         si manga faekwa. Sui ta, si manga na ilitoolae ma ngadalae 'e dao mai sulia ne da
         manata mamana 'ana baelana tha God, na manata mamanalae kera neri ka langi 'ana lau
         bana.
         22 Ma tai imole ki da ilingia mingge witi ki na da 'asida 'i malutana kwaletotore ki.
         Kera da rongoa baelana tha God, sui ta, da manata 'a'abo 'ada sulia si doo ki 'ana
         mooria kera, ma da manata baita 'ada 'ana malefo. Si doo neri ki, 'e ilingia na kwaletotore
         ki 'e nuku faafia na baelana tha God 'i laona moorilada. Ma ka langi da si bulasia
         naa moorilada ka ilingia na witi ne langi si fungu bo 'ana ta fufue doo.
         23 Ma tai imole ki lau da ilingia mingge witi ki na da 'asida 'i laona thaegano 'okae.
         Kera da rongoa baelana tha God, ma da ka filoa, ma da ka faatana toalae 'o'olo ilingia
         witi ne fungu 'ana fufue doo 'oro ki. Tai witi da too 'ana tee talange fufue doo ki,
         ma tai witi, ono akwale fufue doo ki, ma tai witi, olu akwale fufue doo ki.”
         24 Tha Jisas 'e thaea lau tee si omelangwane fuada, ka 'urii, “Na 'Initooa nia tha God
         'e ilingia ngwane ne fasia mingge doo ki 'i laona raoa nia.
         25 Ma tee fe rodo, si manga na imole ki da moosu 'ada, na maalimae 'e lea mai ma ka
         fasia tai mingge lolo 'i malutana na mingge doo 'okae ki. Sui ka lea na 'ana.
         26 Ma si manga na mingge doo 'okae ki da bulao mai, ma da ka thafali fungu, na mingge
         lolo bae ki da ka bulao laubo.
         27 Na ngwane ni rao nia ki, da lea mai siana, ma da ka soetalafana da ka 'urii, ‘Arai
         'ae, 'oe 'o fasia na mingge doo 'okae ki bae. Ma na lolo loko ki da 'ito mai faasia
         'i fai loko?’
         28 Ma nia 'e olisida ka 'urii, ‘Ta maalimae naa neri 'e ilia si doo neri.’ Ma na ngwane
         ni rao nia ki, da ka soetalafana da ka 'urii, ‘'E 'urifita, 'o dooria meli lea ma
         meli ka failia na lolo loko ki?’
         29 Nia 'e olisida ka 'urii, ‘'E langi, ade'ana lelea si manga molu failia na lolo loko
         ki, molu ka nagaa laubo tai fe witi fonea.
         30 Molu alua daru tae ofu na 'adarua lelea ka dao 'ana si manga 'ana konidoolae. Ma
         si manga neri fatai, nau kwau thaea fuana imole ki na da konia doo nau ki, kwa 'urii:
         Molu kwaia lolo ki 'i nao, molu ka kani ofulangada, ma molu ka suungida. Sui molu
         ka fi kwaia na doo 'okae ki, ma molu ka ngala mai 'uria 'i laona 'o'oba nau ni taingailae.’
         ”
         31 Sui tha Jisas 'e thaea lau tee si omelangwane ka 'urii, “Na 'Initooa nia tha God
         'e 'urii: Tee ngwane 'e ngala tee mingge 'ai faekwa 'asiana na da 'alangia 'ana mastad,
         ma ka fasia 'i laona raoa nia.
         32 Ma boroi 'ana si mingge doo neri ka faekwa 'asiana 'ada na mingge doo ki sui, si
         manga 'e tae mai, nia ka thau 'ana 'ai ne baita ka talua na 'ai ki sui laona raoa
         neri. Ma si manga na 'ai neri 'e baita ma ka uluulua, na tha'aro ki da ka tolea nui
         kera ki 'i laona uluna 'ai neri.”
         33 Sui tha Jisas ka thaea lau tee si omelangwane ka 'urii, “Na 'Initooa nia tha God
         'e ilingia si isi fafaekwa 'uria faafufulana berete, na ta keni 'e ngala, ma ka dolaa
         fonea flaoa 'oro, lelea ka dolalia gwe kumu neri ka ubu, ma ka fane naa.”
         34 Tha Jisas 'e 'ara bae sulia doo nee ki sui 'ana si omelangwane ki fuada na konia
         neri.
         35 Nia 'e ilia si doo neri fasi ka faamamanea na baelana tha God ne na profet 'e kedaa
         ka 'urii, “Nau kwau bae 'ana si omelangwane ki fuada na imole ki. Ma nau kwau 'inifitaa
         si doo ki ne anggwa 'ito 'ua mai 'ana si manga bae ku thaungana na molaagali.”
         36 Sui tha Jisas ka 'akwasia naa konia neri ma ka ruu 'i laona tee beu. Ma na bare ngwane
         fafurongo nia ki da lea mai siana, ma da ka bae 'urii, “'O toolamainia fasi fuameli
         si omelangwane bae sulia na lolo bae ki laona raoa.”
         37 Nia 'e olisida ka 'urii, “Na ngwane ne 'e fasia na mingge doo 'okae ki, naa ni nau,
         na Ngwela nia Imole.
         38 Ma na raoa neri naa na molaagali, ma na mingge doo 'okae ki naa na imole nia ki tha
         God na da too 'i laona 'initooa nia. Ma na lolo neri ki naa na imole ki na da roosulia
         tha Saetan.
         39 Ma na maalimae ne 'e fasia na lolo ki, naa tha Saetan. Ma si manga 'ana konidoolae
         naa na 'isilana na molaagali, ma na imole ki na da konidoo naa na enselo ki.
         40 Si manga na imole ni rao ki da konia lolo ki, ma da ka suungia 'i laona ere, nia
         'e ilingia laubo suilana molaagali.
         41 Nau kwau fala enselo ki, ma kera dau konia imole ki sui na da ilia doo ta'ae ki,
         ma na imole na da faagaroa na imole ki, ma na enselo ki da ka lafuda faasia 'i laona
         'initooa nau.
         42 Ma dau 'ui'anida 'i laona ere, si kula ne dau angi, ma dau didia lifoda.
         43 Aia, na imole 'o'olo ki, dau tala ilingia na raralana thato 'i laona 'initooa nia
         Maka kera. Molu ka manata 'okae sulia si doo neri ki.”
         44 Tha Jisas 'e bae laubo 'urii fuana bare ngwane fafurongo nia ki, “Na 'Initooa nia
         tha God 'e ilingia ta malefo baita ne da thaufangana laona ta raoa. Ma si manga tee
         ngwane 'e rikia, nia ka thaufangana laubana. Ma nia ka nonithathala 'asiana, ma 'e
         lea ka usi 'ana doo nia ki sui, ma ka usia naa raoa neri, fasi ka ngala 'ana malefo
         baita neri.
         45 “Ma na 'Initooa nia tha God 'e ilingia laubo na ngwane fofoli ne 'e rofe 'uria fau
         iroiroa 'okae ki ne liulana 'e baita 'asiana.
         46 Si manga 'e daotoona tee si fau iroiroa faekwa ne liulana 'e baita 'asiana, nia 'e
         lea, ka usi 'ana doo nia ki sui, ma ka usia naa.
         47 “Na 'Initooa nia tha God 'e ilingia laubo na furai na da dee 'ana 'i laona asi, ma
         da kwaia iia 'oro 'e'ete ki sui bo.
         48 Ma si manga na furai neri 'e fungu, na ngwane ki na da dee da ka lakwainia naa 'i
         thara, ma da ka 'ono naa 'i thaegano. Sui da ka konia iia 'okae ki laona kukudu ki,
         ma da ka 'ui'ana iia ta'ae ki.
         49 Nia kau 'urineri laubo 'ana suilana molaagali. Na enselo ki dau lea mai, ma dau tolingia
         imole ta'ae ki faasia imole 'okae ki.
         50 Na imole ta'ae ki, da kau 'ui'anida 'i laona ere, ma 'i seeri dau angi, ma dau girigiria
         lifoda.”
         51 Sui tha Jisas 'e soetooda ka 'urii, “Kamolu thaitamana doo neri ki?” Ma da olisia
         da ka 'urii, “Iuka.”
         52 Ma tha Jisas ka bae 'urii fuada, “Kamolu ngwane ki na ku toolamaidoo sui naa fuamolu.
         'Urineri molu ka toolamaidoo sulia na 'Initooa nia tha God. Molu thaitamana 'okae
         sui naa 'ana na Kekedalae Abu ki laona Alangaia Suukwai bae 'i Nao ma si baea faalu
         nau ki.”
         53 Si manga tha Jisas 'e bae 'ana si omelangwane neri ki 'e sui, nia ka lea naa faasia
         maetoaa neri.
         54 Ma ka oli lau mai 'ana maetoaa kera 'i Nasaret. Ma ka lea 'i laona beu ni foa 'uria
         toodoolae fuana imole ki. Ma si manga na imole ki da rongo nia, da ka kwele 'asiana,
         ma da ka bae 'urii, “Na suukwaia ni ti nee 'e adea nia ka toodoo 'ana baelana tha
         God 'urii, ma 'uria ililana si doo ki ni kwelelae ai?
         55 Kolu thaitamana bakolu ngwane nee, nia na ngwela tha Josef bana nee, na ngwane ne
         thaungana si doo ki 'ana 'ai, ma gaa nia na ni Meri. Na doorana ki na tha Jemes, tha
         Josef, tha Saemon, ma tha Jiudas.
         56 Ma na ngwaingwane nia ki, da too bada fone kolu 'i see. Na tae nee 'e adea nia ka
         liotoo 'asiana 'urii?”
         57 Ma 'ana si manga neri, da ka otekera naa 'ana tha Jisas. Sui tha Jisas ka bae 'urii
         fuada, “'E 'afitai 'asiana na ngwane futa nia ki ma na imole ki 'ana maetoaa nia ta
         profet da ka faarebaita 'ani nia.”
         58 Tha Jisas ka si ilia tai si doo 'oro ki ni kwelelae ai 'i maetoaa kera, sulia na
         imole ki 'i seeri, da otekera ni manata mamanalae 'ani nia.

1 Ma 'ana si manga neri, tha Herod Antipas ne 'inito 'i Galili, 'e rongoa faarongolae
         sulia tha Jisas,
         2 ma 'e bae fuana ngwane ki na da rao fonea ka 'urii, “Na ngwane nee, nia tha Jon Baptaes
         'e moori oli lau! Nia nee ka ilia si doo nee ki ni kwelelae ai.”
         3 -
         4 'Ana si manga tha Jon 'e moori 'ua, tha Herod ne adea ni Herodias na 'afe doorana
         tha Filip. Ma tha Jon 'e ngatafia tha Herod ka 'urii, “Na bibirangaa tha God 'e langi
         si alafaafia fasi 'oko adea 'afe nia dooramu.” Nia bae tha Herod ka fala tai ngwane
         ki fasi da ka daua tha Jon, ma da ka kania, da ka alua laona dele. Tha Herod 'e ilia
         si doo ne sulia na 'afe nia ni Herodias ne dooria fasi da ka ilia.
         5 'Ana si manga tha Jon too 'i laona dele, tha Herod 'e dooria 'asiana ni thaumaelilana,
         sui ta, nia 'e mau 'ana imole ki, sulia da thaea tha Jon naa ta ngwane 'ana profet
         ki.
         6 Sui 'ana tee maedani, tha Herod 'e thaungana tee fafangaa baita 'uria manatatoolana
         fe dani 'e futa ai. 'Ana fangaa neri, na thaari ni Herodias 'e lea mai ka ngwae fuana
         tha Herod fonea toa kwaimaani nia ki fasi da ka bubungia. Si manga tha Herod 'e rikia
         thaari ne 'e ngwae, nia ka nonithathala 'asiana sulia.
         7 Ma nia 'e alangai fuana thaari neri ka 'urii, “Nau kwau fala ta si tae bana ne 'o
         gani nau 'uria.”
         8 Aia, gaa nia thaari neri ka bae 'urii fuana thaari nia, “'O gani 'oko bae 'urii,
         ‘Nau ku dooria 'oko fala mai gwauna tha Jon Baptaes fuaku 'ana si manga neri naa.
         'Oko alua mai fafona ta tatae doo ni fangalae.’ ” Ma na thaari ne ka ilia naa si doo
         neri.
         9 Ma si manga tha Herod 'e rongoa si doo neri, nia ka liodila 'asiana. Sui boroi 'ana,
         nia ka ilia naa si doo neri, sulia 'e alangainia sui naa, ma na ngwane kwaimaani nia
         ki da ka rongoa sui naa.
         10 Ma nia ka fala ngwane rao nia ki da ka lea ma da ka sigimuusia mai gwauna tha Jon
         Baptaes laona dele.
         11 Ma da ka ngala mai gwauna tha Jon 'i fafona tae doo ni fangalae, ma da ka fala naa
         fuana thaari ni Herodias. Ma na thaari neri 'e ngala ka fala naa fuana gaa nia.
         12 Si manga na bare ngwane fafurongo tha Jon ki da rongoa si doo neri, da lea mai, ma
         da ka ngala nonina, da ka alua naa laona kilu. Sui, da lea da ka faarongoa naa 'ana
         tha Jisas.
         13 Si manga tha Jisas 'e rongo si doo neri na 'e fuli fuana tha Jon, nia ka 'akwasia
         naa si kula neri, nia ka lea naa talifili nia laona baru 'uria tee si kula ne langi
         ta imole si too ai. Na imole ki da rongoa si doo ne tha Jisas 'e ilia, da ka 'akwasia
         naa fera kera ki, ma da ka lea naa 'i burina sulia tale.
         14 Ma si manga tha Jisas 'e sifo ma ka rikia konia baita, nia ka kwaimanatai fuada,
         ma ka guraa na imole ki na da matai.
         15 Ma 'ana fe thaulafi neri, na bare ngwane fafurongo nia ki da lea mai siana, ma da
         ka bae 'urii, “Si kula nee 'e langi si too karangia ta maetoaa, ma 'e karangia kau
         rodo naa. 'O fala na konia nee da ka lea naa 'ada, fasi da ka lea 'ana maetoaa ki
         da ka foli fanga 'ada fuada 'i talada.”
         16 Tha Jisas 'e olisida ka 'urii, “'E langi da si lea. Kamolu naa molu ka fala ta si
         fanga fuada 'uria 'anilana.”
         17 Ma da olisia da ka 'urii, “Kameli too bana lima fe berete ma roo gwe thakwari.”
         18 Ma tha Jisas ka bae 'urii fuada, “Molu ngala mai fuaku 'i see.”
         19 Ma nia ka thaea fuada na imole ki da ka 'ono 'i thaegano laona kirasi. Sui nia ka
         ngala lima fe berete bae ki ma roo gwe thakwari neri ki. Ma 'e lio 'alaa 'uria 'i
         thalo, ma ka tangoa tha God. Sui ka niia fe berete neri ki, ma ka fala fuada na bare
         ngwane fafurongo nia ki, ma da ka tolingia fuada na imole neri ki.
         20 Na imole neri ki sui bo, da fanga lelea da ka abusu naa. Sui na bare ngwane fafurongo
         nia ki da ka konia na fanga ne 'e ore 'i laona tee akwala ma roo kukudu, lelea da
         ka fungu sui bo.
         21 Ma na imole bae ki da fanga 'e tala'ana lima tooni ngwane, ma 'e langi da si teemana
         bo keni ki ma na ngwela ki.
         22 Ma 'i burina si doo neri, tha Jisas ka arasia naa bare ngwane fafurongo nia ki da
         ka eta 'i nao 'ana baru 'uria 'i bali asi ai loko. Ma nia ka too kau 'i buri fasi
         ka faaolia konia neri.
         23 Ma 'i burina na imole ki da oli naa, nia ka tae talifili nia 'i gwauna tee si kula
         ne fane fasi ka foa. Ma 'ana fe rodo neri, nia 'e too bana talifili nia 'i seeri.
         24 Ma si manga neri, baru bae 'e nia tau na kau faasia 'i thara, ma na nanafo ki ka
         kwaea sulia 'e naofia na thauthau.
         25 Ma 'ana kade rodo 'i laasikadangi maakafukafua 'ua, tha Jisas 'e fali fafona asi,
         ka lea na mai 'i siada.
         26 Ma si manga da rikia ne 'e fali mai fafona asi, da ka mau 'asiana. Ma da 'ai da ka
         'urii, “Ieeei, tee anoedo!” Ma da ka ararai naa.
         27 Ma 'ali'ali tha Jisas 'e bae mai fuada ka 'urii, “'E langi molu si mau lau! Nau bana
         nee.”
         28 Tha Pita 'e olisia ka 'urii, “Aofia 'ae, lelea sa 'oe mamana naa nena, 'oko bae mai
         fasi ku lea kau siamu 'i fafona asi.”
         29 Tha Jisas ka bae 'urii, “Iuka, lea mai.” Sui tha Pita ka sifo naa faasia na baru
         neri, ma ka thafalia na falilae kau 'i fafona asi siana tha Jisas.
         30 Sui si manga 'e rikia na thauthau baita neri, nia ka mau ma ka thafalia naa kuruulae
         'i laona asi. Ma nia 'e 'ai ka 'urii, “Aofia 'ae, 'o faamoori nau mai!”
         31 Ma 'ali'ali bo tha Jisas 'e fala 'aba mai 'uria, ka dau naa 'ani nia, ma ka bae 'urii
         fuana, “Na manata mamanalae 'oe 'e faekwa 'asia bo. Ura tae ne 'oko manata ruarua?”
         32 Ma si manga daru tae naa laona baru, na thauthau neri ka enoeno naa.
         33 Sui na ngwane ki na da too 'i laona na baru, da foasia da ka 'urii, “'Oe mamana naa
         na Ngwela tha God.”
         34 Ma si manga da faifolo 'ana asi neri, da ka sifo 'ana tee maetoaa da 'alangia 'ana
         'i Genesaret.
         35 Ma na imole ki 'ana maetoaa neri, da ka lio thaitamana tha Jisas. Ma da fala baea
         sulia tha Jisas fuana tai maetoaa lau fasi da ka talaia mai imole matai kera ki da
         ka lea mai siana. Ma da ngala mai imole matai 'oro ki 'i siana.
         36 Ma na imole ki da gania tha Jisas fasi ka alamatana imole matai neri ki da ka thamotoona
         'aena maku nia. Ma ni ti kera na da thamotoona maku nia, da ka 'akwaa banaa.

1 Sui tai Farasi ki ma na ngwane toodoo ki 'ana bibirangaa, da lea mai siana tha Jisas
         faasia 'i Jerusalem 'uria soetoolana.
         2 Da ka bae 'urii, “'Urifita nee bare ngwane fafurongo 'oe ki da si roosulia toodoolae
         ne kokoo abu kolu ki da alua mai fuakolu, sulia langi da si taufia bo 'abada 'i nao,
         da ka fanga na 'ada?”
         3 Tha Jisas 'e olisida ka 'urii, “Kamolu laubo, 'urifita ne molu ka ade 'amolu sulia
         toodoolae kamolu ki talamolu, ma ka langi molu si ade bo sulia bibirangaa nia ki tha
         God?
         4 Tha God 'e thaea ka 'urii, ‘'Oko faabaitaa maka 'oe ma gaa 'oe.’ Ma ‘Sa ni ti ne
         'e kwalangia maka nia ma langi gaa nia, da kau thaumaelia.’
         5 Sui ta, molu toodoo garo 'amolu 'urii, lelea sa ta ngwane 'e too 'ana tai si doo
         ne 'e thaitamana kau 'adomia 'ana maka nia ma langi na gaa nia, ma ka bae 'ana 'urii,
         ‘Nau kwau fala naa si doo bae ki fuana tha God.’
         6 Kamolu thaea, 'e 'okae bana fasi nia si 'adomia naa maka nia ma gaa nia 'ana si doo
         bae ki nia 'e thafali bae sulia fuana tha God. Ma lelea sa 'e 'urineri, na toodoolae
         ne molu fala, 'e aefaraa naa baelana tha God.
         7 Ma molu ka thaea 'amolu molu roosulia tha God, ma si doo neri 'e langi si mamana
         bo. Tha Aesaea 'e bae mamana si manga bae 'e ngata suli kamolu, ilingia bae 'e kedaa
         na tha God 'e bae 'urii,
         8 ‘Na imole nee ki da faabaita nau bada 'ana baelada, sui ta, na moorilada 'e nii tau
         'asiana faasi nau.
         9 Da tofa foasi nau bada, sulia da toodoo bada sulia bibirangaa kera ki 'i tala'ada
         bana, ma da ka thaea 'ada thasa na bibirangaa nia ki tha God naa neri!’ ”
         10 Ma tha Jisas 'e 'ailia mai na imole 'oro ki siana, ma ka bae 'urii fuada, “Molu fafurongo
         mai 'uri nau, ma molu ka thaitamana.
         11 'E langi ta si doo ne ta ngwane 'e 'ania, ne 'e faasua nia. 'E langi! Si baea ki
         ne 'e thakatafa mai faasia fakana ngwane ne 'e faasuaa na moorilana ngwane.”
         12 Sui na bare ngwane fafurongo nia ki tha Jisas, da lea mai siana, da ka bae 'urii
         fuana, “Si doo bae ki 'o thaea, na Farasi ki da rongoa naa, ma na manatalada ka langi
         si 'okae sulia.”
         13 Ma tha Jisas 'e olisida ka 'urii, “Tha God kau faafunuia na toodoolae garo ki, sulia
         ne langi si lea mai faasi nia, ilingia ta ngwane ne 'e failia na lolo ta'ae ki ne
         bulao mai malutana doo 'okae ki ne 'e fasia.
         14 'E langi molu si manata 'a'abo sulia Farasi neri ki. Sulia da ilingia bada na ngwane
         maa rodo ne 'e talaia laubo ta ngwane maa rodo. Ma molu ka thaitamana laubo, lelea
         sa ta ngwane ne maana 'e rodo ma ka talaia laubo ta ngwane ne maana rodo, keerua sui
         bo daru kau 'asi keerua laona ta kilu.”
         15 Ma tha Pita ka bae 'urii fuana tha Jisas, “'O 'inifitaa fasi mai fuameli, na malutana
         si baea bae ki 'o fi thaea bokau.”
         16 Tha Jisas 'e olisia ka 'urii, “Kamolu na bare ngwane fafurongo nau ki nee, sui ta,
         'e langi molu si filoa laubo ilingi kera.
         17 'Urifita nee molu si thaitamana doo nee ki? Iuka, si doo ne ta ngwane 'e 'ania kau
         tatha dongaa 'i laona rakena, ma 'i buri kau tatha laubo kau 'ana faasia 'i laona
         nonina.
         18 Sui ta, si baea ta'ae ne thakatafa mai faasia fakana ngwane, 'e 'ito mai faasia laona
         manatana ngwane. Si doo neri 'ana ne kau faasuaa na moorilana ta ngwane.
         19 Ma si doo ta'ae ki ne 'e thakatafa mai faasia laona manatalana ngwane ki ne 'urii:
         na thaungwanelae, na kaubarelae, na garolana ta imole, na sukelae faafia ta ngwane,
         na belilana si doo ta ngwane, ma na bae ta'alae sulia ta ngwane.
         20 Aia, si doo neri ki ne tala'ana ka faasuaa moorilana ngwane 'i naofana tha God. Sui
         ta na tau'abalae 'i nao 'ana fangalae, ilingia na bibirangaa ne kokoo abu kolu ki
         da toolamainia mai fuakolu, lelea sa ngwane si roo boroi sulia, na moorilana si ta'a
         bo.”
         21 Tha Jisas 'e lea faasia si kula neri, ma ka lea naa 'uria na balifera 'i Taea ma
         'i Saedon.
         22 Ma tee keni ne langi lau Jiu faasia na toaa 'i Kenan 'e lea mai siana, ma 'e 'ai
         ka 'urii, “Aofia 'ae, 'oe na Ngwela 'ana Kwalafaa tha Deved, 'o manatai nau mai! Na
         anoedoo ta'ae 'e 'arutoona thaari nau, ma na nonina ka fii 'asiana.”
         23 Tha Jisas si olisia bo 'ana ta si baea. Ma na bare ngwane fafurongo nia ki da ka
         lea mai siana tha Jisas, ma da ka bae 'urii, “'O thaea fuana keni nee ka lea naa,
         sulia nia 'e lea mai buri kolu, ma ka alifeo 'asiana.”
         24 Tha Jisas 'e bae fuana keni neri ka 'urii, “Tha God 'e fala nau bo mai 'ana fuana
         imole ki 'i Jiu ne da ilingia sipsip ki na da dola naa.”
         25 Sui na keni neri 'e lea mai, ma 'e boururu 'i 'aena tha Jisas ka 'urii, “Aofia 'ae,
         'o 'adomi nau mai!”
         26 Tha Jisas 'e olisia ka 'urii, “'E langi si 'o'olo 'uria ngalilana fanga kera ngwela
         ki, ma da ka 'ui'ania fuana koito ki.”
         27 Na keni neri ka 'urii, “Iuka. Na koito ki boroi da 'ania bada na orongana fanga ne
         'asia faasia tefolo nia na ngwane ne 'e thareda.”
         28 Sui tha Jisas 'e olisia ka 'urii, “Keni nee 'ae, na manata mamanalae 'oe 'e baita
         'asiana! Ma si doo ne 'o gania, nau ku fala fuamu.” Ma na thaari neri ka 'akwaa naa
         'ana si manga neri 'uabo.
         29 Si manga tha Jisas 'e lea mai faasia maetoaa neri, nia ka oli na mai sulia tale ne
         tatha 'i ninimana asi baita neri 'i Galili. Ma nia 'e tae 'i gwauna tee fe ua, ma
         ka 'ono naa 'i seeri.
         30 Ma 'ana si manga neri, na imole 'oro ki 'asiana da lea mai siana. Ma da ngala laubo
         mai imole matai 'oro ki, tai imole ki na 'aeda 'e mae ma na 'abada ka mae, tai imole
         ki na maada ka rodo, ma tai imole ki na fakada ka 'ato. Ma da faatioda 'i naofana
         tha Jisas, ma nia ka gurada, ma da ka 'okae teefau naa.
         31 Ma na ngwane neri ki na da koni 'uria bubulae, da ka kwele 'asiana si manga da rikia
         imole ki na fakada 'e 'ato, da bae lau. Ma na imole ki na 'aeda 'e mae ma na 'abada
         ka mae da 'okae lau. Ma ni ti kera na 'aeda 'e mae, da ka fali 'okae naa. Ma na imole
         ki na maada 'e rodo, da ka lilio lau. Ma sulia ne da rikia si doo neri ki, da fi faabaitaa
         God kera toaa 'i Israel.
         32 Sui tha Jisas 'e 'ailia mai bare ngwane fafurongo nia ki 'i siana, ka bae 'urii fuada,
         “Nau ku kwaimanatai 'asiana fuana imole nee ki, sulia da too mai fone kolu sulia olu
         fe dani ka sui naa, ma na fanga kera ka sui naa. Ma nau kwasi dooria olitailada 'uria
         'i maetoaa kera ki si manga da fiolo mae 'urii, ade'ana lelea 'e 'urineri ta imole
         'ada ka maketho, ma ka 'asia sulia tale.”
         33 Na bare ngwane fafurongo nia ki da olisia da ka bae 'urii fuana, “Ngwalee 'ae, laona
         gano kwasi 'urii kolu ka daotoona ta si fanga 'i fai fasi ka tala'ana imole 'oro ki
         'urii?”
         34 Ma tha Jisas 'e soetalafada ka 'urii, “Fita fe berete ki ne molu too ai?” Na bare
         ngwane fafurongo nia ki da olisia da ka bae 'urii fuana, “Fiu fe berete bo, ma ta
         ange gwe thakwari bo ne meli too ai.”
         35 Ma si manga neri, tha Jisas 'e thaea fuana imole ki fasi da ka 'ono 'i thaegano.
         36 Sui, nia ka ngala fiu fe berete bae ki ma gwe thakwari neri ki, ka tangoa tha God.
         Sui ka niia, ma ka fala fuana bare ngwane fafurongo nia ki, fasi da ka tolingia fuada
         na imole neri ki.
         37 Ma na imole neri ki sui bo da fanga, ma da ka abusu naa. Burina ne da fanga ka sui
         naa, na bare ngwane fafurongo ki da ka lulaa fiu kukudu ki 'ana orongana fanga ne
         ore.
         38 Na imole ki na da fanga neri, na fai tooni ngwane ki. 'E langi da si teemainia bo
         na keni ma na ngwela ki.
         39 Aia, 'i burina ne da fanga ka sui naa, tha Jisas ka fi faaoli kera 'uria 'i maetoaa
         kera ki. Ma nia fonea bare ngwane fafurongo nia ki, da ka sifo naa, ma da ka tae laona
         tee baru, da ka lea naa 'uria maetoaa da 'alangia 'ana 'i Magadan.

1 'Ana tee si manga, tai Farasi ki ma tai Sadiusi ki, da lea mai siana tha Jisas fasi
         da ka ilitoona, ma da soetalafana fasi ka ilia ta si doo ni kwelelae ai fasi ka faatana
         ne tha God 'e fala nia mai.
         2 Tha Jisas 'e olisida ka 'urii, “Si manga na thato 'e suu, ma lelea sa molu rikia
         na datha ki 'e 'a'abua, molu thaitamana na uta si 'aru bo 'i bobongi.
         3 Iuka, ma 'i laasikadangi, lelea sa molu rikia na datha ki 'e 'a'abua ma ka rorodoa,
         molu thaitamana laubo na uta kau 'aru. Molu lio thaitamana na mamangaa, sui ta, 'e
         langi molu si lio thaitamana si doo ne tha God 'e ilia 'ana si manga neri ki.
         4 Kamolu imole ki 'i tari'ina molu ta'a 'asiana, ma 'e langi molu si manata mamana
         bo 'ana tha God. Molu dooria rikilana mamalafoa ki. Sui ta, nau kwasi ilia bo ta si
         doo ni kwelelae ai fuamolu. Na doo ni kwelelae ai ne nau kwau ilia fuamolu fasi molu
         ka rikia bo ne na doo ni kwelelae ai bae 'e fuli fuana tha profet Jona 'i nao mai.”
         Burina tha Jisas 'e bae 'urineri 'e sui, nia ka lea na 'ana faasi kera.
         5 'Ana si manga tha Jisas fonea na bare ngwane fafurongo nia ki da toofolo 'uria na
         bali asi ai neri, na bare ngwane fafurongo nia ki 'e langi da si too 'ana ta fe berete,
         sulia da manataburo 'ana ngalilana mai.
         6 Ma tha Jisas ka bae 'urii fuada, “Molu ka lilio 'okae suli kamolu faasia na isi 'uria
         berete kera na Farasi ki ma na Sadiusi ki laubo.”
         7 Ma si manga na bare ngwane fafurongo nia ki da rongoa si baea neri ki, da ka bae
         naa 'ada sulia 'i malutada kwailiu, sulia da fiia thasa tha Jisas 'e bae sulia berete
         mamana, ma da ka bae 'urii, “Alamia tha Jisas 'e thaea si doo neri, sulia kolu si
         ngala mai ta fe berete tomone nee!”
         8 Ma sulia tha Jisas 'e thaitamana sui naa manatalana bare ngwane fafurongo nia ki,
         nia ka bae 'urii, “'Urifita nee molu ka manatana 'a'abo 'asiana sulia molu si ngala
         mai ta fe berete? Na manata mamanalae kamolu 'e faekwa 'asiana!
         9 'E 'urifita, molu si filoa 'ua na malutana si doo nee nau ku thaea fuamolu? Ma molu
         ka manataburo naa 'ana lima fe berete bae ku tharea 'ana lima tooni ngwane ki, ma
         molu ka lulaa kukudu 'oro 'ana fanga bae 'e ore.
         10 Alamia molu manataburo naa laubo 'ana fiu fe berete bae ki ku tharea 'ana fai tooni
         ngwane bae ki, ma molu ka lulaa kukudu 'oro bae ki 'ana fanga ne ore.
         11 'Urifita nee molu si thaitamana bo tae ne nau ku bae sulia? 'E langi lau na berete
         na ku bae sulia. Si doo ne ku thaea fuamolu naa molu ka lilio 'okae faasia na isi
         ne kau faafufua na berete 'ana Farasi ki ma na Sadiusi ki.”
         12 'I burina ne 'e thaea si doo neri 'e sui, na bare ngwane fafurongo ki da fi thaitamana
         si tae ne tha Jisas 'e bae sulia. Nia 'e bae 'ana sulia toodoolae kera na Farasi ki
         ma na Sadiusi ki.
         13 Si manga tha Jisas 'e dao 'ana balifera 'i Sesarea Filipae, nia 'e soetalafana bare
         ngwane fafurongo nia ki ka 'urii, “'Urii ma imole ki da thaea nau, Ngwela nia Imole,
         'ani ti?”
         14 Da olisia da ka 'urii, “Tai imole ki da thae 'oe 'ana tha Jon Baptaes ne 'e moori
         oli lau, ma tai imole ki da thae 'oe 'ana tha Elaeja ne 'e oli lau mai. Ma tai imole
         ki lau da ka thae 'oe 'ana tha Jeremaea ma langi ta ngwane 'ana profet ki ne 'e moori
         'i nao mai.”
         15 Sui tha Jisas 'e soetalafada ka 'urii, “'Urineri ma kamolu mone, molu ka thae nau
         'amolu 'atha ti?”
         16 Ma tha Saemon Pita 'e olisia ka 'urii, “'Oe naa na Kraes, na ngwane ne tha God 'e
         filia fasi ka faamooria imole nia ki, na Ngwela nia tha God ne totoo firi.”
         17 Ma tha Jisas ka bae 'urii, “Saemon 'alakwa tha Jon 'ae, ka 'oilakea fuamu. Sulia
         ta ngwane si faatana si doo nee fuamu. Na maka nau 'i thalo 'ana ne faatana fuamu.
         18 Ma nau ku thaea fuamu, 'oe naa tha Pita, na malutana na fau, ka ilingia na fau lalifuu
         ne da kasia ta beu 'i fafona. Nau ku alua 'oe 'oko ilingia ta ngwane lalifuu ne 'o
         faasuukwaia imole ki ne dau faamamane nau. Ma na suukwailana maea si tala'ana kau
         siitatha ai.
         19 Ma nau ku fala suukwaia fuamu ne 'e ilingia na kii 'uria 'olofolo 'ana 'Initooa nia
         tha God. Sulia ta si tae nee 'o luia imole ki da si ilia 'i molaagali, tha God kau
         alafaafia laubo 'i thalo. Ma ta si tae ne 'o alamatana imole ki da ka ilia 'i molaagali,
         tha God kau alamatana laubo mai 'i thalo.”
         20 Sui tha Jisas ka ngata fifii fuana bare ngwane fafurongo nia ki, fasi da si faarongoa
         ta imole ne nia naa na Kraes.
         21 'Ito 'ana si manga neri ka lea, tha Jisas 'e thafalia na bae faafolaalae fuana bare
         ngwane fafurongo nia ki ka 'urii, “Nau ku lea 'uria 'i Jerusalem. Ma na ngwane naonao
         ki, ma na ngwane ni foa baita ki, ma na ngwane toodoo ki 'ana bibirangaa, da kau faangada
         nau, ma dau thaumaeli nau. Ma 'ana oluna fe dani, tha God kau tae nau lau 'uria mooria.”
         22 Ma tha Pita 'e talaia kau, ma 'e ngatafia ka 'urii, “Aofia 'ae, tha God si alamatana
         si doo neri! Si doo nee ki, ka si fuli fuamu!”
         23 Ma tha Jisas 'e abulo kau, ka bae 'urii fuana tha Pita, “Saetan 'ae, 'o lea tau kau
         faasi nau! 'Oe 'o takwe suusi nau. Sulia na manatalamu 'e 'ito mai faasia na imole
         ki bana, ma langi lau faasia tha God.”
         24 Sui tha Jisas ka bae 'urii fuana bare ngwane fafurongo nia ki, “Lelea sa ta imole
         ka dooria lealae mai 'i buriku, nia si manata 'a'abo sulia si doo nia ki 'i tala'ana
         bana. Nia ka nonimaabe 'uria ngalalana 'airarafolo nia 'ana ngadalae ma ka lea mai
         'i buriku.
         25 Sa ni ti boroi 'ana ne otenia 'ana lealae mai 'i buriku sulia 'e dooria kau ade 'ana
         sulia kwaidooria nia 'i tala'ana, nia kau tala faasia na mooria firi. Ma sa ni ti
         ne ka mae 'uri nau, nia kau too 'ana na mooria firi.
         26 Lelea sa ta ngwane ka too 'ana doo 'oro ki laona molaagali nee, ma nia ka mae, ma
         ka too tau faasia tha God, doo neri si ilia bo ta si doo 'okae fuana. 'E langi ta
         imole si tala'ana ka usia mooria firi 'ana ta malefo.
         27 Nau ku thaea si doo nee sulia nau, Ngwela nia Imole, kwau lea mai fonea enselo nau
         ki, 'i laona 'Initooa nia Maka nau, ma kwau fala kwaiaraa ma langi na kwakwaelae fuana
         imole ki sui, sulia si raoa ki na da ilia.
         28 Do mamana nau ku thaea fuamolu, tai imole 'ani kamolu da si mae lelea da ka rikia
         bo ne ku dao mai 'ana 'initooa nau.”

1 'Ana onona fe dani 'i buri, tha Jisas 'e talaia tha Pita, ma roo ngwaithaasina ki
         tha Jemes ma tha Jon da ka lea talifilida 'uria 'i gwauna tee fe tolo.
         2 Ma si manga da lio kau, da ka rikia maana tha Jisas 'e tatala. Na maana 'e ngwaasinasina
         ilingia na thato, ma na maku nia ki ka sasakea 'asiana.
         3 Ma na olu ngwane fafurongo neri ki, da ka rikia tha Mosis ma tha Elaeja daru bae
         'adarua fonea tha Jisas.
         4 Ma tha Pita ka bae 'urii kau fuana tha Jisas, “Aofia 'ae, 'e 'okae 'asiana fasi kolu
         ka too na 'akolu 'i see. Lelea sa 'o dooria, nau kwau thaungana ta olu 'o'oba, ta
         doo fuamu, ta doo fuana tha Mosis, ma ta doo ai fuana tha Elaeja.”
         5 Ma 'ana si manga tha Pita 'e bae 'ua bana 'urineri, tee si datha ne ngwaasinasina
         'asiana 'e tae mai, ma na nunufilana ka thuufi kera, ma da rongoa tee si lingee doo
         'e bae mai faasia laona si datha neri ka 'urii, “Nia nee fe ngwela liliothau nau na
         ku liothau 'asiana 'ani nia. Nau ku nonithathala sulia nia. Molu ka rongo nia!”
         6 Ma si manga na bare ngwane fafurongo nia ki da rongoa si lingee doo neri, da ka mau
         'asiana, ma da ka 'asida naa faafia maada 'i thaegano.
         7 Ma tha Jisas 'e lea mai siada, 'e thamotooda, ma ka bae 'urii, “Molu tatae. 'E langi
         molu si mau.”
         8 Ma 'ana si manga da lio kau, da si rikia naa ta ngwane, talifilia bo tha Jisas.
         9 Ma si manga da sifo mai faasia 'i gwauna fe tolo neri, tha Jisas 'e bae fifii fuada
         ka 'urii, “'E langi molu si faarongoa ta imole 'ana si doo neri ki molu rikia, lelea
         ka dao 'ana si manga tha God kau tae nau, Ngwela nia Imole, faasia maea.”
         10 Olu ngwane fafurongo nia ki da soetalafana da ka 'urii, “'Urifita nee ngwane toodoo
         ki 'ana bibirangaa da thaea thasa tha Elaeja kau oli lau mai, sui fatai na ngwane
         bae tha God 'e filia ka fi dao mai?”
         11 Tha Jisas 'e olisida ka 'urii, “'E mamana. Tha Elaeja kau oli fasi mai 'i nao, fasi
         ka 'adomia imole ki 'uria kwaimaakwalilae.
         12 Ma nau ku thaea lau fuamolu, tha Elaeja 'e dao sui naa. Sui ta, na imole ki da si
         lio thaitamana bo. Nia nee, da ka ilia bada doo ta'ae ki 'ani nia sulia kwaidooria
         kera 'i talada. Ma kera dau ade 'urineri laubo 'ani nau.”
         13 'Ana si manga olu ngwane fafurongo neri ki da rongoa, da fi thaitamana ne tha Jisas
         'e bae bana sulia tha Jon Baptaes.
         14 Si manga tha Jisas ma na olu ngwane fafurongo nia ki da sifo mai 'uria 'aena fe tolo
         neri, na imole 'oro ki da koni naa, ma tee ngwane 'e lea mai, ka boururu 'i naofana
         tha Jisas, ma ka bae 'urii,
         15 “Aofia 'ae, 'o manatainia mai 'alakwa nau, sulia na uara 'e kwaea. Na mataia neri
         'e adea ma nia ka oengwanea, ma si manga 'oro 'e 'ui'ana naa 'i laona ere, ma 'i laona
         kafo laubo.
         16 Nau ku ngala mai siana bare ngwane fafurongo 'oe ki. Sui ta, 'e 'afitai 'asiana fuada
         'uria guralana.”
         17 Sui tha Jisas ka bae 'urii fuada, “Kamolu ngwane ta'ae ki, na manatalamolu 'e sadi
         'asiana! Ma 'e langi molu si manata mamana 'ua 'ani nau! Nau ku noni dadaola naa sulia
         molu si manata mamana. Nau ku too mai fone kamolu ka dao naa 'ana si manga neri, fulingana
         sa molu ka manata mamana naa 'ani nau.” Sui nia ka bae 'urii fuana ngwane neri, “'O
         ngala mai ngwela 'oe 'i see.”
         18 Ma tha Jisas 'e ngata fifii fuana anoedoo ta'ae neri, ma ka lea naa faasia ngwela
         neri. Ma na ngwela neri ka 'okae naa 'ana si manga neri 'uabo.
         19 Sui, si manga da too talifilida, na bare ngwane fafurongo ki da lea mai siana tha
         Jisas, ma da soetalafana da ka 'urii, “Ngwalee 'ae, 'urifita nee ka 'afitai fuameli
         'uria tarilana anoedoo ta'ae bae?”
         20 -
         21 Ma tha Jisas 'e olisida ka 'urii, “Nia 'e 'urineri, sulia na manata mamanalae kamolu
         'e faekwa 'asiana. Ma nau ku thaea fuamolu, lelea sa na manata mamanalae kamolu 'ana
         tha God 'e baita ka ilingia boroi na mingge 'ai faekwa na da 'alangia 'ana mastad,
         'e tala'ana molu ka ilia bamolu ta si tae ne 'afitai. Lelea sa 'e 'urineri, fe tolo
         loko boroi, molu thaea fuana ka 'idu bana faasia fulina. Ma lelea sa molu ka manata
         mamana 'ana suukwaia nia tha God, ta si doo si 'afitai bo fuamolu 'uria ililana.”
         22 Ma si manga na bare ngwane fafurongo nia ki da koni 'i Galili, tha Jisas ka bae 'urii
         fuada, “Nau, Ngwela nia Imole, dau fale nau fuana maalimae nau ki,
         23 fasi da ka thaumaeli nau. Sui ta, 'ana oluna fe dani, tha God kau tae nau lau 'uria
         mooria.” Ma si manga na bare ngwane fafurongo nia ki da rongoa si doo na tha Jisas
         'e thaea, da ka liodila 'asiana.
         24 Si manga tha Jisas ma na bare ngwane fafurongo nia ki da lea mai 'uria maetoaa 'i
         Kapaneam, na ngwane ki na da konia malefo 'ana takisi 'uria Beu Abu tha God, da lea
         mai siana tha Pita, ma da soetalafana da ka 'urii, “'Urii ma ngwane toodoo kamolu
         'e tala'ana ka fala laubo malefo ne meli konia 'uria Beu Abu tha God?”
         25 Ma tha Pita 'e olisida ka 'urii, “Iuka, nia 'e tala'ana ka fala.” Ma si manga tha
         Pita 'e ruu laona 'i beu, tha Jisas 'e soetalafana 'i nao ka 'urii, “Saemon 'ae, 'o
         manata 'urifita? Ni ti ne ngwane 'initooa ki 'i molaagali da ka konia malefo faasida?
         Na ngwela kera ki talada, ma langi faasia imole 'e'ete ki?”
         26 Tha Pita 'e olisia ka 'urii, “Faasia imole 'e'ete ki.” Ma tha Jisas ka bae 'urii,
         “Lelea sa 'e 'urineri, na ngwela kera ki da si fala bo takisi neri. Nia ne, lelea
         sa nau kwasi fala boroi takisi 'uria Beu Abu nia Maka nau, ka 'okae bana.
         27 Ma boroi 'ana ka 'urineri, 'e langi si 'okae kolu ka nagaa manatalae ngwane kera
         fuakolu. 'O lea laona asi, 'oko dee mai. Gwe iia ne 'o tafoa totongenao, 'oko ngenge'aa
         fakana, 'okou rikia si malefo ne tala'ana kolu ka folia 'ana takisi 'uria tee fe ngali.
         Ngala si malefo neri, 'oko fala fuada.”

1 'Ana si manga neri, na bare ngwane fafurongo nia ki tha Jisas da lea mai siana, ma
         da soetalafana da ka 'urii, “Ngwalee 'ae, si manga tha God kau 'inito, 'urii ma ni
         ti 'ani kameli bo ne kau 'inito ka tatha?”
         2 'Ana si manga neri, tha Jisas 'e 'ailia mai tee kae ngwela 'i siana, ka faatakwea
         'i malutada.
         3 Ma nia ka bae 'urii, “Do mamana ku thaea fuamolu, lelea sa molu ka talana birangamolu,
         ma molu ka faafaekwa kamolu 'i talamolu ilingia kae ngwela nee, molu ka fi tala'ana
         kotholae 'i laona 'initooa nia tha God.
         4 Ma ni ti ne ka faafaekwa nia 'i tala'ana ilingia kae ngwela nee, nia kau baita laona
         'initooa tha God.
         5 Lelea sa ni ti ne ka konitana ta ngwela 'urii sulia 'e manata mamana 'ani nau, nia
         'e konitai nau laubo.
         6 “Lelea sa ta imole ka adea ta si doo 'ana kae ngwela nee ki na da manata mamana 'ani
         nau da ka 'asi kera, 'e ore 'okae fasi da ka kania ta fau baita 'i 'aeluana, ma da
         ka 'ui'ana 'i laona matakwa.
         7 Kwaimanatai fuada na imole 'i molaagali sulia doo 'oro ki na 'e talai garo 'ani kera.
         Ma kwaimanatai laubo fuana ngwane ne kau ilia doo neri ki fasi ka adea imole ki da
         ka 'asi kera faasia manata mamanalae kera 'ani nau.
         8 “Ma lelea sa na 'abamu ma langi na 'aemu 'e adea 'oko 'asi 'oe faasia manata mamanalae
         'oe 'ani nau, 'oko sigimuusia faasi 'oe. 'E ore 'okae bana lelea sa 'oko kotho laona
         mooria 'i thalo fonea kodoe 'aba ma langi kodoe 'ae, ade'ana 'oko sifo 'i laona si
         kula 'ana kwakwaelae fonea roo 'abamu ki ma langi roo 'aemu ki, si kula na ere 'e
         thatharu si mae.
         9 Ma lelea sa na maamu 'e adea 'oko 'asi 'oe faasia manata mamanalae 'oe 'ani nau,
         'oko lafua 'amu faasi 'oe, ma 'oko 'ui'ana 'amu. 'E ore 'okae bana lelea sa 'oko kotho
         laona mooria 'i thalo fonea tee bali maa, ade'ana 'oko sifo fonea roo bali maa ki
         'i laona si kula na ere 'e thatharu si mae.”
         10 -
         11 Ma tha Jisas ka bae lau 'urii, “'E langi molu si faarefaekwa 'ana kae ngwela nee
         ki. Sulia na enselo kera ki da faarongoa tha God na Maka nau 'i thalo, 'ana si tae
         ne molu ilia 'ani kera.
         12 “Ma lelea sa ta ngwane ka too 'ana tee talange sipsip, ma tee doo 'ada ka dola, na
         tae nee ngwane neri kau ilia? Ngwane neri kau 'akwasia sikwa akwala ma sikwa sipsip
         ki 'ana si kula ne da fanga 'ania, ma 'e lea ka rofe 'uria tee sipsip ne 'e dola.
         13 Si manga 'e daotoona, nia 'e nonithathala ka tatha talua na elelae nia sulia na sipsip
         nee ki da too bada.
         14 Na Maka kamolu 'i thalo, 'e manata 'urineri laubo, sulia 'e langi si dooria fasi
         ta kae ngwela ka dola 'uria na abulo ta'alae nia ki.”
         15 Tha Jisas 'e bae 'urii fuana bare ngwane fafurongo nia ki, “Lelea sa na toolamu 'e
         ilia ta si doo ka garo fuamu, 'oko lea siana, ma 'oko faarongoa 'ana garolae nia 'i
         malutamurua talifili kamurua. Ma lelea sa nia ka fafurongo 'uri 'oe, muru ka kwaimani
         lau.
         16 Ma lelea sa nia si fafurongo bo 'uri 'oe, 'oko talaia ta tee ngwane ma langi ta roo
         ngwane lau fone 'oe, fasi da ka faamamanea doo ki sui ne 'o thaea, fasi 'oko ade sulia
         na Kekedalae Abu bae 'e thaea ka 'urii, ‘Ta roo ngwane ma langi ta olu ngwane fasi
         da ka faamamanea si baea ne nia 'e thaea.’
         17 Ma lelea 'e langi nia si ala bo faafia faamamanalae kera, 'oko faarongoa 'ana barengwane
         tha God ki. Ma lelea sa na barengwane tha God ki boroi, nia si fafurongo bo 'urida,
         'oko alua 'i maa faasia barengwane kamolu fasi ka ilingia na imole ki ne da lalafusia
         tha God, ma langi ta ngwane ta'ae ne konia malefo 'ana takisi.
         18 “Do mamana ku thaea fuamolu, ta si tae nee molu luia imole ki da si ilia 'i molaagali,
         tha God 'e luia laubo 'i thalo. Ma ta si tae ne molu alamatana imole ki da ka ilia
         'i molaagali, tha God 'e alamatana laubo 'i thalo.
         19 “Nau ku thaea lau fuamolu, lelea sa ta roo imole 'ani kamolu daru ka alafaafia ta
         si doo 'i laona molaagali, ma daru ka foa 'uria, na Maka nau 'i thalo kau fala fuadarua.
         20 Sulia lelea sa ta roo imole ma langi ta olu imole da ka ofu 'ana ta si kula, sulia
         da manata mamana 'ani nau, nau ku too laubo 'i seeri fone kera.”
         21 Tha Pita 'e lea 'i siana tha Jisas, ma 'e soetalafana ka 'urii, “Aofia 'ae, ta fita
         si manga ne tala'ana ku manatalukea 'ana toolaku, si manga 'e ilia ta si doo ka ta'a
         fuaku? 'E 'urifita, 'e lelea ka dao bo 'ana fiu si manga?”
         22 Ma tha Jisas 'e olisia ka 'urii, “Nau ku thaea fuamu, langi lau fiu si manga, 'ana
         si manga ki sui bo ne 'oko manatalukea.
         23 Nau ku thaea 'urineri, sulia na 'initooa tha God 'e ilingia ta ngwane 'inito ne 'e
         dooria 'olosilana ngalilangaa ki fonea ngwane rao nia ki.
         24 Aia, na etana ngwane rao nia 'e dao mai ne 'e ngalilanga 'ana tooni malefo.
         25 Ma na ngwane rao neri si tala'ana naa duulana ngalilangaa nia, ma na ngwane 'inito
         'e odua fasi da ka usi 'ani nia, ma na 'afe nia, ma na ngwela nia ki, ma na doo nia
         ki sui bo 'uria duulana ngalilangaa nia.
         26 “Ma na ngwane rao neri 'e lea mai ka boururu 'i nao 'ana ngwane 'inito neri, ma 'e
         angi fuana ka 'urii, ‘'O marabibi fasi fone nau, fasi nau ku duua doo 'oe ki sui.’
         27 Ma na ngwane 'inito neri 'e kwaimanatai fuana, ma ka manatalukea naa na ngalilangaa
         nia fasi nia si duua naa, ma 'e alamatana ka lea na 'ana.
         28 “Aia, si manga na ngwane neri 'e kotho kau 'i maa, nia ka todaa tee ngwane rao laubo
         ne 'e ngalilanga 'ana ange fe malefo bo 'i siana. Nia 'e daua ngwane neri, ma ka thafalia
         naa 'inilana luana, ma ka bae 'urii, ‘'O duua naa doo bae ki 'o ngalilanga 'ana 'i
         siaku!’
         29 “Ma ngwane rao neri 'e boururu, ma 'e angi fuana ka 'urii, ‘'O marabibi fasi fone
         nau, ma nau kwau duu fuamu.’
         30 “Sui ta, nia 'e otenia, ma 'e ngala, ma ka alua 'i laona dele, lelea ka duua bo na
         ngalilangaa neri.
         31 Si manga tai ngwane rao ki da rikia si doo neri, da ka kwaimanatai 'asiana. Ma da
         lea siana ngwane 'inito bae, ma da ka faarongoa 'ana doo ki sui.
         32 “Ma na ngwane 'inito neri ka 'ailia mai ngwane rao totongenao bae, ka bae 'urii fuana,
         ‘'Oe na ngwane ta'ae 'asiana! Nau ku manatalukea naa na ngalilangaa 'oe bae ki teefau,
         sulia 'o gwafe nau 'uria.
         33 Fulingana sa 'oko kwaimanatai laubo fuana ngwane rao loko, ka ilingia bae ku ilia
         laubo fuamu.’
         34 Na ngwane 'inito neri 'e rakethasu 'asiana, ma ka fala naa 'uria nangasilana 'i laona
         dele, lelea ka duua bo doo ki sui ne 'e ngalilanga 'ania.”
         35 Ma tha Jisas 'e faasuia si omelangwane neri ka 'urii, “Si doo neri ki laubo na Maka
         nau 'i thalo kau ilia fuamolu, lelea sa 'e langi molu si manatalukea mamana bo 'ana
         toolamolu ki.”
         
            

         
      
   
      
         19
1 Si manga tha Jisas 'e bae sui naa, nia ka lea naa faasia balifera neri 'i Galili.
         Ma nia 'e faifolo 'ana kafo 'i Jodan, ma ka dao 'ana ta bali 'ana balifera neri 'i
         Jiudea.
         2 Ma na imole 'oro ki 'asiana da lea 'i burina. Ma tha Jisas ka guraa na imole ki na
         da matai, ma da ka 'akwaa naa.
         3 Ma tai Farasi ki da lea laubo mai 'uria ilitoolana tha Jisas. Ma da soetalafana,
         da ka 'urii, “'Urii ma sulia na bibirangaa tha Mosis, 'e 'okae bana fuana ta ngwane
         ka lukatana 'afe nia 'uria ta si doo bana ne 'e dooria?”
         4 Tha Jisas 'e olisida ka 'urii, “'Uria tae molu si manata 'okae sulia doo ki ne molu
         teemainia laona Kekedalae Abu? Na Kekedalae Abu 'e 'urii, ‘'Ana thathafalia mai, tha
         God 'e thaungana ngwane ma na keni.’
         5 Ma na Kekedalae Abu 'e 'urii laubo, ‘'Uria si doo neri, nia nee na ngwane ka 'akwasia
         maka nia ma gaa nia, ma ka too ofu fonea 'afe nia, ma daru ka too 'ana tee si manatalae
         doo ilingia tee imole bo.’
         6 Ka langi si ilingia lau ta roo imole kwailiu, ma ilingia naa tee imole bo. 'Urineri
         si doo ne tha God 'e kani ofulangana sui naa, langi si 'okae fasi ta ngwane ka lukea
         lau.”
         7 Ma na Farasi ki da soetalafana lau da ka 'urii, “Ma na bibirangaa tha Mosis 'e thaea
         ka 'urii, ‘Tha Mosis 'e alamatana na ngwane ka kedaa si 'abe doo 'ana kwailukasilae,
         ma ka fala fuana 'afe nia fasi ka lukatana naa.’ Ma 'urifita nee tha Mosis ka alamatana
         imole ki da ka ilia si doo neri?”
         8 Tha Jisas ka bae 'urii fuada, “Tha Mosis 'e alamatai kamolu Jiu ki molu ka lukatana
         'afe kamolu ki, sulia 'e 'afitai 'uria toodoolae fuamolu, sulia na manatalamolu 'e
         sadi 'asiana. Sui boroi 'ana ka 'urineri, 'i nao mai si manga tha God 'e thaungana
         ngwane ma na keni, 'e langi si 'urineri.
         9 Ma nau ku thaea fuamolu, lelea sa 'afe ta ngwane 'e langi si kaubare bana, ma na
         arai nia ka otenia 'ania ma ka adea 'ana ta keni lau, na ngwane neri 'e garo naa 'ana
         kaubarelae.”
         10 Burina na tha Jisas 'e bae 'urineri fuada teefau, bare ngwane fafurongo nia ki da
         ka bae 'urii fuana, “Ma lelea sa 'e 'afitai 'asiana fuana ta ngwane ka lukatana na
         'afe nia 'urineri, 'e 'okae fasi ngwane si arai 'uabo.”
         11 Ma tha Jisas ka bae 'urii fuada, “Imole 'oro ki dasi thaitamana 'okae 'ana doo mamana
         sulia arailae. Sui ta, ange imole bo ne tha God 'e fala liotooa fuada 'uria filolana
         si kwaifaamanataia nee.
         12 Nau ku thaea si doo nee sulia tai ngwane 'e langi da si arai, sulia thafali 'ana
         si manga da futa mai, ta si doo si 'o'olo laona nonida, nia ne adea langi da si tala'ana
         arailae. Ma tai ngwane 'e langi si arai sulia da thaungai buri 'ana nonida, nia ne
         adea langi da si tala'ana naa arailae. Aia, ma tai ngwane 'e langi da si arai fasi
         da ka rao teebali fuana tha God. Ma na ngwane ki na da tala'ana arailae, alamatana
         da ka roosulia na toodoolae nee sulia arailae.”
         13 Ma 'i burina si doo neri, tai imole da ngala mai kae ngwela kera ki siana tha Jisas,
         fasi nia ka alua 'abana faafida, ma ka foa faafida. Ma na bare ngwane fafurongo nia
         ki da ka ngatafida.
         14 Ma tha Jisas ka bae 'urii fuada, “Molu alamatana kae ngwela ki da ka lea mai siaku,
         langi molu si luida lau. Sulia na imole ki na da faafaekwa kera ilingia kae ngwela
         nee ki ne da tala'ana toolae 'i laona 'initooa nia tha God.”
         15 Sui tha Jisas ka alua naa 'abana faafia kae ngwela neri ki, ma ka fala 'okaelae fuada.
         Sui, ka lea na 'ana.
         16 'Ana tee si manga lau, tee ngwane daraa 'e lea mai siana tha Jisas, ma 'e soetalafana
         ka 'urii, “Ngwane Toodoo 'ae, si doo 'okae tae ki ne kwau ilia fasi kwa too 'ana mooria
         ne totoo firi?”
         17 Tha Jisas ka bae 'urii fuana, “Ngwalee 'ae, 'urifita nee ne 'oko soetalafaku sulia
         doo 'okae ki? Tee talifilia tha God bo ne 'okae. Lelea sa 'o dooria 'oko too 'ana
         mooria ne totoo firi fonea tha God, 'oko roosulia na bibirangaa nia ki ne 'e thaea.”
         18 Sui na ngwane neri 'e soetalafana lau tha Jisas ka 'urii, “Bibirangaa tae ki neri
         ngwalee?” Tha Jisas 'e olisia ka 'urii, “'Osi thaungwane, 'o si kaubare, 'o si belia
         ta si doo, 'o si suke faafia ta imole.
         19 Ma 'oko faare baita 'ana maka 'oe ma gaa 'oe. Ma 'oko liothau 'ada na imole ki sui
         ka ilingia laubo ne 'o liothau 'ani 'oe 'i tala'amu.”
         20 Sui ngwane daraa neri ka bae 'urii fuana tha Jisas, “Do neri ki, ku ilia sui naa.
         'Urii ma si tae lau ne kwa ilia lau ngwalee?”
         21 Ma tha Jisas 'e olisia ka 'urii, “Lelea sa 'o dooria 'oko 'o'olo teefau, lea 'oko
         usi 'ana doo 'oe ki sui, 'o ngala malefo neri, 'oko fala fuana imole siofaa ki, ma
         'oe 'okou too 'ana totodaa ki 'i thalo. Sui 'oko lea mai buriku.”
         22 Ma 'ana si manga na ngwane daraa neri 'e rongoa si doo neri ki, na liona ka dila
         'asiana, ma ka lea na 'ana, sulia nia na ngwane totoda 'asiana.
         23 Ma sa Jisas ka bae 'urii fuana bare ngwane fafurongo nia ki, “Nau ku thaea fuamolu,
         'e 'afitai 'asiana fuana ngwane totoda ki da ka kotho 'i laona 'initooa nia tha God.
         24 Ma nau ku thaea laubo fuamolu, 'e 'afitai 'asiana fuana ta kamel ka kotho sulia na
         maekwadaa faekwa 'i 'aena nila ni taimakulae. 'E 'afitai ka tatha laubo fuana ta ngwane
         totoda ka kotho 'i laona 'initooa nia tha God.”
         25 Aia 'ana si manga na bare ngwane fafurongo nia ki da rongoa si doo neri ki, da ka
         kwele 'asiana, ma da ka bae 'urii, “Ma lelea sa 'e 'afitai fuana ngwane totoda ki
         'urineri, ni ti mone 'ana ne tala'ana ka too 'ana mooria ne totoo firi?”
         26 Ma si manga tha Jisas 'e bae, nia 'e lio 'o'olo kau fuana bare ngwane fafurongo nia
         ki, ma ka bae 'urii, “'E 'afitai 'asiana fuana imole ki da ka todaa mooria ne totoo
         firi, sui ta, fuana tha God 'e langi si 'afitai bo. Si doo ki sui 'e ngwaluda bana
         fuana tha God.”
         27 'Ana si manga neri, tha Pita 'e soetalafana tha Jisas ka 'urii, “Ma ni kameli mone?
         Sulia meli 'akwasia sui naa aludooe kameli ki teefau, ma meli ka lea naa 'i burimu.
         Na tae ne tha God kau fala fuameli?”
         28 Ma tha Jisas 'e olisida ka 'urii, “Nau ku thaea fuamolu, si manga tha God kau thaungai
         faalu 'ana doo ki sui, nau Ngwela nia Imole, kwau 'ono 'ana si kula nau ni 'onolae
         'uria ketolana imole ki sui. 'Ana si manga neri, kamolu akwala ma roo ngwane fafurongo
         nau ki, molu kau 'ono fone nau 'ana si kula 'inito 'uria ketolana imole ki 'ana akwala
         ma roo 'aebara ki 'i Israel.
         29 Ma ni ti ne ka 'akwasia luma nia, ma na doorana ki, ma na ngwaingwane nia ki, ma
         na maka nia ma gaa nia, ma ngwela nia ki, ma langi ta thaegano 'ana boroi, sulia nia
         'e lea 'i buriku, na ngwane neri kau ngala doo 'okae 'oro ki ka talua doo bae ki nia
         'e too 'ai 'i nao. Ma tha God kau fala laubo mooria ne totoo firi fuana.
         30 Ma na imole 'oro ki na da tatha 'i nao 'ana si manga neri, dau 'isi. Ma imole 'oro
         ki na da 'isi 'ana si manga neri, dau tatha lau 'i nao.”

1 Tha Jisas 'e bae lau 'urii fuana bare ngwane fafurongo nia ki, “Na 'Initooa nia tha
         God 'e 'urii: 'E ilingia ngwane ne too 'ana thaegano, ma ka lea 'i laasikadangi 'uria
         laefilana ngwane ki 'uria raolae 'i laona raoa nia.
         2 Ma nia ka alafaafia na folilada 'ana si malefo ne tala'ana tee fe dani, ma ka faleda
         naa 'uria raolae laona raoa nia.
         3 “Ma 'ana sikwana kade thato 'i laasikadangi, nia ka lea lau, ma ka rikia tai ngwane
         ki na da tofatakwe bada 'i maana usie, ma langi da si ilia bo ta si doo.
         4 Ma nia ka bae 'urii fuada, ‘Molu lea laubo mai, fasi molu ka rao 'i laona raoa nau,
         ma nau kwau foli kamolu 'ana si doo ne tala'ana.’
         5 Ma da ka lea naa. “Ma 'i 'initoona thato, ma 'ana oluna kade thato 'i thaulafi, nia
         ka lea lau, ma ka ade 'urineri laubo.
         6 Ma 'ana limana kade thato 'i thaulafi, nia 'e lea ka daotoona tai ngwane lau da tofatakwe
         bada 'i maana fuli usie. Ma nia 'e soetalafada ka 'urii, ‘'Urifita nee molu ka tofatakwe
         bamolu 'i see sulia fe dani lalau neri, ma 'e langi molu si ilia bo ta si doo?’
         7 “Ma da olisia da ka 'urii, ‘'E langi ta ngwane si soe kameli bo.’ “Ma nia ka bae
         'urii fuada, ‘Molu lea laubo mai, fasi molu ka rao 'i laona raoa nau.’
         8 “Ma si manga na thato 'e suu naa, ngwane ne too 'ana raoa, ka bae 'urii fuana ngwane
         baita 'ana raoa nia, ‘'O 'ailia mai ngwane rao ki, ma 'oko folida 'ana si malefo kera
         ki. 'O thafali 'ana ngwane bae ki ku soeda mai 'i 'isi, lelea ka dao 'ana ngwane bae
         ki ku soeda totongenao.’
         9 “Na ngwane bae ki 'e soeda 'i 'isi 'i thaulafi ki, da dao mai, ma nia ka folida 'ana
         si malefo ne tala'ana tee fe dani fuana tee ngwane.
         10 Ma si manga na ngwane bae ki 'e soeda mai 'i nao da dao mai, da fiia 'ada thasa nia
         kau folida ka ore baita. Sui ta, kera teefau da ngala bo si malefo ne tala'ana tee
         fe dani fuana tee ngwane.
         11 Ma si manga da ngala naa, da ngunungunu buri fuana ngwane ne too 'ana raoa, da ka
         bae 'urii,
         12 ‘Na ngwane ki ne 'o soeda mai 'i buri, da rao bo sulia si manga faekwa, ma 'oko folida
         ka bobola laubo fone kameli na meli ngali kulua 'ana raolae sulia fe dani lalau neri,
         ma na thato ka thato fifii 'asiana 'ani kameli.’
         13 “Ma nia 'e olisia tetee ngwane 'ani kera ka 'urii, ‘Ngwalee 'ae, nau kwasi faafefe
         'oe bo. 'O alafaafia na raolae 'uria tee si malefo bo bae.
         14 Ngala naa fofolia 'oe, 'oko lea na kau. Nau ku dooria ku fala fuana ngwane ki ne
         ku laefida 'i 'isi ka 'uria laubo ne ku fala fuamu.
         15 Ma nau ku too 'ana suukwaia 'uria ililana si tae ne ku doori ilia 'ana malefo nau.
         'Urifita nee 'oko unuunuburi, sulia ku fala doo baita fuana ngwane ai loko ki?’ ”
         16 Ma 'i buri tha Jisas ka bae 'urii, “Nia nee, na ngwane ne 'e 'isi 'ana si manga neri,
         kau eta 'i nao. Ma na ngwane ne 'e eta 'i nao, kau 'isi buri.”
         17 Si manga tha Jisas 'e lea 'i Jerusalem, nia ka thaea fuana bare ngwane fafurongo
         nia ki da ka lea fone nia talifili kera, ma ka bae fuada talifilida ka 'urii,
         18 “Molu fafurongo 'okae mai 'uri nau. Kolu lea 'i Jerusalem. Ma tee ngwane kau fale
         nau, Ngwela nia Imole, fuana ngwane ni foa baita ki, ma na ngwane toodoo ki 'ana bibirangaa,
         fasi da ka keto ta'ae 'ani nau 'uria thaumaelilaku.
         19 Ma kera dau fale nau fuana imole ki ne langi lau Jiu, ma da kau faangwaela 'ani nau,
         ma dau nangasi nau. Sui da kau fotoi nau sulia 'airarafolo 'uria thaumaelilaku. Ma
         'ana oluna fe dani, tha God kau tae nau lau 'uria mooria.”
         20 'I burina si doo neri, 'afe tha Sebedi fonea roo 'alakwa nia ki, tha Jemes ma tha
         Jon, da ka dao na mai siana tha Jisas. Na keni neri 'e lea mai, ka boururu 'i naofana
         tha Jisas, ma ka gania 'uria ililana ta si doo fuana roo 'alakwa nia ki.
         21 Ma tha Jisas 'e soetalafana keni neri ka 'urii, “Tae ne 'o dooria?” Nia ka bae 'urii,
         “Nau ku dooria 'oko alangai fuaku 'o alamatana roo 'alakwa nau ki, daru ka 'ono 'i
         ninimamu, ta ngwane 'i bali aolo 'amu, ma ta ngwane ai 'i bali mooli 'amu, si manga
         'o 'inito 'i laona 'Initooa 'oe.”
         22 Sui tha Jisas ka bae 'urii fuana roo ngwela neri ki, “Do na muru gania, kamurua muru
         si thaitamana bo maalutana. Kamurua muru tala'ana bamurua nonifiilae ilingia ne nau
         kwau nonifii 'ania?” Ma daru ka bae 'urii, “Iuka, kamiria miri tala'ana bamiria.”
         23 Tha Jisas ka bae 'urii lau fuadarua, “'E mamana na nonifiilae neri kau daotoomurua.
         Sui ta, fasi ta ngwane ka 'ono 'i bali aolo 'aku, ma ta ngwane ai 'i bali mooli 'aku
         ilingia ne muru dooria, 'e langi lau nau ne ku filia. Talifilia Maka nau 'i thalo
         bo ne tala'ana ka fala fuana ni ti kera ne 'e filida sui naa 'uria.”
         24 Si manga na akwala ngwane fafurongo neri ki da rongoa si doo neri, da ka rakethasuia
         roo ngwaithaasina neri ki.
         25 Nia nee, tha Jisas ka soeda teefau mai 'i siana, ma ka bae 'urii, “Molu thaitamana
         na ngwane 'inito ki na da 'inito faafia imole ki ne langi lau Jiu, da too 'ana suukwaia,
         ma da thaitamana 'asiana suumailana imole ki 'uria ililana si doo ki na da dooria.
         26 Sui boroi 'ana, 'e langi si 'urineri lau 'i malutamolu. Lelea sa ta ngwane 'amolu
         'e dooria ka naonao, nia ka rao mala ngwane ni rao kamolu.
         27 Ma lelea sa ni ti 'amolu ne dooria ka 'inito, nia ka tofarao fuana imole ki.
         28 Nia ka ade ilingi nau, Ngwela nia Imole. Sulia nau kwasi lea mai fasi imole ki da
         ka rao fuaku. Nau ku lea 'aku mai fasi ku rao fuana imole ki sui, ma ku fala moorilaku
         'uria faatofatolana imole 'oro ki faasia ta'alae kera ki.”
         29 Si manga tha Jisas ma na bare ngwane fafurongo nia ki da lea 'uria 'i Jerusalem,
         da ka tatha na kau faasia maetoaa 'i Jeriko. Ma si manga da lea faasia maetoaa neri,
         imole 'oro ki 'asiana da lea mai burida.
         30 Ma roo ngwane maarodo ki daru 'ono badarua 'i ninimana tale. Ma si manga daru rongoa
         tha Jisas 'e lea mai sulia tale, daru 'ai, daru ka 'urii, “Aofia 'ae, oe ngwela 'ana
         kwalafa tha Deved, 'oko manatai kamiria mai.”
         31 Ma si manga na imole ki da rongodarua, da ka ngatafi keerua, da ka 'urii, “Muru too
         enoeno!” Sui ta, si manga da bae 'urineri, daru ka fi 'ai baita lau ka 'urii, “Aofia
         'ae, oe ngwela 'ana kwalafa tha Deved, 'oko manatai kamiria mai.”
         32 Ma si manga tha Jisas 'e rongoa ne daru 'ai mai 'urineri, nia ka takwe ngado, ma
         ka soedarua mai, ma 'e soetalafadarua ka 'urii, “Tae nee muru dooria kwau ilia fuamurua?”
         33 Daru olisia, daru ka 'urii, “Aofia 'ae, kamiria miri dooria 'oko 'ifingia maamiria
         fasi miri ka lilio lau.”
         34 'Urineri bo, tha Jisas ka manatai keerua, ma ka thamotoona maadarua. Ma 'ana si manga
         neri 'ua bo, na maadarua ka lilio naa, ma daru ka lea naa fonea tha Jisas.

1 Tha Jisas fonea bare ngwane fafurongo nia ki da dao karangia 'i Jerusalem, 'ana maetoaa
         'i Betfeis, 'i gwauna fe tolo 'i Olif. 'I seeri, tha Jisas ka fala roo ngwane 'ada
         na bare ngwane fafurongo nia ki, daru ka eta 'i nao.
         2 Ma nia ka bae 'urii fuadarua, “Muru lea 'uria maetoaa loko ne muru lea kau 'uria,
         ma muru kau rikia tee dongki, da kania 'i seeri fonea kalena. Muru ka lukedarua, ma
         muru ka ngalidarua mai siaku.
         3 Ma lelea sa ta ngwane ka soetalafamurua, muru ka thaea fuana ka 'urii, ‘Na Aofia
         'e dooria.’ Ma nia kau alamatana fuamurua.”
         4 Si doo neri 'e fuli fasi ka faamamanea si tae bae na profet 'e thaea ka 'urii,
         5 “Molu thaea fuana imole ki 'i Jerusalem ka 'urii, ‘Rikia fasi. Na ngwane 'inito kamolu,
         'e lea na mai siamolu. Nia 'e faafaekwa nia 'i tala'ana, ma ka lea na mai 'i fafona
         dongki. Nia 'e lea na mai 'i fafona kale dongki.’ ”
         6 Ma roo ngwane 'ana bare ngwane fafurongo nia ki, daru ka eta naa 'i nao, ma daru
         ka ilia naa si doo ki ne tha Jisas 'e thaea fuadarua.
         7 Daru talaia mai na dongki neri fonea kalena, ma daru ka thamatana maku keerua ki
         'i fafo kale doo neri, ma tha Jisas ka 'ono 'i fafona.
         8 Ma na imole 'oro ki 'asiana da thamatana maku kera ki sulia tale, ma tai imole ki
         da ka kasia tharana 'ai ki, ma da ka thamatana sulia tale 'uria faa'initolana tha
         Jisas.
         9 Na konia baita neri da eta 'i nao 'ana tha Jisas, ma da ka 'isi kau 'i burina, da
         'ai ma da ka 'urii, “Faabaitalae fuana ngwela 'ana kwalafa tha Deved na ngwane 'inito!
         Tha God 'oko fala mamanaa fuana ngwane ne 'e dao mai 'ana suukwaia 'oe! Kolu ka faabaitaa
         tha God!”
         10 Ma si manga tha Jisas 'e dao 'i Jerusalem, na imole ki sui 'ana maetoaa neri da fita
         mai 'uria rikilana, ma da ka ngalu 'asiana, ma tai imole ki da soetalafada da ka 'urii,
         “Ni ti nee?”
         11 Ma na konia neri da ka bae 'urii, “Nia nee tha Jisas na profet, na ngwane faasia
         maetoaa 'i Nasaret 'i laona balifera 'i Galili.”
         12 Si manga tha Jisas 'e lea mai laona Beu Abu tha God, nia ka taria imole ki na da
         usi 'ada 'i seeri. Ma ka kefusia tefolo kera ngwane ki ne da tatala 'ana malefo 'i
         seeri, ma ka kefusia na doo ni 'onolae kera ngwane ki na da fofoli 'ana bola ki.
         13 Ma tha Jisas ka bae 'urii fuana ngwane neri ki, “Na baelana tha God 'i laona Kekedalae
         Abu 'e 'urii, ‘Na Beu nau naa na beu ni foa.’ Sui ta, molu talana 'amolu 'ana si kula
         'uria belilana si doo kera imole ki.”
         14 'Ana si manga neri, tai imole maarodo ki, ma tai ngwane 'aemae ki, da lea laubo mai
         siana tha Jisas 'i laona Beu Abu tha God, ma nia ka gurada teefau naa.
         15 Aia, na ngwane ni foa baita ki, ma na ngwane toodoo ki 'ana bibirangaa, da rakethasu
         'asiana si manga da rikia si doo 'okae ki na tha Jisas 'e ilia, ma da ka rongoa kae
         ngwela ki da 'ai da ka 'urii, “Faabaitalae fuana ngwela 'ana kwalafaa tha Deved na
         ngwane 'inito!”
         16 Sui na ngwane ni foa baita ki ma ngwane toodoo ki, da ka bae 'urii fuana tha Jisas,
         “'Oe 'o rongoa bamu si tae ne da thaea! 'Urifita nee 'o si luida ngwalee?” Ma tha
         Jisas 'e olisida ka 'urii, “Iuka, nau ku rongoa. 'E 'urifita, molu si teemainia bo
         laona Kekedalae Abu? 'E bae 'urii, ‘God 'ae, 'oko faamanatana kae ngwela ki fasi da
         ka faabaita 'oe.’ ”
         17 Sui 'i buri, tha Jisas fonea bare ngwane fafurongo nia ki, da ka lea naa faasia 'i
         Jerusalem, 'uria 'i Betani. Ma si manga 'e rodo naa, da ka tio naa 'i seeri.
         18 'I laasikadangi 'ana ruana fe dani, si manga tha Jisas ma na bare ngwane fafurongo
         nia ki da oli mai 'uria 'i Jerusalem, ma tha Jisas ka fiolo.
         19 Ma nia ka rikia tee 'ai da 'alangia 'ana fig ne takwe 'i ninimana tale, ma ka lea
         'i 'aena, sui ta, 'e langi si rikia bo ta fufue doo 'ana, na tharana bana ne uluulua.
         Ma nia ka bae 'urii fuana fig neri, “Sulia 'e langi 'o si fungu bo 'ana ta fufue doo,
         'urineri tama 'e 'ito 'ana si manga neri ka oli 'alaa ka langi 'o si fungu lau!” Ma
         'ana si manga neri 'uabo, na 'ai neri ka kuku banaa.
         20 Si manga na bare ngwane fafurongo ki da rikia si doo neri, da ka kwele 'asiana. Ma
         da soetalafana da ka 'urii, “Ngwalee 'ae, tae ne adea 'ai nee ka mae 'ali'ali bana
         'urii?”
         21 Ma tha Jisas 'e olisida ka 'urii, “Nau ku thaea fuamolu, lelea sa molu ka manata
         mamana ma ka langi molu si manata ruarua, 'e tala'ana bana molu kau ilia doo baita
         ki talua si doo ne nau ku ilia 'ana fig nee. Lelea sa molu thaea fuana gwe tolo ne,
         ‘'O lea, 'oko too na kau 'i laona asi,’ 'urineri nia kau lea banaa.
         22 Lelea sa molu foasia tha God, ma molu ka manata mamana ne tha God kau ilia si doo
         ne molu gania, nia kau ilia banaa.”
         23 Aia, si manga tha Jisas 'e oli lau laona Beu Abu tha God 'uria toodoolae fuana imole
         ki, na ngwane ni foa baita ki, ma tai ngwane naonao ki 'i Jiu, da ka lea mai siana.
         Ma da soetalafana ka 'urii, “Ngwalee 'ae, suukwaia tae ne 'o too ai 'uria ililana
         si doo ne ki? Ma ni ti ne 'e fala suukwaia nee fuamu?”
         24 Ma tha Jisas 'e olisida ka 'urii, “Iuka, nau ku soetalafamolu fasi 'i nao 'uria tee
         si doo. Lelea sa molu ka olisia, nau kwa fi faarongo kamolu 'ana suukwaia ne ku too
         ai 'uria ililana doo nee ki.
         25 Iuka, molu thaea fasi mai fuaku, na suukwaia ne tha Jon 'e too 'ana 'uria sisiuabulae,
         'e 'ito mai faasia 'i fai? 'E 'ito mai faasia tha God, ma langi na imole ki bana?”
         Ma da ka thafalia olisusuulae 'i malutada kwailiu da ka 'urii, “Tae nee kolu kau thaea?
         Lelea sa kolu olisia ma kolu ka bae 'urii, ‘Faasia tha God,’ nia kau bae 'urii, ‘'Urineri
         ma 'urifita nee molu si manata mamana 'ana tha Jon?’
         26 Ma lelea sa kolu ka bae 'urii, ‘Ngwane bana ne fala suukwaia fuana tha Jon ka faasisiuabua
         imole ki, langi lau tha God,’ na imole ki da kau rakethasui kolu.” Kera da mau, sulia
         imole ki da thaea tha Jon naa na profet.
         27 Nia nee da olisia tha Jisas da ka 'urii bada, “Kameli lalafusia bo ni ti ne thaea
         fuana tha Jon ka faasisiuabua imole ki.” Ma tha Jisas ka bae 'urii fuada, “Iuka, lelea
         sa 'e 'urineri, nau boroi kwasi thaea laubo fuamolu ni ti ne fala suukwaia nee fuaku.”
         28 Tha Jisas ka bae 'urii lau fuada, “Kamolu manata 'urifita sulia si doo nee? Tee ngwane
         'e too 'ana roo 'alakwa ki. Ma nia 'e lea siana ngwela 'i nao, ma ka bae 'urii fuana,
         ‘'Alakwa nau 'ae, tari'ina 'o lea, ma 'oko rao 'i laona raoa kolu bae.’
         29 “Ma 'e olisia ka 'urii, ‘Nau ku otenau bo.’ Ma sui 'i buri, nia 'e bulasia manatalana,
         ma ka lea naa 'i laona raoa.
         30 Ma 'i buri, na maka nia ka lea lau siana ruana 'alakwa nia, ma ka thaea laubo tee
         si baea bae. Ma na ngwela neri 'e olisia ka 'urii, ‘'E 'okae bana nau kwau lea.’ Sui
         ta, 'e langi si lea bo.
         31 “'Urii ma ni ti 'adarua ne ilia si doo bae na maka keerua 'e dooria?” Ma da olisia
         da ka 'urii, “Na ngwela bae 'i nao.” Ma tha Jisas ka bae 'urii fuada, “Do mamana ku
         thaea fuamolu, na ngwane ta'ae ki ne da konia malefo 'ana takisi, ma na keni kaubare
         ki, da kau eta kotho 'ada 'i laona 'initooa tha God 'i nao 'ani kamolu.
         32 Tha Jon Baptaes 'e dao sui naa siamolu 'uria faatailana mooria ne tha God 'e dooria
         'ani kamolu fasi molu ka too sulia, ma ka langi molu si manata mamana bo 'ani nia.
         Sui ta, na ngwane ki na da konia malefo 'ana takisi, ma na keni kaubare ki, da manata
         mamana 'ani nia. Ma sui boroi 'ana molu ka rikia si doo neri ki, molu si manata mamana
         bo 'ana tha Jon, ma ka langi molu si talana bo moorilamolu.”
         33 Tha Jisas 'e bae lau fuada ka 'urii, “Molu rongoa fasi tee si omelangwane lau. Tee
         ngwane 'e fasia tee raoa 'ana fig. Ma nia ka thaungana thaakali kalikalia, ma ka 'elia
         tee kilu 'uria magalana fufue 'ai ki 'uria thaungailana waen, ma ka thaungana tee
         beu 'uria fololae. Ma nia ka alua raoa nia 'i 'abana ngwane ki na da rao 'i laona.
         Sui nia ka lea na 'ana 'uria tee maetoaa tau.
         34 Ma si manga na raoa neri 'e maua, nia ka fala ngwane ni rao nia ki siana ngwane ki
         na da liosulia raoa nia, fasi da ka fala mai ta bali 'ana fufue doo ki na da fusia.
         35 “Ma na ngwane ki na da liosulia raoa, da ka daua na ngwane rao nia ki, ma da ka nangasia
         tee ngwane, ma ruana ngwane da ka thaumaelia naa, ma oluna ngwane da ka 'uimaelia
         naa 'ana fau.
         36 Sui nia ka fala lau tai ngwane rao 'oro ki lau 'i siada ka talua 'i nao. Ma na ngwane
         ki na da liosulia raoa neri, da ka ade 'urineri laubo 'ani kera.
         37 Ma 'i buri, nia ka fala naa ngwela liliothau nia 'i siada. Ma nia ka manata 'urii,
         ‘Kera dau faarebaita 'ana 'alakwa nau.’
         38 “Sui si manga na ngwane neri ki da rikia 'alakwa nia 'e dao mai, da ka thaea naa
         fuada kwailiu da ka 'urii, ‘Nia nee 'alakwa nia ngwane ne nauthata 'ana raoa nee.
         Kolu thaumaelia, fasi kolu ka ngala 'akolu doo nia ki sui.’
         39 Ma da daua, ma da ka 'ui'ania 'i maa faasia raoa neri, ma da ka thaumaelia naa.
         40 “'Urineri ma si manga na ngwane ne nauthata 'ana raoa 'e dao mai, tae nee nia kau
         ilia 'ana ngwane neri ki da liosulia raoa?”
         41 Ma da olisia da ka 'urii, “Nia kau thaumaelia ngwane ta'ae neri ki, ma kau fala lau
         raoa nia fuana tai ngwane 'e'ete ki ne dau fala ta bali fuana 'ana si manga na konidoolae.”
         42 Ma tha Jisas ka bae 'urii fuada, “'E mamana kamolu teemainia na Kekedalae Abu bae
         'e thaea ka 'urii, ‘Si fau na ngwane thaungai beu ki da otekera 'ana, nia nee si fau
         ne 'inito ka tatha 'ana fau ki sui 'ana beu. Tha God ne ilia si doo neri, ma na rikilana
         ka 'okae 'asiana.’
         43 “Ma nia nee ku thaea fuamolu, tha God kau lafua na 'okaelae 'ana 'initooa nia faasi
         kamolu, ma ka fala 'ana fuada na ngwane ki na da roosuli nia.
         44 Ma lelea sa ni ti ne ka 'asia fafona si fau neri, nia kau magangisingisia naa. Ma
         lelea sa ni ti ne fau neri ka 'asia faafi nia, na nonina ka meme teefau naa.”
         45 Ma si manga na ngwane ni foa baita ki ma na Farasi ki, da rongoa si omelangwane neri,
         da ka thaitamana naa na tha Jisas 'e bae suli kera.
         46 Nia ne adea da ka dooria daulana. Sui ta, da mau, sulia na imole 'oro ki da koni
         'ana si manga neri, ma da manata mamana 'ana na tha Jisas naa na profet.

1 Tha Jisas 'e bae lau 'ana si omelangwane fuada na imole ki ka 'urii,
         2 “Na 'Initooa nia tha God 'e 'urii: Tee ngwane 'inito 'e thaungana tee fafangaa 'ana
         luma'a fuana 'alakwa nia ne kau arai.
         3 Ma nia ka fala ngwane rao nia ki siada na imole ki ne 'e laefida mai 'uria na fafangaa
         neri, fasi da ka lea na mai. Sui ta, da otekera 'ada ni lealae mai.
         4 “Sui nia ka fala lau tai ngwane ni rao ki, ka bae 'urii fuada, ‘Molu faarongoa imole
         ki ne ku soeda, na fafangaa nau 'e kwaimaakwali naa. Nau ku thaumaelia sui naa buluka
         baita nau ki ma na kale buluka 'okae nau ki, ma na doo ki sui ka kwaimaakwali naa.
         Molu lea na mai 'ana fafangaa nau.’
         5 “Sui ta, 'e langi da si doori roosulia bo, ma da ka lea 'e'ete 'ada. Tee ngwane 'e
         lea 'ana 'i laona raoa nia, ma ta ngwane ai 'e lea 'ana 'i laona sitoa nia.
         6 Ma tai ngwane ki da daua ngwane ni rao neri ki, da ka kwaeda, ma da ka thaumaelida.
         7 Ma na ngwane 'inito neri ka rakethasu 'asiana, ma ka fala ngwane ni omea nia ki,
         ma da ka thaumaelia ngwane ki na da thaumaelia ngwane ni rao nia ki. Ma da ka suungia
         maetoaa baita kera.
         8 “Sui nia ka bae 'urii fuana ngwane ni rao nia ki, ‘Na fafangaa 'e kwaimaakwali naa,
         sui ta, na ngwane bae ki ku soeda, da si tala'ana bo lealae mai 'ana fafangaa nee.
         9 Molu lea sulia tale ki, ma molu ka soea mai imole ki sui na molu daotooda, da ka
         lea mai 'ana fafangaa nee.’
         10 Ma na ngwane ni rao ki da ka lea naa sulia tale ki, ma da ka konia na mai imole ki
         sui na da daotooda. Ma na fafangaa neri 'ana luma'a ka fungu 'ana imole 'okae ki ma
         na imole ta'ae ki laubo.
         11 “Sui si manga na ngwane 'inito neri 'e dao mai 'uria rikilana imole ki na da dao,
         nia ka rikia tee ngwane ne langi si 'afi bo 'ana ta si maku 'ana luma'a.
         12 Ma na ngwane 'inito ka bae 'urii, ‘'E langi 'o si 'afi bo 'ana si maku 'ana fangaa
         nee 'ana luma'a, 'urineri 'e langi si 'okae fasi 'oko too 'i see.’ Ma na ngwane neri
         si thaea bo ta si doo.
         13 “Sui na ngwane 'inito ka bae 'urii fuana ngwane ni rao nia ki, ‘Molu kani faafia
         roo 'abana ma roo 'aena ngwane nee, ma molu ka 'ui'ana 'i laona si kula rorodoa ne
         'i maa, si kula 'ana angia ma didilifoa 'i laona ngadalae ma na fiilae.’ ”
         14 Sui tha Jisas ka bae 'urii, “Imole 'oro ki na tha God 'e soeda, sui ta, ange imole
         bo ne 'e filia.”
         15 Na Farasi ki da lea, ma da ngata ofu 'uria faagarolana tha Jisas 'ana si doo ki ne
         nia 'e thaea.
         16 Ma da fala bare ngwane fafurongo kera ki ma tai ngwane ki ne da dooria tha Herod
         fasi ka 'inito, da lea siana tha Jisas. Ma da bae 'urii, “Ngwane Toodoo 'ae, kameli
         meli thaitamana si doo ki ne 'o thaea, na doo mamana ki sui bo. 'O toodoo sulia na
         mamanaa ma si doo ne tha God 'e dooria 'ana imole ki. Ma 'o si ofu bo fonea imole
         ki 'ana si doo ki na da manata sulia. Ma 'o si manata baita bo 'ana 'initooa nia imole.
         17 Iuka, 'o thaea fasi mai fuameli! 'E 'urifita, na bibirangaa kolu 'e luia falelana
         malefo 'ana takisi fuana ngwane 'inito 'i Rom? 'Urii ma 'e tala'ana kolu kau fala
         takisi neri, ma laa 'e langi?”
         18 Tha Jisas 'e thaitamana sui naa si manatalae doo ta'ae kera ki, ma ka bae 'urii,
         “Kamolu ngwane susuke ki, 'urifita nee molu ka thasi 'ura faagarolaku?
         19 Molu faatana fasi malefo ne molu folia 'ana takisi.” Ma da ngala mai tee fe seleni,
         da ka faatana siana.
         20 Ma nia 'e soetalafada ka 'urii, “Na nununa ni ti nee 'e nii sulia? Ma na thatana
         ni ti mone nee?”
         21 Ma da olisia, da ka 'urii, “Na nununa ma na thatana ngwane 'inito 'i Rom.” Tha Jisas
         ka bae 'urii, “Molu ka fala doo nia ki na ngwane 'inito 'i Rom fuana, ma molu ka fala
         laubo doo nia ki tha God fuana tha God.”
         22 Ma si manga da rongoa si olisilae 'okae neri, da ka kwele 'asiana, ma da ka lea na
         'ada faasia.
         23 Ma 'ana fe dani neri laubo, tai Sadiusi ki da lea mai siana tha Jisas. Na Sadiusi
         ki da thaea thasa na imole ki 'e langi da si moorioli lau faasia maea.
         24 Ma da ka soetalafana tha Jisas, da ka 'urii, “Ngwane Toodoo 'ae, tha Mosis 'e kedaa
         si bibirangaa fuakolu ma 'e alangai ka 'urii bae, ‘Lelea sa ta ngwane 'e mae, ma na
         'afe nia ka moori 'ua bana, sui ka langi si too 'ana ta ngwela, na doorana ka adea
         lau gwe 'oru neri, fasi daru ka too 'ana ta ngwela fuana ngwane neri 'e mae.’
         25 Ma tee 'aebara 'ani kolu Jiu ki, da too 'ana fiu ngwaithaasina ki. Ma na ngwane totongenao
         ka adea tee thaari. Aia, ma si manga daru si too 'ua 'ana ta ngwela, ngwane neri ka
         mae na 'ana.
         26 Na ruana ngwane ka adea lau keni neri. Ma 'e langi daru si too 'ua 'ana ta ngwela,
         ma nia ka mae laubana. Oluna ngwane ka adea lau, ma ka mae laubo. Nia 'e ade 'urineri
         lelea fiu ngwaithaasina neri ki, da mamae ka sui bo.
         27 Burina bare ngwaithaasina ki da mae, na keni neri boroi ka mae naa laubo.
         28 Aia, na keni neri 'e 'afe sui bo mai 'ana fiu ngwaithaasina neri ki. Lelea sa 'e
         'urineri, si manga imole ki da tatae faasia maea, ni ti 'ana fiu ngwaithaasina neri
         ki ne na arai nia mamana?”
         29 Tha Jisas 'e olisida ka 'urii, “Kamolu molu garo naa neri, sulia molu si thaitamana
         bo na Kekedalae Abu ki ma na suukwaia nia tha God.
         30 Sulia, si manga na imole mae ki da kau tatae lau 'uria mooria, da ilingia na 'ada
         na enselo ki 'i thalo na 'e langi da si ade keni ma da si toongwane naa.
         31 “Iuka, nau ku toolamainia na tataelae faasia maea fuamolu. Nau ku thaitamana molu
         teemainia sui naa sulia baelana tha God ne 'e thaea 'ua na mai 'i nao ka 'urii,
         32 ‘Nau na God tha Abraham, ma na God tha Aesak, ma na God tha Jakob.’ Na maalutana
         'e 'urii, ngwane neri ki na da mae naa, tha God 'e thaea nia naa na God kera, sulia
         da too naa fonea si manga neri.”
         33 Ma si manga na imole 'oro ki da koni kalia tha Jisas, da ka rongoa si doo neri, da
         ka kwele 'asiana 'ana toodoolae nia.
         34 'Ana si manga na Farasi ki da rongoa tha Jisas 'e faabonaa Sadiusi ki 'ana si olisilae
         nia, da ka koni mai siana.
         35 Ma tee ngwane 'ada ne toodoo 'ana bibirangaa ki, 'e thasi 'uria ka faagaroa tha Jisas
         'ana si soetoolae ka 'urii,
         36 “Ngwane toodoo 'ae, si bibirangaa tae ne 'e baita ka talua si bibirangaa kolu ki
         sui?”
         37 Ma tha Jisas 'e olisia ka 'urii, “ ‘'Oko liothau 'ana God 'oe, 'ana manatalamu teefau,
         ma 'ana mangomu teefau, ma 'ana liomu teefau.’
         38 Nia nee si bibirangaa totongenao ma 'e baita ka tatha.
         39 Ma ruana si bibirangaa 'e 'uria laubo na 'e 'urii, ‘'Oko liothau 'ana dooramu ka
         'uria laubo ne 'o liothau 'ani 'oe 'i tala'amu.’
         40 Ma si bibirangaa ki sui faasia tha Mosis, ma na toodoolae kera na profet ki da ofu
         teefau bo 'i laona roo si bibirangaa nee ki.”
         41 'Ana si manga tai Farasi ki da koni kalia tha Jisas, nia 'e soetalafada ka 'urii,
         42 “Na Kraes, ngwane ne tha God 'e filia 'uria faamoorilana imole ki, molu thaea nia
         'e futa 'ani ti nena?” Da olisia da ka 'urii, “Na Kraes kau futa mai 'ana 'aebara
         tha Deved na ngwane 'inito.”
         43 Sui tha Jisas ka soetalafada lau, “Lelea sa nia ka futa bana 'ana 'aebara tha Deved
         na ngwane 'inito, 'urifita nee na Mangoedoo Abu ka bae 'ana tha Deved ka 'urii,
         44 ‘Tha God 'e bae 'urii fuana Aofia nau: 'Oko 'ono 'i bali aolo 'ani nau, ma 'oko 'inito
         fone nau, maasia si manga kwau alua maalimae 'oe ki da ka roosulia baelamu.’
         45 “Tha Deved 'ana 'i tala'ana ne 'e thaea na Kraes 'ana ‘Aofia.’ Nia ne, na Kraes 'e
         langi lau ngwela 'ana 'aebara tha Deved bana. Nia 'e Aofia nia tha Deved laubo.”
         46 Ma 'ana si manga neri, langi ta imole 'ada si tala'ana naa olisilana 'ana ta si doo.
         Ma da ka 'ida naa 'uria soetoolana lau tha Jisas.

1 'I burina si doo neri, tha Jisas ka bae fuana imole ki na da koni mai, ma na bare
         ngwane fafurongo nia ki da ka 'urii,
         2 “Na ngwane toodoo 'ana bibirangaa ki, ma na Farasi ki, da too 'ana suukwaia 'uria
         toodoolae 'ana bibirangaa ki tha Mosis.
         3 Nia nee, molu ka roosulida, ma molu ka ilia si doo ki sui na da thaea fuamolu. Sui
         ta, langi molu si ade lau sulia doo ki na da ilia, sulia 'e langi da si ade bo sulia
         si doo na da bae sulia.
         4 Da alua lau tai bibirangaa 'oro ki ne 'afitai fuana imole ki da ka roosulia, sui
         ta, 'e langi da si nonimaabe bo 'ana 'adomilana imole ki 'uria roosulilana bibirangaa
         neri ki.
         5 “Ma da ilia na doo ki sui fasi imole ki da ka rikida ma da manata 'ada thasa kera
         ngwane 'okae ki. Ma doo 'urineri ki na da ilia. Kera da kania 'i maadarada ma 'i 'abada
         na rebe doo baita ki na da kedaa Kekedalae Abu ki sulia. Ma da taia na kakamuna maku
         kera ki ka tikwa.
         6 Ma da ka dooria 'asiana 'onolae 'ana si kula 'inito 'ana fafangaa ki, ma si kula
         'inito ki 'uria 'onolae 'i laona beu ni foa ki.
         7 Ma da dooria 'asiana faabaitalada 'i maana usie ki, ma da dooria imole ki da ka bae
         'urii suli kera, ‘Ngwane toodoo nau, nau ku roosulia baelamu.’
         8 “Sui ta, 'e langi si 'okae fasi ta ngwane bana ka thaea si doo nee fuamolu, ‘Ngwane
         toodoo nau, nau ku roosulia baelamu,’ sulia nau banaa tee ngwane toodoo kamolu, ma
         kamolu banaa na barengwai thaasina ki 'i laona ofulae 'ana tee manata mamanalae.
         9 Ma 'e langi molu si faabaitaa ta ngwane toodoo laona molaagali 'ana si baea 'urii,
         ‘Maka kameli,’ sulia molu ka faabaitaa bo tee Maka kamolu ne 'e too mai 'i thalo.
         10 Ma 'e langi si 'okae fasi ta imole bana ka thaea si baea 'urii fuamolu, ‘Ngwane baita,’
         sulia molu too bo 'ana tee ngwane baita, ma nia naa ne ni nau, na Kraes, na ngwane
         ne tha God 'e filia 'uria faamoorilana imole ki.
         11 Lelea sa ta imole 'e dooria ka baita 'i malutamolu, nia ka ilingia ta ngwane ni rao.
         12 Ma ta imole ne 'e faabaita nia 'i tala'ana, tha God kau faafaekwa nia. Ma ta imole
         ne 'e faafaekwa nia 'i tala'ana, tha God kau faabaita nia.”
         13 -
         14 Ma tha Jisas ka bae lau 'urii, “'E ta'a 'asiana fuamolu na ngwane toodoo ki 'ana
         bibirangaa ma kamolu na Farasi ki, kamolu ngwane susuke ki! Tha God kau kwae kamolu,
         sulia molu suusia na maethakaa 'ana 'Initooa nia tha God faasia imole ki. Kamolu laubo
         molu si dooria bo kotholae 'i laona 'Initooa nia tha God, ma molu ka suusia imole
         ki na da thasi 'uria kotholae.
         15 “'E ta'a fuamolu ngwane toodoo ki 'ana bibirangaa ma kamolu na Farasi ki ma na ngwane
         susuke ki molu sukea imole ki, fasi da ka thae kamolu 'ana ngwane 'okae ki. Aia, tha
         God kau kwae kamolu, sulia molu rao suukwai 'asiana 'ana tathafilana si kula ki sui,
         laona asi ma laona tolo, 'uria daotoolana imole ki, fasi da ka lea sulia bibirangaa
         nia ki tha Mosis. Aia, ma si manga na ngwane neri 'e lea bo suli kamolu, molu ka fi
         thalungainia bo fuana ura lealae 'uria si kula 'ana maea. Ma na kwakwaelae nia kau
         baita ka tatha talu kamolu sulia na abulolana 'e ta'ae ka talu kamolu teefau.
         16 “'E ta'ae fuamolu, sulia molu ilingia na ngwane maa rodo ki na da talaia imole ki.
         Nia nee, tha God kau kwae kamolu ka baita, sulia molu toodoo 'urii fuana imole ki,
         ‘Lelea sa ta imole ka fifili 'ana Beu Abu tha God, 'e 'okae bana lelea sa 'e langi
         nia si ilia si doo ne 'e alangai 'uria. Sui ta, lelea sa nia ka fifili 'ana gol bae
         'i laona Beu Abu tha God, 'e abu 'asiana fuana 'uria 'oilana alangaia nia.’
         17 Na maamolu 'e rodo, ma molu ka oengwanea 'asiana. Tae ne 'e baita, na gol neri ma
         langi na Beu Abu tha God ne 'e adea gol neri ka abu? Na Beu Abu tha God ne baita ka
         talua gol neri!
         18 Ma molu ka toolamainia laubo fuana imole ki ka 'urii, ‘Sa ni ti bana ka fifili 'ana
         fuli ere abu, 'e 'okae bana lelea sa nia si ilia boroi 'ana tae nee nia 'e alangainia.
         Ma lelea sa nia ka fifili 'ana na afuafulae ne 'e too fafona fuli ere abu, 'e abu
         ka tatha 'uria 'oilana alangaia nia.’
         19 Na maamolu 'e rodo. Na tae ne 'e baita, na afuafulae ma langi na fuli ere abu ne
         'e fala na afuafulae ka abu? Na fuli ere abu ne 'inito ka talua na afuafulae.
         20 Sulia na fuli ere abu ne 'e 'inito ka talua na afuafulae, ma ni ti ne 'e fifili 'ana
         na fuli ere abu, 'urineri nia 'e alangai 'ana na fuli ere abu fonea na afuafulae ki
         ne 'e too fafona fuli ere abu neri.
         21 Ma sa ni ti ne ka faasuukwaia alangaia nia 'ana Beu Abu tha God, 'urineri nia 'e
         alangai naa 'ana tha God ne 'e too laona Beu Abu neri.
         22 Ma lelea sa ta ngwane ka fifili 'ana 'i thalo, 'urineri nia 'e alangai 'ana si kula
         na tha God 'e too 'ana, ma tha God ne 'e too laubo 'i thalo.
         23 “'E ta'a fuamolu ngwane toodoo ki 'ana bibirangaa ma kamolu na Farasi ki, kamolu
         ngwane susuke ki. Tha God kau kwae kamolu. Molu fala tangafula 'ana si doo ki fuana
         tha God 'ana si doo faekwa ki ne molu fasia laona raoa kamolu ki 'uria faamamasialana
         fanga kamolu ki, ma langi molu si manata 'a'abo bo 'uria roosulilana faatoolamaia
         baita ki 'ana bibirangaa. Na faatoolamaia baita ki 'ana bibirangaa 'e 'urii, ‘Na ngwane
         ka ilia si doo ki sui ne 'o'olo fuana imole ki. Nia ka kwaimanatai fuana imole ki
         ma ka thaea doo mamana ki.’ Molu ka ilia si doo nee ki, ma si doo faekwa ki laona
         bibirangaa ki laubo.
         24 Kamolu molu ilingia 'amolu na ngwane maarodo na 'e talaia imole ki. Molu manata 'a'abo
         'amolu 'uria lealae sulia si doo faekwa ki 'i laona bibirangaa ki. Ma ka langi molu
         si manata 'a'abo bo sulia doo baita ki laona bibirangaa ki. Si manga molu ilia si
         doo 'urineri, si doo neri 'e lio 'ana ilingia molu lafua 'amolu ta fe langobulu faasia
         tae nee molu kuufia, sui ta, molu okomia bamolu kamel baita.
         25 “'E ta'ae 'asiana fuamolu ngwane toodoo ki 'ana bibirangaa ma kamolu na Farasi ki
         ne molu ilia si doo ki fasi na imole ki da ka nonithathala suli kamolu. Aia, tha God
         kau kwae kamolu, sulia 'e 'oga kamolu 'asiana 'uria ngwasilana nonina doo ni fangalae
         ki, sui ta, molu dedea 'ana fanga ne molu laua faasia imole ki sulia 'agudoolamolu.
         26 Kamolu na Farasi ki 'e ilingia na maamolu 'e rodo! Molu bulasia na manatalae ngwane
         kamolu ki ka folaa. Ma lelea sa na manatalae ngwane kamolu ki ka folaa, na abulolamolu
         ki boroi ka folaa laubo. Lelea sa ka 'urineri, na mangomolu ka ilingia na banikeni
         ki ne 'e faalu 'i laona ma thara laubo.
         27 “'E ta'ae fuamolu ngwane toodoo ki 'ana bibirangaa ma kamolu na Farasi ki, molu sukea
         imole ki da ka thae kamolu 'ana imole 'okae ki. Sui ta, tha God kau kwae kamolu, sulia
         molu ilingia kilu ki ne da rafua ma na rikilana ka 'okae 'i maa, sui ta, 'i laona
         'e fungu 'ana 'oki ma na nonina ngwane mae ki, ma da ngwangwaala sui naa.
         28 Si doo neri 'e mamana 'ani kamolu, sulia tae ki ne molu ilia 'e lio 'okae 'asiana
         maana imole ki. Sui ta, na manatalae ngwane kamolu ki 'e ta'ae 'asiana, ma molu ka
         thaitamana 'asiana sukelana imole ki.

         30 “'E ta'ae fuamolu ngwane toodoo ki 'ana bibirangaa, ma kamolu Farasi ki laubo, molu
         ilia si doo ki fasi imole ki da ka thae kamolu 'ana ngwane 'o'olo ki 'asiana. Sui
         ta, tha God kau kwae kamolu, sulia molu thaea lelea sa molu totoo 'ana si manga 'i
         nao, langi molu si fonea bo kokoo abu kamolu ki 'uria thaumaelilana profet ki. Ma
         si manga neri molu alua fau 'okae fafona kwainaia kera na profet ki ma na ngwane 'okae
         ki 'i nao fasi na liliolana ka kwanga.
         31 Si manga molu thaea kera na kokoo kamolu ki, 'e faatana molu futa olitana kwalafaa
         kokoo ta'ae kamolu ki ne da thaumaelia na profet ki 'i nao.
         32 Aia, ma lelea sa 'e 'urineri, molu faasuia na 'amolu si raoa ne kokoo kamolu ki da
         thafalia mai 'i nao!
         33 Na abulolamolu 'e ilingia loi ki. 'E 'afitai 'asiana fasi molu ka tafi faasia kwakwaelae
         'i laona ere 'ana si kula 'ana maea.
         34 'Uria si doo neri ki, nau ku thaea si doo nee fuamolu. Nau kwau fala tai profet ma
         tai ngwane liotoo ma tai ngwane toodoo siamolu. Ma tai ngwane 'ada molu kau thaumaelida
         ma molu kau fotoida sulia 'airarafolo. Ma tai ngwane 'ada molu kau dauda ma molu kau
         nangasida laona beu ni foa kamolu ki, ma molu kau tarida faasia maetoaa kamolu ki.
         35 Si doo neri ne 'e adea tha God kau kwae kamolu 'uria molu thaumaelia na imole 'okae
         sui, thafali mai 'ana maelana tha Ebol, na ngwane 'o'olo, lelea ka dao 'ana maelana
         tha Sekaraea, na 'alakwa tha Barakaea ne molu thaumaelia 'i ninimana fuli ere abu
         laona Beu Abu tha God.
         36 Nau ku thaea fuamolu, na keketoa 'uria maelana imole neri ki sui kau too faafi kamolu
         imole ki si manga neri.”
         37 Ma tha Jisas 'e lio kau 'uria na fera 'i Jerusalem, ma ka bae 'urii, “Imole ki 'i
         Jerusalem 'ae! Kamolu bae molu 'uia profet bae ki tha God 'e faleda mai fuamolu 'ana
         fau ki, ma molu ka thaumaelida naa. 'Ana si manga 'oro ku dooria fasi molu ka lea
         mai siaku fasi ku liosuli kamolu ilingia ta kukua 'e ofia na kalena 'i farana kukubana.
         Sui ta, 'e langi molu si dooria bo.
         38 Ma 'ana si manga neri, tha God kau lea faasi kamolu, ma kau 'akwasia maetoaa kamolu.
         39 Ma nau ku thaea fuamolu, 'e langi molu si riki nau lau, lelea ka dao 'ana si manga
         ne molu kau thaea, ‘God 'ae, 'oko 'oilaketana ngwane nee 'e lea mai 'ana suukwailana
         thatamu!’ ”

1 Ma 'i burina ne tha Jisas 'e bae 'urineri 'e sui, nia ka lea naa faasia Beu Abu tha
         God. Ma 'ana si manga tha Jisas 'e lea kau, na bare ngwane fafurongo nia ki da ka
         lea mai siana, ma da ka bae 'urii, “'O rikia fasi 'amu Beu Abu 'okae nee ki.”
         2 Tha Jisas ka bae 'urii fuada, “Iuka, molu rikia na beu baita nee ki. 'E langi ta
         tee gwe fau 'i see 'ana Beu Abu tha God kau too lau 'i fulina. Kera sui bo da kau
         tagala 'i thaegano.”
         3 'I buri, tha Jisas 'e tae 'i gwauna tolo 'i Olif, ma 'ana si manga 'e 'ono 'i thaegano,
         na bare ngwane fafurongo nia ki da lea mai siana, ma da ka 'ono talifilida. Ma da
         soetalafana tha Jisas da ka 'urii, “Si manga tae ne na doo nee ki 'o thaea fuameli
         ki kau dao mai? Aia, ma tae nee kau dao mai fasi ka faatana si manga 'oe 'uria olilae
         mai ma si manga na molaagali kau sui 'ai?”

         5 Tha Jisas 'e olisida ka 'urii, “Molu ka liosuli kamolu, sulia ngwane 'oro ki dau
         lea mai 'i nunufana thataku, ma dau suke kamolu, da ka bae 'urii, ‘Nau naa na Kraes,
         na ngwane bae tha God 'e filia.’ Ma si manga da ilia si doo neri ki, na imole 'oro
         ki dau manata mamana 'ana sukelae kera neri ki. Aia, molu ka liosuli kamolu, ade'ana
         ta ngwane 'ani kera ka suke kamolu, ma molu ka manata mamana 'ana sukea kera ki.
         6 Ma tee si doo lau, molu kau rongoa lingena firua ki 'ana maetoaa karangi ki, ma na
         unuunua ki sulia firua ki 'ana tai maetoaa tau ki laubo. Ka 'urineri boroi 'ana, langi
         molu si manata 'a'abo lau sulida. Si doo 'urineri ki ka dao bo mai, sui ta, 'e langi
         si faatana lau suilana molaagali neri.
         7 Na maetoaa ki dau firu foneda kwailiu, ma na 'initooa ki dau firu foneda kwailiu.
         Ma na uni fioloa ma anuanu ki kau liu 'ana si kula ki sui.
         8 Ma si doo neri ki naa na thafalia nonifiilae, ilingia banaa na keni ne 'e thare 'e
         thafali nonifiilae 'ana ngwela.
         9 “'Ana si manga neri laubo, na ngwane 'ana maetoaa 'e'ete kwailiu ki laona molaagali
         nee, 'e langi da si doori kamolu, sulia kamolu na imole nau ki. Ma tai imole 'ada
         da kau dau kamolu, ma da kau fale kamolu fuana maalimae kamolu ki 'uria kwaelamolu
         ma 'uria thaumaelilamolu.
         10 Ma imole 'oro ki na da manata mamana 'ani nau, 'e langi da si daungado 'ana manata
         mamanalae kera. Ma imole ki da kau maalimaea 'ani kera kwailiu. Ma dau fala imole
         nia ki tha God fuana maalimae kera ki.
         11 Ma 'ana si manga neri, profet susuke 'oro ki dau dao mai, ma dau talaia, ma dau sukea
         imole 'oro ki, ma dau lea sulia toodoolae garo kera ki.
         12 Ma dau ilia doo garo 'oro 'asiana. Ma 'uria si doo nee, na liothaua kera imole 'oro
         ki kau maketho.
         13 Ka 'urineri boroi 'ana, lelea sa ta imole ka suukwai 'ana lealae sulia tha God lelea
         ka dao 'ana suilana si manga neri, tha God kau faamooria.
         14 Ma na Faarongolae 'Okae nee sulia 'Initooa nia tha God, dau faarongo 'ania laona
         molaagali fuana imole ki sui. 'I buri, na suilana molaagali ka fi dao mai.
         15 “Ma molu kau rikia na Do Sua kau tatae mai faasia si kula 'e abu. Na doo ta'ae neri
         kau faasuaa na Beu Abu tha God, nia nee tha God ka ekwatana na 'ana. Aia, si doo nee
         profet Daniel 'e bae na mai sulia 'i nao.” (Si baea fuana ngwane ne 'e teemai 'e 'urii:
         'Oko thaitamana 'okae 'ana maalutana si doo nee.)
         16 “Si manga molu rikia si doo nee ki 'e dao mai, na imole ki na da too 'ana balifera
         'i Jiudea, dau tafi 'uria gwauna tolo ki.
         17 Ma 'ana si manga neri, lelea sa ta ngwane ka too 'i maa 'ana luma nia, nia ka tafi
         'ali'ali, ma 'e langi si manata naa 'uria kotholae 'i luma nia 'uria ngalilana ta
         si doo 'ana.
         18 Ma ta imole ne ka too 'i laona raoa, nia si oli na mai 'i luma 'uria ta si maku 'ana.
         19 Na liodilalae baita 'asiana fuada ange keni ki ne da iana, ma da ka faasusu 'ana
         si manga neri, sulia 'e 'afitai 'asiana fuada 'uria tafi 'ali'alilae.
         20 Aia, molu ka foa ma molu ka gania tha God, fasi si doo neri si fuli ma molu ka tafi
         'ana si manga 'ana gwagwaria, ma langi 'ana Sabat, fe dani ni momololae.
         21 Sulia na nonifiilae 'ana fe dani neri ki, kau ta'ae ka talua na nonifiilae ne imole
         ki laona molaagali da thaitamana, 'e thafali 'ua mai 'ana si manga tha God 'e thaungana
         molaagali lelea ka dao 'ana si manga nee. Ma 'e langi ta si doo 'urineri kau fuli
         lau 'i buri.
         22 Ma lelea sa tha God si kurusia si manga 'ana nonifiilae, 'e 'afitai ta imole ka moori.
         Ma 'e kurusia si manga neri 'uria 'okaelana imole ki ne 'e filida.
         23 “Iuka, lelea sa ta ngwane ka bae 'urii fuamolu, ‘Rikia fasi, nia naa nee na Kraes,’
         ma langi ka bae 'urii, ‘Rikia fasi, nia naa loko,’ langi molu si manata mamana 'ani
         nia.
         24 Sulia na ngwane susuke ki dau dao mai, ma dau bae 'urii, ‘Nau naa na Kraes,’ ma na
         ngwane susuke ki dau bae 'urii, ‘Nau naa ta profet.’ Ma kera dau ilia si doo ni kwelelae
         baita ki fasi ka talai garo 'ana imole ki ne tha God 'e filida, sui ta, 'e 'afitai
         'asiana fuada.
         25 Nia nee, boroi 'ana si doo nee ki si dao 'ua mai, nau ku thaea fuamolu 'i nao, fasi
         molu ka thaitamana.
         26 -
         27 “'Ana si manga, nau Ngwela nia Imole, kwau oli mai, imole ki sui dau riki nau. Ilingia
         laubo ne molu rikia na sinamaaru 'e binalu mai 'i kwalimangaa faasia 'i taelana thato
         lelea ka dao 'i suulana thato. Aia, Lelea sa tai ngwane ki da ka bae 'urii fuamolu,
         ‘Na Kraes 'e nii laona gano kwasi,’ langi molu si lea 'uria si kula neri. Ma langi
         lelea sa tai ngwane ki da ka bae 'urii fuamolu, ‘Kraes 'e anggwa bana 'i see,’ langi
         molu si manata mamana 'ana si faarongolae neri ki.
         28 “Na olilaku mai 'e langi ta imole si tala naa faasia, kau 'uria laubo na 'asungwaa
         si tala naa faasia ta doo mae.
         29 “'I burina si manga neri 'ana ngadalae 'e sui, ‘Tha God kau suusia thato, ma na sinali,
         ma 'e langi daru si tala. Ma tha God kau fala bubulu ki da ka 'asida faasia 'i mamangaa.
         Ma tha God kau fala doo ki 'i thalo, da ka lea garo faasia fulida.’
         30 “Burina si doo neri ki, si mamalafoa 'ana olilaku mai kafi daofaatai mai 'i mamangaa.
         Ma 'ana si manga neri, na imole ki sui laona molaagali, dau angi sulia da riki nau
         ku oli mai fafona datha ki 'i mamangaa, ma kwau lea mai 'ana suukwaia nau ma na raralae
         baita nau.
         31 Ma na enselo ki dau ufia bungu ka angi baita 'uria konilana imole nau ki sui ne ku
         filida. Ma 'ana si manga neri, kwau fala enselo nau ki, fasi da ka konia mai imole
         nau ki sui faasia maetoaa ki sui 'i molaagali.”
         32 Aia, tha Jisas 'e bae 'ana si omelangwane ka 'urii, “Molu ka manata fasi sulia na
         'ai ki na da 'alangia 'ana fig. Si manga molu rikia 'abana 'e ngongothaa, molu ka
         thaitamana si manga 'ana uuni 'ako'akolae 'e dao karangi naa.
         33 Ka 'urineri laubo, si manga molu rikia na nonifiilae ki sui 'e dao mai, molu kau
         thaitamana na olilaku mai 'e karangi naa.
         34 Na doo mamana ku thaea fuamolu, imole ki sui na da moori 'ana si manga neri, 'e langi
         da si mae 'i nao 'ana si doo neri ki sui kau dao mai.
         35 Do ki sui 'i thalo ma 'i ano kau sui. Sui ta, na baelaku 'e too ma 'e langi ka si
         sui.
         36 “'E langi ta imole si thaitamana si manga ne kwau oli mai 'ania. Na enselo ki boroi
         'e langi da si thaitamana, ma nau Ngwela nia Imole boroi, kwasi thaitamana. Talifilia
         tha God na Maka bo ne 'e thaitamana.
         37 Na olilaku mai kau ilingia doo bae fuli 'ana si manga bae tha Noa.
         38 'Ana fe dani bae ki 'i nao, 'ana igwa baita bae, na imole ki da fanga ma da ka kuu
         'ada, ma na ngwane ki ma keni ki da ka ade kera ma da ka fala keni 'ada kwailiu, lelea
         ka dao bo 'ana fe dani bae tha Noa 'e tae 'i laona baru baita nia bae.
         39 Sui ta, da lalafusia 'ua tae ne kau dao mai, lelea ka dao 'ana si manga na igwa baita
         bae 'e dao mai, ma ka lauda naa. Ma nia kau fuli laubo 'urineri si manga kwau dao
         mai 'ania.
         40 'Ana si manga neri, roo ngwane ki daru rao laona na raoa. Ma nau kwau ngala ta tee
         ngwane fone nau, ma ta tee ngwane ku 'akwasia.
         41 Ma roo keni ki laubo daru raofanga ofu, ma ta tee ai kwau ngala, ma ruana ai ku 'akwasia.
         42 Molu ka lilio 'okae, sulia molu lalafusia fe dani tae nee nau, na Aofia kamolu, kwau
         dao mai 'ania.
         43 Molu ka manatatoona si doo nee, lelea sa na ngwane 'ana luma ka thaitamana bana si
         manga na ngwane bebeli kau dao mai, nia ka lilio 'okae ma ka langi si alamatana ngwane
         bebeli neri ka ruu mai laona luma nia.
         44 Nia nee, molu ka kwaimaakwali laubo sulia nau, Ngwela nia Imole, kwau dao mai 'ana
         si manga ne langi molu si thaitamana.”
         45 Ma tha Jisas 'e bae lau fuana bare ngwane fafurongo nia ki ka 'urii, “Kamolu ilingia
         ngwane rao ne 'e liotoo ma ka rao 'o'olo. Ma na arai baita kau alua nia ka liosulia
         ngwane rao ki, ma ka fala fanga fuada 'ana si manga 'uria fala fangalae.
         46 Ma ka 'oilakea fuana ngwane rao neri ne ngwane baita nia 'e daotoona ma ka ilia si
         doo neri ki, 'ana si manga ne 'e dao mai 'i luma nia!
         47 Nau ku thaea doo mamana fuamolu, na ngwane baita kau alua nia ka liosulia doo nia
         ki sui.
         48 “Sui ta, lelea sa nia na ngwane rao ta'ae, nia ka manata 'urii, ‘Na ngwane baita
         nau, daolana mai 'e tau 'ua.’
         49 Ma nia ka thafalia kwaelana ngwane rao ki, ma ka too ni fangaa 'ana ma ka kuu lilinga
         'ana fonea ngwane kuu lilinga ki.
         50 Sui na ngwane baita kau dao mai 'ana fe dani ne langi si kwaimaakwali 'ania, ma 'ana
         si manga ne 'e lalafusia bana.
         51 Na ngwane baita kau fala kwakwaelae ta'a fuana, ma ka alua nia fonea ngwane susuke
         ki na da suke 'ana roosulilana baelana tha God. Ma si manga 'e too 'ana si kula neri,
         nia kau angi 'ana girigirilifolae, sulia 'e too naa 'i laona nonifiilae ne baita 'asiana.”

1 Ma tha Jisas ka bae lau 'urii, “'Ana si manga ku oli lau mai, na 'Initooa nia tha
         God kau ilingia na akwale thaari ne da ngala kwethu kera ki, ma da ka kwaimaakwali
         maasia na arai faalu ne kau lea mai ka ngalida 'uria fafangaa 'ana luma'a.
         2 Ma ta lima thaari 'ada da oeaia, ma ta lima thaari ai da ka manata.
         3 Na thaari oeaia neri ki da ngala kwethu kera ki, sui ta, 'e langi da si ngala bo
         foneda ta si gwai ne tala'ana faatharulana kwethu kera ki.
         4 Ma na thaari ai da manata da ngala na bii gwai baita 'uria faatharulana kwethu kera
         ki ma na kwethu kera ki.
         5 Ma na arai faalu neri 'e langi si dao 'ali'ali, ma na thaari neri ki na maada ka
         momoosula teefau, ma da ka moosu na 'ada.
         6 “'I 'initoona rodo, na imole ki da 'ai da ka 'urii, ‘Na arai faalu 'e dao na mai!
         Molu lea, ma molu ka daotoona.’
         7 Na akwale thaari neri da tatae, ma da ka faatharua naa kwethu kera ki.
         8 Ma na thaari oeaia neri ki da ka bae 'urii fuana thaari manata neri ki, ‘Molu fala
         'ameli ta si gwai 'uria tharulae, sulia si gwai kameli ki 'uria tharulae 'e karangi
         sui naa.’
         9 “Sui da olisida da ka 'urii, ‘'E langi, sulia 'e langi si tala'akolu teefau. Molu
         lea 'amolu 'ana ta si kula, fasi molu ka folia ta si gwai 'uria tharulae 'amolu.’
         10 Ma si manga da lea 'uria folilae, na arai faalu neri ka dao na mai. Ma na thaari
         neri ki na da kwaimaakwali, da ka lea na 'ada fonea 'uria na fangaa neri 'ana luma'a.
         Ma da ka fonoa naa na 'olofolo.
         11 “Ma 'i buri na thaari bae ki, da ka dao na mai, da ka 'urii, ‘Arai 'ae! 'O 'ifingia
         kau 'olofolo fuameli!’
         12 Ma na arai faalu neri 'e olisida ka 'urii, ‘Do mamana ku thaea fuamolu, nau ku lalafusi
         kamolu.’ ”
         13 Ma tha Jisas 'e faasuia si omelangwane neri ka 'urii, “Nia nee, molu ka lilio 'okae,
         sulia molu lalafusia fe dani ma langi si manga kwau oli lau mai 'ania.”
         14 Tha Jisas 'e thaea lau si omelangwane nee fuana bare ngwane fafurongo nia ki ka 'urii,
         “'Ana si manga kwau oli lau mai, na 'Initooa nia tha God kau ilingia tee ngwane bae
         'e lea 'ana ta si kula tau, ma ka faarongoa ngwane rao nia ki fasi da ka liosulia
         aludooa nia ki.
         15 Ma nia ka fala lima tooni malefo fuana tee ngwane. Ma fuana ta ngwane ai, nia ka
         fala roo tooni malefo. Ma fuana ta ngwane lau, nia ka fala tee tooni malefo. Nia 'e
         fala ka tala'ana naa thaitamedooa kera ki. Sui ka lea naa 'ana leaa nia.
         16 Ma na ngwane ne ngala lima tooni malefo, 'e rao 'ana, ma ka todaa lau ta lima tooni
         malefo.
         17 Ma na ngwane bae 'e ngala roo tooni malefo, ka rao laubo 'ana, ma ka todaa ta roo
         tooni malefo lau.
         18 Sui ta, na ngwane ai bae 'e ngala tee tooni malefo, 'e lea ka 'elia tee kilu laona
         thaegano, ma ka thaufangainia malefo bae na arai baita nia 'e fala fuana.
         19 “Ma burina si manga 'e tau, na arai baita bae ka oli na mai, ma nia 'e dooria ka
         thaitamana malefo bae ki 'e too siada.
         20 Ma na ngwane bae 'e ngala lima tooni malefo, ka ngala lau mai ta lima tooni malefo,
         ma ka bae 'urii, ‘Arai baita 'ae, 'o fala lima tooni malefo fuaku bae. 'O rikia fasi,
         nau ku todaa lau ta lima tooni malefo fonea.’
         21 “Ma na arai baita nia 'e olisia ka 'urii, ‘'Oe ngwane ni rao 'okae nau. Nau ku manata
         ngado 'ani 'oe! 'Oe 'o rao 'okae 'ana doo faekwa ki, nia nee ku alua 'oe, 'oko baita
         faafia doo baita ki. 'O lea mai, ma 'oko nonithathala 'amu fone nau.’
         22 “Ma na ngwane ne ngala roo tooni malefo 'e dao laubo mai. Ma ka bae 'urii, ‘Arai
         baita 'ae, 'o fala bo roo tooni malefo fuaku bae. 'O rikia fasi, nau ku todaa lau
         ta roo tooni malefo fonea.’
         23 “Ma na arai baita nia 'e olisia ka 'urii, ‘'Oe ngwane ni rao 'okae nau, nau ku manata
         ngado 'ani 'oe! 'O rao 'okae 'ana doo faekwa ki. Nia nee ku alua 'oe, 'oko baita faafia
         doo baita ki. 'O lea mai, ma 'oko nonithathala 'amu fone nau.’
         24 “Sui na ngwane bae ngala tee tooni malefo, ka dao na mai. Ma 'e fofo bana 'ana doo
         ki, ma ka bae 'urii, ‘Arai baita 'ae, nau ku thaitamana 'oe ngwane na baelamu 'e susuala.
         'O koni doo bamu 'ana si kula ne langi 'o si fasia, ma 'oko ngala bamu si doo kera
         ngwane 'e'ete ki.
         25 Nia nee ku mau, ma lea ku thaufangainia malefo 'oe bae laona thaegano. Rikia fasi,
         malefo 'oe bae bana nee.’
         26 “Ma na arai baita nia 'e olisia ka 'urii, ‘'Oe ngwane rao ta'ae, ma 'oko noni'e'ela
         'asiana. 'O thaitamana bamu ne ku koni doo 'ana si kula ne langi kwasi fasia, ma ku
         ngala baku si doo ngwane 'e'ete ki.
         27 Lelea sa 'o manata 'urineri, 'urifita nee 'o si alua 'amu malefo nau laona si kula
         ni alumalefolae fasi ka 'oro, ma si manga ku oli mai 'ania, ku ngala malefo neri ma
         si malefo sarenga ki fonea.’
         28 “Sui na arai baita neri ka bae 'urii lau fuana ngwane ni rao nia ki, ‘Molu ngala
         malefo neri faasia, ma molu ka fala fuana ngwane ne 'e too 'ana tee akwale tooni malefo.
         29 Sulia imole ki sui ne da too 'ana si doo 'oro ki, nau kwau fala lau tai si doo fuada,
         fasi da ka too 'ana doo 'oro ki. Ma ni ti boroi 'ana ne langi si too 'ana ta si doo,
         ma nia ka too bana 'ana ta ange si doo, nau kwau lafua faasia.
         30 Ma na ngwane ni rao nee, molu ka 'ui'ania 'i maa laona mae rodo, si kula na imole
         ki da angi ma da ka didilifo, sulia da ngada 'asiana.’ ”
         31 Tha Jisas 'e bae lau 'urii fuana bare ngwane fafurongo nia ki, “Si manga nau, Ngwela
         nia Imole, kwau oli lau mai 'ana 'initooa fonea enselo ki, nau kwau 'ono 'ana si kula
         ni 'ono nia ngwane 'inito.
         32 Ma na imole ki sui faasia maetoaa ki sui da kau koni mai 'i nao 'aku. Ma kwau tolingia
         imole ki sui, ilingia ta ngwane bae 'e liosulia na sipsip ki 'e tolingia sipsip ki
         faasia nanigoti ki.
         33 Ma nau kwau alua imole 'o'olo ki 'i bali aolo 'aku, ma na imole ta'ae ki 'i bali
         mooli 'aku.
         34 “Sui ku bae 'urii fuana imole ki ne da too 'i bali aolo 'aku, ‘Kamolu imole ki na
         Maka nau 'e nonithathala suli kamolu. Molu kotho mai 'i laona 'Initooa ne 'e thalungainia
         fuamolu 'ito 'ua mai 'ana thafalilana molaagali.
         35 Sulia si manga ku fiolo, molu ka fala fanga fuaku. Ma si manga ku maelikuu, molu
         ka fala si kafo fuaku. Ma boroi 'ana nau na ngwane dao bana faasia ta fera maadiu,
         molu ka soe nau 'uria laona luma kamolu ki.
         36 Ma si manga 'e langi 'aku ta si maku, molu ka fala maku fuaku. Ma si manga ku matai,
         molu ka liosuli nau. Ma si manga ku too 'i laona dele, molu ka maatooku.’
         37 “Sui na imole 'o'olo ki da olisia da ka 'urii, ‘Aofia 'ae, si manga tae nee meli
         rikia 'o fiolo, ma meli ka thare 'oe? Si manga tae ne 'o maelikuu, ma meli ka fala
         si kafo fuamu?
         38 Ma si manga tae ne 'oe ngwane dao bana faasia ta fera maadiu, ma meli ka soe 'oe
         'i luma, ma langi si manga tae ne 'e langi 'amu ta si maku, ma meli ka fala maku fuamu?
         39 Ma si manga tae ne meli rikia 'o matai, ma langi 'o too 'i laona dele, ma meli ka
         maatoomu?’
         40 “Ma ku olisida ku 'urii, ‘Do mamana ku thaea fuamolu, si manga molu ilia ta si doo
         'urineri fuana ta imole manata mamana ne siofaa 'asiana, molu ilia naa fuaku.’
         41 “Sui kwau bae 'urii fuada na imole ki na da too 'i bali mooli 'aku, ‘Molu lea tau
         na kau faasi nau. Tha God kau kwae kamolu. Molu ka lea naa 'i laona ere ne thatharu
         si mae, na tha God 'e thalungainia fuana tha Saetan ma na enselo ta'ae nia ki.
         42 Sulia si manga ku fiolo, molu si fala bo ta si fanga fuaku. Ma si manga ku maelikuu,
         molu si fala bo ta si kafo fuaku.
         43 Ma si manga ku dao mai, molu si soe nau bo 'i luma kamolu ki. Ma si manga 'e langi
         'aku ta si maku, molu si fala bo ta si maku fuaku. Ma si manga ku matai ma ku too
         'i laona dele, molu si lio bo suli nau.’
         44 “Ma da olisia da ka 'urii, ‘Aofia 'ae, si manga tae ne meli riki 'oe, 'o fiolo, ma
         langi 'o maelikuu, ma langi 'oe na ngwane dao, ma langi ka langi 'amu ta si maku,
         ma langi 'oko matai ma langi 'oko too 'i laona dele, ma langi meli si 'adomi 'oe bo?’
         45 “Ma nau ku olisida ku 'urii, ‘Do mamana ku thaea fuamolu, si manga molu 'adomia ta
         imole manata mamana ne siofaa 'asiana, molu ilia naa fuaku.’
         46 “Sui da ka lea naa 'uria kwakwaelae ne totoo firi, ma na imole 'o'olo ki da ka lea
         naa 'uria mooria firi.”

1 Si manga tha Jisas 'e toolamainia doo neri ki 'e sui, nia ka bae 'urii fuana bare
         ngwane fafurongo nia ki,
         2 “Kamolu thaitamana sui naa, na Fangaa 'ana Tathalae kau fuli 'i fafone. Ma 'ana si
         manga neri, dau fale nau, Ngwela nia Imole, fuana maalimae nau ki, fasi da ka fotoi
         nau sulia 'airarafolo.”
         3 Ma 'ana tee si manga neri laubo, na ngwane ni foa baita ki, ma na ngwane naonao kera
         Jiu ki, da ofu laona beu baita nia na foa ni gwau ne thatana tha Kaeafas.
         4 Ma da ngata ofu, fasi da ka daotoona ta si manga fasi da ka dau anggwa 'ana tha Jisas,
         ma da ka thaumaelia.
         5 Ma da bae kwailiu 'i malutada da ka 'urii, “'E langi kolu si daua 'ana fe dani baita
         nee, ade'ana imole ki da ka firu fuakolu.”
         6 Ma tha Jisas fonea bare ngwane fafurongo nia ki, da lea kau 'uria 'i Betani, da ka
         too 'i luma kera tha Saemon, na ngwane bae na uru 'e thathaungia 'i nao.
         7 Si manga tha Jisas 'e fanga 'ana, tee keni 'e lea mai siana fonea tee bii ngwaingwai
         na rikilana 'e 'okae 'asiana, ma 'e fungu 'ana ngwaingwai ne moko 'okae 'asiana, ma
         na liulana ka baita laubo. Nia 'e lea mai, ma ka kisitana 'i gwauna tha Jisas.
         8 Ma 'ana si manga na bare ngwane fafurongo nia ki da rikia, da ka rakethasu, ma da
         ka thaea 'ada fuada 'i talada da ka 'urii, “'Urifita ne na keni nee ka nagaa ngwaingwai
         'okae nee?
         9 Lelea sa kolu ka usi 'ana ngwaingwai nee, malefo baita mamana bo kolu kau ngala 'uria.
         Ma kolu ka ngala malefo neri 'uria 'adomilana imole siofaa ki!”
         10 Tha Jisas 'e thaitamana bana tae nee da bae sulia, nia ka bae 'urii fuada, “'Urifita
         nee molu ka bae 'urineri, ma molu ka faa'idaa keni nee? Do 'okae 'asiana ne 'e ilia
         fuaku.
         11 Na imole siofaa ki da too bada fone kamolu sulia dani. Aia, si manga kukuru bana
         nee nau kwau too 'ana fone kamolu.
         12 Ma si manga keni nee 'e kisitana ngwaingwai nee 'i noniku, nia 'e thalungai nau maasia
         alulaku laona kilu 'ana fe dani ku mae ai.
         13 Ma nau ku thaea fuamolu, 'ana si kula ki sui laona molaagali ne da kau faatalo 'ana
         na Faarongolae 'Okae, si doo ne keni nee 'e ilia fuaku, da kau rongoa laubo 'uria
         manatatoolana.”
         14 Burina si doo neri ki sui, tee ngwane 'ana akwala ma roo ngwane fafurongo bae ki
         tha Jisas, na thatana tha Jiudas Iskariot 'e lea siana ngwane ni foa baita ki.
         15 Ma 'e soetalafada ka 'urii, “Lelea sa nau ku fala tha Jisas fuamolu, tae nee molu
         kau fala fuaku?” Ma da etamainia olu akwale fe seleni ki, ma da ka fala fuana.
         16 Thafali 'ana si manga neri, tha Jiudas 'e lilio naa 'uria ta si manga ne tala'ana
         fasi nia ka fala tha Jisas fuada.
         17 Ma 'ana etana fe dani 'ana fangaa ne da 'alangia 'ana, “Berete ne langi ta si isi
         'i laona,” na bare ngwane fafurongo ki da lea mai siana tha Jisas, ma da soetalafana
         da ka 'urii, “'I fai nee 'o dooria meli ka thalungainia Fangaa 'ana Tathalae fuamu?”
         18 Ma tha Jisas ka bae 'urii fuada, “Molu lea kau 'i Jerusalem. 'Ana si manga molu daotoona
         tee ngwane ne ku filia, molu ka bae 'urii fuana, ‘Ngwane toodoo kameli, 'e thaea si
         manga nia 'e dao karangi na. Nia fonea bare ngwane fafurongo nia ki dau 'ania Fangaa
         'ana Tathalae 'i beu 'oe.’ ”
         19 'Ana si manga neri, na bare ngwane fafurongo ki da lea, ma da ka bae fonea ngwane
         neri ilingia bae tha Jisas 'e thaea mai fuada, ma da thalungainia naa na fangaa neri.
         20 Ma 'i thaulafi, tha Jisas 'e 'ono 'i seeri ma ka fanga naa fonea akwala ma roo ngwane
         fafurongo nia ki.
         21 Ma si manga da fanga 'e sui, tha Jisas ka bae 'urii fuada, “Do mamana ku thaea fuamolu,
         tee ngwane 'ani kamolu kau fala nau fuana maalimae nau ki.”
         22 Si manga bare ngwane fafurongo ki da rongoa si doo nee, da ka liodila 'asiana. Ma
         tee tee ngwane 'ada da ka thafalia soetoolana tha Jisas ka 'urii, “Aofia 'ae, 'urii
         ma 'o bae bamu suli nau tomone neri?” Ma kera teefau bo da ka bae 'urineri.
         23 Sui tha Jisas ka bae 'urii, “Tee ngwane 'amolu, ne kau alua si berete nia 'i laona
         titiu fone nau, nia nee kau fale nau fuana maalimae nau ki.
         24 Nau, na Ngwela nia Imole, kwau mae ilingia na Kekedalae Abu bae 'e thaea sui na mai
         'i nao. Ma kwaimanatai 'asiana fuana ngwane ne kau fala nau fuana maalimae nau ki.
         'E 'okae fuana ngwane neri lelea sa nia si futa 'uabo.”
         25 'Ana si manga neri, tha Jiudas, na ngwane bae kau fala tha Jisas fuana maalimae nia
         ki, ka bae 'urii, “Ngwane toodoo 'ae. 'Urii ma 'o bae bamu suli nau tomone neri?”
         Ma tha Jisas ka bae 'urii fuana, “'Oe 'ana 'i tala'amu ne 'o thaea neri.”
         26 Ma si manga da fanga 'ai, tha Jisas 'e ngala fe berete, ma ka faabaitaa tha God,
         sui ka niia, ma ka fala fuana bare ngwane fafurongo nia ki, ka bae 'urii, “Molu ngala,
         ma molu ka 'ania, nia nee na noniku.”
         27 Sui nia ka ngala na titiu ni kuulae, ma 'e faabaitaa tha God, sui 'e fala fuada,
         ka bae 'urii, “Kamolu sui bo, molu ka kuufia.
         28 Nia nee na 'abuku ne tha God 'e faasuukwaia 'ana na alaofua faalu, sulia na 'abuku
         kau igwa fuana imole 'oro ki, fasi tha God ka manatalukea ta'alae ki.
         29 Do mamana ku thaea fuamolu, nau kwasi kuufia lau waen nee lelea ka dao 'ana fe dani
         kwau kuufia waen faalu fone kamolu 'i laona 'Initooa nia Maka nau.”
         30 Sui da ka nguulia tee fe nguu, ma da ka lea naa 'uria fe tolo ne da 'alangia 'ana
         'i Olif.
         31 Ma tha Jisas ka bae 'urii fuada, “'Ana fe rodo 'i tari'ina, kamolu teefau molu kau
         tafi faasi nau. Sulia na Kekedalae Abu 'e thaea ka 'urii, ‘Tha God kau thaumaelia
         ngwane nee 'e liosulia sipsip ki, ma na sipsip ki teefau da kau tagala.’
         32 Ka 'urineri boroi 'ana, 'i buri nau kwau moorioli lau, ma kwau eta 'i nao 'ani kamolu
         'uria 'i Galili.”
         33 Ma tha Pita 'e olisia ka 'urii, “'E 'afitai ku lea faasi 'oe, boroi 'ana ngwane nee
         ki da ka tafi faasi 'oe!”
         34 Ma tha Jisas ka bae 'urii fuana tha Pita, “Nau ku thaea fuamu, 'i nao 'ana na kukua
         kau 'ai 'i laona fe rodo ne 'i tari'ina, 'oe 'okou thaea 'ana olu si manga ne 'o lalafusi
         nau.”
         35 Ma tha Pita 'e olisia ka 'urii, “Sui boroi 'ana lelea sa ku mae fone 'oe, 'e 'afitai
         bo ku thaea thasa ku lalafusi 'oe!” Ma na bare ngwane fafurongo nia ki sui bo, da
         thaea laubo tee si baea neri.
         36 Sui tha Jisas ka lea fonea na bare ngwane fafurongo nia ki 'ana tee si kula da thaea
         'ana 'i Getsemani, ma nia ka bae 'urii fuada, “Molu ka too 'amolu 'i see 'ana si manga
         nau ku lea kau 'i see loko fasi ku foa.”
         37 Ma nia ka talaia tha Pita, ma na roo ngwela tha Sebedi ki fonea. Ma nia ka thafalia
         naa kwaimanatailae baita 'asiana ma na liodilalae.
         38 Ma nia ka bae 'urii fuada, “Na lioku 'e dila ka baita 'asiana, ma 'e tala'ana naa
         thaumaelilaku. Molu ka too 'i see, molu ka tharai, ma molu ka lilio fone nau.”
         39 Sui nia ka 'idu faekwa lau kau faasi kera, ma 'e boururu lelea na maadarana kau thasia
         bo 'i thaegano, ma 'e foa ka 'urii, “Maka 'ae, lelea sa 'e ngwaluda bana, 'oko lafua
         'amu na nonifiilae nee faasi nau. Sui ta, langi lau na kwaidooria nau, sulia na kwaidooria
         'oe 'ana.”
         40 Sui tha Jisas 'e oli siana na olu ngwane fafurongo nia ki, ma 'e rikia da moosu naa,
         ma nia ka bae 'urii fuana tha Pita, “Ngwalee Pita 'ae, 'urifita nee molu si tharai
         mone 'amolu fone nau sulia ta tee si manga?
         41 Molu ka tharai, molu ka lilio 'ana foalae ade 'ana na ilitoolae ka talu kamolu. Sulia
         molu dooria ililana doo 'okae ki, sui ta, na nonimolu 'e maketho 'asiana.”
         42 Tha Jisas 'e lea lau, ma ka foa 'ana ruana si manga ka 'urii, “Maka 'ae, lelea sa
         langi si tala'ana fasi 'oko suusia na nonifiilae nee faasi nau, 'okae bana, nau ku
         roo naa 'aku sulia na kwaidooria 'oe.”
         43 Ma si manga 'e oli mai siada na bare ngwane fafurongo nia ki, nia ka rikia da moosu
         lau, sulia na maada 'e momoosula 'asiana.
         44 Ma tha Jisas ka lea lau faasida, ma ka foa lau 'ana oluna si manga, ka thaea laubo
         si baea bae ki.
         45 Sui nia ka lea lau siada na olu ngwane fafurongo nia ki, ma ka bae 'urii fuada, “Molu
         moosu 'ua nee? Ma molu ka momolo 'ua nee? Rikia fasi, kera dau fala nau naa, Ngwela
         nia Imole, 'i laona 'abana na ngwane ta'ae ki. Na si manga bae 'e dao na mai!
         46 Molu tatae, kolu ka lea naa. Molu rikia na ngwane bae kau fala nau fuana na maalimae
         nau ki, 'e dao na mai.”
         47 Ma si manga tha Jisas 'e bae 'ua bana, tha Jiudas, tee ngwane 'ana akwala ma roo
         ngwane fafurongo nia bae ki, ka dao na mai. Tee leaa baita na da lea mai fonea Jiudas
         faasia ngwane ni foa baita ki, ma na ngwane naonao ki. Ma da ngala mai 'ila ni firu
         ki, ma na subi ki.
         48 'Urineri, tha Jiudas 'e fala sui naa si mamalafoa fuada ka 'urii, “Na ngwane ne ku
         nonoia, nia neri ngwane ne molu dooria.”
         49 Ma 'ali'ali nia 'e lea 'o'olo naa siana tha Jisas ka bae 'urii, “Ngwane toodoo 'ae,
         enoenoa ka too fone 'oe.” Sui nia ka nonoia naa.
         50 Ma tha Jisas ka bae 'urii fuana, “Ngwalee 'ae, ili 'ali'ali naa 'ana si doo ne o
         lea mai 'uria ililana.” Sui da 'idu karangia, ma da daua naa tha Jisas, ma da ka dau
         ngingiria naa faafia.
         51 Ma tee ngwane 'ana bare ngwane fafurongo nia ki tha Jisas 'e lafua na 'ila ni firu
         nia, ma ka kwaemuusia naa bali alinga aolo nia na ngwane ni rao nia na foa ni gwau.
         52 Ma tha Jisas ka bae 'urii fuana, “'O alua 'amu 'ila ni firu 'oe 'i fulina, sulia
         ni ti kera ne da firu 'ana 'ila ni firu, da kau mae laubo 'ana 'ila ni firu.
         53 Nau ku dooria 'oko thaitamana, lelea sa nau ku gania Maka nau, nia kau fala bo mai
         'ana enselo 'oro ki talua akwala ma roo omea ki!
         54 Ma lelea sa ku thaea enselo ki da ka 'adomi nau 'urineri, langi ku si faamamanea
         bo si doo ki na Kekedalae Abu 'e thaea sulia na ngadalae nee na Kraes kau ngada 'ania.”
         55 Sui tha Jisas ka bae 'urii fuana imole ki, “'Urii ma, kamolu manata 'amolu thasa
         nau ta ngwane bebeli nee? Nia nee molu ka dao mai fonea 'ila ki, ma na subi ki 'uria
         daulaku? 'E tau na mai, na ku toodoo baku fuamolu 'i laona Beu Abu tha God, boroi
         molu si dau nau bo.
         56 Si doo nee ki sui ka fuli 'urineri fasi ka faamamanea na kekedalae kera na profet
         ki 'i laona Kekedalae Abu ki.” Sui na bare ngwane fafurongo nia ki sui bo da ka failuka
         'ani nia, ma da ka tafi naa faasia.
         57 Ma na ngwane ki ne da daua tha Jisas, da talainia naa 'uria 'i laona beu tha Kaeafas,
         na foa ni gwau. Ma na ngwane toodoo ki 'ana bibirangaa, ma na ngwane naonao ki laubo,
         da koni 'i seeri.
         58 Ma tha Pita 'e 'isi tau na kau 'i buri, ma ka dao laubo 'i laona labata 'ana beu
         nia na foa ni gwau, ma 'e ruu kau laona labata, ma ka too siana ngwane folo ki, fasi
         ka rikia si tae nee dau ilia 'ana tha Jisas.
         59 Ma na ngwane ni foa baita ki, ma na ngwane ni ngataofu ki sui, da thasi 'uria daotoolana
         ta si baea susuke sulia tha Jisas, ne tala'ana da ka thaumaelia 'uria.
         60 Boroi 'ana ngwane susuke 'oro ki da dao mai, 'e langi da si daotoona bo ta si doo.
         'I buri, roo ngwane susuke ki daru tatae mai, daru ka bae 'urii,
         61 “Na ngwane nee 'e bae 'urii, ‘Nau ku tala'ana kwau onggosia Beu Abu tha God, ma kwau
         thaungai faalu lau ai laona olu fe dani bo.’ ”
         62 Sui na foa ni gwau 'e tatae, ka bae 'urii fuana tha Jisas, “'Urii ma, 'o si olisia
         bo ta si doo, 'ana si doo ta'ae nee ki daru thaea suli 'oe?”
         63 Sui ta, tha Jisas 'e bona bana. Ma na foa ni gwau ka bae lau 'urii, “Nau ku soetalafamu
         fasi 'oko alangai 'ana thatana tha God momoori, ma 'oko thaea fuameli thasa 'oe naa
         na Kraes, Ngwela nia tha God, ma laa 'e langi?”
         64 Tha Jisas ka bae 'urii fuana, “Nia naa neri 'o thaea neri. Do mamana ku thaea fuamolu,
         'e 'ito 'i tari'ina ka oli 'alaa, molu kau riki nau, Ngwela nia Imole, ku 'ono 'i
         bali aolo 'ana tha God ne 'e suukwai ka tatha, ma ku lea mai 'i fafona datha ki 'i
         lofothalo.”
         65 Sui na foa ni gwau neri, ka salia naa maku tikwa nia fasi ka faatana ne 'e rakethasu,
         ma ka bae 'urii, “Kolu si dooria lau ta ngwane ni faamamanalae! Kolu rongoa sui naa
         ne 'e faabobolangai nia 'ana fonea tha God.
         66 Molu manata 'urifita?” Ma da olisia da ka 'urii, “'E tala'ana fasi nia ka mae naa.”
         67 Sui da ngisu 'usia maana, ma da ka kwaea. Ma tai ngwane ki da ka fidalia, ma da ka
         bae 'urii,
         68 “Kraes 'ae, lelea sa 'oe ta profet, 'oko thaea mai, ni ti ne fidali 'oe neri?”
         69 Ma tha Pita 'e too bana 'i laona labata, ma tee keni thaarii ni rao 'e lea mai siana
         ka bae 'urii, “'Oe 'o too laubo fonea tha Jisas, na ngwane nee 'i Galili.”
         70 Sui tha Pita 'e tofe 'i naofada ka 'urii, “Nau kwa si thaitamana si doo ne 'o thaea.”
         71 Sui, tha Pita 'e lea ka 'ono karangia na maethakaa neri, ma tee keni thaarii ni rao
         lau 'e rikia, ma ka bae 'urii fuana ngwane ki na da 'ono 'i seeri, “Na ngwane nee
         'e totoo laubo fonea tha Jisas, nia na ngwane faasia 'i Nasaret.”
         72 Ma tha Pita 'e tofe lau, ma 'e bae'afitai ka 'urii, “'E dodoloa 'afitai bo ku thaitamana
         ngwane nena.”
         73 Ma langi si tau bo 'i buri, na ngwane ki na da takwe 'i seeri, da lea mai siana tha
         Pita, da ka bae 'urii fuana, “'Oe ta ngwane mamana naa 'ani kera laubo nee, sulia
         lingena baelamu ne faatai 'oe.”
         74 Si manga neri, nia 'e bae'afitai lau ka 'urii, “Lelea sa nau ku suke, tha God ka
         kwae nau 'ana. 'E dodoloa 'afitai bo ku thaitamana ngwane nena.” Ma si manga neri
         bo, na kukua ka 'ai naa.
         75 Ma tha Pita 'e manatatoona si baea bae tha Jisas 'e thaea ka 'urii, “'I nao 'ana
         na kukua kau 'ai 'afe rodo nee 'i tari'ina, 'okou thaea 'ana olu si manga thasa 'o
         lalafusi nau.” Si manga tha Pita 'e manatatoona si doo neri, nia ka kotho na kau 'i
         maa, ma 'e angi ka igiigila naa sulia 'e liodila 'asiana.

1 'I laasikadangi maakafukafua 'ua, na ngwane ni foa baita ki ma na ngwane naonao ki,
         da ngata ofu 'uria thaumaelilana tha Jisas.
         2 Sui da ka kania, ma da ka talaia naa siana tha Paelat, na ngwane 'inito faasia 'i
         Rom.
         3 Aia, tha Jiudas, na ngwane bae fala tha Jisas fuana maalimae nia ki, si manga 'e
         thaitamana da ketoa naa tha Jisas fasi ka mae, nia 'e manata oli, ma ka olifana olu
         akwale seleni bae ki fuada na ngwane ni foa baita ki ma na ngwane naonao ki, ma ka
         bae 'urii,
         4 “Nau ku garo naa, sulia ku fala na ngwane 'o'olo 'uria thaumaelilana.” Sui da olisia
         da ka 'urii, “Langi lau 'a'abolae kameli neri. Sulia bali neri na bali 'oe 'ana neri.”
         5 Ma tha Jiudas ka 'ui'ana seleni neri ki 'i laona Beu Abu tha God, ma ka lea na 'ana.
         Nia 'e lea kau 'i maa, ma ka lio na 'ana 'i tala'ana.
         6 Ma na ngwane ni foa baita ki, da ka ngala seleni neri, ma da ka bae 'urii, “'E langi
         si tala'ana bibirangaa kolu fasi kolu ka alua seleni nee fonea malefo 'ana Beu Abu
         tha God, sulia seleni nee si malefo 'ana 'abuilalamoa nee.”
         7 Ma si manga da bae ofu 'e sui, da ka alafaafia folilana 'ana tee si thaegano, si
         thaegano nia tee ngwane nee thaungai titiu 'ana gano. Ma da bulasia si thaegano neri
         'uria si kula ni alulana imole mae ki ne langi lau Jiu ki.
         8 Sulia nia 'e folia si thaegano neri 'ana si malefo ne 'e ngala 'uria thaumaelilana
         ngwane, da ka 'alangia si thaegano nee 'ana, “Si thaegano 'ana 'Abu” lelea ka dao
         bo 'i tari'ina.
         9 'Urineri, da ka faamamanea baelana profet Jeremaea bae 'e thaea ka 'urii, “Da ngala
         olu akwale seleni bae ki, si malefo bae na imole ki 'i Israel da folia 'ana ngwane,
         10 ma da fala 'uria folilana si thaegano na ngwane ne thaungana titiu ki, ilingia bae
         tha God 'e thaea fuaku.”
         11 Ma tha Jisas 'e takwe 'i naofana tha Paelat, na ngwane 'inito faasia 'i Rom. Ma tha
         Paelat 'e soetalafana ka 'urii, “'E 'urifita, oe naa na ngwane 'inito kera na toaa
         'i Jiu?” Tha Jisas 'e olisia ka 'urii, “Nia naa neri 'o thaea neri.”
         12 Si manga na ngwane ni foa baita ki, ma na ngwane naonao ki, da thaeta'a 'ani nia,
         'e langi si olisida bo 'ana ta si baea.
         13 Sui tha Paelat ka bae 'urii fuana, “'Oe 'o si rongoa bo si doo ta'ae 'oro ki ne da
         'alangi 'oe 'ania?”
         14 Ma tha Jisas 'e langi si olisida boo 'ana ta si baea. Nia nee tha Paelat ka kwele
         'asiana 'ania.
         15 Iuka, 'ana na Fangaa 'ana Tathalae ki sui, ngwane 'inito faasia 'i Rom, 'e lukasia
         tee ngwane na toaa 'i Jiu da dooria faasia laona dele.
         16 Ma 'ana si manga neri, tee ngwane 'e too laubo laona dele na thatana tha Barabas,
         na imole ki sui da thaitamana.
         17 Nia nee, si manga na imole ki da koni mai, tha Paelat 'e soetooda ka 'urii, “Ni ti
         nee molu dooria kwau lukasia fuamolu, tha Barabas, ma langi tha Jisas ne da 'alangia
         'ana na Kraes?”
         18 Nia 'e bae 'urineri, sulia 'e thaitamana sui naa na ngwane naonao 'ana Jiu ki, da
         fala tha Jisas fuana sulia da liota'a fuana.
         19 Ma si manga tha Paelat 'e too 'ana si kula ni keketoa, na 'afenia 'e fala tee si
         baea fuana ka 'urii, “'E langi 'o si ilia ta si doo 'ana ngwane 'o'olo nena. Sulia
         ku moosubole, ma na noniku ka ta'ae 'asiana sulia laona fe rodo bae sui kau.”
         20 Na ngwane ni foa baita ki, ma na ngwane naonao ki, da baealingana imole ki, fasi
         da ka gania tha Paelat 'uria lukasilana tha Barabas, ma ka thaumaelia tha Jisas.
         21 Ma tha Paelat 'e soetoona lau konia neri ka 'urii, “Ni ti 'ani keerua ne molu dooria
         fasi ku lukasia?” Ma da olisia da ka 'urii, “Tha Barabas.”
         22 Tha Paelat ka bae 'urii, “Ma tae nee kwau ilia 'ana tha Jisas, na da 'alangia 'ana
         na Kraes?” Kera teefau da ka bae 'urii, “'Oko fotoinia sulia 'airarafolo.”
         23 Ma tha Paelat ka bae lau 'urii, “'Urii ma ta si tae ta'ae nee nia 'e ilia?” Sui da
         'ai baita da ka 'urii, “Fotoinia sulia 'airarafolo.”
         24 Ma si manga tha Paelat 'e rikia ne 'afitai ka ilia naa ta si doo, ma na firua boroi
         ka karangi thafali naa, nia 'e ngala si kafo, ma ka taufia 'abana 'i naofada teefau,
         ma ka bae 'urii, “'E langi kwasi dooria bo ngwane nee ka mae. Bali neri na bali kamolu
         naa neri.”
         25 Konia lalau neri da olisia, da ka 'urii, “Na maelana ka too 'ana faafi kameli, ma
         faafia ngwela kameli ki.”
         26 Aia, tha Paelat 'e lukasia kau tha Barabas fuada, ma ka fala na ngwane ni omea nia
         ki da ka kwaea tha Jisas. Sui ka fala naa fuada fasi da ka fotoinia sulia 'airarafolo.
         27 Ma na ngwane ni omea nia ki tha Paelat, da talaia tha Jisas laona beu neri tha Paelat,
         ma na ngwane ni omea neri ki sui, da ka koni mai kalia tha Jisas.
         28 Ma da lukea maku nia ki, ma da ka fa'afisia 'ana tee si maku 'a'abua neri.
         29 Sui da ka ngala tee 'eregwau 'ana kwaletotore, ma da ka alua 'i gwauna, ma da fala
         tee si thare 'ai fasi ka dau 'ana 'i bali 'aba aolo nia, ilingia ta ngwane 'inito.
         Ma da boururu fuana, ma da ka faangwaela 'ana, da ka 'urii, “'O moori ka tau, ngwane
         'inito kera toaa 'i Jiu.”
         30 Ma da ngisufia, ma da lafua thare 'ai bae, ma da ka nangasia 'ana ketena.
         31 Si manga da faangwaela 'ana 'e sui, da ka lukea lau maku bae, ma da ka fa'afisia
         lau 'ana maku nia ki, sui da ka talaia na kau 'uria fotoilana sulia 'airarafolo.
         32 Ma si manga da lea na kau, da ka rikia tee ngwane faasia 'i Saeren, na thatana tha
         Saemon. Ma na ngwane ni omea ki, da ka fala 'airarafolo nia tha Jisas fuana fasi ka
         ngala.
         33 Da lea da ka dao naa 'ana si kula da 'alangia 'ana 'i Golgota. (Na maalutana si baea
         neri Golgota, “Si Kula 'ana Gwe Lelete.”)
         34 'I seeri, da fala waen ne da dolaa 'ana 'ai 'afae fuana tha Jisas. Ma tha Jisas 'e
         kuutoona, ma ka langi si kuufia bo.
         35 Sui da ka fotoinia naa sulia 'airarafolo, ma da thatho 'ana na doo ilingia daisi
         'uria tolingilana maku nia ki.
         36 Sui da ka 'ono 'i thaegano, ma da ka lilio bada sulia.
         37 Ma 'i gwauna 'airarafolo neri da alua si kekedalae 'urii, “Na ngwane nee tha Jisas,
         ngwane 'inito kera toaa 'i Jiu.”
         38 Sui, da ka fotoinia laubo roo ngwane bebeli ki sulia 'airarafolo ki fonea, ta ngwane
         'i bali aolo 'ana, ma ta ngwane ai 'i bali mooli.
         39 Ma na imole ki na da tatha, da kwaelangana gwauda, ma da faangwaela kau 'ana tha
         Jisas, da ka bae 'urii,
         40 “'Oe 'o thaea 'ou onggosia Beu Abu tha God, ma 'ou thaungai faalu lau 'ania 'i laona
         olu fe dani bo. Aia, lelea sa 'oe Ngwela nia tha God mamana, 'oko faamoori 'oe fasi
         'i tala'amu, ma 'oko sifo mai faasia 'airarafolo nena.”
         41 Ma na ngwane ni foa baita ki da faangwaela laubo 'ania 'urineri, ma na ngwane toodoo
         ki 'ana bibirangaa, ma na ngwane naonao ki, da ka bae 'urii,
         42 “Nia bae 'e faamooria imole 'e'ete ki, ma nia si faamoori nia bo 'i tala'ana. Lelea
         sa nia na ngwane 'inito kolu imole ki 'i Jiu, nia ka sifo mai faasia 'airarafolo,
         fasi kolu ka manata mamana 'ani nia.
         43 Nia 'e manata ngado 'ana tha God, ma ka bae 'urii, ‘Nau nee na Ngwela nia tha God.’
         Kolu lilio fasi sulia fasi kolu ka rikia ne tha God kau faamooria ma laa 'e langi.”
         44 Ma na roo ngwane ta'ae ki ne da fotoidarua fonea, daru baetataga 'urineri laubo fuana.
         45 'E 'ito 'i 'initoona thato, lelea ka dao 'ana oluna kade thato, na mae rodo 'e thuufaafia
         fera ki sui 'i seeri.
         46 Ma 'i thaulafi, tha Jisas 'e 'ai baita ka 'urii, “Eloi, Eloi, lama sabaktani?” Na
         maalutana 'e 'urii, “God nau, God nau, 'uratae nee 'oko ekwatai nau?”
         47 Ma tai imole ki na da too karangi, da rongoa ma da ka bae 'urii, “Nia 'e 'ai 'uria
         tha Elaeja.”
         48 Ma tee ngwane 'e fita ka ngala mai tee si lumulumu, ma ka lulaa 'ana waen 'afae,
         ma ka 'usuia 'i maana tee thage 'ai, ma ka fala kau fuana fasi ka kuufia.
         49 Ma tai ngwane ki lau da ka bae 'urii, “Too fasi, kolu rikia lelea sa tha Elaeja 'e
         dao mai 'uria faamoorilana ma laa 'e langi.”
         50 Sui, tha Jisas 'e 'ai baita lau, ma ka mae naa.
         51 Ma na maku baita ne bokosia si kula abu laona Beu Abu tha God ka sali naa 'ana roo
         bali doo, 'e 'ito mai 'i gwauna lelea ka dao 'i thaegano. Ma na anuanu ka liu, ma
         na fau ki ka foga,
         52 ma tai kwainaia da ka 'ifi, ma na imole 'oro ki 'ana imole nia ki tha God na da mae
         naa, da ka moori oli lau.
         53 Ma da thakatafa mai faasia kwainaia kera ki. Ma 'i burina na tha Jisas 'e moori oli
         laubo, da ka lea kau laona fera abu 'i Jerusalem. Ma na imole 'oro ki da ka rikida.
         54 Ma na ngwane naonao 'ana omea ne 'e thaumaelia tha Jisas, fonea ngwane ni omea nia
         ki, si manga da rikia na anuanu, ma na doo 'e'ete ki sui laubo ne fuli, da ka mau
         'asiana ma da ka bae 'urii, “'E mamana 'asiana, nia nee na Ngwela nia tha God.”
         55 Ma tai keni 'oro laubo na da lea 'i burina tha Jisas 'ito mai 'i Galili ma da 'adomia,
         da too laubo 'i seeri, ma da lilio tau laubo mai 'ada.
         56 Tee ai 'ada ne ni Meri faasia 'i Magdala, ma ni Meri na gaa tha Jemes ma tha Josef,
         ma 'afe tha Sebedi, ma tai keni ki lau.
         57 'I thaulafi, si manga 'e karangia rodo naa, tee ngwane totoda ka lea na mai. Nia
         tee ngwane faasia maetoaa 'i Arimatea, na thatana tha Josef. Ma nia tee ngwane fafurongo
         'atha Jisas laubo.
         58 Nia 'e lea siana tha Paelat, ma ka gania 'uria nonina tha Jisas. Ma tha Paelat ka
         thaea fasi da ka fala fuana.
         59 Tha Josef 'e ngala nonina tha Jisas, ma ka 'afua 'ana si maku sasakea faalu.
         60 Sui ka alua 'i laona kilu faalu nia, ne da garua 'i laona fau baita. Ma ka bokosia
         maana kilu neri 'ana tee rebe fau baita, sui ka lea na 'ana.
         61 Ni Meri faasia 'i Magdala, ma ta Meri lau, daru too 'i maana kilu neri.
         62 Ma fe dani 'i buri, fe dani ni momololae 'ana Sabat, na ngwane ni foa baita ki, ma
         na Farasi ki, da koni 'uria ngataofulae fonea tha Paelat.
         63 Ma da bae 'urii fuana, “Ngwane baita 'ae, kameli manatatoona si manga bae ngwane
         susuke nee 'e moori 'ua, nia 'e bae 'urii bae, ‘Nau kwau moori oli lau 'ana oluna
         fe dani!’
         64 'Oko faarongoa ngwane 'oe ki fasi da ka lea, ma da ka folo 'usia kwainaia bae lelea
         ka dao 'ana oluna fe dani. 'E langi si 'okae na bare ngwane fafurongo nia ki da ka
         lea ma da ngala, da ka thaufangana, ma da ka sukea imole ki, da ka thaea thasa tha
         Jisas 'e moori oli lau. Ma 'oko thaitamana fasi lelea sa da ka suke 'urineri, nia
         kau ta'ae ka talua fatai si sukelae bae nia 'e thafali sukea mai 'ana imole ki.”
         65 Ma tha Paelat ka bae 'urii fuada, “Aia, lelea sa 'e 'urineri, kamolu na molu ka filia
         tai ngwane 'ana ngwane ni omea nau ki, fasi da ka folo, ma kera da ka folo 'okae 'usia
         kwainaia neri.”
         66 Ma si manga na ngwane ni foa baita ki, ma na Farasi ki da rongoa si doo neri, da
         ka thathalu naa, ma da ka lea naa siana kwainaia neri. Ma si manga da dao siana kwainaia
         neri, da ka alua naa tee si mamalafoa 'i maana kwainaia neri, fasi lelea ta ngwane
         ka 'idua na 'olofolo 'ana kwainaia neri, da ka lio thaitamana. Ma si manga neri laubo,
         da ka alua naa ngwane ni folo ki.

1 'I burina Sabat, fe dani ni momololae, si manga 'e maakafukafua 'ua 'ana Sande 'i
         laasikadangi, ni Meri faasia 'i Magdala, ma ta Meri lau, daru ka lea 'uria rikilana
         kwainaia bae.
         2 Ma tona bo na anuanu baita ka 'inggi naa, ma tee enselo nia tha God 'e sifo mai faasia
         'i thalo, ma ka gelua na rebe fau bae faasia maana kilu, ma ka 'ono 'ana 'i fafona.
         3 Na rikilana 'e ilingia na sinamaaru ma na maku nia ki 'e sasakea 'asiana.
         4 Ma 'ana si manga na ngwane fofolo ki da rikia, da ka mau 'asiana, ma da 'asida, da
         ka lelebe, ma da ka ilingia na 'ada ngwane mae ki.
         5 Ma na enselo neri ka bae 'urii fuadarua, “'E langi muru si mau. Nau ku thaitamana
         muru rofe 'uria tha Jisas bae da fotoinia 'i fafona 'airarafolo.
         6 'E langi si too naa 'i see. Nia 'e moori naa ilingia bae 'e thaea fuamolu. Muru lea
         mai 'i see, ma muru ka rikia 'amurua si kula bae 'e tio 'ania.
         7 Aia, muru lea 'ali'ali naa, ma muru faarongoa bare ngwane fafurongo nia ki muru ka
         'urii, ‘Tha Jisas 'e moori oli naa, ma nia ka lea naa 'i nao 'amolu 'uria 'i Galili,
         ma molu kau riki nia 'i seeri.’ Ma muru ka manatatoona si doo neri ku thaea fuamurua.”
         8 Aia, daru mau ma daru ka lea 'ali'ali naa faasia kwainaia neri. Ka 'urineri boroi,
         daru nonithathala 'asiana. Ma daru fita naa 'uria faarongolana bare ngwane fafurongo
         nia ki.
         9 Ma si manga neri, tha Jisas 'e toda keerua, ma ka bae 'urii, “Na enoenoa ka too fone
         kamurua.” Ma daru lea mai siana, ma daru ka boururu fuana, ma daru dau kau 'i 'aena,
         daru ka foasia naa.
         10 Ma tha Jisas ka bae 'urii fuadarua, “'E langi muru si mau. Muru lea, ma muru ka faarongoa
         dooraku ki, fasi da ka lea 'i Galili. Ma kera dau riki nau 'i seeri.”
         11 'Ana si manga roo keni neri ki daru oli kau sulia tale, tai ngwane 'ana ngwane ni
         folo neri ki, da lea faasia kwainaia neri tha Jisas, ma da oli naa 'i Jerusalem. Si
         manga da dao 'ana maetoaa baita neri, da ka bae naa sulia doo ki sui na da rikia siana
         ngwane ni foa baita ki.
         12 Ma si manga na ngwane ni foa baita ki, ma tai ngwane naonao ki lau 'ana toaa 'i Jiu,
         da bae ofu sui naa, ma da fala malefo baita fuana ngwane ni folo neri ki.
         13 Si manga da fala si malefo neri fuana ngwane ni folo ki, da ka bae 'urii, “Molu ka
         thaea si sukelae 'urii fuana imole ki sui, ‘Si manga meli moosu laona rodo, na bare
         ngwane fafurongo nia ki tha Jisas da lea mai, ma da ka belia nonina.’ ”
         14 Ma na ngwane naonao neri ki, da ka bae laubo 'urii, “Lelea sa tha Paelat ka rongoa
         boroi si doo neri, ka langi molu si manata 'a'abo lau, sulia kameli naa meli kau 'olosia
         fuana, fasi nia si rakethasui kamolu.”
         15 Ma si manga na ngwane ni folo neri ki da ngala naa si malefo neri, da lea, ma da
         ka ilia naa si doo na ngwane ni foa baita ki ma na ngwane naonao ki 'i Jiu, da thaea
         fuada. Ma si unuunua susuke neri 'e tatha 'i malutana toaa ne 'i Jiu, lelea ka dao
         bo 'i tari'ina.
         16 Na akwala ma tee ngwane fafurongo nia ki da lea naa 'uria 'i Galili, 'uria tee fe
         tolo neri tha Jisas 'e thaea fuada fasi da ka lea 'uria.
         17 Ma si manga da rikia tha Jisas, da ka foasia naa, boroi 'ana ka 'urineri tai ngwane
         'ada da manata ruarua 'ua bada.
         18 Ma tha Jisas 'e lea karangi mai siada, ka bae 'urii, “Tha God 'e fala sui naa suukwaia
         ki sui 'i thalo ma 'i molaagali fuaku.
         19 Nia nee, molu lea, ma molu ka toodoo fuada na imole ki sui 'ana maetoaa ki sui, fasi
         kera laubo da ka thau 'ana ngwane fafurongo nau ki. Ma molu ka faasisiuabu kera 'ana
         thatana Maka, ma na Ngwela, ma na Mangoedoo Abu.
         20 Ma molu ka toolamainia fasi da ka roosulia si doo ki sui ne ku toolamainia sui naa
         fuamolu. Ma kwau too fone kamolu lelea ka dao 'ana suilana molaagali.”MakMakMakMakMak

1 Nia nee thafalilana Faarongolae 'Okae sulia tha Jisas na Kraes Ngwela nia tha God.
         2 'E thafali mai ilingia profet Aesaea 'e kedaa si doo ne tha God 'e thaea sulia Kraes
         ka 'urii, “Nau kwau fala kau ngwane ni ngali baea nau 'i nao 'ani 'oe, fasi ka thalungana
         imole ki fuamu.
         3 Tee ngwane 'e 'ai 'i laona gano kwasi, ka 'urii, ‘Molu ka thalungana tale fuana Aofia!
         Molu ka 'olosia tale ki fuana!’ ”
         4 -
         6 'Urineri, tha Jon ka dao na mai laona gano kwasi ne langi si tala'ana ta imole ka
         too 'ana. Nia 'e 'afisia maku 'ana ifuna kamel, ma ka ali nia 'ana si 'unge buluka.
         Ma nia 'e 'ania bana maru ma na ngwengwedua kwasi. Ma nia 'e faasisiuabua imole ki,
         ma ka bae fuada ka 'urii, “Molu ka tatala naa faasia ta'alae kamolu ki, ma molu ka
         sisiuabu fasi tha God ka manatalukea ta'alae kamolu ki.” Ma na imole 'oro ki faasia
         balifera 'i Jiudea, ma 'i Jerusalem, da ka lea mai 'uria rongolana baelana tha Jon.
         Da ka faatalo 'ania ta'alae kera ki, ma nia ka faasisiuabu kera laona kafo 'i Jodan.
         7 Ma tha Jon ka bae 'urii fuana imole ki, “Tee ngwane ne kau dao mai buriku, nia ne
         'e baita ka talu nau, ma nau kwasi tala'ana naa kwau 'agwaaro, ma kwau lukea tae butu
         nia ki.
         8 Nau ku faasisiuabu kamolu baku 'ana kafo, nia 'ana ne kau faasisiuabu kamolu 'ana
         Mangoedoo Abu.”
         9 'E langi si tau bo 'i burina si doo neri ki, tha Jisas ka dao na mai faasia 'i Nasaret
         laona balifera 'i Galili. Nia 'e lea mai siana tha Jon fasi ka faasisiuabu nia. Tha
         Jon 'e talaia ka faasisiuabu nia naa 'i laona kafo 'i Jodan.
         10 'Ana si manga ne tha Jisas 'e tatae mai faasia laona kafo, nia ka rikia lofothalo
         'e 'ifi naa, ma na Mangoedoo Abu ka sifo na mai faafi nia 'ura 'ana ta fe bola.
         11 Ma tee si lingee doo 'e talo mai faasia 'i thalo ka 'urii, “'Oe naa na ngwela liliothau
         nau ne ku liothau 'asiana 'ani 'oe, ma nau ku nonithathala 'asiana suli 'oe.”
         12 Ma 'ana si manga neri bo, na Mangoedoo Abu ka talaia na tha Jisas 'uria 'i laona
         gano kwasi.
         13 Ma nia ka too 'i seeri sulia fai akwale fe dani, ma tha Saetan ka ilitoona. Na doo
         moori kwasi ki da too laubo 'i seeri, sui ta, na enselo ki da lea mai, ma da ka 'adomi
         nia.
         14 'I burina ne da alua naa tha Jon 'i laona dele, tha Jisas 'e lea 'i Galili ma ka
         faarongo 'ana Faarongolae 'Okae ne lea mai faasia tha God.
         15 Nia ka bae 'urii, “'E dao naa 'ana si manga fasi na 'initooa nia tha God ka dao mai.
         Molu ka abulo naa faasia ta'alae kamolu ki, ma molu ka manata mamana 'ana Faarongolae
         'Okae nee.”
         16 Ma 'ana si manga tha Jisas 'e lea sulia asi 'i Galili, nia ka rikia tha Saemon ma
         doorana tha Andru. Keerua roo ngwane ni dee ki. Daru dee 'adarua 'ana furai kera laona
         asi neri.
         17 Ma tha Jisas ka bae 'urii fuadarua, “Muru lea mai fone nau, kamurua roo ngwane ni
         dee ki, sui ta, nau kwau toolamainia fuamurua na deelae mai 'uria imole.”
         18 Ma si manga neri 'uabo, daru ka 'akwasia naa furai keerua ki, ma daru ka lea naa
         fonea.
         19 Ma tha Jisas 'e lea faekwa lau kau, ka rikia tha Jemes ma tha Jon, roo ngwela tha
         Sebedi ki. Daru too 'adarua 'i laona baru, ma daru ka kauraa 'adarua furai keerua.
         20 Ma si manga tha Jisas 'e riki keerua bo, nia ka 'aili keerua naa, ma daru ka 'akwasia
         naa maka keerua tha Sebedi 'i laona baru fonea ngwane ni rao ki, ma daru ka lea naa
         fonea tha Jisas.
         21 Tha Jisas fonea bare ngwane fafurongo nia ki, da dao naa 'ana maetoaa 'i Kapaneam.
         Ma 'ana Sabat, fe dani ni momololae, tha Jisas 'e ruu 'i laona beu ni foa, ma ka toodoo
         fuana imole 'oro ki.
         22 Si manga da rongoa, da ka kwele 'asiana 'ana toodoolae nia, sulia da thaitamana 'okae
         'ana ne tha Jisas 'e toodoo 'ana suukwaia ma na mamanalae mai faasia tha God. 'E langi
         si ilingia lau thaitamedooa kera ngwane toodoo ki 'ana bibirangaa tha Mosis, sulia
         da toodoo bada 'ana suukwaia kera 'i talada.
         23 Ma 'ana si manga neri laubo, tee ngwane na anoedoo ta'ae 'e 'arutoona, 'e 'ai ka
         'urii,
         24 “Jisas 'ae! 'Oe ngwane 'i Nasaret! Tae nee 'o ilia 'ani kameli? Alamia 'o lea mai
         'uria faafunuilameli tomone nee! Nau ku thaitamamu baku, 'oe nena Ngwane Abu tha God!”
         25 Ma tha Jisas 'e ngatafia anoedoo ta'ae neri ka 'urii, “'O bona 'amu ngwalee, 'oko
         kotho mai 'i maa faasia ngwane nena!”
         26 Ma na anoedoo ta'ae neri, 'e 'ai baita, ma ka lebetana ngwane neri, ma ka kotho na
         mai maa faasia.
         27 Ma na imole ki ne da koni 'i seeri, da ka kwele 'asiana, ma da soetalafada kwailiu
         da ka 'urii, “Rongwane 'ae, tae naa ne 'urii? Ta toodoolae faalu tomone nee? Ngwane
         nee 'e bae 'ana suukwaia. Nia 'e bae fifii fuada na anoedoo ta'ae ki, ma da ka roo
         naa sulia baelana.”
         28 'I seeri, 'ali'ali na unuunua sulia tha Jisas 'e 'ali'ali ka talo banaa laona bali
         fera kalikalia 'i Galili.
         29 Si manga tha Jisas ma tha Jemes, ma tha Jon, da lea naa faasia beu ni foa neri, da
         ka lea 'uria luma kera tha Saemon ma tha Andru.
         30 Si manga tha Jisas 'e dao laona luma neri, da ka faarongoa 'ana ne fungo keni tha
         Saemon 'e matai 'ana 'akolae, ma nia ka maleu bana laona ifitai nia.
         31 Ma tha Jisas 'e lea siana keni neri, ma 'e dau 'i 'abana, ka taea. Ma na 'akolae
         neri ka sui naa faasia, ma na keni neri ka raodoo naa fuada.
         32 Ma 'ana fe thaulafi neri, si manga na thato 'e suu naa, na imole ki da ngala mai
         imole matai ki, ma na imole ki na anoedoo ta'ae 'e 'arutooda 'i siana tha Jisas.
         33 Ma na imole ki sui 'ana maetoaa neri da ka koni teefau mai 'i maana luma neri.
         34 Ma tha Jisas ka guraa imole 'oro ki ne da matai 'ana mataia 'oro 'e'ete ki. Ma nia
         ka taria laubo na anoedoo ta'ae 'oro ki. Ma nia si alamatana anoedoo ta'ae neri ki
         da ka bae, sulia da thaitamana sui naa ne nia na Ngwela nia tha God.
         35 Ma 'i laasikadangi maakafukafua 'uabo, tha Jisas 'e tharai ka kotho na kau 'i maa
         faasia beu neri. Ma nia ka lea naa 'uria foalae 'ana tee si kula ne 'e gwagwatani.
         36 Ma tha Saemon fonea ngwane kwaimaani nia ki da ka rofe 'uri nia.
         37 Ma si manga da daotoona, da ka bae 'urii fuana, “Ngwalee 'ae, imole ki sui da rofe
         'uri 'oe.”
         38 Ma tha Jisas 'e olisida ka 'urii, “Nau ku thaitamana baku, sui ta, kolu lea kau 'ana
         tai maetoaa karangi lau, fasi ku toodoo laubo fuada, sulia si doo neri ne ku lea mai
         'uria.”
         39 'Urineri bo, tha Jisas ka lea naa 'ana maetoaa ki sui laona balifera 'i Galili, ma
         ka faatalo 'ania baelana tha God 'i laona beu ni foa kera ki, ma ka taria anoedoo
         ta'ae ki faasia imole ki.
         40 'Urineri lau, tee ngwane uru 'e thaungia 'e lea mai siana tha Jisas, ma 'e boururu
         'i 'aena, ma 'e gwafea ka 'urii, “Ngwalee 'ae, lelea sa 'o dooria bamu, 'oko gura
         nau mai.”
         41 Ma tha Jisas 'e kwaimanatai 'asiana fuana, ma 'e tagaa kau 'abana, ma ka thamotoona
         ngwane neri, ka bae 'urii, “Nau ku dooria baku ngwalee. Na nonimu ka maafo naa!”
         42 Ma 'ali'ali bo na uru neri ka singgi naa faasia, ma nonina ka maafo teefau naa.
         43 Tha Jisas 'e bae fifii fuana ngwane neri ka 'urii,
         44 “'E langi 'o si faarongoa lau ta imole 'ana si doo ne ku ilia 'ani 'oe. Sui ta, 'oko
         lea fasi, ma 'oko faatana nonimu siana ngwane ni foa tha God, ma 'oko alamatana ngwane
         ni foa tha God ka riki 'oe. Sui 'oko fala kwaisuusia 'oe 'ura bae tha Mosis 'e thaea
         'uria falelana, fasi imole ki sui da ka faamamanea ne nonimu 'e maafo naa.” Ma tha
         Jisas 'e fala ngwane neri ka lea na 'ana.
         45 Sui ta, ngwane neri 'e lea, ma ka unuunu sulia 'ana fera ki sui, sulia si doo ne
         tha Jisas 'e ilia 'ana nonina ka 'okae naa. Sulia si faarongolae neri 'e talofida
         naa, imole 'oro ki da ka koni mai 'uria rongolana tha Jisas. 'E 'urineri ne ka 'afitai
         fuana tha Jisas 'uria lea faatailae 'i laona maetoaa kera ki, ma ka too bana 'i maa
         'ana si kula gwagwatani ki. Ka 'urineri boroi 'ana, imole ki 'ana maetoaa ki sui da
         ka lea bada mai 'i siana.

1 'I burina ange fe dani 'e sui, tha Jisas ka oli lau mai 'uria 'i Kapaneam. Ma da
         ka faarongo kwailiu 'ana ne 'e too bana laona luma bae kau dadao ai 'i fera neri.
         2 'Urineri imole 'oro ki da ka koni na mai siana tha Jisas, lelea luma neri da toofia
         ka fungu 'asiana, ma ka langi naa ta si kula ni toolae 'i laona. Ma 'i maa boroi,
         imole 'oro ki da koni laubo 'ania. Ma tha Jisas ka faatalo 'ania baelana tha God fuada.
         3 'Ana si manga neri laubo, fai nonii ngwane ki da lea mai, ma da ngala mai tee ngwane
         nonina 'e mae.
         4 Ma sulia na konia neri 'e baita, ma ka 'afitai naa fuada 'uria ngalilana kau siana
         tha Jisas. 'Urineri bo, da ka raa 'i fafona luma fonea ngwane neri. Ma da ka tafania
         tee maekwadaa baita 'i fafona luma 'i otofana si kula ne tha Jisas 'e too ai, ma da
         ka sifolangana ngwane neri 'i fafona ifitai nia siana tha Jisas.
         5 Ma si manga tha Jisas 'e lio thaitamana manata mamanalae kera, nia ka bae 'urii fuana
         ngwane neri nonina 'e mae, “Ngwane nau 'ae, nau ku manatalukea naa ta'alae 'oe ki.”
         6 Ma si manga neri, tai ngwane toodoo ki 'ana bibirangaa da too laubo 'i seeri, ma
         da manata 'ada 'urii 'i talada,
         7 “Rongwane 'ae! 'E langi si tala'ana fasi nia ka bae 'urineri. 'E langi ta ngwane
         si tala'ana manatalukelana ta'alae ki. Talitoona bo tha God ne tala'ana manatalukelana
         ta'alae ki. Nia 'e faabobolangai nia 'ana fonea tha God.”
         8 Sui ta, tha Jisas 'e thaitamana manatalada, ma ka bae 'urii fuada, “Molu si manata
         lau 'urineri.” 'Urineri bo nia ka bae 'urii,
         9 “Lelea sa nau ku manatalukea naa ma ku bae 'urii fuana ngwane nee nonina 'e mae,
         ‘Na ta'alae 'oe ki ka luke naa,’ molu si rikia bo ne 'e fuli. Sui ta, lelea sa nau
         ku bae 'urii, ‘Tatae, 'oko ngala ifitai 'oe, ma 'oko fali,’ 'i seeri molu ka fi rikia
         suukwaia ne ku too ai 'uria guralae.
         10 Si manga ku guraa ngwane ne, nau ku faatana fuamolu ne nau, Ngwela nia Imole, ku
         too 'ana suukwaia 'uria manatalukelana ta'alae ki.” 'Urineri nia ka bae 'urii fuana
         ngwane neri nonina 'e mae,
         11 “Nau ku thaea fuamu, 'o tatae, 'oko ngala naa ifitai 'oe, ma 'oko lea naa 'i fera
         kamu.”
         12 Ma na ngwane neri 'e tatae, ka ngala naa ifitai nia, ma ka lea naa. 'Urineri, kera
         teefau da rikia, ma da ka kwele 'asiana. Si manga neri, da faabaitaa tha God, ma da
         ka bae 'urii, “'E langi kolu si rikia 'ua ta si doo 'urii!”
         13 Tee si manga, tha Jisas 'e oli lau 'i ninimana asi 'i Galili. Ma tee konia baita
         'e lea mai siana, ma nia ka thafalia toodoolae fuada.
         14 Ma 'ana si manga 'e tatha kau sulia asi neri, nia ka rikia tha Lifae, na 'alakwa
         tha Alfeas. Nia 'e too bana 'ana si kula 'uria konilana malefo 'ana takisi, sulia
         'e rao 'i seeri. Ma tha Jisas ka bae 'urii fuana, “'O lea mai buriku.” Ma tha Lifae
         'e tatae, ma ka lea na 'ana 'i burina.
         15 Ma 'i burina ne tha Jisas 'e talaia tha Lifae 'uria ngwane fafurongo nia, nia 'e
         lea ka fanga naa 'i luma nia. Ma na ngwane ki ni konilana malefo 'ana takisi da too
         laubo 'i seeri, ma tai “ngwane aburongo ki” laubo, da fanga fonea tha Jisas ma na
         bare ngwane fafurongo nia ki. Na imole 'oro 'urineri ki na da lea fonea tha Jisas.
         16 Tai Farasi ne da toodoo 'ana bibirangaa ki tha Mosis, da rikia ne tha Jisas 'e fanga
         fonea “ngwane aburongo ki” ma na ngwane ki ni konilana malefo 'ana takisi. Si manga
         neri bo, na Farasi ki da ka bae 'urii fuana bare ngwane fafurongo nia ki tha Jisas,
         “'E tala'ana nia si fanga lau fonea ngwane 'urineri ki.”
         17 Ma si manga tha Jisas 'e rongoa si doo neri, nia ka bae 'urii fuada, “Kamolu thaitamana,
         langi lau imole 'akwaa ki ne da dooria ngwane kwaigurai. Ngwane matai ki 'ana ne da
         dooria ngwane kwaigurai fasi ka gura kera. Nau kwa si lea lau mai 'uria imole 'o'olo
         ki, ku lea 'aku mai 'uria imole abulo ta'ae ki.”
         18 'Ana tee si manga, tai ngwane fafurongo ki 'ana tha Jon Baptaes, ma na bare ngwane
         fafurongo kera na Farasi ki, da abufanga. Ma tai imole ki da lea mai, ma da ka bae
         'urii fuana tha Jisas, “Bare ngwane fafurongo nia ki tha Jon, ma na bare ngwane fafurongo
         kera na Farasi ki, da abufanga. Ura tae nee bare ngwane fafurongo 'oe ki da si abufanga
         bo?”
         19 Ma tha Jisas 'e olisida ka 'urii, “'E langi si tala'ana imole ne da too 'ana fafangaa
         'ana luma'a, da ka abufanga. Sulia, si manga na arai faalu 'e too 'ua bana fonea imole
         ki, da ka nonithathala 'ada. 'E langi si tala'ana da ka abufanga, sulia da too 'ana
         fafangaa.
         20 Sui ta, kau dao 'ana si manga fasi da ka talaia arai faalu faasida. 'Urineri fatai,
         da fi abufanga lau, sulia da liodila. Nia nee langi si tala'ana bare ngwane fafurongo
         nau ki da ka abufanga si manga ku too 'ua baku foneda.”
         21 Tha Jisas ka bae lau 'urii, “'E langi ta imole si modea ta si kwali maku ne sali
         naa 'ana ta si oronge maku ne faalu. Sulia lelea sa nia ka ilia si doo neri, na oronge
         maku faalu neri ka salia si maku kwali neri, sulia maku faalu 'e lugulugu 'i burina
         ngwasilana, nia ne adea maekwadaa neri ka baita.
         22 Ma molu ka thaitamana laubo, langi si tala'ana ta ngwane ka alua waen faalu 'i laona
         ngwai kwali 'ana 'ungana nanigoti, sulia ngwai doo kwali neri si fufu. Sulia lelea
         sa nia ka ilia si doo 'urineri, si manga waen neri kau lugaluga bo mai, nia ka fogea
         naa ngwai kwali neri, ma waen neri ka kisitai, ma na ngwai neri ka ta'a naa. Nia ne
         ngwane ka alua waen faalu 'i laona ngwai faalu ne 'e tala'ana kau fufu.”
         23 'Ana tee fe Sabat, tha Jisas ma na bare ngwane fafurongo nia ki, da lea sulia tale
         ne tatha 'i laona raoa 'ana witi. Ma si manga da tatha 'ana, bare ngwane fafurongo
         nia ki da ka 'oia funge witi ki, ma da ka 'ania.
         24 Ma na Farasi ki da rikia, ma da ka bae 'urii fuana tha Jisas, “Ngwalee 'ae, 'o rikia
         fasi! Do ne molu ilia 'e 'oia bibirangaa tha Mosis, sulia molu 'oia witi ne 'ana Sabat.”
         25 -
         26 Ma tha Jisas 'e olisida ka 'urii, “Nau ku thaitamana molu teemai laona Buka Abu sulia
         si doo bae tha Deved 'e ilia, si manga bae tha Abaeata naa na foa ni gwau. Si manga
         bae, tha Deved fonea ngwane nia ki da fiolo 'asiana, sulia 'e langi naa ta fanga fuada.
         Ma nia 'e lea 'i laona 'O'oba Abu tha God, ma na foa ni gwau 'e ngala berete ne da
         faabua fuana tha God ma ka fala 'ana fuana tha Deved. Ma tha Deved ka 'ania naa berete
         neri, ma ka fala laubo fuana ngwane nia ki, ma da ka 'ania naa. Sui ta, na bibirangaa
         kolu 'e alamatana talitoona bo foa ni gwau nia tha God ne 'e tala'ana ka 'ania. Ma
         langi kolu si rikia bo laona Buka Abu ne tha God 'e rakethasuia tha Deved.”
         27 Sui bo tha Jisas ka bae 'urii fuana Farasi ki, “Tha God 'e thaungana Sabat 'uria
         'adomilada na imole ki. 'E langi si thaungana lau Sabat fasi imole ki da ka laeorooro
         na 'ada 'i farana.
         28 Sulia nau, Ngwela nia Imole, ku too 'ana suukwaia 'uria thaelana si doo fuana imole
         ki fasi da ka ilia bada 'ana Sabat.”

1 Tee si manga laubo, tha Jisas 'e lea 'i laona beu ni foa, ma tee ngwane 'abana 'e
         mae, 'e too 'i seeri.
         2 Ma tai Farasi ki 'i seeri, da ka lilio fasi tha Jisas ka guraa ngwane neri 'ana Sabat.
         Lelea sa 'e 'urineri, da ka fofo 'ana 'oilana bibirangaa tha God 'ana guralae, faafia
         tha Jisas, si doo neri da manata sulia 'e ilingia raolae.
         3 Ma tha Jisas ka bae 'urii fuana ngwane ne 'abana 'e mae, “Tatae 'oko takwe 'i nao,
         maana imole ki sui.”
         4 Bo, tha Jisas 'e soetalafana Farasi ki ka 'urii, “Tae ne bibirangaa kolu 'e alamatana
         fasi kolu ka ilia 'ana fe dani ni momololae? 'E alamatana ililana doo 'okae ki, ma
         langi ililana doo ta'ae ki? 'E alamatana faamoorilana imole, ma langi thaumaelilana
         imole?” Sui ta, da si thaea bo ta si doo.
         5 Tha Jisas 'e lio rakethasu kali kera, sulia ne langi da si kwaimanatai bo fuana ngwane
         matai neri, ma nia ka manata 'asia laubo fuada sulia manatalada 'e sadi 'asiana. Sui
         bo, nia ka bae 'urii fuana ngwane neri, “Tagaa mai 'abamu.” Ma nia ka tagaa naa 'abana,
         ma 'abana ka 'okae naa.
         6 'Urineri bo na Farasi ki da ka kotho na kau 'i maa, ma da ka bae ofu naa fonea tai
         ngwane ki ne da dooria fasi tha Herod ka 'inito, da ka ngataofu naa 'uria thaumaelilana
         tha Jisas.
         7 -
         8 Tha Jisas fonea bare ngwane fafurongo nia ki, da 'akwasia konia neri, ma da ka lea
         'uria asi 'i Galili. Imole 'oro ki laubo da lea 'i burida. Da lea mai faasia balifera
         'i Galili, 'i Jiudea ma 'i Idumea. Ma tai imole ki laubo faasia fera baita 'i Jerusalem,
         ma faasia balifera 'i ninimana kafo 'i Jodan ne oli 'uri taelana thato. Ma tai imole
         ki da ka lea mai faasia maetoaa ki kalikalia 'i Taea ma 'i Saedon. Na konia baita
         neri, da lea mai siana tha Jisas, sulia da rongoa si doo baita ki ne nia 'e ilia.
         9 Sulia konia neri 'e baita 'asiana, tha Jisas ka thaea fuana bare ngwane fafurongo
         nia ki fasi da ka kwaimaakwali 'ana baru, ade'ana imole ki da ka beresi nia.
         10 Sulia ne nia 'e guraa sui naa imole 'oro, nia ne imole matai 'oro ki da ka suumai
         kera kau, 'uria thasilana tha Jisas fasi da ka 'akwaa.
         11 Ma si manga na imole ki na anoedoo ta'ae ki 'e 'arutooda da rikia, da ka boururu
         'i naofana, ma da 'ai da ka 'urii, “'Oe naa na Ngwela mamana nia tha God!”
         12 Sui ta, tha Jisas 'e bae fifii fuada na anoedoo ta'ae neri ki, fasi da si faarongo
         lau 'ani nia fuana ta imole.
         13 Tha Jisas 'e tae 'i gwauna tee fe tolo, ma ka soea mai ngwane ki ne 'e dooria da
         ka rao fonea, ma da ka lea na mai siana.
         14 Nia 'e filia akwala ma roo ngwane, ma ka 'alangi kera 'ana aposol ki. Nia ka bae
         'urii fuada, “Nau ku fili kamolu fasi molu ka too fone nau, ma kwau fale kamolu 'uria
         toodoolae sulia baelana tha God fuana imole ki.
         15 Ma molu ka too 'ana suukwaia 'uria tarilana anoedoo ta'ae ki.”
         16 Iuka, thatana akwala ma roo ngwane neri ki ne 'e filida: na tha Saemon, ne tha Jisas
         'e 'alangia laubo 'ana tha Pita,
         17 ma tha Jemes fonea tha Jon na roo 'alakwa tha Sebedi ki, ne tha Jisas 'e 'alangi
         keerua 'ana “Boneges,” maalutana na ngwane ne rakethasuladarua 'e 'ali'ali ilingia
         ta kwakwanga.
         18 Ma tha Andru, ma tha Filip, ma tha Batolomiu, ma tha Matiu, ma tha Tomas, ma tha
         Jemes, 'alakwa tha Alfeas, ma tha Tadeas, ma tha Saemon, ta ngwane 'ana bare ngwane
         'i Jiu ne da dooria tarilana imole ki 'i Rom faasia 'i Israel.
         19 Ma tha Jiudas Iskariot na ngwane ne kau 'olea maelana tha Jisas fuana maalimae nia
         ki.
         20 Sui, tha Jisas ka oli lau 'i luma bae nia kau dadao ngwaluda ai. Ma na imole 'oro
         ki, da ka thafalia naa konilae mai. 'Urineri ka langi naa ta si manga fasi tha Jisas
         ma na bare ngwane fafurongo nia ki da ka ilia ta si doo ma langi na fangalae boroi.
         21 Ma si manga doorana ki da rongoa si doo neri, da ka lea siana 'uria olitailana 'uri
         fera, sulia da bae 'urii, “Nia 'e oengwanea na 'ana nee.”
         22 Ma tai ngwane toodoo ki 'ana bibirangaa na da lea mai faasia 'i Jerusalem, da ka
         bae 'urii, “Tha Bielsebul 'e 'arutoona naa. Sulia tha Jisas 'e taria anoedoo ta'ae
         ki 'ana suukwailana tha Bielsebul, na gwaulii anoedoo ta'ae.”
         23 Nia ne, tha Jisas ka 'ailia mai imole ki ma ka bae 'urii fuada 'ana si omelangwane
         ki ka 'urii, “'E 'afitai tha Saetan ka taria Saetan faasia ngwane nia ki.
         24 Lelea sa imole ki laona ta maetoaa baita da ka firu foneda 'i talada, 'urineri na
         maetoaa baita neri 'e 'afitai ka takwe suukwai naa.
         25 Ma lelea sa ta ngwane, ma 'afe, ma ngwela nia ki, da ka firu 'i malutada, 'e 'afitai
         da ka too ofu.
         26 Ma na 'initooa tha Saetan 'e 'urineri laubo. Lelea sa tha Saetan ka firu fonea ngwane
         ki ne da lea suli nia, 'urineri da ka tagala kwailiu neri, ma na suukwaia nia faafida
         kau sui.”
         27 'I buri, tha Jisas 'e thaea lau tee si omelangwane, ka 'urii, “Lelea sa ta ngwane
         bana 'e dooria ka taria ta anoedoo ta'ae, ngwane neri ka suukwai talua tha Saetan.
         Ka ilingia laubo ta ngwane ne 'e dooria ka ruufia luma nia ta ngwane suukwai 'uria
         belilana doo nia ki. Nia ka suukwai talua fatai ngwane neri, fasi ka tala'ana kanilana
         ngwane suukwai neri sui fatai nia ka fi ngala doo nia ki.
         28 “Do mamana ku thaea fuamolu, na abulo ta'alae ki, ma na baetatagalae ne imole ki
         da ilia talea tha God, tha God kau manatalukea bana.
         29 Sui ta, lelea sa ta ngwane 'e baetataga ka lado bana talea Mangoedoo Abu, 'e 'afitai
         tha God ka manatalukea, sulia si ta'alae neri 'e 'afitai banaa ka sui.”
         30 Tha Jisas 'e thaea si doo neri sulia na ngwane toodoo ki 'ana bibirangaa, da thaea
         thasa nia 'e too 'ana anoedoo ta'ae.
         31 'I burina si doo neri ki, gaa tha Jisas ma na doorana ki, da ka dao naa. Ma da takwe
         bada 'i maana luma, da ka fala baea kau 'uria tha Jisas.
         32 Na imole 'oro 'asiana na da koni kalia tha Jisas, ma da faarongoa da ka 'urii, “Gaa
         'oe, ma dooramu ki, da takwe bada mai 'i maa, ma da doori riki 'oe.”
         33 Ma tha Jisas 'e olisida ka 'urii, “Nau ku thaea fuamolu, ni ti nee na gaa nau, ma
         na dooraku ki!”
         34 Sui nia ka lio kau fuana imole 'oro ki ne da koni kalia, ma ka bae 'urii, “Nia naa
         nee na gaa nau, ma na dooraku ki!
         35 Sulia ni ti bana ne 'e ilia si doo ki ne tha God 'e dooria, nia naa na dooraku ki,
         ma na ngwaingwane nau ki, ma na gaa nau.”

1 'Ana tee si manga lau, tha Jisas 'e toodoo 'i ninimana asi 'i Galili. Ma konia baita
         'asiana da ka koni kalia, nia ka tae laona tee baru, ma ka 'ono 'i laona, ma nia ka
         'idu faekwa kau laona asi. Ma konia neri, da takwe bada kau 'i ninimana asi neri.
         2 Ma tha Jisas ka toodoo sulia doo 'oro ki fuada 'ana si omelangwane ki ka 'urii,
         3 “Molu fafurongo fasi! Tee ngwane 'e lea ka tagalangana mingge witi ki 'i laona raoa
         nia.
         4 Ma si manga 'e tagalangana mingge witi neri ki, tai mingge witi ka 'asia sulia tale,
         ma na tha'aro ki da ka lofo mai, ma da ka 'ani teefau 'ana.
         5 Ma tai mingge witi ka 'asia 'ana si kula faula ki, kula na thaegano si baita. Ma
         da bulao 'ali'ali, sulia na thaegano neri si ubuubua.
         6 Ma si manga na thato 'e tae mai, nia ka thatofia witi ki ne gaga mai, ma da ka kuku
         laubada, sulia lalina ki 'e langi si sifo bo.
         7 Ma tai mingge witi ki da 'asia 'i malutana kwaletotore ki, ma 'oko neri ka nuku faafida,
         ma witi neri ki ka langi si fungu bo.
         8 Ma tai mingge witi lau, da 'asida 'i laona thaegano ne 'okae, ma si manga da tae
         mai, da ka fungu 'ana fufue doo 'oro ki. Ma tai witi da ka fungu 'ana olu akwale funge
         doo, ma tai witi da ka fungu 'ana ono akwala funge doo, ma tai witi lau da ka fungu
         'ana tee talange funge doo.”
         9 Ma tha Jisas 'e faasuia baelana ka 'urii, “Lelea sa ta imole 'e dooria ka thaitamana
         'okae 'ana si doo neri ki, nia ka fafurongo 'okae.”
         10 Si manga tha Jisas 'e too 'ana talifilia, akwala ma roo ngwane fafurongo nia bae
         ki, fonea ta bali 'ana imole ne da rongoa baelana, da ka lea na mai siana. Ma da gania
         fasi ka 'inifita folaa 'ana maalutana si omelangwane neri ki.
         11 Ma 'e olisida ka 'urii, “Si manga 'e sui na mai, tha God si talamatana 'ua, ne nia
         kau gwaungai 'urifita faafia imole nia ki. Sui ta, 'i tari'ina, na folaalae neri 'e
         dao naa fuamolu. Fuana tai imole ki lau, nau kwau bae 'ana si omelangwane ki, ma 'e
         langi kwa si talamatana lau,
         12 fasi, ‘Da lilio ma da ka lilio boroi, 'e langi da si rikia bo tae ne tha God 'e ilia
         fuada. Ma da fafurongo, ma da ka fafurongo boroi 'e langi da si thaitamana bo faarongolae
         nia tha God. Sulia lelea sa da ka lio thaitamana, ma da ka rongo thaitamana, 'urineri
         da ka abulo naa fuana tha God, ma nia kau manatalukea ta'alae kera ki.’ ”
         13 Sui tha Jisas 'e soetalafada ka 'urii, “'E 'urifita, molu si rongo thaitamana bo
         si omelangwane nee? Lelea sa langi molu si rongo thaitamana si omelangwane nee, molu
         ka rongo thaitamana 'urifita 'ana si omelangwane ki?
         14 Na ngwane bae 'e tagalangana mingge witi, 'e tagalangana baelana tha God bae.
         15 Ma ngwane ne da rongoa baelana tha God, da ilingia mingge witi ne 'asia sulia tale.
         Ma si manga da rongoa, tha Saetan 'e lea mai, ma ka lafua laubana baelana tha God
         faasia laona manatalada.
         16 Ma tai ngwane lau da ilingia mingge witi ne da 'asida 'ana si kula faula. Si manga
         da rongoa baelana tha God, da ngala, ma da ka nonithathala 'asiana.
         17 Sui ta, baelana tha God 'e langi si lalifuu bo laona moorilada. Nia ne fiitoolae
         kera ki ka moori bo sulia kae si manga. Ma si manga da daotoona 'afitaia, ma na ngadalae
         ki 'uria faarongolae 'okae nee, da ka ekwatana bada baelana tha God.
         18 Ma tai imole ki da ilingia mingge witi ne da 'asida 'i malutana kwaletotore ki. Da
         rongoa baelana tha God,
         19 sui ta, da manata 'a'abo 'ada sulia si doo ki 'uria mooria kera, ma da ka manata
         baita 'ada 'ana malefo. Ma si doo neri ki, 'e ilingia na kwaletotore ki ne 'e nuku
         faafia baelana tha God laona moorilada. Ka langi da si abulo bo laona moorilada, da
         ka ilingia witi ne langi si fungu bo 'ana ta fufue doo.
         20 Ma tai imole ki lau da ilingia mingge witi ki ne da 'asida 'i laona ta thaegano 'okae.
         Da rongoa baelana tha God, ma da ka roosulia, ma 'e faatana toolae 'o'olo, ka ilingia
         witi ne 'e fungu 'ana fufue doo 'oro ki. Tai witi na olu akwale funge doo, ma tai
         witi na ono akwale funge doo, ma tai doo na tee talange funge doo.”
         21 'Urineri bo tha Jisas 'e soetalafada lau ka 'urii, “'E 'urifita? 'Urii ma lelea sa
         ta imole ka ngala mai ta kwethu, ka alua bana 'i farana ta tiu ma langi ta ifitai?
         'E langi banaa! Nia ka alua banaa fulina 'i langi!
         22 Ta si doo na imole ki da si thathaitamana bo 'i nao, kera dau liothaitamana bada.
         23 Lelea sa ta imole ne dooria ka thaitamana 'okae 'ana si doo nee ki, nia ka fafurongo
         'okae.”
         24 Ma tha Jisas ka bae lau 'urii fuada, “Molu ka manata 'okae sulia si doo ki ne molu
         rongoa. Sulia na tooketalae ne molu ilia 'ada na imole ki, tha God kau ilia laubo
         'ani kamolu, ma ka ore talua fatai.
         25 Ni ti boroi 'ana ne too 'ana ta kae si thaitamedooa sulia 'initooa tha God, tha God
         kau fala ka ore baita lau fuana. Sui ta, ni ti ne langi si too 'ana doo nee ki, boroi
         'ana ta kae si doo nia ka too 'ana, tha God kau lafua faasi nia.”
         26 Tha Jisas ka bae lau 'urii fuada, “Na 'Initooa nia tha God 'e ilingia na ngwane ne
         'e fasia ta mingge doo 'i laona raoa nia.
         27 'E tharai, ka tatha 'ana fe thato ki, ma ka maleu 'ana fe rodo ki. 'Urineri boroi
         'ana, si manga na mingge doo ki 'e bulao, ma ka moori naa, nia si manata 'a'abo bo
         sulia. Sulia ngwane ne langi si thaitamana laubana si doo nee 'e adea mingge doo neri
         ka bulao.
         28 Na thaegano 'ana 'i tala'ana ne 'e faamooria mingge doo neri ki ka baita, ma ka fungu
         'ana fufue doo ki. Na 'inifui 'ai 'e tae mai 'i nao, sui na funge doo ki, 'i buri
         na mingge doo ki da fi thakatafa mai.
         29 Ma si manga mingge doo neri ki 'e maua naa, ngwane neri ka thafalia naa singgililana
         funge doo ki, sulia 'e dao naa 'ana si manga 'uria konidoolae.”
         30 Tha Jisas 'e soetalafada lau ka 'urii, “Kamolu manata thasa na 'initooa tha God 'e
         'urifita? Ma ta si omelangwane tae nee kolu kau 'arutoona fasi ka faatai folaa 'ania.
         31 Nia ka 'urii: Tee ngwane 'e ngala migana 'ai ne da 'alangia 'ana mastad, 'e faekwa
         ka talua migana 'ai ki sui, ma ka fasia.
         32 Ma 'i burina ne 'e fasia ka sui, mingge doo bae ka tae naa 'ana fe 'ai baita. 'Ai
         neri 'e baita ka talua 'ai 'oro ki. Ma ka too 'ana thare 'ai baita ki, ma na tha'aro
         ki da lofo mai, ma da ka thaungana nui kera ki 'i gwauna.”
         33 'Urineri, tha Jisas ka bae fuana imole ki 'ana si omelangwane neri ki, ma ka thaea
         si doo ki ne tala'ana da ka thaitamana.
         34 Ma nia ka bae fuada 'ana si omelangwane ki. Sui ta, si manga ne 'e too 'ana talifilia
         fonea bare ngwane fafurongo nia ki, nia ka fi talamatana si doo ki sui fuada.
         35 'I thaulafi 'ana fe dani neri, tha Jisas ka bae 'urii fuana bare ngwane fafurongo
         nia ki, “Kolu toofolo fasi 'uri bali asi ai loko.”
         36 Ma da ka 'akwasia naa konia neri, ma da ka lea fonea tha Jisas 'i laona baru neri
         ne 'e too 'i laona. Ma tai baru ki laubo da too 'i seeri.
         37 Ma na oru baita 'e tae mai, ma na nanafo ki ka kwaea na mai baru neri, ma 'e karangi
         kau kuruu naa.
         38 Ma tha Jisas 'e maleu 'ana 'i burina baru, ma ka bogwau 'ana si doo ni bogwaulae.
         Ma bare ngwane fafurongo nia ki da faatharasia, ma da ka bae 'urii, “Aofia 'ae, 'e
         karangi kolu kau mae naa ngwalee! 'Urii ne si 'oga 'oe bo nee?”
         39 Ma tha Jisas 'e tatae, ma 'e bae talea oru neri ka 'urii, “'Oko enoeno naa!” Ma nia
         ka bae laubo talea nanafo neri ki ka 'urii, “Molu ka folaa naa!” 'Urineri bo, oru
         bae ka enoeno naa, ma asi neri ka folaa naa.
         40 Ma nia ka bae 'urii fuana bare ngwane fafurongo nia ki, “'Urifita nee molu ka mau?
         Nau ku rikia manata mamanalae kamolu 'e langi 'asia bo.”
         41 Ma da mau da ka lelebe naa, ma da soetalafada kwailiu da ka 'urii, “Rongwane 'ae,
         ngwane 'urifita naa nee? Na oru ma na nanafo ki boroi da ka roo bada suli nia!”
         
            

         
      
   
      
         5
1 Tha Jisas fonea bare ngwane fafurongo nia ki, da toofolo 'uria ta bali asi ai 'ana
         asi 'i Galili, ma da ka dao 'ana bali asi ne 'ana balifera 'i Gerasa.
         2 Ma si manga tha Jisas 'e sifo faasia baru neri, tee ngwane na anoedoo ta'ae 'e 'arutoona
         'e lea mai faasia maa'ofi 'uria alulana ngwane mae ki, ma nia ka lea mai siana tha
         Jisas.
         3 Na ngwane neri 'e too bana laona maa'ofi neri ki, ma langi ta imole si tala'ana kanilana
         'ana ta seni.
         4 Si manga 'oro ki, da ilitoona kanifaafilana 'abana ma na 'aena 'ana seni ki, sui
         nia ka muusia bana seni neri ki, ma ka 'oia bana bae doo ki 'ana thalo na da kania
         'aena sulia. Ma 'e langi ta ngwane si suukwai naa tala'ana daulana fasi ka too ngado.
         5 Fe rodo ki sui ma fe thato ki sui, nia 'e tatha 'i malutana maa'ofi neri ki 'uria
         alulana ngwane mae ki, ma ka tae gwauna fe ua ki, ma nia 'e 'ai, ma ka kware nia 'i
         tala'ana 'ana si nagi ki.
         6 Si manga 'e too tau 'ua mai, nia 'e rikia tha Jisas, ma ka fita mai, ka boururu naa
         'i naofana.

         8 Tha Jisas ka bae 'urii fuana, “Anoedoo ta'ae nee, 'o kotho mai 'i maa faasia ngwane
         nee.” Ma nia 'e 'ai baita ka 'urii, “Jisas 'ae! 'Oe Ngwela nia tha God nee 'e suukwai
         ka tatha. Na tae ne 'o dooria 'oko ilia 'ani nau? Nau ku gani 'oe 'ana thatana tha
         God, 'oe 'o si fala ta kwakwaelae fuaku!”
         9 Sui tha Jisas 'e soetalafana ka 'urii, “Ngwalee 'ae, na thatamu ni ti?” Ma nia 'e
         olisia ka 'urii, “Na thataku tha Toaa 'Oro, sulia meli 'oro 'asiana.”
         10 Ma nia ka gania tha Jisas fasi ka langi si tarida lau faasia balifera neri.
         11 Ma tee ferae botho baita neri da fanga laubo 'i raraofana ua neri.
         12 Ma na anoedoo ta'ae neri ki, da gania tha Jisas da ka 'urii, “'O fale kameli siana
         botho loko ki, fasi meli ka ruu 'ameli laoda.”
         13 Ma tha Jisas 'e alamataida, ma na anoedoo ta'ae neri ki da ka kotho mai faasia ngwane
         neri, ma da lea da ka ruu naa 'i laona botho neri ki. Ma na ferae botho neri 'e tala'ana
         roo tooni botho, ma da ka fita sulia ilifau neri, ma da ka 'asida 'i laona asi neri,
         ma da kuu da ka mae teefau naa.
         14 Ma ngwane ki ne da liosulia botho neri ki, da ka tafi, ma da ka faarongo 'ana doo
         ne 'e fuli 'ana botho ki 'i laona fera neri ma kae si maetoaa faekwa ki kalikalida.
         Ma na ngwane 'oro ki da ka lea 'uria rikilana si doo ne 'e fuli.
         15 Ma 'ana si manga da dao siana tha Jisas, da ka rikia naa ngwane bae na anoedoo ta'ae
         'oro ki da 'arutoona, 'e too naa 'i seeri, ma nia ka 'afi naa, ma ka manata 'okae
         naa. Ma na imole ki da ka mau, ma da ka kwele 'asiana.
         16 Ma na imole ki ne da rikia doo neri 'e fuli, da ka unuunu sulia fuana imole ki sulia
         ngwane anoedoo ta'ae ki da 'arutoona 'i nao, ma da ka bae laubo sulia botho neri ki.
         17 Ma 'i buri, na imole neri ki da ka gwafea tha Jisas fasi ka lea faasia balifera kera.
         18 Ma si manga tha Jisas 'e tae naa 'i laona baru, ngwane bae anoedoo ta'ae ki da 'arutoona
         'i nao, 'e gwafea tha Jisas fasi ka lea 'ana fonea.
         19 Sui ta, tha Jisas si alamatana, ma ka bae 'urii fuana, “'O oli naa 'i fera kamu siana
         imole 'oe ki, ma 'oko faarongo kera 'ana si doo 'okae ki sui ne tha God 'e ilia fuamu,
         ma kwaimanataia nia fuamu.”
         20 Ma na ngwane neri 'e lea, ma ka faarongoa naa imole ki 'ana balifera 'i Dekapolis
         'ana si doo ki sui ne tha Jisas 'e ilia fuana. Ma na imole ki sui da ka kwele 'asiana.
         21 Tha Jisas 'e toofolo lau kau 'uria ta bali asi ai. Ma 'ana si manga 'e dao naa 'ana
         bali neri, imole 'oro ki da ka koni naa kalia.
         22 Ma tee ngwane 'ada na ngwane naonao ki laona beu ni foalae 'ana maetoaa neri, thatana
         tha Jaeras, ka dao mai. Ma si manga 'e rikia tha Jisas, nia ka boururu 'i 'aena,
         23 ma 'e gania ma ka 'urii, “Kae thaari nau 'e tio naa 'uria maea. 'O lea mai, 'oko
         alua 'abamu faafia, fasi nia ka 'akwaa ma ka moori.”
         24 Ma tha Jisas ka lea naa fonea. Ma na konia baita neri da ka lea 'i burina, ma da
         ka beresi nia naa.
         25 Ma tee 'afe ne gwe 'abu 'e tafangia sulia tee akwala ma roo fe ngali sui naa, 'e
         too laubo 'i seeri.
         26 Ma nia 'e ngada 'asiana. Ma ka nagaa sui naa malefo 'oro nia ki fuana ngwane kwaigurai
         'oro ki, sui ta, toolana si 'okae bo. Nia ka fi ta'ae ka tatha fatai.
         27 Ma si manga ne rongoa baelae sulia tha Jisas, nia ka anggwa mai 'i burina 'i malutana
         konia neri, ma nia ka thamotoona maku tikwa tha Jisas.
         28 Sulia 'e manata 'urii, “Lelea sa ku thamotoona boroi 'aku kakamuna maku nia, nau
         ku 'akwaa banaa.”
         29 Ma si manga ne 'e thamotoona bo maku tha Jisas, 'ali'ali na 'abu neri ne tafangi
         nia ka lalanga naa, ma nia ka thaitamana na mataia neri 'e sui naa faasi nia.
         30 Ma 'ana si manga neri bo, tha Jisas ka thaitamana naa suukwaia nia 'e guraa ta imole.
         Ma nia 'e abulo 'i malutana konia neri, ma 'e soetalafada ka 'urii, “Ni ti 'amolu
         ne thamotoona kau maku nau?”
         31 Ma na bare ngwane fafurongo nia ki, da olisia da ka 'urii, “'O rikia bamu imole 'oro
         ne da beresi 'oe nee. 'Urifita nee 'oko soe lau 'uria ta imole ne 'e thasi 'oe?”
         32 Sui ta, tha Jisas 'e lio kwailiu fasi ka rikia ni ti ne 'e ilia si doo neri.
         33 Ma na 'afe neri 'e thaitamana si doo neri 'e fuli fuana, ma 'e mau ka lebelebe naa,
         ma ka boururu 'i maana 'aena tha Jisas. Ma nia ka faarongo 'ana si doo mamana ne ni
         nia 'e ilia.
         34 Ma tha Jisas ka bae 'urii fuana, “Keni nee 'ae, tha God 'e gura 'oe naa sulia ne
         'o faamamane nau. 'O lea naa, ma 'o si manata 'a'abo lau, mataia 'oe 'e sui naa.”
         35 Ma si manga tha Jisas 'e bae 'ua bana, tai ngwane da ka dao na mai faasia luma tha
         Jaeras, ma da ka bae 'urii fuana tha Jaeras, “Kae thaari 'oe bae 'e mae naa. 'Osi
         faa'aberotana lau ngwane toodoo nena.”
         36 Ma tha Jisas ka si 'a'abo bo sulia si doo ne da thaea, ma ka bae 'urii fuana tha
         Jaeras, “'E langi 'o si fiitala lau. 'Oko manata mamana bamu.”
         37 Ma nia si alamatana ta ngwane ka lea fonea, talifilia bo tha Pita, ma tha Jemes,
         ma tha Jon na doorana tha Jemes.
         38 Ma si manga da dao 'i luma tha Jaeras, tha Jisas ka rongoa ngalulae ma na angia ma
         na isigwaulae 'e baita 'asiana.
         39 Ma nia 'e ruu kau, ma ka bae 'urii fuada, “'Urifita nee molu ka angi, ma molu ka
         isigwau ka 'urii naa? Ngwela nee 'e langi si mae bo, nia 'e maleu bana nee.”
         40 Sui ta, da ka fi ngwaela 'ada 'ani nia. Nia ka kwaetarida kau 'i maa, sui ka talaia
         maka ma gaa nia ngwela neri, ma na bare ngwane fafurongo nia ki na da too fonea, ma
         da ka ruu na kau laona kade luma ne ngwela neri 'e tio ai.
         41 Ma nia ka dau 'ana 'abana ngwela neri, ma ka bae 'urii fuana, “Talitha kum!” Na maalutana
         'e 'urii, “Kae thaari nee 'ae, nau ku thaea fuamu 'oko tatae!”
         42 Ma na thaari neri 'e tatae ka takwe, ma ka fali naa. Na ngwela neri 'e tee akwala
         ma roo fe ngali 'ana bo. Ma da ka kwele 'asiana 'ana si doo neri.
         43 Sui ta, tha Jisas 'e lui fifii 'ani kera, fasi ka langi da si faarongoa lau ta imole
         'ana si doo neri. Ma nia 'e thaea da ka fala ta si fanga fuana ngwela neri fasi ka
         'ania.

1 Tha Jisas fonea bare ngwane fafurongo nia ki, da 'akwasia si kula neri, ma da ka
         oli naa 'i Nasaret, na maetoaa bae 'e baita mai 'i laona.
         2 Ma 'ana Sabat, nia ka toodoo 'i laona beu ni foa. Ma na imole 'oro ki da rongoa,
         ma da ka kwele 'asiana. Ma da soetalafada kwailiu da ka 'urii, “Rongwane 'ae, suukwaia
         'i fai nee 'e adea tha ngwalee ka toodoo 'ana baelana tha God 'urii, ma ililana si
         doo ki ni kwelelae ai?
         3 Kolu thaitamana bakolu ngwane nee. Na ngwane bae kau thathaungai beu bana nee. Ma
         na gaa nia bana bae ni Meri. Tai doora 'ana ki bae tha Jemes, ma tha Josef, ma tha
         Jiudas, ma tha Saemon. Ma na ngwaingwane nia ki da too bada 'i see.” 'Urineri bo,
         da ka otekera naa 'ani nia.
         4 Ma tha Jisas ka bae 'urii fuada, “Na imole ki 'ana maetoaa 'e'ete ki da faabaitaa
         na profet. Sui ta, na imole ki 'ana maetoaa nia, ma na doorana ki, 'e 'afitai da ka
         faabaitaa.”
         5 Ma nia si tala'ana naa ililana lau ta si doo ki ni kwelelae ai 'i seeri. Nia 'e alua
         bana 'abana faafia ange imole matai ki ma ka gurada naa.
         6 Tha Jisas 'e kwele 'asiana, sulia na imole ki da si manata mamana. 'Urineri, tha
         Jisas ka lea 'ana maetoaa ki kalikalia 'i seeri, ma ka toodoo fuada na imole ki.
         7 'I buri nia ka soea akwala ma roo ngwane fafurongo nia ki siana, ma ka fala naa suukwaia
         fuada 'uria tarilana anoedoo ta'ae ki, ma ka fala kera kau da ka lea roroo ngwane
         'ana tee si kula.
         8 Ma tha Jisas 'e bae fifii fuada ka 'urii, “'E langi molu si ngala ta si doo 'uria
         lealae nee, talitoona fe kubau bo ne molu ka ngala. Ma langi molu si ngala ta si fanga,
         ma langi ta ngwai, ma langi ta si malefo.
         9 Molu ka 'afisia bo si tae butu ki, sui ta, ma molu si ngala lau ta si maku sarenga.
         10 Ma si manga ta ngwane ka soe kamolu 'i beu nia, molu ka too fonea, lelea ka dao 'ana
         si manga molu kau lea faasia maetoaa neri.
         11 Ma lelea sa molu dao 'ana ta maetoaa, ma na imole ki 'i seeri da si soe kamolu, ma
         da si dooria bo rongolamolu, molu ka lea 'amolu faasida. Ma molu ka kwaetafusia gegeo
         faasia 'aemolu, ka 'uria si mamalafoa fuada ne tha God kau keto kera, sulia da otekera
         rongoa baelana.”
         12 Da lea naa, ma da ka faatalo 'ana baelana tha God fuana imole ki fasi da ka abulo
         faasia abulo ta'alae kera ki.
         13 Ma da taria anoedoo ta'ae 'oro ki, ma da ka gwaia imole matai 'oro ki, ma da ka gurada
         laubo.
         14 Tha Herod na ngwane 'inito 'e rongoa ne tha Jisas 'e toodoo ma ka guraa imole ki.
         Ma thatana tha Jisas ka talofia naa fera ki sui. Ma tai ngwane da ka bae 'urii, “Tha
         Jon Baptaes 'e moori lau! Nia nee ka ilia si doo ki ni kwelelae ai.”
         15 Ma tai imole ki lau da ka bae 'urii, “Tha Elaeja nena.” Ma tai imole ki da ka bae
         'urii, “Nia ta profet, 'uria laubo profet bae ki 'i nao mai nena.”
         16 'Ana si manga tha Herod 'e rongoa si doo neri ki na imole ki da thaea sulia tha Jisas,
         nia ka bae 'urii, “Tha Jon na ngwane bae ku fala da ka sigimuusia gwauna, nia 'e moori
         lau faasia maea nee.”

         20 Tha Herod 'e adea laubo ni Herodias, na 'afe doorana tha Filip. Ma tha Jon ka bae
         'urii fuana tha Herod, “Na bibirangaa tha God 'e luia 'o si adea 'afe dooramu.” 'Urineri,
         liona ni Herodias ka ta'ae 'asiana fuana tha Jon, ma ka dooria thaumaelilana, sui
         ta, 'e 'afitai 'asiana fuana, sulia tha Herod 'e thaitamana tha Jon na ngwane 'o'olo,
         ma na ngwane 'e abu. Tha Herod 'e maungia tha Jon, ma nia ka suusia tha Jon. Tha Herod
         'i tala'ana ne 'e odua ngwane ki 'uria daulana tha Jon, ma da ka alua 'i laona dele
         faasia ni Herodias. Aia, tha Herod 'e dooria 'asiana rongolana tha Jon, boroi 'ana
         nia ka manata 'a'abo si manga ne 'e rongo nia.
         21 Bo ni Herodias ka daotoona naa tee si manga 'okae fasi ka thaumaelilana tha Jon.
         'Ana fe dani ne tha Herod 'e faabaitaa fe dani ne nia 'e futa 'ana, nia ka thaungana
         tee fafangaa fuana ngwane baita nia ki, ma na ngwane baita ni firu ki, ma na ngwane
         naonao ki na da too 'i laona balifera 'i Galili.
         22 Ma si manga neri, na thaari ni Herodias 'e kotho mai ma ka ngwae naa, tha Herod ma
         na ngwane nia ki na da fanga fone nia, da ka nonithathala 'asiana sulia. Ma tha Herod
         ka bae 'urii fuana thaari neri, “'O gani nau 'uria ta si doo ne 'o dooria, nau kwau
         fala fuamu.”
         23 Ma nia 'e bae alangai 'ana alafuulae fuana ka 'urii, “Ta si tae ne 'o gania 'ani
         nau, nau kwau fala fuamu, sui boroi 'ana ta bali 'ana 'initooa nau.”
         24 Ma na thaari neri 'e kotho kau 'i maa ka lea naa siana gaa nia, ma 'e soetalafana
         ka 'urii, “Ta si tae ne nau kwau gania?” Ma gaa nia 'e olisia ka 'urii, “Nau ku dooria
         'oko gani 'uria gwauna tha Jon Baptaes.”
         25 Ma thaari neri 'e oli 'ali'ali siana tha Herod, ma 'e gania ka 'urii, “Nau ku dooria
         'oko fala mai gwauna tha Jon Baptaes fuaku 'i fafona ta tae doo 'ana si manga neri.”
         26 Ma tha Herod ka kwaimanatai 'asiana 'uria si doo neri. Sui ta, sulia bae alangaia
         ne nia 'e ilia 'i naofana ngwane ki na da fanga fonea, nia si luia naa faasia.
         27 Ma ka fala tee ngwane ni firu fasi ka ngala mai gwauna tha Jon. Ma na ngwane neri
         'e lea 'i laona dele, ma ka singgi muusia gwauna tha Jon,
         28 ma ka ngala mai 'i fafona tae doo rerebaa, ma ka fala fuana thaari neri, ma nia ka
         fala naa fuana gaa nia.
         29 Ma si manga bare ngwane fafurongo nia ki tha Jon da rongoa si doo neri, da lea mai
         da ka ngala nonina ma da ka alua naa.
         30 Na aposol ki da oli mai, da ka koni teefau siana tha Jisas, ma da ka faarongoa 'ana
         si doo ki na da ilia, ma da ka toodoo sulia.
         31 Tha Jisas fonea bare ngwane fafurongo nia ki, da 'a'abo 'asiana, sulia imole 'oro
         ki da 'aekwalea mai si kula ne da too 'ana. Ma tha Jisas fonea bare ngwane fafurongo
         nia ki, da si too naa 'ana ta si manga 'uria fangalae. Ma tha Jisas ka bae 'urii fuada,
         “Molu lea mai fone nau 'uria ta si kula banitai, fasi kolu ka momolo 'akolu.”
         32 Ma da ka lea naa talifilida 'ana baru 'uria si kula ne gwagwatani.
         33 Ka 'urineri boroi 'ana, imole 'oro ki faasia fera ki sui da lio thaitamada, ma da
         fita 'i nao 'ani kera, da ka dao 'ada 'i seeri 'i nao.
         34 Ma si manga tha Jisas 'e sifo faasia baru, nia ka rikia konia baita neri, ma ka kwaimanatai
         'asiana fuada, sulia da ilingia 'ada sipsip ki ne langi ta ngwane 'uria liolae sulida.
         Ma nia ka toolamainia doo 'oro ki fuada.
         35 Ma si manga na thato 'e tiofolo naa, bare ngwane fafurongo nia ki da ka lea mai siana,
         ma da ka bae 'urii, “Si kula nee 'e langi ta imole si too 'ana, ma na thato ka tiofolo
         naa.
         36 'O thaea fuana imole ne ki da ka lea na 'ada, fasi da ka dao 'ana maetoaa kalikalida
         ki, ma da ka foli fanga 'ada.”
         37 Sui ta, 'e olisida ka 'urii, “Molu fala ta si fanga fuada.” Ma da soetalafana da
         ka 'urii, “'Urii ma 'o dooria meli ka fala malefo 'oro ki 'uria folilana berete fasi
         ka tala'ana tharelana konia nee?”
         38 Ma tha Jisas 'e soetalafada ka bae 'urii, “Ta fita fe berete ne molu too ai? Lea
         molu ka lio mai 'uria.” Ma si manga da daotoona, da ka bae 'urii, “Lima fe berete
         bo ma roo gwe thakwari.”
         39 'Urineri tha Jisas ka thaea fuana bare ngwane fafurongo nia ki fasi da ka thaea fuana
         imole ki da ka 'ono 'i thaegano 'i laona kirasi 'ana fifigui imole ki.
         40 Ma da 'ono 'i thaegano 'ana talange imole, ma tai fifigui imole na lima akwale imole.
         41 Ma tha Jisas 'e ngala lima fe berete neri ki ma roo gwe thakwari neri ki, ma ka lio
         'alaa 'uria 'i thalo, ma ka tangoa tha God. Ma ka niia fe berete neri ki, ma ka fala
         fuana bare ngwane fafurongo nia ki, fasi da ka tolingia fuana imole neri ki. Ma nia
         ka tolingia laubo roo gwe thakwari neri ki fuada.
         42 Na imole 'oro neri ki da fanga, ma da ka abusu teefau naa.
         43 Bo, bare ngwane fafurongo nia ki da ka konia naa orongana berete ma na thakwari neri
         ki, ma da ka lulaa tee akwala ma roo kukudu.
         44 Na lima tooni ngwane ki ne da fanga 'ana si manga neri.
         45 Ma 'i burina si doo neri, tha Jisas ka odua bare ngwane fafurongo nia ki da ka eta
         'i nao 'uria ta bali 'ana asi neri laona baru 'uria maetoaa 'i Betsaeda. Ma nia ka
         too 'i buri fasi ka thaea fuana konia neri da ka lea na 'ada.
         46 Ma 'i burina ne 'e faaolia imole 'oro neri ki, nia ka lea 'i gwauna tee fe ua fasi
         ka foa 'ana.
         47 Ma si manga 'e thafali rodo naa, na baru bae ka nia naa 'i 'initoona asi bae, ma
         tha Jisas ka too 'ua bana kau talifilia 'i thara.
         48 Ma nia ka rikia bare ngwane fafurongo nia ki, da thasi ulafu 'asiana 'ana falutalae,
         sulia da naofia oru. Ma 'ana kade rodo 'i laasikadangi, tha Jisas ka fali 'i fafona
         kafo, ma ka lea na kau 'i siada, ma ka karangi taluda naa.
         49 Ma 'ana si manga da rikia ne 'e fali 'i fafona kafo, da ka fiia thasa nia ta anoedo
         doo. Ma da ka ararai naa,
         50 sulia da mau 'asiana si manga da rikia ne 'e fali mai fafona kafo. Ma tha Jisas 'e
         'ali'ali ka bae 'urii kau fuada, “Nau bana nee! 'E langi molu si mau lau.”
         51 'Urineri bo, nia ka tae naa 'i laona baru foneda, ma na oru ka enoeno naa. Kera da
         kwele 'asiana,
         52 sulia 'e langi da si thaitamana malutana suukwaia ne tha Jisas 'e too 'ana 'uria
         tharelana lima tooni ngwane bae ki 'ana lima fe berete bo. Sulia manatalada 'e rorodoa
         'asiana 'uria lukelana si doo ne da rikia.
         53 Aia, si manga da toofolo 'ana asi neri, ma da ka sifo 'ana maetoaa 'i Genesaret,
         da ka gwalua na baru 'i seeri.
         54 Ma si manga da sifo faasia baru, na imole ki 'i seeri, 'ali'ali da ka lio thaitamana
         banaa tha Jisas.
         55 Na imole ki da ka fita naa laona balifera neri lalau, ma da ka ngala mai imole matai
         ki 'i fafona foote 'uria si kula ne da rongoa tha Jisas 'e too 'ania.
         56 Ma si kula ki sui ne tha Jisas 'e lea 'ana, na imole ki da ngala mai imole matai
         ki 'uria maana usie ki, ma da ka gania tha Jisas fasi na imole matai ki da ka thasia
         mone 'ada kakamuna maku tikwa nia. Ma na imole ki sui ne da thasia, da ka 'akwaa naa.

1 Na Farasi ki ma tai ngwane toodoo ki 'ana bibirangaa, da lea mai faasia 'i Jerusalem,
         ma da ka koni kalia tha Jisas.
         2 Ma da ka rikia tai ngwane 'ana bare ngwane fafurongo nia ki 'e langi da si taufia
         bo 'abada 'i nao, sui da fi fanga. 'E langi da si taufia bo 'abada ilingia na bibirangaa
         ne Farasi ki da thaea fuana toaa Jiu ki da ka ade sulia.
         3 Aia, na Jiu ki ma ka tatha 'asiana na Farasi ki laubo, da ade sulia bibirangaa ne
         kokoo abu kera ki da toolamainia mai 'i nao. 'E 'afitai da ka fanga lelea sa langi
         da si taufia 'abada sulia bibirangaa 'ana tau 'abalae.
         4 Ma si manga da oli mai faasia usie, 'e 'afitai da ka fanga, lelea sa 'e langi da
         si tau 'aba fasi sulia bibirangaa kera neri. 'Urineri da ka roo sulia na bibirangaa
         'oro kera ki, ilingia na taufilana titiu ki, ma fe tini ki, ma na tiu ki.
         5 'Urineri na Farasi ki, ma na ngwane toodoo 'ana bibirangaa ki, da ka soetalafana
         tha Jisas da ka 'urii, “'Urifita nee bare ngwane fafurongo 'oe ki 'e langi da si roosulia
         toodoolae ne kokoo abu kolu ki da alua mai fuakolu, sulia 'e langi da si taufia bo
         'abada 'i nao, sui da fi fanga?”
         6 Ma nia 'e olisida ka 'urii, “Tha Aesaea 'e bae mamana si manga bae 'e bae suli kamolu.
         Kamolu na ngwane susuke ki, ilingia bae 'e kedaa ka 'urii, ‘Tha God 'e thaea, na imole
         nee ki, da faabaita nau bada 'ana baelada, sui ta, na manatalada 'e nii tau 'asiana
         faasi nau.
         7 Da foasi nau 'o'oni bada, sulia da toodoo bada sulia bibirangaa kera ki tala'ada,
         ma da ka thaea 'ada thasa bibirangaa nia ki tha God naa neri.’
         8 “Molu aburongo 'asiana 'ana bibirangaa nia ki tha God, ma molu ka roosulia 'amolu
         toodoolae kera imole ki.”
         9 Ma tha Jisas ka bae lau 'urii fuada, “Kamolu molu thaitamana 'asiana talalana ma
         bulasilana bibirangaa nia ki tha God, ma molu ka roosulia 'amolu bibirangaa kamolu
         ki tala'amolu.
         10 Sulia tha Mosis 'e bae ka 'urii bae, ‘'Oko faarebaita 'adarua maka 'oe, ma gaa 'oe.’
         Ma ‘Lelea sa ni ti ne 'e taofia maka nia ma langi gaa nia, da ka thaumaelia.’
         11 Sui ta, molu toodoo garo 'urii, lelea sa ta imole 'e too 'ana tai si doo nee 'e thaitamana
         kau 'adomia 'ana maka nia ma langi gaa nia, ma ka bae 'ana 'urii, ‘Nau kwau fala doo
         bae ki fuana tha God.’
         12 Molu thaea, 'e 'okae bana fuana ne 'e langi si 'adomia naa maka nia ma gaa nia 'ana
         doo bae ki bae 'e thafali thaea 'ania fuana tha God.
         13 Ma lelea sa 'e 'urineri, na toodoolae ne molu alua, 'e tofa doo naa sulia baelana
         tha God. Na doo 'oro ta'ae 'urineri ki naa ne molu ilia.”
         14 'Urineri tha Jisas ka soea lau mai konia baita neri siana, ma ka bae 'urii fuada,
         “Molu rongo nau mai, fasi molu ka thaitamana.
         15 -
         16 'E langi ta si doo ne ta ngwane 'e 'ania ne 'e faasua nia. Si doo ne fala ta'alae
         ki, 'e 'ito mai 'ana faasia laona liona ngwane, nia ne adea ngwane ka sua.”
         17 Ma si manga tha Jisas 'e 'akwasia konia neri, nia ka ruu 'i beu, ma na bare ngwane
         fafurongo nia ki da ka soetalafana fasi nia ka 'inifitaa si omelangwane neri ki.
         18 Ma tha Jisas ka bae 'urii fuada, “'Urii ma langi molu si thaitamana bo si doo nee
         ki? Si doo na ngwane 'e 'ania 'e langi si faasuaa ngwane 'i naofana tha God,
         19 sulia fanga 'e langi si lea 'i laona liona ngwane. 'E lea bana laona rakena, ma ka
         thakatafa laubo 'ana 'i maa faasia nonina.” Sulia si baea neri na tha Jisas ka thaea
         na fanga ki sui 'e 'okae bana 'uria 'anilana ma 'e langi si sua.
         20 Ma tha Jisas ka bae lau 'urii, “Si doo ne ta ngwane 'e ilia ka ta'ae ma ka thaea
         nia ne 'e garo, ma ka faasua nia 'i naofana tha God.
         21 Sulia na manatalae ta'ae ki 'e thakatafa mai faasia laona liona ngwane, ma nia ka
         ilia doo ta'ae ki, ma nia ka beli, ma nia ka thaungwane,
         22 ma nia ka kaubare, ma nia ka 'agudo, ma nia ka ilia doo ta'ae 'oro ki, ma ka sukea
         imole ki, ma ka kwaifii, ma ka bae susuke sulia ta ngwane, ma ka faabaita nia 'i tala'ana,
         ma ka oengwanea.
         23 Ma sulia si doo ta'ae 'oro neri ki sui 'e thakatafa mai faasia 'i laona liona, ma
         ka faasuaa ngwane 'i naofana tha God.”
         24 Sui bo, tha Jisas ka lea naa faasia si kula neri, ma ka lea 'uria balifera 'i Taea.
         Ma nia ka ruu 'i laona tee beu, sulia 'e langi nia si dooria ta ngwane ka thaitamana
         ne nia 'e too 'i seeri. Sui boroi, 'e 'afitai naa fuana thasa ka anggwa.
         25 Ma tee keni 'e rongoa ne tha Jisas 'e dao, ma 'e lea 'ali'ali mai, ka boururu 'i
         'aena tha Jisas.
         26 Ma na keni neri 'e langi lau Jiu, nia na keni faasia kade lolofaa 'i Fonisia laona
         balifera 'i Siria. Na thaari nia na anoedoo ta'ae 'e 'arutoona. 'Urineri, nia ka angi
         fuana tha Jisas fasi ka taria anoedoo ta'ae neri faasia thaari nia.
         27 Sui tha Jisas ka bae 'urii fuana, “Meli ka tharea fasi 'ameli ngwela ki 'i nao. 'E
         langi si 'o'olo fasi meli ka 'ui'ania fanga kera ngwela ki fuana koito ki.”
         28 Ma na keni neri 'e olisia ka 'urii, “Aofia 'ae, na koito ki boroi da 'ania bada orongana
         fanga ne 'asia 'i farana tefolo ni fangalae kera ngwela ki.”
         29 Sui tha Jisas ka bae 'urii fuana, “'O oli naa 'i fera kamu. Na anoedoo ta'ae bae,
         'e lea naa faasia thaari 'oe. Sulia si olisilae 'oe neri 'e faatana ne 'o manata mamana.”
         30 Ma nia ka oli naa 'i fera kera, ma ka rikia thaari bae 'e tio bana 'i laona ifitai.
         Ma na anoedoo ta'ae bae ka lea mamana naa faasia.
         31 Sui tha Jisas ka 'akwasia balifera 'i Taea, ma ka tatha naa faasia 'i Saedon, ma
         na balifera 'i Dekapolis, ma ka sifo na kau sulia asi 'i Galili.
         32 Ma imole ki 'i seeri, da ka ngala mai tee ngwane alingana 'e boko ma na fakana ka
         'ato siana tha Jisas, ma da ka gania tha Jisas fasi ka alua 'abana faafia ngwane neri.
         33 Ma tha Jisas ka talaia 'uria tee si kula talifilidarua faasia konia neri, ma ka ruungana
         kakauna 'i laona roo alingana ngwane neri. Ma ka ngisufia kakauna, ma ka thamotoona
         meana ngwane neri.
         34 Sui, ka lio 'alaa 'uria 'i thalo, ka 'asimango baita, ma ka bae 'urii fuana, “Efata!”
         Na maalutana 'e 'urii, “'Ifi naa.”
         35 Ma 'ana si manga neri, alingana ngwane neri ka 'ifi naa, ma ka rongo naa, ma na fakana
         ka thathala naa, ma ka thafali bae folaa naa.
         36 'Urineri, tha Jisas ka luia imole ki da si faarongoa lau 'ana ta imole. Sui ta, boroi
         'ana nia ka lui fifii 'ana, imole ki da unuunu ka lado bana sulia si doo neri ki tha
         Jisas 'e ilia.
         37 Ma na imole ki na da rongoa, da ka kwele 'asiana, ma da ka bae 'urii, “Rongwane 'ae!
         Nia 'e ilia si doo ki sui ka 'okae 'asiana! Sulia nia 'e thaungana alingana ngwane
         ne alingana 'e boko ka rongo naa, ma na ngwane ne fakana 'e 'ato boroi, ka bae naa.”

1 'E langi si tau bo 'i burina si doo neri ki, imole 'oro da ka koni mai 'i siana.
         Si manga neri 'e langi naa ta si fanga 'ada, ma tha Jisas 'e soea mai bare ngwane
         fafurongo nia ki, ka bae 'urii,
         2 “Nau ku kwaimanatai 'asiana fuana imole ne ki, sulia da too naa fone nau sulia olu
         fe dani, ma ka langi naa ta si fanga fasi da ka 'ania.
         3 Ma lelea sa da fiolo, ma ku olitaida 'i fera, kera dau 'asida sulia tale, sulia ta
         bali 'ada na fera kera ki 'e too tau.”
         4 Ma na bare ngwane fafurongo nia ki da soetalafana da ka 'urii, “'I fai ne kolu ka
         daotoona 'ana ta si fanga ne ka tala'ana tharelana imole 'oro 'urii ki 'i laona balifera
         'e gwau 'urii?”
         5 Ma tha Jisas 'e soetalafada ka 'urii, “Ta fita fe berete ne molu too ai?” Ma da ka
         olisia da ka 'urii, “Fiu fe berete bo.”
         6 Ma tha Jisas 'e thaea fuana konia neri da ka gooru 'i thaegano. Sui, nia 'e ngala
         fiu fe berete neri ki, ma ka faabaitaa tha God, sui ka niia ma ka fala fuana bare
         ngwane fafurongo nia ki, ma da ka tolingia fuana konia neri.
         7 Ma da too laubo 'ana ange kae gwe thakwari. Ma tha Jisas ka fala laubo faabaitaa
         fuana tha God, ma ka thaea fuana bare ngwane fafurongo nia ki fasi da ka tolingia
         laubo fuana konia neri.
         8 Ma da ka fanga lelea da ka abusu teefau naa. Ma 'i buri, na bare ngwane fafurongo
         nia ki da ka konia naa orongana fanga ne 'e ore 'i laona fiu kukudu ki lelea ka fungu
         bo.
         9 Ma na konia neri, 'e tala'ana fai tooni ngwane. Sui tha Jisas ka olitaida naa 'uria
         'i fera kera ki,
         10 ma nia fonea bare ngwane fafurongo nia ki, da 'ali'ali da ka tae 'i laona baru, ma
         da ka lea 'uria na balifera 'i Dalmanuta.
         11 Ma tai Farasi ki da lea mai, ma da ka olisusuu fonea tha Jisas, ma da dooria fasi
         da ka ilitoona. Nia ne da ka gania fasi ka ilia ta si doo ni kwelelae ai, fasi ka
         faatana mamanalae nee tha God ne fala mai.
         12 'Urineri tha Jisas 'e 'asimango baita, ka bae 'urii, “Rongwane 'ae, 'urifita nee
         ngwane ki 'ana uni ngwane ne da ka gania doo ki ni kwelelae ai? Nau ku thaea doo mamana
         fuamolu, nau 'e langi kwasi faatana bo ta si doo ni kwelelae ai fuana uni ngwane nee.”
         13 Sui tha Jisas 'e 'akwasida, ma ka tae laubo 'ana 'i laona baru, ma ka faifolo 'uria
         ta bali asi ai.
         14 Si manga neri, na bare ngwane fafurongo ki da manataburo 'ana ngalilana mai ta si
         fanga, boroi ma tee fe berete bo ne da too 'ana laona baru.
         15 Tha Jisas 'e ngata fifii fuada ka 'urii, “Molu ka lilio 'okae faasia na isi 'uria
         berete 'ana Farasi ki ma tha Herod.”
         16 Ma da bae 'i malutada kwailiu, da ka 'urii, “Alamia nia 'e bae 'urineri sulia kolu
         si ngala bo mai ta fe berete.”
         17 Ma si manga tha Jisas 'e thaitamana ne da lalafusia ne nia 'e bae sulia na manatathalalae
         kera na Farasi ki ma tha Herod, nia ka bae 'urii fuada, “'E 'urifita nee molu ka bae
         sulia ne langi molu si ngala mai ta fe berete? Kamolu molu si thaitamana 'ua? 'E 'urifita,
         gwaumolu 'e rorodoa 'ua?
         18 Molu rikia ma molu ka rongoa si doo 'oro ki nau ku ilia, sui ta, 'e langi molu si
         thaitamana bo. 'E langi molu si manatatoona bo,
         19 si manga bae ku niia 'ana lima fe berete bae ki fuana lima tooni ngwane bae ki? Ma
         ta fita kukudu bae molu konia orongana fanga bae 'i laona lelea ka fungu?” Ma da olisia
         da ka 'urii, “Tee akwala ma roo kukudu bae.”
         20 Ma tha Jisas 'e soetalafada lau ka 'urii, “Ma si manga bae ku niia fiu fe berete
         bae ki fuana fai tooni ngwane ki, fita kukudu ki bae molu konia orongana fanga 'i
         laona lelea ka fungu?” Ma da olisia da ka 'urii, “Fiu kukudu bae.”
         21 Ma nia 'e soetalafada lau ka 'urii, “'Urifita nee molu si thaitamana si doo neri
         ki na ku bae sulia?”
         22 Si manga da dao 'ana maetoaa 'i Betsaeda, imole ki da ka ngala mai tee ngwane maana
         'e rodo, ma da gania tha Jisas fasi ka thamotoona.
         23 Ma tha Jisas 'e dau 'i 'abana ngwane neri, ma ka talaia 'uria 'i maa faasia maetoaa
         neri. Ma tha Jisas ka ngisu 'i fafona maana ngwane neri, ma ka alua 'abana faafia.
         Sui, 'e soetalafana ka 'urii, “'O rikia naa ta si doo?”
         24 Bo, ngwane bae 'e lio 'alaa, ma ka bae 'urii, “Nau ku rikia imole ki, da ilingia
         'ai ki na da fali.”
         25 Sui tha Jisas ka alua lau 'abana faafia maana ngwane neri. Ma na ngwane neri ka lilio
         mamana naa, ma ka riki folaa naa 'ana doo ki sui.
         26 Tha Jisas 'e thaea fuana fasi ka oli naa 'i fera kera, ma ka bae 'urii fuana, “'Osi
         oli lau kau 'uria 'i laona maetoaa nena.”
         27 Sui tha Jisas ma na bare ngwane fafurongo nia ki, da ka lea naa 'uria maetoaa ki
         kalikali 'ana balifera 'i Sesarea Filipae. Ma si manga da lea naa, nia 'e soetalafana
         bare ngwane fafurongo nia ki ka 'urii, “'Urii ma imole ki da thae nau 'ana ni ti nee?”
         28 Ma da olisia da ka 'urii, “Tai imole ki da thaea ni 'oe tha Jon Baptaes ne 'e moori
         oli lau, ma tai imole ki da ka thaea ni 'oe tha Elaeja ne 'e moori oli lau, ma tai
         ngwane ki lau da ka thaea ni 'oe ta ngwane 'ada na profet bae ki 'i nao mai.”
         29 Ma tha Jisas soetalafada lau ka 'urii, “Ma kamolu mone, molu ka thae nau mone 'amolu
         'ana ni ti?” Ma tha Pita 'e olisia ka 'urii, “'Oe naa na Kraes, na ngwane ne tha God
         'e filia.”
         30 Ma tha Jisas 'e bae fifii fuada ka 'urii, “'E langi molu si faarongo lau 'ani nau
         fuana ta imole.”
         31 Si manga neri tha Jisas 'e thafalia toodoolae fuana bare ngwane fafurongo nia ki
         ka 'urii, “Nau Ngwela nia Imole, kwau ngada 'ana doo 'oro ki. Ma na ngwane naonao
         ki, ma na ngwane ni foa baita ki, ma na ngwane toodoo ki 'ana bibirangaa, dau ekwatai
         nau. Ma kera dau thaumaeli nau, ma 'ana oluna fe dani, kwau tatae lau faasia maea.”
         32 Nia 'e bae folaa sulia si doo neri, ma tha Pita 'e talai faekwa kau 'ania, ma ka
         ngatafia.
         33 Sui ta, si manga tha Jisas 'e abulo, ma ka lio kau fuana bare ngwane fafurongo nia
         ki, nia 'e balufia tha Pita ka 'urii, “Saetan, 'o lea tau kau fasi nau. Si manatalae
         ngwane 'oe ki na manatalana ngwane ki bana, 'e langi lau manatalana tha God.”
         34 Sui, tha Jisas 'e soea mai konia neri ma na bare ngwane fafurongo nia ki 'i siana,
         ma ka bae 'urii, “Lelea sa ta imole ka dooria lealae mai 'i buriku, nia si manata
         'a'abo sulia si doo nia ki 'i tala'ana bana. Nia ka nonimaabe 'uria ngalilana 'airarafolo
         nia 'ana ngadalae ma ka lea mai 'i buriku.
         35 Sulia ni ti ne ka otenia 'ana lealae mai 'i buriku, sulia 'e dooria ka ade 'ana sulia
         liona 'i tala'ana, nia kau tala faasia mooria firi. Sui ta, lelea sa ni ti boroi 'ana
         ne ka mae 'uri nau ma 'uria na Faarongolae 'Okae nee, nia kau too 'ana mooria firi.
         36 Lelea sa ta imole ka too 'ana doo ki sui 'i molaagali, sui ka mae, ma ka too tau
         faasia tha God, doo neri ki si ilia bo ta si doo 'okae fuana.
         37 Ma ta si tae nee imole nee kau fala fasi ka olifana 'ana mooria nia?
         38 Ma lelea sa ta imole ka 'ida 'ani nau ma si baea nau ki 'i laona fe dani ta'ae nee
         ki ne imole ki da si foasia tha God, nau Ngwela nia Imole kwau 'ida laubo 'ani nia
         'ana si manga kwau dao mai 'i laona ngwaasinasinalae nia Maka nau ma na enselo abu
         ki.”

1 Tha Jisas ka bae lau 'urii, “Nau ku thaea doo mamana fuamolu, tai ngwane 'amolu 'i
         see, 'e 'afitai da ka mae lelea da ka rikia bo 'Initooa nia tha God ne kau dao mai
         'ana suukwaia.”
         2 'Ana onona fe dani 'i buri, tha Jisas 'e talaia tha Pita, ma tha Jemes, ma tha Jon,
         ma da tae 'uria gwauna tee fe tolo ne fane, ma da ka too talifili kera 'i seeri. Ma
         'ana si manga da lilio, da ka rikia tha Jisas 'e tatala 'i nao 'ani kera,
         3 ma na maku nia ka ngwaasinasina, ma ka sasakea 'asiana. Ma 'e sasakea ka talua fatai
         ta si maku sasakea ne ta imole 'i laona molaagali ne ka taufia.
         4 Ma olu ngwane fafurongo neri ki da ka rikia tha Elaeja ma tha Mosis, daru dao faatai
         mai siada, ma daru ka bae fonea tha Jisas.
         5 Ma tha Pita ka bae 'urii fuana tha Jisas, “Ngwane Toodoo 'ae, 'e 'okae 'asiana fasi
         kolu ka too 'akolu 'i see. Kameli meli kau kasia ta olu 'o'oba, ta doo fuamu, ta doo
         fuana tha Mosis, ma ta doo ai fuana tha Elaeja.”
         6 Tha Pita 'e bae 'urineri, sulia da mau 'asiana, ma 'e langi si thaitamana naa ta
         si doo fasi nia ka thaea lau.
         7 Ma tee si datha 'e dao mai ma na nunufilana ka 'afu naa faafida. Ma tee si lingee
         doo 'e talo mai faasia si datha neri, ka bae 'urii, “Nia nee tee fe ngwela muutaia
         nau na ku liothau 'asiana 'ani nia. Molu ka fafurongo 'uri nia!”
         8 Ma da lio 'ali'ali kalida, ma da si rikia naa ta ngwane, tee talifilia bo tha Jisas.
         9 Si manga da sifo mai faasia fe tolo neri, tha Jisas 'e bae luida ka 'urii, “'E langi
         molu si faarongoa ta imole 'ana si doo neri molu rikia, lelea ka dao 'ana si manga
         nau Ngwela nia Imole, kwau moori oli lau faasia maea.”
         10 Da ka roosulia naa baelana, ma da ka bae 'urii 'i malutada kwailiu, “Rongwane 'ae,
         si manatalae ngwane 'urifita naa nee nia 'e thaea, ‘Nau kwau moori oli lau faasia
         maea?’ ”
         11 Ma da soetalafana, da ka 'urii, “'Urifita nee ngwane toodoo ki 'ana bibirangaa da
         ka thaea 'ada tha Elaeja ne kau dao fasi mai 'i nao?”
         12 Ma tha Jisas 'e olisida ka 'urii, “Tha Elaeja 'e dao mamana na mai 'i nao, fasi ka
         thalungana doo ki sui. Sui ta, molu si rorongoa bo si baea bae na Kekedalae Abu 'e
         thaea thasa, Ngwela nia Imole kau ngada baita ma na imole ki dau ekwatana.
         13 Nau ku thaea fuamolu, tha Elaeja 'e dao sui naa, sui ta, na imole ki da ilia naa
         si doo ta'ae ki ne da doori ilia 'ani nia, ilingia bae na Kekedalae Abu 'e thaea 'ua
         na mai sulia.”
         14 Ma si manga da dao siana bare ngwane fafurongo ai bae ki, da ka rikia tee konia baita
         'e koni kalida. Ma tai ngwane toodoo 'ana bibirangaa ki da ka olisusuu foneda.
         15 Ma si manga ngwane ki da rikia tha Jisas, da ka kwele 'asiana, ma da fita kau da
         ka bae 'okae naa fonea.
         16 Ma tha Jisas 'e soetalafana bare ngwane fafurongo nia ki ka 'urii, “Tae nee molu
         olisusuu foneda faafia?”
         17 Ma tee ngwane 'i laona konia neri, 'e olisia ka 'urii, “Ngwane Toodoo 'ae, nau ku
         ngala mai kae 'alakwa nau siamu. Na anoedoo ta'ae 'e 'arutoona, ma ka langi si bae
         naa.
         18 Ma si manga anoedoo ta'ae neri 'e dao mai ka 'ui'ania naa 'i thaegano. Ma na fakana
         ka ngingisula, ma ka 'ala ngingiria, ma na nonina ka gaga'ai teefau naa. Nau ku gania
         bare ngwane fafurongo 'oe ki fasi da ka taria na anoedoo ta'ae neri, sui ta, 'e 'afitai
         fuada.”
         19 Ma tha Jisas 'e thaea fuada ka 'urii, “Kamolu molu si faamamane nau 'ua! Nau ku noni
         dadaola naa 'ana abu fiitoolae kamolu neri. Nau ku too fone kamolu ka dao naa 'urineri,
         fulingana molu ka faamamane nau naa neri. Ngala mai ngwela neri siaku.”
         20 Ma da ka ngala mai ngwela neri siana tha Jisas. Ma si manga na anoedoo ta'ae neri
         'e rikia tha Jisas, nia ka 'ui'ania ngwela neri 'i thaegano, ma ka lebetana naa, ma
         na alifuto ka tafa naa 'i fakana.
         21 Ma tha Jisas 'e soetalafana maka nia ngwela neri ka 'urii, “Ngwalee 'ae, 'ito 'ua
         mai si manga tae nee si doo ne ka ade'urineri 'ani nia?” Ma nia 'e olisia ka 'urii,
         “'E 'ito 'ua mai 'ana si manga 'e faekwa 'ania.
         22 Ma si manga 'oro ne 'e 'ui'ania laona ere ma 'i laona kafo, fasi ka thaumaelia na
         'ana. Ma lelea sa 'oko tala'ana bamu, 'oko manatai kamiria mai, ma 'oko 'adomi kamiria.”
         23 Ma tha Jisas ka bae 'urii, “Iuka, 'oko manata mamana 'ani nau! Na doo ki sui 'e ngwaluda
         bana fuana ni ti ne 'e manata mamana 'ani nau.”
         24 Ma 'ali'ali bo maka nia ngwela neri 'e 'ai ka 'urii, “Nau ku manata mamana 'ana!
         Sui ta, 'oko 'adomi nau mai, fasi na manata mamanalae nau ka suukwai ma ka lalifuu!”
         25 Ma si manga tha Jisas 'e rikia konia neri da fita mai 'uria si kula neri, nia ka
         bae 'urii fuana anoedoo ta'ae neri, “'Oe na anoedoo nee 'o bania alingana ngwela ne,
         ma 'oko faa'atoa fakana ngwela ne, nau ku thaea 'oko kotho mai 'i maa, ma 'o oli mai
         'osi 'arutoona lau ngwela nee.”
         26 Ma na anoedoo ta'ae neri 'e 'ai, ma ka lebetana ngwela neri, ma ka kotho na mai 'i
         maa faasia. Ma na ngwela neri na rikilana ka ilingia 'e mae naa. Ma na imole 'oro
         ki da ka bae 'urii, “Nia 'e mae naa nee.”
         27 Sui ta, tha Jisas 'e dau 'ana 'abana ngwela neri, ma 'e taea, ma nia ka tatae naa.
         28 Ma si manga tha Jisas 'e ruu na kau 'i beu, na bare ngwane fafurongo nia ki da soetalafana
         si manga da too talifilida da ka 'urii, “Ngwalee 'ae, 'urifita nee ka 'afitai fuameli
         'uria tarilana anoedoo ta'ae bae?”
         29 Ma tha Jisas 'e olisida ka 'urii, “Talitoona foalae bo ne ka tala'ana tarilana anoedoo
         ta'ae 'urii ki.”
         30 Si manga neri, tha Jisas fonea bare ngwane fafurongo nia ki da 'akwasia si kula neri,
         ma da ka tatha dongaa 'i laona balifera 'i Galili. Ma tha Jisas ka si dooria ta imole
         ka thaitamana si kula ne da too 'ana,
         31 sulia 'e toodoo fuana bare ngwane fafurongo nia ki ka 'urii, “Da kau fala nau Ngwela
         nia Imole fuana maalimae nau ki, ma dau thaumaeli nau. Ma 'i burina olu fe dani, kwau
         moori oli lau faasia maea.”
         32 Sui ta, bare ngwane fafurongo nia ki tha Jisas 'e langi da si thaitamana malutana
         si doo ne 'e thaea, ma da ka mau laubada ni soetoolana.
         33 Ma si manga da dao 'i Kapaneam, ma da ka ruu 'i laona tee luma neri, tha Jisas 'e
         soetalafana bare ngwane fafurongo nia ki ka 'urii, “Tae bae molu olisusuu mai faafia
         sulia tale?”
         34 Sui ta, 'e langi da si thaea bo ta si doo, sulia da olisusuu mai faafia ni ti 'ani
         kera ne kau 'inito faafi kera.
         35 Tha Jisas 'e 'ono 'i thaegano, ma ka soea mai akwala ma roo ngwane fafurongo bae
         nia ki siana, ka bae 'urii, “Lelea sa ni ti ne 'e dooria ka naonao, nia 'e alua nia
         ka 'isi, ma nia naa na ngwane ni rao fuana imole ki sui.”
         36 Sui tha Jisas ka talaia mai tee kae ngwela, ma ka faatakwea 'i malutada. Nia 'e ofia
         ngwela neri, ma ka bae 'urii fuada,
         37 “Lelea sa ni ti ne ka konitana ta kae ngwela 'urii 'ana thataku, nia 'e konitai nau
         laubo. Ma lelea sa ni ti ne 'e konitai nau, nia 'e langi si konitai nau lau talifili
         nau, nia 'e konitana laubo tha God ne 'e fala nau mai.”
         38 Tha Jon 'e bae 'urii fuana tha Jisas, “Ngwane Toodoo 'ae, meli rikia tee ngwane 'e
         taria anoedoo ta'ae ki 'ana thatamu. Ma meli ka luia nia si ilia si doo neri, sulia
         nia 'e langi lau ta ngwane 'akolu.”
         39 Ma tha Jisas ka bae 'urii, “'E langi molu si luia lau, sulia ni ti ne ka ilia ta
         si doo ni kwelelae ai 'ana thataku, 'e 'afitai naa nia ka thaea lau ta si doo ta'ae
         'uri nau.
         40 Lelea sa ta ngwane ne langi si maalimae 'akolu, nia ngwane kolu nena.
         41 Nau ku thaea doo mamana fuamolu, lelea sa ta ngwane ne 'e fala ta si kafo fuamolu,
         sulia kamolu na ngwane nau ki, nia kau ngala mamana naa 'ana kwaiaraa nia.
         42 “Lelea sa ta ngwane ka fa'asia ta imole 'ana imole nee ki da manata mamana 'ani nau
         'uria laona ta'alae, 'e 'okae fasi da ka kania ta fau baita 'i luana, ma da ka 'ui'ania
         'i laona matakwa.
         43 -
         44 Ma lelea sa 'o dooria 'oko ilia ta si doo ta'ae 'ana 'abamu, 'oko singgi muusia 'amu
         faasi 'oe. 'E tee ore 'okae bana fasi 'oko too firi 'amu 'ana mooria 'i thalo fonea
         kodoe 'aba, ade 'ana 'oko sifo 'i laona si kula 'ana kwakwaelae fonea roo bali 'aba,
         si kula na ere 'e thatharu si mae.
         45 -
         46 Ma lelea sa 'o dooria 'oko ilia ta si doo ta'ae 'ana 'aemu, 'oko singgi muusia 'amu
         faasi 'oe. 'E tee ore 'okae bana fasi 'oko too firi 'amu 'ana mooria 'i thalo fonea
         kodoe 'ae, ade 'ana 'oko sifo 'i laona si kula 'ana kwakwaelae fonea roo bali 'ae.
         47 Ma lelea sa 'o dooria 'oko ilia ta si doo ta'ae 'ana maamu, 'oko lafua 'amu faasi
         'oe. 'E tee ore 'okae bana fasi 'oko ruu 'i laona 'Initooa nia tha God fonea tee bali
         maa, ade 'ana 'oko sifo 'i laona si kula 'ana kwakwaelae fonea roo bali maa.
         48 Si kula neri, na ngwangwaa ki na da 'ania ngwane ki, 'e langi da si mae, ma na ere
         ne 'e tharufida laubo 'e thatharu si mae.
         49 “Sulia da kau alua ere faafia imole ki, ilingia ta si solo na da alua laona ta si
         fanga fasi ka asila 'okae.
         50 “Na solo 'e 'okae, sui ta, lelea sa na asilalana ka langi naa faasia, 'e 'afitai
         da ka ilia lau 'ana ta si doo fasi ka asila lau. “'Urineri, molu ka faaelea imole
         ki ka ilingia laubo si solo ne faadiana si fanga. Ma molu ka too 'ana enoenoa 'i malutamolu
         kwailiu.”

1 Sui tha Jisas ka 'akwasia 'i Kapaneam, ma ka lea 'uria balifera 'i Jiudea, ma ka
         toofolo 'ana kafo 'i Jodan. Ma na imole 'oro da ka koni mai siana, ma nia ka toodoo
         fuada, ilingia bae 'e 'ito ka ililia na mai.
         2 Tai Farasi ki da ka lea siana tha Jisas, ma da thasi 'uria faagarolana faasia bibirangaa
         tha Mosis, da ka 'urii, “Ngwalee 'ae, 'urii na bibirangaa tha Mosis 'e alamatana bana
         ngwane ka lukatana 'afe nia?”
         3 Ma tha Jisas 'e olisida ka 'urii, “Tha Mosis 'e bae 'urifita sulia si doo neri fuamolu
         bae?”
         4 Ma da ka bae 'urii, “Tha Mosis 'e alamatana ngwane ka kedaa si 'abe doo 'ana kwailukasilae,
         sui ka fala fuana 'afe nia, fasi ka tofetoo na 'ana.”
         5 Ma tha Jisas ka bae 'urii, “Tha Mosis 'e kedaa si bibirangaa neri fuamolu sulia 'e
         'afitai 'asiana 'uria toodoolae fuamolu.
         6 Sui ta, 'e 'ito 'ua na mai 'ana si manga tha God 'e thaungana doo ki sui, na Kekedalae
         Abu 'e thaea, ‘Nia 'e thaungana ngwane ma na keni.
         7 'Uria si doo neri, ne na ngwane ka 'akwasia maka nia ma gaa nia, ma ka too ofu fonea
         'afe nia,
         8 ma daru ka too 'ana tee si manatalae doo ilingia tee imole bo.’ Nia 'e langi lau
         ta roo imole 'e'ete, daru ilingia naa tee imole bo.
         9 Nia ne, si doo tha God 'e kani ofulangana sui naa, 'e langi si tala'ana ta imole
         ka lukea lau.”
         10 Ma si manga tha Jisas fonea bare ngwane fafurongo nia ki da oli lau 'i beu, da ka
         soetalafana 'uria malutana si doo neri.
         11 Ma nia 'e olisida ka 'urii, “Ta ngwane boroi 'ana ne 'e lukatana 'afe nia, ma ka
         adea 'ana ta 'afe ai 'e'ete, nia 'e kaubare naa faafia 'afe nia.
         12 Ma 'e 'urineri laubo, lelea sa ta 'afe ka lukatana arai nia, ma ka 'afe lau 'ana
         ta ngwane ai 'e'ete, nia 'e kaubare naa faafia arai nia.”
         13 Tai imole ki da ngala mai kae ngwela ki siana tha Jisas, fasi nia ka thamotooda ma
         ka fala 'okaelae fuada, sui ta, na bare ngwane fafurongo nia ki da ngatafia imole
         neri ki.
         14 Ma si manga tha Jisas 'e rikia si doo neri, nia ka rakethasu, ma ka bae 'urii fuada,
         “Molu alamatana kae ngwela ki da ka lea 'ada mai 'i siaku, ma ka langi molu si suusida.
         Sulia ni ti ne 'e manata mamana ka 'uria kae ngwela ki, nia ne tala'ana toolae 'i
         laona 'Initooa nia tha God.
         15 Nau ku thaea doo mamana fuamolu, lelea sa ta imole ne langi si manata mamana ka 'uria
         ta kae ngwela, 'e 'afitai 'asiana nia ka kotho 'i laona 'Initooa nia tha God.”
         16 Ma nia 'e ofia kae ngwela neri ki, ma ka alua 'abana faafida, ma ka fala 'okaelae
         fuada.
         17 Si manga tha Jisas 'e thafali lea lau kau sulia tale, tee ngwane 'e fita mai, ma
         ka boururu 'i naofana. Ma nia 'e soetalafana ka 'urii, “Ngwane toodoo 'okae 'ae, ta
         si tae 'okae ne kwau ilia fasi kwa too 'ana mooria firi?”
         18 Ma tha Jisas 'e olisia ka 'urii, “'Urifita nee 'oko thaea ni nau ngwane 'okae? 'E
         langi ta ngwane si 'okae bo, tee talifilia tha God bo ne 'e 'okae.
         19 'E 'okae naa ne 'o thaitamana bamu si baea fifii nia ki tha God bae 'e 'urii, ‘'O
         si thaungwane, 'o si oe, 'o si beli, 'o si suke faafia ta imole, 'o si sukea faafia
         ta imole, ma 'oko faare baita 'ana maka 'oe ma gaa 'oe.’ ”
         20 Ma nia ka bae 'urii, “Ngwane Toodoo 'ae, 'e 'ito 'ua mai 'ana si manga ku faekwa,
         nau ku roosulia si bibirangaa neri ki teefau.”
         21 Bo, tha Jisas 'e lio kau fuana ma ka liothau 'ana, ma nia ka bae 'urii fuana, “Tee
         si doo bo ne 'e langi 'ua. 'O lea kau, ma 'oko usi 'ana doo 'oe ki teefau, ma 'o ngala
         malefo neri ki, 'oko fala fuana imole siofaa ki, sui 'oko fi too 'ana totodaa 'i thalo.
         Sui 'oko lea mai buriku.”
         22 Ma si manga ngwane neri 'e rongoa si doo neri, na maana ka 'asia naa. Ma nia 'e kwaimanatai
         ka lea na 'ana, sulia nia ngwane 'e totoda 'asiana.
         23 Sui tha Jisas 'e lio kau fuana bare ngwane fafurongo nia ki, ka bae 'urii, “'E 'afitai
         'asiana fuana ngwane totoda ki da ka ruu 'i laona 'Initooa nia tha God.”
         24 Ma na bare ngwane fafurongo nia ki da ka kwele 'asiana 'ana si baea neri ki. Sui
         tha Jisas ka bae lau 'urii fuada, “Ngwela nau ki 'ae, 'e 'afitai 'asiana 'uria ruulae
         'i laona 'Initooa nia tha God.
         25 'E 'afitai 'asiana ta kamel ka ruu sulia kae si maekwadaa 'i 'aena nila ni taimakulae.
         'E 'afitai ka tatha fatai fuana ta ngwane totoda ka ruu 'i laona 'Initooa nia tha
         God.”
         26 Ma na bare ngwane fafurongo nia ki da ka kwele 'asiana, sulia da fiia 'ada thasa
         na totodalae naa na falelae faasia tha God. Ma da soetalafada kwailiu, da ka 'urii,
         “Rongwane 'ae, lelea sa ka 'urineri, ni ti bana ne kau todaa mooria firi neri?”
         27 Ma tha Jisas 'e lio kau fuada ka bae 'urii, “'E 'afitai 'asiana fuana ta imole ka
         todaa mooria firi, sui ta, fuana tha God 'e langi si 'afitai bo. Na doo ki sui 'e
         ngwaluda bana fuana tha God.”
         28 Ma tha Pita ka bae 'urii fuana, “Kameli meli 'akwasia sui naa doo ki sui fasi meli
         ka lea naa 'i burimu!”
         29 Ma tha Jisas 'e olisia ka 'urii, “Iuka, nau ku thaea fuamolu, lelea sa ta ngwane
         ka dooria faa'initolaku ma na Faarongolae 'Okae nee, ma ka 'akwasia na 'ana beu nia,
         ma langi na doorana ki, ma langi na ngwaingwane nia ki, ma langi na maka nia, ma langi
         na gaa nia, ma langi na ngwela nia ki, ma langi na thaegano nia,
         30 nia kau ngala lau si doo neri ki 'ana talange si manga. Nia kau ngala beu 'oro ki,
         ma doora ki, ma ngwaingwane ki, ma gaa ki, ma ngwela ki, ma na thaegano. Ma nia kau
         todaa laubo ngadalae. Ma 'ana si manga neri kau dao mai, nia kau too 'ana mooria firi.
         31 Sui ta, imole ki na da eta 'i nao, dau 'isiburi, ma na imole ki na da 'isiburi, dau
         eta 'i nao.”
         32 Tha Jisas ma na bare ngwane fafurongo nia ki, da lea sulia tale 'uria 'i Jerusalem,
         ma tha Jisas ka eta 'i nao 'ada. Ma bare ngwane fafurongo nia ki da ka kwele 'asiana,
         ma na imole ki na da lea kau 'i burida, da ka mau 'asiana. Sui tha Jisas ka talaia
         akwala ma roo ngwane fafurongo nia ki da ka tee 'idu tau lau kau faasia imole ki.
         Ma nia ka fi faarongo kera 'ana si doo ki ne kau fuli fuana.
         33 Ma nia ka bae 'urii, “Molu fafurongo fasi! Kolu tae 'alaa 'uria 'i Jerusalem, ma
         dau 'olea maelaku, Ngwela nia Imole, fuana ngwane ni foa baita ki ma na ngwane toodoo
         ki 'ana bibirangaa. Ma dau keto nau 'uria maelaku, ma dau fala nau fuana imole ki
         ne langi lau Jiu.
         34 Ma na ngwane neri ki dau faangwaela 'ani nau, ma dau ngisufi nau, ma dau kwae nau,
         ma dau thaumaeli nau. Ma 'ana oluna fe dani, nau kwau tatae lau faasia maea.”
         35 'I buri, tha Jemes ma tha Jon, roo 'alakwa tha Sebedi ki, daru ka lea na mai siana
         tha Jisas, ma daru ka bae 'urii, “Ngwane Toodoo 'ae, kamiria miri dooria 'oko ilia
         tee si doo ne miri gania 'uria siamu.”
         36 Ma tha Jisas 'e soetalafadarua ka 'urii, “Tae ne muru dooria kwau ilia fuamurua?”
         37 Ma daru olisia daru ka 'urii, “Si manga ne 'okou 'inito faafia molaagali ma na doo
         ki sui, 'o alamatana ta ngwane 'amiria ka too 'i bali aolo 'amu, ma ta ngwane ai 'i
         bali mooli 'amu 'i laona 'initooa 'oe.”
         38 Sui ta, tha Jisas 'e bae 'urii fuadarua, “Kamurua muru lalafusia bamurua si doo ne
         muru gania nee. Muru tala'ana bamurua na ngadalae nee nau kwau ngada 'ania?”
         39 Ma daru olisia daru ka 'urii, “Kamiria miri tala'ana bamiria miri kau ilia.” Ma tha
         Jisas ka bae 'urii lau fuadarua, “Iuka, 'e 'okae bana ne muru kau ngada laubo ilingi
         nau.
         40 Sui ta, 'e langi lau ni nau kwau filia ni ti ne kau too 'i bali aolo 'aku ma langi
         'i bali mooli 'aku. Talitoona tha God bo ne kau fala si kula 'urineri ki fuana ni
         ti kera ne nia 'e filida sui naa.”
         41 Ma si manga na akwala ngwane fafurongo neri ki da rongoa si doo neri, da ka rakethasu
         'asiana fuana tha Jemes ma tha Jon.
         42 Ma tha Jisas 'e ofuda ma ka bae 'urii fuada, “Kamolu thaitamana na ngwane gwaungai
         kera ki na imole ki ne langi lau Jiu ki, da too 'ana suukwaia, ma da thaitamana 'asiana
         suumailana imole ki 'uria ililana si doo ki na da dooria.
         43 Sui ta, 'e langi si 'urineri lau 'i malutamolu. Lelea sa ta ngwane 'amolu 'e dooria
         ka naonao, nia ka thau 'ana ngwane ni rao kamolu.
         44 Ma lelea sa ni ti 'amolu ne 'e dooria ka 'inito, nia ka tofarao fuana imole ki sui.
         45 Sulia, nau Ngwela nia Imole, 'e langi kwasi lea mai fasi na imole ki da ka rao fuaku.
         Nau ku lea 'aku mai 'uria raolae fuada na imole ki sui, ma ku fala na moorilaku 'uria
         faamoorilana imole 'oro.”
         46 'Ana si manga neri, tha Jisas ma na bare ngwane fafurongo nia ki da dao naa 'i Jeriko.
         Ma si manga da 'akwasia maetoaa neri tee konia baita ne 'e lea foneda. Ma tee ngwane
         maana 'e rodo 'e too bana 'i ninimana tale 'uria ganilae. Na thatana tha Batimeas,
         na 'alakwa tha Timeas.
         47 Si manga 'e rongoa tha Jisas, na ngwane neri 'i Nasaret 'e lea mai, nia 'e 'ai ka
         'urii, “Jisas, 'oe na ngwela 'ana kwalafaa tha Deved, 'oko manatai nau mai.”
         48 Ma na imole ki da ka ngatafia, ma da ka thaea fuana fasi ka too enoeno. Sui ta, nia
         ka fi 'ai baita fatai ka 'urii, “'Oe, ngwela 'ana kwalafaa tha Deved 'ae, 'oko manatai
         nau mai!”
         49 Tha Jisas 'e takwe ngado ma ka bae 'uri, “Molu thaea 'e lea mai.” Ma da 'ailia tha
         Batimeas, da ka 'urii, “'Oko nonithathala 'amu! Tatae naa, tha Jisas 'e soe mai 'uri
         'oe.”
         50 Sui nia ka 'ui'ana maku fafo baita nia, ma 'e tatae 'ali'ali, ka lea naa siana tha
         Jisas.
         51 Tha Jisas 'e soetalafana ka 'urii, “Ngwalee 'ae, tae ne 'o dooria kwau ilia fuamu?”
         Ma na ngwane maarodo bae 'e olisia ka 'urii, “Ngwane Toodoo 'ae, nau ku dooria kwau
         lilio.”
         52 Ma tha Jisas ka bae 'urii fuana, “'O lea naa. Na manata mamanalae 'oe ne faamoori
         'oe.” Ma 'ali'ali nia ka lilio naa, ma ka lea naa sulia tale 'i burina tha Jisas.

1 Si manga tha Jisas ma bare ngwane fafurongo nia ki da dao karangia 'i Jerusalem,
         da dao 'ana maetoaa 'i Betfeis ma 'i Betani, gwauna fe tolo da 'alangia 'ana 'i Olif.
         Bo, nia ka fala roo ngwane 'ana bare ngwane fafurongo nia ki, daru ka eta naa 'i nao.
         2 Ma nia ka bae 'urii fuadarua, “Muru lea naa 'ana maetoaa loko muru naofia kau. Ma
         si manga muru dao 'i seeri, muru kau rikia tee dongki. Da kania bada dongki neri,
         ma 'e langi ta ngwane si tae 'ua 'i fafona. Muru lukea, ma muru ka talaia mai 'i see.
         3 Ma lelea sa ta ngwane 'e soetoomurua ka 'urii, ‘'Urifita nee muru ka lukea dongki
         ne?’ Muru ka thaea fuana, ‘Na Aofia 'e dooria, ma nia kau olitai 'ali'ali laubo mai
         'ana 'i see.’ ”
         4 Daru lea, ma daru ka rikia tee kae dongki da kania bada 'i ninimana tale 'i maana
         tee beu. Ma si manga daru lukea naa,
         5 tai ngwane na da takwe 'i seeri, da soetalafadarua da ka 'urii, “Tae ne muru lukea
         kale dongki nena 'uria?”
         6 Ma daru olisida ilingia bae tha Jisas 'e thaea fuadarua, ma na ngwane neri ki da
         ka alamatana naa fuadarua.
         7 Daru ka talaia na mai kae dongki neri siana tha Jisas, ma daru ka thamatana maku
         keerua ki 'i fafona, ma tha Jisas ka tae 'i fafona.
         8 Ma imole 'oro ki laubo da thamatana maku tikwa kera ki sulia tale, ma tai imole ki
         da ka kasia tharana 'ai ki, ma da ka thamatana sulia tale. Da ilia si doo neri 'uria
         faabaitalana tha Jisas.
         9 Ma imole ki sui na da lea fonea, tai imole ki da eta 'i nao, ma tai imole ki da ka
         'isi, da 'ai da ka 'urii, “Faabaitaa tha God! Ma tha God ka 'oilaketana ngwane ne
         'e lea mai 'ana thatamu!
         10 Ma tha God ka 'oilaketana mai daolana 'initooa ne 'e ilingia 'initooa nia tha Deved
         na kokoo abu kolu! Faabaitaa tha God ne 'e too 'i thalo!”
         11 Tha Jisas 'e dao 'i laona fera 'i Jerusalem, ma ka lea 'i laona Beu Abu tha God.
         Sui, nia 'e lio kwailiu ma ka rikia doo ki sui. Sui ta, sulia 'e karangi rodo naa,
         nia ka lea naa 'uria 'i Betani fonea akwala ma roo ngwane fafurongo nia ki.
         12 Ma 'ana fe dani 'i buri, si manga tha Jisas ma bare ngwane fafurongo nia ki da oli
         naa mai faasia 'i Betani, tha Jisas ka fiolo.
         13 Nia 'e lio kau, ma ka rikia tee 'ai uluulua na da 'alangia 'ana figi. Ma nia 'e lea
         karangia fasi ka rikia ta fufue doo 'i gwauna. Sui ta, si manga 'e dao 'i 'aena, nia
         ka rikia bana 'abe doo ki, sulia si manga neri na figi ki da si fungu.
         14 Ma tha Jisas ka bae 'urii fuana figi neri, “'E thafali tari'ina ka oli 'alaa, 'osi
         fungu naa 'ana ta fufue 'ai!” Ma bare ngwane fafurongo nia ki da ka rongoa naa si
         doo neri.
         15 Ma si manga da dao naa 'i Jerusalem, tha Jisas ka lea naa 'i laona Beu Abu tha God,
         ma ka taria naa imole ki sui na da usi ma imole ki sui da ka usi 'ania si doo ki 'uria
         kwaisuusia kera ki. Ma nia ka kefusia tefolo kera ngwane neri ki ne da tatala 'ana
         malefo, ma ka kefusia laubo doo ni gooru kera ngwane ki ne da usi 'ana bola ki.
         16 Ma langi nia si alamatana ta imole ka ngala ta si doo 'uria usilae 'i laona Beu Abu
         tha God.
         17 'I nia ka toodoo fuada na imole ki, ka 'urii, “Tha God 'e thaea 'i laona Kekedalae
         Abu ka 'urii, ‘Na beu nau, da 'alangia 'ana beu ni foa fuana imole 'i laona molaagali
         lalau.’ Sui ta, molu bulasia 'amolu 'ana si kula 'uria belilae faasia imole ki.”
         18 'Ana si manga na ngwane ni foa baita ki ma na ngwane toodoo ki 'ana bibirangaa da
         rongoa si doo neri, da ka thafalia naa rofelae 'uria ta si doo ne da ka ilia fasi
         da ka thaumaelia tha Jisas. Sui ta, da mau, sulia na konia neri lalau, da kwele 'asiana
         'ana toodoolae nia.
         19 'I thaulafi, tha Jisas ma na bare ngwane fafurongo nia ki, da ka lea naa faasia 'i
         Jerusalem.
         20 'I laasikadangi 'ana fe dani 'i buri, tha Jisas fonea bare ngwane fafurongo nia ki
         da lea kau sulia tale. Da rikia na figi bae 'e kuku teefau naa lelea ka sifo naa sulia
         lalina.
         21 Ma tha Pita ka manatatoona si doo bae tha Jisas 'e thaea fuana 'ai neri, ma ka bae
         'urii fuana, “Ngwane toodoo 'ae, rikia fasi na figi bae 'o arangainia, 'e mae naa!”
         22 Ma tha Jisas 'e olisia ka 'urii, “Molu ka manata mamana naa 'ana tha God.
         23 Nau ku thaea fuamolu, lelea sa molu ka bae 'urii fuana tolo loko, ‘'O tatae 'oko
         'ui'ani 'oe 'i tala'amu laona asi,’ ma langi molu si manata ruarua 'i laona liomolu,
         ma molu ka manata mamana 'ana si doo ne molu thaea ka fuli, si doo neri ka fuli bana
         fuamolu.
         24 Nia nee nau ku thaea fuamolu, si manga molu foa, ma molu ka gani 'uria ta si doo,
         molu ka manata mamana ilingia ne molu ngala sui naa, ma tha God kau fala bana si doo
         ki ne molu gani nia 'uria.
         25 -
         26 Iuka, si manga molu foa, molu ka manatalukea si ta'alae ne ta imole 'e ilia fuamolu,
         fasi na Maka kamolu ne 'e too mai 'i thalo ka manatalukea laubo ta'alae kamolu ki.”
         27 Tha Jisas fonea bare ngwane fafurongo nia ki, da oli lau mai 'uria 'i Jerusalem.
         Ma si manga tha Jisas 'e lea kau 'i laona Beu Abu tha God, na ngwane ni foa baita
         ki, ma na ngwane toodoo ki 'ana bibirangaa, ma na ngwane naonao ki, da ka lea na mai
         siana.
         28 Ma da soetalafana da ka 'urii, “Ngwalee 'ae, suukwaia tae ne 'o too 'ania 'uria ililana
         si doo nee ki? Ma ni ti ne 'e fala suukwaia nee fuamu?”
         29 Ma tha Jisas 'e olisida ka 'urii, “Iuka, nau ku soetalafamolu fasi 'uria tee si doo.
         Lelea sa molu olisia, nau kwa fi faarongo kamolu 'ania suukwaia ne nau ku too ai 'uria
         ililana si doo ne ki.
         30 Iuka, molu ka thaea fasi fuaku, na suukwaia ne tha Jon 'e too 'ana 'uria faasisiuabulae
         'e 'ito mai faasia 'i fai? 'E 'ito mai faasia tha God, ma langi 'e 'ito mai faasia
         imole ki bana?”
         31 Ma da thafalia olisusuulae 'i malutada kwailiu da ka 'urii, “Ta si tae ne kolu kau
         thaea? Lelea sa kolu olisia ma kolu ka 'urii, ‘'E 'ito mai faasia tha God,’ nia kau
         bae 'urii, ‘'Urineri ma 'urifita ne molu si manata mamana 'ana tha Jon?’
         32 Ma ka langi si 'okae laubo fasi kolu ka bae 'urii, ‘'E 'ito bo mai 'ana faasia imole
         ki.’ ” Da ade 'urineri sulia da mau 'ana imole ki, sulia imole ki sui da thaitamana
         tha Jon na profet mamana.
         33 Nia nee, da olisia tha Jisas ma da ka 'urii, “Kameli meli lalafusia.” Ma tha Jisas
         ka bae 'urii fuada, “Nau boroi kwa si faarongo kamolu laubo 'ana suukwaia 'urifita
         ne nau ku ilia 'ana si doo nee ki.”

1 Sui, tha Jisas 'e bae fuana ngwane naoanao ki 'i Jiu 'ana si omelangwane ka 'urii,
         “Tee ngwane 'e fasia tee oole. Ma nia ka thaungana thaakali kalia, ma ka 'elia tee
         kilu 'uria na magalana fufue 'ai ki 'uria thaungailana waen, ma ka thaungana tee beu
         'uria fololae. Ma nia ka alua na oole nia laona 'abana ngwane ki ne da rao 'i laona.
         'Urineri, nia ka lea na 'ana 'uria ta maetoaa.
         2 Ma si manga na oole neri 'e maua, nia ka fala ngwane ni rao nia siana ngwane neri
         ki da rao 'i laona oole nia, fasi da ka fala mai ta bali 'ana fufue doo ki ne da fusia.
         3 Sui ta, ngwane ni rao neri ki da kani suukwai faafi nia, ma da ka kwaea, ma da ka
         tofa olitainia bada.
         4 Bo, na ngwane bae 'e nauthata 'ana oole neri ka fala lau ta ngwane ni rao. Ma na
         ngwane ni rao ki 'i laona oole, da ka kwaea gwauna, ma da ka ade ta'a 'asiana 'ani
         nia.
         5 'Urineri na ngwane bae 'e nauthata 'ana oole, ka fala lau ta ngwane ni rao, ma da
         ka thaumaelia naa. Ma da ka ade 'urineri laubo 'ana ngwane 'oro ki ne 'e faleda 'i
         buri. Da kwaea tai ngwane, ma da ka thaumaelia tai ngwane.
         6 Iuka, ma tee ngwane naa ne 'e too 'ana 'uria falelana, tee fe ngwela muutaia nia
         naa na ngwane neri. Ma nia 'e fala kau, ma ka manata 'urii, ‘Kera dau faare baita
         'ana ngwela nau.’
         7 Sui ta, ngwane ki ne da rao 'i laona oole, da bae fuada kwailiu ma da ka 'urii, ‘Nia
         naa ne ngwela nia ngwane bae 'e nauthata 'ana oole. Lea mai kolu thaumaelia, fasi
         kolu ka nauthata 'akolu 'ana si doo nia ki sui.’
         8 Ma da daua ngwela neri, da ka thaumaelia, ma da ka 'ui'ania naa 'i maa faasia laona
         oole neri.”
         9 Ma tha Jisas 'e soetalafada ka 'urii, “Tae ne na ngwane ne 'e nauthata 'ana oole
         neri kau ilia? Nia kau dao mai, ma kau thaumaelia ngwane neri ki. Sui nia ka fala
         naa oole nia fuana ngwane ai 'e'ete ki.
         10 'E mamana molu teemainia na Kekedalae Abu bae 'e 'urii, ‘Gwe fau ne na ngwane thaungai
         beu ki da otekera 'ania, nia ne kau thau 'ana fau faangado 'ana beu.
         11 Tha God ne ilia si doo neri, ma na rikilana ka 'okae 'asiana.’ ”
         12 Na ngwane naonao ki 'i Jiu, da dooria da ka daua tha Jisas, sulia da thaitamana ne
         tha Jisas 'e bae omelangwane 'urineri 'uria kefusilada. Sui ta, da mau 'ana konia
         neri, ma da 'akwasia, da ka lea na 'ada.
         13 Tai ngwane naonao ki, da fala tai Farasi ki ma tai ngwane ki ne da dooria fasi tha
         Herod ka 'inito da soetoona tha Jisas fasi da ka faagaro nia.
         14 Si manga da dao siana da ka bae 'urii, “Ngwane Toodoo 'ae, kameli meli thaitamana
         si doo ki ne 'o thaea, si doo mamana ki teefau. 'Oe 'o toodoo 'ana mamanaa sulia na
         bibirangaa tha God fuana imole ki. Ma 'osi 'ado bo fonea ta imole 'ana ta si tae ne
         da manata sulia. Ma 'e langi 'osi manata bo 'uria na 'initooa kera imole ki. Iuka,
         'o thaea fasi fuameli! 'E 'urifita? Na bibirangaa kolu, 'e luia falelana malefo 'ana
         takisi fuana ngwane naonao ki 'i Rom? 'E 'urifita? 'E tala'ana meli ka fala takisi
         neri, laa 'e langi?”
         15 Sui ta, tha Jisas 'e thaitamana bana sukelae kera, ma nia 'e olisia ka 'urii, “'Urifita
         nee molu ka thasi 'uria faagarolaku? Molu ngala mai ta fe seleni ku rikia fasi.”
         16 Ma da ngala mai tee fe seleni, ma nia 'e soetalafada ka 'urii, “Na nununa ni ti nee?
         Ma na thatana ni ti mone nee?” Ma da olisia, da ka 'urii, “Na nununa ma na thatana
         ngwane 'inito 'i Rom nena.”
         17 Ma tha Jisas ka bae 'urii, “Molu ka fala fuana ngwane 'inito 'i Rom si doo nia ki,
         ma molu ka fala laubo si doo nia ki tha God fuana tha God.” Ma da ka kwele 'asiana
         'ana tha Jisas.
         18 Sui, tai Sadiusi ki da ka lea na mai siana tha Jisas. Na Sadiusi ki da thaea thasa
         na imole ki langi da si tatae lau faasia maea.
         19 Ma da soetalafana tha Jisas da ka 'urii, “Ngwane Toodoo 'ae, tha Mosis 'e kedaa si
         bibirangaa fuakolu ka alangai 'urii, ‘Lelea sa ta ngwane 'e mae naa, ma na 'afe nia
         ka moori 'ua, sui ka langi si too 'ana ta ngwela, na doorana ka adea lau gwe 'oru
         neri, fasi daru ka too 'ana ta ngwela talana ngwane ne 'e mae naa.’
         20 Aia, 'ana tee si manga, fiu ngwaithaasina ki da too. Ma na ngwane 'i nao ka adea
         tee keni, ma ka langi si tharea bo ta ngwela, ma ngwane neri ka mae na 'ana.
         21 Sui, na ruana ngwane ka adea lau keni bae, ma ka langi si tharea laubo ta ngwela,
         ma ka mae laubana. Sui ma oluna ngwane ka 'urineri laubo.
         22 Ma ka 'urineri laubo fuana thaasina ki teefau. Na fiu ngwaithaasina neri ki sui bo
         ne da adea keni neri, ma ka langi da si tharea sui bo ta ngwela, ma da ka mae teefau
         naa. Ma 'i buri, keni neri ka mae laubo.
         23 'Urii ma, 'ana fe dani ne tha God kau taea imole mae ki sui faasia maea, ni ti 'ada
         ne na 'afe nia? Sulia fiu ngwaithaasina neri ki teefau bae da adedea keni neri.”
         24 Ma tha Jisas 'e olisida ka 'urii, “Molu garo 'asiana, sulia molu si thaitamana bo
         Kekedalae Abu ki, ma na suukwaia nia tha God.
         25 Sulia, si manga imole mae ki dau tatae lau 'uria mooria, da ilingia na 'ada enselo
         ki 'i thalo ne langi da si ade keni naa.
         26 Aia, nau ku faamanatai kamolu sulia tataelae faasia maea. Nau ku thaitamana molu
         teemainia naa 'i laona kekedalae tha Mosis 'ana si kula bae sulia na ere 'e tharufia
         kae fe 'ai bae. Tha God 'e bae fuana tha Mosis ka 'urii, ‘Nau na God tha Abraham,
         ma na God tha Aesak, ma na God tha Jakob.’
         27 Na maalutana 'e 'urii, ngwane neri ki ne da mae naa, tha God 'e thaea nia 'e God
         'ua bana fuada, sulia da moori 'ua fone nia. Molu garo 'asiana!”
         28 Tee ngwane toodoo 'ana bibirangaa tha Mosis 'e dao, ma ka rongoa si baea neri ki.
         Ma nia ka rongo thaitamana si olisilae 'okae ne tha Jisas 'e ilia fuana Sadiusi ki.
         Ma nia 'e lea mai, ma 'e soetalafana tha Jisas ka 'urii, “Si bibirangaa tae ne 'e
         baita ka talua na bibirangaa ki ne tha Mosis 'e alua ngwalee?”
         29 Ma tha Jisas 'e olisia ka 'urii, “Na bibirangaa baita ka talua bibirangaa ki teefau
         ne 'e 'urii, ‘Imole ki 'i Jiu, molu fafurongo fasi! Tee talifilia tha God na Aofia
         kolu bo ne 'e God.
         30 'Oko liothau 'ana God 'oe 'ana manatalamu teefau, ma 'ana mangomu teefau, ma 'ana
         liomu teefau, ma 'ana suukwailamu teefau.’
         31 Ma ruana si bibirangaa 'e 'urii, ‘'Oko liothau 'ana imole ki sui ka ilingia laubo
         ne 'o liothau 'ani 'oe 'i tala'amu.’ 'E langi naa ta si bibirangaa lau ne 'e baita
         ka talua roo si bibirangaa neri ki.”
         32 Ma na ngwane toodoo 'ana bibirangaa tha Mosis ka bae 'urii fuana tha Jisas, “Ngwane
         toodoo 'ae, si olisilae 'oe neri 'e 'okae 'asiana. Nia 'e mamana, tee God bo nee 'e
         too, ma ka langi naa ta god ai 'e'ete.
         33 Ma na imole ki da ka liothau banaa 'ana tha God 'ana mangoda teefau, ma 'ana lioda
         teefau, ma 'ana sukwailada teefau. Ma da ka liothau 'ana imole ki sui ka ilingia laubo
         ne da liothau 'ani kera 'i tala'ada. Imole ne roosulia roo si bibirangaa neri ki,
         da ilia si doo baita ka talua falelana ta afuafulae fuana tha God.”
         34 Ma tha Jisas 'e lio thaitamana liotooa nia, ma ka bae 'urii fuana, “'Oe 'o karangia
         naa 'initooa nia tha God.” Ma 'i buri, 'e langi ta imole si nonirara'a naa 'uria soetoolana
         lau tha Jisas.
         35 Si manga tha Jisas 'e toodoo laona Beu Abu tha God, nia 'e soetalafada ka 'urii,
         “'E 'urifita ne ngwane toodoo ki 'ana bibirangaa tha Mosis, da ka thaea thasa na Kraes
         na ngwane bana 'ana kwalafaa tha Deved?
         36 Na Mangoedoo Abu 'e bae 'ana tha Deved ka 'urii, ‘Tha God 'e bae 'urii fuana Aofia
         nau: 'Oko too 'i bali aolo 'aku, ma 'oko naonao fone nau, maasia si manga kwau alua
         maalimae 'oe ki 'i farana na suukwaia 'oe.’
         37 “Tha Deved 'ana 'i tala'ana ne thaea na Kraes naa na ‘Aofia.’ Nia ne, na Kraes 'e
         langi lau ngwela 'ana kwalafaa tha Deved bana. Nia 'e Aofia nia laubo.” Na konia baita
         neri, da nonithathala 'asiana si manga da fafurongo 'uria tha Jisas.
         38 Ma tha Jisas 'e toodoo fuada ka 'urii, “Molu ka lilio 'okae faasia na ngwane toodoo
         ki 'ana bibirangaa tha Mosis, sulia da dooria tathalae fonea maku eluelu tikwa ki.
         Ma da ka dooria 'asiana laubo thasa imole ki da ka faa'inito kera, ma da ka unao kera
         'i maana usie ki.
         39 Ma da ka dooria 'asiana ni goorulae 'i nao, 'ana si kula 'inito ki ni goorulae laona
         beu ni foa, ma 'ana si kula 'inito ki 'ana si manga na fafangaa ki.
         40 Sui ta, ni kera da kaubarea si doo kera gwe 'oru ki. Ma da foa tikwa ka tau mamana
         bo fasi imole ki da ka tango kera. Iuka, ngwane toodoo ki 'ana bibirangaa tha Mosis,
         na kwakwaelae kera kau baita 'asiana!”
         41 Si manga tha Jisas 'e gooru 'i laona Beu Abu tha God karangia si kula 'uria alu malefolae
         'i laona. Nia ka rikia imole ki na da fala malefo kera ki. Ma na ngwane totoda 'oro
         ki da ka fala si malefo baita ki.
         42 Sui, nia ka rikia tee gwe 'oru siofaa 'asiana. Nia 'e lea mai, ka fala laubo roo
         kae fe seleni.
         43 Ma tha Jisas 'e soea mai bare ngwane fafurongo nia ki, ka bae 'urii fuada, “Do mamana
         ku thaea fuamolu, si malefo ne gwe 'oru siofaa ne 'e fala, 'e baita ka talua si malefo
         ne imole ki sui da fala.
         44 Sulia ngwane totoda ki, da fala bada kae si bali 'ana totodaa kera. Ma gwe 'oru siofaa
         neri mone, 'e fala teefau na 'ana si malefo ne ni nia 'e too 'ania 'uria 'arutoolana.”

1 Si manga tha Jisas 'e 'akwasia na Beu Abu tha God, tee ngwane 'ana bare ngwane fafurongo
         nia ki ka bae 'urii fuana, “Ngwane toodoo 'ae, rikia fasi fau baita ne ki, ma na beu
         'okae ne ki 'ana Beu Abu tha God!”
         2 Ma tha Jisas 'e olisia ka 'urii, “'Oe 'o dooria 'asiana beu baita ne ki 'ana Beu
         Abu tha God tomone nee! Sui ta, 'e langi ta tee gwe fau 'i see 'ana Beu Abu tha God
         kau too lau 'i fulina. Kera teefau dau tagala 'i thaegano.”
         3 Ma si manga tha Jisas 'e too 'i gwauna tolo 'ana Olif ne 'e too otofana Beu Abu tha
         God, tha Pita, ma tha Jemes, ma tha Jon, ma tha Andru talifili kera, da lea mai siana,
         ma da soetalafana da ka 'urii,
         4 “'O thaea fasi fuameli, 'i angita ne si doo ne ki kau dao mai? Ma si tae ne kau fuli,
         fasi ka faatana si manga 'uria si doo ne ki sui kau fuli, ma kau dao mai 'ania?”
         5 Ma tha Jisas ka bae 'urii fuada, “Molu ka lilio 'okae, ma ka langi molu si alamatana
         ta ngwane ka talai garo 'ani kamolu.
         6 Sulia na ngwane 'oro ki dau dao mai 'ana thataku, ma da ka bae 'urii, ‘Nau naa na
         Kraes!’ Ma da ka talai garo 'ana imole 'oro ki.
         7 Ma si manga molu rongoa firua ki, ma baelae sulia firua ki, 'e langi molu si manata
         'a'abo. Si doo neri ki ka dao mai, sui boroi, na 'isilana si doo ki sui 'e langi 'ua.
         8 Na imole ki 'ana maetoaa ki dau firu foneda kwailiu, ma na 'initooa ki dau firu foneda
         kwailiu. Ma na anuanu ki kau 'isu 'ana si kula ki sui, ma na uni fioloa kau tatha.
         Ma si doo neri ki naa na thafalilana nonifiilae, ka ilingia banaa si manga ta keni
         'e nonifii 'uria tharelae.
         9 “Ma molu ka lilio 'okae. Tai ngwane ki da kau dau kamolu, ma dau ngali kamolu 'uria
         ketolamolu. Kera dau nangasi kamolu 'i laona beu ni foa ki. Sulia molu faamamane nau,
         da ka fala kamolu molu ka takwe 'i naofana gwaulii ngwane ki ma na ngwane 'inito ki.
         Si manga neri molu ka faatalo 'ana Faarongolae 'Okae fuada.
         10 Ma molu ka bae fasi sulia Faarongolae 'Okae fuada na imole ki sui laona molaagali.
         11 Ma si manga da dau kamolu, ma da ka ngali kamolu 'uria tooketalamolu, 'e langi molu
         si manata 'a'abo 'uria ta si baea tae ne molu kau thaea. Molu ka thaea bamolu ta si
         baea ne Mangoedoo Abu 'e fala fuamolu 'ana si manga neri. Sulia si baea ki ne molu
         kau thaea, 'e langi lau na baelamolu 'i talamolu. Si baea neri ki, nia ka lea mai
         faasia Mangoedoo Abu.
         12 Ma na imole ki dau fala doorada ki 'i talada 'uria thaumaelilada. Ma na maka ki,
         dau ade 'urineri laubo 'ana ngwela kera ki. Ma na ngwela ki, dau olisusuu ma dau fala
         maka ma gaa kera ki 'uria thaumaelilada.
         13 Ma na imole ki sui, dau sualangai kamolu, sulia ni kamolu na imole nau ki. Sui ta,
         lelea sa ta imole ka manata mamana 'ani nau, nia kau dao 'ana fe dani 'isi, ma tha
         God kau faamoori nia.
         14 “Ma molu kau rikia na Do Sua ne kau takwe 'i laona si kula 'e abu ne fulingana 'e
         langi nia si takwe ai. Na doo ta'ae neri kau faasuaa Beu Abu tha God, ma kau adea
         fasi tha God ka ekwatana.” (Na baelae fuana ngwane ne 'e teemai 'e 'urii: 'Oko 'inifita
         'okae 'ana maalutana si doo neri.) “Si manga molu kau rikia si doo nee ki kau dao
         mai, na imole ki na da too 'ana balifera 'i Jiudea, dau tafi 'uria gwauna tolo ki.
         15 Ma ta imole ne 'oko too 'i fafona luma, 'oko tafi naa, langi 'osi sifo lau mai 'i
         luma 'oe 'uria ngalilana ta si doo.
         16 Ma ta imole ne 'oko too 'i laona oole 'oe, 'oko tafi naa, langi 'osi oli lau 'i fera
         'uria maku tikwa 'oe.
         17 Ma fe dani neri ki kau ta'a fuana ai iana ki, sulia 'e 'afitai naa fuada da ka tafi,
         ma ka ta'a laubo fuana ai ki ne da too 'ana kae ngwela ki.
         18 Molu ka foa fuana tha God fasi si doo neri ki ka langi si dao lau mai 'ana si manga
         'ana uuni gwagwaria.
         19 Sulia na nonifiilae 'ana fe dani neri ki, kau ta'a ka talua nonifiilae ne imole ki
         laona molaagali da thaitamana, 'ito 'ua mai 'ana thafalilana si manga ne tha God 'e
         thaungana na molaagali lelea ka dao 'ana si manga neri. Ma 'e langi naa ta si doo
         'urineri ne kau fuli lau mai 'i buri.
         20 Ma lelea sa tha God si kurusia si manga neri 'ana nonifiilae, 'e 'afitai naa ta imole
         ka moori. Ma 'e kurusia si manga neri 'uria 'okaelana imole ki ne 'e filida.
         21 “Aia, lelea sa ta imole ka bae 'urii fuamolu, ‘Rikia fasi, nia naa ne na Kraes,’
         ma langi ka bae 'urii, ‘Rikia fasi, nia naa loko,’ langi molu si faamamanea.
         22 Sulia na ngwane susuke ki dau dao mai, ma dau bae 'urii, ‘Nau naa na Kraes,’ ma na
         ngwane susuke ki dau bae 'urii, ‘Nau naa na profet.’ Ma kera dau ilia si doo ni kwelelae
         ki fasi ka talai garo 'ana imole ki ne tha God 'e filida, sui ta, 'e 'afitai 'asiana
         fuada.
         23 Molu ka lilio 'okae! Nau ku faarongo kamolu naa 'i nao, sui fatai si doo neri ki
         ka fi dao mai.
         24 “Si manga nonifiilae neri 'e sui, ‘kera dau suusia thato, ma na sinali, ka langi
         daru si tala.
         25 Ma kera dau alamatana bubulu ki, dau 'asida faasia 'i mamangaa. Ma kera dau alamatana
         doo ki 'i thalo, da ka lea garo faasia 'i fulida.’
         26 “'I buri, nau Ngwela nia Imole, kwa fi daofaatai mai. Nau kwau dao mai fonea na suukwaia
         baita, ma na ngwaasinasinalae baita 'i fafona datha ki.
         27 Ma nau kwau fala enselo nau ki laona molaagali lalau, fasi da ka konia mai imole
         ki ne tha God 'e filida.”
         28 Tha Jisas 'e bae lau sulia si omelangwane neri ka 'urii, “Molu ka manata fasi sulia
         na 'ai ki ne da 'alangia 'ana figi. Si manga molu rikia 'abana 'e ngongothaa, molu
         ka thaitamana si manga 'uria uuni 'a'akolae 'e dao karangi naa.
         29 Ka 'urineri laubo, si manga molu rikia nonifiilae neri ki kau dao mai, molu ka thaitamana
         na olilaku mai 'e karangi naa.
         30 Do mamana ne ku thaea fuamolu, imole ki sui ne da moori 'ana si manga ne, langi da
         si mae 'i nao 'ana si doo neri ki sui ne kau dao mai.
         31 'I thalo ma 'i molaagali ne kau sui, sui ta, na baelaku 'e langi si sui.
         32 “'E langi ta imole si thaitamana si manga mamana ne nau kwau oli mai 'ania. Na enselo
         ki 'i thalo boroi 'e langi da si thaitamana, ma nau Ngwela nia boroi, 'e langi kwasi
         thaitamana laubo. Tha God na Maka talifilia bo ne 'e thaitamana.
         33 Molu ka lilio 'okae, ma molu ka kwaimaakwali, sulia molu lalafusia si manga tae doo
         neri kau dao mai 'ania.
         34 Na olilaku mai 'e ilingia ta ngwane ne 'e lea 'ana fera tau, ma ka alua beu nia 'i
         'abana ngwane ni rao nia ki. 'E fala si raoa 'e'ete ki fuada kwailiu. Ma nia ka thaea
         fuana ngwane ne 'e liosulia 'olofolo fasi ka lilio 'okae maasia daolana mai.
         35 Nia nee, molu ka lilio 'okae, sulia 'e langi molu si thaitamana si manga ne nau ngwane
         baita 'ana luma kwau dao mai 'ania. Nia kau dao mai 'i thaulafi tomone, ma langi 'i
         'initoona rodo, ma langi si manga na kukua 'e 'ai, ma langi 'i laasikadangi si manga
         na thato ka fi tae mai.
         36 Ma lelea sa nia ka dao 'ali'ali bana mai, nia ka ta'a 'asiana fuamolu, lelea sa 'e
         dao siamolu si manga ne molu maleu 'ua.
         37 Ma si doo ne ku thaea fuamolu, nau ku thaea laubo fuana imole ki sui 'e 'urii: Molu
         ka lilio 'okae!”

1 'Ana fe dani neri, na roo fe dani 'ua 'i nao 'ana Fangaa 'ana Tathalae, na fafangaa
         ne Jiu ki da 'ania 'ana berete ne langi ta isi 'i laona. Na ngwane ni foa baita ki,
         ma na ngwane toodoo ki 'ana bibirangaa, da ofu ma da ka ngata ofu 'uria dau agwalae
         'ana tha Jisas ma thaumaelilana.
         2 Da bae 'urii, “'E langi kolu si ilia si manga 'ana Fangaa, ade 'ana imole ki da ka
         firu fuakolu.”
         3 Si manga tha Jisas 'e too 'i laona maetoaa 'i Betani, nia ka fanga 'i laona luma
         tha Saemon, ngwane na uru 'e thathaungia 'i nao. Ma tee keni 'e lea mai siana fonea
         tee bii ngwaingwai ne liulana 'e baita 'asiana, ma 'e fungu 'ana ngwaingwai ne 'e
         moko 'okae 'asiana, ma na liulana 'e baita 'asiana. 'E 'ifingia maana bii ngwaingwai
         neri, ma ka kisitana naa ngwaingwai moko 'okae neri 'i gwauna tha Jisas.
         4 Ma tai imole ki ne da too 'i seeri, da rakethasu, ma da bae fuada kwailiu da ka 'urii,
         “Fulingana nia si nagaa ngwaingwai moko 'okae neri rongwane!
         5 Fulingana nia ka usi 'ania 'uria tai malefo 'oro, fasi ka ngala malefo neri, ma ka
         fala fuana imole siofaa ki.” Ma da ka ngatafia keni neri.
         6 Tha Jisas 'e rongoa si doo neri ma ka bae 'urii, “Molu alua 'e too 'ana! 'E langi
         molu si bae nagaa lau. Ni nia 'e ilia naa si raoa 'okae 'asiana fuaku.
         7 Na imole siofaa ki da too ngado bada fone kamolu. Ma lelea sa molu dooria, molu ka
         'adomi kera laubamolu 'ana ta si manga kau. Ma nau nee ku too fone kamolu si tau bo.
         8 Ni nia 'e ilia banaa si doo ne 'e tala'ana nia ka ilia. Nia 'e kisitana ngwaingwai
         moko 'okae ne 'i noniku 'i nao 'ana maelaku, ma 'e thalungai nau naa maakwala alulaku.
         9 Si doo mamana ku thaea fuamolu, 'ana si kula ki sui laona molaagali ne da bae sulia
         Faarongolae 'Okae nee, dau bae laubo sulia si doo nee ni nia 'e ilia 'ani nau 'uria
         manatatoolanalae.”
         10 Sui tha Jiudas Iskariot, tee ngwane 'ana akwala ma roo ngwane fafurongo nia ki, 'e
         lea siana ngwane ni foa baita ki, 'e faarongo kera 'urii, “Nau kwau fala tha Jisas
         fuamolu.”
         11 Ma da ka nonithathala 'asiana sulia si doo neri nia 'e thaea, ma da ka alangai 'uria
         falalana seleni fuana. Ma tha Jiudas ka thafalia naa liolae 'uria ta si manga 'okae
         fasi nia ka fala tha Jisas fuada.
         12 'Ana etana fe dani 'ana Fangaa neri 'ana berete ne 'e langi ta isi 'i laona, fe dani
         neri ne da thaumaelia kale sipsip 'uria na Fangaa 'ana Tathalae. Si manga neri, bare
         ngwane fafurongo nia ki tha Jisas da soetalafana da ka 'urii, “'I fai nee 'o dooria
         meli ka lea ma meli ka thalungana Fangaa 'ana Tathalae fuamu?”
         13 Ma tha Jisas 'e bae fuana ta roo ngwane 'ada ka 'urii, “Muru lea 'i Jerusalem, ma
         tee ngwane ne 'e ngala tee bii kafo kau toda kamurua. Muru ka lea 'i burina
         14 'uria ta beu 'i seeri ne nia 'e ruu 'i laona. Muru ka soetoona ngwane ne 'e too 'ana
         beu neri muru ka 'urii, ‘Na Ngwane Toodoo 'e soetalafana mai, mae beu 'i fai nee nia
         kau 'ania na Fangaa 'ana Tathalae fonea bare ngwane fafurongo nia ki?’
         15 Ma nia kau faatana tee mae beu baita ne 'e too 'i langi. 'I seeri na doo ki sui 'e
         kwaimaakwali naa. Ma muru ka thalungana naa doo ki sui fuakolu 'i seeri.”
         16 'Urineri bo, roo ngwane fafurongo neri ki daru ka lea naa 'i Jerusalem, ma daru ka
         rikia doo ki sui 'e ilingia naa bae tha Jisas 'e thaea fuadarua. Ma daru ka thalungana
         naa doo ki sui 'uria Fangaa 'ana Tathalae.
         17 Ma 'i thaulafi, tha Jisas 'e dao mai fonea akwala ma roo ngwane fafurongo nia ki.
         18 Ma si manga da fanga 'ana, tha Jisas ka bae 'urii, “Na doo mamana ku thaea fuamolu,
         tee ngwane 'amolu kau fale nau fuana maalimae nau ki. Tee ngwane 'amolu ne 'e fanga
         bana fone nau 'ana si manga neri.”
         19 Ma na bare ngwane fafurongo nia ki, da ka thafalia naa liodilalae, ma tee tee ngwane
         ka bae 'urii fuana, “Ngwalee 'ae, nau 'e langi!”
         20 Ma tha Jisas 'e olisida ka 'urii, “Nia tee ngwane 'amolu akwala ma roo ngwane fafurongo
         nau ki, ma nia naa na ngwane ne kau alua si berete nia 'i laona tiu fone nau.
         21 Ma nau, Ngwela nia Imole, kwau mae ilingia na Kekedalae Abu ki 'e thaea suli nau.
         Sui ta, 'e ta'a 'asiana fuana ngwane ne kau fale nau fuana maalimae nau ki! 'E 'okae
         fuana ngwane neri lelea sa nia si futa 'uabo.”
         22 Ma si manga da fanga 'ana, tha Jisas 'e ngala fe berete, ma ka faabaitaa tha God,
         sui ka niia. Nia 'e fala fuana bare ngwane fafurongo nia ki, ka bae 'urii, “Ngala
         molu ka 'ania. Nia nee na noniku.”
         23 Sui nia ka ngala na titiu waen, ma 'e faabaitaa tha God, sui ka fala fuada. Ma kera
         teefau da ka kuu 'ana.
         24 Ma nia ka bae 'urii, “Nia nee na 'abuku ne 'e igwa fuana imole 'oro 'uria faasuukwailana
         alangaia faalu tha God.
         25 Do mamana ne ku thaea fuamolu, 'e langi kwasi kuufia naa waen nee lelea ka dao 'ana
         fe dani kwau kuufia lau waen ne 'i laona 'Initooa nia tha God.”
         26 Burina ne da nguulia tee fe nguu, da ka lea naa 'uria 'i gwauna tolo 'ana Olif ki.
         27 Tha Jisas 'e bae 'urii fuada, “Kamolu sui bo molu kau thaka faasi nau. Sulia na Kekedalae
         Abu 'e thaea ka 'urii, ‘Tha God kau thaumaelia ngwane ne 'e liosulia sipsip ki, ma
         na sipsip ki sui dau tagala.’
         28 “Ka 'urineri boroi 'ana, 'i burina ne kwau tatae lau 'uria mooria, nau kwau eta 'i
         nao 'ani kamolu 'uria 'i Galili.”
         29 Ma tha Pita 'e olisia ka 'urii, “Boroi 'ana imole ki sui da ka lea faasi 'oe, 'e
         'afitai 'asiana ku 'akwasi 'oe!”
         30 Ma tha Jisas ka bae 'urii fuana tha Pita, “Nau ku thaea fuamu. 'I nao sui fatai na
         kukua ka 'ai 'ana roo si manga laa rodo 'i tari'ina, 'okou tofe nau 'ana olu si manga.”
         31 Ma tha Pita 'e ngata suukwai ka 'urii, “Boroi 'ana lelea thasa ku mae fone 'oe, 'e
         'afitai 'asiana ku thaea thasa ku lalafusi 'oe!” Ma na bare ngwane fafurongo nia ki
         sui bo, da ka thaea laubo tee si doo neri.
         32 Sui tha Jisas fonea bare ngwane fafurongo nia ki, da ka lea 'uria tee si kula da
         'alangia 'ana 'i Getsemani. Si manga da dao naa, tha Jisas ka bae 'urii fuada, “Molu
         ka too 'amolu 'i see si manga ku foa 'ana.”
         33 Sui nia ka talaia tha Pita, ma tha Jemes, ma tha Jon. Ma nia 'e kwaimanatai ma ka
         liodila 'asiana.
         34 Ma nia ka bae 'urii fuada, “Nau ku liodila baita 'asiana, ma 'e tala'ana naa ka thaumaeli
         nau. Molu too 'amolu 'i see, molu ka tharai, ma molu ka lilio fone nau.”
         35 Nia 'e 'idu faekwa kau, ma ka boururu 'i thaegano. Nia 'e foa fasi lelea sa ka ngwaluda
         bana, nia si tatha lau 'i laona si manga 'ana ngadalae.
         36 Ma nia 'e foa ka 'urii, “Maka 'ae, na doo ki sui 'e ngwaluda bana fuamu. 'Oko lafua
         'amu ngadalae ne faasi nau. Sui boroi 'ana, 'e langi lau sulia kwaidooria nau, sulia
         na kwaidooria 'oe 'ana.”
         37 Sui tha Jisas 'e oli mai, ma ka daotoona olu ngwane fafurongo nia bae ki, da maleu
         bada. Ma nia ka bae 'urii fuana tha Pita, “Ngwalee Saemon 'ae, 'urifita ne 'oko maleu
         bamu? Fulingana thasa 'oko tharai mone 'amu fone nau sulia ta tee kade rodo faekwa.”
         38 Ma nia ka bae 'urii fuada, “Molu tharai, ma molu ka foa, ade 'ana molu ka 'asi kamolu
         'i laona ilitooa. Sulia molu dooria bamolu ililana doo 'okae ki, sui ta, na nonimolu
         'e maketho 'asiana.”
         39 Sui tha Jisas ka lea lau faasida, ma 'e foa, ka thaea laubo tee si baea bae ki.
         40 Sui nia 'e oli lau mai siada, ma ka daotooda da maleu bada, sulia na maada 'e mamaleua
         'asiana. Ma da si thaitamana naa ta si doo ne dau thaea fuana.
         41 Ma si manga 'e oli lau mai 'ana oluna si manga, nia ka bae 'urii fuada, “Rongwane
         'ae, molu maleu 'ua nee? 'E 'okae naa neri! Rikia fasi, kera dau fale nau naa, Ngwela
         nia Imole, 'i laona 'abana ngwane ta'ae ki. Si manga neri nee, 'e dao na mai!
         42 Tatae, kolu lea naa. Molu rikia fasi, ngwane bae 'e 'olea maelaku nee, 'e dao naa!”
         43 Ma si manga tha Jisas 'e bae 'ua bana, tha Jiudas, tee ngwane 'ana akwala ma roo
         ngwane fafurongo nia bae ki, ka dao na mai. Tee konia baita 'e lea mai fonea faasia
         ngwane ni foa baita ki, ma na ngwane naonao ki, ma na ngwane toodoo ki 'ana bibirangaa.
         Ma da ngala mai 'ila ni firu ki ma na subi ki.
         44 Ma tha Jiudas, na ngwane ne kau fala tha Jisas fuada, 'e fala tee si mamalafoa fuana
         konia neri ka 'urii, “Na ngwane nee kwau nonoia, nia naa na ngwane ne molu dooria.
         Molu daua, ma molu ka talaia na kau.”
         45 Tha Jiudas 'e dao, ma 'e lea mai siana tha Jisas, ka bae 'urii, “Ngwane Toodoo 'ae!”
         Bo, ka nonoia naa.
         46 Ma da dao mai da ka daua naa tha Jisas.
         47 'Ana si manga neri, tee ngwane 'e takwe karangi bana 'i seeri, 'e lafua 'ila nia,
         ma ka kwae muusia 'ana alingana ngwane rao nia na foa ni gwau.
         48 Ma tha Jisas 'e soetalafada ka 'urii, “'Urii ma kamolu thasa nau ta ngwane bebeli
         nee? Nia nee molu ka dao mai fonea 'ila ki, ma na subi ki 'uria daulaku?
         49 Nau ku too ka tau na mai fone kamolu, ma ku toodoo baku fuamolu 'i laona Beu Abu
         tha God, sui boroi molu si dau nau bo. Ma si doo nee molu ilia, 'e faamamanea naa
         Kekedalae Abu ki.”
         50 'Urineri bo, bare ngwane fafurongo nia ki teefau da ka failuka naa 'ani nia, ma da
         ka tafi naa faasia.
         51 Ma tee ngwane fi baita ne 'e 'afi bana 'ana 'afi folo, 'e lea 'i burina tha Jisas.
         Ma si manga da daua ngwane fi baita neri,
         52 na maku nia ka 'asia naa, ma ka thaka dadara na 'ana faasia.
         53 Sui da ka talaia naa tha Jisas 'uria 'i beu nia na foa ni gwau. Ma na ngwane ni foa
         baita ki, ma ngwane naonao ki, ma ngwane toodoo ki 'ana bibirangaa da koni naa 'i
         seeri.
         54 Tha Pita 'e 'isiburi tau na kau, ma ka ruu laubo kau laona labu neri 'ana beu nia
         foa ni gwau. Nia 'e too 'ana 'i seeri fonea ngwane fofolo ki, ma ka thara 'ana 'i
         ninimana ere.
         55 Na ngwane ni foa baita ki, ma na barengwane baita ki da ngata ofu fasi da ka daotoona
         ta si doo ta'ae 'uria sukelae 'ania faafia Jisas fasi da ka thaumaelia, sui ta, da
         si daotoona bo ta si doo 'urineri 'ani nia.
         56 Na imole 'oro ki da ka suke faafia tha Jisas, sui ta, na baelada 'e langi si alua
         bo tee doo.
         57 Sui tai ngwane da tatae mai, ma da sukefaafia tha Jisas da ka 'urii,
         58 “Kameli meli rongoa 'e bae 'urii, ‘Nau kwau onggosia Beu Abu tha God ne ngwane ki
         da kasia, ma 'i laona olu fe dani, kwau kasia lau ta Beu Abu ne langi lau ngwane ki
         ne da kasia.’ ”
         59 Ka 'urineri boroi, na baelada 'e langi si alua bo tee doo.
         60 'Ana si manga neri na foa ni gwau 'e takwe 'i nao'ada, ma 'e soetalafana tha Jisas
         ka 'urii, “'Urii ma, 'oe 'osi too bana ta si baea 'uria olisilana si baea nee ki,
         ngwane ne ki da thaea sulia 'oe?”
         61 Sui ta, tha Jisas 'e bona bana, ma 'e langi si olisia bo. Ma na foa ni gwau 'e soetalafana
         lau ka 'urii, “'Urii ma, 'oe naa na Kraes, na Ngwela nia tha God?”
         62 Ma tha Jisas 'e olisia ka 'urii, “Iuka, nau naa nee. Ma 'okou riki nau, nau Ngwela
         nia Imole, kwau too 'i bali aolo 'ana tha God ne suukwai ka tatha. Nau kwau gwaungai
         fone nia, ma kwau oli mai faasia 'i thalo fafona datha ki.”
         63 Bo na foa ni gwau neri 'e rakethasu ka salia naa maku tikwa nia, ma ka bae 'urii,
         “Kolu si dooria naa ta ngwane lau fasi ka faamamane nia!
         64 Molu talarongoa naa ne 'e faabobolangana 'ana fonea tha God! Molu manata 'urifita
         sulia?” Ma kera teefau bo, da ka thaea ne nia 'e garo naa, ma 'e tala'ana naa da ka
         thaumaelia.
         65 Ma tai ngwane 'ada da ka thafalia naa ngisufilana tha Jisas, ma da ka kani bokosia
         maana, ma da ka kumua. Ma da ka bae 'urii, “Thaea fasi, ni ti ne 'e kumuli 'oe neri?”
         Ma na ngwane folo ki da talaia ma da ka rao 'ana fidalilana.
         66 Tha Pita 'e too 'ua bana 'i laona labu neri, si manga da ketoa tha Jisas. Tee keni
         thaarii ne rao fuana foa ni gwau neri ka dao na mai.
         67 Ma si manga 'e rikia tha Pita ne 'e thara 'ana, nia 'e lilio 'o'olo kau 'uri nia,
         ma ka bae 'urii, “'Oe 'o too laubo fonea tha Jisas bae, na ngwane bae faasia 'i Nasaret.”
         68 Ma tha Pita 'e tofe ka 'urii, “Nau ku lalafusia, nau kwasi thaitamana si doo ne 'o
         thaea neri.” 'Ana si manga neri bo nia ka kotho na kau 'ana maethakaa, ma na kukua
         ka 'ai naa.
         69 Ma na thaari ni rao bae 'e rikia lau 'i seeri, ka bae 'urii fuana ngwane ki na da
         takwe kalikalia 'i seeri, “Nia ta ngwane laubo 'ada nee!”
         70 Ma tha Pita ka tofea laubo. Ma si manga faekwa 'i buri, na ngwane ki na da takwe
         karangi, da ka bae 'urii lau fuana tha Pita, “'E 'afitai 'asiana 'oko tofea thasa
         'oe langi lau ta ngwane 'ada, sulia ni 'oe laubo na ngwane faasia balifera 'i Galili.”
         71 Sui ta, tha Pita 'e bae 'afitai ka 'urii, “Nau 'e dodoloa mai siana tha God! Alua
         tha God ka keto nau na 'ana, lelea sa nau kwasi bae mamana! Nau 'e langi kwasi thaitamana
         ngwane nee molu bae sulia!”
         72 Ma 'ana si manga neri bo, na kukua ruana ka 'ai naa. Ma tha Pita 'e manatatoona si
         baea bae tha Jisas 'e thaea fuana ka 'urii, “Si manga na kukua si 'ai 'ua 'ana roo
         si manga, ni 'oe 'okou thaea 'ana olu si manga, thasa 'o lalafusi nau.” Ma si manga
         tha Pita 'e manatatoona si doo neri, nia ka angi baita 'asiana.

1 'I laasikadangi maakafukafua 'ua, barengwane ki na da ngata ofu da ka koni 'ali'ali
         naa. Bo, ngwane ni foa baita ki, ma ngwane naonao ki, ma ngwane toodoo ki 'ana bibirangaa
         tha Mosis, da ka koni naa. Da ngata ofu 'uria ta si tae ne dau ilia 'ana tha Jisas.
         Sui da ka kania tha Jisas 'ana seni, ma da ka talaia na kau 'uria falelana fuana tha
         Paelat, na ngwane baita faasia 'i Rom.
         2 Ma tha Paelat 'e soetalafana ka 'urii, “'Urii ma 'oe na ngwane 'inito kera toaa 'i
         Jiu nee ngwalee?” Ma tha Jisas 'e olisia ka 'urii, “Nia banaa neri 'o thaea neri.”
         3 Na ngwane ni foa baita ki da ka fofo 'ana doo garo 'oro ki faafi nia.
         4 Ma tha Paelat 'e soetalafana lau ka 'urii, “Ngwalee 'ae, 'urifita ne 'o si olisida
         bo 'ana ta si baea? 'O rongoa fasi si doo 'oro ki ne da fofo 'ana faafi 'oe!”
         5 Sui ta, tha Jisas 'e langi si thaea bo ta si baea, ma tha Paelat ka kwele 'asiana.
         6 Aia, 'ana Fangaa 'ana Tathalae, na imole ki da gania tha Paelat fasi ka lukasia tee
         ngwane faasia laona dele.
         7 Ma 'ana si manga neri, tee ngwane na thatana tha Barabas 'e too laubo 'i laona dele,
         sulia nia laubo tee ngwane 'ada na ngwane ta'ae ki ne da thaungwane si manga da firu
         fonea omea 'i Rom.
         8 'Urineri na imole ki da koni mai, da ka gania tha Paelat fasi ka lukasia tee ngwane
         faasia na dele sulia bibirangaa ne 'e 'ito ka ilia na mai 'ana si manga 'urineri.
         9 Ma nia 'e soetalafada ka 'urii, “'E 'urifita, kamolu molu dooria ku lukasia ngwane
         'inito kera Jiu ki fuamolu?”
         10 Nia 'e ngata 'urineri sulia tha Paelat thaitamana sui naa na ngwane ni foa baita
         ki ne da fala mai tha Jisas 'i siana, sulia da liota'a fuana.
         11 Sui ta, na ngwane ni foa baita ki da baealingana konia neri, fasi da ka gania tha
         Paelat 'uria lukasilana mai tha Barabas fuada.
         12 Ma tha Paelat 'e soetalafana lau na konia neri ka 'urii, “'Urineri ma ta si tae ne
         kwau ilia 'ana ngwane ne molu 'alangia 'ana ngwane 'inito kera Jiu ki?”
         13 Ma da 'ai da ka 'urii, “Fotoinia 'i fafona 'airarafolo!”
         14 Ma tha Paelat 'e soetalafada ka 'urii, “Ta si garolae tae ne nia 'e ilia?” Ma da
         'ai baita da ka 'urii, “Fotoinia 'i fafona 'airarafolo!”
         15 Ma tha Paelat ka lukasia naa tha Barabas fuada, sulia 'e dooria ka faanonithathalaa
         manatalana konia neri. Sui, nia ka fala tha Jisas 'uria nangasilana, ma ka fala 'uria
         fotoilana 'i fafona 'airarafolo.
         16 Na ngwane ni firu ki, da talaia kau tha Jisas 'i laona labu 'ana beu baita tha Paelat,
         ma da karumana mai ngwane ni firu ki sui.
         17 Ma da faa'afisia 'ana tee maku 'a'abua tikwa, ma da 'e'erea tee 'eregwau 'ana kwaletotore,
         da ka alua 'i gwauna ilingia ta ngwane 'inito.
         18 Sui da ka ilifana faabaitalana ma da ka bae 'urii, “Na ngwane 'inito kera Jiu ki,
         'o moori ka tau!”
         19 Sui da ka kwaea gwauna 'ana si 'ai, ma da ka ngisufia, ma da ka boururu 'i naofana,
         ka ilingia ne da faabaitaa.
         20 Ma si manga da faangwaela 'ana 'e sui, da ka lukea naa maku 'a'abua tikwa neri faasia.
         Sui da ka faa'afisia lau 'ana maku nia. 'Urineri da ka talaia naa 'uria fotoilana
         'i fafona 'airarafolo.
         21 Ma 'ana si manga da lea kau sulia tale, da ka daotoona tee ngwane thatana tha Saemon,
         maka nia tha Aleksanda ma tha Rufus. Nia na ngwane faasia maetoaa 'i Saeren. Nia 'e
         lea mai ka dao 'i Jerusalem faasia tee si kula mai 'i thara. Ma na ngwane ni firu
         ki, da ka suumainia fasi ka ngala 'airarafolo tha Jisas.
         22 Ma da ka talaia kau tha Jisas 'uria tee si kula ne da 'alangia 'ana 'i Golgota. Na
         maalutana 'e 'urii, “Gwe Lelete.”
         23 Ma da ka fala waen ne da dolaa 'ana doo da 'alangia 'ana mee, tee si sului doo 'uria
         faagwarilana fiilae, sui ta, tha Jisas 'e langi si kuufia bo.
         24 Ma da ka fotoinia naa 'i fafona 'airarafolo. Ma da ka tolingia maku nia ki 'i malutada
         kwailiu. Da ka thatho 'ania daisi fasi da ka daotoona ni ti 'ani kera ne kau ngala
         ta si maku.
         25 'Ana sikwana kade thato 'i laasikadangi, da fotoinia naa 'i fafona 'airarafolo.
         26 Ma da alua tee si kekedalae ni keketoa 'i gwauna 'airarafolo. Da kedaa ka 'urii,
         “Ngwane 'inito kera Jiu ki.”
         27 -
         28 Ma da fotoinia laubo roo ngwane bebeli ki 'i fafona na roo 'airarafolo ki fonea tha
         Jisas. Ta ngwane 'i bali aolo 'ana, ma ta ngwane 'i bali mooli.
         29 Ma na imole ki na da tatha, da ka kwaelangana gwauda, da ka faangwaela kau 'ana tha
         Jisas, ma da ka bae 'urii, “Ngwalee 'ae! 'Oe 'o thaea 'ou onggosia Beu Abu tha God,
         ma 'ou kasia bo sulia olu fe dani bae!
         30 'O faamoori 'oe fasi 'i tala'amu! Sifo mai faasia 'airarafolo nena!”
         31 Na ngwane ni foa baita ki, ma ngwane toodoo ki 'ana bibirangaa, da ka bae laubo 'urineri.
         Ma da faangwaela 'ana tha Jisas, ma da ka bae 'urii fuada kwailiu, “Nia 'e faamooria
         imole 'e'ete ki, sui ta, 'e langi si faamoori nia 'i tala'ana!
         32 Kolu lilio fasi lelea sa nia na Kraes, na ngwane 'inito kera Jiu ki. Nia ka sifo
         bo mai faasia 'airarafolo loko, fasi kolu ka manata mamana 'ani nia!” Ma na roo ngwane
         ne da fotoidarua sulia 'airarafolo ki fonea tha Jisas, keerua boroi, daru faangwaela
         laubo 'ana tha Jisas.
         33 'E 'ito 'i 'initoona thato lelea ka dao 'ana si manga na thato 'e tiofolo, 'i laona
         balifera neri teefau ne 'e rorodoa.
         34 Ma 'ana oluna kade thato 'i thaulafi, tha Jisas 'e 'ai baita ka 'urii, “Eloi, Eloi,
         lama sabaktani?” Na maalutana si baea neri 'e 'urii, “God nau 'ae, God nau 'ae, 'urifita
         nee 'oko 'akwasi dangatai naa 'ani nau.”
         35 Ma tai imole ki ne da too 'i seeri, da rongoa, ma da ka fiia thasa nia 'e 'ailia
         tha Elaeja.
         36 Ma tee ngwane 'ada 'e fita kau, ma ka alua tee si lumulumu 'i laona waen 'afae, ma
         'e alua 'i maana tee thage 'ai, ma ka fala kau 'i ngiduna tha Jisas, fasi nia ka kuufia,
         ma nia ka bae 'urii, “Kolu lilio fasi, ade'ana tha Elaeja 'e lea mai ka faasifoa mai
         faasia na 'airarafolo!”
         37 Ma tha Jisas 'e 'ai baita, sui ka mae naa.
         38 Ma na maku baita ne 'e bokosia si kula abu 'i laona Beu Abu tha God 'e sali 'ito
         mai 'i gwauna lelea ka dao 'i 'aena.
         39 Ma na ngwane baita 'ana ngwane ni firu ki, ne 'e takwe 'i seeri 'i 'aena 'airarafolo,
         'e rongoa 'ailana, ma ka rikia maelana, nia ka bae 'urii, “'E mamana 'asiana, na ngwane
         nee naa na Ngwela nia tha God!”
         40 Ma tai keni ki da too laubo 'i seeri, ma da lilio tau na kau: ni Meri keni 'i Magdala,
         ma ni Meri ne gaa tha Jemes na ngwela 'i burina tha Joses, ma ni Salome.
         41 Da lea laubo 'i burina tha Jisas 'ana si manga 'e too 'ua 'i Galili, ma da ka 'adomia.
         Ma na keni 'oro ki laubo ne da lea mai fonea 'uria 'i Jerusalem, da too laubo 'i seeri.
         42 -
         43 'I thaulafi, tha Josef na ngwane faasia 'i Arimatea, ka lea na mai. Nia tee ngwane
         baita 'ana barengwane ki na da ngata ofu, ma nia 'e kwaimaakwali laubo 'uria rikilana
         daolana mai na 'Initooa nia tha God. Nia 'e nonirara'a, ma ka lea siana tha Paelat.
         Ma nia ka gani 'uria nonina tha Jisas, sulia fe dani neri fe dani 'uria thathalulae
         maasia Sabat.
         44 Tha Paelat 'e kwele si manga 'e rongoa ne tha Jisas 'e mae naa. Ma nia ka 'ailia
         ngwane baita 'ana ngwane ni firu ki, ma ka soetalafana fasi ka thaitamana lelea sa
         tha Jisas ka mae mamana naa.
         45 Ma 'i burina ne tha Paelat 'e rongoa ngwane baita neri 'e thaea nia 'e mae naa, tha
         Paelat ka fi alamatana tha Josef ka ngala nonina tha Jisas.
         46 'Urineri, tha Josef ka usia tee si 'abe maku sasakea, ma ka lukea nonina tha Jisas
         'i thaegano, ma ka 'afua 'ana si maku neri, ma ka alua 'i laona maa'ofi ne da 'elia
         'i laona fau. Sui ka gelua tee babae fau baita, ka bokosia naa maana maa'ofi neri.
         47 Ma ni Meri na keni 'i Magdala, ma ni Meri ne gaa tha Joses, daru rikia si kula ne
         da alua 'ana tha Jisas.

1 Si manga na Sabat 'e sui naa, ni Meri keni 'i Magdala, ma ni Meri na gaa tha Jemes,
         ma ni Salome, da usia mai gwai moko 'okae ki 'uria gwailana 'ana nonina tha Jisas.
         2 'I laasikadangi maakafukafua 'ua 'ana Sande, si manga na thato 'e tae naa, da ka
         lea naa 'i maana maa'ofi kera ngwane mae ki.
         3 Si manga da lea, da soetalafada kwailiu da ka 'urii, “Ni ti ne kau gelua babae fau
         bae faasia maana maa'ofi?” Sulia fau neri 'e baita 'asiana.
         4 Sui, si manga da dao, da ka rikia babae fau bae 'e abuli naa.
         5 Ma si manga da ruu kau 'i laona maa'ofi neri, da ka rikia tee ngwane fi baita 'e
         'afisia maku sasakea, ma ka gooru 'ana 'i bali aolo laona maa'ofi neri. Ma da ka mau
         'asiana.
         6 Ma nia ka bae 'urii, “'E langi molu si mau. Nau ku thaitamana molu rofe 'uria tha
         Jisas, na ngwane bae 'i Nasaret ne da fotoinia fafona 'airarafolo. 'E langi si too
         naa 'i see. Sulia 'e tatae naa faasia maea! Molu rikia si kula bae da 'ania nee!
         7 Molu lea kau siana bare ngwane fafurongo nia ki ma tha Pita, ma molu ka faarongo
         'urii 'ada, ‘Tha Jisas 'e lea naa 'i nao maakwali kamolu 'i Galili, molu kau riki
         nia naa 'i seeri, ilingia bae 'e thaea sui naa fuamolu.’ ”
         8 Ma na keni neri ki da ka kotho kau 'i maa, ma da ka fita naa faasia maa'ofi neri,
         sulia da mau da ka lebelebe naa. 'E langi da si thaea naa ta si doo fuana ta imole,
         sulia da mau 'asiana.
         9 'I laasikadangi maakafukafua 'ua 'ana Sande, tha Jisas 'e moorioli lau, ma ka daofaatai
         fuana ni Meri keni 'i Magdala, na keni bae tha Jisas 'e taria fiu anoedoo ta'ae bae
         ki faasia.
         10 Ma ni Meri ka lea naa siana na bare ngwane fafurongo nia ki. Da liodila, ma da ka
         angi 'asiana. Ma ni Meri ka faarongoda.
         11 Ma 'ana si manga da rongoa ne tha Jisas 'e moori naa, ma ni Meri ka rikia naa, 'e
         langi da si faamamanea bo ni Meri.
         12 Ma 'i buri lau, tha Jisas ka daofaatai laubo fuana ta roo ngwane lau 'ana bare ngwane
         fafurongo nia ki, si manga daru lea sulia tale faasia 'i Jerusalem.
         13 Daru oli mai, ma daru ka faarongoa lau tai ngwane fafurongo 'ada, sui ta, 'e langi
         da si manata mamana bo.
         14 Ma 'i buri, tha Jisas 'e daofaatai fuana akwala ma tee ngwane 'ana bare ngwane fafurongo
         nia ki, si manga da fanga 'ada. Ma nia ka balufi kera sulia da si manata mamana, ma
         sulia manatalada 'e sadi 'asiana 'uria manata mamanalae 'ana baelana imole ki ne da
         rikia sui naa 'i burina ne 'e tatae naa faasia maea.
         15 Ma nia ka bae 'urii fuada, “Molu lea 'i laona molaagali, ma molu ka faarongo 'ana
         Faarongolae 'Okae fuana imole ki sui.
         16 Ma ni ti ne ka manata mamana 'ana Faarongolae 'Okae, ma ka sisiuabu, nia kau moori
         firi fonea tha God. Ma ni ti ne ka langi si manata mamana, tha God kau ketoa.
         17 Ma na imole ki ne da manata mamana, dau too 'ana suukwaia 'uria ililana doo ni kwelelae
         'urii ki: Kera dau taria anoedoo ta'ae ki 'ana thataku, ma dau bae 'ana baea 'e'ete
         ki ne langi da si thathaitamana.
         18 Ma lelea sa da ka daua boroi ta baekwa tolo ma langi da ka kuufia boroi ta si kafo
         bubulo 'e 'afitai bo ka thaungi kera. Ma lelea sa da alua 'abada faafia imole matai
         ki, da ka 'akwaa naa.”
         19 'I burina ne na Aofia tha Jisas 'e bae foneda, nia ka tae naa 'uria 'i thalo, ka
         too naa 'i bali aolo 'ana tha God ma ka 'inito fonea.
         20 Ma na bare ngwane fafurongo nia ki da lea, ma da ka faatalo naa 'ana baelana tha
         God 'ana si kula ki sui. Ma na Aofia 'e rao foneda, ma ka fala suukwaia fuada 'uria
         ililana doo ni kwelelae 'ana ki, fasi ka faatana ne na toodoolae kera 'e mamana.LukLukLukLukLuk

1 Ngwalee Tiofilas 'ae, ngwane 'oro ki da kekeda sulia doo ki sui ne tha Jisas 'e ilia
         'i malutameli.
         2 Da kekeda sulia doo ki na meli rongoa faasia ngwane ki na da riki mamana 'ana doo
         neri ki. Na ngwane neri ki na da rikia doo neri ki ne 'e fuli, da ka bae laubo sulia
         na Faarongolae 'Okae neri fuameli.
         3 Nia nee, ngwane 'inito Tiofilas 'ae, nau ku manata sulia 'e 'okae thasa nau ku kekeda
         sulia doo ne ki fuamu, sulia nau ku thaitamana 'okae 'ana doo ki sui, 'ito mai 'ana
         thafalilana unuunua neri.
         4 Nau ku kekeda sulia doo ne ki fasi 'oko thaitamana mamanalana doo nee ki sui da toolamainia
         fuamu.
         5 'Ana si manga tha Herod 'e gwaungai fuana balifera 'i Jiudea, tee ngwane ni foa na
         thatana tha Sekaraea 'e too laubo, ma nia faasia bare ngwane ni foa ki fulingana tha
         Abaeja. Na 'afe nia ni Elisabet 'e mango laubo faasia 'aebara nia ngwane ni foa ne
         'ito mai faasia tha Aron, na doorana tha Mosis.
         6 Na abuloladarua teefau 'e 'okae 'asiana, ma ka 'o'olo 'i naofana tha God, sulia daru
         roo 'okae sulia na bibirangaa nia tha God fonea si ngataa fifii nia ki.
         7 Sui ta, 'e langi daru si to 'ana ta ngwela, sulia ni Elisabet 'e 'aba'ato. Ma keerua
         sui bo na arai nia tha Sekaraea, daru ngwaro naa.
         8 Tee fe maedani tha Sekaraea 'e lea 'i laona Beu Abu ni Gwaungaia tha God, sulia 'e
         dao naa 'ana si manga fasi na bare ngwane ni foa nia ki tha Sekaraea da ka ilia raoa
         kera ngwane ni foa ki.
         9 Na bibirangaa kera ngwane ni foa ki naa na fililana tee ngwane 'ada fasi ka naarea
         'ai moko 'okae neri, 'e 'urii: Da 'ui'ana doo mala daisi ura fililana ni ti 'ada ne
         kau naarea 'ai moko 'okae neri 'i fafona fuli ere abu laona Beu Abu tha God. 'Ana
         si manga neri, da filia tha Sekaraea, ma ka ruu naa 'i laona Beu Abu,
         10 na imole 'oro ki ne da too 'i maa, da ka foa si manga ne 'e naarea 'ai moko 'okae
         neri.
         11 Ma tee enselo nia tha God ka daofaatai fuana, ma ka takwe 'i bali aolo 'ana fuli
         ere abu neri.
         12 Si manga tha Sekaraea 'e rikia na enselo neri, nia 'e tona ma ka mau 'asiana.
         13 Sui ta, na enselo neri ka bae 'urii fuana, “Sekaraea 'ae, langi 'o si mau lau! Tha
         God 'e rongoa naa foalae 'oe. Ma na 'afe 'oe ni Elisabet kau tharea tee ngwela ngwane.
         Ma 'okou 'alangia 'ana tha Jon.
         14 'Okou nonithathala baita, ma na imole 'oro ki laubo dau nonithathala 'ana si manga
         ne 'e futa!
         15 Sulia nia kau thau 'ana ngwane baita 'i naofana tha God. Nia si kuufia waen ma langi
         ta doo ni kuufilana ne 'e suukwai ka lilinge nia. Ma si manga 'e futa mai, na Mangoedoo
         Abu kau funguli nia.
         16 Nia kau olifainia mai imole 'oro ki 'i Israel fuana God kera.
         17 Nia kau eta 'i nao 'ana Aofia, ma kau too 'ana suukwaia mala profet Elaeja. Ma ni
         ti kera na da olisusuu, nia ka ofuda lau, fasi na maka ki ma na ngwela kera ki, da
         ka liothau lau 'ani kera kwailiu. Ma nia kau bulasia manatalada na toa aburongo ki,
         fasi na manatalada ka 'o'olo. Ma nia kau thalungana imole ki fuana Aofia, fasi da
         ka maasia daolana mai.”
         18 Sui, tha Sekaraea ka bae 'urii fuana enselo neri, “Nau kwau thaitamana 'urifita 'ania
         mamanalana si doo neri? Sulia nau fonea 'afe nau, miri ngwaro naa.”
         19 Ma na enselo neri 'e olisia ka bae 'urii, “Nau tha Gebriel na ku too fonea tha God
         'ana si manga ki sui. Ma nia 'e arasi nau mai, fasi kwa bae fone 'oe, ma kwa faarongo
         'oe 'ana si Faarongolae 'Okae nee.
         20 Ma lelea 'oe 'o si faamamanea bo si faarongolae nau nee, 'oe 'okou rikia na mamanalana
         'ana si manga ne tha God 'e 'olea mai fasi si doo neri kau fuli 'ania. Ma sulia 'o
         si manata mamana bo 'ana baelaku, na fakamu kau 'ato, ma ka langi 'o si bae tafa lelea
         ka dao 'ana si manga na doo ne ku faarongo 'oe 'ania kau fuli mamana fuamu.”
         21 'Ana si manga neri na imole ki ne da maasia tha Sekaraea, da ka kwele 'asiana, sulia
         'e too mai 'i laona Beu Abu tha God ka tau 'asiana.
         22 Ma si manga tha Sekaraea 'e kotho mai 'i maa, na fakana ka 'ato naa, ma ka langi
         si bae naa fonea imole neri ki. Si manga neri bo ni kera sui, da ka manata naa 'urii,
         “Mamana naa, alamia nia 'e rikia mai ta faataia 'i laona Beu Abu.” Sulia na fakana
         'e 'ato naa, ma nia ka bae bana 'ana 'abana fuada na imole ki.
         23 Ma si manga nia ura raolae 'i laona Beu Abu ni Gwaungaia 'e sui, tha Sekaraea ka
         oli naa 'i luma kera.
         24 Ma 'e langi si tau bo 'i burina si doo neri, na 'afe nia ni Elisabet ka iana naa,
         ma sulia lima fe sinali, ni nia si lea bokau faasia 'i luma kera,
         25 ma ni nia ka bae 'urii, “Si manga neri, tha God 'e fone nau naa, ma ka lafu nau naa
         faasia na 'idalae ne ku too mai 'ana, si manga bae na imole ki da thaitamana na ku
         'aba'ato.”
         26 Si manga 'e dao 'ana onona fe sinali ne ni Elisabet 'e iana mai sulia, tha God ka
         fala mai enselo Gebriel ura tee maetoaa laona balifera 'i Galili na da 'alangia 'ana
         'i Nasaret.
         27 Nia 'e ngala mai tee si faarongolae fuana tee thaari na da alufaafia fuana tee ngwane
         na da 'alangia 'ana tha Josef. Tha Josef 'e futa 'ana kwalafa tha Deved na ngwane
         'Inito. Ma na thatana thaari neri, ni Meri.
         28 Na enselo 'e lea mai, ka bae 'urii fuana, “Laa thato 'okae kau! Tha God ka too fone
         'oe, ma na 'okaelae nia fuamu 'e baita ka tatha!”
         29 Si manga ni Meri 'e rongoa baelana enselo neri, nia ka manata 'a'abo, ma ka rofea
         malutana si faarongoa neri na enselo 'e thaea fuana.
         30 Sui na enselo ka bae 'urii lau fuana, “Meri 'ae, langi 'o si mau lau, sulia tha God
         'e faa'inito 'oe.
         31 Sulia 'e fili 'oe, ma 'okou iana, ma 'okou tharea tee ngwela ngwane, ma 'okou 'alangia
         'ana tha Jisas.
         32 Ma nia kau 'inito ka tatha, ma dau 'alangia 'ana Ngwela tha God. Tha God 'e alua
         nia fasi ka gwaungai, ilingia kokoo abu nia tha Deved.
         33 Ma nia kau gwaungai fuana Jiu ki na kwalafaa tha Jakob ne 'e afitai ka sui, ma na
         'Initooa nia 'e 'afitai ka sui!”
         34 Ma ni Meri ka bae 'urii fuana enselo neri, “Nau ku abutai nau 'ua baku nee. 'Urineri
         ma si faarongoa ne 'o thaea fuaku kau mamana 'urifita?”
         35 Ma na enselo neri 'e olisia ka 'urii, “Na Mangoedoo Abu kau sifo mai faafi 'oe, ma
         na suukwailana tha God kau too fone 'oe. Sulia na Ngwela Abu neri, dau 'alangia 'ana
         Ngwela tha God.
         36 'Oko thaitamana na toolamu ni Elisabet. Na imole ki sui da thaea 'e 'afitai naa nia
         ka to 'ana ta ngwela. Sui boroi 'ana nia ka ngwaro, na onona naa fe sinali nia nee.
         37 Sulia 'e langi ta si doo si 'afitai bo fuana tha God.”
         38 Ni Meri ka bae 'urii, “Nau ai ni rao nia na Aofia, ka dao mamana 'ana fuaku ilingia
         na 'o thaea neri.” 'I burina ni Meri 'e bae 'urii, na enselo bae ka lea na 'ana.
         39 'Ana si manga neri 'uabo, ni Meri ka thathalu naa, ma ka lea 'ali'ali naa ura maetoaa
         'i tolo 'i laona balifera 'i Jiudea.
         40 Si manga 'e dao, nia ka ruu naa kau 'i luma kera tha Sekaraea, ma ka bae 'okae kau
         fuana ni Elisabet.
         41 Ma si manga ni Elisabet 'e rongoa na bae 'okaelana ni Meri, na ngwela 'i ruruuna
         'e tona ka agara. Ma na Mangoedoo Abu ka fungulia naa ni Elisabet,
         42 ma nia 'e 'ai baita ka 'urii, “'Oilakea fuamu ka talua keni ki sui, ma ka 'oilakea
         laubo fuana ngwela ne 'o iana ai.
         43 Nau kwasi tala'ana doo baita 'urii ka fuli fuaku, fasi na gaa nia na Aofia nau ka
         lea mai ura maatoolaku!
         44 Sulia si manga ku rongoa bo baelamu, ngwela ku iana ai 'e nonithathala 'asiana ma
         ka agara 'i ruruuku.
         45 Ka 'oilakea fuamu sulia 'o manata mamana 'ana baelana tha God kau fuli mamana fuamu.”
         46 Ma ni Meri ka bae 'urii, “Na lioku 'e faabaitaa tha God,
         47 ma mangoku 'e thalathala sulia tha God ne faamoori nau.
         48 Nau ku ngu ma ku faabaita nia 'aku, sulia 'e manatatooku, nau ai ku nonieno baku,
         ma ku too na ura raolae fuana. 'E 'ito 'i tari'ina ka oli 'alaa, na imole ki sui dau
         thaea ku too 'ana 'oilakea baita,
         49 sulia na doo baita ki ne tha God 'e ilia fuaku 'ana suukwaia nia teefau. Ma na thatana
         tha God ka abu.
         50 'E 'ito 'i tari'ina ka lea sulia na uuni ngwane ki sui, nia 'e faatana kwaimanataia
         nia fuada na imole ki sui na da faarebaita 'ani nia.
         51 Nia 'e tegweraa 'abana ne 'e suukwai ka tatha, ma ka tagalangainia ngwane ki na da
         talatango kera 'i tala'ada.
         52 Nia 'e faasifoa ngwane 'inito ki faasia 'initooa kera, ma ka faa'initoa ngwane ki
         na da nonieno.
         53 Na ngwane ki na da fiolo, nia 'e thareda 'ana doo 'okae ki, ma 'e fala ngwane totoda
         ki da ka siofa.
         54 -
         55 Nia 'e manatatoona bae alangaia ma ka ilia fuana kokoo abu kolu ki, ma ka fone kolu
         na ngwane rao nia ki 'i Israel. Nia 'e langi si manataburo bo 'ana faatailana kwaimanataia
         ne 'e thafali bae sulia fuana tha Abraham, ma fuakolu laubo kwalafaa nia ne totoo
         firi!”
         56 Ni Meri 'e too fonea ni Elisabet sulia olu fe sinali, sui nia ka fi oli 'i maetoaa
         nia.
         57 'E dao na 'ana si manga fasi ni Elisabet ka tharengwela, ma nia ka tharea tee fe
         ngwela ngwane.
         58 Na imole kwaimani nia ki, ma na imole ki 'ana 'aebara nia, da rongoa si doo 'okae
         ne tha God 'e ilia fuana, ma da ka nonithathala 'asiana sulia.
         59 Fiuna fe dani 'i burina ngwela neri 'e futa, da ka lea naa sulia bibirangaa kera
         na Jiu ki 'ura 'irimamalafoalae 'i nonina. Ma da dooria fasi da ka 'alangia 'ana maka
         nia tha Sekaraea.
         60 Sui ta, gaa nia 'e olisida ka 'urii, “'E langi molu si 'alangia 'ana thata neri!
         Na thatana 'ana na tha Jon.”
         61 Ma na imole ki sui da olisia da ka 'urii, “'E langi ta ngwane 'ana kwalafaa kamurua
         si to bo mai 'ana thatae doo neri.”
         62 Sui da ka bae 'ana 'abada, ma da ka fala mamalafoa fuana tha Sekaraea, ma da soetalafana
         ura thatae doo tae ne 'e dooria da ka 'alangia 'ana ngwela ne.
         63 Ma tha Sekaraea ka kwaikaru kau, ma ka gani ura tee si 'abe doo ura kedalana, ma
         'e kedaa ka 'urii, “Na thatana ngwela nee, tha Jon.” Ma na imole ki sui da ka kwele
         'asiana.
         64 Ma 'ana si manga neri laubo, tha Sekaraea ka bae tafa naa, ma nia ka faabaitaa naa
         tha God.
         65 Ma na imole ki sui bo na da koni mai 'i seeri, da ka kwele 'asiana, ma na faarongolae
         sulia doo neri ki 'e talo fuana imole ki na da too 'i tolo, laona balifera 'i Jiudea.
         66 Ma na imole ki sui na da rongoa doo neri ki, na manatalada ka kali, ma da ka bae
         'urii, “Na kwai ngwane tae nee ngwela ne kau 'uria nee?” Da bae 'urii, sulia da thaitamana
         na suukwaia nia tha God 'e too fonea ngwela nee.
         67 Ma na Mangoedoo Abu 'e too naa fonea tha Sekaraea na maka nia tha Jon, ma tha Sekaraea
         ka faatalo 'ana faarongolae nia tha God ka bae 'urii,
         68 “Kolu ka faabaitaa tha God ne 'e God fuada na toaa ki 'i Jiu. Nia 'e dao mai ura
         fonelakolu imole nia ki, ma ura faamoorilakolu.
         69 Nia kau fala mai tee ngwane Kwaifaamoori ne 'e suukwai ka tatha, ne 'e 'ito mai faasia
         kwalafaa tha Deved na ngwane 'Inito, ma na ngwane ni rao nia na Aofia.
         70 Nia 'e alangainia mai doo ne ki, 'ana baelada na profet abu ki 'i nao mai,
         71 fasi nia ka faamoori kolu faasia maalimae kolu ki ma faasia suukwailana ngwane ki
         na da sualangai kolu.
         72 Nia 'e thaea kau faatana kwaimanataia nia fuana kokoo abu kolu ki, ma nia kau manatatoona
         alaofua abu nia
         73 ne 'e ilia fuana kokoo abu kolu tha Abraham, ma nia kau lafu kolu faasia maalimae
         kolu ki,
         74 fasi kolu ka rao fuana ma ka langi kolu si mau,
         75 ma fasi kolu ka too 'o'olo 'i maana 'ana fe dani ki sui.”
         76 Ma tha Sekaraea ka bae 'urii fuana 'alakwa nia tha Jon, “Ngwela nau 'ae, dau 'alangi
         'oe 'ana profet nia tha God ne 'e 'inito faafia doo ki sui. Ma 'okou tatha 'i nao
         'ana Aofia, fasi 'oko thaea fuana imole ki fasi da ka thalungana moorilada maakwali
         nia.
         77 Ma 'oko faarongoa imole nia ki, ne dau to 'ana mooria si manga tha God kau manatalukea
         ta'alae kera ki.
         78 Sulia God kolu, 'e kwaimanatai 'asiana fuakolu. Ilingia na thato ne tae mai fonea
         folaalae,
         79 na Faamoori kolu 'e dao mai faasia tha God fonea folaalae fuada ne da too laona maerodo
         'ana maea. Ma nia ka adomi kolu 'ana talailakolu ura enoenoa fonea tha God.”
         80 Ma tha Jon 'e baita mai 'ana nonina, ma na manatalana ka suukwai laubo. Ma si manga
         'e baita mai, nia 'e lea ka too 'i laona gano 'ai'adea, lelea ka dao 'ana si manga
         ne 'e thakatafa faatai mai fuana imole ki 'i Israel.

1 Si manga tha Jon 'e faekwa 'ua, na ngwane 'inito 'ana fera baita 'i Rom na thatana
         tha Ogastas, 'e alua tee si baea fifii fuada na imole ki sui 'ana fera ki 'i laona
         'initooa nia, fasi da ka lea 'ana fera kokoo abu kera ki ura kedalana thatada.
         2 Nia neri etana bo kekedalae na da ilia si manga tha Kwirinias 'e 'inito faafia 'aefera
         'i Siria.
         3 Ma na imole ki sui, da ka lea ura kedalana thatada, tee tee ngwane ka oli 'uri maetoaa
         nia.
         4 Tha Josef 'e lea laubo mai faasia maetoaa nia 'i Nasaret 'ana balifera 'i Galili,
         ma ka lea 'ana balifera 'i Jiudea, 'ana maetoaa tha Deved na ngwane 'inito na da 'alangia
         'ana 'i Betlehem, sulia tha Josef na ngwane 'ana kwalafaa tha Deved.
         5 Tha Josef 'e lea ura kedalana thatana fonea ni Meri, na keni bae da alufaafia fuana.
         Ma 'ana si manga neri, ni Meri 'e iana naa.
         6 Ma si manga daru too 'i Betlehem, nia ka nonifii naa ura tharelae.
         7 Ma nia ka tharea ngwela ulunao nia, ma ka 'afua 'ana si maku, ma ka faatioa 'i laona
         si kula ni tharelana buluka ki, sulia 'e langi naa ta luma fasi daru ka folia ura
         toolae.
         8 Na bare ngwane ki na da liosulia sipsip, da too karangia laubo fera neri, ma da liosulia
         sipsip kera ki 'i laa rodo.
         9 Ma na enselo nia tha God ka daofaatai fuada, ma na folaalana tha God ka rara faafida,
         ma da ka mau 'asiana.
         10 Ma na enselo neri ka bae 'urii fuada, “'E langi molu si mau lau, sulia nau ku ngala
         mai si Faarongolae 'Okae ne 'e faanonithathalaa imole ki sui.
         11 'I tari'ina na Faamoori kamolu 'e futa naa 'i Betlehem, laona 'aefera tha Deved,
         ma nia na Kraes na Aofia.
         12 Ma si mamalafoa fuamolu 'e 'urii: Molu kau rikia tee kae ngwela na da ofia 'ana si
         maku, ma da ka egwelaa 'i laona si kula ni tharelana buluka.”
         13 Tona boroi, molee enselo faasia 'i thalo da ka daofaatai na mai fonea enselo bae,
         ma da faabaitaa tha God da ka 'urii,
         14 “'Initooa fuana tha God 'i thalo. Ma na enoenoa fuana imole ki sui 'i molaagali na
         tha God 'e ele sulida.”
         15 'I burina enselo ki da oli naa 'i thalo, na ngwane ki na da liosulia sipsip da ka
         bae 'urii fuada kwailiu, “Kolu lea fasi 'i Betlehem fasi kolu ka rikia na doo na tha
         God 'e bae sulia fuakolu.”
         16 Da lea 'ali'ali, ma da ka daotoona ni Meri fonea tha Josef, ma da rikia kae ngwela
         neri 'e tio 'ana laona si kula ni thare buluka.
         17 Ma si manga da rikia naa, da ka bae sulia doo na enselo ki da faarongo kera 'ania
         sulia na ngwela neri.
         18 Ma na imole ki na da rongoa, da ka kwele 'asiana 'ana si faarongolae na da faarongo
         'ania.
         19 Ma ni Meri 'e manatatoona doo neri ki sui, ma ka taingainia 'i liona.
         20 Ma na ngwane ni liolae sulia sipsip ki da oli, ma da ka tangoa tha God ura doo ki
         sui na da rongoa ma da ka rikia, 'e mamana naa mala bae na enselo 'e thaea fuada.
         21 Ma 'ana wiki 'i buri, si manga na da 'irimamalafoa 'ana ngwela neri, daru ka 'alangia
         naa 'ana tha Jisas, si thata bae na enselo 'e thaea fuana ni Meri, si manga bae ni
         nia ka si iana 'ua.
         22 'E dao 'ana si manga fasi tha Josef ma ni Meri daru ka fafaalu keerua naa sulia na
         bibirangaa bae tha Mosis 'e alua 'uria burina tharengwelalae. Tha Josef ma ni Meri
         daru ka ngala ngwela neri 'i laona Beu Abu ni Gwaungaia 'i Jerusalem fasi daru ka
         fala fuana tha God,
         23 ilingia bae da kedaa sui naa 'i laona bibirangaa nia tha God ka 'urii, “Da ka fala
         banaa ngwela ngwane ulunao ki fuana tha God.”
         24 Da fala laubo afuafulae 'ana roo fe fao ki, ma langi ta roo fe bola, sulia bibirangaa
         tha God 'e dooria ura fafaalulana ni Meri.
         25 Ma 'ana si manga neri, tee ngwane thatana tha Simion 'e too 'i Jerusalem. Nia na
         ngwane 'okae, ma 'e foasia ngado tha God, ma ka too ni kwaimaakwalilae bana maasia
         si manga tha God kau faamooria imole ki 'i Israel. Na Mangoedoo Abu 'e too 'ani nia,
         26 ma 'e thaea nia kau moori lelea ka dao 'ana si manga nia 'e rikia na Kraes na tha
         God 'e alangainia kau faamooria imole nia ki.
         27 Na Mangoedoo Abu 'e talaia tha Simion ura laona Beu Abu ni Gwaungaia, ma ka daotoona
         tha Josef fonea ni Meri, si manga daru ngala mai kae ngwela neri na da 'alangia 'ana
         tha Jisas, fasi da ka ilia si doo ki na bibirangaa 'e thaea fasi da ka ilia 'ani nia.
         28 'Urineri bo, tha Simion ka 'olia naa ngwela neri, ma 'e faabaitaa tha God ka 'urii,
         29 “God 'ae, na alangaia bae 'o thaea fuaku 'e mamana naa. Nia ne, 'e 'okae 'asiana
         fasi nau ngwane ni rao 'oe kwa mae na 'aku.
         30 Sulia si manga neri, ku rikia naa 'ana maaku na ngwane ne 'o fala mai fasi ka faamooria
         imole ki.
         31 Nia naa na ngwane ne 'o kwaimaakwali ai, fasi na imole ki sui da ka rikia.
         32 Na Faamoori nee, 'e ilingia na kwethu, sulia nia kau faatana na kwaidooria 'oe fuada
         na imole ki ne langi lau Jiu ki. Ma ka faa'inito kameli imole 'oe ki 'i Jiu.”
         33 Na maka nia ma gaa nia, daru ka kwele 'asiana si manga daru rongoa doo neri ki tha
         Simion 'e thaea sulia ngwela neri.
         34 Sui tha Simion ka fala mamanaa faafi kera. Ma ka bae 'urii fuana ni Meri, na gaa
         nia, “Tha God 'e filia 'ua na mai ngwela nee, ma na imole 'oro ki 'i Israel dau daotoona
         mooria suli nia, ma 'orolada laubo dau daotoona maea sulia da si thaitamana. Nia nee
         na mamalafoa ne faatana tha God fuada na imole ki, ma 'orolada laubo da otekera 'ani
         nia.
         35 Lelea sa ka 'urineri, si manatalae doo anggwa kera ki kau too faatai. Meri 'ae, kwaimanatailae
         baita kau daotoomu, ma kau ilingia ta 'ila bae 'e toe 'oe ka fii 'asiana.”
         36 Tee 'oru keni 'e too laubo si manga neri, na thatana ni 'Ana, ma nia tee profet laubo,
         ma ka ngwaro naa. Nia na thaari tha Faniuel, 'ana kwalafaa tha Asa. Si manga 'e thaari
         'ana, nia 'e 'afe ma ka too fonea arai nia sulia fiu fe ngali bo,
         37 ma 'i burina arai nia 'e mae, nia 'e 'oru ka too sulia kwalu akwala ma fai fe ngali.
         Nia 'e too ngado bana 'i laona Beu Abu ni Gwaungaia. Nia 'e abufanga ma ka foasia
         tha God sulia fe thato ki sui ma fe rodo ki sui.
         38 'Ana si manga neri laubo, nia 'e daotoona tha Josef ma ni Meri, ma ka tangoa tha
         God, ma ka bae sulia ngwela neri fuana imole ki sui na da maasia 'ada si manga tha
         God kau faamooria imole ki 'i Israel.
         39 Si manga tha Josef ma ni Meri daru faasuia naa doo ki sui na bibirangaa tha God 'e
         dooria, daru ka oli naa ura maetoaa kera 'i Nasaret, 'i laona balifera 'i Galili.
         40 Na ngwela neri ka baita mai, ma ka suukwai, ma ka to 'ana liotooa. Ma na mamanaa
         nia tha God ka too fonea.
         41 'Ana fe ngali ki sui, na maka nia ma gaa nia tha Jisas daru lea 'ana fera baita 'i
         Jerusalem 'uria na Fangaa 'ana Tathalae.
         42 Si manga tha Jisas 'e dao na 'ana akwala ma roo fe ngali, da ka lea naa 'ana fangaa
         neri sulia bibirangaa kera.
         43 'I burina fangaa neri, na maka nia ma gaa nia daru ka oli na 'adarua. Sui ta, daru
         si thaitamana bo na tha Jisas 'e too 'ua bana 'i Jerusalem.
         44 Daru fiia 'adarua thasa 'e lea naa fonea leaa baita neri, ma daru ka lea na 'adarua
         sulia fe thato lalau. 'I buri daru ka fi thafali rofe 'i malutada na ngwane futa ma
         na ngwane kwaimani keerua ki.
         45 Ma si manga daru rofe ma daru si rikia, daru ka oli ma daru ka rofe lau mai 'i Jerusalem.
         46 'Ana oluna fe dani, daru ka fi daotoona 'i laona Beu Abu ni Gwaungaia tha God. Nia
         'e too 'ana fonea ngwane ni toodoo ki 'i Jiu, ma ka fafurongoda 'ana, ma ka soetalafada
         'ana ura doo na da toolamainia.
         47 Na imole ki sui na da rongo baelana, da ka kwele 'asiana 'ana thaitamedooa nia ma
         si olisilae nia ki.
         48 Ma si manga tha Josef ma ni Meri daru rikia, daru ka kwele 'asiana. Ma na gaa nia
         ka bae 'urii fuana, “'Alakwa nau 'ae, ura tae ne 'oko ade 'urii 'ani kamiria maka
         'oe? Na maka 'oe ma ni nau, miri rofe mai 'uri 'oe, ma miri ka manata 'a'abo 'asiana.”
         49 Ma tha Jisas 'e olisi keerua ka 'urii, “Ura tae nee muru ka rofe mai 'uri nau? Fulingana
         muru ka thaitamana bamurua na ku too baku 'i see laona beu Maka nau.”
         50 Sui ta, daru si thaitamana bo malutana si baea ne 'e thaea fuadarua.
         51 Sui, tha Jisas ka oli naa fonedarua uri Nasaret, ma ka roo naa sulia baeladarua.
         Ma gaa nia ka taingainia si doo neri ki sui laona liona.
         52 Tha Jisas 'e baita mai 'ana noni doo, ma na liotooa nia ka baita laubo. Ma tha God
         fonea imole ki da ka nonithathala laubo suli nia.

1 'Ana si manga neri, 'e dao naa 'ana akwala ma lima fe ngali na tha Taebirias 'e 'inito
         faafia fera baita 'i Rom, ma tha Pontias Paelat ka 'inito faafia 'i Jiudea, ma tha
         Herod ka 'inito faafia 'i Galili, ma tha Filip na doorana ka liosulia 'i Iturea ma
         'i Trakonaetis, ma tha Lisanias ka liosulia balifera 'i Abilin.
         2 Si manga neri laubo, tha Anas ma tha Kaeafas daru foanigwau 'i Jerusalem. Ma 'ana
         si manga neri, na baelana tha God 'e dao mai siana tha Jon na 'alakwa tha Sekaraea,
         si manga 'e too naa 'i laona gano'ai'adea.
         3 Ma tha Jon 'e lea 'ana balifera kalikalia kafo neri 'i Jodan, ma ka bae 'urii fuada
         na imole ki, “Molu ka manata oli naa faasia ta'alae kamolu ki, ma molu ka sisiuabu,
         fasi tha God ka manatalukea ta'alae kamolu ki.”
         4 'E ilingia bae tha Aesaea na profet 'e kedaa ka 'urii, “Tee ngwane 'e 'ai laona gano'ai'adea
         ka 'urii, ‘Na Aofia kau dao mai! Molu ka 'olosia tale maasia!
         5 Molu ka lulaa kuruotea ki, ma molu ka faadedemaa tolo ki ma fe ua ki. Molu ka 'olosia
         tale 'e'eo ki, ma molu ka faadolodoloa tale kwarula ki.
         6 Ma na imole ki sui dau rikia na tha God kau faamoori kera.’ ”
         7 Imole 'oro ki da lea mai siana tha Jon fasi ka faasisiu abu kera. Ma tha Jon ka bae
         'urii fuada, “Molu ilingia 'amolu kalena baekwa tolo ki! Nau ku thaea lau fuamolu,
         boroi 'ana molu ka sisiuabu ma sui ka langi molu si manata oli bo, 'e 'afitai molu
         ka tafi faasia kwakwaea nia tha God.
         8 Molu ka ilia 'amolu doo ki na 'e faatana molu manata oli naa faasia abulo ta'alae
         kamolu ki! Ma ka langi molu si manata 'urii 'i laona liomolu, ‘Kameli ngwane meli
         futa mai 'ana kwalafaa tha Abraham ne. 'Afitai ta kwakwaea faasia tha God ka daotoomeli.’
         Nau ku bae 'o'olo fuamolu, 'e ngwaluda bana fasi tha God ka ngala tai gwe fau, ma
         ka thaungana 'ana kwalafana tha Abraham!
         9 'Ana si manga neri, tha God 'e thalungana naa kwakwaea, ilingia ta ngwane na 'e dau
         'ana ta akisi, ma ka kwaimaakwali naa ura kasilana 'ai ki. Na 'ai ki sui ne langi
         si fungu 'ana fufue doo 'okae ki, nia kau kasida, ma kau 'ui'anida 'i laona ere.”
         10 Sui, na imole ki da soetalafana tha Jon da ka 'urii, “Tae ne meli ka ilia fasi ka
         faatana na meli manata oli naa?”
         11 Ma nia 'e olisida ka 'urii, “Ti bana ne to 'ana ta roo si maku, nia ka fala ruana
         si maku fuana ta ngwane ne si to 'ana ta si maku. Ma lelea ta ngwane ne 'e to 'ana
         fanga, nia ka tolingia fuana ta ngwane ne si too 'ana ta si fanga.”
         12 Tai ngwane ta'a ki na da konia malefo 'ana takisi, da dao laubo mai ura sisiuabulae,
         ma da soetalafana da ka 'urii, “Ngwane Toodoo 'ae, tae ne meli kau ilia fasi ka faatana
         meli manata oli naa?”
         13 Ma tha Jon 'e olisida ka 'urii, “Molu ka konia bo si malefo ne tala'ana si malefo
         na bibirangaa 'e alua. 'E langi molu si gani ka talua si malefo neri.”
         14 Ma tai ngwane ni omea ki da soetalafana laubo da ka 'urii, “Ngwalee 'ae! Ma kameli
         mone, tae ne meli kau ilia fasi ka faatana meli manata oli naa?” Ma nia ka bae 'urii
         fuada, “Molu si suumainia ta ngwane ura falelana malefo fuamolu. Ma langi molu si
         fofo faafia ta ngwane. Molu ka ngali enoeno bo 'ana si malefo da foli kamolu ai.”
         15 Na imole ki da kwaimaakwali maasia daolana Kraes, na ngwane ne tha God 'e filia fasi
         ka faamooria imole nia ki. Kera da manata 'ada 'urii, “Alamia tha Jon naa ne na Kraes.”
         16 Sui ta, tha Jon ka bae 'ana 'urii fuada, “Nau ku siufi kamolu baku 'ana kafo, ma
         na ngwane ai ne kau dao mai ne 'e baita ka talu nau. Ma nau boroi kwasi tala'ana lukelana
         tae butu nia ki. Ma nia kau faasisiuabu kamolu 'ana Mangoedoo Abu ma 'ana ere.
         17 Ma nia 'e kwaimaakwali naa ura tolingilana imole ki sui, ka ilingia ta ngwane bae
         'e 'efoa 'unge doo ki faasia mingge doo 'okae ki. Ma nia kau konia mingge doo 'okae
         ki 'i laona beu nia ni aludooe, ma kau suungia 'unge doo ki laona ere na 'e langi
         si mae.”
         18 Ma tha Jon 'e bae sulia Faarongolae 'Okae fuada 'ana si omelangwane 'oro 'urineri
         ki, ma nia ka gwafeda fasi da ka talana bibirangaa kera ki.
         19 Ma 'ana si manga neri laubo, tha Jon 'e baefifii fuana tha Herod, na ngwane ne 'e
         gwaungai 'ana balifera neri, sulia tha Herod 'e adea ni Herodias, na 'afe doorana
         tha Filip, ma nia ka ilia doo ta'a 'oro ki laubo.
         20 Ma si doo ne ta'a ka tatha ne tha Herod 'e ilia naa ne, 'e bokoa tha Jon 'i laona
         dele.
         21 'I nao sui tha Jon ka fi too laona dele, nia 'e faasisiuabua imole 'oro ki. Tha Jisas
         'e lea mai, ma tha Jon ka faasisiu abu nia laubo. Ma 'ana si manga 'e foa, na lofothalo
         ka 'ifi naa,
         22 ma na Mangoedoo Abu ka sifo na mai faafia ilingia ta fe bola. Ma tee si lingee baea
         'e talo mai faasia 'i thalo ka 'urii, “'Oe naa na ngwela liliothau nau. Nau ku nonithathala
         'asiana suli 'oe.”
         23 'Ana si manga tha Jisas 'e tala'ana olu akwala fe ngali burina futalana, nia ka thafali
         lea naa ura toodoolae. Ma na imole ki sui, da manata thasa tha Jisas na ngwela tha
         Josef bana. Sui ta, Tha Josef neri 'e futa 'ana tha Hilae.
         24 Tha Hilae 'e futa 'atha Matat, tha Matat 'e futa 'atha Lifae, tha Lifae 'e futa 'atha
         Melkae, tha Melkae 'e futa 'atha Janae, tha Janae 'e futa 'atha Josef.
         25 Tha Josef na ngwela tha Matataeas, tha Matataeas 'e futa 'atha Emos, tha Emos 'e
         futa 'atha Neham, tha Neham 'e futa 'atha Eslae, tha Eslae 'e futa 'atha Nagae.
         26 Tha Nagae na ngwela tha Meata, tha Meata 'e futa 'atha Matataeas, tha Matataeas 'e
         futa 'atha Semein, tha Semein 'e futa 'atha Josek, tha Josek 'e futa 'atha Joda.
         27 Tha Joda na ngwela tha Joanan, tha Joanan 'e futa 'atha Risa, tha Risa 'e futa 'atha
         Serababel, tha Serababel 'e futa 'atha Sialtiel, tha Sialtiel 'e futa 'atha Nirae.
         28 Tha Nirae na ngwela tha Melkae, tha Melkae 'e futa 'atha Adae, tha Adae 'e futa 'atha
         Kosam, tha Kosam 'e futa 'atha Elmadam, tha Elmadam 'e futa 'atha Ere.
         29 Tha Ere na ngwela tha Josua, tha Josua 'e futa 'atha Eliesa, tha Eliesa 'e futa 'atha
         Jorim, tha Jorim 'e futa 'atha Matat, tha Matat 'e futa 'atha Lifae.
         30 Tha Lifae na ngwela tha Simion, tha Simion 'e futa 'atha Jiuda, tha Jiuda 'e futa
         'atha Josef, tha Josef 'e futa 'atha Jonam, tha Jonam 'e futa 'atha Elaeakim.
         31 Tha Elaeakim na ngwela tha Milia, tha Milia 'e futa 'atha Mena, tha Mena 'e futa
         'atha Matata, tha Matata 'e futa 'atha Netan, tha Netan 'e futa 'atha Deved na ngwane
         'inito.
         32 Tha Deved na ngwela tha Jesi, tha Jesi 'e futa 'atha Obed, tha Obed 'e futa 'atha
         Boas, tha Boas 'e futa 'atha Salmon, tha Salmon 'e futa 'atha Nason.
         33 Tha Nason na ngwela tha Aminadab, tha Aminadab 'e futa 'atha Admin, tha Admin 'e
         futa 'atha Anae, tha Anae 'e futa 'atha Hesron, tha Hesron 'e futa 'atha Peres, tha
         Peres 'e futa 'atha Jiuda.
         34 Tha Jiuda na ngwela tha Jakob, tha Jakob 'e futa 'atha Aesak, tha Aesak 'e futa 'atha
         Abraham, tha Abraham 'e futa 'atha Tera, tha Tera 'e futa 'atha Neho.
         35 Tha Neho na ngwela tha Sirag, tha Sirag 'e futa 'atha Riu, tha Riu 'e futa 'atha
         Pileg, tha Pileg 'e futa 'atha Eba, tha Eba 'e futa 'atha Sela.
         36 Tha Sela na ngwela tha Keinan, tha Keinan 'e futa 'atha Afaksad, tha Afaksad 'e futa
         'atha Sem, tha Sem 'e futa 'atha Noa, tha Noa 'e futa 'atha Lamek.
         37 Tha Lamek na ngwela tha Metusala, tha Metusala 'e futa 'atha Enok, tha Enok 'e futa
         'atha Jered, tha Jered 'e futa 'atha Mahelalel, tha Mahelalel 'e futa 'atha Kenan.
         38 Tha Kenan na ngwela tha Enos, tha Enos 'e futa 'atha Set, tha Set 'e futa 'atha Adam
         na ngwela tha God.

1 Na Mangoedoo Abu 'e fungulia tha Jisas, ma ka oli mai faasia kafo 'i Jodan, ma na
         Mangoedoo Abu ka talaia 'uria 'i laona gano'ai'adea.
         2 Ma tha Saetan ka ilitoona 'i seeri sulia fai akwale fe dani. Ma sulia fe dani neri
         ki, tha Jisas ka si 'ania bo ta si fanga, ma ka fiolo 'asiana naa.
         3 Ma tha Saetan ka bae 'urii fuana, “Lelea sa 'oe Ngwela tha God mamana, 'oko bae 'ana
         gwe fau ne fasi ka thau 'ana berete.”
         4 Ma tha Jisas 'e olisia ka 'urii, “Na Kekedaalae Abu 'e thaea ka 'urii, ‘Imole si
         moori lau 'ana talitoona si fanga bana.’ ”
         5 Sui tha Saetan ka talaia lau ura gwauna fe tolo neri, ma 'ana si manga faekwa bo,
         nia ka faatana naa 'initooa ki sui 'i molaagali fuana.
         6 Ma nia ka bae 'urii fuana tha Jisas, “Nau kwau fala 'initooa nee ki sui bo, ma na
         doo 'okae nee ki sui bo fuamu. Sulia doo nee ki, na doo nau ki sui bo, ma nau ku falateefau
         baku 'ana fuana ta imole ne nau ku filia.
         7 Ma lelea 'oko boururu, ma 'oko faabaita nau, nau kwau fala 'initooa nee ki sui bo
         fuamu.”
         8 Ma tha Jisas 'e olisia ka 'urii, “Na Kekedaalae Abu 'e thaea ka 'urii, ‘Tee talifilia
         God 'oe bo ne 'oko foasia, ma 'oko rao fuana.’ ”
         9 Sui, tha Saetan ka talaia lau ura fera baita ne 'i Jerusalem, ma ka faatakwea 'ana
         tee si kula ne 'e too 'asiana 'i langi fafona Beu Abu ni Gwaungaia. Ma ka bae 'urii
         fuana tha Jisas, “Lelea sa 'oe Ngwela mamana nia tha God, 'oko lofo kau 'i thaegano
         faasia 'i see.
         10 Sulia na Kekedaalae Abu 'e thaea ka 'urii, ‘Tha God kau fala mai enselo nia ki, fasi
         da ka tanggi suli 'oe.
         11 Ma da ka thako 'oe, fasi 'aemu boroi si fotongai 'ana ta gwe fau.’ ”
         12 Ma tha Jisas 'e olisia ka 'urii, “Na Kekedaalae Abu 'e 'urii laubo, ‘'Osi ilitoona
         God 'oe.’ ”
         13 'I burina na tha Saetan 'e ilitoona tha Jisas 'ana doo neri ki sui, nia ka lea na
         'ana faasia, ma ka maasia 'ana ta si manga 'okae fasi ka oli lau mai.
         14 Na suukwailana Mangoedoo Abu 'e too fonea tha Jisas, ma ka oli naa ura balifera neri
         'i Galili. Ma na unuunua sulia 'e talofia balifera neri lalau.
         15 Ma nia ka toodoo 'i laona beu ni foa kera ki, ma na imole ki sui da ka faabaita nia.
         16 Sui tha Jisas 'e lea 'i Nasaret, na maetoaa bae nia 'e baita mai 'i laona. Ma 'ana
         Sabat, fe dani ni mamaloa, nia ka lea naa 'i laona beu ni foa ilingia ne 'ito ka ilia
         na mai. Ma nia ka tatae ura teemailana Kekedalae Abu ki,
         17 ma da fala kekedalae nia profet Aesaea fuana. Nia 'e egwea, ma ka dao 'ana si kula
         tha Aesaea 'e kedaa ka 'urii,
         18 “Na Mangoedoo nia tha God 'e funguli nau naa, sulia 'e fili nau fasi ku bae sulia
         Faarongolae 'Okae fuada na imole siofa ki. Ma nia ka fale nau mai fasi ku faatalo
         'ana fuada na imole ki na da too 'i laona dele, kera dau tofetoo lau. Ma nau kwau
         guraa maada na imole ki na maada 'e rodo. Ma nau kwau faatofetooa imole ki na da malaliita
         kera.
         19 Ma nau kwau faatalo 'ana si manga fasi na Aofia ka faamooria imole nia ki, 'e dao
         naa.”
         20 Si manga tha Jisas 'e teemai ka sui, nia ka kosua naa kekedalae neri ki, ma ka olifana
         fuana ngwane ne 'e liosulia beu ni foa, ma ka 'ono naa fasi ka toodoo. Ma na imole
         ki sui na da too laona beu ni foa neri, da ka alua maa naa 'ani nia.
         21 Ma nia 'e thafalia baelae fuada ka 'urii, “Kekedalae Abu ne, 'e mamana naa 'i tari'ina,
         'ana si manga ne molu rongoa nau ku teemainia kau fuamolu.”
         22 Ma na imole ki sui da ka bae 'okae suli nia, ma da ka kwele 'asiana sulia na bae
         'okaelana. Sui ta, da bae 'ada 'urii, “Nia na 'alakwa bae tha Josef bana nee? Nia
         thaea thasa nia 'e faamamanea naa si Kekedaalae Abu ne.”
         23 Ma tha Jisas 'e olisida ka 'urii, “Nau ku thaitamana molu kau bae 'urii fuaku, ‘Ngwane
         Kwaifaamoori 'ae, 'o gura 'oe fasi tala'amu.’ Ma molu kau bae laubo 'urii fuaku, ‘'O
         ilia fasi 'i fera 'oe, na doo bae ki meli rongoa 'o ilia mai 'ana maetoaa 'i Kapaneam.’
         ”
         24 Sui tha Jisas ka bae lau 'urii, “Nau ku thaea doo mamana fuamolu, 'e 'afitai da ka
         konitana ta profet 'i maetoaa nia.
         25 Nau ku thaea lau fuamolu, na keni 'oro ki 'i Israel na da 'oru si manga tha Elaeja
         'e too 'ana. Ma si manga neri na uta si 'aru sulia olu fe ngali ma ono sinali, ma
         na fioloa baita ka liu laubo 'ana fera kolu ki sui.
         26 Ma tha God si fala lau tha Elaeja siana 'oru ne ki Israel. Nia 'e fala 'ana tha Elaeja
         siana tee gwe 'oru ne langi lau keni 'i Jiu ne 'e too 'i Sarefat, laona balifera 'i
         Saedon.
         27 Ma na Jiu 'oro ki 'i Israel na uru 'e thaungida, si manga tha Elaesa 'e profet. Ma
         nia si guraa bo ta imole 'ada. Talifilia bo tha Neman na ngwane ne langi lau ta Jiu
         ne 'e lea mai faasia fera 'i Siria, nia ne tha Elaesa 'e guraa.”
         28 Ma si manga da rongoa si doo neri, na imole ki sui laona beu ni foa, da ka rakethasu
         'asiana. Da rakethasu sulia tha Jisas 'e thaea tha God kau fonea 'ana imole ne langi
         lau Jiu ki, ma ni kera ka langi lau.
         29 Da tatae, ma da taria tha Jisas faasia maetoaa neri. Ma da bokosi kwailiu 'ana tha
         Jisas 'uri gwauna ilifau neri da kasi fera 'i fafona, fasi da ka suia kau tha Jisas
         'i thaegano, ka mae 'ana.
         30 Sui ta, nia 'e langi 'ana bana 'i malutana konia neri, ma ka lea na 'ana faasida.
         31 Sui, tha Jisas ka lea 'i Kapaneam, tee maetoaa 'ana balifera 'i Galili. Ma 'ana tee
         fe Sabat, fe dani 'ana mamaloa, nia ka toodoo fuada na imole ki 'i seeri.
         32 Ma na imole ki na da koni mai siana 'i laona beu ni foa, da ka kwele 'asiana 'ana
         toodooa nia ki, sulia tha Jisas 'e bae 'ana suukwaia ma na mamanaa ne 'e 'ito mai
         faasia tha God.
         33 Ma tee ngwane na anoedoo ta'ae 'e thaungia, 'e too laubo 'i seeri. Nia 'e 'ai ka
         'urii,
         34 “Jisas ngwane 'i Nasaret 'ae, nau ku thaitamamu, 'oe Ngwane Abu tha God. Tae nena
         'o dooria 'oko ilia 'ani kameli? Alamia 'o lea mai ura faafunuilamelilae tomone nena?”
         35 Tha Jisas 'e ngatafia anoedoo ta'ae neri, ka 'urii, “'O bona 'amu, 'oko kotho mai
         'i maa faasia ngwane nena!” Ma na anoedoo ta'ae neri ka 'ui'ana ngwane neri 'i thaegano
         'i maana konia neri, ma ka thaka na mai maa faasia. Ma na ngwane neri ka langi si
         maala bo.
         36 Na imole ki na da koni 'i seeri, da ka kwele 'asiana, ma da soetalafada kwailiu da
         ka 'urii, “Na toodooa tae ne 'urii? Ngwane nee 'e arasia anoedoo ta'ae ki 'ana babaitaa
         ma na suukwaia, ma da ka thaka teefau na mai 'i maa!”
         37 Ma na unuunua sulia tha Jisas 'e talofia fera ki sui kalikalia balifera neri.
         38 Sui tha Jisas 'e 'akwasia beu ni foa neri, ma ka lea 'i luma kera tha Saemon. Na
         fungo keni nia tha Saemon 'e matai baita 'ana si manga neri. Ma da soea tha Jisas
         fasi ka guraa.
         39 'Urineri bo tha Jisas 'e lea ka takwe 'i ninimana ifitai nia keni neri, ma ka lafua
         naa akolae neri faasia. Na mataia neri ka sui naa faasia, ma 'e tatae ka thasifanga
         naa, ma ka fala fanga naa fuada.
         40 Ma si manga na thato 'e suu naa, ma na Sabat ka sui naa, na imole 'oro ki da ka ngala
         mai na imole kwaimani kera ki, na mataia 'e'ete ki 'e thaungida 'i siana tha Jisas.
         Ma tha Jisas ka alua 'abana faafida, ma ka gura teefau 'ani kera.
         41 Na anoedoo ta'ae ki da tafi faasia imole 'oro ki, ma da 'ai da ka 'urii, “'Oe naa
         na Ngwela nia tha God!” Sui ta, tha Jisas 'e ngatafida ma ka luia da si bae, sulia
         da thaitamana sui naa ne nia na Kraes, na ngwane ne tha God 'e filia ura faamoorilada
         na imole nia ki.
         42 'I laasikadangi, tha Jisas 'e 'akwasia 'i Kapaneam, ma ka lea ura tee si kula ne
         gwagwatani. Ma na imole ki da ka rofe naa 'i burina, ma si manga da daotoona, da ka
         bae 'urii fuana, “'O si lea faasia maetoaa ne.”
         43 Sui ta, tha Jisas 'e bae 'urii fuada, “Tha God 'e fale nau mai fasi ku faatalo 'ana
         Faarongolae 'Okae. Nia nee nau ku lea 'ana tai maetoaa 'e'ete ki laubo, fasi ku faatalo
         'ana na tha God kau 'inito faafia na imole nia ki.”
         44 Ma tha Jisas ka faatalo 'ana Faarongolae 'Okae 'i laona beu ni foa ki 'ana fera neri
         'i Israel.

1 Tee fe dani, tha Jisas 'e takwe ka toodoo 'i ninimana asi baita neri 'i Galili, ma
         na imole 'oro da ka kwaisuungai mai siana ura rongolana baelana tha God.
         2 Ma nia ka rikia roo baru na ngwane dee ki da 'akwasia ka too bana 'i malitakwa, ma
         da ka taufia 'ada na furai kera ki.
         3 Ma tha Jisas ka tae 'i laona baru tha Saemon, ma ka thaea fuana fasi ka usungai faekwa
         kau 'ana faasia 'i thara. Ma tha Jisas 'e gooru 'i laona baru neri, ma ka toodoo fuada
         na imole ki.
         4 Ma si manga tha Jisas 'e toodoo fuada na imole ki 'e sui, nia ka bae 'urii fuana
         tha Saemon, “Molu usungainia kau baru ne ura kula lobola, sui molu ka ala 'ana furai
         kamolu ki ura deelae.”
         5 Ma tha Saemon 'e olisia ka 'urii, “Ngwane Toodoo 'ae, kameli meli ulafu meli ka laga
         naa sulia fe rodo lalau neri, sui ta, langi meli si deea bo tagwe thakwari. Boroi
         'ana, sulia 'o thaea naa, nau kwau ala lau 'ana furai ki.”
         6 Ma si manga da ala 'ana furai neri ki, da ka deea thakwari 'oro 'asiana, ma na furai
         ki karangi dau foga naa.
         7 Sui da ka karumainia mai ngwane kwaimani kera ki 'i laona ta baru ai, fasi da ka
         lea mai da ka 'adomi kera. Da dao mai, ma da ka kwaia roo baru neri ki 'ana thakwari
         lelea karangi kau kuruu bo.
         8 Ma si manga tha Saemon Pita 'e rikia doo neri, nia 'e lea mai ka boururu 'i naofana
         tha Jisas, ma ka bae 'urii, “Aofia 'ae, lea kau 'amu faasi nau! Nau ngwane ku ta'a
         'asiana!”
         9 Tha Saemon fonea ngwane ki na da too 'i seeri, da kwele 'asiana 'ana thakwari 'oro
         na da deea.
         10 Ma roo ngwane na daru rao fonea tha Saemon, na thatada tha Jemes ma tha Jon, na roo
         ngwela tha Sebedi ki, daru kwele 'asiana laubo. Ma tha Jisas ka bae 'urii fuana tha
         Saemon, “'E langi 'o si mau lau. 'I nao bae 'o dee ura thakwari, sui 'e 'ito 'i tari'ina
         ka oli 'alaa, 'oko dee naa ura imole ki, fasi da ka manata mamana 'ana tha God.”
         11 Ma si manga da dao 'i thara, da ka 'akwasia naa baru ki sulia one, ma da 'akwasia
         doo ki sui, da ka lea naa fonea tha Jisas.
         12 Tee fe dani, tha Jisas 'e too 'ana tee maefera, ma tee ngwane uru 'e thaungia, 'e
         too laubo 'i seeri. Si manga 'e rikia tha Jisas, nia 'e lea mai siana, ka boururu
         'i naofana, ma ka gwafea ka bae 'urii, “Aofia 'ae, lelea sa 'o dooria, 'oko gura nau
         mai.”
         13 Sui tha Jisas 'e tagaa kau 'abana, ka thamotoona nonina, ma ka bae 'urii, “Iuka,
         nau ku dooria. 'Oko 'okae naa.” Ma 'ali'ali 'i burina tha Jisas 'e thaea si baea neri,
         na uru neri ka singgi naa faasia ngwane neri.
         14 Sui tha Jisas 'e olitana kau ngwane neri ka bae 'urii fuana, “'E langi 'o si faarongoa
         lau ta imole 'ana doo neri ki. 'O lea fasi 'amu siana ngwane ni foa, ma 'oko faatana
         nonimu siana, fasi ka thaitamana ne 'o 'okae naa. Sui 'oko fala susuua ne tha Mosis
         'e thaea, fasi imole ki sui da ka faamamanea nee na uru neri 'e singgi naa.”
         15 Ka 'urineri boroi, na faarongolae sulia doo neri ki tha Jisas 'e ilia, 'e talofia
         fera 'oro ki, ma na imole 'oro ki da ka lea mai siana ura rongolana toodoo nia ki,
         ma fasi tha Jisas ka gurada laubo faasia mataia kera ki.
         16 Si manga 'oro, tha Jisas 'e 'akwasia imole ki ma ka lea ura si kula enoeno ki fasi
         ka foa 'ana.
         17 Tee fe dani, si manga tha Jisas 'e toodoo 'i laona tee beu, tai Farasi ki ma ngwane
         toodoo ki 'ana bibirangaa, da too laubo 'i seeri. Da lea mai faasia maetoaa 'oro ki
         'i laona balifera 'i Galili ma faasia 'i Jiudea, ma 'i Jerusalem. Ma na suukwaia tha
         God 'e too fonea tha Jisas, fasi ka guraa imole ki na da matai.
         18 Ma tai ngwane ki da ngala mai tee ngwane ne nonina 'e mae, 'i laona ifitai nia. Da
         thasi suukwai naa ura ruulae fonea 'i luma, fasi da ka alua 'i naofana tha Jisas,
         fasi ka guraa.
         19 Sui ta, konia neri 'e baita 'asiana, ma ngwane kwaimani nia ki da si tala'ana naa
         ura ruulae kau 'i beu siana tha Jisas. Sui da ka ngala ngwane neri, ma da ka raa naa
         fonea 'i fafona luma, ma da ka tafangia tee maekwadaa baita, da ka sifolangana ngwane
         neri 'i fafona ifitai nia 'i siana tha Jisas.
         20 Ma si manga tha Jisas 'e rikia na manata mamanalae kera, nia ka bae 'urii fuana ngwane
         ne nonina 'e mae, “Ngwane nau 'ae, nau ku manatalukea naa ta'alae 'oe ki.”
         21 Ma na ngwane toodoo ki 'ana bibirangaa fonea Farasi ki, da ngunungunu kwailiu 'i
         malutada da ka 'urii, “Rongwane 'ae! Nia thaea nia ta ngwane 'urifita fatai nee? Nia
         'e faabobolangainia 'ana fonea tha God. Ngwane bana si manatalukea bo ta'alae ki 'urii.
         Talitoona tha God bo 'e tala'ana lukelana ta'alae ki.”
         22 Tha Jisas 'e thaitamana laubo manatalada, ma ka bae 'urii fuada, “Molu si manata
         lau 'urineri.”
         23 Sui nia ka bae 'urii, “Lelea sa ku bae fuana ngwane ne nonina 'e mae ku 'urii, ‘Nau
         ku manatalukea naa ta'alae 'oe ki,’ molu si rikia bo si manga 'e fuli 'ana. Ma sui
         lelea sa ku bae 'urii, ‘Tatae, 'oko fali,’ seeri taari molu ka fi rikia suukwaia na
         ku gura 'ania.
         24 Si manga ku guraa ngwane ne, nau ku faatana fuamolu ne nau Ngwela nia Imole, ku too
         'ana suukwaia ura lukelana ta'alae ki.” Sui tha Jisas ka bae 'urii fuana ngwane ne
         nonina 'e mae, “Nau ku thaea fuamu, 'o tatae naa, ngala ifitai 'oe, ma 'oko lea naa
         'i fera kamu.”
         25 Ma 'ali'ali na ngwane neri ka tatae naa 'i nao 'ada, ma ka ngala ifitai nia ka oli
         naa 'i fera 'i laona tangolae baita fuana tha God.
         26 Ma kera teefau da ka kwele 'asiana naa, ma da ka tangoa tha God. Da kwele 'asiana
         'ana doo ne da rikia, ma da ka 'urii, “Iuka, doo ni kwelelae 'ana 'e baita 'asiana
         ne kolu rikia 'i tari'ina.”
         27 'I buri, tha Jisas 'e lea kau 'i maa, ma ka rikia tha Lifae, na ngwane ni konilana
         malefo 'ana takisi, 'e too bana si kula ne 'e rao 'ana. Tha Jisas ka bae 'urii fuana,
         “'O lea mai buriku.”
         28 Tha Lifae 'e tatae, ma ka 'akwasifalaburi 'ana doo nia ki teefau, ma ka lea na 'ana
         'i burina tha Jisas.
         29 Sui tha Lifae ka ilia tee fafangaa baita fuana tha Jisas 'i luma nia. Ma 'ana si
         manga neri laubo, na ngwane 'oro ki na da konia malefo 'ana takisi fonea tai imole
         ki lau, da fanga fonea tha Jisas.
         30 Tai Farasi ma ngwane toodoo ki 'ana bibirangaa da rakethasu, ma da ka bae 'urii fuana
         bare ngwane fafurongo nia ki tha Jisas, “'E tala'ana nia si fanga ma si kuu fonea
         ngwane ki da konia malefo 'ana takisi ma ngwane ta'a ki.”
         31 Tha Jisas 'e olisida ka bae 'urii, “Na imole ki ne langi da si matai, da si dooria
         bo ta ngwane kwaifaamoori, ngwane ki na da matai taari, da thasi ura ngwane kwaifaamoori.
         32 Nau kwasi lea lau mai ura laefilana imole 'o'olo ki fasi da ka manata oli, na imole
         ki na abulolada 'e ta'a taari, nau ku lea mai ura laefilada fasi da ka manata oli.”
         33 Tai ngwane da bae 'urii fuana tha Jisas, “'Ana si manga 'oro ki, na bare ngwane fafurongo
         nia ki tha Jon da abu fanga ma da ka foa, ma na bare ngwane fafurongo kera na Farasi
         ki da 'urineri laubo. Sui ta, na bare ngwane fafurongo ai 'oe ki, da fanga ma da ka
         kuu bada.”
         34 Tha Jisas 'e olisida ka 'urii, “'E langi si tala'ana fasi toa ne da too 'ana ta fafangaa
         'ana luma'a da ka abu fanga. Sulia, si manga na fungao 'e too 'uabana foneda, da ka
         nonithathala 'ada.
         35 Sui ta, nia kau dao 'ana si manga fasi da ka talaia fungao neri faasida. Si manga
         neri taari da fi abu fanga, sulia da kwaimanatai. Nia ne 'e langi si tala'ana fasi
         bare ngwane fafurongo nau ki da ka abu fanga bada si manga ku too 'uabaku foneda.”
         36 Sui tha Jisas 'e bae omelangwane fuada ka 'urii, “'E langi si tala'ana fasi molu
         ka 'iria ta si maku faalu ma molu ka ladoa 'ana ta maku kwali. Lelea sa ta imole ka
         ilia si doo neri, nia 'e nagaa naa maku faalu neri, ma si bali maku faalu neri boroi
         si lio 'okae bo fonea kwali maku bae.
         37 Ma molu ka thaitamana laubo, 'e langi ta imole si alua na waen faalu laona ngwai
         kwali 'ana 'ungana nanikoti, sulia kwali ngwai neri 'e langi si fufu. Lelea sa nia
         ka ilia si doo 'urineri, si manga na waen neri 'e lugaluga mai, nia kau fogea kwali
         ngwai neri, ma na waen neri kau kisitai, ma na ngwai neri ka ta'a laubo.
         38 Nia nee ngwane ka alua banaa waen faalu 'i laona ngwai faalu ne 'e tala'ana kau fufu.
         39 “Ta ngwane ne 'e ladokuufilana bana waen kwali, 'e langi si dooria bo waen faalu.
         Sulia 'e bae 'urii, ‘Na waen kwali ne kuufilana 'e ore 'okae.’ ”

1 Tee fe Sabat, fe dani 'ana mamaloa, tha Jisas fonea bare ngwane fafurongo nia ki
         da lea ma da ka tatha 'ana tee raoa 'ana witi. Ma si manga da tatha 'ana, na bare
         ngwane fafurongo nia ki da ka falia tai funge doo, ma da ka 'aga'agathaa laona 'abada,
         da ka 'ania naa.
         2 Ma si manga na Farasi ki da rikia, da ka bae 'urii, “Doo ne molu ilia 'e 'oia bibirangaa
         tha Mosis, sulia molu falia witi ne 'ana Sabat, fe dani 'ana mamaloa.”
         3 Tha Jisas 'e olisida ka 'urii, “Nau ku thaitamana kamolu teemainia laona Buka Abu
         sulia si doo bae tha Deved na ngwane 'inito 'e ilia 'i nao. 'Ana si manga neri, tha
         Deved fonea ngwane nia ki da fiolo 'asiana,
         4 ma nia ka lea 'i laona 'O'oba Abu tha God, ma na ngwane ni foa ka fala berete ne
         da faabua fuana tha God ma ka fala 'ana fuana tha Deved. Tha Deved 'e 'ania berete
         neri ma ka fala laubo fuana ngwane nia ki, da ka 'ania laubo. Sui ta, na bibirangaa
         kolu 'e alamatana fuana talitoona bo na ngwane ni foa tha God da ka 'ania. Ma 'e langi
         kolu si rikia bo laona Buka Abu ne tha God 'e rakethasuia tha Deved.”
         5 Sui tha Jisas ka bae 'urii, “Nau, na Ngwela nia Imole, ku to 'ana suukwaia ura thaelana
         doo fasi ngwane ki da ka ilia bada 'ana Sabat.”
         6 Ma 'ana ta fe Sabat laubo, tha Jisas 'e lea laona beu ni foa ma ka toodoo 'i seeri.
         Ma tee ngwane 'i seeri na 'aba aolo nia 'e mae.
         7 Ma tai ngwane toodoo ki 'ana bibirangaa, ma na Farasi ki, da ka too laubo 'i seeri,
         ma da lilio 'uria ade'ana tha Jisas ka guraa ngwane neri 'ana Sabat. Lelea sa 'e 'urineri,
         da ka fofo faafia tha Jisas ura 'e 'oia bibirangaa tha God 'ana guralae, doo ne da
         manata sulia 'e ilingia na raoa.
         8 Sui ta, tha Jisas 'e thaitamana bana manatada, ma nia ka bae 'urii fuana ngwane nee
         'abana 'e mae, “Tatae 'oko takwe mai 'i naofana imole ki sui.” Ma ngwane neri 'e tatae,
         ma ka lea mai siana tha Jisas.
         9 Ma tha Jisas ka bae 'urii fuana Farasi ki, ma na ngwane toodoo neri ki 'ana bibirangaa,
         “Nau ku soetalafamolu fasi. Tae ne bibirangaa kolu 'e alamatana fasi kolu ka ilia
         'ana fe dani 'ana mamaloa? Nia alamatana ililana doo 'okae ki, ma langi doo ta'a ki?
         Nia alamatana faamoorilana ta ngwane, ma langi thaumaelilana ta ngwane?”
         10 Tha Jisas 'e bae 'urii sui ka lio kwailiu fuada, sui ka bae 'urii fuana ngwane bae
         'abana 'e mae, “Tagaa mai 'abamu.” Ma nia ka tagaa, ma na 'abana ka 'okae naa.
         11 Si manga da rikia, da ka rakethasu 'asiana. Ma da bae ofu kwailiu 'i malutada ura
         ta si tae ne dau ilia 'ana tha Jisas.
         12 'Ana tee si manga laubo, tha Jisas 'e tae 'i gwauna fe tolo neri ura foalae. Ma laona
         fe rodo lalau neri, nia 'e foasia tha God.
         13 'I laasikadangi, nia 'e soea bare ngwane fafurongo nia ki 'i siana, ma ka filia akwala
         ma roo ngwane na 'e 'alangida 'ana aposol ki.
         14 Na thatada: tha Saemon ne tha Jisas 'e 'alangia 'ana tha Pita, ma na doorana tha
         Andru, ma tha Jemes, ma tha Jon, ma tha Filip, ma tha Batolomiu,
         15 ma tha Matiu, ma tha Tomas, ma tha Jemes na ngwela tha Alfeas, ma tha Saemon ta ngwane
         'ada na Jiu ki bae da dooria tarilana imole ki 'i Rom faasia 'i Israel,
         16 ma tha Jiudas na ngwela tha Jemes, ma tha Jiudas Iskariot na ngwane ne kau 'olea
         maelana tha Jisas fuana maalimae nia ki.
         17 Tha Jisas 'e sifo mai faasia gwauna fe tolo neri fonea akwala ma roo Aposol nia ki,
         ma ka takwe 'ana si kula neneba neri fonea konia baita neri, ma tai ngwane 'ada laubo
         na bare ngwane fafurongo nia ki. Ma tai imole 'oro ki lau na da too 'i seeri, da lea
         mai faasia balifera 'i Jiudea, ma na fera baita 'i Jerusalem, ma na fera ki 'i Taea
         ma 'i Saedon na da too sulia asi.
         18 Da lea mai ura rongolana baelana tha Jisas, ma fasi tha Jisas ka gurada faasia mataia
         kera ki. Ma na ngwane ne da to 'ana anoedoo ta'ae ki da lea mai, ma tha Jisas ka gurada
         laubo.
         19 Na imole ki sui da thasi ura thamotoolana nonina tha Jisas, sulia na suukwaia neri
         na 'e lea mai faasi nia 'e faamooria imole ki sui.
         20 Tha Jisas 'e lio kau fuana bare ngwane fafurongo nia ki ma ka bae 'urii, “Ka 'oilakea
         fuamolu imole ki ne molu siofa, sulia 'initooa nia tha God naa na doo kamolu.
         21 Ka 'oilakea fuamolu imole ki ne molu fiolo 'ana si manga neri, sulia kamolu molu
         kau abusu. Ka 'oilakea fuamolu imole ki ne molu angi 'ana si manga neri, sulia kamolu
         molu kau ngwaela.
         22 Ka 'oilakea fuamolu si manga na imole ki da ote kera 'ani kamolu, ma da ka tari kamolu,
         ma da ka bae naga kamolu, ma da ka sua 'ani kamolu, sulia molu roosuli nau Ngwela
         nia Imole.
         23 Molu ka nonithathala, ma molu ka ngwae thakathaka si manga na imole ki da ade 'urineri
         'ani kamolu, sulia na kwaiaraa baita 'e maakwali maasi kamolu naa 'i thalo. Nau ku
         thaea doo neri ki sulia dau ilia laubo doo ta'a ki 'urineri 'ani kamolu, ilingia na
         kokoo abu kera ki da ilia laubo 'ana profet ki 'i nao mai.
         24 Sui ta, 'e ta'a ka tatha fuamolu na imole ki ne molu to 'ana totodaa si manga neri,
         sulia na ngwangwanealae kamolu 'e sui naa.
         25 'E ta'a ka tatha fuamolu imole ki ne molu fanga abusu si manga neri, sulia kamolu
         molu kau fiolo. 'E ta'a ka tatha fuamolu imole ki ne molu ngwaela si manga neri, sulia
         kamolu molu kau liodila, ma molu kau angi.
         26 'E ta'a ka tatha fuamolu si manga ne imole ki sui da bae 'okae suli kamolu, sulia
         na kokoo abu kera ki da ilia laubo si doo neri 'ada na profet susuke ki.”
         27 Tha Jisas 'e toodoo laubo ka 'urii, “Nau ku thaea fuamolu imole ne molu rongoa baelaku,
         molu ka liothau 'ada na maalimae kamolu ki, ma molu ka thasi 'okae fuada na imole
         ki ne da sualangai kamolu.
         28 Molu ka foasia tha God, fasi ka fala mamanaa fuada na imole ki ne da araara 'ani
         kamolu, ma molu ka foa fuada na imole ki ne da ilia doo ta'a ki 'ani kamolu.
         29 Ma lelea ta ngwane ka fidalia fakamu, 'oko alamatana ka fidalia laubo ta bali faka
         ai. Ma lelea ta imole ka ngala na maku ruruu baita 'oe, 'oko alamatana ka ngala laubo
         maku ruruu faekwa 'oe.
         30 'Oko fala'ada na imole ki sui na da gani 'oe. Ma lelea ta imole ka ngala ta si doo
         'amu, langi 'o si gani lau ura olifailana faasia.
         31 Ma ta si tae ne molu dooria na imole 'e'ete ki da ka ilia fuamolu, molu ka ilia laubo
         fuada.
         32 “Lelea sa molu liothau bo 'amolu 'ada na imole ki na da liothau 'ani kamolu, 'e 'afetai
         bo molu ka ngala ta kwaiaraa. Sulia imole ta'a ki boroi, da liothau laubo 'ada na
         imole ki na da liothau 'ani kera.
         33 Ma lelea molu ade 'okae bamolu fuada na imole ki na da ade 'okae fuamolu, 'e 'afetai
         bo molu ka ngala ta kwaiaraa. Sulia imole ta'a ki boroi, da ilia laubo si doo neri.
         34 Ma lelea molu faladoo bamolu fuada na imole ki na da thaitamana dau duua fuamolu,
         'e 'afitai bo molu ka ngala ta kwaiaraa. Sulia imole ta'a ki boroi, da ilia laubo
         si doo neri fuada na imole ta'a ki, fasi da ka duu banaa fuada.
         35 Sui ta, molu ka liothau 'ada na maalimae kamolu ki, ma molu ka ade 'okae fuada, ma
         molu ka faladoo fuada ma ka langi molu si maasia lau duulana. Lelea sa molu ka ade
         'urineri, na kwaiaraa kamolu kau baita, ma na birangamolu kau ilingia tha God na maka
         kamolu ne 'e 'inito ka tatha. Sulia nia 'e ade 'okae fuana imole ta'a ki ma na imole
         ki na birangada 'e ta'a.
         36 Molu ka manatainia imole ki, ka ilingia laubo na Maka kamolu ne 'e kwaimanatai fuamolu.
         37 “'E langi molu si ketoa ta imole, ade'ana tha God ka keto kamolu laubo. Ma langi
         molu si fala kwakwaelae fuana ta imole, ade'ana tha God ka fala laubo kwakwaelae fuamolu.
         Molu ka manatalukea na imole ki, fasi tha God ka manataluke kamolu laubo.
         38 Molu ka fala'ada na imole ki, fasi tha God ka fala'amolu laubo. Ma tha God kau fala
         na falelae nia fuamolu ka ilingia ta ngwai na da lulaa ma da ka felesia ma da dedea
         ka fungu lelea ka 'ikitai bo. Ma tha God kau fala'amolu, ka ilingia laubo ne molu
         fala'ada na imole 'e'ete ki.”
         39 Tha Jisas 'e bae omelangwane lau fuada ka 'urii, “Ta ngwane ne maana 'e rodo, 'e
         'afitai ka talaia ta ngwane ai na maana 'e rodo laubo. Lelea sa nia ka ade 'urineri,
         keerua sui bo daru kau 'asi keerua laona kilu.
         40 Aia, na ngwane ne 'e fafurongo bana, 'e 'afitai ka talua na ngwane ne toodoo fuana.
         Sui ta, lelea na ngwane ne 'e fafurongo ka ngali teefau 'ana doo ki sui na ngwane
         toodoo 'e fala, nia kau ilingia na ngwane ne 'e toodoo.
         41 “'Oe 'o to 'ana ta'alae baita ki, sui ta, 'oko ngatafia 'amu na ngwane ne ta'alae
         nia ki 'e ore faekwa. 'O ilingia na ngwane ne 'e rikia si gegeo 'i laona maana doorana,
         sui nia si rikia bo si tofi kalabuu baita ne 'e too laubo laona maana 'i tala'ana.
         42 Ma 'oko bae 'urii fuana ngwane 'e'ete, ‘'Osi ilia ta si doo ta'a.’ Sui ta, 'o si
         manata baita bana ta'alae ore baita ne 'o ilia. 'Oe ngwane susuke 'asiana. 'Oko ekwatana
         fasi ta'alae 'oe ki. Sui fatai, 'o fi tala'ana fonelana kau ta ngwane ai 'uria rikilana
         ta'alae nia ki.”
         43 Tha Jisas 'e bae laubo 'ana tee si omelangwane fuada ka 'urii, “Na 'ai ne 'e tae
         'okae, 'e 'afitai ka fungu 'ana fufue doo ta'a ki. Ka ilingia laubo, na 'ai ne 'e
         tae ta'a, 'e 'afitai ka fungu 'ana fufue doo 'okae ki.
         44 Kolu thaitamana 'ai ki sui, sulia fufue doo ki ne da fungu 'ania. Ma 'e 'afitai ta
         imole ka fusia fufue doo 'okae ki faasia na kwaletotore.
         45 Na ngwane 'okae 'e ilia laubo doo 'okae ki sulia si manatae doo 'okae ne 'e too laona
         liona. Ma na ngwane ta'a 'e ilia laubo doo ta'a ki sulia si manatae doo ta'a ne too
         laona liona. Sulia si doo ne too laona liona ngwane, nia ne thakatafa mai 'ana baelana.”
         46 Ma tha Jisas ka bae lau 'urii, “Ura tae ne molu ka 'alangi nau 'ana Aofia, sui molu
         si ilia bo doo ne ki nau ku thaea fuamolu?
         47 Ma sa ni ti na 'e lea mai siaku, ka rongoa baelaku, ma ka ade sulia, nau kwau faatana
         fuamu na fiitooa nia, ma na moorilana.
         48 Nia 'e ilingia na ngwane ne 'e thaungana beu nia, ma ka 'elia bae fungu 'ana ki ka
         sifo 'i malau. Aia, ma 'ana si manga na uta 'e 'aru, ma na kafo ka busu mai, 'e 'afitai
         ka onggea, sulia 'e thaungana beu nia neri 'i fafona bae fungu ki ne 'e 'elia ka sifo
         'i malau.
         49 Ma na ngwane ai ne 'e rongoa na baelaku, ma si ade sulia bo, 'e ilingia ngwane ne
         'e thaungana beu nia laona one, ma 'e 'elia bae fungu 'ana ki si sifo bo 'i malau.
         Si manga na kafo 'e busu mai, ma ka fotongai 'ana beu neri, nia ka 'asia ma ka tagabola
         teefau naa.”

1 Si manga tha Jisas 'e faasuia na baelana fuada na imole ki, nia ka lea naa ura fera
         'i Kapaneam.
         2 Ma tee ngwane 'i seeri, 'e matai baita ma ka karangi mae naa. Na ngwane neri, na
         ngwane rao nia tee ngwane baita 'ana omea faasia na fera baita 'i Rom. Ma ngwane baita
         neri, 'e manata baita 'asiana 'ana na ngwane rao nia.
         3 Ma si manga na ngwane baita neri 'e rongoa ne tha Jisas 'e dao mai, nia ka fala tai
         ngwane naonao 'ana Jiu ki, fasi da ka thaea tha Jisas ka lea mai, fasi ka guraa na
         ngwane rao nia.
         4 Si manga da dao siana tha Jisas, da ka gwafea, da ka 'urii, “'E tala'ana 'oko fonea
         na ngwane rao nia ngwane nee,
         5 sulia ngwane baita neri 'e kwaimani 'asiana fone kameli Jiu ki, ma nia ka thaungana
         tee beu ni foa fuameli.”
         6 'Urineri tha Jisas ka lea naa foneda. Ma si manga 'e dao karangia na kau na luma,
         na ngwane baita neri 'i Rom ka fala lau kau na ngwane kwaimani nia ki, fasi da ka
         bae 'urii fuana, “Arai baita 'ae, 'o si too 'a'abo lau. 'E langi kwasi tala'ana fasi
         'oko lea mai 'i laona luma nau.
         7 Ma nau boroi kwasi tala'ana laubo ura lealae kau siamu 'i tala'aku. 'Oko bae bamu
         mai, na ngwane ni rao nau ka 'akwaa naa.
         8 Nau ku thaitamana 'o tala'ana bamu ililana doo neri, sulia nau 'i tala'aku ku rao
         laubo farana 'abada na ngwane baita ki, ma ku to 'ana ngwane ni firu ki na da rao
         'i farana babaitaa nau. Ma lelea ku bae 'urii fuana ta ngwane, ‘'O lea,’ nia ka lea
         naa. Ma lelea ku soea ta ngwane ku 'urii, ‘'O lea mai,’ nia ka lea na mai. Ma lelea
         ku bae 'urii fuana ta ngwane ni rao, ‘'O ilia si doo ne,’ nia ka ilia naa.”
         9 'Ana si manga tha Jisas 'e rongoa si doo neri, nia ka kwele 'asiana. Ma ka abulo,
         ka bae 'urii fuada na imole ki na da lea 'i burina, “Nau ku thaea fuamolu, nau ku
         si rikia 'ua ta ngwane ne 'e manata mamana ka 'urii naa, 'i Israel boroi ka langi
         bo.”
         10 Ma na ngwane ni ngali baea neri ki, da ka oli naa 'uria 'i luma nia ngwane baita
         bae, ma da ka rikia na ngwane matai bae 'e 'akwaa naa.
         11 'E langi si tau bo 'i burina si doo neri ki, tha Jisas fonea na bare ngwane fafurongo
         nia ki, ma imole 'oro ki laubo, da ka lea naa ura tee fera ne da 'alangia 'ana 'i
         Nein.
         12 Ma si manga 'e dao karangia maana maethakaa 'ana maetoaa neri, tee leaa baita da
         ngala mai tee ngwane mae, da ka lea naa mai 'i maa. Na ngwane mae neri, na 'alakwa
         muutaia nia tee gwe 'oru. Ma na leaa baita neri da ka lea mai fonea ura alungwanelae.
         13 Si manga tha Jisas, na Aofia, 'e rikia gwe 'oru neri, nia ka kwaimanatai 'asiana
         fuana, ma ka bae 'urii, “'Osi angi lau.”
         14 Sui nia ka lea kau, ma ka thamotoona tafe ne ngwane mae neri 'e tio fafona, ma na
         ngwane ki na da ngala ngwane mae neri, da ka takwe ngado. Bo tha Jisas ka bae 'urii,
         “Ngwane daraa ne 'ae, nau ku thaea fuamu, 'o tatae naa!”
         15 Ma na ngwane daraa bae ka tatae naa, ma ka thafalia naa baelae. Ma tha Jisas ka fala
         na kau fuana gaa nia.
         16 Ma na imole ki na da rikia si doo neri, da kwele baita 'asiana, ma da tangoa tha
         God, da ka 'urii, “Tee profet baita 'e thakatafa na mai 'i malutakolu. Tha God 'e
         dao naa ura fonelakolu imole nia ki.”
         17 Ma na unuunua sulia tha Jisas, 'e talofia naa laona balifera neri 'i Israel, ma na
         fera ki kalikalia laubo.
         18 'Ana si manga na ngwane fafurongo nia ki tha Jon da faarongo 'ana na raolana tha
         Jisas, tha Jon ka soea mai roo ngwane fafurongo nia ki siana,
         19 ma ka odu keerua daru ka lea siana tha Jisas, na Aofia, ma daru soetalafana daru
         ka 'urii, “'Urineri ma 'oe naa na Kraes, ngwane nee kau dao mai, ma langi meli maasia
         'ameli ta ngwane ai 'e'ete?”
         20 Ma si manga daru dao siana tha Jisas, daru soetalafana daru ka 'urii, “Tha Jon Baptaes
         'e odu kamiria mai ura soetalafamu, 'Urii ma 'oe naa na Kraes, ngwane ne kau dao mai,
         ma langi meli maasia 'ameli ta ngwane ai 'e'ete?”
         21 Ma 'ana si manga neri laubo, tha Jisas 'e guraa imole matai 'oro ki, ma ka taria
         na anoedoo ta'ae faasia imole ki, ma ka guraa imole ki na maada rodo.
         22 Nia nee tha Jisas ka bae 'urii fuadarua, “Muru oli kau, ma muru ka faarongoa tha
         Jon 'ana doo nee ki muru rikia, ma muru ka rongoa 'i tari'ina. Imole maa rodo ki,
         da lilio naa. Ma imole 'ae mae ki, da fali naa. Ma na imole ki na uru 'e thaungida,
         da maafo naa. Ma imole ki na alingada 'e boko, da rongo naa. Ma imole mae ki, da moori
         oli naa. Aia, ma na Faarongolae 'Okae, ku faatalo naa 'ana fuada toa siofa ki.
         23 Tha God kau 'oilaketana imole ki sui ne langi da si ekwatai nau, sulia nau ku ilia
         doo nee ki.”
         24 'I burina na roo ngwane fafurongo bae ki tha Jon daru oli naa, tha Jisas ka thafali
         bae sulia tha Jon fuada na konia neri ka 'urii, “'Ana si manga molu lea siana tha
         Jon laona gano'aiadea, na tae nee molu lea ura rikilana 'i seeri? Ta ngwane ne langi
         si manata mamana, 'e ilingia bana ta gwae rade na oru 'e 'isu kwailiu 'ana? 'E langi!
         Tha Jon 'e langi lau ta ngwane 'urineri.
         25 'Urineri ma, tae 'ana ne molu lea ura rikilana? Ta ngwane ne 'e 'afi 'ana maku ki
         na liulana 'e baita? 'E langi! Sulia imole ki na da 'afi 'urineri, na totodaa kera
         'e baita, ma da ka too 'i laona luma ki ne 'okae 'asiana.
         26 Molu faarongo nau mai. Na tae 'ana bae molu lea kau ura rikilana? Ta profet? Iuka!
         Nia na profet mamana! Sui ta, nia 'e talua fatai na profet bae ki sui bo 'i nao.
         27 Tha Jon naa bae da kekeda sulia laona Kekedaalae Abu 'ana si manga bae tha God 'e
         bae 'urii, ‘Rikia fasi, nau kwau fala kau na ngwane ni ngali baea nau 'i nao 'amu,
         fasi ka thalungana imole ki fuamu.’ ”
         28 Tha Jisas ka bae lau 'urii, “Nau ku thaea fuamolu, tha Jon 'e baita ka talua na ngwane
         ki sui na da futa mai laona molaagali ne. Sui ka 'urineri boroi, na imole ki na da
         faarefaekwa 'ani kera 'i talada 'i laona 'Initooa nia tha God, kera na da baita ka
         tatha 'ana tha Jon.”
         29 Na imole ki sui na da rongoa baelana, ma na ngwane ki na da konia malefo 'ana takisi
         boroi, si manga da rongoa baelana tha Jisas, da thaitamana sui naa talitoona bibirangaa
         nia tha God bana ne 'e 'o'olo ma ka mamana, sulia da manata oli naa, ma tha Jon ka
         faasisiuabu kera sui naa.
         30 Sui ta, na Farasi ki ma na ngwane toodoo ki 'ana bibirangaa, sulia da otekera 'ana
         manata olilae ma na sisiuabulae 'ana tha Jon, 'e langi da si dooria bo na roosulilana
         na kwaife'ogailae ne tha God 'e thalungana fuada.
         31 Ma tha Jisas ka bae 'urii lau fuada, “Nau ku faabobolangainia toolamolu imole ki
         'i tari'ina ne molu si manata mamana, molu ilingia kae ngwela ki
         32 na da koni 'i maana usia 'ana roo figui ngwela ki. Ma da 'ai kwailiu fuada da ka
         'urii, ‘Kameli ufia taleagaa, sui molu si ngwae bo sulia. Ma kameli ka ngulia naa
         fe ngu 'ana maea, sui molu si angi bo.’
         33 Si manga tha Jon Baptaes 'e dao mai, nia ka abufanga, ma 'e langi si kuufia waen,
         molu ka thaea 'amolu nia 'e to 'ana anoedoo ta'ae.
         34 Sui, si manga nau Ngwela nia Imole, ku dao mai, ma ku fanga ofu, ma ku kuu fonea
         ngwane ki, molu ka bae laubo 'urii, ‘Molu rikia! Nia fanga baita, ma ka kuu baita
         'ana waen, ma nia ka kwaimani fonea ngwane ki na da konia malefo 'ana takisi ma ngwane
         abulota'a ki laubo.’
         35 Sui ta, na ngwane ai ne ki da roosulia na liotooa nia tha God, da faatana ne tha
         God 'e mamana.”
         36 Tee ngwane 'ada na Farasi ki na thatana tha Saemon, 'e laefia tha Jisas fasi ka fanga
         fonea. Ma tha Jisas ka lea 'i luma nia, ma 'e reri falaburi, ka fanga fonea.
         37 Ma tee keni na abulolana 'e ta'a 'e too laubo 'i fera neri. 'Ana si manga na keni
         neri 'e thaitamana ne tha Jisas 'e fanga 'i luma nia Farasi neri, nia ka ngala mai
         tee bii ngwaingwai 'okae ne 'e fungu ma ka moko 'okae 'asiana.
         38 Ni nia 'e ruu kau 'i luma, ma ka takwe 'i burina tha Jisas 'i otofana 'aena, ma 'e
         angi, ma ka faangwinia 'aena tha Jisas 'ana kafona maana. Sui, ka usua 'ana ifuna
         gwauna, ma ka nonoia naa. Sui nia ka kisitana na ngwaingwai moko 'okae neri 'i fafona
         'aena tha Jisas.
         39 Ma si manga Farasi bae 'e laefia kau tha Jisas, 'e rikia si doo neri, nia ka manata
         'ana 'urii, “Lelea sa na ngwane ne ta profet, nia ka thaitamana bana keni nee 'e fiko
         nia na abulolana 'e ta'a 'asiana.”
         40 Tha Jisas 'e thaitamana bana manatana Farasi neri, ma ka bae 'urii fuana, “Saemon
         'ae! Tee si doo ne ku doori thaea fuamu.” Ma tha Saemon ka 'urii, “Ngwane Toodoo 'ae,
         'o thaea mai fuaku.”
         41 Tha Jisas ka bae 'urii fuana, “Ro ngwane daru ngalilanga 'ana si malefo faasia tee
         ngwane ne 'e faalamana daru ka ngalilanga bada 'ana malefo nia ki. Tee ngwane 'e ngalilanga
         'ana lima talange fe malefo, ma ta ngwane ai ka ngalilanga 'ana lima akwale fe malefo.
         42 Ma keerua sui bo daru si tala'ana naa duulana malefo neri ki, ma na ngwane ne 'e
         alamatana ngalilangaa fuadarua ka manatalukea na ngalilangaa keerua ki teefau. 'Urineri
         ma tha ti 'adarua ne 'e nonithathala ka tatha, 'ana roo ngwane ne ki nia 'e fala malefo
         neri ki fuadarua?”
         43 Ma tha Saemon 'e olisia ka 'urii, “Nau ku fiia thasa na ngwane ne 'e ngala si malefo
         ore baita.” Ma tha Jisas ka bae 'urii, “'Oe 'o olisi 'o'olo naa 'ana neri.”
         44 Sui tha Jisas ka abulo fuana keni neri, ma ka bae 'urii fuana tha Saemon, “'O rikia
         fasi na keni ne. Si manga ku ruu mai laona luma 'oe, 'o si fala bo ta si kafo fuaku
         ura taufilana 'aeku. Ni nia mone, 'e taufia 'aeku 'ana kafona maana, ma ka usua 'ana
         ifuna gwauna.
         45 Ma 'o si nonoi nau bo si manga ku dao mai. Na keni nee mone, 'e 'ito 'ana si manga
         bae ku ruu mai 'i luma, nia 'e nonoia 'aeku ka lado bana.
         46 'Osi gwaia bo gwauku 'ana ta si ngwaingwai. Ma keni ne, 'e 'igia 'aeku 'ana ngwaingwai
         moko 'okae.
         47 Nia nee, nau ku thaea fuamu, na liothaua baita nia, 'e faatana na garolae 'oro nia
         ki da luke teefau naa. Sui ta, ni ti ne da manatalukea na garolae faekwa nia ki, na
         liothaua nia 'e faekwa laubo.”
         48 Sui tha Jisas ka bae 'urii fuana keni neri, “Nau ku manatalukea naa na garolae 'oe
         ki.”
         49 Ma tai ngwane na da too 'i seeri, da ka rakethasuia tha Jisas, ma da ka bae 'urii
         'i malutada kwailiu, “Na ngwane 'urifita naa ne, na garolae ki boroi nia ka manatalukea
         naa?”
         50 Tha Jisas ka bae 'urii lau fuana keni neri, “'O lea naa, ma 'o si manata 'a'abo lau.
         Tha God 'e faamoori 'oe naa, sulia 'o manata mamana.”

1 Ma 'i burina na doo neri ki, tha Jisas 'e lea daranini 'ana maetoaa faekwa ki, ma
         na maetoaa baita ki laubo, ma nia ka faarongo 'ana na Faarongolae 'Okae sulia na tha
         God kau gwaungai fuana imole nia ki. Ma na akwala ma roo ngwane fafurongo nia ki,
         da lea laubo fonea,
         2 ma tai keni ki laubo na tha Jisas 'e taria na anoedoo ta'ae ki ma na mataia ki laubo
         faasida. Kera naa: ni Meri, keni 'i Magdala bae tha Jisas 'e taria na fiu anoedoo
         ta'ae ki faasia,
         3 ni Joana, na 'afe tha Kusa na ngwane baita 'ana ngwane na da rao 'i laona na beu
         tha Herod na ngwane 'inito, ma ni Susana, ma tai keni 'oro ki lau. Na keni neri ki
         na da foli doo 'ana malefo kera ki ura fonelana tha Jisas fonea bare ngwane fafurongo
         nia ki.
         4 Imole 'oro ki na da koni mai siana tha Jisas. Da lea mai faasia fera 'e'ete kwailiu
         ki sui. Tha Jisas 'e bae omelangwane fuada ka 'urii,
         5 “Tee ngwane 'e lea ka tagalongainia mingge 'ai ki laona raoa nia 'ana witi. Ma 'ana
         si manga 'e tagalongainia mingge 'ai neri ki, tai mingge doo 'e 'asia sulia tale.
         Ma na imole ki da tatha, da ka uria, ma na tha'aro ki da ka 'ania laubo.
         6 Aia, tai mingge doo 'e 'asia laona thaegano faula. Ma 'ana si manga da bulao mai,
         'ali'ali bo da ka kuku naa, sulia na thaegano neri 'e langi si ngwangwarasiaa.
         7 Ma tai mingge doo 'e 'asia laubo 'i malutana na kwaletotore ki. Ma na kwaletotore
         ki da ka bulao mai fonea mingge doo 'okae ki, ma ka nuku faafia na witi neri ki.
         8 Ma tai mingge doo 'e 'asia laubo 'i laona thaegano 'okae, ma da bulao, ma da ka fungu
         'ana fufue doo 'oro 'asiana.” Ma tha Jisas 'e faasuia baelana ka 'urii, “Lelea sa
         ta imole 'e dooria ka thaitamana 'okae 'ana doo ne ki, nia ka fafurongo 'okae.”
         9 Sui na bare ngwane fafurongo nia ki tha Jisas da ka soetalafana 'ura maalutana si
         omelangwane neri,
         10 ma 'e olisida ka 'urii, “Si manga 'e sui na mai, tha God si talamatana 'ua, nee nia
         kau gwaungai 'urifita faafia imole nia ki. Sui ta, 'i tari'ina, si folaalae neri 'e
         dao naa fuamolu. Fuana tai imole ki lau, nau kwau bae 'ana si omelangwane ki, ma 'e
         langi kwa si talamatana, fasi: ‘Da ka fafurongo ma da ka fafurongo boroi, sui ta,
         'e langi da si rongoa bo tha God. Ma kera dau lilio, ma dau lilio, sui ta, 'e langi
         da si rikia boo si tae ne tha God 'e ilia fuada.’ ”
         11 'Urineri, tha Jisas ka bae lau 'urii, “Na 'inifitalana si omelangwane neri nee: Na
         mingge doo, 'e ilingia baelana tha God.
         12 Na mingge doo ne da 'asida sulia tale ki, da ilingia imole ki ne da rongoa baelana
         tha God, ma tha Saetan 'e lea mai ka lafua si baea neri faasi kera. Nia nee 'e adea
         ka langi da si too 'ana manata mamanalae ni mooria.
         13 Ma na mingge 'ai ne da 'asia 'i fafona thaegano ne 'e faula, 'e ilingia imole ki
         ne da rongoa baelana tha God, ma da ka ngala 'ana nonithathalalae. Sui ta, baelana
         tha God 'e langi si lalifuu bo laona moorilada. Kera dau manata mamana bo sulia si
         manga faekwa. Sui ta, si manga ilitooa 'e dao bo mai, ka langi da si manata mamana
         naa.
         14 Mingge 'ai ki ne da 'asia 'i malutana kwaletotore ki, 'e ilingia imole ki ne da rongo,
         sui ta, da manata 'a'abo 'ada sulia doo 'e'ete ki, ilingia na totodaa ki, ma na tofa
         nonithathalalae 'i laona molaagali ne 'e suusida. Nia nee 'e adea na manatalada si
         rafo.
         15 Na mingge doo ne da 'asia 'i laona thaegano ne 'e 'okae, 'e ilingia imole ki ne da
         rongoa baelana tha God ma da ka taingainia 'i laona manatalae ngwane 'o'olo ne 'okae.
         Ma da ka rao suukwai 'ana manata mamanalae 'ura ililana raoa 'okae 'oro ki.”
         16 Tha Jisas 'e bae lau 'urii, “'E langi ta ngwane si faatharua kwethu, ma ka alua bana
         'i farana ta tiu ma langi ta ifitai. Nia kau alua banaa 'i fulina, fasi na ngwane
         ne 'e ruu mai 'i luma ka rikia.
         17 “Nia 'e 'urineri laubo 'ana ta si doo ne 'e too anggwa 'ana si manga ne, ta fe dani
         nia kau thakatafa teefau mai. Ma ta si baea ne da agwatana, kau thakatafa teefau mai.
         18 “Nia nee molu ka fafurongo 'okae, sulia tha God kau fala baitalana liotooa fuamolu,
         lelea molu roosulia na toodooa nau ki. Ma ti boroi 'ana ne 'e to 'ana ta folaalae
         faekwa sulia 'initooa tha God, tha God kau fala ore baita fuana. Sui ta, ni ti ne
         langi si roosulia toodooa ne ki, ta folaalae faekwa boroi 'ana ne nia manata thasa
         'e to 'ana sulia 'initooa tha God, tha God kau olitana faasia.”
         19 'I buri, na gaa nia tha Jisas fonea na doorana ki, da dao mai, ma da doori riki nia,
         sui ta, 'e 'afitai fuada ura 'idu karangilana, sulia na imole 'oro ki da koni kalia
         'ana si manga neri.
         20 Ma tee ngwane 'i laona konia neri ka bae 'urii fuana tha Jisas, “Gaa 'oe fonea na
         dooramu ki, da takwe bo mai 'ada 'i maa, ma da doori riki 'oe.”
         21 Tha Jisas ka bae 'urii fuada teefau, “Ti kera ne da rongoa, ma da ka roosulia baelana
         tha God, kera naa na gaa nau ki, ma na dooraku ki.”
         22 Tee si manga, tha Jisas fonea na bare ngwane fafurongo nia ki, da tae 'i laona tee
         gwe baru, ma nia ka bae 'urii fuada, “Kolu faafolo fasi ura bali asi ai loko.” Ma
         da tae, da ka faafolo naa.
         23 Ma 'ana si manga da lea na kau, tha Jisas ka moosu 'ana. 'Ana si manga neri bo, na
         oru baita ka tae na mai, ma na nanafo ki ka kwae naa mai laona baru neri, ma na baru
         neri 'e karangi ka kuruu naa.
         24 Na bare ngwane fafurongo nia ki da ka faatharasia tha Jisas da ka 'urii, “Arai baita
         'ae! Kolu karangi kuruu naa!” Sui tha Jisas 'e tatae ka ngata fuana oru ma na nanafo
         neri ki, ma da ka roosulia, ma na asi neri ka folaa naa.
         25 Sui tha Jisas ka ngatafia bare ngwane fafurongo nia ki ka 'urii, “Ura tae ne molu
         si manata mamana 'ani nau?” Ma da kwele, ma da ka mau, ma da ka soetalafada kwailiu
         da ka 'urii, “Kwai gwane 'urifita naa nee? Nia 'e ngata bana, ma na oru baita fonea
         nanafo baita ki, da ka roo naa suli nia.”
         26 Sui tha Jisas fonea bare ngwane fafurongo nia ki, da ka faafolo naa 'ana asi neri
         lelea da ka dao 'ana balifera 'i Gerasa, 'ana bali asi ne too otofana balifera 'i
         Galili.
         27 Si manga tha Jisas 'e sifo kau 'i thara faasia baru neri, nia ka daotoona tee ngwane
         faasia fera neri. Na ngwane neri, na anoedoo ta'ae ki da 'arutoona, ma nia ka talu
         bana sulia si manga 'e tau na mai, ma 'e langi si too laubo 'i laona ta luma. Boroi
         ma nia 'e too bana 'i laona na maa'ofi ura alulana ngwane mae ki.
         28 -
         29 Si manga 'oro ki ne sui na mai, da kani faafia roo 'aena ma 'abana laubo, ma da ka
         alua ngwane ura fololae 'usia. Sui ta, nia 'e muusia bana seni neri ki, ma na anoedoo
         ta'ae neri ki da ka taria na kau ura laona gano 'ai'adea. Ma si manga 'e rikia bo
         tha Jisas, nia ka 'ai baita, ma ka boururu naa 'i maana 'aena tha Jisas. Tha Jisas
         ka bae 'urii fuana, “Anoedoo ta'a ne, 'o thaka mai 'i maa faasia tha ngwalee.” Ma
         ngwane neri 'e 'ai ka 'urii, “Jisas 'ae, 'Oe Ngwela tha God ne 'Inito ka Tatha! Tae
         ne 'o dooria 'oko ilia 'ani nau? Nau ku gani 'oe fasi 'o si fala ta kwakwaelae fuaku.”
         30 Tha Jisas 'e soetalafana ka 'urii, “Thatamu ni ti nena?” Ma nia 'e olisia ka 'urii,
         “Thataku tha Omea baita.” Nia 'e bae 'urineri sulia na anoedoo ta'ae 'oro ki 'asiana
         ne da 'arutoona.
         31 Na anoedoo ta'ae neri ki da gwafea tha Jisas fasi ka langi si arasida 'uri laona
         kilu daudaulinge ura kwakwaelae.
         32 Ma na botho 'oro ki, da fanga 'ada sulia talatoli karangia laubo fera neri. Ma na
         anoedoo ta'ae neri ki, da gwafea tha Jisas fasi da ka ruufia 'ada botho neri ki. Ma
         tha Jisas ka alamatai kera naa.
         33 Kera da thakatafa mai faasia ngwane bae, ma da ka ruufia naa ferae botho neri teefau.
         Na ferae botho neri teefau, da ka fita naa sulia ilifau neri ura laona asi, ma da
         lola da ka mae teefau naa.
         34 'Ana si manga na ngwane ki na da liosulia ferae botho neri da rikia si doo neri,
         da ka thaka naa, ma da ka faarongo 'ana laona maetoaa neri ma na maetoaa faekwa ki
         kalikalia laubo.
         35 Na imole ki na da rongoa, da ka lea mai ura rikilana doo ne 'e fuli. Ma 'ana si manga
         da dao mai siana tha Jisas, da ka rikia na ngwane neri na anoedoo ta'ae 'e lea naa
         faasia, ma ka too naa 'i maana 'aena tha Jisas, ma nia ka 'afi naa, ma ka manata 'o'olo
         naa. Ma kera sui da ka mau.
         36 Ma imole ki na da rikia si manga ne tha Jisas 'e taria na anoedoo ta'ae neri ki faasia
         na ngwane neri, da ka bae naa sulia fuana imole ki na da koni mai.
         37 Sui imole ki sui na da too 'ana balifera neri, da thaea fuana tha Jisas fasi ka lea
         faasida, sulia da mau 'asiana. Sui tha Jisas ka tae naa 'i laona baru bae, ma da ka
         lea naa.
         38 Na ngwane bae na anoedoo ta'ae 'e lea faasia, 'e radi 'ana tha Jisas ka 'urii, “'O
         alamatai nau ku lea 'aku fone 'oe.” Sui ta, tha Jisas 'e olitana kau, ka bae 'urii
         fuana,
         39 “'O oli 'amu 'i fera kamu, ma 'oko faarongo 'ana doo ki sui na tha God 'e ilia fuamu.”
         Sui, na ngwane neri ka oli naa 'i fera kera, ma ka bae naa sulia doo ki sui na tha
         Jisas 'e ilia fuana.
         40 Sui, si manga tha Jisas 'e oli mai faasia bali asi neri, na imole ki da maakwalia,
         ma da ka nonithathala 'asiana ura rikilana.
         41 Ma tee ngwane ne thatana tha Jaeras ka dao na mai. Na ngwane neri nia ta ngwane naonao
         'i laona beu ni foa. Nia 'e lea mai ka boururu 'i 'aena tha Jisas, ma ka gwafea naa
         tha Jisas fasi ka lea fonea 'i luma nia.
         42 Sulia tee fe thaari muutaia nia 'e matai, ma 'e karangia kau mae naa. Ni nia tee
         akwala ma roo fe ngali bo. Ma 'ana si manga tha Jisas 'e lea fonea, na imole 'oro
         ki da koni laubo kalia.
         43 Ma tee keni, gwe 'abu 'e tafangia 'e too laubo 'i seeri. Na mataia ta'a neri 'e thaungia
         mai sulia akwala ma roo fe ngali. Ma ni nia ka nagaa sui naa totodaa nia teefau fuana
         ngwane kwaigurai ki, sui ka langi si 'akwaa bo.
         44 Ma na keni neri ka lea enoeno mai 'i burina tha Jisas, ma ka thamotoona kakamuna
         maku tha Jisas, ma na mataia neri ka sui naa faasia 'ana si manga neri 'uabo.
         45 Tha Jisas 'e soetalafada ka 'urii, “Ti 'amolu ne thamotooku?” 'Ana si manga neri,
         na konia neri lalau da ka tofe bada. Tha Pita ka bae 'urii, “Ngwane baita 'ae, imole
         'oro ki ne da beresi 'oe nee.”
         46 Sui ta, tha Jisas 'e olisia ka 'urii, “Tee ngwane 'e thamotooku, sulia nau ku thaitamana
         si manga na suukwaia nau 'e guraa ta imole.”
         47 Iuka, na keni neri 'e thaitamana ne tha Jisas 'e thaitamana filoa naa, nia 'e mau
         ka lelebe ma ka fali na mai, ma ka boururu 'i naofana tha Jisas. Ma si manga na konia
         neri da bubungi nia, nia ka faarongo kera teefau 'ana ura tae ne nia ka thamotoona
         tha Jisas, ma si doo neri ne adea nia ka 'akwaa 'ali'ali naa.
         48 Tha Jisas ka bae 'urii fuana, “Keni ne 'ae, tha God 'e gura 'oe naa, sulia 'o manata
         mamana 'ani nau. 'O lea naa, ma ka langi 'o si manata 'a'abo lau.”
         49 Si manga tha Jisas 'e bae 'ua bana, tee ngwane ka dao na mai faasia luma kera tha
         Jaeras, ma 'e faarongoa tha Jaeras ka 'urii, “Na thaari 'oe bae, 'e mae naa. Langi
         'o si faa'aberotana lau ngwane toodoo nena.”
         50 Ma tha Jisas 'e rongoa, ka bae 'urii fuana tha Jaeras, “Langi 'o si mau lau. Lelea
         sa 'oko manata mamana 'ani nau, na thaari 'oe kau 'akwaa bana.”
         51 Si manga da dao kau 'i luma, tha Jisas ka talaia bo tha Pita, ma tha Jon, ma tha
         Jemes fonea maka ma gaa nia ngwela neri, da ka kotho na kau 'i luma. Tha Jisas 'e
         luia ta imole lau si lea foneda 'i luma.
         52 Ma na konia neri teefau da liodila, ma da ka angisia ngwela neri. Sui tha Jisas ka
         bae 'urii, “Molu si angi lau. Na ngwela nee si mae bo, nia 'e moosu bana.”
         53 Ma da ka ngwaela 'ana tha Jisas, sulia da thaitamana sui naa na ngwela neri 'e mae
         mamana naa.
         54 Sui tha Jisas ka dau 'i 'abana thaari neri, ma 'e 'ai ka 'urii, “Ngwela ne 'ae, 'o
         tatae naa!”
         55 Na mangona ka oli lau mai, ma ka tatae naa. Ma tha Jisas ka thaea fuada fasi da ka
         fala ta si fanga fuana.
         56 Na gaa nia ma na maka nia ngwela neri, daru ka kwele 'asiana 'ana si doo neri. Sui
         tha Jisas ka luida fasi da si unuunu sulia doo neri ki fuana ta imole.

1 Tha Jisas 'e soea mai na akwala ma roo Aposol nia ki siana. Ma nia ka fala na suukwaia
         ma na gwaungaia ura guralana mataia ki, ma na tarilana anoedoo ta'ae ki.
         2 Nia ka arasida kau ura faatalolana na 'Initooa nia tha God, ma na guralana imole
         matai ki.
         3 Ma nia ka bae 'urii fuada, “'E langi molu si ngala ta si doo 'uria lealae kamolu.
         Molu si ngala ta kuba, ma ta ngwai, ma ta si fanga, ma ta si malefo, ma ta roo si
         maku ura faalangalae.
         4 Ma ta ngwane 'ana ta luma ne da konitai kamolu, molu ka too ngado 'i laona luma neri,
         lelea ka dao 'ana si manga ne molu kau lea 'ana.
         5 Lelea sa ta ngwane 'ana ta fera ne langi da si konitai kamolu, molu ka lea 'amolu
         faasia, ma molu ka kwaetafusia gegeo faasia 'aemolu ilingia na faataia fuada ne tha
         God kau tooketa kera, sulia da otekera rongoa baelana tha God.”
         6 Ma na bare ngwane fafurongo ki da ka lea, ma da ka tatha 'ana fera ki sui ura baelae
         sulia Faarongolae 'Okae sulia tha God, ma na guralana imole ki 'ana fera ki sui.
         7 Ma 'ana si manga neri laubo, tha Herod Antipas na ngwane 'inito 'i Galili, 'e rongoa
         na unuunua sulia doo ne tha Jisas 'e ilia. Ma na manatana ka isifufuli naa sulia tai
         imole da thaea tha Jon Baptaes ne 'e moori oli lau,
         8 ma tai imole lau da ka thae 'ana tha Elaeja na profet, ma tai imole lau da ka thaea
         nia ta profet 'ua mai 'i nao ne 'e tatae lau faasia maea.
         9 Bo ma tha Herod ka bae 'urii, “Tha Jon bae nau ku fala na ngwane ni omea ki da ka
         singgi muusia naa gwauna! Ma na ngwane 'urifita nee da bae sulia nee?” 'Urineri, 'e
         thafali 'ana si manga neri, tha Herod 'e dooria 'asiana rikilana tha Jisas.
         10 Ma 'ana si manga na akwala ma roo aposol tha Jisas ki da oli na mai faasia faatalolana
         na 'Initooa nia tha God ma na guralana imole matai ki, da ka bae sulia doo ne da ilia
         ki. Sui, tha Jisas fonea bare ngwane fafurongo nia ki, da ka lea talifilida ura maetoaa
         'i Betsaeda.
         11 Sui ta, 'ana si manga ne, imole ki da rongoa naa tha Jisas 'e tatha, da ka lea laubo
         'i burina. Ma tha Jisas 'e konitaida, ma ka bae sulia na 'Initooa nia tha God fuada,
         ma ka faamooria na imole ki ne da matai.
         12 Ma 'i thaulafi, si manga thato karangi kau suu naa, na akwala ma roo ngwane fafurongo
         nia ki da ka lea mai siana, ma da ka bae 'urii, “'Oko olitana na konia ne, fasi da
         ka lea 'ada 'ana fera ki, ma da ka daotoona ta si fanga fonea ta si kula ura moosulae,
         sulia si kula ne 'e langi ta imole si too bana.”
         13 Sui tha Jisas ka bae 'urii fuada, “Molu fala ta si fanga fuada ura 'anilana.” Ma
         da ka olisia da ka 'urii, “Kameli to bana lima fe berete, ma na roo gwe thakwari.
         'Urineri ma 'oko dooria meli lea ma meli ka folia mai ta fanga fuana konia baita nee?”
         14 Na konia neri 'e tala'ana lima tooni ngwane ki ne da too 'i seeri. Tha Jisas ka bae
         'urii fuana na bare ngwane fafurongo nia ki, “Molu thaea fuada da ka 'ono 'i thaegano
         'ana tee figui imole 'ana lima akwale ngwane.”
         15 Burina na bare ngwane fafurongo ki da ilia si doo neri 'e sui, na ngwane ki sui da
         ka 'ono naa 'i thaegano.
         16 Sui tha Jisas ka ngala na lima fe berete neri ki, ma na roo gwe thakwari neri ki,
         ma ka lio 'alaa 'uria 'i thalo, ma ka tangoa tha God. Sui nia ka niia naa fe berete
         neri ki, ma gwe thakwari neri ki, ma ka fala fuana bare ngwane fafurongo nia ki, fasi
         da ka tolingia fuada na imole ki.
         17 Ma kera teefau da ka fanga, ma da ka abusu naa. Ma na bare ngwane fafurongo nia ki,
         da ka konia na orongana fanga ne 'e ore 'i laona akwala ma roo nanado ki lelea ka
         fungu bo.
         18 Tee si manga tha Jisas 'e foa 'ana talifilia, ma na bare ngwane fafurongo nia ki
         da ka lea mai siana, ma nia 'e soetalafada ka 'urii, “Imole ki da thae nau 'ana tha
         ti?”
         19 Ma da olisia da ka 'urii, “Tai ngwane da thaea thasa 'oe tha Jon Baptaes ne 'e moori
         oli lau. Ma tai ngwane lau da thaea thasa 'oe tha Elaeja ne 'e moori oli lau. Ma tai
         ngwane lau da thaea thasa 'oe ta ngwane 'ada na profet bae ki 'i nao mai ne 'e moori
         oli lau.”
         20 Ma tha Jisas 'e soetalafada ka 'urii, “Ma kamolu mone molu 'alangi nau 'ana tha ti?”
         Tha Pita 'e olisia ka 'urii, “'Oe na Kraes, na ngwane ne tha God 'e filia ura fonelana
         imole nia ki.”
         21 Sui tha Jisas ka bae fifii fuada fasi ka langi da si faarongoa lau ta imole 'ana
         si doo neri.
         22 Ma nia ka bae laubo 'urii, “Nau, na Ngwela nia Imole, ku nonifii ka baita 'asiana
         'ana doo 'oro ki. Ma na ngwane naonao ki, ma na ngwane ni foa baita ki, ma na ngwane
         toodoo ki 'ana bibirangaa, dau ekwatai nau. Ma dau thaumaeli nau, sui 'ana oluna fe
         dani, tha God kau tatae nau lau ura mooria.”
         23 Ma tha Jisas ka bae lau 'urii fuada teefau, “Lelea sa ta imole ka dooria lealae mai
         'i buriku, nia si manata 'a'abo sulia si doo nia ki 'i tala'ana bana. Fe dani ki sui
         nia ka nonimaabe 'uria ngalalana 'airarafolo nia 'ana ngadalae ma ka lea mai 'i buriku.
         24 Sulia sa ta imole ne 'e dooria ka ogoni 'ana na mooria nia faasi nau, nia kau tala
         faasia mooria firi. Sui ta, sa ta imole ka fala maelana uri nau, nia kau to 'ana mooria
         firi.
         25 Lelea sa ta ngwane ka to 'ana doo ki sui laona molaagali lalau, si manga nia mae,
         ma nia ka tala faasia tha God, doo neri ka si fala bo ta 'okaelae fuana.
         26 Ma lelea ta imole ka 'ida 'ani nau fonea baelaku, 'urineri nau, na Ngwela nia Imole,
         kwau 'ida laubo 'ani nia, 'ana si manga ku dao mai 'ana 'initooa nau, ma na 'initooa
         nia Maka nau, ma na 'initooa kera enselo abu ki laubo.
         27 Nau ku thaea naa fuamolu, tai ngwane 'amolu 'i see laubo, langi da si mae lelea da
         ka rikia na 'initooa tha God ne kau 'inito faafia imole nia ki.”
         28 Tala'ana kwalu fe dani 'i burina tha Jisas 'e thaea si doo neri ki, nia ka talaia
         tha Pita, ma tha Jon, ma tha Jemes, da ka tae 'i gwauna tee fe tolo ura foalae.
         29 Ma si manga tha Jisas 'e foa 'ana, na maana ka tatala ma ka ngwaasinasina, ma na
         maku nia ki 'e kwakwaoa ma ka ngwaasinasina 'asiana.
         30 Ma 'ali'ali roo ngwane ki daru ka too laubo 'i seeri, ma daru ka bae naa fonea tha
         Jisas. Kerua na tha Mosis ma tha Elaeja.
         31 Da thakatafa mai faasia 'i laona na ngwaasinasinalae 'i thalo, ma da ka bae fonea
         tha Jisas sulia na maelana ma lealana faasia na molaagali 'uria 'i thalo, ne nia kau
         faamamanea 'i Jerusalem.
         32 Tha Pita ma na roo ngwane kwaimani nia ki, da ka moosu naa 'ada. Sui 'ana si manga
         da tharai naa, da ka rikia na ngwaasinasinalana tha Jisas ma na roo ngwane ki ne daru
         takwe fonea.
         33 Ma 'ana si manga na roo ngwane neri ki daru thasi ura lealae faasia tha Jisas, tha
         Pita ka bae 'urii fuana, “Ngwane baita 'ae, 'e 'okae 'asiana ne kolu ka too na 'akolu
         'i see. Alua meli thaungana olu 'o'oba, ta doo fuamu, ta doo fuana tha Mosis, ma ta
         doo fuana tha Elaeja.” (Nia lalafusia laubana doo ne nia 'e thaea.)
         34 Ma si manga tha Pita 'e bae 'ua bana, tee gwe datha 'e dao ma na nunufilana ka 'afu
         naa faafida. Ma na olu ngwane fafurongo neri ki, da ka mau 'ana si manga ne gwe datha
         neri 'e lea mai ka dau faafida.
         35 Ma tee si lingee baea 'e thakatafa mai faasia laona gwe datha neri ka 'urii, “Nia
         nee na ngwela nau na ku filia. Molu ka rongo uri nia!”
         36 Ma si manga lingee baea neri 'e sui naa, talitoona tha Jisas bana ne too fonea olu
         ngwane fafurongo nia ki 'i seeri. Ma da ka bonatana na doo neri, ma 'ana si manga
         neri da si faarongoa naa ta imole 'ana doo neri ki da rikia.
         37 'Ana fe dani 'i burina doo neri ki, tha Jisas fonea olu ngwane fafurongo nia ki,
         da ka sifo na mai faasia gwauna fe tolo neri tha Jisas 'e tatala 'ana, ma na imole
         'oro ki da ka todaa tha Jisas.
         38 Ma tee ngwane faasia na konia neri 'e 'ai ka 'urii, “Ngwane Toodoo 'ae, nau ku gani
         'oe, 'oko taria kau anoedoo ta'ae ne faasia ngwela nau, sulia nia ne tee fe ngwela
         muutaia nau naa.
         39 Na anoedoo ta'ae 'e olofia 'ali'ali bana, ma nia 'e 'ai baita, ma ka 'ui'ania ngwela
         neri 'i thaegano ma ka lebetana naa, ma na alifuto ka tafa naa 'i fakana. Si manga
         'e thaungia, ka 'afitai 'asiana ura suilae faasia, ma ka faangada nia 'asiana naa.
         40 Nau ku gwafea bare ngwane fafurongo 'oe ki fasi da ka taria faasia, ma ka 'afitai
         'asiana fuada ura ililana.”
         41 Tha Jisas ka bae 'urii, “Na manatamolu 'e sadi 'asiana, ma kamolu ngwane ta'a ki!
         'E langi molu si faamamana nau 'ua! Nau ku nonidadaola naa 'ana fiitalalae kamolu
         nee. Nau ku too fone kamolu ka dao naa 'urineri, fulingana sa molu ka faamamana nau
         naa.” Sui nia ka bae 'urii ura ngwane neri, “'O ngala mai ngwela 'oe 'i see.”
         42 'Ana si manga na ngwela neri 'e dao mai 'ana si kula ne tha Jisas 'e takwe 'ana,
         na anoedoo ta'ae neri ka 'ui'ana ngwela neri 'i thaegano, ma ka lebetana naa. Ma tha
         Jisas ka ngata kau fuana anoedoo ta'ae neri, ma ka thaka na mai faasia ngwela neri,
         ma na moorilana ngwela neri ka fi 'okae, ma tha Jisas ka fala ngwela neri fuana maka
         nia.
         43 Na imole ki ne da koni, da ka kwele 'asiana 'ana suukwailana tha God. 'Ana si manga
         ne ngwane ki da kwele 'ua bada 'ana doo ki ne tha Jisas 'e ilia, nia ka bae 'urii
         fuana bare ngwane fafurongo nia ki,
         44 “'E langi molu si manataburo 'ana doo neri ki ku thaea fuamolu. Da kau fale nau Ngwela
         nia Imole 'i 'abada na maalimae nau ki.”
         45 Sui ta, na bare ngwane fafurongo nia ki da si thaitamana bo malutana si baea neri
         nia 'e thaea. Tha God 'e thaufinia na malutana si baea neri faasida. Sui ta, da mau
         laubo ura soetoolana malutana si baea neri.
         46 Na olisusuua 'e lea naa 'i malutada na bare ngwane fafurongo nia ki tha Jisas, sulia
         tai 'ada ne kau gwaungai faafida teefau.
         47 Sulia tha Jisas 'e thaitamana bana manatalada, nia ka ngala tee ngwela, ma ka faatakwea
         'i malutada,
         48 ma ka bae 'urii fuada, “Lelea sa ta ngwane 'amolu ka konitana ta kae ngwela 'urii
         sulia ne 'o faamamana nau, 'oe 'o konitai nau laubo. Ma sa nitai ne 'oko konitai nau,
         'o konitana laubo tha God ne 'e arasi nau mai. Sulia sa ni ti ne ka faafaekwa nia
         'i tala'ana 'i malutamolu, nia naa na ngwane baita ne 'e gwaungai faafi kamolu teefau.”
         49 Sui tha Jon ka bae 'urii, “Ngwane baita 'ae, kameli rikia tee ngwane 'e taria na
         anoedoo ta'ae ki 'ana suukwaia 'oe, ma meli ka luia faasia ililana, sulia nia langi
         lau ta ngwane 'akolu.”
         50 Tha Jisas ka bae 'urii fuada, “'E langi molu si luia lau, sulia sa ni ti ne langi
         si takwe bokosi kolu, nia ta ngwane 'akolu nena.”
         51 Si manga 'e dao karangia naa fasi tha Jisas ka tae naa 'i thalo, nia ka manata fifii
         'ana lealae 'i Jerusalem.
         52 Ma nia ka fala ngwane ki da ka eta 'i nao 'ana. Da lea, ma da ka dao 'ana tee maetoaa
         'ana na balifera 'i Samaria fasi da ka thalungana doo ki sui maakwali nia.
         53 Sui ta, na imole ki 'i seeri da si dooria bo konitailana, sulia nia na ngwane 'i
         Jiu na 'e lea 'i Jerusalem.
         54 Ma si manga na roo ngwane 'ana bare ngwane fafurongo nia ki, tha Jemes ma tha Jon,
         daru rikia doo neri, daru ka bae 'urii fuana, “Ngwalee, Aofia 'ae. 'E 'urifita? 'O
         dooria fasi miri ka gani ura ere faasia 'i thalo fasi ka tharufi teefau 'ani kera?”
         55 Sui tha Jisas 'e abulo kau ma ka balufi keerua.
         56 Ma da ka lea naa 'ada ura ta fera lau.
         57 Si manga da lea naa sulia tale, tee ngwane ka bae 'urii fuana tha Jisas, “Nau ku
         dooria ku lea 'aku fone 'oe, sa 'i fai boroi 'ana 'oko lea 'ana.”
         58 Tha Jisas ka bae 'urii fuana, “'E langi si ngwaluda neri. Sulia na koito kwasi ki
         da to 'ana kula kera ki ura moosulae, ma na tha'aro ki laubo da ka to 'ana nui kera
         ki. Sui ta, nau Ngwela nia Imole, ku si to bana ta si kula ura moosulae.”
         59 Ma tha Jisas ka bae 'urii fuana ta ngwane lau, “'O lea mai buriku.” Sui ta, na ngwane
         neri ka bae 'ana 'urii, “Aofia 'ae, 'o alamatai nau fasi lea ku too fasi fonea maka
         nau, lelea nia 'e mae, nau ku alua sui kwa fi lea kau 'i burimu.”
         60 Ma tha Jisas 'e olisia ka 'urii, “Alamatana ngwane ki ne langi da si to 'ana mooria
         nia tha God, da ka alua 'ada ngwane mae kera ki. 'Oe 'o lea, ma 'oko faataloa 'amu
         na 'Initooa nia tha God.”
         61 Ma ta ngwane lau ka bae 'urii, “Aofia 'ae, nau kwau lea kau 'i burimu. Sui ta, 'o
         alamatai nau fasi ku lea ma ku alulau fasi 'ana imole nau ki 'i fera.”
         62 Tha Jisas ka bae 'urii fuana, “'E langi ta ngwane ne 'e dooria kau lea mai fone nau,
         ma nia ka manata fifii 'ana doo ki ne 'e 'akwasia, 'e langi si tala'ana fasi tha God
         ka 'inito faafia moorilana.”

1 'I burina na doo neri ki, tha Jisas na Aofia ka filia fiu akwala ma roo ngwane ki,
         ma ka faleda da ka lea roroo ngwane ki fasi da ka lea 'i nao 'ani nia 'ana fera ki
         sui ne 'e manata ura lealae 'uria.
         2 Ma nia ka bae 'urii fuada, “Na imole ki da kwaimaakwali naa ura manata mamanalae
         'ana tha God, da ilingia na doo 'oro ki 'i laona raoa ura konilana. Sui ta, na ngwane
         ki ura konilana doo neri ki ne 'e langi da si 'oro. Nia nee, molu ka foa fuana tha
         God fasi ka fala mai ngwane ni rao ki fone kamolu.
         3 Molu lea naa. Nau ku arasi kamolu ilingia kale sipsip ki 'i malutada na koito kwasi
         ki, sulia ngwane 'oro ki da dooria da ka naga kamolu.
         4 'E langi molu si ngala ta si malefo, ma langi ta ngwai ura alumalefolae 'i laona,
         ma langi ta tae butu. Ma langi molu si 'abero 'ana baelae fonea ta ngwane sulia tale.
         5 Ma si manga molu ruu 'ana ta luma, molu ka bae 'urii, ‘Tha God ka faabu kamolu, ma
         na enoenoa nia kau too fone kamolu 'i laona luma ne.’
         6 Ma lelea na ngwane ne 'e too 'i seeri ka konitai kamolu 'ana enoenoa, na 'okaelae
         kamolu kau too laubo fonea ngwane neri. Ma lelea ka langi, na 'okaelae neri kau oli
         laubo mai 'ana fuamolu.
         7 Molu ka too 'i luma neri, ma molu ka 'ania ta fanga, ma molu ka kuufia ta si doo
         na da fala fuamolu. Sulia na ngwane ne rao, kau ngala bo na fofolilae nia. Molu ka
         too ngado, ma langi molu si toofufuli.
         8 “Ma si manga molu dao 'ana ta maetoaa, ma da ka konitai kamolu, molu ka 'ania fanga
         tae ne da fala fuamolu.
         9 Ma molu ka guraa na imole matai ki 'i maetoaa neri, ma molu ka bae 'urii fuada na
         imole ki 'i seeri, ‘Si manga tha God kau 'inito faafia imole nia ki, 'e dao karangi
         kamolu naa.’
         10 Ma lelea molu dao 'ana ta maetoaa, ma ka langi da si konitai kamolu, molu ka lea
         sulia tale 'i laona maetoaa neri, ma molu ka bae 'urii,
         11 ‘Na gegeo 'ana maetoaa kamolu ne 'e rarau 'ana 'aemeli, meli kwaetafusia na kau 'usi
         kamolu. Nia nee na faataia fuamolu ne tha God kau tooketa kamolu sulia molu noni dadaola
         ni rongolana baelana. Molu ka manatatoona si doo nee: Na 'initooa tha God 'e dao karangi
         kamolu naa.’
         12 Nau ku thaea fuamolu, fe dani 'ana kwakwaea ne kau dao mai, ma tha God kau fala tooketalae
         fuana imole ki 'ana maetoaa ta'a bae 'i Sodom. Sui ta, nia kau fala na tooketalae
         baita ka tatha fuana imole ki 'ana maetoaa ne, ka talua na tooketalae fuana imole
         ki 'ana maetoaa bae 'i Sodom!”
         13 Tha Jisas ka bae 'urii, “'E ta'a ka tatha fuamolu ne molu too 'i Koresin. Ma kamolu
         ne molu too 'i Betsaeda ka 'urineri laubo. Sulia molu si faamamanea doo 'oro ni kwelelae
         'ana bae ki nau ku ilia fuamolu. Lelea sa da ilia doo ni kwelelae 'ana neri ki 'i
         Taea ma 'i Saedon 'i nao, na imole ki 'i seeri da ka gooru 'i thaegano, ma da ka 'afisia
         maku bilia ki, ma da ka rafua nonida 'ana fua, fasi ka faatana na da manata oli teefau
         naa faasia abulo ta'alae kera ki.
         14 Sui ta, 'ana fe dani na tha God kau tooketaa imole ki 'i molaagali, na kwakwaea kamolu
         kau tatha ka talua na kwakwaea kera na imole ki 'i Taea ma 'i Saedon.
         15 Iuka, kamolu na toaa 'i Kapaneam, molu fiia thasa tha God kau kwau kamolu 'uria 'i
         thalo. Sui ta, nia kau 'ui'ani kamolu 'i laona si kula 'ana ngadalae.”
         16 Sui tha Jisas ka bae 'urii fuana bare ngwane fafurongo nia ki, “Lelea sa ni ti ne
         ka rongo kamolu, nia 'e rongo nau laubo. Ma lelea sa ta imole ka otenia 'ani kamolu,
         nia 'e otenia laubo 'ani nau. Ma lelea sa ta imole ka otenia 'ani nau, nia 'e otenia
         laubo 'ana tha God ne 'e fale nau mai.”
         17 Ma na fiu akwala ma roo ngwane bae da ka lea naa. Ma 'ana si manga da oli mai, da
         nonithathala 'asiana, ma da ka bae 'urii, “Aofia 'ae, na anoedoo ta'ae ki boroi da
         roosuli kameli si manga meli tarida 'ana suukwaia 'oe!”
         18 Tha Jisas 'e olisida ka 'urii, “Nau ku rikia na suukwaia 'e lafu faasia tha Saetan
         ma nia ka 'asinia mai faasia 'i thalo ma ka inasisii mai ilingia ta sinamaaru ne 'e
         binalu.
         19 Molu rongo fasi! Nau ku fala naa na suukwaia fuamolu fasi molu ka uria boroi ta baekwa
         tolo ma langi ta fafari, ka langi si 'ale kamolu bo. Nau ku fala na suukwaia ne baita
         fuamolu ka talua tha Saetan na maalimae kolu. 'E langi ta si doo 'atha Saetan ne fala
         fiilae fuamolu.
         20 Molu ka nonithathala 'amolu sulia na anoedoo ta'ae ki da roosuli kamolu. Sui ta,
         molu ka nonithathala baita 'amolu, sulia tha God 'e kedaa sui naa thatamolu 'i thalo.”
         21 Ma 'ana si manga neri, na Mangoedoo Abu 'e faanonithathalaa tha Jisas, ma nia ka
         bae 'urii, “Maka 'ae, 'oe ne 'o 'inito faafia doo ki sui 'i thalo ma 'i molaagali.
         Nau ku tango 'oe, 'uria ne 'o faatana na doo ne ki fuana imole ki na da ilingia kae
         ngwela ki, ma 'oko thaufinia doo ne ki faasia ngwane ki na imole ki da faarebaita
         'ada sulia da liotoo, ma da thaitamana doo 'oro ki. Iuka Maka 'ae, na doo neri ki
         'e 'urineri naa sulia na kwaidooria 'oe, 'ito 'ua na mai 'i nao.”
         22 Sui tha Jisas ka bae 'urii, “Maka nau 'e fala sui naa doo ki sui fuaku. Ma talifilia
         na Maka bo ne 'e thaitamaku na ngwela nia. Ma talifilia laubo na Ngwela 'i tala'ana
         ne 'e thaitamana Maka nia, ma talifilia bo imole ki ne na Ngwela 'e filida ura faatailana
         fuada, ne da thaitamana na Maka.”
         23 Sui tha Jisas ka abulo fuana bare ngwane fafurongo nia ki talifilida, ka bae 'urii
         fuada, “Ka 'oilakea fuamolu, sulia molu rikia na doo ne ki ni kwelelae 'ana 'i tari'ina.
         24 Nau ku thaea fuamolu, na profet 'oro ki ma na ngwane 'inito 'oro ki 'i nao, da dooria
         laubo rikilana na doo ne ki molu rikia 'i tari'ina, sui ta, 'e 'afitai 'asiana fuada.
         Ma da ka dooria 'asiana laubo rongolana na doo ne ki molu rongoa 'i tari'ina, sui
         ta, 'e 'afitai laubo fuada.”
         25 Tee ngwane toodoo 'ana bibirangaa, 'e lea mai siana tha Jisas. Nia 'e dooria kau
         ilitoona, ma ka bae 'urii, “Ngwane toodoo 'ae, ta tae ne nau kwau ilia fasi nau ku
         to 'ana na mooria firi?”
         26 Ma tha Jisas 'e olisia ka 'urii fuana, “Tae ne na Kekedalae Abu ki 'e thaea? 'Urineri
         ma 'oko toolamai 'urifita 'ania?”
         27 Ma na ngwane neri 'e olisia ka bae 'urii, “'Oko liothau 'ana God 'oe, 'ana manatalamu
         teefau, ma 'ana mangomu teefau, ma 'ana suukwailamu teefau, ma 'ana liomu teefau.
         Ma 'oko liothau 'ana toolamu ka ilingia laubo ne 'o liothau 'ani 'oe 'i tala'amu.”
         28 Ma tha Jisas ka bae lau 'urii, “Si olisilae 'oe neri 'e 'o'olo. 'O ade 'urineri,
         ma 'oko moori.”
         29 Sui ta, na ngwane toodoo neri, 'e dooria kau faatana ne na moorilana 'e 'o'olo bana,
         ma nia ka soetalafana lau tha Jisas ka 'urii, “Ti nee na toolaku ne kwau liothau 'ania?”
         30 Ma tha Jisas 'e thaitamana imole ki Jiu da otekera 'ana imole ki 'i Samaria ma nia
         'e olisia ka 'urii, “Tee ngwane 'i Jiu 'e too mai 'i Jerusalem ma ka lea 'uria 'i
         Jeriko. Ma si manga 'e lea bana sulia tale, na ngwane bebeli ki da ka thaungia, ma
         da ka ngala na doo nia ki teefau fonea na maku nia ki. Ma da kwaea lelea ka maetabuamarakwa
         bo, ma da ka ekwatana, da ka lea na 'ada faasia.
         31 Ma 'ana si manga neri, tee ngwane ni foa faasia Beu Abu ni Gwaungaia 'e lea laubo
         sulia tale neri, ma si manga 'e rikia na ngwane bae, nia ka falifolo laubo 'ana sulia
         ta bali tale ai, ma ka lea na 'ana.
         32 Sui, tee ngwane ni rao kwaifonei laona na Beu Abu ni Gwaungaia ka lea laubo mai sulia
         tale neri. Ma si manga 'e dao 'i seeri, nia ka rikia na ngwane bae. Sui ta, nia 'e
         falifolo laubo 'ana faasia 'ana ta bali tale ai, ma ka lea laubo 'ana faasia.
         33 Sui tee ngwane faasia tee balifera 'e'ete 'i Samaria 'e lea laubo mai sulia tale
         neri. Si manga 'e rikia ngwane bae, nia ka kwaimanatai 'asiana fuana.
         34 Ma 'e lea mai siana, ka taufia na maala nia ki 'ana ngwaingwai ma na waen, ma ka
         'afua maala nia neri ki. Sui ka kwaua 'i fafona dongki nia, ma ka ngala naa 'uria
         tee beu ura folilana da ka too 'i laona, ma ka liosulia 'i seeri.
         35 Ma 'ana ruana fe dani, nia ka lafua roo oronge malefo ne tala'ana fofolia ura roo
         fe dani, ma ka fala fuana na ngwane ne 'e liosulia na beu neri, ka bae 'urii fuana,
         ‘'Oko liosulia ngwane ne, ma 'ana si manga nau ku oli lau mai, nau kwau duu teefau
         'ana malefo 'oe ki ne 'o fonea 'ana.’ ”
         36 Sui tha Jisas ka bae 'urii fuana, “'O manata 'urifita? Ti 'ada na olu ngwane neri
         ki na da thaea 'ana toolana ngwane bae na ngwane bebeli ki da kwaea?”
         37 Ma na ngwane toodoo 'ana bibirangaa ka bae 'urii, “Na ngwane ne 'e kwaimanatai fuana.”
         Ma tha Jisas 'e olisia ka 'urii, “'O lea, ma 'oko ade 'urineri laubo.”
         38 Si manga tha Jisas ma na bare ngwane fafurongo nia ki da lea, da ka dao 'ana tee
         fera, ma tee keni neri na thatana ni Mata ka konitana tha Jisas 'uri luma nia.
         39 Ma na toolana ni Meri 'e gooru bana 'i ninimana 'aena tha Jisas na Aofia, ma ka fafurongoa
         'ana toodoolana.
         40 Ma na manatalana ni Mata ka 'a'abo 'asiana sulia ni nia bana ne 'e ilia raoa ki sui
         'i luma. Ma nia ka lea mai siana tha Jisas, ka bae 'urii fuana, “Aofia 'ae, 'urineri
         'o si manata 'a'abo bo sulia na thaasiku ne 'e 'akwasi nau bana, ma ku ilia baku na
         raoa ne ki sui talifili nau? 'O thaea fuana fasi ka lea mai fasi ka kwaifonei laubo
         fone nau!”
         41 Ma na Aofia 'e olisia ka 'urii, “Mata 'ae, 'o manata 'a'abo ma na manatalamu ka ta'a
         sulia doo 'oro ki bana.
         42 Sui ta, tee si doo bana ne baita. Ma ni Meri 'e filia naa si doo baita, ma 'e 'afitai
         ta imole ka lafua naa faasia.”

1 'Ana tee fe dani, tha Jisas 'e foa, 'ana tee si kula. Ma si manga 'e foa ka sui bo,
         tee ngwane 'ana bare ngwane fafurongo nia ki ka bae 'urii fuana, “Aofia 'ae, 'o toolamainia
         foalae fuameli, ilingia bae tha Jon 'e toolamainia laubo foalae fuana bare ngwane
         fafurongo nia ki.”
         2 Tha Jisas ka bae 'urii fuada, “Si manga molu foa, molu ka bae 'urii, ‘Maka 'ae, Kameli
         meli dooria imole ki sui da ka faabaitaa thatamu, sulia 'e abu ka tatha. 'Oko dao
         mai 'ana gwaungaia 'oe faafia moorilada na imole ki sui.
         3 Ma 'oko fala mai fuameli si fanga ne 'e tala'ameli sulia dani.
         4 Ma 'oko manatalukea na ta'alae kameli ki, ka 'uria laubo na meli manatalukea ta'alae
         kera na imole ki sui na da ilia doo ta'ae ki fuameli. Ma 'o si ekwatai kameli ura
         ilitooa ka talu kameli.’ ”
         5 Ma tha Jisas ka bae 'ana tee si omelangwane 'urii fuada na bare ngwane fafurongo
         nia ki, “Lelea sa ta ngwane 'ani kamolu ka lea uri luma ta ngwane kwaimani 'ana 'i
         'initoona rodo, ma ka bae 'urii fuana, ‘Ngwalee 'ae, 'o fala fasi mai ta olu fe berete
         fuaku,
         6 sulia tee ngwane kwaimani nau laubo, 'e too mai 'ana fera tau, ma ka dao mai siaku.
         Sui ta, 'e langi kwasi to 'ana ta si fanga fasi ku fala fuana.’
         7 Ma na ngwane kwaimani neri 'e too 'i luma ka bae 'urii, ‘'E langi 'o si faa'aberotai
         nau lau! Na 'olofolo 'e fono naa, ma kameli ngwela nau ki meli ka moosu teefau naa.
         'E 'afitai ku tatae lau ura falelana ta si doo fuamu.’
         8 Aia, nau ku thaea fuamolu, boroi 'ana lelea sa 'e langi si dooria ililana ta si doo,
         ma lelea sa na ngwane neri 'e gani, ma ka redua naa ganilae, na ngwane ne 'i luma,
         kau tatae ma kau fala bana na doo ki sui ne 'e dooria. Ma 'e langi si ilia lau sulia
         na ngwane neri na ngwane kwaimani nia, boroi ma sulia ne nia 'e gani redua naa.
         9 Nia nee nau ku thaea fuamolu. Molu ka gania tha God fasi molu ka ngala doo ki ne
         molu gani 'uria. Molu ka rofe 'i siana tha God, ma nia kau 'adomi kamolu fasi molu
         ka daotoona. Molu ka kidikidi 'ana 'olofolo nia tha God, ma nia kau 'ifi fuamolu.
         10 Sulia na imole ki sui na da gania tha God, kera dau ngala si doo na da gani 'uria.
         Ma na imole ki sui na da rofea si doo na da thasi 'uria ki siana tha God, dau daotoona.
         Ma na imole ki sui na da kidikidi 'ana 'olofolo, tha God kau 'ifi fuada.
         11 “'Urineri ma, tha ti 'amolu na maka ki, ne lelea sa na ngwela 'oe ka gania tagwe
         thakwari, ma 'oko fala 'amu loi fuana?
         12 Ma lelea sa na ngwela 'oe ka gani 'uria ta thauli kukua, 'oko fala 'amu ta fafari
         fuana? 'E langi banaa!
         13 Sui boroi 'ana kamolu molu ka ta'a, molu thaitamana molu ka fala si doo 'okae ki
         fuana ngwela kamolu ki. Sui ta, na Maka kamolu 'i thalo, 'e 'okae ka tatha talu kamolu.
         'Urineri ne nia ka fala Mangoedoo Abu fuana imole ki na da gani nia 'uria!”
         14 'Ana tee si manga, tha Jisas 'e taria tee anoedoo ta'ae faasia tee ngwane na fakana
         'e 'ato. Ma si manga na anoedoo ta'ae neri 'e tafi faasia, nia ka bae lau. Ma na imole
         'oro na da koni 'i seeri, da ka kwele 'asiana.
         15 Ma tai imole 'ada ki da ka bae 'urii, “Tha Jisas 'e taria naa anoedoo ta'ae ki 'ana
         suukwaia nia tha Saetan, na gwaungai 'ana anoedoo ta'ae ki.”
         16 Ma tai imole 'ada, da dooria da ka ilitoona tha Jisas. Ma da soe nia fasi ka ilia
         ta si doo ni kwelelae 'ania, fasi ka faatana ne nia 'e to 'ana suukwaia faasia tha
         God.
         17 Ma sulia na tha Jisas 'e thaitamana bana na manatalada, nia ka bae 'urii fuada, “Lelea
         sa barengwane laona ta maetoaa baita da firu fone kera 'i talada, 'urineri na maetoaa
         baita neri kau tagala. Ma lelea sa ta ngwane, ma na 'afe nia, ma na ngwela keerua
         ki, da ka firu fone kera 'i talada, 'e 'afitai da ka too ofu.
         18 Ma na 'initooa tha Saetan 'e 'urineri laubo. Lelea sa tha Saetan ka firu fonea toa
         na da lea suli nia, 'urineri dau tagala kwailiu bada. Nau ku thaea doo neri ki, sulia
         molu thaea nau ku taria anoedoo ta'ae ki 'ana suukwaia tha Saetan.
         19 Aia, ma kamolu thaea nau ku taria anoedoo ta'ae ki 'ana suukwaia tha Saetan. 'Urineri
         ma suukwaia tha ti mone 'ana nee tai ngwane fafurongo 'amolu ki da taria 'ana anoedoo
         ta'ae? Tha Saetan? 'E langi banaa! Sulia doo neri ki, 'e faatana molu garo naa.
         20 Nau ku taria anoedoo ta'ae ki 'ana suukwaia tha God. Ma nia 'e faatana naa fuamolu
         na gwaungaia tha God faafia imole ki 'e dao naa siamolu.”
         21 Tha Jisas 'e bae lau sulia tee si omelangwane ka 'urii, “Lelea sa ta ngwane ramo
         ka thalungainia na raunga nia ki ura firulae, ma nia ka folo 'okae 'usia luma nia,
         'e 'afitai ta ngwane ka belia na doo nia ki 'i luma nia.
         22 Ma lelea sa ta ngwane ne 'e suukwai ka tatha talu nia, 'e lea mai, ma ka firu fonea,
         ma ka talu nia, na ngwane neri ka ngali teefau naa 'ana doo ni firulae nia ki na 'e
         fitoona, ma ka tolingia na doo nia ki sui fuana ngwane kwaimani nia ki.
         23 “Ma sa ni ti ne 'e langi si lea mai buriku, nia na maalimae nau. Ma sa ni ti na 'e
         langi si kwaifonei fone nau ura konilana mai imole ki siana tha God, nia 'e tagalangai
         kera sui naa faasia tha God.”
         24 Tha Jisas 'e bae lau 'urii, “Si manga da taria anoedoo ta'ae ka lea faasia ta ngwane,
         nia ka tatha laona kula 'ai'adea, ma ka rofe 'uria ta si kula fasi nia ka too lau
         'ana. Ma lelea sa nia 'e rofe ma ka langi naa, nia kau manata 'urii, ‘Nau ku oli 'uria
         na ngwane bae nau ku totoo mai 'ana 'i nao, ma ku lea mai faasia.’
         25 'Ana si manga 'e oli mai ka dao, nia ka rikia ngwane bae 'e faafaalua ma ka 'olosia
         naa moorilana teefau.
         26 Si manga ne rikia 'e 'urineri naa, nia 'e oli lau mai, ma ka talaia lau mai ta fiu
         anoedoo ta'ae ka tatha talu nia, ma da lea mai, da ka too lau laona ngwane bae. 'Ana
         si manga neri, na moorilana ngwane neri ka fi ta'ae ka talua fatai 'i nao.”
         27 Si manga tha Jisas 'e thaea si doo neri ki fuada, tee 'initai laona konia neri 'e
         'ai ka 'urii, “Na keni na 'e thare 'oe ma ka faasusufi 'oe, na 'e nonithathala ka
         tatha.”
         28 Sui ta, tha Jisas 'e olisia ka 'urii, “Mamana ka tatha. Boroi ma na imole ki na da
         rongoa baelana tha God, ma da ka roosulia, kera naa da nonithathala ka tatha.”
         29 Ma si manga da koni mai ka 'oro kalia tha Jisas, nia ka bae 'urii fuada, “Kamolu
         na uuni ngwane nee, molu ta'a 'asiana. Sulia molu doori rikia ta si doo ni kwelelae
         'ana fasi ka faatana suukwaia tha God, sui ta, 'e 'afitai fuamolu ura rikilana. Molu
         kau rikia bamolu na doo ni kwelelae 'ana, ka 'uria si doo bae 'e fuli fuana profet
         Jona.
         30 Si doo ne fuli fuana tha Jona, 'e 'uria ta mamalafoa faasia tha God, ne faatana fuana
         imole ki 'i Ninifa. Na doo na fuli fuaku 'e 'uria ta mamalafoa ne faatana laubo na
         tha God 'e fale nau mai, na Ngwela nia Imole, fuada na uuni ngwane 'ana si manga ne.
         31 Ma 'ana fe dani ne tha God kau tooketaa imole ki, na 'initai bae na 'e gwaungai 'ana
         maetoaa 'i Siba, nia kau tatae, ma kau faatana na ta'alae kamolu ki barengwane 'ana
         uuni ngwane ne, sulia na bibirangaa kamolu ki 'e garo 'asiana. Nia 'e lea tau mai
         faasia susuilana fera ne 'i ano, ura rongolana liotooa tha Solomon. Sui ta, nau, tee
         ngwane na ku baita ka tatha talua tha Solomon, na ku too 'i see 'i tari'ina, ma molu
         si rongo nau bo.
         32 Kau 'urineri laubo 'ana fe dani na tha God kau tooketaa na imole ki, ma na imole
         ki 'i Ninifa dau faatana ta'alae kamolu ki, sulia da manata oli teefau naa faasia
         garolae kera ki, si manga da rongoa na faatalolae ne tha Jona 'e ilia fuada. Sui ta,
         nau tee ngwane baita ka tatha talua tha Jona, ne ku too 'i see 'i tari'ina, sui ka
         langi molu si manata oli bo.”
         33 Tha Jisas ka bae 'urii, “'E langi ta imole si fatharua kwethu, ma ka thaufangana
         ma langi ka alua 'ana farana ta tiu. Si manga 'e fatharua kwethu sui ka alua naa 'ana
         si kula 'ura daurangailana kwethu, fasi sa ni ti nee 'e kotho mai luma, nia ka rikia
         folaalana.
         34 Lelea sa 'e langi 'o si rikia na folaalae ne, na maamu na 'e ta'a, ma 'oko too bamu
         laona maerodo. Lelea sa maamu ka 'okae ma 'oko too laona folaalae ne, 'e 'urineri
         sulia na maamu naa ne talaia mai folaalae laona nonimu.
         35 Molu ka manata 'okae ade'ana molu ka ekwatana na folaalae nau, ma laona moorilamolu
         ka rorodoa.
         36 Ma lelea sa molu ka fungu 'ana folaalae, 'e langi ta si kula 'ana nonimolu si rorodoa
         naa. Lelea sa ka 'urineri taari molu ka too 'ana si kula na kwethu 'e tharu ai.”
         37 'Ana si manga tha Jisas 'e faasuia na baelana, tee ngwane 'ada na Farasi ki ka laefia
         mai ura fangalae 'i luma nia. Tha Jisas ka lea fonea ma ka fanga naa fonea.
         38 Ma na Farasi neri ka kwele 'asiana, sulia 'e rikia tha Jisas si taufia bo 'abana
         'i nao 'ana fangalae.
         39 Ma tha Jisas na Aofia ka bae 'urii fuana, “Kamolu Farasi ki, molu manata 'a'abo 'asiana
         ura taufilana bana na bali ai 'i maa 'ana titiu ni kuu ki, ma na doo ni fanga kamolu
         ki. Sui ta, 'i laona na moorilamolu 'e fungu 'ana doo ta'a ki sui.
         40 Molu oengwanea 'asiana! Tha God 'e thaungana na bali ai 'i maa 'ana doo ki sui, ma
         ka thaungana laubo bali ai 'i lalo 'ana doo ki sui.
         41 Aia, molu ka fala si doo ki na 'e too laona titiu ni kuu kamolu ki fonea doo ki na
         'e too laona doo ni fanga kamolu ki fuana ngwane siofa ki, fasi na 'oke doo kamolu
         ki sui ka faalu 'i naofana tha God.
         42 “Ka ta'a fuamolu na Farasi ki, sulia boroi 'ana molu ka fala si mamage doo faekwa
         ki 'ana fanga laona raoa kamolu ki, sui ta, 'e langi molu si manata 'a'abo bo ura
         'olosilana toolamolu fonea imole ki na molu too foneda, ma na liothaua kamolu fuana
         tha God si 'okae bo. 'E 'okae fasi molu ka ilia si doo faekwa ki 'ana falelana tangafulu
         'ana si fanga 'ana fanga kamolu ki fuana tha God, ma molu ka manatatoona laubo si
         doo baita ne 'ana liothaulae 'ana tha God, ma na imole ki sui 'ana maetoaa kamolu.
         43 “Ka ta'a fuamolu na Farasi ki, sulia si manga molu lea laona beu ni foa, molu ka
         filia 'amolu toolae 'ana si kula ni toolae kera ngwane baita ki. Ma si manga molu
         lea 'i maana usia ki, molu dooria imole ki da ka faabaita kamolu.
         44 Ka ta'a fuamolu na Farasi ki, sulia molu 'uria na kwainaia ne langi da si 'uia bo
         ta sulufau kalia, si manga ngwane ki da 'asida boroi 'i fafona, 'e langi da si thaitamana
         bo doo moko ne nii laona.”
         45 Sui tee ngwane toodoo ki 'ana bibirangaa ka bae 'urii, “Ngwane Toodoo 'ae, si manga
         'o bae 'urineri, 'o bae naga kameli laubo neri.”
         46 Ma tha Jisas ka bae 'urii, “Ka ta'a fuamolu ngwane toodoo ki 'ana bibirangaa, sulia
         molu thaungana bibirangaa 'afitai 'oro ki fuana imole ki, ma ka 'afitai 'asiana fuada
         ura roosulilana. Ma ka langi molu si foneda laubo.
         47 Ka ta'a fuamolu, sulia molu thaungana na kilu gwau kera na profet ki ka lio kwanga
         'asiana, doo bae na kokoo abu kamolu ki bana bae da thaumaelida.
         48 Sulia doo neri ki, na 'e faatana na molu alafaafia si doo ta'a bae ki na kokoo abu
         kamolu ki da ilia 'ani kera. Sulia kera na da thaumaelida, ma kamolu molu ka thaungana
         kwainaia kera ki.
         49 Ma 'uria si doo neri, tha God 'i laona liotooa nia, ka bae 'urii, ‘Nau kwau fala
         kau na profet ki, ma na aposol ki fuada, sui ta, kera dau thaumaelia tai ngwane 'ada,
         ma dau faangadaa laubo tai ngwane 'ada.’
         50 Nia neri, tha God ka fala kwakwaelae fuana imole ki 'ana uuni ngwane nee, sulia da
         thaumaelia na profet ki sui, 'ito mai 'ana thafalilana fera ne 'i ano,
         51 thafali mai 'ana maelana tha Ebol lelea ka dao 'ana maelana tha Sekaraea na ngwane
         bae da thaumaelia laona Beu Abu ni Gwaungaia 'i malutada fuli ere abu ma na tobi abu.
         Si doo mamana ku thaea fuamolu, tha God kau tooketaa imole ki 'ana uuni ngwane ne,
         faafia maelana ngwane neri ki.
         52 “Ka ta'a fuamolu ngwane toodoo ki 'ana bibirangaa, sulia molu thaufangainia na mamanaa
         tha God, fasi na imole ki langi da si thaitamana. 'E langi molu si manata mamana laubo
         'ana, ma molu ka luia na imole ki faasia thaitamanalana.”
         53 Ma 'ana si manga tha Jisas 'e lea naa faasia maetoaa neri, na ngwane toodoo ki 'ana
         bibirangaa, ma na Farasi ki, da ka thafalia naa ngengelana, ma da ka soetalafana ura
         doo 'oro ki.
         54 Ma da thasi ura faagarolana tha Jisas fasi da ka daotoolana ta si tae ne nia 'e thaea
         ka garo.

1 'Ana si manga neri laubo, tee konia baita, 'e tala'ana tooni ma tooni imole, da koni
         mai ura rongolana tha Jisas. Na konia neri 'e baita 'asiana lelea da ka urida kwailiu
         naa. 'I nao 'ana ne tha Jisas 'e bae fuana konia baita neri, nia ka thafali bae 'urii
         fuana bare ngwane fafurongo nia ki, “Molu ka fii kamolu faasia roolae sulia manatalae
         ngwane ta'a kera na Farasi ki, sulia kera na ngwane susuke ki.
         2 Tae ne na ngwane susuke 'e thaufangainia, tha God kau faatalo 'ania. Ma na doo anggwa
         ki, dau thaitamana laubo.
         3 Ma tae na molu thaea 'i laona mae rodo, dau rongoa laona dani folaa. Ma tae ne na
         molu fuarotana 'ana ta si kula banitai, dau faataloa fasi na ngwane ki sui da ka rongoa.”
         4 Tha Jisas ka bae lau 'urii, “Nau ku thaea fuamolu ngwane kwaimani nau ki, langi molu
         si manata baita 'ana ti na kau thaumaelia na nonimolu, ma 'i buri 'e langi da si ilia
         bo ta si doo ta'a lau 'ana mangomolu.
         5 Sui ta, nau ku faatana fuamolu ngwane na molu ka manata baita 'ana, molu ka maungia
         tha God. Sulia nia naa na 'e thaitamana kau thaumaelia nonimolu, ma ka to laubo 'ana
         suukwaia ura 'uilae 'ana mangomolu laona si kula 'ana ngadalae. Iuka, nau ku thaea
         lau fuamolu, tha God talifilia bo na molu ka maungia.
         6 “Na lima kae fe tha'aro ki, da folia bo 'ana roo kalife mamage seleni faekwa ki.
         Kali fe tha'aro neri ki da ka faekwa boroi 'ada, tha God si manataburo bo 'ana ta
         tee fe doo 'ani kera.
         7 Na ifuna gwaumolu boroi, tha God 'e thaitamana teefau bana ai. Nia nee langi molu
         si mau, sulia tha God 'e manata baita 'ana imole ki ka talua na kae fe tha'aro faekwa
         'oro ne ki.”
         8 Sui tha Jisas ka bae lau 'urii, “Nau ku thaea fuamolu, lelea sa ta ngwane ka faatalo
         'ani nia 'i naofana imole ki ne nia na ngwane fafurongo nau, 'urineri nau, na Ngwela
         nia Imole boroi, kwau faatalo laubo 'ani nia 'i naofana enselo nia ki tha God.
         9 Ma lelea sa ta ngwane ka tofe nau 'i maana imole ki, nau kwau tofea laubo imole neri
         'i naofana enselo nia ki tha God.
         10 “Ma lelea sa ta imole ka bae naga nau, tha God 'e thaitamana ka manatalukea bana.
         Sui ta, lelea sa ta imole ka bae nagaa na raoa nia Mangoedoo Abu, 'e afitai tha God
         ka manatalukea na imole neri.
         11 “Ma kera dau ngali kamolu 'uria tooketalamolu 'i laona beu ni foa ma langi 'i naofana
         ngwane 'inito ki. 'Ana si manga neri, langi molu si mau, ma langi molu si manata 'a'abo
         'uria ta si baea 'urifita ne molu kau thaea, ma molu ka olisida 'ania.
         12 Sulia 'ana si manga neri, na Mangoedoo Abu kau toodoo fuamolu sulia si doo ki na
         molu kau thaea.”
         13 Tee ngwane 'i laona konia neri, 'e bae 'urii fuana tha Jisas, “Ngwane Toodoo 'ae,
         'o thaea fuana dooraku fasi ka tolingia na totodaa kamiria ki na maka kamiria 'e 'akwasia
         fuamiria.”
         14 Ma tha Jisas 'e olisia ka 'urii, “Ngwalee 'ae, ti ne 'e fala suukwaia fuaku ura tooketalae
         ma tolingilana doo 'urineri ki 'i malutamurua?”
         15 Ma nia ka bae 'urii fuada teefau, “Molu ka manata 'okae, ade'ana 'urineri molu ka
         fi anau 'ana doo ki. Sulia na mooria mamana nia ngwane 'e langi lau 'ana malefo ma
         langi na totodaa nia ki.”
         16 'Urineri tha Jisas ka bae 'ana si omelangwane fuada ka 'urii, “Tee ngwane totoda
         'e to 'ana tee si thaegano 'okae na 'e fasi doo 'i laona, ma ka konia na doo 'okae
         'oro ki ne 'e fasia 'i laona.
         17 Ma nia 'e too ka manata 'ana suli nia 'i tala'ana ma ka 'urii, ‘Tae ne nau kwau ilia?
         Sulia 'e langi kwasi to naa 'ana ta si kula ura taingailana doo nau ki.
         18 Iuka, nau kwau thasi 'urii, nau kwau taga 'ana 'o'oba nee nau ku koni doo 'i laona,
         nau ku thaungana lau tee 'o'oba faalu ne ore baita. Ma nau kwa fi konia mai fufue
         doo nau ki ma tai doo ki lau 'i see.
         19 Sui nau kwa fii bae lau 'urii fuaku 'i tala'aku, Ka 'oilakea 'asiana fuamu! 'O to
         naa 'ana doo 'okae 'oro ki ne 'o dooria sulia fe ngali 'oro ki. 'Oko too takofaekwa
         'amu! 'Oko fanga 'okae 'amu, ma 'oko kuu 'amu, ma 'oko ilia doo ne kau faanonithathalaa
         moorilamu.’
         20 Sui ta, tha God 'e bae 'urii fuana, ‘'O oengwanea 'asiana! Laona fe rodo 'i tari'ina
         naa ne 'okou mae, ma 'oko fi thaitamana tai ne kau to 'ana na doo ki ne 'o taingainia
         fuamu tala'amu.’ ”
         21 Ma tha Jisas 'e faasuia na toodoolae neri ka 'urii, “Si doo neri kau fuli 'urineri
         laubo fuana ngwane na da konia doo ki fuada talada, sui ta, 'i naofana tha God kera
         da siofaa 'asiana.”
         22 Sui tha Jisas ka bae 'urii fuana bare ngwane fafurongo nia ki, “Nau ku thaea fuamolu,
         langi molu si manata 'a'abo sulia tae ne molu kau 'ana, ma tae ne molu kau 'afisia.
         23 Sulia na mooria ne, 'e 'okae ka tatha talua na fanga, ma na noni ne 'e 'okae ka tatha
         talua na maku.
         24 Rikia na tha'aro ki, langi da si 'a'abo bo sulia raolae 'ana ta raoa. Ma langi da
         si konia bo ta fanga, ma kera da si thaungana bo ta 'o'oba ura alulana fanga. Sui
         ta, tha God 'e thareda bana. Ma tha God 'e manata baita 'asiana 'ani kamolu ka talua
         tha'aro 'oro ki. Nia nee, tha God kau thare kamolu bana.
         25 “Sui boroi 'ana molu ka manata 'a'abo 'ana mooria kamolu ki, 'e 'afitai 'asiana molu
         ka thaungana moorilamolu ka ore tau lau.
         26 Ma lelea sa 'e langi molu si tala'ana bo ililana si doo faekwa ki ura faataulana
         moorilamolu, 'uria tae na molu ka manata 'a'abo 'ana doo 'e'ete ki?
         27 “Molu rikia fasi na takana 'ai ki ne da taka faalu. 'E langi da si rao bo, ma langi
         da si thaungana bo ta maku fuada. Nau ku thaea fuamolu, na rikilada 'e kwanga ka tatha
         talua maku ki ne tha Solomon na ngwane 'inito 'e 'afisia.
         28 Ma na takana 'ai ki da too bada sulia kae si manga kukuru, ma da ka 'ui'anida laubo
         laona ere. Sui ka 'urineri boroi 'ana, tha God 'e faa'afisida 'ana doo 'okae ki. 'Urineri
         ma kamolu fiitala 'asa tha God langi si faa'afi kamolu laubo? Na fiitooa kamolu ki
         'e faekwa 'asiana.
         29 “Ma langi molu si manata 'a'abo 'asiana sulia tae ne molu ka 'ania, ma tae ne molu
         ka kuufia.
         30 Sulia na ngwane too kinakina fuana tha God ki ne da thaitamana dau manata 'a'abo
         sulia si doo neri ki. Ma kamolu, Maka kamolu 'e thaitamana ka sui naa ne molu thasi
         'uria doo neri ki.
         31 Molu ka manata naa mone sulia na mooria ne tha God 'e 'inito faafia, fasi nia ka
         fala fuamolu na doo ki ne molu dooria.”
         32 Sui tha Jisas ka bae lau 'urii, “Kamolu imole nau ki, sui boroi 'ana molu ka 'uria
         na ferae sipsip faekwa, langi molu si mau, sulia tha God na Maka kamolu, 'e nonithathala
         'asiana ura falelana 'initooa nia fuamolu.
         33 Molu ka usi 'ana doo kamolu ki, ma molu ka fala si malefo fuana toa siofa ki. Lelea
         sa molu ka ade 'urineri, molu kau to 'ana ngwai ura koni malefolae ki 'i thalo ne
         'e 'afitai ka fura. Kamolu kau konia na totodaa kamolu ki 'i thalo, 'ana kula ne 'e
         'afitai da ka faasuia, ma na kula ne ngwane bebeli ki langi da si dao 'ana, ma langi
         ta 'aide si nagaa.
         34 Sulia si manga na totodaa kamolu 'e too 'i thalo, na moorilamolu 'e too teefau naa
         'uria 'i thalo. Ma si manga na totodaa kamolu 'e too laona molaagali, na moorilamolu
         ka too teefau naa 'uria doo ki laona molaagali.
         35 “Molu ka too ni liliolae maasia ta tae ne kau dao mai. Ma molu ka 'afisia na maku
         kamolu ki, ma molu ka fatharua na kwethu kamolu ki,
         36 ka 'uria naa ngwane rao ki na da maasia na ngwane 'inito kera ne kau oli mai faasia
         ta fafangaa 'ana luma'a. Si manga 'e dao mai ma ka kidikidi, kera 'ali'ali bo da ka
         'ifingia na 'olofolo fuana.
         37 Ka 'oilakea fuana na ngwane rao neri ki na ngwane 'inito kera 'e daotooda, ma da
         tharai 'ua bada, ma da maasia 'ana si manga 'e oli mai 'ana. Nau ku thaea na doo mamana
         fuamolu, nia ka thathalu, ma ka faa'onoda teefau, ma ka thareda.
         38 Ka 'oilakea fuada lelea sa nia daotooda da kwaimaakwali, 'uria nia kau dao mai laona
         'initoona rodo, ma langi kade rodo 'i laasikadangi!
         39 “Ma molu ka manatatoona doo ne, lelea sa na ngwane 'ana luma 'e thaitamana si manga
         ne ngwane bebeli kau dao mai 'ana, 'e 'afitai na ngwane bebeli ka ruu laona luma nia.
         40 Kamolu laubo, molu ka too ni kwaimaakwalilae 'ani nau, na Ngwela nia Imole. Nau kwau
         dao mai 'ana na si manga ne molu fiia thasa langi ku si dao mai 'ana.”
         41 Tha Pita ka bae 'urii, “Aofia 'ae. 'Urii 'o thaea si omelangwane neri fuameli bana
         neri, ma langi fuana imole ki sui?”
         42 Na Aofia 'e olisia ka 'urii, “Kamolu kau 'uria na ngwane rao ne 'e liotoo ma nia
         ka rao 'o'olo. Ma na arai baita kau alua fasi nia ka liosulia na ngwane rao ki, ma
         ka fala na fanga fuada 'ana si manga ura fala fangalae.
         43 Ma 'oilakea fuana na ngwane rao neri ne ngwane baita nia daotoona, ma nia ilia doo
         neri ki 'ana si manga ne nia 'e dao mai 'i luma nia!
         44 Nau ku thaea na doo mamana fuamolu, na ngwane baita ka alua fasi nia ka liosulia
         doo nia ki sui.
         45 Sui ta, 'e ta'a 'asiana lelea sa na ngwane rao neri ka manata 'urii, ‘Na ngwane baita
         nau, daolana mai 'e tau 'ua,’ ma nia ka thafalia naa kwaelana ngwane rao ki, ma na
         keni rao ki, ma nia ka too ni fanga 'ana ma ka kuu lilinga na 'ana lelea gwauna ka
         lilinge naa.
         46 Sui na ngwane baita kau dao mai 'ana ta fe dani ne 'e langi nia si kwaimaakwali 'ania,
         ma 'ana si manga ne nia si thaitamana laubana. Na ngwane baita kau fala kwakwaelae
         baita fuana, ma kau alu nia 'ana si kula fuana imole ki ne langi da si manata mamana.
         47 “Ma na ngwane rao na 'e thaitamana tae na ngwane baita nia 'e dooria fasi nia ka
         ilia, sui nia si thalungainia bo ma si ilia bo doo ki na ngwane baita nia 'e dooria,
         dau fala kwakwaelae baita fuana.
         48 Sui ta, na ngwane ni rao ne 'e langi si thaitamana si doo na ngwane baita nia 'e
         dooria, ma nia ka ilia si doo neri ne 'e tala'ana da ka nangasia faafia, dau fala
         kwakwaelae faekwa bo fuana. “Lelea sa tha God ka fala doo 'oro ki fuana ta ngwane,
         tha God 'e dooria ngwane neri ka olitana laubo doo 'oro ki fuana. Ma lelea sa tha
         God ka fala doo 'oro ki 'asiana fuana ta ngwane, nia 'e dooria laubo doo 'oro ki 'asiana
         faasia ngwane neri.”
         49 Tha Jisas ka bae lau 'urii, “Nau ku lea mai ura suungilana na molaagali, ma nau ku
         dooria na ere neri kau thafali tharu naa!
         50 Nau kwau tatha laona nonifiia 'e baita 'asiana ne 'e 'uria si manga ne ngwane 'e
         kurumainia laona kafo 'ana sisiuabulae. Ma nau ku manata fifii naa ura lealae laona
         sisiuabulae 'ana nonifiia baita neri ka fono naa!
         51 'Urineri ma kamolu manata 'asa nau ku dao mai fonea enoenoa laona molaagali? 'E langi
         'asiana! Sui ta, nau ku dao laubo mai fonea tolilae.
         52 Nia 'e thafali 'ana si manga ne ka oli 'alaa, na luma ne lima imole ki da too 'i
         laona, dau toli. Olu imole 'ana ta bali, ma roo imole 'ana ta bali ai.
         53 Na maka ki dau olisusuu fonea na 'alakwa kera ki, ma na ngwane daraa ki dau olisusuu
         fonea na maka kera ki. Ma na gaa ki dau olisusuu fonea na thaari kera ki, ma na thaari
         ki dau olisusuu fonea na gaa kera ki. Ma na fungo keni ki dau olisusuu fonea na kenifungao
         kera ki, ma na kenifungao ki da ka olisusuu fonea na fungo keni kera ki.”
         54 Tha Jisas 'e bae lau fuana konia baita neri ka 'urii, “Lelea sa molu rikia gwe datha
         'e tae mai faasia suulana thato, molu ka thaitamana na uta kau 'aru. Ma nia kau 'aru
         mamana naa.
         55 Ma lelea sa na oru ka tae mai, molu kau thaitamana laubo nia kau 'ako'ako. Ma nia
         kau 'ako'ako mamana naa.
         56 Kamolu ngwane susuke ki! Sulia molu thaitamana rikilana mamangaa fonea na molaagali,
         sui ka langi molu si lio thaitamana doo ne tha God 'e ilia 'ana si manga neri.”
         57 Tha Jisas 'e bae lau ka 'urii, “'Uria tae ne molu si filia 'amolu doo 'o'olo ki ni
         ililana?
         58 Lelea sa ta imole ka ngali 'oe ura tooketalae, sui fatai muru kafi bae laona kula
         ni tooketalae, 'oko thasi fasi 'uria 'olosilana doo ki 'i malutamurua. Sulia lelea
         'e langi 'o si ilia si doo neri, nia kau ngali 'oe siana ngwane ni keketoa, ma 'i
         burina nia 'e tooketa 'oe, nia ka fale 'oe fuana ngwane kani ngwane ki, ma da ka alua
         'oe laona dele.
         59 Nau ku thaea fuamolu, lelea sa 'e 'urineri, 'e 'afitai 'asiana 'oko lea mai 'i maa
         faasia na dele, lelea 'oko fala bo si malefo 'isi na 'e tala'ana kwakwaelae 'oe.”

1 Ma 'ana si manga neri laubo, tai imole na da too 'i seeri, da faarongoa tha Jisas
         'ana imole ki faasia 'i Galili ne tha Paelat 'e thaumaelida, si manga da foasia tha
         God.
         2 Ma tha Jisas ka bae 'urii, “'Uria tae? Sulia ne da thaumaelia barengwane neri, da
         ka mae naa 'urineri, molu manata 'asa kera na barengwane na ta'alae kera ki 'e baita
         ka talua na imole ki sui 'i Galili neri?
         3 'E langi 'asiana! Ma nau ku thaea fuamolu, lelea sa langi molu si manata oli faasia
         na ta'alae kamolu ki, kamolu teefau ne molu kau mae laubo 'uri kera.
         4 Kamolu manata 'urifita sulia akwala ma kwalu ngwane bae ki laona maetoaa bae 'i Saeloam
         na beu baita bae 'e 'asia faafida, ma da ka mae teefau naa? 'Urineri, molu manata
         thasa si doo neri 'e faatana ni kera naa na ngwane ta'a ki, ka talua na imole ki sui
         ne da too 'i laona fera 'i Jerusalem?
         5 'E langi! Nau ku thaea fuamolu, lelea sa 'e langi molu si manata oli faasia ta'alae
         kamolu ki, kamolu teefau molu kau mae laubo 'uri kera.”
         6 Sui tha Jisas ka bae fuada 'ana si omelangwane ne ka 'urii, “Tee ngwane 'e fasia
         tee 'ai na da 'alangia 'ana fig 'i laona raoa nia. 'Ana tee si manga, 'e lea ma ka
         rofe 'uria tai fufue doo 'i gwauna 'ai neri, ma 'e langi si rikia bo ta fufue doo
         'ana.
         7 Ma nia ka bae 'urii fuana ngwane ne rao 'i laona raoa nia, ‘Rikia fasi, olu fe ngali
         nau ku lilio mai 'uria na fufue doo ki, ma langi kwasi rikia bo ta fufue doo 'ana.
         'Urineri 'oko kasia na 'amu! 'Uria tae ne ka too bana ura suusilana thaegano ura raolae?’
         8 Sui ta na ngwane rao neri 'e olisia ka 'urii, ‘Aofia 'ae, 'o alamatana 'ai ne ka
         too fasi 'ana sulia ta tee fe ngali. Nau kwau 'elia ta kakaloa kalikalia, ma kwau
         alua tafu ki 'aena, fasi na thaegano ne ka 'okae lau.
         9 Ma lelea sa 'ai ne ka fungu 'ana fufue doo ki 'ana fe ngali loko mai, ka 'okae. Ma
         lelea sa ka langi, 'oko kasia na 'amu.’ ”
         10 'Ana tee fe Sabat fe dani 'ana mamaloa, tha Jisas 'e toodoo 'i laona tee beu ni foa.
         11 Ma tee keni 'e too 'i seeri ne na anoedoo ta'ae 'e kosua na sulina ka buu, ma nia
         ka matai sulia akwala ma kwalu fe ngali, ma 'e langi si tala'ana nia kau takwe 'o'olo.
         12 Ma si manga tha Jisas 'e rikia, nia 'e soea mai siana ka bae 'urii fuana, “'Oko 'akwaa
         naa faasia na mataia nee 'e thaungi 'oe.”
         13 Ma nia ka alua 'abana 'i fafona sulina, ma 'ana si manga neri bo, na keni neri ka
         tatae 'o'olo, ma ka tangoa tha God.
         14 Ma si manga ngwane naonao 'ana beu ni foa neri 'e rikia tha Jisas 'e ilia si doo
         neri 'ana keni ne 'ana Sabat fe dani ni momololae, nia 'e oli ma ka rakethasu 'asiana,
         ma nia ka bae 'urii fuana ngwane neri ki, “Ono fe dani ne ura ililana raoa kamolu
         ki. Ma 'ana fe dani neri ki laubo, molu ka lea mai ura guralae. 'E langi molu si lea
         mai ura guralae 'ana Sabat fe dani ni momololae.”
         15 Ma na Aofia tha Jisas 'e olisia ka bae 'urii, “Kamolu ngwane susuke ki! Sulia molu
         ili ngwaluda 'ana raoa ki si manga molu lukea na buluka ma dongki kamolu ki, ma molu
         ka talaida 'uri kafo ura faakufilada 'ana Sabat fe dani 'ana mamaloa.
         16 Ma na keni ne, nia ne 'ana kwalafaa kokoo abu kolu tha Abraham laubo, ma tha Saetan
         ka kani mai faafia 'ana mataia sulia akwala ma kwalu fe ngali. Ma 'e 'okae fasi nau
         ku guraa na mataia ne faasia 'ana dani 'ana Sabat.”
         17 Si manga tha Jisas 'e bae 'urineri, na maalimae ki da ka 'ida 'asiana, ma na imole
         ki da fi nonithathala 'ana, sulia doo ni kwelelae 'ana ki ne tha Jisas 'e ilia.
         18 Tha Jisas 'e bae lau ka 'urii, “Nau ku bae lau kau sulia tee si unuunua ne kau faatana
         si doo ne tala'ana na 'initooa tha God faafia imole nia ki.
         19 Nia 'e 'urii: Tee ngwane 'e ngala na mingge 'ai faekwa ne da 'alangia 'ana mastad,
         ma ka fasia laona raoa nia. Nia 'e bulao mai, ma ka alua na 'ai baita, ma na tha'aro
         ki da ka lea mai, ma da ka too 'i gwauna, ma da ka thaungana nui kera ki 'ana thare
         'ai neri.”
         20 Ma tha Jisas ka bae lau 'urii, “Nau ku bae lau kau sulia ta unuunua ne kau faatana
         na doo ne ka tala'ana na 'initooa tha God faafia imole nia ki.
         21 Nia 'e ilingia ta kae si isi ura faafufulana berete ne ta keni 'e ngala, ma ka dolaa
         'ana flaoa 'oro, lelea ka tathafia gwe kumu neri fasi ka fufu ma ka fane.”
         22 Si manga tha Jisas 'e lea 'uria 'i Jerusalem, nia ka tatha daraninia naa maetoaa
         baita ki, ma na maetoaa faekwa ki, ma ka toodoo fuana imole 'oro ki.
         23 Ma tee ngwane 'e soetalafana ka 'urii, “Arai 'ae. 'Urineri ma ta ange imole bo ne
         tha God kau faamoorida?” Tha Jisas 'e olisia ka 'urii,
         24 “Nau ku thaea fuamolu, molu ka thasi suukwai, fasi molu ka kotho 'ana 'olofolo ne
         'e susu ne lea 'uria 'i thalo. Sulia na imole 'oro dau thasi 'uria na kotholae, ma
         ka 'afitai 'asiana fuada sulia na 'olofolo kau fono 'usida.
         25 Si manga ngwane baita 'ana luma 'i thalo nia ka tatae, ma ka fono 'usia na thato,
         kamolu kau takwe mai 'i maa, ma molu ka kidikidi 'ana 'olofolo, ma molu ka bae 'urii,
         ‘Arai 'ae, 'o 'ifi kau fuameli.’ Sui ta, nia 'e olisia ma ka 'urii, ‘'E langi nau
         kwasi thaitamamolu, ma langi nau kwasi thaitamana kula ne molu lea mai faasia.’
         26 Sui molu kau olisi 'urii 'ana, ‘Kameli meli fanga naa fone 'oe, ma meli ka kuu laubo
         fone 'oe, ma 'oko toodoo naa 'i laona na maetoaa kameli ki.’
         27 Sui ta, nia ka bae 'urii, ‘Kamolu na ngwane ta'a ki, molu ka lea tau kau faasi nau.
         Nau kwasi thaitamamolu, ma langi nau kwasi thaitamana kula ne molu lea mai faasia.’
         28 “Ma si manga molu rikia tha Abraham, ma tha Aesak, ma tha Jakob, ma profet ki sui
         'i laona 'Initooa nia tha God, tha God kau 'ui'ani kamolu 'i maa, molu kau kwaimanatai,
         molu kau angi, ma molu kau rakethasu ma molu kau didilifo!
         29 Ma na ngwane ki dau dao mai faasia taelana thato, ma 'i suulana thato, ma faasia
         gwauna fera, ma 'i 'aena fera, ma kera ka koni 'ana fangalae loko 'i laona 'Initooa
         nia tha God.
         30 Sulia na ngwane ne da 'isi 'ana si manga neri, dau eta 'i nao. Ma na ngwane ne da
         eta 'i nao 'ana si manga neri, dau 'isi.”
         31 'Ana si manga neri, tai Farasi ki da lea mai siana tha Jisas, ma da bae 'urii fuana,
         “'O lea faasia 'i see 'uria ta fera 'e'ete, sulia tha Herod na ngwane 'inito 'e dooria
         'asiana thaumaelilamu.”
         32 Ma tha Jisas ka bae 'urii, “Tha Herod 'e 'uria ta koito kwasi, sulia nia 'e too susuala
         'asiana. Lea molu ka thaea fuana, tari'ina ma langi 'i bobongi, nau kwau ilia na 'aku
         raoa nau 'ana tarilana anoedoo ta'ae ki, ma guralana imole matai ki. Ma 'ana oluna
         fe dani, nau kwa fi faasuia na raoa nau.
         33 Sui ka 'urineri boroi 'ana, nau ku tathadongaa na 'aku 'uria 'i Jerusalem 'i tari'ina,
         ma 'i bobongi, ma laona fe dani loko ki laubo. Sulia 'e langi si tala'ana dau thaumaelia
         na profet 'ana ta fera 'e'ete, talitoona bo laona fera 'i Jerusalem.”
         34 Ma tha Jisas ka bae lau 'urii, “Toaa ki 'i Jerusalem 'ae! Kamolu molu laafauna profet
         bae ki tha God 'e arasida mai siamolu, ma molu ka thaumaelida naa. 'Ana si manga 'oro
         nau ku dooria molu ka lea mai siaku, fasi kwa liosuli kamolu ka 'uria ta kukua ne
         ofia kalena 'i farana kukubana. Sui ta, 'e langi molu si dooria bo.
         35 Ma 'ana si manga ne naa, tha God kau lea faasi kamolu, ma kau ekwatai faiburi 'ana
         fera kamolu. Ma nau ku thaea fuamolu, 'e afitai naa molu ka riki nau lau, lelea ka
         dao 'ana si manga ne molu kau bae 'urii, ‘Tha God 'oko 'oilaketana na ngwane ne 'e
         lea mai 'ana na suukwaia 'oe!’ ”

1 'Ana tee fe Sabat, fe dani 'ana momololae, tha Jisas lea ka fanga 'i luma tee ngwane
         naonao 'ana Farasi ki. Ma 'ana si manga neri, na ngwane ki da ka lilio 'uria rikilana
         ta tae ne nia kau ilia.
         2 Ma tee ngwane ne roo 'abana ki ma na roo 'aena ki 'e ubu 'asiana, nia 'e lea mai
         siana tha Jisas.
         3 Ma tha Jisas 'e soetalafana Farasi ki ma na ngwane toodoo ki 'ana bibirangaa ka 'urii,
         “Na bibirangaa kolu 'e alamatana fasi kolu ka guraa ta ngwane matai 'ana Sabat, ma
         laa 'e langi?”
         4 Sui ta, 'e langi da si olisia bo. Sui tha Jisas ka thamotoona ngwane matai neri,
         ma nia ka 'akwaa naa, ma tha Jisas 'e alamatana ka lea na 'ana.
         5 Sui tha Jisas 'e soetalafada ka 'urii, “'Urineri ma lelea sa ta ngwela 'amu ma langi
         ta buluka 'amu, ka 'asia 'i laona ta kilu 'ana Sabat, tala'ana lea 'oko faamooria
         bamu?”
         6 Ma 'ana si manga tha Jisas 'e soetoona 'urineri, langi ta ngwane si olisia bo.
         7 Ma si manga tha Jisas 'e rikia ngwane ki ne da dao mai 'ura fangalae, ma da ka filia
         'ada si kula 'inito ki 'ura goorulae, nia ka bae 'ana si omelangwane nee fuada ka
         'urii,
         8 “Si manga ta ngwane 'e laefi'oe 'ura ta fafangaa 'ana luma'a, langi 'o si gooru 'ana
         si kula ni goorulae fuana ngwane naonao ki, ade'ana da ka laefia laubo ta ngwane ne
         'e baita ka talu 'oe.
         9 Ma na ngwane ne 'e laefi kamurua mai 'e dao, ka bae 'urii fuamu, ‘'O tatae, fasi
         ngwane ne ka gooru 'i seenena.’ 'Urineri bo 'oko 'ida 'asiana, sulia da 'idu 'oe 'oko
         gooru naa 'ana si kula 'i thaegano fuana ngwane siofa ki.
         10 Aia, si manga ta ngwane 'e laefi'oe, 'oko gooru 'amu 'ana ta si kula 'i thaegano,
         ma si manga na ngwane ne 'e laefi'oe mai 'e dao, nia ka bae 'urii fuamu, ‘Ngwalee
         'ae, 'o 'idu mai 'uria si kula 'okae mone nee.’ 'Urineri, nia ka faabaita 'oe 'i nao
         'ada na ngwane ki ne molu koni 'i seeri.
         11 Sulia na ngwane ne 'e faabaita nia 'i tala'ana, tha God kau faafaekwa nia. Ma na
         ngwane ne 'e faafaekwa nia 'i tala'ana, tha God kau faabaitaa nia.”
         12 Sui tha Jisas ka bae 'urii fuana ngwane ne 'e thaungana fafangaa neri, “Si manga
         'o thaungana ta fafangaa, langi 'o si laefia bamu ngwane kwaimani 'oe ki, ma na imole
         futa 'oe ki, na ngwane totoda ki ne da too karangi 'oe. Sulia da thaitamana kera dau
         thaungana ta fafangaa 'urineri, ma dau laefi'oe laubo 'ura duulana laubo si doo ne
         'o ilia fuada.
         13 Sui ta, si manga 'o thaungana ta fafangaa, 'oko laefia mai imole siofa ki, ma na
         imole ki ne 'aeda ma langi na 'abada 'e mae, ma na imole ki na maada 'e rodo.
         14 Lelea sa 'oko ade 'urineri, ka 'oilakea fuamu. Sui boroi 'ana ka langi da si duu
         fuamu, tha God kau duua fuamu, 'ana si manga ne imole 'o'olo ki dau tatae lau faasia
         maea.”
         15 Ma 'ana si manga neri, tee ngwane 'ana barengwane ne da too 'ana fafangaa, 'e rongoa
         tae ne tha Jisas 'e thaea, nia ka bae 'urii, “Ka 'oilakea 'ana fuana ngwane ne dau
         fanga 'ana fafangaa 'i laona 'Initooa nia tha God.”
         16 Ma tha Jisas ka bae 'urii, “'Ana tee si manga, tee ngwane 'e thaungana tee fafangaa
         baita, ma ka laefia mai ngwane 'oro ki ura fafangaa neri.
         17 Ma 'ana si manga doo ki sui 'e kwaimaakwali naa, nia ka fala ngwane rao nia ka lea
         ura talailana mai ngwane ne 'e alungaida fasi da ka lea mai. Nia ka bae 'urii, ‘Molu
         lea na mai sulia na doo ki 'e kwaimaakwali sui naa.’
         18 Sui ta, kera thafalia 'ada baekwailiulae, da ka thaea doo ki 'e suusida ne langi
         da si lea mai. Tee ngwane 'e bae 'urii, ‘Nau ku folia tee si thaegano, ma nau ku dooria
         nau ku lea ku rikia fasi. 'O faarongo nia, nau ku kwaimanatai 'asiana.’
         19 Ma ruana ngwane ka bae 'urii, ‘Nau ku folia akwale buluka 'ana si manga ne, ma nau
         ku dooria ku ilitooda fasi, alamia da rao 'okae ma laa 'e langi. 'O faarongoa nia
         nau ku kwaimanatai 'asiana 'e langi kwa si lea bo kau.’
         20 Ma oluna ngwane ka bae 'urii, ‘Nau kwa fi arai bo, ma ka 'afitai 'asiana fuaku ura
         lealae kau. 'O faarongo nia, nau kwasi lea bo kau.’
         21 Si manga ne ngwane rao nia 'e oli mai, ma ka faarongoa ngwane baita nia 'ana si doo
         neri ki, ngwane baita neri ka rakethasu 'asiana, ma ka bae 'urii fuana ngwane rao
         nia, ‘'O lea 'ali'ali sulia tale baita ki, ma sulia tale faekwa ki, 'oko talaia mai
         na ngwane siofa ki, ma na ngwane ne 'aeda ma langi 'abada ki 'e mae, ma na ngwane
         ne maada 'e rodo, ma tai ngwane ne nonida 'e mae laubo.’
         22 Si manga ngwane rao neri 'e oli mai, nia ka bae 'urii fuana ngwane baita nia, ‘Arai
         'ae, doo bae ki 'o thaea fuaku, nau ku ilia sui naa, ma si kula ni toolae 'ana fafangaa
         'oe 'e langi si fungu 'ua 'ana imole.’
         23 Ngwane baita ne ka bae lau 'urii, ‘'O lea lau sulia tale faekwa ki ne da too tau,
         'oko laefida, ma 'oko odua lau mai tai ngwane fasi na luma nau ka fungu.
         24 Ma nau ku thaea fuamu, nia 'afitai 'asiana fuana ta ngwane 'ana ngwane ki nau ku
         laefida mai 'i nao, da ka fanga 'ana fafangaa nau.’ ”
         25 'Ana tee si manga, na konia baita da lea fonea tha Jisas. Ma nia 'e abulo ka bae
         'urii fuada,
         26 “Ta ngwane ne 'e dooria ka lea mai buriku, nia ka liothau 'ani nau ka talua na maka
         nia, ma na gaa nia, ma na 'afe nia, ma na ngwela nia ki, ma na ngwanefuta nia ki,
         ma na ngwaingwane nia ki, ma nia 'i tala'ana laubo.
         27 'E 'afitai fuana ta ngwane ka ilingia ta ngwane fafurongo 'aku, lelea sa nia si nonimaabe
         ura lealae 'i buriku, sui boroi 'ana si manga nia ka nonifii, ma ka mae 'ana 'airarafolo.
         28 “Lelea sa ta ngwane 'amolu 'e dooria ka thaungana ta luma baita, nia kau 'ono, ma
         ka manata fasi sulia ta fita si malefo ne nia 'e to 'ana fasi ka tala'ana faasuilana
         na luma neri.
         29 Lelea sa nia si ade 'urineri, ma nia ka alua naa na faangadoa 'ana luma neri teefau,
         ma na ngwane ki da ka rikia 'e langi si to 'ana malefo ne 'e tala'ana faasuilana,
         kera kau 'onionga 'ana, ma da ka bae 'urii,
         30 ‘Na ngwane ne 'e thafalia naa faatakwelana luma ne, sui ta, nia si tala'ana kau faasuia.’
         31 “Ma lelea sa ta ngwane 'inito ne 'e lea fonea tee akwala tooni ngwane nia ki ura
         firulae fonea ta ngwane 'inito ai ne 'e lea mai fonea na roo akwala tooni ngwane nia
         ki ni firulae, nia kau gooru fasi 'i thaegano ka manata 'ana sulia ade'ana nia si
         suukwai tala'ana bo na firulae fonea ngwane 'inito neri.
         32 Ma lelea sa nia 'e langi bo, nia ka fala ta ngwane 'ana, fasi ka lea, ma ka gani
         'uria na enoenoa 'i malutadarua, 'ana si manga daru too tau 'ua mai.
         33 Ka 'urineri laubo, molu ka thafali manata 'okae fasi sulia na nonifiilae ne molu
         kau daotoona si manga ne molu kau lea mai buriku, lelea sa ta ngwane 'amolu ne 'e
         langi si ekwatai faiburi 'ana doo nia ki sui, 'e 'afitai 'asiana nia kau lea mai buriku.”
         34 Tha Jisas 'e bae lau 'urii, “Na solo na doo 'okae. 'Urineri boroi, lelea sa na asilalana
         ka langi naa faasia, 'e 'afitai 'asiana 'oko ilia lau 'ana ta si doo fasi ka asila
         lau.
         35 Ma 'e langi si 'okae naa ura ililana 'ana ta si doo. 'E langi si 'okae naa ura dolalana
         'ana thaegano ma ura fonelana lau 'ana ta si doo. Ma 'e tala'ana da ka 'ui bada 'ania.
         Molu ka fafurongo 'okae 'uria si baea neri ki.”

1 'Ana tee si manga, na ngwane 'oro na da rao 'ana konilana malefo 'ana takisi, ma
         na ngwane ne ki kera fiia thasa kera ngwane ta'a ki laubo, da dao ura rongolana tha
         Jisas.
         2 Na Farasi ki ma na ngwane toodoo ki 'ana bibirangaa, da thafalia ngunungunulae da
         ka 'urii, “Na ngwane ne 'e konia ngwane ta'a ki ma ka fanga bana foneda!”
         3 Nia ne tha Jisas 'e bae omelangwane fuada ka 'urii,
         4 “Lelea sa ta ngwane 'amolu 'e to 'ana tee talange sipsip, ma tee doo 'ada ka langi
         'ana, tae nee ngwane neri kau ilia? Nia kau 'akwasia na sikwa akwala ma sikwa sipsip
         neri ki, ma 'e lea ka rofe 'uria tee doo neri 'e langi 'ana, lelea nia ka daotoona
         bo.
         5 Ma si manga 'e daotoona, nia ka nonithathala 'asiana, ma ka ngala naa 'i gwauna 'abana,
         6 'uri fera. Sui nia ka soea ngwane kwaimani nia ki, ma na ngwane ki 'i fera nia, fasi
         da ka koni mai, ma nia ka bae 'urii fuada, ‘Nau ku nonithathala 'asiana, sulia nau
         ku daotoona naa sipsip nau bae 'e langi 'ana. Nia ne molu ka nonithathala fone nau!’
         ”
         7 Ma tha Jisas ka bae lau 'urii, “Nau ku thaea fuamolu, na nonithathalalae baita 'urineri
         'e nii laubo 'i thalo faafia tee ngwane ta'a nee manata oli. Na nonithathalalae fonea
         'e talua na nonithathalalae faafia sikwa akwala ma sikwa ngwane ki ne da 'o'olo bo
         'ada.”
         8 Ma tha Jisas 'e bae omelangwane lau ka 'urii, “Lelea sa ta keni ne 'e to 'ana ta
         akwale seleni, ma ta tee fe seleni ka langi 'ana, tae ne ni nia kau ilia? Ni nia kau
         fatharua ta kwethu, ma kau thalofia na luma nia, ma kau rofe 'ana si kula ki sui lelea
         ka daotoona bo.
         9 Ma si manga 'e daotoona, nia ka soea ngwane kwaimani nia ki, ma na ngwane ki 'i fera
         kera fasi da ka koni mai siana, ma nia ka bae 'urii fuada, ‘Nau ku nonithathala 'asiana,
         sulia ku daotoona naa fe seleni nau bae 'e langi 'ana. Nia ne molu ka nonithathala
         'amolu fone nau!’ ”
         10 Tha Jisas ka bae lau 'urii, “Nau ku thaea fuamolu, doo neri 'e 'urineri laubo 'i
         thalo. Tha God fonea enselo nia ki, da nonithathala 'asiana faafia tee ngwane ne 'e
         abulo ta'a, sui ka manata oli lau mai.”
         11 Ma tha Jisas 'e bae omelangane lau ka 'urii, “Tee ngwane 'e to 'ana roo 'alakwa ki.
         12 Na ngwane 'i buri ka bae 'urii fuana maka nia, ‘Maka 'ae, 'o fala mai bali nau 'ana
         aludooa kolu.’ 'Urineri bo, na ngwane neri ka tolingia naa aludooa kera 'i malutana
         roo 'alakwa nia ki.
         13 Ma 'i burina ange fe dani 'e sui, na 'alakwa nia bae 'i buri ka usi naa 'ana bali
         ai nia 'ana aludooa kera, ma 'e ngala malefo nia ka lea na 'ana. Ma nia ka lea naa
         ura na fera tau, ma ka naga teefau naa 'ana malefo nia ki 'ana toolae ta'a.
         14 Ma 'i burina ne 'e faasuia naa na malefo nia ki, na fioloa baita ka tatha naa 'ana
         balifera neri, ma nia si to na 'ana ta si doo.
         15 Ma nia ka lea siana tee ngwane 'ana fera neri ka soetalafana ura ta si raoa, ma na
         ngwane neri ka fala tee si raoa faamamagu fuana 'ana liolae sulia botho nia ki.
         16 Ma nia 'e dooria thasa ka 'ania mone 'ana ta si oronge fanga 'ana fanga kera botho
         ki, sulia 'e langi ta ngwane 'i seeri si fala bo ta si fanga fuana.
         17 Sui ta, si manga 'e manata 'okae 'ana, nia ka bae 'urii 'ana fuana 'i tala'ana, ‘Na
         ngwane ni rao nia ki maka nau, kera fanga 'okae 'ada neri, ma da ka abusu, ma nau
         nee ku fiolomae naa!
         18 'E 'okae 'asiana sakwau oli 'aku siana maka nau, ma kwau bae 'urii fuana, Maka 'ae,
         nau ku garo 'asiana 'i maa tha God, ma 'i maamu laubo.
         19 Nau kwasi tala'ana naa 'ou 'alangi nau lau 'ana ngwela 'oe. 'O alamatai nau ku rao
         na 'aku fuamu ilingia ta ngwane ni rao 'oe.’
         20 Ma 'e tatae, ka oli naa 'i siana maka nia. “Ma si manga 'e dao tau 'ua kau faasia
         'i fera, na maka nia 'e lio kau, ka rikia naa. Ma ka kwaimanatai 'asiana fuana 'alakwa
         nia. Nia 'e fita kau, ka ofia na mai 'alakwa nia, ma ka nonoia naa.
         21 Ma na 'alakwa nia neri ka bae 'urii fuana, ‘Maka 'ae, nau ku garo 'asiana naa 'i
         maa tha God ma 'i maamu laubo. Nau kwa si tala'ana naa 'ou 'alangi nau lau 'ana ngwela
         'oe.’
         22 Sui ta, na maka nia 'e soea ngwane ni rao nia ki ka 'urii, ‘Molu 'ali'ali! Molu ka
         ngala mai na maku tikwa ne rikilana 'e kwanga ka tatha, ma molu ka faa'afisia 'ania.
         Ma molu ka alua kome 'i 'abana, ma na tae butu ki 'i 'aena.
         23 Sui, molu ka lea, ma molu ka thaungia mai kale buluka kobu bae fasi kolu ka thaungana
         ta fafangaa ma kolu ka nonithathala 'akolu.
         24 Sulia na 'alakwa nau, 'e 'ura 'ana bae 'e mae naa, sui ka moori oli lau. Ma 'e 'ura
         'ana bae 'e langi 'ana naa, sui ku rikia lau.’ Ma na fangaa neri ka thafali naa.
         25 “Ma 'ana si manga neri, na ngwane ai bae 'i nao 'e too 'ua mai laona raoa. Ma si
         manga 'e oli mai ka dao karangia 'i fera, nia ka rongoa naa lingena thathoa ma na
         ngwangwaelalae.
         26 Nia ka karumainia mai tee ngwane 'ana ngwane ni rao ki, ma ka soetalafana ura tae
         loko da thasi fana.
         27 Ma na ngwane ni rao neri 'e olisia ka 'urii, ‘Na ngwane bae 'i burimu 'e oli na mai,
         ma na maka 'oe ka thaungia na kale buluka kobu bae, sulia tha ngwala bae 'i burimu
         'e moori bana, ma 'e oli mai ka dao naa.’
         28 Ma na ngwela bae 'i nao ka rakethasu 'asiana, ma si ruu na kau 'i luma. Na maka nia
         'e kotho mai 'i maa, ma ka gwafea fasi ka ruu kau 'i luma.
         29 Nia 'e olisia maka nia ma ka bae 'urii, ‘Rikia fasi, nau ku rao fuamu ilingia ta
         ngwane tofarao 'oe sulia fe ngali 'oro ne ki, ma ku roosulia baelamu. Sui boroi 'ana,
         'o si fala bo ta kale nanikoti mone 'ana fuaku, fasi ku thaungana 'aku ta fafangaa
         fonea ngwane kwaimani nau ki!
         30 Na 'alakwa 'oe nena mone, 'e nagaa sui naa totodaa 'oe 'ana keni kaubare ki, ma si
         manga 'e oli mai fera, 'oko thaungia fatai kale buluka kobu 'okae bae fuana!’
         31 Na maka nia 'e olisia ka 'urii, ‘Ngwela nau 'ae, 'oe 'o too ngado bamu fone nau,
         ma na doo nau ki teefau, na doo 'oe ki bana.
         32 Ka 'urineri boroi, kolu ka ilia na 'akolu na fafangaa ne, ma kolu ka nonithathala
         'akolu, sulia na thaasimu 'e 'ura 'ana bae nia 'e mae naa, sui ka moori oli lau. Ma
         'ura 'ana bae nia 'e langi 'ana naa, sui kolu ka rikia lau.’ ”

1 Tha Jisas 'e bae omelangwane lau fuada na bare ngwane fafurongo nia ki ka 'urii,
         “Tee ngwane totoda neri 'e to 'ana tee ngwane ni rao ne alua ka baita faafia aludooa
         nia ki. Ma na ngwane ki da ka thaea fuana ngwane totoda neri, na ngwane rao nia 'e
         rao kaubare, ma ka nagaa bana totodaa nia.
         2 Ma na ngwane totoda neri 'e soea mai ngwane rao nia neri ma 'e soetalafana ka 'urii,
         ‘Ngwalee 'ae, tae nee ku rongoa suli 'oe? 'O kedaa fita si malefo 'aku ne 'o rao 'ana,
         sulia 'e langi 'o si baita naa faafia aludooa nau ki.’
         3 “Ma na ngwane ni rao kaubare neri ka manata 'urii, ‘Na ngwane baita nau 'e faasui
         nau naa faasia raoa nau. 'Urineri ma ta si tae nee kwau ilia fasi ku to lau 'ana ta
         si raoa faalu? Nau kwasi suukwai naa ura 'elilana ta kilu, ma ku 'ida 'asiana laubo
         ura ganilae.
         4 Nau ku thaitamana naa si doo nee kwau ilia fasi si manga ku sui boroi faasia raoa
         nau, na ngwane ki da ka konitai nau bada 'i luma kera ki.’
         5 “Ma 'e soea mai ngwane nee ki da ngalilanga faasia ngwane baita nia, ma ka bae 'urii
         fuana etana ngwane, ‘Fita si doo ne 'o ngalilanga 'ana faasia ngwane baita nau?’
         6 Nia 'e olisia ka 'urii, ‘Tee talange bii ngwaingwai.’ Ma na ngwane rao kaubare neri
         ka bae 'urii fuana, ‘Na 'abe doo 'ana ngalilangaa 'oe nee, 'o gooru, ma 'oko kedaa
         lima akwale doo.’
         7 Ma nia ka bae 'urii fuana ruana ngwane, ‘Ma 'oe mone ta fita si doo ne 'o ngalilanga
         'ania?’ Ma nia 'e olisia ka 'urii, ‘Na tee talange ngwai flaoa.’ Ma na ngwane ni rao
         kaubare neri ka bae 'urii fuana, ‘Na 'abe doo 'ana ngalilangaa 'oe ne, 'o kedaa kwalu
         akwale doo.’
         8 Ma na ngwane baita nia 'e tangoa ngwane ni rao kaubare neri 'uria si liotooa nia
         neri. Sulia na ngwane ki 'i molaagali da liotoo ka tatha 'ana doo ki 'i molaagali
         ka talua na ngwane ki 'ana folaalae.
         9 “Nau ku thaea fuamolu, molu ka fala totodaa kamolu ki 'ura fonelana ngwane maadiu
         ki. Ma si manga na malefo kamolu 'e sui, tha God kau konitai kamolu 'i thalo.
         10 “Sa ni ti ne ka rao 'okae 'ana si totodaa faekwa ki, nia kau rao 'okae laubo 'ana
         totodaa baita ki. Ma sa ni ti ne 'e rao noni dadaola 'ana totodaa faekwa ki, nia kau
         rao noni dadaola laubo 'ana totodaa baita ki.
         11 Kau 'urineri laubo, lelea sa 'e langi molu si rao 'okae 'ana totodaa ki 'i molaagali,
         tha God si faamamana kamolu laubo 'ana totodaa mamana.
         12 Ma lelea sa molu si rao 'okae 'ana si doo kera imole 'e'ete ki, tha God si fala laubo
         doo ki 'i thalo fuamolu.
         13 “'E langi ta ngwane ni rao si rao fuana roo ngwane baita 'e'ete ki. Lelea sa 'e 'urineri
         mone, nia kau maalimae 'ana ta ngwane, ma kau kwaimani fonea ta ngwane ai. Ma nia
         kau rao 'okae fuana ta ngwane, ma kau ekwatai falaburi 'ana ta ngwane ai. Nia nee,
         'e 'afitai 'asiana thasa molu ka rao fuana tha God, ma na malefo laubo 'ana tee si
         manga.”
         14 Ma si manga na Farasi ki da rongoa si doo neri, da ka 'onionga 'ana tha Jisas, sulia
         kera da doori anau 'asiana 'ana malefo.
         15 Tha Jisas ka bae 'urii fuada, “Molu ilia bamolu doo 'okae ki 'i maana imole ki, fasi
         da ka tango kamolu. Sui ta,tha God 'e thaitamana bana mangomolu. Sulia si tae ne na
         imole ki da manata baita 'ania, tha God si manata baita bo 'ana.”
         16 Tha Jisas 'e bae lau 'urii, Na bibirangaa nia ki tha Mosis, ma na kekedalae kera
         na profet ki, 'e rao ma ka talai kamolu mai lelea ka dao 'ana si manga tha Jon ngwane
         ni Sisiuabu 'e dao 'ana. Ma nia 'e thafali mai 'ana tha Jon ka faatalo 'ana na Faarongolae
         'Okae sulia tha God fasi ka gwaungai fuana ngwane nia ki, na ngwane 'oro ki da nonithathala
         ura ruulae 'i laona na mooria ne tha God kau 'inito faafia.
         17 Sui ta, 'e langi lau fasi na suukwailana bibirangaa nia ka sui, boroi 'ana nia ka
         faekwa. Na thalo ma na molaagali kau sui, sui ta, na suukwailana na bibrangaa ki kau
         totoo firi ma 'e langi si sui.
         18 “Lelea sa ta ngwane ka ekwatana 'afe nia ma ka adea lau ta keni 'e'ete, nia 'e oe
         naa neri. Ma ilingia ta ngwane ka adea na 'afe na da lukasia, nia 'e oe laubo.”
         19 Tha Jisas 'e bae lau ka 'urii, “Tee ngwane totoda 'e 'afi 'ana na maku 'okae ki na
         liulana 'e baita, ma nia ka too 'ana toolae 'okae 'ana si manga ki sui.
         20 Ma tee ngwane siofa na nonina 'e tharu susufu 'asiana, na thatana tha Lasaros, 'e
         too 'i 'aena 'olofolo 'ana luma nia ngwane totoda neri.
         21 Ma tha Lasaros 'e dooria ka 'ania orongana fanga ne 'asia faasia na tefolo ni fanga
         nia ngwane totoda neri. Ma si manga tha Lasaros 'e 'ono 'i thaegano, na koito ki boroi
         da dao mai, ma da ka meelia na tharu nia ki.
         22 Tha Lasaros 'e mae, ma na enselo ki da ka ngala 'i langi siana tha Abraham ura na
         fangaa baita 'i thalo. Ma na ngwane totoda neri 'e mae laubo, ma da ka alua naa.
         23 Ma nia ka too naa 'i laona si kula 'ana ngadalae baita fuana ngwane mae ki. Ma nia
         ka lio kau 'i langi, ma ka rikia tha Abraham ma tha Lasaros 'e too 'ana fonea.
         24 Ma nia ka 'ai kau fuana tha Abraham ka 'urii, ‘Kokoo Abraham 'ae, 'o manatai nau
         mai. Fala mai tha Lasaros, fasi ka kutumainia mai kakauna laona kafo, ma ka faagwaria
         mai meaku, sulia nau ku too naa 'ana na nonifiia 'i laona na ere nee.’
         25 Sui ta, tha Abraham ka bae 'urii fuana, ‘Ngwela nau 'ae, 'o manatatoona fasi 'amu
         si manga bae 'o moori mai 'ana, 'oko to 'ana doo 'okae 'oro ki, ma tha Lasaros 'e
         to bana 'ana doo ta'a ki. Sui ta, 'ana si manga neri, nia 'e too naa 'ana nonithathalalae
         'i see, 'ana si manga 'o too 'amu 'ana nonifiilae.
         26 Ma ta si doo lau, tha God 'e alua tee gwe dari baita 'i malutakolu, ma 'e langi si
         tala'ana ta ngwane ka faafolo kau ura bali nena. Ma ka langi si tala'ana laubo ta
         ngwane ka faafolo mai siameli.’
         27 “Ma nia 'e olisia ka 'urii, ‘Kokoo 'ae, nau ku gwafe 'oe kau fasi 'oko fala tha Lasaros
         ura 'i luma maka nau,
         28 fasi ka baefifii 'ana lima dooraku ki, ade'ana da ka lea laubo mai 'ana si kula ni
         nonifiia nee.’
         29 Ma tha Abraham 'e olisia ka bae 'urii, ‘Na kekedalae tha Mosis ma na profet ki 'e
         too teefau bana foneda. Nia 'e tala'ana fasi da ka roosulia.’
         30 Ma nia ka bae 'urii, ‘Kokoo Abraham 'ae, 'e langi bo. Lelea sa ta ngwane ne 'e mae
         naa sui ka moori oli lau, ma ka dao siada taari, da ka manata oli faasia na bibirangaa
         ta'ae kera ki.’
         31 Ma tha Abraham ka bae 'urii fuana, ‘Lelea sa langi da si roosulia na kekedalae tha
         Mosis ma na profet ki, 'e 'afitai laubo da ka faamamanea, sui boroi 'ana sa ta ngwane
         ka moori oli lau faasia maea.’ ”
         
            

         
      
   
      
         17
1 Tha Jisas 'e bae 'urii fuana bare ngwane fafurongo nia ki, “Na doo ne adea na ngwane
         ki da ka abulo ta'a, nia kau fuli naa. Sui ta, nia kau ta'a 'asiana fuana ngwane ne
         'e adea na doo neri ki ka fuli!
         2 Lelea sa ta ngwane ka ilia, ma na ngwane ki na da marabibi da ka 'asida faasia fiitooa
         kera 'ani nau, 'e 'okae 'asiana fasi da ka kania ta fau baita 'i luana, ma da ka 'ui'ana
         'i laona matakwa.
         3 Molu ka lilio 'okae! “Lelea sa na dooramu ka abulo ta'a, 'oko ngatafia. Lelea sa
         nia ka manata oli, 'oko manatalukea ta'alae nia.
         4 Ma lelea sa na abulolana ka ta'a fuamu 'ana fiu si manga laona tee fe dani, ma nia
         ka lea laubo mai siamu burina fiu si manga neri ki, ma ka bae 'urii, ‘Nau ku manata
         oli naa,’ 'oko manataluke nia naa.”
         5 Na aposol nia ki da ka bae 'urii fuana tha Jisas na Aofia, “'Oko faasuukwaia na fiitooa
         kameli ki.”
         6 Ma tha Jisas 'e olisida ka 'urii, “Lelea sa molu too 'ana fiitooa ka faekwa boroi
         'ana 'uria ta mingge mastad ne 'e faekwa 'asiana, molu thaitamana molu ka thaea bamolu
         fuana ta 'ai baita, ‘Lafu fe lalimu, ma 'oko takwe kau 'i laona asi.’ Ma nia ka roo
         bana sulia baelamolu.
         7 “Lelea sa ta ngwane 'amolu ka too 'ana ta ngwane ni rao ura 'elilana thaegano, ma
         langi ka liosulia na sipsip ki, ma si manga 'e oli mai faasia na raoa, na tae ne 'ou
         thaea fuana? 'Oko thaea fuana ka lea 'ali'ali mai, ma ka fanga fasi?
         8 'E langi! 'Oko bae 'amu 'urii fuana, ‘'O naarea fasi mai fanga nau ki, sui 'oko 'afi
         faalu, ma 'oko ngali fanga mai, nau ku fanga ma ku kuu ka sui fatai, 'i buri 'oko
         fi fanga, ma 'oko fi kuu 'amu.’
         9 Na ngwane gwaungai ne langi si bae 'okae bana 'ana ngwane rao nia, sulia nia 'e ilia
         naa na doo 'e thaea fuana.
         10 Ka 'urineri laubo fuamolu. Si manga molu ilia doo ki sui na tha God 'e thaea fuamolu,
         molu ka fi bae 'urii, ‘Kameli na ngwane rao ki bana ne, meli ilia bameli na raoa ne
         'o dooria meli ka ilia.’ ”
         11 Tha Jisas 'e lea 'uria 'i Jerusalem, ma ka tatha 'i malutana balifera ki 'i Samaria
         ma 'i Galili.
         12 Ma si manga 'e dao 'ana tee maetoaa, nia ka daotoona tee akwale ngwane na uru 'e
         thaungida. Da takwe tau mai,
         13 ma da 'ai baita mai da ka 'urii, “Jisas na ngwane baita 'ae, 'oko manatai kameli
         mai!”
         14 Ma si manga tha Jisas 'e rikida, nia ka bae 'urii fuada, “Molu lea, ma molu ka faatana
         nonimolu siana na bare ngwane ni foa tha God ki, fasi da ka faamamanea na nonimolu
         'e maafo naa.” Ma si manga da lea naa, na nonida ka maafo teefau naa.
         15 Si manga tee ngwane 'ada 'e rikia na nonina 'e maafo naa, nia ka oli mai, ma 'e 'ai
         baita ma ka faabaitaa tha God.
         16 Ma nia ka boururu maabe 'i 'aena tha Jisas ma ka faabaitaa. Nia neri langi lau na
         ngwane 'i Jiu, nia faasia 'i Samaria 'ana.
         17 Ma tha Jisas ka bae 'urii, “Na akwale ngwane fatai bae ku gurada ma na nonida ka
         maafo naa. Ma ta sikwa ngwane lau, da nia 'ada 'i fai?
         18 'Urifita, na ngwane bae ki teefau langi da si oli mai ura faabaitalana tha God, talifilia
         bana ngwane ne 'e langi lau Jiu?”
         19 Ma tha Jisas ka bae 'urii fuana, “Ngwalee 'ae, 'o tatae, 'oko lea naa. Tha God 'e
         gura 'oe naa sulia 'o manata mamana 'ani nau.”
         20 Tai Farasi ki da soetalafana tha Jisas da ka 'urii, “Si manga 'urifita ne tha God
         ka fi 'inito faafia molaagali ngwalee?” Ma tha Jisas 'e olisida ka 'urii, “Si manga
         ne tha God kau 'inito faafia ngwane nia ki, 'e langi molu si rikia 'ana ta mamalafoa
         baita.
         21 Ma langi ta ngwane si bae 'urii, ‘Rikia fasi, gwaungaia tha God naa ne!’ Ma langi
         ka 'urii, ‘Nia naa loko!’ Sulia na fera ne tha God 'e gwaungai 'ana, nia naa 'i laona
         moorilana imole ki.”
         22 Sui tha Jisas ka bae 'urii fuana bare ngwane fafurongo nia ki, “Si manga kau dao
         mai, si manga molu kau dooria rikilana fe dani nau, na Ngwela nia Imole. Sui ta, 'e
         langi molu si rikia.
         23 Ma tai imole ki dau bae 'urii fuamolu, ‘Lio fasi, na Kraes naa loko!’ Ma langi da
         ka 'urii, ‘Lio fasi, nia naa ne!’ Ka 'urineri boroi, langi molu si lea 'uria rikilana.
         24 Sulia na olilaku mai, na Ngwela nia Imole, kau 'uria na sinamaaru na 'e binalu 'i
         kwalimangaa, ma na folaalana ka rara laona kwalimangaa lalau, ma na imole ki sui da
         ka rikia.
         25 Sui ta, 'i nao 'ana olilaku mai, nau kwau nonifii, ma na imole ki dau otekera 'ani
         nau.
         26 Si manga nau kwau oli mai 'ana, kau 'uria laubo si manga bae tha Noa.
         27 Si manga tha Noa, na ngwane ki da fanga, ma da ka kuu, ma na ngwane ki fonea keni
         ki da ka 'afe ma da ka arai. Bo da ka tona naa sulia fe dani tha Noa 'e raa laona
         faka baita, ma na kafo ka fungu mai, ma ka faafunuida teefau naa.
         28 Ma si manga kwau oli mai 'ana, 'e 'uria laubo fe dani bae tha Lot, sulia imole ki
         da fanga, ma da ka kuu, ma da ka foli, ma da ka usi 'ana, kera da ka fasi fanga, ma
         da ka thaungai luma.
         29 'Ana fe dani na tha Lot 'e lea faasia 'i Sodom, da tona, ma ere ma na fau 'ako'ako
         ki ka 'asia na mai faasia 'i thalo ma ka tharufida teefau naa.
         30 Nia kau 'urineri laubo 'ana fe dani kwau oli mai 'ania.
         31 “Ma 'ana fe dani neri, na imole na 'e too 'i maa 'ana luma nia, 'e langi si oli lau
         mai 'i laona 'uria ngalilana doo nia ki. Ka 'urineri laubo fuana imole na 'e too 'i
         laona raoa, 'e langi si oli lau mai 'i luma.
         32 Molu ka manatatoona doo ne fuli fuana 'afe tha Lot.
         33 Lelea sa ta imole 'e dooria ka dau faafia moorilana fuana 'i tala'ana, nia kau mae.
         Ma lelea sa ta imole ka fala 'ana na moorilana 'uria 'e lea suli nau, nia kau too
         'ana mooria mamana.
         34 Nau ku thaea fuamolu, 'ana fe rodo neri, ro imole ki na da moosu laona tee ifitai,
         tee imole tha God kau ngala, ma ta tee imole ka ore.
         35 -
         36 Roo keni ki dau raodoo ofu, tee keni tha God kau ngala, ma ta tee keni kau ore.”
         37 Ma na bare ngwane fafurongo nia ki da soetalafana da ka 'urii, “Ngwalee Aofia 'ae,
         'i fai mone na doo neri ki kau fuli 'ana?” Ma tha Jisas olisida ka 'urii, “Na olilaku
         mai 'e langi ta imole si tala naa faasia, kau 'uria laubo na 'asungwaa si tala naa
         faasia ta doo mae.”

1 Tha Jisas 'e bae fuana bare ngwane fafurongo nia ki 'ana si omelangwane ne, fasi
         ka faatana fuada fasi da ka foa sulia fe dani ki sui, ma ka langi da si fiitala.
         2 Nia ka bae 'urii, “Tee ngwane ni keketoa, 'e too 'ana tee fera, ma 'e langi si mangosia
         bo tha God, ma 'e langi si thaebaita bo 'ana ta imole.
         3 Ma tee gwe 'oru 'i laona maetoaa neri, 'e lea mai siana sulia fe dani ki sui 'uria
         gwafelana ma ka bae 'urii, ‘Nau ku dooria 'oko fala tooketalae 'o'olo fuaku suusia
         na maalimae nau ki.’
         4 Ma sulia si manga 'e tau naa, na ngwane ni keketoa neri si ala bo faafia. Sui 'i
         buri nia ka manata 'urii fuana 'i tala'ana, ‘Sui boroi 'ana 'e langi kwasi mangosia
         bo tha God, ma ka langi kwasi thaebaita bo 'ana ta imole,
         5 ku fala naa 'aku tooketalae 'o'olo fuana na gwe 'oru ne, nia faa'aberotai nau 'asiana
         'ana lealae mai siaku, ade'ana nia ka faangada nau 'ana 'aekwalelaku mai!’ ”
         6 Ma tha Jisas na Aofia ka bae 'urii, “Molu rongoa fasi na doo ne ngwane ni tooketa
         ta'a neri 'e thaea.
         7 Ka 'urineri boroi nia 'e fala na tooketalae 'o'olo fuana, nia ne langi molu si manata
         ruarua 'ana tha God na ka fala 'o'oloa fuana imole nia ki, na da angi fuana sulia
         rodo ma dani. Tha God 'e 'ali'ali 'uria 'adomilada.
         8 Nau ku thaea fuamolu, tha God kau fala'ali'ali 'ana na 'o'olo fuada. Ma si manga
         nau, na Ngwela nia Imole, kwau oli mai laona molaagali, 'urineri nau kwau daotoona
         imole 'oro ki na da manata mamana 'ani nau, ma langi ta ange imole bo?”
         9 Tha Jisas 'e bae omelangwane fuana tai ngwane ki na da manata mamana 'ani kera 'i
         talada thasa da 'o'olo ma da ka faarefaekwa 'ana tai ngwane lau, ka 'urii,
         10 “Roo ngwane ki da lea 'i laona Beu Abu tha God ura foalae. Tee ngwane na Farasi,
         ma ta ngwane ai 'e rao 'ana konilana malefo 'ana takisi.
         11 Na Farasi neri 'e takwe talifilia, ma 'e foa ka 'urii, ‘God 'ae, nau ku tango 'oe
         sulia 'e langi kwasi 'uria ngwane 'e'ete ki sui. Sulia da beli, ma da ka ilia doo
         ta'a ki, ma da ka kaubare. 'E langi kwasi 'uria na ngwane ta'a loko na 'e konia malefo
         'ana takisi.
         12 Nau ku abufanga sulia ro fe dani laona tee fe wiki, ma ku fala na tangafulu 'ana
         aludooa nau ki fuamu.’
         13 “Sui ta, na ngwane na 'e konia malefo 'ana takisi, 'e takwe tau mai 'ana. Ma nia
         si taea bo maana 'uria 'i thalo, sulia 'e 'ida 'asiana. Ma nia ka faatana na 'e faarefaekwa
         'ani nia 'i tala'ana 'ana fidalilana maaruruuna, ma ka bae 'urii, ‘God 'ae, manatai
         nau mai, nau na ngwane abulo ta'a!’ ”
         14 Ma tha Jisas ka bae laubo 'urii, “Nau ku thaea fuamolu, na ngwane ne 'e faarefaekwa
         'ani nia 'i tala'ana naa ne, 'e 'o'olo 'i maana tha God si manga 'e kotho kau 'i maa,
         ma langi lau na Farasi neri. Sulia na imole ki na da faabaita kera 'i talada, tha
         God kau faafaekwa kera. Ma na imole ki na da faafaekwa kera 'i talada, tha God kau
         faabaita kera.”
         15 Tai imole ki da ngala mai kae ngwela ki siana tha Jisas, fasi ka thamotooda ma ka
         fala 'okaelae fuada. Ma si manga na bare ngwane fafurongo nia ki da rikia, da ka ngatafida.
         16 Sui ta, tha Jisas 'e soea mai kae ngwela neri ki siana, ma ka bae 'urii fuada, “Molu
         alamatana kae ngwela ki da ka lea 'ada mai siaku, ma 'e langi molu si suusida lau.
         Sulia ta imole ne 'e manata mamana ka 'uria kae ngwela ki, nia 'e tala'ana toolae
         'i laona 'Initooa nia tha God.
         17 Nau ku thaea doo mamana fuamolu, lelea sa ta ngwane 'e langi si manata mamana 'ani
         nau ka 'uria ta kae ngwela, 'e afitai 'asiana tha God ka 'inito faafia mooria nia.”
         18 Tee ngwane naoanao 'ana Jiu ki, 'e soetalafana tha Jisas ka 'urii, “Ngwane toodoo
         'okae 'ae, si tae 'okae nee kwau ilia fasi ku too 'ana mooria firi?”
         19 Ma tha Jisas 'e olisia ka 'urii, “'Uria tae ne 'oko thaea nau ngwane 'okae? 'E langi
         ta ngwane si 'okae bo, talifilia bo tha God ne 'okae.
         20 'E 'okae fasi 'oko thaitamana si ngataa fifii nia ki tha God bae 'e 'urii, ‘'Osi
         thaungwane, ma 'o si oe, ma 'o si beli, ma 'o si suke faafia ta imole, ma 'oko thaebaita
         'ani keerua maka 'oe ma gaa 'oe.’ ”
         21 Ngwane neri 'e olisia ka 'urii, “'E 'ito mai 'ana si manga ku faekwa 'ua, ku roosulia
         bibirangaa neri ki teefau lelea ka dao na 'i tari'ina.”
         22 Ma si manga tha Jisas 'e rongoa si doo neri, nia ka bae 'urii fuana, “Tee si doo
         bo ne 'e langi 'ua. 'Oko usi 'ana 'oke doo 'oe ki teefau, sui 'oko ngala malefo neri
         ki, 'oko fala fuana imole siofaa ki, ma 'ou too 'ana na aludooa 'i thalo. Sui 'oko
         lea mai suli nau.”
         23 Ma si manga ngwane neri 'e rongoa si doo neri, na liona ka dila 'asiana, sulia nia
         na ngwane totoda.
         24 Ma si manga tha Jisas 'e rikia ngwane neri na liona 'e dila, ma nia ka bae 'urii,
         “'E afitai 'asiana fuana ngwane totoda ki da ka ruu 'i laona 'initooa nia tha God.
         25 'E afitai 'asiana fuana ta kamel ka ruu sulia na maekwadaa faekwa 'i 'aena nila ni
         tai maku. 'E afitai 'asiana laubo fuana ta ngwane totoda na tha God kau 'inito faafia
         mooria nia.”
         26 Aia, si manga na imole ki da rongoa si baea neri, da ka soetalafana ka 'urii, “Arai
         'ae, ma 'e langi ta imole si todaa banaa mooria firi ngwalee?”
         27 Ma tha Jisas 'e olisia ka 'urii, “Na doo neri 'e afitai 'asiana fuana imole, sui
         ta, fuana tha God 'e langi si afitai bo.”
         28 Tha Pita ka bae 'urii fuana tha Jisas, “Kameli meli 'akwasia naa aludooa kameli ki
         teefau, fasi meli ka lea naa suli 'oe!”
         29 Tha Jisas ka bae 'urii, “Iuka. Nau ku thaea fuamolu, lelea sa ta imole ka 'akwasia
         na luma nia, ma na 'afe nia, ma na bare ngwane futa nia ki, ma maka nia ma na gaa
         nia, ma na ngwela nia ki, 'uria 'Initooa nia tha God,
         30 nia kau todaa doo 'oro ki laona molaagali ne talua doo bae ki nia 'akwasia. Ma 'ana
         mooria faalu ne kau dao mai, ngwane neri kau too naa 'ana mooria firi.”
         31 Ma si manga tha Jisas 'e lea fonea bare ngwane fafurongo nia ki talifili kera, nia
         ka bae 'urii fuada, “Kolu lea kau 'i Jerusalem fasi da ka faafonoa na doo bae na profet
         ki da kedaa sulia nau, na Ngwela nia Imole.
         32 Kera da fi fale nau laona 'abada na ngwane ne langi lau Jiu ki, fasi da ka faangwaela
         'ani nau, ma da ka bae ta'a 'ani nau, ma da ka ngisufi nau. Da ka nangasi nau, ma
         da ka thaumaeli nau.
         33 Ma 'ana oluna fe dani, nau kwa fi moori lau.”
         34 Sui ta, na bare ngwane fafurongo ki langi da si thaitamana bo si baea neri ki ne
         tha Jisas 'e thaea fuada, sulia manatalada 'e sadi 'asiana 'uria 'inifitalana na doo
         ne tha Jisas 'e bae sulia. Nia ne adea ka langi da si thaitamana tae ne tha Jisas
         'e bae sulia.
         35 Si manga tha Jisas 'e dao karangia maetoaa 'i Jeriko, tee ngwane maana rodo 'e too
         'i ninimana tale. Sulia fe dani ki sui nia 'e gani malefo siana ngwane ki.
         36 Ma si manga 'e rongoa ngwane 'oro ki da tatha, nia 'e soetalafada ka 'urii, “Tae
         ne 'urii?”
         37 Ma da olisia da ka bae 'urii, “Tha Jisas na ngwane bae 'i Nasaret neri 'e lea mai.”
         38 Ma ngwane maana rodo neri 'e 'ai ma ka bae 'urii, “Jisas 'oe na ngwela 'ana kwalafaa
         tha Deved, 'oko manatai nau mai!”
         39 Ma ngwane ne da eta 'i nao 'ana da ka ngatafia, ma da ka thaea nia ka too enoeno.
         Sui ta, ma nia fi 'ai baita mone, ma ka bae 'urii, “'Oe na ngwela 'ana kwalafaa tha
         Deved, 'o manatai nau mai!”
         40 Ma tha Jisas ka takwe ma ka thaea fuada fasi da ka talaia mai siana. Ma si manga
         'e dao karangia, tha Jisas ka soetalafana,
         41 “Ngwalee 'ae, tae ne 'o dooria kwau ilia fuamu?” Ma ngwane neri maana 'e rodo ka
         bae 'urii, “Aofia 'ae, nau ku dooria fasi kwa lilio.”
         42 Tha Jisas ka bae 'urii fuana, “'O lilio naa. Tha God 'e gura 'oe naa, sulia 'o manata
         mamana 'ani nau.”
         43 Ma 'urineri bo nia ka lilio naa, ma ka lea naa fonea tha Jisas, ma ka faabaitaa naa
         tha God. Ma si manga imole ki da rikia, da ka faabaitaa laubo tha God.

1 Tha Jisas 'e dao 'i Jeriko, ma ka tatha kau 'i laona.
         2 Ma tee ngwane naonao 'ada na ngwane ki na da konia malefo 'ana takisi, na thatana
         tha Sakias, nia na ngwane totoda 'asiana.
         3 Ma nia ka thasi 'asiana 'uria rikilana tha Jisas. Sui ta, 'e afitai, sulia nia na
         ngwane kukuru 'asiana, ma ka 'afitai 'uria rikilana tha Jisas, sulia na konia neri
         'e suusia.
         4 Ma nia ka fita kau 'i nao 'ana konia neri, ma ka raa 'i gwauna tee 'ai na da 'alangia
         'ana Sikamo, fasi ka rikia tha Jisas ne 'e lea mai sulia tale neri.
         5 Si manga tha Jisas 'e dao 'ana si kula neri, nia ka lio 'alaa kau 'i gwauna 'ai bae,
         ma ka rikia naa tha Sakias, ma ka bae 'urii fuana, “Sakias 'ae, 'o sifo 'ali'ali mai,
         sulia nau kwau too 'i luma 'oe 'i tari'ina.”
         6 Tha Sakias ka nonithathala 'asiana, ma ka sifo 'ali'ali mai, ma ka talaia naa tha
         Jisas 'i luma nia.
         7 Na imole ki sui da rikia si doo neri, ma da ka unuunu buri 'ana, da ka 'urii, “Tha
         Jisas 'e lea naa siana ma ka too fonea na ngwane ta'a 'urineri rongwane.”
         8 Ma tha Sakias 'e tatae, ma ka bae 'urii fuana Aofia tha Jisas, “Aofia 'ae, nau kwau
         fala ta bali 'ana aludooa nau fuana imole siofaa ki. Ma lelea sa ku ngali talua si
         doo kera imole ki, nau kwau duu 'ana fai si manga fuana.”
         9 Ma tha Jisas ka bae 'urii fuana, “'I tari'ina tha God 'e faamooria naa na 'aebara
         ne, sulia ngwane ne 'e faamamanea tha God ka 'uria manata mamanalae bae na kokoo abu
         kolu tha Abraham.
         10 Nau, na Ngwela nia Imole, ku lea mai 'uria rofelana imole ki na da lea garo, fasi
         ku faamoori kera laubo.”
         11 Na konia baita neri da rongoa doo ki sui na tha Jisas 'e thaea. Sulia 'e dao karangia
         naa 'i Jerusalem, nia ka thaea si omelangwane fasi ka faasuukwaia manatalada, sulia
         da fiia thasa na 'Initooa nia tha God kau fuli 'ali'ali bana.
         12 Nia ne adea tha Jisas ka bae 'urii fuada, “Tee ngwane 'ana 'aebara baita, 'e thathalu
         sui naa ura lealae siana tee ngwane 'inito baita na 'e too tau mai, fasi nia ka gania
         'uria na suukwaia ma na 'initooa fasi si manga 'e oli mai, nia ka 'inito fuana fera
         nia.
         13 'I nao sui ka fi lea, nia 'e soea mai akwale ngwane ni rao nia ki 'i siana, ka fala
         na malefo baita fuada, ka bae 'urii, ‘Molu ka rao 'ana malefo ne ki, fasi molu ka
         todaa lau tai malefo maana maakwali nau.’
         14 Sui ta, na ngwane rao nia ki na ngwane baita neri, da sualangana, ma da fala tai
         ngwane fasi da ka bae fonea ngwane 'inito baita neri, sulia 'e langi da si dooria
         bo na ngwane neri ka 'inito fuada.
         15 “Ka 'urineri boroi, na ngwane 'inito baita 'e alua ngwane neri ka 'inito naa fuada,
         ma 'ana si manga 'e oli mai, nia ka thaea fuana ngwane ni rao nia ki bae 'e fala malefo
         fuada, fasi ka daotoona ta fita si malefo lau na da todaa maana malefo bae ki 'e fala
         fuada.
         16 Na etana ngwane rao 'e lea mai, ka bae 'urii, ‘Arai baita 'ae, nau ku todaa ta akwale
         malefo lau fonea malefo bae ki 'o fala fuaku.’
         17 Ma ngwane baita neri ka bae 'urii fuana, ‘'Oe ngwane rao 'okae. Sulia nau ku thaitamana
         nau ku fitoomu 'ana doo faekwa ki, 'urineri nau ku alua 'oko liosulia akwale maetoaa.’
         18 'Urineri na ruana ngwane ni rao 'e lea mai ka bae 'urii, ‘Arai baita 'ae, nau ku
         todaa lau ta lima malefo fonea malefo bae ki 'o fala fuaku.’
         19 Ma ngwane baita neri ka bae 'urii fuana, ‘'Oko liosulia lima maetoaa.’
         20 'I buri, oluna ngwane ni rao 'e lea lau mai ka bae 'urii, ‘Arai baita 'ae, malefo
         'oe bae ki nau ku ngala, ku bino ngingiria faafia 'ana si maku.
         21 Sulia nau ku mau 'ani 'oe ngwane susuala. 'O 'uria ta ngwane na 'e thaitamana 'oko
         ngala bamu doo ngwane 'e'ete ki, ma 'o thaitamana 'oko ngala laubo fanga faasia raoa
         kera imole 'e'ete ki.’
         22 Sui ngwane baita neri ka bae 'urii fuana, ‘'Oe ngwane rao ta'ae. Nau kwau tooketa
         'oe sulia si baea 'oe ki tala'amu. 'O thaea thasa nau ngwane susuala, ma nau ku 'uria
         ta ngwane na 'e ngala doo ki na 'e langi lau doo nia ki, ma nau ku ngala fanga faasia
         raoa kera tai imole 'e'ete ki.
         23 Lelea sa 'o manata 'urineri, 'uria tae ne langi 'o si ngala malefo nau, ma 'oko alua
         'amu laona si kula ni alu malefolae, fasi 'ana si manga ku oli mai, ku ngala tai fe
         seleni sarenga 'i maana?’
         24 'Urineri bo ngwane baita nia ka bae 'urii naa fuana ngwane ki da takwe 'i seeri,
         ‘Molu ngala malefo nena faasia, ma molu ka fala fuana ngwane na 'e too 'ana akwale
         malefo.’
         25 Da ka bae 'urii, ‘Aofia 'ae, nia too naa 'ana akwale si malefo ngwalee.’
         26 Ma ngwane baita neri 'e olisia ka 'urii, ‘Nau ku thaea fuamolu lelea sa ta imole
         ka rao 'okae 'ana doo na ku fala fuana, nau ku thaitamana kwau fala lau tai doo 'oro
         fuana. Sui ta, lelea sa ta imole ka langi si rao 'okae 'ana tae na ku fala fuana,
         sui boroi 'ana ta doo faekwa nia ka too 'ana, nau ku thaitamana kwau lafua faasia.
         27 Sui ta, na maalimae nau ki bae da otekera 'ana ku 'inito fuada, molu talaida mai
         ma molu ka thaumaelida 'i see 'i naofaku.’ ”
         28 'I burina na tha Jisas 'e bae 'urineri, nia ka lea naa kau 'i nao 'ani kera 'uria
         'i Jerusalem.
         29 Ma si manga 'e dao karangia maetoaa 'i Betfeis ma 'i Betani siana gwe ua da 'alangia
         'ana Olif, nia ka odua ro ngwane fafurongo nia ki 'i nao, ka bae 'urii,
         30 “Muru lea 'ana maetoaa loko muru naofia kau. Ma si manga muru dao 'i seeri, muru
         kau rikia tee dongki. Da kania bada dongki neri, ma langi ta ngwane si tae 'ua 'i
         fafona. Muru lukea, ma muru ka talaia mai 'i see.
         31 Ma lelea ta ngwane ka soetoomurua, ‘'Uria tae ne muru ka lukea na dongki ne rongwane?’
         Muru ka thaea fuana, ‘Na Aofia 'e dooria.’ ”
         32 Aia, ro ngwane neri ki daru lea, ma daru ka daotoona, 'e 'uria bana bae tha Jisas
         'e thaea.
         33 Si manga da lukea na dongki neri, na ngwane ki na da nauthata 'ana dongki neri da
         ka bae 'urii, “Tae ne muru lukea na kale dongki nee 'uria.”
         34 Daru ka bae 'urii, “Na Aofia 'e dooria.”
         35 Ma da ka talaia na mai siana tha Jisas, ma da ka alua maku kera ki 'i fafona sulina
         na dongki neri, ma da ka 'adomia tha Jisas fasi ka tae 'i fafona.
         36 Si manga tha Jisas 'e lea kau sulia tale, imole ki da ka thamatana maku kera ki sulia
         tale, fasi nia ka fali 'i fafona.
         37 Ma 'ana si manga 'e dao karangia 'i Jerusalem 'ana si kula na tale 'e sifo toli 'uria
         fe ua neri 'i Olif, na ngwane 'oro 'ana bare ngwane fafurongo nia ki da too 'i seeri,
         ma da faabaitaa tha God 'ana si lingee doo baita ki, 'uria na doo ni kwelelae 'ana
         baita ki na da rikia.
         38 Ma da ka bae 'urii, “'Oko 'oilaketana ngwane 'inito ne 'e lea mai 'ana na suukwaia
         'oe! Ma na enoenoa nia tha God ka too 'i thalo. Ma kolu ka faabaitaa tha God na 'e
         baita ka tatha.”
         39 Ma tai Farasi ki da too laubo 'i seeri, da ka bae 'urii fuana tha Jisas, “Ngwane
         Toodoo 'ae, 'oko thaea fuana bare ngwane fafurongo 'oe ki, da ka too enoeno.”
         40 Ma tha Jisas 'e olisida ka 'urii, “Nau ku thaea fuamolu, lelea sa da ka too enoeno,
         na fau ki dau akwa 'ana faabaitalana tha God.”
         41 Ma 'ana si manga tha Jisas 'e dao karangia 'i Jerusalem, nia ka lilio kau, ma ka
         rikia na maetoaa neri, ma nia ka angi, sulia na liona 'e dila fuana imole ki na da
         too 'i seeri.
         42 Ma ka bae 'urii, “'E 'okae lelea sa molu ka thaitamana 'i tari'ina na doo na 'e talaia
         imole ki 'uria enoenoa. Sui ta, 'i tari'ina molu lalafusia bo.
         43 Nia kau dao 'ana si manga, fasi na maalimae kamolu ki, dau lea mai, ma dau firu fone
         kamolu, ma dau suusi kamolu, ma ka afitai molu ka kotho 'i maa.
         44 Ma kera dau tagalongainia fera kamolu ma na imole ki sui 'i laona. Ma ta tee gwe
         fau boroi si too naa 'ana si kula na 'e totoo 'ania 'i nao. Da ka nagaa fera kamolu,
         sulia langi molu si thaitamana si manga tha God 'e lea mai 'uria faamoorilamolu.”
         45 Si manga tha Jisas 'e ruu kau laona Beu Abu tha God, nia ka taria na imole ki na
         da usi 'i laona.
         46 Ma nia ka bae 'urii fuada, “Na kekedalae Abu ki 'e thaea ka 'urii, ‘Na beu nau, na
         beu ni foa.’ Sui ta, molu talana 'amolu 'ana kula ura belilae 'i laona.”
         47 Sulia fe dani ki sui, tha Jisas 'e toodoo 'i laona Beu Abu tha God. Ma na ngwane
         ni foa baita ki, ma na ngwane toodoo ki 'ana bibirangaa, ma tai ngwane naoanao ki
         'i Jiu, da thasi 'uria thaungilana tha Jisas.
         48 Sui ta, da si daotoona ta tale 'uria ililana, sulia na imole ki sui da too bada fonea
         sulia fe dani ki sui 'uria rongolana baelana.

1 'Ana tee fe dani, tha Jisas 'e toodoo fuada na imole ki 'i laona Beu Abu tha God.
         Ma nia ka faarongo laubo 'ana Faarongolae 'Okae. Ma 'ana si manga neri, na ngwane
         ni foa baita ki, ma ngwane toodoo ki 'ana bibirangaa, ma tai ngwane naoanao ki laubo,
         da lea mai siana tha Jisas.
         2 Ma da soetalafana da ka 'urii, “Ngwalee 'ae, na suukwaia tae ne 'o too 'ania 'uria
         ililana doo nee ki? Ma tha ti mone ne 'e fala na suukwaia nee fuamu?”
         3 'I seeri, tha Jisas ka bae 'urii fuada, “Iuka, nau ku soetoomolu fasi 'uria tee si
         doo.
         4 Molu thaea fasi fuaku, na suukwaia na tha Jon 'e too 'ana 'uria faasisiuabulae, 'e
         'ito mai faasia 'i fai? 'E 'ito mai faasia tha God, ma langi 'e 'ito mai faasia na
         imole ki bana?”
         5 Ma da ka soetalafada kwailiu 'i malutada da ka 'urii, “Tae nee kolu ka thaea? Lelea
         sa kolu olisia ma kolu ka 'urii, ‘Faasia tha God,’ nia kau bae 'urii, ‘Ma 'uria tae
         mone nee molu si faamamanea tha Jon?’
         6 Ma 'e langi si 'okae laubo fasi kolu ka bae 'urii, ‘'E 'ito bana mai faasia imole
         ki,’ sulia na imole ki dau 'uikolu 'ana fau, ma dau thaumaeli kolu, sulia da faamamanea
         tha Jon nia ta profet laubo.”
         7 'I seeri, da olisia tha Jisas ma da ka 'urii, “Kameli meli si thaitamana bo.”
         8 Ma tha Jisas ka bae 'urii lau fuada, “Nau boroi langi kwasi faarongo kamolu bo 'ana
         na suukwaia 'urifita ne nau ku ilia 'ana doo ne ki.”
         9 'I buri, tha Jisas ka faarongo kera lau 'ana tee si omelangwane ka 'urii, “Tee si
         manga, tee ngwane 'e fasia tee ole'ai 'ana grep, ma nia ka alua tai ngwane rao da
         ka liosulia ole'ai neri. Ma ngwane baita 'ana na ole'ai ne ka lea 'ana tee fera tau,
         ma langi si oli 'ali'ali mai.
         10 Lelea sa ka dao naa 'ana si manga na ole'ai neri 'e maua, ngwane baita neri ka fala
         tee ngwane ni rao nia, fasi ka ngala mai tai fufue grep 'ana 'ai na nia fasia laona
         ole'ai neri. Sui ta, ma si manga ngwane ni rao neri 'e dao laona ole'ai neri, na ngwane
         rao ki na da liosulia ole'ai neri ki, da ka kwaea, sui da ka olifai 'o'oni 'ana siana
         ngwane baita nia.
         11 Ma na ngwane baita neri ka fala lau ruana ngwane ni rao. Sui ta, ma ngwane rao ki
         na da liosulia ole'ai neri ki, da ka kwaea laubo, ma da ka bae ta'a naa 'ana, ma da
         ka olifai 'o'oni laubo 'ana.
         12 'Urineri, ngwane baita neri ka fala lau oluna ngwane ni rao nia, ma da ka kwae maala
         laubo 'ana, ma da ka 'ui'ana faasia fera neri.
         13 'I buri, na ngwane baita neri ka manata 'urii, ‘Tae lau ne nau kwau ilia? Sui ta,
         nau kwau fala naa 'aku na ngwela ngwane nau na ku liothau 'asiana naa 'ania. Ma nia
         nee na ngwane rao ne liosulia ole'ai ki dau thaebaita 'ania.’
         14 Bo si manga ngwane ne ki da rao 'ana ole'ai neri, da rikia na ngwane neri, da ka
         bae 'urii 'i malutada kwailiu, ‘Na ngwela mamana nia ngwane baita bae naa ne, ne nia
         kau ngali ole'ai ne. Kolu thaumaelia fasi kolu ka ngala 'akolu ole'ai ne fuakolu.’
         15 'Urineri bo da ka taria naa ngwane neri 'i maa faasia laona ole'ai bae, ma da ka
         thaumaelia naa.” Ma tha Jisas 'e soetalafada ka 'urii,
         16 “Tae ne na ngwane baita 'ana na ole'ai neri kau ilia? Nia kau dao mai, ka thaungia
         na ngwane neri ki. Sui nia ka fala naa ole'ai nia fuana ngwane 'e'ete ki.” Si manga
         ngwane ki kera rongoa na baea ne tha Jisas, da ka bae naa 'urii, “'E langi 'asiana,
         'e afitai ka 'urineri!”
         17 Sui tha Jisas ka lilio suukwai fuada, ka bae 'urii, “Lelea sa 'e langi si 'urineri,
         tae naa na maalutana si baea bae laona Kekedalae Abu ki bae 'e 'urii, ‘Si fau nee
         na ngwane thaungai beu ki da otekera 'ania, nia nee si fau na 'e talingai ka talua
         na fau ki sui 'ana 'oguna beu.’
         18 “Ma lelea sa ta imole ka 'asia fafona fau neri, na imole neri ka magangisingsia naa.
         Ma lelea sa na fau neri ka 'asia faafia ta imole, na nonina imole neri ka meme teefau
         naa.”
         19 'Ana si manga neri, na ngwane ni foa baita ki fonea ngwane toodoo ki 'ana bibirangaa,
         da lio thaitamana na tha Jisas 'e bae suli kera, ma da dooria da ka daua 'ana si manga
         neri. Sui ta, kera da mau lau bada 'ana imole ki.
         20 Ma na ngwane naoanao ki da thasi 'uria daotoolana ta tale ura daulana tha Jisas.
         Ma da folia tai ngwane fasi da ka suke 'ana soetoolana tha Jisas. Sulia da dooria
         da ka fofo faafia 'ana ta si doo ne si 'o'olo, fasi ka tala'ana falelana kau fuana
         ngwane gwaungai 'i Rom ne liosulia 'i Jiudea, fasi ka tooketa nia.
         21 Da dao siana, ma da ka bae 'urii, “Ngwane toodoo 'ae, kameli thaitamana 'o toodoo,
         ma 'oko thaea na doo mamana ki. Ma 'oe 'o si 'ado bo fonea ta ngwane 'ana ta tae na
         da manata sulia. 'Oko toodoo bamu sulia suukwaia nia ma kwaidooria tha God fuana na
         imole ki.
         22 Thaea mai fuameli, 'Urineri ma 'e tala'ana bana kolu ka fala malefo 'ana takisi fuana
         ngwane 'inito 'i Rom ma laa 'e langi?”
         23 Ma tha Jisas 'e lio thaitamana na sukelada, ma ka bae 'urii,
         24 “Faatana fasi mai ta fe seleni.” Ma si manga da ngala mai tee fe seleni fuana, nia
         'e soetalafada ka 'urii, “'Urineri ma, ti nee nununa 'e nii 'ana fe seleni nee? Ma
         na thatana ni ti nee?” Ma da olisia da ka 'urii, “Na ngwane 'inito 'i Rom.”
         25 Ma tha Jisas ka bae 'urii fuada, “Lelea sa 'e 'urineri, molu ka fala fuana na ngwane
         'inito 'i Rom si doo nia ki, ma molu ka fala laubo si doo tha God ki fuana tha God.”
         26 Ma da ka too enoeno naa, sulia da mau 'asiana 'ana olisilana tha Jisas. Ma 'e langi
         da si tala'ana naa fasi da ka daotoona ta sukelae lau faafia tha Jisas 'i maana imole
         ki.
         27 Sui, tai Sadiusi ki da ka lea mai siana tha Jisas. Na Sadiusi ki na da thaea thasa
         na ngwane ki langi da si tatae lau faasia maea. Ma da soetalafana tha Jisas da ka
         bae 'urii,
         28 “Ngwane Toodoo 'ae, tha Mosis 'e kedaa na bibirangaa fuakolu ka alangai 'urii, ‘Lelea
         sa ta ngwane ka mae, ma na 'afe nia ka moori 'ua bana, boroi ma langi nia si too 'ana
         ta ngwela, na doorana ka adea lau gwe 'oru neri, fasi ka too 'ana ta ngwela fuana
         ngwane ai na 'e mae naa.’
         29 “Iuka ma, 'ana tee si manga, fiu ngwai thaasina ki da too. Ma na ngwane 'i nao 'e
         ade keni, ma langi si too bana ta ngwela, ma ngwane neri ka mae na 'ana.
         30 “Ma na ruana ngwane ka adea lau gwe 'oru neri, ma nia ka mae laubo.
         31 Sui oluna ngwane ka 'urineri laubo. Ma ka 'urineri laubo fuana ngwane 'i burina ki
         sui bo. Na fiu ngwai thaasina neri ki sui bo, da adea keni neri, ma langi da si too
         bana ta ngwela, ma da ka mae sui naa.
         32 Ma 'i buri na, keni neri ka mae laubo.
         33 'Urineri ma, 'ana fe dani na tha God kau taea imole mae ki sui faasia maea, ni tai
         'ada ne na 'afe nia neri? Sulia na fiu ngwai thaasina neri ki sui bo bae da adea keni
         neri.”
         34 Ma tha Jisas 'e olisida ka 'urii, “Si manga nee, na ngwane ki ma na keni ki, da arai
         ma da ka 'afe.
         35 Sui ta, 'ana si manga na 'e nia 'ua kau, na ngwane ki ma na keni ki na da tala'ana
         na tataelae faasia na maea, ma da ka too naa 'ana na mooria firi 'i thalo, 'e langi
         da si arai ma da si 'afe naa,
         36 sulia da 'uria naa 'ada na enselo ki, ma ka langi da si mae naa. Kera naa na ngwela
         nia ki tha God, sulia da tatae naa faasia na maea.
         37 “'Urineri, ma na kekedalae tha Mosis 'e faafolaalia naa fuakolu na imole mae ki,
         dau moori lau. Sulia si manga bae tha God 'e faatana fuana tha Mosis 'ana ere bae
         tharufia kae fe 'ai bae, tha Mosis 'e 'alangia tha God 'ana, ‘God tha Abraham, ma
         God tha Aesak, ma God tha Jakob.’
         38 Na maalutana 'e 'urii: Tai imole ki na da mae naa, da foasia bada tha God, sulia
         da moori naa fonea tha God.”
         39 Ma tai ngwane 'ada na ngwane toodoo ki 'ana bibirangaa, da ka bae 'urii, “Ngwane
         toodoo 'ae, na olisilae 'oe 'e 'okae 'asiana!”
         40 Ma da ka mau naa 'uria soetoolana lau.
         41 Sui tha Jisas 'e soetalafada ka 'urii, “'Uria tae ne, da ka thaea na Kraes na ngwane
         'ana na kwalafaa tha Deved?
         42 Tha Deved 'e bae 'urii sulia 'i laona Kekedalae 'ana Sams ki, ‘Tha God 'e bae 'urii
         fuana Aofia nau: 'Oko too bali aolo 'ani nau, ma 'oko gwaungai fone nau,
         43 maasia si manga nau kwau alua maalimae 'oe ki 'i farana suukwaia 'oe.’
         44 “Tha Deved 'ana 'i tala'ana na 'e 'alangia na Kraes 'ana na ‘Aofia.’ Nia naa, na
         Kraes 'e langi lau ngwela 'ana kwalafaa tha Deved bana. Nia na Aofia nia laubo.”
         45 Si manga imole 'oro ki da fafurongo, tha Jisas ka bae 'urii fuana bare ngwane fafurongo
         nia ki,
         46 “Molu ka lilio 'okae faasia na ngwane toodoo ki 'ana bibirangaa tha Mosis, sulia
         da dooria da ka tatha fonea maku iroiroa tikwa ki. Ma da dooria 'asiana laubo thasa
         na imole ki da ka faa'inito kera, ma da ka baediana fuada 'i maana usia ki. Ma da
         ka dooria toolae 'i nao 'ana si kula baita ni toolae ki laona beu ni foa ki, ma 'ana
         si kula 'okae ki si manga 'ana foalae.
         47 Sui boroi 'ana, ngwane neri ki da belia na luma ma si doo kera gwe 'oru ki. Ma da
         foa ka tikwa, fasi na imole ki da ka bae 'okae suli kera. Iuka, na ngwane toodoo ki
         'ana bibirangaa tha Mosis, na kwakwaelae kera kau ta'a 'asiana fuada!”

1 Si manga tha Jisas 'e too 'ua laona Beu Abu tha God, nia 'e lilio ma ka rikia ngwane
         totoda ki da lea mai 'uria fala malefolae laona na kwande doo ura alu malefolae 'i
         laona.
         2 Ma nia ka rikia laubo tee gwe 'oru na 'e siofaa 'asiana. Nia 'e lea mai, ma ka fala
         ro mamage malefo faekwa ki.
         3 Ma tha Jisas ka bae 'urii, “Doo mamana ku thaea fuamolu, na falelae na gwe 'oru siofaa
         na 'e fala, 'e baita ka tatha talua ngwane ki na da fala malefo baita.
         4 Sulia ngwane totoda ki, da fala bada si doo sarenga ki 'ana aludooa kera. Sui ta,
         gwe 'oru siofaa nee, 'e falateefau naa 'ana doo ki na 'e too 'ana 'uria 'arutoolana.”
         5 Ma tai ngwane fafurongo 'ana tha Jisas, da tangoa na Beu Abu tha God, sulia na rikilana
         'e kwanga 'asiana 'ana gwe fau 'okae ki na da laungia 'ana ma 'ana falelae ki laubo
         na da fala fuana tha God. Sui tha Jisas ka bae 'urii fuada,
         6 “Na Beu Abu ni Gwaungaia nee molu rikia, kau dao 'ana fe dani na 'e langi ta tee
         gwe fau si too na 'i fulina, nia kau tagalo teefau naa 'i thaegano!”
         7 Ma da soetalafana ka 'urii, “Ngwane toodoo 'ae, 'i angita na doo neri ki kau dao
         mai 'ana? Ma na tae nee kau fuli fasi ka faatana si manga na doo neri ki sui kau fuli
         ma kau dao mai 'ana?”
         8 Ma tha Jisas 'e olisida ka 'urii, “Molu ka lilio 'okae, ma ka langi molu si alamatana
         ta ngwane ka talai garo 'ani kamolu. Sulia na ngwane 'oro ki dau dao mai 'ana thataku,
         ma dau bae 'urii, ‘Nau naa na Kraes!’ Ma dau bae laubo 'urii, ‘Si manga 'olea bae
         'e dao naa!’ 'E langi molu si lea sulida.
         9 Ma ka langi molu si mau 'ana si manga molu rongoa na firua ki, ma na baea sulia firua
         ki, sulia doo neri ki kau fuli fasi 'i nao. Sui boroi 'ana doo neri ki ka fuli, na
         'isilana si manga 'e langi si karangia 'ua.”
         10 Sui tha Jisas ka bae lau 'urii fuana bare ngwane fafurongo nia ki, “Na 'aefera ki
         dau firu 'i malutada kwailiu, ma na 'initooa ki dau firu 'i malutada kwailiu.
         11 Ma na anuanu baita ki kau dao mai, ma na fioloa, ma na uuni mataia baita 'asiana
         ki kau tatha 'ana fera ki sui, ma doo baita 'e'ete ni maungilana ki, ma na mamalafoa
         kau thakatafa mai faasia laona lofo thalo.
         12 “Ma 'i nao 'ana doo neri ki kau fuli, dau ilia doo ta'ae ki 'ani kamolu, sulia molu
         roosuli nau. Kera dau kani kamolu, ma dau faanonifii kamolu, ma dau falakamolu laona
         beu ni foa ki 'uria ilitoolamolulae, ma dau alu kamolu 'i laona dele, ma dau ngali
         kamolu 'i nao 'ada na ngwane naoanao ki 'uria tooketalamolu.
         13 Lelea sa ka 'urineri nia naa neri si manga 'okae fuamolu 'uria baelae sulia na Faarongolae
         'Okae nia tha God.
         14 Ma molu si manata 'a'abo lau 'uria ta si tae ne molu kau olisida 'ana.
         15 Sulia nau kwau fala teefau naa 'ana fuamolu si baea 'ana liotooa, ma langi ta maalimae
         'amolu kau bae naga kamolu, ma langi ka bae tofea doo ki na molu thaea.
         16 Na maka kamolu ki, ma gaa kamolu ki, ma na ngwane 'i burimolu ki, ma na ngwane futa
         kamolu ki, ma na imole kwaimani kamolu ki, dau fala kamolu fuana ngwane naoanao ki.
         Ma tai ngwane 'amolu dau thaumaelida.
         17 Na ngwane ki sui dau sualangai kamolu 'uri nau.
         18 Ka 'urineri boroi 'ana, afitai ta tee si ifu faekwa 'ana gwaumolu kau langi 'ana.
         19 Molu ka takwe ngado 'ana manata mamanalae kamolu, ma molu kau moori firi.”
         20 Ma tha Jisas ka bae lau 'urii fuada, “Si manga molu rikia na omea 'e alasia 'i Jerusalem,
         molu ka thaitamana dau tagalongainia na fera baita neri.
         21 Ma 'ana si manga neri, na imole ki na da too 'i Jiudea, dau tafi teefau 'uria gwauna
         fe ua ki. Ma na imole ki na da too laona maetoaa baita neri, dau tafi faasia. Ma na
         imole ki na da too kalikali mai 'e langi da si oli lau mai ura fera baita neri.
         22 Sulia si manga 'uria tooketalae naa neri, fasi na tae ki bae da kekeda sulia 'i laona
         Kekedalae Abu kau dao mamana na mai.
         23 'Ana si manga neri, na liodilalae kau baita fuana keni ki na da iana, ma na keni
         ki na da faasusufia kae ngwela ki, sulia 'e afitai naa da ka tafi. Ma na liodilalae
         baita laubo kau daotoona imole ki 'ana fera neri, sulia tha God kau kwaea na imole
         ki 'i seeri.
         24 Tai imole 'ada dau thaumaelida 'ana 'ila ni firua. Ma tai imole 'ada dau dauda, ma
         dau kani faafida, ma dau ngalida 'uria fera 'e'ete ki. Ma na imole ki ne langi lau
         Jiu, dau nagaa fera baita 'i Jerusalem lelea ka dao 'ana 'isilana si manga kera.”
         25 Tha Jisas 'e bae 'urii, “Doo 'e'ete ki kau fuli fuana thato, ma na sinali, ma na
         bubulu ki. Ma na imole ki 'ana na maetoaa baita ki sui 'i laona na molaagali, dau
         fiitala, ma da ka mau 'ana na kuruulana ma na raalana asi, ma na busulana nanafo ki.
         26 Ma na imole ki dau maetabuamarakwa sulia da mau 'asiana, si manga da maasia na daolana
         mai doo neri ki faafia na molaagali lalau. Sulia na doo ki 'i lofona thalo, dau lea
         garo.
         27 Sui fatai, nau, Ngwela nia Imole, kwa fi dao faatai mai. Nau kwau dao mai fonea na
         suukwaia baita, ma na folaalae baita 'i fafona na datha ki.
         28 Ma si manga na doo neri ki 'e thafali kau fuli, molu ka takwe, ma molu ka lilio 'alaa,
         sulia si manga tha God kau faamoori kamolu ai, 'e dao karangia naa.”
         29 Sui tha Jisas ka bae sulia si omelangwane neri fuada ka 'urii, “Molu ka manata fasi
         sulia 'ai na da 'alangia 'ana fig ma na 'ai ki sui laubo 'i see.
         30 Si manga molu rikia na 'abana 'e ngongothaa, molu ka thaitamana si manga ura uuni
         thato 'e karangi naa.
         31 Ka 'urineri laubo, 'ana si manga molu rikia doo neri ki 'e fuli, molu ka thaitamana
         naa si manga fasi tha God ka gwaungai, 'e dao karangi naa.
         32 Doo mamana 'asiana ku thaea fuamolu, doo neri ki sui kau dao mai, sui fatai na imole
         ki na da moori 'ana si manga neri, da fi mae.
         33 Na kwalimangaa ma na molaagali nee kau sui, sui ta, na baelaku 'e 'afitai ka sui.
         34 “Molu ka lilio 'okae. 'E langi molu si roo 'ana foalae baita ki, ma na kuu lilingalae,
         ma na manata 'aberolae ki 'ana mooria 'i laona molaagali. Lelea sa molu ade 'urineri,
         fe dani neri kau daofaatona kamolu ilingia ta 'aukwai.
         35 Sulia fe dani neri kau dao mai faafia imole ki sui, 'ana fera ki sui 'i laona molaagali.
         36 Molu ka lilio 'okae, ma molu ka foa 'ana si manga ki sui, fasi molu ka too 'ana suukwaia
         'uria na mooria 'i laona doo neri ki na kau fuli. Ma fasi molu si nonisusuala lau
         si manga molu kau takwe 'i naofaku, na Ngwela nia Imole.”
         37 'Ana fe dani ki sui, tha Jisas 'e toodoo fuada na imole ki 'i laona Beu Abu tha God.
         Ma 'ana fe thaulafia ki nia ka lea 'uria 'i gwauna fe ua neri 'ana Olif.
         38 Ma 'i laasikadangi ki sui, imole 'oro ki da ka lea mai laona Beu Abu tha God 'uria
         rongolana baelana tha Jisas.

1 Si manga 'uria Fangaa 'ana Tathalae kera Jiu ki, 'e karangi naa. 'Ana fangaa neri,
         da thaitamana 'anilana berete 'e langi ta isi laona.
         2 Ma na ngwane ni foa baita ki, ma na ngwane toodoo ki 'ana bibirangaa, da ka manata
         'uria thauagwalae 'ana tha Jisas, sulia da maungia na imole ki.
         3 Ma tha Saetan ka dao mai 'i laona manatalana tha Jiudas Iskariot, ta ngwane 'ana
         akwala ma na ro ngwane fafurongo nia bae ki tha Jisas.
         4 Nia ne tha Jiudas ka lea kau siana ngwane ni foa baita ki, ma na ngwane naoanao ki
         'ana ngwane ne kera liosulia Beu Abu tha God, ma ka thaea fuada nia 'e thaitamana
         kau 'adomi kera 'uria daulana tha Jisas.
         5 Da ka nonithathala 'asiana, ma da ka fala malefo fuana.
         6 Tha Jiudas ka ala naa faafia, ma ka thafali lilio naa 'uria ta si manga ne langi
         ta ngwane si too fonea tha Jisas, fasi nia ka 'olea maelana tha Jisas fuada.
         7 'Urineri, fe dani neri na imole Jiu ki 'uria 'anilana berete ne langi ta isi 'i laona,
         'e dao naa. Fe dani neri, da thaungia laubo kale sipsip ki, ma da ka thalungainia
         fanga 'uria na Fangaa 'ana Tathalae.
         8 Ma tha Jisas ka fala tha Pita fonea tha Jon ka bae 'urii fuadarua, “Muru lea muru
         ka thalungainia fanga fuakolu 'uria 'anilana 'ana Fangaa 'ana Tathalae.”
         9 Keerua daru soetalafana tha Jisas daru ka 'urii, “'I fai ne 'o dooria miri kau thalungainia
         'ana si kula 'uria fangalae?”
         10 Tha Jisas 'e olisia ka bae 'urii, “Si manga muru dao kau 'ana fera, muru kau daotoona
         tee ngwane 'e ngala na doo 'uria ngali kafolae. Muru ka lea burina 'uria luma neri
         nia 'e lea 'uria.
         11 Muru ka bae 'urii fuana ngwane neri luma nia, ‘Na ngwane toodoo 'e bae mai 'urii
         fuamu: Niifai na luma fasi nau ku 'ania na Fangaa 'ana Tathalae fonea bare ngwane
         fafurongo nau ki?’
         12 Ma na ngwane neri kau faatana luma baita 'ana luma neri na 'e too 'i langi, si kula
         na doo ki da thalungainia sui naa 'ana, ma 'i seeri muru kau thalungainia 'ana fanga
         ki.”
         13 'Urineri, daru ka lea naa, ma daru ka daotoona doo ki sui ilingia naa bae tha Jisas
         'e thaea fuadarua. Ma daru ka thalungana naa fanga neri 'i seeri.
         14 'E dao naa 'ana si manga 'uria 'anilana na Fangaa 'ana Tathalae, ma tha Jisas fonea
         na aposol nia ki, da ka too naa 'ana kula ni fangalae.
         15 Ma nia ka bae 'urii fuada, “Nau ku dooria 'asiana na 'anilana na Fangaa 'ana Tathalae
         fone kamolu, sui fatai nau kwa fi nonifii 'aku.
         16 Ma nau ku thaea fuamolu 'e afitai nau ku 'ania lau na Fangaa nee 'ana Tathalae fone
         kamolu, lelea ka dao 'ana si manga 'ana faamamanalana si manga tha God kau gwaungai.”
         17 Sui tha Jisas ka ngala na titiu, ma ka faabaitaa tha God. Sui nia ka bae 'urii fuada,
         “Molu ka ngala, ma molu ka 'ado 'ana 'i malutamolu.
         18 Nau ku thaea fuamolu, 'ito 'i tari'ina ka oli 'alaa, nau kwasi kuufia lau waen nee,
         lelea ka dao 'ana si manga na 'initooa nia tha God kau dao mai.”
         19 Sui tha Jisas 'e ngala fe berete, ma ka faabaitaa tha God, sui ka niia, ma ka fala
         fuada. Ma nia ka bae 'urii, “Na noniku nee nau ku fala fuamolu. Molu ka 'ania 'uria
         manatatoolaku.”
         20 'I burina na fangalae, nia ka ngala laubo na titiu, ka bae 'urii, “Nia nee na 'abuku
         na 'e igwa ka duu 'usi kamolu. 'Ana 'abuku, ne tha God 'e faasuukwaia na alaofua faalu.
         21 “Rikia fasi! Na ngwane ne kau fale nau fuana maalimae nau ki, 'e too bana fone nau
         'i see 'ana si kula ni fangalae.
         22 Sulia nau, na Ngwela nia Imole, kwau mae ilingia na tha God 'e dooria. Sui ta, 'e
         ta'a 'asiana fuana ngwane neri 'e fale nau fuana maalimae nau ki!”
         23 Ma da thafalia soetoolada kwailiu 'i malutada 'uria ni tai 'ada neri kau ilia si
         doo neri.
         24 Ma na bare ngwane fafurongo nia ki da ka olisusuu 'i malutada kwailiu 'uria ni ti
         'ada ne 'e baita ka tatha.
         25 Ma tha Jisas ka bae 'urii fuada, “Kamolu thaitamana na ngwane gwaungai ki na da gwaungai
         fuana ngwane ne langi lau Jiu, da too 'ana suukwaia, ma da thaitamana 'asiana na suumailana
         ngwane ki 'uria ililana doo ki na da dooria. Ma da ka dooria na ngwane ki da ka thae
         kera 'ana gwaulii ngwane ki.
         26 Sui boroi 'ana, molu si ade lau 'urineri 'i malutamolu. Ma ni tai 'amolu ne 'e kwaitalai,
         nia kau ilingia ngwane ne 'e enoeno. Ma na ngwane ne 'e baita, ma nia kau ilingia
         na ngwane ni rao.
         27 'Urineri ma thasa ni ti nee da thae nia 'ana ngwane baita, na ngwane na 'e too ura
         fangalae, ma langi na ngwane na 'e rao fuana? Na ngwane na 'e too 'uria fangalae na
         'e baita. Sui ta, nau ku too 'i malutamolu ilingia na ngwane ni rao.
         28 “Molu too naa fone nau 'i laona na ilitooa nau ki sui.
         29 Lelea sa na Maka nau 'e falateefau naa 'ana gwaungaia fuaku, nau boroi kwau fala
         laubo na gwaungaia fuamolu,
         30 fasi molu ka fanga fone nau, ma molu ka kuu fone nau 'i laona 'Initooa nau. Ma molu
         ka too 'ana si kula ni toolae 'ana na gwaungaia ki, ma molu ka 'inito faafia na akwala
         ma ro kulee ngwane bae ki 'i Israel.”
         31 Sui tha Jisas ka bae 'urii fuana tha Pita, “Saemon Pita 'ae! 'O fafurongo fasi ngwalee.
         Tha God 'e alamatana naa tha Saetan, fasi ka thasi 'uria kau tagalangai kamolu teefau
         faasi nau, ilingia ngwane ne 'e rao 'i laona raoa 'uria efolana mingge doo 'okae ki
         faasia na 'unge doo ta'ae ki.
         32 Ngwalee Saemon 'ae, ka 'urineri boroi, nau ku foa fuamu, fasi ka langi 'o si oli
         faiburi 'ana na fiitooa 'oe. Ma 'ana ta si manga na 'oko manata oli lau mai 'uri nau,
         'oko faasuukwaia na ngwane ki na da faamamana nau.”
         33 Ma tha Pita 'e olisia ka 'urii, “Aofia 'ae, nau ku kwaimaakwali baku 'uria lealae
         fone 'oe 'i laona dele ma 'uria maelae fone 'oe!”
         34 Ma tha Jisas 'e olisia ka 'urii, “Pita 'ae, nau ku thaea fuamu, 'i tari'ina laona
         fe rodo nee, 'i nao 'ana na kukua kau 'ai, 'ou tofe nau 'ana olu si manga, ma 'ou
         thaea 'o lalafusia nau.”
         35 Sui sa Jisas 'e soetalafana bare ngwane fafurongo nia ki ka 'urii, “'Urineri ma si
         manga bae nau ku odu kamolu kau, ma langi molu si too 'ana ta malefo, ma langi ta
         ngwai, ma langi ta tae butu, 'urineri ma kamolu kukuru 'ana ta si doo bae?” Ma da
         olisia da ka 'urii, “'E langi bo.”
         36 Ma tha Jisas ka bae 'urii, “Sui ta, 'ana si manga nee, lelea sa ta imole ka too 'ana
         ta malefo ma langi ta ngwai, nia ka ngala 'ana. Ma ta imole langi si too 'ana ta 'ile
         ni firu, nia ka usi 'ana maku tikwa baita nia, ma ka folia ta 'ile 'ana.
         37 Nau ku thaea doo nee fuamolu, sulia na Kekedalae Abu 'e bae suli nau ka 'urii, ‘Da
         ofu nia fonea ngwane ta'a ki.’ Doo neri kau fuli fuaku, sulia na kekedalae ki sui
         bo suli nau kau fuli mamana naa.”
         38 Ma na bare ngwane fafurongo nia ki da ka bae 'urii, “Aofia 'ae, rikia fasi, kolu
         too naa 'ana ro 'ile ni firu ki 'i see!” Ma nia 'e olisida ka 'urii, “'E 'okae naa
         neri.”
         39 Tha Jisas fonea bare ngwane fafurongo nia ki, da 'akwasia naa fera baita neri, ma
         da ka lea naa 'uria fe ua da 'alangia 'ana Olif, ilingia bae dau lea ngwaluda 'ana
         si manga 'oro ki.
         40 Ma si manga da dao 'ana si kula neri, nia ka bae 'urii fuada, “Molu ka foa, ade'ana
         molu ka 'asikamolu laona ilitooa.”
         41 Sui tha Jisas 'e 'idu faekwa lau kau faasida, 'e tala'ana 'uilae 'ana si fau, ma
         ka boururu 'i thaegano, ka foa.
         42 Nia ka bae 'urii, “Maka 'ae, lelea sa 'o dooria, 'oko lafua 'amu na nonifiilae nee
         faasi nau. Sui boroi 'ana, langi lau na kwaidooria nau 'i tala'aku, sulia na kwaidooria
         'oe 'ana.”
         43 Ma tee enselo faasia 'i thalo 'e dao mai, ma ka faasuukwai nia.
         44 Ma si manga neri liona 'e dila 'asiana, nia ka foa suukwai lau. Ma na 'i'ida neri
         'i nonina 'e 'udu ka 'asia 'i thaegano ilingia ta gwigwire 'abu.
         45 Ma si manga 'e tatae faasia foalae, nia ka oli siana bare ngwane fafurongo nia ki.
         Kera da moosu 'ada, sulia da maketho 'asiana 'ana liodilalae.
         46 Ma tha Jisas ka bae 'urii fuada, “Rongwane 'ae, 'uria tae nee molu ka moosu? Molu
         tatae, ma molu ka foa, ade'ana molu ka 'asi kamolu laona ilitooa.”
         47 Si manga tha Jisas 'e bae 'ua bana foneda, tee konia baita da ka dao na mai. Ma tee
         ngwane 'ana bare ngwane fafurongo nia bae ki, na thatana tha Jiudas, 'e talaida mai.
         Ma nia ka dao mai siana tha Jisas, ma ka nonoia.
         48 Sui ta, tha Jisas ka bae 'urii fuana, “Jiudas 'ae, 'o fale nau, na Ngwela nia Imole,
         fuada na maalimae nau 'ana nonoilaku!”
         49 Ma si manga na bare ngwane fafurongo ki da too fonea tha Jisas, da ka rikia si doo
         neri, da ka bae 'urii, “Aofia 'ae! 'Urineri ma kameli kau kwaeda 'ana 'ile ni firu
         kameli nee ki?”
         50 Ma tee ngwane 'ada, ka kwaea tee ngwane ni rao nia na foa ni gwau, ma ka kwae muusia
         naa bali alinga aolo nia.
         51 Bo tha Jisas ka bae 'urii, “Sui naa neri!” Ma ka thamotoona na alingana ngwane neri,
         ma ka guraa naa.
         52 Sui tha Jisas ka bae fuada na ngwane ni foa baita ki, ma na ngwane ki na da folo
         'usia Beu Abu tha God, ma na ngwane baita ki na da lea mai 'uria daulana, nia ka bae
         'urii, “Rongwane 'ae, 'urineri ma, nau ta ngwane thaungwane nee, fasi molu ka dao
         mai 'uri nau fonea 'ile ki ma subi ki?
         53 Nau ku too baku siamolu laona Beu Abu tha God sulia dani, sui ta, langi molu si thasi
         bo 'ura daulaku. Boroi ma si manga kamolu naa nee, fasi molu ka rao naa 'ana suukwaia
         tha Saetan, na ngwane nee 'inito faafia maerodo.”
         54 Sui da ka daua naa tha Jisas, ma da ka talaia naa 'i laona beu nia na foa ni gwau
         ki. Ma tha Pita ka 'isi tau na kau 'i burida 'ana ta kade tale tau faasida.
         55 Ma tee ere da 'ukunia 'i 'initoona labata 'i laona labu 'ana beu neri, ma tha Pita
         ka too naa fonea na ngwane ki nee da too kalikalia ere neri.
         56 Ma si manga tee keni ni rao 'e rikia tha Pita ne too 'i seeri karangia na ere neri,
         nia 'e lio thaitamana ma ka bae 'urii, “Na ngwane nee 'e too laubo fonea tha Jisas.”
         57 Sui ta, tha Pita 'e tofe ka 'urii, “Keni nee 'ae, nau ku si thaitamana ngwane nena!”
         58 Ma langi si tau laubo 'i burina, tee ngwane ka rikia tha Pita ma ka bae 'urii, “'Oe
         ta ngwane laubo 'ada ne!” Sui ta, tha Pita 'e olisia ka 'urii, “Ngwalee 'ae, nau 'e
         langi.”
         59 Ma fulingana kae si manga faekwa lau 'i burina, tee ngwane lau 'e bae suukwai ka
         'urii, “'E mamana naa. Na ngwane nee 'e too laubo fonea tha Jisas, sulia nia laubo
         na ngwane faasia 'i Galili!”
         60 Sui ta, tha Pita 'e olisia ka 'urii, “Se ngwalee 'ae, nau ku lalafusia na doo ne
         'o thaea!” Si manga 'e bae bana 'urineri, na kukua ka 'ai naa.
         61 Ma na Aofia 'e abulo, ma ka lio 'o'olo kau fuana tha Pita. Ma tha Pita ka manatatoona
         naa si baea bae na Aofia 'e thaea fuana bae ka 'urii, “'I nao 'ana kukua kau 'ai,
         'okou tofe nau 'ana olu si manga ma 'okou lalafusia nau.”
         62 Ma tha Pita ka kotho kau 'i maa, ma 'e angi ka igigila naa 'i laona liodilalae ne
         'e baita 'asiana.
         63 Ma na ngwane ni firua ki na da folo kalia tha Jisas, da 'onionga 'ana, ma da ka nangasia.
         64 Ma da kani bokotaa maana, ma da soetalafana da ka 'urii, “'O thaea fasi mai, ti neri
         'e nangasi 'oe neri?”
         65 Ma da ka thaea si baea ta'ae 'oro ki laubo fuana.
         66 Ma 'i laasikadangi maakafukafua 'ua, na ngwane kwaitalai ki 'i Jiu, ma na ngwane
         ni foa baita ki, ma na ngwane toodoo ki 'ana bibirangaa, da bae ofu, ma da ka talaia
         mai tha Jisas fuada.
         67 Ma da ka bae 'urii fuana, “'O thaea mai fuameli. 'Urii ma 'oe naa na Kraes, na ngwane
         na tha God 'e filia 'uria faamoorilameli?” Ma 'e olisida ka 'urii, “Lelea sa ku thaea
         fuamolu, 'e afitai molu ka faamamane nau.
         68 Ma lelea sa ku soetoo molu 'uria ta si doo, 'e afitai bo molu ka olisia.
         69 Sui ta, 'e 'ito 'ana si manga nee ka oli 'alaa, nau na Ngwela nia Imole, kwau too
         'i bali 'aba aolo 'ana tha God na 'e suukwai ka tatha, ma kwau gwaungai fonea.”
         70 Ma kera teefau bo da soetalafana da ka 'urii, “'Urii ma 'oe naa na Ngwela nia tha
         God?” Ma 'e olisida ka 'urii, “Kamolu 'ana 'i tala'amolu ne molu thaea neri.”
         71 Ma da ka bae 'urii, “'E langi kolu si dooria naa ta si baea ni faamamanalae lau.
         Sulia kolu tala rongoa sui naa na baelana ne 'e thaea thasa nia Ngwela tha God!”

1 Ma na bare ngwane naoanao neri sui bo, da tatae, ma da ka talaia tha Jisas siana
         tha Paelat 'uria na tooketalana.
         2 Ma da thafalia fofolae faafia 'ana doo garo ki, ma da ka 'urii, “Kameli daotoona
         na ngwane nee 'e bae alingana toaa kameli ki. Ma ka thaea fuada fasi da si fala lau
         malefo 'ana takisi fuana ngwane 'inito 'i Rom, ma nia ka thaea thasa nia naa nee na
         Kraes, na ngwane nee tha God 'e filia fasi ka 'inito.”
         3 Ma tha Paelat 'e soetalafana ka 'urii, “Ngwalee 'ae, 'Urii ma 'oe naa na ngwane 'inito
         kera toaa 'i Jiu?” Ma tha Jisas 'e olisia ka 'urii, “Nia naa neri 'o thaea neri.”
         4 Sui tha Paelat ka bae 'urii fuada na ngwane ni foa baita ki, ma na konia neri, “Nau
         kwa si daotoona bo ta si garolae 'ana ngwane nee fasi da ka thaumaelia.”
         5 Ma da bae suukwai da ka 'urii, “Boroi ma laona balifera lalau 'i Jiudea, na ngwane
         nee 'e nagaa sui naa toaa ki sui 'ana kwaifaamanataia nia. 'E 'ito mai 'i Galili lelea
         ka dao naa 'i see laubo.”
         6 Si manga tha Paelat 'e rongoa si doo neri, nia 'e soetalafada ka 'urii, “'Urii ma
         ngwane nee 'e lea mai faasia 'i Galili nee?”
         7 Ma si manga 'e thaitamana na tha Jisas 'e lea mai faasia fera na tha Herod 'e 'inito
         faafia, nia ka fala kau tha Jisas siana tha Herod. Sulia tha Herod 'e too laubo 'i
         Jerusalem 'ana si manga neri.
         8 Ma si manga tha Herod 'e rikia tha Jisas, nia ka nonithathala 'asiana, sulia 'e rongoa
         na baelae sulia, ma 'e kwaimaakwali ka tau na mai 'uria rikilana. Ma 'e dooria rikilana
         tha Jisas fasi ka ilia ta si doo ni kwelelae ai.
         9 Tha Herod 'e soetalafana doo 'oro ki 'ana, sui ta, tha Jisas si olisia bo 'ana ta
         si doo.
         10 Ma na ngwane ni foa baita ki, ma na ngwane toodoo ki 'ana bibirangaa, da takwe laubo
         'i seeri, ma da ka bae suukwai 'uria kefusilana tha Jisas.
         11 Ma tha Herod fonea na ngwane ni firu nia ki, da ka 'onionga 'ana tha Jisas, ma da
         ka bae ta'a 'ana. Ma da faa'afia 'ana tee maku tikwa 'okae, ma da ka olifana lau siana
         tha Paelat.
         12 Ma 'e 'ito 'ana fe dani neri, tha Herod ma tha Paelat daru fi ofu kwaimani lau. 'I
         nao keerua na ro maalimae ki.
         13 Tha Paelat 'e konia na ngwane ni foa baita ki, ma na ngwane naoanao ki, ma na imole
         ki.
         14 Ma ka bae 'urii fuada, “Molu fala mai ngwane nee siaku, molu ka thaea thasa 'e talai
         garo 'ana imole ki faasia na lealae sulia gwaungaia 'i Rom. Ma lio fasi, nau ku soetalafana
         'i maamolu, ma langi ku si daotoona bo ta si garolae 'ana fonea doo ne ki molu kefusia
         faafia.”
         15 Ma tha Herod boroi si daotoona boo ta si garolae 'ana, nia nee ka olitana laubana
         mai. Na ngwane nee si ilia bo ta si doo ne 'e garo fasi nia ka mae.
         16 Nia nee, nau ku fala baku kau kwakwaelae fuana, sui ku fala ka lea na 'ana.
         17 'Ana na Fangaa 'ana Tathalae, tha Paelat 'e lafua tee ngwane na 'e too 'i laona dele
         fuada na Jiu ki, sulia na bibirangaa kera 'e 'urineri naa.
         18 Sui ta, kera teefau bana da 'ai da ka 'urii, “Molu thaungia ngwane nee ka mae! Ma
         molu ka lafua mai 'amolu tha Barabas fuameli!”
         19 Da alua tha Barabas 'i laona dele, sulia 'e thafalia na firua baita 'i laona fera
         baita neri, ma nia na ngwane thaungwane.
         20 Tha Paelat 'e dooria ka lukea tha Jisas, ma nia ka soetalafana lau kau na konia neri.
         21 Sui ta, da ka thafalia na akwalae ma da ka 'urii, “Molu thaungia ka mae! Molu ka
         fotoinia sulia 'airarafolo!”
         22 Ma tha Paelat ka bae 'urii lau fuada 'ana oluna si manga, “Boroi ma ta garolae tae
         nee 'e ilia? 'E langi ku si daotoona bo ta si doo nee nia ilia fasi ka mae. Nia nee
         nau ku fala kau da ka nangasia bada, sui ku fala ka lea na 'ana.”
         23 Boroi ma da ka akwa ma ka lealado bana ma da ka susuu banaa 'uria fotoilana tha Jisas
         sulia 'airarafolo. Ma na akwalae kera ka talua naa.
         24 Ma tha Paelat ka fala na kwakwaelae na da susuu faafia sulia ganilae kera.
         25 Ma nia ka lukea tha Barabas na ngwane bae da dooria, na ngwane bae da alua 'i laona
         dele 'uria thafalilana firua baita, ma na thaungwanea. Sui tha Paelat ka fala tha
         Jisas fuada, sulia na kwaidooria kera.
         26 Ma na ngwane ni firua ki, da ka talaia naa tha Jisas 'uria na maea. Ma si manga da
         lea kau, da ka todaa tee ngwane na thatana tha Saemon, faasia na maetoaa 'i Saeren.
         Da daua tha Saemon si manga 'e lea mai ma ka ruu laona labu 'i Jerusalem faasia tee
         si kula mai 'i maa. Ma da ka alua naa 'airarafolo 'i gwauna 'abana, ma da ka suumainia
         fasi ka ngala 'i burina tha Jisas.
         27 Ma tee konia baita da ka lea 'i burina. Ma tai keni 'i laona na konia neri da isigwau,
         ma da ka angisia.
         28 Tha Jisas 'e abulo fuada ma ka bae 'urii, “Keni ki 'i Jerusalem 'ae! 'E langi molu
         si angi lau fuaku. Molu ka angisi kamolu 'amolu 'i talamolu, ma na ngwela kamolu ki.
         29 Sulia nia kau dao 'ana fe dani na ngwane ki dau bae 'urii, Ka 'oilakea fuada na keni
         ki na 'e langi da si ngwelaa, ma na keni ki na da 'aba'ato, ma 'e langi da si faasusu!
         30 Ma si manga neri na ngwane ki da ka fi bae 'urii fuana fe ua ki, ‘Molu ka 'asia mai
         faafi kameli.’ Ma da ka bae 'urii fuana na tolo ki, ‘Molu ka thuu mai faafi kameli.’
         31 Sulia lelea sa da ilia doo 'urineri 'ani nau, na ngwane nee ku 'o'olo, da ka fi ilia
         doo nee 'e ta'ae ka tatha fatai 'ani kamolu nee molu too 'ana ta'alae ki.”
         32 Ma da ka ngala laubo ro ngwane bebeli ki 'uria thaumaelilada fonea tha Jisas.
         33 Ma si manga da dao 'ana si kula na da thaea 'ana “Gwe Lelete,” da ka fotoinia naa
         tha Jisas sulia 'airarafolo. Ma ro ngwane bebeli bae ki, da ka fotoidarua laubo sulia
         ro 'airarafolo ki, tee ngwane 'i bali aolo 'ana tha Jisas, ma ta ngwane ai 'i bali
         mooli 'ana.
         34 Ma tha Jisas ka bae 'urii, “Maka 'ae, 'oko manatalukeda, sulia da lalafusia doo na
         da ilia.” Ma na ngwane ni firua ki da ka thatho 'ana daisi, fasi da ka daotoona ni
         ti 'ani kera ne kau ngala maku nia tha Jisas.
         35 Na ngwane ki na da takwe 'i seeri, da ka lilio bada 'uria, ma na ngwane naoanao ki
         'i Jiu, da ka 'onionga 'ana ma da ka bae 'urii, “Nia 'e faamooria na ngwane 'e'ete
         ki. Lelea sa nia naa na Kraes, na ngwane na tha God 'e filia, 'e tala'ana ka faamoori
         nia 'i tala'ana.”
         36 Ma na ngwane ni firua ki, da ka 'onionga laubo 'ana, ma da lea kau siana, ma da ka
         fala na waen 'afae fuana.
         37 Ma da ka bae 'urii, “Lelea sa 'oe na ngwane 'inito kera imole ki 'i Jiu, 'oko faamoori
         'oe fasi 'i tala'amu!”
         38 Ma da kedaa si baea 'urii 'i otofana gwauna tha Jisas, “Nia nee ngwane 'inito kera
         toa 'i Jiu.”
         39 Ma tee ngwane 'adarua na ro ngwane bae ki na da fotoia fonea tha Jisas, 'e bae nagaa
         ka 'urii, “'Urii ma 'oe naa na Kraes? 'Oko faamoori 'oe 'i tala'amu ma kamiria laubo!”
         40 Sui ta, na ruana ngwane ai 'e ngatafia ka 'urii, “Ngwalee 'ae, 'urii ma 'oe 'o si
         maungia bo kwakwaelae tha God? Kolu bobola sui bo, sulia da fala bo teesi kwakwaelae
         fuakolu.
         41 Ma koro mone, na kwakwaelae nee 'e 'o'olo bana, sulia koro ngala naa 'uria maana
         doo ta'a ki na koro ilia. Ma ni nia mone si ilia bo ta si doo na 'e garo.”
         42 Ma nia ka bae 'urii fuana tha Jisas, “Jisas 'ae, 'oko manatatooku, si manga 'ou oli
         mai 'ana 'initooa 'oe.”
         43 Ma tha Jisas ka bae 'urii fuana, “Nau ku thaea doo mamana fuamu, 'i tari'ina 'ou
         too fone nau 'i thalo.”
         44 'E 'ito 'i 'initoona thato, na thato ka mae, ma na balifera neri teefau ka rodo naa,
         lelea ka dao 'ana oluna kade thato 'i thaulafi.
         45 Ma na maku baita neri na 'e suusia kade beu abu 'i laona na Beu Abu tha God ka sali
         'ana ro bali doo.
         46 Ma tha Jisas 'e akwa baita ka 'urii, “Maka 'ae, nau ku fala na kau na mangoku fuamu.”
         Nia 'e bae 'urineri sui ka mae naa.
         47 Ma na ngwane naoanao 'ana ngwane ni firua ki 'e rikia si doo neri, ma 'e faabaitaa
         tha God ka 'urii, “'E mamana, nia na ngwane 'o'olo!”
         48 Ma si manga na ngwane neri ki da koni, ma da ka bubungia, da rikia sui na maelana
         tha Jisas, kera teefau da ka oli na 'i fera kera ki. Ma da ka fida 'i maa ruruuda
         fasi ka faatana na liodilalae kera ki.
         49 Ma na ngwane ki sui na da thaitamana tha Jisas, fonea na keni ki na da lea 'i burina
         faasia 'i Galili, da takwe tau bada, ma da ka rikia doo neri ki sui bo.
         50 -
         51 Ma tee ngwane faasia na maetoaa 'i Arimatea 'i laona balifera 'i Jiudea, na thatana
         tha Josef, 'e too laubo 'i seeri. Ma nia na ngwane 'o'olo, ma na ngwane 'okae, ma
         nia ka kwaimaakwali laubo 'uria rikilana na tha God kau 'inito faafia imole nia ki.
         Ma sui boroi 'ana nia ta ngwane 'ana na bare ngwane 'olosidoo ki 'i Jiu, nia si ala
         bo faafia doo ki ne da thaea, ma da ka ilia 'ana tha Jisas.
         52 Nia 'e lea siana tha Paelat, ma ka gani 'uria nonina tha Jisas.
         53 Ma nia ka lafua naa nonina tha Jisas, ma ka 'afua 'ana si 'abale maku kwakwaoa. Ma
         ka alua 'i laona na kilu faalu na da 'elia laona na fau baita 'uria alulana ngwane
         mae ki.
         54 Ma fe dani neri na Fraede. Ma fe dani 'uria thalungailana Sabat, fe dani 'ana momololae,
         'e karangi thafali naa.
         55 Na keni ki na da lea mai burina tha Jisas faasia 'i Galili, da lea laubo fonea tha
         Josef. Ma da ka rikia naa kilu neri, ma da ka rikia naa alulana tha Jisas 'i laona.
         56 Sui da ka oli 'i fera, ma da ka thalungainia ngwaingwai ki, ma na doo moko 'okae
         ki 'uria gwailana 'ana nonina tha Jisas. Sui ta, 'ana fe dani 'ana Sabat, da ka momolo
         naa, ilingia na bibirangaa 'e thaea fasi da ka ilia.

1 'Ana Sande 'i laasikadangi maakafukafua 'ua, na bare keni bae da ngala na ngwaingwai
         moko 'okae ki na da thalungainia, ma da ka lea naa 'i maana kilu bae.
         2 Ma si manga da dao 'i maana da ka rikia kilu neri 'e 'ifi naa, sulia na rebe fau
         bae 'e langi si too naa 'i maana kilu.
         3 Ma da ka ruu kau, sui ta, 'e langi da si rikia naa nonina na Aofia tha Jisas.
         4 Ma si manga da manata 'ua bada sulia si doo neri, ro enselo na da 'afisia na maku
         ngwaasinasina 'asiana ki, daru ka thakatafa mai, ma daru ka takwe naa 'i ninimada.
         5 Na keni neri ki da ka mau 'asiana, ma da ka gwautoli 'i thaegano. Sui ta, na ro ngwane
         neri ki, daru ka bae 'urii fuada, “Rongwane 'ae! Ura tae nee molu ka rofe 'uria ngwane
         ne 'e moori bana 'i laona si kula kera ngwane mae ki?
         6 'E langi si too naa 'i see, 'e moori oli naa. Molu manatatoona fasi, 'e faarongo
         kamolu sui naa 'ana, si manga bae 'e too 'ua fone kamolu 'i Galili. Nia 'e ngata 'urii
         bae,
         7 ‘Kera dau fale nau, na Ngwela nia Imole, fuana ngwane ta'a ki, ma dau thaumaeli nau
         sulia na 'airarafolo, sui 'ana oluna fe dani, nau kwau moori oli lau.’ ”
         8 'Ana si manga neri na keni neri ki da fi manatatoona si baea bae ki nia 'e thaea.
         9 Ma da ka oli naa faasia kilu, ma da ka faarongoa na akwala ma tee aposol nia ki,
         ma tai imole ki lau foneda.
         10 Na keni neri ki da faarongoa na aposol nia ki, ne ni Meri faasia 'i Magdala, ma ni
         Joana, ma ni Meri na gaa tha Jemes, ma tai keni lau.
         11 Sui ta, na aposol ki da ka fiia thasa na keni neri ki da bae boboko bada, ma ka langi
         da si faamamanea bo baelada.
         12 'Urineri boroi tha Pita 'e tatae, ma ka fita naa 'uri 'i maana kilu. Ma 'e 'agwaaro
         kau, ma ka rikia bana maku sasakea ki na da too 'i seeri. Sui nia 'e oli, ma ka kwele
         'asiana 'ana si doo neri ne 'e fuli.
         13 'Ana fe dani neri, ta ro ngwane 'ana bare ngwane fafurongo nia ki tha Jisas, daru
         lea 'uria na fera 'i Emeas. 'E tala'ana tee akwale kade tale faasia 'i Jerusalem.
         14 Ma daru ka bae 'adarua sulia doo neri ki sui na 'e fuli.
         15 Ma si manga daru bae 'adarua, tha Jisas 'e lea karangi keerua mai, ma ka lea laubo
         fone darua.
         16 Keerua daru rikia badarua, sui ta, tha God langi si alamatana fasi daru ka lio thaitamana.
         17 Ma tha Jisas ka bae 'urii fuadarua, “Tae nee muru bae mai sulia si manga neri muru
         lea mai 'ana?” Daru ka takwe ngado, ma na manataladarua ka kii.
         18 Ma tee ngwane 'adarua na thatana tha Kleopas, ka bae 'urii, “Nau ku fiia thasa 'oe
         bana ne 'o too 'i Jerusalem, ma 'oko lalafusia bamu na doo ne fuli laona fe dani neri
         ki.”
         19 Ma tha Jisas 'e soetoodarua ka 'urii, “Doo 'urifita ki naa neri rongwane?” Ma daru
         olisia, daru ka 'urii, “Doo ne da ilia 'ana tha Jisas, na ngwane bae 'i Nasaret. Na
         ngwane neri, nia na profet, na ngwane 'uria baelae 'ana baelana tha God, sulia tha
         God ma na ngwane ki da thaitamana na baelana 'e suukwai, ma na raolana ka baita 'asiana.
         20 Na ngwane ni foa baita kameli ki, ma na ngwane kwaitalai ki, da fala fasi da ka thaumaelia,
         ma da ka fotoinia 'i fafona 'airarafolo.
         21 Ma kameli ka manata 'ameli sulia thasa nia naa ne kau lukea imole ki 'i Israel. Ma
         tari'ina na oluna naa fe dani 'i burina doo neri ki 'e fuli.
         22 Ma kameli ka kwele 'asiana, sulia tai keni 'ana ofufua kameli, da lea 'i maana kilu.
         23 Sui ta, langi da si rikia nonina. Ma da oli mai, da ka thaea ne da rikia na enselo
         ki ne faarongoda 'ana ne nia 'e moori lau.
         24 Ma tai ngwane lau 'ana figua kameli, da lea laubo 'i maana kilu neri, ma da ka rikia
         'e mamana naa, ilingia naa bae na keni neri ki da thaea. Sui ta, da si rikia naa nonina
         tha Jisas.”
         25 Ma tha Jisas ka bae 'urii fuadarua, “Na gwaumurua 'e rorodoa 'asiana! Ma na manatalamurua
         si 'ali'ali 'uria faamamanelana doo bae na profet ki da thaea mai 'i nao.
         26 Na Kraes kau ngada fasi, sui nia ka fi gwaungai 'ana 'initooa baita.”
         27 Ma tha Jisas ka faamanatatoo keerua 'ana doo bae da thaea sulia na Kraes 'i laona
         na Kekedalae Abu ki. 'E thafali 'ana kekedalae ki tha Mosis ma na kekedalae kera na
         profet ki.
         28 Ma si manga da dao karangia na fera na da lea 'uria, tha Jisas ka thasi 'ana mala
         kau tatha faasi keerua.
         29 Ma daru gwafea, daru ka bae 'urii, “Kolu too fasi 'akolu, sulia 'e thaulafi naa,
         ma 'e karangia kau rodo naa.” Ma tha Jisas ka lea naa fonedarua.
         30 Si manga da 'ono naa 'uria fangalae fone keerua, nia ka ngala fe berete, ma ka faabaitaa
         tha God, sui ka niia fe berete neri, ma ka tolingia fuadarua.
         31 Si manga daru rikia si doo neri, tha God ka alamatai keerua daru fi lio thaitamana,
         ma nia ka langi 'ana naa faasidarua.
         32 Ma daru ka bae kwailiu fuadarua, daru ka 'urii, “See! Si manga bae 'e bae fone koro
         mai sulia tale, ma ka faamanatatoo koro 'ana na Kekedalae Abu ki, koro nonithathala
         'asiana bae.”
         33 Ma 'ana si manga neri bo, daru tatae, ma daru ka oli lau mai 'uria 'i Jerusalem.
         Ma daru ka daotoona na akwala ma tee aposol bae ki da ofu bada, fonea tai ngwane ki
         lau.
         34 Ma na ngwane ki laona konia neri da ka faarongo keerua ka 'urii, “Na Aofia 'e moori
         lau, mamana naa! Nia 'e dao faatai fuana tha Saemon!”
         35 Ma daru ka bae sulia si doo bae 'e fuli mai sulia tale, ma sulia si manga bae daru
         lio thaitamana 'ana, si manga 'e niia na berete.
         36 Si manga ro ngwane neri ki daru bae 'ua badarua foneda, tha Jisas ka daofaatai naa,
         ma ka takwe 'i malutada, ma ka bae 'urii fuada, “Na enoeno ka too fone kamolu.”
         37 Ma da tona, ma da ka mau 'asiana, sulia da manata 'ada thasa da rikia ta anoedoo.
         38 Ma tha Jisas ka bae 'urii, “Tae ne adea molu ka mau? 'E langi molu si manata ruarua!
         39 Nau bana nee. Molu rikia ro 'abaku ki ma na ro 'aeku ki. Molu thamotoona fasi mai
         na noniku, fasi molu ka thaitamana, sulia na anoedoo langi si too 'ana ta 'oki fonea
         ta mariko, ilingia nee molu rikia nau ku too 'ania.”
         40 'I burina nee 'e thaea doo neri ki sui, nia ka faatana na fulina maedoo 'ana nila
         ki 'ana ro 'abana ki ma na ro 'aena ki fuada.
         41 Ma da ka nonithathala 'asiana 'i laona na kwelelae. Sui boroi 'ana, da ka manata
         ruarua bada, sulia langi da si thaitamana 'okae 'ua 'ana. Ma tha Jisas ka bae lau
         'urii fuada, “Molu fala mai ta si fanga fuaku.”
         42 Ma da fala tee gwe iia fuana.
         43 Ma nia ka ngala, ma ka 'ania naa 'i naofada.
         44 Sui nia ka bae lau 'urii fuada, “Doo nee ki nau ku thaea 'ua na mai fuamolu, si manga
         ku too 'ua mai fone kamolu. Doo nee ki sui, nia bae da kekeda suli nau laona bibirangaa
         ki tha Mosis, ma 'i laona kekedalae kera na profet ki, ma 'i laona Sams ki, kau fuli
         mamana naa.”
         45 Sui tha Jisas ka 'ifingia manatalada fasi da ka thaitamana na Kekedalae Abu ki.
         46 Nia ka bae 'urii fuada, “Da kekeda suli nau, na Kraes, nau kwau nonifii, ma 'ana
         oluna fe dani, nau kwau tatae lau faasia na maea.
         47 Ma 'e 'ito mai 'i Jerusalem lelea ka dao laona fera ki sui, molu ka bae sulia na
         manataolilae ma na do'anitaalae 'ana ta'alae ki 'ana na thataku.
         48 Ma kamolu naa molu ka faarongo 'ana doo neri ki.
         49 Ma nau 'i tala'aku, kwau fala fuamolu na Mangoedoo Abu nee Maka nau 'e alangainia
         sui na mai. Ma molu ka kwaimaakwali 'i Jerusalem, lelea na suukwaia faasia 'i thalo
         ka sifo mai faafi kamolu.”
         50 Sui nia ka talaida naa faasia na fera baita neri, lelea da ka dao 'ana maetoaa 'i
         Betani, ma nia ka uua 'abana 'i langi, ma ka faabu kera.
         51 Ma si manga 'e faabu kera 'ua bana, nia ka 'akwasi kera, ma ka tae naa 'uria 'i thalo.
         52 Ma da faa'initooa, sui da ka oli na 'ada 'i Jerusalem 'i laona nonithathalalae baita.
         53 Ma 'ana si manga 'oro ki da too bada 'i laona na Beu Abu tha God 'uria faabaitalana
         tha God.JonJonJonJonJon

1 'Ito 'ua mai 'i nao 'ana ne tha God 'e thaungana molaagali, si Baea nee 'e tio naa,
         ma nia 'e tio na mai fonea tha God. Ma si Baea neri banaa na tha God.
         2 'E 'ito 'ua mai 'ana thathafalia, si Baea nee 'e too na mai fonea tha God.
         3 Ma tha God ka thaungana doo ki sui 'ani nia. Iuka, na doo ki sui ne tha God 'e thaungana,
         'e thaungana 'ana si Baea neri.
         4 Ma na mooria mamana 'e 'ito mai faasia si Baea neri. Ma na mooria mamana neri naa
         na folaalae mamana ne tala fuada na imole ki sui.
         5 Ma si folaalae neri 'e tala 'i laona maerodo, ma 'e 'afitai na maerodo neri ka suusia.
         6 Tha God 'e fala mai tee ngwane na thatana tha Jon Baptaes,
         7 'e lea mai 'uria faarongolana imole ki 'ana si folaalae nee. Nia 'e lea mai ka faarongo
         kera 'ana, fasi na imole ki sui da ka rongoa ma da ka manata mamana 'ania.
         8 Ma tha Jon 'e langi lau na folaalae, nia 'e lea 'ana mai fasi ka faarongo 'ana si
         folaalae neri.
         9 Sui, si folaalae mamana neri ka fi lea mai 'i laona molaagali, ma ka talafia na imole
         ki sui.
         10 Ma si Baea ne 'e too naa 'i laona molaagali. Tha God 'e thaungana molaagali nee 'ani
         nia, sui ta na imole ki 'e langi da si liothaitamana bo.
         11 Nia 'e dao mai laona fera nia, sui ta na imole nia ki da si konitana bo.
         12 Ma tai imole ki na da konitana, ma da ka manata mamana 'ani nia, nia 'e fala naa
         suukwaia fuada fasi da ka thau 'ana ngwela nia ki tha God.
         13 Da futa faalu ilingia ngwela nia ki tha God! Na futa faalulae neri 'e fuli mai 'ana
         tha God. 'E langi si fuli sulia ta liae imole 'i molaagali, ma langi ka futa 'ana
         imole 'i molaagali.
         14 Si Baea nee 'e thau 'ana imole, ma ka too naa fone kolu. Kameli meli rikia naa na
         'initooa ne 'e too 'ana, sulia nia na ngwela muutaia nia tha God na Maka. Na 'okaelae
         ma na mamanalae ki teefau nia tha God 'e sifo mai fuakolu 'ani nia.
         15 Tha Jon Baptaes 'e faarongo 'ani nia, si manga bae 'e 'ai ka 'urii, “Nia nee na ngwane
         bae ku bae sulia 'ana si manga bae ku bae 'urii, ‘Na ngwane ne 'e dao mai 'i buriku,
         'e baita ka tatha talu nau, sulia 'e too 'ua na mai 'i nao 'ana futalaku.’ ”
         16 Ma sulia na liothaua baita nia, tha Kraes 'e ilia doo 'okae ki sui fuakolu sulia
         dani.
         17 Tha God 'e fala sui na mai si baea fifii nia ki fuakolu fuana tha Mosis. Sui ta,
         nia 'e fala mai na liothaua nia ma na mamanalae nia sulia tha Jisas na Kraes.
         18 Ta imole si rikia tha God. Talitoona bo tee fe Ngwela muutaia nia tha God, ne 'e
         God mamana, ma ka too fonea tha God na Maka nia, nia nee 'e faatana tha God fuakolu.
         19 Na ngwane naonao kera na imole ki 'i Jiu na da too 'i Jerusalem, da fala ngwane ni
         foa ki, ma na ngwane kwai'adomi ki 'ana ngwane ni foa, fasi da ka soetalafana tha
         Jon da ka 'urii, “'Urii ma 'oe ni ti nena?”
         20 Ma tha Jon 'e olisi folaa 'ada ka 'urii, “Nau langi lau na Kraes, na ngwane bae tha
         God 'e filia 'uria faamoorilana imole ki.”
         21 Ma da ka soetalafana lau da ka 'urii, “Aia, 'urineri ma 'oe ni ti mone 'ana nena
         ngwalee? 'Oe tha Elaeja nena?” Ma nia 'e olisida lau ka 'urii, “'E langi.” Ma da soetalafana
         lau da ka 'urii, “'Urii ma 'oe naa na profet na meli maasia?” Ma tha Jon 'e olisida
         ka 'urii, “'E langi.”
         22 Ma da soetalafana 'i'isi lau 'ana, da ka 'urii, “Aia, 'urineri ma 'oe ni ti 'ana
         nee? 'Oko thaea mai ta si doo fuameli, fasi meli ka faarongoa 'ana toa ne da odu kameli
         mai. Ta si tae nee 'ou thaea mai suli 'oe 'i tala'amu?”
         23 Ma tha Jon 'e olisida 'ana si baea bae tha profet Aesaea 'e kedaa ka 'urii, “Nau
         na ngwane bae 'e 'ai 'i laona bali fera kwasi ka 'urii, ‘Na Aofia kau dao na mai!
         Molu ka 'olosia tale fuana.’ ”
         24 Ma tai ngwane na Farasi ki da faleda mai, da soetalafana lau da ka 'urii,
         25 “Ma 'urifita ne 'oko faasisiuabua imole ki, lelea sa 'oe langi lau na Kraes, ma langi
         tha Elaeja, ma langi na profet?”
         26 Ma tha Jon 'e olisida ka 'urii, “Nau ku faasisiuabu baku 'ana kafo. Sui ta, tee ngwane
         ne molu lalafusia, 'e takwe bana 'i malutamolu.
         27 Ma nia naa na ngwane ne 'e lea mai 'i buriku, sui ta, 'e langi kwasi tala'ana kwau
         'agwaaro, ma ku lukea tae butu nia ki.”
         28 Si doo nee ki sui 'e fuli 'i Betani, na bali fera 'i ninimana Kafo 'i Jodan ne oli
         'uria 'i taelana thato, si kula bae tha Jon 'e faasisiuabua 'ana imole ki.
         29 'Ana fe dani 'i buri, tha Jon 'e rikia tha Jisas 'e lea mai siana, ma ka bae 'urii
         fuada na imole ki, “Molu rikia fasi, nia nee na kale sipsip nia tha God ne kau lafua
         abulo ta'alae kera na imole ki sui 'i laona molaagali.
         30 Nia naa ne ngwane bae ku bae sulia 'ana si manga bae ku bae 'urii, ‘Tee ngwane kau
         dao mai 'i buriku. Nia 'e baita ka tatha talu nau, sulia 'e too 'ua na mai 'i nao
         'ana futalaku.’
         31 'I nao mai, 'e langi kwasi thaitamana na ngwane 'urifita nee ni nia, 'urineri boroi
         'ana nau ku lea mai, ma ku faasisiuabu 'ana kafo fasi na imole ki 'i Israel da ka
         thaitamana.”
         32 Ma tha Jon ka bae lau 'urii, “Nau ku rikia Mangoedoo Abu 'e sifo mai faasia 'i thalo
         ilingia ta fe bola, ma ka dau 'i fafona.
         33 'E langi kwasi liothaitamana 'ua. Sui ta, tha God ne fala nau mai fasi ku faasisiuabu
         'ana kafo, 'e bae 'urii fuaku, ‘'Ou rikia na Mangoedoo Abu 'e sifo mai faafia tee
         ngwane. Nia neri na ngwane ne kau faasisiuabu 'ana Mangoedoo Abu.’ ”
         34 Ma tha Jon ka bae lau 'urii, “Iuka, nau ku rikia naa si doo neri, ma ku faamamanea,
         nia naa na Ngwela nia tha God.”
         35 Ma 'ana fe dani 'i buri, tha Jon ka takwe laubo 'i seeri fonea roo ngwane 'ana bare
         ngwane fafurongo nia ki.
         36 Si manga tha Jisas 'e tatha 'ana, tha Jon 'e rikia, ma ka bae 'urii, “Rikia fasi,
         nia nee na Kale Sipsip nia tha God.”
         37 Si manga roo ngwane fafurongo neri ki, daru rongoa si doo neri, daru ka lea na 'adarua
         'i burina tha Jisas.
         38 Tha Jisas 'e abulo, ma ka rikidarua daru lea na mai 'adarua 'i burina, ma 'e soetalafadarua
         ka 'urii, “Tae nee muru dooria?” Ma daru olisia daru ka 'urii, “Rabae 'ae, 'o too
         'i fai?” Na maalutana rabae nee, “ngwane toodoo.”
         39 Ma nia 'e olisidarua ka 'urii, “Muru lea mai, fasi muru ka rikia.” Ma daru ka lea
         naa fonea, ma daru ka rikia si kula ne 'e too 'ana. 'E 'ito 'ana faina kade thato
         'i thaulafi daru ka too fonea lelea ka rodo bo.
         40 Tee ngwane 'adarua ne tha Andru, na doorana tha Saemon Pita.
         41 Ma si doo totongenao ne tha Andru 'e ilia naa ne 'e lea ka rofe 'uria doorana tha
         Saemon, ma 'e faarongoa ka 'urii, “Kamiria miri daotoona naa na Mesaea.” Na maalutana
         si baea neri ne na “Kraes,” na ngwane bae tha God 'e filia 'uria 'adomilana imole
         ki.
         42 'Urineri, nia ka talaia naa tha Saemon siana tha Jisas. Tha Jisas 'e lilio suukwai
         fuana, ma ka bae 'urii, “'Oe naa tha Saemon, 'alakwa tha Jon, nau ku 'alangi 'oe naa
         'ana tha Sifas.” Si thata neri laubo na tha Pita, ma na maalutana ne, “Na Fau.”
         43 'Ana fe dani 'i buri, tha Jisas 'e manata 'uria lealae 'ana bali fera 'i Galili,
         ma si manga 'e daotoona tha Filip, nia ka bae 'urii fuana, “'O lea mai buriku.”
         44 Tha Filip na ngwane faasia 'i Betsaeda, na maetoaa keerua tha Andru ma tha Pita laubo.
         45 Aia, tha Filip 'e daotoona tha Nataniel, ma ka bae 'urii fuana, “Kameli meli daotoona
         naa na ngwane bae tha Mosis 'e kekeda sulia laona si baea fifii ki, ma na profet ki
         da kekeda laubo sulia. Nia tha Jisas faasia 'i Nasaret, na 'alakwa tha Josef.”
         46 Ma tha Nataniel ka bae 'urii, “Ngwalee 'ae, ta si tae 'okae bana ne ka lea mai faasia
         'i Nasaret?” Ma tha Filip 'e olisia ka 'urii, “Lea mai 'oko tala rikia 'amu.”
         47 Si manga ne tha Jisas 'e rikia tha Nataniel 'e lea mai siana, nia ka bae 'urii suli
         nia, “Na ngwane nee na ngwane mamana bo 'i Jiu, sulia 'e langi si suke!”
         48 Tha Nataniel 'e olisia ka 'urii, “Ngwalee 'ae, 'urifita nee 'oko thaitamaku?” Ma
         tha Jisas 'e olisia ka 'urii, “Nau ku riki 'oe 'i 'aena 'ai da 'alangia 'ana figi
         si manga bae tha Filip si bae 'ua 'uri 'oe.”
         49 Si manga tha Nataniel 'e rongoa si doo neri, nia ka bae 'urii, “Ngwane Toodoo 'ae,
         'oe naa na Ngwela nia tha God! 'Oe naa na ngwane 'inito 'i Israel!”
         50 Tha Jisas ka bae 'urii fuana, “'Oe 'o manata mamana bamu, 'uria bana bae ku thaea
         ku riki 'oe 'i 'aena figi bae? Nau ku thaea fuamu bae, thasa 'ou rikia doo baita ki
         ka talua fatai si doo nee.”
         51 Sui tha Jisas ka bae 'urii lau fuada, “Do mamana ku thaea fuamolu, molu kau rikia
         thalo kau 'ifi, ma molu kau rikia laubo enselo nia ki tha God dau raa 'alaa 'uria
         'i thalo, ma dau sifo mai faafi nau, na Ngwela nia Imole.”

1 Burina roo fe dani 'e sui, tee luma'a ka tatha 'ana tee maetoaa na thatana 'i Kena
         'i laona bali fera 'i Galili. Ma gaa tha Jisas ka too laubo 'i seeri 'ana si manga
         neri.
         2 Ma da ka laefia laubo mai tha Jisas ma na bare ngwane fafurongo nia ki 'uria luma'a
         neri.
         3 Ma si manga na imole ki da kuu, ma na waen kera ka sui naa, gaa tha Jisas ka bae
         'urii fuana, “'E langi da si too na 'ana ta waen.”
         4 Ma tha Jisas 'e olisia ka 'urii, “Gaa 'ae, langi 'osi soe nau lau 'uria ililana ta
         si doo, sulia si manga nau 'e langi 'ua.”
         5 Ma gaa tha Jisas ka bae 'urii fuana ngwane rao ki, “Molu ka ilia ta si tae ne nia
         'e thaea fuamolu.”
         6 Ma na ono kwande doo baita ki ni ngalikafolae na da thaungana 'ana fau 'e too 'i
         seeri, 'uria tau 'abalae sulia na bibirangaa Jiu ki. Tee kufi doo 'e tala'ana 75 ma
         langi 115 lita 'ana kafo ne kau too 'i laona.
         7 Ma tha Jisas ka bae 'urii fuana ngwane rao ki, “Molu ongia kwande doo nee ki 'ana
         kafo.” Ma da ka ongia lelea ka fungu bo.
         8 Sui nia ka bae 'urii fuada, “Molu ongia kafo nee, ma molu ka fala fuana ngwane baita
         'ana fafangaa.” Ma da ka fala fuana,
         9 ma nia ka kuutoona kafo neri, ne 'e thau naa 'ana waen. Ma langi nia si thaitamana
         na waen nee 'e lea mai faasia 'i fai. Sui ta, na ngwane rao ne da ongia mai kafo neri
         bo ne da thaitamana. 'Urineri na ngwane baita neri 'e soea arai faalu neri,
         10 ma ka bae 'urii fuana, “Na ngwane ki sui da fala waen 'okae 'i nao, ma 'i burina
         ngwane ki da kuu ka sui naa, nia ka fi fala waen ne kafola. Ma 'oe 'o ogoni 'ana waen
         ne 'e 'okae ka tatha lelea ka dao naa 'ana si manga neri!”
         11 Nia nee na etana si doo ni kwelelae ai ne tha Jisas 'e ilia 'i Galili, 'i laona maetoaa
         'i Kena. 'I seeri nia 'e faatana 'initooa nia, ma na bare ngwane fafurongo nia ki
         da ka manata mamana naa 'ani nia.
         12 Ma 'i buri, tha Jisas fonea gaa nia, ma na doorana ki, ma na bare ngwane fafurongo
         nia ki, da ka lea naa 'uria maetoaa 'i Kapaneam. Ma da ka too 'i seeri sulia ange
         fe dani.
         13 Si manga 'e karangia naa Fangaa 'ana Tathalae kera imole ki 'i Jiu, tha Jisas ka
         lea naa 'uria maetoaa baita 'i Jerusalem.
         14 Ma 'i seeri laona Beu Abu tha God, nia ka rikia imole ki da usi 'ana buluka ki, ma
         na sipsip ki, ma na bola ki 'uria kwaisuusia kera. Ma nia ka rikia laubo ngwane ki
         ne da tatala 'ana malefo ki, da 'ono 'ada 'i ninimana tefolo kera ki.
         15 Ma nia ka thaungana si nangananga 'ana si kwale 'oko ki, ma ka taria naa buluka ki,
         ma na sipsip ki, ma na doo ki sui faasia laona Beu Abu tha God. Ma nia ka kefusia
         tefolo kera ngwane ki ne da tatala 'ana malefo, ma ka tagalangana naa malefo kera
         ki.
         16 Ma nia 'e ngatafia ngwane ki ne da usi 'ana bola ki, ka 'urii, “Molu ngala doo ne
         ki 'i maa! 'E langi molu si thaungana Beu Maka nau 'ana si kula ni usilae!”
         17 Ma bare ngwane fafurongo nia ki da ka manatatoona Kekedalae Abu bae 'e 'urii, “God
         'ae, na liothaua nau fuana Beu 'oe, 'e ilingia na ere ne tharu 'i laona mangoku.”
         18 Sui na gwaulii ngwane ki 'i Jiu da soetalafana tha Jisas da ka 'urii, “Ngwalee 'ae,
         'e tala'ana bana 'oko faatana ta si doo ni kwelelae ai fasi meli ka faamamanea ne
         tha God 'e fala suukwaia fuamu 'uria ililana si doo nee ki sui?”
         19 Ma tha Jisas 'e olisida ka 'urii, “Lelea sa molu ka onggosia boroi Beu Abu nee, nau
         kwau faatakwea lau laona olu fe dani bo.”
         20 Ma da soetalafana lau da ka 'urii, “'Urii ma 'oe 'ou faatakwea lau laona olu fe dani
         bo ngwalee? Na Beu Abu ne tha God, da thaungana fatai sulia fai akwala ma ono fe ngali!”
         21 Sui ta na Beu Abu ne tha Jisas 'e bae 'ana sulia ne na nonina.
         22 Ma 'ana si manga tha God kau tatae nia lau faasia maea ne na bare ngwane fafurongo
         nia ki da fi manatatoona ne nia 'e thaea si doo ne, ma da fi manata mamana 'ana na
         Kekedalae Abu ma si baea ki ne tha Jisas 'e thaea.
         23 Ma 'ana si manga tha Jisas 'e too 'ua 'i Jerusalem 'ana Fangaa neri 'ana Tathalae,
         imole 'oro ki da ka manata mamana 'ani nia, sulia da rikia naa si doo ki ni kwelelae
         ai ne nia 'e ilia.
         24 Ka 'urineri boroi, tha Jisas ka si faamamane kera bo, sulia 'e thaitamana sui naa
         imole ki sui.
         25 Sui boroi 'ana ta imole si faarongo nia bo 'ana ta si doo sulia ta imole, nia 'e
         thaitamana sui naa si doo ki sui laona lioda.

         2 'Ana tee si manga, tee ngwane baita kera Jiu ki, 'e lea mai siana tha Jisas. Na ngwane
         neri thatana tha Nikodimas, ma nia laubo ta ngwane 'ada na Farasi ki. Nia 'e lea mai
         siana tha Jisas laona rodo, ma ka bae 'urii fuana, “Ngwane Toodoo 'ae, kameli meli
         thaitamana ni 'oe ngwane toodoo ne tha God 'e fala mai, sulia si doo ki ni kwelelae
         ai ne 'o ilia, ma 'e 'afitai ta imole ka ilia lelea sa tha God si too fonea.”
         3 Tha Jisas 'e olisia ka 'urii, “Do mamana ku thaea fuamu, 'afitai ta imole ka rikia
         'initooa nia tha God lelea sa 'e langi nia si futa faalu.”
         4 Ma tha Nikodimas 'e soetalafana tha Jisas ka 'urii, “Ngwalee 'ae, na ngwane ne 'e
         baita naa, nia ka futa faalu lau 'urifita? 'Afitai 'asiana nia ka oli lau 'i ruruna
         gaa nia ma ka futa lau mai 'ana ruana si manga!”
         5 Tha Jisas 'e olisia ka 'urii, “Do mamana ku thaea fuamu. 'Afitai 'asiana fuana ta
         ngwane ka ruu laona 'initooa nia tha God, lelea sa 'e langi nia si futa lau 'ana kafo
         ma na Mangoedoo Abu.
         6 Si manga ngwane 'e futa 'ana maka ma gaa nia, nia 'e thau 'ana imole. Ma ni ti ne
         ka too 'ana mooria mamana, nia 'e futa 'ana Mangoedoo Abu tha God.
         7 'E langi 'osi kwele lau, sulia nau ku thaea fuamu molu ka futa lau 'ana ruana si
         manga.
         8 Na Mangoedoo Abu 'e ilingia na oru. Sulia, boroi 'ana 'oko rongoa lingena oru, langi
         'osi rikia bo 'i fai ne 'e lea mai faasia ma langi 'i fai ne 'e lea 'uria. 'E 'afitai
         laubo 'oko rikia Mangoedoo Abu, si manga 'e bulasia ta imole fasi ka thau 'ana imole
         faalu.”
         9 Tha Nikodimas 'e soetalafana lau ka 'urii, “Ngwalee 'ae, si doo neri kau fuli 'urifita
         neri?”
         10 Tha Jisas 'e olisia ka 'urii, “'Oe nee na ngwane toodoo 'inito kera Jiu ki. Ma 'urifita
         ne langi 'osi thaitamana bo maalutana si doo neri ki?
         11 Do mamana ku thaea fuamu, kameli faarongo 'ana si doo ki na meli thaitamana ma meli
         ka bae sulia si doo ki na meli rikia. Ma 'e langi ta imole 'amolu si manata mamana
         bo.
         12 Aia, ma lelea sa 'e langi molu si manata mamana bo 'ana si doo ki 'i molaagali ne
         ku faarongo kamolu 'ania, molu ka manata mamana 'urifita 'ani nau lelea sa ku faarongo
         kamolu 'ana si doo ki faasia 'i thalo?
         13 Talifili nau Ngwela nia Imole bo, ne ku thaitamana si doo ki 'i thalo, sulia ku sifo
         mai faasia 'i thalo. Ma 'e langi ta imole lau si dao 'ua 'i thalo fasi ka thaitamana.
         14 “Ilingia si manga bae 'i nao, tha Mosis 'e ua fe loi bae 'ana barasi 'i gwauna thangge
         'ai 'i laona gano kwasi, kera dau ua laubo Ngwela nia Imole 'i gwauna bae'ai,
         15 fasi ni ti kera ne da manata mamana 'ani nia, dau too 'ana mooria firi.
         16 Tha God 'e liothau 'asiana 'ana imole ki sui 'i molaagali, nia nee ka fala mai tee
         fe Ngwela muutaia nia, fasi ni ti ne ka manata mamana 'ani nia, nia kau too 'ana mooria
         firi ma 'e 'afitai ka mae.
         17 Sulia tha God si fala mai Ngwela nia 'i molaagali 'uria ketolana imole ki, nia 'e
         fala mai fasi ka faamoori kera.
         18 “Ni ti ne 'e manata mamana 'ana Ngwela nia, 'e langi tha God si ketoa. Ma ni ti ne
         'e langi si manata mamana 'ani nia, tha God 'e ketoa sui naa, sulia 'e langi si manata
         mamana 'ana tee fe Ngwela muutaia nia.
         19 Na keketoa 'e 'urii: Na ngwane ne 'e ilingia na folaa, 'e dao na mai 'i laona molaagali.
         Sui ta, sulia na abulolada na imole ki 'e ta'a, nia ne da ka nonithathala 'ada sulia
         na maerodo ka talua na folaalae.
         20 Sulia ni ti ne na abulolana 'e ta'a, nia 'e otenia 'ana folaalae, ma 'e langi si
         doori lea mai 'uria folaalae neri, sulia 'e langi si dooria abulo ta'alae nia ki ka
         faatai.
         21 Sui ta, ni ti ne na moorilana 'e 'o'olo, nia 'e lea mai 'i laona folaalae, fasi na
         imole ki da ka riki folaa 'ana si do ki nee nia 'e ilia 'e lea naa sulia kwaidooria
         nia tha God.”
         22 Ma 'i burina si doo neri, tha Jisas ma na bare ngwane fafurongo nia ki da lea 'uria
         'i Jiudea, ma da ka too 'i seeri. Ma da ka faasisiuabua imole ki 'i seeri.
         23 Ma 'ana si manga neri laubo, tha Jon 'e faasisiuabua imole ki 'ana maetoaa 'i Aenon
         karangia 'i Salim. Tha Jon 'e faasisiuabu kera 'i seeri, sulia si kula na kafo 'e
         'oro 'ana. Aia, na imole 'oro ki laubo da ka lea mai siana 'uria sisiuabulae.
         24 ('Ana si manga neri, langi da si alua 'ua tha Jon 'i laona dele.)
         25 Ma 'ana si manga neri laubo, tai ngwane 'ana bare ngwane fafurongo nia ki tha Jon,
         da olisusuu fonea tee ngwane 'i Jiu sulia na bibirangaa 'ana taufilana nonida, fasi
         da ka folaa 'i naofana tha God.
         26 Ma bare ngwane fafurongo nia ki tha Jon da lea siana tha Jon, ma da soetalafana da
         ka 'urii, “Ngwane Toodoo 'ae, 'o thaitamana na ngwane bae 'e takwe fone 'oe bali loko
         'ana kafo 'i Jodan, nia bae 'o thaea doo 'okae ki suli nia. 'Ana si manga neri, nia
         'e faasisiuabua naa imole ki, ma na imole ki sui da ka lea teefau naa 'i siana!”
         27 Ma tha Jon 'e olisida ka 'urii, “'E 'afitai ta imole ka ilia ta si raoa 'urineri
         lelea sa tha God si faangwaludea fuana.
         28 Kamolu molu rongoa sui naa si doo bae ku thaea fuamolu, nau 'e langi lau na Kraes,
         na ngwane ne tha God 'e filia. Nau ngwane ku lea mai 'i nao fasi ku faataloa faarongolae
         sulia nia.
         29 Na Kraes 'e ilingia na ngwane bae 'e arai faalu. Ma nau ku ilingia ngwane kwaimaani
         nia ngwane ne 'e arai faalu. Ma na ngwane kwaimaani nia na arai faalu neri, nia 'e
         nonithathala 'asiana si manga na ngwane arai faalu 'e dao 'uria luma'a nia. Ma ka
         'urineri laubo 'ani nau. Nau ku nonithathala 'asiana 'ana si manga neri, sulia tha
         Jisas 'e dao naa.
         30 Na Kraes ka 'inito naa, ma nau ku siofaa naa.
         31 “Iuka, na Kraes ne lea mai faasia 'i thalo, 'e baita ka tatha talua imole ki sui.
         Ta imole 'i molaagali, nia na imole 'i molaagali bana. Ma nia 'e thaitamana ka bae
         bana sulia si doo ki ne fuli 'i laona molaagali. Ma na ngwane ai nee 'e sifo mai faasia
         'i thalo, nia ne 'e baita ka tatha talua imole ki sui.
         32 Nia 'e bae folaa sulia si doo ki ne 'e rikia, ma ka rongoa faasia 'i thalo. Sui ta,
         'e langi ta imole si dooria bo manata mamanalae 'ana si doo ki ne 'e thaea.
         33 Ma na ngwane ne 'e manata mamana 'ana si doo ki ne 'e thaea, na ngwane neri 'e faamamanea
         si doo mamana ki ne tha God 'e thaea.
         34 Ma na Kraes nee tha God 'e fala mai faasia 'i thalo, 'e faatalo 'ana baelana tha
         God, sulia tha God fala teefau na 'ana Mangoedoo Abu fasi ka 'adomi nia.
         35 Tha God na Maka 'e liothau 'asiana 'ana Ngwela nia, ma ka alua sui naa si doo ki
         sui 'i 'abana.
         36 Ma ni ti ne ka manata mamana 'ana Ngwela nee, nia ka too 'ana mooria firi. Ma ni
         ti ne 'e langi si manata mamana 'ana Ngwela nee, nia kau funu, sulia 'e too tari naa
         farana keketoa nia tha God.”

         3 Tha Jisas ma na bare ngwane fafurongo nia ki, da 'akwasia 'i Jiudea, ma da ka lea
         'uria 'i Galili. Da lea, sulia tha Jisas 'e thaitamana na Farasi ki da rongoa thasa
         imole 'oro 'asiana da lea sulia ka talua tha Jon Baptaes, ma ka faasisiuabua imole
         'oro ka tatha talua tha Jon Baptaes. 'E langi lau tha Jisas ne faasisiuabu, na bare
         ngwane fafurongo nia ki 'ana ne da ilia si doo neri.
         4 Ma 'ana si manga da lea kau 'uria 'i Galili, da ka tatha banaa 'i laona bali fera
         'i Samaria.
         5 Ma da ka dao 'ana tee si maetoaa da 'alangia 'ana 'i Saeka laona bali fera 'i Samaria,
         ne 'e too karangia si thaegano ne tha Jakob 'e fala fuana 'alakwa nia tha Josef.
         6 Na kafo'elia tha Jakob 'e too laubo 'i seeri. Ma sulia tha Jisas 'e ngada naa 'ana
         leaa neri, nia ka 'ono 'ana 'i ninimana kafo'elia neri. Ma 'ana si manga neri, 'e
         tala'ana naa 'i 'initoona thato.
         7 -
         8 Si manga na bare ngwane fafurongo nia ki da lea 'i laona fera neri fasi da ka usia
         ta si fanga, tee keni faasia 'i Samaria ka lea na mai 'uria ongilana kafo. Ma tha
         Jisas ka bae 'urii fuana, “Ngwalee 'ae, 'o fala mai ta si kafo kwai kuu fasi.”
         9 Ma na keni neri 'e olisia ka 'urii, “'E rongwane 'ae, 'oe ngwane 'i Jiu nena, ma
         nau keni 'i Samaria nee. 'Urifita nee 'oko gani nau 'uria si kafo ni kuu?” Nia 'e
         bae 'urineri, sulia na imole ki 'i Jiu da maalimae 'ana imole ki 'i Samaria.
         10 Ma tha Jisas 'e olisia ka 'urii, “Lelea sa 'oko thaitamana si tae ne tha God 'e fala,
         ma 'oko thaitamana ni ti ne 'e gani 'oe 'uria si kafo, alamia 'oko gani nau 'amu,
         ma nau kwau fala si kafo 'ana mooria fuamu.”
         11 Ma na keni neri ka bae 'urii fuana, “Arai baita 'ae, 'oe 'osi too 'ana ta doo ni
         ongilana kafo, ma na kafo'elia nee laubo ka sifo 'asiana. 'Urineri, si kafo 'ana mooria
         neri 'ou ngala mai faasia 'i fai?
         12 Na kokoo kolu tha Jakob ne fala kafo'elia nee fuakolu. Ma nia, ma na ngwela nia ki,
         ma na manutharea nia ki, da kuu laubo 'ana kafo'elia nee. 'Urii, 'oko thaea bamu thasa
         'o 'inito ka talua tha Jakob, ma langi 'e 'urifita?”
         13 Ma tha Jisas ka bae 'urii, “Ni ti ne 'e kuufia kafo nee, nia kau maelikuu lau.
         14 Aia, ni ti ne ka kuufia 'ana kafo ne nau kwau fala, 'e 'afitai ka maelikuu lau. Iuka,
         ma na kafo neri nau ku fala fuana kau ilingia ta busumoori ne fala mooria firi fuana.”
         15 Ma na keni neri ka bae 'urii, “Arai baita 'ae, 'o fala kafo neri fuaku, fasi ka langi
         kwasi maelikuu lau, ma kwasi lea lau mai 'i see 'uria ongikafolae.”
         16 Ma tha Jisas ka bae 'urii fuana, “'O oli, 'oko soea mai arai 'oe muru ka lea mai
         'i see.”
         17 Ma na keni neri 'e olisia ka 'urii, “'E langi kwasi too bo 'ana ta arai.” Tha Jisas
         ka bae 'urii fuana, “'Oe 'o bae mamana neri, si manga ne 'o thaea thasa 'osi too bo
         'ana ta arai.
         18 Sulia 'o too 'ana lima arai fatai, ma na ngwane nena 'o too fonea si manga neri,
         'e langi lau na arai 'oe mamana. Si doo nena 'o thaea, 'e mamana neri.”
         19 Ma na keni neri 'e olisia ka 'urii, “Ngwalee arai baita 'ae, nau ku thaitamana ni
         'oe ta profet nena.
         20 Na kokoo kameli ki 'i Samaria, da foasia tha God 'i gwauna fe tolo nee. Ma kamolu
         toaa ki 'i Jiu, molu thaea thasa si kula 'uria foasilana tha God naa ne 'i Jerusalem.
         Ngwalee 'ae, 'urii ma 'i fai 'ana roo si kula neri ki ne mamana?”
         21 Ma tha Jisas ka bae 'urii fuana, “Ngwalee keni nee 'ae, 'oko manata mamana 'ani nau.
         'Ana si manga ne kau lea mai, na imole ki da si foasia naa na Maka 'i gwauna fe tolo
         nee ma langi 'i Jerusalem.
         22 Kamolu imole ki 'i Samaria, molu lalafusia bamolu tae ne molu foasia. Ni kameli imole
         ki 'i Jiu mone, meli thaitamana tae ne meli foasia, sulia tha God 'e faatana sui naa
         tale ni mooria sulia kameli na imole ki 'i Jiu.
         23 -
         24 Si manga neri kau dao mai, ma 'e dao naa, si manga na Mangoedoo Abu kau faatana mamanaa
         nia tha God. Na Mangoedoo neri ne faangwaludea fuana imole ki da ka foasia tha God
         'ana si kula ki sui. Tha God naa na Mangoedoo, ma na imole ki da ka foasia 'ana Mangoedoo
         ma 'ana mamanaa. Imole 'urineri ki ne tala'ana da ka foasia na Maka.”
         25 Ma na keni neri ka bae 'urii, “Nau ku thaitamana ngwane ne tha God 'e filia ne da
         'alangia 'ana na Kraes kau dao mai. Ma 'ana si manga neri nia kau dao mai, nia kau
         faarongo kolu 'ana doo ki sui.”
         26 Tha Jisas 'e olisia ka 'urii, “Nau naa nee, ngwane ne ku bae fone 'oe.”
         27 Ma 'ana si manga neri, na bare ngwane fafurongo nia ki da ka dao na mai, ma da kwele
         'asiana, sulia da rikia tha Jisas 'e bae 'ana fonea keni nee. Sui ta, 'e langi ta
         ngwane 'ani kera si soetalafana bo keni neri, “Na tae ne 'o dooria?” Ma langi da si
         soetalafana bo tha Jisas, “'Urifita nee 'oko bae fonea keni nee?”
         28 Sui, na keni bae ka failuka naa 'ana kwande doo nia ni ngalikafolae, ma ka oli naa
         'i fera, ma ka bae 'urii fuana imole ki 'i seeri,
         29 “Molu lea mai, molu ka rikia 'amolu tee ngwane ne 'e faarongo nau 'ana si doo ki
         sui ne ku ilia. Alamia nia na ngwane bae tha God 'e filia tomone nee?”
         30 Ma da 'akwasia maetoaa neri, da ka lea na mai siana tha Jisas.
         31 Si manga neri, bare ngwane fafurongo nia ki da ka bae 'urii fuana, “Ngwane toodoo
         'ae, 'o 'ania fasi ta si fanga ngwalee!”
         32 Ma tha Jisas 'e olisida ka 'urii, “Nau ku too 'ana fanga ni 'anilana ne molu lalafusia.”
         33 Ma na bare ngwane fafurongo nia ki da soetalafada kwailiu da ka 'urii, “Alamia ta
         ngwane 'e ngali fanga mai fuana tomone nee?”
         34 Ma tha Jisas ka bae 'urii fuada, “Na fanga nau naa na roosulilana baelana tha God
         ne fala nau mai, ma na faasuilana raoa nia ne fala nau mai 'uria ililana.
         35 Aia, kamolu too 'ana tee si tarifulalae ne 'e 'urii, ‘Fai fe sinali lau, sui fatai
         na konidoolae.’ Sui ta, nau ku thaea fuamolu, molu rikia fasi na imole ki ne da lea
         mai. Kera da ilingia na raoa ne 'e maua naa, ma ka kwaimaakwali naa 'uria konilana.
         36 Tha God kau kwaiarangana banaa ngwane ne 'e konidoo laona raoa. Ma si manga neri
         boroi nia 'e konia naa aludooa 'uria mooria firi, fasi na ngwane ne 'e fasi doo, ma
         na ngwane ne 'e konidoo, daru ka nonithathala teefau.
         37 Si tarifulalae mamana 'e 'urii, ‘Tee ngwane 'e fasi doo, ma ta ngwane ai ka konidoo.’
         38 Nau ku falakamolu 'uria konilana doo ki laona raoa ne langi molu si rao 'ana. Tai
         ngwane 'e'ete ne da rao ulafu 'ana ma na rao ulafulada ne adomi kamolu naa si manga
         neri.”
         39 Imole 'oro 'i laona maetoaa neri 'ana bali fera ne 'i Samaria, da manata mamana 'ana
         tha Jisas, sulia na baelana keni neri, “Nia 'e faarongo nau 'ana doo ki sui ne 'ito
         ku ilia mai.”
         40 Ma 'ana si manga da lea mai siana tha Jisas, da thaea fuana fasi ka too foneda. Ma
         nia ka too lau sulia roo fe dani.
         41 Ma imole 'oro ki lau ne da manata mamana, sulia na faarongolae nia ki tha Jisas.
         42 Ma da ka bae 'urii fuana keni neri, “Kameli meli manata mamana naa, langi lau sulia
         si baea ki ne 'o thaea fuameli. Meli manata mamana 'ameli sulia meli talarongoa 'ameli
         baelana. Ma meli ka thaitamana ne nia mamana naa na Ngwane Faamoori fuada na imole
         ki sui.”
         43 'I burina ne tha Jisas fonea bare ngwane fafurongo nia ki da too 'ana maetoaa neri
         sulia roo fe dani, da ka lea naa 'uria 'i Galili.
         44 Tha Jisas 'ana 'i tala'ana ne 'e thaea ka 'urii, “'E langi da si faarebaita bana
         ta profet 'i laona maetoaa nia.”
         45 Ma si manga tha Jisas 'e dao 'i Galili, na imole ki 'i seeri da ka konitainia, sulia
         da lea laubo 'i Jerusalem 'ana Fangaa 'ana Tathalae, ma da ka rikia si doo ki ne tha
         Jisas 'e ilia 'i seeri.
         46 Sui tha Jisas ka oli lau 'uria 'i Kena na maetoaa 'i Galili, si kula bae 'e bulasia
         na kafo ka thau 'ana waen. Ma si manga 'e too 'i seeri, na 'alakwa nia tee ngwane
         'inito faasia 'i Kapaneam, 'e matai baita 'asiana.
         47 Ma si manga ngwane neri 'e rongoa tha Jisas 'e lea naa faasia 'i Jiudea ma ka oli
         lau mai 'uria 'i Galili, nia 'e lea siana tha Jisas, ma ka gwafea 'uria lealae fone
         nia 'i Kapaneam, fasi ka guraa 'alakwa nia, sulia 'e matai ma 'e karangi kau mae naa.
         48 'I burina ngwane neri 'e bae 'urineri, tha Jisas ka bae 'urii fuana, “Kamolu dooria
         bamolu rikilana si doo ki ni kwelelae ai ma si doo ni mangosilana ki, sui fatai molu
         fi manata mamana 'ani nau.”
         49 Sui boroi 'ana, na ngwane neri 'e bae bana 'urii fuana tha Jisas, “Aofia 'ae, 'o
         lea mai fone nau, ade 'ana 'alakwa nau ka mae.”
         50 Tha Jisas ka bae 'urii fuana, “'O oli 'amu, na 'alakwa 'oe 'e 'akwaa naa.” Na ngwane
         neri ka lea na 'ana, sulia 'e manata mamana naa 'ana baelana tha Jisas.
         51 Ma si manga 'e lea 'ua kau sulia tale, na ngwane rao nia ki da fita na mai 'uria
         faarongolana, ma da ka bae 'urii, “Arai baita 'ae, na 'alakwa 'oe bae 'e 'akwaa naa!”
         52 Ma na ngwane 'inito neri 'e soetalafada ka 'urii, “Kade thato tae ne na 'alakwa nau
         'e 'akwaa 'ana?” Ma da olisia da ka 'urii, “Na 'akolae 'e sui faasia 'i rooki 'ana
         etana kade thato 'i asoa.”
         53 Na maka nia ngwela neri 'e thaitamana banaa kade thato bae tha Jisas 'e thaea 'ana
         si baea bae neri. Ma 'i burina si doo neri, na ngwane 'inito neri ma na imole ki sui
         'i luma nia, da ka manata mamana naa 'ana tha Jisas.
         54 Ma si doo neri naa na ruana si doo ni kwelelae ai ne tha Jisas 'e ilia 'ana si manga
         ne 'e oli mai faasia 'i Jiudea 'uria 'i Galili.

1 'Ana tee si manga 'i buri, tha Jisas ka lea naa 'uria 'i Jerusalem, 'ana tee fafangaa
         baita kera Jiu ki.
         2 Tee mae kafo neri 'i Jerusalem, 'e too karangia si kula da 'alangia 'ana maethakaa
         kera sipsip ki. Aia, 'ana baelae kera Jiu ki, da 'alangia mae kafo neri 'ana 'i Betsaeda.
         Ma lima taofa tikwa ne too 'i ninimana mae kafo neri.
         3 -
         4 Imole 'oro 'asiana da tio laona taofa neri ki. Imole ki da matai 'ana kwalukaela
         mataia 'e'ete kwailiu ki, imole ki maada ka rodo, imole ki nonida ka mae, ma imole
         ki 'abada ma na 'aeda ka mae laubo.
         5 Ma tee ngwane 'e tio 'i seeri, 'e matai naa sulia olu akwala ma kwalu fe ngali.
         6 Tha Jisas 'e rikia ne 'e tio bana si kula neri, ma nia ka thaitamana ne nia 'e matai
         ka tau na mai, ma nia 'e soetalafana ngwane neri ka 'urii, “'E 'urifita, 'o dooria
         'oko 'akwaa?”
         7 Ma na ngwane matai neri 'e olisia ka 'urii, “Arai baita 'ae, 'e langi ta ngwane fasi
         ka ngali nau kau laona kafo, si manga na kafo 'e ingoingo naa. 'Ana si manga ki sui,
         si manga ku thasi fana lealae kau laona kafo, ta ngwane ai ka lea na 'ana 'i nao faasi
         nau.”
         8 Ma tha Jisas ka bae 'urii, “Tatae, 'o ngala naa ifitai 'oe, ma 'oko lea naa 'amu.”
         9 Ma 'ana si manga neri bana, na ngwane neri ka 'okae naa, ma 'e tatae ka ngala ifitai
         nia ma ka lea na 'ana. Ma fe dani neri na Sabat, fe dani ni momololae.
         10 Nia ne na ngwane naonao ki 'i Jiu, da ka bae 'urii fuana ngwane neri ne 'akwaa naa,
         “Tari'ina na Sabat, ma ka abu 'asiana sulia bibirangaa kolu thasa 'oko ngala ifitai
         'oe.”
         11 Ngwane neri ka bae 'urii fuada, “Na ngwane ne 'e gura nau ne 'e thaea ku ngala ifitai
         nau, ma ku lea naa.”
         12 Ma da soetalafana lau da ka 'urii, “Ngwalee 'ae, ngwane tae ne thaea 'oko ilia si
         doo neri?”
         13 Sui ta na ngwane neri 'e lalafusia laubana tha Jisas, sulia imole 'oro 'asiana ne
         da too 'ana si kula neri. Ma tha Jisas ka lea na 'ana 'i malutada.
         14 Ma 'i buri na 'ana, tha Jisas ka fi daotoona laona Beu Abu tha God, ma ka bae 'urii
         fuana, “'O rikia fasi, si manga neri, 'o 'okae naa. Ma 'oko abulo naa faasia abulo
         ta'alae 'oe ki, ade 'ana ta si doo ta'ae 'asiana ka thaumaeli 'oe lau 'i buri. Sulia
         si doo neri kau ta'a ka tatha fatai talua si doo bae 'e thaungi 'oe 'i nao.”
         15 Ma si manga ngwane neri 'e kotho kau 'i maa faasia Beu Abu tha God, nia ka lea siana
         ngwane naonao ki, ma ka bae 'urii fuada, “Tha Jisas bae 'e gura nau, ma ku 'akwaa
         lau.”
         16 Ma si manga neri, da ka thafali maalimae naa 'ana tha Jisas, sulia 'e guraa ngwane
         neri 'ana Sabat, fe dani ni momololae.
         17 Ma tha Jisas ka bae 'urii fuada, “Ilingia banaa ne Maka nau 'e rao ka lado sulia
         fe dani ki, nau boroi ku rao ka lado laubo 'urineri.”
         18 Aia, ma sulia si baea neri ki, 'e adea na manatalada na ngwane naonao ki 'i Jiu ka
         suukwai 'asiana 'uria thaumaelilana tha Jisas. Kera da dooria thaumaelilana, langi
         lau 'uria bana nee nia si faarebaita 'ana bibirangaa ki 'ana Sabat, ma 'uria laubo
         ne 'e thaea thasa tha God naa na Maka nia. Ma 'urineri, nia 'e faabobolangana 'ana
         'i tala'ana fonea tha God.
         19 Ma tha Jisas 'e olisida ka 'urii, “Do mamana ku thaea fuamolu. Nau, Ngwela nia tha
         God, 'e 'afitai ku ilia ta si doo 'i tala'aku. Nau ku thaitamana ku ilia baku si doo
         ne ku rikia na Maka nau 'e ilia. Ma si tae ne Maka nau 'e ilia, nia laubo ne nau ku
         ilia.
         20 Sulia na Maka nau 'e liothau 'ani nau, ma nia 'e faatana fuaku si doo ki sui ne nia
         'e ilia. Ma nia kau faatana laubo fuaku si doo baita ki lau ne talua fatai guralana
         ngwane ne, ma molu ka kwele 'asiana 'ana si doo nee ku ilia.
         21 Na Maka nau 'e thaitamana taelana ngwane mae ki fasi da ka moori lau. Ma si doo 'urineri
         laubo nee nau na Ngwela nia kwau ilia laubo. Nau ku fala laubo mooria fuana ni ti
         kera ne ku filida.
         22 Na Maka nau 'e langi si ketoa ta imole, nia 'e fala 'ana suukwaia ni keketoa fuana
         Ngwela nia.
         23 Nia 'e fala si doo neri fuaku fasi na imole ki sui da ka faarebaita 'ani nau, ilingia
         laubo ne da faarebaita 'ana Maka nau. Ma ni ti ne langi si faarebaita 'ani nau, nia
         si faare baita laubo 'ana Maka nau ne odu nau mai.
         24 “Do mamana ku thaea fuamolu. Lelea sa ta imole ka rongoa baelaku, ma ka manata mamana
         'ana tha God ne odu nau mai, nia kau too 'ana mooria firi. Ma 'e langi kwasi ketoa
         naa. Ma nia ka tatha naa faasia maea, 'uria na mooria mamana.
         25 Do mamana ku thaea fuamolu, si manga ne kau dao mai, ma nia nee 'e dao na mai, fasi
         ni ti kera ne da mae naa, da kau rongoa nau Ngwela nia tha God. Ma ni ti kera ne da
         roosuli nau, kera dau moori.
         26 Ilingia na Maka 'i tala'ana ne 'e too 'ana suukwaia 'uria falelana mooria, nia 'e
         fala laubo suukwaia neri fuaku na Ngwela nia.
         27 Ma nia 'e fala naa suukwaia fuaku, 'uria ketolana imole ki, sulia nau na Ngwela nia
         Imole.
         28 'E langi molu si kwele 'ana si doo neri, sulia si manga neri kau dao mai, fasi na
         imole ki sui na da mae naa dau rongoa lingena baelaku,
         29 ma dau tatae mai faasia kwainaia kera ki, fasi ni ti kera ne da ilia si doo 'okae
         ki dau tatae mai 'uria mooria ne totoo firi. Ma ni ti kera ne da ilia si doo ta'ae
         ki dau tatae mai 'uria na kwakwaelae ne totoo firi.
         30 'E langi kwasi ilia ta si doo sulia lioku 'i tala'aku. Nau ku ketoa baku imole ki
         sulia si tae ne tha God 'e thaea fuaku. Nia nee na keketoa nau 'e 'o'olo teefau, sulia
         nau kwasi ade sulia lioku 'i tala'aku, ku ade banaa sulia liona ngwane ne 'e odu nau
         mai.
         31 “Lelea sa ku faarongo baku 'ana si doo ki suli nau 'i tala'aku, 'urineri ta imole
         si faamamanea bo na faarongolae nau.
         32 Sui ta, ta ngwane laubana ne faarongo 'ana si doo ki ne 'e thaitamana suli nau. Ma
         nau ku thaitamana si doo ne 'e faarongo 'ana suli nau 'e mamana teefau.
         33 Aia, ma kamolu bae molu fala kau ngwane kamolu ki siana tha Jon, ma nia ka faarongo
         kamolu 'ana si doo mamana suli nau.
         34 'E langi kwasi reri bo 'ana ta ngwane fasi ka faamamane nau, sui boroi 'ana nau ku
         bae naa sulia bae mamanalana tha Jon fasi ka 'adomi kamolu 'uria mooria faalu.
         35 Tha Jon 'e 'uria ta gwe kwethu ne tala 'okae. Aia, ma sulia kaesi manga bana, molu
         nonithathala sulia si doo ki ne 'e thaea.
         36 Sui ta, nau ku too laubo 'ana si doo 'uria bae mamanalae suli nau ne baita ka talua
         tha Jon: na kwaifaamanataia nau ki ma na doo ni kwelelae 'ana ki ne ku ilia. Ma si
         doo neri ki naa na raoa ne na Maka 'e fala fuaku fasi ku ilia. Ma si raoa nee nau
         ku ilia, 'e faamamanea na Maka nau ne odu nau mai.
         37 Ma na Maka 'ana 'i tala'ana laubo ne 'e odu nau mai ne faamamanea 'ani nau. 'E langi
         molu si rongoa lingena, ma 'e langi molu si rikia maana,
         38 ma ka langi molu si konitainia bo baelana laona moorilamolu, sulia 'e langi molu
         si manata mamana bo 'ana ngwane ne 'e odu nau mai.
         39 Kamolu thasa molu kau too 'ana mooria firi sulia molu riki 'okae 'ana 'i laona Kekedalae
         Abu ki. Na Kekedalae Abu neri 'e faatana doo mamana ki teefau suli nau.
         40 Ka 'urineri boroi, 'e langi molu si dooria bo lealae mai siaku fasi ku fala mooria
         neri fuamolu.
         41 “Nau kwasi rofea bo ta imole fasi ka thae'okae 'ani nau.
         42 Sui ta, nau ku thaitamamolu baku, ne langi molu si too bana ta liothaua 'ana tha
         God.
         43 Nau ku lea mai 'ana thatana Maka nau, sui ta, 'e langi molu si konitai nau bo. Aia,
         ma lelea sa ta imole ka lea bana mai 'ana thatana 'i tala'ana, molu kau konitainia
         bamolu.
         44 Molu dooria 'asiana fasi na imole ki da ka thae'okae 'ani kamolu, sui ta, molu si
         dooria bo ililana doo 'okae ki fasi tha God ka thae'okae 'ani kamolu. Ma lelea sa
         ka 'urineri, 'e 'afitai 'asiana thasa molu ka manata mamana 'ani nau.
         45 'E langi molu si thaea lau thasa nau ne ku kefusi kamolu 'i naofana Maka nau. Tha
         Mosis 'ana bae 'e kedaa si bibirangaa ki ne molu manata mamana 'ania, si baea neri
         ki 'ana kau kefusi kamolu.
         46 Lelea sa molu manata mamana naa 'ana tha Mosis, fulingana sa molu ka manata mamana
         naa 'ani nau laubo, sulia nia bae 'e kekeda suli nau.
         47 Sui ta, sulia 'e langi molu si manata mamana bo 'ana si doo ki ne tha Mosis 'e kedaa
         suli nau, 'e 'afitai 'asiana molu ka manata mamana 'ana si doo ki ne ku thaea fuamolu.”

1 Ma 'i buri, tha Jisas ka toofolo naa 'ana asi 'i Galili ne da 'alangia laubo 'ana
         asi 'i Taebirias.
         2 Ma tee konia baita ka lea 'i burina, sulia da rikia doo ki ni kwelelae ai ne 'e ilia
         'ana guralana imole matai ki.
         3 Ma tha Jisas ka tae 'i gwauna tee si kula ne fane, ma ka gooru 'i thaegano fonea
         bare ngwane fafurongo nia ki.
         4 'Ana si manga neri, na Fangaa 'ana Tathalae kera Jiu ki 'e karangi naa.
         5 Tha Jisas 'e lilio kali nia, ma ka rikia konia baita 'asiana da dao mai siana, ma
         ka bae 'urii fuana tha Filip, “'I fai ne kolu kau folia ta si fanga ne 'e tala'ana
         kolu ka tharea 'ana imole ne ki teefau?”
         6 Nia 'e bae 'urii sulia si doo neri fasi ka ilitoona tha Filip, 'urineri boroi 'ana
         nia 'e thaitamana naa si doo ne nia kau ilia.
         7 Ma tha Filip 'e olisia ka 'urii, “Ta roo talange malefo boroi si tala'ana bo usilana
         ta fanga fasi ka tala'ada.”
         8 Ma tee ngwane 'ana bare ngwane fafurongo nia ki ne da 'alangia 'ana tha Andru, na
         doora tha Saemon Pita, ka bae 'urii,
         9 “Tee ngwela ngwane nee, ma 'e too bo 'ana lima kae fe berete ma roo gwe thakwari.
         Sui ta, 'e 'afitai ka tala'ana imole 'oro nee ki.”
         10 Ma tha Jisas 'e thaea fuada ka 'urii, “Molu thaea fuana imole ki, da ka gooru 'i
         thaegano.” 'I seeri na kirasi 'e 'oro 'asiana 'ana. Ma na imole ki sui da ka gooru
         'i thaegano, ma 'e tala'ana lima tooni ngwane.
         11 Ma tha Jisas 'e ngala fe berete neri ki, ma ka faabaitaa tha God, ma ka tolingia
         fuana imole ki ne da gooru 'i seeri. Ma nia ka ade 'urineri laubo 'ana gwe thakwari
         neri ki. Ma kera teefau, da ngala ka tala'ada teefau banaa.
         12 Ma si manga da abusu naa, nia ka bae 'urii fuana bare ngwane fafurongo nia ki, “Molu
         konia orongana fanga ne ore, fasi ka langi kolu si nagaa ta si doo.”
         13 Ma da koni teefau na 'ana, da ka lulaa tee akwala ma roo kukudu 'ana orongana fanga
         ne ore 'ana lima fe berete bae ki da 'ania.
         14 Ma si manga na imole ki da rikia si doo ni kwelelae ai ne tha Jisas 'e ilia, da ka
         bae 'urii, “Na profet bae kau dao mai laona molaagali, nia mamana naa nee!”
         15 Sulia tha Jisas 'e thaitamana naa na konia neri 'e karangia naa da ka suumana fasi
         nia ka 'inito fuada, nia ka lea na 'ana talifili nia 'i gwauna tee fe tolo neri.
         16 Si manga na thato 'e karangi ka suu naa 'i thaulafi, na bare ngwane fafurongo nia
         ki da ka sifo naa ninimana asi neri.
         17 Ma na rodo ka rodo naa. Tha Jisas 'e langi si dao 'ua siada. Ma da tae laona tee
         baru, ma da ka toofolo 'ana asi neri 'uria na maetoaa da 'alangia 'ana 'i Kapaneam.
         18 Ma si manga neri na oru ka dao mai, ma na nanafo ki ka baita 'asiana.
         19 Ma 'ana si manga da faluta ka dao 'i fulingana ta olu ma langi ta fai kade asi, da
         lio kau, da ka rikia naa tha Jisas 'e fali mai fafona asi, ma ka lea karangia na mai
         na baru. Ma na bare ngwane fafurongo nia ki da ka mau 'asiana.
         20 Ma tha Jisas ka bae 'urii kau fuada, “'E langi molu si mau! Nau bana nee!”
         21 'I buri, nia ka tae naa foneda laona baru, ma da ka nonithathala 'asiana. Ma 'e langi
         si tau bo da ka dao naa 'ana maetoaa ne da lea 'uria.
         22 -
         23 Ma 'ana fe dani 'i buri, na imole 'oro ne da too 'ua 'ana bali asi bae da lea kau
         faasia, da ka rofe naa 'uria tha Jisas 'ana si kula bae tha Jisas 'e tangoa tha God
         'uria fanga bae, ma ka fala fuana imole 'oro bae ki. Kera da thaitamana tee baru bana
         bae 'e too 'i seeri. Ma da ka thaitamana laubo ne tha Jisas 'e langi si lea bo fonea
         bare ngwane fafurongo nia ki laona baru neri. Da ka thaitamana laubo na bare ngwane
         fafurongo ki da lea bada talifilida. Ma tai baru da 'ito mai faasia 'i Taebirias,
         da ka olo 'i seeri.
         24 Ma 'ana si manga na konia neri da si rikia naa tha Jisas ma na bare ngwane fafurongo
         nia ki, da taelia baru ki, ma da lea, da ka rofe naa 'uria tha Jisas 'i Kapaneam.
         25 Ma si manga da daotoona 'i bali asi ai neri, da soetalafana da ka 'urii, “Ngwane
         toodoo 'ae, si manga tae bana ne 'o dao 'i see ngwalee?”
         26 Ma tha Jisas 'e olisida ka 'urii, “Do mamana ku thaea fuamolu, molu rofe nau sulia
         molu 'ania fe berete bae ki ma molu ka abusu, ma ka langi lau sulia ne molu filoa
         maalutana si doo ki ni kwelelae ai bae ku ilia.
         27 'E langi molu si rao ulafu lau 'uria fanga ne kau funu laubana. Molu ka rao 'amolu
         'uria fanga ne kau fala mooria firi fuamolu. Nau, Ngwela nia Imole kwau fala fanga
         neri 'ana mooria firi fuamolu, sulia tha God na Maka 'e faatana sui naa, ne ni nia
         naa ne odu nau mai.”
         28 Na imole ki da soetalafana da ka 'urii, “Ta si tae ne meli ka ilia, fasi meli ka
         ilia talitoona bo si raoa ki ne tha God 'e dooria?”
         29 Ma tha Jisas 'e olisida ka 'urii, “Si raoa nia tha God 'e 'urii: Molu ka manata mamana
         'ana ngwane nee nia 'e odua mai.”
         30 Ma da ka soetalafana lau da ka 'urii, “Ta si doo ni kwelelae ai 'urifita nee 'ou
         ilia, fasi meli ka rikia ma meli ka manata mamana 'amu? Ta si tae ne 'ou ilia?
         31 Na kokoo kolu ki da 'ania berete bae da 'alangia 'ana ‘mana’ 'i laona gano kwasi,
         ilingia bae da kedaa ka 'urii, ‘Tha Mosis 'e fala berete faasia 'i thalo fuada 'uria
         'anilana.’ ”
         32 Ma tha Jisas ka bae 'urii fuada, “Do mamana nau ku thaea fuamolu, tha Mosis langi
         bae 'e fala fanga faasia 'i thalo fuamolu. Na Maka nau 'ana bae 'e fala fanga mamana
         faasia 'i thalo fuamolu.
         33 Na fanga mamana ne tha God 'e fala, nia naa ngwane ne 'e sifo mai faasia 'i thalo,
         ma ka fala mooria fuana imole ki sui 'i laona molaagali.”
         34 Ma da ka bae 'urii fuana, “Ngwalee arai baita 'ae, 'ito 'i tari'ina ka oli 'alaa,
         'oko fala fanga neri fuameli.”
         35 Sui tha Jisas ka bae 'urii, “Nau naa na fanga 'ana mooria. Ma ni ti ne ka lea mai
         siaku, 'e 'afitai ka fiolo lau. Ma ni ti ka manata mamana 'ani nau, 'e 'afitai ka
         maelikuu lau.
         36 Iuka, nau ku thaea sui naa fuamolu, sui boroi 'ana molu ka riki nau, 'e langi molu
         si manata mamana bo 'ani nau.
         37 Imole ki sui na Maka nau 'e fala fuaku, dau lea teefau mai 'i siaku. Ma ni ti ne
         ka doori lea mai siaku, 'e 'afitai ku otenau 'ani nia.
         38 'E 'urineri, sulia ku sifo mai faasia 'i thalo, langi lau 'uria ililana si doo ki
         sulia kwaidooria nau 'i tala'aku. Nau ku lea 'aku mai 'uria ililana si doo ne tha
         God ne 'e odu nau mai 'e dooria.
         39 Ma nia nee si doo ne tha God 'e dooria, fasi ku liosulia imole ki sui ne 'e fala
         fuaku, fasi ta tee imole boroi si langi 'ana. Ma 'ana fe dani 'i'isi nau ku taeda
         lau 'uria mooria firi.
         40 Tha God na Maka nau 'e dooria fasi da ka liothaitamaku, ma da ka manata mamana 'ani
         nau, ma da ka moori firi. Ma kwau taeda lau 'uria mooria 'ana fe dani 'isi.”
         41 Ma na imole ki da ka thafalia naa ngunungunulae suli nia, sulia nia 'e bae 'urii,
         “Nau naa ne fanga ne sifo mai faasia 'i thalo.”
         42 Ma da ka bae 'urii fuada kwailiu, “Na ngwane ne tha Jisas na 'alakwa bae tha Josef
         bana nee, ma kolu ka thaitamana bakolu maka nia ma gaa nia. Ma 'urifita nee nia ka
         thaea thasa 'e sifo mai faasia 'i thalo?”
         43 Ma tha Jisas 'e olisida ka 'urii, “Molu ka too faasia ngunungunulae 'i malutamolu.
         44 Maka nau ne arasi nau mai. Ma talitoona bo imole ki ne Maka nau 'e talaida mai fuaku
         ki ne da lea mai siaku. Ma kwau taeda lau 'uria mooria 'ana fe dani 'isi.
         45 Na profet ki da kekeda sulia ka 'urii, ‘Tha God 'e toodoo fuada na imole ki sui bo.’
         Ma na imole ki sui ne da rongoa na Maka ma da ka ngala thaitamedooa faasi nia, kera
         na da lea mai 'i siaku.
         46 'E langi ta imole si rikia na Maka. Talifilia bo na ngwane ne 'e 'ito mai faasia
         tha God, nia bo ne 'e rikia na Maka.
         47 Do mamana ku thaea fuamolu, ni ti ne manata mamana 'ani nau, nia ka moori firi.
         48 Nau naa na fanga 'ana mooria.
         49 Na kokoo kamolu ki da 'ania fanga bae da thaea 'ana ‘mana’ laona gano kwasi, sui
         da ka mae bada.
         50 Aia, na fanga ne 'e sifo mai faasia 'i thalo, lelea sa ta imole ka 'ania, 'e 'afitai
         ka mae.
         51 Nau naa na fanga 'ana mooria ne 'e sifo mai faasia 'i thalo. Lelea sa ta imole ka
         'ania si fanga nee, nia kau moori firi. Ma si fanga neri naa na noniku, ne kwau fala
         fasi na imole ki sui laona molaagali da ka moori.”
         52 Ma na imole ki da ka thafalia olisusuulae 'i malutada kwailiu, da ka 'urii, “Na ngwane
         nee ka fala 'urifita 'ana nonina fuakolu 'uria 'anilana?”
         53 Ma tha Jisas ka bae 'urii fuada, “Do mamana ku thaea fuamolu, lelea sa 'e langi molu
         si 'ania noniku, ma ka langi molu si kuufia 'abuku, 'e 'afitai molu ka too 'ana mooria
         firi.
         54 Ma ni ti ne ka 'ania noniku, ma ka kuufia 'abuku, nia ka too 'ana mooria firi, ma
         kwau taea lau 'ana fe dani 'isi.
         55 Sulia na noniku naa na fanga mamana, ma na 'abuku naa na doo ni kuufilana mamana.
         56 Ma ni ti ne ka 'ania noniku, ma ka kuufia 'abuku, nia ka too 'ani nau, ma nau ku
         too 'ani nia.
         57 Tha God ne fala mooria, nia ne fala nau mai. Ma nau ku moori, sulia nia ne fala fuaku.
         Nia nee lelea sa ni ti ne ka 'ani nau, nia kau moori laubo suli nau.
         58 Nia nee na fanga ne sifo mai faasia 'i thalo. Na kokoo kolu ki da 'ania ‘Manna’ sui
         da ka mae naa. Aia, ni ti ne ka 'ania si fanga neri, nia kau moori firi.”
         59 Tha Jisas 'e thaea si doo neri si manga 'e toodoo laona beu ni foalae 'i Kapaneam.
         60 'Orolada na imole fafurongo nia ki da rongoa si doo neri ki tha Jisas 'e thaea, da
         ka bae 'urii, “Si toodoolae neri 'e 'afitai 'asiana. Ni ti naa ne ka manata mamana
         'ana?”
         61 Tha Jisas 'e thaitamana bana na bare ngwane fafurongo nia ki da ngunungunu sulia
         si doo neri, ma nia ka bae 'urii fuada, “'E 'urifita, si baea neri 'e naga kamolu?
         62 'E 'urifita lelea sa molu ka rikia, nau Ngwela nia Imole, ku tae 'uria si kula bae
         ku totoo mai 'ana 'i nao?
         63 Na Mangoedoo Abu ne fala mooria. Ma na suukwailana imole bana ka si tala'ana. Ma
         si baea ki ne ku thaea fuamolu ne adea molu ka too 'ana Mangoedoo Abu ne fala mooria.
         64 Sui ka 'urineri boroi, tai imole 'amolu da si manata mamana bo.” Sulia 'ito 'ua mai
         'i nao, tha Jisas 'e thaitamana sui naa ni ti kera ne langi da si manata mamana, ma
         ni ti ne kau fala nia fuana maalimae nia ki.
         65 Ma nia ka bae lau 'urii sulia tai imole 'ada ne da si manata mamana, “Nia bae ku
         thaea fuamolu thasa 'e langi ta imole si lea mai siaku, lelea sa Maka nau 'e langi
         si faangwaludea fuana.”
         66 'E 'ito 'ana si manga neri, toa 'oro 'ana bare ngwane fafurongo nia ki, da abulo
         'e'ete ma da ka lea na 'ada faasia.
         67 Ma tha Jisas 'e soetalafana akwala ma roo ngwane fafurongo nia ki ka 'urii, “'E 'urifita,
         kamolu molu doori 'akwasi nau laubo?”
         68 Ma tha Saemon Pita 'e olisia ka 'urii, “Aofia 'ae, ni ti ne meli ka lea lau siana?
         'Oe naa ne 'o too 'ana si baea ki 'ana mooria firi.
         69 Kameli meli manata mamana, ma meli ka thaitamana 'okae ne ni 'oe naa na Ngwane Abu
         nia tha God.”
         70 Ma tha Jisas 'e olisia ka 'urii, “Nau ku fili kamolu akwala ma roo ngwane ki bae.
         Sui ta, tee ngwane 'ani kamolu 'e ilingia ta akalo ta'ae.”
         71 'Ana si manga tha Jisas 'e bae 'urineri, nia 'e manata naa 'uria tha Jiudas neri,
         na 'alakwa tha Saemon Iskariot. Ma boroi 'ana tha Jiudas ta ngwane 'ana akwala ma
         roo ngwane fafurongo nia ki, nia ne kau fala tha Jisas fuana maalimae nia ki.

1 Ma 'i burina si doo neri ki, tha Jisas ka tatha bana laona maetoaa ki 'i Galili,
         sulia 'e langi si dooria 'ua lealae 'i Jiudea, sulia na ngwane naonao 'ana Jiu ki
         da dooria thaumaelilana 'i seeri.
         2 Ma tee fafangaa kera Jiu ki 'e karangi naa. Na fafangaa neri da 'alangia 'ana na
         “'O'oba.”
         3 Aia, na doorana ki tha Jisas, da lea mai siana, ma da ka bae 'urii fuana, “'O lea
         naa 'i Jiudea, fasi 'oko faatana lau tai si doo ni kwelelae ai, fasi na bare ngwane
         fafurongo 'oe ki da ka rikia.
         4 Sulia lelea sa na ngwane 'e dooria imole ki da ka rongoa thatana ma da ka thaitamana,
         langi nia si ade anggwa 'ana si doo ki. Lelea sa 'oko ilia doo baita 'oro ki, 'e 'okae
         fasi 'o lea 'oko ade faatai 'ana, fasi na molaagali lalau da ka thaitamana.”
         5 Na doorana ki da bae 'urineri fuana, sulia kera boroi 'e langi dasi manata mamana
         bo 'ani nia.
         6 Ma tha Jisas ka bae 'urii fuada, “'E langi si dao 'ua 'ana si manga nau. Ni kamolu
         mone, mamalana bana si manga molu doori lea, molu ka lea bamolu. Ma molu ka ilia bamolu
         si doo ki ne molu dooria.
         7 Imole ki 'i laona molaagali nee 'e langi da si otekera bo 'ani kamolu. Ni nau mone,
         da otekera 'ani nau, sulia ku thaefaatai 'ana si tae ki ne da ilia ka ta'ae.
         8 Molu lea 'amolu 'ana fafangaa neri. Ni nau mone kwasi lea bo, sulia 'e langi si dao
         'ua 'ana si manga nau.”
         9 Nia 'e thaea si doo neri sui, ka too bana 'i Galili.
         10 'I burina thaasina ki tha Jisas da lea na 'ada 'ana fafangaa baita neri 'i Jerusalem,
         tha Jisas ka lea na kau 'i burida. Sui ta, 'e lea anggwa bana, ade 'ana ta imole ka
         thaitamana.
         11 Na ngwane naonao ki 'i Jiu, da rofe 'uri nia 'i malutana fafangaa neri, ma da soetalafana
         imole ki da ka 'urii, “Tha ngwala bae 'e nia 'ana 'i fai?”
         12 Ma imole 'oro ki 'asiana, da fufuaro anggwa suli nia da ka 'urii, “Nia na ngwane
         'okae bae.” Ma tai imole ki lau da ka bae 'urii, “Nia 'e talaia imole ki fasi da ka
         lea bada sulia sukelae nia ki.”
         13 Sui ta, 'e langi ta imole 'ada si bae tafa bo sulia tha Jisas, sulia da mau 'ana
         ngwane naonao ki 'i Jiu.
         14 Na fafangaa neri 'e lea naa sulia fai fe dani, sui tha Jisas ka lea 'i laona Beu
         Abu tha God, ma ka thafalia toodoolae fuada na imole ki.
         15 Ma si manga na ngwane naonao ki da rongoa, da ka kwele 'asiana 'ana toodoolae nia.
         Ma da ka bae 'urii, “Ta ngwane si toodoo bo fuana ngwane nee 'ana ta si kula. Ma 'e
         'urifita nee nia ka thaitamana doo ki sui?”
         16 Ma si manga tha Jisas 'e rongoa, nia 'e olisida ka bae 'urii, “Na toodoolae nau 'e
         langi lau doo nau 'i tala'aku, 'e 'ito 'ana mai faasia tha God ne arasi nau mai.
         17 Lelea sa ta imole ka ilia si doo ne tha God 'e dooria, nia kau thaitamana si tae
         ne ku toodoo 'ania fuana imole ki, lelea sa 'e lea mai faasia tha God, ma langi sulia
         na manatalaku 'i tala'aku bana ne ku faarongo 'ania.
         18 Ta ngwane ne 'e faarongo bana 'ana si doo ki sulia liona 'i tala'ana, nia 'e dooria
         bana fasi imole ki da ka thae'okae 'ani nia. Sui ta, na ngwane ai ne 'e dooria imole
         ki da ka thae'okae 'ana ngwane ne 'e odu nia mai, nia nee na ngwane mamana, ma 'e
         langi si thaitamana sukelae.”
         19 Sui tha Jisas ka bae lau 'urii, “Tha Mosis 'ana bae 'e fala si bibirangaa neri fuamolu.
         Sui ka langi ta imole 'ani kamolu si ade bo sulia si bibirangaa neri ki. Ma 'urifita
         nee molu ka doori thaumaeli nau?”
         20 Ma na imole ki ne da koni 'e seeri da ka bae 'urii, “Na akalo ta'ae 'e 'arutoomu
         nena! Ni ti ne doori thaumaeli 'oe?”
         21 Tha Jisas 'e olisida ka 'urii, “Nau ku guraa tee imole 'ana Sabat, ma molu ka kwele
         'asiana 'ania.
         22 -
         23 Kamolu thaitamana tha Mosis 'e fala tee si bibirangaa fuamolu, fasi da ka 'irimamalafoa
         'ada na kae ngwela ngwane kamolu ki. (Ma langi lau tha Mosis ne thafalia, na kokoo
         abu kamolu ki 'ana bae da ilia mai 'i nao.) Sulia molu 'irimamalafoa 'ana Sabat, fasi
         molu si 'oia bibirangaa tha Mosis, 'uratae mone ne molu ka rakethasui nau si manga
         bae ku guraa ngwane bae 'ana Sabat?
         24 'E langi molu si keto nau lau sulia si doo ki ne molu rikia bamolu. Molu ka keketo
         bo 'ana 'o'oloa.”
         25 Ma tai imole ki 'i Jerusalem da bae 'urii, “Na ngwane nee tomone bae na ngwane naonao
         ki da doori thaumaelia!
         26 Rikia fasi! Ngwane ne 'e bae faatai bana, ma langi da si thaea bo ta si doo 'uri
         nia. Alamia da thaitamana bada na ngwane nee na Kraes!
         27 Sui ta, kolu thaitamana bakolu ngwane nee ma 'i fai ne 'e lea mai faasia. Aia, si
         manga na Kraes kau dao mai mone, 'e langi ta imole si thaitamana si kula kau lea mai
         faasia.”
         28 Aia, ma si manga neri, tha Jisas 'e toodoo 'ua bana fuana imole ki 'i laona Beu Abu
         tha God. Ma nia 'e ngata baita ka 'urii, “Kamolu thaea thasa molu thaitamaku, ma molu
         ka thaitamana si kula ne ku lea mai faasia? Sui ta, 'e langi kwasi lea mai sulia lioku
         'i tala'aku! Na ngwane ne arasi nau mai, 'e thaea doo mamana ki, sui ta, 'e langi
         molu si thaitamana bo.
         29 Nau 'ana ne ku thaitamana, sulia ku too mai siana ma nia ne 'e arasi nau mai.”
         30 'Ana si manga neri, na ngwane naonao ki da ka thasi naa 'uria daulana, sui ta 'e
         'afitai, sulia si manga nia 'e langi si dao 'ua fasi da ka ade 'urineri 'ani nia.
         31 Sui boroi 'ana da ka dooria ililana si doo neri, 'orolana imole ki 'i laona konia
         neri da manata mamana 'ani nia. Ma da ka bae 'urii, “Talitoona na Kraes bo ne thaitamana
         ka ilia si doo ki ni kwelelae ai ne nia 'e ilia.”
         32 Na Farasi ki da rongoa naa imole ki da fuarotana tha Jisas, kera fonea ngwane ni
         foa baita ki, da ka fala kau tai ngwane folo ki ne da folo 'usia Beu Abu tha God,
         fasi da ka daua naa 'ana si manga neri.
         33 Ma tha Jisas ka bae 'urii, “Nau ku too baku fone kamolu sulia kae si manga kukuru,
         sui ku oli laubaku siana ngwane ne 'e arasi nau mai.
         34 Molu kau rofe nau, sui ta, 'e 'afitai molu ka daotooku. Sulia 'e 'afitai molu ka
         dao 'ana si kula ne ku too 'ana.”
         35 Na ngwane naonao ki 'i Jiu da thafalia ngataofulae da ka 'urii, “Ngwane nee kau lea
         'uria 'i fai nee fasi kolu si riki nia? 'Urii ma nia kau lea 'ana 'uria maetoaa kera
         toaa 'i Grik, si kula bae tai ngwane 'akolu ki da too mai 'ana, fasi ka toodoo fuada
         teefau?
         36 Nia 'e thaea laubo kolu kau rofe 'uri nia, boroi 'e 'afitai kolu ka riki nia, sulia
         kolu si tala'ana daolae 'ana si kula ne nia kau too 'ana. Aia, ma tae ne na maalutana
         si baea neri nia 'e thaea?”
         37 'Ana fe dani 'i'isi 'ana fafangaa neri, nia fe dani 'inito ka tatha. Ma 'ana fe dani
         neri, tha Jisas 'e takwe ma 'e ngata baita ka 'urii, “Lelea sa ta imole ka maelikuu,
         nia 'e lea mai ka kuu 'ana 'i siaku.
         38 Ma ni ti ne 'e manata mamana 'ani nau, nia kau ilingia si doo bae na Kekedalae Abu
         'e thaea ka 'urii, ‘Na kafo moori kau igwa mai faasia mooria nia.’ ”
         39 Tha Jisas 'e thaea si doo neri, sulia na Mangoedoo Abu ne kau sifo mai faafia imole
         ki ne da manata mamana 'ani nia. Aia 'ana si manga neri, tha God si fala 'ua mai na
         Mangoedoo Abu, sulia tha Jisas ka si tae 'ua 'i thalo fasi da ka faa'initooa.
         40 Tai imole ki 'ana konia neri, da rongoa si doo ne tha Jisas 'e thaea, da ka 'urii,
         “'E mamana naa, na profet 'inito ne kolu maakwala naa ne!”
         41 Ma tai imole ki da ka thaea, “Nia naa na Kraes, na ngwane bae tha God 'e filia fasi
         ka faamooria imole ki!” Aia, ma tai imole ki lau, da ka thaea, “Iuka! Sui ta, na ngwane
         bae tha God 'e filia si lea lau mai faasia bali fera 'i Galili!
         42 Sulia na Kekedalae Abu 'e thaea na Kraes kau futa mai 'ana kwalafaa tha Deved na
         ngwane 'inito, ma kau futa 'i Betlehem, na maetoaa ne tha Deved 'e baita laubo mai
         'ana.”
         43 'Urineri, na imole ki da si alua bo tee si manatalae doo sulia tha Jisas.
         44 Ma tai imole ki da dooria 'asiana da ka daua naa tha Jisas, sui ta 'e langi ta imole
         si ilia bo ta si doo 'ani nia.
         45 Na ngwane ni folo bae ki 'e langi da si daua bo tha Jisas, ma da oli kau siana ngwane
         ni foa baita ki, ma na Farasi ki. Ma si manga da dao, na ngwane ni foa baita ki, ma
         na Farasi ki, da soetalafada da ka 'urii, “'Urifita nee molu si talaia mai?”
         46 Ma da olisida da ka 'urii, “Kameli meli kwele 'asiana 'ani nia, sulia 'e langi ta
         ngwane si tala'ana naa baelana.”
         47 Na Farasi ki da ka bae 'urii fuada, “Alamia molu faamamanea laubo 'amolu na sukelae
         nia ki tomone?
         48 'E langi ta ngwane 'ana ngwane naonao kolu ki ma langi ta Farasi, da si manata mamana
         bo 'ani nia!
         49 Na konia neri bana ne da manata mamana 'ani nia. Sui ta, 'e langi da si thaitamana
         bo na bibirangaa nia ki tha Mosis. 'E 'urineri ne tha God ka fala kwakwaelae fuada.”
         50 Aia, ma tee ngwane 'ana Farasi ki na thatana tha Nikodimas bae 'e lelea mai siana
         tha Jisas 'i nao, nia ka bae 'urii fuana Farasi ki,
         51 “Na bibirangaa kolu ki bae 'e thaea thasa kolu si ketoa ta imole lelea sa 'e langi
         kolu si rongo 'okae 'ua 'ana baelana, sui fatai kolu fi ngala mai 'uria ketolana.”
         52 Ma da bae 'urii fuana tha Nikodimas, “'E 'urifita, ni 'oe laubo ta ngwane faasia
         'i Galili nee? Lelea sa 'o teemai 'okae 'ana Kekedalae Abu, 'ou rikia bamu 'i tala'amu.
         Na profet 'inito ne kolu maasia 'e langi si lea bo mai faasia 'i Galili!”
         53 Sui, na imole ki sui da ka oli naa 'uria 'i fera kera ki.

1 'I buri, tha Jisas ka tae 'uria gwauna fe tolo neri da 'alangia 'ana 'i Olif.
         2 Ma 'i laasikadangi maakafukafua 'ua 'ana fe dani 'i buri, nia ka oli lau 'uria 'i
         laona Beu Abu tha God. Ma na konia baita 'asiana, da ka koni kali nia, ma nia 'e 'ono
         'i thaegano, ma ka toodoo fuada.
         3 Ma na ngwane toodoo ki 'ana bibirangaa, ma na Farasi ki, da ka ngala mai tee keni
         kaubare ne da daua. Ma da faatakwea 'i malutada.
         4 Ma da bae 'urii fuana tha Jisas, “Ngwane toodoo 'ae, na keni nee meli daua faafia
         oea.
         5 Aia, 'i laona na bibirangaa ki ne tha Mosis 'e fala fuakolu, 'e thaea fasi na keni
         'urii, da ka 'uimaelia 'ana fau. Ta si tae ne 'ou thaea sulia ngwalee?”
         6 Da thaea si doo neri fasi da ka ilitoona daotoolana ta si doo, fasi da ka kefusia
         'ana tha Jisas. Ma tha Jisas 'e 'ono 'i thaegano, ma ka kekeda 'i thaegano 'ana kakauna.
         7 Ma si manga da soetalafana 'ua bada, nia 'e tatae ka bae 'urii fuada, “Ni ti 'amolu
         ne langi si ilia ta si doo ta'ae, nia ka thafalia 'uilana 'ana ta gwe fau.”
         8 Sui, nia ka 'ono lau, ma ka kekeda lau 'i thaegano.
         9 Ma si manga da rongoa si doo neri, da ka lea naa 'ada, tee tee ngwane, thafali 'ana
         ngwane ngwaro ki. Ma da ka 'akwasia tha Jisas ka too na 'ana talifili nia fonea keni
         bae ne 'e takwe 'ua bana 'i seeri.
         10 Ma nia 'e tatae lau ka bae 'urii, “Keni ne 'ae, ngwane bae ki da nia naa 'i fai?
         'E 'urifita? 'E langi ta ngwane 'ada si ore naa fasi ka keto 'oe?”
         11 Ma nia 'e olisia ka 'urii, “Ngwane baita 'ae, 'e langi naa ta ngwane.” Ma tha Jisas
         ka bae 'urii fuana, “Nau boroi kwasi keto 'oe bo. 'O lea na 'amu, ma 'e thafali 'i
         tari'ina ka oli 'alaa 'osi ilia lau ta si doo ta'ae.”
         12 Tha Jisas ka bae lau 'urii fuana imole ki, “Nau nee, ku ilingia na folaalae fuada
         na imole sui ki laona molaagali. Ni ti ne 'e lea mai suli nau, 'e 'afitai ka tatha
         'i laona maerodo. Nia kau tatha laona folaalae ne kau fala mooria firi.”
         13 Ma na Farasi ki da ka bae 'urii fuana, “'Oe 'ana 'i tala'amu ne 'o thaea doo ki sui
         suli 'oe. Na baelamu 'e langi si mamana.”
         14 Tha Jisas ka bae 'urii, “Boroi 'ana nau ku thaea doo ki sui suli nau 'i tala'aku,
         tae ne nau ku thaea 'e mamana, sulia ku thaitamana si kula ne nau ku lea mai faasia,
         ma 'i fai ne kwau lea 'uria. Sui ta, 'e langi molu si thaitamana bo si kula ne ku
         lea mai faasia, ma si kula ne kwau lea 'uria.
         15 Molu ketoa si doo ki sulia manatalae ngwane 'i molaagali bana. Aia, ma ni nau kwasi
         ketoa bo ta imole.
         16 Sui ta, lelea sa nau ku ketoa ta imole, nau ku ketoa sulia manatalae doo 'o'olo.
         Nau kwasi ketoa bo ta imole talifili nau, kamiria sui bo Maka nau ne arasi nau mai
         ne miri ilia.
         17 Na bibirangaa kamolu 'e thaea sui naa, lelea sa ta roo ngwane daru ka alangana ta
         si doo, si doo neri daru thaea 'e mamana.
         18 Nau nee ku thaea doo ki sui suli nau 'i tala'aku, ma na Maka nau ne odu nau mai,
         'e thaea laubo doo ki suli nau.”
         19 Sui, da soetalafana tha Jisas da ka 'urii, “Ngwalee 'ae, 'urii ma maka 'oe 'e nii
         fai?” Ma tha Jisas 'e olisida ka 'urii, “'E langi molu si thaitamaku bo ma langi na
         Maka nau boroi. Lelea sa molu thaitamaku, molu ka thaitamana laubo Maka nau.”
         20 Tha Jisas 'e thaea si doo neri ki 'ana si manga 'e toodoo fuada na imole ki 'i laona
         Beu Abu tha God, karangia si kula bae da alua 'ana kwande doo 'uria alulana si malefo
         'ana falelae kera ki 'i laona. Aia, ma 'ana si manga neri, langi ta ngwane si daua
         bo, sulia 'e langi si dao 'ua 'ana si manga nia.
         21 Tha Jisas ka bae lau 'urii fuada, “Nau kwau lea, ma molu kau rofe nau. Ma molu kau
         mae 'i laona ta'alae kamolu ki. 'E 'afitai molu ka lea 'ana si kula neri kwau lea
         'uria.”
         22 Ma na ngwane naonao ki Jiu da bae kwailiu 'i malutada da ka 'urii, “Nia 'e thaea
         thasa 'e 'afitai bo kolu ka lea 'ana si kula ne nia kau lea 'uria. Alamia nia kau
         lea ma ka thaumaeli nia na 'ana 'i tala'ana tomone?”
         23 Tha Jisas 'e olisida ka 'urii, “Kamolu molu lea bo mai 'amolu faasia na fera ne 'i
         ano. Nau 'ana ne ku lea mai faasia 'i thalo. Kamolu naa faasia na molaagali nee. Ma
         ni nau ne langi lau faasia na molaagali nee.
         24 Nia bae ku thaea sui naa thasa molu kau mae 'i laona ta'alae kamolu ki. 'E mamana
         naa, lelea ka langi molu si manata mamana bo 'ana ni Nau Nee, molu kau mae mamana
         naa 'i laona ta'alae kamolu ki.”
         25 Sui da soetalafana da ka 'urii, “'Urii ma 'oe ni ti nena?” Ma tha Jisas 'e olisida
         ka 'urii, “Nia naa bae 'ito ku bae mai sulia laona toodoolae nau ki.
         26 Nau ku too 'ana doo 'oro 'asiana ni baelae sulia 'uria tooketalamolulae 'ania. Na
         ngwane ne 'e arasi nau mai, nia nee na ngwane mamana. Aia, ma si tae ne nia 'e thaea
         fuaku, nia ne ku thaea fuana imole ki sui.”
         27 'E langi da si thaitamana bo ne tha Jisas 'e bae sulia Maka nia mai 'i thalo.
         28 Nia ka bae 'urii lau fuada, “Si manga molu tae nau, Ngwela nia Imole, 'i fafona 'airarafolo,
         molu kau thaitamana ne ni Nau Nee. Ma 'ana si manga neri, molu kau thaitamana ne langi
         kwasi ilia bo ta si doo sulia manatalaku 'i tala'aku. Nau ku thaea baku si doo ne
         Maka 'e toolamana fuaku, nia ne ku thaea fuamolu.
         29 Na Maka ne 'e arasi nau mai, 'e too fone nau sulia dani. 'E langi si ekwatai nau,
         sulia ku ilia si doo ne 'e faanonithathala nia sulia dani.”
         30 Ma imole 'oro ki da ka manata mamana 'ana tha Jisas, si manga da rongoa ne 'e thaea
         si doo neri ki.
         31 Sui tha Jisas ka bae 'urii fuana imole ki 'i Jiu ne da manata mamana 'ani nia, “Lelea
         sa molu ka roosulia toodoolae nau ki, kamolu naa na imole fafurongo mamana nau ki.
         32 Ma molu kau thaitamana si doo mamana ki sulia tha God, ma mamanaa neri kau adea molu
         ka too nonilaa.”
         33 Da olisia tha Jisas, da ka 'urii, “Kameli naa na imole ki 'ana kwalafaa tha Abraham.
         'E langi meli si rao 'o'oni lau fuana ta ngwane. 'Urifita nee 'oko thaea thasa meli
         kau too nonilaa?”
         34 Tha Jisas ka bae 'urii lau fuada, “Do mamana ku thaea fuamolu. Na imole ki ne da
         too sulia bibirangaa ta'ae ki, na bibirangaa ta'ae neri ki ne 'e 'inito faafida, ma
         da ka rao 'o'oni na 'ada 'i farana.
         35 Na ngwane ne 'e too nonilaa, nia ne na ngwane ne 'e futa 'i laona 'aebara, ma ka
         too 'ana mamanaa 'uria toolae 'i laona beu maka nia. Ma na ngwane ai ne 'e rao 'o'oni
         bana, nia si too mamana 'i laona 'aebara.
         36 Nia nee, lelea sa nau, Ngwela nia tha God, ku faanonilaa kamolu, ni kamolu molu ka
         too nonilaa mamana.
         37 Nau ku thaitamana ne kamolu na imole ki 'ana kwalafaa nia tha Abraham. Ka 'urineri
         boroi molu ka dooria bamolu thaumaelilaku, sulia 'e langi molu si dooria bo roosulilana
         baelaku.
         38 Nau ku bae sulia si tae ne Maka nau 'e faatana fuaku. Sui ta, molu ilia 'amolu si
         doo ki ne maka kamolu 'e thaea fuamolu.”
         39 Da olisia tha Jisas da ka 'urii, “Maka kameli naa ne tha Abraham!” Tha Jisas ka 'urii
         fuada, “Lelea sa kamolu na imole ki 'ana kwalafaa mamana nia tha Abraham, 'urineri
         molu ka ilia laubo si doo ki ne 'e ilia.
         40 Aia, nau ne ku thaea doo mamana ki ne ku rongoa mai faasia tha God. Sui ta, molu
         dooria bamolu thaumaelilaku. Tha Abraham ka si ilia bo ta si doo 'urineri bae.
         41 Kamolu molu ilia bamolu si doo ki na maka kamolu 'e ilia.” Da ka bae 'urii fuana,
         “Talifilia tha God bo na Maka kameli, ma kameli naa na ngwela mamana nia ki.”
         42 Tha Jisas 'e olisida ka 'urii, “Lelea sa tha God na maka kamolu mamana, molu ka liothau
         'ani nau, sulia ne nau ku lea mai faasia tha God, ma ku too naa fone kamolu 'i see.
         Nau kwasi lea mai sulia lioku 'i tala'aku, tha God ne arasi nau mai.
         43 'Urifita nee molu si rongo thaitamana bo maalutana baelaku? 'E 'urineri, sulia 'e
         langi molu si doori rongoa bo si doo ki ne ku thaea.
         44 Aia, ma kamolu nena, na maka kamolu naa ne tha Saetan. Nia ne, molu ka doori ilia
         laubo si doo ki ne nia 'e ilia. Tha Saetan na ngwane thathaungwane neri, sulia 'e
         'ito ka ilia na mai. Ma nia 'e lalafusia bae mamanalae, sulia 'e langi ta si doo si
         mamana 'uabo 'ani nia. Si manga 'e sukea ta imole, na bibirangaa nia naa neri, sulia
         nia na ngwane banaa 'uria sukelae, ma nia naa na maka fuada na toa susuke ki sui.
         45 Aia, ni nau ku thaea doo mamana ki fuamolu, nia ne ka langi molu si dooria bo faamamanelaku.
         46 Ma ni ti 'ani kamolu ne tala'ana ka faatana si tae ne ku ilia ka ta'a? Aia, ma sui
         lelea sa ku thaea baku doo mamana ki, ura tae ne molu si manata mamana 'ani nau?
         47 Aia, na imole mamana nia ki tha God naa na imole ki ne da roosulia baelana. Ma kamolu
         ne, 'e langi lau imole nia ki tha God, nia nee molu si doori rongoa baelana.”
         48 Sui, na ngwane naonao ki 'i Jiu da ka bae 'urii fuana tha Jisas, “'Oo iu, si doo
         mamana bae meli thaea thasa 'oe ngwane faasia 'i Samaria, ma 'oko too 'ana akalo ta'ae.”
         49 Tha Jisas 'e olisida ka 'urii, “'E langi, 'e langi kwasi too 'ana ta akalo ta'ae.
         Nau ku faa'initooa 'aku Maka nau, kamolu naa ne molu si faa'inito nau bo.
         50 Nau kwasi dooria bo thasa imole ki da ka faa'inito nau. Maka nau 'ana ne dooria thasa
         imole ki da ka faa'inito nau. Ma nia laubo kau kwaiketoi 'ana 'o'oloa.
         51 Do mamana ku thaea fuamolu, ni ti ne 'e roosulia toodoolae nau, 'e 'afitai nia ka
         mae.”
         52 Sui da olisia tha Jisas da ka 'urii, “Kameli meli ka fi thaitamamu bo neri, ne 'o
         too 'ana akalo ta'ae! Sulia kokoo abu kolu tha Abraham 'e mae naa, ma na profet ki
         laubo da ka mae naa. 'Urifita nee 'oko thaea thasa ta imole ne roosulia toodoolae
         'oe ki, 'e 'afitai ka mae?
         53 Na kokoo kolu tha Abraham naa na ngwane 'inito, sui ka mae naa. Ma 'oe 'o thaea thasa
         'o 'inito ka talua tha Abraham nee ngwalee? Ma na profet ki laubo da mae naa. 'Urineri
         ma 'oe 'o thaea thasa 'oe ni ti nee ngwalee?”
         54 Tha Jisas 'e olisida ka 'urii, “Lelea sa nau bana ne ku faa'inito nau 'i tala'aku,
         'urineri 'initooa nau na tofadoo bana. Aia, ma na ngwane ne 'e faa'inito nau naa na
         Maka nau ne molu thaea 'ana God kamolu.
         55 Sui ta, 'e langi molu si thaitamana bo tha God. Nau 'ana ne ku thaitamana. Sui lelea
         sa nau ku thaea thasa langi kwasi thaitamana, nau ku suke laubo ilingi kamolu na doo
         susuke ki. Aia, nau ku thaitamana 'okae 'ani nia, ma ku roosulia baelana.
         56 Na kokoo kamolu tha Abraham 'e nonithathala 'asiana, sulia 'e rikia naa daolaku mai.
         Ma nia 'e rikia naa, ma ka nonithathala 'asiana sulia.”
         57 Ma da ka bae 'urii lau fuana, “Ngwalee 'ae! 'Oe 'osi dao 'ua 'ana lima akwala fe
         ngali, ma 'oko thaea 'amu thasa 'o rikia naa tha Abraham?”
         58 Tha Jisas 'e olisida ka bae 'urii, “Do mamana ku thaea fuamolu, si manga tha Abraham
         si futa 'ua, Nau Nee, ku too naa.”
         59 'Ana si manga neri, da ka gwee fau na mai 'uria 'uimaelilana, sulia 'e thaea si baea
         neri. Sui ta, tha Jisas 'e tatha anggwa 'ana faasida, ma ka lea na 'ana faasia laona
         Beu Abu tha God.

1 Si manga tha Jisas 'e tatha 'ana, nia ka rikia tee ngwane maana 'e rodo 'ito 'ua
         mai si manga 'e futa 'ana.
         2 Ma na bare ngwane fafurongo nia ki da soetalafana da ka 'urii, “Ngwane toodoo 'ae,
         na ta'alae ni ti ne adea maana ngwane nee ka rodo 'ito 'ua mai si manga 'e futa 'ana?
         Na ta'alae nia 'i tala'ana ma langi na abulota'alae maka nia ma langi na gaa nia?”
         3 Ma tha Jisas 'e olisida ka 'urii, “Na maarodolae ne thaungia, 'e langi lau 'uria
         abulota'alae nia 'i tala'ana, ma ka langi lau abulota'alae maka nia ma langi na gaa
         nia. Na maana 'e rodo fasi molu ka rikia suukwaia nia tha God ne rao 'ani nia.
         4 Si manga 'e dani 'ua, kolu ka ilia raoa ne tha God 'e fale nau mai 'uria. Sulia 'e
         karangi rodo naa, ma si tala'ana naa ta imole ka ilia lau ta si doo.
         5 Si manga ne ku too 'ua 'ana 'i molaagali, nau naa na folaalae fuana imole ki 'i molaagali.”
         6 Ma 'i burina tha Jisas 'e thaea si doo neri, nia ka ngisu 'i thaegano, ma ka mokia
         si mamanggo 'ana ngisuna, ma ka usua 'ana maana ngwane neri.
         7 Tha Jisas ka bae 'urii fuana, “'O lea 'oko taufia maamu 'i laona mae kafo 'i Saeloam.”
         (Si thata neri, na maalutana ne, “Odua.”) Ma na ngwane neri 'e lea ka taufia naa maana,
         ma nia ka lilio naa.
         8 Na imole ki 'ana maetoaa nia, ma na imole ki ne da rikia bae 'e gani doo bana 'i
         nao, da soetalafada kwailiu da ka 'urii, “Na ngwane bae 'e too ma ka gani doo bana
         tomone nee?”
         9 Ma tai imole ki da ka 'urii, “Nia naa nena.” Ma tai imole lau da ka bae 'urii, “Nia
         langi nena, na rikilana 'e ilingia bana ngwane bae.” Ma na ngwane neri 'i tala'ana
         ka bae 'urii, “Nau naa ne.”
         10 Ma da soetalafana da ka 'urii, “'Urifita nee 'oko lilio naa si manga neri?”
         11 Ma nia 'e olisida ka 'urii, “Na ngwane neri thatana tha Jisas ne 'e thaungana si
         mamago, ma ka usua 'ana maaku. Ma 'e thaea fuaku fasi ku lea, ma ku taufia maaku 'i
         laona mae kafo 'i Saeloam. Sui ku lea, ma si manga ku lea ma ku taufia bo maaku, nau
         ku lilio naa.”
         12 Ma da soetalafana lau da ka 'urii, “Ngwalee 'ae, na ngwane neri ka nii 'ana 'i fai?”
         Ma nia 'e olisida ka 'urii, “Nau ku lalafusia.”
         13 'I buri, da ka talaia naa ngwane bae siana Farasi ki.
         14 Aia, ma fe dani bae tha Jisas 'e thaungana si mamago neri ma ka guraa maana ngwane
         neri, fe dani 'ana Sabat.
         15 Ma na Farasi ki da ka soetalafana lau ngwane neri, “Tae ne 'e adea 'oko lilio lau.”
         Ma nia ka bae 'urii fuada, “Tha Jisas 'e alua si mamago faafia maaku. Sui ku taufia
         maaku, ma nau ku lilio naa.”
         16 Tai ngwane 'ada na Farasi ki da ka bae 'urii, “Na ngwane ne 'e langi si lea mai faasia
         tha God, sulia 'e 'oia bana bibirangaa 'ana Sabat, 'uria guralana ngwane nee 'ana
         Sabat.” Ma tai ngwane ki lau da ka 'urii, “Na ngwane abulo ta'ae 'urii ka ili 'urifita
         bana 'ana si doo baita ni kwelelae ai 'urineri?” Ma 'e langi da si alaofu bo faafia
         si doo neri.
         17 Sui na Farasi ki da soetalafana lau ngwane neri da ka 'urii, “Na tae ne 'o thaea
         sulia tha Jisas ne guraa maamu 'oko lilio lau?” Na ngwane neri 'e olisia ka 'urii,
         “Nia naa ta profet.”
         18 Ma na ngwane naonao ki 'i Jiu, da otekera ni faamamanea thasa na maana 'e rodo mai
         'i nao. Ma da ka soea mai maka nia ma gaa nia.
         19 Ma da soetalafadarua da ka 'urii, “Na ngwela kamurua naa nee? Muru thaea fasi na
         maana 'e rodo naa, 'ana si manga 'e futa mai 'ania. Ma tae ne adea nia ka lilio lau
         'ana si manga neri?”
         20 Ma na maka nia ma gaa nia daru olisida daru ka 'urii, “Kamiria miri thaitamana nia
         na ngwela kamiria, ma miri ka thaitamana ne maana 'e rodo 'ua na mai 'ana si manga
         'e futa 'ana.
         21 Sui ta miri lalafusia laubo 'amiria tae ne adea ma ka lilio naa, ma langi ni ti ne
         'e 'ifingia maana. Molu soetalafana kau, sulia 'e baita naa nena, ma ka tala bae 'ana!”
         22 Na maka nia ma gaa nia daru thaea si doo neri sulia daru mau 'ana ngwane naonao ki
         'i Jiu. Sulia ngwane baita neri ki da thaea sui naa, lelea sa ta imole ka manata mamana
         'ana tha Jisas naa na Kraes, 'e 'afitai naa da ka alamatana ka ruu lau 'i laona beu
         ni foalae ki.
         23 Nia ne maka nia ma gaa nia daru ka thaea, “Nia 'e baita naa. Molu soetalafana kau!”
         24 Sui da ka soea lau mai ngwane bae na maana 'e rodo 'i nao, ma da ka bae 'urii fuana,
         “'O bae alangai 'i naofana tha God ne 'ou thaea doo mamana ki! Kameli meli thaitamana
         ngwane nee na ngwane ta'ae.”
         25 Ma na ngwane neri 'e olisida ka 'urii, “Nau ku lalafusia nia ta ngwane ta'ae ma langi
         ta ngwane 'okae. Tee si doo ku thaitamana banaa 'e 'urii: Na maaku 'e rodo 'i nao,
         sui si manga neri ku lilio naa.”
         26 Ma da soetalafana lau da ka 'urii, “Si tae ne 'e ilia 'amu ne adea 'oko lilio lau
         ngwalee?”
         27 Ma ngwane neri 'e olisida ka 'urii, “Nau ku thaea sui naa fuamolu bae, sui ka langi
         molu si rongoa bo. 'Urifita nee molu ka dooria lau rongolana? 'E 'urifita, molu dooria
         laubo manata mamanalae 'ani nia ma lealae sulia nia?”
         28 Da baetataga fuana ma da ka 'urii, “'Oe naa na ngwane fafurongo nia ngwalee. Kameli
         na bare ngwane fafurongo tha Mosis 'ana nee.
         29 Sulia meli thaitamana tha Mosis 'ana ne God 'e bae fonea. Ma na ngwane ai nee, meli
         si thaitamana si kula ne 'e lea mai faasia!”
         30 Ma na ngwane neri 'e olisida ka 'urii, “Nau ku kwele 'asiana 'ani kamolu. Nia 'e
         'ifingia sui naa maaku, sui boroi molu ka thaea bamolu 'e langi molu si thaitamana
         bo 'i fai ne 'e lea mai faasia.
         31 Kolu sui bo kolu thaitamana ne tha God 'e langi si fafurongo 'uria imole ta'ae ki.
         Nia 'e fafurongo 'ana 'uria imole ki ne da thae'inito 'ani nia, ma da ka ilia si doo
         ki ne nia 'e dooria fasi da ka ilia.
         32 E 'ito 'ua mai 'ana thathafalilana molaagali, 'e langi kolu si rorongoa 'ua ta ngwane
         ne ka 'ifingia maana ta ngwane maana 'e rodo 'ito 'ua 'ana si manga 'e futa mai 'ania.
         33 Ma lelea sa ngwane nee 'e langi si lea mai faasia tha God, 'e 'afitai ka ilia ta
         si doo 'urineri.”
         34 Da rakethasu 'asiana, ma da ka bae 'urii fuana, “'Ito 'ua mai si manga 'o futa 'ana,
         'oko baita 'uabo mai laona ta'alae! 'Urifita nee 'oko thasi 'uria toodoolae fuameli?”
         Sui da ka tari nia naa 'i maa faasia laona beu ni foalae.
         35 Tha Jisas 'e rongoa ne da ade 'urineri 'ana ngwane neri, si manga 'e daotoona, nia
         ka bae 'urii, “'E 'urifita, 'oe 'o manata mamana 'ana Ngwela nia Imole?”
         36 Ma na ngwane neri 'e olisia ka 'urii, “Arai baita 'ae, 'o faarongo nau mai 'ana ngwane
         neri fasi ku manata mamana 'aku 'ani nia?”
         37 Ma tha Jisas ka bae 'urii fuana, “'Oe 'o rikia sui naa, ma nia naa ne 'o bae fonea
         'ana si manga neri.”
         38 Ma na ngwane neri ka thaea, “Aofia 'ae, nau ku manata mamana naa 'ani 'oe.” Ma nia
         'e boururu 'i thaegano, ka faa'initoa naa tha Jisas.
         39 Sui tha Jisas ka bae 'urii, “Nau ku dao mai 'i molaagali fasi ku tooketaa imole ki
         sui. 'Urineri, fasi imole ki ne maada 'e rodo da ka lilio lau, ma na imole ki ne da
         manata 'ada thasa da liothaitamana doo mamana ki sulia tha God, na maada ka rodo lau.”
         40 Ma tai ngwane 'ada na Farasi ki ne da too 'i seeri fonea, da rongoa 'e thaea si doo
         neri, da soetalafana da ka 'urii, “'E 'urifita, 'urineri 'o thaea thasa na maameli
         'e rodo laubo neri?”
         41 Ma tha Jisas 'e olisida ka 'urii, “Lelea sa na maamolu ka rodo 'urineri, tha God
         si keto kamolu bo. Sui molu ka thaea 'amolu thasa molu liothaitamana doo mamana ki
         sulia tha God, nia ne faatana molu too 'ua bamolu laona ta'alae kamolu ki.”

1 Tha Jisas 'e bae 'urii fuana bare ngwane fafurongo nia ki, “Do mamana ne ku thaea
         fuamolu, na ngwane ne langi si ruu 'ana maethakaa 'ana thaakali kera sipsip ki, ma
         ka ruu bo mai 'ana 'i burina thaakali, nia na ngwane bebeli.
         2 Ma na ngwane ne 'e ruu mai 'ana maethakaa, nia naa na ngwane mamana ne 'e liosulia
         sipsip ki.
         3 Na ngwane ni folo 'ana maethakaa 'e 'ifingia maethakaa, ma na sipsip ki da ka rongo
         thaitamana lingena, ma da ka lea mai siana. Nia ka 'ailia thatana sipsip nia ki, ma
         ka talaida 'i maa.
         4 Ma si manga 'e talaia sipsip nia ki teefau 'i maa, nia ka eta 'i nao'ada, ma da ka
         lea 'i burina, sulia da rongo thaitamana lingena.
         5 'E 'afitai da ka lea 'i burina ta ngwane 'e'ete. Kera dau tafi faasia, sulia 'e langi
         da si rongo thaitamana lingena.”
         6 Tha Jisas 'e bae 'ana si omelangwane neri fuada, sui boroi 'e langi da si thaitamana
         bo maalutana.
         7 Nia ne, tha Jisas ka bae lau 'urii, “Do mamana ku thaea fuamolu, nau naa na maethakaa
         fuana sipsip ki.
         8 Na toa bae ki da dao mai 'i nao 'ani nau, da ilingia ngwane bebeli ki, ma na sipsip
         ki 'e langi da si rongo thaitamana bo baelada.
         9 Nau naa na maethakaa fuana sipsip ki. Sa ni ti ne ka ruu mai suli nau, nia kau moori.
         Ma nia kau ruu mai ma ka kotho kau ma kau daotoona si doo 'okae ki.
         10 Na ngwane bebeli 'e dao bana mai 'uria belilana sipsip ki ma nagalada ma thaumaelilada.
         Nau mone, ku dao mai fasi molu ka too 'ana mooria ne 'e 'okae ka tatha.
         11 “Nau naa na ngwane liosuli sipsip 'okae. Ma ku nonithathala baku 'uria maelae 'usia
         sipsip nau ki.
         12 Na ngwane ne 'e rao bana 'uria fofolia, 'e langi si nauthata 'ana sipsip ki. Si manga
         'e rikia koito kwasi 'e lea mai, nia 'e 'akwasia sipsip ki, ma ka tafi na 'ana. Sui
         na koito kwasi 'e lea mai ka tagalangana sipsip ki, ma ka thaumaelida naa.
         13 Na ngwane neri ka tafi na 'ana sulia 'e rao bana 'uria folilae, ma 'e langi si lio
         'okae bo sulia sipsip ki.
         14 -
         15 Nau naa na ngwane liosuli sipsip 'okae, ma ku nonithathala baku 'uria maelae 'usia
         sipsip nau ki. Nau ku thaitamana sipsip nau ki ma na sipsip nau ki da ka thaitamaku,
         ilingia laubo ne Maka 'e thaitamaku, ma ku thaitamana laubo na Maka.
         16 Nau ku too 'ana tai sipsip laubo ne langi da si too 'ua 'i laona thaakali. Nau kwau
         ngalida laubo mai. Ma kera laubo dau rongo thaitamana lingena baelaku. Ma dau too
         ofu laubo 'i laona tee ferae sipsip nau fonea sipsip ki ne da too naa 'i seeri 'i
         nao. Ma kwau liosuli 'okae 'ani kera teefau.
         17 “Si doo ne adea na Maka ka liothau 'ani nau, sulia ku nonithathala baku 'uria maelae
         'usia sipsip nau ki, fasi ku moorioli lau.
         18 'E langi ta imole si thaumaeli nau, lelea sa 'e langi kwasi ekwatana fuana. Ma si
         manga neri ku nonithathala baku 'uria maelae. Nau ku too 'ana suukwaia 'uria falelakulae
         'i tala'aku 'uria maea ma 'uria mooria laubo. Nia naa neri si doo na Maka nau 'e thaea
         fuaku 'uria ililana.”
         19 Ma 'ana si manga neri laubo, imole ki 'i Jiu 'e langi da si too 'ana tee si manatalae
         ngwane sulia si baea ki ne da thaea sulia tha Jisas.
         20 Ma 'orolada da ka bae 'urii, “Ngwane nee 'e oengwanea naa, ma ka too 'ana akalo ta'ae.
         'E langi molu si roosulia!”
         21 Sui ta, tai imole ki 'ada da ka bae 'urii, “Na ngwane ne too 'ana akalo ta'ae, 'e
         'afitai ka bae 'urineri! Ma na ngwane ne too 'ana akalo ta'ae, 'e 'afitai ka guraa
         imole maarodo ki, da ka lilio lau!”
         22 'Ana si manga na uni gwagwaria, na imole ki Jiu da ka koni 'i Jerusalem 'uria Fangaa
         'ana Faabulana Beu Abu tha God.
         23 Ma tha Jisas 'e too laubo laona Beu Abu neri, ma ka tatha bana kau laona taofa tha
         Solomon.
         24 Aia, si manga na imole ki da rikia, da ka koni mai siana, ma da soetalafana da ka
         'urii, “Kameli meli kwaimaakwali ka tau 'asiana. 'O thae 'o'olo 'ana fuameli! 'Urii
         ma 'oe naa na Kraes, na ngwane bae tha God 'e filia fasi ka 'adomia imole ki, ma laa
         'e langi?”
         25 Tha Jisas 'e olisida ka 'urii, “Nau ku thaea sui naa fuamolu, sui ka langi molu si
         doori faamamane nau bo. Na raoa ki ne ku ilia, na Maka nau ne thaea ku ilia, ma ka
         faatana ni ti ne ni nau.
         26 Sui ta, 'e langi molu si dooria bo manata mamanalae, sulia kamolu langi lau sipsip
         nau ki.
         27 Na sipsip nau ki da rongo thaitamana lingena baelaku, ma nau ku thaitamada, ma kera
         da ka lea suli nau.
         28 Nau ku fala mooria firi fuada, ma ka langi da si mae. Ma 'e 'afitai ta imole ka lauda
         faasi nau.
         29 Na Maka nau ne fala sipsip nee ki fuaku, nia 'e suukwai ka talua doo ki sui. Ma 'e
         'afitai ta imole ka laua sipsip nee ki faasi nia.
         30 Na Maka nau ma ni nau, miri tee doo bo.”
         31 Ma 'ana si manga neri lau, na imole ki 'i Jiu da gwee fau lau mai, fasi da ka 'uimaelia
         'ana tha Jisas.
         32 Ma tha Jisas 'e soetalafada ka 'urii, “Kamolu molu rikia sui naa si raoa 'okae 'oro
         ki ne Maka nau 'e thaea fasi ku ilia. 'Urii ma si raoa tae 'ana si raoa nee ki ne
         molu doori thaumaeli nau faafia?”
         33 Ma da olisia da ka 'urii, “Kameli meli si 'ui 'oe lau faafia na raoa 'okae ki ne
         'o ilia, meli doori 'ui 'oe faafia ne 'o baetataga 'ana tha God. Sulia 'oe na ngwane
         bana, sui 'oko thaea 'amu thasa 'oe naa tha God!”
         34 Tha Jisas 'e olisida lau ka 'urii, “Si baea ki 'e tio naa 'i laona si Baea Fifii
         kamolu, bae tha God 'e thaea ka 'urii, ‘Kamolu naa na god ki.’
         35 Kolu thaitamana naa si doo ki sui laona Kekedalae Abu, 'e mamana 'asiana 'ana si
         manga ki sui. Ma tha God 'e langi si garo si manga 'e bae fuana kokoo kolu ki, ma
         ka 'alangida 'ana god ki.
         36 Ma nau ngwane ne tha God 'e fili nau, ma ka arasi nau mai 'i laona molaagali. Sui,
         'urifita nee molu ka thaea ku baetataga 'ana tha God, si manga ku 'alangi nau 'ana
         Ngwela nia?
         37 Lelea sa 'e langi kwasi ilia si raoa ki ne Maka nau 'e dooria fasi ku ilia, langi
         molu si faamamane nau bo.
         38 Sui ta, lelea sa ku ilia si raoa ki na Maka 'e dooria, molu ka manata mamana 'amolu
         'ana raoa neri ki, sui boroi 'ana, 'e langi molu si manata mamana bo 'ana si doo nee
         ki ku thaea fuamolu. Lelea sa molu ka ilia si doo neri ki, molu ka thaitamana 'okae
         'ana ne na Maka 'e too ofu 'ani nau, ma nau ku too ofu laubo 'ana Maka.”
         39 Ma 'ana si manga neri laubo, da dooria da ka daua tha Jisas, sui ta, 'e lea anggwa
         bana faasi kera.
         40 Sui, tha Jisas ka oli lau 'uria bali kafo bae 'ana 'i Jodan, si kula bae tha Jon
         'e faasisiuabua 'ana imole ki 'i nao. Ma nia ka too 'i seeri.
         41 Ma na imole 'oro 'asiana da lea mai siana, ma da bae fuada kwailiu da ka 'urii, “Tha
         Jon 'e langi si ilia bo tai si doo ni kwelelae ai, sui ta, si doo ki ne 'e thaea sulia
         ngwane ne, 'e mamana teefau naa.”
         42 Ma na imole 'oro ki 'ana si kula neri da ka manata mamana naa 'ana tha Jisas.

1 Tee ngwane thatana tha Lasaros 'e matai. Nia 'e too 'ana maetoaa 'i Betani fonea
         roo ngwaingwane nia ki, ni Meri ma ni Mata.
         2 Ni Meri neri bae 'e kisitana ngwaingwai moko 'okae 'i 'aena tha Jisas na Aofia, ma
         ka usua 'ana ifuna gwauna.
         3 Roo keni neri ki daru fala si baea 'uria tha Jisas daru ka 'urii, “Aofia 'ae, tha
         ngwala bae 'o liothau 'asiana 'ana 'e matai.”
         4 Si manga tha Jisas 'e rongoa si doo neri, nia ka bae 'urii fuana bare ngwane fafurongo
         nia ki, “Tha Lasaros 'e langi si mae 'ana mataia ne. Na mataia ne thaumaelia fasi
         ka faatana 'initooa tha God, ma fasi na imole ki da ka faa'inito nau, na Ngwela nia
         tha God.”
         5 Tha Jisas 'e liothau 'asiana 'ana tha Lasaros, ma na roo ngwaingwane nia ki ni Mata
         ma ni Meri.
         6 'Urineri boroi, si manga tha Jisas 'e rongoa ne tha Lasaros 'e matai naa, nia ka
         too 'ana si kula neri ne 'e too 'ania, sulia roo fe dani lau.
         7 Sui tha Jisas ka bae 'urii fuana bare ngwane fafurongo nia ki, “Kolu oli lau 'uria
         'i Jiudea.”
         8 Ma na bare ngwane fafurongo nia ki da olisia da ka 'urii, “Ngwane Toodoo 'ae, langi
         ka si tau bo kau bae, na toa ki 'i Jiu da dooria 'uimaelilamu 'ana fau. Ma sui 'oko
         dooria bamu olilae lau 'i seeri?”
         9 Ma tha Jisas ka bae 'urii, “'E 'ito 'i laasikadangi 'e dani lelea ka dao 'i thaulafi.
         Lelea sa ta ngwane ka tatha 'ana si manga neri 'e dani 'ana, 'e 'afitai ka lakwadora,
         sulia 'e lilio si manga thato 'e talafia molaagali.
         10 Sui ta, lelea sa nia ka galo 'i laona rodo, nia ka lakwadora, sulia 'e langi ta folaalae
         fuana.”
         11 Ma tha Jisas ka bae lau 'urii, “Na ngwane kwaimaani kolu bae tha Lasaros, 'e maleu
         'ana, ka 'urineri boroi, nau ku lea fasi ku faatharasia.”
         12 Na bare ngwane fafurongo nia ki da olisia da ka 'urii, “Aofia 'ae, lelea sa nia 'e
         maleu bana, nia kau 'okae bana neri.”
         13 Na maalutana si baea ne tha Jisas 'e thaea, ne tha Lasaros 'e mae naa. Sui ta, da
         thaea 'ada thasa 'e maleu mamana bana.
         14 Nia ne, tha Jisas 'e faarongo folaa 'ana fuada ka 'urii, “Tha Lasaros 'e mae naa.
         15 Sui ta, 'uria na 'okaelamolu, nau ku nonithathala sulia kwasi too fonea, fasi molu
         ka manata mamana. Aia, kolu lea naa siana.”
         16 Tha Tomas (ne da 'alangia 'ana 'Iu) ka bae 'urii fuana bare ngwane fafurongo ki,
         “Kolu lea 'akolu fonea ngwane toodoo, fasi kolu ka mae laubo fonea!”
         17 Ma si manga tha Jisas 'e dao 'ana, fai fe dani ne sui na 'i burina ne da alua sui
         naa tha Lasaros.
         18 Na maetoaa 'i Betani 'e too karangia 'i Jerusalem, 'e tala'ana olu kade tale ki bo.
         19 Ma imole 'oro 'i Jiudea ne da dao 'uria maatoolana ni Mata ma ni Meri, 'uria gwafeladarua,
         sulia ngwaingwane keerua neri 'e mae.
         20 Ma si manga ni Mata 'e rongoa tha Jisas 'e dao mai, nia ka lea na kau maakwala. Ni
         Meri ka too bana 'i luma.
         21 Ni Mata ka bae 'urii fuana tha Jisas, “Aofia 'ae, lelea sa 'oko too bamu 'i see,
         na ngwaingwane nau si mae bo.
         22 Sui ta, ku thaitamana si manga neri boroi 'ana, tha God kau fala bana ta si tae ne
         'o gani 'uria.”
         23 Ma tha Jisas ka bae 'urii fuana, “Na ngwaingwane 'oe kau moori lau.”
         24 Ni Mata 'e olisia ka bae 'urii fuana tha Jisas, “Nau ku thaitamana nia kau moorioli
         lau 'ana fe dani 'i'isi.”
         25 Ma tha Jisas ka bae 'urii fuana, “Nau naa na mooriolilae ma na mooria. Ni ti ne 'e
         manata mamana 'ani nau, nia kau moori lau, sui boroi 'ana nia ka mae naa.
         26 Ma ni ti kera ne da manata mamana 'ani nau, dau too 'ana mooria firi, ma 'e 'afitai
         da ka mae. 'E 'urifita, 'o manata mamana 'ana si doo neri?”
         27 Ma nia 'e olisia ka 'urii, “Iuka Aofia. Nau ku manata mamana 'ani 'oe naa na Kraes,
         na Ngwela nia tha God ne 'e sifo mai 'i molaagali.”
         28 Ma 'i burina ne ni Mata 'e thaea si doo neri, nia 'e oli, ma ka fuaro fuana toolana
         ni Meri, ma ka bae 'urii fuana, “Na ngwane toodoo 'e dao naa, ma nia 'e doori riki
         'oe.”
         29 Si manga ni Meri 'e rongoa si doo neri, nia 'e tatae, ka lea 'ali'ali naa 'i siana.
         30 Si manga neri tha Jisas si dao 'ua 'i fera, 'e too 'ua bana mai 'ana si kula bae
         ni Mata 'e daotoona ai.
         31 Ma na imole ki 'i Jiu ne da too 'i luma fonea ni Meri 'uria gwafelana manatalana,
         da lea laubo 'i burina si manga da rikia 'e tatae ma ka lea 'ali'ali kau 'i maa. Da
         fiia 'ada thasa nia 'e lea 'i maana kwainaia fasi ka angi 'ana 'i seeri.
         32 Si manga ni Meri 'e dao 'ana si kula neri tha Jisas 'e too 'ania, nia ka rikia naa,
         ma ka boururu 'i 'aena ma ka bae 'urii, “Aofia 'ae, lelea sa 'oko too bamu 'i see,
         na ngwaingwane nau si mae bo.”
         33 Si manga tha Jisas 'e rikia ni Meri 'e angi, ma na imole ki 'i Jiu ne da lea mai
         fonea da angi laubo, nia ka kwaimanatai 'asiana.
         34 Ma tha Jisas 'e soetalafada ka 'urii, “'I fai ne molu alua 'ania?” Da olisia da ka
         'urii, “Aofia 'ae, 'o lea mai 'oko rikia 'amu.”
         35 Tha Jisas ka angi naa.
         36 Sui na imole ki 'i Jiu da ka bae 'urii fuada kwailiu, “Molu rikia 'amolu na liothaua
         baita ne 'e too 'ana fuana tha Lasaros!”
         37 Ma tai imole 'ada lau da ka bae 'urii, “Nia 'e guraa imole maarodo ki. 'Urifita nee
         si luia tha Lasaros faasia maea?”
         38 Tha Jisas 'e kwaimanatai 'asiana lau, ma ka lea 'i maana kwainaia. Na kwainaia neri,
         na maa'ofi ma tee gwe fau baita ne da bokotaa 'ana maana.
         39 Ma tha Jisas ka bae 'urii fuada, “Molu lafua fau nena!” Ma ni Mata na ngwaingwane
         nia ngwane ne 'e mae, 'e olisia ka 'urii, “Aofia 'ae, fai fe dani 'e sui naa 'i burina
         ne da alua. Dao 'urineri, nia 'e moko naa neri!”
         40 Ma tha Jisas ka bae 'urii fuana, “Nau ku thaea sui naa fuamu bae, lelea sa 'o manata
         mamana 'ani nau, 'ou rikia 'initooa tha God.”
         41 Da ka lafua naa fau neri. Sui tha Jisas 'e lio 'alaa 'i thalo ma 'e foa ka 'urii,
         “Maka 'ae, nau ku faabaita 'oe sulia 'o rongo nau mai.
         42 Nau ku thaitamana ne 'o rongo nau sulia dani. Nau ku thaea si doo neri, fasi na imole
         ki ne da too 'i see da ka manata mamana 'ana ne 'o arasi nau mai.”
         43 Ma 'i burina ne 'e thaea si baea neri, nia 'e 'ai baita ka 'urii, “Lasaros 'ae, 'o
         kotho mai maa!”
         44 Ma na ngwane ne mae naa ka moori lau, ma ka kotho na mai 'i maa. Da binua roo 'aena
         ki ma roo 'abana ki, 'ana si maku 'uria binulana ngwane mae, ma na maana da binua
         laubo. Ma tha Jisas ka bae 'urii fuada, “Molu lukea maku nena ki faasia, ma molu alamatana
         ka lea na 'ana.”
         45 Imole 'oro ki 'i Jiu ne da dao mai siana ni Meri, da rikia si doo neri tha Jisas
         'e ilia, da ka manata mamana naa 'ani nia.
         46 Sui ta, tai imole ki 'ada, da oli siana Farasi ki, ma da ka bae sulia si doo ne tha
         Jisas 'e ilia.
         47 Na Farasi ki, ma na ngwane ni foa baita ki, da bae ofu fonea ngwane naonao ki, da
         ka bae 'urii, “Tae nee kolu kau ilia 'ana ngwane ne? Sulia si doo ni kwelelae ai 'oro
         ki naa ne 'e ilia.
         48 Lelea sa kolu alamatana ngwane ne ka ade bana 'urii, na imole ki sui dau manata mamana
         'ani nia. 'Urineri, na ngwane gwaungai ki 'i Rom, dau tagalangana Beu Abu tha God,
         ma dau nagaa 'aefera kolu!”
         49 Ma tee ngwane 'ada thatana tha Kaeafas, na foa ni gwau 'ana si manga neri, ka bae
         'urii, “'E langi molu si thaitamana bo ta si doo!
         50 Fulingana molu ka thaitamana ne 'e ore 'okae fasi ta tee ngwane ka mae, fasi da si
         thaumaelia imole ki sui 'ana 'aefera nee.”
         51 Sulia tha Kaeafas naa na foa ni gwau 'ana si manga neri, nia si thaea lau si baea
         neri sulia manatalana 'i tala'ana. Tha God 'ana ne adea nia ka thaea tha Jisas kau
         mae 'uria 'adomilana toa ki 'i Jiu.
         52 Nia si mae lau 'uria 'adomilana toa ki 'i Jiu bana talifilida, nia 'e mae fasi ka
         'adomia laubo ngwela nia ki tha God ne da too kwailiu 'ana fera ki sui, ma fasi ka
         ofu kera fonea Jiu ki, da ka alua tee kulee ngwane.
         53 Nia nee 'e thafali 'ana fe dani ne tha Kaeafas 'e thaea si baea neri, da ka bae ofu
         naa 'uria thaumaelilana tha Jisas.
         54 Sulia si doo neri, tha Jisas 'e langi si tatha faatai na 'ana bali fera neri 'i Jiudea.
         Si manga neri, nia 'e lea faasia si kula neri fonea bare ngwane fafurongo nia ki,
         da ka too 'ana maetoaa 'i Ifrem ne 'e too karangia gano kwasi.
         55 Si manga neri, 'e karangia naa fe dani 'uria Fangaa 'ana Tathalae kera Jiu ki. Ma
         imole 'oro ki da ka lea 'uria 'i Jerusalem 'i nao 'ana na Fangaa neri, 'uria faafaalulada
         'uria na fafangaa sulia bibirangaa kera.
         56 Ma na imole ki 'i Jiu da ka rofe 'uria tha Jisas. Ma si manga da koni teefau 'i laona
         Beu Abu tha God, da soetalafada kwailiu da ka 'urii, “Kamolu molu manata 'urifita?
         Alamia nia kau dao mai 'ana Fangaa ne, ma lelea sa 'e langi ka langi bo tomone!”
         57 Kera da bae 'urineri, sulia na ngwane ni foa baita ki, ma na Farasi ki, da falea
         si baea fifii fuana imole ki 'i Jiu da ka 'urii, “Lelea sa ta imole ka thaitamana
         si kula ne tha Jisas 'e too 'ania, nia ka faarongo kameli fasi meli ka daua.”

1 Ono fe dani 'i naona Fangaa 'ana Tathalae, tha Jisas fonea bare ngwane fafurongo
         nia ki da oli lau 'uria 'i Betani, na maetoaa nia tha Lasaros bae tha Jisas 'e faamooria
         faasia maea.
         2 'I seeri, ne da thalungana 'ana fanga fuana tha Jisas. Tha Lasaros ta ngwane laubo
         'ana imole ki ne da soeda mai 'uria fangaofulae fonea tha Jisas. Ma ni Mata ka ngali
         fanga laubo mai fuada.
         3 Ni Meri 'e ngala mai tee bii ngwaingwai ni gwailae ne da 'alangia 'ana “Nad” na usilana
         'e baita 'asiana. Ni Meri 'e ngala mai ka kisitana 'i fafo 'aena tha Jisas 'uria faa'initolana.
         Sui ni Meri ka usua 'aena tha Jisas 'ana ifuna gwauna. Ma si manga neri, na luma neri
         'e fungu 'ana momokona ngwaingwai moko 'okae neri.
         4 Sui ta, tha Jiudas Iskariot, na ngwane fafurongo bae kau fala tha Jisas fuana maalimae
         nia ki, 'e bae kau ka 'urii,
         5 “Ura tae nee nia si usi 'ana ngwaingwai 'okae nee? Na ngwaingwai nee lelea sa nia
         ka usi 'ana, nia kau tala'ana usilana 'ana tee ngwane rao sulia tee fe ngali. Ma si
         malefo neri fulingana nia 'e ngala ka fala fuana imole siofaa ki.”
         6 Tha Jiudas 'e thaea si doo neri, langi lau sulia ne 'e manatatoona 'adomilana imole
         siofaa ki, 'e manata 'ana 'urineri sulia ne nia na ngwane bebeli. Ma nia laubo na
         ngwane 'uria liolae sulia ngwai malefo kera. Ma si manga ki sui, nia 'e nagaa bana
         malefo neri fuana 'i tala'ana.
         7 'Ana si manga neri, tha Jisas ka bae 'urii, “'E langi 'osi suusia lau keni nee! Nia
         'e ogoni 'ana ngwaingwai nee 'uria gwailana 'ana noniku si manga da alua nau 'ania.
         8 Imole siofaa ki, da too bada fone kamolu sulia dani. Ma ni nau nee ku too si tau
         bo fone kamolu.”
         9 Imole 'oro ki da rongoa ne tha Jisas 'e too 'i Betani, da ka lea na mai siana. Kera
         da lea mai langi lau 'uria bana da dooria rikilana tha Jisas, da dooria laubo rikilana
         tha Lasaros bae tha Jisas 'e faamooria faasia maea.
         10 -
         11 Imole 'oro ki 'i Jiu, ne da lea naa faasia ngwane ni foa baita ki, ma da ka manata
         mamana na 'ada 'ana tha Jisas sulia 'e faamooria tha Lasaros faasia maea. Nia nee,
         na ngwane ni foa baita ki da ka 'olea laubo thaumaelilana tha Lasaros ilingia laubo
         ne da 'olea thaumaelilana tha Jisas.
         12 'Ana fe dani 'i buri, imole 'oro ki ne da lea mai 'ana Fangaa 'ana Tathalae, da rongoa
         ne tha Jisas 'e lea na mai 'uria 'i Jerusalem.
         13 Da ngala thare niu ki, ma da ka lea kau maasia tha Jisas. Ma da 'ai da ka 'urii,
         “Faabaitalae fuana tha God! Ka 'oilakea fuana ngwane ne 'e lea mai 'ana thatana Aofia!
         Tha God ka 'oilaketana ngwane 'inito kolu 'i Israel.”
         14 'Ana si manga neri, tha Jisas 'e ngala tee dongki, ma ka tae 'i fafona. Si doo neri
         'e faamamanea si doo bae na Kekedalae Abu 'e thaea ka 'urii,
         15 “Kamolu imole ki 'i Jerusalem, molu si mau lau! Molu rikia ngwane 'inito kamolu 'e
         lea na mai 'i fafona kale dongki.”
         16 Si manga neri, na bare ngwane fafurongo ki da si thaitamana 'ua ne na Kekedalae Abu
         'e fuli mamana naa. Sui 'i burina fatai ne tha Jisas 'e moorioli lau ma ka oli naa
         'uria 'i thalo, ni kera da fi manatatoona na Kekedalae Abu sulia, ma si doo ki ne
         da ilia 'ani nia.
         17 Na imole ki ne da too fonea tha Jisas 'ana si manga 'e soea mai tha Lasaros faasia
         laona maa'ofi kera imole mae ma ka faamooria lau, da faarongo 'ana si doo neri fuana
         imole 'oro ki.
         18 Nia nee adea imole 'oro ki da ka lea maasia tha Jisas, sulia da rongoa ne tha Jisas
         'e ilia si doo ni kwelelae ai neri.
         19 Na Farasi ki da ka bae 'ada 'urii fuada kwailiu, “Molu rikia fasi! 'E 'afitai naa
         kolu ka ilia ta si doo, sulia imole ki sui da lea na 'ada sulia tha Jisas!”
         20 Tai imole ki faasia 'i Grik, da too laubo malutana imole ki ne da lea mai 'i Jerusalem
         'uria foalae 'ana Fangaa 'ana Tathalae.
         21 Da lea siana tha Filip, na ngwane faasia 'i Betsaeda laona bali fera 'i Galili, ma
         da bae 'urii fuana, “Arai baita 'ae, kameli dooria meli ka rikia tha Jisas.”
         22 Tha Filip 'e lea ka faarongoa tha Andru, ma daru lea daru ka faarongoa tha Jisas.
         23 Ma tha Jisas 'e olisidarua ka 'urii, “Si manga nau, Ngwela nia Imole, 'e dao naa
         fasi tha God ka faatana 'initooa nau.
         24 Do mamana ku thaea fuamolu. Lelea sa ta tee mingge witi si 'asia laona thaegano ma
         si mae, na mingge witi neri ka too bana talitoona. Ma lelea sa ka mae taari, nia ka
         fungu 'ana mingge witi 'oro ki.
         25 Ma lelea sa ta ngwane ka liothau bana 'ana mooria nia 'i tala'ana, nia kau mae bana.
         Boroi ma lelea sa ta imole si liothau bo 'ana mooria nia 'i laona molaagali ne, nia
         kau too 'ana moori firi.
         26 Ma ta imole boroi 'ana ne 'e dooria ka rao fuaku, nia ka lea suli nau, fasi ka rao
         mamana fuaku, ma ka too 'ana si kula ne ku too 'ania. Ma na Maka nau ka kwaiarangana
         ngwane ne 'e rao fuaku.
         27 “Ma si manga nee, na lioku 'e dila, ta si tae ne kwau thaea? Nau kwau bae 'urii,
         ‘Maka 'ae, 'osi alamatana si manga neri ka dao mai faafi nau.’ 'E langi. Sulia nia
         naa ne si doo ne ku lea mai 'uria, fasi ku tatha naa 'ana si manga ne 'ana ngadalae.
         28 Maka 'ae, 'oko faa'initoa 'amu thatamu.” Ma si manga neri, tee lingee doo 'e talo
         mai faasia 'i thalo ka 'urii, “Nau ku ngala teefau na mai 'ana 'initooa fuana thataku,
         ma kwau ilia lau.”
         29 Si manga na konia ne da takwe 'i seeri, da rongoa si lingee doo neri, tai imole ki
         'ada da thaea thasa na kururua. Ma tai imole ki da ka bae 'urii, “Ta enselo tomone
         nena 'e bae mai fuana!”
         30 Sui tha Jisas ka bae 'urii fuada, “Si lingee doo ne bae mai, 'e langi lau 'uria 'adomilaku,
         nia 'e bae 'ana mai 'uria 'adomilamolu.
         31 'E dao na 'ana si manga fasi tha God ka ketoa imole ki sui 'i laona molaagali nee.
         Ma 'ana si manga neri, tha God kau taria tha Saetan, na ngwane ne 'e gwaungai 'ana
         molaagali nee.
         32 Ma 'ana si manga dau kwau nau 'ana 'airarafolo, nau kwau talaia mai imole ki sui
         'i siaku.”
         33 (Ma 'ana si baea neri ki, nia ka faatana bana na maea 'urifita nee nia kau mae 'ania.)
         34 Ma na imole ki da ka bae 'urii, “Na Kekedalae Abu kolu 'e thaea thasa na Kraes kau
         moori firi. 'Urineri, ma 'urifita ne 'oko thaea thasa dau kwaua Ngwela nia Imole 'ana
         'airarafolo? Ma 'urii ni ti 'ana nee na Ngwela nia Imole?”
         35 Tha Jisas 'e olisida ka 'urii, “'Ana kaesi manga bo na folaalae kau too 'ua fone
         kamolu. Nia nee molu ka fali naa 'i laona folaalae, si manga na maerodo si rodo 'ua
         faafi kamolu. Sulia sa ni ti ne ka lea 'i laona maerodo, 'e lalafusia bana 'i fai
         ne nia 'e lea 'uria.
         36 Molu ka manata mamana 'ana folaa si manga 'e too 'ua fone kamolu, fasi molu ka thau
         'ana ngwela nia ki na folaa.” Si manga tha Jisas 'e thaea si doo neri ki 'e sui, nia
         'e lea ka anggwa naa faasida.
         37 Sui boroi 'ana imole ki da ka rikia si doo ni kwelelae ai 'oro ki ne tha Jisas 'e
         ilia, 'e langi da si manata mamana boo 'ani nia.
         38 Si doo neri ki 'e 'urineri, fasi ka faamamanea baelana profet Aesaea bae 'e thaea
         ka 'urii, “Aofia 'ae, 'e langi ta imole si manata mamana bo 'ana si faarongolae ki
         na meli faatalo 'ania. Ma ka langi da si liothaitamana bo suukwaia 'oe ne 'o faatana
         fuada.”
         39 Na imole ki da si manata mamana, sulia tha Aesaea 'e faarongo 'ua na mai 'ana 'i
         nao laona Kekedalae Abu ka 'urii,
         40 “Tha God 'e bokosia naa maada fasi ka langi da si rikia ta si doo, ma ka bokosia
         na lioda fasi ka langi da si thaitamana ta si doo. Nau ku ade 'urineri fasi ka langi
         da si abulo lau mai 'uri nau fasi ku faamoori kera.”
         41 Tha Aesaea 'e thaea si doo neri ki sulia 'e rikia sui naa na 'initooa nia tha Jisas,
         ma ka bae 'ana sulia.
         42 Ka 'urineri boroi, ngwane naonao 'oro ki 'i Jiu da ka manata mamana bada 'ana tha
         Jisas. Sui ta, 'e langi da si thaea bo fuana ta imole 'e'ete, sulia da mau 'ada na
         Farasi ki ade 'ana da ka luida faasia ruulae 'i laona beu kera ki ni foalae.
         43 Da dooria na imole ki bana da ka thae'okae 'ani kera. Sui ta, 'e langi da si dooria
         bo tha God ka thae'okae 'ani kera.
         44 Ma tha Jisas 'e 'ai baita ka 'urii, “Si manga ta imole 'e manata mamana 'ani nau,
         nia 'e manata mamana laubo 'ana tha God ne arasi nau mai.
         45 Ma lelea sa ta imole 'e riki nau, nia 'e rikia laubo tha God ne arasi nau mai.
         46 Nau ku dao mai laona molaagali ilingia ta folaalae fuada na imole ki, fasi ni ti
         ne manata mamana 'ani nau, ka langi si too 'i laona maerodo.
         47 Ma ni ti ne 'e rongoa baelaku, ma ka langi si roosulia, nau kwasi ketoa bo, sulia
         'e langi kwasi lea lau mai 'i molaagali 'uria keketolae. Sulia ku lea 'aku mai 'uria
         faamoorilana imole ki.
         48 Sui ta, ta imole ne 'e otenia 'ani nau ma na toodoolae nau ki, si baea nau neri ki
         ne kau keto nia 'ana fe dani 'i'isi.
         49 Sulia nau kwasi bae sulia lioku 'i tala'aku. Na Maka ne 'e arasi nau mai, ne thaea
         si doo fasi ku bae sulia.
         50 Ma ku thaitamana, si baea fifii nia ki kau fala mooria firi. Nia nee, ku thaea baku
         si doo ne Maka nau 'e thaea fuaku, fasi ku bae sulia.”

1 Tee fe dani 'i nao 'ana Fangaa 'ana Tathalae, tha Jisas 'e thaitamana sui naa si
         manga nia 'e dao naa fasi ka 'akwasia na molaagali nee, ma ka oli naa 'i siana Maka
         nia. Nia 'e liothau 'asiana 'ana bare ngwane fafurongo nia ki 'i molaagali lelea ka
         dao bo 'ana si manga 'e mae.
         2 Si manga tha Jisas fonea bare ngwane fafurongo nia ki, da fanga 'ada 'i thaulafi,
         tha Saetan 'e alua sui naa si manatalae ngwane 'i liona tha Jiudas, na 'alakwa tha
         Saemon Iskariot, fasi ka fala tha Jisas fuana maalimae nia ki.
         3 Tha Jisas 'e thaitamana ne na Maka 'e fala sui naa suukwaia ki sui fuana. Ma nia
         ka thaitamana laubo, ne nia 'e lea mai faasia tha God, ma kau oli laubo siana tha
         God.
         4 Nia nee tha Jisas ka tatae faasia tefolo ni fangalae, ma 'e lukea maku ruruu fafo
         nia, ma ka kania si 'abe maku ni usunoni 'i liitana.
         5 Sui ka kisitana kafo 'i laona tee fofo, ma ka taufia naa 'aena bare ngwane fafurongo
         nia ki, ma ka usua 'ana si 'abe maku bae 'e kania 'i liitana.
         6 Si manga 'e dao 'ana tha Saemon Pita, nia ka bae 'urii fuana tha Jisas, “Aofia 'ae,
         'urii ma 'oe 'ou taufia laubo 'aeku nee ngwalee?”
         7 Ma tha Jisas 'e olisia ka 'urii, “Si manga neri, 'o lalafusia 'ua si doo ne ku ilia
         'ani kamolu, sui 'i buri ta 'ofi thaitamana.”
         8 Ma tha Pita ka bae 'urii, “Nau mone, 'e dodoloa banaa 'oko taufia 'aeku!” Ma tha
         Jisas 'e olisia ka 'urii, “Lelea sa 'e langi kwasi taufia 'aemu, 'e 'afitai 'oko 'ado
         fone nau.”
         9 Ma tha Pita 'e olisia ka 'urii, “Aofia 'ae, langi 'osi taufia lau talitoona 'aeku
         bana. 'Oko taufia laubo 'abaku, ma gwauku!”
         10 Tha Jisas ka bae 'urii, “Ni ti ne taunoni sui naa, na nonina 'e faalu teefau naa,
         ma 'e langi si taufia lau nonina teefau. Nia ka taufia bana 'aena. Kamolu molu folaa
         teefau naa, ma tee ngwane bo 'ani kamolu ne langi si folaa.”
         11 Tha Jisas 'e thaitamana sui na ni ti ne kau 'olea maelana fuana maalimae nia ki,
         nia ne ka bae 'urii, “Kamolu molu folaa teefau naa, tee ngwane bo 'ani kamolu ne langi
         si folaa.”
         12 Si manga tha Jisas 'e taufia 'aeda 'e sui, nia ka 'afisia lau si maku ruruu fafo
         nia, sui 'e oli ka gooru lau foneda. Ma nia 'e soetalafada ka 'urii, “'Urii ma kamolu
         thaitamana maalutana si doo nee ku ilia fuamolu?
         13 Na maalutana 'e 'urii: Kamolu molu thaea nau na ngwane Toodoo ma na Aofia kamolu,
         ma ka tala'ana bana neri, sulia nau naa na ngwane toodoo ma na Aofia kamolu.
         14 Boroi 'ana nau na ngwane toodoo ma na Aofia kamolu, nau ku taufia sui naa 'aemolu.
         Kamolu laubo molu ka taufia 'aemolu kwailiu.
         15 Nau ku ilia si doo neri fuamolu fasi molu ka rikia ma molu ka ilia laubo fuamolu
         kwailiu.
         16 Do mamana nau ku thaea fuamolu, na ngwane rao 'e langi si 'inito ka talua ngwane
         baita nia. Ma na ngwane ne kau ngala faarongolae, langi si 'inito talua na ngwane
         ne arasi nia.
         17 Molu ka thaitamana 'okae 'ana si doo ki ne ku thaea fuamolu. Ma lelea sa molu ka
         ade laubo sulia, molu kau nonithathala mamana.
         18 “Nau ku thaea si doo neri ki langi lau fuamolu teefau. Nau ku thaitamana baku ni
         ti kera ne ku filida. Ma ku thaitamana tee ngwane 'amolu kau 'olea maelaku fuana maalimae
         nau ki, fasi ka faamamanea na Kekedalae Abu bae 'e 'urii, ‘Na ngwane ne miri fanga
         ofu, nia laubo ne na maalimae nau.’
         19 Si doo nee langi si dao 'ua mai, ma 'e 'okae fasi nau ku thaea fuamolu 'ana si manga
         neri, fasi si manga 'e dao boroi mai, molu ka manata mamana 'ana ni Nau Nee.
         20 Do mamana ku thaea fuamolu, ni ti boroi 'ana ne ka konitana imole ki ne ku faleda
         kau, nia 'e konitai nau laubo. Ma ni ti boroi 'ana ne ka konitai nau, nia 'e konitana
         laubo tha God ne 'e arasi nau mai.”
         21 Burina tha Jisas 'e bae 'urineri 'e sui, nia ka kwaimanatai 'asiana. Ma nia 'e faarongo
         folaa naa 'ana fuana bare ngwane fafurongo nia ki ka 'urii, “Do mamana ku thaea fuamolu.
         Tee ngwane 'amolu kau 'olea maelaku fuana maalimae nau ki.”
         22 'Ana si manga neri, na bare ngwane fafurongo ki da ka bubu kwailiu fuada, sulia 'e
         langi da si thaitamana ni ti ne tha Jisas 'e bae sulia.
         23 Ma tee ngwane 'ana bare ngwane fafurongo nia ki bae tha Jisas 'e liothau 'ania, ne
         'e too karangia tha Jisas.
         24 Ma tha Saemon Pita 'e faatai 'aba 'uria ngwane fafurongo neri, fasi ka soetalafana
         tha Jisas 'uria ni ti ne 'e bae sulia.
         25 Na ngwane fafurongo neri 'e 'idu karangia kau tha Jisas, ma 'e fuaro fuana ka 'urii,
         “Aofia 'ae, ni ti ne na ngwane neri 'o bae sulia?”
         26 Tha Jisas 'e olisia ka 'urii, “Na ngwane neri ne kwau taufia si berete laona titiu
         sulu, ma ku fala fuana. Ngwane neri ku ilia si doo neri fuana, nia naa na ngwane neri.”
         Bo tha Jisas ka taufia si berete laona titiu sulu, sui ka fala fuana tha Jiudas 'alakwa
         tha Saemon Iskariot.
         27 Si manga tha Jiudas 'e ngala si berete neri, tha Saetan ka 'arutoona naa. Ma tha
         Jisas ka bae 'urii fuana, “'O 'ali'ali naa 'ana si doo nee 'o ilia.”
         28 Ma na bare ngwane fafurongo ki ne da too kalia tefolo ni fanga neri, da lalafusia
         bada si doo neri tha Jisas 'e bae 'urineri sulia fuana tha Jiudas.
         29 Ma sulia tha Jiudas na ngwane ne liosulia ngwai malefo kera, tai ngwane 'ana bare
         ngwane fafurongo ki da manata 'ada thasa tha Jisas 'e thaea fuana tha Jiudas, fasi
         'e lea ka folia mai tai fanga ne da dooria 'uria fafangaa neri, ma langi 'e lea ka
         ngala mai tai si doo fasi da ka fala fuana imole siofaa ki.
         30 Burina ne tha Jiudas 'e ngala si berete bae, nia ka kotho 'ali'ali na 'i maa. Ma
         si manga neri 'e rodo na.
         31 Si manga tha Jiudas 'e lea naa, tha Jisas ka bae 'urii, “Si manga neri dau faa'initooa
         naa Ngwela nia Imole. Ma dau faa'initooa laubo tha God suli nau.
         32 Ma lelea sa da ka faa'initooa tha God suli nau, tha God 'i tala'ana laubo kau faa'inito
         'ali'ali 'ani nau.
         33 Ngwela nau ki 'ae, nau ku too si tau bo fone kamolu. Molu kau rofe nau, sui ta, ku
         thaea naa fuamolu si doo bae ku thaea sui naa fuana ngwane naonao ki 'i Jiu bae 'e
         'urii, ‘'E 'afitai molu ka lea 'ana si kula ne ku lea 'ana.’
         34 Ma na bibirangaa faalu ku fala fuamolu 'e 'urii: Molu ka liothau 'ani kamolu kwailiu,
         ilingia laubo ne ku liothau 'ani kamolu.
         35 Ma lelea sa molu ka too 'ana liothaua fuamolu kwailiu, na imole ki sui dau thaitamana
         ne kamolu na bare ngwane fafurongo nau ki.”
         36 Sui tha Saemon Pita 'e soetalafana tha Jisas ka 'urii, “Aofia 'ae, 'i fai ne 'ou
         lea 'uria?” Tha Jisas 'e olisia ka 'urii, “Si kula neri ku lea 'uria, 'e 'afitai molu
         ka lea mai fone nau 'uria. 'I buri naa molu kau lea mai buriku.”
         37 Sui tha Pita 'e soetalafana lau ka 'urii, “Ngwalee Aofia 'ae, 'e 'urifita ne ka 'afitai
         fuameli 'uria lealae suli 'oe 'ana si manga neri? Sulia nau ku kwaimaakwali baku 'uria
         maelae 'usi 'oe.”
         38 Tha Jisas 'e olisia ka bae 'urii fuana, “'Urii ma 'o kwaimaakwali mamana 'uria maelae
         'usi nau ngwalee? Do mamana ku thaea fuamu. Si manga na kukua si 'ai 'ua, 'ou thaea
         'ana olu si manga ne 'o lalafusi nau.”

1 Tha Jisas 'e bae 'urii fuana bare ngwane fafurongo nia ki, “'E langi molu si manata
         'a'abo ma na manatalamolu si 'asia. Molu ka manata mamana 'ana tha God, ma molu ka
         manata mamana laubo 'ani nau.
         2 Sulia si kula 'oro ki ni toolae 'e nii laona beu Maka nau. Aia, ma nau ku lea fasi
         ku thalungana si kula fuamolu. 'E 'afitai ku thaea si doo neri fuamolu, lelea sa 'e
         langi si mamana.
         3 Ma si manga ne ku lea ma ku thalungana si kula fuamolu 'e sui, nau kwau oli mai ma
         kwau talai kamolu fone nau, fasi si kula ne ku too 'ana, kamolu laubo molu ka too
         'ana.
         4 Kamolu molu thaitamana bamolu na tale ne lea 'uria si kula ne ku lea 'uria.”
         5 Ma tha Tomas ka bae 'urii, “Aofia 'ae, kameli meli lalafusia si kula ne 'o lea 'uria.
         'Urii ma meli ka thaitamana 'urifita 'ana tale neri ngwalee?”
         6 Ma tha Jisas 'e olisia ka 'urii, “Nau naa na tale ma na mamanaa ma na mooria. 'E
         langi ta imole si dao siana tha God na Maka lelea sa 'e langi si lea suli nau.
         7 Lelea sa molu thaitamaku mamana, molu ka thaitamana laubo Maka nau. 'E 'ito 'ana
         si manga neri ka oli 'alaa, molu thaitamana naa Maka nau, ma molu ka riki nia naa.”
         8 Ma tha Filip ka bae 'urii, “Aofia 'ae, kameli meli dooria 'oko faatana fasi Maka
         fuameli.”
         9 Ma tha Jisas 'e olisia ka 'urii, “Ngwalee Filip 'ae, nau ku too fone kamolu ka tau
         naa, sui 'osi thaitamaku 'ua nee? Ta imole ne 'e riki nau naa, 'e rikia sui naa na
         Maka. Ma 'urifita nee 'oko thaea thasa ku faatana lau Maka nau ngwalee?
         10 'Urii 'e langi 'osi manata mamana bo 'ana ne ku too 'ana Maka, ma na Maka ka too
         laubo 'ani nau? Si baea ki ne ku thaea fuamolu, 'e langi lau si baea nau ki 'i tala'aku.
         Na Maka ne too 'ani nau, nia 'ana ne ilia si raoa nia ki 'ani nau.
         11 Molu ka manata mamana 'ani nau si manga ne ku thaea, ku too 'ana Maka, ma na Maka
         ka too 'ani nau. Lelea sa 'e langi, molu ka manata mamana naa 'ana si doo ne sulia
         si doo ki ne ku ilia.
         12 Do mamana ku thaea fuamolu, lelea sa ta imole ka manata mamana 'ani nau, nia ka ilia
         laubo si doo ki ne ku ilia. Nia ka ilia laubo si doo ore baita ki, sulia nau kwau
         lea siana Maka.
         13 Ma nau kwau ilia ta si doo ne molu gania Maka 'uria, sulia kamolu na bare ngwane
         fafurongo nau ki, nau kwau ilia, fasi 'ana si manga na imole ki da rikia, da ka lio
         thaitamana Maka ne 'e 'inito ka tatha.
         14 Ta si doo boroi 'ana ne molu ka gani 'uria 'ana thataku sulia kamolu na imole nau
         ki, nau kwau ilia fuamolu.”
         15 Tha Jisas 'e bae lau ka 'urii, “Lelea sa molu liothau 'ani nau, molu ka roosulia
         si baea fifii nau ki.
         16 Ma kwau gania Maka, ma nia kau fala mai Ngwane Kwai'adomi fuamolu, ma nia kau too
         firi fone kamolu.
         17 Nia nee na Mangoedoo 'ana mamanaa nia tha God. Na imole ki ne langi da si manata
         mamana, 'e langi da si konitana bo, sulia 'e langi da si rikia, ma ka langi da si
         thaitamana bo. Sui ta, kamolu molu thaitamana naa, sulia nia 'e too naa fone kamolu,
         ma nia ka too 'ani kamolu.
         18 “Si manga ku lea, 'e 'afitai ku 'akwasi kamolu ilingia ngwela inomae ki. Nau kwau
         oli mai siamolu.
         19 Sulia kae si manga bo, na imole ki da si riki nau. Ma ni kamolu mone, molu kau riki
         nau bamolu. Ma sulia ku moori, kamolu laubo molu kau moori.
         20 Ma 'ana si manga neri ne molu kau thaitamana ne ku too ofu fonea Maka nau, ma molu
         ka too ofu fone nau, ma nau ku too ofu fone kamolu.
         21 “Ma ni ti ne 'e rongoa si baea fifii nau ki ma ka roosulia, nia nee na ngwane ne
         'e liothau 'ani nau. Ma ni ti ne ka liothau 'ani nau, na Maka nau kau liothau laubo
         'ani nia, ma ni nau laubo kwau liothau 'ani nia, ma ku faatai nau 'i tala'aku fuana.”
         22 Tha Jiudas (langi lau tha Iskariot) 'e soetalafana ka 'urii, “Aofia 'ae, 'e 'urifita
         ne kameli bana meli ka riki 'oe, ma na imole ki 'i molaagali da si riki 'oe?”
         23 Tha Jisas 'e olisia ka 'urii, “Lelea sa ta imole ka liothau 'ani nau, nia ka roosulia
         toodoolae nau ki. Na Maka nau kau liothau 'ani nia, ma kamiria Maka nau miri kau lea
         mai siana, ma miri ka too fonea.
         24 Ma ni ti ne 'e langi si liothau 'ani nau, 'e 'afitai ka roosulia toodoolae nau ki.
         Ma si baea ki ne molu rongoa ku thaea, 'e langi lau na doo nau ki 'i tala'aku, na
         doo nia ki na Maka, ne 'e arasi nau mai.
         25 “Nau ku thaea si doo neri ki fuamolu si manga ku too 'ua 'ania fone kamolu.
         26 Na Maka nau kau fala mai na Mangoedoo Abu 'ana thataku, fasi ka 'adomi kamolu. Nia
         kau faamanatai kamolu 'ana si doo ki sui, ma ka faamanatatoo kamolu 'ana doo ki sui
         ne ku faarongo kamolu mai 'ania 'i nao.
         27 “Ku 'akwasia naa enoenoa nau fone kamolu, na enoenoa nau ku fala naa fuamolu. Nia
         'e langi si ilingia lau na enoenoa nee 'i laona molaagali. Nia nee, ka langi molu
         si manata 'a'abo, ma ka langi molu si mau.
         28 Molu rongoa sui naa baelaku bae 'e 'urii, ‘Nau kwau lea, ma kwau oli laubo mai siamolu.’
         Lelea sa molu ka liothau 'ani nau, molu ka nonithathala sulia ne ku lea siana Maka,
         sulia ni nia ne 'inito ka tatha talu nau.
         29 Nau ku thaea sui naa si doo nee ki, sui fatai si doo neri ka fi fuli, fasi si manga
         'e fuli 'ana, molu ka manata mamana.
         30 Nau ku bae si tau lau fone kamolu, sulia tha Saetan na ngwane 'inito 'ana molaagali
         ne, 'e karangi dao na mai. Sui ta, nia 'e langi si 'inito faafi nau.
         31 Nau 'i tala'aku 'ana ne ku ilia si doo ki sui na Maka nau 'e thaea fuaku, fasi na
         imole ki sui 'i molaagali da ka thaitamana ne ku liothau 'ana Maka nau. “Aia, molu
         tatae, kolu ka lea naa.”

1 Tha Jisas ka bae lau 'urii fuana bare ngwane fafurongo nia ki, “Nau naa na 'inifui
         'ai, ma na Maka nau naa na ngwane ne rao 'ana raoa.
         2 Nia 'e kasia thare 'ai ki 'ani nau ne langi da si fungu, ma ka thaosia thare 'ai
         ki ne da fungu, fasi da ka fungu 'okae.
         3 Kamolu molu folaa teefau naa sulia si baea ki ne ku thaea sui naa fuamolu.
         4 Molu ka too 'ani nau, fasi ku too 'ani kamolu. Na thare 'ai 'e 'afitai ka fungu 'i
         tala'ana, lelea sa 'e langi si too 'ana 'inifui 'ai. Ma ka 'urineri laubo 'ani kamolu,
         'e 'afitai molu ka ilia doo 'okae ki, lelea sa 'e langi molu si too 'ani nau.
         5 “Nau naa na 'inifui 'ai, ma kamolu naa na thare 'ai ki. Sa ni ti ne ka too 'ani nau,
         ma nau ku too 'ani nia, nia kau fungu 'ana fufue grep 'oro ki. Ma lelea sa 'e langi
         molu si too 'ani nau, 'e 'afitai molu ka ilia ta si doo 'okae.
         6 Ma sa ni ti ne 'e langi si too 'ani nau, nia 'e ilingia ta thare 'ai ne da kasia
         da ka 'ui'ania ka mae na 'ana. Ma na thare 'ai 'urineri ki, da ka 'ui 'ania 'i laona
         ere ka tharufia na 'ana.
         7 Ma lelea sa molu ka too 'ani nau, ma na baelaku ka too ngado 'ani kamolu, molu ka
         gania ta si doo boroi 'ana nee molu dooria, ma nau ku fala fuamolu.
         8 Ma na raoa 'okae 'oro ki ne molu ilia, 'e faatana naa 'initooa nia Maka nau. Ma 'e
         'urineri ka faatana laubo ne kamolu na bare ngwane fafurongo nau ki.
         9 Nau ku liothau 'ani kamolu ilingia laubo Maka nau ne liothau 'ani nau. Nia nee, molu
         ka too ngado 'i laona liothaua nau.
         10 Ma lelea sa molu ka roosulia si baea fifii nau ki, molu kau too ngado 'i laona liothaua
         nau, ilingia laubo ne ku roosulia si baea fifii nia ki na Maka nau, ma ku too ngado
         laubo 'i laona liothaua nia.
         11 Nau ku thaea si doo neri fuamolu fasi molu ka roosulia si baea fifii nau ki, ma molu
         ka too ngado 'i laona liothaua nau fasi molu ka too 'ana elelae baita, ka ilingia
         laubo na elelae nau, ma na elelae kamolu ka fono.
         12 Ma si baea fifii nau fuamolu, 'e 'urii: Molu ka liothau 'ani kamolu kwailiu, ka ilingia
         laubo ne ku liothau 'ani kamolu.
         13 'E langi ta liothaua si talua liothaua ne ta ngwane ka fala maelana fuana toa kwaimaani
         nia ki, fasi ka faamoori kera.
         14 Ma kamolu naa na toa kwaimaani nau ki, lelea sa molu ka ilia si doo ne ku arasi kamolu
         'uria.
         15 Ma 'e langi kwasi 'alangi kamolu lau 'ana ngwane rao ki, sulia na ngwane rao 'e langi
         si thaitamana si doo ne na ngwane baita nia 'e ilia. Nau ku 'alangi kamolu 'aku 'ana
         toa kwaimaani nau ki, sulia ku faarongo kamolu sui naa 'ana doo ki sui ne ku rongoa
         mai faasia Maka nau.
         16 Kamolu molu si fili nau, nau 'ana ne ku fili kamolu, fasi molu ka ilia doo 'okae
         'oro, ilingia ta 'ai ne 'e fungu 'okae 'ana fufue doo ka lea lado bana. Ma na Maka
         kau fala bana ta si doo ne molu ka gani nia 'uria, sulia kamolu na bare ngwane fafurongo
         nau ki.
         17 Ma si baea fifii nau fuamolu 'e 'urii: Molu ka liothau 'ani kamolu kwailiu.
         18 “Lelea sa imole ki 'i molaagali da ka otekera 'ani kamolu, molu ka manatatoona, 'i
         nao mai da otekera laubo 'ani nau.
         19 Lelea sa kamolu na imole ta'ae ki laubo 'i molaagali, da ka liothau laubo 'ani kamolu
         ilingi kera. Sui ta, nau 'ana ne ku fili kamolu fasi molu ka 'e'ete faasia imole ta'ae
         neri ki 'i molaagali. Sulia kamolu 'e langi lau imole ki molaagali, nia ne da si doori
         kamolu.
         20 Molu ka manatatoona si baea bae ku thaea sui naa fuamolu, ‘Na ngwane rao 'e langi
         si baita talua ngwane baita nia.’ Ma lelea sa da ka faangada nau, kera dau faangada
         kamolu laubo. Ma lelea sa da ka roosulia baelaku, kera dau roosulia laubo baelamolu.
         21 Na imole ki dau ilia doo ta'ae ki 'ani kamolu, ka ilingia laubo doo ta'ae ki ne da
         ilia 'ani nau. Kera dau ade 'urineri, sulia 'e langi da si thaitamana tha God ne 'e
         arasi nau mai.
         22 Ma lelea sa 'e langi kwasi lea mai 'i molaagali, ma ka langi kwasi faarongo kera
         'urineri, 'e 'afitai da ka 'ida 'ana ililana doo ta'ae ki. Sui ta, 'e 'afitai naa
         da ka thaufangana ta'alae kera.
         23 Ni ti ne ka otenia 'ani nau, nia 'e otenia laubo 'ana Maka nau.
         24 Nau ku ilia si doo ki ne langi ta imole si ilia 'ua. Sui ta, da rikia sui naa si
         doo ki ne ku ilia, sui da ka otekera bada 'ani nau ma na Maka nau.
         25 Si do neri 'e faamamanea si doo bae da kedaa 'i laona Kekedalae Abu ka 'urii, ‘Da
         tofa otekera bada 'ani nau.’
         26 “Nau kwau fala mai na Mangoedoo Abu siamolu faasia na Maka, ma nia kau faatana doo
         mamana ki sulia tha God. Si manga 'e lea mai, nia kau faamamane nau fuamolu.
         27 Ma kamolu laubo molu kau faamamane nau, sulia 'e 'ito 'ua 'ana si manga bae ku thafalia
         na raoa nau, ni kamolu molu too naa fone nau.”

1 Tha Jisas ka bae lau 'urii, “Nau ku thaea si doo nee ki fuamolu, fasi na manata mamanalae
         kamolu ka suukwai.
         2 Kera dau tari kamolu faasia beu ni foa ki. Ma nia kau dao 'ana si manga ne, imole
         ki dau thaumaeli kamolu, ma da ka manata 'ada thasa da ilia naa si doo ne tha God
         'e dooria.
         3 Kera dau ilia doo neri ki 'ani kamolu, sulia 'e langi da si thaitamana Maka nau,
         ma ka langi da si thaitamaku laubo.
         4 Nau ku thaea naa si doo neri ki fuamolu, fasi lelea si manga si doo ne ki 'e fuli,
         molu ka manatatoona ne ku thaea sui naa si doo neri ki fuamolu.” Tha Jisas ka bae
         lau 'urii, “'E langi kwasi thaea mai si doo neri ki fuamolu 'i nao, sulia ku too 'ua
         fone kamolu.
         5 Sui ta, 'ana si manga neri, 'e karangi kwau oli naa siana tha God ne 'e arasi nau
         mai. Ka 'urineri boroi 'ana, langi ta ngwane 'amolu si soetalafaku 'ua sulia 'i fai
         ne kwau lea 'uria.
         6 'Ana si manga neri, na liomolu 'e dila 'asiana, sulia ku thaea naa si doo neri ki
         fuamolu.
         7 Sui ta nau ku thaea doo mamana fuamolu, 'e 'okae 'asiana fuamolu ne nau ku lea faasi
         kamolu 'urineri. Sulia lelea sa 'e langi kwasi lea, na Mangoedoo Abu ne kau lea mai
         'uria 'adomilamolu, ka langi si lea bo mai siamolu. Sui ta, si manga ku lea, nau kwau
         arasi mai siamolu.
         8 Ma si manga nia kau dao mai, nia kau faatana fuana imole ki 'i molaagali ne da manata
         garo sulia na abulota'alae, ma na 'o'oloa, ma na keketoa nia tha God.
         9 Da garo sulia na abulota'alae, sulia 'e langi da si manata mamana bo 'ani nau.
         10 Ma da garo sulia na 'o'oloa nia tha God, sulia nau ku oli 'i siana Maka ma ka langi
         molu si riki nau lau.
         11 Kera da garo sulia na keketoa tha God, sulia tha God 'e ketoa sui naa tha Saetan,
         na ngwane ta'ae ne 'e 'inito faafia molaagali nee.
         12 “Nau ku too 'ana doo 'oro ki 'uria thaelana fuamolu, sui ta 'e langi molu si tala'ana
         naa fasi molu manata sulia ka too.
         13 Sui ta, si manga na Mangoedoo Abu 'e dao mai, nia kau 'olosi kamolu 'uria si doo
         mamana ki sui. Na Mangoedoo si bae 'ana 'i tala'ana. Nia 'e bae bana sulia si doo
         ne 'e rongoa faasi nau, ma nia kau bae sulia si doo ki ne kau dao mai.
         14 Nia kau faa'inito nau, sulia 'e ngala si baea nau ki, ma ka faarongo kamolu 'ania.
         15 Si doo nia ki sui na Maka nau, na doo nau ki naa. Nia bae ku thaea ne na Mangoedoo
         Abu kau ngala si baea nau ki ma ka faarongo kamolu 'ania.”
         16 Tha Jisas ka bae lau 'urii, “'Ana kae si manga bo, 'e langi molu si riki nau. Sui
         'ana kae si manga lau 'i buri, molu kau riki nau lau.”
         17 Ma tai ngwane 'ana bare ngwane fafurongo nia ki da soetalafada kwailiu, da ka 'urii,
         “Tae ne maalutana si baea ne 'e thaea ka 'urii, ‘'Ana kae si manga bo 'e langi molu
         si riki nau, ma 'ana kae si manga lau 'i buri, molu kau riki nau lau?’ Ma nia 'e thaea
         lau ka 'urii, ‘'E langi molu si riki nau sulia nau ku lea siana Maka.’ ”
         18 Ma na bare ngwane fafurongo nia ki da ka soetalafada kwailiu lau 'urii, “Tae ne malutana
         si baea neri, ‘'Ana kae si manga?’ Kolu lalafusia maalutana si bae neri nia 'e thaea.”
         19 Tha Jisas 'e thaitamana sui naa ne da doori soetalafana 'uria si doo neri, ma nia
         ka bae 'urii fuada, “Kamolu molu soetalafamolu 'uria si baea bae ku thaea ka 'urii,
         ‘'Ana kae si manga bo, 'e langi molu si riki nau. Ma 'ana kae si manga laubo, molu
         kau riki nau lau.’ 'Urii, ma nia naa neri si doo ne molu soetalafamolu kwailiu 'uria?
         20 Do mamana ku thaea fuamolu, si manga neri, molu kau isigwau ma molu kau liodila.
         Sui ta imole ta'ae ki 'i molaagali, dau nonithathala 'ada. Molu kau liodila, sui ta,
         'i buri kamolu molu kau nonithathala lau.
         21 Si manga ta keni 'e karangi thare, nia 'e liodila, sulia 'e dao na 'ana si manga
         nia 'uria nonifiilae. Sui ta, si manga 'e tharea sui naa ngwela, nia ka manataburo
         laubo 'ania nonifiilae neri, sulia 'e nonithathala na 'ana sulia ngwela nia ne futa
         naa.
         22 Kamolu molu 'urineri laubo. Si manga neri bana ne molu kwaimanatai. Sui ta nau kwau
         riki kamolu lau, ma laona moorilamolu molu kau nonithathala 'asiana. Ma na nonithathalalae
         kamolu neri 'e langi ta imole si tala'ana kau laua naa faasi kamolu.
         23 Ma 'ana fe dani neri, molu si gani nau naa 'uria ta si doo lau. Do mamana ku thaea
         fuamolu, lelea sa molu ka gania ta si doo siana Maka sulia kamolu bare ngwane fafurongo
         nau ki, nia kau fala bana fuamolu.
         24 'E 'ito 'ua na mai lelea ka dao 'i tari'ina, 'e langi molu si gania bo ta si doo
         siana Maka nau, sulia kamolu na bare ngwane fafurongo nau ki. Molu ka gania Maka nau,
         ma nia kau fala fuamolu, fasi na nonithathalalae kamolu ka fono.”
         25 Tha Jisas 'e bae lau ka 'urii, “Boroi 'ana ku bae 'ana si baea omelangwane ki, si
         manga neri kau dao mai 'e langi kwasi bae lau 'ana si baea omelangwane ki. Nau kwau
         bae 'o'olo baku sulia Maka fuamolu.
         26 Ma 'ana fe dani neri, molu kau tala gania 'amolu tha God, sulia kamolu na bare ngwane
         fafurongo nau ki. Nau ku thae folaa 'ana fuamolu, ni kamolu naa molu ka tala gania
         'amolu na Maka 'uria si doo ki ne molu dooria.
         27 Tha God na Maka 'ana 'i tala'ana ne 'e liothau 'ani kamolu, sulia molu liothau 'ani
         nau, ma molu ka manata mamana 'ana ne ku 'ito mai 'i siana.
         28 Nau ku 'ito mai siana Maka ma ku dao mai 'i laona molaagali. Ma si manga neri, ku
         'akwasia na molaagali, ma ku oli naa siana Maka.”
         29 'Urineri na bare ngwane fafurongo nia ki da ka bae 'urii fuana, “'Ana si manga neri
         'o bae folaa naa fuameli, sulia 'osi bae naa 'ana si baea omelangwane ki.
         30 Si manga neri, meli ka fi thaitamana ne 'o thaitamana doo ki sui, ma 'e langi si
         tala'ana naa ta imole ka soetalafamu lau 'uria ta si doo. Nia nee meli ka manata mamana
         na 'ana ne tha God 'e odu 'oe mai.”
         31 Ma tha Jisas ka bae 'urii fuada, “'E 'urifita, kamolu manata mamana naa neri?
         32 Sui ta, kau dao 'ana si manga ne kamolu sui bo molu kau tagalo teefau, ma molu kau
         tafi teefau faasi nau 'uri maetoaa kamolu ki, sulia si doo ne dau ilia 'ani nau. Sui
         ta, 'e langi kwasi too bo talifili nau, sulia na Maka 'e too fone nau.
         33 Nau ku thaea si doo neri fuamolu, fasi molu ka too 'ana enoenoa 'i laona moorilamolu,
         sulia ne molu too ofu fone nau. Si manga molu too 'ua 'i molaagali, na imole ki dau
         faangada kamolu, sui ta, 'e langi molu si mau, sulia nau ku siitatha naa 'ana suukwaia
         ne 'i molaagali.”

1 'I burina ne tha Jisas 'e bae 'urineri, nia 'e lio 'alaa 'uria 'i thalo, ma 'e foa
         'urii, “Maka 'ae, 'e dao naa 'ana si manga fasi 'oko faa'inito nau, fasi nau Ngwela
         'oe ku faa'inito 'oe laubo.
         2 Sulia 'o fala naa suukwaia fuaku faafia imole ki sui, fasi ku 'adomia imole ki nee
         'o fala fuaku fasi da ka moori firi.
         3 Aia, ma na mooria firi neri 'e 'urii: Fasi na imole ki da ka thaitamamu ne 'o tee
         God mamana, ma da ka thaitamaku tha Jisas na Kraes, ne 'o arasi nau mai.
         4 Nau ku faatana naa 'initooa 'oe laona molaagali, ma ku faasuia naa raoa bae 'o arasi
         nau mai 'uria ililana.
         5 Maka 'ae, si manga neri, 'oko faa'inito nau lau 'ana 'initooa ne ku totoo mai 'ania
         fone 'oe, 'i nao mai 'ana thafalilana molaagali.
         6 “Nau ku toodoo sui naa suli 'oe fuana imole ki ne 'o falada mai fuaku laona molaagali.
         Ni kera na imole 'oe ki ne 'o falada mai fuaku, ma da roo naa sulia baelamu.
         7 Ma si manga neri, da thaitamana naa si doo ki sui ne 'o fala fuaku, 'e 'ito mai faasi
         'oe.
         8 Si baea bae ki 'o fala fuaku, ku thaea sui naa fuada, ma da ka manata mamana naa.
         Ma da ka thaitamana mamana na 'ana ne ku lea mai faasi 'oe, ma da ka manata mamana
         naa 'ana ne 'o arasi nau mai.
         9 “Nau ku foa fuada, sui ta, 'e langi lau fuana imole ne ki molaagali, ku foa 'aku
         fuada na imole ki ne 'o falada mai fuaku, sulia kera naa na imole 'oe ki.
         10 Na imole nau ki sui ne na imole 'oe ki laubo. Ma na imole 'oe ki sui, na imole nau
         ki laubo. Ma na imole ki sui dau rikia na 'initooa nau 'ani kera.
         11 Nau ku too si tau na kau 'i molaagali, nau kwau lea na kau 'i siamu. Sui ta, ni kera
         ne dau too 'ua kau 'i molaagali. Maka Abu 'ae, tanggi sulida 'ana suukwaia bae 'o
         fala fuaku, fasi da ka thau 'ana tee doo bo, ka ilingia ne koro tee doo laubo.
         12 Ma si manga bae ku too foneda, nau ku tanggi sulida 'ana suukwaia bae 'o fala fuaku.
         Nau ku konitaida, ma ta imole 'ada si funu bo, talifilia banaa ngwane ta'ae bae na
         Kekedalae Abu 'e thaea kau funu.
         13 Nau kwau lea kau 'i siamu, ma ku thaea si doo neri ki si manga ku too 'ua 'i molaagali,
         fasi da ka too 'ana nonithathalalae nau teefau 'ani kera.
         14 Nau ku fala naa baelamu fuada, sui ta, na imole ki 'i molaagali da otekera 'anida,
         sulia ni kera 'e langi lau imole ki 'i molaagali, ilingia laubo ni nau 'e langi.
         15 Nau kwasi gani 'oe fasi 'oko lafuda faasia 'i molaagali, nau ku gani 'oe 'aku fasi
         'oko tanggi sulida faasia na Ngwane Ta'ae.
         16 Kera 'e langi lau imole ki 'i molaagali, ilingia laubo ne nau 'e langi lau faasia
         'i molaagali.
         17 Baelamu naa na mamanaa. 'Oko fala na mamanaa nee ka faafono kera 'uria ililana raoa
         fuamu.
         18 Nau ku arasi kera 'uria 'i laona molaagali, ilingia laubo ne 'o arasi nau mai 'uria
         'i molaagali.
         19 Ma 'uria na 'okaelada, nau ku abutai nau 'i tala'aku fuamu, fasi kera laubo da ka
         abutai mamana 'ani kera fuamu.
         20 “Nau kwasi foa bo fuada talifili kera. Nau ku foa laubo fuana imole ki ne dau manata
         mamana 'ani nau sulia na faarongolae kera.
         21 Nau ku foa fasi da ka thau 'ana tee doo bo. Maka 'ae, kera da ka tee doo, ilingia
         ne 'o too laubo 'ani nau, ma nau ku too 'ani 'oe. Kera ka alua naa tee doo, fasi na
         imole ki 'i molaagali da ka manata mamana 'ana ne 'o arasi nau mai.
         22 Na 'initooa bae 'o fala fuaku, nau ku fala laubo fuada, fasi da ka thau 'ana tee
         doo bo, ilingia laubo ne koro tee doo.
         23 Na talamatailana 'e 'urii: Nau ku too 'ani kera, ma 'oko too 'ani nau, fasi da ka
         tee doo teefau, ma fasi na imole ki 'i molaagali da ka thaitamana ne 'o arasi nau
         mai, ma 'oko liothau 'ada, ilingia laubo ne 'o liothau 'ani nau.
         24 “Maka 'ae, nau ku dooria na imole ki ne 'o fala fuaku, da ka too fone nau 'ana si
         kula ne ku too 'ana, fasi da ka rikia 'initooa ne 'o fala fuaku. 'O fala 'initooa
         ne fuaku, sulia ne 'o liothau 'ani nau 'i nao 'ua 'ana thaungailana molaagali.
         25 Maka 'ae, 'oe ngwane 'ana 'o'oloa. Na imole ta'ae ki 'i molaagali 'e langi da si
         thaitamamu, sui ta nau ku thaitamamu baku, ma na ngwane fafurongo nau ki, da thaitamana
         ne 'o arasi nau mai.
         26 Nau ku faarongo kera naa 'ani 'oe. Ma nau ku ili lado baku 'ana, fasi na liothaua
         'oe fuaku ka too laubo 'i laona moorilada, ma nau laubo ku too foneda 'i laona moorilada.”
         
            

         
      
   
      
         18
1 'I burina ne tha Jisas 'e foa sui naa, nia fonea bare ngwane fafurongo nia ki da
         ka falifolo naa 'ana gwe ote ne da 'alangia 'ana 'i Kidron. Ma da lea kau 'uria tee
         si kula tee ole 'ai 'e too 'ana.
         2 Ma tha Jiudas, na ngwane ne kau 'olea maelana tha Jisas fuana maalimae nia ki, 'e
         thaitamana sui naa si kula neri. Sulia si manga 'oro tha Jisas fonea bare ngwane fafurongo
         nia ki, da lea 'i seeri.
         3 Nia ne tha Jiudas ka talaia kau ngwane ni firu ki faasia 'i Rom fonea ngwane ki ne
         da folo kalia Beu Abu tha God. Na ngwane ni foa baita ki, ma na Farasi ki, ne da fala
         kau toa ni firu neri ki. Na ngwane ki ne da lea mai, da dau 'ana kwethu ki, ma na
         raunga ni firu ki.
         4 Sulia tha Jisas 'e thaitamana sui naa si doo ki ne kau fuli fuana, nia ka fali kau
         tale kera, ma 'e soetalafada ka 'urii, “Ti nena molu rofea?”
         5 Da olisia da ka 'urii, “Meli rofe 'uria tha Jisas, na ngwane bae 'i Nasaret.” Ma
         tha Jisas ka bae 'urii, “Nau naa nee.” Tha Jiudas na ngwane bae 'e talaida kau siana
         tha Jisas, 'e takwe laubo 'i seeri foneda.
         6 Si manga tha Jisas 'e bae 'urii, “Nau naa nee,” na ngwane neri ki da dudufalaburi,
         ma da ka 'asida naa 'i thaegano.
         7 Sui tha Jisas 'e soetalafada lau ka 'urii, “Ti nena molu rofea?” Ma da ka bae 'urii
         lau, “Meli rofe 'uria tha Jisas, na ngwane bae 'i Nasaret.”
         8 Tha Jisas ka bae 'urii lau fuada, “Nau ku thaea sui naa fuamolu bae, ‘Nau naa nee.’
         Sulia nau naa ne molu rofe mai 'uri nau, 'urineri molu ka alamatana ngwane nee ki
         da ka lea 'ada.”
         9 Tha Jisas 'e thaea si doo neri fasi ka faamamanea si baea bae da thaea totongenao
         bae 'e 'urii, “Maka 'ae, 'e langi ta imole 'ana imole nau ki ne 'o fala fuaku si funu.”
         10 Sui tha Saemon Pita ne 'e too 'ana tee 'ila ni firu, ka taraa na mai, ma ka kwaemuusia
         naa alinga aolo nia tee ngwane rao nia foa ni gwau. Na ngwane rao neri thatana tha
         Malakus.
         11 Ma tha Jisas ka bae 'urii fuana tha Pita, “'O olitana 'amu 'ila ni firu nena 'i fulina!
         'Urii ma 'o thaea thasa langi kwasi tatha laona si manga 'ana ngadalae ne Maka nau
         'e fala fuaku?”
         12 Sui na ngwane ni folo ki, ma na ngwane ni firu ki, fonea ngwane naonao ki, da daua
         tha Jisas, ma da ka kanifaafia roo 'abana ki.
         13 Sui da ka talaia fasi kau tha Jisas siana tha Anas, sulia nia ne fungo tha Kaeafas,
         na foa ni gwau 'ana fe ngali neri.
         14 Ma tha Kaeafas bae 'e thaea fuana ngwane naonao kera Jiu ki ka 'urii, “'E tee ore
         'okae fasi tee ngwane bo ka mae, 'usia imole ki sui.”
         15 Tha Saemon Pita ma tee ngwane fafurongo lau, daru lea burina tha Jisas. Na foa ni
         gwau 'e thaitamana 'okae 'ana ruana ngwane fafurongo neri. Ma ruana ngwane fafurongo
         neri ka lea tathaa 'i burina tha Jisas 'uria laona labata 'ana beu nia foa ni gwau
         neri.
         16 Tha Pita ka takwe bana kau 'i maa. Sui na ruana ngwane fafurongo bae 'e kotho kau
         'i maa, ma ka thaea fuana keni ne folo 'usia maethakaa, fasi ka talaia mai tha Pita
         'i lalo.
         17 Si manga tha Pita 'e ruu mai, na keni neri ka bae 'urii fuana, “Alamia 'oe laubo
         ta ngwane 'ana bare ngwane fafurongo nia ngwane ne da ngala mai tomone nee!” Tha Pita
         'e olisia ka bae 'urii, “Nau 'e langi!”
         18 Sulia si manga neri si manga 'ana uni gwagwaria, na ngwane rao ki ma na ngwane ni
         folo ki, da 'ukunia tee ere 'uria tharalae, ma da takwe 'ada kalia. Ma tha Pita 'e
         takwe laubo foneda 'i seeri, ma ka thara laubana.
         19 Na foa ni gwau 'e soetalafana tha Jisas ka 'urii, “Ti kera ne na bare ngwane fafurongo
         'oe ki? Ma na tae ne 'o toolamana fuada?”
         20 Tha Jisas 'e olisia ka 'urii, “Nau ku bae folaa sui naa fuana imole ki sui fasi da
         ka rongoa. 'E langi kwasi thaufangana bo ta si doo, si manga ku toodoo 'ana fuana
         imole ki. Nau ku ilia si doo neri sulia dani 'i laona beu ni foalae ki, ma 'i laona
         Beu Abu tha God, fasi si manga imole ki da koni mai, da ka rongoa.
         21 'Urifita nee 'oko soetalafaku? 'O soetalafana 'amu imole ki ne da rongoa si doo ki
         ne ku thaea fuada. Kera da thaitamana bada doo ki ne ku thaea fuada.”
         22 Si manga tha Jisas 'e thaea si doo neri, tee ngwane 'ana ngwane ni folo ki 'e lea
         mai, ma ka fidalia, ma ka bae 'urii, “Ngwalee 'ae, 'urifita nee 'oko bae 'urineri
         fuana foa ni gwau?”
         23 Tha Jisas 'e olisia ka 'urii, “Lelea sa ku thaea ta si doo garo, 'o thaea mai si
         doo ne ku garo 'ania. Ma lelea sa 'e langi kwasi thaea bo ta si doo garo, 'urifita
         nee 'oko fidali nau?”
         24 Sui tha Anas ka fala na kau tha Jisas siana tha Kaeafas, na foa ni gwau. Na roo 'abana
         ki da kani 'ua faafia.
         25 Ma si manga tha Pita 'e takwe 'ua bana 'i seeri 'uria tharalae, tee imole 'i seeri
         'e soetalafana ka 'urii, “'Oe ta ngwane 'ana bare ngwane fafurongo nia ki tha Jisas
         laubo nee?” Ma tha Pita 'e tofe ka 'urii, “Nau 'e langi!”
         26 Ma tee ngwane 'ana toa rao nia foa ni gwau 'e too laubo 'i seeri. Na ngwane neri,
         na ngwane futa nia ngwane rao bae tha Pita 'e kwaemuusia alingana, ma nia ka bae 'urii,
         “Iuka! Si manga bae da daua tha Jisas laona ole'ai bae, nau ku riki 'oe laubo fonea
         bae.”
         27 Ma tha Pita ka bae 'urii, “'E dodoloa 'afitai bo! 'E langi lau ni nau bae.” 'Ana
         si manga neri na kukua ka 'ai naa.
         28 'I laasikadangi maakafukafua 'ua, da ka talaia na kau tha Jisas faasia beu tha Kaeafas,
         'uria 'i beu tha Paelat, na ngwane gwaungai 'ana si kula neri. Si manga neri, ngwane
         naonao ki 'i Jiu da takwe bada kau 'i maa, sulia lelea sa da ka ruu 'i beu nia ngwane
         ne 'e langi lau Jiu, da thaea thasa da ka sua 'i naofana tha God. 'Ana si manga neri,
         da dooria da ka too folaa maasia 'anilana Fangaa 'ana Tathalae.
         29 Ma tha Paelat 'e kotho kau siada 'i maa, ma 'e soetalafana ka 'urii, “Si keketoa
         tae nee molu kefusia 'ana ngwane ne?”
         30 Da olisia da ka 'urii, “Ngwane nee 'e ilia doo ta'ae ki nia nee meli ka talaia mai
         siamu. Lelea sa 'e langi, 'e 'afitai meli ka talaia mai siamu nee.”
         31 Tha Paelat ka bae 'urii fuada, “Lelea sa 'e 'urineri, molu talaia kau, ma molu ka
         ketoa naa sulia na bibirangaa kamolu.” Da ka bae 'urii, “Na bibirangaa kamolu 'i Rom
         ne meli too 'i farana, ma 'e luia langi meli si thaumaelia ta ngwane.”
         32 'E 'urineri, fasi ka faamamanea si doo bae tha Jisas 'e thaea sui na sulia maelana.
         Sulia na ngwane ki faasia 'i Rom, da thaumaelia ngwane ki 'i fafona 'airarafolo.
         33 Tha Paelat 'e oli 'i beu nia, ma 'e soea mai tha Jisas 'i siana, ma 'e soetalafana
         ka 'urii, “Ngwalee 'ae, 'urii ma 'oe naa nee na ngwane 'inito kera imole ki 'i Jiu?”
         34 Ma tha Jisas 'e soetalafana kau ka 'urii, “'Urii ma si soetoolae neri 'e lea mai
         faasi 'oe 'i tala'amu, ma langi tai ngwane 'e'ete ne da faarongo 'oe 'ani nau?”
         35 Ma tha Paelat 'e bae lau ka 'urii, “Nau 'e langi lau ta ngwane 'i Jiu nee! Na ngwane
         'oe ki, ma na ngwane ni foa baita ki ne da talai 'oe mai siaku. Na tae ne 'o ilia
         ka ta'ae?”
         36 Ma tha Jisas 'e olisia ka 'urii, “Na 'initooa nau 'e langi lau doo 'i molaagali.
         Ma lelea sa na 'initooa nau na doo 'i molaagali, na ngwane nau ki da ka firu 'usi
         nau fasi na ngwane naonao ki 'i Jiu da si dau nau. Nia nee na 'initooa nau, 'e langi
         lau na doo 'i molaagali.”
         37 Ma tha Paelat 'e soetalafana ka 'urii, “'Urii ma 'oe ta ngwane 'inito nee?” Ma tha
         Jisas 'e olisia ka 'urii, “'Oe 'ana ne 'o thaea nau na ngwane 'inito. Nau ku futa
         mai 'i laona molaagali ne fasi ku bae sulia mamanaa. Ma ni ti ne dooria mamanaa, nia
         ka rongoa baelaku.”
         38 Sui tha Paelat 'e soetalafana lau ka 'urii, “Ngwalee 'ae, ma tae nee na mamanaa?”
         Ma tha Paelat 'e oli lau 'i maa siana imole ki, ma ka bae 'urii fuada, “'E langi kwasi
         daotoona bo ta si ta'alae 'ana ngwane nee.
         39 Sui ta, sulia na bibirangaa kamolu, nau kwau lukasia tee ngwane fuamolu 'ana si manga
         'ana Fangaa 'ana Tathalae. 'E 'urifita, kamolu molu dooria ku lukasia kau na ngwane
         'inito kera Jiu ki?”
         40 Ma da ka 'adaa kokoolada da ka 'urii, “'E langi! Nia ka langi! Kameli dooria 'oko
         lukasia mai tha Barabas!” Aia, tha Barabas na ngwane too ta'a fuana toa 'i Rom neri.

1 'Urineri bo tha Paelat ka fala naa tha Jisas fuana ngwane ni firu ki, ma 'e thaea
         naa da ka nangasia.
         2 Ma da 'e'erea tee 'eregwau 'ana kwaletotore, ma da ka alua 'i gwauna tha Jisas. Sui
         da ka faa'afisia 'ana si maku 'a'abua rorodoa, ilingia ta ngwane 'inito.
         3 Sui da lea mai siana da ka 'urii, “Moori ka tau, ngwane 'inito kera toaa ki 'i Jiu.”
         Ma da ka fidalia naa.
         4 Ma tha Paelat 'e kotho kau 'i maa siana imole 'oro ki ne da koni, ma ka bae 'urii,
         “Nau ku talaia mai ngwane nee siamolu, fasi molu ka thaitamana ne langi kwasi rikia
         bo ta si garolae 'ani nia.”
         5 Sui, tha Jisas ka kotho na mai 'i maa, ma ka alua na mai 'eregwau 'ana kwaletotore,
         ma ka 'afisia na maku 'a'abua rorodoa. Ma tha Paelat ka bae 'urii fuada “Rikia fasi,
         na ngwane bae nee!”
         6 Ma si manga ngwane ni foa baita ki, ma ngwane ki ne da folo 'usia Beu Abu tha God
         da rikia, da 'ai baita da ka 'urii, “Thaumaelia! Fotoinia 'i fafona 'airarafolo!”
         Tha Paelat ka bae 'urii, “Kamolu molu ngala kau ma molu ka fotoinia na kau fafona
         'airarafolo. Sulia 'e langi kwasi daotoona bo ta si garolae 'ani nia.”
         7 Na imole ki da ka bae 'urii fuana tha Paelat, “Na bibirangaa kameli 'e thaea na ngwane
         'urii ka mae, sulia 'e thaea 'ana thasa nia na Ngwela nia tha God.”
         8 Si manga tha Paelat 'e rongoa si doo neri, nia ka mau 'asiana talua 'i nao.
         9 Nia 'e oli lau 'i beu ma 'e soetalafana tha Jisas ka 'urii, “'Oe ngwane faasia 'i
         fai nee ngwalee?” Sui ta, tha Jisas ka si olisia bo.
         10 Tha Paelat ka bae lau 'urii fuana, “'Urii ma 'oe 'osi dooria bo baelae fone nau?
         'E langi 'osi thaitamana bo ne ku too 'ana suukwaia 'uria lukasilamu, ma langi thaumaelilamu
         'i fafona 'airarafolo?”
         11 Tha Jisas 'e olisia ka bae 'urii, “'E 'afitai 'oko too 'ana suukwaia neri faafi nau,
         lelea sa tha God si fala suukwaia neri fuamu. Ma na ngwane ai nee 'e fala nau fuamu,
         nia 'e ta'ae ka tatha talua si doo ne 'o ilia nau.”
         12 Si manga tha Paelat 'e rongoa baelana tha Jisas, nia ka rofe 'uria ta si tathalae
         fasi nia ka lukasia tha Jisas. Sui ta, na Jiu ki da 'ai baita da ka 'urii, “Lelea
         sa 'oko lukasia ngwane nena, ka langi 'osi 'ado bo fonea ngwane 'inito 'i Rom. Sulia
         lelea sa ta ngwane ka thaea nia na ngwane 'inito, nia ka maalimae naa 'ana ngwane
         'inito 'i Rom.”
         13 Si manga tha Paelat 'e rongoa si baea neri, nia ka talaia na kau tha Jisas 'i maa,
         ka too 'ana si kula ni keketoa 'i laona kade beu ne da 'alangia 'ana “Tae fau,” ma
         si baea 'i Jiu ne “Gabata.”
         14 Ma si manga neri, fe dani 'ana thathalulae 'i nao 'ana Fangaa 'ana Tathalae, ma 'e
         karangia naa 'i 'initoona thato. Ma tha Paelat ka bae 'urii fuana imole ki, “Rikia
         fasi, nia nee na ngwane 'inito kamolu.”
         15 Ma na imole ki da 'ai da ka 'urii, “Thaumaelia! Thaumaelia! Fotoinia 'i fafona 'airarafolo!”
         Tha Paelat 'e soetalafada lau ka 'urii, “'Urii ma kamolu molu dooria fasi ku fotoinia
         ngwane 'inito kamolu 'i fafona 'airarafolo?” Na ngwane ni foa baita ki da olisia da
         ka 'urii, “Nia 'e langi lau ngwane 'inito kameli. Tee ngwane 'inito ne 'i Rom bo,
         ne 'inito fuameli!”
         16 Tha Paelat ka fala naa tha Jisas fuana ngwane ni firu ki, fasi da ka fotoinia 'i
         fafona 'airarafolo. Da ka talaia na kau tha Jisas.
         17 Ma nia 'e lea ka ngala 'airarafolo nia 'uria si kula ne da 'alangia 'ana 'i Golgota.
         (Sulia baelae 'i Jiu, na maalutana si thata neri ne “Gwe Lelete.”)
         18 Ma 'i seeri ne da fotoinia tha Jisas sulia 'airarafolo. Ma ta roo ngwane laubo ne
         da fotoidarua 'i seeri, tee ngwane 'i bali mooli ma ta ngwane ai 'i bali aolo, ma
         da fotoinia tha Jisas 'i fafona 'airarafolo ne takwe 'i malutadarua.
         19 Tha Paelat 'e kedaa tee si baea, da ka alua 'i gwauna 'airarafolo nia tha Jisas.
         Si baea neri nia 'e kedaa 'e 'urii, “Tha Jisas faasia 'i Nasaret, na ngwane 'inito
         kera Jiu ki.”
         20 Si kula ne da fotoinia 'ana tha Jisas 'i fafona 'airarafolo, 'e langi si tau bo faasia
         'i Jerusalem. Ma na imole 'oro ki 'i Jiu da teemainia si baea neri. Ma si baea neri
         da kedaa laubo 'ana olu baea 'e'ete ki. Baea 'i Jiu, baea 'i Rom, ma baea 'i Grik
         laubo.
         21 Ma na ngwane ni foa baita ki, da ka bae 'urii fuana tha Paelat, “'E langi 'osi kedaa
         lau ‘Ngwane 'Inito kera Jiu ki!’ 'Oko kedaa 'amu 'urii, ‘Nia 'ana 'i tala'ana ne 'e
         thaea thasa nia na ngwane 'inito kera toa 'i Jiu.’ ”
         22 Sui tha Paelat 'e olisida ka 'urii, “Tae ne ku kedaa sui naa, ka tio banaa 'urineri.”
         23 Ma 'i burina ne na ngwane ni firu ki da fotoinia tha Jisas 'i fafona 'airarafolo,
         da ka ngala maku nia ki, ma da ka tolingia 'ana na fai bali doo 'i malutana fai nonii
         ngwane neri ki. Ma na maku ruruu fafo nia ne baita, 'e langi bo ta ladolae 'ania,
         'e tio lalau bana.
         24 Ma na ngwane ni firu ki da ka bae 'urii fuada kwailiu, “'E langi kolu si sali nagaa
         lau maku nee. Kolu thatho 'ana daisi 'uria, fasi ni ti ne na daisi ka dao 'ani nia,
         nia ne kau ngala.” Nia 'e 'urineri fasi ka faamamanea na Kekedalae Abu bae 'e 'urii,
         “Kera tolingia maku nau ki fuada, ma da thatho 'ana daisi 'uria maku ruruu fafo nau
         ne baita.” Si doo neri ki ne na ngwane ni firu ki da ilia.
         25 Na gaa tha Jisas, ma na keni futa nia gaa tha Jisas, ma ni Meri 'afe tha Klopas,
         fonea ni Meri keni faasia 'i Magdala ne da takwe 'i 'aena 'airarafolo tha Jisas.
         26 Ma na ngwane fafurongo bae tha Jisas 'e liothau 'ania, 'e takwe laubo 'i seeri fonea
         gaa tha Jisas. Si manga tha Jisas 'e rikia gaa nia fonea ngwane fafurongo neri 'e
         liothau 'ania daru takwe karangia, nia ka bae 'urii fuana gaa nia, “Gaa 'ae, na ngwela
         'oe naa nena.”
         27 Sui, ka bae 'urii lau fuana ngwane fafurongo neri, “Na gaa 'oe naa nena.” 'E thafali
         'ana si manga neri, na ngwane fafurongo neri ka talaia naa gaa tha Jisas 'uria 'i
         luma kera fasi ka tanggi sulia.
         28 'I burina si doo neri ki, tha Jisas 'e thaitamana ne na raoa nia ki 'e sui naa. Nia
         ka bae 'urii, “Nau ku maelikuu,” fasi ka faamamanea si baea 'i laona Kekedalae Abu.
         29 Tee kwande doo 'e fungu 'ana waen 'afae ne too 'i seeri. Ma da ngala tee lumulumu,
         da ka taufia laona waen neri, sui da ka alua 'i maana si thangge 'ai da 'alangia 'ana
         “hisop,” sui da ka fala kau 'i ngiduna tha Jisas.
         30 Si manga tha Jisas 'e kuufia sui ka bae 'urii, “'E sui naa.” Burina ne 'e thaea si
         baea neri, nia 'e gwautoli ka mae naa.
         31 'I buri, na ngwane naonao ki 'i Jiu da lea mai, ma da ka soetalafana tha Paelat fasi
         ka alamatana ngwane ni firu ki da lea da ka 'oia 'aena olu ngwane ki ne da fotoida
         'i fafona 'airarafolo ki, fasi da ka mae 'ali'ali. Sulia da dooria da ka lafua naa
         nonida faasia 'airarafolo ki 'ana fe dani neri. Sulia fe dani neri fe dani ni thathalulae
         kera Jiu ki maasia fe dani 'ana Sabat. Ma 'e langi da si dooria ngwane mae ki da ka
         kulu sulia 'airarafolo 'ana Sabat, fe dani ni momololae. Sulia na Sabat fe dani 'inito
         kera Jiu ki.
         32 Ma na ngwane ni firu ki da lea da ka 'oia 'aena roo ngwane bae ki da fotoidarua 'i
         fafona 'airarafolo.
         33 Sui ta, si manga da dao 'ana tha Jisas, da ka rikia 'e mae sui naa. Nia ne, ka langi
         da si 'oia bo 'aena tha Jisas.
         34 Tee ngwane 'ada na ngwane ni firu ki ka labu naa 'i gagarona 'ana sua. Ma da ka rikia
         'abu ma na kafo ne 'e igwa mai faasia.
         35 Nau ku rikia si doo neri, ma ku bae sulia, fasi kamolu teefau molu ka manata mamana
         laubo. Si doo neri ku thaea 'e mamana, ma ku thaitamana na baelaku 'e mamana laubo.
         36 Ma si doo neri ki 'e 'urineri, fasi ka faamamanea Kekedalae Abu bae 'e thaea ka 'urii,
         “Tee si 'oki 'ana nonina boroi da si mo'oia bo.”
         37 Ma ta bali Kekedalae Abu laubo 'e 'urii, “Na imole ki dau lilio 'uria ngwane ne da
         labua 'ana sua.”
         38 'I buri, tha Josef na ngwane faasia 'i Arimetea, 'e lea ka gania tha Paelat 'uria
         nonina tha Jisas, fasi da ka ngala. Tha Josef neri, ta ngwane 'ana ngwane fafurongo
         nia ki tha Jisas laubo, sui ta 'e anggwa bana, sulia 'e mau 'ana ngwane naonao ki
         'i Jiu. 'Urineri tha Paelat ka alamatana naa fuana fasi ka ngala.
         39 Tha Nikodimas bae 'e lea mai 'i nao siana tha Jisas 'i laona rodo, nia 'e lea laubo
         mai fonea tha Josef, ma ka ngala olu akwale kilo 'ana doo moko 'okae ki 'uria thaungailana
         'ana nonina ngwane mae. Na thatana si doo neri “Mira,” ma “Alos.”
         40 Ro ngwane neri ki, daru ngala nonina tha Jisas, ma daru ka binua 'ana si 'abe maku
         sasakea 'okae fonea doo moko 'okae neri ki. Da ilia si doo neri sulia bibirangaa kera
         Jiu ki 'ana thalungailana ngwane mae ki 'uria alulana 'i laona kilu.
         41 Tee ole'ai 'e too karangia si kula neri da thaumaelia 'ana tha Jisas. Ma tee maa'ofi
         'uria alulana ngwane mae ki 'e too laubo 'ana si kula neri. Na maa'ofi neri na doo
         faalu bana, 'e langi da si alua 'ua ta ngwane 'i laona.
         42 Fe dani neri, fe dani kera Jiu ki 'uria thathalulae maasia Sabat. Ma na Sabat ka
         karangi naa laubo. Roo ngwane neri ki daru lea, ma daru ka alua naa nonina tha Jisas
         'i laona maa'ofi neri, sulia 'e too karangi bana.

1 'I laasikadangi maakafukafua 'ua 'ana Sande, ni Meri faasia 'i Magdala 'e lea 'i
         maana maa'ofi bae, ma ka rikia fau bae da bokosia 'ana maana, da gelua sui naa.
         2 Nia 'e fita 'ali'ali siana tha Saemon Pita, ma na ngwane fafurongo bae tha Jisas
         'e liothau 'ania, ma ka bae 'urii fuadarua, “Tai ngwane da ngala naa nonina Aofia
         faasia na maa'ofi bae, ma meli lalafusia 'i fai naa ne da alua 'ania.”
         3 Sui tha Pita ma na ngwane fafurongo bae, daru ka lea naa 'uria 'i maana maa'ofi neri.
         4 Daru fita teefau kau, ma ngwane fafurongo ai bae 'e fita 'ali'ali ka talua tha Pita,
         ma ka dao 'ana 'i maana maa'ofi 'i nao.
         5 Ma 'e 'agwaaro, ma ka rikia naa maku sasakea bae ki teefau, ma 'e langi si ruu bo
         kau 'i laona.
         6 Tha Saemon Pita 'e dao mai 'i buri, ma ka tatha dongaa na kau 'i laona maa'ofi neri.
         Nia ka rikia naa maku sasakea bae ki 'e tio bana 'i seeri,
         7 fonea 'abe maku bae da binua 'ana gwauna tha Jisas. Na 'abe maku neri 'e langi si
         too bo fonea 'abe maku sasakea neri ki, sui ta 'e lukutomu ma ka too bana talifilia.
         8 Si manga neri fatai na ngwane bae 'e eta dao 'i maana maa'ofi ka fi ruu kau 'i laona.
         Nia 'e rikia, ma ka manata mamana 'ana.
         9 Ma 'e langi daru si thaitamana 'ua na Kekedalae Abu bae 'e thaea thasa nia kau moori
         lau faasia maea.
         10 Sui, na roo ngwane fafurongo neri ki, daru ka oli na 'adarua.
         11 Ni Meri 'e takwe ka angi 'ua bana 'i maana maa'ofi. Ma si manga 'e angi 'ana, nia
         'e 'agwaaro ka lilio kau 'i laona maa'ofi.
         12 Ma nia ka rikia kau roo enselo ki, daru 'afisia maku sasakea ki. Ma roo enselo neri
         ki, daru too 'ana si kula neri tha Jisas 'e tio 'ana 'i nao, ta do 'i gwauna ma ta
         do ai 'i 'aena.
         13 Roo enselo neri ki daru soetalafana ni Meri daru ka 'urii, “Ngwalee 'ae, tae nena
         'o angisia?” Ma nia 'e olisidarua ka 'urii, “Da ngala naa nonina Aofia nau faasia
         'i see, ma ku lalafusia 'i fai naa ne da alua 'ania.”
         14 'I burina ne 'e bae 'urineri, nia 'e abulo ma ka rikia tee ngwane 'e takwe bana,
         ma 'e langi si lio thaitamana bo ne na ngwane neri naa tha Jisas.
         15 Ma tha Jisas 'e soetalafana ka 'urii, “Ngwalee 'ae, tae ne 'o angisia? Ma ni ti ne
         'o rofea?” Ni Meri 'e manata 'ana thasa na ngwane neri ne liosulia na ole'ai neri.
         Ma ka bae 'urii fuana, “Arai baita 'ae, lelea sa 'o ngala kau nonina Aofia nau, 'oko
         faarongo nau 'ana 'i fai ne 'o alua 'ania, fasi ku ngala.”
         16 Sui, tha Jisas ka bae 'urii fuana, “Meri 'ae!” Ni Meri 'e abulo kau ma ka lio thaitamana,
         ma ka bae 'urii fuana, “I'ee Raboni 'ae!” Ma si baea ne “Raboni” 'ana baea 'i Jiu,
         na maalutana ne “Ngwane Toodoo.”
         17 Ma tha Jisas ka bae 'urii fuana, “Daulae 'ani nau, sulia 'e langi kwasi oli 'ua siana
         Maka 'i thalo. 'O oli siana dooraku ki, 'oko faarongo kera, ne ku lea naa siana Maka
         nau, ma na Maka kera laubo. Nia na God nau, ma na God kera laubo.”
         18 Sui ni Meri neri faasia 'i Magdala 'e oli, ka faarongoa bare ngwane fafurongo ki
         ne ni nia 'e rikia na Aofia. Ma ka faarongo laubo 'ana si doo ne tha Jisas 'e thaea
         fuana.
         19 Ma 'i thaulafi 'ana Sande, na bare ngwane fafurongo ki da koni 'i laona tee beu,
         ma da fono 'usia 'olofolo ki. Ma da sabia laubo na 'olofolo ki, sulia da mau 'ana
         ngwane naonao ki 'ana toaa 'i Jiu. Tha Jisas 'e dao mai ka takwe 'i malutada, ma ka
         bae 'urii, “Na enoenoa ka too fone kamolu.”
         20 Ma 'i burina ne 'e thaea si baea neri, nia ka faatana roo 'abana ki ma na gagarona
         fuada. Ma na bare ngwane fafurongo ki da ka nonithathala 'asiana si manga da rikia
         na Aofia.
         21 Ma tha Jisas ka bae 'urii lau fuada, “Na enoenoa ka too fone kamolu. Ilingia na Maka
         bae 'e arasi nau mai, nau ku arasi kamolu laubo.”
         22 Tha Jisas 'e thaea si baea neri, sui ka 'asimango faafi kera, ma ka bae 'urii, “Molu
         ngala na Mangoedoo Abu.
         23 Lelea sa molu ka manatalukea ta'alae kera na imole ki, tha God kau manatalukeda laubo,
         ma na ta'alae kera ki kau luke naa faasida. Ma lelea sa 'e langi molu si manatalukea,
         tha God boroi si manatalukeda laubo, ma na ta'alae kera ki ka langi si luke laubo
         faasida.”
         24 Ma tee ngwane 'ada na akwala ma roo ngwane fafurongo neri ki na thatana tha Tomas
         ne da 'alangia laubo 'ana 'Iu, 'e langi si too foneda 'ana si manga neri tha Jisas
         'e dao mai 'ania.
         25 Ma na bare ngwane fafurongo ki ne da too, da ka bae 'urii fuana tha Tomas, “Kameli
         meli rikia na Aofia.” Sui tha Tomas ka bae 'urii fuada, “Lelea sa ku rikia fatai na
         kida bae ki 'i fulina nila ki 'i 'abana, ma ku thamotoona kida neri ki 'ana 'abaku,
         ma ku alua kakauna 'abaku 'i fulina mae maala bae 'i gagarona taari, ku manata mamana.
         Ma lelea sa 'e langi kwasi ili bo si doo neri, nau kwasi manata mamana bo 'ania.”
         26 Ma 'ana fiuna fe dani 'i buri, na bare ngwane fafurongo bae ki da koni laubo 'i laona
         beu bae, ma tha Tomas ka too naa foneda. Ma da ka sabi laubo 'usia 'olofolo ki. Sui
         tha Jisas 'e dao mai, ka takwe 'i malutada, ma ka bae 'urii, “Enoenoa ka too fone
         kamolu.”
         27 Sui tha Jisas ka bae naa 'urii fuana tha Tomas, “Tomas 'ae, 'o alua kakaumu 'i see
         ma 'oko rikia roo 'abaku ki. Sui 'oko tagaa mai 'abamu, 'oko alua kakaumu 'i fulina
         mae maala ne 'i gagaroku. 'E langi 'osi manata ruarua lau, 'oko manata mamana naa!”
         28 Ma tha Tomas 'e olisia ka 'urii, “'Oe naa na Aofia nau, ma na God nau.”
         29 Ma tha Jisas ka bae 'urii fuana, “'Oe 'o manata mamana bamu, sulia 'o riki nau neri.
         Ka 'oilakea fuana ni ti ne 'e langi si riki nau, sui ka manata mamana bana 'ani nau.”
         30 Si doo ni kwelelae 'oro ki lau ne tha Jisas 'e ilia 'i maana bare ngwane fafurongo
         nia ki, sui ta, 'e langi kwasi kedaa bo 'i laona buka nee.
         31 Nau ku kedaa si doo ne ki, fasi molu ka manata mamana 'ana tha Jisas naa na Kraes,
         na ngwane bae tha God 'e filia 'uria 'adomilana imole ki, ma nia naa na Ngwela nia
         tha God. Ma sulia na manata mamanalae kamolu 'ana Jisas, molu kau too 'ana mooria
         firi.

1 'I buri, tha Jisas ka daofaatai lau fuana bare ngwane fafurongo nia ki 'i ninimana
         asi 'i Galili. Ma si doo neri 'e fuli 'e 'urii:
         2 Tha Saemon Pita, ma tha Tomas ne da 'alangia 'ana 'Iu, ma tha Nataniel na ngwane
         faasia 'i Kena laona bali fera 'i Galili, ma roo ngwela tha Sebedi ki, ma ta roo ngwane
         fafurongo lau, da too ofu.
         3 Ma tha Saemon Pita ka bae 'urii fuada, “Nau lea ku dee 'aku nee.” Kera da ka bae
         'urii fuana, “Kameli meli doori lea laubo fone 'oe.” Ma da lea da ka taelia na baru.
         Sui ta, 'ana fe rodo neri, 'e langi da si deea bo ta tee gwe thakwari.
         4 Ma 'i laasikadangi, tha Jisas ka takwe naa 'i ninimana asi. Ma na bare ngwane fafurongo
         nia ki, da si liothaitamana bo.
         5 Sui tha Jisas 'e bae kau fuada ka 'urii, “Ngwane kwaimani ki 'ae, 'e 'urifita, molu
         deea boroi ta gwe thakwari?” Ma da olisia da ka 'urii, “'E dodoloa bo!”
         6 Ma nia ka bae 'urii, “Molu ala 'ana furai kamolu 'i bali aolo 'ana baru, ma molu
         kau deea tai gwe thakwari nena.” Ma da ka ala naa 'ana furai bae, ma 'e 'afitai naa
         da ka lakwainia, sulia na thakwari 'e 'oro 'asiana.
         7 Sui na ngwane fafurongo bae tha Jisas 'e liothau 'ania, ka bae 'urii fuana tha Pita,
         “Ngwalee 'ae,na Aofia loko!” Si manga tha Saemon Pita 'e rongoa si doo neri, nia ka
         'afi naa 'ana maku tikwa nia, sulia 'e lukea 'ana, ma 'e lofo kau ka 'aranga naa 'uria
         'i thara.
         8 Ma na bare ngwane fafurongo ki da ka lea na mai 'i thara 'ana baru. Ma da ka tara
         mai na furai ne fungu 'ana thakwari, sulia 'e langi da si too tau bo faasia 'i thara,
         'e tala'ana bana tee talange fe fale'aelae.
         9 Ma si manga da sifo naa 'i thara, da ka rikia tee talafa ma gwe thakwari ki 'i laona
         fonea fe berete ki laubo.
         10 Ma tha Jisas ka bae 'urii fuada, “Molu ngala mai tai gwe thakwari 'ana thakwari ki
         ne molu deea.”
         11 Tha Saemon Pita 'e tae kau laona baru, ma ka taraa mai furai neri 'i thara. Na furai
         neri 'e fungu 'ana thakwari baita ki sui bo, tee talange ma lima akwala ma olu gwe
         thakwari. Sui boroi 'ana na thakwari ka 'oro 'urineri 'i laona furai, na furai neri
         si foga bo.
         12 Ma tha Jisas ka bae 'urii fuada, “Lea mai, molu ka fanga 'amolu.” Sui ta 'e langi
         ta ngwane 'ada si soetalafana bo 'urii, “'Oe ni ti nee?” Sulia da thaitamana bada
         ne nia na Aofia.
         13 Ma tha Jisas 'e lea kau ka ngala berete neri, ka fala fuana bare ngwane fafurongo
         nia ki, ma ka ade 'urineri laubo 'ana gwe thakwari ki.
         14 Nia naa neri oluna si manga ne tha Jisas 'e daofaatai 'ana fuana bare ngwane fafurongo
         nia ki 'i burina ne 'e tatae naa faasia maea.
         15 Si manga tha Jisas fonea bare ngwane fafurongo nia ki da fanga sui naa, nia ka bae
         'urii fuana tha Saemon Pita, “Saemon, 'alakwa tha Jon 'ae, 'e 'urifita, 'o liothau
         'ani nau ka talua bare ngwane ai nee ki?” Ma nia 'e olisia ka 'urii, “Iuka Aofia,
         'o thaitamana bamu ne ku liothau 'ani 'oe.” Tha Jisas ka bae 'urii fuana, “'Oko liosulia
         kale sipsip nau ki.”
         16 Ma tha Jisas ka bae lau 'urii fuana 'ana ruana si manga, “Saemon, 'alakwa tha Jon
         'ae, 'e 'urifita, 'o liothau 'ani nau?” Ma nia 'e olisia ka 'urii, “Iuka Aofia, 'o
         thaitamana bamu ne ku liothau 'ani 'oe.” Sui tha Jisas ka bae 'urii fuana, “'Oko liosulia
         sipsip nau ki.”
         17 Ma tha Jisas ka bae lau 'urii 'ana oluna si manga, “Saemon, 'alakwa tha Jon 'ae,
         'e 'urifita, 'o liothau 'ani nau?” Na manatalana tha Pita ka si 'okae naa, sulia tha
         Jisas 'e soetalafana lau 'ana oluna si manga ka 'urii, “'E 'urifita, 'o liothau 'ani
         nau?” Ma tha Pita ka bae 'urii fuana, “Aofia 'ae, 'oe banaa ne 'o thaitamana doo ki
         sui, ma 'oko thaitamana bamu ne ku liothau 'ani 'oe.” Ma tha Jisas ka bae 'urii fuana,
         “'Oko liosulia sipsip nau ki.
         18 Si do mamana ku thaea fuamu, si manga 'o daraa 'ania, 'o 'afi 'amu 'i tala'amu, ma
         'oko lea 'amu 'i tala'amu 'ana si kula ki ne 'o doori lea 'uria. Sui ta, si manga
         'o ngwaro 'ania, 'ou tagaa 'abamu, ma ta ngwane ai 'e'ete ne kau fa'afi 'oe, ma kau
         talai 'oe kau 'uria si kula ne 'osi doori lea bo 'uria.”
         19 Tha Jisas 'e thaea si doo neri, fasi ka faatana kwai maea tae ne tha Pita kau mae
         'ania, ne kau faa'initoa tha God. Sui tha Jisas ka bae 'urii fuana, “'O lea mai 'i
         buriku.”
         20 Tha Pita 'e abulo, ka rikia ngwane fafurongo bae tha Jisas 'e liothau 'ania. (Nia
         na ngwane bae 'e too karangia tha Jisas si manga bae da fanga 'ania, ma 'e soetalafana
         ka 'urii, “Aofia 'ae, ni ti ne kau 'olea maelamu, ma ka fala 'oe fuana maalimae 'oe
         ki?”)
         21 Si manga tha Pita 'e rikia, nia 'e soetalafana tha Jisas ka 'urii, “Aofia 'ae, na
         ngwane nee ka 'urifita?”
         22 Tha Jisas 'e olisia ka 'urii, “Lelea sa ku dooria ngwane ne ka moori 'ana lelea ku
         oli mai, 'oe 'ou 'urifita 'ania neri. 'O lea 'amu mai buriku.”
         23 Aia, si baea neri 'e talo fuana bare ngwane fafurongo nia ki tha Jisas. Da ka thaea
         'ada thasa ngwane fafurongo neri si mae. Sui ta, tha Jisas ka si thaea lau na ngwane
         neri langi si mae. 'E bae 'ana 'urii bae, “Lelea sa ku dooria ngwane ne ka moori 'ana
         lelea ku oli mai, 'oe 'ou 'urifita 'ania neri?”
         24 Na ngwane fafurongo neri tha Pita 'e soetalafana tha Jisas 'uria, nia ne 'e bae sulia
         doo nee ki sui, ma ka kedaa. Ma meli ka thaitamana si doo ki ne 'e bae sulia, 'e mamana.
         25 Tha Jisas 'e ilia doo 'oro ki lau. Ma lelea sa da kekeda sulia lelea ka sui, nau
         ku fiia thasa molaagali ne lalau, si tala'ana daulana buka ki sui ne da kedaa.ActsActsActsActsActs

1 Ngwalee Tiofilas 'ae, laona etana kekedalae nau bae, ku kekeda sulia si doo ki sui
         ne tha Jisas 'e ilia, ma ka toodoo sulia,
         2 lelea ka dao 'ana fe dani bae tha God 'e ngala 'uria 'i thalo. 'I nao 'ana ne 'e
         tae 'uria 'i thalo, nia 'e fala si baea fifii ki 'ana Mangoedoo Abu fuana ngwane ki
         ne 'e filida 'uria aposol nia ki.
         3 Ma sulia fai akwale fe thato ki lau 'i burina maelana, 'ana si manga 'oro ki nia
         'e faatai nia 'i tala'ana fuana aposol ki, ma ka ilia si doo ki fasi ka faamamanea
         ne nia 'e moori bana. Kera da ka rikia, ma nia ka bae foneda sulia na bibirangaa ne
         tha God kau 'inito 'ania faafia imole nia ki.
         4 Ma 'ana tee si manga 'ana ofulae kera ki, tha Jisas 'e fala si baea fifii nee fuada
         ka 'urii, “'E langi molu si lea faasia 'i Jerusalem. Molu ka maasia si falelae bae
         Maka nau 'e alangana. Ma molu rongoa sui naa ku bae na mai sulia ka 'urii,
         5 ‘Tha Jon 'e faasisiuabu bana 'ana kafo, ma langi si tau, tha God kau faasisiuabu
         kamolu 'ana Mangoedoo Abu.’ ”
         6 Ma 'ana si manga na aposol ki da ofu lau fonea tha Jisas, da soetalafana da ka 'urii,
         “Aofia 'ae, 'urii ma si manga neri naa ne 'ou 'ui'ania 'initooa 'i Rom, ma 'oko olitana
         'initooa bae fuameli imole ki 'i Israel?”
         7 Ma tha Jisas 'e olisida ka 'urii, “'E langi si tala'ana fasi molu ka thaitamana si
         manga ma langi fe thato 'urineri ki, sulia Maka nau 'ana ne kau alua si manga fasi
         si doo neri ki ka dao mai.
         8 Sui ta, si manga na Mangoedoo Abu kau sifo mai faafi kamolu, molu kau too 'ana suukwaia.
         Ma molu kau bae suli nau 'i see, 'i Jerusalem, ma 'ana maetoaa ki sui 'i Jiudea ma
         'i Samaria, ma ka dao 'ana kula ki sui 'i laona molaagali.”
         9 Ma 'i burina ne 'e thaea si doo neri, tha God ka ngala naa 'uria 'i thalo. Ma si
         manga da lilio 'alaa 'ua bada, tee si barobaro ka suusia na 'ana, ma ka langi da si
         rikia naa.
         10 Ma si manga da lilio 'alaa 'ua bada 'i burina, roo ngwane da 'afi 'ana maku sasakea
         ki 'ali'ali daru ka takwe naa foneda.
         11 Ma daru soetalafada daru ka 'urii, “Kamolu ngwane ki 'i Galili, 'urifita ne molu
         ka takwe bamolu 'i see, ma molu ka lilio 'alaa bamolu 'uria 'i laona kwalimangaa?
         Tha God 'e ngala naa tha Jisas faasi kamolu 'uria 'i thalo, ma nia kau oli laubo mai
         ilingia bae molu rikia 'e tae 'uria 'i thalo.”
         12 Sui na aposol ki, da ka oli naa 'uria 'i Jerusalem faasia gwauna fe tolo neri da
         'alangia 'ana Olif, ne tee kilomita faasia 'i Jerusalem.
         13 Ma si manga da dao naa 'i Jerusalem, da ka tae naa 'uria kade beu ne da too 'ania
         'i langi. Ma na thatana ngwane neri ki ne: tha Pita, tha Jon, tha Jemes, tha Andru,
         tha Filip, tha Tomas, tha Batolomiu, tha Matiu, tha Jemes na 'alakwa tha Alfeas, tha
         Saemon ta ngwane 'ana ngwane bae ki da dooria tarilana toaa ki 'i Rom faasia 'i Israel,
         ma tha Jiudas na 'alakwa tha Jemes.
         14 Ma da koni 'urineri sulia tee si liae ngwane 'uria foalae fonea tai keni laubo, ma
         ni Meri na gaa tha Jisas, fonea doorana ki tha Jisas.
         15 Ma 'ana tee si manga da koni lau 'i seeri, tee talange ma roo akwala 'ana imole manata
         mamana ki ne da koni mai. Ma tha Pita 'e tatae ka bae 'urii fuada,
         16 -
         17 “Imole futa nau ki 'ae, na Kekedalae Abu sulia na Mangoedoo Abu bae 'e bae 'ana tha
         Deved 'i nao mai sulia tha Jiudas, 'e fuli mamana naa. Tha Jisas laubo bae 'e filia
         tha Jiudas fasi ka thau 'ana ta tee ngwane 'akolu 'uria ililana raoa nia na aposol,
         sui ta tha Jiudas laubo bae 'e talaia ngwane ki 'uria daulana tha Jisas.”
         18 ('Urineri, tha Jiudas 'e ngala malefo bae da usi nia 'ania fasi ka 'olea maelana
         tha Jisas, ma ka usia 'ana tee si thaegano. Ma nia ka olo 'ana luana 'i seeri, ma
         rakena ka foga, ma na ogana ka tafa naa 'i maa.
         19 Ma na imole ki ne da too 'i Jerusalem, da rongoa si doo neri 'e fuli 'ana tha Jiudas,
         ma da ka 'alangia si thaegano neri 'ana baelae kera “Akeldama.” Na maalutana si baea
         neri “Si Gano 'Ana 'Abu.”)
         20 Ma tha Pita ka bae lau 'urii, “Sulia da kedaa 'i laona buka 'ana Sams ka 'urii, ‘Na
         beu nia ka gwau, ma langi ta imole si too 'i laona.’ Ma tee si kekedalae laubo bae
         'e 'urii, ‘'E 'okae fasi ta ngwane lau ka talana 'uria ililana si raoa nia bae.’
         21 -
         22 “Nia nee 'e 'okae fasi kolu ka filia lau ta ngwane ne 'e rao ofu naa fone kameli
         na aposol ki 'uria baelae sulia tataelana tha Jisas na Aofia faasia na maea. Na ngwane
         ne kolu kau filia, nia ta ngwane naa 'ana barengwane bae da lelea ofu fone kolu 'ana
         si manga bae tha Jisas 'e too 'ua 'ana fone kolu, thafali mai 'ana si manga bae tha
         Jon 'e faasisiuabua tha Jisas, lelea mai ka dao 'ana fe dani bae tha God 'e ngala
         naa tha Jisas faasi kolu 'uria 'i thalo.”
         23 Ma da ka filia roo ngwane ki. Ma thatana ta ngwane ne tha Josef, ne da 'alangia 'ana
         tha Barsabas, ma da ka 'alangia laubo 'ana tha Justus. Ma thatana ruana ngwane ne
         tha Mataeas.
         24 Sui da foa da ka 'urii, “Aofia 'ae, 'o thaitamana sui naa lioda na imole ki sui.
         Aia, 'o faatana mai fuameli 'ana si manga neri ni ti 'ana roo ngwane nee ki ne 'o
         filia,
         25 fasi ka ngala si raoa nia na aposol, ne tha Jiudas 'e failuka 'ania ma ka lea na
         'ana 'uria si kula ne tala'ana nia ka too 'ania.”
         26 Ma 'i burina ne da foa 'e sui, da ka thatho 'ana doo ilingia daisi, fasi da ka daotoona
         ni ti 'ana roo ngwane neri ki ne tha God 'e filia, ma da ka filia naa tha Mataeas
         fasi ka rao fonea akwala ma tee aposol neri ki.

1 Si manga fe dani baita kera na Jiu ki ne da 'alangia 'ana Pentekos 'e dao mai, na
         imole manata mamana ki, da ka koni 'ana tee si kula laona maetoaa baita 'i Jerusalem.
         2 Ma tona boroi tee si lingee doo ilingia ta si thauthau baita, 'e dao mai faasia 'i
         langi, ma ka 'etengaa naa na beu neri da too ai.
         3 Ma da ka rikia na doo ilingia meakwethu ki 'ana ere, ma na doo neri 'e tagala ma
         ka dau 'i fafona imole ki sui ne da too 'i seeri.
         4 Ma na Mangoedoo Abu ka funguli kera teefau, ma da ka thafalia baelae 'ana baea 'e'ete
         ki, ilingia na Mangoedoo Abu 'e faabae kera 'ania.
         5 Ma 'ana si manga neri, na imole ki 'i Jiu ne da foasia tha God, da too laubo 'i Jerusalem.
         Da lea mai faasia maetoaa baita ki ne da too kwailiu 'i laona molaagali.
         6 Ma si manga da rongoa si lingee doo neri, imole 'oro ki da ka koni. Ma da ka kwele
         'asiana, sulia na imole manata mamana ki, da bae 'ana baelada sui bo.
         7 Ma sulia da kwele 'asiana, da ka bae 'urii fuada 'i talada, “Na ngwane nee ki da
         bae 'urii, na ngwane ki 'i Galili sui bo.
         8 Ma 'e 'urifita nee meli ka rongoa da ka bae na 'ada 'ana baelameli ki?
         9 Sulia meli lea mai faasia maetoaa 'i Partia, ma 'i Media, ma 'i Elam, ma 'i Mesopotemia,
         ma 'i Jiudea, ma 'i Kapadosia, ma 'i Pontus, ma 'i Eisia,
         10 ma faasia 'i Frigia, ma 'i Pamfilia, ma 'i Ijip, ma faasia maetoaa ki 'i Libia karangia
         'i Saeren, ma tai imole ki meli lea mai faasia 'i Rom. (Aia, ma tai imole 'ameli,
         kera na imole ki 'i Jiu, ma tai imole ki 'ameli lau da fi ruu bo mai 'i Jiu 'i buri.)
         11 Ma tai imole ki da lea mai faasia 'i Krit, ma faasia 'i Arabia, ma kolu ka rongoa
         ne da bae sulia si doo ni kwelelae ai ki ne tha God 'e ilia, ma kolu ka rongo thaitamana
         baelada ki na baelakolu 'i talakolu mamana bo!”
         12 Da ka kwele 'asiana, ma da lalafusia naa si doo ne da rikia. Ma da ka soetalafada
         kwailiu da ka 'urii, “Tae naa ne 'urii rongwane?”
         13 Ma tai imole 'ada da ka faangwaela 'ani kera da ka 'urii, “Alamia da kuufia waen
         lelea na gwauda ka garo naa tomone nee.”
         14 Sui tha Pita ka takwe fonea akwala ma tee aposol neri ki, ma 'e bae baita fuana konia
         neri ka 'urii, “Dooraku ki na imole ki 'i Jiu 'ae, ma kamolu na imole ki sui ne molu
         too 'i Jerusalem, molu ka fafurongo fasi mai 'uri nau, fasi ku faarongo kamolu 'ana
         maalutana si doo ne ku thaea.
         15 Na imole nee ki na gwauda ka si garo lau 'ana kuufilana waen nee, ade'ana manatalamolu
         ka 'urineri. Sulia nia fi dao bo 'ana sikwana kade thato 'i laasikadangi neri.
         16 Aia, ma si doo neri bae profet Joel 'e bae 'ua na mai sulia, bae 'e 'urii,
         17 ‘Tha God 'e bae 'urii, 'Ana fe dani 'i'isi ki, nau kwau fala dangatai 'ana Mangoedoo
         Abu nau fuana imole nau ki sui. Ma na 'alakwa kamolu ki, ma na thaari kamolu ki, dau
         faarongo 'ana baelaku. Ma na ngwane daraa kamolu ki dau rikia fafaataia ki, ma na
         imole ngwaro kamolu ki dau rikia si doo ki 'i laona maleubolelae kera ki.
         18 'Ana si manga neri ki, kwau fala laubo Mangoedoo Abu nau fuana imole nau ki ne da
         tofarao ma da ka manata mamana, fasi kera laubo dau faarongo 'ana baelaku.
         19 Ma nau kwau ilia si doo ni kwelelae ai ki laona mamangaa 'i lofothalo, ma kwau ilia
         si doo ki ni kwelelae ai 'i thaegano laona molaagali. 'I laona molaagali na imole
         ki dau rikia imole ki da ka mae, ma na ere, ma gwe thasu ki.
         20 Ma 'i lofothalo na imole ki dau rikia na thato kau rorodoa, ma na sinali kau 'a'abua
         ilingia ta gwe 'abu. 'I buri fatai, fe dani 'inito neri ka fi dao mai, ne tha God
         kau ketoa imole ki sui.
         21 Ma na imole sui ne da gani 'uria kwai'adomia nia na Aofia, kera dau moori.’ ”
         22 Ma tha Pita ka bae lau 'urii, “Kamolu imole ki 'i Israel, molu fafurongo fasi 'uria
         si baea nee ki ku thaea! Tha Jisas, na ngwane nee faasia 'i Nasaret, nia na ngwane
         ne tha God 'e odua mai. Tha God 'e faatana fuamolu 'ana si doo ki ni kwelelae ai,
         ma si doo ki ni mangosilana ne tha God 'e ilia mai sulia nia. Kamolu 'i talamolu molu
         ka thaitamana si doo ki ne fuli 'i malutamolu.
         23 Aia, ma tha God 'e thaitamana, ma nia ka alua sui naa tha Jiudas fasi ka 'olea maelana
         tha Jisas, ma ka fala fuamolu, ma molu ka thaumaelia naa, sulia molu alamatana fuana
         imole ki ne langi lau Jiu, da ka fotoinia sulia 'airarafolo.
         24 Sui ta, tha God 'e taea lau faasia maea, ma ka lukea faasia suukwailana maea, sulia
         'e 'afitai thasa na maea ka dau faafia tha Jisas.
         25 'I nao mai, tha Deved 'e bae suli nia ka 'urii bae, ‘Nau ku rikia tha God 'ana si
         manga ki sui ne 'e too fone nau, ma ka langi kwasi mau, sulia 'e too karangi nau.
         26 Ma sulia si doo neri, nau ku nonithathala 'asiana, ma ku bae 'i laona nonithathalalae.
         Ma kwau fiitoo 'aku 'ana tha God,
         27 sulia 'e langi 'osi alamatai nau 'uria si kula 'ana maea, ma ka langi 'osi ekwatai
         nau, na Ngwane Abu 'oe fasi ka fura 'i laona kilu.
         28 Ma 'oko faatana fuaku ne nau kwau moori lau. Ma 'ana toolamu fone nau, na elelae
         'oe kau funguli nau.’ ”
         29 Ma tha Pita 'e bae rara'a lau ka 'urii, “Imole futa nau ki 'ae, nau ku bae folaa
         fuamolu sulia na kokoo abu kolu tha Deved na ngwane 'inito. Nia 'e mae, ma da ka alua
         naa. Ma na kilu nia 'e too karangi kolu bana 'i see 'i tari'ina.
         30 Tha Deved 'e langi si bae lau suli nia 'i tala'ana si manga 'e thaea si doo neri.
         Nia ta profet, ma nia ka thaitamana bana si alangaia bae tha God fuana. Tha God 'e
         alangai fuana fasi nia ka alua ta ngwane 'ana kwalafaa tha Deved na ngwane 'inito,
         ka 'inito ilingi nia.
         31 Tha Deved 'e rikia sui naa si doo ne tha God kau ilia, ma tha Deved ka bae sulia
         na tataelana na Kraes, na ngwane tha God 'e filia, faasia na maea, ma tha God 'e langi
         si ekwatana 'i laona kilu, ma na nonina ka langi si dura.
         32 Tha Jisas bae, tha God 'e taea faasia maea, ma kameli teefau bae meli rikia, ma meli
         ka faamamanea si doo neri.
         33 Tha God 'e ngala tha Jisas fasi ka 'inito fone nia, ma ka fala Mangoedoo Abu fuana,
         ilingia bae 'e alangana. Aia, ma si doo ne molu rikia, ma molu ka rongoa 'i tari'ina
         naa ne tha Jisas kau fala dangatai mai 'ana Mangoedoo Abu fuameli.
         34 Sulia langi lau tha Deved ne tae 'uria 'i thalo. Sui ta, tha Deved 'e bae 'ana 'urii
         bae, ‘tha God 'e bae 'urii fuana Aofia nau: 'Oko too 'i bali aolo 'ani nau, ma 'oko
         'inito fone nau,
         35 maasia si manga kwau alua maalimae 'oe ki 'i fara 'abamu.’
         36 “Nia nee kamolu imole ki 'i Israel, molu ka thaitamana 'okae 'ana tha Jisas ne ku
         bae sulia, nia bae molu fotoinia 'i fafona 'airarafolo, ma tha God ka faa'initoa tha
         Jisas, na Kraes ne tha God 'e filia!”
         37 Ma 'ana si manga ne imole ki da rongoa si doo neri, da ka 'ida, ma na manatalada
         ka ta'a naa. Ma da ka bae 'urii fuana tha Pita ma na aposol ki, “Imole futa ki 'ae,
         tae ne meli kau ilia fasi tha God ka manataluke kameli?”
         38 Tha Pita 'e olisida ka 'urii, “Kamolu teefau, molu ka abulo faasia ta'alae kamolu
         ki, ma meli ka faasisiuabu kamolu, sulia molu manata mamana 'ana tha Jisas Kraes fasi
         tha God ka manatalukea ta'alae kamolu ki, ma ka fala Mangoedoo Abu nia fuamolu.
         39 Sulia tha God 'e alangana si doo neri fuamolu ma na ngwela kamolu ki ma na imole
         ki ne da too tau mai laubo, na imole neri ki ne tha God 'e soeda fuana 'i tala'ana.”
         40 Tha Pita 'e thaea si doo neri ki fuada ma si baea fifii 'oro ki lau ka 'urii, “Molu
         ka tanggi 'okae suli kamolu 'i talamolu faasia na kwakwaelae ne kau lea mai fuana
         imole ta'ae ki!”
         41 Ma na imole 'oro ki, da ka manata mamana 'ana baelana, ma da ka sisiuabu. Ma 'ana
         fe dani neri, tala'ana olu tooni imole ki ne da ruu lau mai laona ofulada na imole
         manata mamana neri ki.
         42 Ma 'ana fe dani ki sui, da fafurongoa na toodoolae kera na aposol ki, ma da 'ara
         too ofu, ma da ka fanga kwaimaani, ma da ka foa ofu.
         43 Ma na aposol ki, da ilia si doo 'oro ki ni kwelelae ai ma si doo ni mangosilana ki,
         ma na imole ki sui da ka kwele 'asiana.
         44 Ma na imole ki ne da manata mamana 'ana tha Jisas, da ka 'ado kwaimani fonea konia
         neri, ma da ka tolingia totodaa kera ki 'i malutada kwailiu.
         45 Ma tai si manga da ka usi laubo 'ana aludooa kera ki, ma na thaegano kera ki, ma
         da ka tolingia malefo ki ne da ngala 'i malutada kwailiu, ka tala'ana bo kwaidoorilae
         nia tee tee imole 'ani kera.
         46 Ma da ka ofu 'ana fe dani ki sui laona Beu Abu tha God. Ma da ka fanga kwaimani laona
         luma kera ki, ma si manga da ofu 'urineri, da ka nonithathala 'asiana 'ana enoenoa
         'i laona moorilada.
         47 Ma da ka thae 'okae 'ana tha God, ma na imole ki sui 'i Jerusalem da ka faarebaita
         'ani kera. Ma 'ana fe dani ki sui, na Aofia 'e faamooria tai imole ki lau, da ka ruu
         mai laona ofulada na imole manata mamana neri ki.

1 'Ana tee fe dani, tha Pita ma tha Jon, daru lea 'uria Beu Abu tha God 'ana oluna
         kade thato 'i thaulafi, sulia fe kade thato neri, si manga kera naa Jiu ki 'uria foalae.
         2 'Ana fe dani neri, na imole ki da talaia mai tee ngwane 'aena 'e mae thafali mai
         'ana si manga 'e futa 'ana. Ma da ka alua 'i 'aena 'olofolo 'ana Beu Abu tha God.
         (Na maethakaa neri, da 'alangia 'ana “Maethakaa 'e Kwanga.”) 'Ana fe dani ki sui,
         nia too 'i seeri, fasi ka gani malefo siana imole ki ne da ruu kau laona Beu Abu tha
         God.
         3 Ma 'ana si manga 'e rikia tha Pita ma tha Jon daru ruu kau, nia ka gani keerua fasi
         daru ka fala ta si doo fuana.
         4 Ma daru ka bubu suukwai fuana, ma tha Pita ka bae 'urii fuana, “Lilio mai fuamiria.”
         5 Ma nia ka lilio naa fuadarua, ka manata 'ana thasa daru kau fala ta si doo fuana.
         6 Ma tha Pita ka bae 'urii fuana, “'E langi kwasi too bo 'ana ta si malefo. Sui ta
         nau kwau fala fuamu na doo ne nau ku too 'ania. 'Ana thatana tha jisas Kraes 'i Nasaret,
         nau ku thaea 'o tatae, ma 'oko fali.”
         7 Bo tha Pita ka dau 'ana 'aba aolo nia, ma ka taea naa. Ma 'ali'ali bo 'aena teefau
         ka suukwai naa,
         8 ma nia 'e agara, ma ka takwe 'ana roo 'aena ki, ma ka thafalia naa falilae. Ma nia
         'e ruu kau fone keerua 'i laona fe labu 'ana Beu Abu tha God, ka fali, ma ka ngwae
         thakathaka 'i laona thaedianalae 'ana tha God.
         9 Ma si manga na imole neri ki, da rikia 'e fali, ma ka tangoa tha God,
         10 da liothaitamana ne nia na ngwane bae lelea doo ka totoo 'i 'aena 'olofolo 'ana Beu
         Abu tha God 'uria ganilae. Ma da ka kwele 'asiana 'ana si doo ne 'e fuli fuana ngwane
         neri.
         11 Si manga neri, ngwane neri ka baribari naa 'ana tha Pita ma tha Jon, na imole 'oro
         ki da ka kwele 'asiana, ma da ka fita siada laona si kula 'i laona Beu Abu tha God
         ne da 'alangia 'ana “Taofa tha Solomon.”
         12 Si manga tha Pita 'e rikia na imole neri ki, nia ka bae 'urii fuada, “Kamolu imole
         ki 'i Israel, 'urifita nee molu ka kwele 'ana si doo neri, ma molu ka bubungi kamiria
         na 'amolu 'urii? Alamia molu thaea thasa na suukwaia kamiria 'i talamiria, ma na toolae
         abu kamiria nee miri guraa 'ana ngwane nee ka fali?
         13 God ne tha Abraham, ma tha Aesak, ma tha Jakob da foasia, God bae kokoo kolu ki,
         'e tala faa'initoa na ngwane rao nia tha Jisas. Sui ta, molu ka fala 'amolu tha Jisas
         fuana ngwane naonao ki. Ma si manga tha Paelat 'e ketoa, molu ka otekamolu 'ani nia,
         ma molu ka rakethasu 'asiana 'ana si manga bae tha Paelat 'e thaea kau lukasia.
         14 Tha Jisas na ngwane bae 'e abu, ma ka 'o'olo ne tha God 'e filia 'uria faamoorilana
         imole nia ki, sui ta molu otekamolu 'ania, ma molu ka gwafea 'amolu tha Paelat 'uria
         lukasilana ngwane ne 'e thaungwane.
         15 Ma molu ka thaumaelia tha Jisas na ngwane ne 'e fala mooria. Sui ta, tha God 'e taea
         faasia maea, ma miri ka rikia naa mamanalana si doo neri.
         16 Kamolu molu rikia na ngwane nee, ma molu ka liothaitamana. Nia 'e faamamanea na suukwailana
         tha Jisas ne ka faamooria. Fiitoolae 'ana tha Jisas ne 'e adea ngwane nee ka 'okae
         teefau naa ilingia ne molu rikia naa.
         17 “'Urineri dooraku ki 'ae, nau ku thaitamana ni kamolu molu fonea na ngwane naonao
         ki ma molu ade 'urineri 'ana tha Jisas, sulia molu lalafusidoo.
         18 Sui ta tha God 'e thaea 'ua na mai 'i nao 'ana profet ki sui fasi na ngwane ne nia
         'e filia kau ngada. Ma 'e 'urineri fasi ka faamamanea na baelana tha God.
         19 'Urineri molu ka abulo naa, ma molu ka oli 'uria tha God, fasi nia ka manatalukea
         abulo ta'alae kamolu ki, ma fasi tha God ka faanonithathalaa moorilamolu,
         20 ma nia kau fala mai tha Jisas na Kraes na ngwane bae nia 'e filia naa fuamolu.
         21 Nia 'e too mai 'ana 'i thalo lelea ka dao 'ana si manga tha God kau fafaalua na doo
         ki sui, ilingia bae 'e thaea 'ua na mai 'ana profet abu nia ki.
         22 Sulia tha Mosis 'e bae sulia na Aofia ka 'urii, ‘God kamolu kau fala kau tee profet
         siamolu, ilingia laubo ne 'e talai nau mai. Nia naa ta ngwane 'ani kamolu imole ki
         'i Jiu. Molu ka roosulia si doo ki ne 'e thaea fuamolu.
         23 Ni ti ne langi si roosulia si doo ki na profet neri 'e thaea, 'e 'afitai naa ka too
         ofu fonea imole nia ki tha God.’
         24 Tha Samuel, ma na profet ki sui ne da lea mai 'i buri, da too 'ana faarongolae ne
         faasia tha God, da ka faatalo laubo 'ania si doo ne 'e fuli 'ana si manga neri.
         25 Na bae alangaia tha God ki fuamolu 'e dao mai 'ana profet nia ki. Ma molu ka 'ado
         laubo 'ana fonea na kokoo kamolu ki 'ana alangaia tha God fuada, ilingia bae 'e thaea
         fuana tha Abraham ka 'urii, ‘Nau kwau fala 'okaelae fuana imole ki sui 'i laona molaagali,
         sulia na ngwane ne 'e futa 'i tala'amu.’
         26 Nia ne, tha God ka filia mai ma ka fala mai na ngwane rao nia tha Jisas siamolu,
         fasi nia ka fala 'okaelae fuamolu, 'ana si manga molu abulo faasia ta'alae kamolu
         ki.”

1 'Ana si manga tha Pita ma tha Jon daru bae 'ua fonea imole ki, tai ngwane ni foa
         ki, ma tai Sadiusi ki, ma na ngwane naonao ki 'ana ngwane ne da folo 'usia Beu Abu
         tha God, da ka dao na mai siadarua.
         2 Da rakethasu, sulia na roo aposol nee ki daru toodoo fuada na imole ki ne tha Jisas
         'e tatae naa faasia maea, ma ka faatana laubo ne na imole ki ne da mae naa boroi dau
         tatae laubo faasia maea.
         3 Nia ne adea da ka dau keerua, ma da ka alu keerua 'i laona dele. Ma sulia 'e thaulafi
         naa, daru ka too naa 'i seeri maasia ruana fe dani.
         4 Ma na imole 'oro ki ne da rongoa baeladarua, da ka manata mamana. Ma na imole ki
         ne da manata mamana 'ana faarongolae 'okae si manga neri, 'e tala'ana lima tooni imole
         ki.
         5 'Ana fe dani 'i buri, na ngwane naonao ki, ma na gwaulii ngwane ki, ma na ngwane
         toodoo ki 'ana bibirangaa, da ka ofu 'i Jerusalem.
         6 Da ofu fonea tha Anas na foa ni gwau, ma tha Kaeafas, ma tha Jon, ma tha Aleksanda
         ma tai ngwane ki lau 'ana 'aebara nia na foa ni gwau.
         7 Sui da ka faatakwea tha Pita ma tha Jon 'i nao'ada teefau, ma da soetalafadarua da
         ka 'urii, “Kamurua muru gura 'urifita 'ana ngwane 'aemae ne? Na mamanaa tae ne muru
         too 'ania, ma na suukwaia 'ana thatana ni ti nee muru gura 'ania?”
         8 Ma na Mangoedoo Abu 'e burasia tha Pita ka bae 'urii fuada, “Kamolu ngwane naonao
         ki, ma na gwaulii ngwane ki,
         9 ne molu soetalafamiiria 'i tari'ina sulia si doo 'okae ne miri ilia fuana ngwane
         nee 'aena 'e mae, ma si tae ne 'e adea nia ka 'okae.
         10 Kamiria miri dooria kamolu ma na imole ki sui 'i Israel molu ka thaitamana si doo
         nee, na ngwane nee molu rikia, 'e 'okae naa, ma ka takwe naa fone kamolu, nia 'e 'okae
         'ana na suukwaia tha Jisas Kraes na ngwane faasia 'i Nasaret bae molu thaumaelia sulia
         'airarafolo ma tha God ka taea lau faasia maea.
         11 Tha Jisas bae na Kekedalae Abu 'e bae sulia ka 'urii, ‘Nia nee si fau ne kamolu na
         ngwane thaungai beu ki, molu otekamolu 'ania. Nia nee si fau ne 'inito ka talua si
         fau ki sui 'ana 'onggu.’
         12 Talifili nia bo ne tala'ana ka faamooria imole ki, ma ka langi naa ta ngwane lau
         'i molaagali, ne tha God 'e fala mai fasi ka faamoori kolu.”
         13 Ma na gwaulii ngwane ki, da ka kwele 'asiana 'ana tha Pita ma tha Jon, sulia 'e langi
         daru si mau 'ana bae nonirara'alae. Ma da ka kwele laubo 'ania thaitamedooa keerua,
         sulia roo ngwane ki langi daru si thaitamedoo bo. Ma da thaitamana laubo ni keerua
         na roo ngwane ni dee ki bana. Ma da ka thaitamana laubo ne keerua roo ngwane bae ki
         daru tatha ofu fonea tha Jisas.
         14 Ma da ka lalafusia naa thaelana lau ta si doo, sulia na ngwane bae daru guraa 'e
         takwe laubo foneda.
         15 'Urineri, da ka fala tha Pita, ma tha Jon, fonea ngwane neri, da ka kotho kau 'i
         maa faasia si kula neri ni ofulae. Sui, da ka bae fasi 'ada sulia si tae ne dau ilia
         'ana tha Pita ma tha Jon.
         16 Ma da ka bae 'urii, “Tae ne kolu kau ilia 'ana roo ngwane nee ki? Sulia na imole
         ki sui ne da too 'i Jerusalem, da thaitamana teefau bo 'ana si doo ni kwelelae ai
         ne daru ilia, ma langi kolu si tala'ana naa tofelana.
         17 Sui ta, 'uria si doo neri 'e langi si talo 'ua fuana tai imole ki, kolu ka thaea
         fuadarua fasi ka langi daru si bae lau sulia tha Jisas fuana tai imole ki ne langi
         'ua.”
         18 Sui da ka soe lau mai 'uria tha Pita ma tha Jon, da ka bae fifii 'urii fuadarua,
         “'E langi muru si bae lau 'ana ma langi muru si toodoo naa sulia tha Jisas.”
         19 Ma tha Pita fonea tha Jon olisida daru ka bae 'urii, “Molu manata fasi sulia si doo
         tae ne 'o'olo 'i maana tha God, na roolae suli kamolu, ma langi roolae sulia tha God?
         20 'E langi miri si too naa faasia baelae sulia si doo ne miri talarikia naa, ma miri
         ka talarongoa naa, sulia miri roosulia tha God.”
         21 Ma na toa neri da ngata ofu ma da ka bae suukwai lau fuadarua. Sui da ka lukataidarua
         naa, ade'ana imole ki da ka firu fuada 'uria na da fala kwakwaelae fuadarua, sulia
         na imole ki sui, da faabaitaa 'asiana tha God sulia si doo ki ne daru ilia.
         22 Sulia na imole ki da thaitamana ne talitoona tha God bo ne tala'ana ka guraa ngwane
         ne matai naa sulia fai akwale fe ngali ma moorilana ka kukuru naa.
         23 Si manga da lukasia bo tha Pita ma tha Jon, da ka oli lau siana barengwane kera,
         ma da ka faarongoda 'ana si doo ne ngwane ni foa baita ki ma na ngwane naonao ki da
         thaea.
         24 'Ana si manga da rongoa, da ka foasia tha God da ka 'urii, “God 'inito 'ae, 'oe ne
         'o thaungana na mamangaa, ma na molaagali, ma na asi, ma na doo moori ki sui 'i see.
         25 Ma 'oko fala naa Mangoedoo Abu 'oe fuana kokoo kameli tha Deved na ngwane rao 'oe,
         fasi ka bae 'urii, ‘Na imole ne langi lau Jiu ki, da rakethasu fuaku, ma da ka tatae
         mai 'uri nau sulia manatalae ngwane oengwanea kera ki.
         26 Na ngwane 'inito ki da ka kwaimaakwali 'ada 'i talada ma na ngwane 'inito ki da ka
         koni 'uria firulae fonea tha God ma tha Kraes na ngwane ne 'e filia nia.’
         27 “Sulia si doo neri 'e fuli si manga tha Herod Antipas ma tha Pontias Paelat, daru
         ofu laona maetoaa neri fonea imole ki ne langi lau Jiu ki ma na imole ki 'i Israel
         laubo. Da ofu 'uria ketolana tha Jisas, na ngwane ni rao abu 'oe ne 'o filia.
         28 Da ofu 'uria manata mamanalae 'ana ma ililana si doo ki sui, ilingia bae 'o alua
         na mai, sulia suukwaia 'oe, ma kwaidooria 'oe fasi ka fuli naa 'urineri.
         29 Ma 'ana si manga neri God 'ae, 'oko rongoa fasi si baea kwaifemaungi kera ki, ma
         'oko fala mai suukwaia 'oe fuameli na ngwane nia rao 'oe ki, fasi meli ka bae rara'a
         sulia baelamu.
         30 'Oko faatana mai na suukwaia 'oe ma 'oko guraa imole ki, fasi da ka rikia fulilana
         si doo ki ni kwelelae ai, ma si doo ni mangosilana ki, 'ana na suukwaia nia ngwane
         rao abu 'oe tha Jisas.”
         31 Ma 'ana si manga da foa 'e sui bo, si kula ne da ofu 'ana ka 'isu naa. Ma na Mangoedoo
         Abu ka funguli kera teefau, ma da ka bae rara'a naa sulia baelana tha God.
         32 Ma na imole ki sui ne da manata mamana, da ka ofu naa 'ana tee si manatalae doo fonea
         tee liae ngwane. Ma langi ta imole si too naa 'ana ta si do nee nia ka thaea 'ana
         si doo nia 'i tala'ana, sulia da tolingia si doo kera sui 'i malutada kwailiu.
         33 Ma na aposol ki da ka faatalo nonirara'a naa sulia mooriolilana tha Jisas na Aofia
         faasia maea, ma tha God ka fala 'okaelae fuada teefau.
         34 Ma langi ta imole 'i laona ofulae kera neri si tookinakina naa 'uria ta si doo, sulia
         si manga ne da tookinakina, tai imole 'ada ne da too 'ana thaegano ma langi ta beu,
         da ka usi 'ania, sui da ka ngala mai malefo neri ki,
         35 da ka fala fuana aposol ki, da ngala, da ka tolingia fuada sulia kwaidoorilae kera
         ki sui.
         36 Ma tha Josef tee ngwane 'ana kwalafaa tha Lifae bae futa 'i Saeprus bae na aposol
         ki da 'alangia 'ana tha Banabas (maalutana na Ngwane ne fala Rakealae),
         37 nia 'e fofoli 'ana tee si thaegano 'ana, ka ngala malefo neri, ma ka fala fuana aposol
         ki.

1 Tee ngwane ne thatana tha Ananias, ma 'afe nia thatana ni Safaera, daru too laubo
         fonea na barengwane manata mamana neri ki. Ma daru ka foli laubo 'ana tee si bali
         'ana thaegano keerua.
         2 Ma tha Ananias ka alua 'ana ta bali 'ana malefo neri fuadarua, ka ngala bo mai 'ana
         ta bali 'ana malefo neri ka fala fuana aposol ki, ma nia ka thaea thasa nia teefau
         naa neri. Ma na 'afe nia boroi ka ala laubo faafia sukelae neri.
         3 'Urineri tha Pita ka bae 'urii, “Ananias 'ae, 'urifita ne 'oko alamatana tha Saetan
         ka talai 'oe, ma 'e adea 'oko sukea na Mangoedoo Abu 'ana thaufangailana ta bali 'ana
         malefo bae muru ngala ngwalee?
         4 'I nao 'ana ne 'o fofoli 'ana si thaegano bae, nia na doo 'oe bae. Ma 'i burina 'o
         fofoli 'ana 'e sui, na malefo ne 'o ngala 'uria si doo neri, 'oe ne 'o baita 'ania,
         ma 'o thaitamana 'oko ilia 'amu 'ana ta si doo sulia liomu. Ma 'urifita nee 'oko manata
         'urineri? 'E langi 'o si sukea bamu imole ki neri, 'o sukea 'amu tha God!”
         5 Si manga tha Ananias 'e rongoa si doo neri, nia ka 'asia 'i thaegano, ma ka mae naa.
         Ma na imole ki ne da rongoa si doo neri, da ka mau 'asiana.
         6 Na ngwane daraa ki da ruu mai, da ka binua naa nonina. Ma da ka ngala kau 'i maa,
         da ka alua.
         7 'E tala'ana ta oluna kade thato 'i buri, na 'afe nia ka ruu mai 'i beu 'ana si kula
         ne tha Pita 'e too 'ania, ma langi si thaitamana laubana si tae ne fuli fuana arai
         nia.
         8 Ma tha Pita 'e soetalafana ka 'urii, “'O faarongo nau fasi mai, 'urii ma na malefo
         bae teefau naa nee na arai 'oe ma ni 'oe muru ngala 'uria si thaegano bae muru fofoli
         'ania?” Ma nia 'e olisia ka 'urii, “Iuka, nia teefau naa nena.”
         9 Bo tha Pita 'e soetalafana lau ka 'urii, “'Urifita nee arai 'oe ma ni 'oe, muru ka
         sukea na Mangoedoo Abu tha God, ma muru ka thaea thasa nia si keto kamurua bo? Na
         ngwane bae ki da alua arai 'oe, da takwe 'ua bada 'i 'aena maethakaa 'ana si manga
         neri. Ma dau ngali 'oe laubo fasi da ka alua 'oe.”
         10 Ma 'urineri bo keni neri ka 'asia laubo 'i thaegano 'i 'aena tha Pita, ma ka mae
         naa. Ma na ngwane daraa bae ki da ruu mai, da ka rikia 'e mae naa, da ka ngala naa
         'i maa, ma da ka alua laubo 'i ninimana arai nia.
         11 Na imole manata mamana ki sui, ma imole ki sui laubo ne da rongoa si doo neri, da
         ka mau 'asiana laubo.
         12 Na aposol ki, da ilia si doo 'oro ni mangosilana 'ana ki ma si doo ni kwelelae ai
         ki 'i malutana imole ki. Ma na imole manata mamana ki sui, da ka koni 'i laona Beu
         Abu tha God 'ana si kula ne da 'alangia 'ana Taofa tha Solomon.
         13 Ma ta imole ne 'e langi si manata mamana, 'e langi si nonirara'a naa fasi ka ofu
         foneda, sui boroi 'ana na imole ki da faabaita 'ani kera ma da ka thaediana 'ani kera.
         14 Sui ta, na ngwane 'oro ki, ma na keni 'oro ki laubo, da ka manata mamana naa 'ana
         Aofia, ma da ka ofu laubo 'i laona na ofufua neri.
         15 Ma sulia si doo neri ki na aposol ki da ilia, na imole ki 'i seeri da ka ngala mai
         imole matai ki, ma da ka aluda sulia tale 'i laona ifitai kera ki, fasi si manga tha
         Pita 'e tatha 'ana, na nununa boroi 'ana ka tatha faafida, ma da ka 'akwa naa.
         16 Ma na imole 'oro ki da ka lea mai faasia maetoaa ki kalia 'i Jerusalem, da ka ngala
         mai imole kera ki ne da matai ma na imole ki ne anoedoo ta'ae ki faangada kera, ma
         na aposol ki da ka gurada, ma kera teefau da ka 'akwaa laubo.
         17 Ma na ngwane ni foa baita, ma na ngwane nia ki ne da too 'i laona ofufua kera na
         Sadiusi ki, da liota'a 'asiana fuana aposol ki.
         18 Da dauda, ma da ka aluda 'i laona dele.
         19 Sui ta, 'ana fe rodo neri, na enselo tha God 'e dao mai, ma ka 'ifingia 'olofolo
         ki 'ana dele neri, ma ka talaida 'i maa, ma ka bae 'urii fuada,
         20 “Molu lea, ma molu ka takwe 'i laona Beu Abu tha God, ma molu ka faarongoa imole
         ki 'ana mooria faalu nee.”
         21 Na aposol ki da ka roosulia na enselo neri, ma 'i laasikadangi maakafukafua 'ua,
         da ka lea naa 'i laona Beu Abu tha God, ma da ka thafalia naa toodoolae. Na ngwane
         ni foa baita ma na ngwane nia ki, da ka soe mai 'uria ngwane naonao ki 'i Jiu na da
         ngata ofu, fasi da ka filoa na aposol ki. Ma da fala baea 'uria ngwane ni firu ki,
         da ka talaia mai na aposol ki faasia laona dele 'uria 'i siada.
         22 Sui ta, si manga na ngwane ni firu ki da dao kau, langi da si rikia naa ta tee aposol
         laona dele. Ma da oli da ka faarongoa na ngwane naonao ki da ka 'urii,
         23 “Si manga meli dao kau laona dele, meli rikia na ngwane fofolo ki da fono suukwai
         bada 'ana 'olofolo ki, ma da ka folo bada 'i maana 'olofolo ki. Sui ta, si manga meli
         'ifi ma meli ka lio kau 'i beu, 'e langi meli si rikia bo ta tee aposol 'i laona.”
         24 Si manga na ngwane ni foa baita ki, ma na ngwane naonao 'ana ngwane fofolo ki 'ana
         Beu Abu tha God, da rongoa si doo neri, da ka soetalafada kwailiu 'uria si tae lau
         ne kau fuli.
         25 'Urineri, tee ngwane 'e ruu mai, ma ka bae 'urii fuada, “Molu fafurongo fasi, na
         ngwane bae ki molu aluda 'i laona dele, da takwe na 'ada 'i laona Beu Abu tha God,
         ma da ka toodoo naa fuana imole ki!”
         26 Ma na ngwane baita 'ana ngwane fofolo ki ma na ngwane nia ki, da lea, ma da ka olifana
         mai na aposol ki. Sui ta, 'e langi da si suumada lau 'uria olilae mai, sulia da mau
         'ana imole ki, ade 'ana da ka 'uida 'ana fau.
         27 Ma si manga da talaia mai na aposol ki, ma da ka faatakweda 'i naofana na barengwane
         baita ki ne da koni mai, na ngwane ni foa baita ka bae 'urii fuada,
         28 “Kameli meli lui fifii 'ani kamolu ka langi molu si toodoo lau sulia tha Jisas. Sui
         ta, na toodoolae kamolu 'e talofia naa 'i laona maetoaa 'i Jerusalem. Ma kamolu ka
         suke faafi kameli thasa kameli na meli thaumaelia tha Jisas!”
         29 Sui tha Pita ma na aposol ki da olisida da ka 'urii, “Kameli meli roo naa sulia tha
         God, ka langi lau na imole ki.
         30 Ma 'i burina ne molu thaumaelia tha Jisas sulia 'airarafolo, tha God bae kokoo kolu
         ki ne taea lau faasia maea.
         31 Ma tha God ne tae nia fasi ka 'inito fone nia, ma fasi ka kwaitalai ma ka faamoori.
         Ma ka alua si manga fuana imole ki Israel, fasi da ka abulo, ma tha God ka manatalukea
         na ta'alae kera ki.
         32 Kameli meli rikia naa si doo ki ne fuli fuana tha Jisas, ma kameli ma na Mangoedoo
         Abu meli ka faamamanea naa. Tha God 'e fala mai na Mangoedoo Abu fuana imole ki ne
         da roosulia.”
         33 Ma 'ana si manga na ngwane ki 'i laona ofufua kera na ngwane baita ki ne da ngata
         ofu da rongoa si doo neri, da ka rakethasu 'asiana, ma da dooria da ka thaumaelia
         na aposol neri ki.
         34 Sui ta, tee ngwane 'ana barengwane neri ki ne da ngata ofu, ma nia tee ngwane 'ada
         na Farasi ki na thatana tha Gamaliel na ngwane toodoo 'ana bibirangaa ki, ma nia ne
         imole ki da faare baita 'asiana 'ania, 'e tatae ka thaea da ka olitana fasi 'ada na
         aposol neri ki 'i maa sulia ta kae si manga.
         35 Sui, nia ka bae 'urii fuada na ngwane naonao neri ki, “Kamolu ngwane ki 'i Israel,
         molu ka manata 'okae sulia si doo ne molu kau ilia 'ana ngwane nee ki.
         36 Sulia 'e langi si tau bo bae, tha Tedas 'e lea mai ka thaea thasa nia ta ngwane 'inito
         'asiana, ma 'e tala'ana fai talange ngwane ki bae da lea suli nia. Ma 'e langi si
         tau bo, da ka thaumaelia naa, ma na bare ngwane fafurongo nia ki da ka tagala teefau
         naa, ma na raoa bae 'e ilia ka sui laubana.
         37 Sui, 'i burina ne tha Jiudas na ngwane 'i Galili 'e lea lau mai 'ana si manga da
         kedaa thatana imole ki sui, ma na ngwane 'oro ki ne da lea sulia ma da ka firu fonea
         ngwane ki 'i Rom, sui ta, ngwane ni firu ki 'i Rom da ka thaumaelia laubo. Ma na bare
         ngwane fafurongo nia ki, da ka tagala laubada.
         38 Ma sulia si doo neri na bare ngwane fafurongo nia ki tha Jisas da ilia, nau ku thaea
         fuamolu, 'e langi molu si ilia ta si doo 'ada. Molu ka alamataida da ka lea kau 'ada
         ma molu ka lea faasida. Lelea sa na manatalae doo ma na raoa ne da ilia si doo kera
         imole ki bana, doo kau funu laubana nena.
         39 Ma lelea sa 'e lea mai faasia tha God, 'e 'afitai molu ka suusida, ma molu kau daotoona
         ne molu firu bamolu suusia tha God.” Ma na barengwane neri ki da ngata ofu, da ka
         roosulia baelana tha Gamaliel.
         40 Sui da ka olifana lau mai na aposol ki, ma da ka thaea fuana ngwane folo ki fasi
         da ka nangasida. Ma da luida ka da si bae lau sulia tha Jisas. Sui, da ka lukasida
         naa.
         41 Ma 'ana si manga neri na aposol ki da lea naa faasia na ngwane baita neri ki, da
         ka nonithathala 'asiana, sulia tha God 'e alafaafida ne da tala'ana ngadalae 'uria
         tha Jisas.
         42 Ma sulia fe dani ki sui, na aposol ki da tatha 'i laona Beu Abu tha God, ma 'i laona
         maefera kera imole ki, ma da toodoo, ma da ka faatalo 'ana Faarongolae 'Okae ne tha
         Jisas naa na Kraes, na ngwane ne tha God 'e filia.

1 Ma 'ana si manga neri, na imole ki ne da manata mamana 'ana tha Jisas, da 'oro naa.
         Ma na ngunungunulae ka thafali 'i malutana Jiu ki ne da bae 'ana baelada na imole
         ki 'i Jiu ma na Jiu ki ne da bae 'ana baelae kera na imole ki 'i Grik. Tai imole ki
         'ada ne da bae 'ana baelae 'i Grik, da ngunungunu, sulia na Jiu ki ne da bae 'ana
         baelae kera imole ki 'i Jiu 'e langi da si 'adomia bo 'oru kera ki 'i Jiu 'ana fanga,
         ma na malefo ne da tolingia sulia dani, ka bobola laubo fonea 'oru Jiu ki ne da bae
         'ana baelae kera imole ki Jiu.
         2 Ma na akwala ma roo aposol neri ki, da 'ai mai 'uria imole manata mamana ki sui,
         da ka bae 'urii, “'E langi si 'okae ne meli ka 'a'abo lau 'ana tolingilana malefo
         kolu ki, ma meli ka kwaiborotai na 'ameli 'ana faatalolana baelana tha God.
         3 'E 'urineri dooraku ki 'ae, molu ka filia ta fiu ngwane 'okae 'i malutamolu ne molu
         thaitamada ne na Mangoedoo Abu 'e fungulida, ma da ka liotoo, fasi da ka liosulia
         si raoa neri.
         4 Ma kameli meli ka rao tee bali na 'ameli 'ana foalae ma na faatalolana baelana tha
         God.”
         5 Na imole neri ki ne da koni, da ka nonithathala 'ana si manga da rongoa si doo neri,
         ma da ka filia tha Stefen, na ngwane ne manata mamanalae nia 'e suukwai ma na Mangoedoo
         Abu ka funguli nia. Ma da ka filia laubo tha Filip, tha Prokorus, tha Nikanor, tha
         Timon, tha Parmenas, ma tha Nikolas na ngwane faasia 'i Antiok ne 'e dau sulia na
         toodoolae kera na imole ki 'i Jiu, boroi 'ana nia si futa lau 'ana ta imole 'i Jiu.
         6 Sui, na ofulada na imole manata mamana neri ki, da ka talaia na mai fiu nonii ngwane
         neri ki siana aposol ki, ma na aposol neri ki da ka alua 'abada faafia gwauda ma da
         ka foa faafida.
         7 Ma na baelana tha God ka talofia 'i laona maetoaa lalau Jerusalem. Ma na imole ki
         'i Jerusalem ne da manata mamana, da ka 'oro 'asiana mai, ma na ngwane ni foa 'oro
         ki laubo, da ka manata mamana.
         8 Tha Stefen na ngwane ne tha God 'e fala 'okaelae fuana, ma ka too 'ana suukwaia 'uria
         ililana si doo ki ni kwelelae ai 'oro ma na si doo ki ni mangosilana ki 'i malutana
         imole ki.
         9 Ma tai ngwane ne da otekera 'ana tha Stefen, da ka too laubo 'i malutana barengwane
         da 'alangia 'ana “Na beu ni foalae kera ngwane ki ne da too thakwadoloa.” Tai ngwane
         'ada 'i Jiu ne da lea mai faasia 'i Saeren, ma 'i Aleksandria. Kera fonea tai Jiu
         ki faasia bali fera 'i Silisia, ma 'i Eisia, da ka thafalia olisusuulae fonea tha
         Stefen.
         10 Ma na Mangoedoo Abu ka fala naa liotooa fuana tha Stefen, fasi si manga 'e bae 'ania,
         'e 'afitai 'asiana ta ngwane ka olisi nia.
         11 Sui da ka foli anggwa 'ana tai ngwane da ka thaea, “Kameli meli rongoa ne nia 'e
         faangwaela 'ana tha Mosis ma tha God.”
         12 'Urineri na ngwane neri ki da ka radi 'ana ngwane naonao ki, ma na ngwane toodoo
         ki 'ana bibirangaa, da ka rakethasu 'asiana, ma da lea mai siana tha Stefen, ma da
         ka daua naa, ma da ka talaia na mai siana barengwane baita ki.
         13 Sui da ka 'ai mai 'uria tai ngwane da ka suke faafia. Da bae 'urii, “Sulia dani ki,
         na ngwane nee 'e faangwaela 'ana Beu Abu tha God, ma na bibirangaa nia ki tha Mosis.
         14 Kameli meli rongoa ne nia 'e thaea tha Jisas na ngwane ne 'i Nasaret kau onggosia
         Beu Abu tha God, ma kau talana laubo na bibirangaa kolu ki ne tha Mosis 'e fala naa
         fuakolu.”
         15 Ma na ngwane baita neri ki da ka alua naa maada 'ana tha Stefen, ma da ka rikia na
         maana 'e ngwaasinasina 'asiana ka 'uria ta enselo.

1 'Urineri na ngwane ni foa baita 'e soetalafana tha Stefen ka 'urii, “Ngwalee 'ae,
         'urii ma si doo ne ki da thaea suli 'oe, 'e mamana ne?”
         2 Tha Stefen 'e olisida ka 'urii, “Imole futa ki 'ae, ma maka ki 'ae, molu rongo nau
         fasi! Tha God ne 'inito ma ka suukwai, 'e daofaatai fuana kokoo abu kolu tha Abraham
         si manga bae 'e too 'ua mai 'i Mesopotemia, sui fatai nia ka fi 'idu 'uria 'i Haran.
         3 Tha God 'e ngata 'urii fuana bae, ‘'O lea faasia fera baita 'oe, ma na maetoaa 'oe,
         ma 'oko lea 'uria fera ne kwau faatana fuamu.’
         4 Sui nia ka lea naa faasia bali fera nia 'i Kaldia, ma 'e lea ka too 'i Haran. Ma
         'i burina maka tha Abraham 'e mae naa, tha God 'e thaea fasi nia ka 'idu mai 'uria
         na maetoaa ne molu too naa 'ania 'i tari'ina, bae da 'alangia 'ana 'i Kenan 'i nao.
         5 Aia, tha God 'e langi si fala bo ta bali 'ana thaegano neri fuana tha Abraham, ta
         kae si bali boroi 'ana fasi tha Abraham ka too ai ka langi laubo. Sui ta tha God 'e
         alangana fuana thasa nia kau fala thaegano neri fuana ma na kwalafaa nia, boroi 'ana
         nia ka si too 'ua 'ana ta ngwela.
         6 'I buri tha God ka bae lau 'urii fuana, ‘Na olitamu dau too 'ana maetoaa ne langi
         lau na maetoaa kera, ma 'i seeri dau tofarao. Ma na imole ki dau faangada kera sulia
         fai talange fe ngali.
         7 Sui ta, nau ku fala kwakwaelae fuana imole ki ne da rao fuada. Ma 'i buri, na olitamu
         dau lea mai faasia maetoaa neri, ma dau foasi nau 'i see.’
         8 “Tha God 'e thaea fuana tha Abraham fasi na ngwane nia ki da ka 'irimamalafoa, fasi
         ka faatana ne da alaofua neri fone nia. Nia ne tha Abraham ka 'irimamalafoa 'ana tha
         Aesak, fiu fe dani 'i burina ne 'e futa 'ania. 'Urineri laubo, tha Aesak ka 'irimamalafoa
         'ana 'alakwa nia tha Jakob, ma tha Jakob ka 'irimamalafoa 'ana akwala ma roo 'alakwa
         nia ki. Ma ni kera naa bae na kokoo kolu ki.
         9 “Tha Josef naa ta ngwane 'ana akwala ma roo ngwela nia neri ki tha Jakob. Na thao'ana
         ki sui da liota'a fuana, ma da ka foli 'ani nia fuana ngwane ki ne da lea 'uria 'i
         Ijip, fasi nia ka rao 'o'oni 'i seeri. Sui ta, tha God 'e too fonea,
         10 ma ka tanggi suli nia laona 'afitaia nia ki. Si manga tha Josef 'e dao siana tha
         Fero, na ngwane 'inito 'i Ijip, tha God 'e fala liotooa fuana, ma ka fala ngwangwaludea
         fuana fasi tha Fero ka doori nia, ma tha Fero ka alua nia ka baita faafia toaa ki
         'i Ijip, ma 'e alua nia ka lio laubo sulia na aludooe nia ki teefau.
         11 Ma si manga neri laubo ne na uni fioloa baita 'e liu laona maetoaa neri 'i Ijip ma
         'i Kenan, ne ka fala 'afitaia baita fuana imole ki. Ma si manga neri, 'e 'afitai 'asiana
         fuana tha Jakob ma ngwela nia ki da ka daotoona ta si fanga.
         12 Nia nee 'ana si manga tha Jakob 'e rongoa ne na fanga 'e 'oro 'i Ijip, nia ka fala
         naa ngwela nia ki (na kokoo kolu ki), da ka thafalia naa lealae 'uria 'i seeri.
         13 'Urineri 'ana ruana si manga da lea lau, tha Josef ka faatalo 'ani nia fuana thao'ana
         ki da ka fi liothaitamana. Ma tha Fero boroi ka thaitamana laubo na 'aebara tha Josef
         ki ne da too 'i Kenan.
         14 Ma tha Josef ka fala baelana 'uria maka nia tha Jakob, ma ka thaea fasi nia fonea
         'aebara nia teefau da ka lea mai 'uria 'i Ijip. Ma kera teefau naa ne fiu akwala ma
         lima ngwane ki.
         15 Tha Jakob ka lea naa 'uria 'i Ijip fonea na ngwela nia ki, ma da ka mae naa 'i seeri.
         16 Da ka ngala nonida ma da ka alua 'i Sekem tee maetoaa laona bali fera 'i Kenan, si
         thaegano bae tha Abraham 'e usia faasia na 'aebara tha Hamor.
         17 “Ma si manga 'e karangi naa fasi tha God ka faamamanea na bae alangaia ne 'e ilia
         fuana tha Abraham, na imole kolu ki ne da too 'i Ijip, da 'oro 'asiana.
         18 'Ana si manga neri, na ngwane 'inito faalu, ne langi si thaitamana ta si doo sulia
         tha Josef, 'e 'inito faafia 'i Ijip.
         19 Nia 'e mala'itoa na kokoo kolu ki, ma ka faangada kera 'asiana, ma ka bae suukwai
         fuada, fasi da ka 'ui'ana ngwela kera ki 'i maa, da ka mae 'ada.
         20 Ma 'ana si manga neri ne tha Mosis 'e futa 'ana, na ngwela rikilana 'e 'okae 'asiana.
         Na olu fe sinali bo ne tha Mosis 'e too 'i 'obitana maka nia ma gaa nia.
         21 Ma si manga da ngala kau tha Mosis faasia luma kera, na thaari tha Fero 'e ngala
         ka tharea, ma ka konitana na 'ana ilingia ngwela nia.
         22 Da toodoo fuana tha Mosis 'ana liotooa ki sui 'i Ijip. Ma nia ka too 'ana suukwaia
         ma na baelana ka suukwai laubo.
         23 “Ma si manga tha Mosis 'e dao 'ana fai akwala fe ngali, nia ka manata 'uria daotoona
         imole nia ki 'ana 'aebara nia 'i Israel.
         24 Ma si manga 'e dao, nia ka rikia tee ngwane 'i Jiu na ngwane 'i Ijip 'e kwae ta'a
         'asiana 'ana. Ma 'e lea kau ka suusia, ma ka duua fuana, ma ka thaumaelia naa ngwane
         neri 'i Ijip.
         25 Nia 'e fiia 'ana thasa imole nia ki fulingana da ka thaitamana ne tha God fili nia
         'uria talailada faasia ngadalae 'i Ijip, sui ta, na imole ki sui da si thaitamana
         bo.
         26 Ma 'ana fe dani 'i buri, nia ka rikia roo ngwane ki 'i Jiu daru firu, ma nia ka thasi
         'uria 'olosiladarua ka bae 'urii, ‘Muru rongo fasi, kamurua nena na roo ngwaithaasina
         ki bo. Fulingana langi muru si firu lau.’
         27 Ma tee ngwane 'ani keerua ne adelana 'e ta'ae 'e suia kau tha Mosis, ka bae 'urii,
         ‘Ni ti ne alua 'oko 'inito fuameli, ma 'oko too 'ana keketolae 'i malutameli ngwalee?
         28 'O dooria 'oko thaumaeli nau laubo, ilingia bae 'o thaumaelia ngwane bae 'i Ijip
         'i rooki?’
         29 Si manga tha Mosis 'e rongoa si doo neri, nia ka tafi faasia 'i Ijip, ma 'e lea too
         na 'ana 'i Media, ma nia ka arai naa 'i seeri, ma na 'afe nia ka tharea roo ngwela
         ngwane ki.
         30 “Ma 'i burina ne tha Mosis 'e too naa 'i seeri sulia fai akwala fe ngali, na enselo
         ka daofaatai fuana laona meakwethu 'ana ere ne tharufia tee kae fe 'ai ne takwe karangia
         tolo 'i Saenae, 'i laona bali fera kwasi ne langi si tala'ana ta imole ka too 'ania.
         31 Tha Mosis ka kwele 'asiana 'ana si do nee 'e rikia, ma ka 'idu karangia kau 'ai neri,
         fasi ka lio 'okae 'ana. Sui ta 'e rongoa 'ana lingena tha God
         32 ne 'urii, ‘Nau naa na God kera na kokoo abu 'oe ki, God tha Abraham, ma tha Aesak,
         ma tha Jakob.’ Ma tha Mosis ka lelebe, ma ka otenia naa ni liolae kau, sulia 'e mau
         'asiana.
         33 Ma tha God ka bae 'urii fuana, ‘'O lukea tae butu 'oe ki faasia 'aemu, sulia si thaegano
         nee 'o takwe 'i laona 'e abu.
         34 Nau ku rikia naa faangadalae ne ta'ae 'asiana ne da ilia 'ana imole nau ki ne da
         too 'i Ijip, ma ku rongoa naa lingena angilae kera ki. Nia ne ku sifo mai fasi ku
         lafuda faasia. 'O lea kau 'i Ijip, sulia nau ne ku fili 'oe.’
         35 “Tha Mosis na ngwane bae imole ki 'i Israel da otekera 'ani nia, ma da ka bae 'urii
         fuana, ‘Ti ne alua 'oe 'oko 'inito faafi kameli, ma 'oko takwe 'uria kwaiketoilae
         'ani kameli?’ Nia bae tha God 'e fala mai fasi ka 'inito, ma ka kwaiketoi fuada ilingia
         na enselo bae tha God 'e fala mai ka thaea fuana si manga bae 'e daofaatai fuana 'ana
         'ai bae na ere 'e tharufia.
         36 Ma tha Mosis 'e talaia imole ki 'i Jiu faasia 'i Ijip, ma ka ilia si doo ki ni kwelelae
         ai ma si doo ni mangosilana ki 'i Ijip, ma laona asi ne da 'alangia 'ana ‘Asi 'A'abua,’
         ma 'i laona bali fera kwasi sulia fai akwala fe ngali.
         37 Tha Mosis laubo bae 'e bae 'urii fuana imole ki 'i Israel, ‘Tha God kau filia ngwane
         'ani kamolu fasi ka profet fuamolu, ilingia ne 'e odu nau mai siamolu.’
         38 Ma tha Mosis 'e too fonea imole bae ki 'i Israel 'i laona bali fera kwasi, ma ka
         too fonea na kokoo kolu ki, ma na enselo ka bae fonea 'i gwauna tolo bae 'i Saenae.
         Ma nia ka ngala naa si baea ni mooria ki faasia tha God fasi ka fala fuakolu.
         39 “Sui ta na kokoo kolu ki, da ka otekera bo ni roolae sulia tha Mosis. Ma da ka abulo
         'e'ete 'ada faasia, ma da ka dooria 'ada olilae 'uria 'i Ijip.
         40 Si manga tha Mosis too 'ua 'i gwauna tolo, da ka bae 'urii fuana tha Aron, ‘'O thaungana
         mai tai nunui doo ne ilingia tai god fuameli, fasi da ka eta 'i nao fuameli. Sulia
         meli lalafusia naa tae ne adea tha Mosis, na ngwane bae talai kameli mai faasia 'i
         Ijip, ka tau mai gwauna tolo loko.’
         41 Ma da ka thaungana naa tee nunui doo ilingia ta buluka fuada 'uria foasilana, ma
         na naarelana kwaisuusia ki fuana, ma da ka adea naa fafangaa 'uria faabaitalana doo
         ne da thaungana bada 'i talada.
         42 Sulia ne da ade 'urineri, tha God 'e abulo 'e'ete faasida, ma ka ekwataida da ka
         foasia na 'ada na sinali, ma na bubulu ki 'i lofothalo, ilingia bae na profet ki da
         kedaa da ka 'urii, ‘Kamolu imole ki 'i Israel, molu thaumaelia doo moori kamolu ki,
         ma molu ka afuafu 'anida sulia fai akwala fe ngali ne ki laona bali fera kwasi, sui
         ta 'e langi molu ilia lau fuaku.
         43 Molu ngala bamolu 'o'oba 'ana nunui doo tha god Molok 'uria foasilana. Ma molu ka
         ngala laubo nunui doo ilingia bubulu ne da 'alangia 'ana Refan fone kamolu, keerua
         na nunui doo ki molu thaungada bamolu 'uria foasilana. Ma 'uria si doo neri ki, nau
         kwau tari kamolu faasia 'i Israel ma molu kau lea tathaa kau talua 'i Babilon.’
         44 “Na kokoo kolu ki boroi, da ngala laubo na 'O'oba Abu tha God foneda laona bali fera
         kwasi. Kera thaungana 'O'oba Abu ne sulia si tae ne tha God 'e thaea ma ka faatana
         fuana tha Mosis.
         45 'I buri, na kokoo kolu ki da ngala 'o'oba neri faasia na maka kera ki. Si manga da
         lea fonea tha Josua, da ngala kau 'o'oba neri. Si manga neri ne tha God 'e taria imole
         ki faasia fera kera, ma na imole ki 'i Israel da ka ngala na 'ada fuada. Ma na 'o'oba
         neri ka too 'i seeri, lelea ka dao 'ana si manga tha Deved 'e 'inito.
         46 Ma tha God ka nonithathala sulia tha Deved, ma nia ka gania tha God ka alamatana
         fasi nia ka thaungana ta beu fuana God ne tha Jakob 'e foasia.
         47 Sui ta tha Solomon 'ana bae ne thaungana beu fuana.
         48 “Sui ta tha God ne 'inito ka tatha, 'e langi si too 'i laona beu neri ki na imole
         ki bana da thaungana. Lelea sa tha profet Aesaea bae kedaa baelana tha God fuana imole
         ki 'i Jiu ka 'urii,
         49 ‘'I thalo naa ne si kula ne ku too 'ana 'initooa, ma 'i molaagali ne si kula 'uria
         alulana 'ana 'aeku. 'E langi molu si tala'ana molu ka thaungana ta beu ne 'okae ka
         ilingia si kula ne nau ku too ai. Ma langi molu si tala'ana molu ka thaungana ta beu
         ne baita ka tala'ana kwau too 'i laona.
         50 Sulia nau ne ku thaungana doo ki sui 'i langi ma 'i molaagali.’ ”
         51 Ma tha Stefen 'e bae lau ka 'urii, “Sui boroi 'ana kamolu na imole ki 'i Jiu, na
         gwaumolu 'e ta'a ma molu ka aburongo asiana. Nia ne adea ka langi molu si dooria rongolana
         ma roolae sulia baelana tha God. Molu ilingia naa kokoo kamolu ki, sulia molu aefaraa
         na Mangoedoo Abu.
         52 Na kokoo kamolu ki bae da faangadaa na profet ki sui. Sulia 'i nao mai da thaumaelia
         laubo ngwane ki ni faatalolae 'ana daolana mai na Kraes. Sui na ngwane bae tha God
         'e filia 'uria faamoorilana imole nia ki, ni kamolu ne molu 'olea maelana ma molu
         ka thaumaelia.
         53 Iuka, na enselo ki bae da ngala mai si bae fifii nia ki tha God fuamolu, sui ta 'e
         langi molu si roosulia bo!”
         54 Ma si manga na ngwane naonao ki da rongoa baelana tha Stefen, da ka 'ala ngingiria
         naa 'uri nia, sulia da rakethasu 'asiana fuana.
         55 Sui ta, na Mangoedoo Abu 'e fungulia tha Stefen, ma nia ka lio 'alaa 'uria 'i thalo,
         ma ka rikia tha God ne 'inito ka tatha, ma ka rikia laubo tha Jisas 'e takwe 'i bali
         aolo 'ana tha God.
         56 Ma tha Stefen ka bae 'urii, “Rikia fasi! Nau ku rikia fera 'i thalo 'e 'ifi, ma na
         Ngwela nia Imole ka takwe 'i bali aolo 'ana tha God!”
         57 Ma si manga na ngwane naonao ki da rongoa si doo neri, da ka bokosia alingada, ma
         da ka 'adaa kokoolada, ma da ka afururuu naa faafia.
         58 Ma da ka taraa naa 'uria 'i maa faasia laona na maetoaa neri, ma da ka thafalia naa
         na 'uilana 'ana fau ki. Ma na ngwane ki ne da 'uia tha Stefen 'ana fau, da ka lukea
         maku ruruu kera ki, ma da ka alua 'i 'aena tee ngwane daraa na thatana tha Saul.
         59 Ma si manga da 'uia, tha Stefen 'e foa ka 'urii, “Jisas Aofia nau 'ae, 'oko ngala
         na kau mangoku.”
         60 Ma nia 'e boururu 'i thaegano, ma 'e 'ai baita ka 'urii, “Aofia 'ae, 'oko manatalukeda
         'amu 'uria si doo ta'ae ne da ilia 'ani nau!” Burina ne 'e thaea si bae neri, nia
         ka mae naa.

         2 Tha Saul 'e alafaafia maelana tha Stefen. Ma tai imole ki ne fiitoolae kera 'e suukwai,
         da ngala nonina tha Stefen ma da ka alua, ma da ka angi 'asiana faafia. Ma 'ana fe
         dani neri laubo, na imole manata mamana ki 'i Jerusalem da thafalia tathalae 'i laona
         ngadalae, sulia malaliitalae 'e baita 'asiana. Ma na imole ki sui ne da manata mamana
         da ka tagalo teefau naa 'uria maetoaa kwailiu ki laona bali fera 'i Jiudea ma 'i Samaria.
         Na aposol ki mone da ka too bada 'i Jerusalem.
         3 Tha Saul 'e thasi suukwai 'asiana 'uria faafunuilana imole manata mamana ki. Ma nia
         ka ruu 'i laona luma ki 'uria daulana ngwane ki ma na keni ki laubo ne da manata mamana
         'ana tha Jisas, ma ka aluda 'i laona dele.
         4 Na imole manata mamana ki, da ka tagalo 'ana maetoaa ki sui. Ma si manga da tatha
         kau, da ka faatalo 'ania na Faarongolae 'Okae sulia tha Jisas.
         5 Tha Filip 'e lea 'uria tee maetoaa baita 'i laona bali fera 'i Samaria, ma ka faatalo
         'ania tha Jisas, na ngwane ne kau faamooria imole ki sui, fuana imole ki 'i seeri.
         6 Si manga na imole ki 'i seeri da rongoa na baelana tha Filip, ma da ka rikia laubo
         si doo ki ni kwelelae ai ne 'e ilia, da ka fafurongo 'okae naa 'uria si doo ki ne
         tha Filip 'e thaea.
         7 Si manga 'e taria anoedoo ta'ae ki faasia imole 'oro ki, da ka akwa baita ma da kotho
         na mai 'i maa faasida. Ma nia ka gura teefau 'ana imole ki ne nonida 'e mae, ma imole
         ki ne 'aeda 'e mae.
         8 Ma na imole ki 'i Samaria, da ka nonithathala 'asiana sulia si doo neri.
         9 Ma 'i laona maetoaa neri, tee ngwane na thatana tha Saemon 'e too laubo, ma na imole
         'i Samaria 'e 'ito da ka kwele na mai 'ana lufinangwai nia. Ma da ka thaea 'ada thasa
         nia ta ngwane baita 'asiana.
         10 Ma na imole ki sui 'i fera neri, na ngwane baita ki, ma na imole ki 'i laona toaa
         laubo da rongoa, ma da ka thaea thasa nia na ngwane 'e too 'ana suukwaia faasia tha
         God, ma da ka thaea 'ana “Suukwaia Baita.”
         11 Da faamamanea raoa neri ki 'ana lufinangwai ka tau na mai.
         12 Sui ta 'ana si manga da rongoa tha Filip 'e bae sulia na Faarongolae 'Okae sulia
         na 'Initooa nia tha God ma tha Jisas Kraes, na ngwane ki ma na keni ki laubo da ka
         manata mamana, ma da ka sisiuabu naa.
         13 Tha Saemon boroi ka manata mamana laubo, ma ka sisiuabu naa. 'I buri, nia ka lea
         naa fonea tha Filip 'uria si kula ki ne 'e lea 'uria. Ma si manga 'e rikia tha Filip
         'e ilia si doo ki ni kwelelae ai, ma si doo ni maungilana ki, nia ka kwele 'asiana.
         14 Si manga na aposol ki ne da too 'i Jerusalem da rongoa imole ki 'i Samaria da manata
         mamana laubo 'ana baelana tha God, da ka fala na tha Pita ma tha Jon, daru ka lea
         kau 'i siada.
         15 Si manga daru dao, daru ka foa fuana imole ki ne da manata mamana, fasi da ka too
         'ana Mangoedoo Abu.
         16 Kera teefau da ka sisiuabu naa si manga da manata mamana 'ana tha Jisas, sui ta,
         na Mangoedoo Abu 'e langi si sifo 'ua faafia ta imole 'ada.
         17 'Urineri tha Pita ma tha Jon, daru ka alua 'aba faafida, sui fatai da ka fi too 'ana
         Mangoedoo Abu.
         18 'Ana si manga neri, tha Saemon 'e rikia na aposol ki da alua 'abada faafida, ma na
         Mangoedoo Abu ka funguli kera naa, nia 'e ngala malefo ka fala naa fuana tha Pita
         ma tha Jon,
         19 ka bae 'urii, “Kamurua muru fala laubo suukwaia neri fuaku, fasi lelea ku alua boroi
         'abaku faafia ta imole, nia ka too laubo 'ana Mangoedoo Abu.”
         20 Sui ta tha Pita 'e olisia ka 'urii, “Na malefo 'oe ka funu naa fone 'oe, sulia 'o
         thaea thasa 'oko usia bamu falelae tha God 'ana malefo.
         21 'E langi 'osi tala'ana bo raolae fone kameli, sulia na manatalamu 'e langi si 'o'olo
         'i naofana tha God.
         22 'Oko abulo naa faasia manata ta'alae 'oe ki, ma 'oko foasia tha God fasi ka manata
         lukea manata ta'alae 'oe nena ki.
         23 Sulia nau ku rikia ne 'o ngunungunu ka ta'ae 'asiana, ma 'oko laeorooro naa 'ana
         ta'alae.”
         24 Sui tha Saemon ka bae 'urii fuana tha Pita ma tha Jon, “Muru foasia tha God fasi
         ka 'adomi nau, fasi ta si doo 'ana doo ki nee muru thaea si toe nau.”
         25 Ma 'i burina ne tha Pita ma tha Jon daru bae sui naa sulia si doo ki ne daru thaitamana
         sulia tha Jisas, ma daru ka faataloa naa baelana na Aofia. Sui daru ka oli naa 'uria
         'i Jerusalem. 'Ana oliladarua kau, daru ka faatalo 'ana na Faarongolae 'Okae 'ana
         maetoaa 'oro ki 'i Samaria.
         26 Ma tee enselo nia Aofia ka bae 'urii fuana tha Filip, “'O lea 'i bali toli sulia
         tale ne too 'i Jerusalem ka tatha laona si kula 'ai'adea 'uria 'i Gasa.”
         27 -
         28 Ma tha Filip ka lea naa. Ma na tee ngwane 'inito faasia 'i Etiopia 'e oli 'uria maetoaa
         nia, 'e lea laubo mai sulia tale neri. Na ngwane neri 'e liosulia malefo na keni 'inito
         'i Etiopia. 'E too mai 'i Jerusalem 'uria foasilana tha God, sui nia ka oli na 'i
         fera 'i laona kaat nia na hos 'e taraa. Ma si manga 'e lea 'ana, nia 'e teemainia
         na buka tha profet Aesaea 'e kedaa.
         29 Bo na Mangoedoo Abu ka bae 'urii fuana tha Filip, “'O lea karangia kau ngwane loko.”
         30 Ma tha Filip 'e fita kau siana, ma ka rongoa 'e teemainia 'ana buka tha profet Aesaea,
         ma nia 'e soetalafana ka bae 'urii, “'O thaitamana si doo nena 'o teemainia?”
         31 Ma na ngwane 'inito neri 'e olisia ka 'urii, “'Urii ma nau ku thaitamana 'urifita
         'ana, lelea sa 'e langi ta ngwane si toolamana fuaku?” Ma nia 'e soea mai tha Filip,
         fasi ka raa kau ka gooru fonea.
         32 Na Kekedalae Abu ne 'e teemainia, 'e 'urii, “Ngwane ki da talai nia 'uria thaumaelilana,
         ka ilingia na ngwane ki da talaia sipsip 'uria thaumaelilana, ma 'e langi nia si thaea
         bo ta si baea, ma ka ilingia na kale sipsip ne 'e too enoeno bana si manga da sufia
         ifuna nonina.
         33 Da ka faangwaela 'ani nia, ma da ka ketoa 'ana sukelae ki. Ma 'e langi si too 'ana
         ta kwalafaa, sulia da thaumaelia na 'ada.”
         34 Bo na ngwane 'inito neri ka bae 'urii fuana tha Filip, “Ngwalee 'ae, 'o faarongo
         nau fasi mai, 'urii ma ni ti nee na profet ne bae sulia neri? Suli nia 'i tala'ana,
         ma langi sulia ta ngwane ai 'e'ete 'ana?”
         35 Ma tha Filip ka thafali bae sulia na Faarongolae 'Okae sulia tha Jisas fuana, 'e
         thafali 'ana si Kekedalae Abu neri.
         36 -
         37 Ma 'ana si manga da lea sulia tale, da ka tatha otofana tee kafo. Ma na ngwane 'inito
         neri ka bae 'urii fuana tha Filip, “Ngwalee 'ae, na kafo naa nee, 'o faasisiuabu nau
         naa,”
         38 Sui na ngwane 'inito neri 'e thaea fasi na hos nia ka takwe ngado, ma tha Filip daru
         ka sifo laona kafo, ma tha Filip ka faasisiuabu nia naa.
         39 'Ana si manga daru tae mai faasia laona kafo, na Mangoedoo nia tha God 'e dao mai
         ka ngala na 'ana tha Filip. Na ngwane 'inito neri ka langi si rikia lau tha Filip,
         ma nia ka lea na kau 'ana 'i laona elelae baita.
         40 Tha Filip 'e tona boroi nia dao na 'ana 'i Asotus, ma ka tatha daranini 'ana maetoaa
         neri ki faafia faatalolae 'ania na Faarongolae 'Okae 'ana maetoaa neri ki, lelea ka
         dao bo 'ana maetoaa 'i Sesarea.

1 'Ana si manga neri laubo, tha Saul 'e bae suukwai 'uria nagalada ma thaumaelilada
         na bare ngwane fafurongo nia ki na Aofia. Ma 'e lea siana ngwane ni foa baita,
         2 ma ka gania fasi ka kedaa ta si baea fuana ngwane naonao ki 'ana beu ni foalae ki
         'i Damaskas, fasi da ka alamatana ka rofe 'uria imole ki ne da manata mamana 'ana
         Aofia, ma lelea sa nia ka daotoona ta ngwane ma langi ta keni 'urineri, nia ka dauda,
         ma ka olifada mai 'uria 'i Jerusalem.
         3 Ma 'ana si manga 'e lea 'uria 'i Damaskas, ma ka dao karangia na kau 'i fera, tona
         boroi na binabina faasia 'i mamangaa ka binalu naa faafi nia.
         4 Ma nia ka 'asia 'i thaegano, ma ka rongoa tee si lingee baea 'e 'urii fuana, “Saul
         'ae, Saul! 'Urifita nee 'oko faangada nau ngwalee?”
         5 Sui tha Saul 'e olisia ka 'urii, “Arai 'ae, 'oe ni ti nena?” Ma si lingee doo neri
         'e olisia ka 'urii, “Nau tha Jisas, na ngwane ne 'o faangadaa.
         6 'O tatae, 'oko lea naa 'i fera, ma dau faarongo 'ana si doo ne 'ou ilia.”
         7 Ma na ngwane ki ne da lea fonea tha Saul, da ka takwe enoeno, ma da si thaea naa
         ta si baea. Da rongoa si lingee doo neri, sui ta 'e langi da si rikia bo ta ngwane.
         8 Sui tha Saul 'e tatae mai, ma ka kwakwasia maana, sui ta 'e langi si rikia bo ta
         si doo. Ma da dau 'ana 'abana, da ka talaia naa 'uria 'i Damaskas.
         9 Tha Saul si rikia naa ta si doo, sulia maana 'e rodo naa sulia olu fe dani. Ma sulia
         olu fe dani neri ki laubo, 'e langi si 'ania ta si fanga, ma si kuufia laubo ta si
         kafo.
         10 Ma na tee ngwane fafurongo tha Jisas laubo na thatana tha Ananias, 'e too laubo 'i
         Damaskas, ma ka lionununa na Aofia. Ma na Aofia ka bae 'urii fuana, “Ananias 'ae!”
         Ma tha Ananias 'e olisia ka 'urii, “Aofia 'ae, nau nee.”
         11 Na Aofia ka bae 'urii fuana, “'O kwaimaakwali, 'oko lea sulia tale ne da 'alangia
         'ana ‘Tale 'O'olo,’ ma 'oko lea 'uri beu tha Jiudas, 'oko soetalafana 'uria tee ngwane
         faasia 'i Taasis na thatana tha Saul. Nia 'e foa 'ana 'i seeri,
         12 ma nia lionunumu sui naa ne 'o ruu kau 'i siana, ma 'oko alua 'abamu faafi nia, fasi
         na roo maana ka lilio lau.”
         13 Sui tha Ananias 'e olisia ka 'urii, “Aofia 'ae, ngwane 'oro ki da faarongo nau 'ana
         ngwane ne ma si doo ta'ae 'oro ki ne 'e ilia fuana imole 'oe ki 'i Jerusalem.
         14 Ma nia 'e lea na mai 'i see 'i Damaskas, fasi ka daua ni ti kera ne da foasi 'oe,
         sulia na ngwane ni foa baita ki ne da alamatana fuana.”
         15 Sui ta na Aofia 'e olisia ka 'urii, “'O lea 'amu, sulia nau ku fili nia sui naa fasi
         ka rao fuaku, ma kau faatalo 'ani nau fuana imole ki ne langi lau imole Jiu ki, ma
         na ngwane 'inito kera ki, ma fuana imole ki 'i Israel laubo.
         16 Ma nau 'i tala'aku ne kwau faatana fuana si doo ki ne nia kau ngada 'ania 'ana si
         manga ne nia kau faatalo 'ani nau.”
         17 'Urineri tha Ananias 'e lea, ka ruu 'i laona beu neri, ma ka alua 'abana faafia tha
         Saul, ma ka bae 'urii, “Ngwane futa nau Saul 'ae, tha Jisas na Aofia 'i tala'ana ne
         odu nau mai. Nia bae 'e daofaatai fuamu sulia tale, 'ana si manga bae 'o lea mai 'i
         see. Nia ka odu nau mai, fasi 'oko lilio lau, ma 'oko too 'ana Mangoedoo Abu.”
         18 Ma 'ali'ali bo roo si doo ilingia unafana thakwari ka 'asia naa faasia maana tha
         Saul, ma nia ka lilio lau. Sui nia 'e tatae, ma ka sisiuabu naa.
         19 Ma 'i burina ne 'e fanga ka sui naa, na nonina ka suukwai lau. Tha Saul 'e too fonea
         bare ngwane fafurongo ki 'i Damaskas sulia ange fe dani.
         20 Ma nia ka lea 'ali'ali 'uri beu ni foalae, ma 'e thafalia na baelae sulia tha Jisas
         ka 'urii, “Tha Jisas naa na Ngwela nia tha God.”
         21 Ma ni ti kera ne da rongoa, da ka kwele 'asiana, ma da soetalafada kwailiu 'i malutada
         da ka 'urii, “Nee rongwane 'ae, nia na ngwane bae 'e totoo 'i Jerusalem nee, ma ka
         thaumaelia imole ki ne da foa 'ana thatana tha Jisas? Ma nia 'e lea na mai 'i see,
         fasi ka dau imole neri ki, ma ka talaida siana ngwane ni foa baita ki?”
         22 Tha God 'e filia tha Saul, ma na baelana ka suukwai 'asiana. Ma tha Saul ka faatana
         sulia tha Jisas laona na Kekedalae Abu ne nia na ngwane ne tha God filia. Ma ka 'urineri,
         imole Jiu ki ne da too 'i Damaskas, da ka lalafusia naa olisilana 'ana ta si doo.
         23 Ma 'i burina fe dani 'oro ki 'e sui, imole Jiu ki da ka koni 'uria ngata ofulae 'uria
         thaumaelilana tha Saul.
         24 Sulia dani ma na rodo, da ka folo 'usia maana na maethakaa 'ana maetoaa neri fasi
         da ka thaumaelia. Sui ta tha Saul 'e rongoa na manatalae doo kera ki.
         25 Ma 'ana tee fe rodo, na bare ngwane fafurongo nia ki da talaia, da ka faasifoa laona
         na kukudu baita 'uria 'i maa sulia maekwakwadaa 'initoona sulufau ne da 'ui kalia
         'ana na maetoaa neri.
         26 Ma tha Saul 'e lea 'i Jerusalem, ma ka thasi 'uria lea ofulae fonea na imole ne da
         manata mamana 'ana tha Jisas ki. Ma langi da si faamamanea na thasa nia nee ta ngwane
         fafurongo laubo 'ana tha Jisas, ma da ka mau 'ani nia.
         27 Bo tha Banabas 'e lea mai, ka talaia siana na aposol ki, ma ka faarongo da 'ana ne
         tha Saul 'e rikia na Aofia sulia tale, ma na Aofia ka bae laubo fuana. 'Urineri nia
         ka faarongo da laubo 'ana tha Saul ne 'e bae ramoramoa sulia tha Jisas 'i Damaskas.
         28 Ma da fi faamamanea, ma tha Saul ka fi too naa foneda, ma ka tatha laona ofutana
         'i Jerusalem, ma ka bae rara'a sulia tha Jisas.
         29 Ma nia 'e bae ma ka olisusuu fonea imole Jiu ki ne da bae 'ana baelae Grik, ma da
         ka thasi 'uria thaumaelilana.
         30 Ma 'ana si manga na ngwane ne da manata mamana ki da rongoa si doo neri, da ka talaia
         tha Saul 'uria 'i Sesarea, ma da ka fala 'uria 'i Taasis.
         31 Ma na imole manata mamana ki laona bali fera 'i Jiudea, ma 'i Galili, ma 'i Samaria
         ki, da ka fi too na 'ana enoenoa 'ana si manga neri. Ma na ofulada na imole manata
         mamana neri ka suukwai, ma ka baita lau 'ana imole 'oro ki ne da manata mamana. 'E
         'urineri, sulia na Mangoedoo Abu 'adomi kera, ma da ka faa'initooa na Aofia.
         32 Ma tha Pita 'e lea 'ana maetoaa 'oro ki, ma 'ana tee si manga nia ka lea 'i Lida
         fasi nia ka maatoona na imole tha God ki ne da too 'i laona maetoaa neri.
         33 Ma 'i seeri, nia ka daotoona tee ngwane thatana tha Aeneas ne nonina mae ma langi
         nia si tatae naa faasia na ifitai nia sulia kwalu fe ngali ki.
         34 Ma tha Pita ka bae 'urii fuana, “Aeneas 'ae, tha Jisas Kraes 'e gura 'oe naa 'ana
         si manga neri. 'O tatae, 'oko lukumia na ifitai 'oe.” Ma 'ali'ali bo tha Aeneas ka
         tatae naa.
         35 Ma na imole ki sui ne da too 'i Lida ma 'i Saron, da rikia, ma da ka manata mamana
         'ana Aofia.
         36 'Ana maetoaa 'i Jopa, tee keni ne manata mamana, nia too laubo 'i seeri, na thatana
         ni Tabita. ('Ana baea 'i Grik nia ni Dorkas.) Nia 'e ilia si doo 'okae 'oro 'asiana
         ki, ma ka kwai'adomi 'asiana laubo 'ana imole ne da siofaa ki.
         37 Ma 'ana si manga neri, nia matai, ma ka mae. Ma da ka taufia nonina 'e sui, da ka
         sakua, ma da ka ngala 'uria kade beu 'i langi, ma da egwelaa 'i seeri.
         38 Ma na maetoaa 'i Jopa langi si tau bo faasia 'i Lida, ma 'ana si manga neri imole
         ne da manata mamana ki da rongoa tha Pita 'e too 'i Lida, da ka fala roo ngwane ki
         siana fonea si baea 'urii, “'O lea 'ali'ali mai siameli.”
         39 'Urineri tha Pita ka lea fe kera. Ma si manga 'e dao 'ana, da ka talaia 'uria kade
         beu ne 'i langi. Na gwe 'oru ki sui bo ne, da koni siana tha Pita 'i seeri, ma da
         ka angi. Ma da ka faatana na maku 'oro ki ne keni neri 'e taia 'ana si manga 'e moori
         'ua.
         40 Sui tha Pita ka talai kera teefau, da ka kotho 'i maa faasia kade beu neri, ma nia
         'e boruru, ka foa. Sui nia ka abulo fuana gwe rae neri, ka bae 'urii fuana, “Tabita
         'ae, 'o tatae.” Ma na keni neri ka kwakwasia maana, ma si manga 'e lio kau, nia ka
         rikia tha Pita, ma nia 'e sulatatae ma ka gooru.
         41 Ma tha Pita 'e dau 'ana 'abana, ma 'e 'adomia ka tatae ka takwe. Sui nia ka 'ai mai
         'uria gwe 'oru bae ki, fonea na imole ne da manata mamana ki, ma ka faatana ni Dorkas
         ne 'e moori naa.
         42 Na unuunua sulia si doo neri 'e talofia ofutana maetoaa lalau 'i Jopa, ma na imole
         'oro ki da ka manata mamana naa 'ana na Aofia.
         43 Ma tha Pita ka too 'i Jopa sulia fe dani 'oro ki fonea na ngwane ne thatana tha Saemon,
         na ngwane ne raoa nia 'uria thaungailana 'unge doo 'ana buluka ki.

1 Ma tee ngwane 'i Sesarea ne thatana tha Konelias, na ngwane naonao 'ana ngwane ni
         firu ki 'i Rom ne da 'alangia 'ana “Bare ngwane 'i Itali.”
         2 Nia na ngwane ne 'e faa'initoa tha God, ma ka foa ngwaluda laubo. Nia fonea na imole
         ki sui laona beu nia ne da foasia tha God, ma da ilia doo 'okae 'oro ki 'uria 'adomilana
         imole siofaa ki 'i Jiu laubo.
         3 Aia, ma ka tala'ana oluna kade thato 'i thaulafi 'ana tee fe dani, nia 'e rikia tee
         faataia, na enselo tha God 'e daofaatai ma 'e lea mai ka bae 'urii fuana, “Konelias
         'ae!”
         4 Nia 'e alua maana 'ana enselo neri, ka mau, ma ka bae 'urii, “Ngwane baita nau 'ae,
         tae naa ne 'o dooria?” Ma na enselo neri 'e olisia ka 'urii, “Tha God 'e nonithathala
         'asiana suli 'oe, ma ka alafaafia na foalae 'oe ki ma na raoa 'okae ne 'o ilia 'ana
         'adomilana imole siofaa ki, ma tha God kau kwaiarangai 'oe 'uria si doo neri.
         5 'Ana si manga neri naa, 'okou fala tai ngwane da ka lea 'uria 'i Jopa fasi da ka
         soea mai tee ngwane ne thatana tha Saemon Pita.
         6 Nia 'e too laona luma tee ngwane rao 'ana 'unge doo 'ana buluka ki, thatana tha Saemon
         bae na luma nia 'e too sulia asi.”
         7 Na enselo neri 'e bae 'urineri fuana sui, ka lea na 'ana. Ma tha Konelias ka soea
         mai roo ngwane 'ana ngwane ki ne da rao 'i laona beu nia 'i siana, fonea tee ngwane
         ni firu nia, na ngwane neri 'e foasia laubo tha God.
         8 Ma nia 'e faarongo kera 'ana si doo ne 'e rikia ma ka rongoa. Sui nia ka odu keerua
         kau 'uria 'i Jopa.
         9 'Ana fe dani 'i buri, si manga ngwane neri ki da lea 'ua kau, ma da karangi dao na
         'ana maetoaa 'i Jopa, ma 'ana si manga neri tha Pita 'i raa 'i fafona luma, fasi ka
         foa 'ana 'i asoa.
         10 Ma nia 'e fiolo, ma 'e dooria ka fanga. Ma 'ana si manga da kwaimaakwali 'ua 'ana
         fanga ki, nia ka rikia tee faataia.
         11 Nia 'e rikia 'i thalo 'e 'ifi, ma ka rikia na doo ilingia 'abe maku reba ne da faasifoa
         mai 'i thaegano laona molaagali, ma rikilana 'e ilingia ta ngwane ne dau 'ania 'ana
         fai susui doo ki.
         12 Ma laona 'abe maku neri na doo moori ki, na doo 'a'ala ki, na doo angoango ki, ma
         na tha'aro kwasi ki. Na doo neri ki, na bibirangaa tha Mosis 'e luia ta imole si 'ania.
         13 Sui nia ka rongoa tee si lingee doo 'e bae 'urii fuana, “Pita 'ae, 'o tatae 'oko
         thaumaelida, ma 'oko 'anida.”
         14 Ma tha Pita 'e olisia ka bae 'urii, “Aofia 'ae, 'e langi 'asiana, sulia langi kwasi
         'a'ania ta si doo ne sua ma ka bilia.”
         15 'Urineri na lingee doo neri ka bae lau 'urii fuana, “'E langi 'osi thaea doo sua
         ma doo bilia 'ana doo ki ne tha God 'e thaea 'e 'okae, ma ka mola bana 'uria 'anilana.”
         16 Olu si manga ki ne si doo neri 'e faatai 'urineri 'ania, sui da ka olitana laubada
         na 'abe maku bae ma na doo bae ki sui 'uria 'i thalo.
         17 Ma tha Pita ka manata 'ana sulia maalutana si faataia neri ne 'e rikia. Ma 'ana si
         manga neri laubo na ngwane bae ki tha Konelias 'e oduda mai, da ka soetalafana 'uria
         luma tha Saemon, ma da ka dao naa 'i maana maethakaa.
         18 Ma da soetalafada da ka 'urii, “'Urii ma tee ngwane thatana tha Saemon Pita 'e too
         'i see?”
         19 Ma 'ana si manga neri, tha Pita 'e manata 'ua bana sulia si faataia bae 'e rikia,
         sulia 'e dooria ka thaitamana maalutana. Ma na Mangoedoo Abu ka bae 'urii fuana, “Fafurongo
         fasi, na olu ngwane ki da dao 'i see, ma da rofe 'uri 'oe.
         20 Tatae, 'oko sifo kau siada, ma ka langi 'osi manata ruarua lau 'uria lealae foneda,
         sulia nau ne ku faleda mai.”
         21 Sui tha Pita 'e sifo kau siada, ka bae 'urii, “Nau naa na ngwane ne molu rofe 'uria.
         'Urii ma molu lea 'urifita mai nee?”
         22 Da olisia da ka bae 'urii, “Tha Konelias na ngwane naonao ni firu ne odu kameli mai.
         Nia na ngwane 'okae, ma ka foasia laubo tha God. Ma na imole ki sui bo 'i Jiu da faare
         baita 'asiana 'ani nia. Ma tee enselo tha God ka thaea fuana fasi nia ka soe 'oe 'uria
         'i luma nia, ma 'e dooria ka rongoa si doo ne 'ou thaea fuana.”
         23 Ma tha Pita 'e talaia kau ngwane neri ki 'i luma, ma da ka too fonea 'ana fe rodo
         neri. Sui 'i laasikadangi 'ana ruana fe dani, tha Pita 'e thathalu ma ka lea foneda
         ma tai ngwane ki 'i Jopa ne da manata mamana.
         24 'Ana fe dani 'i buri, da ka dao naa 'i Sesarea, si kula bae tha Konelias 'e kwaimaakwali
         'ania. Ma na doorana ki, ma na ngwane kwaimani nia ki ne 'e laefida mai, da maasia
         laubo tha Pita ma tha Konelias.
         25 Ma si manga tha Pita thasa kau ruu bo kau, tha Konelias 'e daotoona, ma ka boruru
         'i 'aena tha Pita, ma thasa ka foasia na 'ana.
         26 Sui ta tha Pita 'e taea ka bae 'urii, “'O tatae, sulia nau nee na ngwane ilingi 'oe
         laubo.”
         27 Ma tha Pita ka bae fonea tha Konelias, ma daru ka ruu na kau laona luma. Ma nia ka
         rikia imole 'oro 'asiana da koni.
         28 Ma ka bae 'urii fuada, “Kamolu molu thaitamana 'okae sui naa 'ana ne na bibirangaa
         kameli Jiu ki, 'e luia langi meli si ruu 'i laona luma kamolu ki, ma ka langi meli
         si rao ofu fone kamolu imole ki ne langi lau Jiu. Sui ta, tha God 'e faatana sui naa
         fuaku fasi ka langi kwasi thaea ta ngwane 'ana ngwane bilia ma langi ka sua.
         29 Nia ne adea ku lea mai si manga ne 'o soe nau mai 'ania, ma ka langi kwasi lea mai
         fonea ta manata ruarualae. 'Urineri ku soetalafamolu, 'uria tae ne molu ka kwaiodui
         kau 'uri nau?”
         30 Tha Konelias 'e olisia ka 'urii, “Nau ku foa 'aku 'i luma nau 'ana oluna kade thato
         'i thaulafi 'urineri, ma tona boroi tee ngwane 'e 'afi 'ana maku ngwaasinasina 'e
         takwe naa 'i naofaku,
         31 ma ka bae 'urii, ‘Konelias 'ae, tha God 'e rongoa naa foalae 'oe, ma ka rikia na
         raoa 'okae 'oe ki 'ana 'adomilada na imole siofaa ki.
         32 'O fala ta ngwane ka lea 'i Jopa fasi ka soea mai tee ngwane thatana tha Saemon Pita.
         Nia too fonea tha Saemon, na ngwane bae 'e rao 'ana 'ungana buluka ki, ma na luma
         nia 'e too sulia one 'i asi.’
         33 Nia ne, 'ali'ali ku laefi 'oe mai. Ma 'e 'okae 'asiana ne 'oko lea mai. Iuka, kolu
         sui naa ne kolu too 'i see 'i naofana tha God, ma kameli meli kwaimaakwali naa ura
         rongolana doo ki sui ne tha God 'e dooria 'ou faarongo kameli 'ania.”
         34 Tha Pita ka bae 'urii, “Nau ku thaitamana 'okae 'ana ne tha God 'e rikia na imole
         ki sui ka bobola sui bo, ma langi si 'ilisia imole ki.
         35 Ma ni ti boroi 'ana ne 'e faare baita 'ana tha God, ma ka ilia doo 'o'olo ki, nia
         naa ne na ngwane ne tha God 'e ele sulia, sui boroi 'ana ta kwalafaa tae ne nia 'e
         lea mai faasia.
         36 Nau ku thaitamana molu rongoa sui naa na Faarongolae 'Okae ne tha God 'e fala mai
         fuana toaa 'i Israel. Nia 'e fala mai na Faarongolae 'Okae neri fasi kolu ka too 'ana
         fanualama sulia tha Jisas Kraes, ne 'e Aofia fuana imola ki sui.
         37 Molu ka thaitamana laubo si doo baita bae ki 'e fuli 'i Israel, thafali mai 'i Galili,
         burina bae tha Jon 'e thaea fasi na imole ki da ka abulo faasia ta'alae kera ki ma
         da ka sisiuabu.
         38 Ma molu ka thaitamana laubo ne tha Jisas na ngwane 'i Nasaret, ne tha God 'e fala
         na Mangoedoo Abu ma na suukwaia fuana. Tha Jisas 'e lea 'ana kula 'oro, ma ka ilia
         doo 'okae ki, ma ka guraa imole ki sui ne da too farana suukwaia nia tha Saetan. Tha
         Jisas 'e ilia si doo neri ki, sulia tha God 'e too fonea.
         39 Meli rikia naa si doo ki ne tha Jisas 'e ilia 'i Israel ma 'i Jerusalem. Sui da ka
         thaumaelia 'ana fotoilana sulia 'airarafolo.
         40 Sui ta, tha God 'e taea faasia maea 'ana oluna fe dani, ma ka faatai nia 'i tala'ana
         fuameli.
         41 'E langi nia si daofaatai lau fuana imole ki sui, nia 'e daofaatai bana fuameli na
         ngwane ki ne tha God 'e filia, ma meli ka faamamanea sulia meli fanga ma meli ka kuu
         naa fonea 'i burina ne tatae naa faasia maea.
         42 Ma nia ka bae fifii fuameli, fasi meli ka faamamanea ma meli ka faatalo 'ani nia
         naa tha Jisas na ngwane ne tha God 'e filia fasi ka tooketaa imole moori ki ma na
         imole mae ki.
         43 Ma na profet ki sui ne da bae sulia na Kraes, na ngwane ne tha God 'e filia 'uria
         faamoorilana imole nia ki. Na profet ki da thaea na imole ki ne da manata mamana 'ani
         nia, tha God kau manatalukea ta'alae kera ki, 'ana suukwailana thatana tha Jisas Kraes.”
         44 Ma 'ana si manga tha Pita 'e bae 'ua bana, na Mangoedoo Abu ka sifo naa faafia imole
         ki sui ne da fafurongoa baelana.
         45 Ma na imole ki 'i Jiu ne da manata mamana 'ana tha Jisas, ne da lea mai faasia 'i
         Jopa fonea tha Pita, da ka kwele 'asiana, sulia tha God 'e fala dangatai laubo 'ana
         Mangoedoo Abu fuana imole ki ne langi lau Jiu.
         46 Iuka, da rongoa imole ki ne langi lau Jiu, da bae laubo 'ana baea 'e'ete ki, ma da
         ka faa'initoa tha God. Tha Pita ka bae 'urii,
         47 “Na imole nee ki, da too laubo 'ana Mangoedoo Abu ilingi kameli. Ma langi ta imole
         si tala'ana naa ka luida faasia sisiuabulae 'ana kafo.”
         48 Tha Pita 'e bae fifii fuada fasi da ka sisiuabu naa, sulia da manata mamana 'ana
         tha Jisas Kraes. Sui da ka gania fasi nia ka too lau foneda sulia ta ange fe dani.

1 Na aposol ki ma na imole manata mamana ki ne da too 'i Jiudea, da rongoa ne na imole
         ki ne langi lau Jiu da manata mamana laubo 'ana baelana tha God.
         2 Ma 'ana si manga tha Pita fonea ono imole manata mamana ki da dao 'i Jerusalem faasia
         'i Sesarea, na imole Jiu ki ne da manata mamana 'ana tha Jisas, da ka balufia tha
         Pita,
         3 da ka bae 'urii, “Se! 'Oe 'o ruu 'i laona luma kera imole ki ne langi lau Jiu ne
         langi da si 'irimamalafoa, ma 'oko fanga bamu foneda!”
         4 Ma tha Pita ka bae fuada sulia si doo ki sui ne fuli ka 'urii,
         5 “'Ana si manga ku too 'ana maetoaa 'i Jopa, nau ku foa, ma ku rikia tee faataia.
         Nau ku rikia tee doo ilingia ta abe maku reba ne da faasifoa mai faasia 'i lofothalo,
         'e ilingia 'ana tai ngwane ki da dau 'ana fai susui doo ki, ma ka sifo mai 'i siaku.
         6 Ma nau ku lilio 'i laona, ma ku rikia doo moori ki laona thaegano, doo 'a'ala ki,
         doo angoango ki, ma na tha'aro kwasi ki.
         7 'Urineri, nau ku rongoa tee si lingee doo 'e bae 'urii, ‘Pita 'ae 'o tatae, 'oko
         thaumaelida, ma 'oko 'anida!’
         8 Sui ta nau ku bae 'urii, ‘Aofia 'ae, langi 'asiana bo, sulia langi kwasi 'a'ania
         'ua ta si doo ne sua ma ka bilia, na doo ne ki bibirangaa tha Mosis 'e luia ta imole
         si 'ania.’
         9 Sui si lingee doo neri faasia lofothalo ka bae lau 'urii, ‘'E langi 'osi thaea ta
         si doo ne 'e sua ma ka bilia 'ana doo ki ne tha God 'e thaea 'e folaa naa.’
         10 Na doo neri 'e 'urineri 'ana olu si manga sui, da ka olitana laubo 'ada 'i langi.
         11 'Ana si manga neri, na olu ngwane ki ne tee ngwane 'e oduda mai siaku faasia 'i Sesarea,
         da ka dao naa 'i maana luma neri ku too 'ana.
         12 Ma na Mangoedoo Abu ka thaea fuaku, nau ku lea foneda, ma langi kwasi manata ruarua
         sulia kera langi lau ngwane Jiu ki. Ma na ono ngwane neri ki, ne da manata mamana
         ma da too 'i Jopa, da ka lea laubo fone nau 'uria 'i Sesarea, ma meli ka ruu 'i laona
         luma tha Konelias.
         13 Ma nia ka faarongo kameli 'ana ne 'e rikia tee enselo 'e takwe laona luma nia ma
         ka bae 'urii fuana, ‘'O odua ta ngwane 'uria 'i Jopa fasi ka soea mai na ngwane ne
         thatana tha Saemon Pita.
         14 Nia kau thaea baelana fuamu, thasa ni 'oe ma na 'aebara 'oe molu kau moori.’
         15 'Ana si manga ku thafali bae bo fuada, na Mangoedoo Abu ka sifo na mai faafida, ilingia
         laubo bae 'e sifo mai faafi kolu 'ana fe dani bae 'ana Pentekos.
         16 Ma nau ku manatatoona si doo bae Aofia 'e thaea ka 'urii, ‘Tha Jon 'e faasisiuabua
         bana imole ki 'ana kafo, sui ta, tha God kau faasisiuabu kamolu 'ana Mangoedoo Abu.’
         17 Tha God 'e fala laubo Mangoedoo Abu fuana imole ki ne langi lau Jiu, ilingia laubo
         ne 'e fala fuakolu, 'ana si manga bae kolu manata mamana 'ana Aofia tha Jisas Kraes.
         'Urineri ne langi kwasi tala'ana kwau luia tha God, si manga 'e alafaafia na imole
         nee ki!”
         18 Ma 'ana si manga da rongoa si doo neri, na ngunungunulae kera ki ka sui naa, ma da
         ka faabaitaa naa tha God, da ka 'urii, “God 'e alamatana laubo imole ki ne langi lau
         Jiu boroi, da ka abulo faasia ta'alae kera ki, ma da ka moori!”
         19 Ma sulia na kwai faangadalae 'ana si manga bae da thaumaelia 'ana tha Stefen 'e baita,
         nia ne adea na imole ki ne da manata mamana da ka tagala. Ma tai imole ki 'ada da
         lea 'uria bali fera 'i Fonisia, ma 'uria na auaua 'i Saeprus, ma na maetoaa baita
         'i Antiok, ma da ka faarongo 'ana Faarongolae 'Okae fuana imole ki 'i Jiu bana talifili
         kera.
         20 Ma tai imole ki ne da manata mamana ne da lea mai faasia auaua 'i Saeprus, ma tee
         maetoaa baita 'i Saeren, da ka lea laubo 'uria 'i Antiok, ma da ka faarongo 'ana Faarongolae
         'Okae sulia na Aofia tha Jisas fuana imole ki ne langi lau Jiu laubo.
         21 Ma na suukwaia tha God ka too fonea na imole ki ne da manata mamana, ma na imole
         'oro ki, da ka manata mamana laubo, ma da ka abulo 'uria na Aofia.
         22 Na faarongolae sulia si doo neri ki 'e talofia na ofulada na imole manata mamana
         'i Jerusalem ma na ngwane naonao kera ki. Ma da ka fala naa tha Banabas 'uria 'i Antiok.
         23 Ma 'ana si manga 'e dao bo 'i seeri, nia ka liothaitamana ne tha God fala 'okaelae
         fuana imole ki 'i seeri, nia ka nonithathala 'asiana, ma ka faasuukwai kera teefau
         fasi da ka takwe ngado 'ana manata mamanalae kera 'ana na Aofia.
         24 Tha Banabas na ngwane 'okae, ma na manata mamanalae nia ka suukwai, ma na Mangoedoo
         Abu ka funguli nia. Ma sulia tha Banabas, nia nee na imole 'oro ki da ka thafali manata
         mamana naa 'ana na Aofia.
         25 'I buri, tha Banabas ka lea naa 'i Taasis, fasi ka rofe 'uria tha Saul.
         26 Ma si manga 'e daotoona, nia ka talaia, daru ka lea naa 'i Antiok. Ma daru ka too
         'i seeri sulia tee fe ngali. Ma daru ka ofu fonea imole 'oro ki ne da manata mamana
         'i seeri, ma daru ka toodoo fuada. Ma 'i Antiok ne na imole ki da thafalia 'alangilada
         na imole manata mamana ki 'ana na “Imole nia ki tha Kraes.”
         27 Ma 'ana si manga neri, tai profet da lea faasia 'i Jerusalem, da ka dao 'i Antiok.
         28 Tee ngwane 'ada ne thatana tha Agabus, 'e takwe, ma ka bae 'ana suukwailana Mangoedoo
         Abu, ma ka thaea thasa na uni fioloa baita kau tatha laona molaagali. Nia 'e dao mai
         'ana si manga tha Kladius 'e 'inito 'i Rom.
         29 Ma na bare ngwane fafurongo ki, da ka manata 'uria falemalefolae 'uria 'adomilada
         na imole ki ne da manata mamana ne da too 'i Jiudea. Ma na imole ki sui, da ka fala
         si doo ki ne tala'ana dau fala.
         30 Ma da ade 'urineri, ne da ka fala si falelae kera ki fuana tha Banabas ma tha Saul,
         fasi daru ka ngala fuana ngwane naonao kera na ofulada na imole manata mamana ki 'i
         Jerusalem.

1 'Ana si manga neri, tha Herod na ngwane 'inito 'e daua tai imole 'ana imole manata
         mamana ki, ma 'e dooria ka faangada kera.
         2 Ma 'e fala na ngwane ni firu nia ki fasi da ka thaumaelia tha Jemes, na doorana tha
         Jon, 'ana 'ila ni firu.
         3 Ma si manga 'e rikia ne na Jiu ki da nonithathala sulia si do neri nia 'e ilia, nia
         ka fala ngwane ni firu nia ki, da ka daua laubo tha Pita. Nia 'e ilia si doo neri
         'ana si manga 'ana “Fangaa 'ana Tathalae.”
         4 Ma 'i burina da daua sui naa tha Pita, da ka alua 'i laona dele, ma na fai barengwane
         na firu ki ne da folo 'usia, ma 'ana barengwane neri ki, da alua fai nonii ngwane
         'ana tee barengwane. Sulia tha Herod 'e manata 'uria ketolana tha Pita 'i maana imole
         ki burina Fangaa 'ana Tathalae.
         5 Tha Pita 'e too bana laona dele. Ma na ofulada na imole manata mamana ki, da ka foa
         suukwai fuana tha God fasi ka 'adomia tha Pita.
         6 'Ana fe rodo 'i nao 'ana ne tha Herod kau ketoa tha Pita 'i maana imole ki, tha Pita
         'e maleu bana 'i malutana roo ngwane fofolo ki. Da kania 'ana roo seni ki, ma na ngwane
         fofolo ki da ka folo laubo mai 'i maana maethakaa 'ana dele neri.
         7 Ma tona boroi tee enselo nia na Aofia 'e dao mai ka takwe naa 'i siana, ma tee folaalae
         baita ka talafia naa laona mae dele neri 'e too 'ania. Na enselo 'e dau 'i gwauna
         'abana tha Pita ma 'e faatharasia, ka bae 'urii, “'O tatae 'ali'ali!” Bo, na seni
         bae da kania 'ana roo 'abana ka 'asia naa faasia 'abana.
         8 'Urineri na enselo neri ka bae 'urii, “'O 'afi 'ana maku 'oe, ma 'oko alua tae butu
         'oe ki 'aemu.” Ma tha Pita ka ade naa sulia. Sui na enselo neri ka bae lau 'urii,
         “'O 'afisia maku ruruu fafo baita 'oe, ma 'oko lea mai fone nau.”
         9 Ma tha Pita ka lea naa 'i burina 'i maa faasia laona dele. Sui ta, 'e langi si thaitamana
         bo si doo neri na enselo 'e ilia 'ani nia, ka mamana ma laa 'e langi. Sulia 'e fiia
         'ana thasa 'e maleubole bana.
         10 Ma na enselo neri fonea tha Pita, daru lea, daru ka talua naa etana ngwane folo,
         sui na ruana ngwane lau, sui daru ka fi dao 'ana 'olofolo ne da thaungana 'ana babae
         thalo, ne 'e lea kau 'uria laona fera. Ma na maethakaa neri ka tala 'ifi bana fuadarua,
         ma daru ka kotho na kau 'i maa. Ma si manga daru lea na kau sulia tale baita, na enselo
         neri ka lea na 'ana faasia tha Pita.
         11 Ma tha Pita ka fi thaitamana si doo ne fuli fuana ma ka bae 'urii, “Iuka nau ku fi
         thaitamana 'e mamana 'asiana. Tha God 'e fala mai enselo nia, ma ka 'adomi nau faasia
         tha Herod ma na imole ki 'i Jiu, ma langi da si thaumaeli nau ilingia ne da ngata
         ofu 'uria ililana.”
         12 Si manga tha Pita 'e thaitamana si doo neri, nia ka lea naa 'i luma ni Meri na gaa
         tha Jon Mak. Ma na imole 'oro ki da koni laona luma neri, ma da foa 'ada.
         13 Si manga tha Pita 'e dao mai, nia ka takwe 'i burina maethakaa, ma ka kidikidi. Ma
         tee thaari ni rao 'i luma neri na thatana ni Roda ka lea na mai.
         14 Ma si manga 'e rongo thaitamana lingena tha Pita, nia ka nonithathala 'asiana, ma
         langi nia si 'ifingia bo 'olofolo. Nia 'e fita ka oli, ma ka faarongo fasi 'ana ne
         tha Pita 'e takwe mai 'i maa.
         15 'E langi da si manata mamana 'ana, ma da ka thaea 'e oengwanea naa. Sui ta, nia 'e
         susuu bana ka bae 'urii, “Nau ku bae mamana nee.” 'Urineri bo da olisia da ka 'urii,
         “Alamia na enselo ne liosuli nia tomone nena.”
         16 Ma 'ana si manga neri laubo, tha Pita 'e kidikidi ka lado bana. Ma si manga da 'ifingia
         na 'olofolo, da ka rikia naa tha Pita, ma da ka kwele 'asiana.
         17 Ma nia 'e fala si mamalafoa 'ana 'abana fuada fasi da ka too enoeno. Ma nia ka faarongoda
         thasa tha God ne lafua nia faasia laona dele. Ma nia ka bae 'urii, “Molu lea kau,
         ma molu ka faarongo 'ana si doo ne ki fuana tha Jemes ma na imole ki ne da manata
         mamana.” 'I burina ne 'e thaea si doo neri ki sui, nia ka lea na kau 'ana 'uria ta
         si kula 'e'ete.
         18 Ma 'i laasikadangi, na ngalungalulae baita ka thafali naa 'i malutada na ngwane fofolo
         ki, sulia da lalafusia si doo ne 'e fuli fuana tha Pita.
         19 Ma tha Herod ka fala baelana fasi da ka rofe 'uria tha Pita. Sui ta, 'e langi da
         si daotoona bo. Ma nia ka bae mai 'uria na ngwane fofolo ki, fasi ka soetalafada.
         Sui ta, 'e langi da si thaitamana si doo ne fuli fuana tha Pita, bo nia ka fala ngwane
         ni firu nia ki, da ka thaumaelida teefau. Ma 'i buri, tha Herod ka lea faasia 'i Jiudea,
         ma ka too fasi 'ana 'i Sesarea.
         20 Ma tha Herod ka rakethasu 'asiana fuana imole ki 'i Taea ma 'i Saedon. Ma da ofu
         'ada 'i tala'ada, da ka lea siana tha Herod. Da lea da ka dao fasi 'i siana tha Blastas
         fasi ka 'adomi kera, sulia nia na ngwane baita 'i laona beu tha Herod. Sui fatai da
         fi lea siana tha Herod, da ka gani nia 'uria enoenoa. Da gani nia 'urineri, sulia
         da dooria folilana fanga faasia bali fera ne tha Herod 'e 'inito faafia.
         21 Ma 'ana fe dani ne tha Herod 'e filia fasi nia ka bae fuana imole ki, 'e dao na mai.
         'Urineri bo nia 'e 'afisia maku kwanga nia ki, ma ka fi too 'ana si kula ni gooru
         nia ngwane 'inito, ma ka bae fuada.
         22 Si manga 'e bae ua bo, na imole ki da ka busu naa 'ana akwalae da ka 'urii, “Na ngwane
         naa langi neri 'e bae neri, ta god na 'ana neri!”
         23 Ma 'urineri bo na enselo neri tha God 'e lea mai ma ka kwaea tha Herod, ma nia ka
         matai, sulia 'e langi nia si faabaitaa bo tha God. Ma na ngwangwaa ki da ka 'ania
         nonina lelea ka mae bo.
         24 Ma na baelana tha God ka dao 'ana fera 'oro ki, ma na imole 'oro ki da ka manata
         mamana 'ani nia.
         25 Tha Banabas ma tha Saul, daru totoo 'i Jerusalem sui daru ka oli naa 'uria 'i Antiok
         'i burina ne daru faasuia naa raoa ne da fala fuadarua. Ma daru ka talaia laubo tha
         Jon Mak fone keerua.

1 Ma tai profet ma na ngwane toodoo ki, da too laubo 'i Antiok, foneda na ofulada na
         imole manata mamana ki, ma ni kera ne: tha Banabas, tha Simion bae da 'alangia 'ana
         “Ngwane boboraa,” tha Lisias faasia 'i Saeren, tha Manaen bae 'e too fonea tha Herod
         na ngwane 'inito, ma tha Saul.
         2 'Ana si manga na ngwane neri ki da abufanga ma da ka foasia tha God, na Mangoedoo
         Abu ka bae 'urii fuada, “Molu ka filia tha Banabas ma tha Saul fasi daru ka ilia si
         raoa ne ku filidarua 'uria.”
         3 'I burina ne da abufanga ma da ka foa, da ka alua naa 'abada faafi keerua, sui da
         ka odu keerua na kau.
         4 Sulia na Mangoedoo Abu 'e odua tha Banabas ma tha Saul, daru ka lea naa 'uria 'i
         Selusia faasia 'i Antiok. Ma daru ka faifolo naa 'uria auaua 'i Saeprus.
         5 Si manga daru dao 'ana maetoaa 'i Salamis, daru ka faatalo 'ana baelana tha God laona
         beu ni foalae kera Jiu ki. Ma tha Jon Mak 'e lea laubo fonedarua fasi ka 'adomi keerua.
         6 Ma si manga da lea faasia 'i Salamis, da ka tatha dongaa naa 'uria 'i Pafos ne 'e
         too 'ana ta bali ai 'ana auaua neri. 'I seeri, ne da daotoona tee ngwane 'i Jiu na
         thatana tha Barjisas 'e rao 'ana tala 'ana lufinangwai. Ma nia ta profet susuke laubo.
         7 Nia 'e kwaimani fonea tha Sergius Polus na ngwane liotoo 'asiana ne 'e 'inito 'ana
         auaua neri. Na ngwane 'inito neri 'e kwaiodui 'uria tha Banabas ma tha Saul, sulia
         'e dooria 'asiana ka rongoa 'ana baelana tha God. Ma daru dao daru ka bae naa fonea.
         8 Sui ta, tha Barjisas ne rao 'ana tale 'ana 'ilu, ne ta thata lau 'ana tha Elaemas
         'ana baelae 'i Grik, 'e tatae suusida, ma ka thasi 'uria folilana ngwane 'inito neri
         fasi nia si manata mamana 'ana tha Jisas.
         9 Ma na Mangoedoo Abu ka burasia tha Saul ne da 'alangia laubo 'ana tha Pol, nia ka
         alua naa maana 'ana ngwane ne rao 'ana tale 'ana lufinangwai,
         10 ma ka bae 'urii fuana, “'Oe kalena akalo! 'Oe 'o maalimae 'ana doo 'okae ki sui.
         'O thaitamana 'asiana laubo kwalukaela sukelae ta'ae ki, ma 'ana si manga ki sui 'o
         thasi 'uria bulasilana mamanalae tha God 'ana sukea ki.
         11 'O thaitamana tha God kau fala kwakwaelae fuamu 'ana si manga neri naa. Na maamu
         kau rodo, ma 'osi rikia raralana thato sulia ta tee kae si manga.” Ma 'ana si manga
         neri banaa, na maana tha Elaemas ka rodo naa, ma ka fali galogalo na 'ana 'uria ta
         ngwane ne kau dau 'ana 'abana ma ka talaia.
         12 Ma si manga na ngwane 'inito neri 'e rikia si doo neri ki, nia ka manata mamana naa
         'ana tha Jisas, ma ka kwele 'asiana 'ana toodoolae sulia na Aofia.
         13 Sui tha Pol ma tai ngwane ne da lea fonea, da toofolo mai faasia 'i Pafos, ma da
         ka dao 'ana maetoaa 'i Perga, laona bali fera 'i Pamfilia. Ma tha Jon Mak ka lea faasidarua
         'i seeri, ma ka oli naa 'uria 'i Jerusalem.
         14 Sui ta da lea faasia 'i Perga, da ka dao naa 'i Antiok, maetoaa laona bali fera 'i
         Pisidia. Ma 'ana Sabat, da ka lea laona beu ni foalae kera Jiu ki, ma da ka 'ono naa
         'i thaegano.
         15 'I burina ne da teemai faasia si Baea Fifii nia ki tha Mosis ma na Kekedalae kera
         na Profet ki, na ngwane naonao ki 'ana beu ni foalae neri da ka fala si baea fuada
         da ka 'urii, “Ngwane kwaimani ki 'ae, lelea sa muru too 'ana ta si baea ni kwaiareilae
         fuana imole nee ki, muru ka thaea naa.”
         16 'Urineri, tha Pol 'e tatae, ma ka kwaikaru 'ana 'abana fasi da ka too enoeno, ma
         'e thafali bae ka 'urii, “Imole ki 'i Jiu 'ae, ma kamolu imole ki ne langi lau Jiu
         ne molu too 'i see 'uria foasilana tha God, molu rongo nau fasi mai!
         17 Tha God kolu imole ki 'i Jiu, 'e filia kokoo kolu ki ma 'e alamataida da ka 'oro
         'asiana si manga bae da too 'i Ijip, 'ana si kula ne langi lau fera kera. Ma tha God
         ka olitai kera faasia 'i Ijip 'ana suukwaia baita nia.
         18 Ma fulingana karangia fai akwale fe ngali ne, 'e lio sulida 'ania 'i laona bali fera
         kwasi.
         19 Nia ka faafunuia fiu kulee toaa ki 'i Kenan, ma ka fala gano kera fuana imole neri
         ki fasi da ka nauthata 'ania.
         20 'E ngalida tala'ana fai talange fe ngali ma lima akwale fe ngali, 'ito 'i Ijip lelea
         ka dao 'i Kenan. 'I buri, tha God ka fala ngwane ni keketoa ki fuada, lelea ka dao
         'ana si manga bae tha Samuel 'e profet.
         21 Ma si manga da gani 'uria ta ngwane 'initooa, tha God ka filia tha Saul fasi ka 'inito
         fuada. Tha Saul neri na 'alakwa tha Kis, faasia 'aebara tha Benjamin. Ma nia ka 'inito
         fuada sulia fai akwala fe ngali.
         22 Sui tha God ka lafua tha Saul, ma ka alua tha Deved ka 'inito fuada. Ma tha God ka
         bae 'urii sulia tha Deved, ‘Tha Deved, na 'alakwa tha Jesi, nia nee na ngwane ne ku
         nonithathala 'asiana sulia, nia na ngwane ne tala'ana ka ilia doo ki sui ne ku dooria
         nia ka ilia.’
         23 Faasia kwalafaa nia tha Deved ne tha God 'e filia tha Jisas ka alua nia na Faamoori
         fuana imole ki sui 'i Israel, ilingia bae 'e alangana 'ua na mai.
         24 'I nao 'ana ne tha Jisas 'e thafalia na raoa nia, tha Jon bae faatalo 'ani nia fuana
         imole ki sui 'i Israel fasi da ka abulo faasia ta'alae kera ki, ma da ka sisiuabu.
         25 Ma 'ana si manga tha Jon 'e karangi ka faasuia naa raoa ne 'e ilia, nia ka bae 'urii
         fuana imole ki, ‘Alamia kamolu fiia thasa nau na ngwane bae tha God 'e filia naa nee,
         sui ta, 'e langi. Nau langi lau na ngwane neri molu kwaimaakwali maasia. Nia kau dao
         mai 'i buriku, ma nau kwasi tala'ana kwau 'agwaaro, ma ku lukea na butu nia ki 'i
         'aena.’
         26 “Ma kamolu dooraku ki 'ana kwalafaa tha Abraham, ma kamolu imole ki ne langi lau
         Jiu ne molu koni 'i see 'uria foasilana tha God, tha God 'e fala na mai si baea ni
         mooria nee fuakolu sulia tha Jisas.
         27 Aia, ma na imole ki ne da too 'i Jerusalem, ma na ngwane naonao kera ki, 'e langi
         da si thaitamana ni tai ne tha Jisas. Ma langi da si thaitamana bo baelana profet
         ki, sui boroi 'ana da ka teemainia 'ana fe Sabat ki sui. Nia nee da ka 'olea maelana
         tha Jisas, ilingia bae na profet ki da thaea na mai.
         28 Boroi 'ana langi da si daotoona bo ta si doo ne tala'ana fasi da ka thaumaelia 'uria,
         da ka gania tha Paelat fasi da ka thaumaelia.
         29 Ma 'i burina ne da ilia sui naa si doo ki sui na Kekedalae Abu ki 'e thaea suli nia,
         da ka lafua naa faasia na 'airarafolo, ma da ka alua 'i laona maa'ofi.
         30 Sui ta, tha God 'e tae nia faasia maea.
         31 Ma sulia fe dani 'oro ki, ne imole ki ne da kwairooi 'ani nia faasia 'i Galili 'uria
         'i Jerusalem, da riki nia bada. Ma si manga neri, da bae naa suli nia fuada na imole
         ki 'i Israel.
         32 “Ma ni kameli meli dao ka naa 'uria faarongolamolu 'ana Faarongolae 'Okae. Si doo
         ne tha God 'e alangainia fuana kokoo kolu ki,
         33 kolu naa na ngwela kera ki ne tha God 'e faamamanea 'ana si alangaia neri fuakolu
         'ana tataelana tha Jisas 'uria mooria. Ilingia bae tha God 'e thaea 'i laona ruana
         Sams ka 'urii, ‘'Oe naa na Ngwela nau. 'I tari'ina, nau naa na Maka 'oe.’
         34 “Aia, tha God 'e bae sulia tataelana faasia maea, ma 'e 'afitai nia ka mae lau. Si
         do neri da kedaa laona Kekedalae Abu ka 'urii, ‘Nau kwau fala si faadianalae abu ki
         ne ku alangana mai fuana tha Deved.’
         35 “'E mamana 'asiana, sulia 'e thaea laubo laona tee si kula ai 'ana Kekedalae Abu
         ka 'urii, ‘'E langi 'osi alamatana ngwane rao abu 'oe ka mae ma ka dura.’
         36 “Si manga bae tha Deved 'e moori 'ua, nia 'e ilia naa si doo ki ne tha God 'e dooria
         fasi nia ka ilia. 'Urineri, nia 'e mae naa, ma da ka alua naa laona kilu 'i ninimana
         kokoo nia ki, ma na nonina ka dura naa.
         37 Sui ta, tha Jisas na ngwane ne tha God 'e taea faasia maea, na nonina ka si dura.
         38 -
         39 Imole kwaimani ki 'ae, molu ka thaitamana, ne meli faarongo kamolu 'ana sulia tha
         Jisas ne tha God e manatalukea na ta'alae kamolu ki. Imole ki sui ne da fiitoo 'ana
         tha Jisas, dau 'o'olo naa 'i maana tha God, ma na ta'alae kera ki ka aluke naa ma
         ka langi da si 'ida naa. Na roolae sulia bibirangaa nia ki tha Mosis, 'e langi si
         tala'ana ka adea imole ka 'o'olo.
         40 Molu ka lilio 'okae, fasi si doo ne profet ki da bae sulia si fuli fuamolu,
         41 da thaea ka 'urii, ‘Molu rikia fasi, kamolu imole ki ne molu 'onionga 'ana tha God.
         Molu rikia ma molu kau kwele, 'i buri molu kau mae. Sulia, lelea sa ku ilia ta si
         doo 'i tari'ina, ka langi molu si manata mamana bo 'ana, sui boroi 'ana lelea sa ta
         imole ka faarongo kamolu 'ania.’ ”
         42 Ma si manga tha Pol ma tha Banabas, daru kotho na kau 'i 'olofolo faasia na beu ni
         foalae, na imole ki da ka ganidarua fasi daru ka oli lau mai 'ana fe Sabat 'i buri,
         fasi daru ka faarongoda lau 'ana si doo neri ki.
         43 'I burina ne imole ki da lea naa faasia na ofufua neri 'ana foalae, imole 'oro ki
         da ka lea naa sulia tha Pol ma tha Banabas. Kera tai imole ki 'i Jiu ma tai imole
         ki ne langi lau Jiu laubo ne da 'ado naa fonea imole ki 'i Jiu 'i laona abulae kera.
         Ma tha Pol fonea tha Banabas daru ka bae fifii fuada fasi da ka takwe suukwai 'ana
         manata mamanalae 'i laona liothaua nia tha God.
         44 Ma 'ana fe Sabat 'i buri, karangia na imole ki sui 'i laona maetoaa neri, da dao
         mai 'uria rongolana baelana tha Pol ma tha Banabas sulia na Aofia.
         45 Ma si manga na imole ki 'i Jiu da rikia konia baita neri, da ka liota'a 'asiana.
         Ma da ka bae tataga 'uria tha Pol, ma da ka aefaraa laubo.
         46 Sui ta tha Pol ma tha Banabas daru bae rara'a mone, daru ka 'urii, “'E tala'ana fasi
         miri ka bae fasi sulia baelana tha God fuamolu Jiu ki 'i nao. Sui ta, sulia ne molu
         otekamolu 'ania, molu faatana naa ne langi molu si tala'ana bo ngalilana mooria firi.
         Nia ne miri ka 'akwasi kamolu, ma miri ka lea na 'amiria siada na imole ki ne langi
         lau Jiu.
         47 Kamiria miri lea siana imole ki ne langi lau Jiu, sulia tha God 'e bae fifii fuamiria
         ka 'urii, ‘Nau ku alua 'oe 'oko ilingia ta kwethu fuada na imole ki ne langi lau Jiu.
         Ma ku arasi 'oe fasi 'oko faarongo 'ana suukwaia ni mooria nia tha God fuada na imole
         ki sui laona molaagali.’ ”
         48 Ma 'ana si manga na imole ki ne langi lau Jiu da rongoa si doo neri, da ka nonithathala
         'asiana, ma da ka faabaitaa na faarongolae nia na Aofia. Na imole ki sui ne tha God
         'e filida 'uria mooria firi, da ka manata mamana naa 'ana na Aofia.
         49 Ma na baelana tha God ka talofia naa 'i laona bali fera neri lalau.
         50 Sui ta, na imole ki 'i Jiu da baealingana na ngwane naonao ki laona maetoaa baita
         neri ma na gwaulii keni ki 'ana imole ki ne langi lau Jiu ne da foasia tha God. Ma
         na Jiu neri ki, da ka thafalia naa na aefaralana tha Pol ma tha Banabas, ma da ka
         taridarua naa faasia bali fera neri.
         51 Daru kwaetafusia na gegeo faasia 'aedarua 'usi kera fasi ka ilingia na mamalafoa
         fuada ne tha God kau keto kera 'uria da otekera ni rongolana baelana tha God. Ma daru
         ka lea na 'adarua 'uria 'i Ikonium.
         52 Ma na imole ki 'i Antiok ne da manata mamana, da ka nonithathala 'asiana, ma na Mangoedoo
         Abu ka fungulida naa.

1 Tha Pol ma tha Banabas daru dao 'i Ikonium, daru ka lea lau laona beu ni foalae kera
         Jiu ki, ilingia bae daru 'ara ilia. Ma daru ka bae 'ana suukwaia, ma na imole 'oro
         ki 'i Jiu, ma na imole ki ne langi lau Jiu, da ka manata mamana naa 'ana tha Jisas.
         2 Sui ta, na Jiu ki ne da otekera manata mamana, da ka baealingana imole ki ne langi
         lau Jiu, ma da ka nagaa manatalada fasi da ka takwe suusia imole ki ne da manata mamana.
         3 Tha Pol ma tha Banabas, daru ka too lau 'ana kae si manga 'i seeri, ma daru ka bae
         rara'a sulia na Aofia. Ma na Aofia ka faatana na baeladarua sulia tha Jisas 'e mamana,
         'ana na falelana suukwaia fuadarua 'uria ililana si doo ni maungilana ki ma si doo
         ni kwelelae ai ki.
         4 Ma na imole ki laona maetoaa neri, da ka toli naa, tai imole fonea Jiu ki, ma tai
         imole fonea na aposol ki.
         5 'Urineri tai imole ne langi lau Jiu ki fonea tai Jiu ki ma na ngwane naonao kera
         ki, da ngata ofu 'uria aefaralana aposol ki ma da ka 'uimaelidarua 'ana fau.
         6 Sui ta 'ana si manga daru thaitamana, daru ka tafi naa 'uria maetoaa 'i Listra, ma
         maetoaa 'i Debi laona bali fera 'i Laekonia, ma 'uria na maetoaa ki kalikalida.
         7 'I seeri, daru ka faatalo 'ana na Faarongolae 'Okae.
         8 Tee ngwane 'e too 'i Listra na 'aena 'e mae. Na 'aena 'e mae 'ito 'ua mai si manga
         'e futa, ma 'e langi si fali.
         9 Nia 'e 'ono 'i thaegano, ma ka fafurongoa baelana tha Pol. Ma tha Pol 'e alua maana
         'ani nia, ma ka thaitamana ne nia 'e manata mamana 'ana tha Jisas ma 'e tala'ana kau
         gura nia bana,
         10 ma 'e 'ai baita fuana ka 'urii, “'O tatae, 'oko takwe 'o'olo 'ana 'aemu!” Ma na ngwane
         neri 'e fafuthaka, ma ka falikwailiu naa 'i malutada.
         11 Si manga na konia neri da rikia si doo ne tha Pol 'e ilia, da ka 'adaa kokoolada
         'ana baelae 'i Laekonia, da ka 'urii, “Na god ki da liaengwane naa, ma da ka sifo
         na mai siakolu!”
         12 Da ka 'alangia tha Banabas 'ana gwaulii god Sus, ma tha Pol da ka 'alangia 'ana tha
         Hermes na ngwane ni ngali baea kera god ki, sulia nia nee 'e bae 'ani keerua.
         13 Na beu ni foasilana god Sus 'e tee ore tio toli kau 'i thara 'ana maetoaa neri. Ma
         na ngwane ni foa fuana god Sus, 'e lea ma ka ngala mai buluka ki, ma na takana 'ai
         ki, ka alua 'i maana maethakaa 'ana maetoaa neri. Sulia nia fonea konia neri, da dooria
         afuafulae fuadarua.
         14 Si manga tha Banabas ma tha Pol daru rongoa si doo neri, daru ka salia maku ruruu
         keerua ki 'uria faatailana daru otekeerua 'ana, ma daru ka 'ai fuana konia neri daru
         ka 'urii,
         15 “Rongwane 'ae, 'urifita ne molu ka dooria ililana si doo neri rongwane? Kamiria na
         ngwane ki bana ilingi kamolu laubo nee. Kamiria miri lea mai 'uria faatalolae 'ana
         Faarongolae 'Okae sulia tee God ne moori. Fulingana molu ka foasi nia 'amolu. Ma langi
         molu si foasia lau na nunui god nee ki, sulia langi da si 'adomi kamolu bo. Tha God
         ne thaungana 'i thalo, ma na molaagali, ma na asi, ma si doo ki sui ne da too 'i laona.
         16 'Ana si manga ki ne sui toli mai, nia 'e alamatana imole ki sui da ka lea 'ada sulia
         kwaidooria kera ki.
         17 Ka 'urineri boroi 'ana, 'e langi nia si too bo faasia falelana doo 'okae ki fuana
         imole ki sui sulia dani, ma nia ka faatai nia 'i tala'ana 'ana si doo 'okae ki ne
         'e ilia. 'E fala uta fuamolu faasia laona mamangaa, ma ka fala fufue 'ai ki 'ana si
         manga kera ki, ma ka fala fanga fuamolu, fasi moorilamolu ka ele.”
         18 Sui boroi 'ana daru ka bae 'urineri, na konia neri, da dooria da ka fala banaa afuafulae
         kera ki fuadarua.
         19 Ma tai Jiu ki ne da lea mai faasia maetoaa 'i Antiok laona bali fera 'i Pisidia,
         ma na maetoaa 'i Ikonium, da dao mai, da ka baealingana konia neri, ma da ka rakethasuia
         tha Pol ma tha Banabas. Da ka 'uia naa tha Pol 'ana fau ki, ma da ka taraa naa 'i
         maa faasia laona maetoaa neri, ma da ka dingalua na kau 'i maa, sulia da thasa 'ada
         'e mae naa.
         20 Sui si manga na imole manata mamana ki, da lea mai, da ka takwe kalia tha Pol, nia
         'e tatae ka oli naa foneda 'uria 'i fera. Sui fe dani 'i buri, tha Pol ma tha Banabas
         daru ka lea naa 'uria maetoaa 'i Debi.
         21 Tha Pol ma tha Banabas daru ka faarongo 'ana Faarongolae 'Okae laona maetoaa 'i Debi,
         ma na imole 'oro ki da ka manata mamana 'ana tha Jisas. Sui daru ka oli naa 'uria
         maetoaa ki 'i Listra, ma 'i Ikonium, ma 'i Antiok laona bali fera 'i Pisidia.
         22 Ma daru ka faasuukwaia manata mamanalae kera na imole manata mamana ki, fasi na manata
         mamanalae kera ka suukwai. Ma daru ka bae 'urii fuada, “'I nao 'ana ne kolu kau ruu
         'i laona mooria ne totoo firi ne tha God kau 'inito faafia, kolu teefau kolu kau daotoona
         banaa 'afitaia.”
         23 Ma 'ana maetoaa neri ki sui, daru ka filia naa ngwane naonao ki 'uria konilana imole
         nia ki tha God. 'Ana foalae ma abufangalae, daru ka fala naa imole neri fuana Aofia
         ne da manata mamana 'ania.
         24 Sui daru ka lea faasia bali fera 'i Pisidia, ma daru ka dao naa 'ana bali fera 'i
         Pamfilia.
         25 Ma daru ka faarongo 'ana na Faarongolae 'Okae laona maetoaa 'i Perga, sui daru ka
         lea 'uria maetoaa 'i Atalia.
         26 Sui daru ka lea 'ana baru faasia 'i seeri, ma daru ka oli naa 'uria maetoaa 'i Antiok.
         Na maetoaa bae daru thafalia mai 'ana lealae keerua. Na maetoaa bae imole manata mamana
         ki da fala keerua 'i laona liothaua nia tha God, fasi ka 'adomi keerua 'uria si raoa
         nee daru faasuia naa.
         27 Ma 'ana si manga daru dao naa 'i Antiok, daru ka konia naa imole manata mamana ki,
         ma daru ka faarongoda 'ana si doo ki sui ne tha God 'e ilia fuadarua. Ma daru ka faarongo
         laubo 'ana ne tha God 'e 'adomia laubo imole ki ne langi lau Jiu fasi da ka manata
         mamana.
         28 Ma daru ka too ka tee ore tau 'i seeri fonea na imole ki ne da manata mamana.

1 Tai ngwane ne da lea mai faasia 'i Jiudea 'uria 'i Antiok, da toodoo fuada na imole
         ki ne da manata mamana naa da ka 'urii, “'E 'afitai 'asiana fuana tha God ka lafu
         kamolu faasia ta'alae kamolu ki, lelea sa 'e langi molu si 'irimamalafoa ilingia bae
         na bibirangaa ki tha Mosis 'e thaea.”
         2 Tha Pol ma tha Banabas daru ka olisusuu 'asiana foneda sulia si doo neri. Ma kera
         teefau da ka filia tha Pol ma tha Banabas ma tai imole manata mamana ki 'i Antiok,
         fasi da ka lea 'i Jerusalem 'uria baelae fonea na aposol ki ma na ngwane naonao ki
         sulia si doo neri.
         3 Ma na ofulada na imole manata mamana ki da ka oduda na kau. Ma si manga da lea naa,
         da tatha 'ana bali fera ki 'i Fonisia ma 'i Samaria, da ka faarongo 'ana ne na imole
         bae ki langi lau Jiu, da abulo naa 'uria tha God. Ma si manga na imole ki ne da manata
         mamana da rongoa si faarongolae neri, da ka nonithathala 'asiana.
         4 Si manga tha Pol ma tha Banabas daru dao naa 'i Jerusalem, na imole manata mamana
         ki, ma na aposol ki ma na ngwane naonao ki, da ka konitaida naa. Ma da ka faarongo
         'ana si doo ne tha God 'e ilia 'ani keerua 'i malutana imole ki ne langi lau Jiu.
         5 Sui ta, tai imole 'ana imole ki ne da manata mamana ma ni kera 'ana barengwane Farasi
         ki, da tatae da ka bae 'urii, “Na imole ki ne langi lau Jiu, lelea sa da manata mamana
         'ana tha Jisas, da ka 'irimamalafoa laubo, ma kolu ka thaea fuada fasi da ka roo laubo
         sulia na bibirangaa nia ki tha Mosis ilingia banaa kolu na imole ki 'i Jiu.”
         6 Ma na aposol ki fonea na ngwane naonao ki, da ka koni 'uria ngata ofulae sulia si
         doo neri.
         7 Ma 'i burina na baea tikwa ne da ilia 'e sui, tha Pita 'e tatae, ka bae 'urii, “Imole
         futa nau ki 'ae, molu thaitamana, tau na mai ne tha God 'e fili nau 'i malutamolu
         fasi ku faarongo 'ana na Faarongolae 'Okae nee fuana imole ki ne langi lau Jiu, fasi
         da ka rongoa laubo ma da ka manata mamana.
         8 Ma tha God 'e thaitamana manatalana imole ki sui, ma nia 'e faatana konitailana na
         imole ne langi lau Jiu ki 'ana falelana Mangoedoo Abu fuada, ilingia laubo ne 'e fala
         fuakolu.
         9 Ma ka langi ta 'e'etelae 'i malutakolu ma ni kera. Nia ka manatalukea ta'alae kera
         ki, sulia da manata mamana 'ana tha Jisas.
         10 Tha God 'e faatana sui naa fuakolu, ma 'e langi nia si dooria thasa molu ka fala
         lau ta 'afitaia fuada sulia na bibirangaa ki, sulia na kokoo kolu ki ma ni kolu boroi,
         'e langi kolu si thaitamana bo roolae sulia. Aia, ma lelea sa molu ka fala naa ta
         'afitaia 'urineri fuana imole ki ne da manata mamana 'ana tha Jisas, tha God kau rakethasui
         kamolu.
         11 Kolu manata mamana ne tha God 'e faamoori kolu faasia ta'alae kolu ki 'ana si doo
         ne tha Jisas 'e ilia fuakolu 'ana 'okaelae nia fuakolu. Tha God 'e faamoori 'urineri
         laubo 'ana imole ki ne langi lau Jiu.”
         12 Ma na konia neri, da ka too enoeno si manga da rongoa tha Banabas ma tha Pol daru
         faarongo 'ana si doo ni mangosilana ki ma si doo ni kwelelae ai ki ne tha God 'e ilia
         'ani keerua siada na imole ki ne langi lau Jiu.
         13 Ma 'i burina daru bae 'e sui, tha Jemes ka bae 'urii, “Imole futa nau ki 'ae, molu
         rongo nau fasi.
         14 Tha Pita bae 'e bae ka fi sui bo kau sulia bae tha God 'e thafali faatana na liothaua
         nia fuana imole ki ne langi lau Jiu, 'ana konitailada faasia 'i malutana imole ki
         fasi da ka roosulia.
         15 Ma na profet ki da ka bae laubo 'urineri, ilingia naa bae na Kekedalae Abu 'e thaea,
         16 ‘Tha God 'e bae 'urii, Ta fe dani, kwau oli mai, ma kwau taea na 'initooa tha Deved
         bae 'e 'asia naa. Kwau taea oretana, ma kwau faatakwea lau.
         17 Ma na imole 'e'ete ki, dau lea mai siaku. Ma na imole ki ne langi lau Jiu, kwau 'alangida
         naa 'ana imole nau ki.
         18 Tha God ne 'e alangana 'ua na mai si doo neri 'i nao.’ ”
         19 Aia, ma tha Jemes 'e bae lau ka 'urii, “Nau ku manata 'urii, langi kolu si fala lau
         ta 'afitaia fuana imole ki ne langi lau Jiu ne da abulo teefau naa 'uria tha God.
         20 'E 'okae kolu ka kekeda fuada, ma kolu ka faarongo kera 'ana ne langi da si 'ania
         ta si fanga ne da naarea fuana 'atona bana god ki, ma da ka lio sulida faasia na kaubarelae,
         ma langi da si 'ania laubo ta doo moori ne da lioa, ma langi da si 'ania laubo ta
         si 'abu.
         21 Sulia na bibirangaa nia ki tha Mosis, da teemana 'ua na mai 'i laona beu ni foalae
         kera ki 'ana fe dani 'ana Sabat ki sui, ma da ka faataloa naa baelada 'i laona maetoaa
         kera ki sui.”
         22 'Urineri na aposol ki, ma na ngwane naonao ki, ma na ofulada na imole manata mamana
         ki sui, da ka filia tai ngwane 'ada fasi da ka faleda kau 'uria 'i Antiok fonea tha
         Pol ma tha Banabas. Da filia tha Jiudas ne da 'alangia laubo 'ana tha Barsabas, ma
         tha Saelas, sulia keerua roo ngwane naonao ki 'ana 'ada na imole manata mamana ki.
         23 Ma si kekedaa 'urii ne da fala fonedarua, “Kameli na aposol ki, ma na ngwane naonao
         ki ne na dooramolu ki 'ana Aofia, meli fala kau si baea 'okae kameli ki fuamolu na
         imole manata mamana ki ne langi lau Jiu, ne molu too 'i Antiok, ma 'i Siria, ma 'i
         Silisia.
         24 Kameli meli rongoa thasa tai imole 'ani kameli ne da lea kau, ma da ka faagaroa naa
         manatalamolu 'ana baelada. 'E langi meli si oduda kau 'uria ililana si doo neri.
         25 Nia nee meli ka ofu ni alafaafilana si doo nee 'i malutameli, ma meli ka filia tai
         ngwane ni ngali baea, ma meli ka faleda kau siamolu. Kera dau lea kau fonea ngwane
         kwaimani 'okae kolu ki tha Pol ma tha Banabas.
         26 Keerua na roo ngwane ki ne daru fala dangatai naa 'ana mooriladarua 'uria rao marabibilae
         fuana Aofia kolu tha Jisas Kraes.
         27 'Urineri nee meli ka fala laubo kau tha Jiudas ma tha Saelas fasi daru ka tala bae
         'adarua sulia si doo ne meli kedaa kau.
         28 Sulia na Mangoedoo Abu ma ni kameli, meli alafaafia, fasi ka langi meli si alua lau
         ta si 'afitaia faafi kamolu. Si do neri ki bo molu ka roo banaa sulida:
         29 'E langi molu si 'ania ta si fanga ne da naarea fuana 'atona bana god ki, ma langi
         molu si 'ania ta 'abu. Ma langi molu si 'ania ta doo moori ne da lioa. Ma molu ka
         too faasia na kaubarelae. Ma lelea sa molu too faasia si doo neri ki, ka 'okae 'asiana.”
         30 Ma da ka fala naa ngwane neri ki ne da ngala faarongolae, da ka lea naa 'uria 'i
         Antiok. Ma da ka konia naa imole manata mamana ki sui, ma da ka fala naa si baea neri
         da kedaa fuada.
         31 Si manga da teemainia sui naa si baea neri ki, da ka nonithathala 'asiana, sulia
         si baea neri ki 'e fala rakealae fuada.
         32 Tha Jiudas ma tha Saelas, daru bae fuada ka tau 'asiana, ma daru ka fala rakealae
         ma na suukwaia fuada, sulia keerua na roo profet ki.
         33 -
         34 Ma 'i burina daru too 'i seeri sulia ange fe dani 'e sui, na bare ngwaithaasina neri
         da ka alualu 'ani keerua 'i laona enoenoa, ma daru ka oli naa 'i Jerusalem.
         35 Tha Pol ma tha Banabas daru ka too lau 'i Antiok. Ma keerua fonea na imole 'oro ki
         da ka toodoo, ma da ka faatalo 'ana baelana Aofia.
         36 Burina ange fe sinali 'e sui naa, tha Pol ka bae 'urii fuana tha Banabas, “Koro oli
         lau fasi koro ka maatoona doora koro ki 'ana maetoaa bae koro faarongo mai 'ania na
         baelana na Aofia, fasi koro ka thaitamana na tooladaa 'e 'urifita naa neri.”
         37 Ma tha Banabas 'e dooria 'asiana fasi tha Jon Mak ka lea fonedarua.
         38 Sui ta tha Pol ne manatana sulia 'e langi si 'okae fasi tha Jon Mak ka lea fonedarua,
         sulia 'e oli laubo faasidarua 'i Pamfilia, ma langi si lea naa fonedarua 'uria faasuilana
         raoa.
         39 Ma tha Pol fonea tha Banabas daru ka olisusuu 'i malutadarua, ma daru ka kwaimuusi
         kwailiu naa. 'Urineri tha Banabas ka talaia naa tha Mak, daru ka toofolo 'uria auaua
         'i Saeprus.
         40 Tha Pol ka filia naa tha Saelas, fasi daru ka lea. Ma na imole manata mamana ki da
         ka odu keerua naa, 'i burina ne da alua keerua naa 'i laona 'okaelae nia na Aofia
         fasi ka liosuli keerua.
         41 Daru lea, ma daru ka tatha laona bali fera ki 'i Siria ma 'i Silisia. Ma daru ka
         faasuukwaia manata mamanalae kera na imole manata mamana ki.
         
            

         
      
   
      
         16
1 Tha Pol 'e lea ma ka dao 'ana maetoaa ki 'i Debi ma 'i Listra. Ma tee ngwane fafurongo
         na thatana tha Timoti 'e too 'i seeri. Ma gaa nia na keni 'i Jiu ma 'e manata mamana
         laubo, sui ta na maka nia bo na ngwane 'i Grik.
         2 Ma na imole manata mamana nia ki na Aofia ne da too 'i Listra ma 'i Ikonium, da ka
         nonithathala 'asiana sulia tha Timoti.
         3 Ma sulia ne tha Pol 'e dooria tha Timoti ka lea fonea, nia ka 'irimamalafoa naa 'ana
         fasi ka faaelea na imole ki Jiu. Nia 'e ilia si doo neri, sulia na Jiu ki sui ne da
         too 'ana maetoaa neri ki, da thaitamana laubo ne na maka nia tha Timoti na ngwane
         'i Grik. Nia ne 'e adea ka langi nia si 'irimamalafoa 'ua 'ana tha Timoti.
         4 Ma 'ana si manga da lea da ka tatha 'ana maetoaa ki, da ka fala na bibirangaa ki
         fuana imole manata mamana ki. Na bibirangaa neri ki, na aposol ki ma na ngwane naonao
         ki da kedaa 'i Jerusalem. Ma da ka thaea naa fuana imole ki fasi da ka roosulia.
         5 Ma da ka faasuukwaia na imole manata mamana ki 'i laona maetoaa neri ki, ma 'ana
         fe dani ki sui 'i buri, imole faalu 'oro ki da ka manata mamana laubo.
         6 Tha Pol ma na ngwane kwaimaani nia ki, da lea ka tatha laona bali fera ki 'i Frigia
         ma 'i Galesia, sulia na Mangoedoo Abu 'e luia da si faarongo 'ana Faarongolae 'Okae
         'i laona bali fera 'i Eisia.
         7 Si manga da dao otofana bali fera 'i Misia, da ka thasi 'uria lealae 'i Bitinia.
         Sui ta, na Mangoedoo Abu 'e langi si alamataida.
         8 'Urineri ne, da ka tatha na 'ada faasia 'i Misia, ma da ka lea na 'ada 'uria maetoaa
         'i Troas.
         9 Ma 'ana fe rodo ne da too 'i seeri, tha Pol ka rikia tee si faataia. 'E rikia tee
         ngwane 'ana bali fera 'i Masedonia 'e takwe, ma 'e kwaiamasi ka 'urii, “'O lea mai
         'i Masedonia fasi 'oko 'adomi kameli!”
         10 Ma si manga tha Pol 'e rikia sui naa si faataia neri, meli ka kwaimaakwali naa 'ana
         lealae 'uria bali fera 'i Masedonia, sulia meli thaitamana tha God 'e dooria meli
         ka faarongo laubo 'ana Faarongolae 'Okae fuana imole ki 'i seeri.
         11 Sui meli ka lea faasia maetoaa 'i Troas 'ana faka, ma meli ka toofolo 'uria auaua
         'i Samotres. Ma fe dani 'i buri, meli ka lea 'uria maetoaa 'i Neapolis.
         12 Meli tae faasia 'i seeri, meli ka lea sulia tale 'i tolo 'uria maetoaa 'i Filipae,
         na maetoaa 'inito laona bali fera 'i Masedonia, na maetoaa neri na ngwane ki 'i Rom
         ne da 'inito faafia. Meli ka too 'ana maetoaa neri sulia ange fe dani.
         13 Ma 'ana Sabat, meli ka lea naa faasia maetoaa neri, meli ka lea 'uria 'i ninimana
         tee kafo, sulia meli fiia thasa si kula 'uria foalae kera Jiu ki 'e too 'i seeri.
         Meli ka 'ono 'i thaegano, ma meli ka bae fonea keni ki ne da koni 'i seeri.
         14 Tee keni 'ada 'i seeri ne 'e rongo kameli ne ni Lidia, faasia maetoaa baita 'i Taeataera,
         'e thaungana ma ka usi 'ana 'afifolo ki ne 'a'abua rorodoa. Nia 'e foasia laubo tha
         God, ma tha God ka 'ifingia manatalana fasi nia ka fafurongoa tha Pol, ma ka manata
         mamana 'ana si doo ki ne nia 'e thaea.
         15 'Urineri, nia fonea na imole ki sui 'i luma nia, da ka sisiuabu teefau naa. Ma nia
         'e gwafe kameli ka 'urii, “Sulia ne molu alafaafia ne nau ku manata mamana naa 'ana
         Aofia, nau ku dooria fasi molu ka lea mai ma molu ka too 'i luma nau.” Ma meli ka
         too naa sulia baelana, 'i luma nia.
         16 'Ana tee fe dani, si manga meli lea 'uria si kula ni foalae, meli ka daotoona tee
         thaari na anoedoo ta'ae 'e burasia. Na thaari neri 'e tofarao 'ana tai ngwane laona
         maetoaa neri. Ma sulia na anoedoo neri, nia 'e thaitamana ka thaea si doo ki ne kau
         dao mai fuana ngwane ki. Ma nia ka todaa si malefo 'oro mamana bo 'ana raoa neri fuana
         imole ki ne da liosuli nia.
         17 Ma na thaari neri ka lea naa sulia tha Pol ma ni kameli, ma nia 'e 'adaa kokoolana
         ka 'urii, “Na ngwane ne ki naa na ngwane ni rao nia ki tha God ne 'e 'inito ka tatha.
         Da faarongo kamolu 'ana si adelae ki ne molu ka ilia fasi molu ka moori.”
         18 Ni nia 'e ilia si doo neri sulia fe dani 'oro ki, lelea tha Pol ka noni ta'a naa
         sulia, ma 'e abulo fuana ka bae 'urii fuana anoedoo ta'ae neri, “'Ana thatana tha
         Jisas Kraes, nau ku thaea fuamu, 'oko kotho mai maa faasia na thaari nena!” Ma na
         anoedoo ta'ae neri ka kotho na mai 'i maa 'ana si manga neri.
         19 Ma si manga na ngwane baita nia ki na thaari neri da thaitamana ne na raoa nia ni
         totodalae 'ana anoedoo ta'ae neri 'e langi naa faasia, da ka daua tha Pol ma tha Saelas,
         ma da ka tara keerua siana ngwane naonao ki maana usia 'uria ketoladarua.
         20 Da ka talaidarua mai siana ngwane naonao ki faasia 'i Rom, da ka bae 'urii, “Na roo
         ngwane nee ki, keerua roo ngwane 'i Jiu ki, ma daru ka fala na 'afitaia laona maetoaa
         kolu nee.
         21 Keerua daru toodoo sulia bibirangaa ne langi si tala'ana bibirangaa kolu. Sulia ni
         kolu na toaa 'i Rom 'ana nee, ma 'e 'afitai kolu ka ade sulia na bibirangaa kera!”
         22 Aia, na imole 'oro ki ne da koni 'i seeri, da ka ofu ni firu fonedarua laubo. Ma
         na ngwane naonao ki da ka bae fifii fuana ngwane ni firu ki fasi da ka salia na maku
         keerua ki tha Pol ma tha Saelas, ma da ka ulasi keerua.
         23 Burina da ulasi keerua ka ta'a naa, da ka aludarua laona dele, ma da ka thaea fuana
         ngwane ne folo 'usia dele neri fasi ka fono suukwai 'usidarua.
         24 Si manga na ngwane fofolo neri 'e rongoa si baea neri ki, nia ka talai keerua ma
         ka alua keerua 'i laona mae beu 'i lalo, sui ka kanifaafia 'aedarua 'ana seni 'i malutana
         roo rebe 'ai baita ki.
         25 Aia, tala'ana 'i 'initoona rodo, tha Pol ma tha Saelas daru ka foa, ma daru ka nguulia
         na nguu ki ni faabaitalana tha God. Ma na ngwane ki ne da too laubo 'i laona dele
         neri, da ka fafurongo 'uri keerua.
         26 Ma tona boroi na anuanu baita ka 'isua naa dele neri, ma na faangadolana beu neri
         boroi ka 'isu kwailiu naa laubo. Ma na baba ki 'ana beu neri ka 'ifi teefau naa, ma
         na seni 'ana thalo ne da kanifaafia 'ana 'aena ngwane ki laona beu neri ka luke sui
         naa faasida.
         27 Ma na ngwane fofolo neri 'e tona mai laona maleulae, ma ka rikia na baba ki da 'ifi
         teefau naa, ma ka fiia thasa na ngwane bae ki ne da kani faafida, da tafi teefau naa.
         Ma nia ka lafua na 'ila nia ni firu thasa kau thaumaeli nia na 'ana 'i tala'ana, sulia
         'e thaitamana naa na ngwane naonao nia ki, dau thaumaeli nia lelea sa na ngwane neri
         ki da tafi naa.
         28 Sui ta tha Pol 'e 'adaa kokoolana ka 'urii, “'Osi ilia lau ta si doo ta'ae 'urineri
         'ani 'oe 'i tala'amu! Kameli nee meli too teefau bo 'ameli!”
         29 Ma na ngwane folo neri ka soe 'uria ta kwethu, ma 'e ruu 'ali'ali kau 'i laona lelebelae,
         ma ka boruru 'i 'aena tha Pol ma tha Saelas.
         30 Sui nia ka talaidarua kau 'i maa, ma 'e soetalafadarua ka 'urii, “Roo ngwane baita
         ki 'ae, ta si tae nee kwau ilia fasi tha God ka faamoori nau?”
         31 Daru olisia daru ka 'urii, “'Oko manata mamana 'ana Aofia tha Jisas fasi tha God
         ka faamoori 'oe, ma na 'aebara 'oe.”
         32 Sui daru ka faarongo 'ana baelana Aofia fuana, ma fuana imole ki sui ne da too 'i
         beu nia, ma da ka manata mamana naa.
         33 'Ana kade rodo neri bana, na ngwane fofolo neri ka talaidarua naa, ka taufia naa
         mae maala ki 'i nonidarua. Sui nia fonea 'aebara nia, da ka sisiuabu naa.
         34 Sui nia ka talaia tha Pol ma tha Saelas 'uria 'i beu nia, ma ka tharedarua. Ma nia
         fonea na 'aebara nia, da ka nonithathala 'asiana, sulia da manata mamana naa 'ana
         tha God.
         35 Sui 'i laasikadangi, na ngwane naonao ki 'i Rom, da ka fala baelada fuana tai ngwane
         baita ni firu ki da ka 'urii, “Molu lea, ma molu ka faarongoa na ngwane fofolo bae
         fasi ka talaia roo ngwane bae ki 'i maa faasia laona dele.”
         36 'Urineri bo na ngwane fofolo neri 'e faarongoa tha Pol ka 'urii, “Na ngwane naonao
         ki da thaea mai fuaku fasi 'oe fonea tha Saelas, muru ka lea na 'amurua 'i maa. Muru
         lea na 'amurua 'ana si manga neri 'i laona enoenoa.”
         37 Sui ta, tha Pol 'e olisia ngwane baita kera neri ki ka 'urii, “Ni kamiria nee, roo
         ngwane ki 'i Rom laubo nee. Sui ta, na ngwane naonao ki 'i Rom da si keto kamiria
         'ua, ma da ka ulasi kamiria fatai 'i maana imole 'oro. Sui da ka 'ui'ani kamiria laona
         dele. Si doo neri ne langi si 'o'olo! Ma si manga neri, da dooria da ka lukatai anggwa
         lau 'ani kamiria. Si doo neri bo ne langi 'asia bo! Kamiria miri dooria na ngwane
         naonao ki 'i Rom banaa da ka lea mai 'i see, ma da ka talai kamiria faasia laona dele!”
         38 Ma na ngwane baita kera ki ni firu da lea, da ka faarongo 'ana si baea neri ki fuana
         ngwane naonao ki 'i Rom. Ma si manga da rongoa ne tha Pol ma tha Saelas keerua roo
         ngwane ki 'i Rom laubo, da ka mau 'asiana.
         39 Ma da lea mai siadarua, da ka kwaimanatai 'asiana fuadarua. Sui da ka talaidarua
         naa 'i maa faasia laona dele, ma da ka gwafedarua, fasi daru ka lea na 'adarua faasia
         maetoaa neri.
         40 Si manga tha Pol ma tha Saelas daru kotho kau 'i maa faasia dele, daru ka lea 'o'olo
         naa 'uria 'i luma nia ni Lidia. 'I seeri ne daru daotoona imole manata mamana ki,
         ma daru ka fala si baea ni rakealae fuada, sui daru ka fi lea na 'adarua faasia 'i
         Filipae.

1 Si manga tha Pol ma tha Saelas, daru lea, ma daru ka tatha 'ana maetoaa ki 'i Amfipolis,
         ma 'i Apolonia, sui daru ka dao 'ana maetoaa 'i Tesalonaeka, si kula bae na beu ni
         foalae kera Jiu ki 'e too ai.
         2 Ma 'i seeri, tha Pol 'e lea laona beu ni foalae kera Jiu ki ilingia ne kau 'ara ilia
         'ana fera ki. Ma 'ana olu fe Sabat kwalekwalea ki, nia 'e bae fonea imole ki, ma ka
         bae sulia na Kekedalae Abu ki fuada.
         3 Nia 'e teemana ma ka 'inifitaa na Kekedalae Abu ki fasi ka faatana ne na Kraes naa
         na ngwane ne tha God 'e filia, ma nia ka ngada ma ka mae, sui ka fi tatae faasia maea.
         Tha Pol 'e bae 'urii, “Tha Jisas ne ku faatalo 'ania fuamolu, nia naa na Kraes, na
         ngwane ne tha God 'e filia.”
         4 Ma tai imole 'ana imole ki 'i Jiu da ka manata mamana, ma da ka 'ado fonea tha Pol
         ma Saelas, ma keni naonao 'oro ki laubo faasia maetoaa neri ma ngwane 'oro ki 'i Grik
         ne da faabaitaa tha God da 'ado laubo fonedarua.
         5 Sui ta, na ngwane naonao ki 'i Jiu da liota'a, sulia na imole 'oro ki da lea sulia
         tha Pol ma tha Saelas, ma da ka konia tai ngwane ta'ae ki ne da tatha 'o'oni bada
         'i maana usia, fasi da ka ofu foneda 'uria thaungailana firua laona maetoaa neri.
         Da ka faarakethasua 'asiana na imole ki 'ana maetoaa neri, ma da ka alasia beu tha
         Jason, sulia da dooria da ka daua tha Pol ma tha Saelas, ma da ka talai keerua siana
         ngwane naonao ki.
         6 Sui ta, si manga 'e langi da si daotoodarua, da ka daua 'ada tha Jason fonea tai
         imole manata mamana ki, ma da ka tara kera kau siana ngwane naonao ki 'ana maetoaa
         neri. Da ka suke faafida, ma da 'ai da ka 'urii, “Ngwane nee ki, da ilia doo ta'ae
         'asiana ki laona maetoaa 'oro ki! Ma da dao lau mai 'i laona maetoaa kolu nee,
         7 ma tha Jason ne konitaida 'i beu nia. Kera teefau bo ne da 'oia na bibirangaa nia
         na ngwane 'inito kolu 'i Rom, sulia da thaea thasa ta tee ngwane 'inito lau ne tha
         Jisas.”
         8 Si manga na ngwane naonao ki ma na imole ki da rongoa si baea neri, da ka rakethasu
         'asiana.
         9 Ma na ngwane naonao ki da ka kwaalia tha Jason ma tai ngwane ki lau, fasi da ka fala
         malefo 'usida, sui fatai da fi lukataida.
         10 'Ana fe rodo neri, na imole manata mamana ki da ka fala naa tha Pol ma tha Saelas
         'uria maetoaa 'i Berea. Si manga daru dao kau, daru ka lea laona beu ni foalae kera
         Jiu ki.
         11 Na imole ki 'i seeri, na bibirangaa kera 'e 'okae ka talua fatai imole ki 'i Tesalonaeka,
         sulia da dooria 'asiana rongolana si baea ne tha Pol 'e thaea. Ma 'ana fe dani ki
         sui bo, da teemana Kekedalae Abu ki fasi da ka faamamanea si doo ne tha Pol 'e thaea,
         'e mamana.
         12 Na imole 'oro ki 'i Jiu, da ka manata mamana naa, ma keni naonao 'oro ki ma ngwane
         'oro ki laubo 'i Grik, da ka manata mamana naa.
         13 Sui ta, si manga imole ki 'i Jiu ne da too 'i Tesalonaeka, da rongoa tha Pol 'e faarongo
         laubo 'ana baelana tha God 'i Berea, da ka lea laubo mai 'i seeri, da ka suurakena
         toaa 'i Berea fasi da ka rakethasu, ma da ka booa tee ngalungalua baita 'i seeri.
         14 'Urineri bo, tai imole manata mamana ki, da ka fala naa tha Pol 'uri fafo asi faasia
         maetoaa 'i Berea. Tha Saelas ma tha Timoti mone, daru ka too badarua 'i Berea.
         15 Na ngwane ki ne da talaia kau tha Pol da lea fonea lelea da ka dao 'i Atens. Sui
         fatai da fi ngala baelana tha Pol fuana tha Saelas ma tha Timoti, da ka oli naa 'uri
         Berea fasi daru ka lea 'ali'ali siana.
         16 Ma si manga tha Pol 'e kwaimaakwali maasia tha Saelas ma tha Timoti, na manatalana
         ka ta'a 'asiana, sulia 'e rikia nununa 'atona bana god ki 'uria foasilana 'e 'oro
         'i laona maetoaa neri 'i Atens.
         17 Nia ne adea ka lea 'i laona beu ni foalae kera na Jiu ki, ma ka bae fuada, ma na
         imole ki ne langi lau Jiu na da faabaitaa tha God. Ma nia ka bae laubo 'i maana usia
         sulia fe dani ki fuana imole ki na da tofa tatha bada.
         18 Ma tai ngwane toodoo ki laubo 'i Grik ne da 'alangida 'ana “Epikurean” ma “Stoik,”
         da olisusuu fonea tha Pol. Ma tai ngwane 'ada da ka bae 'urii, “Tae bana ngwane gwaurorodoa
         nee 'e dooria kau thaea nee?” Ma tai ngwane 'ana ngwane neri ki da ka bae 'urii, “Alamia
         nia 'e dooria fasi kolu ka foasia 'akolu god ai 'e'ete ki tomone nee.” Da bae 'urineri
         sulia tha Pol 'e bae sulia tha Jisas, ma na mooriolilae faasia maea.
         19 Ma da talaia tha Pol 'i naofana barengwane ngata ofu ki na da 'alangia 'ana “Areopagus,”
         da ka bae 'urii, “Kameli meli dooria fasi meli ka thaitamana toodoolae faalu nena
         'o bae sulia ngwalee.
         20 Sulia si doo ki nena meli rongoa 'o thaea 'e 'e'ete 'asiana faasia na doo ki na meli
         rongoa ki 'i nao, ma meli dooria fasi meli ka thaitamana 'inifitalana.”
         21 (Da bae 'urineri, sulia imole ki 'i Atens, ma na imole ki ne da lea mai 'uria toolae
         'i Atens, 'ana si manga ki sui da dooria bada baelae sulia ma rongolana si doo faalu
         ki.)
         22 Sui tha Pol 'e takwe 'i nao'ada na ofuofua neri 'ana ngwane naonao ki, ma ka bae
         'urii, “Kamolu ngwane baita ki 'i Atens, nau ku rikia ne molu dooria 'asiana foasilana
         god sulia bibirangaa 'o'olo ki.
         23 Sulia si manga ku tatha 'i laona fera kamolu, ku rikia si kula ni foa kamolu ki,
         ma ku rikia maana tee fuli ere abu, molu kedaa si baea 'urii, ‘Fuana god ne langi
         kolu si thaitamana.’ Ma na God nee molu foasia ma molu si thaitamana, nia naa nee
         nau ku faatalo 'ania fuamolu.
         24 God neri ne thaungana molaagali ma na doo ki sui 'i laona, ma nia ne baita faafia
         asi, 'i thalo, ma 'i ano, ma 'e langi si too laona beu abu ne ngwane bana 'e thaungana.
         25 Ma langi nia si tookinakina bo 'uria ta si doo ne ngwane ki da tala'ana da ka ilia
         fuana, sulia nia 'ana 'i tala'ana ne fala mooria fuana imole ki sui, ma ka fala doo
         ki sui ne da tookinakina 'uria fuada.
         26 Ma 'ana thathafalia mai, tha God 'e thaungana bo tee ngwane, ma faasia tee ngwane
         neri nia ka thaungana imole 'oro 'e'ete kwailiu ki, ma ka alua kera laona molaagali
         lalau. 'I nao 'ana fatai ne nia 'e thaungana doo ki sui, ma nia 'ana 'i tala'ana 'e
         alua naa si manga ki ma nia ka aluda naa si kula ki fasi da ka too 'ania.
         27 Nia 'e ilia si doo neri fasi imole ki da ka rofe 'uri nia, ma da fi daotoona lelea
         sa da rofe suukwai 'uria. 'Urineri boroi, tha God si too tau bo faasi kolu.
         28 Ma ta ngwane ka bae 'urii, ‘Sulia 'ani nia naa nee kolu ka moori, ma kolu ka 'isu
         ma kolu ka too.’ Ma ta ngwane 'ana ngwane kekeda kamolu ki 'e thaea laubo ka 'urii,
         ‘Kolu na ngwela nia ki tha God nee.’
         29 Sulia kolu naa na ngwela nia ki, 'e langi tala'ana kolu ka manata thasa tha God ta
         doo bana, ilingia ta nunui doo ne ngwane bana thaungana 'ana gol, ma langi silva,
         ma langi ta fau. Nia 'e langi si ilingia ta doo ne ngwane bana 'e thaungana 'ana thaitamedooa
         nia.
         30 'I nao 'ua, tha God ka si tooketaa ta imole ne foasia 'atona bana god si manga nia
         si thaitamana 'ua. Sui ta, si manga nee, nia 'e thaea naa fuana imole ki 'ana fera
         ki sui fasi da ka abulo naa faasia ta'alae kera ki,
         31 sulia 'e alua naa fe dani fasi nia ka tooketaa imole ki sui. Na tooketalae nia 'e
         'o'olo, ma nia ka filia naa tee ngwane fasi ka ketoa imole ki. Ma nia ka faatana naa
         ngwane ni kwaiketoi neri fuana imole ki sui 'ana tataelana ngwane neri faasia maea!”
         32 Si manga na imole ki da rongoa ne tha Pol 'e bae sulia tataelae faasia maea, tai
         imole 'ada da ka faangwaela 'ani nia. Ma tai imole ki ai da ka bae 'urii, “Ngwalee
         'ae, kameli meli dooria 'oko bae lau sulia si doo neri.”
         33 'Urineri bo, tha Pol ka lea na 'ana faasia ngata ofua neri.
         34 Ma tai imole ki da 'ado fonea, da ka manata mamana naa. Ma tee ngwane thatana tha
         Dionisias, na ngwane 'ana barengwane ngata ofu neri, ma tee keni thatana ni Damaris,
         ma tai imole ki lau da ka manata mamana naa laubo.

1 'I buri, tha Pol ka lea naa faasia 'i Atens, ma ka tatha naa 'uria maetoaa 'i Korint.
         2 'I seeri, nia ka daotoona tee ngwane 'i Jiu thatana tha Akuila ne futa laona bali
         fera 'i Pontus. Nia 'e lea mai faasia 'i Itali fonea na 'afe nia ni Prisila, sulia
         na ngwane 'inito thatana tha Kladius 'e odua na imole ki sui 'i Jiu, da ka lea faasia
         'i Rom. 'Urineri, tha Pol ka lea naa siadarua.
         3 Nia 'e too fonedarua ma ka rao naa fonedarua 'ana thaungailana babala ki 'ana maku
         sadi ki 'uria usilae 'ania.
         4 'Ana fe Sabat ki sui, nia 'e lea 'i laona beu ni foalae ma ka bae fuada na imole
         ki 'i Jiu ma 'i Grik fasi ka bulasia manatalada.
         5 'Ana si manga tha Saelas ma tha Timoti daru dao mai faasia 'i Masedonia, tha Pol
         ka failuka naa 'ana si raoa nia bae. Ma si manga ki sui nia ka faarongo 'ana Faarongolae
         'Okae, ma ka 'inifita folaa 'ania fuada na imole ki 'i Jiu ne tha Jisas naa na Kraes,
         na ngwane ne tha God 'e filia.
         6 Sui ta, si manga na imole ki 'i da aefara nia, ma da ka thaea doo ta'ae ki suli nia,
         nia ka kwaetafusia gegeo faasia maku nia ki 'usi kera, ma ka bae 'urii, “Lelea sa
         ta si doo ta'ae ka fuli boroi fuamolu, na bali kamolu 'i talamolu naa neri! 'E langi
         molu si 'alangi nau lau 'ania. 'E 'ito 'i tari'ina ka oli 'alaa, kwau lea na 'aku
         siana imole ki ne langi lau Jiu.”
         7 Ma nia ka lea naa faasi kera, ma ka too 'i beu nia tee ngwane ne langi lau Jiu na
         thatana tha Titias Justus, na ngwane neri 'e foasia laubo tha God. Na beu nia 'e too
         laubo 'i ninimana beu ni foalae kera Jiu ki.
         8 Ma tha Krispus, na ngwane naonao 'ana beu ni foalae neri, ka manata mamana naa 'ana
         Aofia fonea imole nia ki sui. Ma tai imole 'oro laubo 'i Korint, da rongoa baelana
         tha Pol, da ka manata mamana 'ana, ma da ka sisiuabu naa.
         9 'Ana tee fe rodo, tha Pol 'e rikia tee faataia, ma na Aofia ka bae 'urii fuana, “'E
         langi 'osi mau, ma 'osi momolo faasia baelae fuada, ma 'osi ekwatana raoa 'oe.
         10 Sulia nau ku too baku fone 'oe. Ma 'e 'afitai ta ngwane ka ilia ta si doo ta'ae 'ani
         'oe, sulia na imole nau ki ne da 'oro 'i laona maetoaa nena.”
         11 Nia ne adea tha Pol ka too 'i seeri sulia tee fe ngali ma ono fe sinali 'uria toodoolae
         fuada na imole ki sulia baelana tha God.
         12 Si manga na ngwane 'inito 'i Rom 'e alua tha Galio ka baita faafia bali fera 'i Gris,
         na toaa 'i Jiu ka ofu ma da daua tha Pol, da ka talaia naa siana tha Galio 'uria ketolana.
         13 Ma da suke faafia da ka 'urii, “Na ngwane ne 'e thasi 'uria talailana imole ki 'uria
         foasilana tha God 'ana bibirangaa nee 'e'ete faasia na bibirangaa kameli.”
         14 Ma si manga tha Pol 'e doori bae, tha Galio ka bae 'urii fuana imole ki 'i Jiu, “Lelea
         sa kamolu Jiu ki molu ka olisusuu 'amolu sulia ta si doo ta'ae ma langi ta garolae
         baita 'ana bibirangaa ne nia 'e ilia, alamia kwau rongo kamolu baku.
         15 Sui ta, sulia na olisusuulae kamolu ki bana sulia si baea ki, ma thatae doo ki, ma
         bibirangaa kamolu ki talamolu bana, 'e 'okae fasi molu ka 'olosia 'amolu 'i talamolu.
         Sulia 'e langi kwasi fala bo ta keketoa 'uria si doo 'urineri ki.”
         16 'Urineri bo, nia ka odu kera naa faasia si kula neri ni tooketalae.
         17 'Ana si manga neri, na konia neri da ka daua naa tha Sosetenes, na ngwane naonao
         'ana beu ni foalae, ma da ka kwaea naa 'i maana si kula neri ni tooketalae. Sui ta,
         si doo neri si 'ogaa bo tha Galio.
         18 Tha Pol 'e too 'i Korint fonea imole manata mamana ki ka ore tau. Sui nia ka 'akwasi
         kera, ma ka toofolo 'ana faka 'uria bali fera 'i Siria fonea ni Prisila ma tha Akuila.
         Ma 'i nao 'ana ne da toofolo faasia 'i Kenkrae, nia 'e sufi kukuru 'ana ifuna fasi
         ka faatana ne nia 'e faasuia naa na alangaia nia fuana tha God.
         19 Si manga da dao 'i Efesas, tha Pol ka lea naa faasia ni Prisila ma tha Akuila, ma
         ka lea naa 'i laona beu ni foa kera Jiu ki, fasi ka bae foneda.
         20 Na imole ki 'i seeri da ka gani nia fasi ka too fasi foneda ka ore tau lau, sui ta,
         nia si alafaafia.
         21 Sui ta, nia lea, ka bae 'urii fuada, “Lelea sa tha God 'e dooria, doo kwau oli lau
         mai siamolu nena.” Sui nia ka toofolo naa 'ana faka faasia 'i Efesas.
         22 Si manga 'e dao 'i Sesarea, nia ka lea 'uria 'i Jerusalem, ma ka daotoona imole manata
         mamana ki 'i seeri. Sui ka lea naa 'uria 'i Antiok.
         23 Ma 'i burina ne 'e too 'i Antiok sulia ange fe dani, nia 'e lea ka tatha naa 'ana
         bali fera 'i Galesia ma 'i Frigia fasi ka faasuukwaia manata mamanalae kera imole
         manata mamana ki 'i seeri.
         24 'Ana si manga neri, tee ngwane 'i Jiu thatana tha Apolos, ne futa laona maetoaa 'i
         Aleksandria, 'e lea mai 'uria 'i Efesas. Nia na ngwane thaitamedoo, ma ka thaitamana
         'okae laubo 'ana Kekedalae Abu ki.
         25 Nia 'e thaitamana laubo bibirangaa nia na Aofia, ma ka bae suukwai, ma ka toodoo
         'o'olo sulia tha Jisas. Sui ta, nia 'e thaitamana bana ne tha Jon 'e faasisiuabua
         imole ki ne da abulo faasia na ta'alae kera ki, ma 'e langi si thaitamana imole ki
         ne da manata mamana 'ana tha Jisas, da sisiuabu laubo sulia da manata mamana.
         26 Tha Apolos 'e thafali bae rara'a naa fuada na imole ki 'i laona beu ni foa. Ma 'ana
         si manga ni Prisila ma tha Akuila daru rongoa, daru ka talai nia naa 'uria 'i luma
         keerua, ma daru ka 'adomia naa, fasi nia ka thaitamana 'okae 'ana toodoolae sulia
         tha God.
         27 Si manga tha Apolos 'e doori lea 'uria 'i Korint laona bali fera 'i Gris, na imole
         manata mamana ki da fala si bae ni rakealae fuana. Na imole manata mamana ki 'i Efesas,
         da kekeda fuana imole manata mamana ki 'i Korint fasi da ka konitainia si manga 'e
         dao kau siada. Ma si manga 'e dao kau, nia kau 'adomia imole ki ne da manata mamana
         sulia na 'okaelae nia tha God.
         28 Sui ta, si manga na imole ki 'i Jiu da olisusuu fonea, nia ka bae suukwai fuada faasia
         laona Kekedalae Abu ki fasi ka faamamanea ne tha Jisas naa na Kraes, na ngwane ne
         tha God 'e filia.
         
            

         
      
   
      
         19
1 Si manga tha Apolos 'e too 'i Korint, tha Pol ka tatha 'ana maetoaa ki laona bali
         fera 'i Galesia ma 'i Frigia lelea ka dao 'ana maetoaa 'i Efesas. Ma nia ka daotoona
         tai imole ki 'i seeri ne da manata mamana 'ana tha Jisas.
         2 Ma nia 'e soetalafada ka 'urii, “Kamolu molu too naa 'ana Mangoedoo Abu 'ana si manga
         molu manata mamana?” Ma da olisia da ka 'urii, “Kameli nee, na rongolana boroi na
         tae nee na Mangoedoo Abu, langi meli si rongoa 'ua bo.”
         3 Tha Pol 'e soetalafada lau ka 'urii, “'Urineri ma na sisiuabulae 'urifita mone ne
         molu sisiuabu 'ania?” Da olisia da ka bae 'urii, “Na sisiuabulae bae tha Jon 'e bae
         sulia.”
         4 Sui tha Pol ka bae lau 'urii fuada, “Tha Jon 'e faasisiuabua 'ana ni ti kera ne da
         abulo faasia ta'alae kera ki. Ma tha Jon 'e thaea laubo fuana imole ki 'i Israel,
         ne da manata mamana 'ana tha Jisas, na ngwane ne kau dao mai 'i burina.”
         5 Si manga da rongoa si doo neri, da ka sisiuabu fasi ka faatana ne da manata mamana
         'ana tha Jisas na Aofia.
         6 Bo tha Pol ka alua naa 'abana faafida, ma na Mangoedoo Abu ka sifo naa faafida, ma
         da ka bae naa 'ana baea 'e'ete ki, ma da ka bae naa sulia baelana tha God.
         7 Ni kera 'e tala'ana akwala ma roo ngwane.
         8 Tha Pol 'e ruu 'i laona beu ni foalae 'i Efesas, ma ka bae rara'a fuana imole ki,
         ma ka thasi 'uria bulasilana manatalada sulia 'Initooa tha God. Ma nia 'e ade 'urineri
         sulia olu fe sinali.
         9 Sui ta, tai ngwane 'ada, da aefaraa, ma da ka aburongo, ma langi da si manata mamana
         bo. Ma da ka thaea si baea ta'ae ki sulia Faarongolae 'Okae sulia na Aofia 'i naofana
         imole 'oro ki. Sui tha Pol ka talaia bare ngwane fafurongo ki da ka lea faasida, ma
         'ana fe dani ki sui, nia ka bae fuana imole ki 'i laona beu baita nia tha Taeranus
         'uria toodoolae 'i laona.
         10 Si doo neri da ilia lado 'ana sulia roo fe ngali. Ma na imole ki sui ne da too laona
         bali fera 'i Eisia, na Jiu ki ma na imole ki ne langi lau Jiu, da ka rongoa baelana
         Aofia.
         11 Tha God 'e fala suukwaia baita fuana tha Pol, fasi nia ka ilia si doo ki ni kwelelae
         ai ma si doo ni mangosilana ki.
         12 Ma boroi 'ana ta kae si oronge maku 'ana maku nia ki tha Pol, lelea sa da ngala da
         ka thuufia 'ana ta imole matai, na imole neri ka 'akwaa naa. Ma na anoedoo ta'ae ki
         laubo, da ka kotho na 'i maa faasia imole neri.
         13 -
         14 Ma tai Jiu da tatha laubo 'uria tarilana anoedoo ta'ae ki. Na fiu 'alakwa nia ngwane
         ni foa baita kera Jiu ki na thatana tha Skefa ne da ilia si doo neri. Ma kera boroi
         da thasi 'uria tarilana anoedoo ta'ae ki 'ana thatana Aofia tha Jisas. Da bae 'urii
         fuana anoedoo ta'ae ki, “Nau ku tari kamolu 'ana thatana tha Jisas bae tha Pol 'e
         faarongo 'ania.”
         15 Sui ta na anoedoo ta'ae neri 'e olisida ka 'urii, “Nau ku thaitamana tha Jisas, ma
         nau ku thaitamana laubo tha Pol 'e too 'ana suukwaia nia tha Jisas. Sui ta kamolu
         nena, 'e langi molu si too bo 'ana suukwaia nia tha Jisas.”
         16 Ma na ngwane ne anoedoo ta'ae neri 'e 'arutoona 'e fafuthaka kau 'urida, ma ka kwaeda.
         Ma da ka tafi dadara na kau faasia beu nia ngwane neri fonea mae maala ki 'i nonida.
         17 Si manga na imole ki 'i Jiu ma na imole ki ne langi lau Jiu ne too 'i Efesas, da
         rongoa si doo neri, da ka mau 'asiana, ma da ka faare baita 'asiana 'ana thatana Aofia
         tha Jisas.
         18 Ma na imole 'oro 'ana imole ki ne da manata mamana, da lea mai, ma da ka bae tafa
         naa sulia si doo ta'ae ki ne da ililia.
         19 Ma tai ngwane 'oro laubo 'ada ne da rao 'ana tala 'ana anoedoo ta'ae ki, da ngala
         laubo mai buka kera ki 'ana raoa sulia anoedoo ta'ae ki, ma da ka suungia 'i malutana
         konia neri. Ma da ofu na liulana buka neri ki, ka dao 'ana 50,000 rebe malefo.
         20 Sulia si doo baita neri ki, na baelana tha God 'e dao 'ana si kula 'oro, ma imole
         'oro ki da ka manata mamana naa 'ana Aofia.
         21 Burina si doo neri ki sui, tha Pol ka manatatoona naa lealae 'uria maetoaa ki laona
         bali fera 'i Masedonia ma 'i Gris, ma ka tatha naa 'uria 'i Jerusalem. Ma tha Pol
         ka bae 'urii, “Burina ne ku too mai 'i seeri, nau ku dooria ku lea laubo 'i Rom.”
         22 Ma nia ka fala tha Timoti ma tha Erastus, na roo ngwane kwai'adomi nia ki, 'uria
         'i Masedonia, si manga 'e too 'ua fasi 'ana 'i Efesas laona bali fera 'i Eisia.
         23 Ma 'ana si manga neri bae na suangalua baita 'e fuli 'i Efesas sulia na Faarongolae
         'Okae nia na Aofia.
         24 'Urineri, tee ngwane thatana tha Demitrius, na ngwane 'e rao 'ana thaungailana kae
         beu ngwaasinasina ki, ma kae nunui doo ki 'ana god keni kera ne thatana ni Atemis,
         da ka too 'i laona. Ma na raoa neri tha Demitrius 'e faatodadooa 'asiana ngwane ki
         ne 'e rao fuada.
         25 Nia 'e soeda fasi da ka koni mai fonea tai ngwane ki ne da ilia laubo si raoa ilingia
         ne 'e ilia. Ma nia ka bae 'urii fuada, “Rongwane 'ae, kamolu molu thaitamana na totodaa
         kolu ne 'e thakatafa bo mai faasia na raoa ne kolu ilia 'ana thaungailana kae nunui
         doo ki.
         26 Molu rikia ma molu ka rongoa sui naa si doo ki ne tha Pol 'e ilia. Nia 'e thaea na
         kae nunui doo ne ngwane ki da thaungana, kera langi lau na god mamana ki. Aia, ma
         sulia ne nia 'e bae 'urineri, na ngwane 'oro ki 'i see 'i Efesas ma na maetoaa 'oro
         ki laona bali fera 'i Eisia laubo ne manatalada 'e abulo naa sulia.
         27 Ma lelea sa 'e 'urineri, na imole ki dau bae nagaa raoa kolu nee ki. 'E langi lau
         talitoona si doo neri, ta si doo ne kau ta'ae laubo, na beu abu nia god keni baita
         kolu nee ni Atemis, da si faarebaita lau naa 'ania, ma na 'initolana kau langi 'ana
         naa. Ma na imole ki sui 'i Eisia, ma na molaagali lalau ne, dau momolo naa faasia
         foasilana!”
         28 Si manga konia neri da rongoa si baea neri ki, da ka rakethasu 'asiana, ma da ka
         'adaa kokoolada da ka 'urii, “Ni Atemis na god 'i Efesas naa 'e 'inito ka tatha!”
         29 Sui na suangalualae baita ka tae naa 'i laona maetoaa baita neri. Ma da ka daua naa
         tha Gaeas ma tha Aristakus, roo ngwane faasia bali fera 'i Masedonia ne daru lea fonea
         tha Pol, ma da ka tara keerua, ma da ka fita fonedarua 'uria si kula ni thatholae
         ne imole ki da koni 'ania.
         30 Ma tha Pol 'e dooria ka lea 'i naofana konia neri, sui ta, na imole ki ne da manata
         mamana da ka luia.
         31 Ma tai ngwane naonao ki 'ana bali fera neri, da kwaimanatai fonea tha Pol, ma da
         ka luia laubo langi si lea 'ana si kula neri da koni 'ania.
         32 Ma na suangalualae baita 'asiana ka tatae laona konia neri. Ma tai ngwane ki da ka
         akwasi kera ma da ka thaea na 'ada ta si doo, ma tai ngwane da ka thaea laubo 'ada
         tai si doo 'e'ete, sulia na 'orolana imole ki 'e langi da si thaitamana bo si tae
         ne da koni mai 'uria.
         33 Ma tai imole ki 'i Jiu da usungana kau tha Aleksanda, ma da ka talaia mai 'i naofana
         konia neri, sulia da dooria ka talamatai folaa 'ania ngalungalua neri. Sui tha Aleksanda
         ka faatana mamalafoa 'ana 'abana fuana konia neri fasi da ka too enoeno, ma nia ka
         thaea si baea ni suusilana 'i nao 'ada na imole ki.
         34 Sui ta, si manga da liothaitamana ne nia na ngwane 'i Jiu, da ka kokoo lau da ka
         'urii, “Atemis naa na god kolu 'i Efesas ne 'inito ka tatha!” Da kokoo 'urineri sulia
         si manga 'e tau, 'e tala'ana ta roo kade thato.
         35 Sui na ngwane baita 'ana maetoaa neri 'e lea mai ka faabonaa naa imole ki ka 'urii,
         “Imole ki 'i Efesas 'ae, na imole ki sui da thaitamana ne kolu naa ne kolu liosulia
         beu abu ni Atemis, fonea gwe fau abu nia bae 'asia mai faasia 'i kwalimangaa.
         36 'E langi ta imole si tofea doo nee ki. Si doo 'e 'okae ne molu ka too enoeno naa,
         ma molu si ilia lau ta si doo ilingia imole oengwanea ki.
         37 Ma molu ka talaia na mai roo ngwane ki, sui boroi 'ana ka langi daru si belia bo
         ta si doo faasia laona beu abu, ma langi daru si faangwaela bo 'ana ta si doo sulia
         god keni kolu.
         38 Ma ilingia tha Demitrius, ma na ngwane ne da rao fuana ki, da dooria da ka ngengea
         ta ngwane, 'urineri da ka ketoa 'ana fe dani 'ana kwakwaelae 'i laona beu ni tooketalae.
         Ma na ngwane ni kwaiketoi ki, da ka rongoa si tae ne daru kau thaea.
         39 Sui ta lelea sa molu dooria 'ua ta si doo, molu ka 'olosia naa 'i naofana barengwane
         ni tooketalae.
         40 'E 'okae kolu kau liosuli kolu, ade'ana ngwane 'inito ki da ka suke faafi kolu 'ana
         suangalualae ne kolu ilia 'i tari'ina. Ma 'e 'afitai 'asiana fasi kolu ka fala ta
         si manatalae doo 'okae ne kolu kau fofo 'ana ta si doo sulia.”
         41 'I burina ne 'e thaea si doo neri ki, sui bo nia ka thaea da ka oli na 'ada.

1 Ma 'i burina suangalualae neri 'e enoeno naa, tha Pol ka soea mai imole manata mamana
         ki 'i siana, ma ka fala si baea ni rakealae ki fuada, ma ka faasuukwai kera. Sui nia
         ka bae alualu fuada, ma ka lea naa 'uria 'i Masedonia.
         2 Si manga 'e lea naa 'uria 'i Masedonia, nia ka tatha 'ana maetoaa ki, ma ka radi
         'ana imole manata mamana ki 'ana si baea 'oro ki. Sui nia ka dao naa 'ana bali fera
         'i Gris.
         3 Ma nia ka too 'i seeri sulia olu fe sinali. Ma si manga 'e kwaimaakwali 'uria lealae
         'ana bali fera 'i Siria 'ana faka, nia ka rongoa thasa na Jiu ki da 'olea thaumaelilana.
         'Urineri, nia ka manata akela naa 'uria olilae 'i Siria sulia tale 'i tolo ne tatha
         'i Masedonia.
         4 Ma tha Sofata, na ngwela tha Pirus na ngwane 'i Berea, ma tha Aristakus, ma tha Sekundus
         ne keerua roo ngwane ki 'i Tesalonaeka, ma tha Gaeas na ngwane 'i Debi, ma tha Tikikas,
         ma tha Trofimus keerua roo ngwane ki 'i Eisia, ma tha Timoti, ne da lea fonea tha
         Pol.
         5 Da lea da ka maakwali kameli naa 'ana maetoaa 'i Troas.
         6 Ma meli ka toofolo faasia maetoaa 'i Filipae burina na Fangaa 'ana berete ne langi
         ta isi 'i laona, ma limana fe dani 'i buri, meli ka ofu lau foneda 'i Troas. 'I seeri
         meli ka too sulia fiu fe dani.
         7 'Ana Sarere 'i thaulafi, meli ka ofu na mai 'uria foa ofulae ma fanga kwaimanilae.
         Ma tha Pol ka bae fuana imole ki, 'ito 'i thaulafi lelea ka dao 'i laona 'initoona
         rodo, sulia nia kau lea na 'ana 'i laasikadangi bobongi.
         8 'Ana kade beu ne 'i langi ne meli ofu 'ana, kwethu 'oro ki ne da too 'i seeri.
         9 Ma tee ngwane daraa thatana tha Iutikus 'e 'ono 'ana 'i gwauna 'onggu, ma sulia ne
         tha Pol 'e bae ka tau, na maana ngwane daraa neri ka mamaleua naa, ma ka maleu liu
         na 'ana, ma nia ka 'asia na 'ana faasia oluna tale beu neri 'i langi 'uria 'i thaegano.
         Si manga da kwau nia kau, da ka rikia, ne nia 'e mae naa.
         10 Sui ta, tha Pol 'e sifo kau 'i thaegano, ma 'e boruru ka ofia, sui ka bae 'urii,
         “'E langi molu si manata 'a'abo lau, sulia nia 'e moori bana.”
         11 'I buri, tha Pol ka oli lau 'uria kade beu neri 'i langi ne da ofu 'ania, ma 'e niia
         berete, ma da ka fanga ofu. Ma 'i burina ne 'e bae foneda lelea ka dao 'i laasikadangi,
         tha Pol ka fi lea.
         12 'I buri, da ka olifana naa ngwane daraa neri 'uri beu nia, ma da ka nonithathala
         'asiana sulia nia 'e moori bana.
         13 'Urineri, meli ka eta na 'ameli 'i nao 'ana faka, ma meli ka toofolo naa 'uria maetoaa
         'i Asos, fasi meli ka faataea tha Pol 'i seeri. Nia 'e thaea 'urineri fuameli, sulia
         'e lea kau 'i seeri sulia tale 'i tolo.
         14 Si manga 'e daotoomeli 'i Asos, nia ka tae naa fone kameli laona faka, ma meli ka
         lea naa 'uria maetoaa 'i Mitilene.
         15 'Ana fe dani 'i buri, meli ka 'akwasia 'i seeri, ma meli ka dao naa 'ana auaua 'i
         Kios. Ma 'ana oluna fe dani, meli ka dao 'ana auaua 'i Samos. Ma 'ana faina fe dani,
         meli ka dao 'ana maetoaa 'i Miletus.
         16 Tha Pol 'e manata 'uria thasa kau tatha na kau 'i Efesas, fasi ka langi meli si too
         ka tau lau 'ana bali fera 'i Eisia, sulia lelea sa ka ngwaluda bana, meli lea 'ali'ali
         fasi meli ka dao 'ali'ali laubo 'i Jerusalem 'i nao 'ana fe dani 'ana Pentekos.
         17 Si manga tha Pol too 'i Miletus, nia ka fala si baea fuana ngwane naonao ki 'ana
         ofulada na imole manata mamana ki 'i Efesas, fasi da ka lea mai siana.
         18 Ma si manga da dao mai, nia ka bae 'urii fuada, “Kamolu molu thaitamana si doo ne
         ku ilia si manga ku too 'ana fone kamolu, 'ito 'ana si manga bae ku dao mai 'i laona
         bali fera nee 'i Eisia.
         19 Nau ku ilia raoa fuana Aofia 'ana enoenoa, ma na angia 'ana si manga 'afitaia ki
         'e dao 'ani nau, sulia si doo ta'ae nee ki na Jiu ki da ilia 'ani nau.
         20 Molu thaitamana sui naa, si manga ku toodoo 'i beu kamolu ki, ma fuana na imole ki
         sui. 'E langi kwasi thaufangana bo ta si doo 'uria 'adomilamolu, faasi kamolu.
         21 Nau ku thaea sui naa fuana imole ki 'i Jiu, ma na imole ki ne langi lau Jiu, fasi
         da ka abulo faasia ta'alae kera ki, ma da ka abulo naa 'uria tha God, ma da ka manata
         mamana 'ana Aofia tha Jisas.
         22 “Sulia ku roosulia na Mangoedoo Abu, nia nee ku lea 'i Jerusalem, sui ta, 'e langi
         kwasi thaitamana si tae ne kau fuli fuaku 'i seeri.
         23 'Ana maetoaa ki sui ne ku dao 'ania, na Mangoedoo Abu 'e thaea fuaku thasa kwau daotoona
         'afitaia, ma kwau too 'i laona dele 'i Jerusalem.
         24 Sui ta, 'e 'okae bana. 'E langi kwasi too 'a'abo bo sulia si doo ne kau fuli fuaku,
         sulia lelea sa ku faasuia mone 'aku si raoa ne Aofia tha Jisas 'e fala fuaku. Ma na
         raoa neri ne faatalolae 'ania Faarongolae 'Okae sulia liothaua nia tha God fuana imole
         ki sui.
         25 “Nau ku tatha 'i malutamolu teefau faafia baelae sulia 'Initooa nia tha God. Ma 'ana
         si manga neri, ku thaitamana 'e langi molu si riki nau lau.
         26 Nia nee ku thae folaa 'ania fuamolu 'i tari'ina, lelea sa ta ngwane boroi 'ana 'ani
         kamolu ne langi si too 'ana mooria faalu nia tha God, nau ku tala baku faasia, ma
         ka langi lau too 'a'abolae nau fuana.
         27 Sulia 'e langi kwasi thaufangana bo ta si doo ni faarongolamolulae 'ania sulia na
         kwaidooria nia ki tha God fuakolu.
         28 Nia nee, kamolu na ngwane naonao ki, molu ka liosuli kamolu 'i talamolu, ma na imole
         ki ne na Mangoedoo Abu 'e alua 'i 'abamolu fasi molu ka lio sulida. Molu ka liosulia
         na imole ki ne da manata mamana 'ana tha God, ilingia na ngwane ne 'e liosulia na
         sipsip ki. Tha God ne 'e folida 'ana maelana na Ngwela nia 'i tala'ana.
         29 Nau ku thaitamana 'i burina nau ku lea, tai ngwane toodoo garo dau lea mai, ma dau
         tagalangana imole ki ne da manata mamana, ilingia na koito kwasi ki ne da thaumaelia
         na sipsip ki.
         30 Si manga dau dao mai, tai ngwane 'ani kamolu bana ne dau tae mai ma dau sukea imole
         manata mamana ki fasi da ka lea sulida.
         31 Molu ka lilio 'okae, ma molu ka manatatoona si doo neri sulia olu fe ngali, 'afe
         thato ma fe rodo, nau ku toodoo fuamolu 'i laona 'afitaia ma na angia.
         32 “Ma si manga neri, nau ku alua kamolu naa 'i 'abana tha God, ma 'i laona 'okaelana
         si baea ni liothaua nia. Si baea neri ne tala'ana kau faasuukwai kamolu ma ka fala
         si doo 'okae ki ne tha God 'e too 'ania fuana imole nia ki sui.
         33 Ma molu ka thaitamana laubo, 'e langi kwasi dooria bo ta si malefo, ma langi ta si
         maku faasia ta imole 'amolu.
         34 Ma kamolu sui bo ne molu thaitamana ne nau ku rao 'ana roo 'abaku ki, fasi ku 'adomi
         nau 'i tala'aku ma ngwane kwaimani nau ki 'ana si manga meli 'atongia ta si doo.
         35 'Ana si raoa ki sui ne ku ilia, nau ku faatana sui naa fuamolu na rao suukwailae
         ne molu ka ilia fasi molu ka 'adomia na imole ki ne da maketho. Ma molu ka manatatoona
         si baea bae na Aofia kolu tha Jisas 'e thaea, ‘Na ngwane ne 'e faledoo, ne 'e nonithathala
         ka baita talua ngwane ai ne 'e ngalidoo.’ ”
         36 'I burina ne tha Pol 'e bae ka sui naa, nia ka boruru, ma ka foa faafi kera.
         37 Ma kera sui bo da ka angi si manga da ofia tha Pol, ma da ka nonoia.
         38 Kera da liodila 'asiana sulia tha Pol 'e thaea thasa 'e langi da si riki nia lau.
         'Urineri bo, da ka lea naa fonea 'uria rikitaelana 'i laona faka.

1 Meli alualu 'ani kera 'e sui, meli ka lea naa 'ana faka 'uria auaua 'i Kos. 'Ana
         ruana fe dani, meli ka dao 'ana auaua 'i Rodes. Ma meli ka lea na kau faasia 'i seeri
         'uria maetoaa 'i Patara.
         2 'I seeri, meli ka daotoona faka ne kau lea 'uria bali fera 'i Fonisia. Sui meli ka
         taelia faka neri, ma meli ka lea lau.
         3 Meli ka tatha 'ana si kula ne meli lio kau ma meli ka rikia auaua 'i Saeprus. 'Urineri
         meli ka gali 'i bali toli, meli ka lea 'uria bali fera 'i Siria. Meli ka sifo 'i thara
         'ana maetoaa 'i Taea, si kula na faka 'e faasifoa 'ana luludaa ki.
         4 Ma 'i seeri meli ka daotoona tai imole manata mamana ki, ma meli ka too foneda sulia
         fiu fe dani. Ma sulia na Mangoedoo Abu 'e too 'ani kera, da ka bae 'a'abo fuana tha
         Pol fasi ka langi si lea 'uria 'i Jerusalem.
         5 Ka 'urineri boroi, si manga kameli 'uria lealae, meli ka lea banaa. Ma na ngwane
         ki, fonea 'afe kera ki, ma na ngwela kera ki sui bo ne da lea fone kameli 'uria 'i
         fafo asi. Si manga meli dao, meli ka boruru, ma meli ka foa.
         6 'I burina ne meli alualu 'ani kera 'e sui, meli ka tae naa 'i laona faka, ma ni kera
         da ka oli naa 'ada 'i fera.
         7 Sui meli ka lea faasia 'i Taea, ma meli ka dao 'ana maetoaa 'i Tolemais, meli ka
         rikia tai imole manata mamana ki, ma meli ka too foneda sulia tee fe dani.
         8 Ma 'ana ruana fe dani, meli ka lea lau, ma meli ka dao 'ana maetoaa 'i Sesarea. 'I
         seeri, meli ka too 'i beu tha Filip, na ngwane ne rao 'ana faatalolae 'ania na Faarongolae
         'Okae. Ma nia ta ngwane 'ana fiu ngwane bae da filida 'i Jerusalem 'uria 'adomilada
         na imole manata mamana ki.
         9 Nia 'e too 'ana fai thaari, ma da ka faarongo laubo 'ana baelana tha God.
         10 Meli too 'i seeri sulia ange fe dani, ma tee profet thatana tha Agabus ka dao mai
         faasia 'i Jiudea.
         11 Nia 'e lea mai siameli, ma ka ngala na 'ue tha Pol 'uria kanilana 'i liitana, ma
         ka kanifaafia 'ana roo 'aena ki 'i tala'ana fonea roo 'abana ki laubo, sui ka bae
         'urii, “Na Mangoedoo Abu 'e thaea, na ngwane nee na 'ue nia nee, na Jiu ki dau kani
         'urii laubo 'ani nia 'i Jerusalem, sui da ka fala fuana imole ki ne langi lau Jiu.”
         12 Si manga meli rongoa si doo neri, kameli fonea na imole neri ki meli ka gwafea tha
         Pol fasi ka langi si lea 'uria 'i Jerusalem.
         13 Sui ta, nia 'e olisi kameli ka 'urii, “'Urifita nee molu ka angi 'urineri ma molu
         ka faaliodila nau? Nau kwa si kwaimaakwali baku 'uria kanilaku bana, ku kwaimaakwali
         laubo 'uria maelae 'i Jerusalem 'uria thatana tha Jisas na Aofia.”
         14 Ma sulia meli si tala'ana naa bulasilana manatalana tha Pol, meli ka bae na 'ameli
         'urii fuana, “'E 'okae bana, alamatana kwaidooria nia tha God ka fuli na 'ana.”
         15 'I burina ne meli too 'i seeri sulia ange fe dani, meli ka kwaimaakwali naa 'ana
         si doo kameli ki, ma meli ka lea naa 'uria 'i Jerusalem.
         16 Ma tai ngwane fafurongo laubo faasia 'i Sesarea ne da lea fone kameli, ma da ka talai
         kameli 'uria beu nia ngwane ne meli kau too 'i siana, na thatana tha Nason na ngwane
         'i Saeprus. Nia ta ngwane 'ada na imole manata mamana ki totongenao.
         17 Si manga meli dao naa 'i Jerusalem, na imole manata mamana ki da ka konitai 'okae
         'asiana 'ani kameli.
         18 'Ana ruana fe dani, tha Pol ka lea fone kameli 'uria rikilana tha Jemes. Ma na ngwane
         naonao ki sui laona ofulada na imole manata mamana ki ne da too 'i seeri.
         19 Tha Pol ka bae 'okae fuada, sui nia ka faarongo kera 'ana si doo ki sui bo ne tha
         God 'e ilia 'ana raoa ne tha Pol 'e ilia malutana imole ki ne langi lau Jiu.
         20 Ma 'i burina ne da rongo nia 'e sui, ni kera teefau da ka faabaitaa naa tha God.
         Sui da ka bae 'urii fuana tha Pol, “Ngwalee doora Pol 'ae, 'o rikia bamu na imole
         'oro 'asiana 'ana imole ki 'i Jiu ne da manata mamana, ma da ka faare baita 'ua bada
         'ana bibirangaa nia ki tha Mosis.
         21 Sui ta, ni kera da rongoa thasa 'o toodoo fuana Jiu ki ne da too 'i malutana imole
         ki ne langi lau Jiu, fasi ka langi da si roosulia bibirangaa nia ki tha Mosis. Ma
         'oko thaea laubo fuada thasa ka langi da si 'irimamalafoa 'ana ngwela kera ki, ma
         ka langi da si ade sulia bibirangaa kolu Jiu ki.
         22 Ma da ka rongoa ne 'o dao naa 'i see. 'E tala'ana kolu kau 'olosia fasi na manatalae
         doo garo nee 'i malutana imole manata mamana ki 'i Jiu.
         23 'Oko ilia si doo ne meli thaea fuamu. Na fai nonii ngwane ki ne da too 'i see, ma
         da bae alangai fuana tha God.
         24 'O lea foneda 'uria faafaalulae 'i maana tha God 'i laona Beu Abu nia tha God, ma
         'oko foli 'uria faafaalulae neri, fasi da ka sufi kukuru 'ana ifuda. Sui fatai na
         imole ki sui da fi thaitamana si unuunua nee ki da rongoa suli 'oe 'e langi si mamana
         bo. Sui ta, ni 'oe 'i tala'amu 'oko roosulia bibirangaa nia ki tha Mosis.
         25 “Ma fuana imole ki ne langi lau Jiu ne da manata mamana, meli kekeda sui naa fuada,
         ma meli ka faarongoda naa 'ana liae ngwane ne meli alafaafia: Ka langi da si 'ania
         ta fanga ne da afuafu 'ana fuana 'atona bana god, ma ka langi da si 'ania ta doo moori
         ne da lioa, ma da ka liosuli kera faasia kaubarelae.”
         26 'Ana ruana fe dani, tha Pol ka lea naa fonea fai nonii ngwane neri ki, ma ka faafaalu
         nia naa foneda. Sui nia ka lea 'i laona Beu Abu tha God, ma ka faarongoa na ngwane
         ni foa 'ana si manga tae ne na fiu fe dani neri 'uria faafaalulae kau sui 'ania, sui
         fatai da fi fala kwaisuusia kera ki.
         27 Si manga fiu fe dani neri ki 'e karangi sui naa, tai imole ki 'i Jiu faasia bali
         fera 'i Eisia, da ka rikia naa tha Pol 'i laona Beu Abu tha God. Da booraea konia
         neri, ma da ka daua naa tha Pol.
         28 Ma da kokoo da ka 'urii, “Ngwane ki 'i Israel 'ae! Molu ka 'adomi kameli mai! Na
         ngwane ne 'e tathafia naa fera ki sui 'uria toodoolae fuana imole ki 'uria faarefaekwalae
         'ania imole ki 'i Jiu ki, ma 'uria faarefaekwalae 'ana bibirangaa nia ki tha Mosis
         fonea na Beu Abu nee. Ma si manga neri, nia 'e talaia imole ki ne langi lau Jiu 'uria
         'i laona Beu Abu nee, ma da ka faasuaa naa si kula abu nee!”
         29 Da thaea si doo neri, sulia da rikia tha Trofimus na ngwane 'i Efesas 'e too 'i seeri
         fonea tha Pol 'i Jerusalem 'ana fe dani totongenao, ma da ka thaea thasa tha Pol 'e
         talai nia 'uria 'i laona Beu Abu tha God.
         30 Ma na suangalua baita ka tatae naa 'i laona maetoaa lalau neri 'i Jerusalem. Na imole
         ki da ka afururuu sui bo mai, da ka daua naa tha Pol, ma da ka taraa naa 'uria 'i
         maa faasia laona Beu Abu tha God. Ma 'ali'ali da ka fonoa naa 'olofolo ki 'ana Beu
         Abu neri.
         31 Si manga na ngwane neri ki da dooria da ka thaumaelia tha Pol, tai ngwane da ka fala
         baea fuana ngwane 'inito ni firu 'i Rom, sulia na suangalualae baita neri 'e tatha
         laona maetoaa 'i Jerusalem.
         32 Ma si manga na ngwane 'inito 'e rongoa si doo neri, nia 'e lea, ma ka talaia tai
         ngwane ki 'ana ngwane ni firu nia ki fonea na ngwane naonao kera ki, da ka lea 'ali'ali
         'uria si kula neri na imole ki da koni 'ania. Ma 'ana si manga na imole ki da rikia
         naa ngwane 'inito neri fonea na ngwane ni firu nia ki, da fi momolo faasia kwaelana
         tha Pol.
         33 Si manga na ngwane 'inito neri 'e dao naa, nia ka lea siana tha Pol, ma ka daua.
         Sui nia ka thaea fuana ngwane nia ki fasi da ka kanifaafia 'ana roo kwale seni ki.
         Sui nia 'e soetalafana ngwane neri ki ka bae 'urii, “Ni ti ne ngwane nee, ma si doo
         ta'ae tae ne nia 'e ilia?”
         34 Ma na imole ki da ka thaea si baea 'oro 'e'ete kwailiu ki, na ngwane 'inito neri
         ka lalafusia naa ta si tae nee da rakethasuia tha Pol 'uria. Nia nee adea nia ka thaea
         fuana ngwane ni firu nia ki, fasi da ka talaia tha Pol, 'uria 'i laona beu ne da too
         'ania.
         35 Na ngwane ni firu ki da ka talaia naa 'uri 'aena 'olofolo 'ana beu neri, ma da ka
         talaia 'i langi, ma sulia na suangalua neri 'e baita, na ngwane ni firu ki da ka kwaua
         naa tha Pol 'i langi faasida.
         36 Na konia neri da akwa da ka 'urii, “Molu thaumaelia! Molu thaumaelia!”
         37 Si manga na ngwane ni firu ki da kwaimaakwali 'uria ruulae kau 'i beu fonea tha Pol,
         nia ka bae 'urii fuana ngwane baita neri, “Ngwalee 'ae, nau ku dooria thaelana tee
         si doo fuamu.” Ma na ngwane baita neri 'e soetalafana ka 'urii, “'Urii ma 'oe 'o thaitamana
         baelae 'i Grik nee?
         38 'Urineri ma 'oe naa na ngwane bae 'i Ijip ne thafalia firua baita bae, ma 'oko talaia
         fai tooni ngwane ta'ae bae ki, ma da ka fita kau faafia 'ila ni firu ki 'uria 'i laona
         bali fera kwasi?”
         39 Sui tha Pol 'e olisia ka 'urii “'E langi! Nau na ngwane 'i Jiu 'ana nee, nau ku futa
         'i Taasis na maetoaa 'inito 'i Silisia. Nau ku dooria 'oko alamatai nau ku bae fasi
         fuana imole nee ki.”
         40 Na ngwane 'inito neri ka alamatana naa, ma tha Pol 'e takwe 'i maana beu neri 'i
         langi, ma ka mamalafoa 'ana 'abana ma ka faaenoenoa na imole ki. Si manga da too enoeno
         naa, tha Pol ka bae naa fuada 'ana baelae kera imole ki Jiu ka 'urii,

1 “Imole futa nau ki ma kamolu maka nau ki 'ae, molu fafurongo fasi mai, si manga ku
         talamatana si bae nee ki ne molu suke faafi nau 'ania!”
         2 Si manga da rongoa 'e bae 'ana baelae kera imole ki 'i Jiu, kera sui bo da ka too
         enoeno naa, ma tha Pol ka bae lau 'urii,
         3 “Nau na ngwane 'i Jiu nee, sui ta, ku futa 'i Taasis 'ana maetoaa 'i laona bali fera
         'i Silisia, ma ku baita mai 'i Jerusalem si manga tha Gamaliel 'e toodoo fuaku. Nia
         'e toodoo 'okae 'asiana fuaku 'ana adelae sulia bibirangaa ne tha Mosis 'e fala mai
         fuana kokoo kolu ki, ma ku dooria laubo ililana si doo ki ne tha God 'e dooria, ilingia
         laubo ne molu ilia 'i tari'ina.
         4 Nau ku faangadaa laubo imole ki ne da manata mamana 'ana tha Jisas, ma ku thaumaelida.
         Nau ku daua laubo ngwane ki, ma na keni ki, ma nau ku aluda 'i laona dele.
         5 Na foa ni gwau, ma na ngwane naonao kolu ki, da thaitamana si doo nee ku bae sulia
         'e mamana. Kera da kedaa leta ki ma ku ngala fuana ngwane naonao ki 'i Jiu ne da too
         'i Damaskas. Ma da ka alamatai nau fasi ku rofe 'uria imole ki ne da manata mamana
         'ana tha Jisas ne da too 'i seeri, fasi ku dauda, ma ku kani faafida, ma ku oli mai
         faafida 'uria 'i Jerusalem, fasi na ngwane naonao ki da ka ketoda.
         6 “Si manga ku lea ma ku dao karangia naa 'i Damaskas tala'ana 'i 'initoona thato,
         tona boroi na binabina baita ka binalu na mai kalikali nau faasia 'i mamangaa.
         7 Ma ku 'asi nau 'i thaegano, ma ku rongoa si lingee doo 'e bae mai 'urii fuaku, ‘Saul
         'ae, Saul 'ae, 'urifita ne 'oko faangada nau?’
         8 Sui ku bae 'urii fuana, ‘Arai 'ae, 'oe tha ti nena?’ Ma si lingee doo neri 'e olisi
         nau ka bae 'urii, ‘Nau tha Jisas ngwane nee 'i Nasaret ne 'o faangadaa.’
         9 Na ngwane ki ne da lea fone nau, da rikia na binabina neri, sui ta da si rongoa bo
         na lingena ngwane ne 'e bae mai fone nau.
         10 Ma ku soetalafana, ku 'urii, ‘Aofia 'ae, tae nee kwau ilia?’ Ma na Aofia 'e olisi
         nau ka 'urii, ‘'O tatae, 'oko lea 'uria 'i Damaskas. Ma dau faarongo 'oe 'ana si doo
         ne ku thaea fasi 'oko ilia.’
         11 Na binabina neri 'e tala 'usia maaku ka rodo naa, ma na ngwane ki ne da lea fone
         nau, da dau 'ana 'abaku, ma da ka talai nau naa 'uria 'i Damaskas.
         12 “Ma tee ngwane 'i Damaskas na thatana tha Ananias, nia na ngwane 'e faare baita 'ana
         tha God, ma ka roosulia bibirangaa kolu Jiu ki, ma na imole Jiu ki sui ne da too 'i
         Damaskas, da faare baita 'asiana 'ani nia.
         13 Nia 'e takwe 'i siaku, ka bae 'urii, ‘Ngwane futa nau tha Saul 'ae, 'oko lilio naa!’
         Ma 'ana si manga neri banaa, na maaku ka lilio naa, ma ku riki nia naa.
         14 Ma nia ka bae lau 'urii fuaku, ‘God kera kokoo kolu ki 'e fili 'oe, fasi 'oko lio
         thaitamana si kwaidooria nia ki, ma 'oko rikia na Ngwane ni Rao 'O'olo nia, ma 'oko
         rongoa naa baelana.
         15 Ma 'oko faarongoa imole ki sui 'ana doo ki ne 'o rikia ma 'oko rongoa.
         16 Ma tae lau ne 'o maasia? 'O tatae naa, 'oko sisiuabu, ma 'oko foasia na Aofia, fasi
         nia ka manatalukea ta'alae 'oe ki.’
         17 “Sui ku oli lau 'uria 'i Jerusalem, ma si manga ku foa laona na Beu Abu tha God,
         ku rikia tee si faataia,
         18 ma ku rikia na Aofia 'e bae 'urii fuaku, ‘'Ali'ali 'oko lea naa faasia 'i Jerusalem,
         sulia na imole ki da si dooria bo rongolana baelamu suli nau.’
         19 Ma nau ku bae 'urii, ‘Aofia 'ae, da thaitamana bada si manga bae ku lea laona beu
         ni foalae ki, ma ku daua na imole ki ne da manata mamana 'ani 'oe, ma ku nangasida
         laubo.
         20 Ma si manga bae da thaumaelia tha Stefen, na ngwane ni rao 'oe, nau ku too laubo
         'i seeri bae, ma ku alafaafia si doo bae da ilia 'ani nia, ma ku kwai'adomi 'uria
         liolae sulia maku kera ki.’
         21 Sui na Aofia ka bae 'urii fuaku, ‘'O lea naa, sulia nau kwau odu 'oe fasi 'oko lea
         tau siana imole ki ne langi lau Jiu.’ ”
         22 Na imole ki da fafurongo 'uria tha Pol lelea nia ka thaea bo si doo neri. Ma si manga
         da rongoa si doo neri, da fi 'adaa kokoolada da ka 'urii, “Molu talaia kau ma molu
         ka thaumaelia naa! 'E langi si tala'ana fasi nia ka moori!”
         23 Da 'ai, ma da ka kwaikaru 'ana maku kera ki, ma da ka 'ui 'ana gegeo 'i laona mamangaa,
         sulia da rakethasu 'asiana.
         24 Ma na ngwane baita ni firu 'i Rom, ka thaea fuana ngwane nia ki fasi da ka talaia
         tha Pol 'i beu, ma ka thaea da ka nangasia, fasi da ka daotoona si tae ne adea na
         Jiu ki da ka kokootana 'urineri.
         25 Sui ta, si manga da kania tha Pol 'uria nangasilana, nia ka bae 'urii fuana tee ngwane
         ni firu, “'E tala'ana bana sulia bibirangaa kolu ki 'i Rom fasi molu ka nangasi nau,
         na ngwane 'i Rom ne langi molu si keto nau 'ua?”
         26 Si manga na ngwane ni firu neri 'e rongoa si doo neri, nia 'e lea siana ngwane 'inito
         nia, ma 'e soetalafana ka 'urii, “Tae nee 'ou ilia ngwalee? Na ngwane loko, na ngwane
         'i Rom laubo!”
         27 'Urineri na ngwane baita neri 'e lea siana tha Pol, ka bae 'urii, “Faarongo nau fasi,
         'urii ma 'oe na ngwane 'i Rom nee?” Tha Pol 'e olisia ka 'urii, “Iuka.”
         28 Ma na ngwane baita neri ka bae 'urii, “Nau na ngwane 'i Rom laubo, sulia ku foli
         tala'aku 'ana malefo baita.” Ma tha Pol 'e olisia ka 'urii, “Nau nee ngwane 'i Rom,
         sulia nau ku futa 'ana si 'abu 'i Rom.”
         29 Ma na ngwane neri ki ne da takwe karangia 'uria kwaelana ma soetoolana, da ka dudu
         falaburi faasia. Ma si manga na ngwane baita neri 'e thaitamana ne tha Pol na ngwane
         'i Rom, nia ka mau, sulia 'e kanifaafia 'ana kwale seni ki.
         30 'Ana fe dani 'i buri, na ngwane baita ni firu neri, 'e dooria ka thaitamana 'okae
         'ana si tae nee Jiu ki da suke faafia 'ana tha Pol. Nia ka fala ngwane nia ki, fasi
         da ka lukea naa seni ki faasia tha Pol, ma ka fala baelana fuana ngwane ni foa baita
         ki ma na barengwane ni ngata ofu kera Jiu ki fasi da ka ofu. Sui nia ka talaia kau
         tha Pol, ma ka faatakwea 'i naofana barengwane ni ngata ofu neri si manga ne da koni
         'ana.

1 Tha Pol 'e bubu tetee kau 'ana ngwane naonao neri ki ne da ofu, ka bae 'urii, “Ngwane
         futa nau ki 'i Israel 'ae, nau ku rao fuana tha God, 'ana lioku teefau, ma ku thaitamana
         moorilaku 'e 'okae 'e lelea ka dao 'i tari'ina.”
         2 Si manga tha Pol 'e bae 'urineri, tha Ananias na foa ni gwau ka thaea fuana ngwane
         ki ne da takwe karangia tha Pol fasi da ka fidalia fakana.
         3 Ma tha Pol ka bae 'urii fuana, “Tha God ne kau fidali 'oe, 'oko ilingia ta 'onggu
         bae da rafua ka sasakea fasi ka thaufangana si bili ki. 'Oko too 'i seeri laubo 'uria
         ketolaku sulia bibirangaa nia ki tha Mosis. Ma 'oe boroi, 'osi roo bo sulia si bibirangaa
         neri ki si manga ne 'o thaea fasi da ka fidali nau!”
         4 Ma na ngwane ki ne da takwe karangia tha Pol, da rongoa, ma da ka bae 'urii fuana,
         “Ngwalee 'ae, 'osi thaitamana bo ne 'o bae tataga fuana foa ni gwau nia tha God!”
         5 Ma tha Pol 'e olisida ka 'urii, “Ngwanefuta nau ki 'i Israel 'ae, kwaimanatai 'asiana,
         sulia 'e langi kwasi thaitamana ne nia na foa ni gwau. Sulia na Kekedalae Abu 'e thaea,
         ‘Ka langi 'osi bae tataga sulia ngwane 'inito kamolu.’ ”
         6 Si manga tha Pol 'e rikia ne tai ngwane 'ada na Sadiusi ki, ma tai ngwane 'ada na
         Farasi ki, nia 'e ngata baita fuana konia neri ka 'urii, “Imole futa nau ki 'i Israel,
         nau na Farasi, na 'alakwa nia na Farasi. Ma da keto nau naa, sulia nau ku manata mamana
         'ana ne na imole mae ki, tha God kau taeda lau 'uria mooria!”
         7 Ma si manga 'e thaea si baea neri, na Farasi ki ma na Sadiusi ki, da ka thafalia
         naa na olisusuulae, ma na konia neri da toli naa 'ana roo fifigui imole ki.
         8 Da tolingi kera, sulia na Sadiusi ki da thaea thasa na imole mae ki, 'e 'afitai da
         ka moori lau, ma da ka thaea thasa 'e langi bo ta enselo, ma ka langi laubo ta anoedoo.
         Sui ta, na Farasi ki da faamamanea sui bo olu si doo neri ki.
         9 Ma da fi akwa baita fuada kwailiu, ma tai ngwane toodoo 'ana bibirangaa ki ne ni
         kera na Farasi ki laubo, da takwe ma da ka bae suukwai da ka 'urii, “'E langi meli
         si daotoona bo ta si doo ne garo 'ana ngwane ne! Sui ta, alamia ta anoedoo ma langi
         ta enselo tomone nena 'e bae 'ani nia.”
         10 'Urineri bo, na kwailaetaia baita 'asiana ka thafali naa, ma na ngwane baita ni firu,
         ka mau ade'ana da ka thaumaelia tha Pol. Ma nia 'e thaea fuana ngwane ni firu ki,
         da ka lea ma da ka talaia tha Pol faasi kera 'uria 'i beu kera na ngwane ni firu ki.
         11 'Ana fe rodo neri, na Aofia 'e takwe siana tha Pol ka bae 'urii, “'E langi 'osi mau
         lau. Ilingia bae 'o bae ramoramoa sui naa suli nau 'i Jerusalem, 'oko bae ramoramoa
         'urineri laubo suli nau 'i Rom.”
         12 'I laasikadangi 'ana fe dani 'i buri, tai ngwane ki 'i Jiu da ka ofu, ma da ka ngata
         ofu 'uria thaumaelilana tha Pol. Kera da bae 'afitai fasi ka langi da si 'ania ta
         si fanga, ma ka langi da si kuufia ta si kafo, lelea da ka thaumaelia bo tha Pol.
         13 Alamia 'e tala'ana fai akwale ngwane ma ka sarenga ne da ngata ofu faafia si manatalae
         doo neri.
         14 Sui tai ngwane 'ada, da ka lea naa siana ngwane ni foa baita ki, ma na ngwane naonao
         kera na Jiu ki, da ka bae 'urii, “Kameli meli bae 'afitai sui naa fasi ka langi meli
         si 'ania ta si fanga lelea meli ka thaumaelia bo tha Pol.
         15 'Urineri, kamolu ma na ngwane barengwane ngata ofu ki, molu ka falabaea fuana ngwane
         baita ni firu ki 'i Rom, fasi da ka talaia mai tha Pol fone kamolu. Molu ka suke 'ana
         thaelana thasa molu dooria fasi molu ka rongo 'okae 'ana tai si baea lau suli nia.
         Kameli mone meli kwaimaakwali naa 'uria thaumaelilana si manga 'e dao karangi mai.”
         16 Sui ta, si manga na kokoo nia tha Pol 'e rongoa ngata ofulae neri, nia ka lea 'i
         beu kera na ngwane ni firu ki, ma ka faarongoa 'ana tha Pol.
         17 Si manga tha Pol 'e rongo, nia ka soea mai tee ngwane ni firu, ma ka bae 'urii fuana,
         “'O talaia kau ngwane daraa nee siana ngwane baita 'oe, sulia nia 'e too 'ana tee
         si doo 'uria thaelana fuana.”
         18 Na ngwane ni firu neri ka talaia naa ngwane daraa neri siana ngwane baita kera, ka
         bae 'urii, “Na ngwane bae 'e too laona dele thatana tha Pol ne soe nau fasi ku talaia
         mai ngwane daraa nee siamu, sulia nia 'e too 'ana tee si doo 'uria thaelana fuamu.”
         19 Na ngwane baita neri 'e dau 'ana 'abana ngwane daraa neri ka talai tee ore tau kau
         'ani nia, ma si manga talifili keerua naa, nia ka bae 'urii, “Tae ne 'o doori faarongo
         nau 'ania?”
         20 Na ngwane daraa neri ka bae 'urii fuana, “Tai ngwane ki 'i Jiu, da alaofu sui naa,
         fasi 'i bobongi dau lea mai ma dau gani 'oe fasi 'oko talaia tha Pol siana barengwane
         ngata ofu ki, fasi da ka daotoona mamana si doo ki suli nia.
         21 Sui ta, 'e langi 'osi roosulida, sulia fai akwale ngwane ka sarenga ne da anggwa
         maasia 'uria thaumaelilana. Sulia da bae 'afitai sui naa fasi ka langi da si fanga,
         ma ka langi da si kuu, lelea da ka thaumaelia bo tha Pol. Kera da kwaimaakwali sui
         naa, da maasia bada ta si tae ne 'ou thaea.”
         22 Na ngwane baita neri ka bae 'urii fuana ngwane daraa neri, “'E langi 'osi faarongoa
         ta imole ne 'o faarongo nau 'ana si doo neri.” Sui nia ka thaea fuana ngwane daraa
         neri, ka lea na 'ana.
         23 Na ngwane baita 'ana ngwane ni firu ki, 'e soea mai roo ngwane da baita 'i fara 'abana,
         ka bae 'urii fuadarua, “Kamurua muru kwaimaakwali 'ana roo talange ngwane ki ni firu
         'uria lealae 'ana maetoaa 'i Sesarea, ma fiu akwale ngwane ki 'uria lealae fafona
         hos, ma roo talange ngwane ki ne da firu 'ana sua, da ka kwaimaakwali 'uria lealae
         'ana sikwana kade rodo laona fe rodo ne 'i tari'ina.
         24 Molu ka alua ta hos fuana tha Pol fasi ka tae 'i fafona, molu ka folo 'okae 'usia,
         ma molu ka talaia siana tha Feliks na ngwane 'inito.”
         25 Na ngwane baita ni firu 'e kedaa tee leta fuana tha Feliks ka 'urii,
         26 “Nau tha Kladius Lisias, ne ku kekeda kau fuamu tha Feliks na ngwane 'inito. Nau
         ku bae fasi kau fone 'oe.
         27 Na Jiu ki da daua ngwane nee, ma da ka karangi thaumaelia. Si manga ku daotoona ne
         nia na ngwane 'i Rom, ku lea fonea ngwane ni firu nau ki, meli ka lau nia faasida.
         28 Ma sulia ku dooria fasi ku thaitamana si doo ne da suke faafi nia 'ania, ku talaia
         siana barengwane ngata ofu kera Jiu ki.
         29 Sui ku daotoona 'e langi si ilia bo ta si doo ne tala'ana fasi da ka thaumaelia ma
         langi da ka alua 'i laona dele. Da suke bada faafia sulia na bibirangaa kera ki 'i
         tala'ada bana.
         30 Ma si manga ku rongoa na Jiu ki da 'olea ngwane ni firu 'oro ki 'uria thaumaelilana,
         nia ne ku manata 'uria falelana kau siamu. Ma ku faarongoa naa ngwane ki ne da suke
         faafia fasi da ka ketoa 'i nao 'ani 'oe, sulia 'oe naa na ngwane 'inito.”
         31 Na ngwane ni firu ki da ka roo naa sulia si doo ne na ngwane 'inito kera 'e thaea.
         Ma da ka talaia naa tha Pol 'ana fe rodo neri lelea da ka dao 'ana maetoaa 'i Antipatris.
         32 Ma 'ana ruana fe dani, na ngwane ni firu ki ne da fali 'ana 'aeda, da ka oli 'uri
         beu kera 'i Jerusalem. Ma na ngwane ni firu ki ne da lea fafona hos ki, da ka tatha
         naa fonea tha Pol.
         33 Si manga da dao 'ana maetoaa 'i Sesarea, da ka fala naa leta bae fuana tha Feliks
         na ngwane 'inito, ma da ka fala naa tha Pol fuana.
         34 'Ana si manga na ngwane 'inito 'e teemainia leta neri 'e sui, nia ka soetalafana
         tha Pol 'uria bali fera tae ne 'e futa 'ana. Si manga 'e thaitamana ne 'e lea mai
         faasia Silisia,
         35 nia ka bae 'urii, “Nau kwau rongoa baelamu si manga na ngwane ki ne da sukefaafi
         'oe da dao mai.” Sui nia ka fala ngwane ni firu nia ki da ka folo 'okae 'usia tha
         Pol laona beu tha Herod na ngwane 'inito 'e thaungana.

1 'I burina lima fe dani, tha Ananias na foa ni gwau ka lea 'uria maetoaa 'i Sesarea
         fonea tai ngwane naonao ki 'i Jiu, ma tee ngwane thatana tha Tertulus ne 'e thaitamana
         bibirangaa ki. Da lea mai 'i nao 'ana tha Feliks na ngwane 'inito, ma da ka suke faafia
         tha Pol.
         2 Sui da ka soea na mai tha Pol, ma tha Tertulus 'e thafalia naa kefusilana fuana tha
         Feliks ka 'urii, “Ngwane 'inito 'ae, na kwaitalaia 'oe 'ana liotooa ne 'e ilia kolu
         ka too 'ana enoenoa sulia kae si manga 'e tau. Ma 'oko ilia naa si doo 'okae 'oro
         faalu ki fuameli imole ki 'i Jiu.
         3 Ma kameli teefau ne meli nonithathala 'asiana sulia si doo neri ki, ma meli ka faabaita
         'oe 'asiana.
         4 Ma 'e langi kwasi dooria 'asia bo faataulana si manga 'oe. Ma nau ku gani 'oe fasi
         'oko fafurongo fasi mai 'uria si baea kukuru kameli ne nau ku fala.
         5 Kameli meli daotoona ngwane nee 'e faarakethsua imole ki. Nia 'e sukua na suangalualae
         baita fuana imole ki 'i Jiu 'i laona molaagali lalau, ma nia ta ngwane baita laubo
         'ana barengwane ne da 'alangida 'ana, ‘Nasarene ki.’
         6 -
         7 Ma nia ka thasi laubo 'uria faasualana Beu Abu tha God. Si manga meli rikia si doo
         neri, nia nee meli ka daua. Ma meli ka 'olea 'uria ketolana sulia bibirangaa kameli.
         8 Lelea sa 'oko soetalafana ngwane ne, 'ou daotoona 'amu 'i tala'amu si doo ta'ae ki
         ne meli thaea suli nia 'e mamana.”
         9 Na Jiu ki ne da too 'i seeri, da thaea laubo thasa si doo ne tha Tertulus 'e thaea
         'e mamana, ma da ka kefusia laubo tha Pol 'ana baelada.
         10 Na ngwane 'inito ne tha Feliks ka karumainia naa tha Pol fasi ka bae, ma tha Pol
         ka bae 'urii, “Nau ku thaitamana, fe ngali 'oro ki ne 'o keketo mai sulia, ma nau
         ku nonithathala 'asiana 'uria suusilaku 'i nao 'amu.
         11 'E tala'ana 'ua sulia akwala ma roo fe dani burina ne nau ku lea 'uria 'i Jerusalem
         'uria foalae. Lelea sa 'oko soetalafana imole ki, 'ou tala daotoona 'amu ne nau ku
         bae mamana.
         12 Na imole ki 'i Jiu da si daotoona bo ne ku olisusuu fonea ta ngwane 'i laona Beu
         Abu tha God, ma ka langi da si daotoona bo ne ku faarakethasua ta ngwane 'i laona
         beu ni foalae ma langi 'ana ta si kula laona maetoaa 'i Jerusalem.
         13 Ma 'e langi da si tala'ana bo falelana ta si baea fuamu, fasi 'oko manata mamana
         'ana si doo ki ne da suke faafi nau 'ania.
         14 Nau ku thaea doo mamana fuamu: Nau ku foasia tha God bae na kokoo kameli ki, 'ana
         roolae sulia na ‘Tala nia na Aofia’ ne na ngwane neri ki da thaea thasa 'e langi si
         mamana. Ma nau ku manata mamana 'ana doo ki sui ne tha Mosis ma na profet ki da kedaa
         'i laona Kekedalae Abu ki.
         15 Ma nau ku fiitoo 'ana tha God ilingia kera laubo, ne tha God kau taea imole ki sui
         faasia maea, na imole 'okae ki ma na imole ta'ae ki laubo.
         16 Nia ne adea ku thasi suukwai 'uria ililana si doo 'okae ki, fasi ka langi kwasi 'ida
         lau 'i maana tha God ma na imole ki.
         17 “Ma 'i burina na ku lea faasia 'i Jerusalem sulia ange fe ngali, nau ku oli lau mai
         'i see 'uria falemalefolae fuana imole siofaa ki 'i Jiu ma 'uria afuafulae laubo.
         18 Ma si manga ku ilia si doo neri, ne da ka riki nau 'i laona Beu Abu tha God burina
         ne ku faasuia naa raoa 'ana faafaalulae. Ma 'e langi bo ta barengwane fone nau 'ana
         si manga neri, ma ka langi laubo ta ngalulae.
         19 Sui ta, tai Jiu ki faasia bali fera 'i Eisia ne da too seeri. Ma 'e tala'ana da ka
         lea laubo mai 'i nao 'amu, fasi da ka kefusi nau lelea sa da thaitamana ta si doo
         ne ku ilia ka garo.
         20 Ma na ngwane neri ki, da thaitamana si manga da kefusi nau 'i naofana barengwane
         ngata ofu kameli ki 'i Jiu, sui ka langi da si daotoona bo ta si doo ne ku ilia ka
         garo.
         21 Tee si doo bo ne ku thaea 'i seeri, ade'ana ka faarakethsua ta bali 'ada, nia 'e
         'urii, ‘Molu keto nau 'i tari'ina, sulia na manata mamanalae nau 'ana imole ki ne
         da mae naa, dau moori oli lau.’ ”
         22 Sui tha Feliks, na ngwane ne 'e thaitamana 'okae 'ana bibirangaa sulia na Tala 'ana
         Aofia, 'e thaea da ka momolo naa. Ma nia ka bae 'urii, “Si manga tha Lisias na ngwane
         baita 'ana ngwane ni firu ki kau dao mai, nau kwau fala naa keketoa 'oe.”
         23 Ma nia ka thaea fuana ngwane ni firu ne tanggi sulia tha Pol fasi ka langi si folo
         'asiana 'usia, ma ka alamatana ngwane kwaimani nia ki da ka maatoona, ma da ka 'adomia
         'ada.
         24 Burina ange fe dani, tha Feliks ma 'afe nia ni Drusila na keni 'i Jiu, daru ka kwaiodui
         'uria tha Pol fasi daru ka rongoa baelana. Ma tha Pol ka bae sulia na manata mamanalae
         'ana tha Jisas Kraes.
         25 Sui ta, si manga tha Pol 'e bae sulia na 'o'oloa, ma ka thaea fasi na imole ki ka
         langi da si ade sulia na kwaidooria ta'ae ki 'ana nonida, ma ka bae laubo sulia fe
         dani ne tha God kau ketoa imole ki sui. Si manga daru rongoa si doo neri ki, tha Feliks
         ka mau, ma ka bae 'urii, “'E 'okae naa neri. 'O lea naa. Nau kwau soe 'oe lau mai
         'ana ta si manga 'e'ete ne folaa fuaku.”
         26 'Ana si manga neri laubo, nia ka fiia 'ana thasa tha Pol kau fala ta si malefo fuana.
         Nia nee, nia ka 'ara falabaea 'uria tha Pol, fasi ka bae fonea.
         27 'I burina roo fe ngali, tha Porsius Festas ka 'inito talana tha Feliks na ngwane
         'inito neri. Sui ta, sulia tha Feliks 'e dooria na imole ki 'i Jiu da ka nonithathala
         suli nia, nia ka alua tha Pol ka too bana 'i laona dele.

1 Na olu fe dani 'i burina ne tha Festas 'e dao mai ka 'inito 'ana maetoaa 'i Sesarea,
         nia ka lea 'uria 'i Jerusalem.
         2 Na ngwane ni foa baita ki, ma na ngwane naonao kera Jiu ki, da ka faarongo 'ana si
         doo ki ne da suke faafia 'ana tha Pol fuana tha Festas.
         3 Ma da ka gwafea tha Festas fasi ka fala tha Pol 'uria 'i Jerusalem, sulia da 'olea
         naa thaumaelilana sulia tale.
         4 Ma tha Festas 'e olisida ka 'urii, “Tha Pol 'e too bana 'i laona dele 'i Sesarea.
         Ma 'e langi si tau kwau oli 'ali'ali laubo mai 'i seeri.
         5 Lelea sa nia ka ilia ta si doo ne garo, molu ka fala ngwane naonao kamolu ki fasi
         da ka lea fone nau 'uria 'i Sesarea ma da ka bae kefusia 'ada 'i seeri.”
         6 Sui tha Festas ka too 'i Jerusalem sulia ta kwalu fe dani ma langi ta akwale fe dani
         lau, sui nia ka oli 'uria 'i Sesarea. Aia, ma fe dani 'i buri, tha Festas 'e lea ka
         too 'ana si kula ni keketoa, sui ka thaea da ka talaia mai tha Pol.
         7 Ma 'ana si manga tha Pol 'e dao, na Jiu ki ne da lea mai faasia 'i Jerusalem, da
         ka takwe kalia, ma da ka suke faafia 'ana si doo 'oro ta'ae 'asiana ki ne langi si
         mamana bo.
         8 Sui ta, tha Pol 'e bae 'ana suusi nia ka 'urii, “'E langi kwasi ilia bo ta si doo
         ta'ae ne nagaa bibirangaa kameli Jiu ki, ma na Beu Abu tha God, ma langi na ngwane
         'inito 'i Rom.”
         9 Ma sulia tha Festas 'e dooria Jiu ki da ka nonithathala suli nia, nia nee 'e soetalafana
         tha Pol ka 'urii, “'O dooria 'oko lea 'uria 'i Jerusalem, fasi ku keto 'oe 'i seeri
         'ana si sukelae ne da thaea suli 'oe?”
         10 Sui tha Pol 'e olisia ka 'urii, “Si kula ni keketoa nia ngwane 'inito 'i Rom ne ku
         takwe naa 'ania, nia naa nee si kula ne tala'ana molu ka keto nau 'ania. 'Oe 'o thaitamana
         sui naa ne langi kwasi ilia bo ta si doo ne garo fuana imole ki 'i Jiu.
         11 Lelea sa ku ilia ta si doo ta'a ne tala'ana 'oko keto nau 'uria maea, 'e langi kwasi
         tafi bo faasia. Sui ta, lelea si baea ki ne da suke faafi nau 'ania, 'e langi si mamana,
         'e langi ta ngwane si tala'ana bo kau fale nau fuada. Nia nee ku dooria na ngwane
         'inito 'i Rom naa ne kau keto nau.”
         12 'I burina ne tha Festas 'e bae sui naa fonea barengwane ni keketoa nia ki, nia ka
         bae 'urii fuana tha Pol, “Sulia 'o dooria 'amu ngwane 'inito 'i Rom ka keto 'oe, 'oko
         lea na kau 'i siana.”
         13 Burina ange fe dani 'e sui, tha Agripa na ngwane 'inito ma na ngwaingwane nia ni
         Bernis, daru ka dao naa 'i Sesarea fasi daru ka maatoona tha Festas ma daru ka faabaitaa.
         14 Si manga daru too 'i Sesarea sulia ange fe dani neri, tha Festas ka faarongoa tha
         Agripa 'ana baea neri sulia tha Pol. Nia ka bae 'urii, “Si manga kwasi dao 'ua mai,
         ma tha Feliks ka 'inito 'ua, tee ngwane da alua 'i laona dele.
         15 Ma si manga ku lea kau 'uria 'i Jerusalem, na ngwane ni foa baita kera Jiu ki, ma
         na ngwane naonao kera ki, da ka kefusia 'ana baelada, ma da ka gani nau fasi ku ketoa
         ura thaumaelilana.
         16 Sui ta, ku bae 'urii fuada, ‘'E langi lau bibirangaa kameli toaa 'i Rom fasi da ka
         ketoa ta ngwane 'i nao sui fatai nia ka fi bae suusi nia 'i maana ngwane ki ne da
         kefusi nia.’
         17 Ma si manga da dao mai see 'i Sesarea, 'ali'ali ku too naa 'uria rongolada 'ana si
         kula ni keketoa 'ana ruana fe dani, ma ku soea mai ngwane ni firu ki da ka talaia
         mai ngwane neri.
         18 'Urineri, na ngwane neri ki da suke faafia da ka takwe, ma 'e langi da si suke faafia
         bo 'ana ta si doo ta'ae ne ku fiia thasa dau thaea.
         19 Si do ne da olisusuu naa faafia ne na maalutana foasilana god kera, ma tee ngwane
         ne thatana tha Jisas. Tha Jisas neri 'e mae naa, sui ta tha Pol 'e thaea thasa nia
         'e moorioli lau.
         20 Ma sulia 'e langi kwasi thaitamana mamanalana si doo neri ki, nia nee ku soetalafana
         tha Pol fasi lelea sa nia 'e dooria, nia ka lea 'uria 'i Jerusalem fasi da ka ketoa
         nia 'i seeri.
         21 Sui ta, tha Pol 'e langi si alafaafia, ma ka gani 'uria toolae 'i laona dele, ma
         ka lea 'ana siana ngwane 'inito 'i Rom fasi nia 'i tala'ana ne ka 'olosia. Nia nee,
         ku thaea fasi ka too 'ana 'i laona dele, lelea ka dao 'ana si manga ne tala'ana falelana
         siana ngwane 'inito 'i Rom.”
         22 Sui tha Agripa ka bae 'urii fuana tha Festas, “Nau ku doori rongoa laubo baelana
         ngwane nena.” Ma tha Festas 'e olisia ka bae 'urii, “'I bobongi naa ne 'ou rongo.”
         23 Ma 'ana fe dani 'i buri, tha Agripa ma ni Bernis daru ka dao mai, ma daru 'afisia
         mai maku 'inito keerua ki. Ma daru ka ruu 'i laona beu fonea ngwane 'inito ni firu
         ki, ma na ngwane naonao ki laona maetoaa neri. Sui tha Festas ka falabaea fasi da
         ka talaia mai tha Pol.
         24 Ma tha Festas ka bae 'urii, “Ngwane 'inito Agripa 'ae, ma na imole ki ne molu koni
         mai 'i see, molu rikia naa ngwane ne thatana tha Pol. Na Jiu ki ne da too 'i see Sesarea
         ma na Jiu ki ne da too 'i Jerusalem, da suke faafia, ma da 'ai da ka gani nau fasi
         ku thaumaelia.
         25 Sui ta, si manga ku soetalafana, 'e langi kwasi daotoona bo ta si doo ne 'e ilia
         ka ta'a fasi ka tala'ana da ka thaumaelia 'uria. Sui ta, nia 'e gani 'uria fasi ka
         lea 'ana siana ngwane 'inito baita kolu 'i Rom. Nia nee ku talaia mai siana ngwane
         'inito 'i Rom.
         26 Sui ta, 'e langi kwasi too bo 'ana ta si doo talingai sulia ngwane nee fasi ku kekeda
         sulia fuana ngwane 'inito baita. Nia nee ku talaia mai siamu 'i tari'ina ngwalee Agripa,
         na ngwane 'inito, fasi molu ka 'adomi nau 'uria daotoolana ta si doo mamana 'uria
         kedalana.
         27 Sulia 'e langi si 'o'olo bo fasi ku fala kau ta ngwane ne too laona dele fuana ngwane
         'inito 'i Rom, lelea sa 'e langi kwasi daotoona bo ta si baea talingai ne da kefusi
         nia 'ania.”
         
            

         
      
   
      
         26
1 Tha Agripa 'e bae 'urii fuana tha Pol, “'O talabae 'amu suli 'oe 'i tala'amu.” Bo
         tha Pol ka tagaa naa 'abana ma 'e bae suusi nia ka 'urii,
         2 “Ngwalee, ngwane 'inito Agripa 'ae, 'e 'okae 'asiana ne ku tala suusi nau 'aku 'i
         naofamu 'i tari'ina sulia si sukelae ki ne toaa ki 'i Jiu da ilia 'ana faafi nau.
         3 Ma 'e 'okae 'asiana laubo sulia 'o thaitamana 'okae sui naa 'ana bibirangaa kameli
         Jiu ki ma si doo ki na meli kau olisusuu faafia. Nia ne ku gani 'oe, fasi 'oko fafurongo
         'okae 'uri nau.
         4 “Na imole ki sui 'i Jiu da thaitamana bada birangana moorilaku 'ito mai 'ito 'ua
         mai si manga ku futa 'ana. Da ka thaitamana bada moorilaku 'i fera nau, ma 'i buri
         lau, 'i see 'i Jerusalem.
         5 Da thaitamaku ka tau na mai, ma lelea sa da dooria da faarongo 'oe 'ada 'ani nau
         ta ngwane laubo 'ada na Farasi ki. Ma ni nau nee ta ngwane 'ana barengwane ne da faasuukwaia
         banaa foasilana tha God sulia bibirangaa kera Jiu ki.
         6 Ma nia nee ku takwe naa 'i see 'uria ketolaku, sulia ku kwaimaakwali naa 'uria si
         doo ne tha God 'e thafali bae mai sulia fuana kokoo abu kolu ki.
         7 Nia nee si doo bae akwala ma roo 'aebara kolu ki da kwaimaakwali 'uria ngalilana,
         si manga bae da foasia tha God sulia dani ma rodo. Ngwalee Agripa 'ae, sulia na fiitooa
         nau ne ku kwaimaakwali naa 'ania, nia nee imole 'i Jiu ki da ka suke faafi nau!
         8 Ma 'urifita ne ka 'afitai fuamolu imole ki 'i Jiu, 'uria manata mamanalae 'ana ne
         tha God 'e tataea bana imole mae ki 'uria mooria?
         9 “'I nao, nau boroi ku thasi suukwai laubo 'uria ililana ta si doo ne ka tala'ana
         tagalangailana imole ki ne da manata mamana 'ana tha Jisas ne 'i Nasaret.
         10 Si doo neri nee ku ilia 'i Jerusalem. Nau ku ngala naa suukwaia faasia ngwane ni
         foa baita ki, ma ku alua imole 'oro nia ki tha God 'i laona dele. Ma si manga da keto
         kera 'uria maelada, nau ku ala laubo faafia.
         11 Si manga 'oro, ku tatha ma ku nangasi kera 'i laona beu ni foalae ki, ma ku thasi
         'uria suumailada, fasi da ka ekwatana manata mamanalae kera. Ma sulia ne ku rakethasu
         'asiana fuada, ku lea laubo 'ana maetoaa 'e'ete ki 'uria faangadalada.
         12 “Tee fe dani, ku ngala kekedalae faasia ngwane ni foa baita ki, 'uria daulana imole
         ki ne da manata mamana 'ana tha Jisas, ma ku lea naa 'uria 'i Damaskas.
         13 Ngwalee Agripa 'ae, 'i 'initoona thato si manga meli lea sulia tale neri, ku rikia
         naa tee si ngwaasinasinalae ne tala ka talua bo raralana thato, ma 'e tala mai faasia
         laona mamangaa ka kalikali nau naa fonea ngwane ki na meli lea.
         14 Ma kameli teefau bo meli ka 'asi kameli naa 'i thaegano, ma ku rongoa tee si lingee
         doo 'e bae 'urii mai fuaku 'ana baelae 'i Jiu, ‘Saul 'ae, Saul! 'Urifita nee 'oko
         faangada nau? 'Oe 'o naga 'oe bamu 'i tala'amu nena si manga ne 'o thasi 'uria firulae
         tale nau, ilingia ta buluka ne 'e ngada si manga 'e buulia maana sua nia na ngwane
         ne 'e talaia.’
         15 Nau ku bae 'urii fuana, ‘Arai 'ae, 'oe tha ti nena?’ Ma na Aofia ka bae 'urii, ‘Nau
         tha Jisas, na ngwane ne 'o faangadaa.
         16 Tatae naa. Nau ku daofaatai fuamu, sulia ku fili 'oe fasi 'oko rao fuaku. Ma 'oko
         faarongoa imole ki 'ana si doo ki ne 'o rikia 'ani nau 'i tari'ina, ma si doo ki ne
         kwau faatana fuamu.
         17 Nau ku arasi 'oe siana imole ki 'i Israel, ma na imole ki ne langi lau Jiu, ma ku
         tanggi suli 'oe fasi ka langi da si thaumaeli 'oe.
         18 Nau ku arasi 'oe siada fasi 'oko bulasi kera faasia rorodoa 'uria na folaalae, faasia
         na suukwaia nia tha Saetan 'uria suukwaia tha God. Ma tha God kau manatalukea ta'alae
         kera ki. Ma sulia na manata mamanalae kera 'ani nau, nia nee tha God kau ofu kera
         fonea imole ki sui ne tha God 'e filida.’
         19 “Aia, ngwalee Agripa na ngwane 'inito 'ae, nau ku roo naa sulia si fafaataia ne ku
         rikia faasia 'i thalo.
         20 Etana si doo banaa, nau ku lea 'i Damaskas, sui 'i Jerusalem, ma ofutana 'i Israel
         lalau, ma fuana imole ki ne langi lau Jiu laubo. Nau ku faarongo 'ana fasi da ka abulo
         naa faasia ta'alae kera ki, ma da ka abulo 'uria tha God 'uria ililana doo 'okae ki
         fasi ka faatana ne da abulo mamana naa.
         21 Ma 'uria si doo neri ki, nia nee na Jiu ki da ka dau nau si manga ku too laona Beu
         Abu tha God, ma da ka thasi 'uria thaumaelilaku.
         22 Sui ta, 'e 'ito 'ana si manga neri lelea ka dao 'i tari'ina, tha God 'e 'adomi nau.
         Ma ku faarongoa imole ki sui, na ngwane ki laona toaa, ma ngwane 'inito ki laubo.
         Ma si doo nee ki ku thaea, nia laubo bae tha Mosis ma na profet ki da thaea kau dao
         mai.
         23 Kera da thaea na ngwane ne tha God 'e filia, kau ngada ma kau mae, ma nia laubo na
         ngwane totongenao ne kau tatae faasia maea, fasi ka faarongo 'ana folaalana mooria
         ne totoo firi fuana imole ki 'i Jiu fasi 'i nao, sui fuana imole ki ne langi lau Jiu
         laubo.”
         24 Si manga tha Pol 'e bae 'uabana suli nia 'urineri, tha Festas 'e 'ai fuana ka 'urii,
         “Pol 'ae, 'o oengwanea bamu nena ngwalee! Na thaitamedooa baita 'oe ne faagula 'oe.”
         25 Ma tha Pol 'e olisia ka 'urii, “Ngwane baita 'ae, langi kwasi oengwanea lau nee!
         Si baea nee ki ku thaea 'e mamana ma ka 'o'olo teefau.
         26 Nau ku thaitamana ku bae rara'a baku fuana tha Agripa na ngwane 'inito, sulia 'e
         thaitamana bana si doo nee ki. Nia ka rongo sulia si doo nee ki sui ne fuli 'ana tha
         Jisas, sulia si doo nee ki ne fuli 'ana tha Jisas 'e langi si fuli lau 'ana ta si
         kula anggwa.
         27 Aia, Agripa na ngwane 'inito 'ae, 'urii ma 'oe 'o manata mamana 'ana baelana profet
         ki? Nau ku thaitamana 'o manata mamana naa.”
         28 Sui tha Agripa na ngwane 'inito ka bae 'urii fuana tha Pol, “'Ana kae si manga kukuru
         'urineri bo, 'o manata 'amu thasa 'ou bulasia manatalaku fasi ku manata mamana 'ana
         tha Jisas na Kraes?”
         29 Tha Pol 'e olisia ka 'urii, “Sui boroi 'ana kae si manga kukuru, ma langi si manga
         'e tau, nau ku foa fuamu ma fuana imole ki sui ne da too 'i see 'i tari'ina ma da
         ka fafurongo uri nau, fasi molu ka ilingi nau laubo. Adelana ne, molu ka manata mamana
         boroi 'ana tha Jisas Kraes, 'e langi kwasi dooria bo molu ka too 'i laona dele ilingi
         nau.”
         30 Sui na ngwane 'inito, ma ni Bernis, fonea tha Festas na ngwane 'inito, ma na imole
         ki sui ne da too foneda, da tatae ma da ka lea na 'ada.
         31 Si manga da lea na kau, da ka bae 'urii fuada kwailiu, “Na ngwane nee 'e langi si
         ilia bo ta si doo ne tala'ana da ka thaumaelia ma langi da ka alua 'i laona dele.”
         32 Ma tha Agripa ka bae 'urii fuana tha Festas, “'E tala'ana 'oko lukea naa ngwane nee,
         lelea sa 'e langi si gani 'uria lealae siana ngwane 'inito 'i Rom.”

1 Si manga da thaea thasa meli ka toofolo naa 'uria 'i Rom laona bali fera 'i Itali,
         da ka fala naa tha Pol fonea tai ngwane ki ne da too 'i laona dele, fuana tha Julius
         na ngwane 'inito 'ana ngwane ni firu ki 'i Rom ne da 'alangia 'ana “Ngwane baita 'ana
         ngwane ni firu nia ki ngwane 'inito baita.”
         2 Sui meli ka tae laona baru faasia maetoaa 'i Adramitium, ne kwaimaakwali 'uria lealae
         'ana ololoa ki kalia bali fera 'i Eisia. Tha Aristakus, na ngwane 'i Tesalonaeka laona
         bali fera 'i Masedonia, 'e lea laubo fone kameli. Ma meli ka lea naa faasia maetoaa
         'i Siseria.
         3 'Ana fe dani 'i buri, meli ka dao naa 'ana maetoaa 'i Saedon. Tha Julius 'e ade 'okae
         fuana tha Pol, ma 'e alamatana ka lea 'i siana ngwane kwaimani nia ki fasi da ka fala
         si doo ki ne 'e 'atongia.
         4 Sui meli ka lea faasia 'i seeri, ma meli ka tatha nunufana auaua 'i Saeprus, sulia
         na oru 'e tae mai 'i naona baru.
         5 Sui meli ka toofolo naa 'uria ololoa ne 'e too karangia bali fera ki 'i Silisia ma
         'i Pamfilia, ma meli ka lea kau 'uria maetoaa baita 'i Mira, 'i laona bali fera 'i
         Lisia.
         6 'Urineri tha Julius, na ngwane 'inito ni firu neri, ka daotoona baru faasia 'i Aleksandria
         ne 'e lea 'uria 'i Itali, ma nia ka faatae kameli laona baru neri.
         7 Sui meli ka tharafe lea sulia ange fe dani, ma meli ka daotoona 'afitaia baita 'ana
         lealae sulia fe dani neri ki, sui meli lea kau meli ka fi dao otofana maetoaa 'i Kinidus.
         Ma meli si lea naa 'ana bali neri, sulia meli faneia na thauthau. Ma meli ka kali
         'ana ngongoraa 'i Salmone, ma meli ka tatha 'i nunufana auaua 'i Krit.
         8 Sui meli ka usuli toli kau ma ka ore 'afitai, ma meli ka dao 'ana si kula da 'alangia
         'ana Ololoa 'Okae, ne langi si tau bo faasia maetoaa 'i Lasea.
         9 Fe dani 'oro ki ne sui naa, ma fe dani baita kera Jiu ki 'uria manata lukelana ta'alae
         ki ka sui naa laubo. Ma ka dao naa 'ana si manga ta'a 'uria lealae 'i laona asi sulia
         na asi 'e baita ma meli ka naofia thauthau. Nia ne, tha Pol ka bae 'urii fuada,
         10 “Rongwane 'ae, nau ku rikia na leaa kolu nee kau 'afitai 'asiana, ma na asi kau nagaa
         baru nee ma na luludaa nia kau ta'a teefau. Ma tai ngwane 'akolu boroi dau mae laubo.”
         11 Sui ta, fulingana sa na ngwane baita neri 'ana ngwane ni firu ki ka rongoa baelana
         tha Pol, sui ka roo 'ana sulia baelana ngwane baita 'ana baru ma na ngwane neri na
         baru nia. Ma 'e langi si faamamanea bo baelana tha Pol.
         12 Ma na ololoa ne meli dau 'ana 'e langi si 'okae 'uria daulae 'ania si manga asi 'e
         baita. Nia nee, 'orolana ngwane ki da ka dooria 'ada lealae, sulia da dooria banaa
         thasi suukwailae fasi meli ka dao 'i Finiks, fasi meli ka momolo 'i seeri 'ana si
         manga na asi 'e baita. Sulia 'i Finiks naa na ololoa 'ana auaua 'i Krit ne anggwa
         faasia thauthau si manga 'ana thalo.
         13 Aia, si manga na koburu 'e thafali to mai 'i luana auaua neri, na ngwane ki da ka
         fiia 'ada thasa 'e tala'ana naa lealae. Nia nee, da ka lafua gwalu laona baru, ma
         da ka lea usulia naa nununa auaua neri 'i Krit.
         14 'E langi si tau bo, na koburu baita ne da 'alangia 'ana, “Ara Toli” ka dao naa, ma
         ka 'ada'ada na mai faasia 'i bali 'alaa.
         15 Ma ka toea naa baru bae, ka 'afitai naa 'uria 'olosilana sulia thauthau, meli ka
         maketho naa, ma meli ka ekwatana koburu baita neri ka babalangana na 'ana baru neri
         faasia 'i Krit.
         16 Iuka, si manga meli tatha kau 'i nununa auaua 'i Kauda, sui boroi 'ana ka 'afitai,
         da ka 'abaa naa tinggi 'i laona baru.
         17 Sui na ngwane ki ne da rao 'i laona baru da ka alia baru neri 'ana 'oko ki fasi na
         baru neri si foga. Ma da ka faasifoa selo baita neri da loloselo 'ania ade'ana koburu
         ka babalangana baru neri, sulia da mau ade'ana asi ka kwaelangana baru neri 'i 'aena
         one karangia 'i Libia.
         18 Sulia na koburu neri 'e baita ka lado bana, na ruana fe dani, da ka 'ui'ania naa
         tai luludaa faasia 'i laona baru.
         19 Ma fe dani 'i buri, da ka 'ui'ania tai si doo lau 'i laona baru 'i laona asi.
         20 Fe dani 'oro ki ne meli si rikia naa maana thato ma langi ta fe bubulu boroi, sulia
         na koburu neri 'e suukwai 'asiana. Nia nee meli ka fiia thasa meli si moori naa.
         21 Sulia 'e tau naa, na ngwane ki da si 'ania naa ta si fanga, tha Pol 'e takwe 'i naofada,
         ka bae 'urii, “Rongwane 'ae, 'urifita bae molu si roo 'amolu sulia si baea bae ku
         thaea fuamolu, fasi kolu si lea 'uabo mai faasia 'i Krit? Lelea sa molu ka roosulia
         baelaku bae, 'e 'afitai bo kolu ka daotoona si 'afitaia nee.
         22 Sui ta, si manga neri, nau ku thaea fuamolu, molu si mau! Sulia 'e langi ta ngwane
         'ani kamolu si mae bo, talifilia baru nee bana kau ta'a.
         23 Nau ku thaitamana si doo neri, sulia 'ana fe rodo neri 'e sui kau na enselo nia tha
         God, ne ku too 'uria ma ku foasia, 'e dao mai siaku.
         24 Ma ka bae 'urii, ‘Pol 'ae, 'e langi 'osi mau! Sulia ni 'oe 'ou takwe 'i naofana ngwane
         'inito 'i Rom. Ma sulia tha God 'e liothaua 'ani 'oe, nia kau 'adomia imole ki sui
         ne da lea fone 'oe laona baru, ka langi da si mae.’
         25 Nia nee barengwane 'ae, molu si mau! Sulia ku fiitoona tha God kau ilia doo ki sui
         ilingia bae na enselo nia 'e thaea fuaku.
         26 Sui ta, na asi kau kwaelangai kolu 'i thara 'ana tee auaua kau.”
         27 Na koburu ka kwae kameli naa laona asi neri sulia akwala ma fai fe rodo, ma na koburu
         ka laetaina naa baru neri 'i laona asi baita ne 'i Mediteranian. 'E tala'ana 'i 'initoona
         rodo, na ngwane ki ne da rao 'i laona baru neri da ka thaea thasa meli karangi dao
         naa 'i thara.
         28 Si manga da manata 'urineri, da ngala 'oko ki ne da kania fau kulu ki 'i maana, da
         ka 'ui'ania 'i laona asi 'uria 'olotoolana si kula neri fasi da ka thaitamana ne 'e
         dao karangia naa 'i thara ma laa 'e langi 'ua. Si manga da 'olotoo 'ana si kula neri,
         'e sifo ka tala'ana roo akwale 'abala. Sui 'e langi si tau bo, da ka 'ui lau 'ana
         'oko neri, ma da daotoona si kula neri na akwala ma lima 'abala naa 'ana sifolana.
         29 'Ana si manga da daotoona 'urineri, da ka mau 'asiana ade'ana baru neri ka raa 'i
         fafona ta fau. Nia nee da ka 'ui'ania gwalu ki 'i burina baru, ma da ka foa naa fasi
         ka dani 'ali'ali.
         30 Ma si manga neri, na ngwane ki ne da rao laona baru, da dooria da ka tafi faasia
         baru neri, da ka faasifoa naa tinggi 'i laona asi, ma da ka suke thasa da lea fasi
         da ka 'ui'ania lau tai gwalu 'i naona baru.
         31 Ma tha Pol ka bae 'urii fuana ngwane ni firu ki ma na ngwane baita kera, “Lelea sa
         na ngwane ki ne da rao 'i laona baru nee da ka too, alamia 'e langi molu si moori
         naa.”
         32 Si manga ngwane ni firu ki da rongoa, da ka singgi muusia naa 'oko 'ana tinggi faasia
         baru fasi ka lea na 'ana.
         33 Si manga 'e karangi dani naa, tha Pol 'e bae fifii fuada fasi da ka 'ania ta si fanga,
         ma ka bae 'urii, “Akwala ma fai fe dani ne sui na kau, ne molu kwaimaakwali ma ka
         langi molu si 'ania ta si doo.
         34 Nau ku gani kamolu, molu ka 'ania naa ta si fanga, fasi molu ka suukwai ade'ana molu
         ka mae. Nau ku thaea fuamolu, 'e langi molu si ngada bo, sui boroi 'ana thalo nee
         ka kwae kolu.”
         35 'I burina ne 'e thaea si doo neri, tha Pol 'e ngala fe berete, ma ka faabaitaa tha
         God 'i nao'ada, sui 'e niia, ma ka 'ania.
         36 Si manga da rikia, na manatalada ka fi ngado, da ka rakea naa, ma da fi fanga.
         37 Ni kameli na roo talange, fiu akwala ma ono ngwane ki ne meli too 'i laona baru.
         38 Ma 'i burina ne da fanga da ka abusu naa, da ka 'ui'ania naa luludaa 'ana witi 'i
         laona asi, fasi na baru ka thathala.
         39 Si manga 'e dani naa, na ngwane ki ne da rao 'i laona baru da si liothaitamana bo
         'i fai ne da dao 'ana. Da rikia tee loua 'ana busui one, ma da ka manata 'ada thasa
         'e ngwaluda bana fasi da ka lea 'ana baru 'uria busui one neri.
         40 Da ka singgi muusia naa gwalu ki, da ka lukatana na 'ada 'i laona asi. Ma 'ana si
         manga neri laubo, da ka lukea naa 'oko ne da kanifaafia 'ana fote ni athomilana 'ana
         baru. Sui da ka tagaa selo 'i naona baru, fasi na thauthau ka laetaina baru 'uria
         'i thara.
         41 Aia, si manga da thasi 'ua faafia si doo neri ki, na baru neri ka raa naa 'i fafona
         mai, ma naona baru neri ka raa naa 'i thara, ma burina baru ka dikwe naa 'ana nanafo
         ki.
         42 Na ngwane ni firu ki da ka 'olea naa thaumaelilana ngwane ki ne da kani faafida,
         ade'ana ta ngwane 'ada ka 'aranga 'i thara, ma ka tafi.
         43 Sui ta, na ngwane 'inito 'ana ngwane ni firu ki 'e dooria ka faamooria tha Pol, nia
         ka luia da si ilia si doo neri, ma ka thaea fasi da ka lukeda, ma ka thaea laubo fuana
         ngwane ki ne da thaitamana 'arangalae da ka lofo 'i asi, da ka 'aranga 'i nao 'uria
         'i thara.
         44 Ma bali 'ana ngwane ki ne da 'isi kau 'i buri, nia 'e thaea da ka dau 'ana reba 'ai
         ki 'ana baru neri fasi da ka 'aranga kau 'i fafona. Meli ade 'urineri ne meli ka moori,
         ma meli ka dao 'i thara.

1 Si manga meli dao naa 'i thara, meli fi thaitamana na auaua ne meli dao 'ana da 'alangia
         'ana 'i Molta.
         2 Na imole ki 'i seeri, da manatai kameli 'asiana. Sulia na uta 'e 'aru si manga neri
         ma ka gwagwari 'asiana, da ka 'ukunia tee ere, ma da ka konitai kameli teefau.
         3 Ma si manga tha Pol 'e konia thare 'ai ki 'uria alulana laona ere, tee baekwa tolo
         'e thaka mai faasia 'ako'akolana ere neri ka 'alea naa 'abana tha Pol, ma ka si tanasu
         naa.
         4 Si manga na imole ki 'ana maetoaa neri da rikia baekwa tolo neri 'e dau tarutaru
         'ana 'abana tha Pol, da ka bae 'urii fuada kwailiu, “Na ngwane nee, nia ngwane thaungwane
         nee, sulia boroi 'ana nia ka moori mai faasia 'i laona asi, god ne thatana ‘Duduua’
         si dooria bo ka moori.”
         5 Sui ta, tha Pol 'e nangatana beakwa tolo neri 'e dau tarutaru 'ana 'abana 'uria laona
         ere, ma ka langi ta si doo si ilia bo.
         6 Da lilio thasa 'abana tha Pol ka ubu, ma langi ka 'asia 'ali'ali bana 'i thaegano,
         ka mae naa. Sui ta, si manga da kwaimaakwali ka tau, ma langi ta si doo si fuli bo,
         da bulasia manatalada da ka 'urii, “Na ngwane nee, ta god tomone nee!”
         7 Si kula neri langi si tau bo faasia si thaegano nia tha Publius na ngwane 'inito
         'ana auaua neri. Nia 'e konitai 'okae 'asiana 'ani kameli, ma meli ka too fonea sulia
         olu fe dani.
         8 Ma si manga neri, na maka nia tha Publius 'e matai 'ana 'akolae, ma ka laetana 'abu.
         Tha Pol 'e ruu kau siana laona kade beu nia, ma ka foa, ka alua 'abana faafia, ma
         nia ka 'akwaa naa.
         9 Si manga na imole ki da rikia si doo neri, imole matai ki sui laona auaua neri, da
         ka lea na mai siana tha Pol, ma nia ka gurada teefau.
         10 Na imole ki da fala doo 'oro ki fuameli. Si manga meli kwaimaakwali naa 'uria lealae
         laona baru, da ka fala si doo 'oro ki na meli 'atongia 'uria leaa neri.
         11 Burina olu fe sinali, meli ka lea naa 'i laona baru ne 'ito mai faasia 'i Aleksandria.
         Ro nunui doo ki ne da 'alangia 'ana Kasto ma Polaks ne da thaungana 'i maana baru
         neri. Na baru neri 'e too laubo 'i Molta si manga na koburu baita neri 'e too.
         12 Meli lea ma meli ka dao 'ana maetoaa 'i Sirakus, meli ka too 'i seeri sulia olu fe
         dani.
         13 Ma 'ito 'i seeri, meli lea meli ka dao 'i Regium. Fe dani 'i buri, meli ka naofia
         naa koburu, ma roo fe dani sui meli ka fi dao 'ana maetoaa 'i Puteoli.
         14 'I seeri, meli daotoona tai imole ki ne da manata mamana naa 'ana tha Jisas, ma da
         gani kameli fasi meli ka too foneda sulia tee wiki. Sui, meli ka lea naa sulia tale
         'i tolo 'uria 'i Rom.
         15 Tai imole manata mamana ki ne da too 'i Rom, da rongoa meli dao, da ka lea mai maakwali
         kameli 'ana roo maetoaa ki ne da 'alangia 'ana “Usia 'i Apius” ma “Olu Beu fuana Ngwane
         Bobola ki.” Si manga tha Pol 'e riki kera, nia ka tangoa naa tha God, ma na manatalana
         ka ngado naa.
         16 Si manga meli dao naa 'i Rom, da alamatana tha Pol ka too bana talifili nia laona
         beu fonea tee ngwane ni firu ne folo 'usi nia.
         17 Meli dao meli ka too naa sulia olu fe dani, sui tha Pol ka soea mai ngwane naonao
         ki 'i Jiu ne da too 'i Rom fasi da ka bae ofu. Si manga da koni mai, nia ka bae 'urii
         fuada, “Imole futa nau ki 'i Jiu 'ae, 'e langi kwasi ilia bo ta si doo ta'ae fuana
         imole kolu ki, ma langi kwasi nagaa bo bibirangaa kolu ne kolu ngala faasia kokoo
         abu kolu ki. Ma na ngwane naonao ki 'i Jiu da ka kani nau 'i Jerusalem, ma da ka fala
         nau fuana ngwane ki 'i Rom.
         18 Na ngwane ki 'i Rom da soetalafaku, da ka dooria lukasilaku faasia laona dele, sulia
         'e langi da si daotoona bo ta si garolae ne ku ilia ka tala'ana fasi da ka thaumaeli
         nau 'uria.
         19 Sui ta, si manga na Jiu ki 'i seeri da si alafaafia, nau ku gani 'uria lealae siana
         ngwane 'inito 'i Rom. 'E langi kwasi lea lau mai 'i see, fasi ku kefusia imole kolu
         ki 'ana ta si doo.
         20 Nia nee, ku soe kamolu mai, fasi ku riki kamolu, ma ku bae fone kamolu. Da kani nau
         'ana kwale seni sulia ku manata mamana 'ana ngwane ne imole ki 'i Israel da kwaimaakwali
         maasia 'i laona fiitoolae, nia 'e dao naa.”
         21 Sui na Jiu neri ki da olisia tha Pol da ka 'urii, “'E langi ta leta si dao bo siameli
         suli 'oe faasia 'i Jiudea, ma 'e langi ta ngwane 'ana ngwaithaasina kolu ki ne da
         lea mai faasia 'i seeri si faarongo bana ta si doo ta'ae suli 'oe.
         22 Sui ta, meli doori rongoa manatalamu sulia meli thaitamana 'i laona maetoaa ki sui
         na imole ki da aefaraa na imole manata mamana ki ne 'o 'ado ofu foneda.”
         23 Da ka 'olea naa fe dani 'uria baelae fonea tha Pol, ma na imole 'oro ki da ka lea
         mai 'ana fe dani neri 'uria si kula ne tha Pol 'e too 'ana. 'E thafali 'i laasikadangi
         nia 'e toodoo lelea ka rodo, ma ka fala si baea sulia mooria nia tha God ma na 'initooa
         faafi kera. Ma nia ka thasi 'uria bulasilana manatalada sulia tha Jisas na ngwane
         tha God 'e filia ne 'e too 'i laona bibirangaa nia ki tha Mosis ma na kekedalae kera
         na profet ki.
         24 Ma tai imole ki 'ada, da ka manata mamana sulia na baelana, sui ta, tai imole ki
         'ada da si manata mamana bo.
         25 Sulia ne langi da si alaofu bo 'i malutada kwailiu, da ka thafalia na 'ada lealae.
         Sui ta, tha Pol 'e bae ka 'urii, “Na Mangoedoo Abu 'e bae 'okae 'asiana 'ana profet
         Aesaea fuana kokoo abu kamolu ki,
         26 ka 'urii, ‘Aesaea 'ae, 'o lea 'oko thaea fuana imole nau ki 'oko 'urii: Molu fafurongo,
         ma molu ka fafurongo, sui ta, 'e langi molu si thaitamana bo faarongolae nia tha God.
         Molu lilio, ma molu ka lilio, sui ta 'e langi molu si rikia bo si doo ne tha God 'e
         ilia fuamolu.
         27 Sulia na manatalamolu 'e boko, ma molu ka bokosia alingamolu, ma molu ka bokosia
         laubo maamolu. Lelea sa 'e langi na maamolu ka rikia, ma langi alingamolu ka rongoa,
         ma na manatalamolu ka filoa baelana tha God, ma molu ka oli mai 'uria ma nia ka gura
         kamolu.’ ”
         28 -
         29 Tha Pol 'e faasuia na baelana ka 'urii, “Nau ku dooria fasi molu ka thaitamana na
         mooria ne tha God kau fala, 'e fala laubo fuana imole ki ne langi lau Jiu. Kera boroi
         da ka too laubo 'ana mooria neri!”
         30 Tha Pol 'e too sulia roo fe ngali lalau 'ana beu neri 'e folia. Ma 'i beu neri, ne
         'e konitainia imole ki ne da lea mai 'i siana.
         31 Ma nia ka faatalo 'ana 'Initooa nia tha God, ma ka toodoo sulia na Aofia tha Jisas
         Kraes 'ana bae rara'alae, ma 'e langi ta imole si lui nia naa.RomRomRomRomRom

1 Na kekedalae faasia tha Pol, na ngwane ni rao nia tha Jisas Kraes. Nau ta aposol
         laubo sulia tha God 'e fili nau, ma ka arasi nau 'uria faatalolae 'ania na Faarongolae
         'Okae nia.
         2 Na Faarongolae 'Okae neri tha God 'e alangana 'ua na mai 'i nao 'ana profet ki, ma
         da ka kedaa 'i laona Kekedalae Abu ki.
         3 -
         4 Ma na Faarongolae 'Okae neri sulia na Ngwela nia, na Aofia kolu tha Jisas Kraes.
         Nia 'e thau 'ana imole, ma ka futa 'ana kwalafa tha Deved na ngwane 'inito. Ma kolu
         thaitamana naa na bibirangaa abu nia, sulia tha God 'e faatana ne nia na Ngwela nia
         'ana si manga ne tha God 'e taea faasia maea 'ana suukwaia baita nia.
         5 Ma 'ana tha Jisas Kraes, nia nee tha God 'e faa'okae nau fasi ku thau 'ana ta aposol
         'uria raolae fuana tha Jisas Kraes, fasi ku talaia imole ki ne langi lau Jiu, 'ana
         maetoaa ki sui, fasi da ka manata mamana 'ani nia, ma da ka roosulia baelana.
         6 Ma kamolu laubo na imole ki ne molu too 'i Rom, tha God 'e soe kamolu fasi molu ka
         thau 'ana imole nia ki tha Jisas Kraes.
         7 Aia, nau ku kekeda kau fuamolu sui bo na imole ki ne molu too 'i Rom ne tha God 'e
         liothau 'ani kamolu ma ka soe kamolu fasi molu ka thau 'ana imole nia ki. Nau ku foa
         fasi na liothaua ma na enoenoa nia tha God na Maka kolu, ma na Aofia tha Jisas Kraes
         ka too fone kamolu teefau.
         8 Si doo totongenao, nau ku tangoa God nau fuamolu teefau sulia tha Jisas Kraes, sulia
         na imole ki 'ana maetoaa 'oro ki 'i laona molaagali lalau da rongoa naa na manata
         mamanalae kamolu.
         9 Tha God 'e thaitamana si doo nee ku thaea 'e mamana. Nia nee tha God ne ku rao mai
         fuana 'i laona moorilaku teefau, 'uria faatalolae 'ania Faarongolae 'Okae sulia Ngwela
         nia. Tha God 'e thaitamana ne ku manatatoomolu,
         10 'ana si manga ki sui ne ku foa, ku gania tha God, ilingia 'e dooria, nia ka faangwaludea
         fuaku fasi ku lea mai ku daotoomolu 'ana si manga nee.
         11 Sulia nau ku dooria 'asiana kwau riki kamolu, fasi ku bae 'aku fone kamolu sulia
         si doo 'okae ne tha God 'e ilia fuakolu teefau fasi ka faasuukwai kamolu.
         12 'Urineri nau ku dooria fasi kolu ka 'adomi kolu kwailiu, ma ku 'adomi kamolu 'ana
         manata mamanalae nau, ma molu ka 'adomi nau 'ana manata mamanalae kamolu.
         13 Doora liliothau nau ki 'ae 'ana tha Jisas, nau ku dooria molu ka thaitamana laubo,
         si manga 'oro ki ne ku manata 'uria daotoolamolulae sui ta, si manga ki sui nau ku
         daotoona 'afitaia 'uria ililana. Nau ku dooria lealae kau siamolu, fasi tai imole
         ki lau ne da too 'i Rom da ka manata mamana 'ana tha Jisas Kraes, ilingia ne ku ilia
         laubo fuana tai imole ki 'ana maetoaa kera imola ki ne langi lau Jiu.
         14 Tha God 'e fale nau na ngwane ni rao 'uria faatalolae 'ana Faarongolae 'Okae fuana
         imole ki sui, sui boroi 'ana ngwane ki ne da thaitamedoo ilingia ngwane ki 'i Grik,
         ma na ngwane ki ne langi da si thaitamedoo ilingia ngwane ki ne langi lau Grik. Ma
         si raoa nee 'e 'oga nau naa.
         15 Nia ne 'e adea ma nau ku dooria faatalolae 'ana Faarongolae 'Okae fuamolu ngwane
         ki ne molu too laubo 'i Rom.
         16 'E langi kwasi 'ida bo 'ana baelae sulia na Faarongolae 'Okae nee, sulia tha God
         'e rao 'ana suukwaia nia 'uria faamoorilana imole ki sui ne da manata mamana 'ana
         Faarongolae 'Okae neri. Kameli imole ki 'i Jiu ne meli rongoa si baea neri totongenao,
         ma si manga neri fatai kamolu imola ki ne langi lau Jiu.
         17 Na Faarongolae 'Okae 'e faatai folaa naa 'ana maalutana bibirangaa nia tha God 'uria
         'olosilana imole. Ma nia ka 'olosia imole ki sulia da manata mamana 'ana tha Jisas
         Kraes. 'E langi lau ta si doo 'e'ete ne tha God 'e 'olosia imole ki 'ana. Sulia si
         doo neri bae na Kekedalae Abu ki 'e thaea ka 'urii, “Na imole ki ne tha God 'e 'olosida
         sulia na manata mamanalae kera ki, ni kera naa ne dau moori.”
         18 Ma tha God 'i thalo 'e faatana ne 'e rakethasuia imole ki ne da ilia doo ta'ae ki,
         ma da ka aburongo. Da ilia doo ta'ae ki, ma da ka suusia doo mamana ki sulia tha God
         faasi kera.
         19 Tha God 'e fala naa kwakwaelae fuada, sulia 'e faatai folaa 'ana doo ki suli nia
         'i tala'ana, ma ka ngwaluda naa fuada ma fasi da ka thaitamana.
         20 'Ana thathafalia mai, tha God 'e thaungana molaagali, ma na imole ki da ka thaitamana
         naa na suukwaia nia ne langi si sui, ma da ka thaitamana laubo ne nia naa na God mamana.
         Sui boroi 'ana na imole ki 'e langi da si tala'ana rikilana tha God, kera da rikia
         na doo ki ne 'e thaungana, ma nia ne adea da ka thaitamana na doo ki sulia tha God.
         Ma sulia 'e 'urineri, 'e 'afitai bo da ka thaea thasa da lalafusia tha God.
         21 Da thaitamana tha God, sui ta, 'e langi da si dooria bo faabaitalana, ma 'e langi
         da si dooria bo na tangolana 'uria doo ki ne 'e fala fuada. Ma da ka manata oengwanea
         sulia tha God. Ma 'e langi da si thaitamana bo doo mamana ki ne tha God 'e dooria
         fasi da ka thaitamana.
         22 Iuka, da thaea thasa kera na ngwane liotoo ki sulia tha God, sui ta kera na ngwane
         oengwanea ki bana.
         23 Ma 'e langi da si foasia bo tha God ne moori firi, ma da ka foasia 'ada nunui doo
         ki ne da thaungana bada ilingia nununa ngwane ne langi si totoo firi, ma na tha'aro
         ki, ma na doo 'a'ala ki, ma na doo angoango ki.
         24 Ma sulia si doo neri ki, ne tha God ka ekwatai kera na 'ana fasi da ka lea na 'ada
         sulia lioda, ma da ka ilia naa 'ada doo ta'ae ki 'ani kera kwailiu 'ana nonida.
         25 Da ka otekera ni faamamanelana doo mamana ki sulia tha God, ma da ka manata mamana
         'ada 'ana sukelae ki. Ma da ka foasia na 'ada, ma da ka rao naa fuana doo ki ne tha
         God 'e thaungada. Ma 'e langi da si foasia tha God ne thaungana doo neri ki sui, ma
         ka langi da si roo naa sulia. Talifili nia ne tala'ana imole ki da ka faabaitaa ka
         totoo firi. Iuka ka 'urineri naa!
         26 Ma sulia na abulolana imole ki ne ta'ae 'urineri, tha God ka otenia 'ani kera fasi
         da ka ilia naa 'ada doo ni 'idalae 'ania ki ne lea sulia na kwaidoorilana nonida.
         Ma na keni ki laubo, da ka otekera na 'ada 'ana ngwane ki, ma da ka tio ofu na 'ada
         fonea keni ki.
         27 Ma ka 'urineri laubo, na ngwane ki da ka otekera na 'ada 'ana keni ki, ma da ka dooria
         na 'ada tio ofulae fonea ngwane ki. Ma 'e 'urineri, na ngwane ki da ka ilia na 'ada
         na doo ni 'idalae 'ania ki fuada kwailiu. Nia nee da ka ngala banaa si kwakwaelae
         ne 'e tala'ana da ka ngala sulia na abulo ta'alae kera ki.
         28 Ma sulia na ngwane neri ki da otekera 'ana tae ne da thaitamana sulia tha God, nia
         ka ekwa naa 'ani kera fasi da ka manata ta'ae na 'ada, ma da ka ilia na 'ada si doo
         ki ne langi si 'okae 'uria ililana.
         29 Da ka ililado naa 'ana doo ta'ae ki, ma da 'agudoo, da ka abulo ta'ae naa foneda
         kwailiu, da ka liota'ae, da ka thaungwane, da ka firu, da ka suke, ma da ka otekera
         'ani kera kwailiu, ma da ka unuunu buri 'ana imole ki.
         30 Ma da ka bae ta'ae suli kera kwailiu, ma da ka otekera 'ana tha God, ma da ka aefara
         kera kwailiu, ma da ka aburongo, ma da ka bae naunau 'asiana, ma da ka manata 'asiana
         'uria ililana si doo ta'ae ki, ma da ka aburongo 'ana maka ma gaa kera ki.
         31 Ma da ka ilia doo oengwanea ki, ma ka langi da si faamamanea naa si baea alangaia
         kera ki, ma ka langi da si liothau ma ka langi da si kwaimanatai naa fuana imole 'e'ete
         ki.
         32 Aia, ma da thaitamana naa si bae fifiilae nia ki tha God ne 'e 'o'olo, ne 'e thaea
         thasa na imole ki ne da too 'urineri, da tala'ana banaa maea. Sui ka 'urineri boroi,
         da si too bo faasia ililana doo ta'ae neri ki, ma da ka dooria na imole 'e'ete ki
         fasi da ka ilia laubo si doo neri ki.

1 Kamolu ne molu ketoa imole ki ne da abulo ta'ae 'urineri, molu keto kamolu laubo
         'i tala'amolu. Sulia molu ilia laubo na doo ta'ae ki ne da ilia, ma 'e 'afitai molu
         ka tofe thasa 'e langi molu si garo bo.
         2 Ma kolu sui bo kolu thaitamana na kwakwaelae nia tha God 'e 'o'olo si manga 'e ketoa
         imole ki ne da ilia si doo 'urineri.
         3 Ma si manga molu ade laubo 'urineri ilingia na imole ki ne molu keto kera, molu thaitamana
         tha God kau keto kamolu laubo.
         4 Alamia molu manata garo thasa tha God 'e langi si keto kamolu, sulia na liothaua
         baita nia fuamolu, ma ka marabibi laubo fuamolu. 'E 'okae fasi molu ka thaitamana
         ne tha God 'e ade 'okae 'urineri fuamolu fasi molu ka abulo naa faasia abulo ta'alae
         kamolu ki.
         5 Ma sulia 'e langi molu si dooria bo abulolae 'urineri, kamolu 'ana 'i tala'amolu
         ne molu 'idu baita 'ana kwakwaelae kamolu ki maasia fe Dani ne tha God kau faatana
         rakethasua nia, ma na imole ki sui dau rikia tooketalae nia 'ana 'o'oloa.
         6 Tha God kau fala si doo ki fuana imole ki sui sulia si raoa 'e'ete ki ne da ilia.
         7 Tai imole, tha God kau fala na mooria ne totoo firi fuada, sulia da noni maabe 'uria
         ililana si doo 'okae ki, ma da ka dooria tha God ka faabaita kera ma ka faa'inito
         kera ma ka fala mooria firi fuada.
         8 Sui ta, tai imole ki da fangabila, ma da ka otekera 'ada 'ana doo mamana ki sulia
         tha God, ma da ka dooria 'ada lealae sulia na doo garo ki. Ma sulia ne da 'urineri,
         tha God kau faatana naa ne nia 'e rakethasui kera, ma ka fala kwakwaelae baita fuada.
         9 Ma sa ni ti kera ne da abulo ta'ae, dau too 'ana 'afitaia ma na manata 'abonelae.
         Tha God kau ade 'urineri fuana imole ki 'i Jiu, ma fuana imola ki ne langi lau Jiu
         laubo.
         10 Ma tha God kau fala na 'initooa, ma na faabaitalae, ma na enoenoa fuana sa ni ti
         kera ne da ilia doo 'okae ki. 'E ade 'urineri fuana imole ki 'i Jiu ma fuana imola
         ki ne langi lau Jiu laubo.
         11 Nia 'e ade 'urineri sulia na kwakwaelae nia tha God fuana imole ki sui 'e tala'ana,
         ma 'e langi si kwai'ilisi 'ana ta ngwane.
         12 Ma na imola ki ne langi lau Jiu, 'e langi da si too farana si baea fifii nia ki tha
         Mosis. Ma tha God 'e langi si keto kera 'ana si baea fifii neri ki. Tha God kau tooketa
         kera sulia da ilia doo ta'ae ki. Nia kau keto kera 'uria maea, sulia na abulo ta'alae
         kera ki. Ma na imole ki 'i Jiu ne da too 'i farana si baea fifii nia ki tha Mosis.
         Tha God kau tooketa kera, sulia da ilia doo ta'ae ki 'ana aburongolae 'ana si baea
         fifii neri ki,
         13 ma sulia 'e langi lau na rongolana si baea fifii ki ne kau 'olosia imole ki fuana
         tha God, na ililana si doo ki ne na baea fifii ki 'e thaea, nia 'ana ne kau 'olosia
         imole ki.
         14 Na imola ki ne langi lau Jiu, da si too farana si baea fifii neri ki. Sui ta, lelea
         sa da ilia si doo 'okae sulia na manatalada, ma ka lea sulia si baea fifii neri ki,
         da faatana ne da tolingia na 'o'oloa faasia garolae, sui boroi 'ana kera da si rongoa
         'ua si baea fifii nia ki tha Mosis.
         15 Na abulolada 'e 'okae 'urineri ne faatana si baea fifii nia ki tha God 'e too naa
         'i laona lioda. Ma na manatalada laubo ka faatana si doo ne 'e mamana, sulia si manga
         da ilia doo ta'ae ki, kera da ka 'ida, ma si manga da ilia doo 'okae ki, kera da ka
         nonithathala.
         16 Tha God kau ketoa imole abulo ta'ae ki 'ana fe dani ne 'e fala tha Jisas Kraes ka
         'inito faafia imole ki fasi nia ka keto kera sulia na doo garo ki ne da ade faatai
         'ania ma na doo garo ki ne da ade agwa laubo 'ania. Na Faarongolae 'Okae nee nau ku
         bae sulia,nia ne bae 'urineri.
         17 Aia, kamolu imole ki 'i Jiu, molu fiia thasa tha God kau 'okae fuamolu, sulia 'e
         fala si baea fifii ki faasia tha Mosis fuamolu. Ma molu ka faabaita kamolu 'amolu
         'i tala'amolu, sulia kamolu na imole nia ki tha God.
         18 Ma molu ka thaea thasa molu thaitamana si doo ne tha God 'e dooria molu ka ilia,
         ma molu ka thaitamana fililana si doo ne 'e 'o'olo sulia molu thaitamana si baea fifii
         ki.
         19 Ma molu ka thaea laubo, thasa molu thaitamana talailana ni ti kera ne da ilingia
         imole ki na maada 'e rodo sulia da lalafusia tha God. Ma molu ka thaea laubo, thasa
         molu ilingia na kwethu fuana ni ti kera ne da too 'i laona maerodo fasi da ka lea
         mai siana tha God.
         20 Molu ka thaea thasa molu too 'ana thaitamedooa fono ma na doo ki sui ne mamana, sulia
         molu too 'ana si baea fifii ki faasia tha Mosis. Ma molu ka thaea kamolu na ngwane
         toodoo ki fuana ngwane oengwanea ki ma na ngwane lalafusi doo ki.
         21 Ma molu ka thaitamana faamanatailana imole 'e'ete ki, ma 'urifita mone nee ka langi
         molu si faamanatai kamolu 'i talamolu? Molu bae fuana imole ki molu ka 'urii, “'E
         langi molu si beli.” Sui ta, kamolu 'i talamolu molu beli bo 'amolu.
         22 Molu ka thaea laubo fuana imole ki, “'E langi molu si kaubare.” Sui ta, molu kaubare
         laubo. Molu ka thaea laubo, thasa na nunui doo ki ne ngwane ki da foasia 'e ta'ae
         'asiana. Sui ta, molu ruu bo 'amolu 'i laona beu abu kera ki, ma molu ka belia bo
         'amolu doo neri ki.
         23 Ma molu ka bae naunau suli kamolu 'i tala'amolu, sulia molu too 'ana si baea fifii
         nia ki tha Mosis. Sui ta, molu aburongo bo 'amolu 'ana si baea fifii neri ki. Ma nia
         ne adea na imole ki da ka bae ta'ae 'ana tha God.
         24 Nia nee na Kekedalae Abu ka bae 'urii, “Sulia kamolu na imole ki 'i Jiu molu abulo
         ta'ae 'asiana, nia nee na imola ki ne langi lau Jiu, da ka baetataga 'ana tha God.”
         25 Kamolu imole ki 'i Jiu, molu thaea thasa na 'irimamalafoalae ne faatana ne kamolu
         imole nia ki tha God. Lelea sa molu roosulia si baea fifii nia ki God, na 'irimamalafoalae
         ne molu ilia na doo 'okae. Ma lelea sa 'e langi molu si roosulia si baea fifii neri
         ki, na 'irimamalafoalae ne molu ilia boroi, 'e langi si 'adomi kamolu bo 'i maana
         tha God. Ma molu ka ilingia bamolu na imole ki ne langi da si thaitamana tha God.
         26 Aia, ma lelea sa ta imole ne langi lau Jiu, ma nia ka roosulia si baea fifii neri
         ki, tha God kau 'alangi nia 'ana imole nia, ka ilingia laubo ngwane ne 'irimamalafoa.
         27 Ma imole ki ne da roosulia si baea fifii ki, sui boroi 'ana ka langi da si 'irimamalafoa,
         kera dau faatana ne molu garo, ma tha God kau tooketa kamolu. Tha God kau tooketa
         kamolu, sulia molu aburongo 'ana si baea fifii ki, sui boroi 'ana molu ka too 'ana
         si baea fifii kedalana neri ma molu ka 'irimamalafoa.
         28 Ni ti nee na ngwane 'i Jiu mamana? 'E langi lau ta ngwane ne roo bana sulia si baea
         fifii kera Jiu ki ma langi ka 'irimamalafoa bana 'ana nonina, ma na liona ka ta'ae
         'ua bana.
         29 Na ngwane mamana 'i Jiu, nia na ngwane ne moorilana 'e 'o'olo 'i maana tha God, sulia
         tha God 'e bulasia na manatalamolu. Ma na raoa nia Mangoedoo Abu 'uria 'olosilana
         moorilana imole, ma ka langi lau na raolana si baea fifii ki. Na ngwane 'urineri,
         tha God 'e faabaita nia, sui boroi 'ana imole ki da si faabaita nia.

1 'Urineri 'e 'urifita, 'e 'okae bana fuamolu imole ki 'i Jiu molu ka 'irimamalafoa
         fasi ka faatana ne kamolu na imole nia ki tha God?
         2 Iuka, si doo 'oro 'okae ki ne nii 'ana si doo neri. Si doo totongenao, tha God 'e
         fala naa baelana fuana imole ki 'i Jiu.
         3 'Urineri boroi 'ana, tai imole ki 'i Jiu 'e langi da si manata mamana bo 'ana baelana
         tha God. Sui boroi 'ana da ka 'oia na alangaia kera ki fonea tha God, si doo ki ne
         tha God 'e alangana, nia 'e ilia ka lado bana.
         4 Sulia tha God 'e mamana, sui boroi 'ana imole ki da ka suke. Sulia na Kekedalae Abu
         bae 'e thaea ka 'urii, “Ta si doo bana ne tha God 'e thaea kau ilia 'ana imole abulo
         garo ki, nia kau ilia banaa. Ma sa ni ti boroi 'ana ne 'e thaea thasa tha God 'e langi
         si tooketa 'o'olo, tha God 'e faatana nee nia 'e 'o'olo ka tatha 'asiana.”
         5 Ma tai imole ki 'i Jiu da soetoo oengwanea 'ani nia da ka 'urii, “Sui lelea sa na
         abulo ta'alae kolu ki 'e faatai folaa 'ana fuana imole ki ne tha God 'e 'o'olo si
         manga 'e tooketa kolu. 'Urineri ma tha God 'e garo si manga 'e fala keketoa fuakolu?”
         6 'E langi 'asiana! Sulia 'e 'afitai tha God ka garo. Sulia lelea sa nia si 'o'olo,
         nia si tala'ana bo tooketalana imole ki.
         7 Ma tai imole ki 'i Jiu da soetalafana 'ana si soetoolae oengwanea da ka 'urii, “'E
         'urifita, lelea sa kolu 'oia si bae alangaia kolu ki, ma na imole ki da ka riki folaa
         'ania thasa tha God 'e lea naa sulia alangaia nia, ma nia ne adea ma da ka faabaita
         tha God? Lelea sa 'e 'urineri, 'urifita mone nee tha God ka tooketa kolu faafia garolae
         kolu ki?”
         8 Ma si baea 'urii 'e oengwanea laubo, “Kolu abulo ta'ae 'akolu fasi si doo 'okae ka
         dao mai.” Tai imole ki da suke faafi nau thasa nau ku thaea si doo neri. Ma na imole
         neri ki, tha God kau keto kera.
         9 Ma fuakolu imole ki 'i Jiu, 'urii ma moorilameli ma na abulolameli 'e 'okae faasia
         na imole ki ne langi lau Jiu? 'E langi 'asiana! Sulia nau ku faatana naa na imole
         ki 'i Jiu, ma na imola ki ne langi lau Jiu, da tala'ana sui bada toolae 'i farana
         na suukwaia 'ana ta'alae.
         10 Si doo neri 'e mamana sulia na Kekedalae Abu 'e thaea, “E langi ta imole si 'o'olo
         bo.
         11 Ma 'e langi ta imole si thaitamana bo maalutana tha God, ma 'e langi ta imole si
         dooria bo thaitamanalana tha God.
         12 Sulia kera sui bo da abulo 'e'ete faasia tha God, ma da ka lea garo naa, ma 'e langi
         ta imole si ilia bo ta si doo ne 'e 'o'olo.
         13 Na fakada 'e ilingia ta kwainaia ne 'e langi da si asi bo faafia 'ana thaegano, sulia
         na baelada 'e ta'ae 'asiana. Da thaea doo ta'ae ki ne langi si mamana 'ana meada.
         Ma da faangadaa imole ki 'ana baelada, ilingia na baekwa tolo ne 'alea ta imole.
         14 Ma na baelada laubo 'e fungu 'ana kwaiagiilae ne ta'ae 'asiana.
         15 Ma na imole neri ki da 'ali'ali 'uria thaungwanelae.
         16 Ma 'i fai boroi 'ana ne da ka lea 'uria, da ka nagaa bo si doo ki, ma da ka fala
         bo ngadalae fuana imole ki.
         17 Ma na enoenoa 'e langi si too bo 'i laona moorilada.
         18 Ma 'e langi da si mau bo 'ana tha God.”
         19 Ma kolu thaitamana si doo ki sui bo ne tha God 'e thaea 'i laona si baea fifii nia
         ki, si doo neri ki nia 'e fala fuada na imole ki 'i Jiu. Nia 'e fala si baea fifii
         nia ki fasi ka langi ta imole si thaea nia 'e langi si ilia bo ta si doo ta'ae. Ma
         tha God kau ketoa imole ki sui 'uria na garolae kera ki.
         20 'E langi ta imole si 'o'olo bo 'i maana tha God, 'ana roosulilana bana ma na adesulilana
         bana si baea fifii ki. Iuka, si baea fifii ki 'e too fasi na imole ki da ka thaitamana
         ne da abulo ta'ae.
         21 Sui ta, 'ana si manga neri, tha God 'e faatana naa tale 'uria 'olosilana imole ki
         'i maana. Ma ka langi lau sulia roolae sulia si baea fifii ki, sui boroi 'ana si baea
         fifii neri ki da ka lea mai faasia tha Mosis ma na profet ki, da kekeda naa sulia
         na tale neri.
         22 Tha God 'e 'olosia na imole ki sulia na manata mamanalae kera 'ana tha Jisas Kraes.
         Nia 'e ade 'urineri fuana imole ki sui bo ne da manata mamana 'ana tha Jisas Kraes,
         sulia imole ki sui da bobola bo 'i maana tha God.
         23 Imole ki sui bo da abulo ta'ae, ma da ka oli kukuru 'ana 'okaelae nia tha God.
         24 Sui ta, sulia na liothaua nia tha God ne 'e tofa fala bana, nia ka lukeda faasia
         na kwakwaelae 'ana abulo ta'alae kera ki 'ana na afuafulae nia tha Jisas Kraes.
         25 Tha God 'e fala mai tha Jisas Kraes fasi ka afuafu 'ani nia 'ana maelana, fasi tha
         God ka manatalukea na abulo ta'alae kera na imole ki, sulia na manata mamanalae kera
         'ani nia. Tha God 'e ade 'urineri fasi ka faatana na keketoa nia 'e 'o'olo 'asiana,
         sui boroi 'ana 'e tau naa mai nia si fala bo ta kwakwaelae fuana imole ki sulia na
         marabibilae nia.
         26 Ma tha God 'e faatana ne nia 'e 'o'olo 'uria tooketalana ta'alae ki, 'ana si manga
         'e fala na kwakwaelae fuana tha Jisas Kraes. 'Urineri tha God 'e faatana 'e 'o'olo
         ma ka 'olosia na imole ki ne da manata mamana 'ana tha Jisas.
         27 Ma 'uria tae ne kolu ka bae naunau? 'E langi bo! Langi kolu si tala'ana bo 'uria
         thaelana thasa kolu 'o'olo, sulia kolu roosulia si baea fifii ki. Sui ta, tha God
         'ana ne 'e 'olosi kolu, sulia kolu manata mamana 'ana tha Jisas.
         28 Kolu thaitamana ne tha God 'e 'olosia na imole ki sulia na manata mamanalae kera,
         ma langi lau sulia na roolae sulia tae ne si baea fifii ki 'e thaea.
         29 'Urineri ma 'o manata thasa tha God 'e alafaafia bo talifilia imole ki 'i Jiu? 'E
         langi! Na imola ki ne langi lau Jiu boroi tha God 'e ala faafi kera laubo.
         30 Tha God 'e tee God bo, ma 'e tala'ana ka 'olosia imole ki 'i Jiu lelea sa da manata
         mamana, ma 'e 'olosia laubo imola ki ne langi lau Jiu lelea sa da ka manata mamana.
         31 Sulia tha God 'e 'olosia imole ki sulia manata mamanalae kera, 'urineri kolu ka ekwatana
         'akolu si baea fifii nia ki tha Mosis? 'E langi. Sui ta, si doo ne ku toolamana 'ana
         ne faatana ne si baea fifii 'e 'inito laubo.

1 'Urii ma tae ne kolu kau thaea sulia tha Abraham na kokoo abu kolu imole ki 'ana
         kwalafaa 'i Jiu? 'Urifita nee tha God ka thaea ne nia na ngwane 'o'olo 'i maana?
         2 Lelea sa tha God 'e faare 'o'olo 'ana tha Abraham sulia rao 'okaelae ki ne 'e ilia,
         tha Abraham tala'ana ka si bae naunau lau sulia. Sui ta, 'e langi nia si tala'ana
         bae naunaulae 'i maana tha God.
         3 Sulia na Kekedalae Abu bae 'e bae 'urii, “Tha Abraham 'e manata mamana 'ana si bae
         alangaia nia tha God, ma sulia na manata mamanalae nia nee tha God ka thaea tha Abraham
         'e 'o'olo 'i maana.”
         4 'Ana si manga ta ngwane 'e rao, nia ka ngala bo fofolia nia. Ma na malefo ne 'e ngala,
         na ngwane baita nia si tofa fala fuana, sulia na ngwane ni rao 'e tala'ana ka ngala
         bo fofolia nia.
         5 Ma si manga tha God 'e faare 'o'olo 'ani kolu 'i maana, nia si ilingia lau si manga
         ngwane baita 'e fala fofolia fuana ngwane ni rao nia. Sulia 'e langi lau sulia na
         raolakolu ne tha God 'e faare 'o'olo 'ani kolu, sulia na fiitooa kolu 'ana tha God
         'ana nee nia 'e thaitamana ka 'olosia na imole ta'ae ki. Ma tha God 'e rikia na fiitooa
         kolu, ma sulia si doo neri ne tha God ka 'alangi kolu 'ana imole 'o'olo ki.
         6 'Urineri tha Deved si bae sulia na nonithathalalae kera na imole ki ne tha God 'e
         thaea da 'o'olo, sui boroi 'ana 'e langi da si roosulia si baea fifii nia ki sui tha
         God. Tha Deved ka si bae 'urii,
         7 “Ka 'oilakea fuana ni ti kera ne tha God 'e manatalukea naa na garolae kera ki, ma
         ka lafua naa abulo ta'alae kera ki.
         8 Ka 'oilakea laubo fuana ngwane ne tha God 'e langi si manata 'uria na abulo ta'alae
         nia ki.”
         9 'Urii ma, na nonithathalalae ne tha Deved 'e bae sulia, na doo bana fuana imole ki
         'i Jiu ne kolu 'irimamalafoa? 'E langi! Na doo laubo fuana imola ki ne langi lau Jiu
         ne langi da si 'irimamalafoa. Kolu thaitamana sui naa na Kekedalae Abu bae 'e bae
         'urii, “Tha Abraham 'e manata mamana 'ana tha God, ma sulia nia 'e manata mamana,
         tha God ka 'alangi nia 'ana ngwane 'o'olo.”
         10 'Ana si manga tae bae tha God 'e thaea tha Abraham 'e 'o'olo? 'I burina ne 'e 'irimamalafoa
         sui naa, ma langi 'ana si manga 'e langi si 'irimamalafoa 'ua? 'I naona fatai ne 'e
         'irimamalafoa tha God 'e thaea sui naa nia na ngwane 'o'olo.
         11 'I burina fatai ne tha God 'e faare 'o'olo 'ana tha Abraham, tha Abraham ka fi 'irimamalafoa.
         Ma na 'irimamalafoalae, na mamalafoa fasi ka faatana tha God 'e thaea nia na ngwane
         'o'olo sulia na manata mamanalae nia 'ana si manga 'e langi nia si 'irimamalafoa 'ua.
         Nia ne adea tha Abraham ka ilingia kokoo abu fuana imole ki ne langi lau Jiu ne da
         si 'irimamalafoa, ma da ka manata mamana 'ana tha God, ma da ka thau 'ana ngwane 'o'olo
         ki.
         12 Ma nia na kokoo abu fuana imole ki 'i Jiu ne da 'irimamalafoa ma da ka faamamanea
         alangaia nia tha God. 'E langi lau sulia ne da 'irimamalafoa, sulia da manata mamana
         'ada ilingia na kokoo abu kera tha Abraham bae 'e manata mamana sui fatai, nia ka
         fi 'irimamalafoa.
         13 Tha God 'e alangana fuana tha Abraham ma na kwalafaa nia, nia 'e thaea na molaagali
         ne na doo nia. Tha God 'e alangai 'urineri, langi lau sulia ne tha Abraham 'e roosulia
         si baea fifii ki, sulia na manata mamanalae nia 'ana, ma tha God ka 'alangi nia 'ana
         na ngwane ne 'o'olo.
         14 Ma lelea sa tha God ka fala bana si bae alangaia nia fuana ni ti kera ne da roosulia
         si baea fifii ki, 'urineri na manata mamanalae kera na imole ki na tofa doo bana,
         ma na alangaia nia tha God na tofa doo laubo.
         15 Si baea fifii ki e langi si fala mai na alangaia tha God, 'e fala 'ana mai na rakethasua
         nia tha God, sulia ngwane ki ne da 'oia si baea fifii nia. Ma si manga si baea fifii
         'e too, na ngwane ki da oli'aingenge 'ana si baea fifii ki ka lado bana.
         16 Tha God 'e alangana doo ki fuana tha Abraham sulia na manata mamanalae nia, fasi
         ka faatana na alangaia neri sulia na kwaimanataia nia ne kau tofa fala fuana kwalafa
         nia tha Abraham. Ma na kwalafa nia tha Abraham, 'e langi lau kera talifilida bo ne
         da roosulia na baea fifii ki, kera imole ki ne da manata mamana laubo ilingia tha
         Abraham. Sulia tha Abraham na kokoo abu kolu teefau, na imole ki 'i Jiu, ma na imola
         ki ne langi lau Jiu.
         17 Si doo nee 'e mamana, sulia tha God 'e thaea fuana tha Abraham 'i laona na Kekedalae
         Abu ka 'urii, “Nau ku fili 'oe, ma ku alua 'oko maka fuana kwalafa ki 'ana imole ki
         'ana maetoaa 'oro ki.” Na alangaia nee tha God naa ne tala faasuukwaia ma ka mamana.
         Tha Abraham 'e manata mamana 'ana tha God neri, nia naa na God ne 'e taea imole mae
         ki 'uria mooria, ma ka thaungana doo faalu ki.
         18 Si manga tha God 'e alangainia fuana tha Abraham thasa nia na maka fuana kwalafaa
         'ana imole ki 'ana maetoaa 'oro ki, tha Abraham 'e faamamanea. Tha God 'e thaea laubo
         ka 'urii, “Na imole ki ne dau futa olitamu dau 'oro ilingia bubulu ki laona thalo.”
         Tha Abraham 'e manata mamana, sui boroi 'ana 'e 'afitai fasi si doo neri ka mamana.
         19 'Urineri boroi 'ana tha Abraham 'e karangia ka tee talange fe ngali naa 'ana moorilana,
         na manata mamanalae nia 'e langi si maketho bo si manga 'e manata sulia nonina ne
         maketho, ma ni Sera boroi ka 'aba'ato laubo.
         20 Ma na manata mamanalae nia 'e langi si maketho faasi nia, ma ka langi si manata ruarua
         'ana alangaia nia tha God. Nia 'e suukwai sulia na manata mamanalae nia, ma ka faabaitaa
         tha God.
         21 Sulia 'e thaitamana 'okae 'ana ne tha God 'e tala'ana ililana si doo neri nia 'e
         alangana.
         22 Nia nee sulia manata mamanalae nia, tha God 'e 'alangi nia 'ana na ngwane 'o'olo.
         23 Ma ta kekedalae bae 'e 'urii, “Tha God 'e 'alangia 'ana na ngwane 'o'olo,” langi
         lau fuana tha Abraham bo talifilia.
         24 Da kedaa laubo fuakolu imole ki ne tha God 'e 'alangi kolu 'ana imole 'o'olo ki,
         sulia kolu manata mamana 'ana tha God ne 'e taea tha Jisas na Aofia kolu faasia maea.
         25 Tha God 'e fale nia ka mae 'uria ta'alae kolu ki, ma tha God ka faamooria laubo 'uria
         'olosilakolulae 'i maana.

1 Si manga neri, kolu manata mamana 'ana tha Jisas Kraes, ma tha God ka 'olosi kolu
         'i maana. 'Urineri, kolu ka too 'ana enoenoa fonea tha God, sulia na raoa nia tha
         Jisas Kraes na Aofia kolu ne 'e ilia.
         2 Ma sulia na manata mamanalae kolu, tha Jisas Kraes 'e ngali kolu 'i siana tha God,
         fasi ka liothau 'ani kolu ma ka faa'okae kolu. Ma sulia 'e 'urineri, kolu ka nonithathala
         'asiana sulia si doo ne kolu kwaimaakwali 'ania, ne tha God kau fala fasi kolu ka
         rikia na 'initooa nia.
         3 Ma 'e langi lau na doo 'okae ki bo ne kolu nonithathala sulia, kolu nonithathala
         laubo si manga 'ana 'afitaia ki, sulia kolu thaitamana na 'afitaia ki na doo 'uria
         faasuukwailakolu, ma ka adea kolu ka takwe suukwai.
         4 Ma lelea sa kolu ka takwe suukwai 'urineri, tha God kau nonithathala fone kolu. Ma
         si manga tha God 'e nonithathala suli kolu 'urineri, kolu ka manata ngado fasi tha
         God ka fala fasi kolu ka rikia na 'initooa nia.
         5 Ma na fiitooa neri 'e langi si adea kolu ka tofa kwaimaakwali bakolu, sulia tha God
         'e faatana na liothaua baita nia fuakolu 'ana na Mangoedoo Abu ne 'e fala fuakolu.
         6 Kolu thaitamana tha God 'e liothau 'ani kolu, sulia si manga 'e 'afitai 'uria 'adomilakolu
         'i tala'akolu, tha Jisas Kraes 'e mae 'usi kolu na imole ta'ae ki 'ana si manga ne
         tha God 'e filia.
         7 'E 'afitai fuana ta ngwane ka nonimaabe ma ka mae 'uria 'adomilana ta ngwane 'o'olo.
         'Urineri boroi 'ana, tai ngwane nonimaabe ki da mae bada 'uria 'adomilana ta ngwane
         ne 'okae.
         8 Sui ta, tha God 'e faatana sui naa na liothaua nia fuakolu, 'ana si manga ne mooria
         kolu 'e ta'ae 'ua, tha Jisas Kraes 'e mae 'usi kolu.
         9 Tha God 'e 'olosi kolu naa sulia tha Jisas Kraes ne mae naa 'usi kolu. Lelea sa 'e
         'urineri, tha Jisas Kraes kau 'adomi kolu ka tatha fasi kolu ka moori faasia na kwakwaelae
         nia tha God.
         10 'I nao mai, kolu na maalimae nia ki tha God, sui ta, si manga neri nia 'e kwaimani
         naa fone kolu sulia na maelana na Ngwela nia. Ma sulia ne kolu imole kwaimani nia
         ki tha God, nia kau faamoori mamana 'ani kolu sulia tha Jisas Kraes 'e moori lau.
         11 Iuka, 'e langi lau si doo neri bana ne kolu nonithathala sulia. Kolu nonithathala
         laubo sulia si doo ne tha God 'e ilia 'ana tha Jisas Kraes na Aofia kolu ne 'e olitai
         kolu fasi kolu ka kwaimani lau fonea tha God.
         12 Na imole ki sui 'i laona molaagali da thafalia ililana doo ta'ae ki sulia tha Adam
         na ngwane totongenao 'e abulo ta'ae. Ma tha God 'e fala tha Adam ka mae sulia 'e abulo
         ta'ae. Ma sulia 'e 'urineri, na maea ka dao mai fuana imole ki sui, sulia na imole
         ki sui da abulo ta'ae.
         13 Ma 'i nao 'ana ne tha God 'e fala si baea fifii ki fuana tha Mosis, na ngwane ki
         'e langi da si thaitamana ne da abulo ta'ae 'urifita 'i naofana tha God.
         14 Sui boroi 'ana 'e langi da si 'oia si baea fifii ne 'e lea mai faasia tha God ilingia
         tha Adam, imole ki sui da mae sulia da abulo ta'ae bada. Tee si doo baita ne 'e 'e'ete
         'i malutana tha Adam ma tha Jisas Kraes ne dao mai 'i burina.
         15 Na roo ngwane neri ki 'e langi daru si bobola, sulia si doo 'okae ne tha Kraes 'e
         ilia fuakolu 'e langi si ilingia lau na doo ta'ae ne tha Adam 'e ilia. 'E mamana na
         imole 'oro da mae sulia na abulo ta'alae nia tee ngwane neri. Ma nia 'e mamana 'asiana
         na liothaua nia tha God, ma na tofa falelae nia tha God 'e baita ka tatha laubo fuana
         na imole 'oro ki sulia tha Jisas Kraes ma na liothaua nia.
         16 Ma tee si 'e'etelae lau ne 'e too 'i malutana na falelae nia tha God ma na ta'alae
         ne tha Adam 'e ilia. Sulia 'i burina na ta'alae nia tha Adam, tha God 'e fala kwakwaelae.
         Ma sulia si doo 'okae ne tha God 'e tofa fala fuakolu, 'e 'olosia na imole 'oro ki
         'i maana, sui boroi 'ana da ka ilia doo 'oro ta'ae ki.
         17 Aia, 'e mamana, imole ki sui da mae sulia na abulo ta'aelana tee ngwane. Ma 'e mamana
         'asiana laubo, ni ti kera ne da ngala na liothaua nia tha God fonea na falelae nia
         'ana na 'o'ololae, da too 'ana mooria ne totoo firi ma na 'initooa sulia tha Jisas
         Kraes.
         18 Nia nee, tee ngwane tha Adam 'e ilia tee si doo ta'ae, ma tha God ka fala kwakwaelae
         fuana imole ki sui. Ma ka 'urineri laubo, tee ngwane tha Jisas 'e ilia tee si doo
         'okae, ma ka 'olosia imole ki sui, ma nia ka fala naa mooria ne totoo firi fuada.
         19 Ma imole ki sui da too 'ana abulo ta'alae, sulia na aburongolae nia tee ngwane. Ma
         'e 'urineri, tha God 'e 'olosia imole ki 'i maana, sulia na roosuli baelana tee ngwane.
         20 Tha God 'e fala naa si baea fifii ki fuana tha Mosis fasi na imole ki da ka thaitamana
         si doo 'oro ki ne da ilia ka garo. Sui ta, si manga na imole ki da ilia doo 'oro ta'ae
         ki, tha God ka fi faatana na liothaua nia ne baita ka tatha.
         21 Nia nee, 'i nao 'ana mai, na abulo ta'alae 'e 'inito faafia na imole ki 'uria maea.
         Ma ka 'urineri 'ana si manga neri, na liothaua nia tha God 'e 'inito faafia na imole
         ki fasi da ka 'o'olo. Ma nia nee adea kolu ka ngala naa mooria ne totoo firi sulia
         si doo ne tha Jisas Kraes na Aofia kolu 'e ilia fuakolu.

1 Tae ne kolu kau thaea sulia baea nee ku kedaa? Kolu ka ililado 'akolu 'ana kwalukaela
         abulo ta'alae, fasi tha God ka ililado laubo 'ana faatailana liothaua nia fuakolu
         si manga 'e lukea ta'alae kolu ki, langi 'e 'urifita?
         2 'E langi 'asiana! Si manga na manatalae ngwane ta'ae 'e dao ka gatha kolu 'uria abulo
         ta'alae, kolu si ilia ta si doo, ilingia nonii doo ne 'e mae naa, ma 'e langi si 'isu
         si manga da gathaa.
         3 Molu thaitamana sui naa si doo nee: Si manga kolu sisiuabu 'ana nia nee na faatailana
         ofulae kolu fonea tha Jisas Kraes, kolu ofu laubo fonea 'ana maelana.
         4 Iuka 'ana na sisiuabulae kolu, kolu mae naa fonea tha Jisas Kraes, ma da ka alua
         kolu laubo fonea, fasi kolu ka tatae ma kolu ka too 'ana mooria faalu, ilingia ne
         tha Jisas Kraes ne tha God na Maka 'e taea faasia na maea 'ana suukwaia nia.
         5 Sulia kolu ofu fonea tha Jisas Kraes 'ana maelana, tha God kau tae kolu laubo ilingia
         bae 'e taea tha Jisas Kraes.
         6 Ma kolu thaitamana naa ne na mooria kolu bae 'i nao, 'e mae naa fonea tha Jisas Kraes
         'ana 'airarafolo, fasi na bibirangaa ta'ae kolu ki 'i nao ka funu, ma na ta'alae ka
         langi si 'inito faafi kolu.
         7 Sulia ne 'e 'urineri, si manga ta ngwane 'e mae naa, nia 'e langi si too naa 'i farana
         ta'alae
         8 Ma sulia kolu mae naa fonea tha Jisas Kraes, kolu manata mamana 'ania ne kolu kau
         moori laubo fone nia.
         9 Sulia kolu thaitamana tha Jisas Kraes 'e tatae naa faasia maea, ma 'e 'afitai 'asiana
         nia ka mae lau, ma na maea ka langi si 'inito naa faafi nia.
         10 Nia 'e mae 'ana tee si manga bo fasi ka siitatha 'ana ta'alae, ma si manga neri nia
         'e moori naa 'uria faa'initolana tha God.
         11 Ma ka 'urineri laubo, molu ka manatatoona thasa ne molu mae naa ma ka langi molu
         si abulo ta'ae naa. Ma molu ka moori naa 'uria faa'initolana tha God sulia tha Jisas
         Kraes.
         12 Nia nee, ka langi molu si alamatana abulota'alae ka 'inito naa faafia nonimolu fasi
         ka langi molu si lea naa sulia kwaidooria ta'ae ki.
         13 Ma ka langi molu si alamatana ta si kula 'ana nonimolu 'uria ta'alae, fasi molu ka
         ilia 'ana doo ta'ae ki. Molu ka falakamolu 'amolu 'i talamolu fuana tha God, ilingia
         na ngwane ki ne tha God 'e taeda faasia na maea 'uria mooria faalu, ma molu ka fala
         naa nonimolu ma na moorilamolu teefau fuana tha God, fasi molu ka ilia na doo 'o'olo
         ki.
         14 Nia nee, ka langi molu si alamatana abulota'alae ka 'inito faafi kamolu, sulia molu
         si too lau 'i farana si baea fifii ki, molu too 'amolu 'i farana liothaua nia tha
         God.
         15 Kolu too bakolu 'i farana liothaua nia tha God. 'E 'urifita, kolu ka dau bakolu 'ana
         abulota'alae, sulia 'e langi kolu si too 'i farana si baea fifii ki? 'E langi!
         16 Aia, ma kamolu molu thaitamana sui naa, sa ni ti boroi 'ana ne molu filia fasi molu
         ka rao fuana, molu ka roosulia, sulia kamolu na ngwane ni rao nia ki. Ka 'urineri
         laubo, lelea sa molu filia na roolae sulia abulota'alae, molu kau mae. Ma lelea sa
         molu ka filia roolae sulia tha God, molu kau too 'ana 'o'oloa.
         17 Nau ku faabaitaa tha God! Sui boroi 'ana 'i nao molu ka roosulia abulota'alae, si
         manga neri molu roosulia teefau naa na toodoolae mamana ne tha God 'e fala fuamolu.
         18 Nia nee, tha God ka lafu kamolu faasia na suukwaia 'ana ta'alae, ma molu ka thau
         'ana ngwane ni rao nia ki tha God fasi molu ka ilia naa doo 'o'olo ki.
         19 Nau ku bae 'urineri 'ana si omelangwane sulia na ngwane ni rao ki fonea na ngwane
         baita ki, sulia 'e ngwaluda fasi molu ka thaitamana. 'Ana si manga bae 'e sui na mai,
         molu falakamolu teefau 'uria abulota'alae. Molu ka ilia doo ta'ae ki fuamolu kwailiu
         'ana nonimolu ma na kwalukaela doo ta'ae ki. Ma si manga neri, molu ka falakamolu
         teefau naa fuana tha God fasi molu ka ilia naa doo 'o'olo ki.
         20 'Ana si manga na ta'alae 'e 'inito faafi kamolu, 'e langi molu si manata 'a'abo bo
         'uria ililana si doo 'o'olo ki.
         21 Aia, kamolu molu si ngala ta si doo 'okae faasia na abulota'alae ki bae molu ekwatana
         naa. Ma si manga neri, molu 'ida sulia na abulota'alae ki ne molu ilia 'i nao. Na
         imole ki ne da abulo ta'ae 'urineri, dau mae.
         22 Sui ta, 'ana si manga neri, tha God 'e lafu kamolu naa faasia abulota'alae, ma kamolu
         naa na ngwane ni rao nia ki tha God. Ma sulia molu 'urineri, ka 'oilakea fuamolu sulia
         molu roosulia kwaidooria nia tha God, ma molu ka ngala naa na mooria ne totoo firi.
         23 Na abulota'alae ne fala maea fuakolu, ka 'urineri boroi, na tofa falelae nia tha
         God 'ana mooria ne 'e totoo firi sulia tha Jisas Kraes na Aofia kolu, nia nee 'e 'okae
         ka tatha.

1 Doora ki 'ae 'ana tha Jisas Kraes, nau ku thaitamana ne molu thaitamana si baea fifii
         ki. Fulingana sa molu ka thaitamana na ngwane 'e too 'i farana si baea fifii ki si
         manga 'e moori 'ana.
         2 Ka 'urineri laubo fuana keni ne 'afe naa. Si manga na arai nia 'e moori 'ua, na baea
         fifii ki 'e thaea nia 'e langi si tala'ana kau 'afe lau 'ana ta ngwane 'e'ete. Sui
         ta, lelea sa na arai nia ka mae naa, nia ka fi too tofetoo faasia si baea fifii ki
         'ana maikwainalae, ma nia ka fi tala'ana kau 'afe lau.
         3 'E 'urineri, lelea sa na 'afe neri ka too fonea ta ngwane 'e'ete 'ana si manga arai
         nia 'e moori 'ua bana, na 'afe neri da 'alangia 'ana keni olodola. Ma lelea sa na
         arai nia ka mae naa, ma nia ka too thakwadoloa naa faasia si baea fifii ki 'ana maikwainalae,
         ma nia ka 'afe lau 'ana ta ngwane, 'e langi da si 'alangia 'ana keni olodola.
         4 Doora nau ki 'ae, nia 'e 'urineri laubo fuakolu. Sulia si manga tha Jisas Kraes 'e
         mae, 'e ilingia 'ana ne kolu boroi kolu mae naa laubo. Sulia kolu mae naa, kolu tofetoo
         naa faasia si baea fifii nia ki tha Mosis. 'Urineri 'e ngwaluda fasi tha God ka ofu
         kamolu fonea ta ngwane lau, ma nia nee tha Jisas. 'Ana si manga neri, kolu na imole
         nia ki tha Jisas Kraes ne tha God 'e taea faasia na maea, fasi kolu ka faa'initooa
         tha God 'ana toolae 'o'olo.
         5 'Ana si manga kolu roosulia na kwaidooria ta'ae kolu ki, kolu dooria 'asiana laubo
         ililana si doo ne si baea fifii ki da thaea 'e abu. Ma sulia kolu ilia naa si doo
         ta'ae ki 'urineri, kolu ka tala'ana naa maelae sulia kudu.
         6 Sui ta, 'ana si manga neri, kolu too tofetoo naa faasia si baea fifii ki ne 'e totoo
         firi faafi kolu 'i nao mai, sulia na mooria kolu 'i nao mai 'e mae naa. Ma 'ana si
         manga neri, kolu rao naa fuana tha God, ma kolu ka lea naa sulia na tala faalu 'ana
         roolae sulia na kwaidooria nia na Mangoedoo Abu. Ma 'e langi kolu si lea naa sulia
         na tala bae 'i nao 'ana si baea fifii ki ne tha Mosis 'e kedaa.
         7 'Urineri kolu ka thaea si baea fifii ki 'e ta'ae? 'E langi! Si baea fifii ki 'e langi
         si ta'ae, sulia si baea fifii ki ne adea ma nau ku thaitamana tae nee na ta'alae.
         Lelea sa si baea fifii ki 'e langi si thaea ka 'urii, “Langi 'o si dooria ta si doo
         'ana ta imole,” 'Urineri tama nau kwa si thaitamana bo ne na kwaidooria 'urineri 'e
         ta'ae.
         8 Ma si manga si baea fifii ki 'e thaea fuaku na kwaidooria 'urineri 'e ta'ae, nau
         ku firu suusia si baea fifii ki ne 'e thaea ne nau ku ta'ae, 'urineri nau ku dooria
         'asiana si doo kera na imole 'e'ete ki. Lelea sa 'e langi bo ta si baea fifii ne luia
         abulota'alae, 'urineri na kwaidooria 'uria firulae suusia si baea fifii ki 'e langi
         si suukwai bo.
         9 'Ana toolaku mai 'i nao, si manga ku lalafusia 'ua si baea fifii ki, 'e langi kwa
         si daotoona bo ta si doo ne ka faa'ida nau. Sui ta, si manga ku daotoona doo mamana
         'ana si baea fifii ki ne 'e 'urii, “Langi 'oe 'o si dooria ta si doo 'ana ta ngwane,”
         nia ne adea ma nau ku fi thaitamana ne nau na ngwane abulo ta'ae, ma ku tala'ana naa
         maea ne 'e totoo firi.
         10 Si baea fifii ki ne tha God 'e fala fasi ka faatana tale 'o'olo 'uria toolae sulia,
         nia ka faatana ne nau ku tala'ana naa maea ne 'e totoo firi.
         11 Na ta'alae 'e suke nau 'ana si baea fifii ki. Na kwaidooria ta'ae nau ki 'e ngala
         si baea fifii 'okae neri ki, ma ka keto nau naa 'uria maea.
         12 'Urineri nee, si baea fifii nia ki tha Mosis ka abu, ka 'o'olo, ma ka 'okae 'asiana.
         13 'E 'urifita, si baea fifii 'okae neri ki ne adea ma nau ku mae? 'E langi! Na abulota'alae
         'ana ne adea ma nau ku mae. Na liona tha God sulia si baea fifii nia ki ne na ta'alana
         ta'alae kolu ki kau thakatafa. Sulia na ta'alae kolu ki, kolu faatana si baea fifii
         'okae nia tha God 'uria si doo ne tha God 'e tooketa kolu 'ania. 'Urineri sulia si
         baea fifii ki, ta'alana ta'alae kolu ki kau thakatafa.
         14 Kolu thaitamana si baea fifii ki 'e lea mai faasia na Mangoedoo Abu nia tha God.
         Ma nau na ngwane bana. Ma nau ku ilingia bo na ngwane ne ta'alae 'e 'inito faafi nau.
         15 'E langi kwasi thaitamana tae ne nau ku ilia, sulia 'e langi kwasi ilia bo ta si
         doo 'okae ne ku dooria ililana, ma ku ilia 'aku doo ta'ae ki ne ku otenau 'ania.
         16 Ma sulia ku ilia 'aku si doo ki ne 'e langi kwasi dooria ililana, nia 'e faatana
         nau ku alafaafia si baea fifii nia ki tha God 'e 'okae.
         17 Sulia si doo nee, na ku thaitamana, 'e langi lau nau ne ku ilia doo ta'ae ki, sui
         ta, na ta'alae ne 'e too 'ana 'ani nau.
         18 Nau ku thaitamana na 'okaelae 'e langi si too 'ani nau 'i laona kwaidooria ta'ae
         nau. Sulia 'e langi si ngwaluda fuaku 'uria ililana doo 'okae ki, sui boroi 'ana nau
         ku dooria ililana doo 'okae ki.
         19 Ma 'e langi kwasi ilia bo na doo 'okae ki ne ku dooria ililana, ma 'e langi kwasi
         too bo faasia ililana doo ta'ae ki ne 'e langi kwasi dooria bo ililana.
         20 Ma lelea sa ku ilia naa si doo ne 'e langi kwasi dooria ililana, 'urineri 'e langi
         lau nau ne ku ilia, sui ta, na ta'alae ne too 'ani nau ne 'e ilia.
         21 Nau ku olitana lau si doo ne ku daotoona ne 'urii: Si manga ku dooria ililana si
         doo 'okae, na ta'alae 'i noniku ka lui nau.
         22 Na mooria nau 'e dooria 'asiana adelae sulia si baea fifii nia ki tha God.
         23 Sui ta, na ta'alae 'i noniku 'e firu suusia na 'okaelae ne 'i laona moorilaku. Ma
         na ta'alae neri 'e rao 'i laona noniku ka suumai nau 'uria ililana doo ta'ae ki.
         24 Kwaimanatai fuaku nau na ngwane ta'ae 'urii! Sa ni ti nee kau 'adomi nau fasi kwa
         si roosulia ta'alae ne ngali nau 'uria maea?
         25 Nau ku faabaitaa tha God, sulia nia naa ne 'adomi nau 'ana tha Jisas Kraes na Aofia
         kolu! 'O thaitamana sui naa 'ana: 'I laona manatalaku, nau ku dooria fasi ku roosulia
         si baea fifii nia tha God, sui ta, sulia na kwaidooria ta'ae nau, nia nee na ta'alae
         ka 'inito faafi nau.

1 Tha God 'e thaea kolu ka 'o'olo naa 'i naofana sulia kolu manata mamana 'ana tha
         Jisas. 'Urineri laubo, na imole ki ne da too ofu naa fonea tha Jisas Kraes, tha God
         'e langi si fai faafida ma ka fala na kwakwaelae fuada.
         2 Kolu thaitamana 'e mamana, sulia na suukwaia nia na Mangoedoo Abu 'e adea ma kolu
         ka too 'ana mooria faalu sulia kolu 'ado fonea tha Jisas Kraes. Ma 'urineri nia ka
         lafu kolu faasia na suukwailana na abulota'alae ne 'e 'inito faafi kolu ma ka talai
         kolu naa 'uria maea.
         3 Si baea fifii ki faasia tha Mosis, 'e 'afitai ka lafu kolu faasia na suukwaia 'ana
         ta'alae ma na maea, sulia na kwaidooria ta'ae ne 'e adea kolu ka maketho 'uria lealae
         sulia si baea fifii neri ki. Sui ta, tha God 'ana ne lafu kolu faasia suukwailana
         ta'alae ma na maea. Sulia 'e fala naa Ngwela nia fasi ka too 'ana noni ilingia imole,
         sui ta, nia 'e langi si abulo ta'ae ilingia imole ki, ma tha God ka afuafu 'ani nia
         fasi ka lafua na ta'alae kolu ki. 'Urineri ne tha God ka tooketaa abulota'alae kolu
         ki.
         4 Tha God 'e ade 'urineri fasi kolu ka tala'ana lealae sulia si doo 'o'olo ki ne si
         baea fifii ki 'e thaea fasi kolu ka ilia. Ma ka ngwaluda bana sulia kolu roosulia
         na Mangoedoo Abu, ma 'e langi kolu si roosulia na kwaidooria ta'ae ki 'ana noni.
         5 Ma sa ni ti kera ne da lea sulia na kwaidooria ta'ae 'ana noni, da manata bada sulia
         si doo ki 'uria faafonolana na kwaidooria ta'ae ki 'ana noni. Sui ta, sa ni ti kera
         ne na Mangoedoo Abu 'e talaida, da manata bada 'uria ililana kwaidooria nia na Mangoedoo
         Abu.
         6 Ma lelea sa na kwaidooria ta'ae 'ana noni 'e talaia ta ngwane, nia kau mae. Ma lelea
         sa na Mangoedoo Abu ka talaia ta ngwane, nia kau too 'ana mooria faalu ma na enoenoa.
         7 Ma lelea sa na kwaidooria ta'ae 'ana noni 'e talaia ta ngwane, nia naa na maalimae
         nia tha God, sulia 'e langi nia si roosulia si baea fifii nia ki tha God, ma 'e langi
         nia si tala'ana roolae sulia.
         8 Na imole ki ne da roosulia na kwaidooria ta'ae 'ana noni, 'e 'afitai 'asiana da ka
         faanonithathalaa tha God.
         9 Sui ta, ni kamolu 'e langi molu si roo lau sulia na kwaidooria ta'ae 'ana noni. Lelea
         sa na Mangoedoo Abu 'e too 'i laona moorilamolu, 'urineri molu ka roosulia na kwaidooria
         nia. Ma sa ni ti ne na Mangoedoo nia tha God 'e langi si too 'i laona moorilana, nia
         'e langi lau na ngwane nia tha Jisas Kraes.
         10 Ma tha Jisas Kraes ka too 'i laona moorilamolu, sui boroi 'ana na nonimolu kau mae
         sulia na abulota'alae ki. Ma na mangomolu 'e moori, sulia tha God 'e 'olosi kamolu
         naa.
         11 Ma na Mangoedoo nia tha God ne taea tha Jisas Kraes faasia na maea, 'e too naa 'i
         laona moorilamolu. Ma tha God kau taea laubo nonimolu 'ana na Mangoedoo Abu ne too
         'i laona moorilamolu.
         12 Nia nee doora ki 'ae, kolu ka too 'ana tee si doo 'uria ililana, ne kolu ka too sulia
         na kwaidoorilae nia na Mangoedoo Abu. 'E langi kolu si roo lau sulia na kwaidooria
         ta'ae 'ana nonikolu.
         13 Lelea sa molu ka roosulia na kwaidooria ta'ae 'ana noni, molu kau mae. Ma lelea sa
         molu ka roosulia na Mangoedoo Abu fasi molu ka ekwatana na abulota'alae, molu kau
         too 'ana mooria ne totoo firi.
         14 Ma sa ni ti kera ne na Mangoedoo nia tha God 'e talaida, kera naa na ngwela nia ki
         tha God.
         15 Na Mangoedoo Abu ne tha God 'e fala fuamolu, 'e langi si adea molu ka mau 'ana tha
         God ilingia ta ngwane ni rao ne 'e mau 'ana ngwane baita nia. Sui ta, na Mangoedoo
         Abu ne adea molu ka thau naa 'ana ngwela nia ki tha God. Nia nee 'e faangwaludea naa
         fuakolu fasi kolu ka 'alangia tha God 'ana “Maka kolu.”
         16 Na Mangoedoo nia tha God 'e 'alangi kolu 'ana ngwela nia ki tha God, ma kolu ka alafaafia
         si doo neri.
         17 Ma sulia kolu na ngwela nia ki, ma kolu kau ngala naa doo 'okae ki ne 'e konia fuana
         ngwela nia ki, ka ilingia laubo ne 'e fala fuana tha Jisas Kraes. Kolu ngala doo neri
         ki, sulia kolu 'ado fonea tha Jisas Kraes 'ana ngadalae nia, fasi kolu ka 'ado laubo
         fonea 'i laona mooria 'ana 'initooa nia.
         18 Sui boroi 'ana kolu ka too 'ana ngadalae ki 'i laona molaagali nee, nau ku manatatoona
         na 'initooa ne tha God kau fala fuakolu, 'e baita ka tatha talua na 'afitaia ne kolu
         tatha 'i laona 'ana si manga neri.
         19 Na doo ki sui ne tha God 'e thaungana, da kwaimaakwali sui bo 'ania si manga ne tha
         God kau faatana fuana ngwela nia ki, ma da ka dooria si manga neri kau dao 'ali'ali
         naa.
         20 Tha God 'e manata suukwai naa 'uria kae si manga bo na doo ki sui ne 'e thaungana
         dau mae ma dau dura. Tha God 'e ade 'urineri, langi lau sulia na kwaidooria 'ana si
         doo neri ki, sulia na kwaidooria nia tha God 'ana 'i tala'ana. Ma na doo ki sui 'e
         kwaimaakwali 'ana
         21 si manga ne tha God 'e lukeda faasia maea ma na duralae fasi da ka too thakwadoloa
         teefau naa fonea na ngwela nia ki.
         22 Kolu thaitamana, ne 'e 'ito 'ua na mai lelea ka dao 'ana si manga neri, na doo ki
         sui bo da too 'ana ngadalae ilingia na ngadalae 'ana si manga na keni 'e fii ngwela.
         23 Ma kolu ne kolu too 'ana Mangoedoo Abu ne tha God 'e fala fuakolu fasi ka adea kolu
         ka manata ngado ne nia 'e fala doo 'okae ki fuakolu, kolu ka ngada laubo. Kolu dooria
         'asiana, ma kolu ka kwaimaakwali 'ana si manga tha God kau adea ma kolu na ngwela
         inomoori nia ki, ma ka fala nonii ngwane faalu ki fuakolu.
         24 'E thafali 'ana si manga ne tha God 'e faamoori kolu, kolu ka lilio maasia fulilana
         si doo neri ki. Sui ta, lelea sa kolu ka too naa 'ana si doo ne kolu lilio maasia,
         'urineri na fiitooa neri 'e langi si mamana bo. Sulia 'e langi ta ngwane si manata
         ngado bo 'uria ta si doo ne 'e too naa 'ania.
         25 Sui ta, lelea sa kolu ka lilio maasia ta si doo ne langi kolu si too 'ua 'ania, kolu
         ka kwaimaakwali 'ana marabibilae.
         26 Ma ka 'urineri laubo na Mangoedoo Abu 'e lea laubo mai 'uria 'adomilakolu, 'ana si
         manga mooria kolu 'e maketho ma kolu ka lalafusia kolu kau foasi 'urifita 'ana tha
         God fasi ka 'adomi kolu. Sui ta, na Mangoedoo Abu 'ana 'i tala'ana ne gania tha God
         fuakolu 'i laona si lingee doo ne 'e langi ta si baea si tala'ana naa.
         27 Ma tha God ne 'e thaitamai 'okae 'ania mooria kolu teefau, nia ka thaitamana laubo
         na manatalana Mangoedoo Abu. Ma na manatana Mangoedoo Abu 'e 'urii, nia 'e gania tha
         God 'i fulinga kolu na imole nia ki, sulia na kwaidooria nia tha God.
         28 Ma kolu thaitamana si doo neri: Na imole ki ne kolu liothau 'ana tha God, tha God
         'e faa'okae kolu 'ana si doo ta'ae ki ma si doo 'okae ki ne fuli fuakolu. Nia 'e ade
         'urineri 'ani kolu, imole ki ne 'e fili kolu, sulia na kwaidooria nia fuakolu ne 'e
         'urineri.
         29 Sulia 'e tau na mai, tha God 'e fili kolu, ma ka alua fasi kolu ka ilingia Ngwela
         nia tha Jisas, fasi tha Jisas ka naonao fuakolu na doorana ki.
         30 Aia, ma fuakolu na imole ki ne tha God 'e fili kolu 'ua na mai fasi kolu ka thau
         'ana ngwela nia ki, nia 'e soe kolu 'i siana. Ma kolu nee nia 'e soe kolu 'urineri,
         nia 'e 'olosi kolu 'i maana. Ma kolu nee nia 'e 'olosi kolu, nia 'e fala laubo 'initooa
         fuakolu.
         31 Ma 'ana si manga kolu manata sulia si doo neri ki, kolu thaitamana ne 'e langi ta
         imole si tala'ana naa tataelae suusi kolu, sulia tha God 'e 'adomi kolu.
         32 Sulia na Ngwela nia tha Jisas boroi, 'e langi nia si ogoni lau 'ania, nia 'e fala
         banaa 'uria afuafulae 'ani nia 'usi kolu. Ma sulia 'e ilia si doo 'okae neri fuakolu,
         nia kau fala laubo doo ki sui fuakolu.
         33 'E langi ta imole bana si tala'ana ka kefusi kolu ne tha God 'e fili kolu, sulia
         tha God 'i tala'ana 'e thaea ne kolu 'o'olo naa.
         34 Ma ka langi laubo ta imole bana ne ka tooketa kolu, sulia tha Jisas Kraes 'e mae
         naa 'usi kolu, ma nia ka tatae laubo, ma 'ana si manga neri, nia 'e too naa 'i bali
         aolo 'ana tha God, ma nia ka gania tha God fasi ka 'adomi kolu.
         35 Ma sulia 'e 'urineri, tama 'e langi bo ta si doo fasi ka ngali tau 'ani kolu faasia
         na liothaua ne tha Jisas Kraes 'e too 'ania fuakolu. Sui boroi 'ana kolu ka too 'ana
         'afitaia baita, ma na imole ki da ka ilia doo ta'ae fuakolu, ma kolu ka fiolo, ma
         kolu ka siofaa, ma da ka thaumaeli kolu, 'e 'afitai da ka ngali kolu faasia na liothaua
         ne tha Jisas Kraes 'e too 'ania fuakolu.
         36 Sulia na Kekedalae Abu bae 'e thaea, “'Ana si manga ki sui, da thasi 'uria thaumaelilameli,
         sulia meli lea suli 'oe. Kameli meli ilingia naa sipsip ne da kwaimaakwali 'ania 'uria
         thaumaelilana.”
         37 Sui boroi 'ana kolu ka too 'i laona 'afitaia baita 'urineri, kolu thaitamana kolu
         kau siitatha, sulia tha Jisas Kraes 'e liothau 'ani kolu.
         38 Nau ku thaitamana 'e langi ta si doo si tala'ana lafulakolu faasia na liothaua baita
         nia fuakolu. Sui boroi 'ana si manga kolu moori 'ua, ma langi 'ana si manga kolu ka
         mae, kolu ngala naa liothaua nia. 'E langi ta enselo, ma langi ta mangoedoo ta'ae,
         ma langi ta suukwaia ka lafua na liothaua nia tha Jisas Kraes faasi kolu. Ma ka 'afitai
         laubo fuana ta si doo 'ana si manga neri, ma langi si manga ne nia 'ua kau ka lafu
         kolu faasia na liothaua nia fuakolu.
         39 'E langi ta si doo laubo 'i laona molaagali, ma langi 'i thalo, ma langi ta si doo
         'ana doo ki ne tha God 'e thaungana si tala'ana lafulana liothaua nia. 'E 'afitai
         'asiana da ka lafu kolu faasia na liothaua nia God fuakolu, ne 'e faatana fuakolu
         'ana tha Jisas Kraes na Aofia kolu.

1 Ma tee si doo ne nau ku dooria kwau thaea fuamolu, ma si doo neri 'e mamana 'asiana.
         Nau kwasi suke kamolu, sulia nau na aposol nia tha Jisas Kraes. Ma ku thaitamana na
         baea nee nau kwau thaea fuamolu, 'e mamana, sulia na Mangoedoo Abu ne talaia manatalaku.
         2 Si doo nee nau ku thaea 'e 'urii, nau ku liodila 'asiana 'ana si manga ki sui, sulia
         na imole ki 'i Jiu ne langi da si manata mamana 'ana tha Jisas Kraes.
         3 Kera nee na imole nau ki, sulia nau ta ngwane 'i Jiu laubo. Nau ku dooria lelea sa
         'e ngwaluda bana, nau ku lea na 'aku faasia na 'adolae fonea tha Jisas Kraes, ma ku
         ngala na 'aku na kwakwaelae 'usi kera.
         4 Sulia na Jiu ki, kera na imole nia ki tha God. Ma tha God 'e suluida 'ua na mai,
         fasi da ka ilingia na ngwela nia ki, ma nia ka faatana na 'initooa nia fuada. Tha
         God 'e bae alangai fuada, fasi ka faa'okae kera. Ma tha God ka fala naa si baea fifii
         ki fuada. Ma da ka thaitamana foalae mamana 'ana tha God. Ma tha God ka alangai fuada.
         5 Ma na kwalafa kera naa na ngwane baita ki ne tha God 'e filida 'ua na mai. Ma tha
         Jisas Kraes laubo, 'ana si manga ne 'e futa mai fasi ka thau 'ana imole, nia naa ta
         ngwane 'i Jiu. Nia naa tha God ne 'e 'inito faafia doo ki sui. Ma nia 'e tala'ana
         da ka faabaitaa ka totoo firi! Iuka nia 'e 'urineri naa.
         6 Sui boroi 'ana imole ki 'i Jiu da ka ote kera 'ana tha Kraes, tha God 'e langi si
         'oia alangaia nia fuada. Sulia 'e langi lau na imole ki 'i Jiu teefau bo nee na imole
         ki ne tha God 'e filida.
         7 Ma 'e langi lau imole ki sui bo ne da futa 'ana tha Abraham na ngwela nia ki tha
         God. Sui boroi 'ana tha Abraham ka too 'ana ta ngwela lau, tha God 'e bae 'urii fuana
         tha Abraham, “Tee ngwela 'oe tha Aesak bo ne kwau rikia ka ilingia na kwalafaa bae
         ku alangana fuamu.”
         8 Ma si doo ne 'e faatana fuakolu ne 'e langi lau imole ki sui ne da futa 'ana tha
         Abraham na ngwela ki ne tha God 'e filida. Sui ta, na imole ki ne da futa mai sulia
         na bae alangaia nia ki tha God, kera naa na ngwela mamana nia ki tha Abraham.
         9 Na alangaia bae tha God 'e thaea fuana tha Abraham 'e 'urii, “'Ana si manga 'olelana,
         nau kwau oli lau mai siamu, ma ni Sera na 'afe 'oe kau tharea tee ngwela ngwane.”
         Ma na ngwela neri nee tha Aesak.
         10 Ma 'e langi lau si doo neri ki bana. Sulia tha Aesak ma ni Ribeka na roo kokoo abu
         kolu ki, daru too 'ana roo 'iu ngwane ki.
         11 -
         12 Ma 'i nao, sui fatai ni Ribeka ka fi tharea 'iu neri ki, tha God 'e bae 'urii fuana,
         “Na ngwela ulunao 'oe kau rao fuana ngwela 'i buri.” Nia 'e thaea si doo neri sui
         fatai na roo 'iu neri ki daru fi futa mai, ma sui fatai daru fi ilia ta si doo ne
         'e 'okae ma langi ka ta'ae. Nia 'e 'urineri sulia tha God 'e faatana fuakolu ne 'e
         filia tee ngwela sulia liona 'i tala'ana, langi lau sulia na raoa ki ne daru ilia.
         13 Ma tha God bae 'e thaea 'i laona Kekedalae Abu ka 'urii, “Nau ku filia tha Jakob,
         ma ku otenau 'ana tha Iso.”
         14 Ma lelea sa ta ngwane ka thaea ne tha God 'e langi si 'o'olo sulia 'e filia tee ngwela
         ma ta ngwela ai ka langi, si baea neri 'e garo 'asiana.
         15 Sulia tha God 'e thaea 'ua na mai fuana tha Mosis ka 'urii, “Nau 'ana nee ku filia
         ni ti ne nau kwau kwaimanatai fuana. Ma nau ku filida sulia na kwaidooria nau 'ana
         'i tala'aku.”
         16 Sulia si doo neri ki, kolu ka thaitamana ne tha God 'e filia imole ki, sui ta, 'e
         langi lau sulia si doo ne da dooria ma langi da ka ilia, tha God 'ana ne filia imole
         ki sulia na kwaimanataia nia.
         17 Ma tha God 'e bae fuana ngwane 'inito 'i Ijip laona Kekedalae Abu ka 'urii, “Nau
         ku alua 'oe, 'oko 'inito fasi ku faatana suukwaia nau 'ana si doo ne nau kwau ilia
         fuamu, ma fasi na imole ki 'ana maetoaa ki sui da ka thaitamana suukwaia nau.”
         18 Nia nee, tha God ka kwaimanatai fuana ni ti bana ne nia 'e manatainia, ma ka faasadia
         manatanalana ni ti ne nia 'e dooria ka faasadia.
         19 Alamia ta imole kau bae 'urii, “Lelea sa 'e 'afitai fuada 'uria takwelae suusia na
         kwaidooria nia tha God, 'urifita mone nee tha God ka rakethasu fuana imole ki 'uria
         na lioda 'e sadi?”
         20 Ma nau ku olisia kwa 'urii: Kolu na imole ki ne tha God 'e thaungai kolu, 'e langi
         kolu si tala'ana bo olisilana tha God 'urineri! Ma kolu ilingia na tiu ne ta ngwane
         'e thaungana 'ana kade 'ai. Na tiu neri 'e langi si tala'ana soetalafanalana 'urii
         'ana ngwane ne 'e thaungana, “'Urifita nee 'oko thaungai nau kwa 'urii?”
         21 Ma na ngwane ne thaungana tiu ki 'ana kade 'ai, 'e too 'ana suukwaia 'uria ililana
         ta si doo bana sulia kwaidooria nia. Nia 'e thaitamana ka laungia fasi ka lio 'okae,
         ma laa ka langi, fasi ta tiu 'uria dani 'inito ki, ma ta tiu 'uria tofa si manga ki
         bana.
         22 Ma 'e 'urineri laubo 'uria si doo ki ne tha God 'e thaungana. Sulia si manga 'e dooria
         ka faatana rakethasua nia ma na suukwaia nia fuana imole abulo ta'ae ki, nia 'e marabibi
         'asiana ma 'e langi si 'ali'ali 'uria faatailana rakethasua nia fuana imole ki ne
         nia kau ketoda.
         23 Ma nia 'e marabibi 'urineri fasi ka faatana doo 'inito 'okae nia ne 'e ilia 'ani
         kolu na imole ki ne 'e kwaimanatai ka tatha fuakolu. Sulia tha God 'e kwaimaakwali
         'ani kolu 'uria 'adolae fone nia 'i laona 'initooa nia.
         24 Sulia kolu naa na imole fifilia nia ki, 'e langi lau faasia na Jiu ki bana, faasia
         na imola ki ne langi lau Jiu laubo.
         25 Sulia na imola ki ne langi lau Jiu, tha God bae 'e bae 'urii laona Kekedalae Abu
         ne tha Hosea 'e kedaa, “Na imole ki ne langi lau imole nau ki, nau kwau 'alangi kera
         'ana imole nau ki. Ma na imole ki ne langi kwa si liothau 'ani kera, nau kwau 'alangi
         kera 'ana imole 'okae nau ki.”
         26 Ma tha God 'e thaea fuana tha Hosea ka kedaa lau ka 'urii, “Kamolu molu rongoa 'i
         nao ne nau ku thaea, ‘Kamolu 'e langi lau na imole nau ki.’ Sui ta, si manga neri
         da 'alangi kamolu naa 'ana ngwela nia ki tha God momoori.”
         27 Ma tha Aesaea bae 'e bae sulia na imole ki 'i Jiu ka 'urii, “Sui boroi 'ana imole
         ki 'i Israel da ka 'oro ilingia one sulia asi, kae bare ngwane bo 'ani kera ne tha
         God 'e faamoorida.
         28 Sulia tha God kau tooketa 'ali'ali bana 'ana imole ki sui 'i laona molaagali.”
         29 'E ilingia laubo bae tha Aesaea 'e thaea laubo mai 'i nao ka 'urii, “Lelea sa tha
         God ne 'e suukwai ka tatha 'e langi si faamooria bo tai imole 'ana kwalafa kolu 'ana
         si manga 'e tooketa kolu, 'e langi ta imole 'i Jiu si moori bo, ilingia na imole ki
         sui 'i Sodom ma 'i Gomora ne da mae naa.”
         30 Aia, sulia si doo neri ki, kolu thaitamana na imola ki ne langi lau Jiu, da daotoona
         tale ne tha God 'e 'olosia, sui boroi 'ana 'e langi da si thasi 'uria daotoolana.
         Ma tha God 'e 'olosida sulia na manata mamanalae kera.
         31 Sui ta, fuana imole ki 'i Jiu, sui boroi 'ana da ka thasi 'uria 'olosilada 'i talada
         'ana roolae sulia si baea fifii ki, 'e langi da si daotoona bo.
         32 Ma 'e langi da si tala'ana bo ililana, sulia da fiitoona raoa 'okae kera ki, ma 'e
         langi da si fiitoona bo manata mamanalae kera. Da 'asida 'urineri, sulia da lakwadora
         'ana fau baita.
         33 Tha God 'e bae sulia tha Kraes naa na fau baita neri 'i laona Kekedalae Abu ka 'urii,
         “Lio fasi, nau kwau alua tee gwe fau 'i laona maetoaa 'i Saeon. Ma na imole ki dau
         lakwadora 'ania, ma kera dau 'asi kera 'ania. Sui ta, na imole ki ne da manata mamana
         'ani nia, 'e 'afitai da ka 'ida.”

1 Doora nau ki 'ae, nau ku foa ma ku dooria 'asiana tha God ka faamooria na imole nau
         ki 'i Jiu.
         2 Nau ku thaitamana ma ku thaea fasi da ka suukwai 'uria lealae sulia tha God. Sui
         ta, 'e langi da si thaitamana 'okae 'ana tale mamana 'uria lealae sulia tha God.
         3 Kera da lalafusia na tale ne tha God 'e thaungana 'uria 'olosilana na imole ki 'i
         maana. Ma da ka thasi 'ada 'uria 'olosilada 'i talada 'ana tala ne da tala thaungana
         'ada. 'Urineri da ka otekera 'ana tale ne tha God 'e thaungana 'uria 'olosilana imole
         ki.
         4 Ma na tale 'uria 'olosilana imole ki sulia si baea fifii nia ki tha Mosis, tha Jisas
         Kraes 'e faasuia naa, fasi ni ti kera ne da manata mamana 'ani nia, da ka 'o'olo naa
         'i maana tha God.
         5 Na tale 'uria 'olosilana imole ki sulia si baea fifii ki, tha Mosis 'e kekeda sulia
         ka 'urii, “Lelea sa 'o dooria 'oko daotoona mooria 'ana roolae sulia si baea fifii
         ki, 'oko roo naa sulia si baea fifii teefau nia ki tha God.”
         6 Sui ta, na tale ne tha God 'e thaungana 'uria 'olosilana imole ki 'i maana, sulia
         da manata mamana 'ana tha Jisas, 'e langi si 'afitai bo 'uria lealae sulia. Sulia
         tha God 'e bae 'urii, “'E langi 'oe 'o si bae 'urii fuamu 'i tala'amu, ‘Ta imole ka
         tae naa 'i thalo fasi ka faasifoa mai tha Jisas Kraes 'i thaegano.’ Langi 'o si bae
         'urineri sulia tha Jisas 'e sifo sui na mai faasia 'i thalo.
         7 Ma langi 'oe 'o si bae 'urii, ‘Ta ngwane ka sifo naa 'i laona fera ni maea fasi ka
         taea mai tha Jisas Kraes.’ Langi 'o si bae 'urineri sulia tha Jisas 'e tatae sui naa
         faasia fera ni maea.”
         8 Na tale ne tha God 'e thaungana 'uria 'olosilana imole ki sulia da manata mamana
         'ana tha Jisas, nia ne na faarongolae ne meli faatalo 'ania, ma 'e ngwaluda fasi molu
         ka daotoona. Nia nee na Kekedalae Abu ka bae laubo 'urii, “Na faarongolae nia tha
         God 'e dao karangi naa, 'e too naa 'i laona baelamu ma 'i laona moorilamu.”
         9 Lelea sa molu 'alangia tha Jisas 'ana na Aofia, ma molu ka manata mamana ne tha God
         'e taea naa faasia maea, tha God kau faamoori kamolu.
         10 Na imole ne 'e manata mamana 'ana tha Jisas 'i laona moorilana 'e 'o'olo naa 'i maana
         tha God. Ma na ngwane ne 'e bae tafa 'ana tha Jisas na Aofia, tha God kau faamoori
         nia.
         11 Ilingia bae na Kekedalae Abu 'e thaea ka 'urii, “Na imole ki ne da manata mamana
         'ani nia, 'e langi da si liodila suli nia.”
         12 Tha God 'e langi si kwai'ilisi 'ana imole ki 'i Jiu ma langi na imola ki ne langi
         lau Jiu laubo, sulia imole ki sui ne da manata mamana 'ani nia, da too bo 'ana tee
         Aofia. Ma nia ka faa'okaea na imole ki sui ne da gani nia 'uria ta kwai'adomia.
         13 Na Kekedalae Abu 'e thaea lau ka 'urii, “Tha God kau faamooria imole ki sui ne da
         'ai thatana 'uria kwai'adomia.”
         14 Alamia tai imole ki 'i Jiu da bae 'urii, “'Urii ma imole ki 'i Jiu dau gani 'urifita
         'ana Aofia 'uria kwai'adomia, lelea sa 'e langi da si manata mamana 'ani nia? Ma da
         ka manata mamana 'urifita, lelea sa 'e langi da si rongoa 'ua na faarongolae? Ma da
         ka rongoa 'urifita 'ana faarongolae, lelea sa 'e langi ta imole si faatalo 'ani nia?
         15 Ma na imole ki da ka faatalo 'urifita 'ana faarongolae, lelea sa tha God 'e langi
         si fala tai ngwane 'uria faatalolae?” Tha God 'e odua ngwane rao nia ki ilingia bae
         na Kekedalae Abu 'e thaea ka 'urii, “Si manga tai imole ki da dao mai fonea na Faarongolae
         'Okae, nia 'e 'okae 'asiana!”
         16 Sui ta, 'e langi lau na imole ki sui 'i Jiu ne da manata mamana 'ana Faarongolae
         'Okae. Sulia tha Aesaea bae 'e bae 'urii fuana tha God, “Aofia, 'e langi lau na imole
         ki sui ne da manata mamana 'ana faarongolae kameli.”
         17 Ma na imole ki da tala'ana da ka manata mamana si manga da rongoa na Faarongolae
         'Okae. Ma da ka rongoa na Faarongolae 'Okae si manga na imole ki da faatalo 'ania
         tha Jisas Kraes.
         18 Ma nau ku soetalafana 'urii 'ana si doo neri: 'E mamana ne na imole ki 'i Jiu 'e
         langi da si rongoa na Faarongolae 'Okae? 'E langi! Da rongoa naa, sulia na Kekedalae
         Abu bae 'e bae 'urii, “Na lingena ngwane ni rao nia ki tha God 'e talofia 'i laona
         molaagali lalau. Ma na faatalolae 'ana baelana 'e lea ka dao naa 'i laona molaagali
         lalau.”
         19 Ma nau ku soetalafana lau kwa 'urii: Na imole ki 'i Jiu, 'e langi da si thaitamana
         bo na faarongolae neri? 'E langi. Da thaitamana naa, sulia tha Mosis bae 'e kedaa
         naa baelana tha God ka 'urii, “Nau kwau adea fasi kamolu imole ki 'i Jiu molu ka 'uga
         sulia na imola ki ne langi lau Jiu. Nau kwau faamoorida, sui boroi 'ana molu ka thaea
         da si baita bo. Ma nau kwau adea molu kau rakethasu, sulia nau ku liothau 'ana imole
         ki ne langi lau Jiu ne molu thasa 'amolu da si thaitamaku bo.”
         20 Ma tha Aesaea 'e bae nonirara'a 'i nao sulia imole ki ne langi lau Jiu ka 'urii,
         “Na imole ki ne langi da si rofe nau, da daotooku naa. Ma na imole ki ne langi da
         si rofe bo 'uri nau, nau kwau faatai fuada fasi da ka thaitamaku.”
         21 Ma fuana imole ki 'i Jiu, tha Aesaea 'e bae 'urii suli kera, “'E tau na mai, nau
         ku soeda fasi da ka lea mai 'i siaku, sui ta, na manatalada 'e sadi ma da ka aburongo.”

1 'Urii tha God 'e otenia 'ana imole nia ki 'i Jiu ma laa 'e langi? 'E langi! Nau boroi
         'i tala'aku nau na ngwane 'i Jiu laubo, sulia nau ta ngwane 'ana kwalafa tha Abraham
         'ana kulee ngwane tha Benjamin.
         2 Tha God 'e langi si otenia bo 'ana imole nia ki ne 'e filida 'ua na mai 'ana thathafalia.
         Kamolu molu thaitamana si tae bae na Kekedalae Abu 'e thaea sulia tha Elaeja, si manga
         'e 'ugalia tha God sulia na imole ki 'i Jiu ka 'urii,
         3 “God 'ae, da thaumaelia naa profet 'oe ki, ma da ka tagalangana naa fuli ere ni kwaisuusia
         'oe ki. Ma talifili nau naa ne ku too 'ua, ma da ka thasi laubo 'uria thaumaelilaku.”
         4 Ma tha God 'e olisia ka 'urii, “'E langi lau tee 'oe bo ne 'o too. Nau ku too 'ana
         fiu tooni imole ki 'i Jiu ne 'e langi da si foasia 'atona bana god ne tha Baal.”
         5 Ma 'e 'urineri laubo 'ana si manga neri, sulia kae ange imole ki 'i Jiu bo ne da
         manata mamana. Ma tha God 'e filida sulia na 'okaelae nia.
         6 Ma nia 'e filida sulia na 'okaelae nia, langi lau sulia si doo ki ne da ilia. Sulia
         lelea sa tha God ka filia naa imole ki sulia si doo ki ne da ilia, 'urineri ma na
         fifililae nia tha God 'e langi lau sulia na 'okaelae nia.
         7 Ma sulia 'e 'urineri, na imole 'oro ki 'i Jiu 'e langi da si daotoona bo na 'o'ololae
         ne da rofe 'uria. Talifilia ange imole 'ada bo ne tha God 'e filida ne da daotoona.
         Ma tai imole 'ada, da otekera ni rongolana tha God.
         8 Ilingia bae na Kekedalae Abu 'e thaea ka 'urii, “Tha God 'e adea na manatalada ka
         rorodoa, ma ka langi da si thaitamana si doo ki ne da rikia ma si doo ki ne da rongoa,
         lelea ka dao bo 'i tari'ina.”
         9 Ma tha Deved ka bae 'urii laona Kekedalae Abu, “Alamatana da ka nonithathala ma da
         ka ele 'ada 'ana fafangaa kera ki. Alua da ka fiitoona na 'okaelae 'oe, ma da ka kwele
         si manga 'o kwaeda, ilingia ngwane ki ne da 'asi kera 'i laona 'aukwai.
         10 Nau ku foa fasi na maada ka rodo fasi ka langi da si lilio. Ma nau ku foa fasi da
         ka tatha 'ana 'afitaia 'oro sulia dani ka totoo firi.”
         11 Iuka, na Jiu ki da lakwadora sulia 'e langi da si manata mamana 'ana tha Jisas Kraes.
         Sui ta 'e langi molu si fiia bo thasa 'e langi da si oli mai 'uria manata mamanalae.
         Na imola ki ne langi lau Jiu da too laubo 'ana mooria faalu faasia tha God, sulia
         na abulota'alae kera Jiu ki. Si doo neri 'e 'urineri fasi na imole ki 'i Jiu da ka
         liota'ae 'uria ngalilana mooria faalu neri.
         12 Sulia na abulota'alae kera na Jiu ki, tha God 'e fala doo 'okae 'oro fuakolu na imole
         ki sui 'i laona molaagali. Ma sulia da otekera 'ana tha Jisas Kraes, ne tha God ka
         faa'okaea 'ana na imola ki ne langi lau Jiu. Ma 'ana si manga neri na Jiu 'oro ki
         da ka manata mamana 'ana, tha God kau faa'okae kolu ka tatha.
         13 Aia, nau kwau bae fuamolu na imole ki ne langi lau Jiu. Nau na aposol fuana imole
         ki ne langi lau Jiu, ma nau ku nonithathala 'asiana sulia na raoa nau 'ana faatalolae
         'ania na Faarongolae 'Okae fuamolu.
         14 Na imole ki 'i Jiu ne da ilingi nau, lelea sa ni nau ku bae suli kamolu, 'urineri
         na lioda ka ta'ae fuamolu sulia si na mooria faalu ne molu too 'ania. 'Urineri, nau
         kwau 'adomi kera fasi da ka too laubo 'ana mooria faalu.
         15 Si manga tha God 'e otenia 'ani kera, nia ka bulasia naa imola ki ne langi lau Jiu
         faasia na maalimae nia ki 'uria na imole kwaimani nia ki. Ma 'ana si manga tha God
         'e konitana lau na Jiu ki, 'e ilingia ne nia 'e taea imole ki faasia maea, ma nia
         ka faa'okaea ka tatha na imole nia ki sui.
         16 Ma lelea sa na mamagana berete 'ana siina fe berete totongenao ne da fala fuana tha
         God 'e abu, tama fe berete neri teefau banaa na doo nia tha God. Ma lelea sa na lalina
         na 'ai ka abu, 'urineri tama na thare doo ki boroi 'e abu laubo.
         17 Ma na Jiu ki, da ilingia ta 'ai ne tha God 'e fasia. Ma tai thare doo 'ana 'ai neri,
         tha God ka 'oia. Ma fuamolu imola ki ne langi lau Jiu, molu ilingia na thare 'ai kwasi
         ne tha God 'e ngala ma ka katangai kamolu 'ana si kula ne 'e 'oia na thare doo ki
         faasia. Ma ka 'urineri laubo 'ana si manga neri, sulia tha God 'e faa'okae kamolu
         ka ilingia laubo ne 'e faa'okaea 'ua na mai na imole ki 'i Jiu.
         18 Ma 'e langi molu si fiia thasa molu baita ka tatha talua na imole ki 'i Jiu ne da
         ilingia na thare 'ai ki ne tha God 'e 'oia, sulia kamolu na thare doo ki bana, ma
         na moorilana thare 'ai ki 'e lea bo mai faasia na lalina 'ai. Ma na moorilana lalina
         'ai 'e langi si lea mai faasia na thare doo ki.
         19 Alamia 'e ngwaluda bana fuana ta imole ne langi lau Jiu ka bae 'urii, “Tha God ka
         lafua na Jiu ki fasi meli ka talada.”
         20 'E mamana, kamolu molu talada. Tha God 'e lafua imole ki 'i Jiu sulia 'e langi da
         si manata mamana. Ma sulia si doo neri, nia 'e alua kamolu molu ka talada sulia molu
         manata mamana. Ma 'e langi si 'okae fasi molu ka naunau sulia si doo neri, sui ta,
         molu ka maungia tha God.
         21 Sulia lelea sa tha God ka fala kwakwaelae fuana imole ki 'i Jiu ne da ilingia naa
         thare doo mamana ki, nia kau fala laubo na kwakwaelae fuamolu ne molu ilingia na thare
         doo faasia na 'ai 'e'ete ki, lelea sa molu ka otekamolu 'ani nia.
         22 Sulia si doo neri, ne kolu ka thaitamana na 'okaelae nia tha God fonea na keketoa
         nia. Nia 'e fala naa kwakwaelae fuana ni ti kera ne langi da si manata mamana 'ani
         nia. Ma nia 'e ade 'okae fuamolu, lelea sa molu ka ililado 'ana manata mamanalae.
         Ma lelea sa 'e langi molu si manata mamana, nia kau singgi muusi kamolu laubo.
         23 Ma lelea sa na imole ki 'i Jiu da ka ekwatana naa na abu manata mamanalae kera ki,
         tha God kau olitaida 'uria si kula ne da totoo mai 'ana 'i nao. Sulia tha God 'e tala'ana
         ililana si doo neri.
         24 Ma kamolu na imola ki ne langi lau Jiu, kamolu 'e langi lau na thare doo mamana faasia
         na 'ai ne tha God 'e fasia. Sulia molu lea mai faasia na 'ai kwasi, ma tha God ka
         'oi kamolu, ma ka katangai kamolu bana 'ana 'ai ne nia 'e fasia. Ma lelea sa ka ngwaluda
         fuana tha God nia kau katangai kamolu bana 'ana 'ai ne nia 'e fasia, ma nia 'e ngwaluda
         'asiana fuana tha God ka olitana na Jiu ki 'uria na 'ai ne 'e 'oida mai faasia.
         25 Iuka doora ki 'ae, nau ku dooria fasi molu ka thaitamana si doo ne tha God 'e langi
         si faatana 'i nao. Nau ku 'inifitaa fuamolu fasi ka langi molu si aburongo. 'Orolana
         imole ki 'i Jiu, da otekera ni rongolana Faarongolae 'Okae. Sui ta, na abu manata
         mamanalae kera 'e too lelea ka dao 'ana si manga na imola ki ne langi lau Jiu ne tha
         God 'e filida, kera teefau dau manata mamana 'ani nia.
         26 'Urineri fatai, tha God ka fi faamoori teefau 'ana imole ki 'i Jiu. Ka ilingia naa
         Kekedalae Abu bae 'e thaea ka 'urii, “Na Ngwane Faamoori kau lea mai faasia 'i Saeon,
         ma ka lafua naa abulota'alae ki faasia na kwalafaa ne 'i Israel.
         27 Ma nau kwau faamamanea na alangaia nau foneda, sulia nau ku lafua naa abulota'alae
         kera ki.”
         28 Ma na imole ki 'i Jiu ne da otekera 'ana Faarongolae 'Okae, 'urineri kera naa na
         maalimae nia ki tha God. Ma sulia si doo neri ne kamolu na imola ki ne langi lau Jiu
         molu ka rongoa na Faarongolae 'Okae neri. Sui ka 'urineri boroi 'ana, tha God 'e liothau
         'ani kera, sulia 'e filida naa, sulia na alangaia nia 'ua na mai fuana kokoo abu kera
         ki.
         29 Sulia tha God 'e langi si bulasia na manatalana sulia ni ti kera ne 'e filida ma
         ka faa'okae kera.
         30 'Ana si manga bae 'e sui na mai, kamolu imole ki ne langi lau Jiu, 'e langi molu
         si roo bo sulia tha God. Sui ta, si manga neri, molu ngala naa kwaimanataia nia tha
         God, sulia na imole ki 'i Jiu 'e langi da si roosulia bo tha God.
         31 Ma ka 'urineri laubo, na imole ki 'i Jiu da aburongo 'ana tha God, nia nee tha God
         ka faatana laubo kwaimanataia nia fuada. Nia 'e ade 'urineri, sulia 'e faatana kwaimanataia
         nia fuamolu.
         32 Na imole ki sui da oli'aingenge 'ana tha God, si doo ne 'e adea nia ka rikida ka
         ilingia imole ki ne da too 'i laona dele ne da too maasia keketoa. Nia 'e ade 'urineri
         fasi nia ka faatana kwaimanataia nia fuada teefau.
         33 Tha God 'e 'okae ka tatha! Na 'okaelae nia 'e baita ka tatha! Na liotooa ma na thaitamedooa
         nia 'e baita ka tatha! 'E langi ta imole si thaitamana fifililae nia tha God ma na
         bibirangaa nia ki.
         34 'E ilingia bae na Kekedalae Abu 'e thaea ka 'urii, “'E langi ta imole si thaitamana
         manatalana tha God, ma 'e langi ta imole si tala'ana ka 'adomia tha God 'ana manatalae
         ngwane nia.
         35 Ma 'e langi ta imole si tala'ana falelana ta si doo fuana tha God fasi tha God ka
         duua laubo fuana.”
         36 Sulia tha God ne thaungana doo ki sui, ma na doo ki sui da totoo mai sulia suukwaia
         nia ma fuana. Kolu ka faabaitaa tha God ne totoo firi! Iuka ka 'urineri naa.

1 Aia, doora nau ki 'ae, sulia na kwaimanataia nia tha God fuakolu 'e baita ka tatha,
         nau ku gani kamolu, fasi molu ka fala naa moorilamolu teefau fuana tha God ilingia
         ta afuafulae. Na afuafulae neri 'e moori, ma ka abu, ma tha God ka nonithathala sulia.
         Sulia nia naa nee na bibirangaa mamana 'uria foasilana tha God.
         2 Ma 'e langi molu si ade sulia bibirangaa ta'ae 'i laona molaagali nee. Sui ta, molu
         ka alamatana tha God ka bulasia moorilamolu 'ana faafaalulana na manatalamolu, fasi
         molu ka thaitamana si doo ne tha God 'e dooria molu kau ilia. Molu ka thaitamana si
         doo ne 'e 'okae, ma si doo ne 'e faanonithathalaa tha God, ma si doo ne 'e 'o'olo.
         3 Tha God 'e faa'okae nau fasi kwa thau 'ana aposol nia, fasi ku thaea fuamolu teefau:
         'E langi molu si faabaita kamolu 'i tala'amolu. Molu ka manata 'o'olo 'amolu sulia
         na toolamlu ne 'e lea sulia na manata mamanalae nee tha God 'e fala fuamolu.
         4 Kolu thaitamana ne na nonii ngwane 'e too 'ana si kula 'e'ete 'oro ki. Ma na tee
         tee si doo 'ana doo neri ki 'e too 'ana si raoa 'e'ete kwailiu ki laubo.
         5 Ma 'e 'urineri laubo 'ana nonina tha Jisas Kraes. Kolu si bali 'e'ete ki 'ana nonina.
         Ma kolu ka too 'ana si raoa 'e'ete ki. 'Urineri nee kolu ka rao naa 'uria 'adomilakolu
         kwailiu.
         6 Ma kolu ka too 'ana suukwaia 'e'ete ki ne tha God 'e fala fuakolu sulia na liothaua
         nia. Ma tai ngwane 'akolu, lelea sa tha God ka fala suukwaia 'uria faatalolae 'ania
         Faarongolae nia, tama nia kau bae naa sulia na manata mamanalae nee tha God 'e fala
         fuana.
         7 Ma ta ngwane lau, lelea sa tha God ka fala suukwaia 'uria kwai'adomia, alua nia ka
         'adomia naa 'ana imole ki. Ma ta ngwane lau, lelea sa tha God ka fala suukwaia 'uria
         faamanatailana imole ki, alua nia ka toodoo na 'ana.
         8 Ma ta ngwane lau, lelea sa tha God ka fala suukwaia 'uria faasuukwailana manatalana
         imole ki, nia ka ilia na 'ana. Ma ta ngwane lau, lelea sa tha God ka fala suukwaia
         'uria fala doolae fuana imole ki, 'oko ilia 'ana ade 'okaelae. Ma ta ngwane lau, lelea
         sa tha God ka fala suukwaia 'uria naonaolae, 'oko rao suukwai 'i naofana imole ki.
         Ma ta ngwane lau, lelea sa tha God ka fala suukwaia 'uria faa'okaelana manatalana
         imole ki, nia ka ilia 'ana noni thathalalae.
         9 Ma na liothaua ne kolu too 'ania fuana imole ki, 'e tala'ana kolu ka liothau mamana,
         ma ka langi kolu si suke. Ma molu ka otekamolu 'ana si doo ne ta'ae, ma molu ka dau
         suukwai 'ana si doo ne 'okae.
         10 Molu ka kwaimani fone kamolu kwailiu, sulia kamolu ne bare doora ki 'ana tha Jisas
         Kraes. Ma molu ka faare baita 'ani kamolu kwailiu.
         11 Molu ka rao suukwai, ma ka langi molu si noni 'e'ela. Molu ka rao suukwai fuana Aofia.
         12 Molu ka nonithathala sulia na fiitooa kamolu. Ma molu ka marabibi si manga molu daotoona
         'afitaia ki. Ma molu ka foa 'ana si manga ki sui.
         13 Ma molu ka tolingia si doo kamolu ki 'i malutamolu fonea dooramolu ki 'ana tha Jisas
         Kraes ne da siofaa. Ma molu ka konitana imole dao ki, fasi da ka too 'i laona luma
         kamolu ki.
         14 Ma na imole ki ne da faangada kamolu, molu ka foa fasi tha God ka faa'okae kera.
         Molu ka foa fasi tha God ka faa'okae kera, ma ka langi molu si agida.
         15 Molu ka nonithathala fonea imole ki si manga da nonithathala, ma molu ka liodila
         fonea imole ki si manga da liodila.
         16 Molu ka too kwaimani fonea imole ki sui. 'E langi molu si naunau, sui molu ka ilia
         bamolu si raoa ne imole ki da si manata baita 'ania. Ma ka langi molu si thaea thasa
         molu liotoo 'asiana.
         17 Lelea sa ta imole 'e ilia ta si doo ta'ae fuamolu, 'e langi molu si duua 'ana ta
         si doo ta'ae. Molu ka thasi 'uria ililana si doo ne imole ki sui da manata sulia 'e
         'okae.
         18 Molu ka ilia si doo ki sui ne 'e ngwaluda fuamolu fasi molu ka too kwaimani fonea
         imole ki sui.
         19 Imole kwaimani nau ki 'ae, lelea sa ta imole ka ilia ta si doo ta'ae fuamolu, 'e
         langi molu si duua 'ana ta si doo ta'ae. Alamatana tha God 'ana ne ka kwaeda 'ana
         rakethasua nia. Sulia na Kekedalae Abu bae 'e thaea ka 'urii, “Tha God 'e bae 'urii,
         ‘Nau ne kwau duumae, ma kwau duua 'oke doo nia ki.’ ”
         20 Ma molu ka roosulia na Kekedalae Abu bae 'e thaea, “Lelea sa na maalimae 'oe 'e fiolo,
         'oko tharea. Ma lelea sa 'e maelikuu, 'oko fala si kafo fuana fasi nia ka kuu. Sulia
         lelea sa 'o ade 'urineri fuana, nia kau 'ida 'asiana sulia si doo ta'ae ki nee nia
         'e ilia fuamu.”
         21 Ma ka langi molu si alamatana ta'alae ka siitatha 'ani kamolu. Molu ka siitatha 'amolu
         'ana ta'alae 'ana ade 'okaelae kamolu ki.

1 Kamolu sui bo, molu ka roosulia na ngwane baita ki ne da 'inito 'ana maetoaa kamolu
         ki, sulia na 'initooa kera 'e 'ito mai faasia tha God, ma tha God ka alamatai kera
         'uria talailamolu.
         2 Ma ni ti ne ka thasi 'uria takwelae suusia na ngwane 'inito nee ki, 'e takwe suusia
         laubo si doo ki ne tha God 'e alua. Ma ta ngwane ne 'e ade 'urineri, nia kau ngala
         kwakwaelae.
         3 Na ngwane ne ilia doo 'okae ki, 'e langi da si mau 'ana ngwane 'inito ki. Na ngwane
         ki ne da ilia doo garo ki, kera 'ana ne da mau 'ana ngwane 'inito ki. Ma lelea sa
         molu dooria fasi ka langi molu si mau 'ana ngwane 'inito ki, 'urineri molu ka too
         'o'olo, ma kera dau faabaita kamolu.
         4 Sulia kera na ngwane rao nia ki tha God 'uria 'adomilamolu. Ma lelea sa molu ka ilia
         doo garo ki, molu ka mau 'ani kera, sulia da too 'ana suukwaia 'uria falelana kwakwaea.
         Sulia kera na ngwane ni rao nia ki God 'uria falelana kwakwaelae fuana ni ti ne 'e
         ilia doo ta'ae.
         5 Sulia 'e 'urineri, molu ka roosulia ngwane 'inito ki 'ana fera, sulia 'e 'o'olo 'uria
         ililana, ma lelea sa molu ilia doo ta'ae, kera dau kwae kamolu.
         6 Sulia si doo neri ki laubo, molu ka folia takisi, sulia na ngwane 'inito ki da rao
         fuana tha God, ma da ka rao suukwai 'uria 'adomilana imole ki.
         7 Molu ka folia takisi ma si doo ki sui ne si baea fifii ki 'ana fera kamolu 'e thaea.
         Ma molu ka faare baita 'ana ngwane 'inito ki sui.
         8 Lelea sa molu ka ngalilanga 'ana ta si doo 'ana ta imole, molu ka duu 'ali'ali 'ana.
         Ma ta si doo ne tala'ana molu ka ilia naa, nia nee molu ka too ni liothaulae 'ani
         kamolu kwailiu. Ma ni ti boroi 'ana ne 'e liothau 'urineri, nia 'e roo naa sulia si
         baea fifii nia ki tha God.
         9 Sulia si baea fifii ki bae 'e 'urii, “'E langi 'o si kaubare, 'e langi 'o si thaumaelia
         ta ngwane, 'e langi 'o si beli, 'e langi 'o si dooria ta si doo nia ta imole.” Si
         baea fifii neri ki fonea tai si baea fifii ki lau, da ofu bo 'ana tee si baea fifii
         bae 'e 'urii, “'Oko liothau 'ana imole ki sui ka ilingia laubo ne 'o liothau 'ani
         'oe 'i tala'amu.”
         10 Sulia lelea sa molu ka liothau 'ana ta imole, 'e langi molu si tala'ana ililana ta
         si doo ta'ae fuana. Nia nee, lelea sa molu ka liothau, molu ka roosulia si baea fifii
         ki teefau.
         11 Molu ka ade 'urineri, sulia molu thaitamana naa si manga ne tha Jisas Kraes kau dao
         mai 'uria faamoorilakolu 'e karangi 'asiana ka talua si manga bae kolu thafali manata
         mamana 'ania. Nia nee, molu ka kwaimaakwali 'uria konitailana tha Jisas Kraes, ma
         ka langi molu si ilingia na ngwane ki ne da maleu bada.
         12 Iuka, 'e rodo ka tau naa, ma fe dani 'uria faamoorilamolu 'e karangi na mai. Nia
         nee, kolu ka too faasia abulota'alae ki ilingia na imole ki ne da ilia si doo ki 'i
         laona rodo. Ma na raoa 'okae kolu ki 'e ilingia na raunga kolu ki 'uria firulae suusia
         ta'alae.
         13 'E tala'ana na abulolakolu ka 'o'olo, ilingia na imole ki ne da too 'i laona folaalae
         'ana fe dani. 'E langi molu si kuufia ta si doo ne ka burasia ngwane, ma na thatholae
         'ana ngwaelae ta'ae ki, ka langi molu si kaubare, ma ka langi molu si ilingia koito
         rarae ki, 'e langi molu si firu, ma ka langi molu si kwaifii.
         14 Molu ka too bo ilingia na Aofia tha Jisas Kraes, ma ka langi molu si manata 'uria
         faanonithathalaa kwaidoorilae ta'ae ki 'ana nonimolu.

1 Aia, ta imole ne 'e manata mamana 'ana tha Jisas Kraes, molu ka konitana, sui boroi
         'ana manata mamanalae nia ka langi si suukwai 'ua. Ma 'e langi molu si olisusuu fonea
         sulia si manatalae ngwane nia ki.
         2 Ma tai imole ki ne manata mamanalae kera 'e suukwai, 'e tala'ana da ka 'ania bada
         fanga 'e'ete kwailiu ki sui. Sui ta, tai imole ki na manata mamanalae kera 'e maketho,
         kera da thaea thasa 'e abu 'uria 'anilana.
         3 Ma na ngwane ki ne da tala'ana da ka 'ania kwalukaela fanga, 'e langi da si manata
         ta'ae sulia na ngwane ki ne langi da si 'ania mariko. 'E 'urineri laubo, na ngwane
         ne 'e langi si 'ania mariko, 'e langi si bae nagaa na ngwane ki ne 'e tala'ana da
         ka 'ania kwalukaela fanga. Sulia kera na ngwane ki ne tha God 'e ala naa faafida.
         4 'E langi si tala'ana kolu ka bae nagaa na ngwane ni rao nia tha God. Sulia tha God
         naa na ngwane 'inito kera, nia 'ana ne kau thaea thasa na raoa kera ki 'e ta'ae ma
         langi ka 'okae. Ma da ilia doo 'okae, sulia na Aofia 'e tala'ana ka 'adomi kera fasi
         da ka ilia doo 'okae ki.
         5 Ma 'e 'urineri laubo, tai imole ki da thaea tee fe dani 'e 'inito ka tatha talua
         ta fe dani 'e'ete. Ma tai imole ki da ka thaea fe dani ki sui da bobola bada. Aia,
         ma 'e 'okae fuada sui bo ne da roosulia si doo ki ne da thaitamana 'e 'o'olo.
         6 Ma na ngwane ne 'e manata baita 'ana tee fe dani, 'e ilia 'uria na faa'initolana
         Aofia. Ma na ngwane ne 'e tala'ana ka 'ania ta si fanga bana, nia 'e ilia 'uria faa'initolana
         Aofia, sulia 'e tangoa tha God 'uria si fanga neri. Ma ni ti ne 'e otenia 'ana 'anilana
         mariko, nia 'e ade 'urineri 'uria faa'initolana Aofia, ma nia ka tangoa tha God.
         7 Sulia 'e langi ta imole si moori bo fuana 'i tala'ana, ma 'e langi ta imole si mae
         fuana 'i tala'ana.
         8 Sulia lelea sa kolu ka moori, kolu moori naa fuana Aofia. Ma lelea sa kolu ka mae,
         kolu mae naa fuana Aofia. Nia nee, sui boroi 'ana kolu ka moori ma langi kolu ka mae,
         kolu naa na doo nia ki na Aofia.
         9 Sulia tha Jisas Kraes 'e mae, ma ka tatae naa 'uria mooria fasi ka 'inito fuana imole
         moori ki, ma imole ki ne da mae naa laubo.
         10 Iuka, ma kamolu ne langi molu si thaitamana 'anilana mariko, molu ka too faasia bae
         nagalana dooramolu ki. Ma kamolu ne molu 'ania kwalukaela fanga, molu ka too faasia
         bae tolingilana dooramolu ki. Sulia kolu sui bo ne kolu kau takwe 'i naofana tha God
         'uria tooketalakolu.
         11 Sulia na Kekedalae Abu bae 'e bae 'urii, “Tha God 'e bae 'urii, ‘'E mamana, nau naa
         na God momoori. Ma 'e mamana laubo 'urineri, sulia na imole ki sui dau boruru 'i nao'aku,
         ma dau thaea ne nau naa na God.’ ”
         12 Nia nee, kolu ka thaitamana, na doo ki sui bo ne kolu ilia, kolu kau thaea fuana
         tha God.
         13 Aia, 'e langi kolu si bae naga kolu kwailiu lau. Ma 'e 'okae fasi kolu ka too faasia
         ililana si doo ne kau adea moorilana doorakolu ka 'asi nia.
         14 Sulia na ofulae nau fonea na Aofia tha Jisas, nau ku thaitamana 'okae naa 'ania 'e
         langi ta fanga si faasuaa ta imole 'i maana tha God. Sui lelea sa ta imole ka fiia
         thasa tai fanga 'e sua 'uria 'anilana, 'urineri tama nia 'e garo fuana uria 'anilana.
         15 Ma lelea sa ta doora 'amolu ka liodila sulia si doo ne molu 'ania, 'urineri tama
         'e langi molu si faatana bo liothaua kamolu fuana neri. 'E langi molu si alua na fanga
         ne molu 'ania ka nagaa na ngwane ne tha Jisas Kraes 'e mae 'usia.
         16 'E langi molu si ilia ta si doo ne molu thaea thasa 'e 'okae ma ta doora 'amolu ka
         liodila sulia, fasi na imole ki da ka thae ta'ae 'ani kamolu faafia.
         17 Si manga tha God 'e 'inito faafi kolu, si doo baita 'e langi lau sulia na doo kolu
         'ania ma langi kolu ka kuufia. Si doo ne baita 'ana nee kolu ka ilia si doo 'o'olo
         fuana imole ki, ma kolu ka too 'ana enoenoa fonea imole ki, ma kolu ka too 'ana nonithathalalae
         ne na Mangoedoo Abu 'e fala fuakolu.
         18 Ma lelea sa ta ngwane ka rao fuana tha Jisas Kraes 'urineri, tha God 'e nonithathala
         suli nia, ma imole 'e'ete ki boroi da ka alafaafia.
         19 Nia nee, kolu ka thasi 'uria ililana si doo ne 'e fala enoenoa ma ka faasuukwaia
         manata mamanalae kolu ki kwailiu.
         20 'E langi molu si tagalangana raoa nia tha God ne 'e ilia 'i laona moorilana ta ngwane,
         sulia molu 'ania ta fanga ne nia 'e thaea thasa 'e abu. Sui boroi 'ana na fanga ki
         sui bo ka 'okae 'uria 'anilana, 'e ta'ae 'asiana lelea sa na fanga ne molu 'ania,
         'e faagaroa ta doora 'amolu.
         21 'Urineri 'e tee ore 'okae lelea sa 'e langi molu si 'ania marikona ta doo moori,
         ma langi molu si kuufia ta doo suukwai ne ka burasi kamolu, ma 'e langi molu si ilia
         ta si doo lau ne ka talaia dooramolu ki da ka lea garo.
         22 Ma na manatalamolu sulia na fanga ne tai imole ki da thaea thasa 'e abu, si doo neri
         si doo 'i malutamolu bana fonea tha God. Ka 'oilakea fuana imole ki ne da ilia si
         doo ne da thaitamana 'e 'o'olo, ma na moorilana ka langi si ketoa nia.
         23 Sui ta, lelea sa na ngwane ne manatalana 'e ruarua sulia si doo ne 'e abu 'i maana
         tha God 'uria 'anilana, ma nia ka 'ania si doo neri, nia 'e ilia si doo 'e garo, sulia
         na ngwane neri ka si roosulia si doo ne 'e manata sulia ne 'e 'o'olo. Sulia lelea
         sa kolu ilia ta si doo ne kolu manata ruarua sulia thasa 'e 'okae 'i maana God, 'urineri
         si doo neri 'e ta'ae.

1 Iuka, kolu na imole ki ne manata mamanalae kolu 'e suukwai, 'e tala'ana kolu ka fefelete
         fonea ni ti kera ne manata mamanalae kera ki 'e maketho, ka langi lau ni kolu 'i tala'akolu
         bana.
         2 Ma nia 'e tala'ana kolu ka faanonithathalaa na doora kolu ki fasi ka 'okae fuada,
         ma fasi kolu ka faasuukwaia na manata mamanalae kera ki.
         3 Tha Jisas Kraes 'e langi si ilia lau si doo ki 'uria faanonithathalalana 'i tala'ana.
         Sulia na Kekedalae Abu bae 'e thaea ka 'urii, “God 'ae, na bae ta'alae kera fuamu
         'e naga nau laubo.”
         4 Na doo ki sui ne da kedaa 'i laona Kekedalae Abu, da kedaa 'uria faamanatailakolulae.
         Na Kekedalae Abu 'e 'adomi kolu 'uria marabibilae, ma ka fala rakealae fuakolu. Ma
         si doo neri ki 'e adea kolu ka manata ngado 'ana tha God ne faamamanea alangaia nia
         ki fuakolu.
         5 Nau ku foa fasi tha God 'ana thathafalilana marabibilae ma na faasuukwailae, nia
         ka falea fasi molu ka too sulia tee manatalae doo ilingia laubo ne tha Jisas Kraes
         'e too fone kamolu.
         6 'Urineri, molu ka too 'ana tee si lioe ngwane ma tee si baea, molu ka faa'initooa
         tha God na Maka nia tha Jisas Kraes na Aofia kolu.
         7 Ma molu ka konitai kamolu kwailiu ka ilingia laubo ne tha Jisas Kraes 'e konitai
         kamolu. Lelea sa molu ka ade 'urineri, na imole ki da ka faabaitaa tha God.
         8 Nau ku thaea fuamolu, tha Jisas Kraes 'e lea mai 'i laona molaagali fasi ka 'adomia
         imole ki 'i Jiu, ma fasi ka faatana na alangaia nia ki tha God fuana kokoo abu kera
         ki kau fuli mamana.
         9 Ma nia 'e lea laubo mai fasi na imole ki ne langi lau Jiu da ka thaitamana faabaitalana
         tha God 'uria kwaimanatailae nia. Ilingia bae na Kekedalae Abu 'e thaea ka 'urii,
         “'Ana si manga ku too fonea imole ki ne langi lau Jiu, nau ku faabaita 'oe, ma ku
         bae 'okae suli 'oe 'ana nguu ki.”
         10 Ma na Kekedalae Abu ka bae lau 'urii, “Kamolu imole ki ne langi lau Jiu, molu ka
         nonithathala fonea imole nia ki tha God ne 'i Jiu!”
         11 Ma na Kekedalae Abu ka bae lau 'urii, “Kamolu imole ki ne langi lau Jiu, molu ka
         faabaitaa tha God, ma na imole ki sui, molu ka faabaita nia!”
         12 Ma 'ana ta Kekedalae Abu lau, tha Aesaea 'e bae 'urii, “Tee ngwane 'ana kwalafa tha
         Jesi kau lea mai, ma nia kau 'inito faafia imole ki ne langi lau Jiu, ma kera dau
         fiitoo 'ani nia.”
         13 Ma nau ku foa fasi tha God ne 'e falea fasi kolu ka too 'ana fiitooa, ka faanonithathala
         kamolu, ma ka fala enoenoa fuamolu sulia na manata mamanalae kamolu 'ani nia, fasi
         na fiitooa kamolu ka moori 'ana suukwaia nia na Mangoedoo Abu.
         14 Doora nau ki 'ae, nau ku thaitamana 'okae 'ania ne na abulolamolu 'e 'okae 'asiana,
         ma molu ka thaitamedoo, ma molu ka tala'ana faamanatailamolu kwailiu.
         15 Sui boroi 'ana ka 'urineri, 'i laona kekedalae nee, nau ku bae folaa sulia tai si
         doo ki ne nau ku dooria kwau fa'amanatatoomolu 'ania. Nau ku bae nonirara'a sulia
         tha God 'e fili nau sulia na liothaua nia,
         16 ma nia ne adea ma ku thau 'ana na ngwane ni rao fuana tha Jisas Kraes 'i malutana
         imole ki ne langi lau Jiu. Nau ku rao ilingia ta ngwane ni foa 'ana faatalolae 'ania
         na Faarongolae 'Okae faasia tha God, fasi na imole ki ne langi lau Jiu da ka ilingia
         ta afuafulae ne tha God 'e nonithathala sulia, ma na Mangoedoo Abu ka faafaalu kera.
         17 Ma 'ana ofulae nau fonea tha Jisas Kraes, nau ku bae rara'a sulia raoa nau fuana
         tha God.
         18 Nau ku bae bo sulia si doo ki ne tha Jisas Kraes 'e ilia 'ani nau 'uria talailana
         imole ki ne langi lau Jiu 'uria roolae sulia tha God. Da roosulia tha God, sulia da
         rongoa baelaku, ma da ka rikia si doo ki ne nau ku ilia.
         19 Ma nau ku ilia si doo ni kwelelae 'ania ki ma si doo ni mangosilana ki 'ana na suukwailana
         na Mangoedoo Abu nia tha God. 'Urineri, nau ku thafalia raoa nau 'i Jerusalem, ma
         ku tatha 'ana si kula ki sui lelea ka dao 'i Ilirikum. Ma si manga neri, nau ku faatalo
         'ana Faarongolae 'Okae sulia tha Jisas Kraes 'ana si kula neri ki.
         20 'I fai boroi 'ana nau ku lea 'ania, nau ku ililado 'ana si doo nee: Nau ku faatalo
         'ana na Faarongolae 'Okae 'ana maetoaa ne langi da si rongoa 'ua tha Jisas Kraes,
         fasi kwa si ilingia ta ngwane ne thaungana ta beu 'i fafona fafarangadoa ne ta ngwane
         'e'ete lau bana 'e thaungana.
         21 Ilingia bae na Kekedalae Abu 'e bae sulia na Kraes ka 'urii, “Imole ki ne 'e langi
         da si rongoa 'ua, kera dau rikia, ma dau thaitamana.”
         22 Ma sulia nau ku 'a'abo 'ana faatalolae 'urineri 'i laona maetoaa 'e'ete ki, nia nee
         si doo 'e suusia ka langi kwa si lea kau 'uria daotoolamolulae.
         23 Ma 'ana si manga neri, nau ku faasuia naa na raoa nau ki 'i see 'i laona maetoaa
         nee ki. Ma sulia ange fe ngali naa ne nau ku dooria lealae kau siamolu,
         24 ma si manga neri nau ku manata naa 'uria tathalae kau 'i siamolu, si manga ku lea
         'uria 'i Spen. Nia nee nau ku manatatoona lealae kau 'i siamolu, nau kwau nonithathala
         'uria toolae fone kamolu teefau, ma nau ku dooria fasi molu ka 'adomi nau 'ana lealae
         nau 'uria 'i Spen.
         25 Nau kwau lea fasi 'aku 'i Jerusalem 'uria 'adomilana imole nia ki tha God 'i seeri,
         sui fatai kwa fi lea 'uria 'i Spen.
         26 Sulia na imole manata mamana ki 'i Masedonia ma 'i Gris, da manata thasa 'e 'okae
         fasi da ka fala si malefo 'uria 'adomilana imole manata mamana ki ne da siofaa ma
         da ka too 'i Jerusalem.
         27 Ma si lioe ngwane neri, si doo kera bana 'i talada. Ma ka 'urineri boroi, 'e tala'ana
         da ka 'adomi kera. Sulia na imole ki 'i Jiu da 'ado kwailiu 'ana Faarongolae 'Okae
         fonea na imola ki ne langi lau Jiu, ma ka 'okae fuana imole ki ne langi lau Jiu, fasi
         da ka tolingia toodooa kera ki fonea imole ki 'i Jiu.
         28 Ma 'ana si manga ku faasuia naa na raoa 'ana falelana si malefo ne da konia fuada
         'e sui, nau kwau lea 'uria 'i Spen, ma kwau tatha kau 'i siamolu 'ana lealae nau.
         29 Si manga ku dao kau siamolu, nau ku thaitamana tha Jisas Kraes kau faa'okae kamolu
         suli nau.
         30 Doora nau ki 'ae, sulia na Aofia kolu tha Jisas Kraes, ma sulia na liothaua ne na
         Mangoedoo Abu 'e fala fuakolu, nau ku gani kamolu fasi molu ka foa suukwai fone nau,
         fasi tha God ka 'adomi nau.
         31 Molu ka foa fasi tha God ka 'adomi nau fasi na imole ki 'i Jiudea ne langi da si
         manata mamana, ka langi da si faangada nau. Ma molu ka foa laubo fasi na imole nia
         ki tha God 'i Jerusalem da ka nonithathala sulia si malefo bae ku fala 'uria 'adomilada.
         32 'Urineri, lelea sa na kwaidooria nia tha God, si manga ku faasuia raoa nau 'i Jerusalem,
         nau kwau lea kau siamolu 'i laona nonithathalalae ne baita, ma kwau momolo 'okae 'aku
         fone kamolu.
         33 Aia, nau ku foa fasi tha God ne 'e fala enoenoa fuakolu, ka too fone kamolu teefau.
         Iuka ka 'urineri naa.

1 Iuka, nau ku dooria kwau bae 'okae sulia na ngwaingwane kolu ni Fobi ne rao fuana
         imole manata mamana ki 'i Kenkrae.
         2 'Ana si manga ni nia kau dao mai siamolu, molu ka konitana sulia na manata mamanalae
         nia 'ana na Aofia, ma sulia imole nia ki tha God 'e tala'ana da ka ade 'urineri. Ma
         molu ka 'adomia 'ana ta si doo ne 'e dooria, sulia ni nia 'e 'adomia laubo imole 'oro
         ki ma ni nau laubo.
         3 Ma ku fala si baea 'okae fuana tha Akuila ma ni Prisila ne daru rao fone nau fuana
         tha Jisas Kraes.
         4 'Ana si manga daru 'adomi nau, karangia dau thaumaeli keerua. Ma sulia si doo neri,
         nau ku tango keerua 'asiana. Ma 'e langi lau talifili nau, na imola ki ne langi lau
         Jiu teefau ne da manata mamana laubo, da tango keerua.
         5 Aia, ma nau ku fala si baea 'okae laubo fuana imole ki ne da manata mamana, ma da
         ka ofu 'i laona beu keerua 'uria foasilana tha God. Ma nau ku fala si baea 'okae laubo
         fuana tha Epaenetus, na ngwane kwaimani 'okae nau. Nia na ngwane totongenao ne 'e
         manata mamana 'ana tha Jisas Kraes 'i Eisia.
         6 Ma nau ku fala si baea 'okae laubo fuana ni Meri, keni bae 'e rao suukwai fuamolu.
         7 Ma si baea 'okae laubo fuana tha Andronikus, ma tha Junias, na roo ngwane ki 'i Jiu
         ilingi nau laubo ne daru totoo fone nau 'i laona dele. Ma keerua na roo ngwane daru
         manata mamana 'ana tha Jisas Kraes totongenao sui fatai ni nau. Ma na aposol ki, da
         thaitamana 'okae laubo 'ani keerua.
         8 Ma si baea 'okae nau fuana tha Ampilatus, na ngwane kwaimani 'okae nau sulia na manata
         mamanalae kamiria 'ana na Aofia.
         9 Si baea 'okae laubo fuana tha Urbanus, na ngwane ni rao fone nau fuana tha Jisas
         Kraes. Ma si baea 'okae laubo fuana tha Stakis, na ngwane kwaimani 'okae nau.
         10 Ma si baea 'okae fuana tha Apeles, na ngwane 'okae ne tha Jisas Kraes 'e alafaafia.
         Ma si baea 'okae ki fuana tha Aristobulus fonea na toaa nia.
         11 Ma si baea 'okae fuana tha Herodion, ta ngwane 'i Jiu ilingi nau laubo. Ma si baea
         'okae laubo fuana ni ti kera ne da manata mamana 'i laona beu tha Narsisus.
         12 Aia, si baea 'okae nau ki fuana ni Trifaena ma ni Trifosa, ne daru rao suukwai fuana
         na Aofia. Ma si baea 'okae laubo fuana ai kwaimani nau ni Persis, na keni ni rao nonimaabe
         fuana na Aofia.
         13 Nau ku fala si baea 'okae nau ki fuana tha Rufus, na ngwane rao 'okae fuana na Aofia.
         Ma si baea 'okae laubo fuana gaa tha Rufus, ne 'e 'adomi 'okae 'ani nau ilingia naa
         ta ngwela 'ana.
         14 Si baea 'okae nau ki fuana tha Asinkritus, tha Flegon, tha Hermes, tha Patrobas,
         tha Hermas, ma na imole ki sui ne da manata mamana ma da ka too foneda.
         15 Si baea 'okae ki fuana tha Filologus, ma tha Julia, ma tha Nereus fonea ngwaingwane
         nia, ma fuana tha Olimpas fonea na imole nia ki tha God teefau ne da too foneda.
         16 Ma 'ana si manga molu kau riki kamolu kwailiu, molu ka faatana na liothaua kamolu
         fuamolu kwailiu. Aia, ma na imole manata mamana nia ki sui tha Jisas Kraes 'i see,
         da fala kau si baea 'okae kera ki fuamolu.
         17 Doora nau ki 'ae, nau ku thaea fuamolu, molu ka lio suli kamolu faasia imole ki ne
         da adea ma molu ka firu, ma da adea ma tai imole ki da ka lea garo faasia tha Kraes.
         Da toodoo sulia na doo ne lea 'e'ete faasia na toodoolae mamana ne molu manata mamana
         'ania. Molu ka too tau faasida.
         18 Sulia sa ni ti kera ne da ade 'urineri, 'e langi da si rao bo fuana tha Kraes na
         Aofia kolu, da rao bada sulia lioda 'i tala'ada. 'Ana si baea 'okae kera ki fonea
         si baea kwaigwafei kera ki, da ka sukea imole ki ne langi da si thaitamana 'ua 'ana
         doo ki.
         19 Sui ta, na imole ki sui da rongo naa ne molu roosulia tha Kraes. Ma nau ku nonithathala
         'asiana suli kamolu. Nau ku dooria molu ka liotoo sulia si tae ne 'e 'okae, ma molu
         ka too faasia na doo ta'ae ki.
         20 'Urineri, tha God na thathafalilana enoenoa kolu, nia kau 'ali'ali ka adea ma molu
         ka siitatha 'ana tha Saetan. Nau ku foa fasi na Aofia kolu tha Jisas ka ililado 'ana
         liothaulae 'ani kamolu.
         21 Ma tha Timoti, na ngwane ne rao fone nau, 'e fala laubo kau si baea 'okae nia ki
         fuamolu. Ma tha Lusias, tha Jason, ma tha Susipater, na ngwane ki 'i Jiu ilingi nau
         laubo, da fala si baea 'okae kera laubo fuamolu.
         22 Ma nau tha Tertius, na ngwane ne ku 'adomia tha Pol 'uria kedalana si baea neri ki,
         ku fala kau si baea 'okae nau nee fuamolu sulia na manata mamanalae kolu 'ana tha
         Jisas na Aofia.
         23 -
         24 Aia, ma tha Gaeas 'e fala kau si baea 'okae nia ki. Nau ku too fonea 'i see, ma na
         imole manata mamana ki ne da ofu laubo 'i beu nia. Ma tha Erastus, na ngwane ne 'e
         liosulia malefo 'i laona maetoaa baita neri, fonea doora kolu tha Kuartus, daru fala
         laubo si baea 'okae keerua ki fuamolu.
         25 Kolu ka faare 'inito 'ana tha God, sulia 'e tala'ana ka faasuukwai kamolu sulia na
         Faarongolae 'Okae ne nau ku faatalo 'ania. Na Faarongolae ne 'e lea sulia tha Jisas
         Kraes. 'E tau na mai ne tha God 'e langi si faatai folaa 'ania Faarongolae 'Okae nee.
         26 Sui ta, 'ana si manga neri, nia 'e faatana naa na Faarongolae 'Okae. Na profet ki
         da kekeda sulia na Faarongolae 'Okae nee. Ma tha God ne 'e moori ka totoo firi, 'e
         arasi kameli fasi meli ka faarongo lalae 'ania na Faarongolae 'Okae nee fuana imole
         ki 'ana maetoaa ki sui, fasi na imole ki sui, da ka manata mamana 'ani nia, ma da
         ka roo sulia laubo.
         27 Talifilia tha God bo ne 'e liotoo 'ana doo ki sui, kolu ka faabaitaa tha Jisas Kraes
         ka totoo firi. Iuka nia ka 'urineri naa.1 Korint1 Korint1 Korint1 Korint1 Korint

1 Na kekedalae ne 'e lea mai faasi nau tha Pol fonea na doora kolu tha Susetenes. Tha
         God 'e fili nau sulia na kwaidooria nia fasi nau ku thau 'ana ta aposol 'ana tha Jisas
         Kraes.
         2 Kamiria miri kekeda kau fuamolu imole ki ne molu manata mamana 'ana tha Jisas, ma
         molu ka too 'i laona na maetoaa 'i Korint. Tha God 'e fili kamolu, ma ka faa abu kamolu
         na imole nia ki, sulia na 'adolae kamolu fonea tha Jisas Kraes. Tha God 'e fili kamolu
         fonea na imole ki 'ana maetoaa ki sui ne da foasia tha Jisas Kraes, nee na Aofia kera,
         ma na Aofia kolu laubo.
         3 Nau ku foa fasi tha God na Maka kolu ma na Aofia tha Jisas Kraes ka fala 'okaelae
         nia ma na enoenoa fuamolu.
         4 Nau ku faabaitaa tha God sulia dani suli kamolu, sulia na 'okaelae nia ne 'e faatana
         fuamolu 'ana tha Jisas Kraes.
         5 Tha God 'e fala naa doo 'okae 'oro ki fuamolu, sulia molu too ngado fonea tha Jisas
         Kraes. 'Urineri molu ka thaitamana 'okae 'ana doo 'oro ki sulia tha Jisas Kraes, ma
         molu ka faatalo 'okae laubo sulia nia.
         6 Na doo 'okae ne 'e fala fuamolu, 'e faatana fuamolu ne na faarongolae ne meli faarongo
         kamolu 'ania sulia tha Kraes 'e mamana.
         7 Ma sulia 'e 'urineri, molu ka ngala naa doo 'okae ki sui faasia tha God, 'ana si
         manga ne molu kwaimaakwali 'ana fe dani ne na Aofia kolu tha Jisas Kraes kau oli lau
         mai 'ania.
         8 Ma nia naa kau faasuukwai kamolu lelea ka dao 'ana fe dani 'i'isi, fasi ka langi
         ta si doo ta'ae si too 'ani kamolu 'ana fe dani ne nia kau oli lau mai 'ania.
         9 Kolu ka fiitoo 'ana tha God kau ade 'urineri fuamolu, sulia 'e fili kolu fasi kolu
         ka too kwaimani fonea tha Jisas Kraes na Ngwela nia ma na Aofia kolu.
         10 Aia, doora nau ki 'ae, nau ku gani kamolu 'ana suukwaia nia tha Jisas Kraes na Aofia
         kolu, molu ka too faasia olisusuulae fone kamolu kwailiu, fasi ka langi ta tagalolae
         'i malutamolu. Ma 'e 'okae fasi na manatalamolu ma na kwaidooria kamolu ki ka alua
         bo tee doo.
         11 Nau ku thaea si doo neri, sulia ne tai ngwane faasia kwalafaa ni Kloe da faarongo
         nau 'ana thasa molu too 'ana olisusuulae ki fone kamolu kwailiu.
         12 Ma tai imole 'ani kamolu da bae 'urii, “Nau na ngwane fafurongo nia tha Pol.” Ma
         ta ngwane ka thaea, “Nau na ngwane fafurongo nia tha Apolos.” Ma ta ngwane lau ka
         thaea, “Nau na ngwane fafurongo nia tha Pita.” Ma ta ngwane lau ka thaea, “Nau na
         ngwane fafurongo nia tha Jisas Kraes.”
         13 Si doo neri 'e ta'ae 'asiana, sulia molu tolingia tha Jisas Kraes 'ana ofulae 'e'ete
         ki. 'E langi lau nau tha Pol bae ku mae fuamolu 'ana 'airarafolo! Ma 'e langi molu
         si sisiuabu 'ana thataku fasi molu ka thau 'ana bare ngwane fafurongo nau ki!
         14 Nau ku faabaitaa tha God, sulia talifilia tha Krispus ma tha Gaeas bo ne nau ku faasisiuabu
         keerua.
         15 Nia nee, 'e langi ta ngwane boroi 'ana si thaea 'e sisiuabu fasi nia ka thau 'ana
         na ngwane fafurongo nau.
         16 (Aia, nau ku faasisiuabua laubo tha Stafanas fonea na 'aebara nia, ma 'e langi nau
         kwasi manatatoona sa ni ti lau ne nau ku faasisiuabua.)
         17 Sulia tha Jisas Kraes 'e langi si odu nau mai 'uria faasisiuabulana imole ki. Nia
         'e odu nau 'ana mai fasi ku faarongo 'ana Faarongolae 'Okae. Ma 'e langi nau kwasi
         bae 'ana liotooa 'ana molaagali, ade'ana 'urineri tai imole da ka manata mamana sulia
         na baea 'okae nau ma 'e langi lau sulia na mamanaa 'ana maelana tha Jisas Kraes 'ana
         'airarafolo.
         18 'Ana si manga tai imole ki da rongoa faarongolae sulia na maelana tha Jisas Kraes
         'ana 'airarafolo, da thasa na faarongolae neri na tofa doo bana. Ma na imole neri
         ki, tha God naa kau fala kwakwaelae fuada. Sui ta, kolu na imole ki ne tha God 'e
         faamoori kolu, kolu thaitamana na faarongolae neri naa na suukwaia nia tha God 'uria
         faamoorilana imole ki.
         19 Sulia tha God 'e thaea 'i laona Kekedalae Abu ka 'urii, “Tai imole ki 'i seenena
         da thaea thasa da liotoo ma da ka too 'ana lioe ngwane 'o'olo ki. Sui ta, nau kwau
         faatana ne 'e langi da si liotoo bo, ma nau kwau faatana ne na manatalae doo kera
         ki kau sui.”
         20 Nia nee, kolu thaitamana na liotooa kera imole ki 'i Grik, ma na liotooa kera imole
         ki 'i Jiu, ma na liotooa kera imole bae 'okae ki, nia kau tofa doo bana. Tha God 'e
         faatana ne na liotooa kera imole ki 'e oengwanea bana.
         21 Tha God 'e liotoo 'asiana. Nia ne adea ma ka 'afitai fasi na imole ki da si thaitamana
         tha God 'ana na liotooa kera 'i talada. Tha God 'e dooria faamoorilana imole ki ne
         da manata mamana 'ana faarongolae ne meli faarongo 'ania, sui boroi 'ana imole 'oro
         ki da ka thaea na faarongolae neri 'e oengwanea bana.
         22 Ma na imole ki 'i Jiu, da dooria da ka rikia na doo ni kwelelae 'ania ki, sui fatai
         da fi manata mamana. Ma na imole ki 'i Grik, da dooria rongolana na baea liotoo ki
         sui fatai da fi manata mamana.
         23 Sui ta, meli faarongo 'ania tha Jisas Kraes fonea na maelana 'ana 'airarafolo. Ma
         na imole ki 'i Jiu da ka otekera 'ana si faarongolae neri. Ma na imole ki 'i Grik,
         da thaea na faarongolae neri si baea oengwanea bana.
         24 Sui ta, fuana ni ti kera ne tha God 'e filida naa, 'ana Jiu ki, ma na imole ki ne
         langi lau Jiu laubo, na faarongolae neri sulia tha Jisas Kraes ne faatana suukwaia
         nia tha God fonea na liotooa nia.
         25 Sui boroi 'ana imole 'oro ki da ka thaea na liotooa nia tha God na doo oengwanea
         bana, na liotooa nia tha God 'e tatha ka talua na liotooa kera imole ki. Ma sui boroi
         'ana imole 'oro ki da ka thaea thasa na suukwaia nia tha God na doo faekwa bana, na
         suukwaia nia tha God, 'e suukwai ka tatha talua na suukwaia kera imole ki.
         26 Aia, doora nau ki 'ae, 'e langi molu si manataburo 'ana toolae bae molu too mai 'ania
         'i nao sui fatai tha God ka fi soe kamolu 'uria manata mamanalae. Sulia ne 'i maana
         imole ki, ange imole bo 'ani kamolu ne da too 'ana liotooa, ma na 'initooa. Ma ange
         imole bo 'ani kamolu ne da lea mai faasia na kulee ngwane too ofu ki.
         27 Sui boroi 'ana ka 'urineri, tha God 'e fili kamolu na imole ki ne da thaea thasa
         molu oengwanea, fasi nia ka faa'idaa na imole ki ne da too 'ana liotooa. Ma nia ka
         fili kamolu na imole ki ne da thaea thasa molu maketho, fasi nia ka faa'idaa na ngwane
         'inito ki.
         28 Ma tha God 'e fili kamolu na imole ki ne da si faare baita 'ani kamolu, ma da ka
         otekera 'ani kamolu, ma da ka thaea ni kamolu na tofa doo ki bana, fasi nia ka nagaa
         na doo ki ne da thaea 'ana si doo baita ki.
         29 Ma sulia 'e 'urineri, 'e langi ta imole si tala'ana ka thae'okae 'ani nia 'i tala'ana
         'i naofana tha God.
         30 Tha God naa ne alua fasi kolu ka too ngado fonea tha Jisas Kraes, ma tha God naa
         ne ka fala liotooa ki fuakolu 'ana tha Jisas Kraes. Ma tha God 'e 'olosi kolu sulia
         tha Jisas Kraes. Ma sulia tha Jisas Kraes laubo, ne tha God 'e lafu kolu, ma nia ka
         faa abu kolu naa fuana.
         31 Ma 'e ilingia na Kekedalae Abu bae 'e thaea ka 'urii, “Sa ni ti boroi 'ana ne dooria
         ka bae rara'a, nia ka bae rara'a sulia si tae ne na Aofia 'e ilia.”

1 Iuka, doora nau ki 'ae, 'ana si manga bae ku dao mai siamolu 'uria baelae sulia si
         baea nia ki tha God fuamolu, 'e langi kwasi bae 'ana ta si baea 'ana liotooa ilingia
         na ngwane thaitamedoo ki.
         2 Sulia 'ana si manga bae ku too fone kamolu, nau ku doori bae sulia talifilia bo tha
         Jisas Kraes ma na maelana 'ana 'airarafolo.
         3 'Urineri, 'ana si manga bae ku dao kau siamolu, nau ku maketho ma ku lebelebe, sulia
         nau ku mau.
         4 Ma 'ana si manga ku bae fone kamolu, na baelaku 'e langi lau na liotooa 'ana molaagali.
         Nau ku faatalo 'aku 'ana na suukwaia nia na Mangoedoo Abu.
         5 'E 'urineri fasi na manata mamanalae kamolu ka si reri 'ana liotooa kera na imole
         ki bana, molu ka reri 'amolu 'ana suukwaia nia tha God.
         6 Fuana imole ki ne manata mamanalae kera ki 'e suukwai naa 'ana tha God, nau ku bae
         fuada 'ana liotooa ki. Ma na liotooa ne ku faamanatai kera 'ania 'e langi lau faasia
         na ngwane liotoo ki 'ana molaagali nee, ma langi na imole ki ne da 'inito faafia na
         molaagali nee. Na 'initooa kera ki kau sui.
         7 Sui ta, ma na toodoolae ne nau ku bae sulia ne na manatalae doo nia ki tha God, ne
         tha God 'e langi si faatai folaa 'ania fuana imole ki 'i nao. 'I nao mai, sui fatai
         tha God ka fi thaungana doo ki sui, nia 'e manata naa mai sulia ne nia kau ilia si
         lioe ngwane neri 'uria faa'okaelakolu 'i thalo.
         8 Ma na ngwane 'inito ki 'ana molaagali nee 'e langi da si thaitamana si lioe ngwane
         neri. Lelea sa da thaitamana, 'e 'afitai da ka fotoinia Aofia 'inito ka tatha 'i thalofana
         'airarafolo.
         9 Sulia na Kekedalae Abu bae 'e bae 'urii, “Si doo ne tha God 'e kwaimaakwali 'ania
         'uria falelana fuana imole ki ne da liothau 'ani nia, 'e langi ta ngwane si lio thaitamana,
         ma 'e langi si rongo thaitamana, ma 'e langi ta ngwane si thaitamana si doo neri.”
         10 Tha God 'e faatana lioe ngwane neri fuakolu 'ana Mangoedoo nia, ne 'e thaitamana
         doo ki sui ma na manatalana tha God laubo.
         11 Talifilia bo na ngwane 'i tala'ana ne thaitamana si tae ne 'e too 'i laona manatalana
         ngwane. Ma ka 'urineri laubo, na Mangoedoo Abu talifilia bo ne thaitamana si tae ne
         'e too 'i laona manatalana tha God.
         12 Ma ni kolu na imole ki ne kolu manata mamana, 'e langi kolu si manata ilingia imole
         ta'ae ki 'i laona molaagali. Sui ta, na Mangoedoo Abu faasia tha God ne too 'ani kolu
         fasi kolu ka thaitamana doo ki sui ne tha God 'e fala fuakolu.
         13 'E 'urineri kameli meli si toodoo lau 'ana liotooa kera na imole ki. Sui ta, na Mangoedoo
         Abu ne 'e 'adomi kameli meli ka toodoo 'ana doo mamana ki sulia tha God fuana imole
         ki ne da too 'ana Mangoedoo Abu 'i laona moorilada.
         14 Ma na imole ki ne 'e langi da si too 'ana Mangoedoo Abu, 'e 'afitai da ka thaitamana
         doo mamana ki sulia tha God ne Mangoedoo Abu 'e faatana. Sulia na imole neri ki da
         thaea si doo ki na Mangoedoo Abu 'e faatana na tofa doo ki bana. 'E langi da si thaitamana
         si doo neri, sulia da thasi 'uria na Mangoedoo Abu ka 'adomi kera fasi da ka thaitamana
         si doo mamana neri.
         15 Sui ta, na ngwane ne 'e too 'ana Mangoedoo Abu 'i laona moorilana, nia 'e tala'ana
         ka thaitamana doo ki sui faasia na Mangoedoo Abu. Ma na ngwane ne 'e langi si too
         'ana Mangoedoo Abu 'i laona moorilana, nia si tala'ana ka thaitamana na ngwane ne
         too 'ana Mangoedoo Abu.
         16 Sulia ne Kekedalae Abu bae 'e bae 'urii, “'E langi ta imole si thaitamana na manatalana
         na Aofia. Ma 'e langi ta ngwane si tala'ana laubo 'uria faamanatailana 'ana ta si
         doo.” Sui ta, kolu nee kolu too naa 'ana na Mangoedoo, kolu thaitamana naa na manatana
         tha Jisas Kraes.

1 Doora nau ki 'ae, si manga bae ku too 'ana fone kamolu, na birangamolu 'e ilingia
         na birangana imole ki 'i molaagali. Nia nee, ka langi kwa si toodoo fuamolu ilingia
         ne ku toodoo fuada na imole ki ne da too 'ana Mangoedoo Abu. Ma kamolu molu ilingia
         na ngwela ki, sulia na manata mamanalae kamolu 'ana tha Kraes 'e langi si suukwai
         'ua.
         2 Nia nee ku toodoo fuamolu ilingia ta gaa ne 'e faasusufia kae ngwela nia, ma ka langi
         si fala 'ua fanga ne sadi fuana. 'Ana si manga bae, 'e 'afitai 'ua fuamolu fasi molu
         ka thaitamana na toodoolae nau ki. Ma boroi 'ana si manga neri, 'e langi molu si tala'ana
         'ua,
         3 sulia na abulolamolu 'e ilingia na abulota'alae kera na imole ki 'i laona molaagali.
         Molu liota'ae, ma molu ka olisusuu fone kamolu kwailiu, 'e faatana ne kwaidoorilae
         ta'ae kamolu ki bo ne talai kamolu. Ma bibirangaa kamolu ka ilingia na imole ki ne
         'e langi da si too 'ana Mangoedoo Abu.
         4 Ma tai imole 'ani kamolu da ka bae 'urii, “Kameli na bare ngwane fafurongo nia ki
         tha Pol.” Ma tai imole ki 'ani kera da ka bae 'urii, “Kameli na bare ngwane fafurongo
         nia ki tha Apolos.” Na baelamolu neri 'e faatai folaa 'asiana 'ana bibirangaa kamolu
         ki 'e ilingia naa imole ki ne 'e langi da si manata mamana.
         5 Molu ka manata fasi suli nau, tha Pol, fonea tha Apolos. Kamiria na roo ngwane rao
         nia ki tha God 'uria 'adomilamolu fasi molu ka manata mamana. Ma kamiria miri ilia
         bo 'amiria si tae ne na Aofia 'e fala fuamiria 'uria ililana.
         6 Iuka, nau ku ilingia ta ngwane ne fasia na mingge doo ki. Ma tha Apolos 'e ilingia
         ta ngwane ne 'ikia mingge doo ki ne ku fasia 'ana kafo. Ma tha God 'ana ne fala mooria
         fuana mingge doo neri ki, ma ka ilia doo neri ki da ka tae mai.
         7 'Urineri, na ngwane ne fasi doo fonea na ngwane ne 'ikia mingge doo neri ki 'ana
         kafo, daru ka si 'inito bo. Tha God naa ne 'inito, sulia nia ne fala mooria fuana
         mingge doo ki fasi da ka tae.
         8 Ma na ngwane ne fasi doo fonea na ngwane ne 'ikia 'ai ki 'ana kafo, daru rao ofu.
         Ma tee tee ngwane 'ana roo ngwane neri ki, tha God kau kwaiarangai keerua 'uria si
         raoa ki ne daru ilia.
         9 Nau ku rao fonea tha Apolos fuana tha God. Ma kamolu naa ne, molu ilingia na raoa
         nia tha God ne miri rao 'i laona. Ma kamolu molu ilingia laubo na beu nia tha God.
         10 -
         11 Ma tha God 'e 'adomi nau sulia ku ilingia na ngwane liotoo ne thaungana beu. Ma 'ana
         si manga ku eta toodoo fuamolu, nau ku labungana bae 'ai 'ana beu neri. Ma talitoona
         bo tha Jisas Kraes ne na bae 'ai 'ana beu neri. Ma tai imole 'e'ete ki da thaungai
         'i fafona bae 'ai neri ki. Ma ka 'okae fuana ni ti ne 'e rao 'ana beu neri, nia ka
         ade 'okae 'ana na raoa ne nia 'e ilia.
         12 Ta ngwane boroi 'ana ne thaungai 'i fafona bae 'ai neri, nia 'e ilia raoa 'okae ilingia
         na ngwane ne thaungana beu 'ana doo 'okae ki ilingia gol, ma na silva, ma na fau ki
         ne liulana 'e baita. Ma langi nia ka ilia ta si raoa ta'ae, ilingia na ngwane ne thaungana
         beu 'ana 'ai ma na thao.
         13 Ma si manga neri kau dao mai 'ana fe Dani nia tha Jisas Kraes 'uria keketoa, nia
         kau ilitoona raoa kolu ki 'ana ere. Ma lelea sa na raoa ta ngwane 'e 'okae, 'e 'afitai
         na ere ka nagaa. Ma lelea sa na raoa ta ngwane ka ta'ae, na ere neri kau naga teefau
         banaa 'ania.
         14 Ma lelea sa na ere ka si nagaa na raoa ta ngwane, nia kau ngala kwaiaraa 'okae.
         15 Ma lelea sa na ere ka nagaa na raoa ta ngwane, 'e langi si ngala ta kwaiaraa, sui
         ta, tha God kau faamooria. Sui boroi 'ana nia kau ilingia na ngwane bae tafi faasia
         na beu ne tharufia, ma 'e langi ka si laua naa ta si doo.
         16 Aia, ma kamolu imole ki ne molu manata mamana, kamolu molu thaitamana tomone ne kamolu
         na beu abu nia ki tha God, ma na Mangoedoo nia tha God 'e too 'i laona moorilamolu.
         17 'Urineri, lelea sa ta ngwane ka faafunuia beu abu nia tha God, tha God boroi kau
         faafunui nia laubo. Sulia na beu nia tha God 'e abu 'asiana, ma kamolu naa na beu
         abu nia tha God.
         18 Aia, 'e langi molu si suke kamolu 'i tala'amolu. Lelea sa ta imole 'ani kamolu ka
         manata thasa nia ta ngwane liotoo 'ana manatalana imole ki bana, 'e 'okae fasi nia
         ka otenia 'ana liotoo neri, fasi ka thau 'ana ngwane liotoo 'i maana tha God.
         19 Sulia si tae ne na imole ki 'i laona molaagali da thaea 'ana na liotooa, nia na tofa
         doo bana 'i maana tha God. Sulia na Kekedalae Abu bae 'e bae 'urii, “Na ngwane liotoo
         ki, tha God 'e faatana ne na manatalada 'e garo.”
         20 Ma tee si Kekedalae Abu 'e 'urii laubo, “Na Aofia 'e thaitamana thasa na manatalana
         ngwane liotoo ki 'e tofa doo bana.”
         21 'Urineri, 'e langi ta ngwane 'ani kamolu si bae rara'a bo sulia kamolu molu lea bo
         sulia tee ngwane toodoo. Ma na doo ki sui na doo kamolu ki:
         22 Kameli, tha Pol, ma tha Apolos, ma tha Pita laubo, tha God 'e alua kameli na ngwane
         rao kamolu ki. Na molaagali, ma na mooria fonea na maea, ma na doo ki ne fuli 'ana
         si manga neri, ma 'ana si manga ne kau dao mai, tha God 'e fala laubo doo neri ki
         sui fuamolu.
         23 Ma kamolu naa na doo nia ki tha Jisas Kraes. Ma tha Jisas Kraes, naa na doo nia tha
         God.

1 Ma fuameli imole ki ne meli toodoo, molu ka manatatoona kameli meli ilingia ngwane
         rao nia ki tha Jisas Kraes. Tha God 'e fale kameli 'uria toodoolae sulia na manatalae
         doo ki ne nia 'e langi si faatana 'i nao.
         2 Tha God 'e fala si raoa nee fuameli, ma meli ka ilia naa si raoa 'okae nee.
         3 -
         4 'Urii ma na raoa nau fone kamolu 'e 'okae ma laa 'e langi? Na Aofia 'i tala'ana ne
         kau filo nau ma ka thaitamana. 'Urineri ta si tae boroi 'ana ne kamolu ma langi ta
         imole boroi ka manata sulia si raoa nau 'e langi si 'inito bo. 'E langi kwa si thaitamana
         ta si doo ne ku ilia ka garo, sui ta, 'e langi si faatana lau ne nau ku ilia bo si
         raoa 'okae ki. 'Urineri boroi 'ana na Aofia 'ana ne kau thaea.
         5 'Urineri, 'e langi molu si thaea na raoa ta ngwane 'e 'okae ma langi 'e ta'ae, 'i
         nao 'ana si manga neri na Aofia kau oli laubo mai 'ana. 'Ana si manga neri, nia kau
         faatana na manatalae agwa kera imole ki fonea na doo thaufangailana ki sui. Ma si
         manga neri, tha God naa kau faabaitaa na imole ki ka tala'ana ilidoolae kera ki.
         6 Doora ki 'ae, 'ana si manga bae ku bae sulia tha Apolos ma ni nau, nau ku dooria
         molu ka thaitamana si baea 'urii, “Molu ka roosulia si tae ne na Kekedalae Abu 'e
         thaea.” Ma ka langi molu si faabaitaa ta ngwane toodoo ne 'okae ka talua ta imole.
         7 Ma 'e langi molu si fiia thasa molu baita ka talua ta ngwane. Tha God 'e tofa fala
         na doo ki sui fuamolu ne molu too 'ania. Nia nee, ka langi molu si tala'ana bae naunaulae,
         sulia tha God talifilia bo ne fala si doo neri ki fuamolu.
         8 Molu manata garo sulia ne molu too naa 'ana doo ki sui ne molu 'atongia. Ma molu
         ka manata garo laubo sulia ne molu fiia thasa molu too naa 'ana doo 'okae ki sui.
         Ma molu ka manata garo laubo sulia ne molu fiia thasa molu ilingia na ngwane 'inito
         ki, sui ta, kameli na aposol ki ne 'e langi. Aia, nau ku dooria fasi si manga neri
         ka dao naa fuamolu 'uria toolae naa 'i laona 'initooa fasi kameli laubo meli ka 'inito
         laubo fone kamolu.
         9 Nau ku thaea si doo neri, sulia ku fiia thasa tha God 'e alu kameli, na aposol ki,
         kameli na ngwane kelangwanea ki, ilingia na imole ki ne da ketoa 'uria maea, fasi
         na imole ki sui fonea na enselo ki laubo da ka rikia maelameli.
         10 Ma na imole 'oro ki da thaea thasa meli oengwanea bo 'ameli sulia na raoa kameli
         fuana tha Jisas Kraes. Sui ta, kamolu molu thaea thasa molu liotoo sulia molu manata
         mamana 'ana tha Jisas Kraes. Ma kera da thaea laubo thasa kameli meli maketho. Sui
         ta, molu thaea thasa molu suukwai. Ma da ka otekera 'ani kameli, da ka faare baita
         'ada 'ani kamolu.
         11 Ma kameli nee, si manga neri boroi, meli fiolo bo 'ameli, ma meli ka maelikuu bo
         'ameli, ma na maku kameli ki ka ta'ae, ma da ka ulasi kameli, ma ka langi laubo ta
         beu 'ameli.
         12 Ma na nonimeli 'e dadaola 'asiana sulia na rao suukwailameli. Aia, si manga na imole
         ki da kwalangi kameli, meli ka gania tha God fasi ka faa'okae kera. Ma si manga da
         ilia doo ta'ae ki 'ani kameli, 'e langi meli si firu bo fuada.
         13 Ma si manga da bae naga kameli, meli ka olisida 'ana si baea 'okae ki. Ma lelea ka
         dao boroi 'ana si manga neri, na imole 'oro ki 'i laona molaagali da thaea thasa kameli
         meli ilingia naa tafu.
         14 Langi kwa si kedaa si doo ne ki 'uria faa'idalamolu, sui ta, nau ku dooria kwau faamanatai
         kamolu. Sulia molu ilingia na ngwela nau ki ne ku liothau 'ani kera.
         15 Sui boroi 'ana imole 'oro ki da ka toodoo fuamolu sulia tha Jisas Kraes, tee ngwane
         bo ne 'e ilingia na maka kamolu. Sulia nau ku faatalo 'ania na Faarongolae 'Okae fasi
         molu ka manata mamana 'ania, ma nau na ngwane ilingia ta maka fuamolu.
         16 Nau ku ilingia naa maka kamolu, nau ku gani kamolu fasi molu ka ilingi nau 'ana si
         doo ki ne ku ilia.
         17 Nau ku fala kau tha Timoti siamolu, fasi molu ka too sulia na bibirangaa neri. Nia
         'e ilingia na ngwela nau ne nau ku liothau 'ania, ma nia ka rao 'okae fuana Aofia.
         Tha Timoti nee na kau 'adomi kamolu, ade'ana 'urineri molu ka manataburo 'ana bibirangaa
         'o'olo ne tala'ana imole ki ne da manata mamana 'ana tha Jisas Kraes. Nau ku roosulia
         na bibirangaa 'o'olo neri, ma ku toolamana 'i malutana imole manata mamana ki sui
         ne ku maatooda.
         18 Aia, ma tai imole 'ani kamolu, da ka thaea thasa 'e langi kwa si lea lau mai 'uria
         maatoolamolu. Ma da ka bae rara'a 'asiana sulida 'i talada.
         19 Sui ta, lelea sa na Aofia 'e dooria, nau kwau lea 'ali'ali kau siamolu. Ma si manga
         kwau dao kau, nau kwau rikia lelea sa na imole ki ne da bae rara'a da too naa 'ana
         suukwaia, ma ka langi lau tofa si baea ki bana ne da thaea.
         20 Si manga tha God 'e 'inito faafi kolu, na doo baita 'e langi lau si baea ki, na suukwaia
         nia 'ana.
         21 Aia, ma na tae ne molu dooria? Lelea sa 'e langi molu si abulo naa faasia na abulota'alae
         kamolu ki, nau kwau lea mai siamolu 'uria balufilamolu. Sui ta, lelea sa na ilidoolamolu
         'e 'okae, na daolaku mai 'i siamolu kau 'okae laubo, ma kwau faatana fuamolu na liothaua
         nau ma na ade okaelaku.

1 Aia, nau ku rongoa thasa tee ngwane 'amolu na abulolana 'e ta'ae 'asiana. Da thaea
         na ngwane neri 'e garoa na gaa rua nia. Ma na ngwane ki ne 'e langi da si manata mamana
         boroi, 'e langi da si alafaafia abulolae 'urineri.
         2 Ma 'urifita nee molu ka bae rara'a bo 'amolu, sui boroi 'ana ta imole manata mamana
         ka ade 'urineri. Ma 'e 'okae fasi molu ka kwaimanatai. Ma ka 'okae laubo lelea sa
         molu si alafaafia nia ka too 'i malutamolu.
         3 -
         4 Si manga neri nau ku too tau boroi 'aku faasi kamolu. Sui ta, 'e ilingia bana thasa
         ku too baku fone kamolu, sulia na manatalaku 'e fii 'asiana suli kamolu. Ma nau ku
         ketoa na ngwane ne ilia si doo ta'ae 'urineri. Nau ku tala'ana ketolana sulia na suukwaia
         nau faasia na Aofia kolu tha Jisas. 'Ana si manga molu ofu, 'e ilingia ne nau ku too
         baku fone kamolu laubo, ma meli ka too 'ana suukwaia faasia na Aofia kolu tha Jisas.
         5 Ma 'ana suukwaia neri, nau ku bae fifii fasi molu ka ekwatana naa na ngwane neri
         fasi tha Saetan ka nagaa 'ana nonina, fasi na mangona ka moori faasia na kwakwaelae
         ne tha God kau fala 'ana fe Dani ne na Aofia tha Jisas kau oli mai 'ania.
         6 'E langi si 'o'olo fasi molu ka bae naunau! Sulia molu thaitamana ne si baea bae
         'e bae 'urii, “Ta kae si isi bana ne 'e tathafia 'i laona gwe kumu lalau 'ana berete.”
         Ma 'e 'urineri laubo, ta ngwane ne abulolana 'e ta'ae, 'e tala'ana kau talaia imole
         'oro 'uria lealae sulia nia.
         7 Nia nee, 'e 'okae fasi molu ka lafua na ngwane ta'ae neri ne ilingia isi faasi kamolu,
         fasi ka langi ta ta'alae 'i malutamolu. Ma lelea sa molu ka roosulia si doo neri,
         molu kau ilingia na berete faalu ne langi ta isi 'i laona. Ma nau ku thaitamana kamolu
         molu 'urineri naa. Sulia ne na fafangaa kolu 'e kwaimaakwali naa, sulia tha Jisas
         Kraes ne 'e ilingia na kae sipsip ne da afuafu naa 'ania 'ana fafangaa kera Jiu ne
         da 'alangia 'ana “Fafangaa 'ana Tathalae.”
         8 Ma sulia ne 'e 'urineri, si manga kolu fanga 'ana na “Fafangaa 'ana Tathalae,” 'e
         langi kolu si 'ania berete 'ua naa ne 'e too 'ana isi 'ana abulota'alae 'i laona,
         kolu 'ania 'akolu na berete ne 'e langi ta isi 'ana abulota'alae 'i laona, sulia na
         abulolakolu 'e 'o'olo teefau naa, ma na baelakolu ka mamana laubo.
         9 'I laona kekedalae bae ku fala kau fuamolu 'i nao, nau ku thaea kau fuamolu 'e langi
         molu si 'ado lau fonea imole ki ne na oea 'e too 'i laona moorilada.
         10 Ma 'e langi kwasi bae sulia imole ki ne langi da si manata mamana 'ana tha God ne
         na oea 'e too 'i laona moorilada, ma langi na ngwane 'agudoo, ma langi na ngwane bebeli,
         ma na imole ki ne da foasia nunui doo ki. Lelea sa kolu too 'i laona molaagali nee,
         'e 'afitai kolu ka too faasia na imole ta'ae ki 'urineri.
         11 Sui ta, si doo bae ku bae sulia 'e 'urii, 'e langi kolu si 'ado fonea na imole ki
         ne da thaea thasa da manata mamana 'ana tha Jisas Kraes, ma na oea ka too 'i laona
         moorilada, ma da ka 'agudoo, ma da ka foasia nunui doo ki, ma da ka bae ta'ae sulia
         imole ki, ma da ka kuu 'asiana na waen, ma da ka beli. 'E langi molu si fanga fonea
         imole 'urineri ki.
         12 -
         13 Imole ki ne 'e langi da si manata mamana 'ana tha Jisas Kraes, 'e langi kolu si tala'ana
         tooketalada. Tha God 'ana ne kau tooketa kera. Sui ta, lelea sa ta ngwane 'akolu na
         imole manata mamana ki 'e ilia ta si doo ta'ae 'urineri, kolu tala'ana kolu kau tooketa
         nia. Sulia na Kekedalae Abu bae 'e bae 'urii, “Lelea sa ta ngwane 'amolu ne 'e ta'ae
         ma ka too 'i laona figua kamolu, molu ka taria faasia ofulae fone kamolu.”

1 Si manga ta ngwane 'amolu 'e olisusuu fonea ta ngwane ne manata mamana laubo, 'e
         langi si 'okae fasi nia ka lea siana ngwane ni keketoa ki ne langi da si manata mamana
         'ana tha Jisas Kraes 'uria 'olosilana. 'E 'okae fasi nia ka lea 'ana siana imole nia
         ki tha God, fasi da ka 'olosia si doo neri.
         2 Fulingana sa molu ka thaitamana bo ne imole nia ki tha God dau ketoa imole ki 'i
         laona molaagali. Ma sulia molu tala'ana adelae 'urineri, molu thaitamana laubo 'ana
         ne molu kau 'olosia bo 'amolu kae si doo ki 'ana si manga neri.
         3 Fulingana sa molu ka thaitamana bo ne kolu kau ketoa laubo na enselo ki. Nia nee,
         'e tatha 'asiana fuakolu ne kolu tala'ana 'olosilana kae si doo ki 'ana si manga neri.
         4 Lelea sa ta ngwane 'amolu ka olisusuu fonea ta ngwane laubo ne 'e manata mamana,
         'e langi si 'okae fasi nia ka lea siana ngwane ki ne 'e langi da si manata mamana
         'uria 'olosilana.
         5 Si manga ta ngwane 'amolu 'e lea siana ta ngwane ni keketoa 'urineri, 'e ta'ae 'asiana
         ma 'e tala'ana 'idalae 'ania. Nau ku fiia alamia tai imole manata mamana ki 'i laona
         maetoaa kamolu da liotoo, ma da ka thaitamana bada 'olosilana si doo ki 'i malutamolu.
         6 Sui ta, kamolu, si manga ta ngwane 'e olisusuu fonea ta ngwane laubo 'i malutamolu,
         nia ka lea siana na ngwane ni keketoa ne langi si manata mamana 'ana tha Jisas Kraes
         'uria 'olosilana. Ma si doo neri 'e langi si 'okae!
         7 Ma 'ana si manga ne molu olisusuu fone kamolu kwailiu, 'e faatana ne 'e langi molu
         si roo bo sulia na kwaidoorilae nia tha Jisas Kraes. Na kwaikefusilae ne molu ilia
         si manga neri 'i maana imole ki ne langi da si manata mamana, 'e langi si 'okae. 'E
         tee ore 'okae lelea sa molu ka alamatana dooramolu ki da ka ilia si doo ta'ae ki 'ani
         kamolu, ma da ka ngala naa si doo kamolu ki, ma ka langi molu si lea siana na ngwane
         ni keketoa ki.
         8 Sui ta, kamolu imole ki ne molu manata mamana, molu ade ta'ae fuamolu kwailiu, ma
         molu ka beli kamolu kwailiu naa.
         9 Kamolu molu thaitamana na imole ki ne abulolada 'e ta'ae, 'e 'afitai da ka too 'i
         laona toolae nee tha God 'e 'inito faafia. 'E langi molu si manata mamana 'ana ta
         sukelae. Na imole ki ne da too 'ana oea, ma na imole ki ne da foasia nunui doo ki,
         ma na imole kaubare ki, ma na imole ki ne da kaubare fonea imole ki, ma na keni ki
         ne da kaubare laubo fonea keni ki,
         10 ma na ngwane bebeli ki, ma na ngwane 'anggu doo ki, ma na imole ki ne da kuu lilinge
         'ana waen, ma na imole ki ne da bae ta'ae sulia imole 'e'ete ki, ma na ngwane susuke
         ki, 'e langi ta imole 'ada si ruu 'i laona ofuofulae ne tha God 'e 'inito faafia.
         11 'Ana si manga bae 'e sui na kau, tai imole 'amolu ne abulolada 'e 'urineri. Sui ta,
         'ana si manga neri, tha God 'e manatalukea naa na abulota'alae kamolu ki, ma molu
         ka folaa naa faasia na abulota'alae kamolu ki, ma tha God ka konitai kamolu naa fuana
         'i tala'ana. Sulia na Aofia kolu tha Jisas Kraes fonea na Mangoedoo nia God kolu daru
         adea molu ka 'o'olo naa.
         12 Ta ngwane 'amolu 'e bae 'urii, “Nau ku thaitamana kwau ilia baku doo ki sui.” Nau
         ku olisi 'urii 'ani nia, “Sui boroi 'ana 'oko thaitamana ililana doo ki sui, na doo
         ki sui 'e langi si 'okae fuamu.” Nau laubo, ku thaitamana ku ilia baku na doo ki sui.
         Sui ta, 'e langi kwa si alamatana ta si doo ka 'inito faafi nau.
         13 Ma ta ngwane 'amolu lau 'e bae 'urii, “Na fanga naa na doo fuana rakena ngwane, ma
         na rakena ngwane naa na doo 'uria fanga.” Nau ku olisi 'urii laubo 'ania, “Tha God
         kau faasuia na fanga fonea na rakena ngwane.” Ka 'urineri laubo, na nonikolu 'e langi
         lau doo 'uria kaubarelae, sulia na Aofia 'e thaungana nonikolu fuana 'i tala'ana.
         Ma na Aofia 'e tanggi laubo sulia nonikolu.
         14 Tha God 'e taea na Aofia tha Jisas faasia na maea, ma nia kau taea laubo nonikolu
         'ana suukwaia baita nia.
         15 Molu thaitamana kolu imole ki ne kolu manata mamana, na nonikolu naa ta bali bo 'ana
         nonina tha Jisas Kraes. Nia nee, 'e langi si tala'ana kolu kau ilia ta si doo 'ana
         ta bali 'ana nonina tha Jisas Kraes 'uria ofulae fonea ta keni kaubare!
         16 Fulingana sa molu ka thaitamana ne lelea sa ta ngwane 'e tio fonea ta keni kaubare,
         na roo nonidarua 'e thau naa 'ana tee si noni. Sulia na Kekedalae Abu bae 'e bae folaa
         sulia ka 'urii, “Na roo imole neri ki daru thau naa 'ana tee si noni.”
         17 Aia, ma na ngwane ne manata mamana 'ana Aofia tha Jisas, na moorilana fonea na moorilana
         tha Jisas daru alua bo tee doo.
         18 Molu ka too faasia kaubarelae. Na ta'alae ki sui ne imole ki da ilia 'e langi si
         nagaa bo nonida, sui ta, ma imole ki ne da too 'ana oea da nagaa sui naa nonida 'i
         talada.
         19 Fulingana sa molu ka thaitamana bo ne na nonikolu nee na beu abu nia na Mangoedoo
         Abu ne tha God 'e fala fuakolu. 'Urineri, 'e langi lau kolu 'i tala'akolu ne 'e 'inito
         faafia na nonikolu, sulia kolu ne na doo nia ki tha God.
         20 Sulia tha God 'e foli olitai kolu 'ana maelana Ngwela nia. Nia nee, na doo ki sui
         ne molu ilia 'ana nonimolu, molu ka ade 'okae 'ana 'uria faare 'initolae 'ana tha
         God.

1 Aia, nau ku kedaa na kau si olisilae nau sulia na soetoolae kamolu ki bae molu kekeda
         ma molu ka soetalafana mai. Molu soetoo 'urii bae, “'Urii ma, 'e 'okae bana fuana
         ngwane ka langi si tio ofu fonea 'afe nia?”
         2 Ma nau ku thaea, 'e 'okae fasi ngwane ki sui da ka too 'ana 'afe, ma ka 'okae laubo
         fuana keni ki sui da ka too 'ana arai, fasi da ka too faasia kaubarelae.
         3 Ma 'e 'okae fasi na arai ka tio ofu 'ana fonea 'afe nia. Ma ka 'okae laubo fuana
         'afe ka tio ofu 'ana fonea arai nia. Sulia 'e langi si 'okae fuana ta imole 'adarua
         ka otenia 'ana ta imole ai.
         4 Sulia na keni 'e langi si baita 'ana nonina 'i tala'ana, na arai 'ana ne baita 'ana
         'afe nia. Ka 'urineri laubo fuana ngwane, 'e langi si baita 'ana nonina 'i tala'ana,
         na 'afe nia laubo ne 'e baita fuana.
         5 'E langi si 'okae fasi daru ka too 'e'ete faasi keerua kwailiu. Sui boroi 'ana ka
         'urineri, lelea sa daru alafaafia toolae faasia tio ofulae 'ana ta kae si manga fasi
         daru ka foa suukwai, 'e 'okae bana. Sui 'ali'ali laubo daru ka oli daru ka tio ofu
         lau, ade'ana 'urineri tha Saetan ka siitatha 'ani keerua 'ana ilitooa ki, sulia 'e
         ngwaluda fuamolu 'uria roolae sulia na kwaidooria ta'ae ki.
         6 Molu ka gwagwa alinga 'okae: Nau ku alamatana fasi daru ka too faasia tio ofulae
         fonedarua kwailiu sulia ta kae si manga kukuru. Sui ta, ma langi nau kwa si bae fifii
         fasi molu ka ade naa 'urineri.
         7 'I laona manatalaku 'i tala'aku, lelea sa imole ki sui da ka too ilingi nau ne langi
         kwasi too 'ana 'afe, nia 'e 'okae bana. Sui ta, nau ku thaitamana na falelae ne tha
         God 'e fala fuakolu 'e langi ka si bobola teefau. Sulia na falelae nia fuana tai imole
         ki 'e ngwaluda 'uria toolae talifilida. Ma na falelae nia fuana tai imole ki lau,
         'e ngwaluda bana fasi da ka too ofu 'i laona maikwainalae.
         8 Si manga neri ku bae fuana 'oru ngwane ki ma na 'oru keni ki, nau ku thaea 'e 'okae
         'asiana lelea sa molu ka lio mai suli nau ne langi kwa si arai.
         9 Sui ta, lelea sa 'e 'afitai fuana tai imole 'amolu fasi molu ka otekamolu 'ana na
         kwaidooria kamolu ki 'ana noni, 'e 'okae fuamolu fasi molu ka 'afe ma molu ka arai.
         Sulia 'e 'okae fuamolu fasi molu ka arai 'amolu ma molu ka 'afe 'amolu ade'ana 'urineri
         molu ka too 'ana 'afitaia 'ana kwaidooria 'ana noni.
         10 Si manga neri laubo nau ku bae fuamolu ngwane ki ne molu arai sui naa ma molu ka
         'afe sui naa, nau ku thaea na bibirangaa neri 'e langi lau sulia lioku, na bibirangaa
         nia na Aofia 'ana neri. Na 'afe ka langi si lukatana arai nia.
         11 Ma lelea sa ta 'afe ka lukatana naa arai nia, 'e 'okae fasi nia ka oli naa siana
         fasi daru ka too ofu lau. Ma lelea sa 'e langi, 'e langi ka si tala'ana nia ka 'afe
         lau. Ma na ngwane 'e langi ka si lukatana 'afe nia.
         12 Nau ku bae lau fuamolu imole manata mamana ki ne molu adea ta imole ne langi ka si
         manata mamana. Nau ku thaea si baea nau nee 'i tala'aku bana, ma 'e langi lau si baea
         fifii nia na Aofia. Lelea sa ta ngwane manata mamana 'ana tha Jisas Kraes, ma nia
         ka too 'ana 'afe ne langi si manata mamana, ma na keni neri ka langi si dooria lukatailana
         arai nia, na ngwane neri laubo 'e langi ka si lukatana 'afe nia.
         13 Ma ka 'urineri laubo fuana keni ne manata mamana. 'E langi nia si lukatana arai nia
         ne 'e langi si manata mamana lelea sa na arai nia 'e dooria daru ka too ofu badarua.
         14 'E langi 'o si 'akwasia sulia ni nia ta keni manata mamana, ma na arai nia ka langi
         si manata mamana, tha God kau faafaalua laubo na arai nia, sulia na 'afe nia. Ma 'e
         'urineri laubo, tha God kau faafaalua na keni ne langi si manata mamana sulia na arai
         nia ne manata mamana 'ana tha Jisas Kraes. Lelea sa si doo neri 'e langi si mamana,
         na ngwela keerua ki da ka ilingia na ngwela kera imole ki ne langi da si manata mamana.
         Sui ta, kolu thaitamana naa ne na ngwela kera ki na ngwela nia ki tha God naa.
         15 Ma lelea sa ta imole 'amolu 'e too 'ana arai ma langi ta 'afe ne langi si manata
         mamana, ma na arai neri ma langi na 'afe neri ka otenia 'ania, molu ka alamatana fasi
         na arai neri ma langi na 'afe neri ka lea na 'ana. Sui boroi 'ana tha God ka alamatana
         si doo neri, nia 'e dooria molu ka too 'ana enoenoa fonea 'afe ma langi na arai ne
         langi si manata mamana 'ana tha Jisas.
         16 Sulia na imole ki ne da manata mamana, 'e langi da si thaitamana 'okae 'ana ne 'afe
         nia ma langi na arai nia kau manata mamana, ma langi lelea sa 'e langi ka langi bo.
         17 Dooraku ki 'ae, toolamolu 'e 'urifita si manga ne molu manata mamana 'ana tha God,
         'e langi si 'okae ne molu ka bulasia, sui ta, molu thaitamana naa ne molu ka ekwatana
         ta'alae kamolu ki. Nia nee na Aofia 'e dooria. Nia naa ne toodoolae nau fuana imole
         manata mamana ki 'ana maetoaa ki sui.
         18 Sulia 'e 'urineri, ta ngwane ne 'e 'irimamalafoa sulia na bibirangaa kera imole ki
         'i Jiu, lelea sa nia ka manata mamana 'ana tha Jisas Kraes, 'e langi nia si lafua
         na mamalafoa neri 'ana 'irimamalafoalae. Ma ka 'urineri laubo, lelea sa na ngwane
         ne 'e langi lau Jiu, ma nia ka manata mamana 'ana tha Jisas Kraes, 'e langi nia si
         'irimamalafoa.
         19 Sulia lelea sa ta ngwane ka 'irimamalafoa ma langi ka langi, nia ka si 'inito bo.
         Sulia si doo 'inito ne, nia 'e roosulia na bibirangaa nia ki tha God.
         20 Kamolu teefau, molu ka lea sulia toolae ne molu too mai 'ania 'i nao si manga molu
         thafali manata mamana 'ana Aofia kolu.
         21 Sulia 'e 'urineri, lelea sa 'oe na ngwane tofa rao 'ana si manga 'o manata mamana,
         'e 'okae bana, ma 'oko takwe suukwai naa. Sui ta, lelea sa ka ngwaluda bana fuamu
         'oko too thakwadoloa, 'oko fala 'oe 'i tala'amu 'uria too thakwadoloalae.
         22 Si manga na Aofia 'e soea ta ngwane ne tofa rao, nia 'e alua nia ka thau 'ana ngwane
         thakwadoloa nia na Aofia. Ma ka 'urineri laubo na ngwane too thakwadoloa ne tha Jisas
         Kraes 'e soea, nia ne ngwane tofa rao nia tha Jisas Kraes.
         23 Aia, tha God 'e foli kamolu 'ana na maelana tha Jisas Kraes. Nia nee, ka langi molu
         si tofa rao fuana imole ki.
         24 Dooraku ki 'ae, na toolae 'urifita ne molu too mai 'ania si manga molu manata mamana
         'ana tha God, 'e langi si 'okae fasi molu ka talana, molu thaitamana naa ne molu ka
         ekwatana ta'alae kamolu ki.
         25 Aia, si soetoolae kamolu sulia na ngwane ne langi si too 'ua 'ana ta 'afe ma na ai
         ne langi si too 'ua 'ana ta arai, 'e langi kwasi too 'ana ta si baea fifii faasia
         na Aofia. Sui ta, nau ku kedaa na manatalaku bana, ma molu ka fiitooku sulia nau na
         ngwane ne na Aofia 'e manatai nau.
         26 Ma na manatalaku 'e 'urii: Sulia kolu imole manata mamana ki kolu daotoona 'afitaia
         baita 'ana si manga neri, 'e 'okae fasi molu ka too 'ana toolae ne molu too mai 'ania
         'i nao.
         27 Nia nee, lelea sa ta ngwane ka too naa 'ana 'afe, 'e langi nia si lukatana naa. Ma
         lelea sa ta ngwane 'e langi si too 'ua 'ana ta 'afe, 'e langi nia si rofe lau 'uria
         ta keni 'uria adelana.
         28 Ma boroi 'ana ka 'urineri, lelea sa ta ngwane ka arai, nia 'e langi si garo bo. Ma
         ka 'urineri laubo, lelea sa ta keni ka 'afe, nia 'e langi si garo bo. Aia, sulia si
         tae ne nau ku thaea fuamolu 'e 'okae lelea sa 'e langi molu si arai ma langi molu
         si 'afe, sulia nau ku dooria fasi ka langi molu si too 'ana 'afitaia 'oro 'ana molaagali.
         29 Aia, doora ki 'ae, na maalutana si baea nau 'e 'urii: Na moorilakolu 'e langi si
         tau bo 'i laona molaagali nee. 'E langi bo ta si doo 'ana ne lelea sa 'oko arai ma
         langi ka langi.
         30 'E langi bo ta si doo lelea sa 'oko angi, ma langi 'oko ngwaela, ma langi 'oko foli,
         ma langi 'oko langi dodoloa 'asiana 'ana ta si doo.
         31 Nia 'e 'urineri laubo, na ngwane ne manata 'a'abo sulia doo ki 'ana molaagali, kera
         'e langi da si ade lau ilingia na doo neri ki 'e baita 'i laona moorilada, sulia na
         molaagali nee 'e karangi sui naa.
         32 Aia, nau ku dooria fasi na 'afitaia ki 'i laona molaagali nee ka langi si faa'aberotai
         kamolu. Na ngwane ne 'e langi si arai, 'e 'a'abo bana 'ana raoa fuana Aofia. Nia 'e
         dooria faanonithathalalana Aofia.
         33 Sui ta, na ngwane ne arai naa, nia 'e manata 'asiana sulia si doo ki 'ana molaagali,
         sulia 'e dooria faanonithathalalana 'afe nia.
         34 Ma 'ana si manga ki sui nia 'e manata sulia roo si doo, na kwaidooria nia na 'afe
         nia ma na kwaidooria nia na Aofia. Ma ka 'urineri laubo, na keni ne 'e langi si too
         'ana arai, nia 'e manata bo 'uria na raoa fuana na Aofia, sulia nia 'e fala naa moorilana
         ma na nonina fuana tha God. Ma lelea sa ta keni 'e too 'ana arai, nia 'e manata bana
         sulia si doo ki 'i laona molaagali, sulia 'e dooria faanonithathalalana arai nia.
         35 Ma 'e langi kwa si thaea si doo neri ki 'uria falelana 'afitaia fuamolu. Nau ku thaea
         'aku si doo neri ki, sulia ku dooria 'adomilamolu, fasi molu ka rao 'okae, ma molu
         ka liothau 'ana Aofia, ma ka langi lau si doo 'uria luilamolulae faasia.
         36 Aia, lelea sa da ka alu faafia ta thaari fuana ta ngwane daraa, ma lelea sa na kwaidooria
         nia 'ana noni ka baita 'asiana, ma nia ka dooria adelana thaarii neri, 'e 'okae fasi
         nia ka adea 'ana. Ma lelea sa 'e adea na keni neri, daru si abulo ta'ae bo.
         37 Sui ta, lelea sa ngwane daraa neri ka otenia 'ana arailae, ma lelea sa nia ka thaitamana
         daulae faafia na kwaidooria nia 'ana noni, 'e 'okae fasi nia ka langi si adea ta ai.
         38 Nia nee, 'e 'okae bana lelea sa molu arai ma molu ka 'afe. Ma 'e 'okae ka tatha lelea
         sa 'e langi molu si arai ma ka langi molu si 'afe.
         39 Aia, ma lelea sa ta keni ka too 'ana arai, 'e langi si 'okae fasi nia ka lukatana
         arai nia. Ma lelea sa na arai nia ka mae, na keni neri 'e thaitamana ka 'afe lau 'ana
         ta ngwane ne 'e dooria, sui ta, ngwane ne 'e manata mamana naa 'ana tha Jisas Kraes
         ilingi nia laubo.
         40 Ma sui boroi 'ana ka 'urineri, lelea sa nia 'e langi si 'afe lau, nia naa ne nonithathala
         ka tatha. Nia nee na manatalaku bana 'e 'urineri, sui ta, nau ku thaitamana na Mangoedoo
         Abu nia tha God naa ne faatana fuaku.

1 Aia, nau ku kedaa kau 'uria olisilana si soetoolae kamolu bae sulia na fanga ne da
         afuafu 'ana fuana nunui doo ki. 'E mamana, kolu sui bo kolu thaitamana doo oro ki
         sulia tha God. Sui boroi 'ana ka 'urineri, 'e langi si 'okae 'uria naunaulae sulia
         na thaitamedooa kolu ki. Sui ta, liothaua ne 'e adea ma kolu ka kwai'adomi fuakolu
         kwailiu.
         2 Ma sa ni ti ne ka thaea nia 'e thaitamedoo doo 'asiana, 'e langi nia si thaitamana
         bo ta si doo.
         3 Sui ta, na ngwane ne liothau 'ana tha God, tha God 'e thaitamana.
         4 Iuka, sulia na fanga ne da afuafu 'ana fuana nunui doo ki, kolu thaitamana na nunui
         doo ki 'e langi da si moori mamana bo. Sulia kolu thaitamana talifilia tha God bo
         ne 'e mamana.
         5 Sui boroi 'ana tai ngwane ki da ka foasia doo 'oro ki 'i thalo ma 'i laona molaagali
         laubo, ma da ka thaea thasa na doo neri ki naa na god ki ma na aofia ki,
         6 kolu thaitamana tee God bo ne 'e too, ma nia na Maka ne thaungana doo ki sui, ma
         kolu ka moori fasi kolu ka rao fuana. Ma kolu too 'ana tee Aofia bo tha Jisas Kraes
         ne 'adomia tha God 'uria thaungailana doo ki sui, ma nia ka fala laubo mooria fuakolu.
         7 Ma tai imole ki ne da manata mamana, 'e langi da si thaitamana bo na nunui doo ne
         'e langi lau doo mamana ki. Ma sulia 'e tau na mai, da rikia naa imole ki da foasia
         na nunui doo 'oro ki, da ka manata thasa na fanga ne da afuafu 'ana fuana nunui doo
         ki, nia naa na fanga kera na nunui doo ki. Ma ka ngwaluda fasi da ka kwaimanatai lelea
         sa da 'ania na fanga 'urineri, ma da ka fiia thasa da ilia doo ta'ae ma da ka bilia
         'i maana tha God.
         8 Sui ta, nau ku thaea fuamolu, 'e 'afitai fuana ta fanga ka 'adomi kolu 'uria faanonithathalaa
         tha God. Sulia lelea sa kolu 'ania ta fanga, 'e tofa doo bana fuana tha God, ma lelea
         sa 'e langi kolu si 'ania, 'e langi si 'e'ete bo.
         9 Sui boroi 'ana ka 'urineri, molu ka lilio 'okae, ade'ana 'urineri ka faagaroa manatalada
         tai imole manata mamana ki da ka ilia ta si doo ne manatalada 'i talada 'e thaea fuada
         thasa 'e garo 'uria ililana.
         10 Molu ka liosuli 'okae 'ani kamolu ade'ana 'urineri si doo ne ka fuli: Imole manata
         mamana ki ne da manata sulia thasa 'e garo 'uria 'anilana fanga neri da afuafu 'ana
         fuana nunui doo ki. Ma da rikia ne molu 'ania fanga neri 'i laona beu abu kera na
         nunui doo ki. Molu thaitamana 'e langi ka si garo 'uria 'anilana fanga 'urineri ki.
         Sui ta, molu ka fala rakealae fuada 'uria 'anilana fanga ne da afuafu 'ana fuana nunui
         doo, ma da ka ilia si doo ne mangoda 'e thaea fuada ne 'e garo.
         11 Ma 'urineri na dooramolu ne manata mamanalae nia si suukwai 'ua, na moorilana kau
         ta'ae, sulia na abulolamolu 'ana thaitamedooa kamolu. Ma na ngwane neri, tha Jisas
         Kraes 'e mae naa 'usi nia.
         12 Si manga molu ilia doo ta'ae 'ana tai imole manata mamana ki 'ana falelana rakealae
         fuada 'uria ililana si doo ne da manata sulia 'e garo, molu ilia naa doo ta'ae 'ana
         tha Kraes laubo.
         13 Nia nee, 'e 'afitai 'asiana ku 'ania ta si fanga ne dooraku 'e rikia ma 'e adea nia
         ka lea garo. Sulia 'e langi kwa si dooria na dooraku ka ilia ta si doo ne manatalana
         'i tala'ana 'e thaea ne 'e garo fuana 'uria ililana.

1 Aia, nau nee, nau ta ngwane nonilaa nee. Ma nau ta aposol, ma ku rikia naa tha Jisas
         na Aofia kolu. Ma molu ka manata mamana 'ana Aofia sulia na raoa ne ku ilia fuana.
         2 Nia nee, molu ka thaitamana nau naa ne ta aposol, boroi 'ana tai imole ki da ka thaea
         'e langi. Molu thaitamana sui naa, sulia na manata mamanalae kamolu ki 'ana Aofia
         ne faatana na raoa nau ilingia ta aposol.
         3 'Ana si manga tai imole ki da balufi nau, nau ku olisi 'urii 'ani kera:
         4 Nau ku too 'ana suukwaia 'uria ngalilana fanga ma na kuulae faasia ni ti kera ne
         nau ku toodoo fuada. Sui ka 'urineri boroi 'ana, nau kwasi ngala bo.
         5 Ma ku too 'ana suukwaia 'uria adelae sulia tha Pita fonea tai aposol ki, ma na doorana
         ki tha Jisas, ne da too 'ana 'afe manata mamana ki ne da lea foneda 'ana leaa kera
         ki. Sui boroi 'ana ka 'urineri, nau kwasi too 'ana ta 'afe.
         6 Tha Banabas fone nau, miri too laubo 'ana suukwaia ilingia tai aposol ki 'uria ngalilana
         malefo fasi miri ka si 'a'abo 'ana raoa 'e'ete. Sui boroi 'ana ka 'urineri, miri rao
         laubo 'uria folilana fanga kamiria ki.
         7 Ma ta ngwane ni firu boroi, 'e langi ka si ilia na raoa 'e'ete 'uria folilana fanga
         nia. Ma ta ngwane ne 'e fasia mingge doo ki, 'e thaitamana 'anilana na fufue doo 'ana
         'ai ki ne nia 'e fasia. Ka 'urineri laubo fuana ngwane ne liosulia na ferae sipsip
         nia, sulia 'e thaitamana ka ngala laubo na susu faasia susuda 'uria kuufilana.
         8 Ma 'e langi lau si doo neri ki talifilida bo ne ku faabobolangana 'ana si doo ki
         'i laona molaagali nee. Sulia na bibirangaa ki faasia tha Mosis 'e thaea laubo si
         doo neri.
         9 Sulia 'i laona bibirangaa nia ki tha Mosis, 'e bae 'urii, “Na buluka ne rao 'uria
         urilana mingge doo ki, 'e thaitamana ka 'ania tai si doo, ma 'e langi 'o si bokotaa
         fakana.” Ma tha God 'e langi si bae sulia si doo neri sulia na buluka ki bana.
         10 Sui ta, nia 'e bae laubo suli kameli na ngwane toodoo ki 'ana Faarongolae 'Okae.
         Nia naa nee, ngwane ne fasia na mingge doo ki ma na ngwane ne 'e koni doo, keerua
         sui bo ne daru kwaimaakwali 'uria ngalilana tai fufue 'ai 'ana si manga na uuni 'ai
         'e maua.
         11 'E 'urineri laubo fuameli, sulia meli faatalo 'ana Faarongolae 'Okae ilingia ta ngwane
         bae 'e fasia mingge doo 'i laona thaegano. Nia nee, 'e 'okae fasi meli ka ngala doo
         'okae ki faasi kamolu fasi meli ka moori 'ania 'i laona molaagali nee.
         12 Ma lelea sa tai imole ki ne da toodoo fuamolu da tala'ana ngalilana na doo neri ki
         faasi kamolu, tama kameli meli tala'ana tathalae 'uria ngalilana doo neri ki faasi
         kamolu. Sui boroi 'ana miri ka too 'ana suukwaia 'urineri, 'e langi miri si gani kamolu
         bo 'uria ta si doo, sulia miri nonimaabe 'uria tathalae 'i laona 'afitaia ki, fasi
         imole 'oro ki da ka rongo 'ali'ali 'ana Faarongolae 'Okae sulia tha Jisas Kraes.
         13 Kamolu molu thaitamana imole ki ne da rao 'i laona Beu Abu nia tha God, da ngala
         naa fanga kera ki faasia 'i laona Beu Abu nia tha God, sulia da 'ania na afuafulae
         ki faasia na fuli ere ni kwaisuusia neri.
         14 Ka 'urineri laubo, na Aofia 'e thaea na ngwane ki ne da faarongo 'ana Faarongolae
         'Okae, da tala'ana da ka ngala si doo ki 'uria moorilada 'i laona molaagali 'uria
         si raoa neri da ilia.
         15 Sui boroi 'ana nau ku too 'ana suukwaia 'uria ngalilana doo neri ki faasia tai imole
         ki ne ku toodoo fuada, 'e langi kwa si gania ta si doo faasia ta ngwane. Ma 'i tari'ina,
         nau kwasi kedaa si doo neri fasi ku ngala ta si doo. Nau ku bae 'okae 'aku suli nau
         'i tala'aku, sulia 'e langi kwasi ngala ta si doo faasia imole ki ne ku toodoo fuada.
         Ma 'e 'okae lelea sa nau ku mae 'ana fioloa sui fatai nau ku fi gani kamolu 'uria
         ta si doo, sulia nau kwasi dooria na bae 'okaelae nau ka thau bana 'ana ta tofa doo
         'urineri.
         16 Ma 'e langi si ngwaluda fasi nau ku bae 'okae sulia na faatalolae 'ana na Faarongolae
         'Okae, sulia na Aofia 'e fale nau 'uria ililana. Nia nee, kwakwaelae nia fuaku kau
         baita lelea sa 'e langi kwa si faarongo 'ana Faarongolae 'Okae.
         17 Lelea sa nau ku faatalo sulia na kwaidooria nau, 'e ngwaluda fasi nau ku ngala naa
         malefo. Sui ta, 'e langi kwa si maasia ta malefo, sulia tha God 'e fiitoo 'ani nau
         'uria ililana raoa ne 'e fale nau mai 'uria.
         18 Aia, tae ne na kwaiaraa nau 'uria raoa nee? Na kwaiaraa nau, nia ne 'uria faarongolae
         'ana Faarongolae 'Okae fuana imole ki, ma ka langi kwa si ngala ta fofolilae 'uria
         tae ne nau ku ilia, sui boroi 'ana ka tala'ana ganilae 'uria ta si doo fuaku.
         19 Si doo nee 'e 'inifitaa ne 'e langi ta ngwane ka si suumai nau 'uria roolae sulia,
         sulia da foli nau. Sui boroi 'ana ka 'urineri, nau ku rao suukwai fuana imole ki sui
         ilingia ta ngwane rao, fasi na imole 'oro ki da ka manata mamana 'ana tha Jisas Kraes.
         20 Nia nee, 'ana si manga ku too fonea imole ki 'i Jiu, nau ku roosulia bibirangaa kera
         Jiu ki, fasi ku 'adomi kera 'uria manata mamanalae. Ma sui boroi 'ana 'e langi kwa
         si too bo 'i farana si baea fifii nia ki tha Mosis, nau ku roo laubo sulia ilingi
         kera, fasi ku 'adomi kera 'uria manata mamanalae.
         21 Nia 'e 'urineri laubo 'ana si manga ku too fonea imole ki ne langi lau Jiu, nau ku
         roosulia laubo bibirangaa kera ki, ma ka langi kwa si roosulia bibirangaa kera Jiu
         ki, fasi ku 'adomi kera 'uria manata mamanalae. Ma 'e langi kwa si thaea ne nau ku
         aburongo 'ana baea fifii nia ki tha God, sulia nau ku roo 'aku sulia si baea fifii
         nia ki tha Jisas Kraes.
         22 Ma ka 'urineri laubo, 'ana si manga ku too fonea na imole ki ne manata mamanalae
         kera 'e langi si suukwai 'ua, nau ku too ilingi kera laubo, fasi nau ku 'adomi kera.
         'Urineri, 'ana bibirangaa 'oro ki, nau ku too ilingia na imole ki sui, fasi nau ku
         'adomia tai imole ki 'ani kera 'uria manata mamanalae 'ana tha Jisas Kraes.
         23 Nau ku ilia si doo neri ki, fasi na imole 'oro ki da ka manata mamana 'ana Faarongolae
         'Okae, ma nau kwau ngala si doo 'okae ki ne na Faarongolae 'Okae 'e bae sulia.
         24 Aia, molu thaitamana lelea sa na fitalae 'ana kwakwaitaluilae, ngwane 'oro ki ne
         'uria kwakwaitaluilae, boroi 'ana tee ngwane bo ne kau siitatha ma ka ngala kwaiaraa.
         Aia, kamolu imole ki ne molu manata mamana 'ana tha Jisas Kraes, molu ka rao suukwai
         'uria roolae sulia si doo ki ne tha God 'e dooria ilingia ta ngwane ne fita 'ali'ali
         ka siitatha 'ana kwakwaitaluilae, fasi tha God naa kau kwaiarangai kamolu.
         25 Aia, na ngwane ne 'e lea 'uria fitalae, nia ka suasulia nonina 'i tala'ana, fasi
         na nonina ka tala'ana fita 'ali'alilae, ma nia ka ngala ta kwaiaraa ne 'e thaitamana
         kau funu laubana. Ma na imole ki ne kolu manata mamana, kolu ka suasulia nonikolu
         'i talakolu fasi kolu ka ngala kwaiaraa ne kau totoo firi.
         26 Nia nee, nau ku suasulia noniku 'i tala'aku ilingia ta ngwane ne fita 'ali'ali ma
         ka lea 'o'olo 'uria si kula ni faasuilana fitalae. Ma nau ku ilingia laubo ta ngwane
         ne firu 'ana kwaikumulilae ma na maekumu nia ki 'e totoo si tala bo.
         27 Ma nau ku suasulia noniku, ade'ana 'urineri lelea sa 'e langi, boroi 'ana nau na
         ngwane ne ku toodoo fuana imole ki, tha God ka si kwaiarangai nau bo.

1 Aia, dooraku ki 'ae, molu ka manata sulia na kokoo abu kolu ki na imole ki 'i Jiu.
         'Ana si manga tha God 'e talaida 'ana na barobaro, ma da ka too folo 'ana asi.
         2 Nia 'e ilingia da sisiuabu 'ana barobaro fonea na asi fasi da ka thau 'ana bare ngwane
         fafurongo nia ki tha Mosis.
         3 Ma kera sui bo da ka 'ania fanga tha God 'e fala fuada,
         4 ma da ka kuufia laubo na kafo ne 'e fala fuada. Sulia da kuufia na kafo ne 'e lea
         mai faasia na fau ne tha God 'e faatana fuada. Ma na fau neri naa ne tha Jisas Kraes,
         ma 'e langi si lea naa faasida.
         5 Ma sui boroi 'ana tha God ka 'adomi kera 'urineri, na abulolada 'e ta'ae, ma tha
         God 'e langi si nonithathala sulia 'orolana abulolae kera ki 'e ta'ae. Ma sulia si
         doo neri, ne da ka mae 'i laona bali fera kwasi ne da tatha ai.
         6 Ma si doo neri ki 'e fuli 'urineri fuada fasi ka fala na bae fifiilae fuakolu 'ana
         si doo ki ne kau dao mai fuakolu lelea sa kolu ade sulida 'uria doorilana si doo ta'ae
         ki,
         7 ma 'uria foasilana nunui doo ki ilingia tai imole 'ada ki da ilia 'i nao mai. Sulia
         na Kekedalae Abu bae 'e thaea, “Da too 'uria fanga baitalae, ma da ka kuu baita, fonea
         kaubarelae ilingia imole ki 'ana tale bae 'i buri.”
         8 Ma kolu nee, 'e langi kolu si ilia na kaubarelae ki ilingia tai imole ki 'i Israel
         'i nao mai, sulia tha God 'e fala kwakwaelae fuada ma 23,000 'ani kera ne da mae 'ana
         tee fe dani.
         9 Ma 'e langi kolu si ilitoona na Aofia ilingia tai imole ki 'ani kera ne da ade sulia
         na abulota'alae kera ki, ma fasi na baekwa tolo ka 'alamaeli kera.
         10 Ma 'e langi kolu si 'uga, sulia tai imole ki 'ani kera da ade laubo 'urineri, ma
         tha God ka fala mai na enselo 'uria thaumaeliladalae.
         11 Ma 'uria tae ne si doo neri ki ka fuli fuada? Nia 'e 'urineri fasi na imole ki sui
         da ka thaitamana ililana doo 'urineri ki, sui ta, tha God ne 'e langi si nonithathala
         bo sulia. Ma si baea neri ki 'e too naa 'i laona Kekedalae Abu 'uria bae fifiilae
         fuakolu ne kolu too 'i laona fe dani 'i'isi ki.
         12 Aia, ma na ngwane ne fiia thasa na manata mamanalae nia 'e suukwai, nia ka thaitamana,
         ade'ana nia ka ilia laubo ta si doo ta'ae.
         13 Si manga molu daotoona ilitooa, 'e langi lau ta doo faalu, sulia imole 'e'ete ki
         boroi da daotoona laubo ilitooa 'urineri ki. Ma tha God 'e 'adomia 'ana imole ki ne
         da fiitoo, sulia 'e langi ka si ekwatai kamolu fuana ilitooa ne kau talua na suukwaia
         kamolu ki. Ma si manga molu daotoona ilitooa, tha God naa kau fala na suukwaia fuamolu
         fasi molu ka otekamolu 'ana abulota'alae.
         14 Nia nee, doora nau ki 'ae, molu ka too faasia foasilana nunui doo ki.
         15 Aia, kamolu naa na imole liotoo ki. Nia nee, molu ka manata 'okae sulia si baea nau
         ki, ma lelea sa molu alafaafia, molu ka roosulia.
         16 Aia, ma sulia na Fanga Abulae, 'ana si manga kolu kuu 'ana titiu, kolu 'ado fonea
         'ana 'abuna tha Jisas Kraes. Ma na berete ne kolu niia, si manga kolu 'ania, kolu
         'ado naa fonea 'ana nonina tha Jisas Kraes. Ma kolu faabaitaa naa tha God sulia si
         doo neri ki.
         17 Ma tee fe berete bo ne tha Jisas. Sui boroi 'ana kolu ka 'oro, kolu tee nonii doo
         bo, sulia kolu 'ado bo 'ana tee fe berete neri.
         18 Aia, molu ka manata sulia na imole ki 'i Jiu. Si manga tai imole 'ada ne da 'ania
         si doo ne da afuafu 'ana fuana tha God 'i fafona fuli ere, da 'ado laubo 'ana foasilana
         tha God.
         19 Nau ku thaea na nunui doo ki ma na fanga da afuafu 'ana fuana nunui doo 'e langi
         si 'inito. Sulia kolu thaitamana si doo neri ki na tofa doo ki bana.
         20 Ma ku thaea, 'ana si manga da foasia nunui doo, da foasia na anoedoo ta'ae ki, ma
         'e langi da si foasia bo tha God. Nia nee, 'e langi kwasi dooria molu ka 'ado fonea
         na anoedoo ta'ae ki.
         21 Sulia 'e langi molu si tala'ana kuulae 'ana titiu nia na Aofia 'ana Fanga Abu ma
         faasia na titiu 'ana anoedoo ta'ae ki laubo. Ma ka langi molu si tala'ana 'anilana
         na Fanga Abu nia na Aofia fonea na fanga nia na anoedoo ta'ae ki laubo.
         22 Lelea sa kolu ka ade 'urineri, na Aofia ka rakethasu fuakolu. Ma ka langi kolu si
         tala'ana takwelae 'usia na kwakwaelae nia.
         23 Tai imole ki da bae 'urii, “'E tala'ana kolu ka ilia bakolu kwalukaela doo ki ne
         kolu dooria, sulia 'e langi ka si abu bo fuakolu.” Sui ta, nau ku thaea, “Doo ki sui
         'e langi si 'okae, ma na doo ki sui 'e langi si 'adomi kolu kwailiu.”
         24 'E langi kolu si manata bakolu sulia si doo ki ne 'okae fuakolu 'i tala'akolu. Sui
         ta, kolu ka manata laubo sulia si doo ne 'adomia laubo imole 'e'ete ki.
         25 'E 'okae bana 'uria 'anilana si doo ne molu folia 'i maana usia. Ma ka langi molu
         si manata 'a'abo sulia si doo neri 'e lea mai faasia 'i fai.
         26 'E langi ta fanga si abu fuakolu 'uria 'anilana, sulia na Kekedalae Abu bae 'e thaea,
         “Na molaagali ma na doo ki sui 'i laona, na doo nia ki sui bo na Aofia.”
         27 Ma lelea sa ta ngwane ne 'e langi si manata mamana 'ana tha Jisas Kraes ka soe 'oe
         'uria fangalae 'i beu nia, ma 'oko lea naa, 'oko 'ania naa fanga tae ki ne 'e fala
         fuamu 'uria 'anilana. 'E langi 'o si manata 'a'abo 'uria soetalafanalana lelea sa
         na fanga neri da afuafu 'ana fuana nunui doo ki.
         28 Sui ta, lelea sa ta ngwane ka thaea fuamu, “Na fanga neri da afuafu 'ana fuana na
         nunui doo ki,” 'urineri 'e langi 'o si 'ania fanga neri, ade'ana 'urineri na liona
         manatalana neri ka ta'ae.
         29 Si doo neri 'e langi lau sulia na manata lamu. Ma nau kwasi dooria 'oko faaliodilaa
         tai imole 'e'ete. Aia, ta ngwane 'e soetalafaku ka 'urii, “Lelea sa 'e langi ta fanga
         si abu fuaku, 'urifita nee ka langi kwa si tala'ana 'anilana sulia manatalana ta imole
         'e'ete?
         30 Ma lelea sa nau ku tangoa tha God faafia fanga nau, 'urifita nee ta ngwane 'e'ete
         ka ngatafi nau faafia na fanga ne nau ku tangoa tha God 'uria?”
         31 Aia, nau ku olisia ku 'urii: Doo ki sui ne 'o ilia, ma lelea sa 'oko fanga, ma langi
         'oko kuu, 'oko ilia si doo neri ki sui fasi na imole ki da ka tangoa tha God.
         32 Molu ka too 'ana toolae ne 'e langi si fala ta 'afitaia fuana ta imole 'i Jiu, ma
         langi ta ngwane ne langi lau Jiu, ma langi fuana ta ngwane ne 'e manata mamana 'ana
         tha God.
         33 Molu ka ilingi nau, sulia nau ku thasi 'uria faanonithathalalana imole ki sui 'ana
         si doo ki ne nau ku ilia. 'E langi kwasi manata 'uria faanonithathalalaku 'i tala'aku,
         sui ta, nau ku manata 'uria faanonithathalalana imole ki sui, fasi da ka too 'ana
         mooria ne totoo firi.
         
            

         
      
   
      
         11
1 Nia nee, molu ka too ilingi nau, ilingia laubo ne nau ku too ilingia tha Jisas Kraes.
         2 Nau ku faabaita kamolu sulia molu manatatooku sulia dani ki sui, ma molu ka lea sulia
         na toodoolae ne nau ku fala fuamolu.
         3 Ma nau ku dooria fasi molu ka thaitamana tha Jisas Kraes 'e 'inito faafia na imole
         ki sui, ma na arai ki da 'inito faafia na 'afe kera ki, ma tha God ka 'inito faafia
         tha Jisas Kraes.
         4 Nia nee, lelea sa ta ngwane ka foa ma langi ka bae 'ana na baelana tha God, 'e 'okae
         fasi nia ka lafua na kifi faasia na gwauna, sulia si doo neri 'e faatana faabaitalana
         tha Jisas Kraes ne 'e 'inito faafi nia.
         5 Ma lelea sa ta keni ne ka foa ma langi ka bae 'ana na baelana tha God, 'e 'okae fasi
         nia ka 'afu faafia gwauna, sulia si doo neri 'e faatana faabaitalana na arai nia ne
         'inito faafi nia. Na keni ne langi si ade 'urineri, 'e ilingia ta keni ne da sufi
         kukuru 'ana ifuna 'uria faa'idalana.
         6 Si manga 'e langi si 'afu faafia na gwauna, 'e ilingia nia 'e sufi kukuru 'ana ifuna.
         Nia nee, 'e 'okae fasi keni ka alua si doo 'uria 'afulae faafia na gwauna, sulia si
         doo ni 'idalae 'ania fuana keni ka sufia ifuna ma langi ka sufi kukuru 'ana ifuna.
         7 Aia, ma na ngwane ki, da si 'afu faafia gwauda, sulia tha God 'e thaungaida ilingi
         nia 'i tala'ana, ma da ka faatana na 'initooa nia. Ma na keni ki, da ka faatana na
         'initooa kera na ngwane ki.
         8 Sulia si manga tha God 'e thaungana ngwane totongenao, 'e langi lau keni ne thare
         nia. Ma na keni totongenao, tha God 'e thaungana faasia na nonina na ngwane totongenao
         neri.
         9 Ma tha God 'e langi si thaungana na ngwane 'uria 'adomilana keni. Nia 'e thaungana
         'ana na keni 'uria 'adomilana ngwane.
         10 Nia nee, na keni ki da ka too 'ana si doo 'uria 'afulae faafia gwauda fasi na enselo
         ki boroi da ka thaitamana na keni ki da faare baita 'ana arai kera ki.
         11 Sui ta, fuakolu imole ki ne kolu manata mamana 'ana Aofia, ngwane ma keni, kolu reri
         'ani kolu kwailiu. Na keni ka 'adomia ngwane, ma na ngwane ka 'adomia keni.
         12 Sui boroi 'ana na keni totongenao ka lea mai faasia nonina ngwane totongenao, 'i
         tari'ina na keni ne tharea ngwane. Aia, ma na doo ki sui 'e lea mai faasia tha God.
         13 Molu ka manata fasi sulia si doo ne 'okae. Molu thaitamana naa, 'e langi si 'okae
         ne na keni ka foa lelea sa 'e langi si 'afua gwauna.
         14 Ma na ngwane ki, ne kolu thaitamana tha God 'e langi si thaungana na ngwane fasi
         da ka too 'ana ifu tikwa ilingia keni ki. Ma lelea sa na ifuna ngwane ka 'urineri,
         nia 'e 'ida 'asiana.
         15 Sui ta, lelea sa na keni ka alua ifu tikwa, rikilana 'e 'okae 'asiana. Sulia tha
         God 'e fala na ifu tikwa fuana fasi ka 'afu faafia 'ana gwauna.
         16 Aia, lelea sa ta ngwane ne 'e langi si doori alafaafia toodoolae nau sulia si doo
         neri, na olisilae nau fuana 'e 'urii: 'E langi bo ta bibirangaa 'e'ete ne meli toolamana.
         Ma sa ni ti kera ne da manata mamana 'ana tha God 'i laona maetoaa ki sui, da ka ade
         laubo 'urineri.
         17 Aia, sulia si doo ki nau ku kedaa naa fuamolu si manga neri, 'e langi kwa si faabaita
         kamolu. Sulia si manga molu ofu 'uria foalae, na abulolamolu 'e ta'ae, ma 'e langi
         molu si faasuukwaia bo na manata mamanalae kamolu ki, molu faamakethoa 'amolu.
         18 Na etana si doo ku balufi kamolu faafia ne 'e 'urii: Nau ku rongoa si manga ki molu
         ofu, molu too 'e'ete 'i malutamolu, ma molu ka olisusuu fone kamolu kwailiu. Ma nau
         ku thaitamana 'okae 'ana tai si doo ku rongoa 'e mamana.
         19 Mamana 'asiana, na tolilae neri 'e faatai 'okae 'ania ni ti kera ne da lea sulia
         mamanaa nia tha God.
         20 Aia, si manga molu lea ofu mai 'uria Fanga Abulae, 'e langi lau na Fanga Abu mamana
         ne molu 'ania.
         21 Sulia ta bali 'amolu da fanga baita 'ani kamolu, ma 'e langi molu si 'ado naa fonea
         ngwane 'e'ete ki. Nia nee, ta bali 'ana ngwane da ka fiolo bada, ma ta bali 'amolu
         molu ka kuu lelea molu ka gwaulilinge na 'amolu.
         22 Nia nee, 'e 'okae fasi molu ka fanga fasi 'i beu kamolu ki, fasi ka langi molu si
         faa'idaa na imole ki ne fanga kera ki 'e langi ka si 'oro. Sulia si manga molu fanga
         baita 'i maana imole siofaa ki, molu faatana ne 'e langi molu si faare baita bo 'ana
         ofulada na imole manata mamana nia ki tha God. 'E 'urifita, kamolu molu fiia thasa
         nau ku faabaita kamolu sulia na abulolamolu ne 'urineri? 'E langi!
         23 Na toodoolae sulia na Fanga Abulae ne nau ku fala fuamolu, nau ku ngala faasia na
         Aofia bae 'e 'urii: 'Ana fe rodo bae da 'olea maelana Aofia tha Jisas fuana maalimae
         nia ki, nia 'e ngala fe berete,
         24 ma ka faabaitaa tha God faafia, ma 'e niia, ka bae 'urii, “Nia nee na noniku ne ku
         fala fuamolu. Molu ka 'ania 'uria manatatoolaku.”
         25 Ma 'i burina fangalae 'e sui, 'urineri laubo tha Jisas 'e ngala na titiu 'ana waen,
         ma ka bae lau 'urii, “Na titiu 'ana waen nee, 'e ilingia naa na alangaia faalu ne
         tha God 'e thaungana 'ana 'abuku. 'Ana si manga molu kuufia, molu ka manatatooku.”
         26 Nia nee, si manga ki sui ne molu Fanga Abu 'ana berete 'urineri fonea na titiu 'urineri,
         molu ka faatalo 'ania na maelana tha Jisas, ma molu ka ade 'urineri lelea ka dao 'ana
         olilana mai tha Jisas.
         27 Nia nee, lelea sa ta ngwane ka 'ania na berete nia na Aofia, ma ka kuu 'ana titiu
         nia, ma ka ilia bibirangaa ta'ae, nia 'e abulo ta'ae fuana nonina Aofia ma na 'abuna.
         28 Nia nee, sa ni ti 'akolu ne dooria ka Fanga Abu, nia ka manata fasi sulia na abulolana
         'i tala'ana, sui nia ka fi 'ania na berete ma ka fi kuu 'ana na titiu neri.
         29 Sulia lelea sa nia ka langi si manata fasi sulia na nonina na Aofia si manga 'e 'ania
         na berete ma ka kuu 'ana titiu, nia 'e ngala naa kwakwaelae fuana 'i tala'ana 'ana
         si manga 'e Fanga Abu 'urineri.
         30 Nia ne adea ma imole 'oro ki da ka matai, ma da ka maketho, ma tai imole ki da ka
         mae naa.
         31 Ma lelea sa kolu ka filo kolu 'i tala'akolu 'i nao, tha God ka si tooketa kolu.
         32 Sui ta, na Aofia 'e tooketa kolu ma ka fala kwakwaelae ki fuakolu 'ana si manga neri,
         fasi nia si tooketa kolu 'uria maea fonea imole ki 'i laona molaagali 'ana si manga
         ne kau dao mai.
         33 Nia nee, dooraku ki 'ae, si manga molu ofu mai 'uria Fanga Abulae, molu ka kwaimaakwali
         maasi kamolu teefau.
         34 Ma lelea sa ta imole ka fiolo, 'e 'okae fasi nia ka fanga fasi mai 'ana 'i beu nia,
         sui fatai nia ka fi lea 'ana ofulae, ade'ana 'urineri tha God ka fala na kwakwaelae
         fuamolu sulia na bibirangaa kamolu ki 'ana si manga molu ofu 'ana. Ma, sulia tai si
         doo 'e'ete lau, nau kwau 'olosia si manga kwau lea mai siamolu.

1 Aia, doora ki 'ae, nau ku kedaa si baea 'uria olisilana si soetoolae kamolu ki sulia
         na falelae ki faasia na Mangoedoo Abu. Nau ku dooria molu ka thaitamana 'okae 'ana
         falelae ki ne na Mangoedoo Abu 'e fala fuakolu.
         2 Molu thaitamana 'i nao 'ana fatai ne molu manata mamana 'ana tha Jisas, na nunui
         doo ki ne 'e langi si moori, da talai garo 'ani kamolu.
         3 Ma nau ku dooria fasi molu ka thaitamana lelea sa na Mangoedoo nia tha God 'e talaia
         ta ngwane, 'e 'afitai na ngwane neri ka bae tataga 'ana tha Jisas. Ma ka 'urineri
         laubo, lelea sa na Mangoedoo Abu ka si talaia ta ngwane, 'e 'afitai nia ka thaea tha
         Jisas naa na Aofia.
         4 Sui boroi 'ana na Mangoedoo Abu ka fala na falelae 'e'ete kwailiu ki, na falelae
         neri ki 'e 'ito sui bo mai faasia tee Mangoedoo Abu.
         5 Sui boroi 'ana na raoa neri ki na Aofia 'e dooria kolu ka ilia 'e 'e'ete kwailiu,
         tee Aofia bo ne kolu rao fuana.
         6 Sui boroi 'ana kolu ka thaitamana ililana si raoa 'e'ete kwailiu ki, tee God bo ne
         'adomi kolu 'uria ililana.
         7 Ma na Mangoedoo Abu 'e faatana suukwaia nia fuakolu teefau fasi kolu ka rao 'uria
         'adomilakolu kwailiu.
         8 Ma fuana tai imole ki, na Mangoedoo Abu 'e fala na suukwaia 'uria baelae 'ana liotooa.
         Ma fuana tai imole ki na Mangoedoo Abu 'e fala suukwaia 'uria baelae 'ana thaitamedooa.
         9 Ma fuana tai imole ki, na Mangoedoo Abu 'e fala na fiitooa ne suukwai 'asiana. Ma
         fuana tai imole ki, na Mangoedoo Abu 'e fala suukwaia 'uria guralana imole matai ki.
         10 Ma fuana tai imole ki, na Mangoedoo Abu 'e fala suukwaia 'uria ililana si doo ni
         kwelelae 'ania ki. Ma fuana tai imole ki, na Mangoedoo Abu 'e 'adomida 'uria baelae
         sulia baelana tha God. Ma fuana tai imole ki, na Mangoedoo Abu 'e fala suukwaia fasi
         da ka lio thaitamana si doo ki ne 'e 'ito mai faasia na Mangoedoo Abu ma laa 'e langi.
         Ma fuana tai imole ki, na Mangoedoo Abu 'e fala suukwaia 'uria baelae 'ana baea 'e'ete
         ki ne 'e langi da si thaitamana. Ma fuana tai imole ki, na Mangoedoo Abu 'e fala na
         suukwaia 'uria thaitamanalana maalutana si baea ki ne da thaea.
         11 Sui boroi 'ana nia ka fala na suukwaia 'e'ete ki fuakolu teefau sulia na kwaidooria
         nia, ma tee Mangoedoo Abu bo ne 'e fala.
         12 Kolu na imole ki ne kolu manata mamana 'ana tha Jisas Kraes, kolu ilingia tee si
         noni doo bo 'ana tha Jisas Kraes ne too 'ana bali doo 'oro 'e'ete ki. Ma sui boroi
         'ana nia ka too 'ana bali doo 'oro ki, nia tee si nonii doo bo.
         13 Kolu sui bo, na imole ki 'i Jiu, ma na imole ki ne langi lau Jiu, ma na imole ki
         ne da tofa rao, ma na imole ki ne da nonilaa, kolu ilingia tee si nonii doo bo, sulia
         tee Mangoedoo Abu bo ne kolu sisiuabu 'ania, fasi kolu ka alua tee si nonii doo. Ma
         tha God 'e fala tee Mangoedoo Abu bo fasi ka too 'i laona moorilakolu teefau.
         14 Na nonii doo 'e langi lau tee bali doo bo, nia 'e too 'ana bali doo 'e'ete 'oro ki.
         15 Ma lelea sa na 'ae ka bae 'urii, “Nau 'e langi lau ta bali 'ana noni, sulia nau 'e
         langi lau na 'aba,” na 'ae neri ta bali naa 'ana noni neri.
         16 Ma lelea sa na alinga ka bae 'urii, “Nau 'e langi lau ta bali 'ana noni, sulia nau
         'e langi lau na maa,” na alinga ne ta bali naa 'ana noni neri laubo.
         17 Ma lelea sa na nonii doo teefau ne na maa bana, nia ka si tala'ana rongolana ta si
         doo. Ma lelea sa na nonii doo teefau ne na alinga bana, nia ka si tala'ana mokotoolana
         ta si doo.
         18 Aia, na nonikolu 'e 'okae 'asiana, sulia si manga tha God 'e thaungai kolu, 'e alua
         si doo neri ki sui bo 'ana noni sulia na kwaidooria nia.
         19 Ma lelea sa na noni 'e too 'ana tee bali doo bana, 'e langi lau na noni mamana neri!
         20 Na noni 'e too 'ana bali doo 'oro ki, sui ta, nia 'e tee noni bo.
         21 Ma sulia 'e 'urineri, na maa 'e 'afitai ka bae 'urii fuana 'aba, “'aba 'ae, nau kwasi
         doori 'oe bo!” Ma ka 'urineri laubo na gwai doo 'e langi si tala'ana baelae 'urii
         fuana 'ae, “Nau kwasi doori 'oe bo!”
         22 Tai imole ki da manata thasa tai bali 'ana noni 'e maketho. Sui ta, 'e 'afitai 'asiana
         kolu ka moori lelea sa si kula neri ki 'e langi faasia nonikolu.
         23 Ma tai si bali 'ana noni ne kolu thaea thasa 'e langi si 'inito bo, nia nee kolu
         ka lio 'okae sulida. Ma ta si bali 'ana noni ne rikilana si 'okae bo, nia nee kolu
         ka faa'afia 'ana maku.
         24 Ma tai si bali 'ana noni ne rikilada 'e 'okae, 'e langi kolu si faa'afida bo. Tha
         God 'e thaungai 'urineri 'ana nonikolu, fasi kolu ka faabaitaa si bali neri ki 'ana
         nonikolu ne imole ki da thaea thasa tofa si kula ki bana.
         25 Nia nee, 'e langi bo ta tolilae 'i laona nonii doo, sulia si bali ki sui bo da lio
         sulida kwailiu.
         26 Ma lelea sa ta tee si bali 'ana noni 'e fii, si bali ki sui bo ne da fii laubo fonea.
         Ka 'urineri laubo, lelea sa ta si bali 'ana nonii doo da faabaitaa, na nonii doo teefau
         ne da ngala na faabaitalae neri.
         27 Aia, kamolu teefau bo ne na nonina tha Jisas Kraes, ma tee tee imole 'akolu ne ta
         bali 'ana nonina.
         28 Ma 'i laona ofulada na imole ki, tha God 'e fala si raoa 'e'ete kwailiu ki fuakolu.
         Etana, 'e fala raoa nia na aposol fuana tai imole ki. Ma ruana, nia 'e fala raoa 'ana
         faatalolae 'ania baelana tha God. Ma na oluna, nia 'e fala raoa 'ana toodoolae. Sui,
         nia ka fala suukwaia 'uria ililana doo ni kwelelae 'ania. Sui, nia ka fala suukwaia
         'uria guralana imole matai ki. Sui, nia ka fala suukwaia 'uria kwai'adomia. Ma nia
         ka fala laubo suukwaia 'uria kwaitalailae. Ma nia ka fala laubo suukwaia 'uria baelae
         'ana baelae 'e'ete ki ne 'e langi da si thaitamana.
         29 Aia, kolu sui bo 'e langi lau na aposol ki, ma 'e langi lau na ngwane ki 'uria faatalolae
         'ania baelana tha God, ma 'e langi lau na ngwane toodoo ki. Ma 'e langi lau imole
         ki sui 'ani kolu ne too 'ana suukwaia 'uria ililana doo ni kwelelae 'ania ki,
         30 ma langi na suukwaia 'uria guralana imole matai ki. Ma laa 'e langi lau kolu teefau
         ne kolu too 'ana suukwaia 'uria baelae 'ana si baea 'e'ete ki, ma 'e langi lau kolu
         teefau ne kolu tala'ana thaitamanalana maalutana si baea ki ne da thaea.
         31 Ma nau ku dooria fasi molu ka dooria na falelae 'inito ki. Nia nee, 'ana si manga
         neri, nau kwau faatana naa doo ki ne 'okae ka tatha talua si doo neri ki teefau.

1 Lelea sa nau ku thaitamana baelae 'ana baea 'e'ete kera imole ki ma na baelae kera
         na enselo ki laubo, sui ta, lelea sa 'e langi kwa si liothau 'ana imole ki, na baelaku
         na tofa doo bana, ma 'e ilingia bana lingena ta kwande thalo ne angilana 'e sasadila
         si manga ta ngwane 'e 'uia 'ana kakai thalo.
         2 Ma lelea sa nau ku thaitamana faatalolae 'ana baelana tha God, ma nau ku too 'ana
         thaitamedooa ki sui, ma ku thaitamana doo agwa ki sui, ma ku too 'ana manata mamanalae
         ne tala'ana 'idulana tolo ki, sui ta, lelea sa 'e langi kwa si liothau 'ana imole
         ki, nau na tofa doo bana.
         3 Ma lelea sa nau ku fala doo nau ki sui fuana imole siofaa ki, ma ku alamatana imole
         ki da ka thaumaeli nau 'ana ere, sui ta, lelea sa 'e langi kwa si liothau 'ana imole
         ki, kwa si ngala bo ta kwaiaraa.
         4 Na ngwane ne liothau 'ana imole ki, nia 'e marabibi ma ka ade 'okae fuada. Ma na
         ngwane ne liothau 'ana imole ki, nia ka si liota'ae ma ka si bae naunau.
         5 Ma na abulolana 'e langi si ta'ae, ma na ngwane 'urineri 'e langi ka si manata bo
         sulia doo ki ne 'e dooria, ma nia ka si rakethasu 'ali'ali. Sui ta, nia 'e tala'ana
         ka manatalukea ni ti ne 'e ilia doo ta'ae fuana.
         6 Ma na ngwane ne liothau 'ana imole ki, nia ka si nonithathala fonea na ta'alae, sui
         ta, nia 'e nonithathala fonea na mamanalae.
         7 Ma na ngwane ne liothau 'urineri, nia 'e marabibi, ma 'e tala'ana ka takwe suukwai
         'i laona 'afitaia ki sui. Ma 'ana si manga ki sui, nia 'e manata mamana ma ka fiitoo
         'ana tha God.
         8 Ma na liothaua 'urineri 'e totoo firi. Sui ta, na falelae 'ana faatalolae 'ana baelana
         tha God, kau sui. Ma na falelae 'ana baelae 'e'ete ki, kau sui laubo. Ma na falelae
         'ana thaitamedooa, kau sui laubo.
         9 Sulia na thaitamedooa ki ma na faatalolae 'ania baelana tha God, 'e langi si fono
         'ua 'ana si manga neri.
         10 Sui ta, si manga na doo 'okae ki sui kau dao mai, ma si doo ki ne 'e langi si fono
         dau sui.
         11 'Ana si manga ku faekwa mai, na baelaku 'e ilingia bana ta kae ngwela, ma na manatalaku
         ka ilingia laubo ta kae ngwela, ma na thaitamedooa nau, 'e ilingia bana ta kae ngwela.
         Sui ta, si manga ku baita naa, nau ku 'akwasia naa abulolana kae ngwela ki.
         12 Ka 'urineri laubo fuakolu, si manga ne na thaitamedooa kolu ki 'e tee bali doo bana,
         'e ilingia ta ngwane ne 'e rikia nunui doo rorodoa nia 'i laona ta iroiro ne 'e langi
         si folaa. Sui ta, si manga kolu kau rikia na Aofia 'i tala'ana, kolu kau thaitamana
         doo ki sui, ilingia laubo tha God ne thaitamai 'okae 'ani kolu teefau.
         13 'Ana si manga neri na olu si doo bo ne kau totoo firi: na manata mamanalae, na fiitooa,
         ma na liothaua. Ma si doo ne 'e 'inito ka tatha banaa 'ani kera naa na liothaua.

1 Molu ka thasi suukwai 'uria liothaulae 'ana imole ki. Ma 'e 'okae laubo fuamolu fasi
         molu ka thasi 'uria na falelae nia ki na Mangoedoo Abu, 'e tatha 'asiana ne 'uria
         na falelae 'ana faarongo folaalae 'ana baelana tha God.
         2 Ma lelea sa ta ngwane ka bae 'ana baea 'e'ete ne 'e langi ka si thaitamana, tha God
         'ana ne 'e bae fuana, nia 'e langi si bae fuana ta ngwane, sulia kera da si thaitamana
         si doo ne 'e thaea. Na Mangoedoo Abu 'e adea nia ka bae sulia si doo agwa ki.
         3 Sui ta, lelea sa ta ngwane ka faarongoa 'ana baelana tha God, nia 'e bae fuana imole
         ki fasi ka 'adomida, ma 'uria falelana rakealae fuada, ma na gwafelada.
         4 Na ngwane ne ngata 'ana baea 'e'ete ki ne 'e lalafusia, talifilia na moorilana 'i
         tala'ana bo ne 'e 'adomi nia. Sui ta, na ngwane ne 'e faarongoa 'ana baelana tha God,
         nia 'e 'adomia na imole ki sui 'i laona ofufua neri.
         5 Sui boroi 'ana nau ku doori kamolu sui bo molu ka bae 'ana baea 'e'ete ki ne langi
         molu si thaitamana, nau ku dooria ka tatha fasi molu ka thaitamana faarongolae 'ana
         baelana tha God. Sulia na ngwane ne faarongo 'ana baelana tha God, 'e 'inito ka talua
         na ngwane ne bae 'ana baelae 'e'ete ki ne 'e lalafusia. Ma lelea sa ta ngwane 'e too
         'uria talamatailana maalutana si baea ki ne 'e langi ka si thaitamana, 'e 'okae laubo,
         sulia keerua daru kau 'adomia imole manata mamana ki sui.
         6 Dooraku ki 'ae, si manga ku lea mai 'i siamolu, lelea sa ku bae 'aku 'ana baelae
         ne 'e langi kolu si thaitamana, 'e langi kwa si 'adomi kamolu bo. Sui ta, lelea sa
         nau ku faarongoa 'ana ta si doo ne tha God 'e faatana fuaku ma langi ku toodoo fuamolu,
         'urineri nau ku 'adomi baita 'ani kamolu.
         7 Aia, na faabobolangailana ne 'e 'uria na tale anggaa ni ufilana. Lelea sa ta ngwane
         ne langi si thaitamana ufilana, na imole ki 'e langi da si thaitamana na lingee doo
         tae ne 'e ufia.
         8 Ka 'urineri laubo, lelea sa ta ngwane 'ana ngwane ni omea ki ka ufia na bungu 'uria
         soelana mai na ngwane ki 'uria firua, ma na lingena bungu neri ka langi si folaa,
         'e langi da si lea bo mai.
         9 Ka 'urineri laubo fuamolu, sulia lelea sa molu bae 'ana baea ne langi ta ngwane si
         thaitamana, na baelamolu ka si ilia bo ta si doo.
         10 Na baea oro 'asiana ki 'e too 'i laona molaagali nee, ma na baea neri ki sui bo da
         too 'ana maalutana.
         11 Sui ta, lelea sa ta ngwane ka bae fone nau, ma 'e langi kwasi thaitamana baelana,
         'e 'afitai 'asiana miri ka thaitamamiria kwailiu.
         12 Sulia ne molu dooria 'asiana molu ka too 'ana falelae ki faasia na Mangoedoo Abu,
         'e 'okae fasi molu ka thasi 'uria na falelae ne tala'ana ka faasuukwaia na manata
         mamanalae kera imole ki.
         13 Si manga ta ngwane 'e ngata 'ania baelae 'e'ete ki ne 'e lalafusia, nia ka foasia
         naa tha God fasi ka fala suukwaia 'uria maalutana si tae ne nia 'e thaea.
         14 Sulia lelea sa nau ku foa 'ana baea 'e'ete ki ne nau ku lalafusia, na mangoku ne
         'e foa, ma na manatalaku 'e langi si foa bo.
         15 Nia nee, nau kwau foa 'ana mangoku, ma ku foa laubo 'ana manatalaku. Ma kwau nguu
         'ana mangoku, ma kwau nguu laubo 'ana manatalaku.
         16 'Ana si manga molu ofu 'uria foalae, lelea sa molu faabaitaa tha God 'ana mangomolu
         bana, ta ngwane 'e langi si thaitamana baelamolu, ma 'e 'afitai nia ka thaea “Iuka
         nia kau 'urineri” 'uria faatailana ne 'e alafaafia si tae ki ne molu thaea.
         17 Ma sui boroi 'ana na foalae kamolu 'uria faabaitalana tha God ka 'okae, 'e langi
         molu si 'adomia bo ta imole.
         18 Nau ku faabaitaa tha God sulia ku bae 'ana baelae 'e'ete ki ne kwasi thaitamana,
         ma ku ade 'urineri 'ana si manga 'oro ka talu kamolu teefau.
         19 Ma sui boroi 'ana ka 'urineri, si manga ku too ofu fonea na imole ki 'uria foalae,
         nau ku dooria fasi ku thaea bo lima si baea ki ne 'e folaa ma da ka thaitamana, faasia
         thaelana 10,000 si baea ki 'ana baelae ne 'e langi da si thaitamana.
         20 Aia, dooraku ki 'ae, molu ka too ilingia ta kae ngwela ne 'e lalafusia ililana doo
         ta'ae. Sui ta, 'e langi si 'okae fasi na manatalamolu ka ilingia na manatalana kae
         ngwela ki. 'E 'okae fasi na manatalamolu ka ilingia na ngwane baita ki.
         21 Sulia na Aofia bae 'e thaea 'i laona na Kekedalae Abu ka 'urii, “Nau kwau fala kau
         tai imole maadiu ki siana imole nau ki fasi da ka bae fuada 'ana baelae 'e'ete ki.
         Ma sui boroi 'ana ku ade 'urineri, na imole nau ki, da si dooria bo fafurongolae 'uri
         nau.”
         22 Nia nee, kolu thaitamana naa, ne tha God 'e fala na falelae 'ana baelae 'e'ete ki
         fasi sa ni ti kera ne 'e langi da si manata mamana, da ka thaitamana tha God ne talaia
         na ngwane ne 'e bae. Ma na falelae 'ania faarongolae 'ana baelana tha God, tha God
         'e fala fasi ka gwafea imole ki ne da manata mamana sui naa.
         23 Nia nee, 'ana si manga imole manata mamana ki da ofu 'uria foalae, ma da ka bae 'ana
         baelae 'e'ete ki ne 'e langi da si thaitamana, ma lelea sa tai imole ki ne 'e langi
         da si manata mamana da ruu mai 'i see, ma ka langi da si thaitamana baelamolu, da
         kau thaea thasa molu oengwanea.
         24 Sui ta, lelea sa na imole ki sui ne da ofu 'uria faarongolae 'ana baelana tha God,
         ma ta ngwane ne 'e langi si manata mamana ka ruu mai, nia kau thaitamana 'e too 'ana
         ta'alae ki. Ma sulia si tae ne 'e rongoa, nia ka thaitamana laubo ne tha God naa kau
         keto nia,
         25 ma nia naa kau faatana na manatalae agwa nia ki, ma ka abulo faasia doo neri ki,
         ma nia ka boruru 'uria foasilana tha God, ma ka bae 'urii, “Mamana 'asiana, tha God
         'e too fone kamolu.”
         26 Doora ku ki 'ae, 'ana si manga ne molu ofu mai 'uria foalae, molu ka ade 'urii: Tee
         ngwane ka nguulia na faabaitalae fuana tha God, ma ta ngwane lau kau toodoo, ma ta
         ngwane ai ka faarongo 'ana si doo ne tha God 'e faatana fuana, ma ta ngwane ai lau
         kau bae 'ana baelae ne 'e langi si thaitamana, ma ta ngwane laubo kau 'inifitaa si
         baea neri. Aia, na doo ki sui ne da ilia bo ne na doo 'uria 'adomilana imole manata
         mamana ki sui.
         27 Ma lelea sa tai imole ki da bae 'ana baelae 'e'ete ki ne 'e langi da si thaitamana,
         'urineri tala'ana roo imole bo ma langi ta olu imole ki ne da ka bae. Ma da ka bae
         'ana si manga 'e'ete ki. Ma ta ngwane ka 'inifitaa naa si baea neri ki.
         28 Ma lelea sa 'e langi ta imole ka si thaitamana maalutana si baea neri ki, 'urineri
         'e langi ta imole ka si bae 'ana baelae 'e'ete ki ne 'e langi da si thaitamana. Na
         imole ki ne da thaitamana baelae 'urineri ki, da ka enoeno bada, ma da ka bae bo 'ada
         'i laona manatalada fonea tha God.
         29 Ka 'urineri laubo, na imole ki ne da faarongo 'ana baelana tha God, 'e tala'ana roo
         imole ma langi ta olu imole bo ne dau bae. Ma na imole ki sui da ka fafurongo 'okae
         'uria.
         30 Sui ta, lelea sa ta ngwane ka bae 'ana baelana tha God, ma ta ngwane lau ne too 'i
         seeri, ma tha God ka faatana ta si doo fuana, 'e 'okae fasi ta ngwane ne 'e bae totongenao
         ka bona 'ana, ma nia ka alamatana ngwane ai bae ka bae 'ana.
         31 'Urineri ne imole ki sui ne da bae 'ana baelana tha God da ka fala si manga fuada
         teefau 'uria baelae. Molu ka ade 'urineri fasi molu ka toodoo fuamolu kwailiu ma molu
         ka faasuukwai kamolu kwailiu.
         32 Ma ta ngwane ne faarongo 'ana baelana tha God, nia ka dau faafia baelana.
         33 Sulia tha God 'e dooria kolu ka ade 'o'olo 'ana doo ki, ma kolu ka too 'ana enoenoa.
         Na bibirangaa 'ana foalae fuana imole ki sui ne da manata mamana ne da too 'ana maetoaa
         ki sui
         34 'e 'urii: 'Ana si manga molu ofu 'uria foalae, 'e langi molu si alamatana keni ki
         da ka bae, kera da ka too enoeno bada. 'E ilingia na bibirangaa kameli imole ki 'i
         Jiu 'e thaea, ne na keni ki da ka roosulia baelana arai kera ki.
         35 Lelea sa ta keni 'e dooria soetalafana ta si doo, nia ka soetalafana arai nia 'ana
         si manga daru too 'i luma keerua, sulia si doo ni 'idalae 'ania ne na keni ka bae
         si manga imole ki da ofu 'uria foalae.
         36 'Urii ma kamolu imole ki 'i Korint molu manata 'amolu thasa molu baita 'asiana? Na
         baelana tha God 'e langi si 'ito mai faasi kamolu. Ma 'e langi lau talifili kamolu
         bo ne tha God 'e fala na baelana fuamolu.
         37 Ma lelea sa ta ngwane 'ani kamolu ka manata 'ana thasa nia 'e too 'ana na falelae
         faasia na Mangoedoo Abu, ma langi nia ta ngwane 'uria faarongolae 'ana baelana tha
         God, 'e 'okae fasi nia ka thaitamana ne nau ku kedaa si baea fifii nia na Aofia.
         38 Ma lelea sa na ngwane 'urineri 'e langi si roosulia si doo nee ki, 'urineri 'e langi
         molu si fafurongo 'uria si tae nee nia 'e thaea.
         39 Nia nee, dooraku ki 'ae, 'e 'okae fasi molu ka thasi 'uria faarongolae 'ana baelana
         tha God. Ma ka langi molu si luia imole ki ne da doori bae 'ana baelae 'e'ete ne 'e
         langi da si thaitamana.
         40 Ma 'e 'okae fasi na foalae kamolu ka 'o'olo ma ka enoeno.

1 Aia, dooraku ki 'ae, si manga neri, nau ku dooria molu ka manatatoona na Faarongolae
         'Okae bae ku faarongo 'ania fuamolu ma molu ka takwe suukwai naa 'ania.
         2 Lelea sa na manata mamanalae kamolu 'e suukwai 'ana Faarongolae 'Okae nee ku faarongo
         'ania fuamolu, molu ka too 'ana mooria ne totoo firi. Sui ta, lelea sa molu si dau
         suukwai 'ana Faarongolae 'Okae neri, 'urineri na manata mamanalae kamolu na tofa doo
         bana.
         3 Nau ku toodoo naa sulia fuamolu, si doo baita ka tatha 'asiana ki ne da faamanatai
         nau 'ania ne 'e 'urii: Tha Jisas Kraes 'e mae naa 'uria lafulana abulota'alae kolu
         ki, ilingia bae na Kekedalae Abu 'e thaea.
         4 Ma da alua nia, ma tha God ka tae nia 'uria mooria 'ana oluna fe dani, ilingia na
         Kekedalae Abu 'e thaea.
         5 Ma nia 'e dao faatai fuana tha Pita, ma sui fuana akwala ma roo aposol ki.
         6 Sui 'ana tee si manga lau, nia ka dao faatai fuana imole 'oro talua 500 imole fafurongo
         nia ki. Ma 'orolana da ka moori 'ua bada 'i laona molaagali nee, sui ta, ta bali 'ada
         da mae naa.
         7 Sui, nia ka dao faatai fuana tha Jemes, ma 'i buri nia ka dao faatai lau fuana aposol
         ki sui.
         8 Ma 'i buri, nia ka dao faatai laubo fuaku ne ku ilingia ta ngwela ne 'e futa 'ana
         si manga ne 'e garo.
         9 Sulia nau 'e langi lau ta ngwane baita 'asiana 'ana aposol ki, ma 'e langi kwa si
         tala'ana 'alangilaku 'ana aposol, sulia ku faangadaa imole manata mamana nia ki tha
         God.
         10 Ma sui boroi 'ana nau ku 'urineri, nau naa ta aposol, sulia tha God 'e fili nau sulia
         na ade 'okaelae nia. Ma na ade 'okaelae nia 'e langi si funu, sulia ku rao suukwai
         ka talua na aposol ai bae ki. Aia, 'e langi lau nau 'i tala'aku ne ku rao, sulia tha
         God 'e liothau 'ani nau, ma ka 'adomi nau fasi ku rao fuana.
         11 Ma kameli na aposol ki sui, meli ka faarongo bo 'ana tee Faarongolae 'Okae. Ma nia
         nee si doo ne molu manata mamana naa 'ania.
         12 Aia, kameli meli toodoo fuamolu sulia ne tha God 'e taea naa tha Jisas Kraes faasia
         maea. Ma 'urifita nee tai imole ki 'ani kamolu da ka thaea thasa tha God 'e langi
         si taea lau imole ki ne da mae naa?
         13 Lelea sa 'e 'afitai tha God ka taea na imole ki ne da mae naa, 'urineri tha Jisas
         Kraes ka si tatae laubo faasia maea.
         14 Ma lelea sa tha Jisas Kraes 'e langi si tatae naa faasia maea, na toodoolae kameli
         'e tofa doo bana, ma na manata mamanalae kamolu ka tofa doo laubo.
         15 Ma 'e langi lau si doo neri bana, sulia lelea sa tha Jisas Kraes 'e langi si tatae
         naa, na baelae kameli sulia tha God na sukelae bana, sulia meli faarongo 'ania ne
         tha God 'e taea tha Jisas Kraes faasia maea. Sui ta, lelea sa tha God ka si taea na
         imole ki ne da mae naa, nia 'e langi si taea laubo tha Jisas Kraes.
         16 Sulia lelea sa 'e langi si ngwaluda fuana imole mae ki da ka tatae lau, 'urineri
         tha Jisas Kraes ka si tatae laubo faasia maea.
         17 Ma lelea sa tha God ka si taea tha Jisas Kraes, tama manata mamanalae kamolu na tofa
         doo bana, ma molu kau ngala naa kwakwaelae sulia na abulota'alae kamolu ki.
         18 Ma ka 'urineri laubo, na imole ki ne da manata mamana 'ana tha Jisas Kraes ma da
         ka mae naa, da si too 'ana mooria ne totoo firi.
         19 Ma lelea sa si doo 'okae ki 'ana tha Jisas Kraes 'e too naa 'ani kolu si manga kolu
         too 'i laona molaagali nee ma ka langi lau 'i thalo, kolu tala'ana kolu kau kwaimanatai
         ka tatha talua imole ki sui.
         20 Sui ta, kolu thaitamana 'okae 'ana tha God ne 'e taea mamana naa tha Jisas Kraes
         faasia maea. Nia nee, kolu ka thaitamana laubo ne tha God kau tae kolu ne kolu manata
         mamana si manga kolu mae.
         21 Na imole ki sui ne da mae, sulia na tee ngwane nee tha Adam. Ma ka 'urineri laubo,
         tha God naa kau tae kolu sulia tee ngwane nee tha Kraes.
         22 Na imole ki sui da ka mae, sulia kolu 'ana kwalafaa tha Adam ne na ngwane totongenao.
         Ma ka 'urineri laubo, tha God naa kau tae kolu teefau 'uria mooria, sulia kolu too
         ngado 'ana tha Jisas Kraes.
         23 Tha God 'e taea tha Kraes 'i nao. Ma kolu na imole nia ki tha Kraes, tha God naa
         kau tae kolu 'ana si manga tha Jisas Kraes kau oli mai.
         24 Ma 'i burina, fe dani 'i'isi kau dao mai. Tha Jisas Kraes naa kau faafunuia na maalimae
         nia ki ne da 'inito, ma da ka too 'ana suukwaia, ma nia naa kau fala na 'initooa nia
         fuana Maka nia tha God.
         25 Sulia tha Jisas Kraes kau 'inito lelea ka dao 'ana si manga tha God kau siitatha
         'ana maalimae nia ki tha Jisas Kraes teefau, ma ka aluda fasi da ka roosulia tha Jisas
         Kraes.
         26 Ma na maea naa na maalimae 'i'isi ne tha God kau faafunuia.
         27 Sulia na Kekedalae Abu bae 'e thaea, “tha God kau alua naa doo ki sui 'i farana suukwaia
         nia.” Sui ta, 'e tala'ana tha God ka si alua nia 'i tala'ana 'i farana suukwaia nia
         tha Jisas Kraes, sulia tha God 'e alua naa doo ki sui 'i farana suukwaia nia tha Jisas
         Kraes.
         28 Ma 'i burina doo ki sui 'e too naa 'i farana 'initooa tha Kraes na Ngwela nia tha
         God, nia 'i tala'ana laubo naa kau alua nia 'i tala'ana 'i farana suukwaia nia tha
         God ne alua naa doo ki sui 'i farana suukwaia nia tha Kraes. Ma 'ana si manga neri,
         tha God naa kau 'inito faafia doo ki sui.
         29 Aia, tai imole ki da sisiuabu 'i talana imole ki ne da mae naa. Da sisiuabu 'urineri,
         sulia da thaitamana 'okae 'ana tha God naa kau taea imole ki ne da mae naa. Lelea
         sa tha God ka si tala'ana taelana imole ki ne da mae naa, 'urifita nee da ka sisiuabu
         'urineri?
         30 Aia, kameli aposol ki laubo, sui boroi 'ana doo 'oro ki ka thasi 'uria thaumaelilameli,
         meli faatalo naa 'ana tha Kraes. Lelea sa 'e langi meli si thaitamana tha God naa
         kau tae kolu, 'e 'afitai meli ka nonimaabe 'uria ililana si raoa neri.
         31 Dooraku ki 'ae, 'e mamana 'asiana, 'ana fe dani ki sui bo, na doo ki da thasi 'uria
         thaumaelilaku. 'E mamana 'asiana laubo, nau ku nonithathala sulia manata mamanalae
         kamolu ki 'ana tha Jisas Kraes na Aofia kolu.
         32 Nau ku daotoona 'afitaia baita 'asiana 'i see 'i Efesas, sulia maalimae nau ki da
         ilingia koito kwasi ki, ma da ka dooria thaumaelilaku. Lelea sa nau kwasi fiitoo 'ana
         tha God ne taea imole ki faasia maea, 'e langi kwasi nonimaabe bo 'uria tathalae 'i
         laona 'afitaia ki 'urineri. Ma lelea sa tha God ka si taea imole ki faasia na maea,
         'e 'okae fuakolu fasi kolu ka roosulia na baelana bae 'e 'urii, “Kolu ka fanga baita,
         ma kolu ka kuu baita 'akolu, sulia 'e langi si tau kolu kau mae laubo 'akolu.”
         33 Aia, 'e langi molu si manata mamana 'ana doo susuke ki. Lelea sa molu lea ofu fonea
         na imole ta'ae ki, molu kau ilingi kera laubo.
         34 Molu ka manata 'o'olo, ma molu ka abulo faasia na abulota'alae kamolu ki. Sulia nau
         ku thaitamana tai imole ki 'ani kamolu 'e langi da si thaitamana 'ua tha God, molu
         kau 'ida sulia si doo neri.
         35 Aia, alamia ta ngwane 'e soetalafana ka 'urii, “'Urii ma tha God ka tae 'urifita
         'ana imole ki ne da mae naa? Ma na noni doo 'urifita ne dau too 'ania?”
         36 Aia, si olisilae nau 'e 'urii: Si soetoolae neri 'e oengwanea 'asiana. Manata fasi
         sulia na mingge doo ne 'o fasia. 'O 'eli faafia, ma 'i buri na mingge doo neri ka
         tanggwasu mai. Ma na alulana nonii doo 'e 'urineri laubo.
         37 Ma na doo ne 'o fasia naa na mingge doo neri. Alamia migana ta 'a'ada ma langi ta
         doo bana, sui ta, kolu thaitamana 'okae 'ana ne 'e langi si alua 'ua ta nonii 'ai
         mamana.
         38 Sui ta, si manga 'e tae, tha God ka fi fala mingge doo neri ka too 'ana nonii doo
         ne 'e dooria. Ma tha God 'e dooria fasi 'ai 'e'ete ki ka thakatafa mai faasia mingge
         doo 'e'ete ki.
         39 Ma ka 'urineri laubo 'ana noni ki ne tha God 'e thaungaida, sulia 'e langi da si
         bobola teefau. Na imole ki, ma na botho ki, ma na tha'aro ki, ma na thakwari ki, nonida
         'e 'e'ete kwailiu sui bo.
         40 Ma tha God 'e thaungana doo 'oro ki 'i laona molaagali nee ma 'i laona mamangaa laubo.
         Ma na doo neri ki, 'e thaungaida da ka lio 'okae sui bo. Ma na doo ki ne 'e thaungaida
         'i mamangaa, da too 'ana kwangalae 'e'ete faasia na doo ki 'i laona molaagali nee.
         41 Sulia na thato 'e too laubo 'ana kwangalae nia 'i tala'ana, ma na sinali ka too laubo
         'ana ta kwangalae. Ma na bubulu ki da ka too 'ana kwangalae kera ka 'e'ete laubana.
         42 Ma ka 'urineri laubo si manga tha God kau taea imole ki ne da mae naa. 'Ana si manga
         ta imole 'e mae, da alua naa nonina, ma nia kau fura. Ma si manga tha God kau taea,
         na noni faalu nia kau totoo firi.
         43 Ma 'ana si manga da alua ta noni 'i laona thaegano, 'e langi si lio 'okae ma si suukwai.
         Sui ta, 'ana si manga tha God kau taea, nia kau tatala fasi na noni neri ka lio 'okae
         ma ka suukwai.
         44 Ma na nonikolu nee da alua 'i laona thaegano, nia naa na noni 'ana molaagali nee.
         Ma si manga tha God kau tae kolu, kolu kau too 'ana noni faalu ki ne 'e tala'ana toolae
         'i thalo. Sulia lelea sa kolu ka too 'ana nonikolu ne 'e tala'ana toolae 'i laona
         molaagali, kolu kau too laubo 'ana nonikolu ne 'e tala'ana toolae 'i thalo.
         45 Sulia na Kekedalae Abu bae 'e bae 'urii, “Tha God 'e eta thaungana ngwane moori ne
         thatana tha Adam.” Aia, tha Kraes nee kolu thaea 'ana “Adam 'i'isi,” nia naa na Mangoedoo
         ne fala na mooria faalu.
         46 Na noni faalu 'e langi si eta lea mai, sulia kolu moori 'ua 'i laona molaagali sui
         fatai kolu ka fi moori 'i thalo.
         47 'Urineri, na etana Adam, tha God 'e thaungana 'ana thaegano 'i laona molaagali. Ma
         na ruana Adam, 'e sifo mai faasia 'i thalo.
         48 Ma na imole ki ne da too 'i molaagali, da too 'ana noni ne ilingia tha Adam bae tha
         God 'e thaungana 'ana thaegano 'i molaagali. Ma na imole ki ne da too 'i thalo, da
         too 'ana noni ne ilingia tha Kraes ne 'e sifo mai faasia 'i thalo.
         49 'Ana si manga neri, na nonikolu 'e ilingia na nonina tha Adam bae tha God 'e thaungana
         'ana thaegano. Sui ta, na noni faalu kolu ki kau ilingia na nonina tha Kraes ne 'e
         sifo mai faasia 'i thalo.
         50 Aia, dooraku ki 'ae, nonikolu nee 'i laona molaagali 'e too 'ana mariko ma na 'abu,
         ma 'e langi ka si tala'ana ruulae 'i laona 'initooa nia tha God. Ma na nonikolu ne
         'e tala'ana maea, 'e 'afitai ka too 'ana mooria ne totoo firi.
         51 Aia, molu ka fafurongo fasi 'uria si baea nau, sulia ku faarongo 'ana tee si doo
         agwa. Tai imole ki ne da manata mamana, 'e langi da si mae. Sui ta, tha God naa kau
         bulasi kolu teefau.
         52 Ma si doo neri naa kau fuli 'ali'ali bana, ilingia na binalulana binabina 'i maana
         imole. 'Ana si manga tha God kau ufia na bungu ka angi 'ana fe dani 'i'isi 'ana molaagali
         nee, sui nia ka fi taea na imole manata mamana ki ne da mae sui naa, ma 'e langi da
         si mae lau. Ma tai imole 'akolu ne 'e langi da si mae 'ua, tha God kau bulasi kolu
         fasi kolu ka too 'ana nonii doo faalu ki.
         53 Ma na nonikolu nee tala'ana maea, tha God kau bulasia fasi ka moori firi.
         54 'Ana si manga tha God 'e bulasia na nonikolu 'urineri 'e 'afitai kolu ka mae lau.
         Ma nia ka faamamanea na Kekedalae Abu bae 'e thaea, “Tha God 'e siitatha naa 'ana
         maea, ma na maea ka funu naa!
         55 'E 'urifita, ni 'oe na maea, na suukwaia 'oe ni siitathalae 'e nii na 'i fai? 'E
         'urifita, ni 'oe na maea, na suukwaia 'oe ni nagalana imole ki 'e nii na 'i fai?”
         56 Ma si doo ne adea na imole ki da ka mae 'e 'urii, sulia da ilia doo ta'ae ki. Ma
         da too 'ana ta'alae sulia da aburongo 'ana bibirangaa nia ki tha God.
         57 Aia, kolu faabaitaa tha God, sulia na Aofia kolu tha Jisas Kraes ne faamoori kolu
         faasia maea.
         58 Nia nee, doora 'okae nau ki 'ae, molu ka faasuukwaia manata mamanalae kamolu ki 'ana
         tha Kraes. Ma molu ka takwe suukwai 'ana raoa kamolu ki fuana Aofia, sulia molu thaitamana
         raoa kamolu ki fuana Aofia 'e langi si tofe too.

1 Aia, nau ku olisia naa kekedalae kamolu ki sulia na malefo bae molu ofua 'uria 'adomilana
         imole manata mamana ki bae da too 'i Jiudea. Nau ku dooria molu ka ilia si tae ne
         nau ku thaea laubo fuana imole manata mamana ki 'i laona bali fera 'i Galesia.
         2 'Ana Sande ki sui, 'e 'okae fasi tee tee imole 'ani kamolu ka kwaimaakwali 'ana si
         tae nee nia kau fala, ka tala'ana si tae ne 'e thaitamana nia kau ngala 'ana raoa
         nia, ma nia ka konia lelea ku dao kau. Lelea sa molu ka ade 'urineri, si manga ku
         dao kau siamolu, 'e langi molu si ofua lau tai malefo, sulia molu kwaimaakwali sui
         naa.
         3 Sui, si manga ku dao kau, molu ka filia ta ngwane fasi ka ngala falelae kamolu ki
         'uria 'i Jerusalem. Ma nau kwau kekeda fuana ngwane naonao ki 'ana ofulada na imole
         manata mamana ki 'i Jerusalem sulia na imole bae ki molu filida da ngala si falelae
         kamolu ki. Sui, da ka ngala kekedalae nau fonea si falelae kamolu ma da ka lea.
         4 Ma lelea sa molu ka dooria ku lea laubo foneda 'uria 'i Jerusalem, 'urineri kolu
         kau lea kwaimani na 'akolu.
         5 Nau kwau dao siamolu 'i Korint si manga ku tatha 'i laona bali fera 'i Masedonia,
         sulia ku manata sulia kwau lea fasi 'uria 'i Masedonia.
         6 Ma si manga ku too naa 'i seeri fone kamolu, nau kwau too fone kamolu sulia ta tee
         fe sinali, ma alamia kwau too fone kamolu lelea ka dao 'ana si manga na uuni gwagwaria
         'e sui. Ma si manga ku tatha dongaa, 'e 'okae 'asiana fasi molu ka 'adomi nau 'ana
         lealae nau 'uria 'i fai nee kwau lea 'uria.
         7 'E langi kwasi dooria baku daotoolamolulae sulia kae si manga bo. Ma nau ku dooria
         kwau too ka tee ore tau fone kamolu, lelea sa na Aofia 'e alamatana.
         8 Nau ku manata thasa kwau too 'i see 'i Efesas lelea ka dao 'ana fe dani 'ana Pentekos,
         sui fatai kwa fi lea.
         9 Sui boroi 'ana imole 'oro ne da maalimae 'ana Faarongolae 'Okae, da ka too laubo
         'i see, nau kwau too 'i see, sulia 'e ngwaluda fasi nau ku ilia raoa baita fuana Aofia
         si manga neri.
         10 Si manga tha Timoti 'e dao kau 'i siamolu, molu ka ade 'okae fuana, sulia nia na
         ngwane rao nia na Aofia ilingi nau laubo.
         11 'E langi molu si manata faekwa 'ana tha Timoti. Ma si manga nia 'e tatha dongaa 'ana
         lealae nia, molu ka 'adomia, ma molu ka faatana liothaua kamolu fuana, fasi nia ka
         tala'ana olilae mai 'i see 'i siaku. Sulia nau ku kwaimaakwali 'ana tha Timoti fonea
         tai ngwane ki laubo ne da manata mamana.
         12 Aia, nau ku gania doora kolu tha Apolos fasi ka daotoomolu fonea tai doora 'akolu
         ki ne da dao laubo kau siamolu. Sui ta, nia 'e manata 'ana thasa 'e langi si 'okae
         'uria lealae kau siamolu si manga neri. 'Ana ta si manga lau kau, lelea sa ka ngwaluda
         fuana, nia ka fi lea kau siamolu.
         13 Aia, molu ka lilio 'okae, ma molu ka takwe suukwai 'ana manata mamanalae kamolu ki.
         Ma molu ka rakea ma molu ka takwe suukwai.
         14 Ma 'ana doo ki sui ne molu ilia, molu ka faatana liothaua kamolu ki.
         15 Aia, molu thaitamana na ngwane totongenao ne manata mamana 'i malutamolu 'i Gris,
         nia ne tha Stafanas fonea toaa nia. Da rao suukwai teefau 'uria 'adomilana imole nia
         ki tha God. Doora nau ki 'ae, nau ku gani kamolu,
         16 fasi molu ka roosulia baelana imole ki ilingia tha Stafanas, ma na toaa nia fonea
         tai imole ki lau ne da rao foneda.
         17 Nau ku nonithathala 'asiana sulia na daolana tha Stafanas, ma tha Fotunatus, ma tha
         Akaikus, sulia da too sui bo fone nau, sui boroi 'ana molu si tala'ana toolae fone
         nau.
         18 Da faanonithathala nau ilingia laubo ne da faanonithathala kamolu. Molu ka faatana
         faare baitalae kamolu ki fuana ngwane 'urineri ki.
         19 Aia, na imole manata mamana ki 'i laona bali fera 'i Eisia, da fala kau si bae 'okaelae
         kera ki fuamolu. Ma tha Akuila ma ni Prisila fonea sa ni ti kera ne da ofu 'i laona
         luma kera 'uria foalae, kera teefau ne da fala laubo kau si bae 'okaelae kera ki fuamolu.
         20 Ma na imole ki ne da manata mamana sui bo ne da too 'i see, kera laubo ne da fala
         kau si baea 'okae kera ki fuamolu. Aia, ma kamolu sui bo molu ka faatana liothaua
         kamolu ki fuamolu kwailiu, 'ana si manga ki molu kau riki kamolu.
         21 Aia, si baelae 'okae nau fuamolu nee, nau tha Pol 'i tala'aku, ne ku kedaa kau 'ana
         'abaku.
         22 Ma lelea sa ta ngwane 'e langi si liothau 'ana Aofia, nau ku dooria tha God ka fala
         kwakwaelae fuana. Ma nau ku dooria 'asiana thasa na Aofia tha Jisas ka oli 'ali'ali
         na mai.
         23 Nau ku dooria na Aofia kolu tha Jisas ka ade 'okae fuamolu.
         24 Ma ni nau laubo, ku liothau 'asiana 'ani kamolu sulia tha Jisas Kraes.2 Korint2 Korint2 Korint2 Korint2 Korint

1 Nau tha Pol, ta aposol nia tha Jisas Kraes sulia kwaidooria nia tha God. Nau fonea
         tha Timoti na doora kolu, miri kekeda kau fuamolu na imole nia ki tha God ne molu
         too 'i laona maetoaa baita 'i Korint, ma fuana imole nia ki tha God teefau laubo ne
         da too 'i laona bali fera 'i Gris.
         2 Nau ku foa fasi tha God na Maka kolu ma na Aofia tha Jisas Kraes ka faa'okae kamolu
         ma ka fala enoenoa fuamolu.
         3 Kolu faabaitaa tha God na Maka nia tha Jisas Kraes na Aofia kolu. Tha God nee na
         Maka 'ana kwaimanataia fuakolu, ma nia naa na 'aena faa'okaelana manatalae doo ki
         sui.
         4 Tha God 'e 'adomi kolu, 'ana si manga kolu too 'ana 'afitaia ki, fasi kolu ka 'adomia
         laubo tai imole ki ne da daotoona kwalukaela 'afitaia ki. Kolu tala'ana 'adomilana
         imole ki, sulia na kwai'adomia nee tha God 'e fala fuakolu.
         5 Kolu daotoona ngadalae 'oro ki, ka ilingia bae tha Jisas Kraes 'e ngada. Sui ta,
         tha God 'e 'adomi kolu ka baita laubo, ka ilingia bae 'e 'adomia tha Jisas Kraes.
         6 Kameli meli ngada fasi ka 'adomi kamolu ma ka faamoori kamolu. 'Ana si manga meli
         ngada, tha God ka 'adomi kameli, ma meli ka 'adomi kamolu laubo, ma meli ka faasuukwai
         kamolu. 'Urineri kamolu molu kau tala'ana marabibilae si manga molu tatha 'i laona
         ngadalae ilingia laubo ne meli tatha 'i laona.
         7 Ma kameli meli thaitamana si doo neri: Si manga molu tatha 'i laona ngadalae ilingia
         laubo ne meli tatha 'i laona, tha God naa kau 'adomi kamolu, ilingia laubo ne 'e 'adomi
         kameli.
         8 Doora ki 'ae, kameli meli dooria molu ka thaitamana na 'afitaia baita nee meli daotoona
         si manga meli too 'i laona bali fera 'i Eisia. 'Ana si manga neri, meli fiia thasa
         meli kau mae, sulia na 'afitaia neri 'e baita 'asiana.
         9 Meli fiia thasa na moorilameli 'i laona molaagali 'e karangi kau sui naa. Ma meli
         ka thaitamana si doo neri ki 'e fuli fuameli, fasi ka langi meli si fiitoo 'ani kameli
         'i tala'ameli, meli ka fiitoona 'ameli tha God ne 'e thaitamana taelana imole mae
         ki.
         10 Tha God 'e 'adomi kameli fasi meli ka si mae 'ana 'afitaia neri ki. Ma nia naa kau
         'adomi kameli laubo fasi na maalimae kameli ki ka langi da si tala'ana thaumaelilameli.
         Kameli meli fiitoona tha God naa kau 'adomi kameli 'urineri,
         11 si manga molu 'adomi kameli 'ana foalae kamolu ki. Nia nee, tha God naa kau 'adomi
         kameli sulia na imole ki da foa 'urineri fuameli si manga 'oro ki. Nia nee, na imole
         'oro ki da ka faabaitaa tha God sulia na kwai'adomia nia fuameli.
         12 Doora ki 'ae, meli manata ngado sulia meli thaitamana 'okae 'ana abulolameli fuana
         imole ki sui 'e 'okae ma ka mamana, ma ka tatha 'asiana fuamolu 'i Korint. Na abulolameli
         'e 'urineri langi lau sulia na liotooa kera imole ki, sulia na kwai'adomia nia tha
         God fuameli 'ana.
         13 -
         14 Na kekedalae nau ki fuamolu, 'e ngwaluda bana 'uria thaitamanalana. Sui ta, 'e langi
         molu si thaitamana 'okae 'ani kameli 'ana si manga neri. Ma nau ku dooria molu ka
         thaitamana 'okae 'ani kameli, fasi 'ana fe dani na Aofia tha Jisas kau oli mai, molu
         ka nonithathala fone kameli, ilingia laubo ne meli nonithathala fone kamolu.
         15 Ma sulia nau ku thaitamana 'okae 'ana ne kolu kau nonithathala 'uria rikilakolu kwailiu,
         nau ku manata 'uria daotoolamolulae 'ana ruana si manga, fasi ku 'adomi kamolu.
         16 'I nao, nau ku fiia thasa si manga ku lea 'uria 'i Masedonia, kwau tatha kau siamolu.
         Si manga ku oli mai kwau tatha laubo kau siamolu, fasi molu ka 'adomi nau 'ana lealaku
         'uria bali fera 'i Jiudea.
         17 Sui boroi 'ana ku manata 'uria daolae 'ana roo si manga siamolu 'urineri, 'e langi
         kwasi daotoomolu naa. Molu si fiia thasa na manatalaku 'e tatala kwailiu 'ana si manga
         ki sui 'uria ne 'e langi kwasi dao siamolu. Nau 'e langi kwasi ilingia imole ki 'ana
         molaagali nee da bae 'urii, “Iuka, nau kwau ade 'urineri,” ma burina da ka bae 'ada
         'urii, “Nau 'e langi kwa si ade bo 'urineri.”
         18 Na baelaku 'e mamana ilingia laubo na baelana tha God 'e mamana
         19 sulia manatalaku 'e ilingia laubo na manatana tha Jisas Kraes na Ngwela nia tha God
         ne kameli tha Saelas fonea tha Timoti meli faatalo 'ania fuamolu. Ma na manatalana
         tha Jisas 'e langi si tatala kwailiu 'ana si manga ki sui. Sui ta, nia naa ne ngwane
         ne thaea, “Iuka, nau kwau ade 'urineri,” ma nia ka ade 'urineri banaa.
         20 Tha God 'e faafonoa na bae alangaia nia ki sui 'ana tha Jisas Kraes. Ma kolu alafaafia
         ne tha Kraes 'e faafonoa na bae alangaia nia tha God. 'Urineri kolu ka faabaitaa tha
         God.
         21 Ma tha God ne adea ni kameli ma kamolu laubo, kolu ka too ngado 'ana tha Jisas Kraes.
         Ma tha God laubo ne fili kolu,
         22 ma ka alua na mamalafoa nia 'ani kolu na imole nia ki 'ana Mangoedoo Abu. Nia 'e
         fala Mangoedoo Abu fuakolu 'uria toolae 'i laona mango kolu, fasi kolu ka thaitamana
         laubo tha God naa kau fala doo 'okae 'oro ki fuakolu.
         23 Aia, tha God 'e thaitamana si baea nau ki 'e mamana 'asiana. 'E langi kwa si lea
         kau 'i nao siamolu 'i Korint sulia 'e langi kwa si dooria balufilamolu 'uria si doo
         bae ki molu ilia.
         24 'E langi meli si dooria meli ka 'inito faafi kamolu 'ana suumailamolu 'uria si doo
         ki ne molu manata mamana 'ania. Sulia meli thaitamana na manata mamanalae kamolu 'ana
         tha Jisas 'e suukwai naa si manga neri. Sui ta, meli dooria meli kau 'adomi kamolu,
         fasi molu ka nonithathala.

1 Si manga bae ku dao mai siamolu 'i nao, nau ku balufi kamolu, ma ku faaliodila kamolu.
         Si doo bae 'e adea ka langi kwa si lea lau kau siamolu, sulia 'e langi kwa si doori
         faaliodila kamolu lau.
         2 Fulingana sa molu ka faanonithathala nau. Ma lelea sa nau ku faaliodila kamolu, 'urineri
         sa ni ti mone ne ka faanonithathala nau? Sulia talifili kamolu bo ne molu faanonithathala
         nau.
         3 Sulia si doo neri ne adea ka langi kwa si lea kau siamolu, nau ku kekeda baku kau
         fuamolu 'uria 'olosilana tai imole ki 'ani kamolu. Ma si manga kwau dao kau siamolu,
         molu si faaliodila nau lau 'ana si doo bae molu ilia. Kamolu na imole ki ne ku dooria
         molu ka faanonithathala nau. Sulia nau ku thaitamana lelea sa nau ku nonithathala,
         'urineri kamolu teefau molu kau nonithathala laubo.
         4 Si manga bae ku kekeda kau fuamolu, nau ku kwaimanatai 'asiana, ma ku angi ma na
         kafo na maaku ka igwa. 'E langi kwasi kekeda kau fuamolu fasi molu ka liodila, nau
         ku kekeda 'aku kau fasi molu ka thaitamana na liothaua baita nau fuamolu teefau.
         5 Aia, fuana ngwane ne 'e abulo ta'ae ma ka thafalia liodilalae nee 'i malutakolu.
         Nia 'e faaliodila nau, sui ta, nia 'e faaliodila kamolu ka tatha. Na liodilalae nia
         bae 'e sui naa, sulia
         6 'orolamolu molu fala kwakwaelae fuana ngwane bae, ma ka tala'ana naa.
         7 Ma si manga neri, 'e 'okae fasi molu ka manataluke nia naa, ma molu ka bae ni rakealae
         fuana, ade'ana nia ka kwaimanatai 'asiana, ma ka oli fai buri.
         8 Nia nee, nau ku gani kamolu fasi molu ka faatana fuana nee molu liothau mamana 'ani
         nia.
         9 Sulia si doo bae ku kedaa kau 'i nao sulia nau ku dooria ku ilitoomolu, fasi ku daotoona
         lelea sa molu ka roosulia si baea fifii nau ki teefau.
         10 Ma si manga molu manatalukea naa ngwane bae, nau boroi ku manataluke nia laubo. Ma
         ku manatalukea sui naa ngwane bae 'e ilia si doo ta'ae bae fuaku. Tha Kraes 'e thaitamana
         ne nau ku manataluke nia naa, fasi kwa 'adomi kamolu 'ana too ofulae ne 'e 'okae.
         11 Ma nau ku dooria kwau manataluke nia, ade'ana tha Saetan ka siitatha 'ani kolu. Sulia
         kolu thaitamana tha Saetan 'e dooria ka fala 'afitaia ki fuakolu.
         12 Aia, si manga ku dao 'i Troas 'uria faatalolae 'ana Faarongolae 'Okae sulia tha Jisas
         Kraes, nau ku daotoona ne na Aofia ne adea ka ngwaluda fuameli fasi meli ka rao 'i
         seeri.
         13 Sui boroi 'ana ka 'urineri, nau ku manata 'a'abo baita 'asiana 'uri kamolu, sulia
         'e langi kwa si daotoona doora kolu tha Taetas, ngwane bae 'e ngala si baea suli kamolu.
         Nia nee adea ku bae alualu fuana imole ki 'i Troas, ma ku lea na 'aku 'uria 'i Masedonia
         'uria daotoolana tha Taetas.
         14 Aia, nau ku faabaitaa tha God sulia 'e adea kolu ka too ngado fonea tha Kraes. 'Ana
         si manga ki sui, tha Kraes 'e talai kolu 'i laona leaa nia 'ana siitathalae 'i nao
         'ana imole ki sui. Ma tha God ka adea kolu ka faatalo 'ana na faarongolae sulia tha
         Jisas Kraes 'ana maetoaa ki sui. Ma na faarongolae neri, 'e ilingia ta doo moko 'okae
         ne lea 'ana kula ki sui.
         15 -
         16 Si manga kolu faarongo 'urineri sulia tha Jisas Kraes, kolu adea tha God ka nonithathala.
         Ma kolu ka fala 'ai moko 'okae 'ana Faarongolae 'Okae ka tatha 'i laona maetoaa ki
         sui. Ma na imole ki ne dau too 'ana mooria firi, na Faarongolae 'Okae 'e ilingia na
         doo moko 'okae ne ngala mai na mooria firi fuada. Ma na imole ki ne da ngala kwakwaelae
         faasia tha God, na Faarongolae 'Okae 'e ilingia ta doo moko ta'ae ne thaumaeli kera
         naa. Aia, na rikilana 'e ilingia 'ana 'e langi ta ngwane si tala'ana naa faatalolae
         'ana si Faarongolae nee, lelea sa tha God si 'adomi nia.
         17 Ma 'e langi meli si ilingia na imole 'oro ki ne da faarongo 'ana baelana tha God
         fasi da ka todaa 'ana malefo. Sui ta, kameli meli faatalo 'ameli 'ana Faarongolae
         'Okae, sulia tha God ne 'e fili kameli. Kameli meli thaea doo mamana ki 'ana suukwaia
         nia tha Jisas Kraes. Tha God naa ne thaitamana doo ki sui ne meli ilia.

1 Si manga meli bae sulia raoa kameli 'urineri, 'e langi molu si manata thasa meli
         naunau. Kameli 'e langi meli si thasi bo 'uria fasi tai imole 'e'ete da ka kekeda
         suli kameli fasi molu ka thaitamameli na ngwane rao nia ki tha God. Ma kameli 'e langi
         meli si thasi bo 'uria fasi molu ka kekeda suli kameli fuana tai imole 'e'ete ki,
         fasi da ka thaitamameli ne kameli na ngwane rao nia ki tha God. Tai imole 'e'ete ki
         da ade 'urineri, sui ta, ni kameli ne 'e langi.
         2 Kamolu naa ne molu ilingia na kekedalae neri, sulia na manata mamanalae kamolu 'e
         faatana ne kameli na aposol mamana ki. Kameli ma na imole ki sui ne meli thaitamana
         si doo neri.
         3 Ma na manata mamanalae kamolu ne ilingia na kekedalae ne faatana ni kameli na aposol
         ki, ma tha Jisas Kraes ne kedaa si doo neri, ma ka fala fuameli. Ma nia 'e langi si
         kedaa 'ana sului doo boboraa 'uria kekedalae, nia 'e kedaa 'ana, 'ana Mangoedoo nia
         tha God momoori. Ma nia ka si kekeda 'i fafona ta fau ilingia si baea fifii ki ne
         tha God 'e fala fuana tha Mosis, nia 'e kedaa 'ana 'i laona mango kolu.
         4 Kameli meli manata mamana ka tatha 'ana si doo neri ki 'e mamana, sulia meli fiitoona
         tha God ne 'adomi kameli sulia tha Kraes.
         5 'E langi meli si thaea ne kameli meli tala'ana si raoa neri sulia na thaitamedooa
         kameli ki. Sui ta, tha God ne faagwaludea fuameli 'uria raolae fuana.
         6 Tha God naa ne 'adomi kameli, fasi meli ka tala'ana toodoolae sulia na alaofua faalu
         nia. Ma na alaofua faalu neri, 'e langi lau na doo 'ana si baea fifii ki ne tha Mosis
         'e kedaa, nia na doo nia Mangoedoo Abu 'ana. Sulia si baea fifii ki 'e fala maea,
         sui ta, na Mangoedoo Abu 'e fala mooria ne totoo firi.
         7 Ma 'i nao mai, si manga tha God 'e kedaa si baea fifii ki 'i fafona rebe fau ki,
         na folaalae nia tha God 'e ngwaasinasina kalikalia tha Mosis. Ma na maana tha Mosis
         ka ngwaasinasina sulia na folaalae nia tha God, ma ka talafia maana imole ki 'i Jiu,
         ma 'e 'afitai da ka lio naa 'uria maana tha Mosis, sui boroi 'ana na ngwaasinasinalana
         maana tha Mosis ka sifo naa faasia ngwaasinasinalae. Aia lelea sa si baea fifii neri
         ne fala maea ka dao mai 'ana 'initooa,
         8 'urineri na 'initooa 'ana raolana Mangoedoo Abu 'e baita ka tatha.
         9 Ma lelea sa na alaofua 'ana baea fifii ki ne 'e fala keketoa 'ana 'initooa, tama
         na alaofua faalu ne adea kolu ka 'o'olo 'i maana tha God, 'e 'inito ka tatha.
         10 Ma si manga neri, na 'initooa 'ana alaofua 'ana baea fifii ki 'e ilingia ta tofa
         doo bana, sulia na alaofua faalu ne 'e 'inito ka tatha.
         11 Na 'initooa 'ana alangaia 'ana baea fifii ki, 'e sifo naa, sui ta, na 'initooa 'ana
         alaofua faalu ne 'e totoo firi.
         12 Ma sulia kolu thaitamana 'okae 'ania na alaofua faalu, nia nee adea ka langi meli
         si mau 'ana faatalolae fuamolu.
         13 'E langi meli si ilingia tha Mosis bae alua 'abe maku faafia maana, fasi na imole
         ki 'i Jiu da si rikia na ngwaasinasinalae bae 'i maana 'e sifo naa faasia ngwaasinasinalae.
         14 'I nao mai, na manatalada na imole ki 'i Jiu 'e suukwai. Sui ta, 'e 'afitai da ka
         thaitamana si doo ne 'e mamana, sulia si manga da teemainia 'ana Kekedalae Abu, tee
         si doo 'e thuu faafia manatalada, ilingia si 'abe maku bae 'e thuu faafia maana tha
         Mosis. Ma sa ni ti 'ani kera ne 'e manata mamana 'ana tha Jisas Kraes, tha God kau
         lafua si doo ne thuu faafia manatalana, fasi nia ka thaitamana lau si doo ne mamana.
         15 Ma 'i tari'ina boroi, si manga da teemainia 'ana na baea fifii nia ki tha Mosis,
         'e langi da si thaitamana bo.
         16 Sui ta, sa ni ti ne abulo 'uria na Aofia, na Aofia kau lafua si doo ne thuu faafia
         manatalana.
         17 Ma na Aofia naa na Mangoedoo Abu. Ma lelea sa ta ngwane ka too naa 'ana Mangoedoo
         Abu 'i laona moorilana, nia 'e too thakwadoloa naa.
         18 Ma 'urineri na maa kolu 'e langi ta si doo si suusia naa, nia 'e faatana folaalana
         ngwaasinasinalae nia na Aofia. Ma na Mangoedoo nia na Aofia 'e bulasi kolu lelea kolu
         ka ilingia naa Aofia 'inito kolu.

1 Sulia na kwaimanataia nia tha God fuameli, nia ne 'e talai kameli 'uria ililana si
         raoa neri 'ana faatalolae. Nia nee, ka langi meli si too naa faasia faatalolae.
         2 Ma ka langi meli si ilia na abulolae ta'ae ki ne 'e agwa ma si doo ki ni 'idalae
         'ania ki. Ma ka langi meli si suke, ma ka langi meli si talana baelana tha God. Tha
         God 'e thaitamana ne meli faarongo 'ana si doo mamana ki fasi imole ki sui da ka manata
         mamana 'ana raoa kameli.
         3 Lelea sa na Faarongolae 'Okae ne meli faarongo 'ania 'e 'afitai 'uria thaitamanalana,
         'urineri 'e 'afitai fuana ngwane ne 'e langi si ngala mooria ne totoo firi.
         4 'E langi da si manata mamana, sulia tha Saetan 'e thuu faafia na manatalada. Tha
         Saetan 'e 'inito faafia doo ta'ae 'i laona molaagali nee. Nia 'e lui kera fasi ka
         langi da si rikia na folaalae ne lea mai faasia na Faarongolae 'Okae sulia na 'initooa
         nia tha Jisas Kraes ne na nununa tha God.
         5 'E langi meli si faatalo 'ani kameli 'i tala'ameli. Meli faatalo 'ameli 'ana tha
         Jisas Kraes ne 'e Aofia. Ma meli ka thaea ni kameli na ngwane ni rao nia ki tha Jisas
         ne 'e falakameli 'uria 'adomilamolu.
         6 Si manga tha God 'e thaungana doo ki sui, nia 'e bae 'urii, “Alua folaalae ka tala
         'i laona maerodo.” Ma nia ka faafolaalia laubo na manatalakolu, fasi kolu ka thaitamana
         'initooa nia tha God ne tha Jisas Kraes 'e faatana.
         7 Na folaalae ma na suukwaia ne tala 'i laona nonimeli nee maketho, 'e ilingia ta doo
         'okae 'asiana ne tha God 'e alua 'i laona ta kufi doo ne 'e maketho. 'Urineri, imole
         ki sui da ka rikia ne meli too 'ana suukwaia baita faasia tha God, 'e langi lau doo
         kameli 'i tala'ameli.
         8 Si manga 'oro meli daotoona 'afitaia ki, boroi 'ana ka 'urineri, kameli meli si too
         faasia na raoa kameli. Ma tai si manga, meli si thaitamana si tae nee kau fuli fuameli,
         boroi 'ana ka 'urineri, meli fiitoo 'ua 'ana tha God.
         9 Ma sui boroi 'ana meli ka too 'ana maalimae 'oro ki, tha God 'e langi si ekwatai
         kameli. Ma sui boroi 'ana maalimae kameli ki da ka 'ui'ani kameli 'i thaegano, sui
         meli ka tatae laubo 'ameli.
         10 -
         11 Iuka, 'e ilingia na maalimae kameli ki da thaumaeli kameli 'ana fe dani ki sui, sulia
         meli faatalo 'ana tha Jisas. Na nonimeli 'e ilingi nia naa 'ana maelana, fasi na imole
         ki da ka rikia mooria nia 'ani kameli.
         12 Nia nee, da ka doori thaumaeli kameli, sulia na raoa kameli. Ma kamolu ne, molu ngala
         mooria ne totoo firi, sulia na raoa kameli.
         13 Na Kekedalae Abu bae 'e bae 'urii, “Nau ku manata mamana 'ana tha God, nia nee adea
         ku bae suli nia.” Ma na manata mamanalae kameli 'e 'urineri laubo, sulia meli bae
         sulia tha God sulia meli manata mamana 'ani nia.
         14 Meli thaitamana ne tha God ne taea na Aofia tha Jisas 'uria mooria. Ma ka ilingia
         laubo ne tha God 'e taea tha Jisas, nia kau tae kameli 'uria mooria, ma ka ngali kameli
         laubo fone kamolu 'uria toolae fone nia.
         15 Meli tatha 'i laona 'afitaia 'oro ki 'urineri, fasi ka 'adomi kamolu. Ma si manga
         na imole 'oro ki da thaitamana liothaua nia tha God 'uria kwaifaamooria, ma imole
         'oro ki da ka faabaita nia.
         16 Sulia 'e 'urineri, 'e langi meli si too faasia faatalolae. Sui ta, 'ana fe dani ki
         sui, na nonimeli kau ngwaro ma ka maketho, ma 'ana fe dani ki sui laubo tha God ka
         faasuukwaia mangomeli.
         17 Ma na 'afitaia ne meli tatha 'i laona si manga neri ki kau sui. Ma sulia meli tatha
         'i laona si doo neri ki, tha God kau fala 'initooa baita ne totoo firi fuameli. Ma
         na 'initooa ne meli kau ngala, 'e baita ka tatha talua na 'afitaia ki ne meli too
         'ania 'ana si manga neri.
         18 'E langi meli si manata sulia si doo ki ne meli tala'ana rikilana, meli manata 'ameli
         sulia si doo ki ne meli si tala'ana rikilana si manga neri. Sulia si doo ki ne meli
         rikia 'e too si tau bo, sui ta, si doo ki ne meli si rikia ne 'e totoo si sui.

1 Kolu thaitamana si manga na nonikolu 'e mae, tha God 'ana kau fala nonii doo faalu
         fuakolu 'uria toolae 'i thalo. Sulia si manga neri, na nonikolu 'e ilingia na beu
         ki 'i laona molaagali, ne dau onggosia laubada. Sui ta, kolu kau too 'i laona nonii
         doo ki ne tha God 'e thaungana 'i thalo. Ma na noni faalu kolu 'e ilingia beu ne 'e
         totoo firi.
         2 'Ana si manga neri, kolu dooria 'asiana ekwatailana molaagali nee, fasi tha God ka
         fala na noni faalu fuakolu ne 'e too 'i thalo.
         3 Ma si manga kolu too 'i thalo, kolu kau too 'ana nonii doo faalu.
         4 Aia, si manga kolu too 'ua 'i laona molaagali nee, na nonikolu 'e dadaola sulia na
         'afitaia ki. Ma kolu si doori ekwatana bo nonii doo kolu neri, sulia kolu dooria 'akolu
         toolae 'ana noni faalu kolu ki 'i thalo, fasi na nonikolu ne tala'ana kau mae, tha
         God kau bulasia 'ana nonii doo ne langi si dura, nia kau totoo firi.
         5 Aia, tha God 'e kwaimaakwali naa 'ani kolu fasi si doo neri ka fuli 'urineri. Ma
         nia ka fala laubo na Mangoedoo Abu fasi ka faatana ne tha God kau ili mamana 'ania
         'urineri fuakolu.
         6 Nia nee adea kolu si mau 'ana ta si doo. Ma kolu ka thaitamana si manga kolu too
         'ua 'ana nonikolu 'i laona molaagali, 'e langi kolu si too 'ua fonea na Aofia 'i thalo.
         7 Na Aofia ne kolu manata mamana 'ania, nia naa ne talai kolu 'ana toolae 'i laona
         molaagali nee, 'e langi kolu si lea sulia si doo ki ne kolu rikia 'i laona molaagali.
         8 Ma kolu si mau lau 'ana maea. Sulia kolu dooria 'asiana lealae kau faasia nonii doo
         nee 'i molaagali, fasi kolu ka too 'ana maetoaa mamana kolu 'i thalo fonea na Aofia.
         9 Aia, sui boroi 'ana kolu ka too 'ua 'i laona molaagali nee ma langi kolu ka too 'i
         thalo, ma na kwaidooria kolu 'e baita ka tatha fasi kolu ka faanonithathalaa na Aofia.
         10 Ma kolu sui bo, kolu kau takwe 'i naofana tha Jisas Kraes, fasi nia ka tooketaa raoa
         kolu ki. Ma nia kau fala kwaiaraa ki fuana tee tee imole 'ani kolu ne rao 'okae fuana
         'i laona molaagali nee. Ma 'e langi nia ka si fala ta kwaiaraa fuana tee tee imole
         ne raolana 'e ta'ae 'i laona molaagali nee.
         11 Kameli meli faarebaita 'ana Aofia, nia nee meli ka thasi 'uria 'adomilana imole ki
         fasi da ka manata mamana. Tha God 'e thaitamana ne meli bae mamana, ma nau ku dooria
         fasi molu ka thaitamana laubo si doo neri.
         12 Ma na baelaku 'urineri, 'e langi lau fasi ku bae 'okae suli kameli fuamolu. Sui ta,
         meli dooria fasi molu ka faarebaita 'ana raoa 'o'olo kameli, fasi molu ka tala'ana
         olisilana imole ki ne da faarebaita 'ana si doo ne imole ki da rikia bada 'ana maada
         ma 'e langi lau 'ana si doo 'i laona mangoda.
         13 Tai imole ki da thaea thasa meli oengwanea. Aia, da bae 'urineri sulia meli rao suukwai
         fuana tha God. Ma ka mamana 'asiana, kameli meli si oengwanea, ma nia nee adea meli
         ka tala'ana rao suukwailae fuamolu.
         14 Kameli meli rao suukwai, sulia meli thaitamana tha Jisas Kraes ne liothau 'ani kolu.
         Kameli meli thaitamana laubo ne talifilia tha Jisas Kraes bo ne mae 'i talana imole
         ki sui, ma ka ilingia na imole ki sui da mae naa fone nia.
         15 Nia 'e mae fasi ka faamooria imole ki sui. Nia 'e mae fasi na imole ki ne da too
         'ana mooria faalu, ka langi da si too bada 'uria adelae sulia kwaidooria kera ki 'i
         tala'ada, na kwaidooria nia tha Jisas Kraes ne 'e mae, ma nia ka tatae laubo 'uria
         faamoorilada.
         16 Nia nee, na manatalae ngwane kolu sulia ta ngwane 'e langi si ilingia lau na manatalae
         ngwane kera na imole ki 'ana molaagali nee. Ma sui boroi 'ana si manga bae 'e sui
         ne na manatalae ngwane kolu ki 'e 'urineri sulia kolu manata garo thasa tha Jisas
         Kraes ta tofa ngwane bana. Sui ta, si manga neri, kolu thaitamana, nia 'e langi lau
         ta tofa ngwane bana.
         17 Ma lelea sa ta ngwane ka manata mamana 'ana tha Jisas Kraes, nia 'e thau naa 'ana
         ngwane faalu. Si doo kwali ki 'e sui naa, ma si doo faalu ki naa kau dao mai.
         18 Tha God 'e ilia si doo neri ki sui bo sulia tha Jisas Kraes. Nia ka bulasi kolu faasia
         maalimae ki fasi kolu ka thau 'ana imole kwaimani nia ki. Ma nia ka fala si raoa fuameli
         'uria talalana imole ki, fasi da ka thau 'ana imole kwaimani nia ki.
         19 Si doo neri ne meli faarongo naa 'ania ne tha God 'e fala imole ki sui da ka kwaimani
         fonea sulia tha Jisas Kraes. Ma nia ka manatalukea na abulota'alae kera ki. Ma ka
         fala naa si raoa fuameli fasi meli ka faarongo 'ana Faarongolae 'Okae sulia tha God,
         na ngwane ne bulasia imole ki fasi da ka thau 'ana imole kwaimani nia ki.
         20 Nia nee, kameli naa na ngwane ki 'uria thaelana si baea nia ki tha Jisas Kraes. Ma
         'ana si manga meli faarongo 'ania, 'e ilingia tha God 'ana 'i tala'ana ne 'e bae.
         Aia, ma sulia tha Jisas Kraes, kameli meli gani kamolu fasi molu ka alamatana tha
         God ka bulasi kamolu faasia maea fasi molu ka thau 'ana imole kwaimani nia ki.
         21 Sui boroi 'ana tha Jisas Kraes ka langi ta ta'alae 'ani nia, tha God 'e falea ma
         nia ka ngala naa abulota'alae kolu ki, fasi tha God ka 'olosi kolu ilingia ne nia
         'e 'o'olo sulia na manata mamanalae kolu ki 'ani nia.

1 Sulia meli rao kwaimani fonea tha God, ma meli ka gani kamolu ne molu ngala 'okaelae
         nia tha God, ka langi molu si alamatana 'okaelae nia neri ka tofa lea bana fuamolu.
         2 Sulia tha God bae 'e thaea 'i laona Kekedalae Abu ka 'urii, “Si manga 'uria faatailana
         ade 'okaelae nau fuamolu, nau ku fafurongo 'uria foalae kamolu ki. Ma 'ana fe dani
         'uria faamoorilamolu, nau ku 'adomi kamolu.” Aia, nia nee ku bae 'urii fuamolu: Si
         manga neri naa ne si manga fasi molu ka ngala na ade 'okaelae nia tha God, ma 'i tari'ina
         naa ne fe dani fasi molu ka ngala na mooria faalu.
         3 Kameli meli thaitamana 'e langi meli si ilia bo ta si doo ta'ae, sulia meli si dooria
         ta imole ka 'ugali kameli 'uria na raoa kameli.
         4 Sui ta, meli ade 'okae 'ana si manga ki sui, fasi na abulolameli ka faatana ne ni
         kameli na ngwane ni rao nia ki tha God. Ma sulia 'e 'urineri, meli ka marabibi fuana
         imole ki ne da fala na 'afitaia 'oro ki fuameli.
         5 Ma da ka nangasi kameli, ma da ka alua kameli 'i laona dele, ma da ka thaungi kameli
         'i laona konia baita. Meli ka rao suukwai 'asiana, ma tai si manga 'e langi meli si
         maleu, ma meli si fanga.
         6 Kameli meli faatana thasa kameli naa na ngwane rao nia ki tha God 'ana si doo 'o'olo
         ki ne meli ilia, ma na thaitamedooa kameli, ma na marabibilae kameli, ma na ade 'okaelameli
         fuana imole ki. Ma na Mangoedoo Abu fonea na liothaua kameli ne 'e mamana, nia ka
         faatana laubo.
         7 Ma na baelae mamana kameli fonea na suukwaia nia tha God laubo, si doo neri ki 'e
         faatana laubo ne kameli naa na ngwane ni rao nia ki tha God. Aia, na talo kameli ma
         na 'ila ni firu kameli, nia naa nee na abulo 'o'ololameli.
         8 Tai imole ki da manata baita 'ani kameli, ma tai imole ki ka langi. Ma tai imole
         ki da faabaita kameli, ma tai imole ki da ka bae tataga suli kameli. Sui boroi 'ana
         meli ka bae mamana, tai imole ki da thaea thasa kameli na ngwane susuke ki bana.
         9 Sui boroi 'ana tai imole ki da si dooria bo thaitamalameli, na imole 'oro ki da thaitamameli.
         Ma sui boroi 'ana imole 'oro ki da dooria meli ka mae, kameli meli moori 'ua. Ma sui
         boroi 'ana da ka fala kwakwaelae fuameli, 'e langi da si thaumaeli kameli bo.
         10 Ma sui boroi 'ana tai si doo ka faaliodilaa kameli, kameli meli nonithathala bo 'ameli
         sulia dani. Ma sui boroi 'ana meli ka siofaa 'ana si doo ki 'i laona molaagali, kameli
         meli thaitamana meli 'adomia imole 'oro, da ka todaa na doo 'oro ki 'i thalo. Ma sui
         boroi 'ana meli si too 'ana doo 'oro ki 'i laona molaagali, kameli meli too 'ana doo
         'okae ki sui 'i thalo.
         11 Imole kwaimani 'okae nau ki 'ae ne molu too 'i Korint, meli kekeda naa sulia na 'afitaia
         kameli ki, ma 'e langi meli si thaufangana bo manatalameli faasi kamolu.
         12 'E langi lau kameli nee meli bokosia na liothaua kameli fuamolu. Ni kamolu 'ana nee
         molu bokosia na liothaua kamolu faasi kameli.
         13 Nau ku bae fuamolu ilingia kamolu na ngwela nau ki. Aia, na liothaua kamolu ka baita
         fuameli ilingia laubo ne meli liothau 'ani kamolu.
         14 Aia, 'e langi molu si 'ado ofu fonea imole ki ne 'e langi da si manata mamana 'ana
         tha Jisas Kraes. Sulia na ngwane ne 'e too 'o'olo ma na ngwane ne ka si too 'o'olo,
         daru 'e'ete kwailiu teefau. Ma na folaalae 'e 'afitai ka too ofu fonea maerodo.
         15 Tha Jisas Kraes ma tha Saetan, 'e 'afitai daru ka too 'ana tee si manatalae doo.
         Ma ta ngwane ne 'e manata mamana 'ana tha Jisas Kraes, nia ka si tala'ana ka rao ofu
         fonea na ngwane ne 'e otenia 'ania tha Jisas Kraes.
         16 Ma na Beu Abu tha God, 'e langi si 'okae fuana ta ngwane ka foasia na nunui doo ki
         laubo 'i seeri. Ma kolu na imole manata mamana ki, kolu ilingia na beu abu nia tha
         God. Sulia tha God 'e bae 'urii, “Nau kwau too fonea imole nau ki. Ma nau kwau kwairooi
         'ani kera. Ma nau naa nee na God kera, ma ni kera naa na imole nau ki.”
         17 Ma na Aofia ka bae lau 'urii, “Molu ka too tau 'amolu faasia imole ki ne 'e langi
         da si manata mamana, ma molu ka lea 'amolu faasida. Ma lelea sa molu si fikoa ta si
         doo ne 'e sua, 'e 'urineri taari ku noni thathala suli kamolu.
         18 Lelea sa molu ka ade 'urineri, nau kwau Maka fuamolu, ma kamolu naa na ngwela nau
         ki. Nau, na Aofia ne ku suukwai ka tatha, ne ku thaea si baea neri.”

1 Imole kwaimani 'okae nau ki 'ae, si doo neri ki ne tha God 'e alangana fuakolu. Nia
         nee, kolu ka faafaalu kolu 'i tala'akolu faasia ta'alae ne adea na nonikolu ma na
         moorilakolu ka sua. Ma kolu ka too 'o'olo teefau, sulia kolu faarebaita 'ana tha God.
         2 Aia, meli dooria 'asiana fasi molu ka konitai kameli. Sulia meli si ilia bo ta si
         doo ta'ae fuana ta imole, ma meli si fala bo fiilae fuana ta imole, ma meli si sukea
         bo ta imole.
         3 Nau kwasi thaea lau si doo neri ki 'uria balufilamolulae. Sulia nau ku thaea sui
         naa ne meli liothau 'asiana 'ani kamolu. Nia nee, si manga meli moori 'ua ma langi
         si manga meli ka mae naa, 'e 'afitai ta si doo ne ka lafua liothaua kameli fuamolu.
         4 Nau ku fiitoo ma ku nonithathala 'asiana fone kamolu. Nia nee, sui boroi 'ana meli
         ka tatha 'i laona 'afitaia 'oro ki, nau kwasi mau bo, ma ku nonithathala 'asiana.
         5 Ma 'ana si manga meli dao 'i Masedonia, meli si too naa 'ana ta si manga 'uria momololae,
         sulia na 'afitaia ki ka si sui faasi kameli, ma na maalimae kameli ki da ka olisusuu
         'asiana fone kameli, ma meli ka manata 'a'abo 'asiana laubo suli kamolu.
         6 Sui ta, tha God, ne tala'ana ka faanonithathalaa imole ki ne da kwaimanatai, nia
         ne adea meli ka nonithathala 'ana daolana mai tha Taetas.
         7 Na daolana mai tha Taetas 'e adea meli ka nonithathala, ma meli ka nonithathala laubo
         sulia si baea ki ne nia 'e ngala mai, sulia 'e thaea molu fala rakealae fuana. Ma
         nia ka faarongo kameli ne molu dooria 'asiana fasi ku lea kau ku daotoomolu. Ma nia
         ka faarongo kameli laubo 'ana ne molu kwaimanatai sulia na 'afitaia bae molu fala
         fuaku. Ma nia ka faarongo kameli laubo 'ana na liothaua mamana kamolu fuaku. Ma sulia
         si doo neri ki, nia nee ku nonithathala 'asiana.
         8 Sui boroi 'ana molu ka kwaimanatai sulia si kekedalae bae ku fala kau, nau ku manata
         sulia thasa 'e 'okae fasi ku fala kau. 'I nao, 'ana si manga ku thaitamana molu kwaimanatai,
         ma ku kwaimanatai sulia nau ku fala kau. Sui ta, na liodilalae kamolu ka si tau bo.
         9 Ma si manga neri, nau ku nonithathala. Nau ku nonithathala, 'e langi lau sulia molu
         kwaimanatai, sulia molu 'olosia naa na abulolamolu sulia ne molu kwaimanatai. Tha
         God 'e 'adomi kamolu 'ana liodilalae neri. Nia ne adea meli si bae naga kamolu bo
         'i laona leta bae.
         10 Lelea sa tha God ka faaliodilaa ta ngwane, nia 'e 'adomia 'ana 'uria manataolilae
         faasia ta'alae, fasi tha God ka faamooria. Ma nia nee si doo 'okae 'asiana, kolu ka
         nonithathala sulia. Sui ta, lelea sa ta ngwane ka liodila ma ka langi si abulo naa
         faasia ta'alae nia, liodilalae neri 'e tala'ana ka thaumaelia ngwane.
         11 Molu ka rikia fasi si doo 'okae nee na liodilalae ne 'e lea mai faasia tha God 'e
         ilia fuamolu. Nia 'e adea molu ka dooria 'asiana faatailana 'o'oloa kamolu. Molu rakethasu
         sulia ku ngatafi kamolu, ma molu ka mau, ma molu ka dooria 'asiana rikilaku, ma molu
         ka dooria 'asiana ililana si doo 'o'olo ki, ma molu ka dooria 'asiana falelana keketoa
         fuana ngwane ne abulo ta'ae. 'I laona si doo ki sui ne molu ilia, molu faatana naa
         ne langi molu si 'ado bo fonea 'ana doo ta'ae ki ne nia 'e ilia.
         12 Nia nee si doo ne adea ku fala kau kwai kekedalae bae, 'e langi lau sulia na ngwane
         ne abulo ta'ae bana, ma ka langi lau sulia na ngwane ne 'e ade ta'ae fuada ki. Nau
         ku kekeda 'aku kau, fasi molu ka faatana liothaua kamolu fuameli. Ma tha God 'e thaitamana
         liothaua kamolu 'e mamana.
         13 Nia nee adea meli ka nonithathala 'asiana sulia. Ma 'e langi lau si doo neri ki bana
         ne adea meli ka nonithathala, meli nonithathala laubo sulia tha Taetas 'e nonithathala
         sulia si doo 'okae ki ne molu ilia 'uria falalana rakealae fuana.
         14 Nau ku tango kamolu siana tha Taetas. Ma si manga 'e daotoomolu, molu ka manata mamana
         'ana si baea nau ki. Si doo ki sui ne meli bae sulia fuamolu, 'e mamana. Ma 'urineri
         molu ka faatana naa tangolae kameli suli kamolu 'uria tha Taetas 'e mamana laubo.
         15 Nia nee, na liothaua nia fuamolu ka baita 'asiana, sulia 'e manatatoona roosulibaealae
         ne molu ilia 'ana si doo ki ne 'e thaea fuamolu. Ma nia 'e liothau 'ani kamolu sulia
         'e manatatoona si manga molu konitana, ma molu ka faarebaita 'ani nia.
         16 Nau ku nonithathala 'asiana sulia ku manata ngado 'ani kamolu.

1 Doora nau ki 'ae, kameli meli dooria fasi molu ka thaitamana si doo ne 'e fuli 'i
         malutana imole manata mamana ki 'i laona bali fera 'i Masedonia sulia na liothaua
         nia tha God.
         2 Sui boroi 'ana da ka tatha 'i laona ilitooa ma na 'afitaia baita ki, kera da nonithathala
         'asiana. Ma sui boroi 'ana da ka siofaa 'asiana, da fala naa doo 'oro ki 'uria 'adomilana
         imole ki.
         3 Nau ku faamamanea da fala ka tala'ana laubo si doo ki ne da fala, ma da fala ka tatha
         talua naa si doo ki ne tala'ana da ka fala. Ma sulia na kwaidooria kera 'i tala'ada,
         4 da ka gani kameli laubo fasi meli ka alamatana da ka 'adomia imole ki 'i Jiudea ne
         da manata mamana.
         5 Kameli meli kwele 'asiana, sulia da ade 'urineri. Totongenao da manata kalia si doo
         ne tha God 'e dooria fasi da ka ilia. Ma da ka manata kalia laubo ililana si doo ne
         meli dooria.
         6 Ma tha Taetas ne thafalia na raolae 'i Korint 'uria konilana malefo 'uria 'adomilana
         imole ki 'i Jiudea, kameli meli ka gani nia fasi ka suukwai 'ana 'adomilamolu 'uria
         faasuilana si raoa 'ana konilana si malefo neri.
         7 Nau ku thaitamana na manata mamanalae kamolu 'e baita, ma molu ka thaitamana faatalolae,
         ma molu ka thaitamedoo, ma molu ka dooria 'asiana 'adomi 'ali'alilae 'ana imole ki,
         ma na liothaua kamolu fuameli 'e baita 'asiana laubo. Nia nee, meli ka dooria kwai'adomia
         kamolu fuana imole ki 'i Jiudea ka baita laubo, sulia na liothaua kamolu.
         8 Aia, fonea si baea neri, 'e langi kwa si suumai kamolu lau 'uria ililana. Sui ta,
         nau ku dooria molu ka thaitamana imole manata mamana ki 'i Masedonia, da 'ali'ali
         'ana falelana kwai'adomia kera. Ma ku faarongo kamolu naa 'ania, fasi molu ka faatana
         baitalana liothaua kamolu.
         9 Molu thaitamana na liothaua nia na Aofia kolu tha Jisas Kraes 'e baita 'asiana fuakolu.
         Sui boroi 'ana nia ka 'inito 'asiana mai 'i thalo, nia 'e alua nia 'i tala'ana 'uria
         siofaalae 'ana lealana mai ka too 'ana nonii ngwane fasi ka 'adomi kolu. Ma sulia
         na siofaalae nia ne 'e adea kolu ka 'inito.
         10 Aia, nau ku thaea thasa 'e 'okae fasi molu ka faasuia na koni malefolae bae molu
         thafalia mai 'ana fe ngali bae sui kau. Kamolu naa na imole totongenao ki ne molu
         koni malefo 'uria 'adomilana imole ki 'i Jiudea. Ma kamolu laubo na imole totongenao
         ki ne molu dooria ililana.
         11 Nia nee, 'e 'okae fasi molu ka takwe suukwai 'uria faasuilana si raoa neri. 'E 'okae
         lelea sa na kwaidooria kamolu 'e baita 'uria faasuilana si raoa neri, ka ilingia laubo
         si manga bae molu thafali 'ania. Ma molu ka fala bamolu ta fita si malefo ne molu
         tala'ana konilana 'ana si manga neri.
         12 Sulia lelea sa na kwaidoorilae kamolu 'e baita 'uria falelana kwai'adomia, tha God
         'e nonithathala sulia si doo neri. Sulia nia ka si dooria molu ka fala si doo ki ne
         'e langi molu si too 'ania, si doo neri ki 'ana ne molu tala'ana falelana.
         13 -
         14 Na manatalaku 'e langi si dooria fasi molu ka too 'ana 'afitaia sulia molu 'adomia
         imole ki ne da too naa 'ana 'afitaia ki. Sui ta, 'e 'okae 'asiana fasi molu ka 'adomia
         imole siofaa ki, sulia molu too naa 'ana si doo 'oro ki si manga neri. Ma si manga
         ne 'e nii 'ua kau, lelea sa molu ka too 'ana 'afitaia, ma da ka too 'ana doo 'oro
         ki, da ka 'adomi kamolu laubo. Lelea sa molu ade 'urineri, na kwaidooria kera imole
         ki sui ka fono.
         15 Sulia na Kekedalae Abu bae 'e thaea, “Na ngwane ne konia doo 'oro, 'e langi si too
         bo 'ana doo 'oro talua si doo ki ne nia 'e thasi 'uria. Ma na ngwane ne konia bana
         ange si doo, 'e langi si oli kukuru bo 'ana ta si doo.”
         16 Kameli meli tangoa 'asiana tha God sulia 'e fala kwaidooria baita fuana tha Taetas
         fasi nia ka 'adomi kamolu, ilingia laubo na kwaidooria kameli 'uria 'adomilamolu.
         17 Ma si manga meli gani nia fasi ka 'adomi kamolu, nia ka nonithathala 'asiana 'uria
         ililana, sulia 'e dooria 'asiana 'adomilamolu teefau. Ma sulia na kwaidooria nia,
         nia ka manata 'uria olilae lau kau siamolu.
         18 Kameli meli fala kau tee ngwane 'ana doora kolu ki fone nia. Nia na ngwane ne imole
         manata mamana ki sui da manata baita 'asiana 'ani nia sulia 'e rao suukwai 'ana faatalolae
         'ana Faarongolae 'Okae.
         19 Ma na imole manata mamana ki da filia fasi ka lea fone kameli si manga meli lea 'uria
         konilana malefo fuana imole manata mamana ki 'i Jiudea. Na imole 'oro ki da faabaitaa
         na Aofia sulia si raoa neri. Ma na raoa neri ki naa kau faatana laubo ne meli dooria
         'asiana 'adomilana imole manata mamana ki ne da siofaa.
         20 Kameli meli lio 'okae 'asiana sulia si malefo neri, ade'ana ta ngwane ka bae naga
         kameli faafia.
         21 Sulia meli dooria fasi meli ka ilia si doo ne 'e 'o'olo 'i maana tha God ma 'i maana
         imole ki sui laubo.
         22 Nia nee adea meli ka fala lau kau tee doora 'akolu laubo fonea tha Taetas. Si manga
         'oro ki, ngwane neri 'e faatana fuameli ne 'e dooria 'asiana kwai'adomilae. Ma si
         manga neri, nia 'e fiitoomolu, ma nia nee adea nia ka dooria 'asiana 'adomilamolu.
         23 Ma tha Taetas, naa na ngwane ne rao fone nau 'uria 'adomilamolu. Ma na roo doorakolu
         ki ne daru lea kau fonea, na ofulada na imole manata mamana ki ne da fili keerua fasi
         daru ka lea 'i talada, ma na raoa keerua naa kau faa'initooa tha Jisas Kraes.
         24 'E 'okae fasi molu ka faatana liothaua kamolu fuada, fasi na imole manata mamana
         ki sui, da ka rikia ma da ka faamamanea na tangolae mamana kameli fuamolu.
         
            

         
      
   
      
         9
1 Aia, 'e langi ka si tala'ana bo kwau kekeda kau fuamolu sulia na kwai'adomia ne kolu
         kau fala kau fuana imole manata mamana ki 'i Jiudea ne da siofaa, sulia nau ku thaitamana
         ne molu thafalia naa ofulana malefo fuada.
         2 Nau ku thaitamana ne molu dooria 'asiana fasi molu ka kwai'adomi. Ma nau ku faabaita
         kamolu 'uria imole ki 'i Masedonia, nau ku 'urii, “Na doora kolu ki 'i laona bali
         fera 'i Gris, 'ana thafalilana mai fe ngali bae sui kau, da kwaimaakwali 'uria falelana
         si malefo 'uria kwai'adomia.” Ma 'ana si manga na imole ki 'i Masedonia da rongoa
         si doo neri, na 'orolada laubo da ka dooria na kwai'adomilae.
         3 Aia, nau ku faabaita kamolu 'uria imole ki 'i Masedonia ne molu kwaimaakwali naa
         'uria ofulana malefo. 'Urineri, si manga neri, nau kwa fi fala kau na doorakolu bae
         ki 'i siamolu, fasi da ka 'adomi kamolu 'uria faasuilana ofulana si malefo neri, ade'ana
         ku tofa tango kamolu baku 'uria si raoa neri.
         4 Ma lelea sa 'e langi molu si kwaimaakwali, ma lelea sa tai imole manata mamana ki
         'i Masedonia da ka lea mai fone nau si manga ku lea kau siamolu, ma da ka rikia ne
         'e langi molu si kwaimaakwali 'ana malefo kamolu, meli kau 'ida sulia na fiitooa kameli
         'ani kamolu. Ma kamolu boroi molu kau 'ida 'asiana laubo.
         5 Nia nee, nau ku thaea thasa 'e 'okae fasi ku fala na kau na dooraku neri ki fasi
         da ka lea kau siamolu 'i nao, fasi da ka 'adomi kamolu 'uria kwaimaakwalilae 'ana
         si malefo bae molu alangana. 'Urineri, na falelae kamolu ka too maasia si manga ku
         lea kau. Ma na imole ki sui da ka thaitamana ne molu fala si malefo neri sulia na
         kwaidoorilae kamolu 'i tala'amolu, ma 'e langi lau sulia ta ngwane ne 'e suumai kamolu
         'uria falelana.
         6 Aia, 'e langi molu si manataburo 'ana si omelangwane bae 'e 'urii: Lelea sa kolu
         fasia ange si mingge doo, ange si doo laubo ne kolu kau konia. Ma lelea sa kolu ka
         fasia doo 'oro, doo 'oro ki laubo ne kolu kau konia.
         7 Nia nee, imole ki sui da ka fala si doo ne da thaitamana 'e 'okae. Ma 'e langi si
         'okae fasi ta ngwane ka fala si doo ne nia boroi si dooria bo falelana. Ma 'e langi
         si 'okae fasi ta imole ka fala sulia nia 'e fiia thasa da suumana bada fuana. Sulia
         tha God 'e nonithathala sulia ngwane ne 'e nonithathala 'uria falelae.
         8 Ma tha God 'e tala'ana falelana doo 'oro ki fuamolu talua si doo ne molu 'atongia,
         fasi si manga ki sui molu kau too 'ana doo ki sui ne molu 'atongia, ma molu ka too
         'ana doo 'oro ki lau 'uria 'adomilana lau tai imole.
         9 Sulia na Kekedalae Abu bae 'e thaea ka 'urii, “Sulia da fala baita 'asiana fuana
         imole siofaa ki, nia nee tha God si manataburo 'ana kwai'adomia kera ki.”
         10 Ma tha God ne 'e fala mingge doo ki fuana ngwane ne 'e fasi doo, ma nia ka alua laubo
         fanga 'oro. Ma ka 'urineri laubo, tha God naa kau fala doo ki fuamolu, fasi molu ka
         fala tai si doo fuana imole ki ne da 'atongia. Ma kamolu naa molu kau too 'ana doo
         'okae 'oro ki, ilingia na ngwane ne 'e fasia mingge doo ki, nia naa kau konia fanga
         'oro.
         11 Sulia si manga ki sui, tha God 'e falea molu ka too 'ana doo ki ne tala'ana 'adomilana
         imole ki, fasi da ka faabaitaa tha God 'uria kwai'adomia ne molu kau fala ma kera
         naa dau ngala faasi kameli.
         12 Na doo ne molu fala, nia naa kau 'adomia imole nia ki tha God, ma nia naa ne adea
         imole 'oro ki laubo da ka faabaitaa tha God.
         13 Kamolu naa molu kau faa'initooa tha God 'ana falelae baita kamolu ki. Na falelae
         baita kamolu ki fuada naa kau faatana ne molu roosulia na Faarongolae 'Okae nia tha
         Kraes.
         14 Ma da ka foa fuamolu 'ana liothaua sulia na liothaua nia tha God ne 'e faatana fuada
         'ani kamolu.
         15 Aia, kolu ka tangoa tha God 'uria Ngwela nia. Sulia nia naa na falelae ne 'e 'okae
         ka tatha ne tha God 'e fala fuakolu. Ma 'e langi ta si baea si tala'ana naa 'inifitalana
         si falelae neri.

1 Aia, nau tha Pol, ku gani kamolu 'uria tee si doo. Nau ku gani kamolu 'ana bibirangaa
         'ana enoenoa ilingia laubo bibirangaa nia tha Jisas Kraes, sui boroi 'ana tai imole
         ki 'ani kamolu da ka thaea thasa nau ku mau ma ku enoeno si manga ku too fone kamolu,
         sui ta, na baelaku 'e suukwai si manga ku too tau kau faasia kamolu ma ku kekeda kau.
         2 Nau ku gani kamolu, molu ka 'olosia abulolamolu, fasi na baelaku fuamolu 'e langi
         ka si suukwai si manga ku dao kau siamolu. Sulia ku thaitamana nau ku tala'ana susualalae
         fuana ngwane ki ne da thaea thasa meli lea bameli sulia na bibirangaa ta'ae 'i laona
         molaagali.
         3 'E mamana kolu too 'ua 'i laona molaagali. Sui ta, si manga meli firu fonea maalimae
         kameli ki, meli si firu 'ana bibirangaa ta'ae ki 'i laona molaagali.
         4 Sulia na raunga ki ne meli firu 'ania 'e langi lau doo ki 'i molaagali. Na raunga
         kameli ki 'e lea 'ana mai faasia tha God ne fala suukwaia fuameli fasi meli ka faafunuia
         suukwai kera maalimae kameli ki. Kameli meli tala'ana siitathalae 'ana manatalae susuke
         ki,
         5 ma meli ka tala'ana ogosilana toodoolae susuke ne ngwane nauni baita ki da alua 'uria
         suusilana imole ki fasi da si thaitamana tha God. Ma meli ka thaitamana siitathalae
         'ana manatalae garo kera imole ki, ma meli ka suusi kera fasi da ka roosulia baelana
         tha Jisas Kraes.
         6 Ma si manga molu faatana ne molu roosulia baelameli, meli ka kwaimaakwali naa 'uria
         falelana kwakwaelae fuana sa ni ti 'amolu ne 'e langi si roosulia.
         7 Fulingana sa molu ka thaitamana si doo ki ne 'e fuli 'i malutamolu. Ta tee ngwane
         'amolu 'e manata 'ana thasa nia na ngwane rao nia tha Jisas Kraes, 'e 'okae fasi nia
         ka thaitamana laubo ne kameli na ngwane rao mamana nia ki tha Jisas Kraes.
         8 Sulia na Aofia 'e fala mamanaa fuameli 'uria talailamolu. Ma nia ka talai kameli
         'uria 'adomilamolu, ma 'e langi lau 'uria nagalamolu. Nau ku bae rara'a sulia na suukwaia
         ne na Aofia 'e fala fuameli. Sui boroi 'ana ka 'urineri, nau kwasi 'ida bo.
         9 'E langi kwasi dooria molu ka manata thasa nau ku faamau kamolu 'ana kekedalae ki
         ne ku ilia fuamolu,
         10 sulia tai imole ki da bae 'urii, “Na kekedalae nia ki tha Pol 'e suukwai. Sui ta,
         si manga 'e too fone kolu, nia 'e mau ma ka langi si thaitamana bo baelae.”
         11 Aia, na ngwane ne thaea si doo neri, 'e 'okae fasi nia ka thaitamana si tae ne meli
         thaea si manga meli kekeda, 'e tala'ana naa si doo ki ne meli kau ilia si manga meli
         kau too fone kamolu.
         12 'E langi meli si faabobolangai kameli fonea ngwane rao bae ki da thaea da 'inito
         'asiana. Ma da ka talatango kera 'ana si doo ki ne 'e langi si tala'ada!
         13 Ma kameli nee, 'e langi meli si talatango kameli 'ana ta suukwaia ne 'e langi meli
         si too bo 'ania. Sui ta, kameli meli tango kameli sulia na raoa ne tha God 'e falakameli
         'uria ililana, ma kamolu ne tai ngwane laubo 'ana raoa neri.
         14 'E langi meli si garo si manga meli thaea ne kameli meli too 'ana suukwaia faafi
         kamolu, sulia kameli na ngwane totongenao ki ne meli lea kau siamolu fonea na Faarongolae
         'Okae nia tha Jisas Kraes.
         15 'E langi meli si thaea thasa kameli meli too 'ana suukwaia faafia na raoa ne tai
         imole 'e'ete ki da ilia 'i laona maetoaa ki ne tha God 'e langi ka si talai kameli
         'uria. Ma kamolu tai imole ki ne tha God 'e falakameli kau siamolu, meli dooria na
         manata mamanalae kamolu ka baita ma ka suukwai. Ma meli ka dooria laubo ililana si
         raoa ne 'e baita ka tatha fone kamolu.
         16 Ma 'i burina ne meli rao laubo fone kamolu, meli ka daraninia maetoaa ki kali kamolu
         'uria faatalolae 'ana Faarongolae 'Okae. Ma 'e langi meli si dooria meli ka thaea
         thasa meli too 'ana suukwaia faafia raoa ne tai imole 'e'ete ki da ilia 'ana maetoaa
         ki ne tha God 'e arasi kera 'uria.
         17 Sulia na Kekedalae Abu bae 'e thaea, “Lelea sa ta ngwane 'e dooria ka talatango nia
         'i tala'ana, nia ka tangoa bana si doo ne tha God 'e ilia.”
         18 Ma na ngwane ne 'e talatango nia, ka si too bana 'initooa. Ma na ngwane ai ne tha
         God 'e ala 'ana faafia, nia nee na ngwane 'inito mamana.

1 Sui boroi 'ana ku manata thasa 'e langi si tala'ana fasi ta ngwane ka bae suli nia
         'i tala'ana, nau ku dooria molu ka marabibi fasi fone nau, si manga ku bae fasi suli
         nau 'i tala'aku.
         2 Nau ku manata 'a'abo suli kamolu, ilingia laubo ne tha God 'e manata 'a'abo suli
         kamolu. Sulia molu ilingia ta keni thaarii bae 'e lalau 'ua ne ku alu faafia maasia
         daolana mai tha Jisas Kraes. Aia, na thaarii ne da alu faafia 'uria 'afelae, nia ka
         too lalau mamana.
         3 Nau ku manata 'a'abo suli kamolu, ade'ana molu ka manata mamana 'ana toodoolae nia
         ta ngwane, ma na liothaua kamolu fuana tha Jisas Kraes ka tagalo, ilingia bae ni Eve
         'e manata mamana 'ana sukelae nia na loi bae.
         4 Nau ku manata 'a'abo suli kamolu, ade'ana 'urineri 'ali'ali molu ka manata mamana
         'ana ta toodoolae ne 'e'ete faasia na toodoolae kameli. Sulia lelea sa ta ngwane ka
         lea kau siamolu, ma nia ka faarongo 'ana faarongolae 'e'ete sulia tha Jisas, molu
         ka fi manata mamana bamolu 'ani nia. Ma molu ka nonimaabe 'uria ngalilana ta anoedoo
         ne 'e'ete faasia na Mangoedoo Abu ne molu ngala naa si manga meli faarongo kamolu
         'ania.
         5 Aia, ma na imole ki ne da lea kau siamolu, ma da thaea thasa kera na aposol baita
         ki, nau kwasi manata bo thasa da baita ka talu nau.
         6 Sui boroi 'ana 'e langi kwa si thaitamana baelae 'okae, nau ku thaitamana doo 'oro
         ki 'ana Faarongolae 'Okae. Molu thaitamana si doo neri, sulia meli faamanatai kamolu
         'ania si manga 'oro ki.
         7 Si manga ku faarongo 'ana Faarongolae 'Okae nia tha God fuamolu, 'e langi kwa si
         gani kamolu 'uria ta folilae, ma ta tee mingge malefo boroi ka langi bo. Ma 'ana si
         manga ku too siamolu, nau ku faafaekwa nau 'i tala'aku fasi na imole ki da ka faabaita
         kamolu. 'E 'urifita, molu fiia thasa nau ku ade garo neri?
         8 Si manga ku toodoo fuamolu, tai imole ki ne da manata mamana 'i laona maetoaa 'e'ete
         ki, da foli nau. Nia nee, ku ngala si doo ki faasida, fasi ku 'adomi kamolu.
         9 Ma si manga ku too fone kamolu, lelea sa ku dooria ta si malefo, 'e langi kwa si
         gani kamolu bo 'uria. Ma na doora ki ne da lea mai faasia 'i Masedonia ne da fala
         si doo ki ne ku dooria. 'E langi kwa si gani kamolu 'uria ta si doo, ma ka langi kwa
         si gani lau.
         10 Ma ku bae naunau sulia kwasi gani kamolu bo 'uria ta si doo. Ma si doo neri, 'e 'afitai
         ka tatala 'ana ta si manga, sulia kwasi ngala ta si malefo faasia ta imole 'i laona
         fera lalau 'i Gris. Si doo neri 'e mamana ilingia laubo na baelana tha Jisas Kraes
         'e mamana.
         11 Alamia molu manata garo bamolu thasa kwasi liothau bo 'ani kamolu sulia kwasi ngala
         bo ta si malefo faasi kamolu. Sui ta, tha God 'e thaitamana ne ku liothau 'asiana
         'ani kamolu.
         12 Nau kwau ililado baku 'ana si bibirangaa neri, fasi na imole ki ne da thaea thasa
         kera na aposol ki, ka langi da si tala'ana thaelana si raoa kera ne 'e 'okae ka ilingia
         si raoa kameli.
         13 Da thaea thasa kera na aposol ki, sui ta, kera langi lau na aposol mamana nia ki
         tha Jisas Kraes. Da suke kamolu 'ana raoa kera ki, fasi molu ka manata thasa kera
         naa na aposol ki.
         14 Ma 'e langi kwasi kwele bo 'ana si doo neri, sulia tha Saetan boroi, 'e tala'ana
         ka tatala fasi ka ilingia ta enselo 'ana folaalae.
         15 Nia nee, ka langi kolu si kwele lelea sa na ngwane ni rao nia ki tha Saetan laubo,
         da ka lio ilingia ngwane ni rao mamana nia ki tha God. Kera dau ngala naa kwakwaelae
         baita ne 'e tala'ada sulia na abulota'alae kera ki.
         16 -
         17 Sui boroi 'ana kwasi dooria bo bae naunaulae, si manga neri nau kwau bae naunau suli
         nau 'i tala'aku. Si manga ku bae suli nau 'i tala'aku 'urineri, tai imole ki 'ani
         kamolu da manata 'ada thasa ku bae ilingia ta ngwane oengwanea, ma nau kwa si bae
         bo sulia si doo ne na Aofia 'e thaea. Sui boroi 'ana molu ka manata 'urineri, molu
         fafurongo fasi 'uria si doo nee ku thaea.
         18 'I burina si manga tai imole ki da bae naunau suli kera 'i talada, molu kau roo laubo
         suli kera. 'Urineri kamolu teefau molu fafurongoa fasi 'uria si doo nee ku thaea fuamolu
         suli nau 'i tala'aku.
         19 Ma molu ka manata thasa molu thaitamedoo 'asiana, sui ta, molu nonimaabe 'asiana
         'uria rongolana imole ki ne baelada 'e oengwanea.
         20 Molu ka alamatai kera bamolu fasi da ka baita faafi kamolu, ma da ka kaubarea si
         doo kamolu ki, ma da ka suke kamolu, ma da ka talatango kera 'i tala'ada, ma da ka
         faa'idaa kamolu bada 'ana faamaabobokolamolu.
         21 Kameli 'e langi meli si ade 'urineri 'ani kamolu. Ma 'urifita nee molu ka manata
         thasa meli garo, sulia meli si ade 'urineri bo fuamolu? Na imole ki ne da manata thasa
         kera tai aposol baita ki, kera da bae naunau suli kera 'i tala'ada. Ma nau ku bae
         naunau laubo ka ilingi kera, sui boroi 'ana ka langi si 'okae 'uria baelae 'urineri.
         22 Aia, kera da thaea thasa kera na imole ki 'i Jiu, ma nau ta ngwane 'i Jiu laubo nee.
         Ma da ka thaea thasa kera na imole 'i Israel, ma nau ta ngwane 'i Israel laubo nee.
         Ma da ka thaea thasa kera na imole ki 'ana kwalafaa tha Abraham, ma nau ta ngwane
         'ana kwalafaa tha Abraham laubo nee.
         23 (Nau kwa si dooria bo bae faa'okaelaku 'i tala'aku 'urineri.) Kera da thaea thasa
         kera naa na ngwane rao nia ki tha Jisas Kraes. Sui ta, nau naa na ngwane rao 'okae
         nia tha Jisas Kraes ka talu kera. Sulia nau ku rao suukwai ka talu kera, ma na imole
         ki da ka alu nau 'i laona dele 'ana si manga 'oro ka talu kera, ma imole ki da ka
         nangasi nau 'ana si manga 'oro ka talu kera, ma 'e karangi ku mae 'ana si manga 'oro
         ka talu kera.
         24 Lima si manga na ngwane baita ki 'i Jiu da nangasi nau 'ana olu akwala ma sikwa fe
         kwaelae.
         25 Ma olu si manga na ngwane baita ki 'i Rom da ka nangasi nau 'ana si nanange 'ai.
         Ma 'ana tee si manga, tai ngwane ki da thasi 'uria 'uimaelilaku 'ana fau. Ma olu si
         manga na baru ne ku lea 'ana ka kuruu naa fone nau, ma 'ana tee si manga ku too 'i
         laona asi sulia tee fe rodo ma tee fe thato.
         26 Ma 'ana leaa 'oro nau ki, ku daotoona 'afitaia 'oro ki 'ana igwa, ma na ngwane bebeli
         ki, ma na imole ki 'i Jiu, ma na imole maadiu ki da ka maalimae 'ani nau. Ma ku daotoona
         'afitaia 'i laona maetoaa baita ki, ma 'i laona bali fera kwasi, ma 'i laona asi laubo.
         Ma tai si manga na imole susuke ki da ka thaea thasa kera na imole manata mamana ki
         'ana tha Jisas, da fala laubo 'afitaia baita ki fuaku.
         27 Nau ku rao suukwai 'asiana, ma tai fe rodo 'e langi kwasi maleu. Ma tai si manga
         kwasi too 'ana ta si fanga ma ta si kafo. Ma tai si manga ku gwagwari sulia ku olikukuru
         'asiana 'ana maku.
         28 'E langi lau si doo neri ki bana, sulia 'ana fe dani ki sui bo ku too 'ana 'afitaia
         sulia ku manata 'a'abo sulia ofulada na imole manata mamana ki sui.
         29 Ma lelea sa ta ngwane ne 'e manata mamana ma ka daotoona 'afitaia sulia ilitooa baita,
         nau ku too 'ana 'afitaia laubo, sulia ku manata 'a'abo suli nia. Ma lelea sa ta ngwane
         ka ilia ta si doo ta'ae, nau ku kwaimanatai 'asiana.
         30 Sulia da suumai nau ku bae naunau suli nau 'i tala'aku, nau ku bae sulia si doo ki
         ne faatana nau ta ngwane ku maketho.
         31 Tha God na Maka nia na Aofia kolu tha Jisas, 'e thaitamana si doo ne ku thaea 'e
         mamana. Nau ku dooria imole ki sui da ka faabaitaa tha God ka totoo firi.
         32 Si manga ku too 'i Damaskas, na ngwane ne tha Aretas na ngwane 'inito 'e filia 'uria
         'initolae faafia maetoaa neri, 'e fala ngwane 'ana ngwane ni omea ki da ka folo 'usia
         na maethakaa ki 'ana maetoaa neri, fasi da ka dau nau 'ana si manga ku kotho 'i maa.
         33 Sui ta, tai ngwane ki da 'adomi nau, ma da ka alu nau 'i laona tee kukudu baita,
         ma da ka faasifo nau sulia na maethakaa 'ana 'onggu neri 'uria 'i maa, ma ku tafi
         naa.

1 Kera da suumai nau fasi ku bae naunau suli nau 'i tala'aku, sui ta, na baelae 'urineri
         'e langi si faamamanea bo ne nau na aposol. Sui boroi 'ana ka 'urineri, nau ku bae
         sulia si doo ne na Aofia 'e faatana fuaku.
         2 Iuka, na akwala ma fai fe ngali 'e sui naa, ne tha God 'e ngali nau 'uria si kula
         ne tha God 'e too 'ania 'i thalo. (Aia, nau ku lalafusia, alamia na noniku laubo tomone
         ne dao 'i seeri, ma langi tha God bana tomone ne faatana si doo neri ki fuaku, sulia
         talifilia tha God bo ne 'e thaitamana.)

         4 Aia, nau ku thaea lau, nau ku thaitamana bo ne tha God naa ne ngali nau 'uria 'i
         thalo. (Ma nau kwasi thaitamana lelea sa na noniku 'e dao laubo 'i seeri tomone, ma
         langi tha God bana ne faatana fuaku, sulia talifilia tha God bo ne 'e thaitamana.)
         Aia, si manga ku too mai 'i seeri 'i thalo, ku rongoa doo ki ne 'e 'afitai naa ta
         ngwane ka bae sulia 'ana ta si baea 'i laona molaagali nee.
         5 Si fafaataia neri si doo fuakolu fasi kolu ka bae rara'a sulia. Sui ta, nau kwa si
         ilia si doo neri. Sulia si doo ne ku bae rara'a sulia naa ne si doo ne faatana ne
         nau na ngwane ku maketho.
         6 Ma lelea sa ku dooria talatangolaku, 'e tala'ana ku bae 'urineri sulia na baelaku
         'e mamana. Sui ta, 'e langi kwasi talatango nau, sulia 'e langi kwasi dooria imole
         ki da ka manata thasa nau na ngwane baita talua si doo ki ne da rikia ku ilia, ma
         si doo ki ne da rongoa ku thaea.
         7 Aia, tha God 'e alamatana naa mataia fuaku fasi ka langi kwa si bae rara'a sulia
         si doo 'okae 'oro ki ne ku rikia 'i thalo. Ma na mataia nee, tha Saetan ne sukua fasi
         ka faangada nau ma fasi ka langi kwasi naunau.
         8 Ma olu si manga ne ku foa, ma ku gania na Aofia fasi ka lafua.
         9 Sui ta, nia 'e olisi nau ka bae 'urii, “Na 'okaelae nau talitoona bana nee 'o 'atongia.
         Sulia lelea sa 'oko maketho, na suukwaia nau 'uria 'adomilamolu naa kau baita ka tatha.”
         Sulia si doo neri, nau ku nonithathala 'asiana, ma ku bae naunau sulia na maketholae
         nau, fasi na suukwaia nia tha Jisas Kraes ne ka 'adomi nau.
         10 Nau ku nonithathala baku 'uria 'afitaia nau ki sulia tha Jisas Kraes. Nau ku nonithathala
         baku lelea sa da ka bae naga nau, ma langi da ka faangada nau. 'E 'okae bana lelea
         sa ku too 'ana maketholae, sulia si manga ku maketho, tha Jisas Kraes naa kau faasuukwai
         nau.
         11 Aia, 'e langi ka si tala'ana fasi ku bae naunau, sui ta, kamolu ne molu adea ma ku
         bae 'urineri. Fulingana molu ka faabaita nau bamolu. Sui boroi 'ana nau na ngwane
         bana, na imole bae ki da thaea thasa kera na aposol baita ki, 'e langi da si baita
         bo talu nau.
         12 Si manga ku rao 'i malutamolu 'ana marabibilae, tha God 'e ilia si doo 'oro ki ni
         kwelelae 'ania 'ani nau. Ma si doo neri ki, 'e faatana ne nau na aposol mamana.
         13 Si doo ki ne ku ilia fuamolu, 'e ilingia si doo ki ne nau ku ilia fuana ofulada na
         imole manata mamana ki sui. Tee si doo ne ka si ilingia bo si doo ne ku ilia 'ana
         maetoaa 'e'ete ki: Nau kwasi gania ta si malefo siamolu 'uria 'adomilaku. Ma molu
         ka thaea thasa ku ilia doo ta'ae fuamolu 'urineri, sui ta, 'e langi kwa si bae ni
         kwaimanataia bo fuamolu si manga neri fasi molu ka manataluke nau.
         14 'Ana si manga neri, ku kwaimaakwali naa fasi ku daotoomolu lau 'ana oluna si manga.
         Ma 'e ilingia laubo 'i nao, 'e langi kwasi gania ta si malefo faasi kamolu. Sulia
         'e langi kwa si dooria bo malefo kamolu ki. Si doo ne ku dooria 'aku ne fasi molu
         ka nonithathala si manga ku dao kau. Nau ku ilingia ta maka fuamolu, sulia ku 'adomi
         kamolu 'uria manata mamanalae 'ana tha Jisas Kraes. Ma 'e langi ka si tala'ana fasi
         na ngwela ki da ka fala si malefo fuana maka kera, ma 'e 'okae fasi na maka ka fala
         si malefo fuana ngwela nia ki.
         15 Ma lelea sa ku fala si doo nau ki teefau ma ni nau 'i tala'aku laubo 'uria 'adomilamolu,
         nau ku nonithathala baku. Ura tae ne na liothaua kamolu fuaku ka faekwa bana, sulia
         na liothaua nau fuamolu ne 'e baita ka tatha.
         16 Aia, molu thaitamana 'e langi kwa si gania ta si malefo faasi kamolu. Sui ta, na
         maalimae nau ki da bae 'urii, “Tha Pol 'e too 'ana tee manatalae ngwane agwa 'uria
         sukelamolulae.”
         17 Molu ka thaitamana si baea neri 'e langi si mamana. Ma 'e langi kwasi fala kau ngwane
         ki 'i siamolu 'uria faagulalamolu 'uria malefo.
         18 Nau ku gania tha Taetas fasi ka lea kau 'i siamolu, ma ku fala kau tee doora 'akolu
         lau fone nia. Ma molu thaitamana 'okae 'ania tha Taetas ka si oroi kamolu bo 'uria
         ta si malefo. Ma molu ka thaitamana tha Taetas fone nau, miri ilia si doo 'o'olo ki
         ne bobola ma ka 'o'olo teefau.
         19 Alamia molu manata thasa meli bae 'urineri 'uria suusilameli 'i tala'ameli. Aia,
         na manatalaku 'e langi si 'urineri. Sulia tha God 'e thaitamana si doo ki ne meli
         thaea, 'e lea sulia si doo ki ne tha Jisas Kraes 'e dooria fasi meli ka thaea. Imole
         kwaimani 'okae nau ki 'ae, si doo ki sui ne meli ilia, meli ilia 'uria 'adomilamolu.
         20 Nau ku manata 'a'abo, ade'ana 'urineri si manga ku lea kau, ma ku rikia na abulolamolu
         'e 'e'ete faasia si doo ki ne ku dooria. Ma lelea sa 'e 'urineri, nau kwau fala kwakwaelae
         fuamolu, ma 'e langi molu ka si nonithathala bo sulia. Nau ku manata 'a'abo ade'ana
         'urineri tai imole ki 'i see loko da ka olisusuu, ma da ka liota'ae, ma da ka rakethasu,
         ma da ka manata ta'ae, ma da ka bae ta'ae, ma da ka bae sulia imole 'e'ete ki, ma
         da ka aburongo, ma na bibirangaa kera ki ka langi si 'o'olo.
         21 Ma ku manata 'a'abo ade'ana 'urineri si manga ku lea lau mai, ma tha God ka faa'ida
         nau 'uri kamolu. Nau kwau angi fuana imole 'oro ki 'ani kamolu, sulia da ilia doo
         ta'ae ki, ma 'e langi da si abulo naa faasia na kaubarelae kera ki.

1 Aia, nau kwau dao kau siamolu 'ana oluna si manga. Na Kekedalae Abu bae 'e thaea,
         “'E langi molu si tooketaa ta imole lelea molu ka rongoa bo ta roo ngwane ma langi
         ta olu ngwane ne da bae mamana sulia si tae ne nia 'e ilia.”
         2 'Ana ruana si manga ku lea kau, ku ngata suukwai fuana tai imole ki 'ani kamolu na
         abulolada 'e ta'ae. Ma si manga neri, ku ngata suukwai laubo fuada 'i laona kekedalae
         nee. Ma si manga ku dao kau siamolu, 'e langi ta imole ne ilia ta si doo ta'ae kau
         tafi faasia na kwakwaelae nau fuana.
         3 'Ana si manga neri, kamolu naa molu kau thaitamai 'okae 'ana tha Jisas Kraes ne fala
         baelana fuaku fasi ku bae 'ania. Ma si manga 'e ilia ta si doo fuamolu, nia 'e langi
         si maketho. Sui ta, nia 'e faatana suukwaia baita fuamolu.
         4 Sulia tha Jisas Kraes 'e maketho si manga da fotoinia 'i thalofana 'airarafolo, nia
         ka tatae naa faasia maea 'ana na suukwaia baita nia tha God. Ma kameli meli ka maketho
         laubo ilingia tha Jisas Kraes, sui ta, kameli naa meli kau too 'ana suukwaia baita
         nia tha God 'ana tha Jisas Kraes, si manga meli kau dao kau siamolu.
         5 'E 'okae fasi molu ka manata sulia moorilamolu, fasi molu ka thaitamana na abulolamolu
         'e tala'ana imole ki ne da fiitoo 'ana tha Jisas Kraes ma laa 'e langi. Molu ka thaitamana
         ne tha Jisas Kraes bo ne 'e too 'i laona moorilamolu. Ma lelea sa 'e langi nia si
         too 'i laona moorilamolu, na manata mamanalae kamolu 'e langi si mamana bo.
         6 Nau ku dooria fasi molu ka thaitamana na manata mamanalae kameli 'e mamana.
         7 Ma meli ka foa fuana tha God fasi molu ka too faasia abulota'alae. Ma 'e langi meli
         si foa bo 'ameli 'urineri fasi ta ngwane ka manata thasa na raoa kameli 'e 'okae.
         Meli foa 'urineri fasi molu ka ilia si doo 'o'olo, boroi 'ana tai ngwane ki da ka
         manata 'ada thasa na raoa kameli na tofa doo bana.
         8 Kameli meli ilia bo si doo sulia toodoolae mamana, ma ka langi meli si takwe suusia
         na toodoolae ne 'e mamana.
         9 Kameli meli nonithathala sulia ne meli maketho, lelea sa molu ka suukwai mamana.
         Ma meli foa fasi molu ka 'olosia abulolamolu teefau.
         10 Nia nee adea ku kedaa si doo neri ki si manga ku too tau 'ua kau faasi kamolu. Nau
         ku ilia si doo neri fasi si manga ku lea kau siamolu, kwasi balufi kamolu 'ana na
         suukwaia ne na Aofia 'e fala fuaku. Nia 'e fala naa suukwaia neri fuaku fasi ku 'adomi
         kamolu, ma langi lau 'uria nagalamolu.
         11 Aia, doora ki 'ae, si doo neri ki sui banaa ku thaea fuamolu. Molu ka talana bibirangaa
         kamolu ki, ma molu ka fafurongo 'uria si doo nee ku kedaa kau fuamolu, ma molu ka
         too 'ana tee si manatalae ngwane, ma molu ka too 'ana enoenoa fone kamolu kwailiu.
         Ma tha God ne liothau 'ani kolu ma ka fala enoenoa, nia kau too fone kamolu.
         12 Aia, molu ka faatana naa liothaua kamolu fuamolu kwailiu 'ana si manga molu riki
         kamolu kwailiu. Na imole nia ki tha God teefau 'i see, da fala kau si baea 'okae kera
         ki fuamolu.
         13 Ma nau ku foa fasi na Aofia kolu tha Jisas Kraes ka ade 'okae fuamolu, ma tha God
         ne 'e liothau 'ani kamolu, ma na Mangoedoo Abu ka too fone kamolu teefau.GalesiaGalesiaGalesiaGalesiaGalesia

         2 Na kekedalae nee 'e lea kau faasia nau tha Pol, ma na ange doora nia ki tha Kraes
         ne da too fone nau 'i seeki, fuamolu imole manata mamana nia ki tha God 'i laona bali
         fera 'i Galesia. Nau naa ne ta aposol nia tha Jisas. 'E langi ta ngwane si fili nau
         'uria si raoa nee. Tha Jisas Kraes fonea tha God na Maka ne 'e taea tha Jisas faasia
         na maea 'ana nee daru fili nau 'uria raoa nia na aposol.
         3 Nau ku foa fasi tha God na Maka kolu fonea tha Jisas Kraes na Aofia daru ka fala
         'okaelae ma na enoenoa fuamolu.
         4 Tha Kraes 'e falania 'i tala'ana 'uria ta'alae kolu ki fasi ka lafu kolu faasia na
         abulota'alae 'oro ki ne 'e too 'i laona molaagali 'ana si manga neri. 'Urineri, nia
         'e roosulia na kwaidooria nia tha God na Maka kolu.
         5 Nau ku dooria fasi kolu ka faa'initooa tha God ne totoo firi! Iuka nia ka 'urineri
         naa.
         6 Nau ku kwele 'asiana 'ana si doo nee molu ilia, sulia 'e langi si tau bo molu ka
         singgi tau naa faasia tha God ne fili kamolu fasi molu ka too 'i farana 'okaelae nia
         tha Kraes, ma si manga neri molu ka manata mamana naa 'amolu 'ana ta toodoolae 'e'ete
         lau ne tai imole ki da 'alangia 'ana na Faarongolae 'Okae.
         7 Sui ta, na toodoolae neri 'e langi lau na Faarongolae 'Okae mamana sulia tha Kraes.
         Tai imole ki bana ne da faagaro kamolu, ma da ka thasi 'uria bulasilana Faarongolae
         'Okae sulia tha Kraes.
         8 Ma sui boroi 'ana lelea sa kameli ma langi ta enselo faasia 'i thalo ne ka faatalo
         'ana fuamolu ta si faarongolae ne 'e 'e'ete faasia si doo nee meli faatalo naa 'ania
         fuamolu 'i nao, 'e tala'ana tha God ka 'ui 'ania ngwane neri 'i laona ere ne thatharu
         si mae.
         9 Ilingia bae meli thaea ka sui naa 'i nao, ma nau ku thaea lau fuamolu: Lelea sa ta
         ngwane ka faatalo 'ania fuamolu ta si toodoolae ne 'e 'e'ete faasia si tae nee molu
         manata mamana sui naa 'ania, 'e tala'ana tha God ka 'ui 'ania ngwane neri 'i laona
         ere ne thatharu si mae.
         10 Si manga ku thaea si baea neri ki, 'e langi kwa si thasi lau 'uria, fasi na imole
         ki da ka faabaita nau. 'E langi 'asiana. Nau ku dooria 'aku tha God 'ana 'i tala'ana
         ne ka faabaita nau. Lelea sa nau ku thasi 'uria fasi na imole ki da ka doori nau,
         'urineri nau 'e langi lau ta ngwane ni rao nia tha Kraes.
         11 Doora ki ma ngwaingwane ki 'ana tha Kraes 'ae, nau ku thaea fuamolu, na Faarongolae
         'Okae nee ku faarongo 'ania, 'e langi lau ta doo ne 'e thafali mai faasia na ngwane
         ki.
         12 'E langi kwasi ngala lau faasia ta ngwane, ma 'e langi ta ngwane si faamanatai nau
         bo 'ania. Tha Jisas Kraes 'ana ne 'e tala faatana fuaku.
         13 Kamolu molu rongoa sui naa si doo ki sui sulia na toolaku mai 'i nao, si manga bae
         ku foasia 'ua tha God ilingia na Jiu ki da ilia. Kamolu molu ka rongoa laubo bae ku
         faangadaa na imole manata mamana nia ki tha God, ma ku thasi suukwai 'asiana 'uria
         tagalongailada.
         14 Si manga ku daraa 'ua, 'orolana ngwane ki 'i Jiu da daraa laubo fone nau, ku siitatha
         'ani kera 'ana roolae sulia na toodoolae kameli Jiu ki ma sulia na bibirangaa kera
         na kokoo abu kameli ki.
         15 Sui boroi 'ana ka 'urineri, sulia na 'okaelae nia tha God 'i nao 'ana ne ku futa,
         tha God 'e fili nau naa 'uria ililana raoa nia ki.
         16 Ma tha God 'e nonithathala 'uria faatailana Ngwela nia fuaku, fasi ku faatalo 'ania
         na Faarongolae 'Okae sulia tha Jisas fuana imole ki ne langi lau Jiu. Ma si manga
         tha God 'e faatana Ngwela nia fuaku, nau kwasi lea naa siana ta ngwane fasi ka faamanatai
         nau.
         17 'Urineri, 'e langi kwa si lea 'alaa 'uria 'i Jerusalem 'uria rikilana aposol ki ne
         da rao totongenao 'ani nau. Nau ku lea 'aku 'uria bali fera 'i Arabia, sui ku oli
         lau mai 'uria 'i Damaskas.
         18 Sui burina olu fe ngali, nau ku fi lea 'uria 'i Jerusalem 'uria rikilana tha Pita,
         ma ku too fonea sulia akwala ma lima fe dani.
         19 Ma nau ku bae laubo fonea tha Jemes, na ngwane 'i burina na Aofia, sui ta, 'e langi
         kwasi rikia ta aposol lau.
         20 Ma si doo nee ki sui ne ku kedaa kau fuamolu, na doo mamana ki sui bo. Tha God 'e
         thaitamana ne nau 'e langi kwasi suke.
         21 'I buri, nau ku lea lau 'uria bali fera ki 'i Siria ma 'i Silisia.
         22 'Ana si manga neri, na imole manata mamana nia ki tha Kraes 'i laona bali fera 'i
         Jiudea, 'e langi da si thaitamaku bo.
         23 Da thaitamana bada si baea nee tai imole ki da bae suli nau ne da 'urii, “Na ngwane
         bae 'e faangada kolu 'i nao ma ka thasi 'uria nagalana imole manata mamana nia ki
         tha Kraes nena. Si manga neri, nia 'e faatalo naa 'ana tha Kraes fasi na imole ki
         da ka manata mamana 'ani nia.”
         24 Ma sulia si faarongolae neri nia nee da ka faabaitaa tha God 'uria si doo ki ne ku
         ilia.

1 'I burina tee akwala ma fai fe ngali, nau ku fi oli lau 'uria 'i Jerusalem fonea
         tha Banabas, ma ku talaia tha Taetas ka lea laubo fone kamiria.
         2 Tha God ne dooria ku lea 'i seeri sulia na faataia nia fuaku. Ma 'ana si manga ku
         bae ofu fonea ngwane naonao ki 'i Jerusalem talifilida, ma ku 'inifita 'okae 'ana
         na Faarongolae 'Okae neri ku toodoo sulia fuana imole ki ne langi lau Jiu. Nau ku
         faarongoa ngwane naonao neri ki sulia na raoa nau ki sui, fasi da ka alafaafia, ade'ana
         ku lada ulafu baku 'ana si raoa nee.
         3 Tha Taetas na ngwane ne 'e too fone nau, 'e langi lau ta ngwane 'i Jiu, nia na ngwane
         'i Grik 'ana, ma na ngwane naonao ki da si suumai nia bo 'uria 'irimamalafoalae.
         4 Kameli meli bae sulia si doo neri ki, sulia tai ngwane ki da suke da ka thaea thasa
         da manata mamana, ma da ka dooria fasi nia ka 'irimamalafoa naa. Na ngwane neri ki
         da lea agwa mai 'uria nagalana manata mamanalae nee meli too 'ania 'ana tha Jisas
         Kraes fasi ka faamoori kameli. Da dooria da ka suumai kameli 'uria roolae sulia na
         bibirangaa ki.
         5 Sui meli si ala bo faafia imole susuke neri ki 'ana ta tee kae si manga boroi, sulia
         'e langi meli si dooria da ka nagaa na mamanaa 'ana Faarongolae 'Okae nee molu manata
         mamana naa 'ania.
         6 Ma na ngwane naonao ki ne imole manata mamana ki 'i Jerusalem da alafaafida, 'e langi
         da si thaea bo ta si doo faalu fuaku sulia toodoolae nau. (Sui ta 'e langi kwa si
         'a'abo bo sulia imole neri ki, nee tai imole ki da fiia thasa kera na ngwane baita
         ki. Sulia talitoona tha God bo ne tala'ana ka thaea na ngwane 'e baita.)
         7 'Urineri na ngwane naonao neri ki, tee si doo ne da tala rikia ne tha God 'e fala
         naa si raoa nee fuaku 'uria faatalolae 'ania fuana imole ki ne langi lau Jiu, ilingia
         laubo ne 'e fala si raoa nee fuana tha Pita 'uria faatalolae 'ania fuada na Jiu ki.
         8 Sulia tha God ne alu nau, ku aposol fuana imole ki ne langi lau Jiu, ilingia laubo
         ne 'e alua tha Pita ka aposol fuada imole ki 'i Jiu.
         9 Tha Jemes, ma tha Pita, fonea tha Jon, nee na ngwane naonao ki, da thaitamana ne
         tha God 'e fala si raoa baita nee fuaku 'uria faatalolae 'ani nia fuana imole ki ne
         langi lau Jiu. Nia nee adea da ka thamo 'ana 'aba aolo kamiria tha Banabas, fasi ka
         faatana ne da alafaafi kamiria fasi miri ka rao 'i malutamolu imole ki ne langi lau
         Jiu, ma kera da ka rao 'i malutada na imole ki 'i Jiu.
         10 Ma tee si doo bo ne da doori kamiria fasi miri ka manatatoona na kwai'adomia fuana
         imole siofaa ki 'i malutana imole manata mamana nia ki tha God 'i Jerusalem. Iuka,
         si doo neri ne ku rao suukwai 'asiana 'uria ililana.

         13 Si manga tha Pita 'e dao 'i Antiok, nia ka fanga bana fonea imola ki ne langi lau
         Jiu. Sui, tai imole ki 'i Jiu ne tha Jemes 'e faleda kau da ka dao 'i seeri. Na imole
         neri ki da ka manata 'urii, “Lelea sa 'e langi ta ngwane si 'irimamalafoa, nia 'e
         langi lau na ngwane mamana nia tha Kraes.” Bo, tha Pita ka langi si fanga naa fonea
         imole ki ne langi lau Jiu. Nia 'e ade 'urineri sulia 'e mau 'ana olisusuulae fonea
         imole ki 'i Jiu ne da lea mai faasia 'i Jerusalem. Ma tai Jiu ki ne da manata mamana
         laubo 'ana tha Kraes, si manga da rikia tha Pita ne ade 'urineri, da ka mau laubo
         ilingia tha Pita, ma da si fanga naa laubo fonea imole ki ne langi lau Jiu. Ma tha
         Banabas boroi ka ade laubo sulida.
         14 Sui ta, si manga neri, nau ku rikia ne da garo, sulia 'e langi da si roosulia bo
         na mamanaa 'ana Faarongolae 'Okae. Ma nau ku ngatafia tha Pita 'i maana imole 'oro
         ki ne da manata mamana, sulia nia 'e garo 'asiana. Ma ku bae 'urii fuana, “'Oe na
         ngwane 'i Jiu, sui ta 'o ekwatana naa na bibirangaa kera imole ki 'i Jiu, ma 'oko
         too na 'amu ilingia ta ngwane ne langi lau Jiu. Kera 'e langi lau imole ki 'i Jiu
         'i see. 'Oe 'o garo 'asiana ngwalee ne 'oko suumana imole ki ne langi lau Jiu 'uria
         roolae sulia bibirangaa kera Jiu ki.”
         15 'E mamana, nee meli futa mai 'ana Jiu ki, ma kameli 'e langi lau imole maadiu ki
         ne 'e langi da si lea bo sulia bibirangaa nia ki tha Mosis.
         16 Ma kameli Jiu ki meli thaitamana ne na ngwane ka 'olosia na toolana fonea tha God
         'ana manata mamanalae 'ana tha Jisas Kraes, ma ka langi lau 'ana roosulilana bana
         bibirangaa nia ki tha Mosis. 'Urineri nee meli ka manata mamana laubo 'ana tha Kraes
         Jisas fasi meli ka 'o'olo 'i maana tha God. Tha God 'e thae 'o'olo 'ani kameli, sulia
         ne meli manata mamana 'ameli 'ana tha Kraes, ka langi lau 'ana roolae sulia na bibirangaa
         ki. Sulia na roolae sulia na bibirangaa ki 'e langi si tala'ana kau 'olosia ta ngwane
         'i maana tha God.
         17 'Ana si manga neri, kameli Jiu ki, meli rofe 'asiana 'uria mooria 'ana tha Kraes
         ka talua fatai roolae sulia bibirangaa ki, ma tai Jiu ki da ka thaea thasa kameli
         naa na imole abulo ta'ae ki. 'Urii ma, nia 'e toolamana 'ana thasa tha Kraes naa ne
         adea meli ka abulo ta'ae, sulia ne meli 'akwasia lealae sulia bibirangaa ki? 'E langi
         si 'urineri lau.
         18 Sui ta, lelea sa nau ku oli, ma ku manata mamana lau 'ana bibirangaa ki ne ku otenau
         naa 'ania, nau ku 'asi nau naa 'i laona abulota'alae.
         19 Si manga ku too sulia na bibirangaa ki, nau ku rikia fulingana sa 'e langi kwa si
         fiitoo bo sulia na bibirangaa ki fasi ku 'o'olo 'i naofana tha God. Nia nee ku ekwatana
         naa bibirangaa fasi ku too 'aku sulia tha God.
         20 Tha God 'e ofu nau fonea tha Kraes ne 'e mae naa 'ana 'airarafolo. Nia nee nau ku
         mae naa, sui ta, tha Kraes ne 'e too 'i laona moorilaku. Ma na mooria ne ku too 'ana
         si manga neri, nau ku moori 'ana manata mamanalae nau 'ana na Ngwela nia tha God.
         Nia 'e liothau 'ani nau, ma ka mae fasi ka faamoori nau.
         21 Tha God 'e alafaafi kolu sulia na 'okaelae nia. 'E langi kwa si otenau 'ana 'okaelae
         nia. Ma lelea sa ta ngwane ka 'o'olo fonea tha God sulia na bibirangaa ki, nia 'e
         faatana ne na maelana tha Kraes na tofa doo bana.

1 Kamolu imole ki 'i Galesia, molu oengwanea 'asiana! Nau ku toolamana sui naa fuamolu
         na maelana tha Jisas Kraes 'ana 'airarafolo. Sui ta, 'e ilingia 'ana sa tai ngwane
         ki ne da faagaro kamolu 'uria toodoolae garo ki!
         2 Nau ku dooria molu ka thaitamana tee si doo 'e 'urii: Kamolu molu si konitana bo
         na Mangoedoo Abu tha God sulia ne molu roosulia na bibirangaa nia ki tha Mosis, sui
         ta, sulia nee molu manata mamana 'ana Faarongoa 'Okae sulia tha Jisas, ma molu ka
         fiitoo 'ani nia.
         3 Kamolu molu oengwanea 'asiana. Na Mangoedoo Abu ne adea ma molu ka thafalia na mooria
         laona toolae faalu, sui ta, 'i tari'ina molu thasi 'uria ililana raoa nia ki na Mangoedoo
         Abu 'ana suukwaia kamolu ki 'i tala'amolu.
         4 Kamolu molu ngada 'asiana sulia na fiitooa kamolu 'ana tha Jisas. Lelea sa molu oli
         faasia ma molu ka ade lau sulia na bibirangaa nia ki tha Mosis, na fiitooa kamolu
         kau funu.
         5 Nau ku dooria fasi molu ka thaitamana sulia na liothaua nia tha God, nia 'e tofa
         fala na Mangoedoo Abu nia fuamolu, ma nia ka ilia si doo ni kwelelae 'ania ki 'i malutamolu,
         'e langi lau sulia ne molu roosulia na bibirangaa ki, sulia na fiitooa kamolu 'ana
         tha Jisas.
         6 Ma molu ka manata fasi sulia tha Abraham, na Kekedalae Abu bae 'e bae 'urii, “Nia
         'e manata mamana 'ana tha God, ma tha God ka faamamane nia na ngwane 'o'olo sulia
         na manata mamanalae nia.”
         7 Molu ka thaitamana sa ni ti boroi 'ana ne ka manata mamana 'ana tha God, nia na ngwela
         nia tha Abraham.
         8 Na Kekedalae Abu 'e bae 'urii 'i nao mai, tha God kau faare 'o'olo 'ana imole ki
         ne langi lau Jiu 'ana manata mamanalae kera. Ma tha God 'e faarongo 'ana faarongolae
         'okae neri fuana tha Abraham ka 'urii, “Nau kwau faa'okaea na imole ki sui sulia 'oe.”
         9 Iuka, tha Abraham 'e manata mamana, ma tha God ka 'oilaketana. 'Urineri laubo, sa
         ni ti kera boroi 'ana ne da manata mamana, tha God kau faa'okae kera laubo ilingia
         tha Abraham.
         10 Sa ni ti kera ne boroi 'ana ne da manata thasa tha God 'e alafaafida ne da 'o'olo
         sulia da roosulia na bibirangaa ki, kera dau ngala na kwakwaelae faasia tha God. Sulia
         na Kekedalae Abu bae 'e bae 'urii, “Sa ni ti boroi 'ana ne langi si 'ara roosulia
         na bibirangaa ki sui, dau ngala kwakwaelae faasia tha God.”
         11 Ma nia 'e folaa 'asiana 'e langi ta ngwane si 'o'olo fonea tha God 'ana na bibirangaa
         ki, sulia na Kekedalae Abu 'e bae lau 'urii, “Sa ni ti kera boroi 'ana ne da 'o'olo
         fonea tha God sulia na manata mamanalae, kera dau moori firi.”
         12 Na bibirangaa 'ana mooria sulia manata mamanalae 'e langi si ilingia lau na bibirangaa
         'ana lealae bana sulia bibirangaa nia tha Mosis ne 'e bae 'urii, “Lelea sa 'o dooria
         'oko daotoona mooria 'ana roolae sulia na bibirangaa, 'oko roo naa sulia bibirangaa
         nia ki teefau tha God.”
         13 Na kwakwaelae ne 'ito mai faasia bibirangaa nia ki tha Mosis, tha Kraes 'e lafua
         naa faasi kolu, ma ka ngala naa 'i tala'ana. Sulia na Kekedalae Abu bae 'e bae 'urii,
         “Na ngwane ne da thaumaelia 'i thalofana 'ai, nia 'e mae sulia 'e ngala na kwakwaelae
         nia tha God.”
         14 Tha Jisas Kraes 'e foli olitai kolu naa faasia keketoa ki 'ana bibirangaa. 'Urineri
         ne tha God ka faa'okaea laubo na imole ki ne langi lau Jiu 'ana na 'okaelae ne 'e
         alangana fuana tha Abraham. Ma kolu teefau na imole ki ne kolu manata mamana, kolu
         ka too laubo 'ana Mangoedoo Abu sulia na manata mamanalae neri.
         15 Doora ma ngwaingwane nau ki 'ana tha Kraes 'ae, nau ku 'inifitaa sui naa na maalutana
         na Kekedalae Abu, si manga neri ku 'inifitaa lau na alangaia neri 'ana na manatalae
         ngwane kera imole ki 'ana si manga ki. Lelea sa ta roo imole daru ka bae alangai,
         'e langi ta imole si talana naa ta si kula 'ana ma laa 'e langi daru si 'oia lau alangaia
         neri. Na alangaia neri 'e ilingia laubo na alangaia ne lea mai faasia tha God fuana
         tha Abraham ma na 'alakwa nia.
         16 Iuka, tha God 'e bae alangai fonea tha Abraham ma na 'alakwa nia. Na Kekedalae Abu
         'e langi si bae lau 'urii, “Na 'alakwa 'oe ki,” nee maalutana na ngwane 'oro ki. Nia
         'e bae 'ana 'urii, “Na 'alakwa 'oe,” nee maalutana tee ngwane bo, ma nia naa nee tha
         Kraes.
         17 Na maalutana na baelaku ne 'e 'urii: Tha God 'e thafali faasuukwaia na alangaia fonea
         tha Abraham, ma ka alangana laubo ne nia kau manata mamana. Nia nee na bibirangaa
         nia ki tha Mosis ne tha God 'e fala fai talange ma olu akwala fe ngali naa 'i burina,
         'e 'afitai 'asiana ka muusia na alangaia ne tha God 'e ilia fuana tha Abraham.
         18 Nia nee lelea sa tha God ka fala doo 'okae ki fuakolu sulia ne kolu roosulia na bibirangaa
         ki, 'urineri 'e langi nia si fala sulia na alangaia nia. Nia 'e fala 'ana sulia na
         alangaia nia, nia nee tha God ka tofa fala doo 'okae ki fuana tha Abraham.
         19 'Urifita nee tha God ka fala bibirangaa ki? Tha God 'e fala bibirangaa ki 'i burina
         alangaia nia, fasi ka faatai folaa 'ana abulota'alae ki, lelea ka dao 'ana fe dani
         ne ngwela nia tha Abraham, nia nee tha Kraes, ne tha God 'e alangana kau dao mai.
         Tha God ne fala enselo ki fasi da ka fala si baea fifii ki fuana tha Mosis. Ma tha
         Mosis ne na ngwane ni ngali baea, sulia nia nee 'e ngala mai si baea fifii ki, ma
         ka fala fuana imole ki.
         20 Sui ta, si manga tha God 'e bae alangai fuana tha Abraham, nia si dooria naa ta ngwane
         ni ngali baea, sulia nia 'e ilia naa si doo neri 'i tala'ana.
         21 'E 'urifita, 'urineri na bibirangaa nia ki tha Mosis 'e langi si alafaafia na alangaia
         nia ki tha God? 'E langi 'asiana! Sulia lelea sa tha God ka fala bibirangaa neri 'uria
         faamoorilana imole ki, 'urineri na imole ki da ka roosulia, ma da ka 'o'olo bada 'i
         maana tha God.
         22 Sui ta, na Kekedalae Abu 'e thaea na imole ki sui da dooria abulota'alae, ma 'e langi
         da si tala'ana naa roolae sulia na bibirangaa ki. 'Urineri ne tha God ka alangana
         mooria ne totoo firi fuana imole ki ne da manata mamana 'ana tha Jisas Kraes.
         23 'I nao 'ana fatai si manga neri 'ana manata mamanalae 'ana Jisas Kraes 'e dao mai,
         tha God 'e ofu kolu Jiu ki 'i farana bibirangaa nia ki tha Mosis, lelea ka dao 'ana
         si manga ne tha God 'e faatana tale faalu sulia na manata mamanalae 'ana tha Kraes.
         24 Kolu too 'i farana bibirangaa ki lelea ka dao 'ana si manga ne tha Kraes 'e dao mai.
         'Urineri, 'i burina ne tha Kraes 'e dao naa, kolu ka 'o'olo naa 'i maana tha God,
         sulia na manata mamanalae kolu 'ani nia.
         25 Iuka, si manga neri, kolu si too naa 'i farana bibirangaa ki sulia si manga 'uria
         manata mamanalae 'ana tha Kraes 'e nii naa fone kolu.
         26 Kamolu sui bo na ngwela nia ki tha God, sulia na manata mamanalae kamolu 'ana tha
         Kraes Jisas.
         27 Kamolu molu sisiuabu sui naa ma ka faatana naa ne molu 'ado naa fonea tha Kraes,
         'urineri nee na mooria kamolu ka ilingia naa tha Kraes.
         28 Nia nee, ka langi naa ta 'e'etelae 'i malutana imole ki 'i Jiu ma na imole ki ne
         langi lau Jiu, ma na ngwane ki ma na keni ki, ma na ngwane tofa rao ki ma na ngwane
         ki ne langi ta ngwane si baita faafida. Kamolu teefau, molu bobola bo 'i maana tha
         God, sulia molu too ofu naa fonea tha Kraes Jisas.
         29 Sulia kamolu naa na imole nia ki tha Kraes. Nia nee kamolu laubo na ngwela ki 'ana
         kwalafa nia tha Abraham, ma molu kau ngala faa'okaelae ki ne tha God 'e alangana fuana
         tha Abraham.

1 Nau ku dooria ku ore 'inifita folaa lau 'ania si doo nee ku bae sulia, lelea sa ta
         ngwane 'e too 'ana ta ngwela, nia kau fala si doo nia ki sui fuana. Sui ta, si manga
         na ngwela neri 'e faekwa 'ua, 'e ilingia ta ngwane ni rao bana, sulia 'e langi si
         baita 'ua 'uria liolae sulia na aludooa nia ki 'i tala'ana.
         2 Si manga 'e faekwa 'ua, tai ngwane ki ne da liosulia aludooa fuana, lelea ka dao
         'ana si manga na maka nia 'e 'olea fuana.
         3 Nia 'e 'urineri laubo, 'i nao mai 'ana si manga kameli Jiu ki meli si manata mamana
         'ua 'ana tha Kraes, meli roo 'ameli sulia na bibirangaa ki 'ana toolae 'i laona molaagali,
         ilingia ta ngwane tofa rao ne 'e rao bana sulia na ngwane baita nia.
         4 Ma 'ana si manga neri tha God 'e 'olea fuana 'e dao na mai, ma nia ka fala na mai
         Ngwela nia 'i laona molaagali. Nia na ngwane, ma ka futa 'ana tee keni, ma nia ka
         roosulia na bibirangaa kameli Jiu ki.
         5 Nia 'e ade 'urineri fasi ka lukea ni ti kera ne na bibirangaa ki 'e dau faafida,
         fasi ka adea kolu ka thau 'ana ngwela nia ki tha God.
         6 Sulia ne kolu naa na ngwela nia ki tha God, nia 'e fala Mangoedoo Ngwela nia ka too
         'i laona mooria kolu. Ma na Mangoedoo Nia 'e adea kolu ka foa 'urii, “Maka 'ae, Maka
         'ae.”
         7 Ma kamolu 'e langi lau na ngwane tofa rao ki. Ni kamolu naa na ngwela inomoori nia
         ki tha God. Ma sulia ne kamolu naa na ngwela inomoori nia ki, nia kau fala doo ki
         sui ne 'e alua 'uria falelana fuana ngwela nia ki.
         8 Si manga 'e langi molu si thaitamana 'ua tha God, doo 'e'ete ki bana ne langi lau
         god mamana ki, kera ne da 'inito faafia moorilamolu.
         9 Sui ta, 'ana si manga neri naa, ni kamolu molu thaitamana naa tha God ma langi ku
         bae 'aku 'urii, tha God 'e thaitamamolu naa. 'Urineri, 'urifita lau nee molu ka oli,
         molu ka roo lau sulia na bibirangaa ki 'ana toolae 'i laona molaagali? Si doo neri
         ki 'e langi si ilia bo ta si doo 'okae fuamolu. Ma 'urifita nee molu ka dooria lau
         raolae fuada?
         10 Nau ku rongoa kau ne molu dau sulia si doo na bibirangaa kera Jiu ki 'e thaea 'uria
         faabaitalana fe dani ki 'ana Sabat, ma na fafangaa 'ana sinali faalu ki, ma si manga
         baita ki 'i laona fe ngali ki.
         11 Nau ku manata 'a'abo 'asiana suli kamolu, ade'ana na raoa nee nau ku ilia 'uria 'adomilamolu
         'uria daotoolana na mooria faalu ka funu.
         12 Doora ki ma ngwaingwane ki 'ae, nau ku gani kamolu, molu ka too naa faasia na roolae
         sulia bibirangaa nia ki tha Mosis, ilingia laubo nee nau ku too naa faasia. Sulia
         ne nau ku too naa faasia bibirangaa nia ki tha Mosis, ilingia laubo ne molu too naa
         faasia roosulilana 'i nao. Fe dani ki 'e sui toli, molu si ilia bo ta si doo garo
         'ani nau.
         13 Kamolu molu thaitamana laubo si manga bae ku faatalo 'ania na Faarongolae 'Okae fuamolu,
         nau ku matai bae, sui ta, nia ne 'e ade nau fasi ku faatalo 'ana Faarongoa 'Okae fuamolu.
         14 Ma sui boroi 'ana nau ku matai, ma ku fala 'afitaia baita fuamolu, 'e langi molu
         si manata ta'ae bo fuaku, ma molu si otekamolu bo 'ani nau. Ma molu konitai nau ka
         ilingia ne molu konitana laubo ta enselo faasia tha God ma langi tha Kraes Jisas 'i
         tala'ana.
         15 Ma 'ana si manga neri, kamolu molu nonithathala 'asiana. Nau ku thaitamana ne na
         liothaua kamolu fuaku 'e baita 'asiana. Lelea sa ku gania boroi maamolu 'uria 'adomilaku,
         molu si luia bo faasi nau. 'Urii ma na nonithathalalae kamolu bae, 'e nia na 'ana
         'i fai nee?
         16 'Urii ma kolu maalimae lau 'i malutakolu, sulia ne ku bae 'ana mamanaa si manga neri
         langi 'e 'urifita?
         17 -
         18 Nia 'e 'okae 'asiana fuana ta ngwane ka bae alingana tai imole 'e'ete ki lelea sa
         'e ilia 'uria 'okaelae. 'E mamana 'asiana, ma langi lau 'ana si manga neri ne ku too
         bo fone kamolu, 'ana si manga ku too tau boroi faasi kamolu laubo. Ma na ngwane bae
         da rao suukwai 'uria bulasilana Faarongolae 'Okae, da dooria 'asiana da ka bae alingamolu,
         sui ta, 'e langi si 'okae bo fuamolu. Tee si doo ne da dooria naa ne molu ka too tau
         'amolu faasi nau, fasi kera bana ne molu ka lea sulida.
         19 Ngwela nau ki 'ana tha Kraes 'ae, na manatalaku 'e fii 'asiana 'uri kamolu, ilingia
         ta keni ne 'e karangi thare ngwela. Na fiilae neri 'e langi si sui lelea ka dao 'ana
         fe dani ne na bibirangaa kamolu 'e lea lau sulia tha Kraes.
         20 'Ana si manga neri, nau ku dooria 'asiana ku too fone kamolu, fasi kwa si bae suukwai
         lau 'urii fuamolu. Nau ku lalafusia naa ta si doo ne ku thaea lau fuamolu!
         21 Nau ku soetalafamolu fasi, ni ti 'amolu ne dooria roolae sulia na bibirangaa ki,
         'Urii ma kamolu thaitamana 'okae naa 'ania si doo ki ne na bibirangaa 'e thaea?
         22 Na Kekedalae Abu 'e thaea thasa tha Abraham 'e too 'ana roo 'alakwa ki. Ta ngwela,
         ne tha Ishmael, ne 'e futa 'ana keni tofa rao nia ni Hega. Ma ta ngwela ai, ne tha
         Aesak, ne 'e futa 'ana ni Sera na keni tofetoo, ma nia naa na 'afe nia tha Abraham.
         23 Tha Ishmael, na ngwela ne futa 'ana ni Hega, na keni tofa rao, nia 'e futa ilingia
         bana ngwela ki sui. Sui ta, tha Aesak, na ngwela ne futa 'ana ni Sera, na keni ne
         'e tofetoo, nia 'e futa sulia na alangaia ne tha God 'e ilia fonea tha Abraham.
         24 'Urineri ne nau ku 'inifitaa fulilana si doo neri ki 'ana si omelangwane. Na roo
         keni neri ki daru ilingia roo alangaia ki ne tha God 'e ilia fonea imole nia ki. Ni
         Hega 'e ilingia na alangaia 'ana na bibirangaa ne fuli 'i gwauna tolo 'i Saenae 'i
         laona bali fera 'i Arabia, fera ne tha God 'e fala 'ana si baea fifii ki fuana tha
         Mosis. Na ngwane ki ne da lea sulia na alangaia 'ana bibirangaa, kera nee da tofa
         rao 'i farana na bibirangaa. Ma 'e ilingia ni Hega na keni tofa rao neri, nia talifilia
         bo ne kau tharea ngwela ki ne da tofa rao.
         25 Ma ni Hega ne 'e takwe fuana imole ki 'i Jerusalem 'i tari'ina, sulia ne da too bada
         'uria raolae sulia na bibirangaa nia ki tha Mosis.
         26 Sui ta, ni Sera ne takwe 'uria 'i Jerusalem ne 'i thalo. Nia 'e too nonilaa, ma 'e
         ilingia gaa fuakolu imole ki ne kolu fiitoo 'ana tha Jisas.
         27 Si doo neri ne tha Aesaea 'e bae sulia 'i laona Kekedalae Abu ka 'urii, “Na keni
         ki ne molu 'aba'ato, ma 'e langi molu si too matafana 'ua na nonifiilae 'ana ngwela,
         molu ka nonithathala, ma molu ka 'ai 'amolu 'i laona nonithathalalae. Sulia na keni
         ne 'aba'ato, 'e too 'ana ngwela 'oro ka talua na keni ne na arai nia 'e too fonea.”
         28 Doora nau ki ma ngwaingwane ki 'ae, kamolu na ngwela nia ki tha God sulia na alangaia
         nia, ilingia tha Aesak bae 'e futa 'ana ni Sera, sulia tha God 'e alangana fuana tha
         Abraham.
         29 'Ana si manga neri, tha Ishmael, na ngwela ni Hega ne 'e futa mai ilingia na ngwela
         ki sui bana 'i laona molaagali, nia 'e faangadaa tha Aesak na ngwela ni Sera, ne futa
         sulia na suukwaia 'ana Mangoedoo Abu nia tha God. Ma nia 'e 'urineri laubo 'ana si
         manga neri, na imole ki ne da rao sulia bibirangaa ki, da faangada kolu 'ana si manga
         neri.
         30 'Urii na Kekedalae Abu 'e bae 'urifita bae? Nia 'e bae 'urii bae, “Taria na keni
         tofa rao nee fonea ngwela nia, daru ka lea tau kau 'adarua. Sulia na 'alakwa nia ngwela
         keni tofa rao nee 'e langi si tala'ana ka ngala ta si doo 'ana totodaa nia maka keerua,
         sulia na doo ki sui na doo nia ki tha Aesak ne 'e futa 'ani Sera na keni ne 'e too
         nonilaa sulia na alangaia nia tha God.”
         31 Doora ki ma ngwaingwane ki 'ae, nia 'e 'urineri laubo, kolu langi lau ngwela nia
         ki ni Hega ne kolu tofa rao 'i farana bibirangaa. Kolu na ngwela nia ki ni Sera 'ana,
         sulia kolu fiitoo 'ana tha Jisas.

1 Tha Kraes ne 'e lafu kolu naa, fasi kolu ka too tofetoo naa. 'Urineri molu ka takwe
         suukwai, ma molu ka too naa ilingia imole ki ne da nonilaa, ma ka langi lau na ngwane
         ni tofa rao ki fuana bibirangaa nia tha Mosis.
         2 Fafurongo 'okae fasi! Nau tha Pol, ku bae kau fuamolu, lelea sa molu 'irimamalafoa
         fasi molu ka 'o'olo 'i naofana tha God, 'e 'afitai 'asiana tha Kraes ka 'adomi kamolu
         bo.
         3 Nau ku bae fifii lau fuana ta ngwane ne alamatana 'uria 'irimamalafoalae, nia ka
         ade naa sulia na bibirangaa lalau nia ki tha Mosis.
         4 Ni ti 'amolu ne da thasi 'uria 'o'oloa 'i maana tha God 'ana roolae sulia si doo
         ne na bibirangaa ki 'e thaea, dau too tau naa faasia tha Kraes, ma dau muusi kera
         naa 'i talada faasia na liothaua nia tha God.
         5 Sui ta, na Mangoedoo Abu 'e adea kolu ka manatatoona ne tha God 'e alafaafi kolu,
         sulia fiitooa kolu 'ana tha Kraes.
         6 Sulia si manga neri kolu 'ado naa fonea tha Kraes Jisas, ma lelea sa ta ngwane ka
         'irimamalafoa ma langi ka langi si 'irimamalafoa, nia 'e langi si 'e'ete bo. Si doo
         'inito 'ana ne na fiitooa 'oe ne adea ma 'oko liothau 'ana imole ki sui.
         7 'I nao mai, manata mamanalae kamolu 'ana tha Jisas 'e 'okae 'asiana. Sui ta 'i tari'ina,
         ta imole ne 'e kaubarea manatalamolu ka 'urii naa faasia na toodoolae mamana.
         8 Tha God 'e langi si ade 'urineri, sulia nia ne fili kamolu fasi molu ka manata mamana
         'ana tha Kraes.
         9 Sui ta, ta kae si toodoolae garo ne 'e too 'i malutamolu kau funguli kamolu teefau,
         ilingia ta kae si 'isi bae 'e tathafia gwe kumu lalau 'ana berete.
         10 Nau ku thaitamana ne 'e 'afitai molu ka manata mamana 'ana toodoolae garo neri, sulia
         ne kolu ofu naa fonea tha Kraes 'ana manata mamanalae. Ma sa ni ti mone ne 'e fala
         na manata 'a'abolae fuamolu, nau ku thaitamana, nia kau ngala naa kwakwaelae faasia
         tha God.
         11 Doora nau ki 'ae, nau 'e langi kwasi faatalo 'ana fasi ngwane ki da ka 'irimamalafoa,
         sui boroi 'ana tai ngwane da ka thaea thasa nau ne ku ilia si doo neri. Sulia lelea
         sa nau ku toodoo 'urineri, ma 'urifita mone nee na imole ki 'i Jiu da ka faangada
         nau bada rongwane? Sui ta, da rakethasui nau, sulia nau ku bae sulia na maelana tha
         Kraes 'ana 'airarafolo 'uria faamoorilana imole ki.
         12 Tai imole ki da fala manata 'a'abolae fuamolu 'ana toodoolae kera ki sulia na 'irimamalafoalae.
         Alamia da fiia 'ada thasa tha God 'e nonithathala faafia si manga da 'irimamalafoa,
         lelea sa 'e 'urineri, 'urifita nee da si tala 'iri kera 'ada?
         13 Ma kamolu doora nau ki, tha God 'e fili kamolu naa fasi molu ka tofetoo faasia bibirangaa
         nia ki tha Mosis. Sui boroi 'ana molu ka too tofetoo 'urineri, 'e langi molu si manata
         thasa 'e 'okae bana fasi molu ka roosulia na kwaidooria ta'ae ki 'ana nonimolu. Sui
         ta, kamolu molu tofetoo naa fasi molu ka liothau 'ani kamolu, ma molu ka 'adomi kamolu
         kwailiu.
         14 Sulia na bibirangaa nia ki sui tha Mosis da konia bo 'ana tee bibirangaa ne 'urii,
         “'Oko liothau 'ana imole ki sui ka ilingia laubo ne 'o liothau 'ani 'oe 'i tala'amu.”
         15 Sui ta, lelea sa molu ka firu bamolu fuamolu kwailiu ilingia na doo kwasi ki, 'urineri
         molu faangada kamolu kwailiu bamolu neri. Molu ka lilio 'okae, ade 'ana molu ka tagalangai
         kamolu kwailiu bamolu.
         16 Nau ku bae 'urii: Lelea sa molu alamatana Mangoedoo Abu nia tha God ka talaia na
         mooria kamolu, molu ka too faasia na kwaidooria ta'ae ki 'ana noni.
         17 Sulia na kwaidooria 'ana noni 'e firu 'usia na doo ne na Mangoedoo Abu 'e dooria,
         ma na Mangoedoo Abu ka otenia laubo 'ana na doo nee na noni 'e dooria. Na roo si doo
         neri ki daru maalimae 'ani keerua kwailiu. Nia 'e faatana ne, lelea sa na Mangoedoo
         Abu 'e talai kamolu, 'e 'afitai molu ka ilia ta si doo boroi 'ana ne molu dooria ililana
         'uria faafonolana kwaidoorilae ta'ae 'ana noni.
         18 Lelea sa na Mangoedoo Abu 'e talai kamolu naa, na bibirangaa ki faasia tha Mosis
         'e langi si 'inito naa faafi kamolu.
         19 Kolu thaitamana naa si doo ta'ae 'urineri ki ne 'ito mai faasia na kwaidooria ta'ae
         'ana noni: na oea, ma manata ta'alae, ma 'abufanelae.
         20 Ma foasilana nunui doo ki, ma raoa 'ana dongana gano ma na kwaidoreilae. Ma na maalimaelae
         'uria firulae, ma bae nagalana imole ki, ma na liota'alae, ma na firufirulae, ma na
         'agudoolae, ma na toota'ale, ma na rakethasulae fuada kwailiu,
         21 ma na malaurulae, ma kuufilana doo ne kau burasia ngwane, ma na thatholae 'ana ngwaelae
         ta'ae, ma na ililana doo garo 'oro 'urineri ki. Nau ku bae fifii 'ani kamolu ilingia
         bae ku thaea 'i nao, sa ni ti kera ne da ilia doo 'urineri ki, 'e langi da si tala'ana
         ruulae 'i laona na mooria ne tha God 'e 'inito faafia.
         22 Sui ta, na Mangoedoo Abu ne 'e adea na imole ki da ka liothau, da ka nonithathala,
         da ka enoeno, da ka fefelete, da ka ade 'okae, da ka 'okae, da ka abulo mamana,
         23 da ka abulo enoeno, ma da ka dau faafia kwaidoorilae 'ana noni. Lelea sa molu ka
         ade sulia si doo neri ki, 'e 'afitai molu ka 'oia bo ta bibirangaa.
         24 Ma na imole ki ne da too naa 'ana tha Kraes Jisas 'i laona moorilada, da foto naa
         faafia na kwaidooria ta'ae suukwai kera ki 'i fafona 'airarafolo.
         25 Sulia na Mangoedoo Abu 'e fala naa mooria faalu fuakolu, 'e 'okae fasi kolu ka roosulia
         naa na kwaitalailae nia 'i laona mooria kolu.
         26 Ka langi kolu si too naa 'ana naunaulae, ma langi na faarakethasulae, ma langi na
         'ugalilakolu kwailiu.

1 Doora ma ngwaingwane nau ki 'ae, lelea sa ta ngwane ne molu daotoona 'e ilia ta si
         doo ne 'e garo, sa ni ti 'ani kamolu ne na Mangoedoo Abu 'e talaia, nia kau olitana
         mai faasia na ta'alae nia. 'Oko bae thatha'ore fuana, ma 'oko liosuli 'oe laubo ade'ana
         'oko ilia laubo ta garolae ilingi nia.
         2 Ma molu ka 'adomia ni ti boroi 'ana ne 'e too 'ana ta 'afitaia. Ma si manga molu
         ade 'urineri, molu roosulia naa na toodoolae ne tha Kraes 'e fala mai.
         3 Lelea sa ta imole 'e thaea thasa nia ta ngwane 'inito, ma nia si 'adomia bo ta ngwane,
         nia 'e suke nia bana 'i tala'ana. Nia 'e langi lau ta ngwane mamana.
         4 Alu tee tee ngwane 'ani kamolu ka filongai 'okae 'ana na abulolae kamolu ki 'i tala'amolu.
         Ma nia ka manata sulia na abulolana 'e 'okae ma laa 'e langi. Ma lelea sa na abulolana
         'e 'okae, tala'ana nia ka bae 'okae 'ana 'i talana. Sui ta, nia si faabobolangana
         abulolana 'i tala'ana fonea abulolana ta ngwane 'e'ete lau.
         5 Sulia 'e 'urineri tee tee ngwane 'akolu ka tanggi sulia abulolana 'i tala'ana.
         6 Na ngwane ne 'e toodoo fuamolu sulia baelana tha God, tala'ana molu ka fala naa na
         kwai'adomia ki fuana sulia na toodoolae 'okae neri.
         7 Langi molu si manata garo lau sulia si doo nee ki ku thaea: 'E 'afitai 'asiana ta
         ngwane ka thaufangana ta si doo faasia tha God. Na ngwane kau ngala na kwaiaraa nia
         faasia tha God sulia si doo ki ne 'e ilia, ilingia na ngwane ne 'e konia fufue doo
         ki 'ana si doo ki ne 'e fasia.
         8 Lelea sa nia si too faasia ililana doo ta'ae ki ne na nonina 'e dooria, nia kau maelia.
         Sui ta, lelea sa nia ka ilia na doo ki ne Mangoedoo Abu 'e dooria, na Mangoedoo Abu
         kau fala mooria ne totoo firi fuana.
         9 Langi kolu si noni dadaola 'ana ililana raoa 'okae ki. Sulia lelea sa kolu ka noni
         maabe 'uria ililana doo 'okae ki, fe dani ne tha God 'e filia kau dao mai, kolu kau
         ngala kwaiaraa kolu ki faasia tha God.
         10 Aia, si manga kolu 'uria 'adomilana imole ki ne da too 'ana 'afitaia ki, ma tatha
         'asiana fuana ange doora kolu ki ne da manata mamana 'ana tha Kraes.
         11 Rikia fasi na kekedalae baita ki nee ku kedaa kau fuamolu 'ana 'abaku 'i tala'aku.
         12 Na ngwane ki 'i seenena da thasi 'uria na suumailamolu 'uria na 'irimamalafoalae,
         da dooria faanonithathalana imole ki 'i Jiu 'ana 'idulana bibirangaa 'uria 'irimamalafoalae.
         Da dooria 'irilamolu, sulia da mau 'ana ngwane ki 'i seenena ne da faangadaa na ngwane
         ki ne da bae sulia na maelana tha Kraes 'ana 'airarafolo.
         13 Ma na ngwane ki ne da 'irimamalafoa boroi, 'e langi da si roo bo sulia bibirangaa
         nia ki tha Mosis. Sui ta, da dooria fasi molu ka 'irimamalafoa naa, fasi da ka bae
         naunau 'i maana imole ki 'i Jiu faafia ne molu alamatai kamolu 'uria 'irimamalafoalae.
         14 Aia, ma nau 'i tala'aku ne ku bae naunau 'aku sulia si doo ne na Aofia kolu tha Jisas
         Kraes 'e ilia 'ana 'airarafolo. Sulia maelana tha Kraes 'ana 'airarafolo, 'e langi
         kwa si dooria bibirangaa ta'ae ki 'i laona molaagali ne imole ki da si manata mamana
         'ana tha Kraes da dooria. Ma kera boroi 'e langi da si dooria laubo na doo ki ne ku
         dooria sulia na manata mamanalae nau.
         15 Ma 'e langi si 'e'ete bo lelea sa ta ngwane ka 'irimamalafoa, ma langi ka langi si
         'irimamalafoa. Sui ta, si doo baita neri naa na toolae 'ana mooria faalu ne tha God
         'e fala mai.
         16 Ma fuana ni ti kera ne da lea sulia na toodoolae neri 'i laona moorilada, tha God
         kau fala enoenoa ma na kwaimanataia ka too foneda, sulia kera naa na ngwela mamana
         nia ki.
         17 'Urineri, si baea 'i'isi nau naa fuamolu 'e 'urii, alua ta ngwane si fala lau ta
         'afitaia fuaku, sulia na kida nee ki 'i noniku 'e faatana naa ne nau na ngwane rao
         nia tha Jisas.
         18 Doora ma ngwaingwane nau ki 'ae, nau ku gania na Aofia kolu tha Jisas Kraes 'uria
         'okaelae nia ma na 'oilakea nia ka too fone kamolu teefau. Iuka nia ka 'urineri naa.EfesasEfesasEfesasEfesasEfesas

1 Nau tha Pol nee, ku kekeda kau. Nau ta aposol nia tha Jisas Kraes sulia na kwaidooria
         nia tha God. Nau ku fala kau si kekedalae nee fuamolu imole nia ki tha God ne molu
         too 'i laona maetoaa baita 'i Efesas, ma molu ka too mamana fonea tha Jisas Kraes.
         2 Nau ku foa fasi tha God na Maka kolu, ma na Aofia tha Jisas Kraes daru ka liothau
         'ani kamolu ma daru ka fala enoenoa fuamolu.
         3 Kolu ka faabaitaa tha God na Maka nia na Aofia kolu tha Jisas Kraes. Sulia tha God
         'e faa'okae kolu 'ana falelana doo 'okae ki sui 'i thalo 'ana na mangoe doo sulia
         na 'adolae kolu fonea tha Jisas Kraes.
         4 'I nao 'ana na thaungailana molaagali, tha God 'e fili kolu sui naa fasi kolu ka
         thau 'ana imole nia ki sulia tha Kraes, ma fasi kolu ka 'o'olo 'i maana, ma ka langi
         ta imole si suke faafi kolu 'ana ta'alae. Ma sulia na liothaua nia tha God fuakolu,
         5 nia 'e alua sui na mai 'i nao fasi ka adea ma kolu ka thau 'ana ngwela nia ki sulia
         tha Jisas Kraes. Tha God 'e ade 'urineri sulia na kwaidooria nia, ma nia ka nonithathala
         sulia.
         6 Aia, kolu faabaitaa tha God sulia 'e tofa fala na liothaua baita nia fuakolu sulia
         na Ngwela liliothau nia.
         7 Tha God 'e lafu kolu naa faasia na keketoa ma nia ka manatalukea naa na abulo ta'alae
         kolu ki 'ana na maelana tha Kraes. 'Urineri, tha God 'e faatana naa na liothaua nia
         ne baita 'asiana fuakolu.
         8 'Ana na liotooa ma na thaitamedooa baita nia,
         9 tha God 'e faatana fuakolu na lioe ngwane nia ma 'e langi nia si faatai folaa 'ana
         fuada imole ki mai 'i nao. Tha God kau ilia si lioe ngwane nia neri 'ana tha Kraes.
         10 Na lioe ngwane neri 'e 'urii: 'Ana si manga ne nia 'e 'olea, nia kau konia doo ki
         sui ne 'e thaungana mai 'i thalo ma 'i see 'i molaagali, fasi tha Kraes ka 'inito
         faafia doo neri ki sui.
         11 Na doo ki sui ne tha God 'e ilia, nia 'e ilia 'uria faafonolana na manatalana ma
         na kwaidooria nia. Ma laubo sulia na kwaidooria nia tha God, nia 'e fili kameli imole
         ki 'i Jiu fasi meli ka thau 'ana imole nia ki 'ana 'adolae kameli fonea tha Kraes.
         Tha God 'e ade 'urineri sulia na lioe ngwane nia ne alua 'ua na mai 'i nao 'ana ne
         'e thaungana doo ki sui.
         12 Ma sulia ne 'e 'urineri, kameli na imole ki 'i Jiu, kameli naa na imole totongenao
         ki ne meli manata mamana 'ana tha Kraes, ma meli ka faabaitaa na 'initooa nia tha
         God.
         13 Ma nia 'e 'urineri laubo fuamolu na imole ki ne langi lau Jiu. Sulia si manga ne
         molu rongoa na faatalolae mamana 'ana Faarongolae 'Okae, molu ka too 'ana mooria faalu,
         ma molu ka thau naa 'ana imole nia ki tha God. Kamolu molu manata mamana 'ana tha
         Kraes, ma tha God ka fala Mangoedoo Abu fuamolu fasi ka faatana ne kamolu na imole
         nia ki, ilingia ne 'e alangana na mai 'i nao.
         14 Ma na Mangoedoo Abu ka too 'i laona mooria kolu, ma si doo neri ne 'e faatana fuakolu
         ne kolu thaitamana naa kolu kau ngala si doo ki sui ne tha God 'e alangana fuana imole
         nia ki. Ma na Mangoedoo Abu kau too fone kolu lelea ka dao 'ana si manga tha God kau
         oli mai 'uria imole nia ki, ma da ka too thakwadoloa ka totoo firi. Kolu ka faabaitaa
         tha God ne 'e 'inito ka tatha!
         15 'Ito 'ana si manga ku rongoa na manata mamanalae kamolu 'ana Aofia tha Jisas, ma
         na liothaua kamolu fuana imole nia ki sui bo tha God,
         16 nau ku faabaitaa tha God ka lado bana fuamolu 'ana si manga ki sui. Ma ku foa laubo
         fuamolu 'ana si manga 'oro ki.
         17 Ma tha God na Maka baita ne na God nia na Aofia kolu tha Jisas Kraes, nau ku gani
         nia fasi ka fala na Mangoedoo Abu fuamolu. Sulia na Mangoedoo Abu neri, nia kau fala
         liotooa fuamolu, ma ka faatana laubo tha God fuamolu, fasi molu ka ore thaitamana
         'okae lau 'ania tha God.
         18 Nau ku foa laubo fasi tha God ka adea na manatalamolu ka 'okae fasi molu ka thaitamana
         doo 'okae ki ne 'e too 'ania fuamolu. Molu ka thaitamana 'okae ne molu kau too 'ana
         si doo 'okae neri ki, sulia 'e soe kamolu fasi molu ka thau 'ana ngwela nia ki. Ma
         nau ku foa fasi molu ka thaitamana na 'okaelae baita nia, ne 'e alangana kau fala
         fuana imole nia ki.
         19 Ma nau ku foa fasi molu ka thaitamana laubo na suukwaia baita 'asiana ne tha God
         'e rao 'ani kolu na imole manata mamana ki. Ma na suukwaia neri naa
         20 ne tha God 'e rao 'ania si manga bae 'e taea tha Jisas Kraes faasia na maea ma ka
         alua 'i bali aolo 'ani nia 'i thalo.
         21 Ma 'i thalo, ne tha Jisas Kraes 'e 'inito faafia na enselo ki ma na mangoedoo ki
         sui 'i thalo. Ma na thatana tha Kraes 'e baita ka tatha faafia na ngwane baita ki
         sui 'ana si manga neri, ma laubo 'ana si manga ne kau dao mai ne 'e totoo si sui.
         22 Tha God 'e alua naa doo ki sui 'i farana suukwaia nia tha Kraes, ma ka fala tha Kraes
         ka 'inito faafia na doo ki sui, fasi tha Kraes ka 'adomi kolu na imole ki ne kolu
         manata mamana 'ani nia.
         23 Aia, kolu na imole ki ne kolu manata mamana 'ani nia, kolu naa ne kolu ilingia nonina
         tha Kraes. Ma kolu ka fungu naa 'ana tha Kraes, na ngwane ne 'e fungulia doo ki sui.

1 'I nao mai, kamolu molu ilingia ta ngwane ne 'e mae naa ne 'e langi si too sulia
         si tae ne tha God 'e dooria, sulia molu too 'ua 'i laona ta'alae.
         2 'Ana si manga neri 'i nao, molu lea 'amolu sulia na bibirangaa ta'ae ki 'i laona
         molaagali, ma molu ka roosulia tha Saetan ne 'inito faafia na mangoedoo ta'ae ki,
         ma ka talaia imole ki ne da aburongo 'ana tha God.
         3 Ma kolu 'urineri laubo bae, 'ana si manga bae 'i nao mai, na abulolakolu 'e ta'ae,
         sulia kolu roosulia na kwaidoorilae ta'ae ki 'ana noni, ma na manatalae ta'ae kolu
         ki. Kolu ilingia na imole ki sui, sulia na abulolakolu 'e ta'ae, ma kolu ka tala'ana
         ngalilana na kwakwaelae faasia tha God.
         4 Ma ka 'urineri boroi 'ana, na kwaimanataia nia tha God fuakolu 'e baita, ma na liothaua
         nia fuakolu ka baita laubo.
         5 Ma sulia tha God 'e 'urineri, nia 'e 'adomi kolu si manga kolu aburongo 'ua 'ani
         nia, ma kolu ka ilingia imole ki ne da mae naa. Tha God 'e ofu kolu fonea tha Kraes
         ma nia ka fala mooria ne totoo firi fuakolu. Tha God 'e faamoori kolu sulia nia 'e
         liothau 'ani kolu!
         6 Ma sulia kolu 'ado fonea tha Jisas Kraes, nia nee tha God ka tae kolu laubo fonea
         tha Kraes, fasi kolu ka too ma kolu ka 'inito fone nia 'i thalo.
         7 Tha God 'e ade 'urineri fasi nia ka faatana na liothaua baita ne 'e too 'ania fuakolu
         'ana tha Jisas Kraes, fasi na imole ki sui 'ana si manga ne kau dao mai, da ka thaitamana
         na liothaua nia.
         8 Tha God 'e faamoori kolu 'ana na liothaua nia sulia na manata mamanalae kolu. Nia
         'e langi si faamoori kolu bo 'uria ta si raoa ne kolu ilia 'i tala'akolu. Tha God
         'e tofa fala bana na mooria faalu fuakolu.
         9 Nia nee, 'e 'afitai ta imole ka bae naunau sulia na mooria faalu nia, sulia tha God
         'e langi si fala sulia ta si raoa ne kolu ilia.
         10 Tha God 'e thaungai faalu 'ana mooria kolu 'ana tha Jisas Kraes, fasi kolu ka ilia
         raoa 'okae ki ne 'e alangana mai 'i nao fuakolu 'uria ililana.
         11 Ma kamolu na imole ki ne langi lau Jiu, molu ka manata fasi sulia na toolamolu 'i
         nao. Na imole ki 'i Jiu da 'alangi kera 'i tala'ada 'ana na “Imole nia ki tha God”
         sui ta, da thaea 'ada thasa kamolu “Langi lau imole nia ki tha God,” sulia 'e langi
         molu si 'irimamalafoa 'ana ngwela ngwane kamolu ki.
         12 Molu thaitamana, ka tau na mai, ne molu too tau faasia tha Kraes, ma kamolu 'e langi
         lau tai imole ki 'ana imole fifilia nia ki tha God 'i Israel, ma ka langi molu si
         too 'ana doo 'okae ki ne tha God 'e alangana fuana imole nia ki. Ma molu ka too bo
         'amolu 'i laona molaagali nee, sui ta, 'e langi molu si thaitamana bo tha God, ma
         ka langi molu si maasia bo ta si doo 'okae faasia tha God.
         13 Sui ta, boroi 'ana molu ka too tau faasia tha God si manga bae 'i nao, si manga neri
         sulia molu 'ado naa fonea tha Jisas Kraes, molu ka too karangia naa tha God, sulia
         na afuafulae 'ana maelana tha Kraes.
         14 Ma kameli Jiu ki fone kamolu imole ki ne langi lau Jiu, tha Kraes 'e fala naa ofulae
         'ana kwaimania kolu 'ana enoenoa fasi kolu ka alua bo tee ofufua. Sulia 'e alamatana
         'i tala'ana da ka thaumaeli nia 'i fafona 'airarafolo, ma nia ka lafua si doo ne suusia
         na imole ki 'i Jiu ma na imole ki ne langi lau Jiu fasi ka langi da si kwaimani.
         15 Sulia tha Kraes 'e lafua naa bibirangaa ki ne tha Mosis 'e fala fasi kolu na roo
         fifigui imole neri ki kolu ka alua bo tee doo, sulia kolu ofu naa fonea tha Kraes.
         'Urineri tha Kraes 'e adea kolu ka kwaimani fone kolu kwailiu.
         16 Aia, 'ana maelana tha Kraes 'ana 'airarafolo, nia 'e lafua naa maalimaelae 'i malutana
         imole ki 'i Jiu fonea imole ki ne langi lau Jiu. Ma 'ana maelana laubo, nia 'e konia
         naa roo fifigui imole neri ki fasi kolu ka alua bo tee ofufua, ma ka olitai kolu 'i
         siana tha God.
         17 Nia nee, tha Kraes ka sifo mai 'i molaagali, ma ka faatalo 'ana Faarongolae 'Okae
         sulia na enoenoa fuamolu imole ki ne langi lau Jiu ne molu too tau faasia tha God
         'ana si manga 'i nao, ma fuameli laubo na Jiu ki ne meli too karangia tha God.
         18 Sulia si doo ne tha Kraes 'e ilia, kameli imole ki 'i Jiu ma kamolu imole ki ne langi
         lau Jiu, kolu ka tala'ana lea ofulae mai siana tha God na Maka 'ana tee Mangoedoo
         Abu.
         19 Sulia si doo neri, kamolu imole ki ne langi lau Jiu, 'e langi molu si 'e'ete bo faasi
         kameli imole ki 'i Jiu. Ma si manga neri, kamolu na imole nia ki tha God naa fone
         kameli, ma tha God naa na Maka kolu.
         20 Kolu imole manata mamana ki, kolu ilingia na beu ne tha God 'e thaungana 'i fafona
         fau. Tha Jisas Kraes naa na fau neri. Ma na aposol nia ki fonea na profet ki naa na
         bae 'ai ki 'ana beu neri.
         21 Ma kolu naa nee tai doo 'ana si doo ki 'uria thaungailana beu neri. Ma tha Kraes
         naa ne thaungana beu neri lelea nia ka faasuia bo beu abu 'uria foasilana tha God.
         22 Ma kamolu na imole ki ne langi lau Jiu laubo, tha Kraes 'e ofu kamolu fonea na imole
         nia ki tha God. Nia ne 'e ade 'urineri 'ana si manga 'e thaungana beu ne tha God 'e
         too 'i laona 'ana na Mangoedoo Abu.

1 Nau tha Pol, ne ku too 'i laona dele sulia ku faatalo 'ania Faarongolae 'Okae sulia
         tha Jisas Kraes fuamolu na imole ki ne langi lau Jiu.
         2 Nau ku thaitamana, ne molu rongoa sui naa tha God ne fili nau naa sulia na liothaua
         nia, fasi ku rao 'uria 'adomilamolu 'urineri.
         3 Ilingia bae ku kedaa sui naa, tha God 'e faatana naa lioe ngwane nia fuaku. Na lioe
         ngwane neri 'e langi nia si faatai folaa 'ana fuana imole ki 'i nao mai.
         4 -
         5 Ma lelea sa molu ka teemai 'okae 'ana si kekedalae nee, molu kau thaitamana ne nau
         ku thaitamana doo 'oro ki sulia tha Kraes ne tha God si faatai folaa 'ania fuana imole
         ki 'i nao mai. Sui ta, 'ana si manga neri, sulia na raoa nia na Mangoedoo Abu, tha
         God 'e faatana sui naa fuada na aposol ki ma na profet abu nia ki.
         6 Ma na lioe ngwane neri 'e 'urii: Kamolu imola ki ne langi lau Jiu, molu ka manata
         mamana 'ana Faarongolae 'Okae, ma tha God ka fala 'okaelae fuamolu laubo fonea na
         imole ki 'i Jiu. Ma kolu ka too ofu 'ana tee fifigui imole, ma kolu kau ngala doo
         ki sui ne tha God 'e alangana sulia tha Jisas Kraes.
         7 Ma tha God 'e fala fasi nau na ngwane rao nia, ku faarongo 'ana na Faarongolae 'Okae.
         Tha God 'e fala fasi nau na ngwane rao nia 'ana liothaua nia ma 'ana suukwaia baita
         nia.
         8 Ma na imole ki sui ne da manata mamana 'ana tha God, da baita ka talu nau. Ma sui
         boroi 'ana ka 'urineri, tha God 'e faa'okae nau 'ana falelana raoa fuaku 'uria faatalolana
         na Faarongolae 'Okae sulia na doo 'okae 'asiana ki ne tha Kraes kau fala fuamolu imole
         ki ne langi lau Jiu. Si doo 'okae neri ki 'e baita ka talua thaitamedooa kera imole
         ki.
         9 Tha God ne thaungana doo ki sui, nia si faatai folaa 'ania si lioe ngwane neri 'ua
         mai 'i nao. Ma nia 'e fale nau fasi ku faatana si lioe ngwane nia fuana imole ki sui.
         10 'Ana si manga neri, na imole ki 'i Jiu ma na imole ki ne langi lau Jiu, da ofu 'i
         laona tee fifigui imole 'ana tha Kraes. Ma tha God ka fi faatana si doo neri fuana
         enselo ki ma na ngwane kwaitalai ki 'i thalo, fasi da ka thaitamana na liotooa nia
         ne 'e baita ma ka 'e'ete kwailiu.
         11 Tha God 'e ilia si doo neri sulia manatalana, 'ito 'ua na mai 'ana thathafalia. Tha
         God 'e ilia si doo neri si manga 'e arasia mai tha Jisas Kraes na Aofia kolu.
         12 Ma sulia kolu ofu naa fonea tha Kraes, ma na manata mamanalae kolu 'ani nia, 'e langi
         kolu si mau 'ana daolae 'i maana tha God.
         13 Sulia si doo neri, ne nau ku gani kamolu fasi ka langi molu si liodila sulia na ngadalae
         nau fuamolu. Sulia nau ku ngada fasi ka 'adomi kamolu.
         14 Ma 'uria si doo neri, nau ku boruru ku foasia tha God na Maka,
         15 nia ne thaungana doo ki sui 'i molaagali ma 'i thalo.
         16 Ma nau ku gania sulia na 'okaelae baita nia ne 'e alangana kau fala fuana imole nia
         ki. Ma nau ku gani nia fasi ka fala suukwaia fuamolu 'ana na Mangoedoo Abu, fasi na
         mooria kamolu ka suukwai teefau.
         17 Ma nau ku foa laubo fasi tha Kraes ka too 'i laona moorilamolu sulia na manata mamanalae
         kamolu 'ani nia. Ma nau ku foa laubo fasi na doo ki sui ne molu ilia, molu ka ilia
         sulia na liothaua nia.
         18 Nau ku foa 'urineri fasi kamolu ma na imole nia ki sui tha God, kolu ka tala'ana
         thaitamanalana na liothaua nia tha Kraes fuakolu ne 'e totoo firi.
         19 Iuka, nau ku foa fasi molu ka thaitamana na liothaua nia tha Kraes, boroi 'ana ka
         'afitai fuana ta ngwane ka thaitamana 'okae teefau 'ania. Ma lelea sa molu ka thaitamana
         na liothaua nia tha Kraes, na bibirangaa kamolu ki kau ilingia laubo na bibirangaa
         nia ki tha God.
         20 Kolu ka faabaitaa tha God sulia na suukwaia baita nia ne rao 'i laona mango kolu,
         nia ka tala'ana ililana doo 'oro ki 'uria 'adomilakolu, ka talua lau ne kolu tala'ana
         ganilana ma langi na manatalae 'uria.
         21 Kolu ka faabaitaa tha God ne 'e too 'ana tha Jisas Kraes ma 'ana imole nia ki, si
         manga neri ma ka totoo firi. Iuka ka 'urineri naa.

1 Nau ku too 'i laona dele sulia ku rao fuana Aofia, ma ku gani kamolu fasi molu ka
         ade 'okae ilingia na abulolae ne tala'ana imole nia ki tha God da too 'ania, sulia
         tha God 'e 'alangi kamolu 'ana imole nia ki.
         2 Molu ka faafaekwa kamolu 'i tala'amolu, ma molu ka too marabibi. Ma molu ka faatana
         liothaua kamolu 'ana marabibilae fuamolu kwailiu.
         3 Molu ka rao suukwai fasi molu ka too 'ana kwaimanilae fuamolu kwailiu ne na Mangoedoo
         Abu 'e fala fuamolu. Molu ka ofu kamolu 'ana enoenoa.
         4 Kolu imole ki ne kolu manata mamana 'ana tha Jisas Kraes, kolu ilingia naa tee nonii
         doo bo fone nia. Ma tee Mangoedoo Abu laubo ne talai kolu teefau. Ma tee mooria totoo
         firi nee bo ne tha God 'e soe kolu mai 'uria ne kolu kwaimaakwali 'ania.
         5 Ma kolu ka too 'ana tee Aofia bo, nia naa ne tha Jisas. Ma talifili nia bo ne kolu
         manata mamana 'ani nia. Ma nia nee adea kolu ka sisiuabu.
         6 Ma tee God bo ne 'e too, ma nia na Maka kolu teefau. Ma nia 'e 'inito faafi kolu
         teefau, ma ka rao fone kolu, ma ka too 'i laona mooria kolu.
         7 Ma kolu teefau ne kolu manata mamana 'ana tha Jisas Kraes, nia 'e fala tee tee ngwane
         'ani kolu fasi ka too 'ana suukwaia 'uria raolae fuana. Nia 'e fala suukwaia nia fuakolu
         sulia na kwaidooria nia.
         8 Sulia na Kekedalae Abu bae 'e thaea ka 'urii, “Si manga 'e tae 'uria 'i thalo, nia
         'e ngala imole 'oro ki fone nia ne 'e siitatha 'ani kera. Ma nia ka fala naa si falelae
         ki fuana imole nia ki.”
         9 Aia, ma tae nee na maalutana si baea ne 'e 'urii, “Nia 'e lea 'uria si kula ne 'e
         too 'i langi?” Na maalutailana 'e 'urii, tha Jisas Kraes ne 'e sifo totongenao fasi
         mai 'i molaagali.
         10 Ma tha Jisas Kraes neri ne 'e sifo mai 'i molaagali, nia laubo ne 'e tae 'uria 'i
         thalo, na fera ne talua na fera ki sui 'i thalo. Nia 'e ilia si doo neri fasi ka faatana
         ne nia 'e too 'ana kula ki sui.
         11 Ma tha Jisas Kraes laubo ne fala si falelae 'okae ki fuana imole ki. Tai imole 'akolu,
         nia 'e alua da ka thau 'ana aposol ki, ma tai imole 'akolu nia 'e alua da ka thau
         'ana profet ki. Ma tai imole ki lau, nia 'e alua da ka thau 'ana ngwane ni faatalolana
         Faarongolae 'Okae. Ma tai imole lau, nia 'e alua da ka thau 'ana ngwane kwaitalai
         ki ma ngwane toodoo ki fuana imole manata mamana ki.
         12 Nia 'e ade 'urineri, fasi kolu ka tala'ana raolae fuana tha God, ma fasi kolu, na
         nonina tha Kraes, kolu ka suukwai.
         13 Na nonina tha Kraes kau moori 'urineri lelea da ofu 'ana tee fifigui imole 'ana na
         manata mamanalae ma na liotooa kolu 'ana Ngwela nia tha God. Ma na manata mamanalae
         kolu kau suukwai, ma na bibirangaa kolu kau fono ilingia laubo tha Jisas Kraes.
         14 Ma 'ana si manga kolu ka rafo naa 'urineri, 'e langi kolu si ilingia naa kae ngwela
         ki. Ma 'e langi kolu si ilingia naa ta baru ne oru 'e babalangana ma na nanafo ki
         da kwaelangana ka lea garo bana. Sulia 'e 'afitai kolu ka manata mamana 'ana ta toodoolae
         ne 'e'ete kwailiu ne ngwane susuke ki da toodoo 'ania.
         15 Ma kolu nee, kolu bae mamana 'ana bibirangaa ne 'e faatana na liothaua kolu ki, ma
         na abulolakolu teefau ne, 'e ilingia naa na abulolana tha Jisas Kraes na ngwane baita
         kolu.
         16 Ma kolu ka ilingia tee nonii doo, ma tha Kraes naa na gwauna. Ma tee tee ngwane,
         naa ta bali 'ana noni, ma ka too 'ana si raoa nia. Ma tha Jisas Kraes ne adea kolu
         ka too ofu fasi kolu ka thau 'ana tee noni doo neri. Ma si manga kolu ilia naa raoa
         ne tala'akolu, na noni doo neri ka baita mai ma ka suukwai sulia na liothaua kolu
         ki 'ani kolu kwailiu.
         17 Sulia na mamanaa nee na Aofia 'e fala mai fuaku, nau ku bae fifii 'ani kamolu fasi
         molu ka lukatana naa na bibirangaa ta'ae ki ne na imole ki ne langi da si manata mamana
         'ana tha Jisas Kraes da ilia. Na manatalada laubo na doo ta'ae ki sui bo ma na tofa
         doo ki sui bo.
         18 Ma kera 'e langi da si thaitamana laubo na bibirangaa ki sulia tha God. Ma 'e langi
         da si too 'ana mooria faalu ne tha God 'e fala, sulia manatalada 'e rorodoa, ma da
         ka faasadia ruruuda, ma da ka oengwanea.
         19 Ma da si 'ida bo sulia na abulota'alae kera ki, ma da ka roosulia na kwaidooria ta'ae
         kera ki, ma da ka suukwai 'ana ililana kwalukaela doo ta'ae ki.
         20 Sui ta, kamolu nee, 'ana si manga bae na imole ki da faatalo 'ania tha Jisas Kraes
         fuamolu, 'e langi da si toodoo fuamolu fasi molu ka abulo ta'ae 'urineri.
         21 Da faatalo fuamolu 'ana na mamanaa sulia tha Jisas Kraes, ma molu ka manata mamana
         naa 'ana toodoolae mamana nia.
         22 Ma da faatalo da ka 'urii, molu ka ekwatana bibirangaa ta'ae kamolu ki bae ne molu
         mai too sulia 'i nao. Na bibirangaa ta'ae neri, 'e talai garo 'ani kamolu ma ka naga
         kamolu.
         23 Da faatalo 'ania fuamolu fasi molu ka alamatana tha God ka faafaalua na moorilamolu
         fonea na manatalamolu.
         24 Ma na bibirangaa kamolu ki sui ka thau 'ana ngwane faalu ne tha God 'e thaungana
         ka ilingia na bibirangaa nia. Aia, na ngwane faalu 'urineri, nia ka faatana na faalulana
         'ana na abulolana ne 'e 'o'olo ma ka abu.
         25 Sulia si doo neri, molu ka ekwatana naa na sukelae. Si doo ki sui ne molu thaea fuana
         imole manata mamana ki molu ka bae mamana, sulia kolu teefau kolu ilingia na nonina
         tha Jisas Kraes.
         26 Ma lelea sa ta ngwane 'ani kamolu ka rakethasu, 'e langi 'o si alamatana na rakethasua
         neri ka talai 'oe, ma 'oko ilia si doo ne ta'ae. Ma 'e 'okae fasi 'oko faasuia 'ali'ali
         naa na rakethasua 'oe sui fatai na thato ka fi suu,
         27 ade'ana lelea sa 'e 'urineri tha Saetan ka too 'ana si manga 'uria talailamu 'ana
         rakethasua 'oe.
         28 Ma sa ni ti 'ani kamolu ne ka beli, nia ka too naa faasia na belilae. Ma nia ka rao
         'o'olo fasi ka too 'ana tai si doo 'uria moorilana, ma ka 'adomia naa na imole siofaa
         ki laubo.
         29 Ma molu ka too faasia na baea ta'ae ki. Molu ka thaea 'amolu si baea ne tala'ana
         ka fala kwai'adomia, fasi molu ka faanonithathala na imole ki ne da rongoa baelamolu.
         30 Ma molu ka too faasia ililana si doo ki ne tala'ana ka faaliodilaa na Mangoedoo Abu
         nia tha God. Sulia na Mangoedoo Abu naa na mamalafoa 'i laona moorilamolu ne kamolu
         naa na doo nia ki tha God, fasi ka faatana ne tha God kau faanonilaa kamolu 'ana fe
         dani 'i'isi.
         31 Aia, molu ka too faasia maalimaelae 'ani kamolu kwailiu, ma molu ka too faasia na
         rakethasulae fuamolu kwailiu, ma faasia na olisusuulae 'ana 'ailae fuamolu kwailiu
         ma na baeta'alae ki. Molu ka too faasia ililana doo 'e'ete kwailiu ki sui ne ta'ae.
         32 Ma na abulolamolu ka 'okae fuamolu kwailiu, ma molu ka nonithathala, ma molu ka kwaimanatai
         fuamolu kwailiu. Ma molu ka manataluke kamolu kwailiu 'ana si doo ta'ae ki ne molu
         ilia, ilingia bae tha God 'e manataluke kamolu teefau, sulia si doo ki ne tha Jisas
         Kraes 'e ilia.

1 Kamolu naa na ngwela 'inito nia ki tha God, molu ka liokwaisuli sulia na bibirangaa
         nia.
         2 'Ana si manga ki sui, molu ka liothau 'ana imole ki, ilingia laubo ne tha Kraes 'e
         liothau 'ani kolu teefau, ma ka fala naa moorilana 'uria faamoorilakolu. Sulia nia
         'e fale nia 'i tala'ana, ma tha God ka nonithathala sulia na afuafulae nia.
         3 Ma sulia kamolu na imole nia ki tha God, molu ka too faasia abulolae oengwanea ki
         ilingia na oea, ma na 'agudoolae. Molu ka too faasia na doo neri ki sui, fasi ka langi
         ta imole si bae sulia ta si doo boroi 'ana 'urineri suli kamolu.
         4 Ma molu ka too faasia bae ta'alae ki, ma na bae oengwanealae ki, ma na 'onionga ta'alae
         ki. Sui ta, 'e 'okae fasi molu ka faabaitaa 'amolu tha God.
         5 Doo mamana ku thaea fuamolu, sa ni ti ne abulolana 'e oengwanea ma langi ka kaubare,
         'e 'afitai ka ruu 'i laona 'initooa nia tha Jisas Kraes ma tha God. Ma 'e 'urineri
         laubo fuana ni ti ne 'e doori 'agudoo, 'e ilingia naa ne nia 'e foasia nunui doo ki.
         6 'E langi 'o si alamatana ta imole ka suke 'oe 'ana doo 'oro ta'ae 'urii ki, “'E 'okae
         bana fuana imole ka kaubare ma langi ka doori 'agudoo.” Tha God kau rakethasu ma kau
         fala kwakwaelae fuana imole ki ne da aburongo 'ani nia.
         7 Molu ka too faasia na imole 'urineri ki.
         8 'I nao 'ua mai, kamolu 'i tala'amolu ne molu too mai 'i laona maerodo, sui ta, 'i
         tari'ina molu thau naa 'ana imole nia ki na Aofia, ma molu ka too naa 'i laona folaalae.
         Nia naa ne abulolamolu ka tala'ana imole ki ne da too 'i laona folaalae.
         9 Sulia na imole ki ne da too 'i laona folaalae, tha God kau 'adomi kera fasi na abulolada
         ka 'okae ma ka 'o'olo, ma na baelada ka mamana.
         10 Molu ka thasi 'uria thaitamanalana si doo ne faanonithathalaa na Aofia.
         11 Ma ka langi molu si ilia doo ta'ae ki, ilingia imole ki ne da too 'i laona maerodo,
         da ilia. Sui ta, ni kamolu molu ka faatana 'amolu na garolae kera ki, ma molu ka bae
         fifii fuada.
         12 Nau ku 'ida 'asiana laubo 'ana baelae sulia si doo ki ne da ade agwa 'ania 'i laona
         moorilada.
         13 Sui ta, si manga na folaalae kau talafida, kera dau thaitamana doo ta'ae ki ne da
         ilia.
         14 Sulia si doo nee na folaalae 'e talafia, na imole ki dau rikia. Nia nee da ka bae
         'urii, “Kamolu na imole ki ne molu maleu, ma molu ka mae naa, molu tatae faasia maea,
         ma na folaalae nia tha Kraes kau talafi kamolu.”
         15 'E 'urineri nee, molu ka lio'okae sulia na bibirangaa kamolu ki fasi na abulolae
         kamolu ka ilingia na imole liotoo ki ma ka langi si ilingia lau na imole lalafusi
         doo ki.
         16 Ma 'ana si manga ki sui, molu ka ilia doo 'okae ki ne tala'ana molu ka ilia. Sulia
         si manga neri, na imole 'oro ki ne na abulolada 'e ta'ae.
         17 Nia nee, langi molu si oengwanea, molu ka manata 'okae 'amolu sulia si doo ki ne
         na Aofia 'e dooria fasi molu ka ilia.
         18 Aia, ma molu ka too faasia kuu lilingelae 'ana waen, sulia si doo neri kau naga kamolu.
         Sui ta, na Mangoedoo Abu ka funguli kamolu 'ana fasi nia ka talai kamolu.
         19 Ma 'ana si manga molu ofu, molu ka bae 'ana si baea ki 'i laona Sams, ma molu ka
         nguulia nguu abu ki. Molu ka faatana nonithathalalae kamolu si manga molu faabaitaa
         tha God 'ana nguulilana nguu ki.
         20 'Ana si manga ki sui, ma fuana doo ki sui ne da dao mai, molu ka faabaitaa tha God
         na Maka sulia na ofulae kamolu fonea na Aofia kolu tha Jisas Kraes.
         21 Molu ka thasi 'uria roolae sulia na kwaidooria kamolu ki kwailiu, sulia na manata
         baitalae kamolu 'ana tha Jisas Kraes.
         22 Kamolu na 'afe ki, molu ka roosulia arai kamolu ki, ilingia laubo ne molu roosulia
         na Aofia.
         23 Sulia na ngwane arai 'e too 'ana suukwaia faafia na 'afe, ilingia laubo ne tha Jisas
         Kraes 'e too 'ana suukwaia faafi kolu na imole ki ne kolu manata mamana 'ani nia.
         Ma tha Jisas Kraes ne faamoori kolu, ma kolu ka ilingia naa na nonina.
         24 Ma ka ilingia laubo na bibirangaa neri, na keni ne 'e 'afe naa ka roo naa sulia arai
         nia 'ana si doo ki sui, ilingia laubo kolu na imole manata mamana ki kolu roo sulia
         tha Jisas Kraes.
         25 Kamolu ngwane arai ki, molu ka liothau 'ana 'afe kamolu ki, ilingia laubo tha Jisas
         Kraes ne liothau 'ani kolu na imole ki ne kolu manata mamana, ma nia ka alamatana
         'i tala'ana da ka thaumaelia 'usi kolu fasi nia ka faamoori kolu.
         26 'E ade 'urineri fasi ka faabua na imole manata mamana ki, ma ka faafaalu kera 'ana
         sisiuabulae ma 'ana baelana.
         27 Ma nia ka ade laubo 'urineri 'uria ngalilana imole manata mamana ki fuana 'i tala'ana,
         ilingia kolu na 'afe 'okae nia ki ma ka langi ta doo si ta'ae, sulia kolu folaa naa,
         ma kolu ka 'o'olo naa, ma kolu ka 'okae naa 'i maana.
         28 Kamolu na ngwane arai ki, molu ka liothau 'ana 'afe kamolu ki, ilingia laubo ne molu
         liothau 'ana nonimolu 'i tala'amolu. Na ngwane ne 'e liothau 'ana 'afe nia, nia 'e
         liothau laubo 'ana nonina 'i tala'ana.
         29 'E langi ta imole si ekwatana nonina 'i tala'ana. Nia 'e tharea 'ana ma ka liosulia
         nonina 'i tala'ana, ilingia laubo tha Jisas Kraes ne ilia fuana imole manata mamana
         ki.
         30 Ma kolu na imole ki ne kolu manata mamana 'ani nia, kolu naa na nonina tha Jisas
         Kraes.
         31 Sulia na Kekedalae Abu bae 'e thaea ka 'urii, “Na ngwane kau 'akwasia gaa nia ma
         maka nia, ma ka arai. Aia, na ngwane neri fonea keni neri, daru ka thau 'ana tee doo
         bo.”
         32 Tha God 'e toolamana doo 'okae ki fuakolu 'ana si baea neri, ma nau ku thaitamana
         'e bae sulia tha Jisas Kraes ma kolu imole ki ne kolu manata mamana.
         33 Ma na Kekedalae Abu 'e faatana laubo si doo ki sulia arai ki ma na 'afe ki bae 'e
         'urii: Na ngwane ne 'o arai naa, 'oko liothau 'ana 'afe 'oe, ka ilingia laubo ne 'o
         liothau 'ani 'oe 'i tala'amu. Ma na keni ne 'o 'afe naa, 'oko faare baita 'ana arai
         'oe.

1 Kamolu na ngwela ki, molu ka roosulia baelana maka ki ma gaa kamolu ki, sulia nia
         nee si abulolae 'okae ne tha Jisas Kraes 'e dooria.
         2 Sulia si bibirangaa totongenao ne tha God 'e ofua fonea tee si alangaia 'e 'urii,
         “Molu ka faare baita 'ana maka ma gaa kamolu ki,
         3 fasi molu ka too 'ana mooria 'okae, ma na moorilamolu ka tau 'i laona molaagali nee.”
         4 Aia, kamolu na maka ma gaa ki, molu ka too faasia faarakethasulana ngwela kamolu
         ki. Ma molu ka toodoo fuada, ma molu ka bae fifii fuada sulia bibirangaa ne tala'ana
         imole ki ne da manata mamana 'ana Aofia.
         5 Aia, ma kamolu ngwane tofa rao ki, molu ka roosulia baelana ngwane baita kamolu ki
         'i laona molaagali nee, ma molu ka faare baita 'ani kera. Ma molu ka roosuli kera
         'ana nonithathalalae ilingia ne molu rao fuana tha Jisas Kraes.
         6 Molu ka faanonithathala kera 'urineri, ka langi lau 'ana si manga ne ngwane baita
         kamolu ki da lio bada faafi kamolu. Molu ka roo 'amolu sulida 'ana si manga ki sui
         ilingia tha God 'e dooria, sulia kamolu na ngwane rao nia ki tha Jisas Kraes.
         7 Molu ka nonithathala 'uria raolae, ilingia ne molu rao fuana tha God, ma ka langi
         lau fuana imole ki 'i laona molaagali bana talitoona.
         8 Sulia kolu thaitamana sui naa lelea sa na raolakolu 'e 'okae, tha God kau kwaiarangai
         kolu 'ana doo 'okae ki, sui boroi 'ana kolu na ngwane tofa rao ki ma laa ka langi.
         9 Aia, ma kamolu ngwane baita faafia ngwane tofa rao ki, molu ka abulo 'okae laubo
         'urineri fuana ngwane tofa rao kamolu ki. Molu ka too faasia bae rakethasulae 'uria
         faamaulada. Sulia molu thaitamana sui naa, ne kamolu fonea na ngwane tofa rao kamolu
         ki, kamolu teefau molu too bana tee God ne na ngwane 'inito kamolu. Sulia tha God
         ka si faafefea bo ta ngwane.
         10 Aia, si baea 'i'isi nau ki fuamolu naa nee, molu ka faasuukwai kamolu 'i talamolu
         'ana Aofia ma 'ana na suukwaia baita nia.
         11 Molu ka dau 'ana raunga ni firua ne tha God 'e fala, fasi molu ka siitatha 'ana tha
         Saetan si manga 'e thasi 'uria ilitoolamolu.
         12 'E langi kolu si firu lau fonea na ngwane ki bana, kolu ka firu 'akolu fonea tha
         Saetan ma fonea na suukwaia nia. Kolu ka firu fonea mangoedoo ta'ae ki, ma fonea na
         gwaungai kera ki ne da 'inito 'ana maerodo 'i laona molaagali nee.
         13 Sulia ne 'e 'urineri, molu ka dau 'ana raunga ni firua ki sui ne tha God 'e fala,
         fasi lelea 'e dao 'ana si manga ni firulae fonea na maalimae 'e dao mai, molu kau
         tala'ana bamolu siitathalae 'ana maalimae kamolu. Ma 'ana si manga 'ana firulae 'e
         sui, molu ka takwe suukwai 'ua.
         14 Nia nee molu ka folo 'okae 'usi kamolu. Ma si baea mamana kamolu ki 'e ilingia na
         foorake 'i liitamolu. Ma na abulolae 'o'olo kamolu ki ka ilingia na rebe doo ne suusia
         maana ruruumolu.
         15 Ma molu ka kwaimaakwali 'ana si manga ki sui 'ana baelae sulia Faarongolae 'Okae
         ne 'e fala enoenoa, sulia nia naa na tae butu ki 'i 'aemolu.
         16 Ma na manata mamanalae kamolu ne ilingia na talo ki 'uria fotalana sima kwekwethu
         ki tha Saetan 'e basi mai 'ania.
         17 Ma na kwaifaamooria nia tha God fuamolu ne ilingia na kifi ne thuu faafia gwaumolu.
         Ma na baelana tha God, 'e ilingia na 'ila ni firu ne Mangoedoo Abu 'e fala fuamolu.
         18 Ma molu ka foa suukwai 'ana si manga ki sui, ilingia na Mangoedoo Abu 'e talai kamolu
         'ania. Molu ka gania kwai'adomia faasia tha God. Molu ka lilio ma ka langi molu si
         maketho 'ana foalae fasi tha God ka 'adomia imole manata mamana ki sui.
         19 Ma molu ka foa laubo fuaku fasi si manga ku bae, tha God ka fala si baea nia ki fuaku,
         fasi ka langi kwasi mau, ma kwau faafolaalia laubo si manatalae doo nia ki tha God
         nee na Faarongolae 'Okae fuana imole ki ne langi lau Jiu. Na manatalae doo neri ki,
         tha God 'e langi si faafolaalia fuada na imole ki 'i nao mai.
         20 Nau naa na ngwane nia tha Jisas Kraes 'uria faatalolae 'ania Faarongolae 'Okae neri,
         ma ku too 'i laona dele 'uria na faarongolae nau ki. Molu ka foa fasi ku bae nonirara'a
         sulia na Faarongolae 'Okae ilingia ne tha God 'e dooria.
         21 Tha Tikikas, na doora liliothau kolu ma na ngwane rao mamana nia na Aofia, nia kau
         faarongo kamolu 'ana toolaku, fasi molu ka thaitamana si doo ki sui ne 'e fuli fuaku
         'i see.
         22 Nia nee adea ma nau ku fala kau 'i siamolu, fasi nia ka bae sulia toolameli 'i seeki,
         ma fasi nia ka faasuukwai kamolu laubo.
         23 Nau ku foa fasi tha God na Maka fonea na Aofia tha Jisas Kraes daru ka fala enoenoa,
         ma liothaua fonea na fiitooa fuamolu imole ki ne molu manata mamana 'ana tha Jisas
         Kraes.
         24 Ma nau ku dooria tha God ka faatana 'okaelae nia fuana imole ki sui ne da liothau
         'ana Aofia kolu tha Jisas Kraes 'ana na liothaua kera ne totoo si sui.FilipaeFilipaeFilipaeFilipaeFilipae

1 Nau tha Pol fonea tha Timoti, na roo ngwane ni rao nia ki tha Jisas Kraes. Miri kekeda
         kau fuamolu imole ki sui ne molu manata mamana 'ana tha Jisas Kraes, ma molu ka too
         'i laona maetoaa baita 'i Filipae. Miri kekeda fuana ngwane naonao kamolu ki fonea
         laubo na ngwane ki ne da kwai'adomi 'ana ofulada na imole manata mamana ki.
         2 Nau ku foa fasi tha God na Maka kolu ma na Aofia tha Jisas Kraes daru ka fala 'okaelae
         ma na enoenoa fuamolu.
         3 Nau ku tangoa 'asiana God nau fuamolu, 'ana si manga ki sui ne ku manatatoomolu.
         4 Ma ku ele 'asiana si manga ku foa fuamolu sui bo,
         5 sulia ku manatatoona na kwai'adomia ki ne molu ilia fuaku 'ana raolae 'ana na Faarongolae
         'Okae, 'e thafali mai 'ana si manga bae molu manata mamana 'ania, lelea ka dao naa
         'i tari'ina.
         6 'Ana si manga neri, tha God 'e thafalia na raoa 'okae nia ki ne 'e ilia 'i laona
         moorilamolu. Ma nau ku thaitamana nia kau faafonoa si manga ne nia kau faasuia 'ana
         raoa neri fe dani ne tha Jisas Kraes kau oli mai 'ania.
         7 Nia 'e tala'ana fasi ku nonithathala 'urineri suli kamolu, sulia ku liothau 'ani
         kamolu, ma molu ka 'adomi nau fonea na raoa nee tha God 'e fala fuakolu. Kamolu molu
         'adomi nau si manga bae ku too 'i laona dele, ma si manga ku faatalo 'ana na Faarongolae
         'Okae, ne ku firu suusia.
         8 Nau ku rofe kamolu 'asiana sulia na liothaua baita nau fuamolu 'e ilingia laubo na
         liothaua ne tha Jisas Kraes 'e too 'ania fuamolu. Tha God 'e alafaafia si doo nee
         ki ne ku thaea 'e mamana.
         9 Nau ku foa laubo fasi na liothaua kamolu ka 'idu ma ka lea lado ma ka baita. Nau
         ku foa fasi molu ka thaitamana 'okae 'ana tha God, ma molu ka thaitamana 'okae 'ana
         abulolae 'okae ki ma na abulolae ta'ae ki,
         10 fasi molu ka tala'ana fililana si doo 'okae ki ma ka 'o'olo, fasi molu ka too 'o'olo
         'ana fe dani ne tha Jisas Kraes kau oli mai 'ania.
         11 Nau ku foa fasi na moorilamolu ka 'o'olo teefau sulia na kwai'adomia ne tha Jisas
         Kraes 'e ilia fuamolu. Ma si manga na moorilamolu 'e 'o'olo 'urineri, imole 'oro ki
         dau faabaitaa tha God.
         12 Doora nau ki 'ae, nau ku dooria molu ka thaitamana na 'afitaia ki ne 'e daotooku
         'ana si manga neri, 'e 'adomi nau 'asiana 'uria faatalolana na Faarongolae 'Okae.
         13 Sulia na ngwane ni firu ki ne da folo 'i see laona beu baita nia na ngwane 'inito,
         ma imole 'oro 'e'ete ki ne da too 'i see, da thaitamana bada ne ku too 'i laona dele
         sulia nau na ngwane rao nia tha Jisas Kraes.
         14 Ma laubo sulia ne ku too 'i laona dele, ma si doo neri ne faasuukwaia imole 'oro
         ki ne da manata mamana 'ana Aofia, fasi da ka nonirara'a ni faatalolae 'ana na Faarongolae
         'Okae, ma ka langi da si mau.
         15 -
         17 Tai ngwane da faatalo 'ana tha Jisas Kraes sulia da liota'ae 'ani nau. Na lioe ngwane
         kera 'uria faatalolae 'ana tha Jisas Kraes 'e langi si 'okae. Sulia da dooria faatalolae
         kera 'ana tha Jisas ka baita talu nau. Da ade 'urineri sulia da dooria da ka baita
         talu nau ma da ka fala tai 'afitaia fuaku si manga nee ku too 'i laona dele. Ma tai
         ngwane lau, da too 'ana si lioe ngwane 'okae ki 'uria faatalolae 'ana na Faarongolae
         'Okae. Da faarongo 'ana sulia na liothaua kera 'ani nau, ma sulia da thaitamana tha
         God ne fili nau 'uria suusilana na Faarongolae 'Okae.
         18 Ma nia 'e 'okae bana. Sui boroi 'ana na lioe ngwane kera ka 'okae ma langi ka ta'ae,
         da faarongo naa sulia tha Jisas Kraes. Nau ku nonithathala 'asiana, sulia da faarongo
         sulia tha Jisas Kraes. Iuka nau kwau nonithathala 'aku,
         19 sulia ku thaitamana tha God kau 'adomi nau 'ana si manga 'afitai nee, sulia na foalae
         kamolu fuaku ma na kwai'adomia nia na Mangoedoo nia tha Jisas Kraes.
         20 Ma si kwaidooria baita nau 'e 'urii: Nau ku fiitoo 'ana tha God fasi ku roo na 'aku
         sulia na kwaidooria nia, ma kwa si mau 'ana faatalolae sulia tha Kraes. Nau ku nonirara'a
         'i nao ka lado bana, ma ku dooria fasi ku nonirara'a laubo 'ana si manga neri, fasi
         na imole ki da ka faabaitaa tha Jisas Kraes suli nau. Sui boroi 'ana ku moori 'ua
         ma langi ku mae naa, nau ku dooria da ka faabaitaa tha Jisas Kraes sulia si doo ki
         ne ku ilia.
         21 'Uria tae nee imole ki da ka moori? Ni nau mone, ku moori 'uria raolae fuana tha
         Jisas Kraes. Ma lelea sa ku mae, ka 'okae bana sulia kwau too 'aku fonea tha Jisas
         Kraes 'i thalo.
         22 Sui ta, 'e langi kwasi thaitamana ta si tae nee nau kwau filia. Sulia nau ku doori
         moori 'ua, fasi ku ulafu 'aku 'ana raolae fuana tha Kraes.
         23 Ma ku doori mae laubo, fasi ku too fonea tha Jisas Kraes, sulia nia naa neri si doo
         ne 'okae 'asiana fuaku. Nau kwasi thaitamana bo si tae nee ku dooria.
         24 Sui ta, 'e 'okae fasi ka langi kwa si mae 'ua, fasi ku 'adomi kamolu.
         25 Nau ku thaitamana si doo neri, ma nia nee adea ku thaitamana kwau moori 'ua 'aku
         fone kamolu, fasi ku faasuukwaia na manata mamanalae kamolu ki. Ma na manata mamanalae
         kamolu ka faanonithathala kamolu,
         26 fasi si manga ku oli lau kau siamolu, molu ka faabaitaa tha Jisas Kraes ka tatha
         suli nau.
         27 Ma lelea sa ta si tae boroi 'ana ka fuli fuaku, na abulolamolu ka 'o'olo ma ka lea
         sulia na Faarongolae 'Okae sulia tha Jisas Kraes. Molu ka ade 'urineri, ma lelea sa
         nau ku lea kau siamolu ma laa ka langi, nau kwau rongo bo 'aku kau sulia na abulolae
         'okae kamolu ki. Ma nau kwau thaitamana ne manata mamanalae kamolu ki 'e suukwai,
         ma molu ka too 'ana tee si manatalae, ma tee kwaidooria bo 'uria rao ofulae 'ana na
         Faarongolae 'Okae, fasi na imole 'oro ki da ka manata mamana 'ania.
         28 Langi molu si mau 'ana maalimae kamolu ki. Sulia si doo ne faatana fuada 'e 'urii,
         kera dau ngala keketoa kera, ma kamolu molu kau ngala mooria ne totoo firi. Tha God
         ne kau ilia si doo neri.
         29 Tha God 'e fili kamolu fasi molu ka manata mamana 'ana tha Jisas Kraes, ma molu ka
         ngada laubo fuana.
         30 'I nao mai, molu rikia naa ne ku ngada. Ma 'ana si manga neri molu ka rongoa naa
         ne da ade 'urineri laubo 'ani nau. Ma kamolu molu kau ngada laubo 'urineri.
         
            

         
      
   
      
         2
1 Nau ku thaitamana na ofulae kamolu fonea tha Jisas Kraes ne faasuukwai kamolu, ma
         na liothaua nia fuamolu ne faasuukwai kamolu. Ma ku thaitamana laubo ne molu too ofu
         fonea na Mangoedoo Abu, ma molu ka ade 'okae, ma molu ka liothau 'ani kamolu kwailiu.
         2 'Uria si doo neri ki, ne ku gwafe kamolu, fasi na liomolu ma na kwaidooria kamolu
         ki ka thau 'ana tee doo, ma molu ka thaungana liothaua kamolu fuamolu kwailiu ka baita
         lau. Lelea sa molu ka ade 'urineri, na nonithathalalae nau ka fi ore baita lau fuamolu.
         3 Ma ka langi molu si ilia ta si doo sulia liomolu ne molu doori baita 'i talamolu,
         ma molu ka doori faabaitalamolu 'i talamolu. Sui ta, molu ka faafaekwa 'ani kamolu
         'i talamolu, ma 'e 'okae fasi molu ka manata 'uria imole 'e'ete ki ne da ore 'okae
         ka talu kamolu.
         4 Molu ka too faasia manatalae sulia si tae ki ne molu dooria 'i talamolu, molu ka
         manata 'amolu sulia na kwaidooria kera imole 'e'ete ki.
         5 Na manatalamolu ka ilingia na manatalana tha Jisas Kraes.
         6 Boroi 'ana tha Kraes naa na God mamana, nia 'e langi si manata 'ana thasa nia ka
         too ngado 'ana 'i fulina fonea tha God.
         7 Nia 'e failuka naa 'ana doo ki sui, ma ka futa 'ana nonii doo mala imole, ma ka thau
         bana 'ana ngwane ni rao.
         8 Ma nia ka faarefaekwa bana 'ani nia 'i tala'ana. Sui boroi 'ana da ka fotoinia ma
         ka mae 'i fafona 'airarafolo, nia 'e roo naa sulia na kwaidooria nia tha God.
         9 Ma 'uria si doo neri, ne tha God ka faabaita nia, ma ka fala naa si thata ne 'inito
         ka talua thata ki sui fuana.
         10 Ma 'uria na faa'initolana thatana tha Jisas, na doo moori ki sui ne da too 'i thalo,
         ma 'i molaagali, ma na maetoaa kera imole mae ki, da ka boruru fuana.
         11 Ma kera sui bo da ka faataloa ne tha Jisas Kraes naa na Aofia, fasi da ka faa'initooa
         tha God na Maka.
         12 Nia nee imole liliothau nau ki 'ae, 'e 'okae 'asiana fasi molu ka roosulia si faarongolae
         nau ki fuamolu, ilingia molu ilia 'ana si manga bae ku too mai 'ania fone kamolu.
         Ma 'ana si manga neri, molu ka thasi suukwai 'uria roolae sulia si faarongolae nau
         ki, si manga ku too tau kau 'ana faasi kamolu. 'E 'okae fasi tee tee imole 'ani kamolu
         ka thasi suukwai 'uria roolae sulia tha God 'ana faarebaitalae. Ma molu ka too 'ana
         ta mooria ne tala'ana imole ki ne tha God 'e faamoorida faasia ta'alae ki.
         13 Sulia tha God ne adea molu ka dooria roolae suli nia, ma 'e adea molu ka tala'ana
         roolae sulia si tae ki ne nia 'e dooria fasi molu ka ilia.
         14 Ma 'ana doo ki sui ne molu ilia, molu ka too faasia na ngunungunulae ma na olisusuulae,
         15 fasi molu ka too 'o'olo, ma ka langi da si daotoona ta si doo fasi da ka suke 'ania
         faafi kamolu. Sui boroi 'ana molu ka too 'ua 'i laona molaagali nee 'i malutana imole
         ki ne abulo ta'ae, molu ka too naa ilingia ngwela nia ki tha God. 'E 'okae fasi molu
         ka ilingia na kwethu ki ne tala 'adomida 'i laona molaagali rorodoa nee,
         16 sulia molu faarongo kera 'ana si faarongolae ne fala mooria ne totoo firi fuada.
         Ma lelea sa molu ka ilia si doo neri, nau kwau nonithathala 'asiana 'ana fe dani ne
         tha Jisas Kraes kau oli mai 'ania, sulia si raoa neri ki molu ilia kau faatana ne
         na raoa nau ki 'i malutamolu 'e langi si tofe too.
         17 Na manata mamanalae kamolu 'ana tha God 'e ilingia ta afuafulae ne molu fala fuana.
         Ma lelea sa nia 'e dooria ku mae laubo ilingia ta afuafulae, nau kwau nonithathala
         'asiana laubo, ilingia ne molu nonithathala si manga neri.
         18 Ma molu ka nonithathala laubo 'urineri fone nau.
         19 Nau ku fiitoo 'ana na Aofia thasa nia kau 'adomi nau fasi ku fala 'ali'ali kau 'ana
         tha Timoti 'i siamolu, fasi si manga nia kau oli mai 'i see, ma ka faarongo nau 'ana
         na toolamolu, nau kwau nonithathala 'asiana.
         20 'E langi bo ta imole 'i see fone nau ne ilingia tha Timoti ne ka ogoni 'ani kamolu
         ma ka liothau 'ani kamolu.
         21 Sulia na imole 'e'ete ki, da manata bada sulia si doo ki ni kera bana 'i talada da
         dooria, ma ka langi lau sulia na kwaidooria nia tha Jisas Kraes.
         22 Ma tha Timoti bae molu thaitamana si raoa ki ne nia 'e ilia ka 'okae, sulia nia 'e
         ilingia naa na ngwela mamana nau 'uria 'adomilaku 'ana faatalolae 'ania na Faarongolae
         'Okae.
         23 Nia nee, 'ana si manga ku thaitamana si tae ne kau fuli fuaku 'i see, nau ku dooria
         kwau fala'ali'ali kau 'ani nia siamolu.
         24 Ma nau ku manata mamana 'ana na Aofia kau faangwaludea fuaku fasi ku lea 'ali'ali
         laubo kau 'i siamolu.
         25 Ma nau ku manatatoona laubo thasa kwau fala kau doora kolu tha Epafroditus ka eta
         kau 'i nao, na ngwane bae molu fala mai 'i see fasi ka 'adomi nau. Nia 'e fone nau
         'ana raolae fuana tha God, ma nia ka takwe fone nau fasi miri ka firu suusia maalimae
         kolu ki.
         26 Tha Epafroditus 'e dooria 'asiana thasa ka riki kamolu sui bo. Ma nia 'e manata 'a'abo,
         sulia molu rongoa mai thasa nia 'e matai 'i see.
         27 Ma nia 'e matai 'asiana, ma 'e karangi kau mae. Sui ta, tha God 'e manatai nia, ma
         ka guraa naa. 'Urineri, tha God 'e manatai nia laubo, sulia lelea sa nia ka mae naa,
         na liodilalae nau kau baita 'asiana.
         28 Nia nee adea ku dooria 'asiana kwau olitana kau 'i siamolu, fasi molu ka nonithathala
         lau si manga molu riki nia. Ma ka langi kwasi 'a'abo lau sulia.
         29 Nia nee, molu ka konitainia 'i laona nonithathalalae ne baita, sulia nia nee doora
         kolu sulia na manata mamanalae kolu 'ana na Aofia. Molu ka faarebaita laubo 'ana imole
         ki sui 'urineri.
         30 Sulia nia noni thathala bana 'uria maelae ma ka karangi mae banaa si manga 'e rao
         fuana tha Jisas Kraes. Nia 'e 'adomi nau 'i fulingamolu, sulia 'e 'afitai naa fasi
         molu ka 'adomi nau lau si manga neri.

1 Doora nau ki 'ae, molu ka nonithathala sulia na ofulae kamolu fonea na Aofia. Sui
         boroi 'ana nau ku kedaa si faarongolae neri ki sui 'i nao, 'e 'okae fasi ku kedaa
         lau, sulia si faarongolae nau ki ne kau 'adomi kamolu, si manga tai ngwane ki da thasi
         'uria talai garolae 'ani kamolu.
         2 Molu ka liosuli kamolu faasia ngwane ta'ae neri ki. Kera da abulo ta'ae. Kera da
         toodoo da ka thaea thasa kolu ka roosulia na bibirangaa 'ana 'irimamalafoalae fasi
         kolu ka thau 'ana imole nia ki tha God.
         3 Kolu 'ana, ka langi lau ni kera, nee na imole nia ki tha God, sulia kolu foasia tha
         God 'ana Mangoedoo Abu, ma kolu ka nonithathala sulia si doo ki ne tha Jisas Kraes
         'e ilia fuakolu. 'E langi kolu si fiitoona bo bibirangaa kera ki na Jiu ki 'ana 'irimamalafoalae
         fasi kolu ka thau 'ana imole nia ki tha God.
         4 Sui boroi 'ana nau ku roosulia na bibirangaa neri ki, 'e langi kwasi fiitoona bo
         si doo neri ki. Ma lelea sa ta ngwane ne fiia thasa nia na ngwane tha God sulia nia
         'e roosulia na bibirangaa 'ana 'irimamalafoalae, nau naa ne ku talu nia 'ana roolae
         sulia bibirangaa 'urineri ki.
         5 Kwalu fe dani 'i burina ne ku futa mai 'ania, bo da ka 'irimamalafoa naa 'ani nau.
         Ma nau ku futa mai 'ana ngwane mamana 'i Jiu, sulia ku futa mai 'ana 'aebara tha Benjamin.
         Ma ku lea 'o'olo naa sulia bibirangaa kera Jiu ki, sulia nau boroi ta ngwane laubo
         'ana Farasi ki.
         6 Ma sulia na kwaidooria nau 'e suukwai 'asiana 'ana bibirangaa kera Jiu ki, nau ku
         faangadaa na imole ki ne da manata mamana 'ana tha Jisas. Ma ku roosuli teefau 'ana
         bibirangaa nia ki tha Mosis, ma ka langi kwa si garo 'ana ta si bibirangaa.
         7 'I nao mai, nau ku manata thasa si doo neri ki 'e 'okae fuaku. Sui ta, 'i tari'ina,
         nau ku thaitamana si doo neri ki na tofa doo ki bana, sulia si doo ki ne tha Jisas
         Kraes 'e ilia fuaku.
         8 Si doo neri 'e mamana! Nau ku daotoona si doo ki ne ku ilia 'i nao, na tofa doo ki
         sui bo. Sui ta, si doo ne 'e baita ma ka mamana, nia naa nee fasi ku thaitamana 'okae
         'ana na Aofia nau tha Jisas Kraes. Ma sulia nia ne adea ma nau ku ekwatana doo ki
         sui ne nau ku ilia 'i nao. Ma nau ku manata sulia si doo neri ki ilingia bana doo
         ta'ae ki. Nau ku ade 'urineri fasi ku 'ado fonea tha Jisas Kraes,
         9 ma ku thau naa 'ana tee doo fone nia. 'E langi kwa si 'o'olo 'i maana tha God sulia
         si tae nee ku ilia 'i tala'aku 'ana roolae sulia na bibirangaa kera Jiu ki. Sui ta,
         tha God 'e thaea ku 'o'olo sulia na manata mamanalae nau 'ana tha Jisas Kraes. Tha
         God naa ne 'olosia imole ki sulia na manata mamanalae kera ki.
         10 Si doo baita ne ku dooria naa na thaitamanalana tha Jisas Kraes ma na suukwaia nia
         tha God ne faatana 'ana tataelana faasia maea. Ma nau ku dooria laubo 'adolae fone
         nia 'ana ngadalae nia, ma ku dooria laubo maelae ilingi nia 'i laona maelana.
         11 Ma 'e 'urineri, nau ku thaitamana kwau tatae laubo faasia maea.
         12 Langi kwa si thaea lau thasa ku thaitamana doo ki sui sulia tha Jisas ma langi ku
         'o'olo teefau naa. Sui ta, nau ku thasi suukwai fasi ku thaitamana tha Kraes Jisas
         ma ku too 'o'olo teefau sulia nia 'e fili nau 'uria ililana si doo neri.
         13 Doora nau ki 'ae, nau ku thaitamana si doo neri ki sui bo 'e langi si fuli 'ua fuaku.
         Sui ta, tee si doo bo ne ku ilia, ku manataburo naa 'aku 'ana doo ki sui ne 'e sui
         na mai 'i buriku, ma ku thasi suukwai 'aku 'uria toolae ilingia tha Jisas 'ana si
         manga ne nia 'ua kau.
         14 'Urineri nee, nau ku thasi suukwai naa fasi ku ngala na kwaiaraa nia tha God si manga
         ne nia kau talai nau 'uria 'i thalo, sulia ku manata mamana 'ana tha Jisas Kraes.
         Ma si doo neri naa na kwaiaraa nau.
         15 Kolu sui bo ne na manata mamanalae kolu 'e suukwai, kolu too laubo 'ana si manatalae
         ngwane 'urineri 'i laona mooria kolu. Ma lelea sa tai imole 'amolu 'e langi da si
         ala bo faafia si doo neri ki ku thaea, tha God ne kau faatai folaa 'ania na tale ne
         'o'olo.
         16 Aia, 'e 'okae 'asiana fasi kolu ka roosulia na doo mamana ki ne kolu roosulia na
         mai 'i nao, lelea ka dao 'ana si manga neri.
         17 Doora nau ki 'ae, molu ka thasi 'uria lealae sulia abulolae nau ki. Molu ka ilia
         laubo ilingia ni ti kera ne da lea 'o'olo sulia na abulolae ne meli faatana fuamolu.
         18 Nau ku thaea sui naa fuamolu si manga 'oro ki 'i nao, na imole 'oro ki da thaea thasa
         da manata mamana 'ana tha Jisas Kraes, sui ta, na abuloda 'e faatana ne da maalimae
         bada 'ana Faarongolae 'Okae sulia na maelana tha Jisas Kraes 'ana 'airarafolo. Nau
         kwau bae lau 'aku sulia. Nau ku angi, ma ku liodila, sulia
         19 da lea bada 'uria si kula 'ana kwakwaelae. Si doo ne baita fuada naa na kwaidooria
         bana 'ana nonida. 'E 'okae fasi da ka 'ida sulia si doo ki ne da ilia, sui ta, da
         nonithathala bada sulia. Ma tee si doo ne da manata sulia naa, si doo ki 'i laona
         molaagali nee bana.
         20 Sui ta, ni kolu nee, na maetoaa mamana kolu 'e nia 'i thalo. Ma kolu ka kwaimaakwali
         'akolu 'ana daolana mai Aofia kolu tha Jisas Kraes ne faamoori kolu, sulia ni nia
         kau oli mai faasia 'i thalo.
         21 Ma nia kau talana noni kolu nee maketho ma kau mae lau bana, ma kau thaungana noni
         kolu ka ngwaasinasina ilingia nonina. Nia kau faafaalua noni kolu 'urineri 'ana suukwaia
         baita ne 'e too 'ana 'uria 'initolae faafia doo ki sui.

1 Doora nau ki 'ae, molu ka takwe suukwai 'ana Aofia. Nau ku liothau 'asiana 'ani kamolu,
         ma ku dooria kwai rikilamolu. Nau ku nonithathala 'asiana suli kamolu.
         2 Iuka, kamurua ni Iudia ma ni Sintike, nau ku gani kamurua fasi muru ka too faasia
         olisusuulae, sulia muru ngwaithaasina ki naa 'ana na Aofia.
         3 Ma tha Sisigus, 'oe laubo na ngwane rao kwaimani 'okae fone nau. Nau ku dooria 'oko
         'adomia roo keni neri ki, sulia daru rao suukwai fone nau, ma fonea tha Klement, ma
         fonea imole 'oro ki 'uria faatalolae 'ana Faarongolae 'Okae. Tha God 'e kedaa naa
         thatada teefau 'i laona buka nia, si kula ne 'e kedaa naa thatana imole ki ne dau
         too 'ana mooria ne totoo firi.
         4 Molu ka nonithathala 'ana si manga ki sui sulia na ofulae kamolu fonea na Aofia.
         Ma ku thaea lau, molu ka nonithathala!
         5 Molu ka faatana na enoenoa fuana imole ki sui, sulia na Aofia kau dao 'ali'ali na
         mai.
         6 Molu ka too faasia manata 'a'abolae sulia ta si doo bana. Sui ta, molu ka foasia
         'amolu tha God, ma molu ka gania 'uria si doo ki ne molu 'atongia, ma molu ka tangoa.
         7 Ma na enoenoa nia tha God kau too 'i laona moorilamolu ma 'i laona manatalamolu,
         fasi molu ka too faasia na 'a'abolae ma na maulae. Ma tha God kau fala enoenoa nia
         fuamolu, sulia molu too ofu fonea tha Jisas Kraes. Ma na enoenoa nia 'e langi ta imole
         si thaitamana teefau 'ania.
         8 Doora nau ki 'ae, si baea 'i'isi nau fuamolu naa nee. Molu ka manata sulia si doo
         mamana ki, ma si doo ki ne imole ki da faare baita 'ania, ma si doo 'o'olo ki, ma
         si doo ne folaa faasia ta'alae, ma si doo 'okae ki.
         9 Molu ka roosulia na toodoolae nee ku fala fuamolu. Ma molu ka ade sulia na abulolaku
         ne molu rikia ku too 'ania, ma ku bae 'ania. Ma tha God ne fala enoenoa fuakolu, nia
         kau too fone kamolu.
         10 Sulia na ofulae nau fonea na Aofia, nau ku nonithathala 'asiana sulia si falelae
         bae molu fala lau fuaku. 'E tau na mai, ne 'afitai fuamolu 'uria faatailana liothaua
         kamolu fuaku, sulia 'e langi molu si too 'ana ta si manga fasi molu ka fala.
         11 'E langi kwasi 'uga bo nee ku olikukuru 'ana ta si doo. Sulia si manga neri, na toolaku
         'e langi si 'okae, sui ta, na manatalaku 'e fono bana sulia si doo ne ku too naa 'ania.
         12 Si manga ki sui, nau ku siofaa baku. Ma tai si manga, ku too baku 'ana doo 'oro ki.
         Ma ku thaitamana na manatalaku 'e fono bana 'ana si manga ki sui, boroi 'ana si manga
         'ana abusua ma langi si manga 'ana fioloa, ma si manga ku too 'ana doo 'oro ki ma
         langi si manga ku too 'ana ange si doo bo.
         13 Nau ku tala'ana baku ililana doo neri ki sui, sulia tha Jisas Kraes ne faasuukwai
         nau.
         14 Ma boroi 'ana ka 'urineri, na kwai'adomia bae molu fala mai fuaku si manga ku too
         'ana 'afitaia, 'e 'okae 'asiana.
         15 Kamolu imole ki 'i Filipae, kamolu molu thaitamana sui naa, ni kamolu banaa na imole
         manata mamana ki ne molu 'adomi nau. 'Ana si manga bae molu fi thafali rongoa na Faarongolae
         'Okae, si manga bae ku 'akwasi kamolu laona bali fera 'i Masedonia, 'e langi ta kulee
         toaa si fala bo ta si malefo fuaku. Tee talifili kamolu bo bae molu 'adomi nau mai.
         16 Ma si manga ku dooria kwai'adomia 'i laona maetoaa 'i Tesalonaeka, kamolu bae molu
         fala malefo fuaku 'ana roo si manga.
         17 Nau kwa si bae lau 'urineri fasi too molu ka fala bo 'amolu 'aku. Nau ku dooria 'aku
         thasa na kwaiaraa nia tha God fuamolu ka baita.
         18 Aia, nau ku ngala sui naa doo ki sui ne molu fala mai fuaku, ma ka baita talua naa
         si doo ki ne ku dooria. Nau kwasi dooria naa ta si doo, sulia tha Epafroditus 'e fala
         sui naa kwai'adomia kamolu fuaku. Si doo neri 'e ilingia ta foalae nee moko 'okae,
         ne tha God 'e nonithathala sulia.
         19 Ma tha God ne nau ku rao fuana, nia kau fala doo ki sui ne molu 'atongia fuamolu,
         faasia na doo 'oro 'okae nia ki. Nia 'e fala doo neri ki fuakolu sulia tha Jisas Kraes.
         20 Kolu sui bo kolu ka faabaitaa tha God na Maka kolu ne totoo firi! 'E mamana.
         21 Nau ku fala kau si bae 'okaelae nau ki fuamolu teefau ne molu manata mamana 'ana
         tha Jisas Kraes. Ma na doora kolu ki nee meli too kau 'i see, kera teefau laubo da
         fala kau si bae 'okaelae kera ki fuamolu.
         22 Na imole manata mamana ki sui ne da too 'i see 'i Rom, ma ka tatha 'asiana, faasia
         na doora kolu ki ne da too 'i laona beu nia na ngwane 'inito 'i Rom, kera laubo da
         fala kau si bae 'okaelae kera ki fuamolu.
         23 Nau ku foa fasi na Aofia tha Jisas Kraes ka ade 'okae fuamolu 'ana faatailana na
         liothaua nia fuamolu teefau.KoloseKoloseKoloseKoloseKolose

1 Nau tha Pol, na aposol nia tha Jisas Kraes sulia kwaidooria nia tha God, fonea na
         doora kolu tha Timoti, kamiria ne miri kekeda kau fuamolu.
         2 Kamiria miri bae 'okae kau fuamolu imole nia ki tha God ne molu too 'i Kolose. Ma
         kamolu doora kamiria ki, sulia molu takwe suukwai 'ana manata mamanalae 'ana tha Jisas
         Kraes. Na foalae kamiria fuamolu ne tha God na Maka kolu ka liothau 'ani kamolu ma
         ka fala enoenoa fuamolu.
         3 'Ana si manga ki sui ne miri foa fuamolu, miri faabaitaa tha God, na Maka nia tha
         Jisas Kraes na Aofia kolu.
         4 Kamiria miri faabaitaa tha God, sulia miri rongoa si adelae nee molu manata mamana
         naa 'ana tha Jisas Kraes ma na liothaua kamolu 'ana imole nia ki sui tha God.
         5 Aia, 'ana si manga molu eta rongoa si baea mamana ne da 'alangia 'ana Faarongolae
         'Okae, molu ka manata mamana, ma molu ka liothau 'ana imole ki, sulia molu kwaimaakwali
         'ana si doo 'okae ki ne tha God 'e thalungana fuamolu mai 'i thalo.
         6 Na Faarongolae 'Okae neri 'e tagalo fuana imole 'oro ki 'ana fera 'e'ete ki 'i laona
         molaagali, ma nia ne adea na imole 'oro ki da ka ilia si doo 'okae ki. Si doo neri
         ne fuli 'i malutamolu 'ana si manga ne molu thafali rongoa na Faarongolae 'Okae ma
         molu ka thaitamana na liothaua nia tha God.
         7 Tha Epafras, na ngwane bae faarongo kamolu 'ana Faarongolae 'Okae, nia naa na ngwane
         kwaimani 'okae kameli. Nia nee na ngwane rao 'okae nia tha Jisas Kraes fone kamiria,
         ma nia ka rao 'okae 'i malutamolu laubo.
         8 Tha Epafras ne faarongo kamiria 'ana liothaua kamolu 'ana imole ki ne da manata mamana.
         Na Mangoedoo Abu 'e fala naa liothaua neri fuamolu.
         9 'Ito 'ua mai si manga miri rongo kamolu molu 'urineri, miri ka ililado 'ana foalae
         fasi tha God ka faatana si doo neri ki 'e dooria molu kau ilia, ma na Mangoedoo Abu
         ka 'adomi kamolu fasi molu ka manata 'o'olo ma molu ka thaitamana kwaidooria nia ki.
         10 Kamiria miri foa 'urineri, fasi na toolamolu ka lea sulia kwaidooria nia na Aofia,
         ma ka faanonithathala nia, ma molu ka tala'ana ililana si raoa 'okae 'e'ete ki sui,
         ma molu ka thaitamana 'okae 'ana tha God ka ore tatha lau.
         11 Nau ku gania tha God fasi ka faasuukwai kamolu 'ana suukwaia baita nia, fasi molu
         ka tala'ana suukwailae 'uria ililana ta si doo bana 'i laona marabibilae. Ma molu
         ka nonithathala,
         12 ma molu ka tangoa tha God na Maka kolu, ne adea molu ka tala'ana toolae 'ana doo
         ki ne tha God 'e taingana 'i thalo fuana imole nia ki.
         13 Tha God 'e lafu kolu naa faasia 'initooa nia na maerodo ne tha Saetan 'e 'inito 'ania,
         ma ka talai kolu kau 'uria 'i laona 'initooa na Ngwela nia ne 'e liothau 'ana.
         14 Ma na Ngwela nia 'e lafu kolu naa faasia tha Saetan, sulia 'e manatalukea naa garolae
         kolu ki.
         15 Tha Kraes ne kolu rikia naa, nia nee na nununa tha God ne langi kolu si rikia 'ana
         maakolu. Ma nia ka 'inito faafia doo ki ne tha God 'e thaungana, ilingia ta ngwela
         naonao ne liosulia doo ki sui.
         16 Tha Jisas Kraes 'e fonea tha God 'ana si manga tha God 'e thaungana 'ana doo ki sui
         mai 'i thalo ma 'i ano, ma na doo ki sui ne kolu rikia, ma na doo ki sui laubo ne
         'e langi kolu si rikia, ma na mangoedoo ki ne da suukwai, ma da gwaungai, ma da ka
         'inito. Ma 'ana tha Jisas Kraes, ne tha God 'e thaungana doo ki sui, ma tha God ka
         thaungada fuana tha Jisas Kraes.
         17 Tha Kraes 'e too naa sui fatai na doo ki sui, ma na doo ki sui ka too 'okae sulia
         'e 'inito faafida.
         18 Tha Jisas Kraes naa ne 'e gwaungai fuana nonina. Ma na imole ki ne da manata mamana
         'ani nia, kera naa na nonina, ma nia ka fala mooria fuada. Nia na ngwane totongenao
         ne tha God 'e taea faasia maea, fasi ka 'inito ka tatha faafia doo ki sui.
         19 Tha Jisas 'e usulia sui naa tha God, sulia nia nee na kwaidooria nia tha God.
         20 Ma 'ana tha Jisas, ne tha God 'e olifana mai doo ki sui 'i ano ma 'i thalo fuana.
         Tha God 'e thaungana na enoenoa 'ana na maelana tha Jisas 'ana 'airarafolo.
         21 'Ana si manga 'i nao, molu too tau faasia tha God ma molu ka maalimae laubo 'ani
         nia, sulia na abulo ta'alae ma na manatalae garo ki ne molu ilia.
         22 Sui ta, 'ana si manga neri, sulia tha Kraes 'e thau 'ana imole ma nia ka mae, nia
         nee tha God ka thaungana enoenoa fone kamolu. Tha God 'e ade 'urineri fasi molu ka
         folaa, ma ka langi ta ngwane si fai faafi kamolu 'ana ta si doo ta'ae, si manga tha
         God 'e ngali kamolu mai 'i naofana.
         23 Nia kau 'urineri, lelea sa molu ka suukwai 'ana manata mamanalae kamolu 'ana tha
         Jisas Kraes, molu ka takwe suukwai 'ana fiitooa kamolu ki 'ana si doo ki ne molu rongoa
         sulia na Faarongolae 'Okae. Na Faarongolae 'Okae neri ne da bae sulia sui naa fuana
         imole 'oro ki 'i molaagali. Aia, nau tha Pol laubo ne ta ngwane ni rao 'uria faatalolae
         'ania na Faarongolae 'Okae neri.
         24 'Ana si manga neri, nau ku nonithathala sulia ku ngada na 'aku 'uria 'adomilamolu.
         'I laona noniku, nau ku ngada ilingia tha Kraes bae 'e ngada. Na ngadalae nau nee,
         ku ngada fuana ofulada na imole manata mamana ki nee na nonina tha Kraes.
         25 Tha God ne fili nau 'uria raolae fuana imole manata mamana ki. Na raolae nau naa
         na faatalolae teefau 'ania na baelana tha God fuamolu.
         26 'I nao mai, tha God 'e langi si faatai folaa 'ua 'ana Faarongolae neri. Sui ta, 'ana
         si manga neri, nia ka fi faatana fuana imole nia ki.
         27 Tha God 'e nonithathala ka faatana fuakolu na imole nia ki, ne na Faarongolae neri,
         'e too fuana imole ki ne langi lau Jiu laubo. Ma na Faarongolae neri, ne tha Jisas
         Kraes 'e too naa 'ani kolu. Ma sulia 'e 'urineri, kolu thaitamana kolu kau 'inito
         fonea tha God.
         28 'Urineri, kamiria miri ka faatalo 'ania tha Jisas Kraes fuana imole ki sui. Kamiria
         miri toodoo fuada na imole ki sui sulia tha Kraes, ma miri ka bae fifii fuada fasi
         da ka lea sulia. Kamiria miri ade 'urineri 'ana liotooa ne miri too 'ania. Kamiria
         miri ade 'urii fasi miri ka talaia imole ki sui siana tha God ilingia na imole ki
         ne da manata suukwai 'ana tha Jisas Kraes.
         29 Nau ku rao suukwai ma ku thasi suukwai 'ana suukwaia baita ne tha Jisas Kraes 'e
         fala fuaku, fasi ku ilia si raoa nee.

1 Nau ku dooria fasi molu ka thaitamana ne nau ku rao suukwai fuamolu, ma fuana imole
         ki ne da too laubo 'i laona maetoaa 'i Laodisea, ma fuana ni ti ne langi si riki nau
         'ua.
         2 Nau ku rao 'urineri sulia ku dooria fasi ku fala rakealae fuamolu, ma fasi molu ka
         liothau 'ani kamolu kwailiu, ma molu ka thaitamana teefau 'ana faarongolae sulia tha
         Jisas Kraes ne tha God 'e langi si faatana 'i nao mai.
         3 Sulia tha Jisas Kraes naa na ngwane ne tala'ana falelana thaitamedooa ma liotooa
         mamana fuana imole ki.
         4 Na maalutailana kekedalae nau nee fuamolu 'e 'urii: Molu si manata mamana 'ana toodoolae
         susuke ne tai ngwane ki da thaea, sui boroi 'ana si baea neri ki na rongolana ka 'okae.
         5 Sui boroi 'ana nau ku too tau faasi kamolu, nau ku manatatoomolu baku sulia dani.
         Ma ku nonithathala 'asiana sulia ne ku thaitamana na manata mamanalae kamolu 'e ofu
         ma ka suukwai 'ana tha Jisas Kraes.
         6 Aia, sulia ne molu manata mamana sui naa 'ana tha Jisas Kraes naa na Aofia, na abulolamolu
         ka faatana laubo ne molu ofu naa fone nia.
         7 Molu ka dau suukwai naa 'ana, ilingia ta 'ai bae lalifuu naa 'i laona thaegano ma
         ka takwe suukwai. Ma molu ka thaungana moorilamolu 'i fafona na doo ki sui ne 'e thaea
         fuamolu fasi na manata mamanalae kamolu ka suukwai 'ani nia, ilingia ne da toolamana
         fuamolu sui naa suli nia. Ma molu ka faabaitaa tha God.
         8 Ma molu ka liosuli kamolu ade'ana 'urineri ta ngwane ka suke kamolu 'ana toodoolae
         ne 'e langi si mamana. Na toodoolae neri, 'e lea mai faasia ngwane ki bana, ma faasia
         na bibirangaa ki ne ngwane ki da tala thaungana bada, ma sulia mangoedoo ta'ae ki
         ne too 'i laona mamangaa, ma langi lau faasia tha Jisas Kraes.
         9 Tha God teefau naa ne too 'ana nonina tha Jisas Kraes.
         10 Ma kamolu, tha God 'e fala sui naa mooria mamana fuamolu 'ana 'adolae kamolu fonea
         tha Jisas Kraes. Tha Jisas Kraes 'e 'inito naa faafia mangoedoo kwailiu ki ma na suukwaia
         ki sui.
         11 Aia, tha Jisas Kraes 'e singgilia sui naa na manatalae ngwane garo ki ne suumai kamolu
         'uria ta'alae, ka ilingia 'irimamalafoalae 'ana si 'unga faasia noni.
         12 Sulia 'ana si manga molu sisiuabu, 'e ilingia da ano naa faafi kamolu 'i laona kilu
         gwau ilingia ne da ilia 'ana tha Jisas Kraes. Ma 'ana sisiuabulae laubo, molu ka tatae
         naa faasia maea fonea tha Jisas Kraes sulia na manata mamanalae kamolu 'ana suukwaia
         nia tha God ne taea tha Kraes faasia maea.
         13 Kamolu molu mae naa, sulia molu abulo ta'ae, ma kamolu 'e langi lau na imole nia
         ki tha God. Ma tha God 'e alamatana tha Jisas Kraes ka faamoori kamolu, 'ana si manga
         'e lukea na ta'alae kamolu ki sui. Ma si manga neri, tha God 'e fala naa mooria faalu
         fuamolu, ilingia bae 'e taea tha Jisas Kraes. Ma tha God ka manatalukea naa na ta'alae
         kolu ki teefau.
         14 Nia 'e usu teefau naa 'ania ta'alae kolu ki ne da kedaa. Nia 'e lafuda teefau, ilingia
         ne da fotoinia naa 'ana 'airarafolo fonea tha Jisas Kraes.
         15 Ma 'ana maelana tha Jisas Kraes 'ana 'airarafolo, nia 'e siitatha naa 'ana mangoedoo
         ta'ae ki ma ka lafua naa suukwaia kera ki sui. Ma nia ka faa'ida kera 'i maana imole
         ki sui.
         16 Ma molu si fafurongo 'uria ta imole ne 'e bae naga kamolu sulia 'e langi molu si
         roosulia bibirangaa kera ki sulia fanga tae ne molu kau 'ania, ma tae ne molu kau
         kuufia, ma laubo sulia fe dani tae ne molu ka faabua, ma fe dani ne molu faabaita
         sulia fe dani 'ana sinali faalu ki, ma sulia fe dani 'ana Sabat.
         17 Sulia na bibirangaa 'urineri ki, 'e ilingia bana nunui doo ne kau dao mai 'i nao
         'ana doo mamana. Na doo mamana neri naa ne tha Jisas Kraes.
         18 Langi molu si alamatana ta imole ka faagaro kamolu 'ana toodoolae garo ki, sulia
         molu too 'ana kwaiaraa ne tha God 'e dooria ka fala fuamolu. 'E langi molu si lea
         sulia ngwane ki ne da suke bada 'ana enoenolae, ma da ka faabaitaa bada enselo ki.
         Da bae naunau sulia na fafaataia ki ne da rikia. Sui ta, si doo neri ki, 'e lio oengwanea
         sui bo.
         19 Ma na ngwane 'urineri ki da dola naa faasia tha Jisas Kraes ne 'e too ofu foneda
         'i nao. Tha Jisas Kraes naa na ngwane 'inito fuana imole ki ne da manata mamana 'ana,
         ilingia na gwauna ngwane ne 'e gwaungai 'ana nonina. Ma kolu ilingia na nonina, ma
         tha God ka fala mooria fuakolu, ma ka faasuukwai kolu, ma ka dau ofu 'ani kolu, fasi
         kolu ka baita mai 'ana tee nonii doo sulia na kwaidooria nia tha God.
         20 'Ana si manga tha Jisas Kraes 'e mae, molu ilingia molu mae naa laubo fone nia, ma
         nia ka lafu kamolu naa faasia na bibirangaa ne imole ki bana da thaungana 'i talada.
         Aia, 'urifita nee na bibirangaa kamolu ka lea bana sulia na bibirangaa ne imole ki
         da thaungana bada 'i talada? 'Urifita nee molu ka roosulia si baea fifii ki ne da
         bae 'urii sulia,
         21 “'E langi 'o si fikoa si doo loko, ma ka langi 'o si 'anitoona si fanga loko.”
         22 Na bibirangaa neri ki da bae bada sulia si doo ki ne kau funu lau bana 'i burina
         ne imole ki da 'ania sui naa. Na ngwane bana ne thaungana si toodoolae neri ki.
         23 Na bibirangaa neri ki na rongolana 'e 'okae, ilingia 'e thakatafa mai faasia ta ngwane
         liotoo. Da ka suumai kamolu 'uria foasilana enselo ki, ma na enoenoa susuke bana,
         ma 'uria faangadalana bana noni doo. Sui ta, si bibirangaa neri ki 'e langi si tala'ana
         bo 'adomilana ta ngwane fasi nia ka nonilaa faasia kwaidooria ta'ae ki 'ana nonina.

1 'Ana si manga tha God 'e taea tha Jisas Kraes faasia maea 'uria mooria, nia 'e 'urineri
         laubo, sulia nia 'e fala laubo mooria mamana fuakolu fonea tha Kraes. Sulia si doo
         neri, molu ka manata sulia si doo ki 'i thalo, na fera ne tha Jisas Kraes 'e too 'ana
         'initooa 'i bali 'aba aolo 'ana tha God.
         2 Molu ka manata sulia si doo ki 'i thalo, ma langi lau sulia si doo ki 'i laona molaagali
         nee bana.
         3 Si manga tha Kraes 'e mae, kamolu boroi molu mae laubo ma na mooria mamana kamolu
         ka too agwa naa fonea tha Kraes ne too fonea tha God.
         4 Tha Jisas Kraes naa na 'aena mooria mamana kamolu. Ma si manga nia kau daofaatai
         mai 'i see, na mooria mamana kamolu laubo kau faatai mai fonea ma molu ka 'inito fone
         nia.
         5 Sulia si doo neri, molu ka thaumaeli teefau 'ana kwaidooria ta'ae kamolu ki 'ana
         noni 'uria kaubarelae, ma na abulota'alae, ma na kwaidooria ta'ae ki, ma na 'agudoolae
         (sulia na 'agudoolae 'e ilingia laubo na foasilana ta god 'e'ete).
         6 Na abulo ta'alae ki 'urineri, nia nee tha God kau fala kwakwaelae fuana imole ki
         ne 'e langi da si roosulia.
         7 'Ana tee si manga 'i nao, sui fatai molu ka fi manata mamana 'ana tha Jisas, molu
         dooria 'amolu lealae sulia kwaidooria ta'ae neri ki.
         8 Sui ta, 'ana si manga neri, molu ka tafi naa faasia na mooria kamolu 'ana abulo ta'alae
         neri ki: rakethasua, ma na maasusualalae, ma na baea ta'ae ki, ma na bae rakethasulae
         ki.
         9 Ma ka langi molu si suke kamolu kwailiu, sulia molu ekwatana sui naa na bibirangaa
         'ana mooria neri 'i nao,
         10 ma molu ka too naa 'ana mooria faalu ne tha God 'e thaungana. Sulia 'e faafaalu kamolu
         sulia dani fasi na moorilamolu ka usuli nia, ma molu ka thaitamana 'okae 'ani nia.
         11 Ma sulia ne tha God 'e faafaalu kolu, 'e langi ta 'e'etelae 'i malutana imole ki
         'i Jiu, ma na imole ki ne langi lau Jiu, ma na ngwane ki ne da 'irimamalafoa fonea
         ngwane ki ne da si 'irimamalafoa. Langi ta 'e'etelae 'i malutakolu ma na imole ki
         ne langi da si thaitamana baelae 'i Grik ilingia na imole ki 'i Sitian. Ma 'e langi
         ta 'e'etelae 'i malutana ngwane ni rao, ma na ngwane baita. Tha Jisas Kraes bo ne
         'e baita, ma nia ka too 'i laona moorilana imole ki sui ne da too 'ana mooria faalu
         neri faasi nia.
         12 Kamolu naa na imole nia ki tha God, ma nia ka liothau 'ani kamolu, ma ka fili kamolu
         fasi molu ka thau naa 'ana imole nia ki. Sulia si doo neri, molu ka manatainia imole
         ki, ma molu ka ade 'okae, ma molu ka faafaekwa kamolu 'i talamolu, ma molu ka too
         enoeno, ma molu ka marabibi.
         13 Ma ka langi molu si rakethasu 'ali'ali fuamolu kwailiu. Ma lelea sa ta imole ka ilia
         ta si doo ta'ae 'ani kamolu, molu ka manataluke nia faafia. Molu ka manataluke kamolu
         kwailiu, ilingia laubo na Aofia 'e manatalukea naa na garolae kamolu ki.
         14 Ma ka tatha 'asiana 'ana si doo neri ki sui, molu ka liothau 'ani kamolu kwailiu
         fasi molu ka too 'ana ofulae 'okae.
         15 Na enoenoa ne tha Jisas Kraes 'e fala, 'e talai kamolu 'ana doo ki sui ne molu ilia.
         Sulia tha God 'e thaungai kamolu fasi molu ka 'ado ofu 'ana tee noni, ma fasi molu
         ka too 'ana enoenoa neri. Ma molu ka faabaitaa tha God sulia dani.
         16 Molu ka alamatana si baea 'okae nia tha Jisas Kraes ka too ma ka fungu 'i laona moorilamolu.
         Molu ka toodoo fuamolu kwailiu 'ana si baea nia ki tha Jisas. Molu ka ade 'urineri
         'ana liotooa ne molu too 'ana. Molu ka nguulia Sams ki ma na nguu abu ki. Molu ka
         sili sulia tha God 'i laona tangolae.
         17 Ma doo ki sui ne molu ilia ma molu ka thaea, molu ka ilia ilingia na imole nia ki
         tha Jisas na Aofia. Ma 'ana tha Jisas Kraes, molu ka faabaitaa tha God na Maka.
         18 Aia, keni ki ne molu 'afe naa, molu ka roosulia arai kamolu ki, sulia si bibirangaa
         neri 'e tala'ana imole ki ne da manata mamana 'ana tha Kraes da ka ade sulia.
         19 Ngwane ki ne molu arai naa, molu ka liothau 'ana 'afe kamolu ki, ma molu ka marabibi
         fone kera.
         20 Ngwela ki, molu ka roosulia maka ma gaa kamolu ki sulia dani, sulia nia nee si doo
         tha God 'e nonithathala sulia.
         21 Ma na maka ki ma gaa ki, ka langi molu si bae susuala fuana ngwela kamolu ki, ade'ana
         'urineri da si dooria roolae suli kamolu.
         22 Ma kamolu ngwane tofa rao ki, molu ka roo naa sulia ngwane ki ne da baita faafi kamolu.
         'E langi lau 'ana si manga ne da bubu suli kamolu bo fasi da ka alafaafia raolae kamolu
         ki. Molu ka thasi 'uria raolae 'okae 'uria na faabaitalana Aofia.
         23 Ta si raolae tae ne molu ilia, molu ka ilia 'ana suukwaia kamolu teefau, ilingia
         ne molu rao fuana Aofia, ma ka langi lau fuana ngwane bana.
         24 Molu ka manatatoona si doo nee: Na Aofia kau fala kwaiaraa nia ne 'e alangana fuana
         imole nia ki. Ma tha Jisas Kraes ne na ngwane baita mamana ne molu rao fuana.
         25 Ma sa ni ti ne ka ilia na ta'alae, nia kau ngala laubo na kwakwaelae 'uria garolae
         ne nia 'e ilia. Sulia tha God 'e langi si faafefe 'ana keketoa nia.

1 Kamolu ngwane baita ki, molu ka ade 'okae fuana ngwane rao kamolu ki 'ana bibirangaa
         ne 'e 'o'olo ma 'e tala'ana kau 'adomi kera. Molu ka manatatoona ne tee ngwane baita
         fuamolu 'e too laubo mai 'i thalo.
         2 Si manga molu foa, molu ka too ni liliolae, ma molu ka faabaitaa tha God ka lea lado
         bana.
         3 Si manga ki sui ne molu foa 'ania, molu ka foa laubo fuamiria fasi tha God ka faangwaludea
         fuamiria, 'uria faatalolana baelana sulia tha Kraes, ne tha God 'e langi si faatai
         folaa 'ania 'i nao. Aia, nau ku too 'i laona dele 'ana si manga neri, sulia ne ku
         faarongo 'ana baelana tha God.
         4 Aia, molu ka foa fasi ka ngwaluda fasi ku faatalo folaa 'ania baelana tha Kraes.
         5 Molu ka too 'ana liotooa fuana imole ki ne 'e langi da si manata mamana 'ua 'ana
         tha Kraes. 'Ana si manga ki sui, molu ka faatana fuada ne na toolamlu 'e 'o'olo.
         6 Ma si manga molu bae foneda, na baelamolu ka too folaa ma ka 'okae. Ma molu ka thaitamana
         olisi 'o'ololae 'ana si soetoolae kera imole ki sui.
         7 Tha Tikikas, nia ta doora liliothau 'akolu, ma nia 'e rao 'okae fuana tha Jisas,
         ma nia ta ngwane rao fone nau 'ana raoa nia na Aofia kolu. Nia kau bae suli nau fuamolu.
         8 Nau ku falania kau siamolu, fasi ka faanonithathala kamolu 'ana baelana suli kameli.
         9 Tha Onesimus 'e lea laubo kau fone nia, na doora kwaimani liliothau bae ne rao noni
         maabe ma nia laubo ta ngwane 'ana ofulae kamolu. Kolu ka nonithathala suli nia. Keerua
         daru kau faarongo 'ana si doo ki sui ne 'e fuli kau 'i seeki.
         10 Tha Aristakus ne 'e too 'ua 'i see fone nau 'i laona dele, nia 'e fala kau si baea
         'okae nia ki fuamolu, fonea laubo tha Mak, na dii bae tha Banabas. (Nau ku fala na
         kau si baea nau ki fuamolu sulia tha Mak, fasi molu ka konitana lelea sa 'e dao kau
         siamolu 'ana ta si manga.)
         11 Ma tha Josua bae da 'alangia laubo 'ana tha Justus 'e fala laubo kau si baea 'okae
         nia ki fuamolu. Na olu ngwane ki 'i Jiu neri, da rao fone nau 'uria na 'initooa nia
         tha God, sulia 'e langi ta ngwane 'i Jiu lau ne 'e rao fone nau. Na olu ngwane neri
         ki bo ne da 'adomi 'okae 'ani nau.
         12 Tha Epafras 'e fala laubo kau si baea 'okae nia ki fuamolu. Nia ta ngwane 'ana ofulae
         kamolu ma na ngwane rao nia tha Jisas Kraes laubo. Nia 'e foa fuamolu sulia dani,
         ka gania tha God fasi molu ka takwe suukwai, ma molu ka suukwai 'ana manata mamanalae
         kamolu 'ana roolae sulia kwaidooria nia ki tha God.
         13 Nau 'i tala'aku, ne ku thaitamana 'okae 'ani nia ne rao suukwai 'uria 'adomilamolu
         fonea na imole ki ne da too 'i laona maetoaa 'i Laodisea ma 'i Herapolis.
         14 Ma tha Luk na ngwane kwaigurai kolu fonea tha Demas, daru fala laubo kau si baea
         'okae keerua ki fuamolu.
         15 Molu ka fala laubo si baea 'okae kameli ki fuana na ngwaithaasina kolu ki ne da too
         'i laona maetoaa 'i Laodisea ma fuana ni Nimfa fonea na imole manata mamana ki ne
         da ofu 'i laona luma nia.
         16 Burina ne molu teemainia naa si kekedalae ne 'e sui, molu ka fala laubo fuana ofufua
         'i Laodisea fasi da ka teemana. Ma molu ka teemainia laubo na kekedalae ne ku kedaa
         fuana ofulada na imole ki 'i Laodisea.
         17 Molu ka faarongoa tha Arkipus fasi ka faasuia naa si raoa ne na Aofia 'e fale nia
         'uria ililana.
         18 Aia, 'ana 'abaku 'i tala'aku ne ku kedaa si baea 'okae nee ki fuamolu. 'E langi molu
         si manataburo laubo 'ana ne nau ku too 'i laona dele. Nau ku foa fasi tha God ka ade
         'okae fuamolu 'ana na liothaua nia.1 Tesalonaeka1 Tesalonaeka1 Tesalonaeka1 Tesalonaeka1 Tesalonaeka
         
            

         
      
   
      
         1 Tesalonaeka
12345
   
      
         1
1 Kameli tha Saelas ma tha Timoti ma ni nau tha Pol ne meli kekeda kau fuamolu na imole
         ki ne molu manata mamana ma molu ka too 'i Tesalonaeka, na imole nia ki tha God na
         Maka kolu ma na Aofia tha Jisas Kraes. Kameli meli foa fasi tha God ka fala 'okaelae
         nia ma enoenoa nia fuamolu.
         2 'Ana si manga ki sui bana meli faabaitaa tha God fuamolu teefau, si manga meli foa
         fuamolu.
         3 Sulia si manga meli foasia tha God na Maka kolu, meli manatatoona na abulo 'okaelamolu
         ka lado bana sulia na manata mamanalae kamolu, ma na raoa 'okae ki ne molu ilia sulia
         na liothaua kamolu ki, ma na fiitooa suukwai kamolu 'ana daolana mai na Aofia tha
         Jisas Kraes.
         4 Doora nau ki 'ae, kameli meli thaitamana tha God 'e liothau 'ani kamolu, ma ka fili
         kamolu naa fasi molu ka thau 'ana imole nia ki.
         5 Si manga bae meli thafali faarongo 'ana Faarongolae 'Okae fuamolu, 'e langi meli
         si bae bo 'ana si baea kameli ki 'i talameli. 'Ana suukwaia nia na Mangoedoo Abu 'ana
         bae meli bae 'ana fuamolu, ma meli ka faatana ne meli thaitamana na Faarongolae 'Okae
         neri 'e mamana teefau. Ma molu ka thaitamana sui naa, 'ana si manga meli too fone
         kamolu, na abulolameli 'e 'okae teefau fasi meli ka 'adomi kamolu molu ka manata mamana
         'ana faarongolae kameli.
         6 Molu ka manata mamana naa 'ana Faarongolae 'Okae, ma molu ka nonithathala naa. Sui
         boroi 'ana imole ki da ka fala 'afitaia 'oro ki fuamolu, na Mangoedoo Abu ne faanonithathala
         kamolu, sulia molu manata mamana 'ana tha Jisas Kraes. Ma molu ka lilio sulia na abulolameli
         ma na abulolae nia laubo na Aofia tha Jisas.
         7 Ma sulia na abulolamolu 'e 'urineri, na imole manata mamana ki sui ne da too 'i laona
         bali fera 'i Masedonia ma 'i Gris da ka liosuli kamolu. Ma da ka ade laubo suli kamolu.
         8 Ma faasi kamolu laubo 'i see, na faarongolae sulia na Aofia 'e talofia laona bali
         fera 'i Masedonia ma 'i Gris. Ma na imole ki sui 'ana maetoaa ki sui ne da ka rongoa
         laubo na manata mamanalae kamolu 'ana tha God. Sulia 'e 'urineri, nia nee meli si
         faarongoa naa tai imole 'ani kamolu.
         9 Na imole neri ki sui 'ana 'i talada, ne da bae sulia na kwaithareia kamolu fuameli,
         'ana si manga meli dao kau 'ana maetoaa kamolu. Ma da bae sulia thasa 'i nao mai molu
         foasia bamolu 'atona bana god ki, sui si manga neri, molu ka foasia naa tha God ne
         mamana ma 'e moori.
         10 Da ka thaea laubo ne molu maasia 'amolu na olilana mai Ngwela nia tha God faasia
         'i thalo. Nia nee tha Jisas ne tha God 'e taea faasia maea. Ma tha Jisas 'e faanonilaa
         kolu naa faasia kwakwaelae ne tha God kau fala mai.

1 Doora nau ki 'ae, molu thaitamana na lealameli kau 'uria 'i laona maetoaa kamolu
         'e langi lau na tofa doo.
         2 Molu thaitamana si doo ta'ae ki ne da thaea 'ani kameli, ma da ka faangada kameli
         'i laona maetoaa 'i Filipae sui fatai meli ka fi lea 'uria maetoaa kamolu. Ma sui
         boroi 'ana imole 'oro ki laona maetoaa kamolu da ka thasi 'uria suusilameli, 'e langi
         meli si mau bo ni faarongolamolu 'ana Faarongolae 'Okae ne thakatafa mai faasia tha
         God. 'E langi meli si mau sulia tha God 'e 'adomi kameli fasi meli ka bae rara'a.
         3 Na faatalolae kameli, 'e langi si thakatafa mai 'ana ta manata garolae ma langi ta
         kwaidooria ne ta'ae. Ma ka langi meli si sukea bo ta imole.
         4 Tha God 'e alafaafi kameli 'uria faatalolae 'ania baelana. Ma nia ka fiitoomeli 'uria
         faatalolae 'ana Faarongolae 'Okae. 'Urineri nee, meli ka thasi 'uria faanonithathalalana
         tha God ne 'e thaitamana manatalameli. Ma ka langi meli si thasi bo 'uria faanonithathalalana
         imole ki.
         5 Kamolu molu thaitamana laubo si faarongolae bae meli bae sulia 'i malutamolu, 'e
         langi lau ta sukelae bae 'uria faanonithathalalamolu. Ma si doo bae ki meli thaea,
         'e langi lau 'uria todalana ta si malefo. Tha God 'e thaitamana ne 'e langi meli si
         suke.
         6 Ma 'e langi meli si thasi lau 'uria ta faa'initolae faasi kamolu ma langi faasia
         tai imole lau.
         7 Kameli na aposol nia ki tha Jisas Kraes, meli tala'ana fasi meli ka talai kamolu
         'uria ililana si doo ki fuameli. Sui ta, 'e langi meli si ade bo 'urineri. Meli marabibi
         bameli fuamolu, ilingia ta gaa ne lio sulia ngwela nia ki.
         8 Kameli meli liothau 'asiana 'ani kamolu nia nee meli ka nonimaabe 'uria faatalolae
         'ania na Faarongolae 'Okae ne lea mai faasia tha God. Ma meli ka nonimaabe laubo 'uria
         maelae fasi meli ka 'adomi kamolu, sulia ne meli manata baita 'asiana 'ani kamolu.
         9 Doora nau ki 'ae, kameli meli thaitamana ne molu manatatoona bamolu na rao suukwailae
         bae ki meli ilia 'i malutamolu. 'Ana si manga bae meli faarongo 'ana na Faarongolae
         'Okae ne 'e 'ito mai faasia tha God fuamolu, meli ka rao suukwai laubo sulia dani
         ma na rodo 'uria fangalameli, fasi na toolameli ka langi si fala ta 'afitaia fuamolu.
         10 Kamolu molu thaitamana, ilingia laubo ne tha God 'e thaitamana si doo nee 'e mamana:
         'Ana si manga bae meli too mai fone kamolu, na imole manata mamana ki, 'e langi bo
         ta si doo ne meli ilia ne 'e tala'ana fasi molu ka kefusi kameli 'ana abulolameli
         fuamolu. Sulia na abulolameli fuamolu 'e 'okae ma ka 'o'olo teefau.
         11 Kamolu molu thaitamana sui naa si doo ki ne meli ilia fuana ta tee tee imole 'ani
         kamolu 'e 'okae teefau, ka ilingia na abulolana ta maka fuana ngwela nia ki.
         12 Sulia meli bae ni falelana rakealae fuamolu, ma meli ka radi 'ani kamolu, ma meli
         ka gwafe kamolu laubo fasi na mooria kamolu ki ka faanonithathalaa tha God. Nia 'e
         soe kamolu naa fasi nia ka 'inito fuamolu ma molu ka 'ado fonea 'ana 'initooa nia.
         13 Aia, ma ta si doo lau ne adea ma meli ka lado faabaitaa tha God faafia, 'e 'urii:
         'Ana si manga bae meli faarongo 'ana baelana tha God fuamolu, molu manata mamana 'ana,
         sulia molu lio thaitamana 'e 'ito mai faasia tha God, ma ka langi lau faasia na imole
         ki bana. Na baelana tha God neri 'e bulasi kamolu ne molu manata mamana 'ana.
         14 Doora nau ki 'ae, na imole kamolu ki ne da faangada kamolu. Nia nee molu ka ade sulia
         na imole manata mamana ki 'i laona fifigui imole nia ki tha God ne da too 'i Jiudea,
         sulia da manata mamana 'ana tha Jisas Kraes, ma na imole kera ki 'i Jiu da ka faangada
         kera laubo.
         15 Aia, na Jiu neri ki bae da thaumaelia na profet ki 'i nao mai, da thaumaelia laubo
         na Aofia tha Jisas. Ma da ka tari kameli laubo. Na abulolada 'e tau 'asiana faasia
         na kwaidooria nia tha God, ma da ka takwe suusia imole ki sui.
         16 Da thasi 'uria suusilameli faasia faatalolae fuamolu imole ki ne langi lau Jiu fasi
         tha God ka si faamoori kamolu. 'Urineri, kera da lea sulia ta'alae 'oro 'asiana, ma
         si manga neri, tha God 'e fala naa kwakwaelae fuada.
         17 Doora nau ki 'ae, kameli nee, si manga bae na maalimae kameli ki da tari kameli faasi
         kamolu 'ana si manga kukuru bae, 'e langi meli si manataburo bo 'ani kamolu. Ma meli
         ka liodila 'asiana sulia meli si too fone kamolu, ma meli ka thasi suukwai 'uria rikilamolu
         lau 'ana ta si manga.
         18 Meli dooria fasi meli ka oli lau mai siamolu 'i Tesalonaeka. Ma nau tha Pol, ne ku
         thasi 'uria lealae lau kau siamolu 'ana si manga ki, sui ta, tha Saetan 'e suusi kameli
         faasia lealae kau.
         19 Si doo ne 'e adea meli ka dooria lealae kau 'e 'urii: Kamolu molu ngala naa tha Jisas
         sulia na faarongolae kameli, si doo neri ne 'e adea meli ka nonithathala 'asiana,
         ma meli ka manatatoona ma meli kau nonithathala 'i maana Aofia tha Jisas 'ana si manga
         ne nia kau dao mai.
         20 Iuka, kamolu naa molu adea meli ka bae rara'a ma meli ka nonithathala!

1 Ma 'ana si manga nee kameli olu ngwane ki, ne meli too tau kau 'ana faasi kamolu,
         meli manata 'a'abo 'asiana, ma meli ka manata 'ameli thasa 'e 'okae fasi kamiria tha
         Saelas, miri ka too na 'amiria kau 'i laona maetoaa baita nee 'i Atens,
         2 ma miri ka fala kau tha Timoti 'i siamolu. Tha Timoti nee na doorakolu, ma na ngwane
         ni rao nia tha God laubo fone kamiria 'uria faatalolae 'ania Faarongolae 'Okae sulia
         tha Jisas Kraes. Miri fala kau fasi nia ka fala rakealae fuamolu ma ka faasuukwaia
         na manata mamanalae kamolu,
         3 ade'ana ta imole 'ani kamolu ka abulo 'e'ete faasia na manata mamanalae, sulia na
         imole ki ne da faangada kamolu. Aia, molu ka thaitamana, ni kolu na imole ki nee kolu
         manata mamana, kolu kau too 'ana 'afitaia ki.
         4 Sulia si manga bae meli too 'ua mai fone kamolu, meli faarongo kamolu naa ne dau
         faangada kolu. Ma molu ka thaitamana naa ne da ade naa 'urineri.
         5 Ma sulia faangadalae neri, nau ku manata 'a'abo 'asiana suli kamolu, ma ku mau, ade'ana
         tha Saetan ka siitatha 'ani kamolu 'ana na ilitooa nia ki, ma na rao ulafulae 'okae
         ki bae meli ilia 'i malutamolu ka ilingia bana ta tofa doo. 'Urineri bae ku fala kau
         tha Timoti 'i siamolu, fasi nia ka thaitamana na manata mamanalae kamolu ki 'e 'urifita
         naa.
         6 Ma si manga neri, tha Timoti ka fi dao bo mai 'i see, nia ka faarongo 'ana si faarongolae
         'okae thasa na manata mamanalae kamolu 'ana tha God 'e suukwai bana, ma na liothaua
         kamolu fuamolu kwailiu ka baita 'ua bana. Ma nia ka faarongo laubo 'ana ne molu manata
         'okae suli kameli, ma molu ka doori riki kameli, ilingia laubo ne meli doori riki
         kamolu.
         7 Doora nau ki 'ae, sulia si faarongolae neri, sui boroi 'ana meli ka liodila ma na
         'afitaia baita ki ka dao faafi kameli, meli nonithathala 'asiana suli kamolu ma sulia
         na manata mamanalae kamolu.
         8 Na moorilameli 'e 'okae 'asiana si manga neri, sulia ne meli rongoa na manata mamanalae
         kamolu 'ana na Aofia 'e suukwai.
         9 Meli tangoa 'asiana God kolu, sulia molu takwe suukwai. 'Ana si manga meli foa, meli
         nonithathala 'asiana suli kamolu.
         10 Meli foa suukwai sulia dani ma na rodo fasi tha God ka faangwaludea fuameli 'uria
         rikilamolu lau fasi meli ka faasuukwaia manata mamanalae kamolu, fasi ka ore suukwai
         lau.
         11 Meli foa fasi tha God na Maka kolu ma na Aofia kolu tha Jisas daru ka faangwaludea
         fuameli fasi meli ka dao kau siamolu.
         12 Meli foa laubo fasi na Aofia ka 'idua liothaua kamolu fuamolu kwailiu ma fuana imole
         ki sui ka baita laubo ilingia na liothaua kameli fuamolu ne 'e baita.
         13 Meli ka foa laubo fasi nia ka faasuukwaia moorilamolu, ma molu kau 'okae teefau ma
         molu kau 'o'olo 'i maana tha God na Maka kolu, 'ana si manga na Aofia tha Jisas kau
         dao mai ma kau ofu kolu fonea imole nia ki sui.

1 Aia, doora nau ki 'ae, meli toodoo sui naa fuamolu sulia na abulolae ne faanonithathalaa
         tha God. Ma 'e 'okae 'asiana ne molu ka lea sui naa sulia. 'Ana si manga neri, meli
         gani kamolu lau fasi molu ka ilia ka talua lau si abulo 'okaelae neri ki. Meli gani
         kamolu 'urineri sulia na suukwaia ne na Aofia tha Jisas 'e fala fuameli.
         2 Ma molu ka thaitamana na toodoolae ki bae meli toodoo 'ania fuamolu 'e 'ito mai faasia
         na Aofia tha Jisas.
         3 Tha God 'e dooria na abulolamolu ka 'o'olo teefau, ma molu ka too faasia kaubarelae.
         4 'E tala'ana molu ka dau faafia kwaidooria 'ana nonimolu, ma toolae sulia na abulolae
         ne 'okae ma ka 'o'olo.
         5 Ma ka langi molu si lea sulia na kwaidooria ta'ae ki 'ana noni, ilingia na imole
         ki ne da lalafusia tha God.
         6 'Urineri, ka langi molu si nagaa na dooramolu ki 'ana tha Kraes 'ana garolana 'afe
         kera ki, sulia na Aofia kau fala kwakwaelae fuana ni ti kera ne da ade 'urineri. Ma
         kameli nee, meli toolamai folaa sui naa 'ania fuamolu sulia si abulolae neri, ma si
         manga neri meli bae fifii lau 'ania fuamolu.
         7 Sulia tha God 'e fili kolu sui naa fasi na abulolakolu ka 'o'olo, ma ka langi lau
         'uria bilialae.
         8 'Urineri, sa ni ti boroi 'ana nee si roosulia na toodoolae neri, 'e langi kolu si
         otekolu lau 'ani nia, boroi ma nia ka otenia 'ana tha God ne fala Mangoedoo Abu nia
         fuamolu.
         9 Aia, molu ka thaitamana 'okae 'ana ne molu ka liothau 'ani kamolu kwailiu na imole
         ki ne molu manata mamana, sulia tha God 'e toolamana sui naa fuamolu, ma 'e langi
         si tala'ana fasi ku toolamana lau fuamolu.
         10 Kameli meli thaitamana ne molu liothau naa 'ana imole ki sui ne da manata mamana
         ma da ka too fone kamolu 'i laona bali fera nee 'i Masedonia. Ka 'urineri boroi, meli
         gani kamolu doora ki 'ae, molu ka liothau 'ani kera ka talua lau na liothaua ne molu
         too 'ana fuada si manga neri.
         11 Molu ka thasi 'uria too enoenolae, ma tee tee imole 'ani kamolu si susufara 'ana
         imole ki, ma molu ka rao suukwai fasi molu ka konia fanga ma si doo 'e'ete ki ne molu
         'atongia. Meli thaea sui naa si adelae neri ki fuamolu.
         12 Ma lelea sa molu ka ilia si doo neri ki, na imole ki ne langi da si manata mamana,
         dau faarebaita 'ani kamolu, ma molu si reri naa 'ana ta imole fasi ka 'adomi kamolu.
         13 Doora nau ki 'ae, kameli meli dooria fasi molu ka thaitamana tae ki ne kau fuli 'ana
         imole ki ne da mae naa, fasi ka langi molu si liodila ilingia imole ki nee da si manata
         mamana 'ana tataelae faasia maea.
         14 Kolu manata mamana 'ana tha Jisas 'e mae, ma nia ka tatae lau faasia maea. Nia kau
         'urineri laubo fuana ni ti kera ne da manata mamana sui da ka mae naa, kolu manata
         mamana 'ania tha God kau taeda faasia maea, ma kau adea dau oli lau mai fonea tha
         Jisas.
         15 Aia, si doo ki ne meli toolamana fuamolu naa na baelana na Aofia: Kolu ne kolu kau
         moori 'ua 'ana si manga na Aofia kau dao mai, 'e langi kolu si eta lau 'i nao 'ana
         imole nia ki ne da mae naa.
         16 Na olilana mai na Aofia kau 'urii: Na Aofia tha Jisas kau 'ai baita, ma na gwaulii
         enselo kau 'ai, ma na bungu nia tha God kau talo mai, sui na Aofia ka fi sifo mai
         faasia 'i thalo. Ma ni ti kera ne da manata mamana 'ana tha Jisas Kraes, ne da mae
         naa 'i nao, dau tatae totongenao.
         17 'I buri, na imole ki nee kolu moori 'ua, tha God kau ngali kolu ofu fone kera 'i
         laona barobaro ki 'uria ofulae fonea Aofia 'i laona mamangaa. Ma kolu ka totoo firi
         fonea na Aofia.
         18 Nia nee molu ka bae ni rakealae fuamolu kwailiu 'ana si baea nee ki ku thaea sui
         na kau fuamolu.

1 Doora nau ki 'ae, fulingana sa 'e langi meli si kekeda naa kau fuamolu sulia si manga
         na doo neri ki kau fuli 'ania.
         2 Sulia molu thaitamana 'okae sui naa 'ana fe dani ne na Aofia kau oli lau mai, nia
         kau dao mai ilingia ta ngwane bebeli ne dao mai 'i laona rodo, sulia 'e langi ta imole
         si thaitamana si manga tae nee nia kau dao mai 'ania.
         3 Nia kau fuli 'ana si manga ne imole ki da thaea thasa na doo ki sui 'e 'okae bana
         ma ka enoeno bana. Ma 'ali'ali na ta'alae kau dao mai faafida ma ka naga kera naa.
         Nia kau fuli 'ali'ali bana ilingia ta keni bae nonifii 'ana si manga ne karangia kau
         thare 'ania. Ma 'e 'afitai da ka tafi naa faasia.
         4 Sui ta, ni kamolu na doora nau ki, langi molu si too 'i laona maerodo, ilingia na
         imole ki ne langi da si manata mamana. Ma si manga tha Jisas kau oli mai 'ana fe dani
         neri, ka langi si faatona kamolu, ilingia ta ngwane bebeli ne faatonaa imole ki.
         5 Kamolu teefau molu too 'i laona folaalae ma 'i laona dani. 'E langi kolu si too 'i
         laona maerodo 'ana ta'alae.
         6 Nia nee, 'e tala'ana kolu ka too sulia maalutana mooria kolu 'i tala'akolu, ma kolu
         ka too ni liliolae, fasi ka langi si ilingia imole ki ne da maleu 'ana si manga tha
         Jisas kau dao mai.
         7 'I laona rodo naa ne na imole ki da maleu. Ma 'i laona rodo laubo ne na imole ki
         da kuu baita 'ana kuulae lilinge fasi na manatalada ka langi si 'o'olo.
         8 Sui ta, ni kolu ne kolu too 'i laona dani, 'e tala'ana kolu ka too sulia malutana
         mooria kolu 'i talakolu. Na manata mamanalae, ma na liothaua, ma na fiitooa kolu ne
         tha Jisas kau faamoori kolu ma kau suusi kolu faasia abulo ta'alae, ilingia ta kifi
         sadi ma ta talo ne suusia na ngwane ni firu.
         9 Kolu ka too sulia malutana mooria kolu ki 'i tala'akolu, sulia tha God 'e langi si
         fili kolu 'uria falelana kwakwaelae nia fuakolu. Nia 'e fili kolu 'ana 'uria faamoorilakolu
         'ana na Aofia kolu tha Jisas Kraes.
         10 Tha Jisas ne mae 'uria faamoorilakolu, fasi kolu ka too 'ana mooria fone nia, sui
         boroi 'ana kolu ka moori 'ua ma langi kolu ka mae naa 'ana si manga na olilana mai.
         11 Sulia ne molu thaitamana sui naa si doo neri, molu ka fala rakealae fuamolu kwailiu,
         ma molu ka 'adomi kamolu kwailiu 'ana manata mamanalae kamolu, ilingia ne molu ilia
         laubo 'ana si manga neri.
         12 Doora nau ki 'ae, meli gani kamolu fasi molu ka faarebaita 'ana imole ki ne na Aofia
         'e filida, ma da ka rao suukwai 'uria talailamolu ma na toodoolae fuamolu.
         13 Molu ka faarebaita 'ani kera, ma molu ka liothau 'ani kera, sulia na raoa ne da ilia.
         Ma molu ka too kwaimani fone kamolu kwailiu.
         14 Doora nau ki 'ae, meli gwafe kamolu laubo fasi molu ka fala rakealae fuana imole
         ki ne da noni dadaola 'uria ililana ta si raoa. Molu ka gwafea imole ki ne da liodila.
         Molu ka 'adomia na imole ki ne da maketho. Ma molu ka too marabibi fonea imole ki
         sui.
         15 Molu si alamatana tai imole ki 'ani kamolu da ka duua ta'alae 'ana ta'alae. Molu
         ka thasi 'amolu 'uria ililadolae 'ana doo 'okae ki fuamolu kwailiu ma fuada na imole
         ki sui.
         16 Ma molu ka nonithathala 'ana si manga ki sui.
         17 Molu ka foa laubo 'ana si manga ki sui.
         18 Ma molu ka faabaitaa tha God, boroi 'ana ta si tae nee ka daotoomolu. Sulia si doo
         neri ki ne tha God 'e dooria fasi molu ka ilia, sulia na moorilamolu 'e too ofu naa
         fonea tha Jisas Kraes.
         19 'E langi molu si suusia raoa nia na Mangoedoo Abu,
         20 ma molu si ekwatana faarongolae ki ne 'ito mai faasia tha God.
         21 Molu ka ilitoona si faarongolae ki sui, ma lelea sa ta si faarongolae ka 'okae, molu
         ka konia.
         22 Ma molu ka too faasia bae ta'alae ki sui.
         23 Nau ku foa fasi tha God 'ana enoenoa ka adea fasi abulolamolu ki sui ka 'o'olo. Nau
         ku foa laubo fuana moorilamolu, ma na manatalamolu, ma na noni molu ka too 'o'olo
         'i maana tha God, lelea ka dao 'ana olilana mai Aofia kolu tha Jisas Kraes.
         24 Tha God 'e fili kamolu, ma nia kau ilia si doo neri, sulia nia 'e ilia si doo ki
         ne nia 'e thaea.
         25 Doora nau ki 'ae, molu ka foa laubo mai fuameli.
         26 Molu ka faatana liothaua kamolu fuamolu kwailiu 'ana si manga molu riki kamolu kwailiu.
         27 Nau ku bae fifii 'ana na suukwaia nia na Aofia, fasi molu ka teemana laubo si kekedalae
         nee fuada na imole manata mamana ki sui bo.
         28 Nau ku foa fasi na liothaua nia na Aofia kolu tha Jisas Kraes ka too fone kamolu.2 Tesalonaeka2 Tesalonaeka2 Tesalonaeka2 Tesalonaeka2 Tesalonaeka

1 Kameli tha Saelas fonea tha Timoti ma ni nau tha Pol, nee meli kekeda kau fuamolu
         imole manata mamana nia ki tha God na Maka kolu ma na Aofia tha Jisas Kraes, ne molu
         too 'i Tesalonaeka.
         2 Kameli meli foa fasi tha God na Maka kolu ma na Aofia tha Jisas Kraes daru ka fala
         'okaelae nia ma na enoenoa nia fuamolu.
         3 Doora nau ki 'ae, 'e tala'ana fasi meli tangoa tha God ka lea lado fuamolu. Si doo
         neri 'e tala'ana meli ka ilia sulia na manata mamanalae kamolu ki ne 'e 'idu ka baita
         na mai, ma na liothaua kamolu fuamolu kwailiu 'e 'idu ka baita laubo.
         4 Ma sulia na abulolamolu 'e 'urineri, nia nee meli ka bae 'okae suli kamolu fuana
         imole manata mamana nia ki tha God. Meli bae 'okae sulia na ngadolamolu 'ana manata
         mamanalae kamolu ki, boroi 'ana molu ka daotoona 'afitaia 'oro ki, sulia tai imole
         ki da faangada kamolu sulia na manata mamanalae kamolu.
         5 Aia, molu ka takwe suukwai 'ana manata mamanalae kamolu ki, sui boroi 'ana molu ka
         daotoona 'afitaia 'oro ki, si doo neri 'e faatana ne tha God kau ketoa imole ki sui
         'ana 'o'oloa. Nia kau adea fasi molu ka tala'ana toolae 'i laona 'initooa nia, ne
         da faangada kamolu naa 'uria.
         6 Na tooketalae nia tha God 'e 'o'olo, sulia nia kau fala ngadalae fuada na imole ki
         ne da faangada kamolu si manga neri.
         7 Ma nia kau lafua ngadalae ki faasi kamolu ma ni kameli laubo. Nia kau ilia si doo
         neri si manga na Aofia tha Jisas kau dao mai faasia 'i thalo fonea na enselo mamana
         nia ki,
         8 ma fonea meamea na ere. Ma 'ana si manga neri, nia kau fala kwakwaelae fuada ni ti
         kera ne da otekera 'ana tha God ma ka langi da si roosulia na Faarongolae 'Okae sulia
         Aofia kolu tha Jisas.
         9 Na kwakwaelae nia fuada naa nee nia kau faafunuida na 'ana ma 'e 'afitai ka sui.
         Ma kera dau too tau naa faasia na Aofia ma na 'initooa nia ma na suukwaia baita nia.
         10 Ma si doo neri ki kau fuli 'ana si manga ne nia 'ua kau, fe dani ne na Aofia kau
         oli lau mai. Nia kau oli lau mai 'i laona molaagali nee fasi na imole nia ki ne da
         manata mamana 'ana, da ka faabaita nia, ma da ka faa'inito nia. Ni kamolu molu ka
         ade laubo 'urineri, sulia molu manata mamana 'ana faarongolae nee meli faarongo kamolu
         'ania.
         11 Nia nee si doo ne adea meli ka foa fuamolu 'ana si manga ki sui. Meli foa fasi tha
         God ka fala na abulolamolu ka tala'ana mooria ne 'e fili kamolu 'uria. Ma meli ka
         foa laubo fasi na suukwaia nia ka 'adomi kamolu fasi molu ka tala'ana ililana si doo
         'okae ki ne molu doori ilia. Molu doori ilia si doo 'okae neri ki sulia molu manata
         mamana 'ana tha Jisas.
         12 Meli foa 'urineri fasi molu ka faabaitaa Aofia kolu tha Jisas, ma nia kau faabaita
         kamolu laubo. Ma si doo neri ki kau fuli, sulia na 'okaelae nia tha God ma na Aofia
         tha Jisas Kraes.

1 Aia, doora nau ki 'ae, kameli meli dooria fasi molu ka thaitamana 'okae 'ana na olilana
         mai Aofia kolu tha Jisas Kraes ma na ofulakolu fone nia.
         2 Meli gani kamolu fasi molu ka too faasia fafurongolae 'uria na imole ki ne da thaea
         fuamolu thasa fe Dani ne na Aofia kau oli mai 'ania, 'e dao sui naa. Na faarongolae
         'urineri ne adea molu ka manata 'a'abo ma molu ka mau. 'E langi molu si manata mamana
         'ana si faarongolae neri ki, sui boroi 'ana tai imole ki da ka thaea thasa si faarongolae
         neri 'e 'ito mai faasi kameli si manga meli faatalo 'ana baelana tha God, ma langi
         da ka thaea thasa meli kekeda sulia.
         3 Ma ka langi molu si manata mamana 'ana faarongolae ki ne thakatafa mai faasia imole
         susuke ki. Sulia roo si doo ki ne kau fuli sui fatai ka fi dao 'ana fe dani ne tha
         Jisas kau oli lau mai. Etana si doo 'e 'urii, imole 'oro ki dau ekwatana tha God.
         Na ruana si doo nee na Ngwane Ta'ae tha Saetan kau daofaatai mai, sui ta, tha God
         kau alua nia 'i laona fera 'ana kwakwaelae.
         4 Na Ngwane Ta'ae ne tha Saetan kau tatae suusia doo ki sui nee tai imole ki da 'alangia
         'ana tha God, ma nia ka thaea thasa nia 'e 'inito ka talua doo ki sui ne imole ki
         da foasia. Ma nia kau too 'i laona Beu Abu tha God, ma ka thaea thasa nia naa ne tha
         God.
         5 Nau ku bae sui naa sulia si doo neri si manga bae ku too 'ua mai fone kamolu. Ma
         alamia 'e langi molu si manataburo 'ua 'ana tomone?
         6 Ma tee si doo ne suusia Ngwane Ta'ae neri. Molu ka thaitamana sui naa si doo neri.
         Na Ngwane Ta'ae 'e tala'ana kau dao mai si manga ne tha God 'e 'olea bo fuana.
         7 Na suukwaia 'ana ta'alae neri 'e rao anggwa bana si manga neri, ma ka too anggwa
         'ua, lelea ka dao 'ana ta si manga ne dau lafua 'ana si doo neri 'e suusia.
         8 'Ana si manga neri fatai, na Ngwane Ta'ae ka fi dao faatai mai. Sui na Aofia tha
         Jisas kau dao, ma nia kau 'asimango faafia Ngwane Ta'ae neri fasi ka thaumaelia, ma
         nia kau faafunuia 'ana suukwailana folaalae nia.
         9 Aia, na Ngwane Ta'ae neri kau dao faatai ma 'e too 'ana suukwaia nia tha Saetan,
         ma nia kau ilia kwalukaela doo ki ni kwelelae ai ne nia kau suke bana 'ania.
         10 Ma nia kau suke 'ana kwalukaela abulo ta'alae fuada na imole ki ne da lea naa 'uria
         fera 'ana maea ne totoo si sui. Kera dau mae sulia da otekera 'ana Faarongolae mamana.
         Lelea sa da ka manata mamana 'ana Faarongolae mamana, tha God ka faamoori kera.
         11 Ma sulia da otekera 'ana na Faarongolae mamana, tha God kau fala da ka manata mamana
         'ada 'ana sukelae baita nia na Ngwane Ta'ae neri.
         12 Ma sulia si doo neri, tha God kau ketoa imole ki ne langi da si manata mamana bo
         'ana Faarongolae mamana ma da ka nonithathala bada sulia garolae kera ki.
         13 Doora nau ki 'ae, 'e tala'ana meli ka faabaitaa na Aofia 'ana si manga ki sui, sulia
         kamolu na imole ki nee tha God 'e liothau 'ani kamolu. Sulia 'e tau na mai 'ana thathafalia,
         tha God 'e fili kamolu naa fasi ka lafu kamolu faasia na kwakwaelae. Nia 'e lafu kamolu
         'ana suukwaia nia na Mangoedoo Abu ne faafaalu kamolu. Ma tha God 'e lafu kamolu sulia
         na manata mamanalae kamolu 'ana na Faarongolae mamana.
         14 Tha God 'e soe kamolu fasi molu ka too 'ana mooria firi, 'ana si manga bae meli faatalo
         'ana Faarongolae 'Okae fuamolu. 'Urineri nee molu kau 'ado 'ana 'initooa fonea na
         Aofia kolu tha Jisas Kraes.
         15 Ma sulia si doo neri ki, doora ki 'ae, molu ka faasuukwaia na manata mamanalae kamolu,
         ma molu ka dau suukwai faafia na toodoolae mamana bae meli faarongo kamolu 'ania,
         ma na kekedalae ki bae meli fala laubo kau fuamolu 'i nao.
         16 -
         17 Kameli meli foa fuana Aofia kolu tha Jisas Kraes ma tha God na Maka kolu daru ka
         fala rakealae fuamolu, ma daru ka faasuukwai kamolu fasi molu ka ade 'okae, ma molu
         ka bae 'okae 'ana si manga ki sui. Sulia tha God 'e liothau 'ani kolu, ma ka faamarabibi
         kolu 'ana si manga ki sui, ma kolu ka kwaimaakwali 'i laona fiitoolae 'uria na doo
         'okae ki sui.

1 Doora nau ki 'ae, tee si doo lau ku thaea fuamolu, molu ka foa fuameli, fasi na faatalolae
         kameli 'ana baelana Aofia ka tagalo 'ali'ali, ma na imole 'oro ki da ka manata mamana
         'ana, ma da ka bae 'okae sulia, ilingia laubo ne molu ilia 'i see nena.
         2 Molu ka foa laubo fasi tha God ka liosuli kameli faasia na ngwane ta'ae ki. Sulia
         na imole 'oro ki ne langi da si manata mamana 'ana Faarongolae nia na Aofia.
         3 Sui ta, na Aofia, 'e faamamanea banaa na baelana, ma nia kau faasuukwai kamolu ma
         ka lio suli kamolu faasia tha Saetan.
         4 Ma na Aofia ne adea meli ka fiitoomolu ne molu nonimaabe ni roolae sulia si doo ki
         ne meli bae sulia fuamolu.
         5 Meli ka foa laubo fasi na Aofia ka 'adomi kamolu fasi molu ka thaitamana 'okae 'ana
         na liothaua nia tha God, ma molu ka suukwai 'ana manata mamanalae kamolu ki, ka ilingia
         tha Jisas Kraes, si manga bae 'e siitatha 'ana 'afitaia ki.
         6 Doora nau ki 'ae, sulia na suukwaia nee na Aofia kolu tha Jisas Kraes 'e fala fuameli,
         nia nee meli bae fifii fuamolu ka 'urii: Molu ka too faasia imole manata mamana ki
         ne da noni dadaola ni raolae, ma da ka aburongo 'ana si doo ki ne meli toolamana fuamolu.
         7 Molu thaitamana sui naa ne fulingana molu ka ade sulia si doo ki nee meli ilia. 'Ana
         si manga meli too mai fone kamolu, langi meli si noni dadaola 'ana raolae.
         8 Ma meli si tofa ngala bo ta si fanga 'ana ta imole, na doo ki sui bo ne meli folia.
         Sulia dani ma na rodo, meli rao suukwai fasi ka langi molu si daotoona ta 'afitaia
         'ana liolae suli kameli.
         9 Meli rao 'urineri, sui boroi 'ana meli ka too 'ana suukwaia 'uria tofa ngalilana
         ta si fanga faasi kamolu. Meli ade 'urineri, fasi molu ka ade sulia abulolameli 'ana
         raolae.
         10 Ma si manga bae meli too fone kamolu, na toodoolae kameli fuamolu 'e 'urii bae, “Ni
         ti 'ani kamolu ne otenia 'ana raolae, 'e langi molu si fala ta si fanga fuana.”
         11 Meli kedaa si doo neri, sulia meli rongoa tai imole 'amolu 'i see nena, da otekera
         'ana raolae. Ma da ka tofa kali bada 'uria aefaralana raoa kera tai imole 'e'ete ki.
         12 'Ana suukwaia nia na Aofia tha Jisas Kraes, meli bae fifii kau fuada, ma meli ka
         odu kera kau fasi da ka too 'o'olo ma da ka ilia tai si raoa fasi da ka ngala si doo
         ki nee da 'atongia.
         13 Ma kamolu laubo doora nau ki 'ae, 'e langi molu si noni dadaola 'ana ililana si doo
         'okae ki.
         14 Ma sa ni ti 'amolu nee si roo bo sulia tae ki ne meli thaea kau 'i laona kekedalae
         nee, molu ka lio thaitamana, ma ka langi molu si ilia ta si doo fonea, fasi nia ka
         'ida.
         15 Ka 'urineri boroi, 'e langi molu si fiia thasa nia ta maalimae 'amolu. Molu ka bae
         fifii fuana, sulia nia ta doora 'amolu laubo.
         16 Meli foa fasi na Aofia ne fala enoenoa fuakolu, ka fala laubo enoenoa fuamolu 'ana
         si manga ki sui, ma ka too fone kamolu.
         17 Nau tha Pol nee, ku tala kedaa kau si doo 'i'isi nee ki. 'Urineri nau ku faasuia
         naa kekedalae nau ki teefau. Ma ka faatana ne na kekedalae nee 'e lea kau faasi nau.
         18 Nau ku foa fasi na 'okaelae nia na Aofia kolu tha Jisas Kraes ka too fone kamolu
         teefau.1 Timoti1 Timoti1 Timoti1 Timoti1 Timoti

1 Nau tha Pol, na aposol nia tha Jisas Kraes. Tha God ne 'e faamoori kolu, ma tha Jisas
         Kraes na ngwane ne kolu kwaimaakwali maasia, daru bae fifii fuaku fasi ku thau 'ana
         ta aposol.
         2 Nau ku kekeda kau fuamu tha Timoti. 'Oe 'o ilingia naa ngwela nau, sulia 'o faamamanea
         baelaku sulia tha Kraes. Nau ku foa fasi tha God na Maka ma tha Jisas Kraes na Aofia
         kolu ka fala 'okaelae, ma na kwaimanataia, ma na enoenoa fuamu.
         3 -
         4 Nau ku dooria 'oko too fasi 'amu 'i Efesas, ilingia bae ku odu 'oe 'ana si manga
         ku lea 'uria 'i Masedonia. Sulia tai ngwane ki 'i Efesas da toodoo 'ana toodoolae
         susuke ki. Da toodoo 'ana ununua susuke ki ne da faangadoa 'ana talisibaraa sulia
         kokoo abu kera ki. Ma nau ku dooria 'oko luida. Si manga da toodoo sulia si doo neri
         ki, na imole ki da olisusuu sulia, ma langi da si lea sulia na manatalae doo nia tha
         God 'uria faamoorilana imole ki. Si manga kolu manata mamana 'ana tha Kraes, kolu
         tala'ana thaitamanalana na manatalae doo nia tha God.
         5 'Oko bae fifii fuada fasi ka langi da si olisusuu 'urineri, fasi kamolu imole manata
         mamana ki molu ka liothau 'ani kamolu kwailiu. Lelea sa molu ka liothau 'urineri,
         molu kau too 'ana mooria ne folaa, ma na manatalae ngwane ne 'e folaa, ma na manata
         mamanalae ngwane ne 'e mamana.
         6 Sui ta, tai imole ki da abulo 'e'ete na 'ada faasia si doo neri ki, ma da ka lea
         na 'ada sulia na olisusuulae oengwanea ki.
         7 Kera da dooria fasi da ka takwe ilingia na ngwane toodoo ki 'ana bibirangaa nia ki
         tha Mosis. Sui ta, 'e langi da si thaitamana bo na bibirangaa nia ki tha Mosis, sui
         boroi 'ana da ka bae suukwai sulia.
         8 Ma kolu thaitamana sui na bibirangaa ki 'e 'okae, lelea sa na imole ki da ade 'o'olo
         sulia.
         9 Ma kolu ka thaitamana laubo ne tha God 'e langi si thaungana bibirangaa ki 'uria
         'olosilana imole 'okae ki. Nia 'e thaungana 'ana 'uria 'olosilana imole ki ne da ilia
         doo ta'ae ki, ma na imole ki ne da aburongo, ma na imole ki ne langi da si faabaitaa
         tha God, ma na imole ki ne da abulo ta'ae, ma na imole ki ne da ekwatainia tha God
         ma doo abu ki. Ma 'e thaungana na bibirangaa ki fuana ngwane ki ne da thaungwane,
         ma na ngwane ki ne da thaumaelia na maka kera ki ma gaa kera ki,
         10 ma na ngwane kaubare ki ma na ngwane ki ne da kaubarea ngwane ki, ma na keni ki ne
         da kaubarea keni ki, ma na ngwane ki ne da belia ngwane ki ma da usi 'anida ilingia
         tai ngwane tofarao ki, ma na ngwane susuke ki, ma ngwane ki ne da 'oia bae alangaia
         kera ki, ma na ngwane ki ne da ilia tai si doo ne 'e'ete faasia na toodoolae mamana
         sulia na Faarongolae 'Okae.
         11 Tha God ne 'e 'inito 'asiana ma ka 'okae 'asiana, 'e alua na Faarongolae 'Okae neri
         'i 'abaku fasi ku faarongo 'ania.
         12 Nau ku faabaitaa tha Jisas Kraes na Aofia kolu, na ngwane ne 'e fala suukwaia fuaku
         'uria ililana si raoa nau. Ma ku faabaitaa laubo sulia 'e fiitooku ma ka fili nau
         'uria raolae fuana. Nia ka fili nau,
         13 boroi 'ana si manga bae 'i nao, nau ku faangada nia ma ku bae naga nia. Ma tha God
         'e kwaimanatai fuaku, sulia 'e langi kwasi faamamanea 'ua, ma kwasi thaitamana 'ua
         si doo ne ku ilia.
         14 Ma na Aofia kolu 'e fala 'okaelae fuaku ka baita 'asiana, ma ka 'adomi nau fasi ku
         faamamane nia, ma ku liothau laubo 'ani nia. Nia 'e tala'ana ka ade 'urineri fuakolu
         na imole ki ne kolu too ngado 'ana tha Jisas Kraes.
         15 Ma si baea nee 'e mamana, ma kolu ka manata mamana 'ana bae 'e 'urii, “Tha Jisas
         Kraes 'e lea mai 'i laona molaagali fasi ka faamooria imole ki na abulolada 'e ta'ae.”
         Aia, 'i nao mai, nau ku abulo ta'ae ka talu kera teefau.
         16 Sui boroi 'ana nau ku abulo ta'ae 'urineri, tha God 'e kwaimanatai fuaku, ma 'e langi
         nia si kwae nau. Nia 'e ade 'urineri fasi ka faatana na marabibia nia tha Jisas Kraes
         fuaku, na ngwane ne ku ta'ae 'asiana. Nia 'e ade 'urineri fasi imole ki da ka thaitamana
         ne nia 'e manatalukea bana sa ni ti ne ka manata mamana 'ani nia, ka ilingia laubo
         ne nia 'e manataluke nau. Ma tha God ka fala mooria firi fuada.
         17 Ma nau ku dooria kolu ka faabaitaa ma kolu ka faa'initooa tha God ne totoo firi.
         Tha God naa na ngwane 'inito ne totoo firi, ma 'e 'afitai ka mae, ma 'e langi kolu
         si rikia, ma talifili nia bo ne 'e God. Iuka 'e mamana.
         18 Ma ni 'oe, ngwela nau tha Timoti, nau ku bae fuamu sulia si ngataa bae na Mangoedoo
         Abu 'e bae 'ana na gwaulii ngwane ki da ka thaea suli 'oe 'ana si manga bae 'e sui
         na mai. 'Oko roosulia si baea neri ki, fasi 'oko firu 'okae, ma 'oko suukwai 'usia
         na ngwane toodoo susuke ki.
         19 Ma 'oko takwe suukwai 'ana manata mamanalae 'oe 'ana tha Kraes, ma 'oko ilia si doo
         ki ne 'o thaitamana 'e 'o'olo. Tai imole ki da ekwatai falaburi naa 'ana si doo ki
         ne da thaitamana 'e 'o'olo, ma ka langi da si manata mamana naa 'ana tha Kraes.
         20 Ma tai ngwane 'ada ne tha Haemeneas ma tha Aleksanda. Ma nau ku ekwataidarua naa
         fuana tha Saetan fasi ka ilia na 'ana ta si doo 'adarua. Nau ku ade 'urineri fasi
         daru ka thaitamana si doo ne daru ilia 'e garo, ma daru ka too faasia bae garolae
         sulia tha God.

1 Si doo nee ne baita, nau ku gani kamolu fasi molu ka foasia tha God, ma molu ka faabaita
         nia, ma molu ka gani nia 'uria kwai'adomia fuana imole ki sui.
         2 Ma molu ka foa fuana ngwane 'inito ki, ma ni ti kera ne da too 'ana na 'initooa,
         fasi kolu teefau kolu ka too 'ana mooria 'ana enoenoa ma na marabibia. 'Urineri kolu
         thaitamana kolu ka faa'initooa tha God ma ililana doo 'o'olo ki.
         3 Na foalae 'urineri 'e 'okae ma ka faanonithathalaa tha God ne faamoori kolu.
         4 Sulia tha God 'e dooria imole ki sui da ka thaitamana doo mamana ki sulia tha Kraes,
         ma da ka too 'ana mooria firi.
         5 Sulia tee God bo ne too, ma tee ngwane bo ne olifana imole ki fuana tha God. Nia
         nee tha Jisas Kraes.
         6 Sulia tha Jisas 'e fala naa mooria nia 'i tala'ana fasi ka lafua imole ki sui faasia
         kwakwaelae. 'Urineri nee, si manga bae tha God 'e filia, nia 'e faatana naa na kwaidooria
         nia fuana imole ki sui fasi da ka too 'ana mooria firi.
         7 Nia nee, tha God ka fili nau fasi ku thau 'ana aposol, ma nau ku faarongo, ma ku
         toodoo 'ana faarongolae mamana sulia tha Jisas Kraes fuana imole ki ne langi lau Jiu.
         Nau 'e langi kwasi suke. Doo mamana ne ku thaea.
         8 Nau ku dooria ngwane ki sui 'ana kula ki sui da ka foa. Ma 'ana si manga da uua 'abada
         'uria foalae, da ka too 'o'olo ma na moorilada ka folaa, ma ka langi da si rakethasu
         ma da si olisusuu fonea ta ngwane.
         9 Nau ku dooria laubo na keni ki da ka 'afi 'o'olo 'ana maku kera ki. Ma ka langi da
         si 'afi 'ana maku ne ngwane ki da ka bubu tetee 'ani kera. Lelea si manga da kania
         ifuda, ka langi lau 'ana si doo ki na liulana 'e baita 'asiana ne da laungi 'ania,
         ma ka langi lau 'ana maku ki ne liulana 'e baita 'asiana ma ka faagaroa manatalana
         ngwane ki 'uria ta'alae.
         10 Lelea sa na keni ki da ka doori too 'ana mooria ne rikilana 'e 'okae, kera da ka
         ilia si raoa 'okae ki fasi ka faatana ne da manata mamana 'ana tha God.
         11 Na keni ki da ka too enoeno, ma da ka nonieno 'ana si manga da fafurongo 'uria toodoolae
         ki.
         12 Nau kwasi alamatana keni ki fasi da ka toodoo ma da ka 'inito faafia ngwane ki. 'E
         tala'ana da ka too enoeno bada.
         13 Sulia tha Adam ne tha God 'e thaungana 'i nao, sui fatai ni Eve.
         14 Sulia 'e langi lau tha Adam bae tha Saetan 'e sukea, ni Eve 'ana bae 'e faamamanea
         sukelae nia ki tha Saetan, ma ka 'oia bibirangaa nia ki tha God.
         15 Sui ta, sulia na keni ki ne da thare ngwela, nia nee tha God kau faamoorida lelea
         sa da manata mamana 'ana tha Kraes, ma da ka liothau, da ka too 'o'olo, ma da ka nonieno.

1 Si baea bae 'e 'urii 'e mamana, “Lelea sa ta ngwane 'e dooria ka kwaitalai fuana
         ofulada na imole manata mamana ki, 'urineri na ngwane neri 'e dooria si raoa 'okae
         'asiana.”
         2 Ma na ngwane kwaitalai 'ana ofulada na imole manata mamana ki, na abulolana ka 'o'olo
         teefau, ma nia ka too 'ana tee 'afe bo ma ka too ngado fonea, ma nia ka lio 'okae
         suli nia 'i tala'ana, ma ka manata 'o'olo, ma ka ilia si doo 'okae ki. Ma nia ka konitana
         imole ki 'i beu nia, ma ka tala'ana toodoolae sulia baelana tha God.
         3 Nia ka langi si kuu baita lelea na gwauna ka lilinge. Ma nia ka si dooria firulae,
         nia ka too enoeno ma ka nonieno fuada na imole ki. Ma nia si olisusuu ngwaluda fonea
         imole ki. Ma nia si anau 'ana malefo.
         4 Ma nia ka tala'ana 'olosilana ngwela nia ki ma na 'afe nia, ma ka toodoo fuana ngwela
         nia ki fasi da ka roosulia, ma da ka faare baita 'ani nia.
         5 Nia nee lelea sa na ngwane langi si thaitamana liolae sulia ngwela nia ki ma 'afe
         nia, nia ka liosuli 'urifita 'ana imole manata mamana nia ki tha God?
         6 Na ngwane nee manata mamana ka tau na mai, nia ne tala'ana ka kwaitalai. Na ngwane
         ne ka fi ruu bo mai laona ofulada na imole manata mamana ki, ade'ana ka faabaita nia
         bana 'i tala'ana ilingia tha Saetan, ma tha God ka keto nia laubana.
         7 Nia ta ngwane ne na imole ki 'i thara faasia na siosi da ka faare baita 'ani nia,
         ma da si thaea ta si doo ta'ae suli nia. 'Urineri taari ka si 'asi nia 'i laona 'aukwai
         nia tha Saetan.
         8 Na ngwane kwai'adomi fuada na ofulada na imole manata mamana ki laubo, na abulolana
         ka 'okae, ma imole ki da ka faarebaita 'ani nia. Nia ka bae mamana. Ma ka langi si
         kuu baita 'ana kuulae lilinge ki, ma ka langi si anau 'ana malefo.
         9 Nia si manata ruarua, nia ka manata mamana suukwai bo 'ana faarongolae nia tha God
         ne 'e faatana fuakolu.
         10 Ma na ngwane ki ne da manata mamana, da ka ilitoona fasi 'i nao, fasi da thaitamana
         ne nia 'e 'o'olo naa, sui fatai nia ka fi rao.
         11 Ma na 'afe nia laubo, na abulolana ka 'okae, ma na imole ki da ka faarebaita 'ani
         nia. Nia si bae buri 'ana imole ki. Nia ka lio 'okae sulia mooria nia, ma ka tala'ana
         fasi nia ka 'olosia mooria nia 'i tala'ana, ma ka 'o'olo 'ana doo ki sui.
         12 Ma na ngwane kwai'adomi fuada na imole manata mamana ki, nia ka too 'ana tee 'afe
         bo, ma ka too mamana fonea. Ma nia ka tala'ana 'olosilana 'afe nia ma na ngwela nia
         ki.
         13 Ma ni ti ne 'e rao 'okae laona siosi, 'e 'o'olo ma ka 'okae, fasi nia ka bae rara'a
         sulia manata mamanalae nia 'ana tha Jisas Kraes.
         14 'Ana na si manga nee ku kekeda kau fuamu, nau ku manata 'aku thasa kwau lea kau ma
         kwau riki 'oe 'ali'ali baku.
         15 Ma lelea sa ka tee ore tau kau, na kekedalae nee kau faatana fuamu si abulolae 'urifita
         nee kolu kau too sulia 'i laona ofulae kera ngwela nia ki tha God. Kolu naa na ofulada
         na imole nia ki tha God momoori. Ma na ofulada na imole manata mamana ki ne faasuukwaia
         na toodoolae mamana nia tha God, ilingia na bae 'ai ki ne faasuukwaia ta beu.
         16 'E mamana naa, si faarongolae nia tha God ne 'e faatana fuakolu 'e mamana teefau.
         Na faarongolae neri 'e 'urii, “Tha Kraes 'e faatai nia 'i tala'ana 'ana nonii doo
         mala ngwane. Ma na Mangoedoo Abu 'e faatana na 'o'oloa nia. Ma na enselo ki da rikia
         naa. Ma meli ka faarongo naa 'ani nia fuana kwalukulee ngwane ki. Ma na imole ki 'i
         laona maetoaa 'oro ki da ka manata mamana naa 'ani nia. Ma tha God ka ngala naa 'uri
         thalo.”

1 Na Mangoedoo Abu 'e bae folaa naa sulia thasa tai imole ki dau ekwatana manata mamanalae
         kera, sui fatai tha Jisas ka fi oli lau mai. Da roosulia 'ada na anoedoo susuke ki,
         ma na toodoolae kera na anoedoo ta'ae ki.
         2 Na toodoolae neri ki 'e 'ito mai faasia na ngwane susuke ki ne langi da si liodila
         bo sulia na abulo ta'alae kera ki. Lelea sa na imole 'e'ete ki da abulo ta'ae, da
         ka liodila. Sui ta, na ngwane susuke neri ki, 'e langi da si liodila bo uria na manata
         ta'alae kera ki sui.
         3 Na ngwane susuke neri ki, da toodoo thasa na arailae ma na 'afelae 'e garo. Da toodoo
         laubo sulia na 'anilana tai fanga 'e garo. Sui ta, tha God 'e thaungana fanga ki fasi
         na imole manata mamana ki da ka 'ania, 'i burina ne da fala naa si foalae ni tangolae
         fuana tha God. Ma tha God 'e thaungana fanga neri ki fuada na imole ki ne da thaitamana
         naa na toodoolae mamana.
         4 Sulia na fanga ki sui ne tha God 'e thaungana, 'e langi ta doo si ta'ae, nia 'e 'okae
         teefau. Sulia lelea sa kolu ka foa 'ana tangolae 'uria 'anilana, 'e faatana ne langi
         kolu si otekolu naa 'ana 'anilana ta si fanga.
         5 Na fanga 'e 'okae 'uria 'anilana, sulia tha God 'e thaea nia 'e 'okae, ma na foalakolu
         ne adea na fanga ka 'okae.
         6 Timoti 'ae, lelea sa 'oko fala si toodoolae nee ki fuana imole manata mamana ki,
         ma lelea sa 'oko moori 'ana Faarongolae 'Okae, ma 'oko too ni roolae sulia na toodoolae
         mamana, 'urineri 'oe na ngwane rao 'okae nia tha Jisas Kraes.
         7 Aia, langi 'o si fafurongo 'uria na ununua kaubare ki. 'Oko suukwai 'amu 'uria adelae
         sulia na kwaidooria nia tha God.
         8 -
         9 'Oko thaitamana imole ki da thaea ka 'urii, “'E 'okae fasi na ngwane ka faasuukwaia
         bo nonina, sulia 'e 'adomia mooria 'ana si manga nee.” Sui ta, 'e ore 'okae lelea
         sa na ngwane ka thasi suukwai 'ana adelae sulia na kwaidooria nia tha God. Sulia si
         doo neri 'e 'adomia na mooria si manga nee, ma si manga ne nia 'ua kau laubo. Si baea
         neri 'e mamana, ma kolu ka manata mamana naa 'ania.
         10 Kolu ka thasi suukwai bo 'urineri, sulia kolu fiitoo 'ana God momoori. Sulia 'e thaitamana
         kau faamooria imole ki sui, ma ka tatha 'asiana fuana ni ti kera ne da manata mamana
         'ani nia.
         11 'Oko toolamana doo nee ki fuada na imole ki, ma 'oko bae fifii 'ani kera fasi da
         ka roosulia.
         12 Ma 'o si alamatana imole ki da ka thaea thasa 'oe 'o si tala'ana kwaitalailae sulia
         'oe na ngwane daraa. 'Oko faatana too 'okaelae fasi na imole manata mamana ki da ka
         lio suli 'oe, 'ana na baelamu, ma na abulolamu, ma na liothaulamu, ma na manata mamanalamu,
         ma na too folaalamu. Sulia lelea sa da rikia na toolamu 'e 'okae, da ka ade 'urineri
         laubo sulia.
         13 Si manga 'o kwaimaakwali 'ana daolaku mai, 'oko teemana Kekedalae Abu ki fuana imole
         ki, ma 'oko faatalo 'ania na Faarongolae 'Okae, ma 'oko toodoo fuada na imole ki.
         14 Ma ka langi 'o si ekwatana falelae 'oe ne Mangoedoo Abu 'e fala fuamu, si manga bae
         na profet ki da bae sulia ma na ngwane naonao ki da ka alua naa 'abada faafi 'oe.
         15 'Oko ilia si doo neri ki sulia dani fasi na imole ki sui da ka rikia 'okaelana raoa
         'oe ne baita na mai.
         16 'Oko lilio 'okae sulia na abulolamu 'i tala'amu, ma si doo ki ne 'o manata mamana
         'ania. Ma 'oko ililado 'ania si raoa neri ki, sulia lelea sa 'oko ade 'urineri, tha
         God kau faamoori 'oe fonea ni ti kera ne da rongoa baelamu.

1 Langi 'o si ngatafia ta ngwane ngwaro, 'e tala'ana 'oko bae 'okae bo 'amu fonea ilingia
         na maka 'oe. Ma si manga 'o ilia ta si doo fuana ngwane daraa ki, ka ilingia ne 'o
         ilia fuana dooramu.
         2 Ma si manga 'o ilia ta si doo fuana 'afe ki, ka ilingia ne 'o ilia fuana gaa 'oe
         ki. Ma si manga 'o ilia ta si doo fuana keni thaarii ki, ka ilingia ne 'o ilia fuana
         ngwaingwane 'oe ki 'i laona manatalae ngwane ne 'okae teefau.
         3 Fulingana imole manata mamana ki da ka lio sulia gwe 'oru ki ne da too talifilida.
         4 Sui ta, lelea sa gwe 'oru ne too 'ana ngwela ki ma langi na kokoo ki, da ka rao naa
         fuana tha God 'ana liolae suli nia. Kera da ka lio sulia gaa kera ki, sulia gaa kera
         ki ne da eta lio sulida. Si doo neri, ne tha God 'e nonithathala 'asiana sulia.
         5 Molu ka 'adomia gwe 'oru ne too talifilia ma ka langi ta imole 'uria tanggilae suli
         nia. Nia 'e fiitoo 'ana tha God, ma ka ililado 'ana foalae ma ganilae 'uria kwai'adomia
         sulia rodo ma dani.
         6 Sui ta, na gwe 'oru ai ne kau thasi laubana 'uria kwaidoorilae 'ana noni, ka langi
         molu si 'adomia. Sui boroi 'ana nia ka moori 'ua, na mooria nia fonea tha Kraes 'e
         mae sui naa.
         7 'Oko fala si toodoolae nee ki fuana imole manata mamana ki, fasi ta imole si daotoona
         ta si garolae 'ani kera.
         8 Ma lelea sa ta imole ka langi si lio sulia na doorana ki, ma na imole ki 'i laona
         'aebara nia, na ngwane 'urineri 'e 'akwasia naa na toodoolae nia tha Kraes, ma 'e
         ta'ae ka talua fatai na imole ki ne langi da si manata mamana.
         9 Ma gwe 'oru ne langi si dao 'ua 'ana ono akwale fe ngali, langi 'o si eta ofu 'ana
         fonea na 'oru ki. 'Oko etamia bo gwe 'oru ne 'e ngwaro naa, ma ka totoo mamana fonea
         arai nia.
         10 Ma da ka thaitamana ne nia 'e ilia si raoa 'okae ki ne 'e 'urii: Nia 'e lio 'okae
         sulia ngwela nia ki, ma ka konitana imole dao ki 'i luma nia, ma ka nonieno, ma ka
         'adomia imole manata mamana ki fonea ni ti kera ne da too 'ana 'afitaia, ma ka fala
         teefau naa 'ani nia 'uria ililana si raoa 'okae ki.
         11 Ma gwe 'oru ki ne langi da si ngwaro bo, 'e langi 'o si eta ofu 'ani kera fonea na
         'oru ki. Sulia lelea si manga na kwaidooria 'ana noni 'e adea da ka abulo 'e'ete faasia
         raolae fuana tha Jisas, da ka dooria 'ada 'afe faalulae.
         12 Ma lelea sa 'e 'urineri, ni kera da garo sulia da 'oia naa bae alangaia ne da ilia
         totongenao fuana tha Jisas Kraes.
         13 Ma lelea sa ka langi da si 'afe faalu lau, 'urineri da nagaa bada si manga kera ki
         'ana tathafilana maana luma ki. Ma si doo ne ta'ae ka tatha ne da too ni unuunulae
         bada sulia tai imole ki, ma da ka bae bada sulia doo ki ne langi si alamia dau bae
         sulia.
         14 Nia ne ku manata thasa 'e 'okae fuana 'oru fi baita ki da ka 'afe faalu lau 'ada,
         ma da ka thare ngwela, ma da ka lio sulida ma na luma kera ki, fasi na maalimae kolu
         ki ka langi da si too 'ana ta si doo ta'ae ni baelae 'ana suli kolu.
         15 Sulia tai gwe 'oru ki da abulo 'e'ete naa, ma da ka lea na 'ada sulia tha Saetan.
         16 Sulia lelea sa ta keni ne manata mamana 'ana tha Jisas Kraes, ma ta gwe 'oru ka too
         'i laona luma nia, nia ka lio sulia, sulia 'e langi si 'okae da ka faa'aberotana lau
         imole ki ne da manata mamana. 'Urineri na imole manata mamana ki da ka lio na 'ada
         sulia gwe 'oru ki ne da too talifilida.
         17 Ma na ngwane naonao ki ne da rao 'okae fuana ofulada na imole manata mamana ki, 'e
         tala'ana molu ka faarebaita 'ada ma molu ka foli 'okae 'ani kera. Tatha 'asiana fuana
         ni ti ne rao suukwai 'ana faatalolana Faarongolae 'Okae ma na toodoolae.
         18 Sulia na Kekedalae Abu bae 'e bae 'urii, “Langi 'o si kani faafia fakana buluka ni
         rao, 'ana si manga 'e uria mingge doo ki.” Ma ta si baea ka 'urii laubo, “Na ngwane
         ni rao 'e tala'ana ka ngala bo fofolia nia.”
         19 Aia, ma ka langi 'o si fafurongo 'uria ta si baea ne ta imole ka fai faafia bana
         'ana ta ngwane naonao, lelea ta roo ngwane ma langi ta olu ngwane da lea mai, da ka
         faamamanea bo si doo neri.
         20 Aia, 'oko ngatafia ngwane naonao ne na abulolana 'e ta'ae. 'Oko ade 'urineri 'i nao
         'ani kera na imole ki sui, fasi na imole ki sui ne da too 'i seeri da ka rongoa, ma
         da ka mau.
         21 Nau ku bae fifii fuamu 'i maana tha God, ma tha Jisas Kraes, ma na enselo abu ki,
         fasi 'oko roosulia si toodoolae nee ki, ma ka langi 'o si faafefe, ma langi 'o si
         kwai'ilisi 'ana ta imole sulia si tae nee 'o rikia 'i thara.
         22 Ka langi 'o si 'ali'ali 'uria alu 'abalae faafia ta ngwane 'uria raolae fuana Aofia.
         Ma ka langi 'o si 'ado fonea ta ngwane 'ana si manga 'e ilia ta si doo garo. 'Oko
         too folaa faasia ta'alae ki!
         23 'Oko kuufia ta kae si waen fonea ta si kafo fasi ka 'adomia ruruumu fasi ka 'okae,
         sulia ni 'oe na ngwane ne 'o matai ka lado bana.
         24 Na abulo ta'alae kera tai imole ki 'e ngwaluda 'asiana 'uria rikilana, ma imole ki
         sui da ka thaitamana ne tha God kau keto kera. Sui ta, na abulo ta'alae kera tai imole
         ki, 'e langi da si rikia 'ana si manga neri.
         25 Ka 'urineri laubo, tai imole ki da ilia si doo 'okae kera ki ka too faatai 'asiana
         'uria rikilana. Ma si manga neri na rao 'okaelae kera tai imole ki 'e langi si faatai
         bo, sui ta, 'ana ta si manga na kau da fi rikia.

1 Na imole manata mamana ki ne da tofa rao, da manata baita 'ana ngwane baita kera
         ki, fasi ta imole si bae tataga 'ana thatana tha God ma na toodoolae kolu.
         2 Ma na imole tofa rao ki ne na ngwane baita kera ki da manata mamana 'ana tha Jisas
         Kraes, 'e langi da si manata 'urii, “Na ngwane baita nau 'e manata mamana laubo, 'urineri
         'e langi kwa si faarebaita bo 'ani nia ma langi ku rao suukwai fuana.” Si manatalae
         doo 'urineri 'e langi si 'okae! Da ka rao ore 'okae lau fuada, sulia kera too bo 'ana
         tee manata mamanalae ma da ka liothau 'ana tha God. Nia nee, 'oko toodoo ma 'oko bae
         sulia si doo neri ki.
         3 Tai imole ki 'e langi da si toodoo sulia si doo nee ki. Ma ka langi da si alafaafia
         bo si baea mamana nia na Aofia kolu tha Jisas Kraes, ma na toodoolae kolu sulia too
         'o'ololae.
         4 Na imole neri ki da nauni baita, ma ka langi da si thaitamana bo ta si doo. Ma na
         kwaidooria kera ka ta'ae 'uria olisusuulae sulia maalutana si baea ki. Ma na manatalae
         doo 'urineri ki, 'e adea ma da ka liota'ae, ma da ka olisusuu kwailiu, ma da ka bae
         tataga, ma da ka manata ta'ae sulia imole ki.
         5 Ma da ka olisusuu sulia dani. Ma na manatalada ka langi si rao. Ma ka langi da si
         thaitamana doo mamana ki. Da manata 'ada thasa lelea sa da lea sulia tha God, da ka
         todaa malefo baita.
         6 Aia, na lealae sulia tha God naa ne 'okae 'asiana, sulia na kwaidooria nia ki 'e
         fono naa 'ana si tae ki ne nia 'e too naa 'ania.
         7 Aia, si tae ki ne kolu ngala mai 'i laona molaagali nee? 'E langi bo! Ma si tae ki
         ne kolu kau ngala faasia na molaagali ne? 'E langi laubo!
         8 Nia nee, lelea sa kolu ka too naa 'ana si fanga ma si maku, 'urineri si doo neri
         ki 'e 'okae naa fuakolu neri.
         9 Tai imole ki da dooria 'asiana totodaa. Ma ka ngwaluda fuada 'uria ililana doo ta'ae
         ki 'uria todalana malefo. 'Urineri, da ka daotoona ne da 'asida 'i laona 'aukwai ilingia
         doo moori kwasi ki. Da dooria ililana doo 'oro ta'ae ki ma na doo oengwanea ki ne
         ta'ae fuada. Ma da ka daotoona naa na ngadalae baita 'asiana.
         10 Tai ngwane ki da dooria 'asiana toolae 'ana malefo, ma da ilia kwalukaela doo ta'ae
         ki 'uria ngalilana malefo. Tai ngwane ki da thasi 'uria malefo, ma da ka lea tau na
         'ada faasia manata mamanalae 'ana tha God, ma na liodilalae 'oro ki ka nagaa mooria
         kera.
         11 Ngwalee Timoti 'ae, 'oe na ngwane nia tha God, 'oko too faasia doo neri ki. Ma 'oko
         thasi suukwai 'uria 'o'oloa, ma na toolae ne 'e abu, ma na manata mamanalae, ma na
         liothaua, ma na ngadolae 'i laona si manga 'ana 'afitaia ki, ma na toolae 'ana enoenoa.
         12 'Oko rao suukwai 'uria na mooria 'i laona manata mamanalae. 'Ana si manga bae 'o
         bae suukwai sulia na manata mamanalae 'oe fuana imole 'oro ki, 'oe 'o ngala naa na
         mooria firi ne tha God 'e fili 'oe 'uria.
         13 Nau ku bae fifii fuamu 'i naofana tha God ne fala mooria fuana doo ki sui, ma 'i
         naofana tha Jisas Kraes na ngwane bae 'e bae suukwai fuana tha Pontias Paelat,
         14 fasi 'oko roosulia si doo neri ki, ma 'oko ade sulia fasi 'oko folaa, ma ka langi
         'o si garo, lelea ka dao 'ana fe dani na Aofia kolu tha Jisas Kraes kau oli mai 'ania.
         15 Nia kau dao faatai 'ana si manga ne tha God 'e 'olea. Tha God ne na imole ki da faabaitaa,
         nia 'i talana ne 'e 'inito ka tatha faafia doo ki sui, ma ka 'inito faafia na ngwane
         'inito ki sui, ma ka Aofia faafia na aofia ki sui.
         16 Ma talifili nia bo ne 'e moori ka totoo firi ma 'e langi si mae. Nia 'e too 'i laona
         folaalae ne langi ta imole si tala'ana naa dao karangilana. Ma 'e langi ta imole si
         riki nia 'ua, ma ka langi ta imole si tala'ana naa kau riki nia. Na imole ki da ka
         faare baita 'ani nia. Ma nia ka 'inito 'ana suukwaia ne totoo firi! Iuka nia kau 'urineri
         naa.
         17 'Oko thaea fuana imole ki ne da too 'ana totodaa 'i laona molaagali nee, ka langi
         da si nauni baita. Da ka alua fiitooa kera 'ana tha God, ma ka langi lau 'ana totodaa
         kera ki ne kau sui 'ali'ali bana. Sulia tha God 'e fala doo ki sui fuakolu 'uria nonithathalalae
         sulia.
         18 'Oko thaea fuada, da ka ade 'okae fasi da ka totoda 'ana raoa 'okae ki, ma da ka
         nonimaabe 'uria faledoolae 'uria 'adomilana imole ki.
         19 Lelea sa da ka ade 'urineri, kera dau konia na totodaa ki ne 'adomi kera 'ana si
         manga ne 'e nii 'ua kau. Ma da ka too 'ana mooria ne mamana.
         20 Ngwalee Timoti 'ae, 'oko lio 'okae sulia si tae ne tha God 'e fala fasi 'oko lio
         sulia. Ma ka langi 'o si rongo 'uria si baea ta'ae ki ma na olisusuulae oengwanea
         ki ne tai imole ki da bae garo sulia ma da ka thaea 'ada thasa “na thaitamedooa.”
         21 Sulia tai imole ki da fiitoona 'ada si baea oengwanea neri, ma da ka lea garo na
         'ada faasia na manata mamanalae 'ana tha Jisas Kraes. Nau ku foa fasi na 'okaelae
         nia tha God ka too fone kamolu sui bo.2 Timoti2 Timoti2 Timoti2 Timoti2 Timoti

1 Nau tha Pol, na ngwane ni rao nia tha Jisas Kraes, sulia tha God 'e nonithathala
         'uria fililaku fasi nau ku aposol. Tha God 'e fale nau fasi ku faarongo 'ana mooria
         firi ne 'e alangana fuakolu, na imole ki ne kolu manata mamana 'ana tha Jisas Kraes.
         2 Ngwalee Timoti 'ae, nau ku kekeda kau fuamu sulia ne 'o ilingia na ngwela liliothau
         nau ne ku liothau 'ania. Nau ku foa fasi tha God na Maka ma tha Jisas Kraes na Aofia
         kolu, daru ka fala 'okaelae, ma na kwaimanataia, ma na enoenoa fuamu.
         3 Nau ku faabaitaa tha God ne ku rao fuana 'ana na lioe ngwane folaa, ilingia na kokoo
         nau ki bae da rao fuana. Ma nau ku faabaita nia sulia dani ma na rodo, 'ana si manga
         ku foa 'ana, ma ku gania tha God 'uria kwai'adomia fuamu.
         4 Nau ku dooria 'asiana fasi ku riki 'oe lau, sulia ku manatatoona si angilae 'oe bae,
         'ana si manga bae koro lea 'e'ete kwailiu 'ania. Ma ku nonithathala 'asiana 'ana si
         manga koro kau oli lau mai.
         5 Ma ku manatatoona na manata mamanalae 'okae ne 'o too 'ania, ilingia laubo na manata
         mamanalae keerua bae kokoo 'oe ni Lois ma gaa 'oe ni Iunis daru too 'ania. Ma ku thaitamana
         nia nee 'o too laubo 'ania.
         6 Nia nee, ku fa'amanatatoomu lau fasi 'oko faasuukwaia na falelae ne tha God 'e fala
         'ana fuamu, 'ana si manga bae ku alua 'abaku faafi 'oe.
         7 Sulia tha God 'e langi si fala Mangoedoo Abu nia fuakolu fasi kolu ka mau. Nia 'e
         fala 'ana Mangoedoo Abu fuakolu fasi ka faasuukwai kolu, ma fasi kolu ka liothau 'ani
         kolu kwailiu, ma fasi kolu ka tala dau faafia mooria kolu ki.
         8 Nia nee, ka langi 'o si 'ida 'ana faamamanelana Aofia kolu, ma ka langi 'o si 'ida
         laubo 'ani nau, na ngwane ne ku too 'i laona dele 'uria na raoa nau fuana tha Jisas
         Kraes. 'Oko rao fone nau 'uria faatalolae 'ania na Faarongolae 'Okae, sui boroi 'ana
         da ka faangada 'oe, sulia tha God kau fala suukwaia fuamu 'uria ililana.
         9 Tha God 'e faamoori kolu ma ka fili kolu naa fasi kolu ne kolu thau na 'ana imole
         nia ki, 'e langi lau sulia na raoa kolu ki. Nia 'e faamoori kolu ma ka fili kolu naa,
         sulia na manatalana 'i tala'ana, ma na liothaua nia 'i tala'ana fuakolu. 'I nao 'ana
         ne 'e langi si thaungana 'ua ta si doo, nia 'e manatatoona sui naa ne kau fala mai
         tha Jisas Kraes fasi ka faatana 'okaelae nia fuakolu.
         10 Ma 'ana si manga neri, tha God 'e faatana naa na manatalana ma na liothaua nia fuakolu
         'ana daolana mai na Ngwane Faamoori kolu tha Jisas Kraes. Tha Jisas ka lafua naa na
         suukwailana maea. Ma ka faatana mooria firi ne na Faarongolae 'Okae 'e fala fuakolu.
         11 Ma tha God 'e fili nau fasi ku thau 'ana ta aposol, ma na ngwane toodoo 'uria faatalolae
         'ana Faarongolae 'Okae.
         12 Nia nee, ku ngada 'i laona dele 'uria si doo neri ki. Ka 'urineri boroi kwa si 'ida
         bo 'ana toolae 'i laona dele 'uria ku faatalo 'ana tha Jisas, sulia na fiitooa nau
         'ani nia. Ma ku thaitamana mamana tha Jisas 'e tala'ana fololae 'usia na toodoolae
         mamana ne 'e alua 'i 'abaku, lelea ka dao 'ana fe dani ne nia kau oli lau mai.
         13 Nau ku dooria fasi 'oko toodoo fuada na imole ki sulia na toodoolae mamana ne ku
         fala fuamu. Ma 'oko manata mamana laubo 'ana tha God, ma 'oko liothau 'ana imole ki.
         'Oko ilia si doo neri ki, sulia tha God 'e ofu kolu naa fonea tha Jisas Kraes.
         14 Ma 'ana suukwaia nia na Mangoedoo Abu ne 'e too 'ani kolu, 'oko lio sulia na toodoolae
         mamana ne tha God 'e alua 'i 'abamu.
         15 'O thaitamana bamu ne na imole 'oro ki 'i laona bali fera 'i Eisia, da abulo 'e'ete
         naa faasi nau. Tha Figelus fonea tha Hermogenes nee na roo ngwane neri ki.
         16 Na Aofia 'e manatainia tha Onesiforus ma na 'aebara nia, sulia nia 'e faanonithathala
         nau 'ana si manga 'oro, ma ka langi si 'ida 'ani nau 'i laona dele.
         17 Sulia si manga nia 'e dao 'i Rom, nia ka rofe 'uri kolu ma 'e lea mai ka dao siaku.
         18 'Oe 'o thaitamana 'okae 'ana na kwai'adomia 'oro bae nia 'e ilia fuaku 'i laona maetoaa
         'i Efesas. Nau ku foa fasi na Aofia ka manatai nia 'ana fe dani neri nia kau oli lau
         mai.

1 'Oe 'o ilingia na ngwela nau, alua tha God ka faasuukwai 'oe. Nia 'e tala'ana ka
         ilia si doo neri, sulia na liothaua nia fuamu, na ngwane ne 'o manata mamana 'ana
         tha Jisas Kraes.
         2 Ma na doo ki ne 'oko rongoa ku toodoo sulia fuana imole 'oro ki, 'oko fala fuana
         imole ki ne 'o fiitoo 'ani kera ne da tala'ana toodoolae lau fuana tai imole ki.
         3 'Oko 'ado 'ana na ngadalae sulia na raoa 'oe fuana tha Jisas Kraes, ilingia ta ngwane
         ni firu 'okae nia.
         4 Ta ngwane ni firu ne dooria kau faanonithathalaa na ngwane 'inito nia, nia si 'abero
         'i tala'ana 'ana si raoa 'e'ete ki.
         5 Ma na ngwane ni fifita 'e 'afitai ka siitatha, lelea sa 'e langi si lea sulia na
         bibirangaa ki 'ana fifitalae.
         6 Ma na ngwane ne rao suukwai 'i laona raoa nia, 'e tala'ana ka 'ania 'ana si doo ki
         laona raoa nia 'i nao.
         7 'Oko manatatoona si doo bae ku thaea, sulia na Aofia kau 'adomi 'oe fasi 'oko thaitamana
         doo neri ki sui.
         8 'Oko manatatoona tha Jisas Kraes, na ngwane 'ana kwalafa tha Deved, bae tha God 'e
         taea faasia maea, ilingia bae ku faatalo 'ania 'i laona na Faarongolae 'Okae.
         9 Ma si manga neri, nau ku ngada ma ku too 'i laona dele, ilingia na ngwane bae 'e
         ilia ta si doo ne garo, sulia ku faatalo 'ana na Faarongolae 'Okae. Sui ta, na baelana
         tha God, 'e 'afitai da ka kani faafia 'i laona dele.
         10 Nia nee, ku nonimaabe baku fasi ku ngada 'ana doo ki sui 'uria 'okaelada na imole
         ki nee tha God 'e filida, fasi da ka ngala laubo na mooria firi sulia tha Jisas Kraes,
         ma na toolae 'ana 'initooa 'i thalo.
         11 Si baea ne 'e mamana bae 'e 'urii, “Ilingia kolu mae ka sui naa fonea tha Jisas Kraes,
         kolu kau moori laubo fone nia.
         12 Lelea sa kolu ka takwe suukwai 'i laona ngadalae, kolu kau 'inito laubo fone nia.
         Sui ta, lelea sa kolu ka tofea thasa 'e langi kolu si thaitamana bo, nia kau tofe
         kolu laubo.
         13 Lelea sa kolu ka aefara nia 'ana baelakolu, ma ka langi kolu si ade naa sulia kwaidooria
         nia ki, 'e 'afitai nia ka ekwatana bo si doo ne 'e thaea nia kau ilia fuakolu, sulia
         'e langi nia si aefaraa baelana.”
         14 'Oko faamanatatoona imole ki 'i see nena 'ana si doo neri ki, ma 'oko bae fifii 'ani
         kera 'i maana tha God, fasi ka langi da si olisusuu faafia si baea ki. Sulia si adelae
         'urineri 'e langi si fala bo ta si doo 'okae, ma ka nagaa bana imole ki ne da fafurongo.
         15 'Oko rao suukwai fasi tha God ka nonithathala faafia na raoa 'oe, ilingia ta ngwane
         rao bae 'e langi si 'ida 'ana raoa nia, ma na ngwane ne toodoo 'o'olo sulia baelana
         tha God ne 'e mamana teefau.
         16 'Oko too faasia na baelae kaubare ki, sulia si doo neri kau talaia na imole ki faasia
         tha God.
         17 Na baelae 'urineri 'e ilingia ta mae tharu bae 'e tharufia nonina ta ngwane. Ma na
         roo ngwane ki ne da bae 'urineri ki ne tha Haemeneas ma tha Filetus.
         18 Daru toodoo thasa na tataelakolu faasia na maea 'e fuli sui naa. 'Urineri daru lea
         teefau naa faasia na toodoolae mamana, ma daru ka nagaa naa na manata mamanalae kera
         ki tai imole.
         19 Sui ta, na imole nia ki tha God da takwe suukwai ilingia ta fau baita, sulia 'e langi
         si 'idu, ma da ka kekeda 'urii 'i fafona fau neri, “Na Aofia 'e thaitamana bana imole
         nia ki,” ma, “Sa ni ti ne 'e thaea thasa 'e lea sulia na Aofia, nia kau abulo faasia
         abulo ta'alae ki.”
         20 'I laona beu baita, na doo ni fanga ki 'e 'oro. Tai si doo ki da thaungana 'ana gol
         ma na silva, ma tai si doo da ka thaungana 'ana 'ai ma na thaegano. Tai si doo 'ana
         doo neri ki da too 'uria fangalae 'ana fe dani baita ki, ma tai si doo lau da ka too
         'uria mamalana bana si manga.
         21 Ma lelea sa ta imole ka faafaalu nia 'i tala'ana faasia doo ta'ae ki, nia 'e ilingia
         na doo ni fangalae 'ana fe dani baita ki. Sulia 'e abutai nia 'i tala'ana, ma ka thalungatai
         nia 'uria ililana raoa 'okae ki fuana ngwane baita nia.
         22 'Oko too faasia na kwaidoorilae ta'ae kera ngwane daraa ki. 'Oko thasi suukwai 'uria
         toolae ne 'o'olo, ma faamamanelana tha Jisas, ma liothaulae 'ana imole ki, ma toolae
         enoeno fonea imole ki. 'Oko too kwaimani, ma 'oko foa fonea ni ti kera ne na lioda
         'e folaa.
         23 Ma 'oko too faasia na olisusuulae oengwanea ki, sulia 'o thaitamana si doo neri ki
         ne thaungana firua ki.
         24 Sulia na ngwane ni rao nia na Aofia 'e langi si too 'ana olisusuulae. Nia ka ade
         'okae 'ana fuana imole ki sui, ma ka toodoo 'okae 'ana marabibilae.
         25 Ma 'oko marabibi fuana imole ki ne da tatae rakethasu 'uri 'oe, 'ana si manga 'o
         faatalo 'ania garolae kera ki. Alamia tha God kau bulasia lioda fasi da ka thaitamana
         na mamanaa.
         26 Ma na manatalada kau oli, ma kera dau tafi faasia na 'aukwai nia tha Saetan ne 'e
         dau faafida, ma ka suumai kera 'uria ililana si doo ki ne nia 'e dooria.

1 'Oko manatatoona si doo nee: Si manga 'afitai ki kau dao mai 'i nao sui tha Jisas
         ka fi dao mai.
         2 Ma na imole ki dau manatatooda bada 'i talada, ma dau dooria malefo, ma dau faabaita
         kera bada 'i tala'ada, ma dau bae buri 'ana imole ki. Ma ka langi da si roosulia baelana
         maka ma gaa kera ki, ma ka langi da si tangoa bo ni ti kera ne da ade 'okae fuada,
         ma kera dau thaeta'a 'ana si doo nia ki tha God.
         3 Ma dau abulo ta'ae, ma ka langi da si kwaimanatai fuana imole 'e'ete ki, ma dau suke
         faafia imole ki, ma dau dooria firulae, ma dau sukudoo, ma dau otekera 'ana doo 'okae
         ki.
         4 Ma kera dau 'olea maelana imole ki, ma ka langi da si manata bo sulia si doo ki ne
         da ilia, ma dau naunibaita 'asiana, ma dau nonithathala 'ada sulia na kwaidooria kera
         ki 'ana noni ma tha God ka langi.
         5 Kera dau thaea thasa da manata mamana 'ana tha God, sui ta, 'e langi da si alamatana
         na suukwaia tha God ka bulasia moorilada. 'Oko too tau faasia na imole 'urineri ki.
         6 Ma tai imole 'urineri ki ne da ruu 'i luma kera imole ki, ma da ka toodoo, ma da
         too 'ana suukwaia 'uria talailana keni ki faasia na mamanaa. Ma na keni neri ki, na
         garolae kera ki 'e faamaketho kera, ma na kwalukaela 'ana kwaidooria ta'ae ki ka 'inito
         faafi kera,
         7 ma da dooria da ka fafurongo lado bada 'uria thaitamedooa, sui ta, 'e 'afitai da
         ka thaitamana na mamanaa.
         8 Na ngwane toodoo ta'ae neri ki, da firu 'usia na toodoolae mamana. Na manatalada
         'e langi si rao 'o'olo, ma na manata mamanalae kera 'e langi si mamana. Da ilingia
         tha Janes ma tha Jambres bae daru firu 'usia tha Mosis.
         9 Sui ta, 'e 'afitai fuana imole 'urineri ki da ka faagaroa imole 'oro ki, sulia na
         imole ki sui da rikia naa oengwanealae kera ki, ilingia bae 'e fuli fuana tha Janes
         ma tha Jambres.
         10 Sui ta, ni 'oe ne 'o lio thaitamana na toodoolae nau, ma na abulolaku, ma si doo
         ne ku doori ilia 'ana na moorilaku. Ma 'oko rikia naa na manata mamanalae nau, ma
         na marabibilae nau, ma na liothaua nau, ma na ngadolae nau,
         11 ma 'oko rikia naa na ngadalae nau ki. Ma 'oko thaitamana sui naa si doo 'afitai ki
         ne da ilia 'ani nau 'i laona maetoaa 'i Antiok ma 'i Ikonium ma 'i Listra. Sui ta,
         na Aofia 'e 'adomi nau, fasi ka langi kwa si mae.
         12 Mamana 'asiana, ni ti ne 'e dooria ka too 'o'olo 'i laona too ofulae fonea tha Jisas
         Kraes, kera dau faangadaa.
         13 Na imole ta'ae ki ma na imole toodoo susuke ki dau ta'ae ka tatha, ma dau talai garo
         'ana tai imole, ma ni kera 'i talada laubo.
         14 Sui ta, ni 'oe nee, 'oko suukwai 'ana 'idulana na doo mamana ki ne 'o manata mamana
         suukwai naa 'ania. 'O thaitamana bamu si doo neri 'e mamana, sulia 'o fiitoo 'ani
         kameli ne meli toodoo fuamu.
         15 Ma 'oko manatatoona, 'e 'ito 'ana si manga bae 'o faekwa mai 'ania, 'o thaitamana
         naa na Kekedalae Abu ki ne tala'ana ka faatana fuamu ne tha God kau faamoori 'oe si
         manga 'o manata mamana 'ana tha Jisas Kraes.
         16 Tha God naa ne fala na Kekedalae Abu ki sui. Ma na Kekedalae Abu ki 'e 'okae 'uria
         na toodoolae, ma na 'olosilana si doo ki ne garo, ma ka faatana na toolae 'o'olo,
         17 fasi na ngwane ne rao fuana tha God, ka tala'ana ililana si raoa 'okae ki sui.

1 Nau ku gani 'oe 'i maana tha God ma tha Jisas Kraes, na ngwane ne kau toketaa na
         imole moori ki ma na imole mae ki, ma kau oli mai fasi ka 'inito. Ma ku gani 'oe,
         2 fasi 'oko faarongo 'ana Faarongolae 'Okae. Ma 'oko thathalu 'uria ililana 'ana si
         manga ki sui. Si manga 'o toodoo 'ana marabibia, 'oko bulasia lioda na imole ki, ma
         'oko ngatafia na imole ki ne da abulo ta'ae, ma 'oko fala rakealae fuada.
         3 'Oko ilia naa si doo neri ki sulia si manga kau dao mai fasi na imole ki da si dooria
         fafurongolae 'uria na toodoolae mamana. Sui ta, da dooria 'ada lealae sulia na kwaidooria
         kera ki 'i tala'ada, ma da ka rofe 'ada 'uria na imole toodoo 'oro ki fasi da ka thaea
         si doo ki ne da doori rongo.
         4 Ma da ka abulo 'e'ete 'ada faasia rongolana si doo mamana ki, ma da ka fafurongoa
         'ada na ununua kaubare ki.
         5 Sui ta, ni 'oe nee, 'oko liosuli 'oe 'i tala'amu 'ana si manga ki sui, ma 'oko suukwai
         'ana raoa 'oe, boroi 'ana si manga 'ana 'afitaia ki. 'Oko ilia raoa 'oe 'ana faatalolana
         Faarongolae 'Okae, ma 'oko ilia si raoa ki sui ne tha God 'e fala fuamu.
         6 Aia, ma nau nee, 'e dao naa 'ana si manga fasi da ka thaumaeli nau ilingia ta afuafulae.
         7 Nau ku faasuia naa na raoa ki sui ne tha God 'e fala fuaku, ilingia na ngwane ne
         fita ma ka faasuia naa na fifitalae nia, ma ku dau naa 'ana na manata mamanalae.
         8 Ma na kwaiaraa nau 'e kwaimaakwali naa maasi nau, sulia na too 'o'ololae nau. Ma
         na Aofia, na ngwane ne 'e tooketa 'ana 'o'oloa, kau fala naa kwaiaraa neri fuaku,
         'ana fe dani ne nia kau oli mai 'ania. 'E langi lau talifili nau, na imole ki sui
         ne da liothau laubo 'ana tha Jisas Kraes ma da ka kwaimaakwali 'ana daolana mai.
         9 'Oko thasi suukwai fasi 'oko dao 'ali'ali 'i siaku.
         10 Sulia tha Demas 'e 'akwasi nau naa, ma ka lea na 'ana 'uria 'i Tesalonaeka. Nia 'e
         lea, sulia 'e liothau 'ana lealae sulia molaagali nee. Ma tha Kresens ka lea na 'ana
         'uria bali fera 'i Galesia, ma tha Taetas ka lea na 'ana 'uria bali fera 'i Dalmatia.
         11 Talifilia tha Luk bo ne 'e too fone nau. 'Oko talaia mai tha Mak fone 'oe, sulia
         nia 'e tala'ana 'adomilaku 'ana raoa nee.
         12 Nau ku fala naa tha Tikikas 'uria 'i Efesas.
         13 Ma si manga 'o lea mai 'ana, 'oko ngala mai maku tikwa nau bae ku 'akwasia mai siana
         tha Karfus 'i Troas. Ma 'oko ngala laubo mai na buka nau bae ki, ma tatha 'asiana
         na buka 'okae nau bae ki da thaungana 'ana 'ungana sipsip.
         14 Tha Aleksanda, na ngwane ne 'e rao 'ana kakai thalo ki, 'e fala naa ngadalae baita
         'asiana fuaku. Ma na Aofia kau duua si doo ki ne nia 'e ilia.
         15 'Oko lilio 'okae laubo suli 'oe, sulia nia 'e firu suusia na faarongolae kolu.
         16 Ma 'ana etana si manga da tooketa nau 'ania, 'e langi ta imole si 'adomi nau bo.
         Na imole ki sui da ekwatai nau naa. Nau ku foa fasi tha God si fala na kwakwaelae
         fuada 'uria si doo neri.
         17 Sui ta, na Aofia ne 'e too naa fone nau ma ka faasuukwai nau fasi ku tala'ana faatalolae
         'ania na Faarongolae 'Okae ki sui fuana imole 'oro ki ne langi lau Jiu, ma da ka rongoa.
         Ma na Aofia 'e faamoori nau faasia imole ki 'uria thaumaelilaku.
         18 Ma na Aofia kau faamoori nau faasia doo ta'ae ki sui, ma ka ngali nau 'uria 'i laona
         'initooa nia 'i thalo. Na 'initooa fuana sulia dani ma 'e totoo si sui! Iuka, 'e mamana.
         19 Nau ku fala si bae 'okaelae nau ki fuana ni Prisila ma na arai nia tha Akuila, ma
         na lumengwela tha Onesiforus.
         20 Tha Erastus 'e too bana 'i Korint, ma nau ku 'akwasia mai tha Trofimus 'i Miletus,
         sulia 'e matai.
         21 'Oko thasi suukwai fasi 'oko dao 'i seeki 'i nao 'ana si manga 'ana gwagwaria. Tha
         Iubulus, ma tha Pudens, ma tha Linus, ma ni Kladia, ma na imole manata mamana ki sui
         'ana tha Jisas Kraes ne da too laubo 'i see, da fala laubo kau si bae 'okaelae kera
         ki fuamu.
         22 Nau ku foa fasi na Aofia ka too fone 'oe, ma na 'okaelae nia tha God ka too fone
         kamolu teefau.TaetasTaetasTaetasTaetasTaetas

1 Taetas 'ae, nau tha Pol na ngwane ni rao tha God ma na aposol tha Jisas Kraes. Tha
         God 'e talai nau mai fasi ku faasuukwaia na manata mamanalae kera na imole ki ne tha
         God 'e filida, ma fasi ku toodoo fuada 'ana doo mamana ne kau 'adomia imole ki da
         ka too sulia mooria ne tha God 'e dooria.
         2 Ma na toodooa mamana neri, 'e lea sulia na fiitooa kolu nee kolu kau too 'uria na
         mooria firi, ne tha God 'e bae 'ua na mai sulia totongenao si manga 'e langi si thaungana
         'ua na molaagali. Ma tha God 'e langi si suke.
         3 Ma 'ana si manga ne nia 'e alua naa 'uria, tha God 'e faatai marabibi naa 'ana faarongolae
         'okae nee 'ana si raoa nee nau ku tatha naa 'uria faatalolae 'ania. Ma tha God, ne
         'e faamoori kolu, 'e gani nau 'uria ililana si raoa nee.
         4 Nau ku kekeda kau fuamu ngwalee Taetas 'ae, nee 'o ilingia naa ta ngwela 'aku, sulia
         ne ku toodoo fuamu sulia na manata mamanalae nee koro 'ado naa 'ania. Nau ku foa fasi
         tha God na Maka ma tha Kraes Jisas ne faamoori kolu ka liothau 'ani 'oe ma ka fala
         enoenoa fuamu.
         5 Nau ku 'akwasi 'oe mai 'i laona auaua 'i Krit, fasi 'oko filia ngwane naonao ki 'uria
         talailana imole manata mamana ki 'i laona maetoaa ki sui. Si raoa neri koro si faasuia
         'ua. Ma 'oko manatatoona si doo bae ku thaea fuamu bae 'e 'urii:
         6 Na ngwane naonao ki da ka too 'o'olo teefau, ma da ka too 'ana tee 'afe bo, ma da
         ka too mamana fonea. Ma na ngwela kera ki da ka manata mamana 'ana tha Jisas Kraes,
         ma ka langi da si 'ifingia moorilada 'uria ta'alae, da ka roosulia baelana maka kera
         ki ma gaa kera ki.
         7 Na ngwane naonao ki da ka too 'o'olo teefau naa, sulia ne da lio sulia na ofufua
         tha God. Langi da si aburongo, ma ka langi da si rakethasu 'ali'ali, ma ka langi da
         si lado kuufilana na kuulae suukwai ne 'e adea gwauda ka rorodoa, ma ka langi da si
         susuala, ma ka langi da si anau 'ana malefo.
         8 Sui ta, na ngwane naonao ki da ka konitana 'ada na imole ki 'i laona luma kera ki,
         ma da ka dooria 'asiana ililana si doo 'okae ki, ma na abulolada ka marabibi. Ma da
         ka ilia si doo ki ne 'o'olo, ma da ka too sulia bibirangaa ne tha God 'e dooria, ma
         da ka tala'ana tanggilae sulia maalutana mooria kera ki 'i talada.
         9 Da ka manata mamana suukwai 'ana na Faarongolae 'Okae sulia tha Jisas ne meli toolamana
         fuada. Na Faarongolae 'Okae neri 'e mamana ma ka langi si tatala. Na imole 'urineri
         ki ne tala'ana bulasilana imole ki 'ana na toodoolae mamana, ma da ka tala'ana laubo
         faatailana garolae kera na imole ki ne da takwe suusia na toodoolae mamana.
         10 Nau ku bae 'urineri, sulia na imole 'oro ki ne langi da si roosulia na toodoolae
         mamana. Da bae sulia na tofa doo ki, ma da ka sukea na imole ki. Ma 'e mamana ka tatha
         naa sulia imole mamana ki 'i Jiu ne da manata mamana naa, da dau suukwai 'ua bada
         'ana tai bibirangaa 'ana Jiu ki.
         11 'Oko faabonaa na imole 'urineri ki. Si manga da toodoo 'ana toodoolae garo kera ki,
         da nanggaa toaa ki, ma 'e adea da ka abulo 'e'ete faasia toodoolae sulia tha Jisas.
         Da ade 'urineri 'uria na ngalilana bo si malefo faasida.
         12 Ma tee ngwane 'ada 'i Krit ne da 'alangia 'ana na profet kera, 'e bae 'urii, “Kolu
         imole ki 'i Krit, kolu suke 'asiana 'ana si manga ki sui, ma kolu ka ta'ae 'asiana
         ilingia na doo kwasi ki, ma kolu ka noni'e'ela 'asiana, ma kolu ka 'anggu fanga 'asiana.”
         13 Aia, si baea neri ki 'e mamana 'asiana. Nia nee, 'oko balufida, fasi na manata mamanalae
         kera ka suukwai ma ka 'o'olo,
         14 ma fasi ka langi da si manata mamana 'ana ununua susuke kera Jiu ki, ma na baelae
         kera na imole ki ne da otekera 'ana na toodoolae mamana.
         15 Kolu na imole ki ne liokolu 'e folaa, kolu thaitamana sui naa si doo ki sui 'e folaa.
         Aia, ma na imole ki ne lioda 'e rorodoa 'ua, sulia 'e langi da si manata mamana 'ana
         tha Jisas Kraes, doo ki sui ne da manata sulia 'e rorodoa, sulia na manatalada 'e
         langi si folaa ma ka langi si 'o'olo.
         16 Da thaea thasa da thaitamana tha God, sui ta, da ilia bada si doo ta'ae ki ne 'e
         faatana ne langi da si thaitamana bo tha God. Ma na manatalae ngwane kera ki ka ta'ae
         'asiana, ma 'e langi da si roosulia baelana tha God, ma ka langi da si tala'ana bo
         ililana ta si doo ne 'e 'okae.

1 Ma ni 'oe nena, 'oko toodoo sulia si doo ki ne lea sulia na toodoolae mamana.
         2 Ma 'oko bae fifii fuana imole ngwaro ki fasi ka langi dasi lea sulia na kwaidooria
         ta'ae kera ki, fasi na manatalada ka folaa, ma da ka dau faafia na mooria kera ki,
         ma na manata mamanalae kera ka 'o'olo, ma na liothaua kera ka suukwai, ma da ka suukwai
         'ana si manga da daotoona 'ana 'afitaia ki.
         3 Ma 'oko bae suukwai laubo 'urineri fuana keni kwasitoola ngwaro ki fasi na abulolada
         ka 'o'olo ma da ka faatana ne da faa'initooa tha God, ma ka langi da si bae nagaa
         imole ki, ma langi da si fala moorilada 'uria kuu gwaulilingelae 'ana waen. Ma da
         ka toodoo 'ana si bibirangaa ne 'e 'okae,
         4 fasi da ka faamanatainia na kwasitoola fi baita ki fasi da ka liothau 'ana arai kera
         ki ma na ngwela kera ki,
         5 ma fasi na kwasitoola fi baita ki da ka liosulia mooria kera ki, ma da ka abulo 'o'olo,
         ma da ka tanggi 'okae sulia toaa kera ki, ma da ka ilia si doo 'okae ki, ma da ka
         roosulia baelana arai kera ki. Kera da ka ilia si doo neri ki, fasi ka langi ta imole
         si ngata ta'ae sulia na baelana tha God.
         6 'Oko bae fifii laubo 'urineri fuana ngwane ki ne da fi arai, fasi da ka liosulia
         mooria kera ki.
         7 Ma ni 'oe, 'oko ilia si doo 'okae ki 'ana si manga ki sui, fasi na imole ki da ka
         rikia na raoa 'okae 'oe, ma da ka ade sulia. Ma 'ana si manga 'o toodoo 'ania, 'oko
         faatana bo si manatalae ngwane folaa, ma ka mamanaa.
         8 Na baelamu ka 'o'olo 'ana si manga 'o toodoo 'ania, fasi ta imole si bae nagaa baelamu,
         ma na maalimae 'oe ki dau 'ida, sulia 'e langi da si daotoona bo ta si garolae 'ani
         kolu.
         9 Na ngwane ni tofa rao ki, da ka roosulia na ngwane baita kera ki, ma da ka faanonithathala
         kera 'ana si doo ki ne da ilia, ma ka langi da si olitana baelada.
         10 Ma ka langi da si belia ta si doo faasia ngwane baita kera ki. Da ka abulo 'o'olo
         fasi na ngwane baita kera ki da ka fiitooda. Ma 'urineri taari ne imole ki sui da
         ka rikia na ade 'okaelae kera ki, ma da ka iagori 'asiana sulia na toodoolae mamana
         sulia tha God ne 'e faamoori kolu.
         11 'Oko faamanatai kera teefau fasi da ka too 'o'olo, sulia tha God 'e faatana sui naa
         na 'okaelana liothaua nia fasi na imole ki sui da ka too 'ana mooria firi.
         12 Ma na 'okaelae neri 'e toolamana fuakolu fasi kolu ka fala dangatai 'ania na bibirangaa
         ta'ae ki, ma na kwaidoorilae ta'ae ki 'i laona molaagali. Ma kolu ka dau faafia mooria
         kolu 'ana toolae 'o'olo, ma kolu ka ilia si doo ki ne tha God 'e dooria si manga ne
         kolu too 'i molaagali.
         13 Kolu ka ilia si doo neri ki si manga kolu kwaimaakwali maasia fe dani ne tha Jisas
         Kraes kau dao mai 'ana 'initooa nia. Nia naa na God 'inito kolu ne faamoori kolu.
         14 Nia 'e fale nia 'i tala'ana 'uria faamoorilakolu, fasi ka talai kolu faasia na ta'alae
         ki sui ma ka faafaalu kolu, fasi kolu ka thau 'ana imole nia ki 'i tala'ana, na imole
         ki ne da dooria ililana si doo 'okae ki sui.
         15 'Oko toodoo sulia si doo neri ki fuana imole ki 'i Krit, ma 'oko bae suukwai fasi
         'oko fala rakealae fuada ma 'oko 'olosida. Ma 'o si alamataida da ka thaea thasa 'o
         si too bo 'ana mamanaa 'uria toodoolae sulia si doo neri ki.

1 'Oko faamanatatoona imole 'oe ki fasi da ka roosulia ngwane baita ki sui 'ana gafmanu,
         ma da ka noni maabe 'uria ililana doo 'okae ki 'ana si manga ki sui.
         2 Ma 'oko thaea fuada fasi ka langi da si bae nagaa ta imole, ma da ka too kwaimani,
         ma da ka too enoeno fonea imole ki sui.
         3 Sulia 'i nao mai, kolu oengwanea laubo, ma kolu ka aburongo, ma tai imole ki da ka
         talai garo 'ani kolu. Ma kolu ka roo naa sulia na kwalukaela kwaidoorilae ta'ae kwailiu
         kolu ki. Ma kolu ka aburongo laubo 'ana ililana doo ta'ae ki, ma kolu ka kwaidoori
         'uria si doo kera tai imole 'e'ete ki. Na imole ki da ka maalimae 'ani kolu, ma kolu
         ka maalimae laubo 'ani kera.
         4 Sui ta, tha God ne faamoori kolu, 'e faatana sui naa na 'okaelae nia ma na liothaua
         nia fuakolu.
         5 Nia 'e faamoori kolu, langi lau sulia na raoa 'okae ki ne kolu ilia. Nia 'e faamoori
         kolu sulia na kwaimanataia nia 'i tala'ana, ma na Mangoedoo Abu ne 'e taufia ta'alae
         kolu ki, ma ka fala na futafaalulae ma na mooria faalu fuakolu.
         6 Tha God 'e fala dangatai 'ana na Mangoedoo Abu fuakolu 'ana tha Jisas Kraes ne faamoori
         kolu.
         7 Tha God 'e langi si tooketa garo 'ani kolu, sulia 'e liothau 'ani kolu. Ma kolu ka
         thaitamana sui naa ne kolu too 'ana na mooria ne totoo firi ne kolu kwaimaakwali maasia.
         8 Si baea neri ki, 'e mamana. Nau ku dooria 'oko bae fifii sulia si doo ne ki, fasi
         na imole ki ne da manata mamana 'ana tha God, da ka thasi suukwai 'uria na ililana
         si raoa ki ne 'okae. Sulia si doo neri ki, 'e 'okae ma da ka 'adomi 'okae 'ana imole
         ki sui.
         9 Sui ta, 'oko too faasia na olisusuulae oengwanea ki, ma na talisibara tikwa ki, ma
         na firulae faafia maalutana na bibirangaa nia ki tha Mosis. Sulia si doo neri ki,
         na tofa doo ki bana, ma 'e langi si 'adomia bo ta imole.
         10 Lelea sa ta imole ka ilia na toota'alae 'i malutana imole manata mamana ki, 'oko
         ngatafia. Ma lelea sa 'i burina ne 'o ngatafia 'ana roo si manga, ma nia si too bo
         faasia, 'oko fi faiburi naa 'amu 'ani nia.
         11 'Oko thaitamana, na ngwane 'urineri 'e ta'ae, ma na abulo ta'alae nia ki 'e faatana
         naa ne nia 'e garo.
         12 Nau ku odua kau tha Artemas langi tha Tikikas 'i siamu. Sui fatai nia ka fi dao 'i
         siamu, 'oko ilitoona lealae mai siaku 'i Nikopolis. Sulia nau ku manata 'uria kwau
         too 'i seeri si manga 'ana uuni gwagwaria, sulia na asi 'e koburua.
         13 Ma si manga tha Senas, na ngwane bae thaitamana na bibirangaa ki, ma tha Apolos daru
         kwaimaakwali naa 'uria lealae mai, 'oko 'adomi keerua 'ana doo ki sui ne daru dooria
         'uria lealae keerua, ade'ana daru ka olikukuru 'ana ta si doo.
         14 Na imole manata mamana ki dau thasi naa 'uria ililana doo 'okae ki 'uria 'adomilana
         imole ki ne doo ki 'e 'afitai fuada. Ma ka langi da si too tofetoo bada.
         15 Na imole ki sui ne da too fone nau, da fala kau si bae 'okaelae kera ki fuamu. Ma
         'oko fala si bae 'okaelae kameli ki fuana imole manata mamana ki ne da thaitamameli.
         Nau ku foa fasi na liothaua nia tha God ka too fone kamolu teefau.FilemonFilemonFilemonFilemonFilemon

1 Nau tha Pol, ne ku too 'i laona dele sulia na raoa nau fuana tha Jisas Kraes. Kamiria
         tha Timoti na doora kolu 'i laona manata mamanalae, kamiria miri fala kau si bae 'okaelae
         kamiria ki fuamu tha Filemon, na ngwane kwaimani kamiria ne 'e rao ofu fone kamiria.
         2 Ma miri ka fala laubo si bae 'okaelae ki fuada na imole manata mamana ki 'ana tha
         Jisas Kraes ne da ofu mai 'i beu 'oe, ma na ngwaingwane kolu 'ana tha Kraes ni Afia,
         ma tha Arkipus na ngwane ne 'e suusia na faarongolae 'okae fone kamiria.
         3 Nau ku foa fasi tha God na Maka kolu ma na Aofia tha Jisas Kraes daru ka fala 'okaelae
         ma enoenoa fuamolu.
         4 Filemon 'ae, 'ana si manga ki sui ne ku foa fuamu, nau ku faabaitaa God nau,
         5 sulia ku rongoa na liothaua 'oe fuana imole nia ki sui tha God, ma na manata mamanalae
         'oe 'ana tha Jisas na Aofia.
         6 Nau ku foa fasi na 'ado kwaimanilae nee molu ilia fonea tai imole ki ne da manata
         mamana kau adea molu ka thaitamana si doo 'okae ki ne tha God 'e fala fuakolu 'ana
         tha Kraes.
         7 Doora 'ae, 'oko liothau ma 'oko faanonithathalaa imole nia ki sui tha God 'i see
         nena. Si doo neri ne adea ma ku nonithathala 'asiana ma ka faaenoenoa 'asiana mangoku!
         8 -
         9 Sulia 'e 'urineri, nau ku gani 'oe 'uria tee si doo ne fulingana 'oko ilia. Sui boroi
         'ana ku too 'ana suukwaia ne tha Jisas 'e fala fuaku 'uria ganilamulae 'uria si doo
         nee, langi ku si ade bo 'urineri. Nau ku gani 'oe, sulia ku liothau 'ani 'oe. Nau
         tha Pol, na ngwane ne ku ngwaro naa ne ku too 'i laona dele sulia na raoa nau fuana
         tha Jisas Kraes,
         10 nau ku gani 'oe 'uria tha Onesimus, na ngwane ni tofa rao 'oe, bae 'e tafi faasi
         'oe. Nau ku dooria 'oko manataluke nia naa. Nia 'e ilingia naa ngwela nau sulia si
         manga ku too 'i laona dele, ku 'adomi nia fasi nia ka manata mamana.
         11 'Ana si manga bae sui kau, tha Onesimus na tofa doo bana fuamu sulia 'e tafi, sui
         ta, si manga neri nia 'e 'adomi 'oe naa ma ni nau laubo.
         12 Boroi 'ana ku liothau 'asiana 'ana tha Onesimus, nau ku olitana na kau 'i siamu.
         13 Nau ku too 'i laona dele, 'uria 'okaelana na Faarongolae 'Okae. Ma ku dooria fasi
         tha Onesimus ka too fasi 'ana 'i see siaku si manga neri, fasi ka 'adomi nau 'i fulingamu.
         14 Ka 'urineri boroi 'ana, nau kwasi suumana lau thasa 'oko 'adomi nau, sui ta, nau
         ku dooria 'aku thasa 'oko ilia sulia na liomu 'ana 'i tala'amu. Ma 'e langi kwasi
         ilia ta si doo, lelea sa 'e langi 'o si alafaafia.
         15 Alamia tha Onesimus 'e lea ka too tau faasi 'oe 'ana si manga kukuru neri bana tomone,
         fasi nia ka too ngado fone 'oe 'ana si manga ne oli 'alaa.
         16 Ma 'ana si manga neri, 'e langi lau ta ngwane ni tofa rao bana, nia 'e talua naa
         ngwane tofa rao. Nia na doora liliothau 'okae koro 'ana tha Jisas Kraes. Nau ku manata
         baita 'asiana 'ani nia, ma ni 'oe tha Filemon, 'oko manata baita 'ana tha Onesimus
         ka talu nau lau, sulia nia na ngwane tofa rao 'oe, ma nia ta doora laubo 'amu 'ana
         na Aofia.
         17 'Oko konitana lau tha Onesimus, ka ilingia ne 'o konitai nau, sulia 'o manata baita
         'ani nau, na ngwane ne koro rao kwaimani fuana Aofia.
         18 Ma ilingia ne 'e ilia ta si doo ne garo fuamu ma langi ka ngalilanga 'ana ta si doo
         faasi 'oe, 'oko alua 'amu faafi nau fasi nau naa ne ku duua kau fuamu.
         19 Aia, nau ku kedaa kau si kekedalae nee 'ana 'abaku 'i tala'aku ku 'urii, “Nau tha
         Pol ne kwau duua fuamu si doo ki ne nia 'e ngalilanga 'ania.” (Sui ta, 'e langi 'o
         si manataburo 'ana na ngalilangaa 'oe faasi nau 'e baita 'asiana, sulia ku 'adomi
         'oe 'uria manata mamanalae 'ana tha Jisas Kraes.)
         20 Nia nee, doora 'okae nau 'ana tha Kraes, nau ku dooria 'oko 'adomi nau 'ana si doo
         nee, sulia kwaimania koro 'ana na Aofia. 'Oe 'o faanonithathala nau 'asiana lelea
         sa 'o ilia mai si doo neri fuaku!
         21 'Ana si manga neri ku kekeda kau, nau ku manatatoona ne 'ou ilia bamu ta si doo ne
         nau ku gani 'oe kau 'uria, ma nau ku thaitamana 'ou ilia bamu ta si doo baita talua
         si doo nee nau ku gani 'oe 'uria.
         22 Ma 'oko kwaimaakwali laubo 'ana ta kade beu fuaku, sulia ku manatatoona ne tha God
         kau fala teefau 'ania si doo bae ki molu gani 'uria 'ana foalae, ma nia kau olitai
         nau kau 'i siamolu faasia 'i laona dele nee.
         23 Ma tha Epafras, nee 'e too laubo fone nau 'i laona dele sulia 'e rao fuana tha Jisas
         Kraes, nia 'e fala kau si bae 'okaelae nia ki fuamu.
         24 Ma tha Mak, ma tha Aristakus, ma tha Demas, ma tha Luk, na ngwane rao kwaimani nau
         ki, da fala laubo kau si bae 'okaelae kera ki fuamu.
         25 Nau ku foa fasi na 'okaelae nia tha Jisas Kraes na Aofia ka too fone kamolu teefau.HibrusHibrusHibrusHibrusHibrus

1 'I nao 'ua na mai, tha God 'e bae fuana kokoo abu kolu ki 'ana si manga 'oro ma 'ana
         si doo 'e'ete kwailiu ki 'ana profet ki.
         2 Sui ta, 'ana fe dani 'i'isi nee ki, nia 'e bae naa fuakolu 'ana Ngwela nia. Ma 'ana
         na Ngwela nia neri, nia nee tha God 'e thaungana doo ki sui, ma nia laubo nee tha
         God 'e filia fasi ka too 'ana si doo ki sui.
         3 Na Ngwela nia tha God 'e faatana baitalana 'initooa nia tha God, sulia keerua daru
         bobola bo. Ma laubo sulia na suukwailana 'ana baelana Ngwela nia ne tha God, 'e dau
         suukwai 'ana doo ki sui fasi ka langi si sui. Ma 'i burina ne 'e lafua naa na abulota'alae
         kolu ki, nia ka fi oli 'uria 'i thalo, ma ka too 'ana si kula 'inito 'i bali aolo
         'ana tha God ne 'e suukwai ka tatha.
         4 Tha God 'e faa'initooa Ngwela nia ka baita talua na enselo ki, ilingia laubo si thata
         ne 'e fala fuana Ngwela nia 'e 'inito ka talua si thata ne 'e fala fuada na enselo
         ki.
         5 Sulia tha God bae 'e bae 'urii fuana Ngwela nia, “'Oe naa na Ngwela nau, ma 'i tari'ina
         nau naa na Maka 'oe.” Sui ta, tha God 'e langi si bae bo 'urineri fuana ta enselo.
         Ma 'e tau na mai 'i nao, tha God 'e bae laubo 'urineri sulia Ngwela nia, “Nau kwau
         Maka fuana, ma nia naa na Ngwela nau.” Sui ta, tha God 'e langi si bae bo 'urineri
         sulia ta enselo.
         6 Ma si manga 'e karangi naa fasi tha God ka fala mai na Ngwela ulunao nia 'uria 'i
         molaagali, nia 'e bae 'urii, “Na enselo nau ki sui da ka foasi nia.”
         7 Sui ta, tha God 'e bae 'urii sulia na enselo ki, “Na enselo nau ki da ka rao fuaku
         ilingia na thauthau ki, ma na ngwane ni rao nau ki da ka ilingia na ere ki.”
         8 Ma sulia na Ngwela nia, tha God 'e bae 'urii, “'Oe naa tha God, ma na 'Initooa 'oe
         naa kau totoo firi. Ma 'oko 'inito faafia na imole 'oe ki 'ana 'o'oloa.
         9 'Oe 'o nonithathala sulia 'o'oloa, ma 'oko mamanggu 'ana ta'alae ki. Ma sulia si
         doo neri, nau na God 'oe, ku fili 'oe, ma ku fala laubo na nonithathalalae baita fuamu
         'ana faabaitalae ne tatha talua ne ku fala fuana imole kwaimani 'oe ki.”
         10 Ma tha God ka bae laubo 'urii fuana Ngwela nia, “Aofia 'ae, 'ana thathafalia mai,
         'o thaungana molaagali 'ana 'abamu 'i tala'amu, ma 'oko thaungana naa mamangaa.
         11 Ma sui boroi 'ana si doo neri ki kau sui, 'oe 'o moori ka totoo firi. Kera dau ta'ae
         ilingia ta lafui maku.
         12 Ma 'oko kosuda ilingia ta ngwane bae 'e kosua ta lafui maku. 'Oe 'ou kosuda ilingia
         ta maku. Sui ta, 'oe nee, 'e langi 'o si tatala, ma na moorilamu 'e totoo si sui.”
         13 Aia, ma tha God ka bae 'urii lau fuana Ngwela nia, “'Oko too 'i bali aolo 'ani nau,
         lelea ka dao 'ana ta si manga kwau alua 'oko siitatha 'ana maalimae 'oe ki.” Sui ta,
         tha God 'e langi si bae bo 'urineri fuana ta enselo.
         14 Aia, ma na tae bo ne na enselo ki? Na enselo ki naa na mangoedoo ki ne da rao fuana
         tha God. Tha God 'e odua na enselo ki 'uria 'adomilana imole ki ne 'e faamoorida.

1 Ma sulia 'e 'urineri, kolu ka dau suukwai faafia na toodoolae mamana ki ne kolu rongoa
         sui naa sulia Ngwela nia tha God, ade'ana 'urineri kolu ka lea garo faasia.
         2 Na bibirangaa ne na enselo ki da fala fuana tha Mosis, nia nee na doo mamana ki sui
         bo. Ma na ngwane bae ki 'e langi da si roosulia, tha God ka fala naa kwakwaelae ne
         'o'olo fuana.
         3 Nia 'e 'urineri laubo, 'e langi kolu si tafi faasia kwakwaelae nia lelea sa kolu
         aburongo 'ana toodoolae sulia na tala 'okae ne tha God 'e faamoori kolu 'ania. Na
         Aofia tha Jisas 'i tala'ana ne 'e thafali faarongo 'ana na tale 'okae ne tha God 'e
         faamooria kolu 'ania. Ma na ngwane ki ne da rongo nia, da ka thaea fuakolu, ma da
         ka faatana na toodoolae neri 'e mamana.
         4 Ma tha God laubo ne faatana toodoolae neri 'e mamana. Sulia 'e fala na suukwaia fuada
         fasi da ka ilia si doo ni kwelelae 'ania ki ma si doo 'e'ete ki ni kwelelae 'ania.
         Ma nia ka fala laubo na suukwaia fuada faasia na Mangoedoo Abu ilingia ne 'e dooria.
         5 Kolu thaitamana ne tha God 'e langi si filia na enselo ki fasi da ka 'inito faafia
         na molaagali faalu ne kau dao mai.
         6 Sulia ta bali 'ana Kekedalae Abu bae 'e bae 'urii, “God 'ae, na ngwane na doo 'urifita
         fatai nee 'oko manata baita 'asiana 'ania? Sulia kera na ngwane ki bana. Ma ka 'urifita
         nee 'oko tanggi suli kera?
         7 'Oko thaungana fasi da ka faekwa 'i farana enselo ki 'ana kae si manga bo. Ma 'oko
         faa'inito kera, ma 'oko faabaita kera,
         8 ma 'oko alu kera da ka 'inito naa faafia doo ki sui.” Aia, si Kekedalae neri 'e thaea
         ne tha God 'e alua imole ki da ka 'inito faafia doo ki sui. Nia ka faatana ne ngwane
         ki naa dau 'inito faafia doo ki sui ne tha God 'e thaungada. Sui ta, 'ana si manga
         neri, 'e langi kolu si rikia 'ua ne na imole ki da 'inito faafia doo ki sui.
         9 Ma boroi 'ana ka 'urineri, kolu thaitamana sui naa ne tha Jisas naa ne 'inito. Tha
         God 'e alua fasi nia ka thau 'ana ngwane ma ka too 'i farana enselo ki 'ana kae si
         manga bo, fasi nia ka mae 'uria faamoorilana imole ki sui, sulia na liothaua nia tha
         God. Ma 'ana si manga neri, tha God 'e faa'inito nia ma ka faabaita nia, sulia na
         maelana.
         10 Tha God 'e thaungana naa doo ki sui, ma nia ka dau laubo faafia doo ki sui. Ma nia
         'e fala mai tha Jisas fasi ka ngada ma ka mae. Ma sulia ngadalana tha Jisas, ne tha
         God ka alua tha Jisas, na ngwane ne 'e fono ne ka faamoori kolu. Tha God 'e ilia naa
         si doo neri fasi ka fala na imole 'oro ki da ka thau 'ana ngwela nia ki, ma da ka
         'inito laubo ilingi nia. Na raoa nia tha God 'e 'o'olo teefau.
         11 Tha Jisas 'e faafaalua imole ki faasia ta'alae kera ki. Nia nee kera fonea tha Jisas,
         da ka too 'ana tee Maka. Nia nee 'e adea tha Jisas ka si 'ida 'ana 'alangilada 'ana
         doorana ki.
         12 Ma tha Jisas ka bae 'urii fuana tha God, “Nau kwau faarongo 'ana fuana dooraku ki
         'ana si doo ki ne 'o thaungana, ma kwau faabaita 'oe 'i laona ofulae kera.”
         13 Nia ka bae lau 'urii, “Nau kwau fiitoona tha God.” Ma nia ka bae laubo 'urii, “Nau
         ku too 'i see, fone kera na ngwela ki ne tha God 'e faleda fuaku.”
         14 Ma sulia kolu na ngwela neri ki, ma kolu imole ki ne kolu too 'ana nonii doo, tha
         Jisas ka thaingia laubo nonii doo ma ka imole laubo ilingi kolu. Nia 'e ade 'urineri
         fasi, 'ana maelana, nia ka faafunua naa tha Saetan ne too 'ana suukwaia 'ana maea.
         15 Ma 'urineri tha Jisas ka lukea naa imole ki ne tha Saetan 'e 'inito faafida sulia
         na maulae kera 'ana maea.
         16 Kolu thaitamana, 'e langi lau na enselo ki ne tha Jisas 'e 'adomida 'urineri. Sulia
         na Kekedalae Abu bae 'e thaea naa ka 'urii, “Nia 'e 'adomia naa kwalafa nia ki tha
         Abraham.”
         17 Sulia si doo neri, nia 'e alua nia ka ilingi kolu naa na doorana ki, fasi nia ka
         alua ngwane ni foa baita kolu ne kwaimanatai fuakolu, ma ka 'adomi kolu ka lea lado
         'i naofana tha God. Ma nia ka afuafu 'ani nia 'i tala'ana, fasi tha God ka manatalukea
         na abulota'alae kolu ki.
         18 Ma 'ana si manga neri, nia ka tala'ana 'adomilana imole ki ne tha Saetan 'e ilitooda.
         Tha Jisas 'e tala'ana ililana si doo neri, sulia tha Saetan 'e ilitoona laubo ma nia
         ka ngada laubo ilingia na imole ki sui.

1 Doora abu nau ki 'ae, tha God 'e fili kolu 'uria lealae 'i thalo. Aia, molu ka manata
         fasi sulia tha Jisas, ne kolu thaea 'ana foa ni gwau kolu, ma na ngwane ne tha God
         'e fala mai.
         2 Tha Jisas 'e roosulia na kwaidooria nia ki sui tha God, ma tha God ne fili nia fasi
         ka rao fuana, 'e ilingia laubo tha Mosis ne roosulia na kwaidooria nia tha God, si
         manga 'e 'adomia imole nia ki tha God.
         3 Sui ta, tha Jisas 'e baita ka talua tha Mosis, ka ilingia laubo na ngwane ne 'e thaungana
         beu, da faabaitaa nia talua na beu bae 'e thaungana.
         4 Kolu thaitamana lelea sa kolu rikia ta beu, 'urineri tama ta ngwane naa ne thaungana
         neri. Ma tha God naa ne thaungana doo ki sui.
         5 Tha Mosis na ngwane ni rao nia tha God, 'e roosulia tha God si manga 'e 'adomia imole
         nia ki tha God. Ma nia ka bae sulia si doo ne tha God kau bae sulia si manga ne kau
         dao mai.
         6 Sui ta, tha Kraes naa, na Ngwela nia tha God, ma nia 'e 'adomi kolu ka lea lado bana
         'i laona raoa nia 'ana 'initolae faafia imole nia ki tha God. Ma kolu naa na imole
         nia ki tha God, lelea sa kolu dau suukwai 'ana manata mamanalae ma na kwaimaakwalilae
         'ana fiitooa 'uria si doo 'okae ki ne tha God kau fala mai fuakolu.
         7 Nia nee, na Mangoedoo Abu ka bae 'urii, “'I tari'ina, lelea sa molu ka rongoa naa
         baelana tha God,
         8 molu si faasadia na manatalamolu ilingia na kokoo abu kamolu ki 'ana si manga da
         otekera 'ana tha God, ma da ka aburongo 'ana tha God 'i laona bali fera kwasi.”
         9 Ma tha God ka bae 'urii, “Sui boroi 'ana da ka rikia si doo ni kwelelae 'ania ki
         ne ku ilia sulia fai akwala fe ngali, da ilitooku si manga da si manata mamana ma
         da si kwairooi 'ani nau.
         10 Sulia ku rakethasu 'asiana fuada, ma ku bae 'urii, ‘Kera da aburongo 'ani nau, ma
         da ka otekera 'ana roolae sulia si baea fifii nau ki.’
         11 Aia, ku rakethasu, ma ku bae alangai 'urii, ‘E 'afitai da ka ruu 'i laona maetoaa
         ne ku kwaimaakwali 'ania fasi da ka momolo ai.’ ”
         12 Iuka, dooraku ki 'ae, molu ka lio suli kamolu 'i tala'amolu, ade'ana 'urineri ta
         ngwane 'ani kamolu ne manatalana 'e ta'ae, ma nia si manata mamana 'ana tha Jisas
         Kraes, ma ka otenia naa 'ana tha God ne moori.
         13 Sui ta, molu ka 'adomi kamolu kwailiu 'ana si manga neri. Nia nee na Kekedalae Abu
         'e thaea 'ana, “'i tari'ina.” Molu ka ilia si doo neri, ade'ana 'urineri ta ngwane
         'amolu ka manata mamana 'ana sukelae sulia abulota'alae, ma na moorilana ka dola na
         'ana faasia tha God.
         14 Kolu fiitoo 'ana tha Kraes si manga kolu thafali manata mamana. Ma lelea sa kolu
         ka dau suukwai 'ana manata mamanalae kolu 'ana tha Jisas Kraes lelea ka dao 'ana si
         manga 'i'isi, 'urineri tha God naa kau fala doo ki sui ne 'e alangana fuakolu.
         15 Sulia na Kekedalae Abu bae 'e bae 'urii, “'I tari'ina, lelea sa molu rongoa naa baelana
         tha God, molu si faasadia na liomolu ilingia na kokoo abu kamolu ki si manga da otekera
         'ana tha God.”
         16 Ma ni ti kera nee da rongoa sui naa baelana tha God, ma da ka otekera 'ana? Kera
         na imole ki 'i Jiu bae tha Mosis 'e talaida faasia 'i Ijip.
         17 Ma ni ti kera ne tha God 'e rakethasu fuada sulia fai akwala fe ngali ki? Kera na
         imole ki ne da mae 'i laona bali fera kwasi sulia na abulota'alae kera ki 'i seeri.
         18 Ma ni ti kera ne tha God 'e bae alangai suli kera, ka 'urii, “'E 'afitai da ka ruu
         'i laona maetoaa ne ku thalungana fasi da ka momolo 'ania?” Tha God 'e bae sulia na
         imole ki ne da otekera 'ani nia.
         19 Ma kolu thaitamana naa ne 'e langi da si tala'ana ruulae 'i laona maetoaa ni momololae
         neri, sulia da si manata mamana 'ana tha God.

1 Ma sui boroi 'ana na imole neri ki 'e langi da si tala'ana ruulae 'i laona maetoaa
         neri 'uria momololae, na alangaia nia tha God 'e too 'ua bana. Ma kolu nee, tha God
         'e soe kolu fasi kolu ka ruu 'uria momololae fone nia. Nia nee, kolu ka lio 'okae
         suli kolu, ade'ana 'urineri ta tee ngwane 'akolu ka tala faasia ruulae 'i seeri.
         2 Sulia kolu rongoa sui naa na Faarongolae 'Okae sulia na maetoaa 'ana momololae, 'e
         ilingia naa kokoo abu kolu ki 'i nao mai. Sui boroi 'ana da ka rongoa sui naa na faarongolae
         neri, 'e langi si 'adomi kera bo, sulia si manga da rongoa, da si manata mamana bo
         'ania.
         3 Ma talifili kolu bo, ne kolu manata mamana sui naa, kolu kau ruu 'i seeri 'uria momololae
         fonea tha God. Sulia nia 'e bae 'urii fuana imole ki da si manata mamana, “Nau ku
         rakethasu, ma ku alangai 'urii, ‘'E 'afitai da ka ruu 'i laona maetoaa ne nau ku kwaimaakwali
         'ania fuada 'uria momololae 'ania.’ ” Tha God 'e bae 'urineri, boroi 'ana nia ka faasuia
         naa na raoa nia ma na fera neri ni momololae, 'ana si manga 'e thaungana na molaagali.
         4 Sulia na Kekedalae Abu 'e bae sulia na fiuna fe dani ka 'urii, “'Ana fiuna fe dani,
         tha God 'e momolo naa faasia raoa nia ki.”
         5 Ma na Kekedalae Abu 'e bae lau sulia ka 'urii, “'E 'afitai da ka ruu 'i laona maetoaa
         ne nau ku kwaimaakwali 'ana fasi da ka momolo 'ania.”
         6 Na imole bae ki da thafali rongoa Faarongolae 'Okae, 'e langi da si ruu mai 'uria
         momololae, sulia 'e langi da si manata mamana. Nia nee, kolu ka thaitamana, tai imole
         'e'ete ki 'ana ne tha God kau alamataida 'uria momololae.
         7 Sulia tha God 'e alua naa si manga 'e'ete 'uria ruulae 'i laona momololae. Ma tha
         God 'e thaea si manga neri naa nee “'i tari'ina.” Sulia 'e tau na mai 'i burina si
         manga ne imole bae ki 'i nao da si manata mamana, tha Deved ka kedaa na baelana tha
         God 'i laona Kekedalae Abu ne nau ku thaea sui naa ka 'urii, “'I tari'ina, lelea sa
         molu rongoa naa baelana tha God, 'e langi molu si faasadia naa manatalamolu.”
         8 Tha Josua bae 'e langi si fala momololae fuada na imole ki 'i Israel, nia nee 'e
         tala'ana tha God ka bae lau 'ana tha Deved sulia na momololae 'ana ta si manga 'e'ete
         'i buri.
         9 Nia nee, kolu thaitamana na momololae fuana imole nia ki tha God, nia 'e too 'ua,
         ma nia ta momololae ilingia bae tha God 'e momolo 'ana fiuna fe dani.
         10 Sulia sa ni ti boroi 'ana ne momolo fonea tha God, 'e momolo teefau 'ana raoa nia
         ki, ilingia laubo tha God ne momolo si manga 'e faasuia raoa nia 'ana thaungailana
         na molaagali.
         11 Nia nee, kolu ka thasi suukwai fasi kolu ka ruu 'ana fera ni momololae ne tha God
         'e kwaimaakwali 'ania, ade'ana 'urineri ta ngwane 'akolu ka langi si tala'ana ruulae,
         ilingia na imole ki 'i nao ne da si manata mamana, ma 'e langi da si ruu 'i laona
         momololae.
         12 Aia, na baelana tha God 'e ilingia ta doo moori ma 'e ilia si doo baita ki. Ma na
         baelana tha God 'e ilingia ta 'ila baita bae 'e ngari roo bali, sulia 'e kasi ka ruu
         'i laona manatalakolu ma 'i laona moorilakolu, sulia 'e faatana fuakolu si doo ne
         'okae ma si doo ne ta'ae 'i laona manatalakolu ma 'i laona kwaidooria kolu.
         13 Ma 'e langi ta ngwane si thaufangana bo ta si doo faasia tha God, sulia tha God 'e
         rikia bana doo ki sui. Ma nia kau adea ma kolu ka faarongo 'ana si doo ki sui ne kolu
         ilia.
         14 Ma sulia si doo neri ki, kolu ka dau suukwai 'ana manata mamanalae ne kolu bae sulia.
         Sulia kolu too 'ana foa ni gwau ne 'e tae naa 'i thalo, ma ka bae tala kolu 'i maana
         tha God. Nia naa nee tha Jisas, na Ngwela nia tha God.
         15 Ma tha Jisas ne na foa ni gwau kolu, 'e thaitamana sui naa na maketholae kolu ki,
         ma nia ka 'adomi kolu sulia 'e siitatha sui naa 'ana ilitooa ki, ilingia tha Saetan
         ne 'e ilitookolu. Ma boroi 'ana tha Saetan ka ilitoona tha Jisas, tha Jisas 'e langi
         si ilia bo ta si doo ta'ae.
         16 Nia nee, 'e langi kolu si mau 'ana lealae mai siana tha God ne 'e kwaimanatai fuakolu.
         Sulia nia kau kwaimanatai fuakolu ma ka 'adomi kolu, 'ana si manga kolu daotoona 'afitaia
         ki.

1 Ma lelea sa ta ngwane ne da filia faasia na imole ki 'uria raolae mala ta foa ni
         gwau, kera da fiitoo 'ani nia thasa nia naa ne 'uria daolae 'i naofana tha God, ma
         nia na ngwane ne 'e bae 'i talana imole ki. Ma na raoa nia laubo, nia ka fala na falelae
         ki fonea na afuafulae ki fuana tha God fasi tha God ka manatalukea na abulota'alae
         kera na imole ki.
         2 Ma na foa ni gwau, nia na ngwane bana, ma nia ka ilia laubo si doo ki ne garo 'ana
         tai si manga, 'urineri nia 'e thaitamana ka marabibi fuada imole ki ne da lalafusi
         doo ma da ka lea garo.
         3 Ma sulia na garolae nia ki 'i tala'ana, 'e 'okae fasi nia ka fala afuafulae ki, fasi
         tha God ka manatalukea na abulota'alae nia fonea na abulota'alae kera na imole ki.
         4 Ma 'e langi ta ngwane si fili nia 'i tala'ana fasi ka ilia na raoa baita nia na foa
         ni gwau, sulia tha God 'i tala'ana ne 'e tala'ana fililana, ilingia bae 'e filia naa
         tha Aron 'ua na mai.
         5 Nia 'e 'urineri laubo, tha Jisas Kraes 'e langi si fili nia 'i tala'ana fasi ka thau
         'ana foa ni gwau, fasi nia ka too 'ana si raoa baita neri. Sui ta, tha God 'ana ne
         filia tha Jisas Kraes, sulia tha God bae 'e bae 'urii fuana, “'Oe naa na Ngwela nau,
         ma 'i tari'ina nau naa na Maka 'oe.”
         6 Ma tha God bae 'e bae lau 'i laona ta Kekedalae Abu ka 'urii, “Ni 'oe 'ou foa ka
         totoo firi, ilingia tha Melkisadek.”
         7 Aia, ma 'ana si manga tha Jisas 'e too 'ua 'i laona molaagali nee, nia 'e foa suukwai,
         ma ka angi ma na kafo ka igwa 'i maana fuana tha God ne 'e tala'ana faamoorilana.
         Ma tha Jisas ka faafaekwa nia 'i tala'ana, ma ka faare baita 'ana tha God, ma tha
         God ka rongoa na foalae nia ki.
         8 Boroi 'ana nia na Ngwela nia tha God, nia 'e tatha 'i laona 'afitaia ki, ma si doo
         neri 'e toolamana fuana 'uria roolae sulia tha God.
         9 Ma na ngadalae neri 'e adea ma tha Jisas ka thau 'ana foa ni gwau ne 'e fono, ma
         nia ka faamooria imole ki sui ne da roosuli nia, fasi da ka ngala na mooria ne totoo
         firi.
         10 Ma tha God ka 'alangia tha Jisas Kraes 'ana foa ni gwau, ilingia bae tha Melkisadek
         na ngwane ni foa.
         11 Ma kameli meli dooria fasi meli ka bae 'ua sulia doo 'oro ki fuamolu. Sui ta, 'e
         'afitai 'uria faamanatailamolu 'ania, sulia molu si tala'ana thaitamanalana 'ali'ali.
         12 Molu manata mamana 'ana tha Jisas ka tau na mai. Ma fulingana kamolu naa ne na ngwane
         toodoo ki 'ana si manga neri. Sui ta, 'e 'afitai 'asiana, sulia 'e langi molu si thaitamana
         'ua 'ana toodoolae totongenao ki bae 'e lea mai faasia baelana tha God. 'E 'okae fasi
         ta ngwane ka olitana lau toodoolae fuamolu sulia si doo neri ki. 'E ilingia ne molu
         thasi 'ua 'uria susulae, sulia ne 'e langi molu si tala'ana 'ua na 'anilana fanga
         sadi ki.
         13 Si manga na ngwane 'e faekwa 'ua, si fanga ne 'e 'ania banaa na susu, ma 'e langi
         si thaitamana 'ua si doo ne 'e 'o'olo.
         14 Ma si manga na ngwane 'e baita naa, nia ka fi tala'ana 'anilana fanga sadi ki, ma
         ka fi thaitamana si doo ki ne 'e 'okae ma si doo ki ne 'e ta'ae.

1 Ma 'e tala'ana kolu ka thaitamana naa na toodoolae ngwaluda 'urineri ki, ma kolu
         ka thaitamana naa na bibirangaa nia ki tha Kraes ne adea fiitooa kolu ka suukwai.
         'Urifita nee molu ka oli, ma kolu ka toodoo lau 'akolu 'ana toodoolae totongenao nia
         bae ki tha Jisas? Kolu thaitamana naa ne kolu ka abulo faasia ta'alae, si doo ne tala'ana
         thaungilakolu 'uria maea. Kolu ka thaitamana naa ne kolu kau manata mamana 'ana tha
         God.
         2 Ma kolu ka thaitamana naa na bibirangaa 'ana sisiuabulae, ma bibirangaa 'ana alulana
         'abana ngwane ki fafona gwaukolu. Ma kolu ka thaitamana naa ne na ngwane mae ki dau
         tatae faasia maea. Ma kolu ka thaitamana laubo ne tha God naa kau ketoa ngwane ta'ae
         ki, ma dau ngada ka totoo firi.
         3 Ma lelea sa tha God 'e alamatai kolu, kolu kau thaitamana bibirangaa nia ki tha Kraes
         ne 'e tala'ana imole baita ki.
         4 Na imole ki ne da manata mamana, sui lelea sa da fala ekwatai 'ana na manata mamanalae
         kera ki, 'e 'afitai 'asiana fuada da ka abulo lau fasi da ka manata mamana. 'I nao
         mai, 'ana si manga da manata mamana 'ua, da too 'i laona folaalae nia tha God, ma
         da ka ngala na falelae nia, ma da ka ngala teefau naa 'ana Mangoedoo Abu ka too foneda.
         5 Ma da ka thaitamana laubo si doo 'okae ki sulia na baelana tha God. Ma da ka rikia
         laubo na suukwaia ne tha God kau faatana 'ana fe dani ki ne nia kau dao mai.
         6 Ma sui boroi 'ana si doo neri ki ka fuli fuada, da abulo naa faasia na manata mamanalae
         kera 'ana tha God. Ma 'e 'afitai 'uria 'adomilada ma da ka abulo lau, sulia 'e ilingia
         da fotoinia lau na Ngwela nia tha God sulia 'airarafolo, ma kera da adea na imole
         ki da ka liota'ae 'ani nia.
         7 Aia, na imole ki da ilingia naa raoa ne na uta 'e 'arungia 'ana si manga 'oro ki.
         Ilingia ta 'ai 'okae ne ta ngwane 'e fasia ma ka tae 'i seeri, tha God kau faa'okaea
         na raoa neri.
         8 Ma lelea sa na 'ai 'e'ete ki ma langi na laua kwasi ki bana ne tae, na raoa neri
         'e tofadoo bana, ma tha God naa kau fala kwakwaelae fuana raoa neri, ma nia ka suungia.
         9 Aia, imole kwaimani ki 'ae, sui boroi 'ana na baelameli fuamolu ka 'urineri, kameli
         meli thaitamana bo 'ameli na manata mamanalae kamolu ki 'e suukwai ma 'e langi si
         sui, sulia molu too naa 'ana si doo 'okae ki sulia na mooria faalu ne tha God 'e fala
         naa fuamolu.
         10 Tha God 'e 'o'olo ka lealado bana. Nia 'e langi si manataburo 'ana na raoa 'okae
         ki ne molu ilia, ma 'e langi si manataburo 'ana liothaua kamolu ne molu faatana, 'ana
         si manga molu 'adomia na imole nia ki 'i nao mai, ma 'ana si manga neri laubo.
         11 Ma na liomeli naa ne kamolu sui bo molu ka liothau 'ana imole ki, lelea ka dao 'ana
         fe dani 'i'isi, fasi molu ka ngala na doo ki sui ne molu kwaimaakwali 'ania 'i thalo.
         12 Ma 'e langi meli si dooria thasa molu ka noni 'e'ela. Sui ta, molu ka ilingia 'amolu
         na imole ki ne da manata mamana 'ana tha God ma da ka marabibi, ma 'urineri kera naa
         dau ngala si doo ki ne tha God 'e alangana.
         13 Aia, molu ka manata fasi sulia tha Abraham. Si manga tha God 'e alangai fuana, nia
         'e faasuukwaia na alangaia nia 'ana thatana 'i tala'ana, sulia 'e langi naa ta ngwane
         lau ne baita ka talua tha God 'uria faasuukwailana alangaia neri.
         14 Ma tha God 'e bae 'urii, “'E mamana 'asiana, nau kwau faa'okae 'oe, ma nau kwau fala
         na kwalafa 'oe da ka 'oro.”
         15 Ma tha Abraham 'e marabibi, ma nia ka ngala naa doo ki ne tha God 'e alangana.
         16 Ma lelea sa ta ngwane boroi 'ana ne alangai, nia ka faasuukwaia 'ana thatana ta ngwane
         ne 'e 'inito ka talu nia. Ma 'urineri imole ki sui, da ka manata mamana 'ana alangaia
         suukwai neri.
         17 Aia, ma si manga tha God 'e alangai 'ania fuana tha Abraham, nia 'e dooria na imole
         ki dau ngala si doo neri ki, da ka thaitamana 'okae 'ana ne nia kau faafonoa si baea
         totongenao nia ki fuada. Ma nia ne 'e adea nia ka faasuukwaia na alangaia neri.
         18 Na roo si doo ki ne too ma 'e langi si tatala naa. Na etana si doo ne, na alangaia
         nia tha God. Ma na ruana si doo ne na faasuukwailana alangaia nia 'ana thatana. Ma
         sulia na roo si doo neri ki, kolu thaitamana ne tha God 'e langi si suke. Kolu tafi
         sui naa siana tha God ne 'e lio suli kolu. Ma na alangaia nia tha God ka gwafe kolu
         fasi kolu ka takwe suukwai 'ana kwaimaakwalilae maasia si doo 'okae ki ne tha God
         'e alangana.
         19 Aia, na fiitooa kolu 'ana tha God 'e faasuukwaia na moorilakolu, ilingia ta gwalu
         bae 'e dau suukwai faafia ta baru baita fasi ka langi si lea 'e'ete. Ma kolu ka fiitoo
         'ana tha Jisas ne 'e ruu mai 'i laona si kula ne 'e abu 'asiana 'i laona Beu Abu nia
         tha God 'i thalo.
         20 Tha Jisas ne na foa ni gwau ne 'e totoo si sui ilingia tha Melkisadek. Ma nia ka
         ruu 'i nao 'ani kolu 'i laona si kula 'e abu 'asiana 'uria 'adomilakolu.

1 Tha Melkisadek na ngwane 'inito faafia na maetoaa 'i Salem, ma nia na ngwane ni foa
         nia tha God ne 'inito ka tatha. 'Ana tee si manga, tha Abraham 'e firu fonea fai nonii
         ngwane 'inito ki, ma nia ka siitatha 'ani kera. Ma si manga tha Abraham 'e oli 'uria
         maetoaa nia, nia ka todaa tha Melkisadek sulia tala, ma tha Melkisadek ka fala 'okaelae
         fuana tha Abraham.
         2 Ma tha Abraham ka fala tangafulu 'ana si doo ki ne 'e langgua 'ana firua fuana. Ma
         na maalutana thatana tha Melkisadek ne, “Na ngwane 'inito 'ana 'o'oloa.” Ma nia ne
         'inito faafia na maetoaa 'i Salem, ne maalutana “Na ngwane 'inito 'ana enoenoa.”
         3 Ma 'e langi kolu si thaitamana bo ni ti nee na maka nia, ma ni ti nee na gaa nia,
         ma na kwalafaa nia. Ma kolu si thaitamana bo ta si baea sulia na futalana ma langi
         na maelana. 'Urineri ne tha Melkisadek 'e ilingia bo na Ngwela nia tha God, sulia
         na raoa nia 'ana foalae 'e langi si sui.
         4 Aia, molu ka manata fasi sulia na 'initolana tha Melkisadek, sulia na kokoo abu kolu
         tha Abraham 'e fala naa tangafulu 'ana si doo ki ne 'e langgua faasia maalimae nia
         ki.
         5 Aia, na kwalafaa nia ki tha Lifae ne da foa, na bibirangaa ki 'e thaea da ka ngala
         naa tangafulu 'ana totodaa ki faasia doora kera na Jiu ki, sui boroi 'ana da ka 'ito
         laubo mai faasia kwalafaa tha Abraham.
         6 Ma tha Melkisadek 'e langi si thakatafa mai faasia kwalafaa nia tha Lifae. Sui ta,
         nia 'e ngala bana tangafulu 'ana si doo ki ne tha Abraham 'e ngala mai, ma nia ka
         fala 'okaelae fuana tha Abraham. Tha Melkisadek 'e ade 'urineri, sui boroi 'ana tha
         Abraham 'ana ne tha God 'e alangai fuana.
         7 Ma kolu thaitamana, na ngwane ne fala faa'okaelae fuana ta ngwane, nia 'e 'inito
         ka talua na ngwane ne da fala okaelae fuana.
         8 Ma na ngwane ni foa ki ne da lea mai faasia kwalafaa tha Lifae, da ngala naa tangafulu
         'ana doo ki sui, sui boroi 'ana kera naa dau mae bada. Sui ta, tha Melkisadek nee,
         'e ngala naa tangafulu 'ana doo nia ki tha Abraham, ma kolu thaitamana na Kekedalae
         Abu bae 'e thaea tha Melkisadek 'e moori 'ua.
         9 Na kwalafaa nia ki tha Lifae, da thaitamana da ka ngala na tangafulu 'ana si doo
         ki 'ana si manga neri. Ma kolu tala'ana kolu ka thaea 'ana si manga tha Abraham 'e
         fala naa tangafulu 'ana na doo nia ki fuana tha Melkisadek, tha Lifae laubo 'e fala
         tangafulu 'ana doo ki fuana tha Melkisadek,
         10 sulia tha Lifae 'e futa naa 'i buri 'ana kwalafaa tha Abraham ne fala tangafulu 'ana
         doo ki fuana tha Melkisadek.
         11 Aia, kolu thaitamana si manga tha God 'e fala naa bibirangaa ki fuada kulee ngwane
         'i Israel, nia 'e filia ngwane ni foa ki ne da lea mai faasia tha Lifae fasi da ka
         'inito faafia na bibirangaa neri ki. Ma lelea sa ka ngwaluda fuana ngwane ni foa neri
         ki da ka adea imole ki da ka 'o'olo 'ana raoa kera ki, tha God 'e langi si fala bo
         mai ta ngwane ni foa lau ne ilingia tha Melkisadek. Ma na ngwane ni foa faalu neri
         'e langi si usulia bo tha Aron ne lea mai faasia kwalafaa tha Lifae.
         12 Sulia si manga da talana na ngwane ni foa ki, 'e tala'ana laubo da ka talana na bibirangaa
         nia ki tha Mosis ne da dau faafia.
         13 Ma na Aofia tha Jisas ne da kekeda sulia, 'e langi si thakatafa mai faasia tha Lifae,
         ma ka langi naa ta ngwane lau 'ana kwalafaa tha Jisas ne foa.
         14 Sulia kolu thaitamana tha Jisas 'e futa mai faasia kwalafaa tha Jiuda. Ma tha Mosis
         'e langi si toolamana fasi ta ngwane bana 'ana kwalafaa neri ki ne ka thau 'ana ngwane
         ni foa.
         15 Aia, kolu thaitamana si doo neri ki 'e folaa 'asiana, sulia tee ngwane ni foa 'e'ete
         'e thakatafa lau mai ne 'e ilingia tha Melkisadek.
         16 Ma na ngwane ni foa faalu neri 'e langi lau ta ngwane ni foa sulia 'e futa 'ana kwalafaa
         ngwane ni foa ki. Nia na ngwane ni foa 'ana sulia na suukwaia 'ana mooria nia ne 'e
         totoo firi.
         17 Sulia na Kekedalae Abu bae 'e thaea, “'Oe na ngwane ni foa ne 'o totoo firi ilingia
         tha Melkisadek.”
         18 Kolu thaitamana sui naa na bibirangaa sulia ngwane ni foa, tha God 'e talana teefau,
         sulia na bibirangaa neri 'e langi si 'adomi kolu, ma 'e tofa doo bana.
         19 Sulia na bibirangaa neri, 'e 'afitai 'asiana ka 'olosia bo ta si doo. Ma 'ana si
         manga neri, tha God 'e fala sui naa fuakolu na tala 'okae lau fasi kolu ka lea mai
         'i siana.
         20 Na tala faalu neri 'e 'okae ka tatha, sulia tha God 'e alangai suukwai 'ana si manga
         'e alua tha Jisas ka thau 'ana ngwane ni foa. 'Ana si manga 'e alua naa kwalafaa tha
         Lifae da ka thau 'ana ngwane ni foa, 'e langi nia si alangai suukwai 'urineri.
         21 Sui ta, tha Jisas nee, tha God 'e alua ka thau 'ana ngwane ni foa nia 'ana alangaia
         nia fuana, sulia na Kekedalae Abu bae 'e thaea, “Tha God 'e alangai suukwai, ma 'e
         langi si talana naa manatalana. ‘Ni 'oe 'ou thau 'ana ngwane ni foa ka oli 'alaa.’
         ”
         22 Ma sulia na alangaia suukwai nia tha God 'e 'urineri, kolu thaitamana na alangaia
         ne tha Jisas 'e 'inito faafia, 'e 'okae ka talua na alangaia kwali 'ana bibirangaa.
         23 Aia, tee si doo lau ne adea ma kolu ka thaitamana na alangaia faalu neri 'e 'okae
         ka tatha. Sulia 'i nao mai, na ngwane ni foa ki ne 'ito mai faasia kwalafaa tha Lifae
         da 'oro, sulia si manga ta ngwane 'ada 'e mae, 'e ngwaluda bana 'uria talalana 'ana
         ta ngwane lau.
         24 Ma tha Jisas ne 'e totoo firi, ma na raoa nia 'ana foalae ka totoo firi laubo.
         25 Sulia 'e 'urineri, 'ana si manga ki sui 'e ngwaluda bana fuana tha Jisas ka faamooria
         na imole ki ne da lea mai 'i siana tha God. Sulia tha Jisas 'e moori ka totoo firi,
         fasi nia ka 'adomida 'i maana tha God.
         26 Aia, sulia si doo neri ki, tha Jisas naa na foa ni gwau ne kolu thasi 'uria, sulia
         'e abu 'asiana, ma ka 'o'olo teefau, ma ka langi ta ta'alae 'ani nia. Tha God 'e ngali
         nia faasia na imole ta'ae ki, ma 'e alua ka too 'i thalo.
         27 'E langi si ilingia na foa ni gwau bae ki 'i nao. Sulia na foa ni gwau bae ki 'i
         nao, da tala'ana da ka abulo ta'ae, sulia ni kera na ngwane ki bana. Nia nee adea
         ma da ka fala afuafulae ki sulia dani 'uria lafulana abulota'alae kera ki, sui fatai
         da ka fala afuafulae ki 'uria lafulana abulota'alae kera na imole 'e'ete ki. Ma tha
         Jisas nee, 'e langi nia si ade bo 'urineri, sulia nia si too 'ana ta ta'alae. Tha
         Jisas 'e fala naa moorilana 'uria tee afuafulae nia 'ana tee si manga bo, ma ka langi
         ta foalae lau.
         28 Na bibirangaa faasia tha Mosis, 'e filia naa imole ki ne langi si 'o'olo teefau fasi
         da ka foa. Sui ta, 'e tau na mai 'i burina bibirangaa neri ki, tha God 'e alangai
         ma ka filia naa Ngwela nia. Ma tha God 'e alua tha Jisas na foa ni gwau ne 'e fono
         ma ka totoo firi.

1 Aia, na maalutana si doo ki ne meli bae sulia fuamolu 'e 'urii: Na foa ni gwau kolu
         'e 'okae ka tatha, ma 'e too 'ana fera ne 'e 'inito ka tatha 'i thalo, sulia 'e too
         'i bali aolo 'ana tha God.
         2 Nia 'e ilia na raoa nia foa ni gwau 'i laona si kula 'e abu 'asiana 'i laona 'O'oba
         Abu mamana 'i thalo ne na Aofia 'e thaungana, ma ka langi lau na imole ki ne da thaungana.
         3 Tha God 'e filia naa foa ni gwau ki sui fasi da ka fala na afuafulae fuana tha God.
         Nia 'e 'urineri laubo 'ana foa ni gwau kolu tha Kraes 'e too 'ana tee afuafulae.
         4 Lelea sa tha Kraes 'e too naa 'i laona maetoaa 'i thaegano, nia si rao 'ana foalae,
         sulia kolu too naa 'ana ngwane ni foa 'oro ki ne da fala naa si doo ne na bibirangaa
         nia ki tha Mosis 'e thaea.
         5 Ma si kula abu ne da rao 'i laona 'e ilingia bana si kula abu ne 'i thalo, sui ta,
         'e langi si ilingia 'asiana doo mamana ne 'e too 'i thalo. Sulia si manga tha Mosis
         'e karangi thaungana na 'O'oba Abu nia tha God, tha God 'e thaea fuana ka 'urii, “'Oko
         thaungai 'o'olo naa 'ania sulia si doo nee ku faatana fuamu 'i gwauna tolo.”
         6 Ma na raoa nia tha Jisas 'ana foalae 'e 'okae ka talua na ngwane ni foa ki ne 'i
         molaagali. Sulia nia ne fala alangaia faalu nia tha God ka fuli mamana ne talua alangaia
         bae 'i nao. Na alangaia faalu neri, 'e baita sulia 'e nia 'i laona alangaia suukwai
         nia tha God.
         7 Sui lelea sa na alangaia bae 'i nao 'e rao 'okae bana, 'urineri 'e langi lau ta alangaia
         faalu 'i burina.
         8 Sui ta, tha God 'e rikia na imole nia ki 'e langi da si roosulia alangaia bae 'i
         nao, ma nia ka bae 'urii, “Nau naa na Aofia, ma 'ana si manga neri 'i nao mai, nau
         ku alua ta alangaia faalu 'uria faamoorilana kulee ngwane ki 'i Israel.
         9 Ma na alangaia faalu neri, 'e langi si ilingia bo na alangaia bae 'i nao ne nau ku
         fala fuana kokoo abu kera ki, 'ana si manga ku talai kera mai faasia maetoaa 'i Ijip.
         Kera da si roo bo sulia alangaia neri. Ma sulia si doo neri, nau ku faiburi naa 'ani
         kera.
         10 Na alangaia faalu nee kwau ilia 'uria faamoorilana kulee ngwane ki Israel ne 'e 'urii:
         Nau kwau alua naa bibirangaa nau ki 'i laona manatalada, ma kwau kedaa 'i laona moorilada.
         Ma nau kwau God fuada, ma kera naa na imole nau ki.
         11 Ma 'e langi da si dooria lau ta ngwane fasi ka toodoo fuada suli nau. Sulia 'ana
         fe dani neri, imole ki sui, na ngwane 'inito ki ma na ngwane ki 'i laona toaa, kera
         dau thaitamaku.
         12 Ma nau kwau manatalukea na abulota'alae kera ki, ma kwau manataburo 'ania na garolae
         kera ki.”
         13 Aia, sulia tha God 'e bae sulia na alangaia faalu neri, nia 'e faatana na alangaia
         'i nao 'e kwali naa. Ma kolu ka thaitamana lelea sa ta si doo ne kwali naa, 'urineri
         nia kau muu tataria, ma nia kau langi 'ana naa.

1 Aia, 'i laona alangaia bae 'i nao, tha God 'e fala bibirangaa ki 'uria foalae, ma
         nia ka toodoo laubo sulia na 'O'oba Abu ne 'i molaagali.
         2 Kera da thaungana naa 'O'oba Abu neri 'ana 'abe maku, ma 'e too 'ana roo kade beu
         ki. Na etana kade beu da 'alangia 'ana “si kula 'e abu.” Ma da ka alua kwethu 'i seeri,
         fonea na tefolo, ma na berete 'uria falelana fuana tha God ka too 'i fafona.
         3 Ma da ka daurangana laubo na 'abe maku 'i malutana roo kade beu neri ki. Aia, na
         ruana kade beu da 'alangia 'ana “si kula ne 'e abu ka tatha.”
         4 Ma 'i laona kade beu neri, da alua naa fuli ere ni kwaisuusia ne da thaungana 'ana
         gol. Ma fuli ere ni kwaisuusia neri da naarea na 'ai moko 'okae ki 'i fafona. 'I seeri
         laubo da alua tee fe kisi baita ne da binu faafia 'ana gol. Fe kisi baita neri 'e
         faatana na alangaia nia tha God. Ma 'i laona fe kisi baita neri tee titiu da thaungana
         'ana gol, ma 'i laona da alua na fanga ne da 'alangia 'ana “mana.” Ma 'i laona fe
         kisi baita neri laubo, da ka alua na kubau bae tha Aron ne tanggwasu, ma na roo rebe
         fau bae ki ne tha God 'e kedaa 'ana alangaia 'i fafona.
         5 Aia, ma fe kisi baita neri da alua roo nunui enselo ki 'i fafona. Ma na enselo neri
         ki da too 'ana kukube doo ki ne faatana tha God 'e too 'i seeri. Na kukube doo neri
         ki 'e tegwera 'i fafona si kula ne tha God 'e lafua na ta'alae kera na imole ki. Sui
         ta, 'e langi kwa si toodoo daranini 'okae bo sulia si doo neri ki 'ana si manga neri.
         6 Ma si manga da kwaimaakwali 'ana si doo 'urineri ki 'e sui, na ngwane ni foa ki da
         ka ruu 'i laona etana kade beu 'ana fe dani ki sui 'uria ililana raoa kera ki.
         7 Aia, na ruana mae beu ne da 'alangia 'ana “si kula 'e abu 'asiana,” tee ngwane bo
         ne 'e ruu ma nia naa na foa ni gwau, ma nia ka ruu 'i seeri 'ana tee si manga bo 'i
         laona tee fe ngali. Ma si manga 'e ruu 'i laona, nia ka ngala na 'abu 'uria foalae
         'ania 'uria na lafulana ta'alae nia ki, ma na ta'alae kera na imole ki laubo ne da
         ilia 'ana si manga da lalafusia 'ua.
         8 Aia, fonea si doo neri ki, na Mangoedoo Abu 'e toodoo fuakolu ne 'e langi kolu si
         ruu 'ua 'i laona si kula neri ne 'e abu 'asiana, 'ana si manga na 'O'oba Abu 'e too
         'ua.
         9 Ma si doo neri 'e faamanatai kolu 'ana tee si doo 'ana si manga nee. Nia 'e faamanatai
         kolu 'ana na falelana na falelae ki fonea na afuafulae ki 'e langi si faafaalua manatalada
         na ngwane ki.
         10 Sulia na bibirangaa neri ki 'e bae bo sulia fanga, ma kuulae, ma na faafaalulana
         nonii doo. Ma na bibirangaa neri ki 'e lea bo sulia bali 'ana noni, ma nia ka baita
         bo 'ana lelea ka dao 'ana si manga ne tha God kau talana 'ana ta si doo faalu.
         11 Ma 'ana si manga ne tha Jisas Kraes 'e dao na mai 'uria ililana na raoa nia foa ni
         gwau 'ana tala faalu ne 'okae ka talua tala bae 'i nao. Na 'O'oba Abu nee 'e rao 'i
         laona 'e too 'i thalo, nia 'e 'okae ka tatha ma ka baita talua na 'O'oba Abu 'i molaagali.
         'E langi ta ngwane si thaungana na 'O'oba Abu neri, ma na 'O'oba Abu neri 'e langi
         ka si too 'i laona molaagali nee.
         12 Ma tha Jisas Kraes 'e ruu 'ana tee si manga bo 'i laona si kula abu 'asiana ne too
         mai 'i thalo, ma 'e langi nia ka si ruu lau. Ma 'ana si manga nia 'e ruu, nia si ngala
         mai na 'abuna nanigot ki fonea buluka 'uria afuafulae. Sui ta, nia 'e ruu 'ana fasi
         nia ka fala na 'abuna 'i tala'ana 'uria afuafulae, ma 'urineri nia 'e ilia ka ngwaluda
         fuakolu 'uria toolae 'ana mooria ne totoo firi.
         13 Sulia si doo neri na bibirangaa ki 'e toolamana, lelea sa ta ngwane boroi 'ana 'e
         langi ka si folaa 'i maana tha God, na ngwane ni foa ka faafaalu nia 'ana tangasilana
         'ana 'abuna nanigot, ma na buluka, ma na fua 'ana kae buluka.
         14 Aia, ma lelea sa ka ngwaluda bana fuana ta ngwane ka faafaalu nia bana 'ana 'abuna
         buluka fonea nanigot ki, 'urineri nia 'e tatha 'asiana lelea sa nia 'e folaa 'ana
         'abuna tha Jisas Kraes. Ma 'ana na kwai'adomia nia na Mangoedoo Abu ne 'e totoo firi,
         tha Jisas Kraes ka afuafu 'ana nonina 'i tala'ana fuana tha God, ma 'e langi ka si
         too bo 'ana ta garolae. Ma sulia na 'abuna, nia 'e faafaalua moorilakolu teefau, fasi
         kolu ka rao fuana tha God ne moori mamana. Ma 'e langi kolu si ilia lau ta si doo
         ne ka talai kolu 'uria maea.
         15 Ma sulia 'e 'urineri, tha Jisas Kraes naa na ngwane 'inito faafia na alangaia faalu,
         fasi na imole ki ne tha God 'e soeda, da kau ngala na mooria ne totoo firi ne tha
         God 'e alangana. 'E ngwaluda bana fuana tha God ka ade 'urineri, sulia na maelana
         tha Jisas Kraes. Ma sulia na maelana tha Jisas Kraes, tha God ka lafua naa ta'alae
         kera imole ki ne da ilia 'ana si manga na alangaia bae 'i nao 'e 'inito 'ua faafi
         kera.
         16 Aia, molu ka manata fasi sulia na ngwane ne 'e too ma ka kedaa tee si 'abe doo ne
         faatana lelea sa nia 'e mae, ni ti nee kau ngala na totodaa nia ki. 'Ana si manga
         na ngwane bae 'e kedaa 'abe doo neri 'e mae, nia 'e 'inito fuana ta ngwane lau ka
         faatai mamana 'ana ne 'e mae naa, sui fatai na ngwane ne ka bae sulia 'i laona si
         'abe doo neri ka fi ngala na totodaa neri ki.
         17 Ma lelea sa ngwane bae 'e kedaa si 'abe doo neri ka moori 'ua, na doo ki bae 'e kedaa
         'e 'afitai ka fuli. Ma lelea nia ka mae fatai, na doo ki ne 'e kedaa ka fi fuli.
         18 Nia nee na alangaia totongenao bae tha God 'e dao mamana si manga da tangasia 'ana
         'abu.
         19 'Urineri, tha Mosis 'e toolamana imole ki 'i nao sulia si doo ki sui ne bibirangaa
         'e bae fifii fuada fasi da ka ilia, sui nia ka ngala 'abu faasia buluka ki fonea na
         nanigot ki, ma ka dolaa 'ana kafo. Sui nia ka kurumana ifuna sipsip ne da faa'a'abua
         ma na tharana 'ai ne da 'alangia 'ana “hisop.” Ma nia ka tangasia na buka ne da kedaa
         'ana bibirangaa neri ki, ma ka tangasia laubo 'ana na imole ki.
         20 Ma tha Mosis ka bae 'urii, “Na 'abu neri, 'e faamamanea mamana na alangaia ne tha
         God 'e bae fifii sulia fuamolu fasi molu ka roosulia.”
         21 Nia 'e 'urineri laubo tha Mosis 'e tangasia naa na 'O'oba Abu ne da thaungana 'ana
         maku, ma ka tangasia laubo na doo ki sui 'i laona 'uria na foasilana tha God.
         22 Ma ka 'urineri laubo, na bibirangaa ki 'e thaea ne 'e too 'uria faafaalulana doo
         'oro ki 'ana 'abu. Ma 'e 'urineri laubo, lelea sa 'e langi da si thaumaelia ta doo
         moori ma 'abuna ka igwa, 'e 'afitai tha God ka manatalukea na ta'alae nia ta ngwane.
         23 Ma si doo ki 'uria foasilana tha God 'i molaagali, da ilingia bada nununa na doo
         mamana ki mai 'i thalo, nia nee imole ki da ka faafaalu kera 'ana 'abu 'urineri. Sui
         ta, si doo mamana ki mai 'i thalo 'e dooria na afuafulae ne 'e 'okae ka tatha.
         24 Sulia si manga tha Jisas Kraes 'e fala naa afuafulae nia fuana tha God, nia ka si
         ruu lau mai 'i laona 'O'oba Abu 'i molaagali ne imole ki da thaungana ka ilingia bana
         na nununa 'O'oba Abu mamana 'i thalo. Nia 'e lea 'i thalo, ma 'i seeri ne nia 'e too
         fonea tha God 'uria 'adomilakolu.
         25 Ma sulia fe ngali ki sui, na foa ni gwau kera imole ki 'i Jiu, 'e ruu 'i laona si
         kula abu 'asiana 'ana Beu Abu nia tha God ne 'i molaagali, 'ana tee si manga bo 'i
         laona tee fe ngali 'uria falelana afuafulae 'ana 'abuna doo moori ki. Sui ta, tha
         Jisas Kraes 'e langi si ruu 'ana si manga 'oro ki 'uria falelana afuafulae 'ani nia
         'i tala'ana.
         26 Sulia lelea sa 'e 'urineri, 'ito mai 'ana thafalilana thaungailana molaagali, nia
         'e ngada ka lea lado 'ana si manga 'oro ki. Sui ta, 'ana si manga 'i'isi nee ki, nia
         'e lea mai 'ana tee si manga bo fasi ka lafua ta'alae ki 'ana falelana afuafulae 'ana
         nonina 'i tala'ana. Ma 'e langi nia si ade naa 'urineri lau.
         27 Aia, ma na imole ki 'i laona molaagali nee, da mae 'ana tee si manga bo, sui fatai
         tha God ka fi keto kera.
         28 Ma 'urineri laubo, tha Jisas Kraes 'e mae 'ana tee si manga bo fasi ka afuafu 'uria
         lafulana ta'alae kera na imole 'oro ki. Ma nia naa kau oli lau mai 'i molaagali, 'e
         langi lau 'uria lafulana ta'alae kera imole ki, nia kau oli 'ana mai 'uria faamoorilana
         imole ki ne da kwaimaakwali maakwali nia.

1 Si baea fifii ki ne tha Mosis 'e fala, na nununa bana na doo mamana ki ne 'e 'okae
         ka tatha ne tha Jisas 'e ilia fuakolu. Si baea fifii ki 'e thaea da fala afuafulae
         ka lado bana sulia fe ngali ki sui. Ma kolu ka thaitamana na bibirangaa neri ki, 'e
         'afitai bo ka 'olosia na imole ki ne da foasia tha God.
         2 Lelea sa na afuafulae neri e adea ni ti kera ne da foa ma da ka folaa naa, 'e langi
         da si tala'ana falelana lau ta afuafulae, sulia da thaitamana tha God naa kau manatalukea
         na ta'alae kera ki sui, ma 'e langi da si kwaimanatai lau.
         3 Sui ta, sulia fe ngali ki sui, na afuafulae kera ki 'e faamanata oli kera 'ana ta'alae
         kera ki.
         4 Sulia 'e 'afitai bo na 'abuna buluka ki ma na nanigot ki ka lafua ta'alae kolu ki.
         5 Nia nee 'ana si manga tha Jisas Kraes 'e karangi kau lea na mai 'i laona molaagali,
         nia 'e bae fuana tha God ka 'urii, “'E langi lau afuafulae 'ana doo moori ki ne 'o
         dooria, 'oe 'o kwaimaakwali sui naa 'ana tee nonii doo fuaku.
         6 Sulia 'e langi 'o si nonithathala bo sulia na afuafulae 'ana doo moori ki ne da naarea
         ma na 'abuna doo moori ki 'uria lafulana ta'alae ki.
         7 Sui, nau ku thaea, ‘God 'ae, nau ku dao naa fasi ku ade sulia si tae ki ne 'o dooria,
         ilingia ne da kekeda naa suli nau 'i laona Kekedalae Abu.’ ”
         8 Aia, tha Jisas 'e thaea ne tha God 'e langi si dooria bo na falelae ki ma na afuafulae
         ne da naarea ma na 'abuna doo moori ki 'uria lafulana ta'alae ki. Ma 'e langi nia
         si nonithathala bo sulia si doo neri ki. Ma nia 'e bae 'urineri, sui boroi 'ana na
         baea fifii nia ki tha Mosis da bae sulia afuafulae neri ki.
         9 Ma nia ka bae lau 'urii fuana tha God, “Nau ku dao naa fasi ku ade sulia si doo ki
         ne 'o dooria.” Ma sulia si baea neri, kolu thaitamana tha God 'e lafua naa afuafulae
         'ana na bibirangaa, ma ka talana naa 'ana afuafulae 'ana tha Jisas Kraes.
         10 Ma sulia tha Jisas Kraes 'e ade sulia na kwaidooria nia tha God, ma tha God ka lafua
         naa ta'alae kolu ki, ma ka faafaalu kolu naa. 'E 'urineri, sulia afuafulae nia tha
         Jisas Kraes 'ana nonina 'i tala'ana 'ana tee si manga bo, ma ka langi lau ta afuafulae
         'ana nonina 'ana ta ruana si manga.
         11 Ma na ngwane ni foa ki 'i Jiu da ruu 'i laona Beu Abu ka lado bana sulia fe dani
         ki, ma da ka ilia na raoa kera 'ana afuafulae 'ana si manga 'oro ki. Sui ta, na afuafulae
         neri ki, 'e langi si tala'ana lafulana ta'alae kera imole ki.
         12 Ma tha Jisas Kraes nee, 'e fala afuafulae nia 'ana tee si manga bo 'uria lafulana
         ta'alae ki. Ma nia si dooria kau fala lau ta afuafulae 'ana ta si manga 'e'ete. Ma
         'ana si manga 'e fala naa afuafulae nia 'e sui, nia ka too 'i bali aolo 'ana tha God,
         sulia na raoa nia 'ana afuafulae 'e sui naa.
         13 Ma tha Jisas Kraes kau too bana 'i seeri, ma nia ka kwaimaakwali 'ana si manga ne
         tha God naa kau firu ka siitatha 'ana maalimae nia ki.
         14 Aia, sulia tee afuafulae neri, nia 'e lafua naa ta'alae kolu ki, ma 'e adea ne kolu
         'o'olo ka totoo firi.
         15 Ma na Mangoedoo Abu 'e bae lau sulia si doo neri ki ka 'urii,
         16 “Nau naa na Aofia, ma 'i laona fe dani ne kau dao mai, nau kwau alua ta alangaia
         faalu fuada 'uria faamoorilada ka 'urii: Nau kwau alua na bibirangaa nau ki 'i laona
         manatalada, ma nau kwau kedaa 'i laona moorilada.”
         17 Ma na Mangoedoo Abu ka bae lau 'urii, “Na garolae kera ki ma na abulota'alae kera
         ki, nau kwau manatalukea, ma ka langi kwasi manatatoona lau.”
         18 Aia, si manga tha God 'e manatalukea naa na ta'alae, 'e langi ka si tala'ana na falelana
         lau ta afuafulae 'uria lafulana ta'alae ki.
         19 Dooraku ki 'ae, sulia na maelana tha Jisas, kolu thaitamana kolu kau lea nonirara'a
         'uria ruulae 'i laona “si kula abu 'asiana.”
         20 Sulia tha Jisas 'e thaungana tala faalu fuakolu 'uria lealae mai siana tha God, fasi
         kolu ka too 'ana mooria firi fone nia. Nia 'e ade 'urineri 'ana na afuafulae 'ana
         nonina.
         21 Kolu too naa 'ana tee foa ni gwau 'okae 'asiana ne 'e 'inito faafia imole nia ki
         tha God.
         22 Ma sulia si doo neri ki, kolu kau dao siana tha God fonea na foalae ne mamana, ma
         na manata mamanalae ne 'e suukwai, ma na manatalae ne 'e faalu, sulia kolu thaitamana
         tha God 'e faafaalu kolu naa sulia tha Jisas. Ma kolu kau sisiuabu laubo 'uria faatailana
         tha God ne faafaalu kolu naa.
         23 Kolu thaea fuana ngwane ki ne kolu manata kwaimaakwali naa 'ana tha God. Ma kolu
         kau dau suukwai 'ana fiitooa 'uria si doo bae ki tha God 'e alangana fuakolu, sulia
         kolu thaitamana nia kau faamamanea baelana.
         24 Ma kolu ka manata sulia na kwaidooria kolu kwailiu, fasi kolu ka kwai'adomi fuakolu
         kwailiu, ma kolu ka faatana na liothaua fuakolu kwailiu 'ana doo 'okae ki ne kolu
         ilia.
         25 Aia, 'e langi kolu si too faasia na ofulae 'uria foasilana tha God, ilingia tai imole
         ki ne da ilia. Sui ta, kolu ka ofu fasi kolu ka fala rakealae fuakolu kwailiu, sulia
         kolu thaitamana fe dani 'ana olilana mai na Aofia tha Jisas 'e karangi naa.
         26 Lelea sa kolu thaitamana sui naa na toodoolae mamana ki, ma lelea sa kolu ka ililado
         bo 'akolu 'ana ililana doo ta'ae ki, 'urineri 'e langi ta afuafulae si tala'ana bo
         lafulana garolae kolu ki.
         27 Ma lelea sa ta ngwane ka ade 'urineri, nia ka mau sulia 'e maasia naa na keketoa
         baita, ma na ere 'ako'ako neri, tha God naa kau nagaa 'ana ni ti kera ne da tatae
         suusi nia.
         28 Ma 'ana si manga bae 'e sui na mai, ni ti ne ka aburongo bana 'ana na bibirangaa
         nia ki tha Mosis, ma lelea sa ta olu ngwane ma langi ta roo ngwane daru ka faamamanea
         na ngwane neri 'e garo, 'e langi da si manatainia, da ka thaumaelia bana.
         29 Ma lelea sa ka 'urineri 'ana bibirangaa nia ki tha Mosis, na kwakwaelae ne 'e baita
         ka tatha fuana ni ti ne otenia 'ana Ngwela nia tha God 'i tari'ina. Sulia na abulolana
         ngwane 'urineri 'e faatana ne 'e fiia thasa na maelana tha Jisas Kraes 'e langi si
         'inito bo, ma 'e fiia thasa na alangaia faalu ne 'e tala'ana ka faafaalu nia, 'e langi
         si 'inito laubo. Aia, na ngwane 'urineri 'e bae nagaa na Mangoedoo Abu ne liothau
         'ani nia.
         30 Sulia kolu thaitamana tha God 'e ngata 'urii bae, “Nau ne kwau duumae, ma nau naa
         kwau fala keketoa fuana imole ki, sulia na abulota'alae kera ki.” Ma na Kekedalae
         Abu ka bae lau 'urii, “Na Aofia naa kau ketoa na imole nia ki.”
         31 Lelea sa na God momoori ka dau faafia ta ngwane 'uria tooketalana, na ngwane neri
         naa kau mau 'asiana.
         32 Ma molu ka manatatoona si manga 'afitai 'oro bae ki molu ruu 'i laona, si manga molu
         eta too 'ana folaalae nia tha Kraes.
         33 Da faangada kamolu, ma da ka bae sualangai kamolu 'i maana imole 'oro ki. Ma 'ana
         tai si manga, molu ka nonimaabe 'uria 'adolae fonea na imole kwaimani kamolu ki ne
         tai imole ki da faangada kera 'urineri.
         34 Aia, ma 'ana si manga da alua imole manata mamana ki 'i laona dele, molu ka manatai
         kera, ma molu ka 'adomi kera. Ma molu ka nonithathala bo 'amolu 'ana si manga imole
         ki da laua na totodaa kamolu ki teefau, sulia molu thaitamana molu kau too lau 'ana
         totodaa ki ne 'e 'okae ka tatha ne 'e totoo firi 'i thalo.
         35 Sulia 'e 'urineri, 'e langi molu si mau. Lelea sa molu ka manata mamana suukwai 'ana
         tha God, molu kau ngala si doo ki ne nia e alangana fuamolu.
         36 Molu ka too 'ana marabibilae, fasi molu ka ade sulia kwaidooria nia tha God, ma molu
         ka ngala naa si doo ki nee nia 'e alangana fuamolu.
         37 Sulia na Kekedalae Abu bae 'e bae 'urii, “'E karangi nia kau lea na mai, ma 'e langi
         si tau naa.
         38 Ma na imole 'o'olo nau ki, dau manata mamana ma dau moori. Sui ta, lelea sa ni ti
         boroi 'ani kera ne oli fai buri sulia da mau, 'e langi kwasi nonithathala bo suli
         kera.”
         39 Sui ta, 'e langi kolu si ilingia imole ki ne da lea tau naa 'urineri, ma da ka ngala
         kwakwaelae. Kolu manata mamana 'akolu 'ana tha God, ma nia ka faamoori kolu.
         
            

         
      
   
      
         11
1 Lelea sa kolu ka manata mamana 'ana tha God, kolu thaitamana sui naa, si doo 'okae
         ki ne kolu kwaimaakwali 'ania, kolu kau ngala faasi nia, sui boroi 'ana 'e langi kolu
         si rikida 'ua.
         2 Aia, ma na imole ki 'i nao mai, tha God 'e alafaafida sulia da fiitoona tha God.
         3 Sulia na manata mamanalae kolu ki, kolu thaitamana ne tha God 'e thaungana doo ki
         sui 'ana bae fifiilae nia. Na doo ki sui ne kolu rikia, da 'ito mai faasia na doo
         ki ne 'e langi kolu si rikia.
         4 Tha Ebol bae 'e fiitoona tha God, ma nia ka fala na afuafulae nia fuana tha God ne
         'okae ka talua na afuafulae ne tha Kein 'e fala. Ma sulia na manata mamanalae nia
         tha Ebol, tha God 'e thaea nia 'e 'o'olo, sulia tha God 'e alafaafia na falelae nia
         ki. Sulia tha Ebol 'e fiitoona tha God, si doo ki ne 'e ilia 'e toolamana fuakolu,
         sui boroi 'ana nia ka mae naa.
         5 Ma tha Enok 'e fiitoo 'ana tha God, ma 'e langi nia si mae, sulia tha God 'e ngala
         'uria 'i thalo, ma 'e langi ta ngwane 'i molaagali si rikia lau tha Enok. Ma na Kekedalae
         Abu 'e thaea tha God 'e nonithathala 'asiana sulia tha Enok, ma tha God ka ngali nia
         naa 'uria 'i thalo.
         6 Lelea sa ta ngwane si fiitoona tha God, 'e dodoloa 'afitai bo tha God ka nonithathala
         suli nia. Sulia ni ti ne lea mai siana tha God, nia ka fiitoo naa ne tha God 'e too
         ma ka faa'okaea na imole ki ne da lea mai 'i siana.
         7 Ma tha Noa 'e fiitoona tha God, ma nia ka roosulia na bae fifiilae ki ne tha God
         'e fala fuana sulia na igwa ne kau dao mai. Nia ka manata mamana, sui boroi 'ana nia
         si rikia 'ua na igwa neri. Nia 'e roosulia tha God, ma ka thaungana tee baru baita.
         Ma si manga na kafo baita neri 'e fungu mai, nia fonea na imole nia ki da ka moori.
         Ma si manga 'e ade 'urineri, nia ka faatana ne imole 'e'ete ki da ta'ae ma da tala'ana
         naa ngalilana na kwakwaelae nia tha God. Ma tha God 'e thaea ne tha Noa 'e 'o'olo
         sulia na manata mamanalae nia.
         8 Ma tha Abraham 'e fiitoona tha God, ma nia ka roosulia na baelana. Tha God 'e talai
         nia ka lea faasia maetoaa nia 'uria ta bali fera 'e'ete lau 'ana fera ne tha God 'e
         alangana fasi ka fala fuana. Nia nee tha Abraham ka 'akwasia maetoaa nia, sui boroi
         'ana 'e langi nia si thaitamana 'ua 'i fai nee nia 'e lea 'uria.
         9 Ma si manga 'e dao 'ana bali fera ne tha God 'e alangana fuana, nia ka too ilingia
         na ngwane maadiu 'ana bali fera neri, ma ka too bana 'i laona 'o'oba. Nia 'e 'urineri
         laubo 'ana ngwela nia tha Aesak, ma kokoo nia tha Jakob. Daru thaitamana laubo na
         alangaia ne tha God 'e thaea fuana tha Abraham 'e too laubo fuadarua.
         10 Tha Abraham 'e too 'urineri, sulia 'e kwaimaakwali 'ana maetoaa 'okae ne tha God
         'e thaungana 'i thalo ne 'e totoo firi ma 'e langi si sui.
         11 Ma sulia na fiitooa nia tha Abraham 'e tala'ana ka too 'ana ngwela, sui boroi 'ana
         nia ka ngwaro naa, ma na 'afe nia ni Sera ka 'aba'ato laubo. Ma keerua daru ka too
         'ana ngwela, sulia daru fiitoona ne tha God kau faamamanea alangaia nia.
         12 Sui boroi 'ana tha Abraham ka ngwaro ma 'e karangia kau mae naa, daru too 'ana kwalafaa
         'oro 'asiana. Da 'oro ka ilingia na bubulu ki 'i lofona thalo, ma na one 'i sulia
         asi ne 'e langi si tala'ana naa teemailana.
         13 Aia, na imole neri ki da fiitoona tha God, ma da ka mae fasi 'i nao sui fatai da
         fi ngala doo ki sui ne tha God 'e alangana fuada. Ma da ka manata sulia si doo ki
         nee tha God 'e alangana, ma da ka thaitamana dau ngala 'ana si manga 'e'ete. Ma da
         ka thaea laubo na maetoaa ne da too 'ania, 'e langi lau na maetoaa kera, sulia na
         maetoaa mamana kera ne 'e nia mai 'i thalo.
         14 Aia, ma na imole ki ne da bae 'urineri, da faatana ne da kwaimaakwali 'ana maetoaa
         mamana kera.
         15 Tha Abraham ma na imole neri ki laubo 'e langi da si manata naa 'uria na maetoaa
         kera bae da lea mai faasia. Lelea sa 'e 'urineri, 'e tala'ana bana da ka oli 'uria
         'i seeri.
         16 Sui ta, da rofe 'uria na maetoaa 'okae ne 'e talua na maetoaa bae da 'akwasia mai,
         sulia da kwaimaakwali 'uria na maetoaa kera 'i thalo. Sulia si doo neri, tha God 'e
         nonithathala sulia si manga da 'alangi nia 'ana God kera, sulia 'e kwaimaakwali sui
         naa 'ana maetoaa baita ni toolae mai 'i thalo.
         17 -
         18 Kolu thaitamana tha God 'e alangana fuana tha Abraham, sulia na ngwela nia tha Aesak
         ne na kwalafaa nia kau 'oro 'asiana. Ma si manga tha God 'e ilitoona manata mamanalae
         nia tha Abraham, nia 'e thaea fuana fasi ka thaumaelia tha Aesak 'uria afuafulae 'ania.
         Ma na manata mamanalae nia tha Abraham 'e suukwai fafona na alangaia nia tha God fuana,
         ma nia ka kwaimaakwali 'uria thaumaelilana ngwela muutaia nia tha Aesak fasi ka afuafu
         'ani nia.
         19 Tha Abraham 'e ade 'urineri sulia 'e fiia thasa lelea sa tha Aesak 'e mae, tha God
         'e tala'ana ka tae nia faasia maea. Ma 'e 'urineri 'e ilingia tha God 'e taea mamana
         naa tha Aesak faasia maea.
         20 Tha Aesak laubo, sulia na manata mamanalae nia 'ana tha God, nia ka faa'okaea roo
         ngwela nia ki tha Jakob fonea tha Iso, ma ka faarongo 'ana si tae nee kau dao mai
         fuadarua.
         21 Ma tha Jakob laubo, sulia na manata mamanalae nia, nia 'e faa'okaea na 'alakwa nia
         ki tha Josef 'ana si manga tha Jakob 'e too naa 'uria maelana. Ma nia 'e takwe oro
         oro sulia kubau nia, ma ka foasia tha God.
         22 Ma tha Josef laubo, sulia na manata mamanalae nia, 'ana si manga 'e too naa maasia
         maelana, nia 'e bae ka thaea kulee toaa 'i Israel da kau lea faasia maetoaa 'i Ijip.
         Ma nia ka talaida laubo 'ana si manga neri, si manga kera da lea, da ka ngala laubo
         na 'okina foneda.
         23 Aia, na maka nia tha Mosis laubo fonea gaa nia, daru fiitoo 'ana tha God. Sui boroi
         'ana na ngwane 'inito 'i Ijip ka bae fifii fasi da ka thaumaeli teefau 'ania kae ngwela
         ngwane ki 'i Jiu, daru ka si mau bo. Ma si manga tha Mosis 'e futa, daru ka thaufangana
         sulia olu fe sinali, fasi da si thaumaelia, sulia na ngwela neri na rikilana 'e 'okae
         'asiana.
         24 Ma tha Mosis 'e fiitoona laubo tha God. Ma si manga 'e baita mai, nia ka otenia 'ana
         da ka thaea thasa na thaarii nia tha Fero ne 'e sului nia.
         25 Ma tha Mosis 'e dooria ngadalae fonea na imole nia ki tha God, faasia na too nonithathalalae
         'ana ta'alae ne langi si tau bo.
         26 Ma nia ka manata 'ana thasa 'e 'okae 'uria faangadalana sulia na fiitooa nia 'ana
         na Kraes ne tha God naa kau fala mai. Ma 'e langi nia si manata sulia na totodaa baita
         ne 'e ngala 'i Ijip. Sulia 'e maasia naa doo 'okae ki ne tha God naa kau fala fuana
         'ana si manga ne 'e ni 'ua kau.
         27 Ma sulia na fiitooa nia tha Mosis, nia 'e lea faasia 'i Ijip. Ma 'e langi nia si
         mau bo 'ana rakethasua nia na ngwane 'inito 'i Ijip. 'E ilingia tha Mosis 'e rikia
         tha God ne 'e langi ta ngwane si tala'ana rikilana. 'E 'urineri, tha Mosis ka lea
         na 'ana.
         28 Ma sulia na fiitooa nia tha Mosis, nia 'e thaea fuana kulee toaa 'i Israel da ka
         lea sulia na fafangaa 'ana Tathalae, ma da ka tangasia na 'olofolo 'ana beu kera ki
         'ana 'abuna kae sipsip, fasi na enselo ne tha God 'e fala mai ka langi si thaumaelia
         na ngwela ngwane ulunao kera ki, ma ka tatha dongaa faasia na beu kera ki.
         29 Ma sulia na fiitooa kera kulee toaa 'i Israel, 'e adea ma da ka tala'ana toofololae
         'ana Asi 'A'abua. Sulia tha God 'e tolingia na kafo fasi da ka lea ilingia da fali
         bada 'i fafona thaegano lalanga. Ma 'ana si manga na imole ki 'i Ijip da tarida kau,
         da ka kuu ma da ka mae teefau naa, sulia tha God 'e adea na asi baita neri ka fungu
         lau mai faafida.
         30 Aia, kulee ngwane ne 'i Israel da fiitoo 'ana tha God. Ma si manga da dao 'ana maetoaa
         'i Jeriko, da ka tatha kalia fe labu neri sulia fiu fe dani, sui tha God ka atolia
         naa labu neri 'i thaegano.
         31 Ma tee keni kaubare ne 'e too 'i laona maetoaa neri 'i Jeriko, na thatana ni Rahab,
         nia na keni ne 'e fiitoo 'ana tha God. Sulia si manga roo ngwane ne tha Josua 'e odu
         keerua mai, daru lea agwa mai 'uria rikilana suukwailana na maetoaa neri, ni Rahab
         ka 'adomi keerua. Sui, 'e langi da si thaumaelia ni Rahab, si manga ne kulee ngwane
         ne 'i Israel da thaumaeli teefau 'ana imole ki ne da aburongo 'ana tha God.
         32 Ma nau kwau momolo fasi 'urineri 'ana si baea neri, sulia 'e langi kwa si too naa
         'ana ta si manga 'uria baelae lau sulia na fiitooa kera na ngwane ki ilingia tha Gideon,
         tha Barak, tha Samson, tha Jefta, tha Deved, tha Samuel, ma na profet ki.
         33 Sulia da fiitoo 'ana tha God, ma tai imole 'ada ki da firu ka talua ngwane 'oro ni
         firua ki 'i laona maetoaa baita ki. Ma tai ngwane 'ada da ilia doo 'o'olo ki, ma da
         ka ngala naa si doo ki ne tha God 'e alangana. Ma tai imole 'ada 'ana si manga da
         too karangia na laeon ki, ma 'e langi ta laeon si 'aleda bo.
         34 Ma tai imole 'ada lau, da fiitoo 'ana tha God, ma na ere 'ako'ako baita ka si tharufida
         bo. Ma tai imole 'ada lau, na maalimae kera ki 'e langi da si tala'ana bo thaumaelilada.
         Tai imole ki 'ada, sui boroi 'ana da ka maketho, tha God 'e faasuukwai kera lau. Sui,
         da ka tarida na ngwane ni omea oro 'e'ete ki.
         35 Ma tai keni 'i nao mai, da fiitoo 'ana tha God, ma na ngwela kera ki ne da mae naa,
         da ka moori lau. Aia, ma tai imole ki lau ne da fiitoo 'ana tha God 'i nao mai, ma
         na maalimae kera ki da ka nangasida naa 'uria maea. Sui ta, 'e langi da si dooria
         bo tafilae faasia ngadalae neri, sulia da thaitamai 'okae 'ania ne kera dau tatae
         lau faasia maea 'uria mooria mamana.
         36 Tai imole 'ada ki, na maalimae kera ki da faa'ida kera ma da ka nangasida. Ma tai
         imole 'ada ki da ka kanifaafida 'ana seni ki ma da ka alu kera 'i laona dele.
         37 Tai imole 'ada ki laubo, da 'uida 'ana fau lelea da ka mae. Ma tai imole ki lau da
         kwae fogeda 'ana roo bali doo ki. Ma tai imole ki 'ada da thaumaelida 'ana 'ila ni
         firu ki, sulia na fiitooa kera. Ma tai imole ki 'ada, da ka 'afi 'ana 'ungana sipsip
         fonea nanigot, sulia da siofaa 'asiana. Ma na maalimae kera ki da ka malaliita kera
         ma da ka faangada kera.
         38 Ma na imole ki 'i laona molaagali nee 'e langi da si tala'ana naa too kwaimanilae
         fonea imole 'o'olo neri ki. Ma tai imole 'ada ki da 'akwasia naa beu kera ki, da ka
         tatha kwailiu bada ilingia na ngwane ki ne 'e langi da si too bo 'ana ta maetoaa.
         Da ka too 'i laona bali fera kwasi ki, ma gwauna tolo ki, ma 'i laona maa'ofi ki,
         ma na kilu ki 'i laona thaegano.
         39 Aia, tha God 'e nonithathala 'asiana sulia na imole neri ki, sulia na fiitooa kera,
         sui ta, da si ngala bo doo ki sui ne tha God 'e alangana fuada,
         40 sulia tha God 'e manata sulia doo 'okae ki ne kolu too 'ua maasia. Nia 'e dooria
         imole neri ki da ka too maasia fasi kolu ka 'ado laubo foneda, 'ana si manga nia 'e
         fala naa doo 'okae ki ne 'e alangana.

1 Aia, ma na imole 'oro ki ne da manata mamana 'ana tha God 'urineri, 'e ilingia da
         too fone kolu 'ana si manga neri, ma da ka lilio 'uria si tae ne kolu ilia. Nia nee
         kolu ka fala ekwatai naa 'ana doo ki sui ne 'e faatau kolu, ma na ta'alae ki ne 'e
         dau suukwai faafi kolu. Sulia kolu ilingia na imole ki ne da fita 'ana thatholae baita.
         Ma kolu ka fita suukwai, lelea kolu ka dao 'ana si kula ne kolu kau faasuia 'ania.
         2 Ma si manga kolu fita 'urineri, kolu ka alua maakolu 'ana tha Jisas, sulia nia nee
         na 'aena manata mamanalae kolu ki. Nia 'e falania 'i tala'ana ka mae 'ana 'airarafolo.
         Ma 'e langi nia si manata sulia na 'idalae 'ana maea 'urineri, sulia 'e thaitamana
         nia kau too 'ana nonithathalalae 'i buri. Ma 'ana si manga nee, nia 'e too naa 'i
         bali aolo 'ana tha God, si kula 'ana 'initooa.
         3 Molu ka manatatoona na 'afitaia bae da ilia 'ana tha Jisas si manga na ngwane ta'ae
         ki da ote kera 'ani nia. 'Urineri, 'e langi na manatalamolu si maketho 'ana manata
         mamanalae kamolu ki.
         4 Molu ka suukwai 'uria firulae fonea bibirangaa 'ana ta'alae. Sui ta, ta ngwane 'amolu
         'e langi si mae 'ua 'ana firulae fonea ta'alae.
         5 Ma 'e langi molu si manataburo 'ana si baea ni faasuukwailamolu bae tha God 'e thaea
         fuamolu na ngwela nia ki, bae 'e 'urii, “Ngwela nau 'ae, 'oko fafurongo 'okae si manga
         na Aofia 'e ngatafi 'oe. Ma si manga nia 'e toodoo fuamu, na manatalamu si maketho.
         6 Sulia na Aofia 'e ngatafia na imole ki ne 'e liothau 'ani kera. Ma nia ka fala kwakwaelae
         fuana imole ki ne 'e alafaafida fasi da ka thau 'ana ngwela nia ki.”
         7 Molu ka takwe suukwai si manga molu daotoona 'afitaia, ma molu ka alamatana tha God
         ka 'olosi kamolu, sulia si doo neri 'e faatana ne tha God 'e tanggi suli kamolu, ka
         ilingia naa ngwela nia ki.
         8 Tha God 'e tala'ana ka 'olosia ngwela nia ki sui. Ma lelea sa 'e langi nia si 'olosi
         'oe, tama 'oe langi lau ngwela mamana nia.
         9 Ma si manga na maka kolu ki 'i see 'i laona molaagali nee, da 'olosi kolu, ma kolu
         ka faare baita 'ani kera. Ka 'urineri laubo, kolu ka alamatana Maka kolu 'i thalo
         ka 'olosi kolu, ma kolu ka too 'ana mooria ne totoo firi.
         10 Aia, na maka kolu ki 'i laona molaagali nee, da 'olosi kolu sulia kae si manga bo,
         sulia na bibirangaa ne da thaitamana 'e 'okae. Ma tha God 'e 'olosi kolu fasi ka 'adomi
         kolu, ma 'e 'olosi kolu fasi kolu ka too 'o'olo laubo ilingi nia.
         11 Ma si manga da 'olosi kolu, kolu ka kwaimanatai sulia 'e fii kolu. Sui ta, 'i burina
         ne 'e 'olosi kolu, kolu thaitamana kolu kau too 'ana enoenoa sulia na abulolakolu
         naa kau 'o'olo.
         12 Nia nee, molu ka takwe suukwai, ma molu ka dau suukwai 'ana manata mamanalae kamolu.
         13 Ma molu ka lea sulia na tala 'o'olo, fasi na imole ki ne manata mamanalae kera 'e
         maketho, da si failuka 'ana manata mamanalae kera, na manata mamanalae kera neri 'ana
         kau suukwai.
         14 Molu ka thasi 'uria toolae 'ana enoenoa fonea imole ki sui. Ma molu ka thasi suukwai
         fasi na abulolamolu ka 'o'olo teefau. Lelea sa na moorilakolu 'e langi si 'o'olo,
         'e 'afitai kolu ka rikia na Aofia.
         15 Molu ka ade suukwai fasi ka langi ta imole 'amolu si otenia 'ana na liothaua nia
         tha God. Ma 'e langi molu si alamatana ta imole ka nagaa na manata mamanalae kamolu
         ki, ilingia ta 'ai bae too 'ana fufue doo lilinge ki ma ka nagaa naa imole ki.
         16 Molu ka lilio 'okae fasi ka langi ta imole si kaubare ma kera da si manata baita
         'ana tha God ilingia tha Iso. Tha Iso 'e usi 'ana mamanaa nia na ngwela ngwane 'i
         nao 'uria tee si titiu fanga bana.
         17 Ma kolu thaitamana, 'i burina ne 'e ade 'urineri, tha Iso ka fi dooria maka nia ka
         faa'okae nia. Sui ta, maka nia 'e otenia 'ana, ma ka faa'okaea 'ana na doorana, sulia
         'e 'afitai naa 'uria olitailana si doo ki ne nia 'e foli sui naa 'ania, sui boroi
         'ana nia ka gwafea maka nia 'ana angia.
         18 Na tale 'uria daolae 'i siana tha God ne kolu lea sulia, 'e langi si ilingia bo na
         tale ne kulee toaa ki 'i Israel da lea sulia 'i nao. Sulia si doo ne da dao karangia,
         da tala'ana rikilana, ma da ka tala'ana thamotoolana. Sulia 'i seeri gwe tolo 'i Saenae
         na ere 'e tharu 'ania, ma ka rorodoa 'i seeri, ma na thauthau ka suukwai.
         19 Ma da ka rongoa na lingena bungu, ma na lingena tha God 'e 'ai baita. Ma si manga
         imole neri ki da rongoa naa lingee doo neri, da ka mau, ma da ka gania fasi nia si
         bae lau.
         20 Sulia da mau 'asiana 'ana baelana tha God ne 'e bae 'urii, “Lelea sa ta ngwane ma
         langi ta doo moori boroi 'ana ne fikoa gwe tolo neri, molu ka 'uia 'ana fau lelea
         ka mae bo.”
         21 Ma sulia si doo ki ne da rikia 'ana si manga neri 'e kwaifemaungi 'asiana, tha Mosis
         boroi ka thaea, “Nau ku mau ma ku lebelebe naa.”
         22 Ma si manga neri, kolu si dao karangia naa si doo 'urineri. Sulia kolu dao naa 'ana
         tolo 'i Saeon, na maetoaa nia tha God ne 'e moori, na maetoaa baita 'i Jerusalem 'i
         thalo. Nia naa si kula nee ofulana molee enselo ki da too 'ania.
         23 Kolu ofu mai fonea na ngwela totongenao nia ki tha God ne da nonithathala 'asiana,
         ma na thatada da ka kedaa mai 'i thalo. Ma kolu ka dao naa siana tha God ne tooketaa
         na imole ki sui. Ma kolu ka dao laubo siana mangoda na imole 'okae ki ne tha God 'e
         'olosida.
         24 Ma kolu ka dao naa siana tha Jisas, na ngwane ne thaungana alangaia faalu 'usi kolu
         fonea tha God. Sulia na 'abuna ne igwa, kolu kau ngala si doo 'okae ki, sui ta, na
         'abuna tha Ebol 'e langi si fala doo 'okae neri ki.
         25 Molu ka roosulia baelana tha God. Sulia na imole bae ki da otekera 'ana roosulilana
         tha God 'i gwauna tolo 'i Saenae, da ngala naa kwakwaelae baita. 'Urineri laubo, lelea
         sa molu ka otekamolu 'ana na ngwane ne bae mai fuakolu faasia 'i thalo, molu kau ngala
         laubo kwakwaelae.
         26 'E tau na mai, na molaagali nee 'e 'isu sulia lingena baelana tha God. Sui si manga
         neri, nia 'e alangai ka 'urii, “Ta si manga lau, nau kwau 'isua molaagali nee ma na
         lofothalo laubo.”
         27 Ma si baea neri, “ta si manga lau” 'e faatana tha God naa kau 'isua doo ki ne 'e
         thaungana, ma ka lafuda teefau, fasi na doo ki ne 'e too ngado bo ne ka ore.
         28 Sulia kolu too 'i laona 'initooa ne suukwai ka totoo firi, kolu kau faabaitaa tha
         God, ma kolu kau faanonithathala tha God 'ana foasilana ma faatailana faabaitalae.
         29 Sulia na God kolu, 'e tala'ana faafunuilana imole ki 'ana ere.

1 Kamolu bare doora ki bo 'ana tha Kraes, molu ka takwe suukwai 'ana liothaua fuamolu
         kwailiu.
         2 'E langi molu si manataburo 'ana konitailana imole dao ki. Sulia tai imole ki da
         konitana ngwane ki 'i laona beu kera, sui ta, 'e langi da si thaitamana bo ne na ngwane
         neri ki na enselo ki bana.
         3 Aia, molu si manataburo laubo 'ana imole ki ne da too 'i laona dele. Molu ka tanggi
         'okae sulida, ilingia ne molu too foneda 'i laona dele. Ma molu ka 'adomia laubo na
         imole ki ne da too 'ana 'afitaia ki, ilingia ne molu too laubo 'ana 'afitaia foneda.
         4 Aia, nia 'e 'okae fuamolu teefau fasi molu ka faabaitaa na too ofulae 'ana arailae.
         Molu ka too mamana fuana arai kamolu ki ma 'afe kamolu ki. Sulia tha God kau fala
         kwakwaelae fuana ni ti ne abulolana 'e oengwanea ma ka kaubare 'ana oea.
         5 Aia, molu ka nonilaa faasia doorilana malefo 'oro. Ma molu ka nonithathala sulia
         si doo ki ne molu too 'ania. Sulia tha God bae 'e thaea, “'E langi kwasi lea faasi
         kamolu, ma ka langi kwasi otenau 'ani kamolu.”
         6 Sulia 'e 'urineri, kolu ka bae nonirara'a 'urii, “Na Aofia naa na ngwane kwai'adomi
         nau. Sulia si doo neri, 'e langi kwasi maungia bo ta si doo na ngwane ki da ilia 'ani
         nau.”
         7 'E langi molu si manataburo lau 'ana ngwane baita kamolu ki ne da toodoo fuamolu
         ka sui naa 'ana baelana tha God. Molu ka manata sulia na mooria 'okae kera ki fonea
         na maelada. Ma molu ka ade sulia na manata mamanalae kera ki.
         8 Tha Jisas Kraes 'e totoo si tatala. Nia 'e bobola bana ilingia 'i rooki, ma 'i tari'ina,
         ma si manga ne 'e nia 'ua kau.
         9 Ma molu ka too faasia faamamanelana toodoolae 'e'ete ki ne 'e langi si mamana. Liothaua
         nia tha God fuakolu ne faasuukwaia na moorilakolu. 'Urineri ne ka 'adomi kolu, sui
         ta, na roolae sulia na bibirangaa 'ana fanga ki, 'e langi si 'adomi kolu bo.
         10 Sui ta, na imole ki ne da lado lealae sulia bibirangaa ki 'i Jiu 'ana afuafulae,
         'e langi da si too 'ana ta suukwaia 'uria ngalilana doo 'okae ki ne lea mai faasia
         afuafulae nia tha Kraes.
         11 Molu thaitamana, si manga ne kulee toaa 'i Israel da fala afuafulae sulia da dooria
         na faafaalulada faasia na ta'alae kera ki, na foa ni gwau ka ngala mai na 'abu na
         doo moori ki 'i laona na Beu Abu 'ana “si kula ne 'e abu 'asiana.” Aia na nonii doo
         ki ne da afuafu 'ania, ka tharufia 'i maa faasia 'i laona maetoaa.
         12 Ma nia nee adea tha Jisas boroi ka mae laubo 'i maa faasia maetoaa 'i Jerusalem,
         fasi ka faafaalua na imole ki faasia na ta'alae kera ki 'ana na 'abuna.
         13 Nia nee si doo ne adea kolu ka lea laubo 'i maa faasia maetoaa 'i Jerusalem fasi
         da ka faa'ida kolu ilingia ne da ilia 'ana tha Jisas.
         14 Sulia 'i laona molaagali nee, 'e langi kolu si too 'ana ta maetoaa ne totoo firi.
         Sui ta, kolu kwaimaakwali 'ana maetoaa 'i thalo ne kau dao mai.
         15 Nia nee, kolu ka faabaitaa tha God 'ana si manga ki sui. Na tangolae neri, nia naa
         na afuafulae kolu fuana tha God sulia tha Jisas nee kolu thaea 'ana Aofia kolu.
         16 'E langi molu si manataburo 'ana ade 'okaelae ma na 'adomilamolu kwailiu. Sulia na
         abulolae 'urineri ne 'e ilingia na afuafulae laubo ne tha God 'e nonithathala sulia.
         17 Molu ka roosulia na ngwane naonao kamolu ki. Da liosulia na mangomolu, ma dau faarongo
         'ania raoa kera ki fuana tha God. Ma lelea sa molu ka roosulia na baelada, da ka nonithathala
         'asiana sulia na raoa kera ki. Ma lelea sa 'e langi molu si roo bo suli kera, kera
         dau kwaimanatai sulia na raoa kera ki, ma 'e 'afitai da ka 'adomi kamolu.
         18 Ma molu ka ililado 'ana foalae fuameli. Kameli meli thaitamana ne 'e langi ta si
         doo ta'ae bo 'i laona abulolameli, sulia meli thasi 'uria ililana doo 'okae ki 'ana
         si manga ki sui.
         19 Ma nau ku gani kamolu, fasi molu ka foa fuaku, fasi tha God ka olitai 'ali'ali mai
         'ani nau 'i siamolu.
         20 Tha God 'e taea na Aofia kolu tha Jisas faasia maea. Ma sulia na afuafulae nia tha
         Jisas 'ana maelana, nia 'e ilingia ta ngwane ne 'e liosulia sipsip nia ki. Ma tha
         God 'e thaungana na alangaia faalu 'ana afuafulae nia tha Jisas. Ma na alangaia neri
         'e langi si sui.
         21 Aia, nau ku foa fasi tha God 'ana enoenoa nia kau fala doo 'okae ki sui ne molu 'atongia
         fasi molu ka ilia si doo ki ne nia 'e dooria. Ma nau ku foa laubo fasi tha Jisas Kraes
         ka 'adomi kamolu, ma molu ka ilia doo ki ne tha God 'e nonithathala sulia. Ma kolu
         ka faabaitaa tha Jisas Kraes ne 'e totoo firi! Iuka ka 'urineri naa.
         22 Doora nau ki 'ae, nau ku gani kamolu fasi molu ka fafurongo noni maabe 'uria si baea
         nau ki 'uria faasuukwailamolulae. Sulia na kekedalae nau, 'e langi si tikwa bo.
         23 Nau ku dooria ku faarongo kamolu 'ana doora kolu tha Timoti 'e kotho naa 'i maa faasia
         na dele. Lelea sa nia 'e dao 'ali'ali mai 'i see, nau ku talaia fone nau si manga
         ku lea kau 'ana siamolu.
         24 Molu ka fala si baea 'okae kameli ki fuana ngwane naonao kamolu ki teefau, ma fuada
         na imole nia ki tha God sui bo ne da too fone kamolu. Na doora kolu ki faasia 'i Itali,
         da fala laubo si baea 'okae kera ki fuamolu.
         25 Nau ku foa fasi tha God ka liothau 'ani kamolu teefau.JemesJemesJemesJemesJemes

1 Nau tha Jemes na ngwane ni rao nia tha God ma tha Jisas Kraes na Aofia. Na bae 'okaelae
         nau ki fuamolu imole nia ki sui bo tha God, ne molu too 'ana si kula ki sui 'i laona
         molaagali.
         2 Nau ku 'alangi kamolu 'ana dooraku ki sulia tha God naa na Maka kolu teefau. Si manga
         molu daotoona ilitooa 'oro 'e'ete kwailiu ki, molu ka nonithathala, ma molu ka manata
         sulia si doo neri kau 'okae fuamolu.
         3 Molu thaitamana, si manga molu kau daotoona ilitooa, molu ka takwe suukwai 'ana manata
         mamanalae kamolu ki, 'urineri na manata mamanalae kamolu 'e suukwai 'asiana.
         4 Molu ka takwe suukwai 'urineri lelea ka dao 'ana suilana molaagali, fasi molu 'okae
         teefau ma molu ka si oli kukuru 'ana ta si doo.
         5 Sui ta, lelea sa ta imole 'ani kamolu 'e langi si too 'ana liotooa 'uria takwelae
         suusia ilitooa, nia ka gania tha God, ma tha God kau fala fuana. Sulia tha God 'e
         nonithathala 'asiana 'uria falelana mai doo 'oro ki fuana imole ki sui, ma 'e langi
         si ekwatana bo ta imole ne 'e gani nia.
         6 Si manga ta imole 'e gania tha God, nia ka fiitoo 'ana tha God ma ka langi si manata
         ruarua lelea sa 'e dooria kwai'adomia. Ma lelea sa ta imole ka manata ruarua 'urineri,
         nia 'e ilingia na nanafo 'i asi bae na thauthau 'e thaulia ma ka tagalangana bana.
         7 -
         8 Na imole 'urineri, 'e too 'ana roo si lioe ngwane 'ana abulolana teefau, sulia na
         manatalana 'e langi si ngado 'ana tee si doo. Sulia 'e 'urineri, nia si fiia bo thasa
         na Aofia kau fala ta si doo fuana.
         9 -
         10 Doora nau ki 'ae, sui boroi 'ana tai ngwane 'amolu da ka siofaa ma tai ngwane da
         ka totoda, kamolu sui bo molu ka nonithathala, sulia tha God 'e faa'initooa na ngwane
         siofaa ki, ma ka faafaekwaa na ngwane totoda ki. Sui boroi 'ana ta ngwane 'e totoda
         ka baita, na doo 'oro nia ki kau funu, ilingia na takana 'ai 'okae ki ne da afurangga,
         ma ka too bo sulia kae si manga kukuru.
         11 Ma si manga na thato 'e tae mai ma ka thatofia takana 'ai neri ki, da ka kuku, ma
         da ka mae naa, ma da ka 'asida naa 'i thaegano, ma na kwangalada kau sui laubana.
         Ma ka 'urineri laubo fuana na ngwane totoda, nia kau mae laubo si manga nia 'e ilia
         raoa 'ana konilana malefo fuana 'i tala'ana.
         12 Ka 'oilakea fuana imole ne 'e daotoona ilitooa 'oro ma na manata mamanalae nia ka
         ngado bana. Sulia, si manga na imole 'e manata mamana ma ka suukwai 'i laona na ilitooa
         ki, tha God kau fala mooria ne 'e totoo firi fuana. Na mooria ne totoo firi neri,
         tha God ne 'e alangana fuana imole ki ne da liothau 'ani nia.
         13 'E langi si 'okae fuana ta imole thasa tha God naa ne fala ilitooa fuana 'uria ililana
         ta si doo ne ta'ae. 'E langi si 'okae fasi nia ka manata 'urineri, sulia tha God 'e
         'afitai ka ilitoona ta ngwane 'uria ililana ta si doo ta'ae, ma 'e 'afitai laubo fuana
         ta imole ka ilitoona tha God 'uria ililana ta si doo ta'ae.
         14 Na kwaidooria ta'ae nia ngwane 'i tala'ana ne 'e ilitoona ma ka are nia 'uria ililana
         doo ta'ae.
         15 Ma na kwaidooria ta'ae neri kau baita ma ka thau 'ana ta si doo ne ta'ae 'asiana.
         Ma si manga si doo ta'ae neri 'e baita, nia kau thaumaelia ngwane.
         16 Nia nee, doora 'okae nau ki 'ae, 'e langi molu si fiia thasa na ilitooa 'uria ta'alae
         'e 'ito mai faasia tha God.
         17 Sulia na doo 'okae ki sui ne 'ito mai faasia tha God 'i thalo. Ma 'e 'afitai fuana
         tha God ka bulasia bibirangaa nia 'i tala'ana. Sulia nia 'e langi si ilingia na doo
         ki 'i lofona thalo ne 'e thaungana da ka rara mai, ma da ka 'idu, ma da ka tatala,
         ma da ka rorodoa.
         18 Tha God 'e fili kolu ma ka fala mooria ne totoo firi fuakolu 'ana bae mamanalae nia.
         Ma 'ana na doo ki sui ne tha God 'e thaungana, kolu imole ki naa na doo ki ne 'e 'okae
         ka tatha.
         19 Doora 'okae nau ki 'ae, molu ka manata 'okae sulia na baelaku ne 'e 'urii: Molu ka
         'ali'ali 'uria fafurongolae, ma ka langi molu si 'ali'ali 'uria baelae, ma ka langi
         molu si rakethasu 'ali'ali.
         20 Lelea sa ta imole ka rakethasu, 'e 'afitai nia ka ilia ta si doo 'o'olo ne tha God
         'e dooria.
         21 Nia nee molu ka failuka naa 'ania ililana doo ta'ae ki, ma molu ka abulo naa faasia
         ta'alae kamolu ki teefau. Ma molu ka noni maabe 'uria roolae sulia baelana tha God
         ne alua naa 'i laona moorilamolu, ma 'e tala'ana kau faamoori kamolu.
         22 'E langi molu si suke kamolu 'i tala'amolu, alamia molu manata 'amolu thasa na rongolana
         bana baelana tha God 'e 'okae. 'E langi si 'urineri lau! 'E langi molu si fafurongoa
         bo 'amolu na baelana tha God, sui molu ka roosulia laubo si doo ki ne nia 'e thaea.
         23 Na ngwane ne 'e rongoa bana si baea nee ki, ma 'e langi si ade bo sulia si doo ki
         ne 'e rongoa, 'e ilingia na ngwane ne 'e rikia bana nununa maana ne 'e bilia 'i laona
         rebe iroiro.
         24 Ma na ngwane neri, 'i burina ne 'e lio 'okae 'ani nia 'i tala'ana, nia ka lea naa
         'ana, ma ka manataburo 'ali'ali naa 'ana maana 'e lio 'urifita bae.
         25 Sui ta, na ngwane ne 'e lilio 'okae 'ana bibirangaa nia ki tha God, ma nia 'e langi
         si rongoa bana ma ka manataburo 'ania, ma ka ilia si doo ne na bibirangaa ki 'e thaea,
         tha God kau faa'okae nia 'ana si doo ki sui ne nia 'e ilia. Sulia na bibirangaa nia
         ki tha God ne 'e 'okae teefau, ma ka faanonilaa na imole ki.
         26 Lelea sa ta imole 'e fiia thasa nia 'e lea naa sulia bibirangaa nia ki tha God, sui
         nia 'e langi si dau faafia bo baelana, nia 'e suke nia bana 'i tala'ana, ma na foalae
         nia ki 'e langi si mamana bo.
         27 Tha God na Maka kolu 'e thaitamana bana ngwane ki ne da foasi mamana 'ani nia, ma
         da ka ilia si doo 'okae ki fuana imole ki, ilingia 'adomilana gwe 'oru ki, ma na ngwela
         inomae ki ne da too 'ana 'afitaia ki. Na ngwane 'urineri ki, 'e langi da si alamatana
         doo ta'ae ki 'i laona molaagali ka nagaa bibirangaa 'okae kera ki.

1 Doora 'okae nau ki 'ae, sulia molu manata mamana 'ana tha Jisas Kraes na Aofia kolu
         ne 'e 'inito, 'e langi molu si kwai'ilisi bo 'i malutana imole ki 'ana rikilana bana
         bali 'ana nonii doo.
         2 -
         3 Lelea sa ta roo ngwane daru dao mai 'ana ofulae kamolu, ta ngwane ne na ngwane totoda
         ma ta ngwane ai ka siofaa. Na ngwane totoda neri 'e 'afi 'ana maku 'okae 'asiana ki,
         ma ka alua fe kome 'okae 'i 'abana ma na doo ngwaasinasina 'ana kakauna. Ma si manga
         molu rikia 'ana, molu ka faa'initooa, ma molu ka bae 'urii, “Lea mai, 'oko too 'okae
         'amu 'i see.” Sui, na ngwane siofaa neri 'e 'afi mumuu bana 'ana na mumui maku, molu
         ka bae 'urii, “O takwe kau 'i see loko, ma langi 'o gooru 'amu 'i thaegano 'i ninimana
         'aeku.”
         4 Lelea sa molu ka ade 'urineri, molu garo 'asiana, sulia molu tolingia imole ki 'urineri,
         ma molu ka kwai'ilisi sulia na manatalae ngwane kamolu ki ne 'e ta'ae.
         5 Nia nee, doora nau ki 'ae, molu fafurongo fasi mai. Tha God 'e filia imole ki ne
         da siofaa 'i laona molaagali nee fasi da ka too 'ana manata mamanalae baita. Ma nia
         ka filia imole 'urineri ki fasi da ka too 'ana 'initooa ne 'e alangana naa totongenao
         'uria falelana fuada na imole ki ne da liothau 'ani nia.
         6 Sui ta, kamolu nee molu faasiofaa 'asiana imole siofaa ki. 'Urineri, ni ti kera ne
         da ilia na ta'alae fuamolu, ma da ka ngali kamolu 'uria keketoa? Na ngwane totoda
         neri ki naa!
         7 'Urii ma kamolu molu thaea thasa ni ti ne nagaa thata 'okae nia tha Jisas Kraes ne
         molu too laubo 'ana? Na ngwane totoda neri ki banaa!
         8 Lelea sa molu ka roosulia na bibirangaa nia na Aofia ne 'e baita ka tatha, 'urineri
         tama nia 'e 'okae laubo fuamolu. Na Kekedalae Abu ki 'e thaea ka 'urii, “Molu ka liothau
         'ana imole ki sui bo ka ilingia laubo ne molu liothau 'ani kamolu 'i tala'amolu.”
         9 Sui ta, lelea sa molu ka kwai'ilisi 'i malutana imole ki 'ana rikilana bana bali
         'i maa, 'urineri molu garo naa. Na bibirangaa ki ne faatana molu garo naa.
         10 Molu thaitamana, lelea sa ta ngwane ka roosulia doo ki sui ne bibirangaa ki 'e thaea,
         sui ta, tee si doo bana 'ana bibirangaa neri ki ne ngwane neri 'e langi si roosulia,
         nia 'e 'oia naa na bibirangaa neri ki teefau.
         11 Sulia tha God 'e bae 'urii, “'E langi molu si kaubare.” Ma nia ka bae laubo 'urii,
         “'E langi molu si thaungwane.” Lelea sa ta ngwane si kaubare, sui nia ka thaungwane,
         nia 'e 'oia naa bibirangaa neri ki.
         12 Na bibirangaa neri ki 'e faanonilaa imole ki faasia ta'alae, ma na bibirangaa neri
         ki laubo ne tha God kau tooketa kamolu 'ania. Nia nee, molu ka lilio 'okae 'uria si
         doo ki ne molu thaea ma molu ka ilia.
         13 Sulia si manga tha God 'e ketoa 'ana imole ki, nia 'e langi si manatainia ta ngwane
         ne 'e langi si manatainia imole 'e'ete ki. Ma na ngwane ne kwaimanatai ma ka ade 'okae
         fuana imole ki, tha God kau manatainia, ma kau ade 'okae fuana 'ana si manga ne nia
         kau ketoa imole ki.
         14 Doora 'okae nau ki 'ae, 'e langi si 'okae fasi ta ngwane ka thaea thasa nia 'e manata
         mamana 'ana tha God, lelea sa nia 'e langi si ilia bo ta si doo 'okae 'uria faatailana
         manata mamanalae nia. Na manata mamanalae 'urineri 'e 'afitai ka faamoori nia.
         15 Lelea sa ta doora 'amolu, ma langi ta ngwaingwane 'amolu 'e langi si too 'ana ta
         si maku ma langi ta si fanga,
         16 ma molu ka bae bamolu 'urii fuana, “'E langi 'oe 'o si manata 'a'abo lau, 'o lea,
         ma 'oko 'afi 'okae 'amu, ma 'oko fanga abusu 'amu.” Lelea sa molu ka bae 'urineri,
         ma ka langi molu si fala bo ta si doo 'uria 'adomilana, 'urineri 'e langi lau na kwai'adomia
         neri.
         17 Nia nee, lelea sa ta imole ka thaea thasa 'e manata mamana 'ana tha God, sui ta 'e
         langi si ilia bo ta si doo 'okae, na manata mamanalae 'urineri 'e langi si mamana
         bo.
         18 Alamia ta imole ka bae bana 'urii, “Tai imole ki da manata mamana 'ana tha God, ma
         tai imole 'e'ete ki da ka ilia doo 'okae ki.” Sui ta, nau ku thaea, lelea sa ta imole
         'e langi si ilia doo 'okae ki, nia 'e faatana ne na manata mamanalae nia 'ana tha
         God 'e langi si mamana bo. Sulia na ngwane ne manata mamana, nia kau faatana laubo
         manata mamanalae nia 'ana ililana doo 'okae ki.
         19 Nau ku thaitamana molu manata mamana thasa tee God bo ne 'e too, ma si doo neri 'e
         'okae 'asiana. Ma na mangoedoo ta'ae ki boroi da manata mamana laubo 'ana tee God
         bo ne 'e too, ma si doo neri ne adea da ka mau ma da ka lelebe.
         20 'E langi molu si oengwanea! Nau ku faatana fuamolu, lelea sa ta ngwane ka thaea thasa
         nia 'e manata mamana 'ana tha God, sui ka langi si ilia bo doo 'okae ki, na manata
         mamanalae 'urineri 'e tofa doo bana.
         21 Kamolu molu thaitamana naa ne kolu futa 'ana kwalafa nia tha Abraham. 'Urineri 'urifita
         nee tha God ka thaea thasa tha Abraham naa na ngwane 'o'olo? Nia 'e ilia doo 'okae
         ki ne adea ma nia ka 'urineri. Sulia 'e alua 'alakwa nia 'i fafona fuli ere 'uria
         afuafulae 'ani nia fuana tha God.
         22 Molu riki folaa naa 'ania ne tha Abraham 'e manata mamana 'ana tha God ma ka ilia
         laubo doo 'okae ki. Ma na doo 'okae neri ki naa ne 'e adea manata mamanalae nia ka
         fono.
         23 Ma na doo 'okae ne tha Abraham 'e ilia, 'e faatana ne na Kekedalae Abu ki bae 'e
         'urii, “Tha Abraham 'e manata mamana 'ana tha God, nia nee tha God ka 'alangi nia
         'ana ngwane 'o'olo, sulia na manata mamanalae nia.” Nia nee, da ka 'alangia 'ana na
         ngwane kwaimani nia tha God.
         24 Kamolu molu rikia ma molu ka thaitamana naa, si manga ta ngwane 'e ilia si doo 'okae,
         nia nee tha God ka fi thaea 'ana na ngwane 'o'olo. Ma ka langi lau sulia na manata
         mamanalae nia tee bali bana.
         25 Ma ka 'urineri laubo 'ana ni Rahab na keni kaubare bae. Nia 'e konitana roo ngwane
         bae ki 'i Jiu ne tha Josua 'e odu keerua kau. Sui 'i burina, nia ka 'adomi keerua
         fasi daru ka tafi sulia ta tale 'e'ete na 'ana. Nia nee, sulia si doo 'okae neri ki
         ni Rahab 'e ilia, tha God ka thaea ni nia na keni 'o'olo.
         26 Nia nee, lelea sa na nonii doo nee ka langi ta mangoe doo 'i laona, na nonii doo
         neri 'e mae. Nia ka 'urineri laubo 'ana manata mamanalae. Lelea sa ta ngwane ka thaea
         thasa nia 'e manata mamana 'ana tha God, sui ka langi si ilia bo ta si doo 'okae,
         na manata mamanalae nia 'e langi si mamana laubo.

1 Doora nau ki 'ae, 'e langi si tala'ana fasi imole 'oro ki 'i malutamolu da ka dooria
         toodoolae fuana imole ki. Molu thaitamana, kameli na ngwane ki ne meli toodoo fuana
         imole ki, tha God kau tooketa kameli ka talua imole ki sui.
         2 Kolu sui bo ne kolu abulo garo 'ana si manga 'oro ki. Sui ta, lelea sa ta imole ka
         dau faafia baelana, nia naa na ngwane ne fono. Ma nia 'e tala'ana ka dau faafia moorilana
         teefau.
         3 Si doo neri 'e ilingia kae si thalo bae da alua 'i fakana hos, ma da ka bulasia nonina
         hos neri teefau 'ana kae si thalo neri bana, fasi ka lea 'ana ta si kula bana ne da
         dooria nia ka lea 'uria.
         4 Ma kae si rebe 'ai 'uria tarilana baru 'e 'urineri laubo. Boroi 'ana na baru ka baita,
         ma na thauthau baita ka kwaea, kae si rebe 'ai neri 'e tala'ana bana tarilana baru
         neri fasi ka lea sulia manatalana ngwane ne 'e baita 'ana ngalilana baru neri.
         5 -
         6 Ma na meana imole 'e 'urineri laubo, sui boroi 'ana ka faekwa, nia 'e bae naunau
         'asiana sulia doo baita ki. Na baelana imole ki 'e ilingia laubo na ere. Boroi 'ana
         ta kae si meakwethu, si manga 'e tharu, nia ka tharufia bana gano baita. Na baelana
         ngwane ne fungu 'ana doo ta'ae 'oro ki 'e 'urineri laubo. Nia na kae si doo bana 'i
         laona mooria kolu, sui ta 'e tala'ana ka nagaa mooria kolu teefau. Sulia na doo ta'ae
         ki ne imole ki da thaea, 'e 'ito mai faasia tha Saetan, ma ka nagaa moorilana imole.
         7 Na ngwane 'e tala'ana ka faaraoa bana doo moori kwasi ki, ma na tha'aro ki, ma na
         loi ki, ma na thakwari ki.
         8 Sui ta, 'e langi ta ngwane si suukwaia tala'ana faaraolana baelana 'i tala'ana. Sulia
         na baelana ngwane 'e ta'ae 'asiana, ma ka thaea doo 'afae 'asiana ki 'uria thaumaelilana
         ngwane, ma 'e 'afitai ta ngwane ka dau faafia baelana.
         9 'Ana na baelakolu ne, kolu faabaitaa 'ana na Aofia ma na Maka kolu, ma kolu ka taofia
         laubo 'ana tai imole ki ne tha God 'e thaungaida da ka ilingi nia laubo.
         10 Si baea 'okae ki ma si baea ta'ae ki da kotho sui bo mai faasia tee fakae doo neri
         bo. Doora ki 'ae, doo 'urineri ki 'e langi si 'okae.
         11 Na kafo fonea na asi 'e 'afitai daru ka 'e thakatafa mai faasia tee mae busu bo.
         12 Ma ka 'afitai fuana kafo ni kuu ka busu mai faasia asi. Ma na 'ai ne da 'alangia
         'ana figi, 'e 'afitai ka fungu 'ana fufue 'ai ne da 'alangia 'ana olif. Ma na 'oko
         ne da 'alangia 'ana grep, 'e 'afitai ka fungu 'ana fufue figi. Ma langi ta tee mae
         busu 'ana asi 'e langi si busu 'ana kafo 'okae.
         13 Lelea sa ta imole 'ani kamolu ne thaea 'e too 'ana liotooa ma ka thaitamana si doo
         ne tha God 'e dooria kolu ka ilia, na ngwane neri ka faatana liotooa nia ma na thaitamedooa
         nia 'ana ililana si doo 'okae ki, ma nia ka faafaekwa nia 'i tala'ana.
         14 Sui ta, lelea sa na liomolu 'e fungu bana 'ana liota'alae, ma na rakethasulae, ma
         na 'agudoolae, 'urineri 'e langi 'o si faabaita 'oe bo 'i tala'amu thasa 'oe ta ngwane
         liotooa ne 'o ade sulia kwaidooria nia tha God. Lelea sa 'oko faabaita 'oe 'i tala'amu
         'urineri 'e langi 'o si mamana bo.
         15 Na liotooa 'urineri 'e langi si lea mai faasia tha God 'i thalo. Doo neri ki 'e lea
         mai faasia ngwane ki bana 'i laona molaagali ma faasia tha Saetan.
         16 'Ana si manga na liona imole 'e fungu 'ana kwaifiilae ma na 'agudoolae, 'urineri
         nia 'e kaubarea bana doo ki sui, ma na doo ta'ae 'oro ki ka fuli laubo.
         17 Sui ta, na imole ne 'e too 'ana na liotooa ne 'ito mai faasia tha God, 'e langi nia
         si ilia ta si doo ta'ae. Ma 'e langi si dooria firulae. Nia 'e kwaimani 'okae fonea
         imole ki sui, ma ka nonimaabe 'uria rongolana imole ki, ma ka too 'ana kwaimanataia
         fuana imole ki, ma ka ade 'okae fuada. Ma nia ka noni maabe fonea imole ki sui, ma
         nia si manata ruarua, ma ka langi si thasi 'uria sukelae 'ana abulolae nia.
         18 Na imole ki ne da 'olosia firufirua ki 'i laona enoenoa, ni kera banaa na imole 'o'olo
         ki.

1 'Urii ma kamolu molu thaitamana si doo ne adea molu ka olisusuu, ma molu ka dooria
         firulae? Na manatalae ngwane 'uria doorilana doo 'oro ki fuamolu 'i talamolu ne ade
         'urineri 'ani kamolu! Na manatalae ta'ae 'urineri ki ne firu fonea na manatalae 'okae
         kamolu ki.
         2 Kamolu molu dooria 'asiana doo 'oro ki, sui ta, 'e langi molu si too 'ania, nia nee
         molu ka dooria thaungwanelae. Ma 'ana si manga 'e langi molu si ngala doo ne molu
         dooria 'asiana, molu ka thafalia naa olisusuulae, ma molu ka firu na 'amolu. Molu
         thaitamana si doo ne 'e adea molu si too 'ana si doo ki ne molu dooria, sulia 'e langi
         molu si gania bo faasia tha God.
         3 Molu gania tha God 'uria doo ki ma 'e langi molu si ngala, sulia na manatalamolu
         'e ta'ae. Ma molu ka dooria bamolu si doo ne fala noni nonithathalalae fuamolu 'i
         tala'amolu bana.
         4 Ma molu ka lea bamolu faasia tha God, ilingia ta 'afe ne lea bana faasia arai nia.
         Lelea sa molu kwaimani bamolu fonea doo ta'ae ki 'i laona molaagali, 'e 'urineri molu
         maalimae naa 'ana tha God. Lelea sa ta ngwane ka dooria lealae sulia na manatalae
         'i laona molaagali, 'e 'afitai nia ka lea sulia na manatalana tha God.
         5 Kamolu molu thaitamana naa na Kekedalae Abu ne 'urii, “Tha God 'e tanggi 'okae 'asiana
         sulia na Mangoe doo ne 'e alua 'i laona mooria kolu.” Si manga tha God 'e bae 'urineri,
         'e langi nia si tofa bae bana.
         6 Ma na liothaua nia tha God 'e baita fuakolu. Nia nee na Kekedalae Abu ki ka bae 'urii,
         “Tha God 'e otenia 'ana ngwane naunau ki, sui ta, nia 'e ade 'okae 'ana fuana ngwane
         ki ne da enoeno.”
         7 Nia nee, molu ka faafaekwa kamolu 'i tala'amolu, ma molu ka ilia si doo ki ne tha
         God 'e thaea. Molu ka takwe suusia tha Saetan, ma nia ka tafi faasi kamolu.
         8 Molu ka 'idu karangia tha God fasi nia ka 'idu karangi kamolu laubo mai. Molu ka
         faafaalua naa moorilamolu! Molu ka failuka naa 'ania doo ta'ae 'oro ki ne molu ilia!
         'E langi molu si manata ruarua 'ana roolae sulia tha God.
         9 Molu ka kwaimanatai ma molu ka angi faafia ta'alae kamolu ki, sulia 'e langi si 'okae
         ne molu ka ngwaela ma molu ka nonithathala.
         10 Ma molu ka enoeno 'i maana Aofia fasi nia ka faabaita kamolu.
         11 Doora nau ki 'ae, molu ka too faasia na bae ta'alae fuamolu kwailiu. Lelea sa molu
         ka bae ta'ae fuana ta imole ne manata mamana laubo 'ana tha Kraes, ma langi molu ka
         ngenge nia, 'urineri molu ngengea naa na bibirangaa nia ki tha God. Ma 'ana si manga
         molu ngengea naa bibirangaa neri ki, kamolu 'e langi lau na ngwane 'uria roolae sulia
         bibirangaa ki. Kamolu 'ana 'i tala'amolu ne molu adea molu ka ilingia 'amolu na ngwane
         'uria tooketalana na bibirangaa ki ne garo ma langi ka 'o'olo. Ma 'ana si manga molu
         ade 'urineri, molu si roo bo sulia na bibirangaa ki.
         12 Tha God 'e fala bibirangaa ki, ma nia ka tooketa kolu 'ania. Talifilia nia bo ne
         tala'ana faamoorilana ngwane ma na thaumaelilana ngwane. 'Urineri nee 'e langi 'o
         si too naa 'ana ta suukwaia 'uria ngengelana dooramu ne 'e manata mamana laubo.
         13 Tai ngwane 'amolu da manata sulia si doo ki 'i laona manatalamolu molu ka bae 'urii,
         “'I tari'ina ma langi 'i bobongi, meli ka lea naa 'uria tee maetoaa baita. Ma meli
         kau too mai seeri sulia tee fe ngali, fasi meli ka ilia raoa kameli ki 'uria todalana
         malefo 'oro ki.”
         14 Aia, nau ku thaea fuamolu, 'e langi ta ngwane 'ani kamolu si thaitamana ta si doo
         ne kau dao mai 'i bobongi. Sulia kolu ilingia bakolu gwe datha 'i laasikadangi ne
         thakatafa mai, ma na imole ki da ka rikia, sui ka langi 'ana laubana.
         15 Fulingana si doo ne molu ka thaea 'e 'urii 'ana, “Lelea sa tha God 'e alamatai kolu
         fasi kolu ka moori ka tau 'ua kau, kolu ka ilia kwalukaela doo ki ne kolu manatatoona.”
         16 Sui ta, molu faabaita kamolu 'asiana, ma molu ka faa'okae kamolu bamolu 'i tala'amolu.
         Ililana si doo 'urineri ki ne 'e garo 'asiana.
         17 Nia nee 'ana si manga ne ta ngwane 'e thaitamana bana si doo 'okae ki 'uria ililana,
         ma 'e langi si ilia, na ngwane neri 'e abulo ta'ae naa.

1 Ma kamolu na imole ki ne molu totoda, fulingana sa molu ka angi baita, ma molu ka
         isigwau naa 'ana si manga neri. Sulia na 'afitaia ne kau toe kamolu 'e baita 'asiana.
         2 Sulia na totodaa kamolu ki kau fura. Ma na maku kamolu ki, na 'aide ki dau 'ania.
         3 Ma na malefo kamolu ki kau fura teefau laubo. Aia, tha God kau rikia na totodaa ne
         fura, ma nia kau kwae kamolu 'ana ere, sulia molu 'etea totodaa kamolu ki 'ana fe
         dani 'i'isi neri ki.
         4 Molu ka manata fasi sulia na angia kera na ngwane rao kamolu ki ne da rao 'i laona
         raoa kamolu ki. Da angi sulia molu dau faafia fofolia kera ki 'ana si manga ki sui.
         Ma tha God kolu ne suukwai ka tatha, 'e rongoa sui naa angilae kera na ngwane rao
         neri ki.
         5 'Ana si manga neri, molu too 'ana doo 'okae 'oro 'asiana ki. Molu ka too 'ana si
         doo neri ki ma molu ka nonithathala 'asiana faafia. Sui ta, molu ilingia na buluka
         ne da faakobua, fasi ka tala'ana fe dani ne dau thaumaelia 'ania.
         6 Ma molu ka ketoa ma molu ka thaumaelia naa ngwane 'o'olo ki, sui boroi 'ana 'e langi
         da si tae rakethasu bo 'uri kamolu.
         7 Doora nau ki 'ae, molu ka fefelete, si manga molu kwaimaakwali 'ana fe dani ne na
         Aofia kau dao mai. Molu ka manata fasi sulia si manga ne ngwane ne rao 'i laona raoa,
         nia 'e noni maabe ni kwaimaakwalilae maasia na uta fasi ka 'aru, sui ka fi kwaimaakwali
         maasia na konidoolae.
         8 Molu ka fefelete laubo. Molu ka takwe suukwai, sulia fe dani nia na Aofia 'uria daolae
         mai 'e karangi naa.
         9 Doora nau ki 'ae, 'e langi molu si 'ugalia ta imole 'ani kamolu, fasi tha God ka
         langi si tooketa kamolu. Sulia tha God 'e kwaimaakwali naa 'uria tooketalana imole
         ki sui.
         10 Doora ki 'ae, molu manata fasi sulia na profet bae ki 'i nao, bae tha God 'e bae
         'ani kera. Sui boroi 'ana imole ki da ilia naa doo ta'ae 'oro ki fuada, da suukwai
         enoeno bada. Ma kamolu boroi, molu ka ade laubo ilingi kera.
         11 Kolu thaitamana, da nonithathala sulia na manata mamanalae kera 'e ngado. Molu rongoa
         sui naa si baea bae sulia tha Job. Na doo ta'ae 'oro 'asiana ki bae 'e daotoona, sui
         ta, 'e manata mamana bana 'ana tha God. Ma 'i buri, tha God ka liosuli nia, sulia
         tha God 'e manatainia imole ki, ma ka dooria 'asiana 'adomilana imole ki.
         12 Doora nau ki 'ae, tee si doo baita fasi molu ka thaitamana 'e 'urii, 'e langi molu
         si tofe 'urii, “'E mamana mai 'i thalo,” ma ka langi molu si bae 'urii, “'E mamana
         mai 'i laona molaagali nee.” Ma lelea sa molu thaitamana si doo ne 'e mamana, molu
         ka bae 'amolu 'urii, “Iuka 'e mamana.” Ma lelea sa molu thaitamana si doo neri 'e
         langi si mamana, molu ka bae laubo 'urii, “'E langi si mamana.” Ma lelea sa ka langi
         molu si roosulia si doo neri, tha God kau fala kwakwaelae fuamolu.
         13 Ma lelea sa ta imole 'ani kamolu ka too 'ana ta 'afitaia, nia ka foa. Ma lelea sa
         ta imole ka nonithathala 'asiana, nia ka nguulia nguu ni tangolae fuana tha God.
         14 Ma lelea sa ta imole 'ani kamolu ka matai, nia ka gania ngwane naonao ki 'ana ofulada
         na imole manata mamana ki fasi da ka foa faafia, ma da ka gwaia 'ana thatana na Aofia.
         15 Ma tha God kau guraa imole matai neri sulia da foa faafia ma da ka manata mamana
         'ana tha God. Tha God kau gura nia, ma na abulota'alae nia ki, tha God kau manatalukea
         naa faasi nia.
         16 Nia nee, molu ka faatalo 'ania garolae kamolu ki fuamolu kwailiu, ma molu ka foa
         fuamolu kwailiu fasi molu ka 'okae lau. Na ngwane 'okae, na foalae nia 'e suukwai
         ma ka mamana.
         17 Tha profet Elaeja, nia na ngwane bana laubo ilingi kolu. Ma si manga bae 'e foa suukwai
         fuana tha God fasi ka faasuia na uta, na uta neri 'e langi si 'aru sulia olu fe ngali
         ma na ono fe sinali.
         18 Ma 'i buri, nia ka foa lau fuana tha God fasi ka fala lau mai na uta, ma na uta ka
         'aru lau, ma na doo ki sui 'i fafona thaegano da ka moori, ma na 'ai ki da ka fungu
         naa 'ana fufue doo ki.
         19 Doora nau ki 'ae, lelea sa ta imole 'ani kamolu 'e lea garo faasia na toodoolae mamana,
         'e 'okae 'asiana ta ngwane 'ani kamolu ka olitana mai.
         20 Sulia si manga molu ade 'urineri, molu 'adomi nia naa neri, fasi tha God ka faamooria
         na mooria nia faasia maea, ma ka manatalukea naa ta'alae nia ki sui faasi nia.1 Pita1 Pita1 Pita1 Pita1 Pita

1 Faasia tha Pita, na aposol nia tha Jisas Kraes. Nau ku kekeda kau fuamolu imole ki
         ne tha God 'e fili kamolu, ma molu ka too ilingia imole maadiu ki 'i laona molaagali
         nee sulia na maetoaa mamana kamolu 'e nia 'i thalo. Ma molu ka tagalo naa 'i laona
         bali fera ki 'i Pontus, 'i Galesia, 'i Kapadosia, 'i Eisia, ma 'i Bitinia.
         2 'I nao 'ua mai, tha God na Maka 'e fili kamolu sulia na kwaidooria nia, ma na Mangoedoo
         nia 'e adea fasi kamolu na imole nia ki molu ka abu fasi molu ka roosulia tha Jisas
         Kraes, ma nia ka faafaalu kamolu 'ana 'abuna. Iuka, nau ku foasia tha God fasi ka
         ade 'okae fuamolu ma ka fala enoenoa fuamolu.
         3 Kolu ka faabaitaa tha God na Maka nia na Aofia kolu tha Jisas Kraes, sulia na kwaimanataia
         baita nia tha God, nia nee ka fala mooria faalu fuakolu 'ana tataelana tha Jisas Kraes
         faasia maea. 'Urineri kolu ka fiitoona ne kolu kau ngala na doo 'okae ki.
         4 Kolu ka kwaimaakwali 'ana doo 'okae ki ne tha God 'e kwaimaakwali 'ania fuana imole
         nia ki. Nia 'e konia naa doo neri ki fuamolu 'i thalo, si kula ne si doo neri ki 'e
         'afitai ka fura, ma 'e langi si ta'ae, ma 'e totoo si funu.
         5 Ma tha God kau folo 'usi kamolu 'ana suukwaia baita nia sulia na manata mamanalae
         kamolu. Tha God 'e folo 'usi kamolu lelea ka dao 'ana fe dani 'isi. 'Urineri nia kau
         faamoori kamolu, ka ilingia bae 'e manatatoona sui naa 'uria ililana fuamolu.
         6 Molu ka nonithathala 'amolu sulia si doo neri, sui boroi 'ana molu ka liodila 'ana
         kae si manga neri sulia na faangadalae 'oro ki ne molu tatha mai 'i laona.
         7 Na faangadalae neri ki kau faatana manata mamanalae kamolu 'e mamana. Na manata mamanalae
         kamolu 'e ilingia na gol ne da alua 'i laona ere 'uria tharufilana fasi ka faalu.
         Ma tha God 'e dooria na manata mamanalae kamolu ka tatha talua gol, sulia na gol kau
         funu bana, na manata mamanalae kamolu 'ana ne langi si sui. Ma tha God kau bae 'okae
         suli kamolu, ma ka faa'inito kamolu, ma ka faare baita 'ani kamolu 'ana fe Dani ne
         tha Jisas Kraes kau oli mai.
         8 Kamolu na imole ki ne molu liothau 'ana na Aofia, sui boroi 'ana 'e langi molu si
         rikia 'ua. Ma molu ka manata mamana 'ana, sui boroi 'ana 'e langi molu si rikia 'ana
         si manga neri. Nia nee, molu ka nonithathala 'ana nonithathalalae baita ne 'e langi
         ta si baea si tala'ana naa baelae sulia.
         9 Molu ka nonithathala 'urineri, sulia molu ngala naa mooria firi fuana mangomolu.
         Ma na mooria firi neri naa na kwaiaraa 'ana 'isilana na manata mamanalae kamolu.
         10 Aia, na mooria ne totoo firi ne na profet ki da rofe ma da dooria da ka thaitamana
         'okae 'ania. Ma da ka thafali bae sulia na mooria totoo firi neri 'i nao 'ana ne tha
         God 'e fala fuamolu.
         11 Sulia na Mangoedoo nia tha Jisas Kraes 'e too naa 'ani kera, ma ka faatana thasa
         na Kraes kau ngada sui fatai nia ka fi 'inito. Ma da ka thasi 'uria daotoolana si
         manga 'urifita nee na Kraes kau dao mai, ma si tae nee kau fuli 'ana si manga ne kau
         dao mai 'ania.
         12 Ma tha God ka faatana fuana profet neri ki thasa si doo neri ki 'e langi si fuli
         'ua 'ana si manga da too 'i laona molaagali, sui ta, nia kau fuli 'i buri, 'ana si
         manga ne molu too 'ania. Da bae sulia si doo ki ne molu rongoa 'ana si manga tai imole
         ki da faatalo 'ana Faarongolae 'Okae. Na Mangoedoo Abu ne tha God 'e fala mai faasia
         'i thalo, nia naa nee ka fala ngwane neri ki fasi da ka faatalo 'ania suukwaia nia.
         Ma na enselo ki boroi, da dooria da ka thaitamana 'okae laubo 'ania sulia na mooria
         ne totoo si sui ne 'e 'okae ka tatha.
         13 Molu ka lilio 'okae, ma molu ka manata 'o'olo. Molu ka too 'ana fiitooa, sulia tha
         God kau ade 'okae fuamolu 'ana si manga tha Jisas Kraes kau dao mai.
         14 Molu ka roosulia tha God, ma ka langi molu si lea sulia kwaidooria ne molu too 'ania
         'ana si manga bae molu si thaitamana 'ua na Faarongolae 'Okae.
         15 Sui ta, molu ka too abu 'ana doo ki sui ne molu ilia, ilingia tha God ne 'e fili
         kamolu, 'e abu.
         16 Sulia 'i laona Kekedalae Abu, tha God 'e thaea ka 'urii, “Molu ka abu, sulia ni nau
         ku abu.”
         17 Ma molu 'alangia tha God 'ana “Maka” si manga molu foa. Ma molu ka manatatoona laubo
         ne nia kau ketoa imole ki sui 'uria si doo ki ne da ilia, ma 'e langi nia si kwai'ilisi
         'ana ta ngwane. Nia nee, molu ka faare baita 'ani nia 'ana si manga ne molu too ilingia
         imole maadiu ki 'i laona molaagali nee.
         18 Molu thaitamana sui naa, ne tha God 'e foli olitai kamolu 'ana doo baita 'asiana,
         fasi ka lafu kamolu faasia bibirangaa kera na kokoo abu kamolu ki ne 'e 'ura bana
         tofa doo. Tha God 'e foli olitai kamolu 'ana si doo ne 'e talua silva ma langi na
         gol.
         19 Tha God 'e foli olitai kamolu 'ana na maelana tha Jisas Kraes ne ilingia ta kae sipsip
         ne 'okae teefau 'uria afuafulae 'ania.
         20 Tha God 'e fili nia naa 'i nao mai fatai 'ana thaungailana molaagali. Ma 'ana si
         manga neri naa, 'ana fe dani 'i'isi ki, tha Jisas Kraes 'e dao na mai fasi ka faamoori
         kamolu.
         21 Ma sulia tha Jisas Kraes, nia nee molu ka manata mamana 'ana tha God ne 'e taea faasia
         maea ma ka faa'initooa, fasi na manata mamanalae kamolu ma na fiitooa kamolu ka suukwai
         'ana tha God.
         22 Ma sulia ne molu roosulia naa toodoolae mamana, ma molu ka faafaalu kamolu naa 'i
         tala'amolu faasia abulota'alae kamolu ki, nia nee molu ka liothau mamana 'ani kamolu
         kwailiu na imole ki ne molu manata mamana. Sulia 'e 'urineri, molu ka faasuukwaia
         naa liothaua fuamolu kwailiu.
         23 Kamolu molu futa faalu 'ana tha God ne totoo firi, ma nia nee na Maka kamolu. Ma
         molu ka futa faalu sulia baelana tha God ne totoo firi ma 'e langi si sui.
         24 Sulia na Kekedalae Abu 'e bae 'urii, “Na imole ki sui bo da ilingia na kirasi, ma
         na kwangalae kera 'e ilingia na takana 'ai kwasi. Sulia na kirasi ka kuku, ma na takana
         ka 'asia.
         25 Sui ta, na baelana tha God 'e totoo firi.” Ma na baelana neri nee na Faarongolae
         'Okae ne da faarongo naa 'ania fuamolu.

1 Aia, sulia molu futa faalu 'urineri, molu ka too faasia na abulota'alae ki sui. Ma
         molu ka too faasia sukelae, ma na doo ki ne langi si 'o'olo, ma na kwaifiilae, ma
         na bae ta'aelae ki.
         2 Molu ka ilingia kae ngwela ki ne da susu 'ua, ma da ka dooria 'asiana susulae 'ana
         si manga ki sui. 'Urineri laubo, 'e 'okae fasi molu ka dooria na baelana tha God fasi
         na manata mamanalae kamolu ka suukwai ma tha God ka faamoori kamolu.
         3 Sulia molu thaitamana 'okae naa 'ana Aofia ne 'e ade 'okae 'asiana fuamolu.
         4 Iuka, molu ka lea mai siana tha Jisas, ne 'e moori firi. Tha Jisas 'e ilingia ta
         fau 'uria thaungailana beu ne na ngwane ki ne da thaungai beu da otekera 'ania, sui
         ta, nia naa na ngwane ne tha God 'e filia sulia 'e 'okae ka tatha.
         5 Kamolu laubo molu ka ilingia fau ki ne 'e moori, ma molu ka alamatana tha God ka
         thaungana beu nia 'ani kamolu. Ma molu kau ilingia na ngwane ni foa nia ki tha God
         ne molu lea 'uria raolae 'i laona beu abu neri, ma molu ka afuafu 'ana doo abu ki
         ne tha God 'e dooria. Molu kau 'urineri, sulia tha Jisas Kraes.
         6 Sulia 'i laona Kekedalae Abu tha God 'e thaea ka 'urii, “Rikia fasi, nau kwau filia
         ma kwau alua tee gwe fau 'i laona maetoaa 'i Saeon. Ma nia naa na fau baita 'okae
         ne suukwai 'ana beu. Ma na imole ki ne da manata mamana 'ani nia, 'e langi da si nonisusuala
         'ani nia.”
         7 Ma na fau neri 'e 'okae 'asiana fuamolu ne molu manata mamana. Sui ta, fuana ni ti
         kera nee 'e langi da si manata mamana 'ania, da faatana na Kekedalae Abu bae 'e thaea,
         “Na fau bae na ngwane thaungai beu ki da otekera 'ania, nia naa na fau baita 'okae
         ne suukwai 'ana beu.”
         8 Ma na Kekedalae Abu 'e bae 'urii lau sulia fau neri, “Ma na imole ki dau lakwadora
         'ania, ma dau 'asi kera 'ania.” Da ka lakwadora 'ania sulia 'e langi da si manata
         mamana 'ana baelana tha God, ma da ka lakwadora sulia ne tha God 'e alua si doo neri
         ka fuli naa 'urineri fuada.
         9 Sui ta, kamolu naa na imole ki ne tha God 'e filida. Kamolu naa na ngwane ni foa
         nia ki na Aofia. Ma kamolu naa na ofulada na imole abu nia ki tha God. Nia 'e fili
         kamolu 'uria faatalolae 'ania raoa 'okae nia ki. Ma ka soe kamolu faasia na rorodoa
         'uria 'i laona folaalae 'okae nia.
         10 'Ana si manga ki ne 'e sui na mai, kamolu langi lau na imole nia ki tha God. Sui
         ta, si manga neri, kamolu naa na imole nia ki. Ma 'ana si manga ne sui naa mai, 'e
         langi molu si thaitamana bo kwaimanataia nia tha God, ma si manga neri, molu ngala
         naa na kwaimanataia nia.
         11 Imole liliothau nau ki 'ae, 'ana si manga molu too 'ua 'i laona molaagali nee molu
         ilingia imole maadiu ki sulia na maetoaa mamana kamolu naa ne 'i thalo. Ma sulia si
         doo neri nau ku gani kamolu fasi molu ka abulo faasia kwaidooria ta'ae ki 'ana noni.
         Sulia na kwaidooria ta'ae neri ki, da firu fonea na mooria faalu kamolu.
         12 Na toolamolu ka 'okae teefau 'i malutana toolamolu ki ne langi da si manata mamana
         'ua. Sui boroi 'ana da ka suke faafi kamolu 'ana abulota'alae, kera dau rikia na raoa
         'okae kamolu ki, ma da ka faabaitaa tha God 'ana fe Dani ne nia kau dao mai 'ania.
         13 Ma sulia kamolu na imole nia ki na Aofia, molu ka roosulia na bibirangaa ki faasia
         na ngwane baita ki 'i laona molaagali nee. Molu ka roosulia na bibirangaa ki faasia
         na 'initooa baita 'i Rom,
         14 ma na ngwane 'inito neri ka filida 'uria falelana keketoa fuana ni ti kera ne da
         abulo ta'ae, ma da ka faabaitaa ni ti kera ne na abulolada 'e 'okae.
         15 Sulia tha God 'e dooria molu ka ilia doo 'okae ki fasi molu ka faabonaa na baelae
         kaubare kera na imole oengwanea ki ne da bae naga kamolu.
         16 Molu ka too ilingia imole ki ne da too tofetoo. Sui ta, 'e langi molu si fiia thasa
         'e tala'ana molu ka abulo ta'ae sulia molu too tofetoo. Molu ka too ilingia imole
         ki ne da rao fuana tha God.
         17 Molu ka faarebaita 'ana imole ki sui, ma molu ka liothau 'ani kera na imole manata
         mamana ki, ma molu ka faare baita 'ana tha God, ma molu ka faare baita laubo 'ana
         ngwane 'inito 'i Rom.
         18 Kamolu na ngwane tofa rao ki, molu ka roosulia baelana ngwane baita kamolu ki, ma
         molu ka faabaita 'ani kera. Molu ka ilia si doo neri fuana imole ki sui ne da baita
         faafi kamolu, 'e langi lau fuana ni ti kera bana ne da ade 'okae fuamolu, ma fuana
         ni kera laubo ne da faangada kamolu.
         19 Sulia tha God kau faa'okae kamolu lelea sa molu daotoona ngadalae sulia molu ade
         sulia na kwaidooria nia, ma 'e langi lau sulia molu ilia ta si doo ta'ae.
         20 Kwaiaraa tae ne molu kau ngala, lelea sa da ulasi kamolu faafia tae ne molu ilia
         ka ta'ae? 'E langi! Sui lelea sa molu ka ngada sulia molu ilia si doo ne 'o'olo, tha
         God kau faa'okae kamolu 'uria.
         21 Ma tha God 'e soe kamolu 'uria ngadalae 'urineri. Sulia tha Jisas Kraes 'ana 'i tala'ana
         ne 'e ngada fasi ka faamoori kamolu, ma 'urineri nia ka faatana naa fuamolu fasi molu
         ka thasi 'uria adelae sulia na bibirangaa nia.
         22 Tha Jisas 'e langi si ilia ta si doo ta'ae, ma nia si thaea ta si doo susuke.
         23 Ma si manga da baetataga fuana, 'e langi nia si olisi kera bo 'ana ta si baea ta'ae.
         Ma si manga nia 'e ngada, 'e langi si faamauda bo 'ana ta si baea. Nia 'e fiitoo bana
         'ana tha God ne 'e keto kera 'ana 'o'oloa.
         24 Ma tha Jisas Kraes 'i tala'ana ne 'e ngala abulota'alae kolu ki 'ana nonina 'ana
         'airarafolo, fasi kolu ka ekwatana abulota'alae kolu ki, ma kolu ka too 'ana bibirangaa
         'o'olo. Ma nia ka gura kolu naa 'ana ngadalae nia.
         25 Ma si manga bae sui naa mai, molu ilingia na sipsip ki ne da lea garo faasia na ngwane
         ni folo kera. Sui ta, 'ana si manga neri, molu oli naa 'i siana tha Jisas Kraes, na
         ngwane ne 'e liosulia na mangomolu, ilingia ta ngwane bae 'e liosulia sipsip nia ki.

1 'Urineri laubo, kamolu 'afe ki, molu ka roosulia baelana arai kamolu ki, fasi lelea
         sa tai ngwane 'ada 'e langi da si manata mamana 'ana baelana tha God, dau manata mamana
         bada sulia na abulo 'okaelae kamolu ki. Sui boroi 'ana 'e langi molu si faatalo 'ua
         fuada, kera dau manata mamana bada,
         2 sulia da rikia na abulolamolu 'e 'o'olo ma molu ka faare baita 'ana tha God.
         3 Aia, kamolu keni ki 'ae, 'e langi molu si thasi 'uria thasa na lio kwangalae kamolu
         ka lea mai faasia na kani ifulae kamolu ki, ma langi na thaingilana doo ngwaasinasina
         ki, ma langi na 'afilae 'ana maku 'okae ki ne liulada 'e baita 'asiana.
         4 Na rikilamolu ka kwanga 'ana sulia na marabibilae kamolu ki ne lea mai faasia 'i
         laona mooria kamolu. Na bibirangaa kamolu 'uria ade 'okaelae fuana imole ki, ma na
         bae marabibilae, sulia nia nee na abulolae ne tha God 'e dooria. Ma na ililana doo
         'okae ki 'urineri, 'e langi si ta'ae 'ana si manga molu ngwaro naa.
         5 Sulia 'i nao mai, na keni abu ki ne da manata mamana 'ana tha God, da adea fasi da
         ka lio kwanga 'ana roolae sulia na baelana arai kera ki.
         6 Ma ni Sera 'e 'urineri. Nia 'e roosulia tha Abraham, ma ka 'alangia 'ana ngwane baita
         nia. Ma kamolu laubo, lelea sa molu si alamatana ta ngwane ka faamau kamolu faasia
         ililana doo 'o'olo ki, molu kau ilingia laubo ni Sera.
         7 Ka 'urineri laubo fuamolu arai ki, molu ka thaitamana 'okae 'ana ne na 'afe kamolu
         ki da maketho ka talu kamolu, 'urineri ne molu too foneda ma molu ka ade 'okae fuada.
         Molu ka faare baita 'ani kera, sulia tha God 'e fala naa mooria faalu fuada ilingi
         kamolu laubo. Molu ka ilia si doo 'okae neri fasi ta si doo si takwe suusia na foalae
         kamolu ki fuana tha God.
         8 Aia, nau ku too 'ua 'ana tai si doo lau fasi ku thaea fuamolu. 'E 'okae fasi na manatalamolu
         ka alua bo tee doo. Molu ka liothau 'ani kamolu kwailiu ilingia bare ngwai doorana
         ki, ma molu ka kwaimani fone kamolu kwailiu ma molu ka enoeno.
         9 'E langi molu si duua ta'alae 'ana ta'alae. Ma lelea sa ta imole ka kwalangi kamolu,
         'e langi molu si olisia 'ana kwalalae. Sui ta, molu ka duua 'amolu 'ana ganilana tha
         God 'uria na faa'okaelana. Molu ka ade 'urineri, sulia 'ana si manga tha God 'e soe
         kamolu, nia 'e alangana 'ana ne kau faa'okae kamolu.
         10 Sulia na Kekedalae Abu bae 'e thaea ka 'urii, “Sa ni ti ne 'e dooria na moorilana
         'i laona molaagali nee ka 'okae ma ka nonithathala, 'e 'okae fasi nia si bae ta'ae
         ma si suke.
         11 Ma nia ka abulo faasia ililana doo ta'ae ki, ma na abulolana ka 'okae. Ma nia ka
         thasi suukwai 'uria toolae 'ana enoenoa.
         12 Sulia tha God kau liosulia imole ki ne da too 'o'olo, ma ka fafurongo 'uria na foalae
         kera ki. Sui ta, na imole ki ne abulolada 'e ta'ae, nia kau takwe suusida.”
         13 'E 'afitai ta imole ka ilia ta si doo ta'ae fuamolu, lelea sa na abulolamolu 'e 'okae
         bana.
         14 Ma sui boroi 'ana lelea sa molu ka ngada sulia molu ilia doo 'o'olo ki, tha God kau
         faa'okae kamolu. 'E langi molu si mau 'ana ta imole, ma ka langi molu si manata 'a'abo.
         15 Sui ta, molu ka faare baita 'amolu 'ana tha Jisas Kraes sulia nia ne na Aofia faafia
         mooria kamolu. Ma molu ka kwaimaakwali 'ana si manga ki sui 'uria olisilana ni ti
         kera ne dau soetalafana 'urii 'ani kamolu, “'Urifita nee 'oko manata mamana 'ana tha
         Jisas?” Ma si manga molu bae sulia na manata mamanalae kamolu, molu ka bae enoeno
         bo 'amolu, ma molu ka faare baita laubo 'ani kera.
         16 Ma molu ka too faasia na abulota'alae, fasi lelea sa tai imole ki da ka bae ta'ae
         sulia na abulolae 'okae kamolu ki na bare ngwane fafurongo nia ki tha Jisas Kraes,
         dau 'ida sulia si doo ki ne da thaea.
         17 Lelea sa sulia na kwaidooria nia tha God ne molu ka ngada, 'e ore 'okae ne molu ka
         ngada 'amolu sulia na abulae 'okae kamolu, ka talua lelea sa molu ka ngada sulia na
         abulota'alae kamolu ki.
         18 Tha Jisas Kraes 'e ngada ma ka mae naa 'uria lafulana abulota'alae ki sui, ma 'e
         langi si mae lau. Sui boroi 'ana nia na ngwane 'o'olo, nia 'e mae fuamolu na imole
         ki ne abulolamolu 'e ta'ae, fasi nia ka talai kamolu siana tha God. Ma da ka thaumaelia
         nonina tha Jisas Kraes 'ana 'airarafolo, sui ta, tha God 'e faamooria 'ana Mangoedoo
         Abu.
         19 Ma sulia na Mangoedoo Abu nia 'e lea siana mangoe doo ki ne da too 'i laona dele,
         ma nia ka faataloa fuada ne nia 'e siitatha naa.
         20 Na mangoe doo neri ki naa na imole ki ne da mae 'ua naa mai 'i nao, 'ana si manga
         tha Noa 'e thaungana na baru baita bae. Kera da si roosulia tha God. Sui ta, nia 'e
         marabibi fone kera lelea ka dao 'ana si manga tha Noa 'e faasuia na baru baita bae.
         Si manga 'e faasuia na baru neri, kwalu imole bo ne da lea 'i laona ma na kafo ka
         ngalida naa faasia na kwakwaelae nia tha God.
         21 Na kafo neri, 'e ilingia faatailana 'ana sisiu abulae ne tala'ana ka faamoori kamolu
         'ana si manga neri. Ma na sisiu abulae neri 'e langi lau 'uria faafaalulana nonimolu
         'ana na kafo, na sisiu abulae 'e faatana 'ana ne molu gania tha God fasi nia ka lafua
         na ta'alae kamolu ki ma ka faafaalua moorilamolu. Ma na sisiuabulae neri ka faamoori
         kamolu sulia na tataelana tha Jisas Kraes.
         22 Tha Jisas 'e oli naa 'uria 'i thalo, ma si manga neri nia 'e too naa 'i bali aolo
         'ana tha God, ma tha God 'e alua nia ka 'inito naa faafia enselo ki sui ne da suukwai
         ma da ka 'inito 'i thalo.
         
            

         
      
   
      
         4
1 Kamolu molu thaitamana ne si manga tha Jisas Kraes 'e too 'i molaagali, nia 'e ngada.
         Ma sulia 'e 'urineri, kamolu laubo molu ka kwaimaakwali 'uria ngadalae. Sulia na ngwane
         ne 'e ngada 'urineri, nia 'e langi si dooria abulota'alae.
         2 Nia nee, 'e thafali 'ana si manga neri ka oli 'alaa, molu ka ngengea na kwaidooria
         ta'ae kamolu ki, molu ka roo 'amolu sulia na kwaidooria nia tha God.
         3 Si manga 'e sui na mai, na abulolamolu 'e ilingia na imole ki 'ana tala bae 'i buri.
         'Ana si manga neri molu alamatana naa mooria kamolu 'uria kaubarelae, ma na kwaidooria
         ta'ae ki, ma na kuu lilingelae, ma na fafangaa ta'ae ki. Ma tha God 'e rakethasu laubo
         fuamolu sulia molu foasia na nunui doo thaungailana ki.
         4 Ma 'ana si manga neri, imole ki 'ana tala 'i buri da kwele, sulia 'e langi molu si
         'ado naa foneda 'ana si doo ta'ae ki ne da ilia. Nia nee, da ka thaea si baea ta'ae
         ki suli kamolu.
         5 Sui ta, tha God 'e lilio bana suli kera maasia fe dani ne dau bae sulia doo ki sui
         ne da ilia. Ma tha God ka kwaimaakwali 'uria tooketalana imole moori ki ma imole ki
         ne da mae naa.
         6 Ma nia nee adea na imole ki da ka faarongo 'ana Faarongolae 'Okae fuana imole ki
         ne da mae naa. 'Ana si manga da moori 'ua, na imole ki 'ana tala bae 'i buri da keto
         kera, sui ta, si manga neri na mangoda 'e moori naa fonea tha God.
         7 Si manga fasi na doo ki sui ka funu, 'e karangi naa. Nia nee, molu ka lilio 'okae,
         ma molu ka manata 'o'olo, fasi molu ka tala'ana foalae.
         8 Si doo ne 'e baita ka tatha 'ana si doo ki sui naa ne molu ka liothau mamana 'ani
         kamolu kwailiu, sulia lelea sa ta ngwane ka liothau 'urineri, 'e ngwaluda fasi nia
         ka manatalukea ni ti ne ilia ta si doo ta'ae 'ani kamolu.
         9 Molu ka konitai kamolu kwailiu 'i laona beu kamolu ki, ma molu ka too faasia ngungunu
         burilae si manga molu konitana imole ki.
         10 Tha God 'e fala naa thaitamedooa 'e'ete ki fuamolu imole ki ne molu manata mamana
         'ana tha Jisas Kraes. Ma tha God 'e dooria fasi tee tee imole 'ani kamolu, ka 'adomi
         kamolu kwailiu 'ana thaitamedooa neri.
         11 Ma sa ni ti boroi 'ana ne tha God 'e fala thaitamedooa 'uria faatalolae, nia ka faatalo
         'ania baelana tha God. Ma sa ni ti boroi 'ana ne tha God 'e fala thaitamedooa 'uria
         kwai'adomia, nia ka kwai'adomi 'ana suukwaia ne tha God 'e fala fuana, fasi 'ana si
         doo ki sui ne molu ilia, tha God ka ngala faabaitalae sulia tha Jisas Kraes. Ma tha
         Jisas 'e 'inito ka tatha ma ka too 'ana suukwaia ne totoo firi. Iuka ka 'urineri naa.
         12 Imole kwaimani 'okae nau ki 'ae, 'e langi molu si kwele 'ana ta ilitooa ne molu ngada
         'ania. Sulia na imole ki ne da manata mamana 'ana tha Jisas Kraes, da thaitamana tathalae
         'i laona 'afitaia 'oro ki.
         13 'E 'okae fasi molu ka nonithathala 'amolu sulia ne molu 'ado fonea tha Jisas Kraes
         'ana ngadalae nia, fasi molu ka nonithathala ka tatha 'ana si manga tha Jisas Kraes
         kau dao mai 'ana 'initooa nia.
         14 Ka 'oilakea fuamolu lelea sa da faangwaela 'ani kamolu sulia kamolu na bare ngwane
         fafurongo nia ki tha Jisas Kraes, sulia 'e faatana naa Mangoedoo Abu 'inito nia tha
         God 'e too fone kamolu.
         15 Lelea sa ta ngwane 'ani kamolu ka thaungwane, ma langi nia na ngwane beli, ma langi
         ta ngwane ne ilia kwalukaela doo ta'ae 'e'ete ki, ma langi ta ngwane bae kali bana
         'uria nagalana si doo kera tai imole ki, 'urineri 'e tala'ana fasi nia ka ngada.
         16 Sui ta, lelea sa molu ka ngada sulia molu manata mamana 'ana tha Jisas Kraes, 'e
         langi molu si 'ida 'ania. Molu ka faabaitaa 'amolu tha God, sulia da 'alangi kamolu
         'ana “Na imole nia ki tha Kraes.”
         17 Si manga 'uria thafalilana keketoa 'e dao na mai. Ma tha God kau ketoa fasi imole
         nia ki totongenao. Ma lelea sa nia ka ketoa fasi imole nia ki, nia kau faasuukwaia
         naa kwakwaelae nia 'ana si manga nia kau faasuia kwakwaelae ne nia 'e fala fuana imole
         ki ne langi da si manata mamana 'ana Faarongolae 'Okae nia.
         18 Sulia na Kekedalae Abu 'e bae sulia si manga tha God kau ketoa imole ki ka 'urii,
         “Lelea sa 'e 'afitai fuana imole 'o'olo ki da ka moori, 'e 'afitai ka tatha naa fuana
         imole ta'ae ki ne langi da si manata mamana 'ana tha God.”
         19 Nia nee, lelea sa molu ka ngada sulia na kwaidooria nia tha God fuamolu, molu ka
         alua naa mooria kamolu 'i laona 'abana tha God ne 'e thaungai kamolu, sulia nia kau
         liosuli kamolu. Ma molu ka ililado 'ana ililana doo 'okae ki.

1 Aia, nau ku bae fuamolu ngwane naonao ki 'ana ofulada na imole manata mamana ki.
         Nau ta ngwane naonao laubo, ma ku rikia sui naa ngadalana tha Jisas Kraes, ma kwau
         'inito fonea si manga ne nia kau oli mai. Nia nee, nau ku gani kamolu,
         2 fasi molu ka lio 'okae sulia imole ki ne da manata mamana. Tha God 'e alua naa 'i
         laona 'abamolu. Molu ka lio 'okae sulida ilingia ta ngwane ne liosulia sipsip nia
         ki. Tha God 'e dooria fasi molu ka ilia si raoa neri ki sulia na nonimaabelae kamolu,
         ma 'e langi lau sulia molu fiia thasa tha God 'e oro kamolu 'uria. Nia 'e 'okae fasi
         molu ka lio sulida sulia molu dooria 'adomilada, ma 'e langi lau sulia da foli kamolu
         'uria.
         3 Ma ka langi molu si suumana imole ki ne tha God 'e alua laona 'abamolu, molu ka talaida
         'amolu fasi da ka lea suli kamolu 'uria ililana raoa 'okae ki.
         4 Ma lelea sa molu ka lio sulida 'urineri, tha Jisas ne ilingia na ngwane 'inito ni
         liosulilana sipsip, nia kau fala na kwaiaraa 'inito ne 'okae ka totoo firi fuamolu,
         'ana si manga ne nia kau oli mai.
         5 Ma 'urineri laubo, kamolu na ngwane daraa ki, molu ka roosulia ngwane baita ki. Ma
         kamolu sui ne molu manata mamana, molu ka enoeno fasi molu ka kwai'adomi fuamolu kwailiu.
         Sulia na Kekedalae Abu bae 'e thaea ka 'urii, “Tha God kau takwe suusia imole ki ne
         da bae naunau, ma nia kau ade 'okae fuana imole ki ne da enoeno.”
         6 Nia nee, molu ka enoeno ma molu ka roosulia tha God ne suukwai ka tatha, fasi nia
         ka faabaita kamolu 'ana si manga 'olea nia.
         7 Ma molu ka alua naa manata 'a'abolae kamolu ki sui 'i laona 'abana, sulia nia 'e
         tanggi suli kamolu.
         8 Molu ka lilio 'okae, sulia na maalimae kamolu tha Saetan, 'e kali bana ilingia ta
         doo kwasi 'uria 'anilana imole ki. Sulia tha Saetan 'e dooria 'asiana kau naga kamolu.
         9 Molu ka faasuukwaia manata mamanalae kamolu, ma molu ka otekamolu 'ana tha Saetan,
         sulia molu thaitamana na imole manata mamana ki 'ana maetoaa 'oro ki 'i laona molaagali
         nee, da ngada laubo 'urineri ilingi kamolu.
         10 Ma 'i burina molu ngada 'ana si manga kukuru, tha God kau faafaalu kamolu, ma nia
         kau faasuukwai kamolu fasi na manata mamanalae kamolu si sui. Tha God 'e soe kamolu
         naa fasi molu ka 'ado fonea tha Kraes ma molu ka too ofu fonea 'i laona 'initooa nia
         ne totoo firi. Tha God 'e soe kamolu fasi molu ka too ngado fonea tha Kraes ma molu
         ka 'inito fonea ka totoo firi.
         11 Ma nia 'e too 'ana suukwaia baita ne totoo firi! Iuka ka 'urineri naa.
         12 Tha Saelas ne 'adomi nau 'ana kedalana si kekedalae kukuru nee. Nia nee na doorakolu,
         sulia 'e manata mamana 'ana tha Jisas Kraes. Ma nau ku thaitamana ne raoa tha Saelas,
         'e 'okae teefau. 'Uria si doo nee nau ku fala si kekedalae nee fuamolu 'uria faasuukwailamolu
         ma baelae sulia na liothaua mamana nia tha God. Aia, molu ka takwe suukwai 'i laona
         liothaua neri.
         13 Ma na imole ki ne da manata mamana 'i laona maetoaa 'i Babilon, da fala si baea 'okae
         kera ki fuamolu. Tha God ne fili kera, ilingia laubo ne fili kamolu. Ma tha Mak ka
         fala laubo kau si baea 'okae nia ki fuamolu. Nia 'e ilingia naa ta ngwela mamana 'aku.
         14 Ma 'ana si manga molu riki kamolu kwailiu, molu ka faatana liothaua kamolu fuamolu
         kwailiu. Nau ku foa fasi kamolu sui bo na imole nia ki tha Jisas Kraes, molu ka too
         'ana enoenoa.2 Pita2 Pita2 Pita2 Pita2 Pita

1 Nau tha Saemon Pita, na ngwane ni rao ma na aposol nia tha Jisas Kraes, ne ku kekeda
         kau fuamolu. Tha Jisas Kraes naa na God kolu ma nia naa ne faamoori kolu. 'Ana na
         'o'oloa nia, nia 'e adea molu ka manata mamana, ilingia laubo ne 'e ilia 'ani kameli.
         2 Nau ku foa fasi tha God ka liothau 'ani kamolu ma ka fala enoenoa mamana fuamolu
         sulia molu thaitamana tha God ma na Aofia kolu tha Jisas.
         3 Kolu too 'ana doo ki sui ne kolu 'atongia 'uria toolae nee lea sulia bibirangaa nia
         ki God. Na doo neri ki sui tha God ne fala 'ana suukwaia nia. Tha God ne 'e 'inito
         ka tatha ma ka 'okae, ma sulia kolu thaitamana 'okae 'ani nia, nia ka soe kolu fasi
         kolu ka too 'ana 'okaelae nia ne thaluthalu.
         4 'Urineri, nia ka fala si doo 'okae 'asiana ki fuakolu ne nia 'e alangana, fasi na
         bibirangaa kamolu ki ka 'okae ilingia bibirangaa nia tha God, ma molu ka thaitamana
         takwelae 'usia na kwaidooria ta'ae ki 'ana molaagali nee ne 'e naga kamolu.
         5 Ma sulia God 'e fala naa doo ki sui fuamolu 'urineri, molu ka thasi suukwai fasi
         na manata mamanalae kamolu ka suukwai. Ma molu ka ilia laubo si doo neri ki: molu
         ka abulo 'o'olo, ma molu ka thaitamana tha God,
         6 ma molu ka lio sulia malutana mooria kamolu 'i talamolu, ma molu ka takwe lalifuu
         si manga 'ana 'afitaia, ma molu ka lea sulia bibirangaa nia ki tha God
         7 fonea na kwaimania ma na liothaua kamolu fuamolu kwailiu.
         8 Ma lelea sa na bibirangaa kera imole neri ki ka baita 'i laona moorilamolu, 'e 'urineri
         molu tala'ana naa ililana doo 'okae 'oro ki sulia na thaitamedooa kamolu 'ana Aofia
         kolu tha Jisas Kraes.
         9 Ma sa ni ti boroi 'ana ne 'e langi si too 'ana bibirangaa kera imole neri ki, nia
         'e ilingia ta ngwane maa rodo, sulia 'e manataburo 'ana ne tha God 'e manatalukea
         naa na ta'alae nia ki.
         10 Nia nee dooraku ki 'ae, molu ka thasi suukwai fasi ka faatana ne tha God 'e fili
         kamolu, ma ka soe kamolu 'ana imole nia ki. Adelae 'urineri ne fasi ka langi molu
         si lakwadora ma molu si 'asi kamolu,
         11 ma tha God kau konitai kamolu 'i laona 'initooa nia na Aofia kolu tha Jisas Kraes
         ne faamoori kolu. Ma na 'initooa neri 'e totoo si sui.
         12 Sui boroi 'ana molu ka thaitamana teefau 'ana si doo neri ki, ma molu ka manata mamana
         naa 'ana toodoolae mamana ne molu rongoa naa, 'e 'okae fasi ku faamanatatoo kamolu
         lau 'ana si manga 'oro ki.
         13 Sulia si manga ku moori 'ua 'i laona molaagali nee, nau ku fiia thasa 'e 'okae fasi
         nau ku thaea lau si doo neri ki fuamolu fasi ka langi molu si manataburo 'ania.
         14 Sulia nau ku thaitamana 'e langi si tau bo ku mae lau baku, ilingia na Aofia tha
         Jisas Kraes 'e thae folaa sui naa 'ania fuaku.
         15 Ma sulia 'e 'urineri, nau ku rao suukwai fasi ka langi molu si manataburo 'ana si
         doo ki ne ku toolamana fuamolu 'i burina ne ku mae naa.
         16 Aia, ma si doo nee meli toolamana sulia na daolana mai na Aofia kolu tha Jisas Kraes
         'ana suukwaia baita, 'e langi lau na ununua ne tai ngwane ki da boaa bada 'i tala'ada.
         Sulia kameli 'i tala'ameli ne meli rikia naa na babaitaa nia ma na raralana.
         17 Sulia meli too 'ua na mai fonea 'ana si manga tha God na Maka 'e fala naa babaitaa
         ma na 'initooa fuana. Ma meli ka rongoa lingena tha God ne suukwai ka tatha 'e bae
         'urii fuana, “Na ngwela nau nee, ne nau ku liothau 'asiana 'ania, ma ku nonithathala
         'asiana suli nia.”
         18 Kameli 'i tala'ameli ne meli rongoa lingena tha God faasia 'i thalo, 'ana si manga
         meli too fonea tha Jisas 'i gwauna fe tolo abu bae.
         19 Ma sulia si doo neri, kameli meli ka manata mamana suukwai naa 'ania ne na baelana
         profet ki sulia tha Kraes 'e mamana. Ma 'e 'okae fasi molu ka manata mamana laubo
         'ania. Sulia na baelana profet neri ki, 'e ilingia na kwethu ne tala 'i laona maerodo,
         lelea ka dao 'ana fe dani ne tha Kraes kau dao faatai lau mai 'ania ma na gwaasinasinalana
         ka folaa 'i laona manatalamolu.
         20 Ma si doo ne 'e baita ka tatha 'asiana nee: Molu ka thaitamana ne 'e langi ta si
         doo na profet ki da kekeda sulia 'i laona Kekedalae Abu 'e langi si fuli bo mai 'ada
         'i talada,
         21 ma langi sulia ne da dooria da ka bae bada sulia. Sulia na baelana profet ki 'e langi
         lau faasia manatalana ta ngwane bana, 'e lea 'ana mai faasia tha God. Sulia na Mangoedoo
         Abu ne 'e talaia na profet ki 'ua na mai 'i nao fasi da ka bae sulia na baelana tha
         God.

1 'Ana si manga 'ua na mai 'i nao 'i Israel, tai ngwane susuke ki da dao mai, ma da
         ka thaea thasa kera naa na profet nia ki tha God. Ma ka 'urineri laubo, tai ngwane
         dau dao mai, ma dau toodoo fuamolu 'ana sukea ki. Ma na toodoolae kera ki kau nagaa
         manata mamanalae kera tai imole ki. Ma dau toodoo laubo, thasa tha Jisas, na ngwane
         ne mae 'uria faamoorilada, 'e langi lau na Aofia mamana. Ma sulia si doo neri ki,
         'ali'ali bana tha God kau fala kwakwaelae fuada.
         2 Sui ka 'urineri boroi 'ana, imole 'oro ki dau lea sulia na abulota'alae kera ki.
         Ma sulia si doo ki ne da ilia ka ta'ae, tai imole ki dau bae nagaa na toodoolae mamana
         nee.
         3 Ma na ngwane toodoo susuke neri ki, dau ngala malefo 'ana bae susukelae kera ki ne
         da suke kamolu 'ania. Dau ade 'urineri, sulia da 'agudoo. Aia, 'e tau na mai ne tha
         God 'e rikia naa si doo ki ne da ilia, ma nia ka kwaimaakwali naa 'uria ketolada ma
         na nagalada.
         4 Sulia na enselo ki mai 'i nao ne da abulo ta'ae, ma tha God ka fala kwakwaelae fuada,
         ma ka aluda 'i laona fera 'ana kwakwaelae, ma ka kanifaafida 'ana seni, ma da ka too
         'ua bada 'i seeri 'i laona maerodo. Da kwaimaakwali naa 'uria fe dani neri 'ana keketoa.
         5 Ka 'urineri laubo fuana imole bae ki 'i laona molaagali ne da too 'ua na mai, sulia
         na abulolada 'e ta'ae 'asiana ma 'e langi da si faa'initooa bo tha God. Tha God 'e
         thaumaeli kera 'ana inggwa baita 'asiana. Talifilia tha Noa bo ne tha God 'e faamooria
         fonea fiu imole ki laubo. Tha God 'e faamoori kera, sulia tha Noa 'e toodoo sulia
         na bibirangaa ne 'o'olo.
         6 Iuka, ma tha God 'e fala laubo na kwakwaelae fuana imole ki 'i Sodom ma 'i Gomora.
         Nia 'e thaumaeli kera 'ana ere, fasi ka faatana fuana imole ki sui, si doo ne kau
         fuli fuana imole ki ne da aburongo 'ani nia.
         7 Sui ta, tha God 'e faamooria tha Lot, sulia tha Lot na ngwane 'o'olo, ma nia si dooria
         na abulota'aelae kera na imole ki ne da aburongo 'ana bibirangaa nia ki tha God.
         8 Ma tha Lot na ngwane 'o'olo, 'e too foneda, ma ka riki kera, ma ka rongo kera sulia
         dani, ma ka liodila 'asiana sulia na abulo ta'aelae kera.
         9 Nia nee, na Aofia ka 'adomia na imole ki ne da manata mamana 'ani nia, fasi na 'afitaia
         ki ka langi si naga kera. Ma nia ka fala laubo na kwakwaelae fuana imole ta'ae ki,
         lelea ka dao 'ana fe dani 'ana keketoa mamana.
         10 Ma nia ka fala na kwakwaelae ne baita ka tatha fuana imole ki ne da roosulia na kwaidooria
         ta'ae kera ki 'ana nonida, ma da ka otekera 'ana na gwaungaia nia tha God. Ma na imole
         ki ne ku bae sulida ne da toolamana sukelae ki, da bae naunau ma da ka bae nonirara'a
         'asiana. Ma 'e langi da si manata baita bo 'ana mangoedoo 'inito ki 'i thalo, ma da
         ka ililado laubo 'ana baetatagalae 'ani kera.
         11 Aia, ma na enselo ki boroi, ne da too 'ana suukwaia baita talua na toodoolae susuke
         neri ki, 'e langi da si bae nagaa bo na mangoedoo 'inito ki 'i thalo 'ana baea faangwaela
         'urineri ki 'i nao 'ana na Aofia.
         12 Ma na ngwane toodoo susuke neri ki 'e langi da si manata bo sulia si doo ki ne da
         ilia. 'Urineri, da ilingia naa doo moori kwasi ki ne 'e tala'ana dau dauda ma dau
         thaumaelilada. Sulia na imole neri ki, da faangwaela 'ana si doo ki ne 'e langi da
         si thaitamana. 'Urineri, tha God kau thaumaeli kera ilingia na doo moori kwasi ki.
         13 Ma sulia na ngadalae ne da fala fuana imole ki, tha God kau duua laubo 'ana ngadalae.
         Na ngwane toodooe susuke neri ki, da fanga baita, ma da ka kuu, ma ka langi da si
         lio sulia moorilada 'ana fangalae 'ana fe dani ki. Kamolu nena, molu kau 'ida 'asiana
         si manga da fanga fone kamolu 'i laona ofulae kamolu ki, sulia na abulolada 'e ta'ae
         'asiana, ma da thaitamana 'asiana sukelae 'ana si manga ki sui.
         14 Ma si manga da rikia keni ki, da ka dooria 'asiana kaubarelada. 'E langi da si momolo
         bo faasia abulota'alae. Ma da ka talaia imole ki ne na manata mamanalae kera 'e maketho
         'uria ililana doo ta'ae ki. Ma da ka dooria 'asiana 'agudoolae. Ma sulia si doo neri
         ki, ne tha God kau fala kwakwaelae fuada.
         15 Da lea 'e'ete faasia tale 'o'olo, ma da ka lea na 'ada sulia bibirangaa ta'ae nia
         tha Balaam, na 'alakwa tha Beor. Sulia tha Balaam 'e dooria 'asiana ngalalana malefo
         'ana ililana doo ta'ae ki.
         16 Nia nee tha God ka fala dongki nia ka balufi nia 'ana si lingee doo ilingia ta ngwane.
         Ma si manga tha Balaam na profet 'e rongoa ne na dongki nia 'e bae 'urineri, nia ka
         ekwatana naa abulo oengwanealae nia ki.
         17 Aia, ma na imole ki ne da toolamana sukelae, da ilingia bada ta mae kafo busu bae
         'e langi ta si kafo 'i laona ma ka lalanga naa. Ma da ka ilingia laubo si datha bae
         na thauthau 'e thaulia fasi na uta ka langi si 'aru. Nia nee tha God ka kwaimaakwali
         'ana dele rorodoa fuada.
         18 Da faabaita kera bada 'i tala'ada ma na baelada ka oengwanea bana. Ma tai imole ki
         ne da abulo 'o'olo sui naa, ma da ka thafalia naa talalana bibirangaa kera ki, ma
         'e langi da si abulo ta'ae naa fonea imole ki ne da garo. Ma na imole ki ne da toolamana
         sukelae, da faagaroa laubo imole neri ki 'ana kwaidooria ta'ae ki 'ana nonida.
         19 Sulia na ngwane toodoo neri ki, da bae 'urii fuada, “Kameli meli alangai fuamolu
         fasi molu ka nonilaa ma fasi molu ka ilia 'amolu ta si doo bana ne molu dooria ililana.”
         Sui ta, na ngwane toodoo neri ki 'i tala'ada 'e langi da si nonilaa. Da ilingia na
         ngwane tofa rao ki sulia na bibirangaa ta'ae kera ki ne naga kera. Sulia kwaidooria
         ta'ae kera ki 'e 'inito faafida, ma 'e langi da si too naa faasia ililana doo garo.
         20 'I nao mai, na ngwane toodoo susuke neri ki da thaitamana na Aofia kolu tha Jisas
         Kraes ne faamoori kolu, ma da ka abulo naa faasia ta'alae ki 'i laona molaagali ne
         'e naga kera. Sui ta da oli lau 'uria ililana ta'alae kera ki bae da ililia mai 'i
         nao, ma na ta'alae ki ka 'inito lau faafi kera. Ma si manga neri da ta'ae ka talua
         fatai si manga bae da si thaitamana 'ua 'ana tha Jisas Kraes.
         21 'E ore 'okae bana fuada fasi ka langi da si daotoona tale 'uria 'o'oloa. Ma ka ta'ae
         'asiana fuada ne da daotoona lau na tale 'uria 'o'oloa, ma da ka abulo 'e'ete lau
         faasia. Ma 'e langi da si roosulia toodoolae ne tha God 'e fala naa fuada.
         22 Kera da faatana mamana si baea bae 'e 'urii, “Na koito 'e oli ka 'ania laubana si
         doo ne 'e moatana.” Ma ta si baea lau ka 'urii, “Botho ki ne da taufida sui naa, da
         oli da ka gagano laubada 'i laona mamago.”
         
            

         
      
   
      
         3
1 Imole kwaimani nau ki 'ae, ruana si manga ne nau ku kekeda naa fuamolu nee. Si doo
         ne adea ku kedaa lau kau si kekedalae nee fuamolu, sulia ku dooria faamanatatoolamolu
         'ana si doo neri ki, ade'ana molu ka manata garo.
         2 Nau ku dooria fasi molu ka manatatoona si baea kera ki na profet abu bae ki 'i nao
         mai, fonea na toodoolae nia na Aofia kolu ne faamoori kolu. Na aposol ki ne da faatalo
         'ania fuamolu, kera ne da thaea si toodoolae nee fuamolu.
         3 Iuka, si doo baita ne ku dooria fasi molu ka thaitamana 'ana fe dani 'i'isi ki bae.
         Tai imole ki dau lea mai, ma na kwaidooria ta'ae kera ki 'ana noni kau talai kera.
         Ma da ka bae faangwaela 'urii 'ani kamolu,
         4 “Na Kraes bae 'e nii na 'i fai? Sulia 'e alangana nia kau oli lau mai 'i laona molaagali
         nee, sui ta, 'e langi nia si dao 'ua. Na ngwane naonao totongenao kolu ki da mae naa.
         Ma lelea ka dao 'ana si manga neri, 'e langi ta si doo si tatala bo, thafali mai 'ana
         thafalilana molaagali lelea ka dao 'i tari'ina, na doo ki sui 'e bobola 'ua bana.”
         5 Aia, imole ki ne da bae 'urineri, da dooria da ka manataburo 'ana ne tha God 'e thaungana
         bana 'i thalo ma na molaagali 'ana baelana. Nia 'e thaungana molaagali 'ana kafo,
         ma nia ka fulina na thaenggano ka thakatafa mai faasia na kafo.
         6 Ma 'ana kafo laubo, ne tha God 'e faafunuia 'ana molaagali nee 'i nao.
         7 Aia, ma 'ana baelana tha God laubo, ne 'e adea na molaagali nee ka too 'ana lalifuulae
         maasia si manga nia kau faafunuia 'ana ere. 'Ana fe dani neri, tha God kau ketoa na
         imole ki ne 'e langi da si manata mamana 'ani nia, ma nia kau faafunui kera.
         8 Aia, imole kwaimani nau ki 'ae, 'e langi molu si manataburo 'ana si baea bae 'e 'urii,
         thasa tee fe dani 'e ilingia tee tooni fe ngali 'i maana tha God, ma tee tooni fe
         ngali 'e ilingia laubo tee fe dani 'i maana tha God.
         9 Nia nee na Aofia 'e langi si tau bo 'uria faatai mamanalae 'ania baelana sulia olilana
         mai, sui boroi 'ana tai imole ki da fiia 'ada thasa nia kau tau 'ua mai. Sui ta, na
         Aofia 'e marabibi 'asiana fone kamolu. Nia 'e langi si dooria ta imole kau funu. Nia
         'e dooria 'ana imole ki sui da ka abulo naa faasia ta'alae kera ki.
         10 Ma fe dani ne na Aofia kau oli mai, nia kau dao mai ilingia ta ngwane bebeli, sulia
         na imole ki dau tona. Ma 'ana fe dani neri, dau rongoa na lingee doo baita, ma na
         kwalimangaa kau sui. Tha God kau faafunuia doo ki sui 'i laona mamangaa 'ana ere.
         Ma na molaagali ma na doo ki sui bo 'i laona, kau langi 'ana naa.
         11 Ma sulia tha God kau faafunuia doo neri ki 'urineri, molu ka manata 'okae sulia na
         bibirangaa kamolu ki. Na abulolamolu ka 'o'olo, ma molu ka roosulia na kwaidooria
         nia ki tha God.
         12 Molu ka kwaimaakwali maasia fe dani neri tha God kau tooketa 'ania, ma molu ka thasi
         fasi fe dani neri ka dao 'ali'ali mai. 'Ana fe dani neri, tha God kau faafunuia na
         mamangaa ma na doo ki sui 'i laona 'ana ere.
         13 Aia, ma kolu lilio maasia na molaagali faalu ma na thalo faalu ne tha God 'e alangana
         fuakolu. Ma na imole ki sui 'i seeri, dau roosulia tha God.
         14 Iuka, imole kwaimani nau ki 'ae, si manga molu kwaimaakwali 'ua bamolu maasia fe
         dani neri, molu ka thasi suukwai 'uria 'olosilana abulolamolu, fasi tha God ka langi
         si faangada kamolu faafia ta si doo, ma molu ka too kwaimani fone nia.
         15 'E langi molu si manataburo 'ana 'uria tae nee na Aofia ka marabibi fone kamolu,
         nia 'e ilia sulia 'e dooria fasi molu ka abulo naa ma fasi nia ka faamoori kamolu.
         Aia, si doo neri laubo bae na doorakolu tha Pol 'e kekeda kau fuamolu sulia. Tha God
         ne fala liotooa fuana tha Pol fasi nia ka kekeda 'urineri.
         16 'I laona kekedalae nia ki sui tha Pol 'e toodoo sulia si doo neri ki. Tai si doo
         ki ne tha Pol 'e toolamana, 'e 'afitai 'uria thaitamanalana. Ma na imole ki ne langi
         da si thaitamedoo ma na manata mamanalae kera 'e langi si suukwai, da bulasia si doo
         ki ne tha Pol 'e thaea, ma da ka toolamana sukelae sulia, ilingia laubo bae da ilia
         'ana tai bali 'ana Kekedalae Abu. Ma sulia da ade 'urineri, tha God kau fala kwakwaelae
         fuada.
         17 Iuka imole kwaimani nau ki 'ae, molu ka thaitamana si doo neri ki teefau. Nia nee,
         molu ka lilio 'okae, ade'ana molu ka manata mamana 'ana sukelae nee imole ta'ae ki
         da toolamana, ma na manata mamanalae kamolu ka 'asia.
         18 Ma molu ka thasi 'uria suukwailae 'ana ngalilana na liothaua nia na Aofia kolu tha
         Jisas Kraes ne faamoori kolu, fasi molu ka thaitamana 'okae 'ani nia. Kolu ka faabaitaa
         si manga neri ma ka totoo firi! Iuka ka 'urineri naa.1 Jon1 Jon1 Jon1 Jon1 Jon

1 Nau ku kekeda kau fuamolu sulia si Baea ne 'e fala mooria mamana. Na Kraes naa si
         Baea ni Mooria mamana neri. Ma 'e too fatai 'ua na mai 'ana thafalilana molaagali.
         Sui ta, ma si manga neri, kameli na aposol ki meli rongoa naa, ma meli ka rikia naa
         'ana maameli. Ma meli ka thamotoona naa 'ana 'abameli.
         2 Na Mooria mamana neri 'e thau naa 'ana imole, ma meli ka rikia naa. Nia nee meli
         ka bae sulia, ma meli ka faarongo kamolu 'ania sulia na Mooria ne totoo firi nee 'e
         too fonea tha God na Maka. Ma tha God ka faatana naa Moori mamana neri fuameli.
         3 Meli rikia ma meli ka rongoa naa na Kraes nee si Baea ni Mooria mamana neri, ma meli
         ka faarongo laubo 'ania fuamolu, fasi molu ka ofu fone kameli 'i laona mooria nee
         meli too 'ania fonea na Maka ma tha Jisas Kraes na Ngwela nia.
         4 Ma meli kedaa kau si doo nee ki fuamolu fasi na nonithathalalae kolu ka fono.
         5 Ma na faarongolae nee meli rongoa faasia Ngwela nia tha God ma meli ka thaea fuamolu
         'e 'urii: Tha God 'e ilingia ta folaalae sulia nia 'e 'okae ka tatha, ma ka langi
         ta maerodo 'ani nia.
         6 Ma lelea sa kolu thaea thasa kolu 'ado kwaimani naa fonea tha God, ma kolu ka too
         'ua bakolu 'i laona maerodo, na baelakolu 'e langi si mamana, ma na birangakolu ka
         si lea bo sulia mamanaa.
         7 Sui ta, lelea sa kolu ka too sulia na mooria 'ana folaalae nia tha God, ilingia tha
         God 'e too sulia na folaalae nia, 'urineri kolu ka ofu fone kolu kwailiu, ma na maelana
         tha Jisas, na Ngwela nia, ka faafaalu kolu faasia ta'alae ki sui.
         8 Ma lelea sa kolu ka thaea thasa 'e langi kolu si ilia bo ta si doo garo, kolu suke
         kolu bakolu 'i talakolu neri. Lelea sa kolu ka bae 'urineri, 'e langi kolu si thaitamana
         bo na mamanaa nia tha God.
         9 Sui ta, lelea sa kolu ka faatalo 'ania garolae kolu ki fuana tha God, nia kau manatalukea
         na garolae kolu ki, ma ka faafaalu kolu faasia ta'alae kolu ki teefau, sulia nia kau
         faamamanea na alangaia nia 'ana ililana si doo neri, ma nia ka ilia naa si doo 'o'olo.
         10 Ma lelea sa kolu thaea thasa 'e langi kolu si ilia bo ta si doo garo, 'urineri kolu
         thaea bakolu thasa tha God 'i tala'ana na ngwane susuke bana, ma na baelana tha God
         ka langi si too bo 'i laona mooria kolu.

1 Ngwela nau ki 'ae, nau ku kedaa si doo neri ki fuamolu, fasi molu ka too faasia abulo
         ta'alae. Sui ta, lelea sa ta imole ka ilia ta si doo ta'ae, tha Jisas Kraes na ngwane
         'ana 'o'oloa naa ka gania Maka nia fuakolu.
         2 Ma tha Jisas Kraes naa na afuafulae 'uria lafulana ta'alae kolu ki. Ma langi lau
         ta'alae kolu ki bana talifilia, ta'alae kera laubo na imole ki sui.
         3 Ma lelea sa kolu ka roosulia si baefifiilae nia ki tha God, kolu thaitamana mamana
         naa ne kolu thaitamana tha God.
         4 Ma na ngwane ne 'e thaea 'e thaitamana tha God, sui ka langi si roosulia bo si baea
         fifii nia ki, na ngwane neri 'e suke 'asiana, ma ka langi si thaitamana bo mamanaa
         nia tha God.
         5 Ma sa ni ti ne ka roosulia baelana tha God, nia na ngwane ne 'e liothau mamana 'ana
         tha God. Ma si doo ne 'e faatana ne kolu ofu fonea tha God 'e 'urii:
         6 Sa ni ti ne thaea 'e too ofu fonea tha God, nia ka ilia si doo 'okae ki, ka ilingia
         laubo bae tha Jisas Kraes 'e ilia.
         7 Imole kwaimani nau ki 'ae, si baea fifii ne ku kedaa kau fuamolu, 'e langi lau ta
         doo faalu, boroi 'ana, ma si baea fifii bae molu thaitamana 'ua na mai, 'ana thafalilana
         si manga bae molu manata mamana 'ania. Ma si baea fifii neri naa na faarongolae bae
         molu rongoa sui naa, ne molu ka liothau 'ani kamolu kwailiu.
         8 Ma si baea fifii neri naa nee ku kedaa kau fuamolu 'e faalu laubo, sulia na mooria
         tha Kraes ma na mooria kamolu ne faatana naa mamanalana si baea fifii neri, sulia
         na maerodo 'e karangia kau sui naa, ma na folaalae mamana 'e tala naa 'i laona moorilamolu.
         9 Ma sa ni ti ne 'e thaea nia 'e too 'i laona folaalae nia tha God, sui ma nia ka maasusuala
         bana 'ana doorana, nia 'e too 'ua bana 'i laona maerodo.
         10 Ma sa ni ti ne ka liothau 'ana doorana, nia 'e too sulia 'ana folaalae nia tha God.
         Ma 'e langi nia si faagaroa ta ngwane.
         11 Ma sa ni ti ne 'e maasusuala 'ana doorana, nia 'e too 'ua 'i laona maerodo. Ma nia
         ka tatha 'i laona maerodo, ma 'e langi si thaitamana bo si kula ne 'e lea 'uria, sulia
         na maerodo 'e faarorodoa na maana.
         12 -
         14 Ngwela nau ki 'ae, nau ku kekeda kau fuamolu, sulia tha God 'e manatalukea naa na
         ta'alae kamolu ki sulia tha Kraes, ma molu ka thaitamana tha God na Maka. Ma nau ku
         kekeda kau fuamolu maka ki, sulia ne molu thaitamana na Kraes ne 'e too 'ua na mai
         'ana thafalilana molaagali. Ma nau ku kekeda kau fuamolu daraa ki, sulia molu suukwai,
         ma na baelana tha God ka too 'ani kamolu, ma molu ka siitatha naa 'ana tha Saetan,
         na ngwane ne 'e ta'ae ka tatha.
         15 Nia nee ku thaea fuamolu, ka langi molu si dooria na bibirangaa ta'ae ki 'ana mooria
         nee ma si doo ta'ae ki 'i laona molaagali. Lelea sa molu ka liothau 'ana molaagali,
         'e langi molu si liothau bo 'ana tha God na Maka.
         16 Na kwaidooria 'uria doo ta'ae ki, ma na doo ne imole ki da rikia ma da ka dooria,
         ma na totodaa ki ne ngwane ki da naunau 'ania, ma na doo ta'ae ki sui laona molaagali,
         'e langi ta si doo 'urineri si lea bo mai faasia na Maka. Da lea sui bo mai faasia
         na molaagali.
         17 Sui ta, na molaagali ma na doo ki sui 'i laona ne imole ki da dooria, kau funu. Ma
         sa ni ti ne ka ade sulia na kwaidooria nia tha God, nia kau too 'ana mooria firi.
         18 Ngwela nau ki 'ae, suilana molaagali 'e karangi naa! Ma molu ka rongoa sui naa bae,
         na Maalimae tha Jisas Kraes kau dao mai. Ma 'ana si manga neri, na maalimae 'oro nia
         ki da dao naa. Nia nee, kolu ka thaitamana na suilana molaagali 'e karangi naa.
         19 Na maalimae neri ki da lea naa faasi kolu, sulia 'e langi da si too mamana bo 'i
         laona ofulakolu na imole manata mamana ki. Ma lelea sa da too 'i laona ofulakolu na
         imole manata mamana ki, da ka too ofu 'ua bada fone kolu neri. Sui ta, 'ana si manga
         da lea naa faasi kolu 'urineri, 'e faatana ne kera teefau langi lau ngwane mamana
         ki 'i laona ofufua kolu.
         20 Sui ta, tha Kraes na ngwane ne abu 'e fala sui naa Mangoedoo Abu fuamolu, fasi kamolu
         sui bo molu ka thaitamana na mamanaa.
         21 Nau ku kekeda kau fuamolu langi lau sulia ne molu lalafusia na mamanaa. Nau ku kekeda
         kau fuamolu, sulia molu thaitamana na mamanaa, ma molu ka thaitamana laubo ne langi
         ta sukelae si lea mai faasia na mamanaa.
         22 'Urineri ma ni ti nee na ngwane susuke? Ta ngwane boroi 'ana ne thaea thasa tha Jisas
         'e langi lau na ngwane fifilia nia tha God. Na ngwane 'urineri, nia nee na maalimae
         tha Jisas Kraes, sulia 'e otenia 'ana tha God na Maka ma na Ngwela nia.
         23 Ma na imole ki sui ne da otekera 'ana Ngwela, da otekera laubo 'ana Maka. Sui ta,
         na imole ki sui ne da thaea thasa da manata mamana 'ana Ngwela, da too ofu laubo fonea
         Maka.
         24 Molu ka alua si faarongolae ne molu rongoa 'ua na mai 'i laona liomolu. Ma lelea
         sa molu ka alua si faarongolae neri, molu ka too ofu fonea na Ngwela ma na Maka sulia
         dani.
         25 Ma kolu ka too 'ana mooria firi ne tha Kraes 'e alangana 'uria falelana fuakolu.
         26 Nau ku kedaa kau si doo nee ki fuamolu, fasi molu ka thaitamana ngwane ki ne da thasi
         'uria sukelamolu.
         27 Sui ta, tha Kraes 'e fala naa na Mangoedoo Abu fuamolu. 'E langi molu si rofe naa
         'uria ta imole fasi ka toodoo lau fuamolu, sulia na Mangoedoo Abu 'e too naa fone
         kamolu. Ma na Mangoedoo Abu ne tha Kraes 'e fala fuamolu, 'e toodoo naa fuamolu sulia
         doo ki sui. Ma si doo ki sui ne 'e toolamana fuamolu 'e mamana, ma 'e langi si garo.
         Nia nee molu ka too ofu fonea tha Kraes, ilingia na Mangoedoo Abu 'e toodoo sulia
         fuamolu.
         28 Ngwela nau ki 'ae, molu ka too ofu fonea tha Kraes, fasi 'ana si manga nia kau oli
         mai, ka langi kolu si mau, ma ka langi kolu si anggwa lau faasi nia 'ana 'idalae 'ana
         fe Dani neri nia kau dao mai 'ania.
         29 Ma kamolu molu ka thaitamana sui naa ne tha God 'e 'o'olo. Nia nee, molu ka thaitamana
         laubo ne na imole ki sui ne da ilia doo 'o'olo ki, kera naa na ngwela nia ki tha God.

1 Molu ka manata fasi sulia tha God na Maka 'e liothaua 'asiana 'ani kolu! Na liothaua
         nia 'e baita 'asiana, nia nee ka 'alangi kolu 'ana ngwela nia ki, ma ka mamana naa.
         Na imole ki 'i laona molaagali 'e langi da si thaitamana ne kolu naa na ngwela nia
         ki tha God, sulia 'e langi da si thaitamana tha God.
         2 Imole liliothau nau ki 'ae, kolu ngwela nia ki naa tha God nee, ma tha God si faatana
         'ua fuakolu si tatalalae ne nia kau talakolu 'ania si manga neri nia kau dao mai.
         Sui ta, kolu thaitamana naa, 'ana si manga neri tha Jisas Kraes kau oli mai, kolu
         kau ilingi nia, sulia kolu kau riki nia mamana naa.
         3 Ma na imole ki sui ne da kwaimaakwali 'urineri 'ana tha Kraes, da tanggi suli kera
         'i talada da ka too folaa, ilingia tha Kraes ne 'e too folaa.
         4 Ma imole ki sui ne da abulo ta'ae, da 'oia na bibirangaa nia ki tha God, sulia na
         abulo ta'alae naa ne na 'oilana bibirangaa nia ki tha God.
         5 Ma kamolu molu thaitamana sui naa, tha Jisas Kraes 'e lea na mai fasi ka lafua na
         ta'alae kolu ki, ma 'e langi si too bo'ana ta ta'alae.
         6 Ma sa ni ti ne ka too ofu fonea tha Kraes, 'e langi nia si too ngado bana 'uria abulo
         ta'alae. Ma sa ni ti ne ka too ngado bana 'uria abulo ta'alae, 'e langi nia si filoa
         ma si thaitamana bo tha Kraes.
         7 Ngwela nau ki 'ae, molu si manata mamana 'ana ta imole ne kau suke kamolu. Sa ni
         ti ne 'e ilia doo 'o'olo ki, nia 'e 'o'olo naa 'i maana tha God, ilingia laubo ne
         tha Kraes 'e 'o'olo.
         8 Ma sa ni ti nee ka too ngado bana 'uria abulo ta'alae, nia na ngwela nia tha Saetan,
         sulia tha Saetan 'e abulo ta'ae 'ito 'ua mai 'ana thafalilana molaagali. Aia, na Ngwela
         nia tha God 'e lea mai 'uria faafunuilana doo ki ne tha Saetan 'e ilia.
         9 Ma na ngwela nia ki sui tha God, 'e langi da si too ngado bada 'ana abulo ta'alae,
         sulia da too naa 'ana mooria nia tha God ne 'e too 'ani kera. Ma 'e 'afitai fuada
         fasi da ka too ngado bada 'uria abulo ta'alae, sulia tha God naa na Maka kera.
         10 Si doo neri 'e faatana na 'e'etelana ngwela nia ki tha God faasia na ngwela nia ki
         tha Saetan: Ta imole ne langi si abulo 'o'olo, ma ka langi si liothau 'ana doorana
         ki, nia 'e langi lau ngwela nia tha God.
         11 Si faarongoa bae molu rongoa na mai 'ana thafalilae 'e 'urii: Kolu ka liothau 'ani
         kolu kwailiu.
         12 Ma ka langi kolu si ilingia lau tha Kein, na ngwane bae tha Saetan 'e funguli nia,
         ma ka thaumaelia tha Ebol na ngwane 'i burina. 'Urifita nee tha Kein ka thaumaelia?
         Sulia si doo ki ne tha Kein 'e ilia 'e ta'ae, ma si doo ki ne tha Ebol ilia ka 'o'olo.
         13 Doora ki 'ae, langi molu si kwele, lelea sa na imole ta'ae ki 'i molaagali da otekera
         'ani kamolu.
         14 Kolu thaitamana naa si doo neri: 'I nao mai, kolu too 'i farana suukwaia 'ana maea,
         sui ta, si manga nee kolu too naa 'ana mooria ne totoo firi. Kolu thaitamana si doo
         neri, sulia kolu liothau 'ana doora kolu ki. Ma sa ni ti ne langi si liothau 'ana
         doorana, nia 'e too 'ua 'i farana suukwaia 'ana maea.
         15 Ma lelea sa ta imole ka liota'a 'ana doorana, nia na ngwane thaungwane. Ma molu ka
         thaitamana naa na ngwane ne 'e thaungwane 'e langi si too 'ana mooria firi.
         16 Si manga tha Jisas Kraes 'e mae 'usi kolu, nia 'e faatana na bibirangaa fuakolu fasi
         kolu ka liothau 'ana imole ki. Nia nee kolu laubo, fulingana sa kolu ka nonimaabe
         laubo 'uria maelae 'usia na doora kolu ki.
         17 Lelea sa ta ngwane ne too 'ana doo ki sui ne 'e 'atongia, ma nia ka rikia doorana
         'e thasi bana 'uria ta si doo, sui ka langi si manatainia bo ngwane neri, ma ka langi
         si 'adomia bo, 'e 'afitai thasa nia ka thaea mamana thasa nia 'e liothau 'ana tha
         God.
         18 Ngwela nau ki 'ae, 'e langi kolu si liothau bo 'ana tofa si baea bana. Kolu ka faatana
         liothaua mamana kolu 'ana si doo ki ne kolu ilia.
         19 Si manga kolu liothau 'urineri, nia nee adea kolu ka thaitamana ne kolu too 'ana
         mamanaa, ma ka langi kolu si manata 'a'abo si manga kolu foasia tha God.
         20 Sui ta, lelea sa na manatalakolu 'e tooketa kolu, kolu thaitamana na manatalana tha
         God ne baita ka talua na manatalakolu, ma nia ka thaitamana doo ki sui.
         21 'Urineri doora liliothau nau ki 'ae, lelea sa na manatalakolu 'e langi si tooketa
         kolu, 'e langi kolu si mau si manga kolu foasia tha God.
         22 Ma kolu kau ngala ta si doo bana ne kolu gania tha God 'uria, sulia kolu roosulia
         si baea fifii nia ki, ma kolu ka ilia si doo ki ne 'e faanonithathala nia.
         23 Aia, si baea fifii nia 'e 'urii: Kolu ka manata mamana 'ana tha Jisas Kraes na Ngwela
         nia, ma kolu ka liothau 'ani kolu kwailiu, ilingia bae tha Jisas Kraes 'e bae fifii
         mai 'ana fuakolu.
         24 Ma sa ni ti ne ka roosulia si baea fifii nia ki tha God, nia 'e too 'ana tha God,
         ma tha God ka too laubo 'ani nia. Ma sulia na Mangoedoo Abu nee 'e fala fuakolu, ne
         kolu ka thaitamana ne tha God 'e too 'ani kolu.

1 Imole liliothau nau ki 'ae, langi molu si manata mamana 'ana baelada na imole ki
         sui ne da thaea thasa da too 'ana Mangoedoo Abu. Nia nee molu ka ilitooda fasi molu
         ka daotoona lelea sa na mangoedoo ne da too 'ania 'e 'ito mai faasia tha God. Sulia
         na profet susuke 'oro ki da lea naa 'ana fera ki sui.
         2 Molu kau daotoona lelea sa nia 'e too 'ana Mangoedoo mamana faasia tha God, ma lelea
         sa molu ka ade 'urineri: Imole ki sui ne da thaea tha Jisas Kraes ne dao mai ma ka
         thau 'ana imole, na ngwane neri 'e too 'ana Mangoedoo ne 'ito mai faasia tha God.
         3 Sui ta, lelea sa ta imole ne tofea si doo neri sulia tha Jisas, nia si too bo 'ania
         Mangoedoo neri ne 'e lea mai faasia tha God. Na mangoedoo ne nia 'e too 'ania, 'e
         lea 'ana mai faasia Maalimae nia tha Jisas Kraes. Ma kamolu molu rongoa sui naa na
         Maalimae nia tha Jisas Kraes kau dao mai, ma 'ana si manga neri nia 'e too naa 'i
         laona molaagali.
         4 Ngwela nau ki 'ae, kamolu naa na imole nia ki tha God, ma molu ka siitatha naa 'ana
         profet susuke ki. Sulia na Mangoedoo Abu ne too 'ani kamolu, 'e suukwai ka tatha 'ana
         tha Saetan ne 'e too 'ana imole ta'ae ki 'i laona molaagali.
         5 Ma na profet susuke neri ki, da bae sulia si doo 'ana ta'alana molaagali, ma na imole
         ta'ae ki 'i laona molaagali da roo sulida, sulia na profet neri ki kera na imole ki
         'ana uuni imole ta'ae ki 'i laona molaagali nee.
         6 Sui ta, kolu naa na imole nia ki tha God. Ma sa ni ti ne thaitamana tha God, nia
         ka roo suli kolu. Ma ni ti ne 'e langi lau na ngwane nia tha God, 'e langi ka si roo
         suli kolu. Nia nee adea kolu ka rikia ma kolu ka lio thaitamana na 'e'etelae 'i malutana
         na Mangoedoo mamana ma na mangoedoo susuke.
         7 Imole liliothau nau ki 'ae, kolu ka liothau 'ani kolu kwailiu, sulia na liothaua
         'e 'ito mai faasia tha God. Ma ni ti ne ka liothau, nia naa na ngwela nia tha God,
         ma nia ka thaitamana laubo tha God.
         8 Ma sa ni ti boroi 'ana ne langi si liothau, 'e langi nia si thaitamana tha God, sulia
         tha God naa na liothaua.
         9 Ma tha God 'e faatana liothaua nia fuakolu 'ana falelana mai tee fe Ngwela muutaia
         nia 'i molaagali, fasi kolu ka too 'ana mooria mamana sulia nia.
         10 Aia, na liothaua mamana 'e langi lau thasa kolu liothau 'ana tha God, tha God 'ana
         ne 'e liothau 'ani kolu, ma nia ka fala mai Ngwela nia fasi ka ilingia na afuafulae
         'uria lukelana ta'alae kolu ki.
         11 Imole liliothau nau ki 'ae, sulia tha God 'e liothau 'ani kolu 'urineri, kolu ka
         liothau laubo 'ani kolu kwailiu.
         12 Langi ta imole si rikia 'ua tha God. Sulia lelea sa kolu ka liothau 'ani kolu kwailiu,
         tha God ka too 'ani kolu ma na liothaua nia ka fono 'ani kolu.
         13 Ma kolu thaitamana ne kolu too ofu fonea tha God ma nia ka too ofu fone kolu, sulia
         'e fala naa Mangoedoo Abu nia fuakolu.
         14 Ma meli ka rikia naa na Ngwela nia, ma meli ka thaea naa fuana imole ki ne tha God
         na Maka 'e fala na mai fasi ka faamooria imole ki sui 'i molaagali.
         15 Ma lelea sa ta ngwane ka faatalo 'ana tha Jisas naa na Ngwela nia tha God, nia ka
         too ofu fonea tha God, ma tha God ka too ofu laubo fone nia.
         16 Kolu thaitamana naa, ma kolu ka manata mamana naa 'ana liothaua ne tha God 'e too
         'ania fuakolu. Tha God naa na liothaua, ma sa ni ti ne ka liothau, nia 'e too ofu
         naa fonea tha God, ma tha God ka too ofu naa fone nia.
         17 Lelea sa kolu ka liothau mamana 'ana imole ki, na mooria kolu 'i molaagali ka ilingia
         laubo na moorilana tha Jisas Kraes. Ma lelea sa 'e 'urineri, 'e langi kolu si mau
         'ana fe dani ni tooketalae.
         18 Sa ni ti ne 'e too 'ana liothaua, 'e 'afitai nia ka mau, sulia si manga kolu liothau
         'ana imole ki, 'e langi kolu si maungia na kwakwaelae nia tha God. Sui ta, ni ti ne
         langi si liothau 'ana imole ki, nia kau mau, sulia nia kau mau 'ana kwakwaelae nia
         tha God. Sulia lelea sa ta ngwane ka mau 'ana tha God, 'e faatana ne langi nia si
         liothau mamana bo 'ana imole ki.
         19 Kolu liothau sulia tha God naa ne liothau 'ani kolu totongenao.
         20 Lelea sa ta ngwane ka thaea thasa nia 'e liothau 'ana tha God, sui ma ka maasusuala
         'ana doorana, nia na ngwane susuke. Lelea sa 'e langi nia si liothau 'ana doorana,
         na ngwane ne 'e rikia, 'urineri 'e 'afitai 'asiana ka liothau 'ana tha God ne 'e langi
         nia si rikia.
         21 Ma si baea fifii nee tha God 'e fala fuakolu 'e 'urii: Sa ni ti ne ka liothau 'ana
         tha God, nia 'e liothau laubo 'ana doorana.

1 Imole ki sui ne da manata mamana 'ana tha Jisas naa na Kraes, na ngwane ne tha God
         'e filia, kera naa na ngwela nia ki tha God. Ma na imole ki sui ne da liothau 'ana
         na Maka, da liothau laubo 'ana ngwela nia ki.
         2 Aia, kolu thaitamana ne kolu liothau 'ana ngwela nia ki tha God, sulia kolu liothau
         'ana tha God, ma kolu ka roosulia si baea fifii nia ki.
         3 Ma lelea sa kolu ka liothau 'ana tha God, kolu ka faatana 'ana roosulilana si baea
         fifii nia ki. Ma si baea fifii nia ki si 'afitai bo fuakolu,
         4 sulia na ngwela nia ki sui tha God, da siitatha naa 'ana ta'alae ki 'i laona molaagali.
         Ma kolu siitatha naa 'ana ta'alae sulia na manata mamanalae kolu 'ana tha Jisas.
         5 Talifilia bo na ngwane ki ne da manata mamana 'ana tha Jisas naa na Ngwela nia tha
         God, sulia da siitatha naa 'ana ta'alae.
         6 Tha Jisas Kraes naa na ngwane ne 'e dao mai fonea na kafo 'ana sisiuabulae ma si
         'abu 'ana maelana. 'E langi nia si dao mai fonea na kafo bo talitoona, nia 'e lea
         'ana mai fonea na roo si doo neri ki sui bo, na kafo ma si 'abu. Na Mangoedoo Abu
         'e faarongo laubo 'ani nia, sulia na Mangoedoo 'e bae 'ana mamanaa.
         7 Na olu si doo neri ki da faatai folaa 'ana tha Jisas fuakolu:
         8 Na Mangoedoo Abu, ma na kafo, ma si 'abu. Ma olu si doo neri ki, da faatana bo tee
         si doo.
         9 Kolu manata mamana 'ana baelana ngwane bana. Sui ta, na baelana tha God ne suukwai
         ka tatha, ma ka faamamanea sui naa sulia Ngwela nia.
         10 Sa ni ti ne 'e manata mamana 'ana Ngwela nia tha God, nia 'e manata mamana 'ana si
         doo ne tha God 'e thaea sulia Ngwela nia. Sui ta, ni ti ne langi si manata mamana
         'ana si doo ne tha God 'e thaea sulia Ngwela nia, nia 'e thaea tha God 'ana ngwane
         susuke, sulia 'e langi nia si manata mamana bo 'ana si doo ne tha God 'e thaea sulia
         Ngwela nia.
         11 Ma si faarongolae ne tha God 'e faamamanea sulia Ngwela nia 'e 'urii: Tha God 'e
         fala naa mooria ne totoo firi fuakolu, ma na mooria neri 'e 'ito mai faasia Ngwela
         nia.
         12 Ma sa ni ti ne 'e too ofu fonea Ngwela nia tha God, nia 'e too 'ana mooria ne totoo
         firi. Ma sa ni ti ne langi si too ofu fonea Ngwela nia tha God, 'e langi si too laubo
         'ana mooria ne totoo firi.
         13 Nau ku kedaa si doo nee fuamolu na imole ki ne molu manata mamana 'ana Ngwela nia
         tha God, fasi molu ka thaitamana ne molu too naa 'ana mooria ne totoo firi.
         14 Ma kolu ka thaitamana 'okae 'ana ne tha God 'e rongoa na foalae kolu ki, 'ana si
         manga kolu gani nia 'uria ta si doo ne 'e lea sulia na kwaidooria nia.
         15 Nia 'e rongo kolu bana si manga ki sui ne kolu gani nia 'ana. 'Urineri, kolu ka thaitamana
         laubo ne nia 'e fala si doo ki ne kolu gania faasi nia.
         16 Ma lelea sa 'oko rikia ta doora 'amu ka ilia ta si doo ta'ae ne langi si maelia,
         'e tala'ana 'oko foasia tha God fuana, ma nia ka fala mooria nia fuana. Nau ku bae
         sulia na ngwane ki ne ta'alae kera ki 'e langi si talaia kera 'ua 'uria maea. Sui
         ta, tee si ta'alae laubo 'e talaia imole ki 'uria maea. 'E langi kwasi thaea lau thasa
         molu ka foasia tha God fuana sulia si doo neri.
         17 Si doo ki sui ne kolu ilia ka ta'ae, 'e garo sui bo. Sui ta, tai si ta'alae ki 'e
         langi si talaia bo imole 'uria maea.
         18 Kolu ka thaitamana na ngwela nia ki tha God 'e langi da si ililado 'ana abulo ta'alae,
         sulia tha Jisas na Ngwela nia tha God 'e lio sulida, ma 'e 'afitai na ta'alae nia
         tha Saetan na ngwane ne 'e ta'ae ka naga kera.
         19 Aia, kolu thaitamana sui naa ne kolu na imole nia ki tha God, ma tha Saetan ka 'inito
         faafia na imole 'e'ete ki 'i molaagali.
         20 Kolu ka thaitamana laubo na Ngwela nia tha God 'e dao na mai, ma ka fala naa thaitamedooa
         fuakolu, fasi kolu ka thaitamana na God mamana. Ma kolu ka too ofu fonea na God mamana
         'ana ofulae fonea tha Jisas Kraes na Ngwela nia. Nia naa na God mamana, ma na mooria
         ne totoo firi.
         21 Ngwela liliothau nau ki 'ae, molu ka tanggi suli kamolu 'i tala'amolu faasia si doo
         ne tai imole ki da thaea 'ana tha God, sui ta 'e langi lau na God mamana.2 Jon2 Jon2 Jon2 Jon2 Jon

1 Nau na ngwane naonao 'ana ofulada na imole manata mamana ki, ku kekeda kau fuamu
         keni ne tha God 'e filia naa. Nau ku liothau mamana 'asiana 'ani 'oe ma na ngwela
         'oe ki. Langi lau talifili nau, na imole ki sui bo ne da thaitamana na faarongolae
         mamana nia tha God, da liothau laubo 'ani kamolu.
         2 Meli liothau 'ani kamolu sulia kolu manata mamana 'ana na faarongolae mamana ne 'e
         totoo firi fone kolu.
         3 Nau ku foa fasi tha God na Maka, ma tha Jisas Kraes na Ngwela nia daru ka ade 'okae
         fuakolu ma daru ka manatai kolu, ma daru ka fala enoenoa fuakolu ne kolu manata mamana
         'ana faarongolae mamana, ma kolu ka liothau 'ani kolu kwailiu.
         4 Nau ku nonithathala 'asiana sulia ku daotoona naa tai ngwela 'ana ngwela 'oe ki,
         da too sulia na faarongolae mamana ilingia na Maka 'e bae fifii mai 'ana fuakolu.
         5 Ma imole kwaimani 'ae, nau ku thaea kau fuamu fonea ngwela 'oe ki fasi kolu ka liothau
         'ani kolu kwailiu. Si doo neri 'e langi lau ta si baea fifii faalu ne ku kedaa kau
         fuamolu, si baea fifii bae kolu thaitamana 'ua na mai si manga bae kolu thafali manata
         mamana mai 'ania.
         6 Na maalutana liothaua nee nau ku bae sulia 'e 'urii: Kolu ka roosulia si baea fifii
         nia ki tha God. Si baea fifii bae molu rongoa 'ua na mai si manga bae molu thafali
         manata mamana mai 'ania, nia nee molu ka liothau 'ani kamolu kwailiu.
         7 Na ngwane susuke 'oro ki da lea sui naa 'i laona molaagali. Ma kera na imole ki ne
         da thaea thasa tha Jisas Kraes 'e sifo mai sui ta, 'e langi si too 'ana ta nonii imole.
         Ma na imole 'urineri ki naa na imole susuke ki ma na Maalimae nia ki tha Jisas Kraes.
         8 Molu ka thaitamana ade'ana da ka 'oi 'ani kamolu ma na kwaiaraa ne molu rao 'uria
         ka funu. Nia nee molu ka takwe suukwai fasi molu ka ngala na kwaiaraa lalau kamolu.
         9 Ma ta imole ne 'e bulasia na toodoolae nia tha Jisas Kraes, ma ka manata mamana 'ana
         ta toodoolae 'e'ete, 'e langi nia si too ofu fonea tha God. Ma sa ni ti ne 'e manata
         mamana 'ua 'ana toodoolae mamana, nia 'e too ofu fonea na Maka ma na Ngwela.
         10 Nia nee, lelea sa ta ngwane ka dao siamolu fasi ka toodoo, ma nia ka ngala mai ta
         toodoolae 'e'ete, langi molu si konitana 'i laona beu kamolu ki, ma ka langi molu
         si 'adomia 'ana ta si doo boroi.
         11 Sulia lelea sa ta imole ka 'adomia 'ana ta si doo 'urineri, nia 'e 'ado kwaimani
         naa fonea 'ana si doo ta'ae ki ne nia 'e ilia.
         12 Nau ku too 'ana si doo 'oro ki 'uria faarongolamolulae 'ania, sui ta, 'e langi kwa
         si dooria bo kedalana. Nau ku manata 'uria daotoolamolulae, fasi kolu ka tala bae
         ofu 'akolu, ma fasi kolu ka nonithathala 'akolu.
         13 Na keni futa 'oe ne tha God 'e filia, na ngwela nia ki da fala laubo kau si bae 'okaelae
         kera ki fuamu.3 Jon3 Jon3 Jon3 Jon3 Jon

1 Na ngwane naonao 'ana ofulada na imole manata mamana ki, nee kekeda kau fuamu tha
         Gaeas ne nau ku liothau mamana bo 'ani 'oe.
         2 Ngwane kwaimani nau 'ae, nau ku foa fasi si doo ki sui ka 'okae fuamu, ma fasi 'oko
         too sulitalaa, ilingia laubo na mangomu 'e 'okae.
         3 Nau ku nonithathala 'asiana 'ana si manga tai doora 'akolu ki 'ana tha Jisas Kraes
         ne da dao mai, ma da ka faarongo nau ne na moorilamu 'e lea sulia na toodoolae mamana.
         4 'Ana si manga ku rongoa na ngwela nau ki da roosulia 'ua na toodoolae mamana, nau
         ku nonithathala ka talua naa doo 'e'ete ki sui.
         5 Ngwane kwaimani nau tha Gaeas 'ae, 'o rao 'okae 'asiana 'ana na kwai'adomia nee 'o
         ilia fuana imole ki ne da manata mamana, ma da ka tatha 'ana kula ki sui fonea na
         toodoolae, sui boroi 'ana ka langi 'o si thaitamada.
         6 Ma da ka bae fuana ofulada na imole manata mamana ki 'i see sulia na liothaua 'oe.
         'Oko 'adomida fasi da ka lea 'ana lealae kera sulia bibirangaa nee tha God 'e nonithathala
         sulia.
         7 'Oko 'adomida sulia da lea 'ana lealae kera 'ana raoa nia tha Jisas Kraes, ma ka
         langi da si ngala bo ta kwai'adomia faasia imole ki ne langi da si manata mamana.
         8 Aia, kolu na imole ki ne kolu manata mamana 'ana tha Jisas Kraes, kolu ka 'adomia
         imole neri ki, fasi kolu ka kwai'adomi 'ana raoa kera 'ana na faarongolae mamana.
         9 Nau ku kedaa na kau tee leta fuana ofulada imole manata mamana ki 'i see nena. Sui
         ta tha Diotrefes, na ngwane ne dooria talailamolu, 'e langi si fafurongo bo 'uria
         si doo ki ne ku thaea.
         10 Ma 'ana si manga ku dao kau, kwau bae sulia si doo ta'ae neri ki ne 'e ilia, ma na
         sukelae ta'ae nia ki ne 'e ilia fuameli. 'E langi nia si ade bo 'urineri ka too na
         'ana, ma nia si konitana laubo tai doora ki ne da lea mai, ma ka luia laubo na imole
         ki ne da dooria konitailada, ma nia ka thasi 'uria tarilada faasia ofulada na imole
         manata mamana ki.
         11 Ngwane kwaimani nau tha Gaeas 'ae, langi 'o si ade sulia si doo ta'ae ki, 'oko ade
         'amu sulia si doo ki ne 'okae. Ma sa ni ti ne ka ilia ta si doo ne 'okae, nia naa
         na ngwane nia tha God. Ma sa ni ti ne ka ilia ta si doo ta'ae, 'e langi nia si thaitamana
         bo tha God.
         12 Na imole ki sui, da bae 'okae sulia tha Demitrius, ma na bibirangaa 'okae nia ki
         ne faamamane nia laubo. Nia nee meli ka faabaita nia laubo, ma 'oko thaitamana si
         doo nee ki meli thaea 'e mamana.
         13 Nau ku too 'ana si doo 'oro ki 'uria faarongolamu 'ania, sui ta, 'e langi kwasi dooria
         bo kedalana.
         14 Ma nau ku manatatoona thasa kwau riki 'oe 'ali'ali bo, fasi koro ka tala bae 'akoro.
         15 Nau ku dooria na enoenoa nia tha God ka too fone 'oe. Na imole kwaimani 'oe ki sui
         'i see, da fala kau si baea 'okae kera ki fuamu. Ma 'oko 'ai thatana laubo tetee imole
         'ana imole kwaimani kameli bae ki sui bo, si manga 'o fala si baea 'okae nau ki fuada.JiudJiudJiudJiudJiud

1 Nau tha Jiud, na ngwane ni rao nia tha Jisas Kraes ma na doorana tha Jemes. Nau ku
         kekeda kau fuamolu imole ki ne tha God na Maka 'e fili kamolu ma ka liothau 'ani kamolu,
         ma tha Jisas Kraes ka lio suli kamolu.
         2 Nau ku foasia tha God fasi nia ka kwaimanatai fuamolu ma ka fala na enoenoa mamana
         fuamolu ma na liothaua baita nia fuamolu.
         3 Imole kwaimani nau ki 'ae, 'i nao, nau ku dooria 'asiana kekedalae kau fuamolu sulia
         na kwaifaamooria nee tha God 'e faamoori kolu 'ania. Sui ta, 'ana si manga neri nau
         ku dooria kwau kekeda sulia ta si doo 'e'ete lau fuamolu. Nau ku dooria kwau bae fifii
         fasi molu ka takwe suukwai 'usia na ngwane ki ne da thasi 'uria bulasilana toodoolae
         mamana ne tha God 'e fala fuakolu na imole nia ki. Tha God 'e fala dangatai naa 'ania
         toodoolae 'uria si manga ki sui, ma 'e langi nia si dooria ta ngwane ka talana toodoolae
         mamana neri.
         4 Nau ku thaea si doo neri sulia tai imole ki 'e langi da si manata mamana 'ana tha
         God, da lea mai, da ka ofu fone kamolu. Ma da ka thaea thasa da manata mamana, sui
         ta, da bulasia na toodoolae mamana sulia na liothaua nia tha God, fasi na oea ne da
         ilia na rikilana ka ilingia 'ana ta doo 'o'olo bana. Ma 'e langi da si manata mamana
         bo 'ana tha Jisas Kraes. Talifilia nia bo na ngwane 'inito kolu ma na Aofia kolu.
         Aia, na Kekedalae Abu 'i nao 'ua na mai 'e bae sulia na kwakwaelae kera neri.
         5 Si doo nee kwau bae kau sulia, molu thaitamana sui naa. Sui boroi 'ana, nau ku thaea
         lau fuamolu fasi ka langi molu si kwaiborotai 'ania. 'Ana si manga 'i nao 'ua na mai,
         tha God 'e 'adomia imole nia ki fasi da ka tafi faasia maetoaa 'i Ijip. Ma 'i burina
         ne da lea faasia 'i Ijip, tha God ka thaumaelia ta bali 'ada ne 'e langi da si manata
         mamana 'ani nia.
         6 Molu ka manata sulia na enselo ki 'i thalo 'ana si manga 'ua na mai. Ta bali 'ada
         da dooria da ka 'inito talua na doo ne tha God 'e fala fuada, ma da ka lea faasia
         na fera ni toolae mamana kera. Sulia da 'urineri, tha God ka alu kera 'i laona dele
         ne rorodoa. Ma nia ka kanifaafida 'ana kwale seni ne totoo firi ne 'afitai naa da
         ka nagaa. Ma da ka too naa 'urineri maasia fe Dani ne kau dao mai fasi tha God ka
         fala na kwakwaelae fuada.
         7 Molu ka manata laubo sulia na imole ki ne da too 'i laona maetoaa ki 'i Sodom ma
         'i Gomora, ma na maetoaa karangi kera ki. Da ilingia laubo na enselo neri ki, sulia
         da too laubo 'ana oea ma toolada ka ta'ae 'asiana. Ma na imole ki 'i seeri, ma 'e
         langi lau na keni ki talifilida nee na ngwane ki da 'a'abo 'ani kera, sulia na ngwane
         ki da kaubare laubo fone kera kwailiu. Ma sulia si doo neri, ne tha God ka fala kwakwaelae
         'ana ere ne totoo firi fuada. Ma si doo neri ne ilingia na bae fifiilae nia tha God
         fuana imole ki sui 'uria si manga ne kau lea mai, ne kau fala na kwakwaelae 'urineri.
         8 Ka 'urineri laubo fuana imole ki ne da toolamana sukelae ki 'i malutamolu. Da ilia
         naa si doo ta'ae ki 'ana nonida, ma da thaea thasa da roosulia si doo ki ne da rikia
         'i laona maleubolelae ki. Ma da ka otekera 'ana 'initooa nia tha God, ma da ka baetataga
         'ana enselo 'inito ki 'i thalo.
         9 Tha Maekol boroi, na enselo 'inito 'ana enselo nia ki tha God, 'e langi si ilia bo
         si doo 'urineri. Sulia si manga tha Mosis 'e mae naa, tha Maekol ma tha Saetan daru
         olisusuu sulia sa ni ti ne kau ngala nonina tha Mosis. Ma tha Maekol boroi 'e langi
         si nonirara'a bo fasi ka baetataga fuana tha Saetan. Sui ta, nia 'e bae bana 'urii,
         “Tha God kau balufi 'oe.”
         10 Sui ta, fuana ngwane bae ki da toodoo susuke, da bae ta'ae 'asiana sulia si doo ki
         ne 'e langi da si thaitamana. Da ilingia doo moori kwasi ki ne 'e langi da si manata.
         Sulia imole neri ki da ilia bada si doo ki ne nonida 'e dooria, ma si doo neri ki
         ne 'e faafunui kera.
         11 Kwaimanatai fuada, sulia tha God kau fala kwakwaelae baita fuada! Sulia da ade ta'ae
         ilingia tha Kein. Ma da ilingia tha Balaam ne ilia bana si doo ne 'e thaitamana kau
         toda malefo 'ania. Ma da ilingia laubo tha Kora ne 'e tatae suusia tha God, ma tha
         God ka faafunuida laubo ilingia tha Kora.
         12 Ma na ngwane toodoo susuke neri ki, da ofu fone kamolu 'ana si manga ne molu ofu
         'uria fanga kwaimanilae, ma da si 'ida bo 'ana suumailada 'i tala'ada 'uria fangalae.
         Ma sui boroi 'ana 'e langi da si 'ida, kamolu nee 'e 'okae fasi molu ka 'ida 'ana
         si manga da ofu fone kamolu. Sulia kera na tofa doo bana, ilingia ta si datha ne langi
         si fala ta uta, ma na thauthau ka thaulia laubana. Ma da ilingia laubo na 'ai ki ne
         langi da si fungu 'ana si manga 'uria fungulae, sulia da mae sui naa, ma da ka kasi
         teefau naa 'anida.
         13 Ma na imole neri ki, da ilia doo ta'ae ki ni 'idalae 'ania, da ilingia na nanafo
         baita ki ne da ofua ngingisu bilia 'oro ki sulia one. Ma sulia na toodoolae susuke
         kera ki, da ka ilingia laubo na bubulu ki ne da 'idu faasia si kula mamana kera ki.
         Ma God ka kwaimaakwali naa 'ana fera rorodoa ni toolae 'ana fuada ne 'e totoo si sui.
         14 Iuka, ma tha Enok ne na fiuna uni ngwane 'ana kwalafaa faasia tha Adam ne bae sulia
         na ngwane neri ki 'ua na mai ka bae 'urii, “Na Aofia kau lea mai fonea mola ma na
         tooni enselo abu nia ki,
         15 fasi ka ketoa imole ki sui. Ma nia kau fala naa kwakwaelae fuana imole ki sui ne
         'e langi da si manata mamana 'ani nia, sulia na doo ta'ae kera ki ne da ilia ma sulia
         na bae ta'alae kera fuana tha God.”
         16 Na imole neri ki, da ngunungunu ma da ka 'ugalia imole ki. Ma da ka roosulia na kwaidoorilae
         ta'ae kera ki. Ma da ka tango kera 'i tala'ada, ma da ka gaea imole ki fasi da ka
         ngala tai si doo faasida.
         17 Sui ta, imole kwaimani nau ki 'ae, molu ka manatatoona si baea bae na aposol nia
         ki na Aofia kolu tha Jisas Kraes da thaea fuamolu.
         18 Da bae 'urii fuamolu, “'Ana si manga neri ka lea mai 'ana fe dani 'i'isi ki, tai
         imole ki ne da faangwaela 'ani kamolu dau dao mai. Ma da ka roo 'ada sulia na kwaidooria
         kera ki 'i tala'ada ne da takwe suusia tha God.”
         19 Na imole neri ki da tagalangainia ofulada na imole manata mamana ki. 'E langi da
         si too 'ana Mangoedoo Abu, ma na kwaidooria ta'ae kera ki 'i tala'ada ne 'e talaida.
         20 Ma kamolu na imole kwaimani nau ki, molu ka suukwai 'ana 'adomilamolu kwailiu fasi
         molu ka suukwai 'i laona toodoolae nia tha God ne 'e fala fuamolu. Ma molu ka foa
         'ana suukwaia nia na Mangoedoo Abu.
         21 Molu too kwaimani ma molu ka thaitamana ne tha God 'e liothau 'ani kamolu. Ma molu
         ka kwaimaakwali maasia na Aofia kolu tha Jisas Kraes ne fala mooria ne totoo firi
         fuamolu sulia na kwaimanataia nia.
         22 Ma fuana imole ki ne manata mamanalae kera ka si suukwai, molu ka liothau 'ani kera.
         23 Ma molu ka 'adomia tai ngwane ki lau 'ana laulada fasi ka langi da si lea 'uria si
         kula ni kwakwaelae 'ana ere. Ma tai imole ki lau, molu ka kwaimanatai fuada, ma molu
         ka mau laubo ade'ana molu ka ade ta'ae laubo ilingi kera. Molu ka otekamolu 'ana ade
         ta'alae kera ki ne da ilia sulia na kwaidooria ta'ae kera ki.
         24 Kolu ka faabaitaa tha God ne 'e tala'ana 'adomilamolu faasia na abulota'alae fasi
         molu ka too 'o'olo 'ana nonithathalalae si manga ne nia kau ngali kamolu ma molu ka
         too fonea 'i laona 'initooa 'okae nia.
         25 Ma talifilia tha God bo ne 'e faamoori kolu 'ana Aofia kolu tha Jisas Kraes. Ilingia
         'i nao mai, ma 'ana si manga neri, ma 'ana si manga ne kau dao mai ne totoo si sui,
         tha God 'e too 'ana 'initooa, ma na gwaungaia, ma na mamanaa, ma na suukwaia! Iuka
         ka 'urineri naa.RevelesonRevelesonRevelesonRevelesonReveleson

1 'I laona buka nee, tha Jon 'e kedaa na faarongolae sulia si doo ki ne tha Jisas Kraes
         'e faatana. Tha God ne faatana fuana tha Kraes fasi ka faatana fuana ngwane rao nia
         ki tha God sulia si doo ki ne karangi kau dao na mai. Tha Jisas Kraes 'e faatana si
         doo nee ki fuana ngwane rao nia tha Jon 'ana odulana mai na enselo nia 'i siana.
         2 Ma tha Jon 'e kedaa naa si doo ki sui ne 'e rikia. Aia, si faarongolae neri ne tha
         God 'e thaea fuana ma si doo ki ne tha Jisas Kraes 'e faatana.
         3 Ka 'oilakea fuana ni ti ne 'e teemana buka nee, ma ka 'oilakea laubo fuana ni ti
         kera ne da rongoa si baea neri ki faasia tha God, ma da ka ade sulia si doo ki nee
         tha Jon 'e kedaa 'i laona buka nee! Sulia 'e karangia naa si manga fasi si doo neri
         ki kau dao na mai.
         4 -
         5 Nau tha Jon, ne ku kekeda kau fuamolu na fiu fifigui imole ki ne molu manata mamana
         ma molu ka too 'ana fiu maetoaa ki laona bali fera 'i Eisia. Nau ku foa fasi tha God,
         fonea na fiu mangoe doo ne da too 'i nao 'ana si kula ni goorua 'ana 'initooa nia
         tha God, ma tha Jisas Kraes daru ka liothau 'ani kamolu, ma daru ka fala laubo enoenoa
         fuamolu. 'Ana si manga 'e langi 'ua ta si doo, tha God 'e too naa. Ma tha God 'e too
         laubo 'ana si manga neri. Ma nia ka totoo firi laubo. Tha Jisas naa na ngwane ni faarongo
         mamana, ma nia na ngwane ni thathafalia ne tha God 'e taea faasia maea, ma nia laubo
         na ngwane 'inito faafia ngwane 'inito ki 'ana molaagali. Tha Jisas 'e liothau 'ani
         kolu, ma 'ana maelana nia 'e lafu kolu faasia abulo ta'alae kolu ki.
         6 Tha Jisas naa na ngwane 'inito kolu, ma nia ka alua kolu 'ana ofulada na ngwane ni
         foa ki, fasi kolu ka rao fuana tha God na Maka nia. Nau ku foa fasi tha Jisas Kraes
         ka too 'ana na 'initooa ma na suukwaia ne totoo firi! Iuka 'e mamana!
         7 Lilio fasi, 'e karangi kau dao na mai 'i fafona na barobaro ki! Ma na imole ki sui
         dau rikia. Ma na ngwane bae ki da labua, dau rikia laubo. Ma na imole ki sui laona
         molaagali dau isigwau ma dau angi 'uri nia. Iuka, nia 'e mamana.
         8 Ma na Aofia God ne suukwai ka tatha, 'e too naa 'i nao 'ana faatailana doo ki sui,
         ma nia ka too 'ana si manga neri, ma kau totoo firi laubo. Nia 'e thaea laubo, “Nau
         na Alfa ma na Omega, na thathafalilae ma na susuilae 'ana doo ki sui.”
         9 Nau tha Jon na dooramolu sulia ku manata mamana 'ana tha Jisas Kraes ilingi kamolu
         laubo. Ma da faangada nau ilingi kamolu sulia tha Jisas Kraes naa na ngwane 'inito
         kolu ma ka 'inito faafi kolu. Ma kolu fefelete 'i laona ngadalae, sulia kolu na imole
         nia ki. Da ka dau nau, ma da ka alu nau 'i laona auaua ne da 'alangia 'ana 'i Patmos,
         sulia nau ku faatalo 'ania na baelana tha God ma si doo ki ne tha Jisas 'e faatana.
         10 Sui 'ana tee fe dani 'uria foasilana na Aofia, na Mangoedoo Abu 'e faatana doo ki
         fuaku, ma ku rongoa tee lingee doo baita, ilingia na lingena ta bungu 'e bae mai 'i
         buriku
         11 ka 'urii, “'O kedaa naa si doo ki ne 'ou rikia, sui 'oko fala na buka neri fuana
         fiu fifigui imole manata mamana ki 'i Efesas, Smirna, Pergamum, Taeataera, Sardis,
         Filadelfia, ma 'i Laodisea.”
         12 Ma si manga ku kariabulo 'uria rikilana ni ti ne bae mai fuaku, ku rikia fiu bae
         doo ki 'uria alulana kwethu ne da thaungana 'ana gol.
         13 Aia, 'i malutana bae doo neri ki uria alulana kwethu, nau ku rikia tee doo ilingia
         Ngwela nia Imole, 'e thaingia maku fafo ne 'e tikwa lelea ka dao bo fafo 'aena. Ma
         na foorake 'ana gol ne too 'i ruruuna.
         14 Ma na ifuna 'e sasakea ka ilingia faufau, ma na maana ka rara ilingia raralana ta
         ere.
         15 Ma na 'aena rikilana ka ilingia barasi ne da naarea laona ere baita ma ka ngwaasinasina.
         Ma rongolana lingena 'e ilingia ruruulana ta tataa baita.
         16 Ma nia 'e dau faafia fiu fe bubulu ki 'ana bali 'aba aolo nia. Ma na 'ila ni firu
         ne ngari roo bali ne thakatafa mai faasia laona fakana. Iuka, ma na maadarana 'e ngwaasinasina
         ka baita ilingia na thato.
         17 Ma si manga ku rikia naa, nau ku 'asi faafia na maaku 'i 'aena, ilingia ta ngwane
         bae 'e mae naa. Ma nia 'e alua 'aba aolo nia faafi nau, ka bae 'urii, “Langi 'o si
         mau. Nau na thathafalilae ma na susuilae 'ana doo ki sui.
         18 Nau na ngwane ne ku moori firi. Sulia ku mae sui naa, sui ta, si manga neri, nau
         ku moori firi naa. Ma nau ku 'inito faafia na maea ma si kula ne imole mae ki da lea
         'uria.
         19 Ma 'oko kedaa si doo ki ne 'o rikia, ma si doo ki ne kau dao mai si manga neri, ma
         si doo ki ne kau dao mai 'i buri.
         20 Aia, si malutaa anggwa sulia fiu fe bubulu neri ki ne 'o rikia ku dau faafia 'ana
         'aba aolo nau, ma na fiu fe kwethu bae da thaungana 'ana gol 'e 'urii: Na fiu fe bubulu
         ki naa na enselo ki ne da lio sulia na fiu fifigui imole manata mamana neri ki. Aia,
         na fiu bae doo 'uria kwethu ki ne da thaungana 'ana gol naa na fiu fifigui imole manata
         mamana ki 'ana fiu maetoaa neri ki.”

1 Sui na ngwane neri ka bae lau 'urii, “'O kedaa baelaku fuana enselo ne 'e liosulia
         na imole ki 'i laona maetoaa 'i Efesas ne da manata mamana, 'O kekeda 'urii, ‘Nau
         na ngwane nee ku dau faafia fiu fe bubulu ki 'ana 'aba aolo nau, ma ku tatha 'i malutana
         fiu bae doo 'uria kwethu neri ki 'ana gol.
         2 Nau ku thaitamana si doo ki ne molu ilia, ma ku thaitamana si rao suukwaia kamolu
         ma na marabibilae kamolu ki. Ma ku thaitamana molu otekamolu 'ana imole ta'ae ki,
         ma molu ka ilitoona na ngwane ki ne da 'alangi kera 'ana aposol ki ma da ka suke bada,
         ma molu ka thaitamana bamolu ne da suke.
         3 Molu ka marabibi, ma molu ka ngada 'uri nau, ma na manata mamanalae kamolu ka langi
         si maketho.
         4 Aia, tee si doo ne nau ku balufi kamolu faafia, ne langi molu si liothau naa 'ani
         nau ilingia bae molu ililia 'i nao.
         5 Molu ka manatatoona baitalana liothaua kamolu 'ani nau 'i nao, ma molu ka 'asi kamolu
         naa faasi nau. Aia, molu ka abulo naa faasia abulo ta'alae kamolu ki, ma molu ka ilia
         naa si doo bae molu ilia 'i nao. Lelea sa 'e langi molu si abulo naa faasia abulo
         ta'alae kamolu ki, nau kwau lea mai siamolu ma kwau lafua na bae doo 'uria kwethu
         kamolu faasia 'i fulina.
         6 Aia, tee si doo 'okae ne molu ilia ne ku dooria: Molu ka otekamolu 'ana abulo ta'alae
         kera na imole nia ki tha Nikolas, ka ilingia nee nau boroi ku otenau laubo 'ani kera.
         7 Alua ni ti ne ka rongoa, nia ka fafurongoa 'ana si doo ne Mangoedoo Abu 'e thaea
         fuana fifigua 'ana imole manata mamana nee ki. Sui boroi 'ana sa ni ti ne langi si
         ekwatana fiitooa nia, nau kwau alamatana ka 'ania 'ana fufuana 'ai 'ana mooria nee
         'e takwe 'ana si kula ne tha God 'e too 'ania.’ ”
         8 Ma nia ka bae lau 'urii fuaku, “'Oko kekeda fuana enselo nee liosulia imole ki 'i
         laona maetoaa 'i Smirna ne da manata mamana, 'Oko bae 'urii, ‘Nau nee na thathafalilae
         ma na susuilae 'ana doo ki sui, nau bae ku mae naa ma ku moori oli lau.
         9 Nau ku thaitamana na 'afitaia kamolu ki, ma ku thaitamana ne molu siofaa. Sui ta,
         'e langi molu si siofaa bo, sulia na manata mamanalae kamolu 'e suukwai 'asiana. Ma
         ku thaitamana laubo na imole ki ne da thaea doo ta'ae ki suli kamolu. Ma da 'alangi
         kera 'ana Jiu ki, sui ta, ni kera langi lau na Jiu mamana ki, ma kera na imole nia
         ki tha Saetan!
         10 Langi molu si mau 'ana ta si doo nee molu kau ngada 'ania. Sulia tha Saetan kau ilitoomolu,
         ma kau alua tai imole 'ani kamolu 'i laona dele, ma 'ana akwala fe dani ne molu kau
         too 'ana 'afitaia ki. Iuka, molu ka suukwai 'ana manata mamanalae kamolu 'ani nau,
         boroi 'ana da ka thaumaeli kamolu, ma nau kwau fala na 'eregwau 'ana mooria ne totoo
         firi fuamolu.
         11 Ma lelea sa molu ka rongoa, molu ka fafurongo 'uria si doo ki na Mangoedoo Abu 'e
         thaea fuana imole manata mamana ki. Ni ti kera ne langi da si ekwatana bo fiitooa
         kera, ta ngadalae 'ana ruana maea 'e langi si daotooda bo.’ ”
         12 Sui nia ka bae lau 'urii, “'O kekeda fuana enselo nee liosulia na imole ki 'i laona
         maetoaa 'i Pergamum ne da manata mamana, 'oko thaea, ‘Nau na ngwane bae ku too 'ana
         'ila ni firu bae 'e ngari roo bali.
         13 Nau ku thaitamana si kula ne molu too 'ana, ma 'i seeri laubo ne si kula ni goorua
         'inito ne tha Saetan 'e baita 'ania. Molu roosuli nau, ma ka langi molu si oli'aingenge
         faasia na manata mamanalae kamolu ki 'ani nau, sui boroi 'ana da ka thaumaelia tha
         Antipas 'ana si kula ne tha Saetan 'e too 'ania. Tha Antipas ne na ngwane rao 'okae
         'ana faarongolae 'ani nau.
         14 Aia, ma ange si doo nee molu ilia ne nau ku balufi kamolu faafia. Tai imole 'ani
         kamolu, da ade bada sulia na toodoolae tha Balaam bae toodoo fuana tha Balak 'uria
         talailana imole ki 'i Israel fasi da ka ilia doo ta'ae ki. Sulia tha Balak 'e fala
         na imole ki da ka 'ania na fanga ne da afuafu 'ana fuana 'atona bana god ki ma na
         kaubarelae.
         15 Aia, 'e 'urineri laubo, tai imole 'amolu da lea sulia na toodoolae ta'ae kera na
         ngwane nia ki tha Nikolas.
         16 Aia, molu ka abulo naa faasia abulolae ta'ae kamolu ki! Lelea sa 'e langi, nau kwau
         lea 'ali'ali bo mai, ma nau ku firu fonea ngwane neri ki 'ana 'ila ni firu ne thakatafa
         mai faasia na fakaku.
         17 Aia, lelea sa molu ka rongoa, molu ka fafurongo 'uria si tae ki nee Mangoedoo Abu
         'e thaea fuana imole manata mamana ki. 'Urineri, ni ti kera nee langi da si ekwatana
         fiitooa kera, nau kwau fala na mana bae da thaufangana 'i thalo. Ma nau kwau fala
         laubo fuada na fau sasakea ne da kedaa na thata faalu 'i fafona, ne langi ta imole
         si thaitamana, talifilia bo ni ti nee kau ngala.’ ”
         18 Ma nia ka bae lau 'urii fuaku, “'O kekeda fuana enselo ne liosulia imole ki 'i laona
         maetoaa 'i Taeataera ne da manata mamana, 'oko thaea, ‘Nau nee na Ngwela nia tha God.
         Na maaku 'e rara ilingia ta ere, ma na 'aeku ka ngwaasinasina ilingia na barasi ne
         da naarea 'i laona ere.
         19 Nau ku thaitamana si doo ki ne molu ilia. Ma nau ku thaitamana na liothaua kamolu,
         ma na manata mamanalae kamolu, ma na raoa kamolu, ma na marabibilae kamolu. Iuka,
         nau ku thaitamana si doo nee molu ilia 'ana si manga neri, 'e 'oro ka talua si doo
         ki ne molu ilia 'ana si manga bae sui na kau.
         20 Aia, ma si doo nee 'e langi kwasi dooria 'e 'urii: Ne molu alamatana keni nee thatana
         ni Jesabel ka toodoo. Nia 'e thaea thasa tha God 'e falania 'uria baelae, sui ta,
         nia 'e suke bana. Nia 'e faagaroa sui naa imole 'oro ni rao nau ki 'ana toodoolae
         sulia bibirangaa 'ana kaubarelae, ma na 'anilana fanga ne da afuafu 'ana fuana 'atona
         bana god ki ne langi si mamana.
         21 Iuka, nau ku fala si manga fuana keni nee fasi nia ka abulo faasia abulota'alae nia
         ki, sui ta, 'e langi nia si dooria bo abulolae faasia abulota'alae nia ki.
         22 'E 'urineri, nau kwau fala fasi nia fonea ni ti kera ne da foasia 'atona bana god
         ki fone nia, kera dau ngada ka baita. Ma nau kwau ilia si doo neri lelea sa 'e langi
         da si abulo faasia abulota'alae kera ki ne da ilia fonea na keni neri.
         23 Ma nau kwau thaumaelia na bare ngwane fafurongo nia ki laubo, fasi na imole ki sui
         ne da faamamane nau, da ka thaitamana ne nau naa na ngwane ku thaitamana manatana
         imole ki sui fonea na kwaidooria kera ki. Ma nau kwau duu fuana imole ki sui sulia
         si doo ki ne da ilia, na doo 'okae ki ma na doo ta'ae ki.
         24 Ma ta bali 'amolu ne molu too 'i Taeataera 'e langi molu si ade sulia na toodoolae
         ta'ae neri, ma langi molu si alamatana da ka toodoo fuamolu 'ana si doo ne da thaea
         'ana doo anggwa nia ki tha Saetan. Nia nee, nau boroi langi kwasi fala ta 'afitaia
         lau fuamolu.
         25 Ma tee si doo nee bo, molu ka dau suukwai 'ana si tae ki ne molu too naa 'ania, lelea
         ka dao 'ana si manga ku oli lau mai.
         26 Iuka, ma ni ti kera ne langi da si ekwatana fiitooa kera, ma da ka nonimaabe 'uria
         roolae sulia na kwaidooria nau ki lelea ka dao 'ana 'isilana, nau kwau fala na 'initooa
         fuada faafia na maetoaa ki,
         27 ilingia na Maka nau ne fala fuaku. Ma dau 'inito faafia na maetoaa ki 'ana suukwaia,
         ma langi ta imole si tala'ana na ngengelana baelada.
         28 Ma nau kwau fala na kwakwali ne tala 'i laasikadangi fuada fasi ka faatana ne da
         siitatha naa 'ana ta'alae.
         29 Ma lelea sa molu ka rongoa, 'e 'okae fasi molu ka fafurongo 'uria si tae ki ne na
         Mangoedoo Abu 'e thaea fuana imole manata mamana ki.’ ”

1 Ma nia ka bae lau 'urii fuaku, “'O kekeda fuana enselo ne liosulia imole ki 'i laona
         maetoaa 'i Sardis ne da manata mamana, 'oko thaea, ‘Nau na ngwane ne ku too 'ana fiu
         Mangoedoo Abu nia ki tha God ma na fiu bubulu ki. Nau ku thaitamana si doo ki ne molu
         ilia. Ma na imole ki da 'alangi kamolu 'ana imole manata mamana ki, sui ta, na raoa
         kamolu ki 'e faatana langi molu si roo suli nau bo.
         2 Molu ilingia imole da maleu ki. Molu ka tharai, fasi molu ka faasuukwaia na manata
         mamanalae kamolu ki ne karangi kau mae naa. Sulia nau ku daotoona si doo ki ne molu
         ilia 'e langi si 'o'olo teefau 'i maana God nau.
         3 Langi molu si manataburo 'ana si doo ki ne da toolamana fuamolu 'ania 'i nao, ma
         molu ka roosulida, ma molu ka abulo naa faasia na abulo ta'alae kamolu ki. Nia nee
         lelea sa 'e langi molu si lilio, nau kwau lea mai siamolu, ilingia ta ngwane bebeli
         'ana si manga ne langi molu si thaitamana kwau dao mai 'ania.
         4 Ma na ange imole 'ana imole ki 'i Sardis ne molu tanggi 'okae sulia moorilamolu ka
         folaa 'ua, molu kau lea fone nau, ma molu kau 'afisia maku sasakea ki, sulia molu
         tala'ana naa.
         5 Ma ni ti kera ne 'e langi da si ekwatana fiitooa kera, kera dau 'afisia maku sasakea
         ki, ma 'e langi kwasi lafua thatada faasia na buka ni mooria. 'I naofana Maka nau
         ma na enselo nia ki, nau kwau 'alangi kera 'ana imole nau ki.
         6 Aia, lelea sa molu ka rongoa, molu ka fafurongo 'uria si doo ki na Mangoedoo Abu
         'e thaea fuana imole manata mamana ki.’ ”
         7 Sui nia ka bae lau 'urii fuaku, “'O kekeda fuana enselo ne liosulia imole ki 'i laona
         maetoaa 'i Filadelfia ne da manata mamana, 'oko thaea, ‘Nau nee ngwane ku abu, ma
         ku bae mamana. Nau ku too 'ana kii bae tha Deved na ngwane 'inito 'e too mai 'ania
         'i nao. Ma si manga ku 'ifingia na 'olofolo, 'e 'afitai naa ta imole ka fono 'usia.
         Ma si manga ku fono 'usia na 'olofolo, 'e 'afitai naa ta imole ka 'ifingia lau.
         8 Nau ku thaitamana si doo ki ne molu ilia, ma ku thaitamana molu si too bana ta si
         doo 'okae fasi na imole ki 'i laona maetoaa nena da ka faare 'inito 'ani kamolu faafia.
         Ma molu ka ade sulia na baelaku. Ma ka langi molu si tofea thataku ma na manata mamanalae
         kamolu ki 'ani nau. Aia, nau ku 'ifingia naa na 'olofolo fuamolu fasi molu ka ruu
         mai, ma 'e 'afitai ta imole ka fono lau 'usia.
         9 Iuka, na imole ki ne da thaea thasa kera na imole ki 'i Jiu, ma da ka suke sulia
         kera na imole nia ki tha Saetan, nau kwau ilia fasi da ka faa'inito kamolu ma fasi
         da ka thaitamana ne ku liothau 'ani kamolu.
         10 Ma sulia molu roosulia na bibirangaa nau 'ana suukwailae, nau kwau lio suli kamolu
         si manga 'ana 'afitaia ki ne kau dao mai laona molaagali 'uria ilitoolana imole ki
         sui.
         11 Langi si tau, nau kwau oli mai. Molu ka dau suukwai 'ana doo ki ne molu too 'ania,
         ade'ana ta imole ka belia na kwaiaraa ne kwau fala fuamolu.
         12 Ma ni ti kera ne 'e langi da si ekwatana fiitooa kera, nau kwau alua nia ilingia
         ta mae fungu 'ana Beu Abu nia God nau, nia kau totoo firi ma 'e langi si 'idu faasia
         fulina. Ma nau kwau kedaa laubo thatana God nau 'ana nonina, ma na thatana maetoaa
         baita nia God nau, na Jerusalem faalu ne kau sifo mai faasia tha God 'i thalo. Ma
         nau kwau kedaa laubo thata faalu nau 'i nonina.
         13 Aia, lelea sa molu ka rongoa, molu ka fafurongo 'uria si doo ki ne Mangoedoo Abu
         'e thaea fuana imole manata mamana ki.’ ”
         14 Sui nia ka bae lau 'urii fuaku, “'O kekeda fuana enselo ne liosulia imole ki 'i laona
         maetoaa 'i Laodisea ne da manata mamana, 'oko thaea, ‘Nau na ngwane ne da 'alangi
         nau 'ana Iuka 'e Mamana. Nau kwasi momolo faasia faatalolae 'ana bae mamanalae ki
         sulia tha God. Ma nau laubo ne ku thaungana doo ki sui fonea tha God.
         15 Nau ku thaitamana si doo ki ne molu ilia, ma ku thaitamana laubo ne langi molu si
         gwari bo ma ka langi molu si 'ako'ako bo tale nau. Ma nau ku dooria molu ka kwaimani
         fone nau, ma ka langi molu si maalimae 'ani nau.
         16 Ma sulia na manata mamanalae kamolu 'ani nau 'e langi si gwari ma langi ka si 'ako'ako
         'urineri, nau kwau ekwatai kamolu.
         17 Aia, molu thaea molu totoda, ma molu ka todaa doo 'oro ki, ma langi molu si dooria
         naa ta si doo sulia na doo ki sui molu too naa 'ania. Sui ta 'e langi molu si thaitamana
         bo ne molu siofaa 'ana manata mamanalae, ma molu ka ilingia na ngwane maa rodo ki
         ma da ka too dadara.
         18 Nia nee, nau ku thaea fuamolu, molu ka folia naa gol ne da faafaalua 'ana ere faasi
         nau, fasi molu ka totoda mamana. Ma molu ka folia laubo na maku sasakea ki faasi nau,
         ade 'ana molu ka 'ida sulia ne molu too dadara. Ma molu ka folia laubo na ngwaingwai
         'uria usulana 'ana maamolu, fasi rikilamolu ka 'okae.
         19 Ma na imole ki ne ku liothau 'ada, lelea sa da ka ilia doo ta'ae ki, nau ku thaitamana
         kwau balufida, ma kwau fala naa kwakwaelae fuada. Nia nee molu ka thaitamana, molu
         ka abulo naa faasia abulo ta'alae kamolu ki, ma molu ka ilia naa doo 'okae ki.
         20 Rikia fasi, nau ku takwe 'i burina baba 'ana 'olofolo 'ana beu kamolu ki, ma ku kidikidi.
         Lelea sa ta imole ka rongo nau ma ka 'ifi 'uri nau, nau kwau ruu mai siana laona beu
         nia, ma kwau fanga ofu fonea.
         21 Ma sa ni ti boroi 'ana ne langi si ekwatana fiitooa nia, nau kwau fala suukwaia 'uria
         goorulae fone nau, 'ana si manga ku gooru 'ana si kula ni goorulae 'ana 'initooa,
         ka ilingia laubo nau ku siitatha ma nau ku gooru naa fonea Maka nau 'ana si kula ni
         goorua nia 'ana 'initooa.
         22 Ma lelea sa molu ka rongoa, molu ka fafurongo 'uria si doo ki na Mangoedoo Abu 'e
         thaea fuana imole manata mamana ki.’ ”

1 Sui 'i buri ku lilio, ma ku rikia tee 'olofolo 'i thalo 'e 'ifi. Ma na lingee doo
         ne thafali bae fuaku 'i nao 'e ilingia na bungu, ka bae lau 'urii, “'O tae mai 'i
         see, fasi ku faatana fuamu si doo ki ne kau dao mai 'i buri.”
         2 Ma 'ana si manga neri 'ua bo, na Mangoedoo tha God ka talai nau naa, ma ku too na
         'aku 'i thalo. Ma ku rikia tee si kula ni goorua 'ana 'initooa, ma tee ngwane 'e gooru
         'i fafona.
         3 Ma na maana, rikilana ka ilingia na fau ngwaasinasina ki ne da 'alangia 'ana jaspa
         ma na karnelian. Ma na fula'aro ka roro kalikalia si kula ni goorua neri. Ma na fula'aro
         neri ka lio ilingia na fau ngwaasinasina da 'alangia 'ana emaral.
         4 Ma kalikalia na ngwane ne gooru 'ana si kula ni goorua neri 'ana 'initooa, roo akwala
         ma fai si kula ki ni goorua 'ana 'initooa ne too 'i seeri. Ma roo akwala ma fai ngwane
         naonao ki ne da gooru 'ana si kula ni goorua neri ki, ma da ka 'afi 'ana maku sasakea
         ki ma na 'eregwau 'ana gol ki 'i gwauda.
         5 Ma na sinamaaru ka sina, ma na lingee doo baita ki, ma na kwakwanga ka talo mai faasia
         si kula neri ni goorua 'ana 'initooa. Ma na fiu gwe kwethu ki ka tharu 'i seeri 'i
         naofana si kula ni goorua 'ana 'initooa. Ma na fiu kwethu neri ki naa na fiu Mangoedoo
         Abu nia ki tha God.
         6 Ma 'i naofana laubo 'ana si kula ni goorua 'ana 'initooa, tee doo ilingia na asi
         ilingia ta galasi ne 'e folaa 'asiana 'e too laubo 'i seeri. Ma na fai doo moori ki
         ne da too 'ana maae doo 'oro ki kalikalia nonida teefau, da too kalikalia si kula
         neri ni goorua 'ana 'initooa.
         7 Na etana doo moori rikilana 'e ilingia laeon. Ma na ruana doo rikilana 'e ilingia
         buluka. Ma oluna doo, na rikilana maana 'e ilingia maana imole. Ma na faina doo rikilana
         'e ilingia ta afa ne lofo.
         8 Na fai doo moori neri ki sui da too 'ana ono kukube doo ki, ma na maae doo 'oro ki
         laubo 'e too 'i nonida, 'i nao'ada ma 'i farana kukubada. Ma 'ana fe dani ki ma fe
         rodo ki, 'e langi da si momolo bo 'ana nguulae da ka 'urii, “Abu, abu, abu na Aofia
         God ne suukwai ka tatha. Nia 'e too 'ua na mai 'i nao, ma ka too 'ana si manga neri,
         ma ka too 'ana si manga ne 'e nia 'ua kau.”
         9 Si manga neri fai doo moori neri ki da nguulia fe nguu 'ana faa'initolae, ma na faare
         baitalae, ma na tangolae fuana ngwane ne 'e totoo firi ne gooru 'ana si kula ni goorua
         'ana 'initooa,
         10 na roo akwala ma fai ngwane naonao bae ki da ka boruru 'i naofana 'aena ngwane ne
         totoo firi ne gooru 'ana si kula goorua 'ana 'initooa. Ma da ka alua naa 'eregwau
         kera ki 'i thaegano 'i nao 'ana si kula ni goorua 'ana 'initooa neri, ma da ka bae
         'urii,
         11 “God kameli 'ae, 'oe 'o tala'ana ngalilana taloa, ma na faare baitalae, ma na suukwaia,
         sulia 'o thaungana doo ki sui. Ma sulia na kwaidooria 'oe naa na doo ki sui da ka
         too ma da ka moori.”

1 Sui nau ku rikia tee 'e'ere buka neri da keda roo bali 'ana. Da ka langgo faafia
         'e'ere buka neri, ma da ka fono suukwai faafia 'ana fiu si kula ki. Na ngwane ne gooru
         'ana si kula ni goorua 'ana 'initooa, 'e dau 'ana 'e'ere buka neri laona 'aba aolo
         nia.
         2 Ma nau ku rikia tee enselo ne suukwai 'asiana, ma nia 'e bae baita ka 'urii, “Ni
         ti ne 'o'olo fasi nia ka tala'ana 'ifingilana fiu fonoa suukwai nee ki, ma ka 'ifingia
         na 'e'ere buka nee?”
         3 Ma 'e langi ku si rikia bo ta imole 'i thalo, ma langi 'i molaagali, ma langi 'i
         farana molaagali ne ka tala'ana 'ifingilana 'e'ere buka neri ma ka lilio 'i laona.
         4 Ma ku angi 'asiana, sulia 'e langi da si daotoona bo ta imole ne tala'ana 'ifingilana
         'e'ere buka neri ma ka lilio laona.
         5 'Urineri, tee ngwane 'ana ngwane naonao ki ka bae 'urii fuaku, “Langi 'o si angi.
         Rikia fasi. 'O rikia na Laeon 'ana kwalafa tha Deved ma tha Jiuda. Nia 'e siitatha
         naa 'ana maalimae nia ki, ma ka tala'ana 'ifingilana fiu doo 'ana fonoa suukwai ki,
         ma na 'ifingilana 'e'ere buka nee.”
         6 Sui ku rikia tee kae Sipsip 'e takwe 'i malutana si kula ni goorua neri ma na fai
         doo moori ki ma na ngwane naonao ki ne da takwe kalikalia. Ma ku rikia laubo na mae
         maala ki 'ana nonina ne ilingia da kwae maala 'ana 'i nao. Nia 'e too 'ana fiu konae
         doo ki ma na fiu maa ki. Aia, na fiu maa neri ki ne na fiu mangoe doo nia ki tha God
         ne 'e fala 'uria 'i laona molaagali lalau.
         7 Ma na kae Sipsip neri 'e dao, ma ka ngala naa 'e'ere buka bae faasia bali 'aba aolo
         nia ngwane ne gooru 'ana si kula ni goorua neri.
         8 Ma si manga 'e ngala naa na 'e'ere buka neri, na fai doo moori neri ki, ma na roo
         akwala ma fai ngwane naonao neri ki, da ka boruru 'i thaegano 'i 'aena na kae Sipsip
         neri. Ma kera sui bo da dau 'ana doo ni kiilana ne da 'alangia 'ana harp ki, ma da
         ka dau 'ana titiu 'ana gol ki ne fungu 'ana 'ai moko 'okae ki 'uria suungilana. Aia,
         ma na thasu faasia 'ai moko 'okae neri ki naa na foalae kera na imole ki ne da manata
         mamana 'ana tha Jisas Kraes.
         9 Ma da nguulia tee fe nguu faalu da ka 'urii, “'Oe 'o tala'ana ngalilana naa 'e'ere
         buka, ma 'oko 'ifingia naa doo 'ana fonoa suukwai ki. Sulia da thaumaeli 'oe, ma 'ana
         afuafulae 'ana moorilamu ka foli olitana imole ki 'ana 'aebara ki sui, ma na baea
         'e'ete ki sui, ma na maetoaa ki sui fuana tha God.
         10 'Oko alua na ofulada imole na ngwane ni foa ki fasi da ka rao fuana God kolu. Ma
         kera dau 'inito laona molaagali.”
         11 Ma ku lilio lau, ma ku rongoa nguulana enselo 'oro ki. Da 'oro 'asiana, kera na tooni
         ma na mola ki. Da takwe kalia si kula ni goorua 'ana 'initooa neri, ma na fai doo
         moori bae ki, ma na ngwane naonao ki.
         12 Da nguu baita da ka 'urii, “Na kae Sipsip ne da thaumaelia, 'e tala'ana naa ngalilana
         mamanaa, ma na totodaa, ma liotooa, ma na suukwaia, ma na faabaitalae, ma na 'initooa,
         ma na tangolae!”
         13 Ma nau ku rongoa na doo moori ki sui 'i thalo, ma 'i laona molaagali, ma 'i farana
         molaagali, ma 'i laona asi, kera teefau da nguu da ka 'urii, “Na tangolae, ma na faabaitalae,
         ma na 'initooa, ma na suukwaia ne totoo firi fuana ngwane ne 'e gooru 'ana si kula
         ni goorua 'ana 'initooa ma fuana kae Sipsip.”
         14 Ma na fai doo moori neri ki da olisia da ka 'urii, “'E mamana.” Ma na ngwane naonao
         ki da ka boruru 'i thaegano, ma da ka foasi keerua.

1 Sui ku rikia naa kae Sipsip neri 'e 'ifingia etana fonoa 'ana fiu fonoa suukwai neri
         ki. Ma ku rongoa tee doo 'ana fai doo moori bae ki 'e bae 'ana lingee doo neri 'e
         ilingia na kwakwanga ka 'urii, “'O lea mai!”
         2 Ma ku lio, ku rikia tee hos sasakea. Ma na ngwane ne 'e gooru 'i fafona, 'e dau 'ana
         tee basi. Ma da ka fala tee 'eregwau fuana. Ma nia 'e lea kau 'uria siitathalae ilingia
         ta ngwane ramo.
         3 Sui na kae Sipsip bae ka 'ifingia ruana fonoa 'ana fonoa suukwai bae, ma ku rongoa
         na ruana doo moori 'e bae 'urii, “'O lea mai!”
         4 Ma tee hos 'a'abua ka thakatafa na mai. Ma da ka fala tee 'ila baita fuana ngwane
         ne 'e gooru 'i fafona, ma ka too 'ana suukwaia 'uria ngalilana enoenoa faasia na imole
         ki laona molaagali, fasi na imole ki da ka thaumaelida kwailiu.
         5 Sui na kae Sipsip neri ka 'ifingia oluna doo 'ana fonoa suukwai bae, ma ku rongoa
         oluna doo moori 'e bae 'urii, “'O lea mai!” Ma ku lio, ku rikia tee hos boboraa. Ma
         na ngwane ne 'e gooru 'i fafona, 'e dau 'ana tee doo ni 'olotoolana 'ana si doo kulu
         ki.
         6 Sui ku rongoa tee lingee doo 'e talo mai 'i malutana fai doo moori bae ki ka 'urii,
         “Da usi 'ana fanga ki 'uria malefo baita! Ma 'o si nagaa na ngwaingwai ma na waen!”
         7 Sui na kae Sipsip neri ka 'ifingia naa faina doo 'ana fonoa suukwai bae, ma ku rongoa
         na lingena faina doo moori 'e bae 'urii, “'O lea mai!”
         8 Ma ku lio, ku rikia tee hos balabalaa, ma na thatana ngwane neri 'e gooru 'i fafona
         ne na Maea, ma Si Kula 'ana Maea 'e lea 'i burina. Ma da fala mamanaa fuadarua faafia
         faina bali 'ana na molaagali 'uria thaumaelilana imole ki 'ana firua, ma na fioloa,
         ma na mataia, ma na doo kwasi ki 'i laona molaagali.
         9 Ma si manga neri kae Sipsip ka 'ifingia naa limana doo 'ana fonoa suukwai bae, ma
         ku rikia na mangona ngwane ki ne da thaumaelida sulia da suukwai ni faarongolae 'ania
         Baelana God ma na Faarongolae 'Okae. Da too bada 'i farana fuli ere ni afuafulae.
         10 Ma da 'ai baita da ka 'urii, “God suukwai ka tatha, 'o abu, ma 'o mamana. 'I angita
         nee 'oko ketoa na imole ki 'i laona molaagali, ma 'oko duu fuada sulia da thaumaeli
         kameli?”
         11 Ma tha God 'e fala na maku tikwa sasakea ki sui bo fuada, ma nia ka thaea fuada fasi
         da ka kwaimaakwali fafaekwa fasi, lelea ka dao 'ana si manga ne dau thaumaelia na
         ngwane ni rao kwaimani ki ma na imole manata mamana ki, sui fatai nia ka fi duua maelada
         na ngwane ki ne da thaumaelida.
         12 Sui ku rikia kae Sipsip bae 'e 'ifingia naa onona doo 'ana fonoa suukwai bae, ma
         na anuanu baita ka tatha, ma na thato ka rorodoa ilingia ta maku boboraa, ma na sinali
         ka 'a'abua naa ilingia si 'abu.
         13 Ma na bubulu ki da ka 'asida mai laona molaagali ilingia na fufue 'ai ki ne da 'asia
         faasia 'ai ki si manga na oru baita 'e kwaelangaida.
         14 Ma laona mamangaa ka ilingia na 'abe doo ne da 'e'erea. Ma na tolo ki sui ma na auaua
         ki sui da ka 'idu faasia fulida.
         15 Sui na ngwane 'inito ki 'i laona molaagali ma na ngwane naonao ki, ma na ngwane baita
         fuana na ngwane ni firu ki, ma na ngwane totoda ki ma na ngwane suukwai ki, ma na
         imole ki sui ne da tofa rao, ma na imole tofetoo ki, da mau ma da ka anggwa 'i laona
         maa'ofi ki ma 'i farana fau ki 'i tolo.
         16 Ma da 'ai fuana tolo ki ma na fau ki da ka 'urii, “Molu 'asi kamolu mai faafi kameli
         ma molu ka thaufini kameli faasia maana ngwane ne 'e gooru 'ana si kula ni goorua
         'ana 'initooa. Ma molu ka thaufini kameli faasia rakethasua nia na kae Sipsip.
         17 Sulia fe dani baita 'ana rakethasua kera 'e dao naa, ma ka langi ta imole si tala'ana
         naa takwelae suusia.”

1 Sui ku rikia fai enselo ki da takwe 'ana fai susuua ki 'ana molaagali, ma da suusia
         fai thauthau ki 'ana molaagali, fasi na thauthau si thaulia molaagali, ma si orufia
         na asi, ma si orufia ta 'ai.
         2 Ma ku rikia tee enselo lau 'e 'ito mai faasia 'i taelana thato, ma ka ngala mai na
         mamalafoa nia God momoori. Ma 'e 'ai baita fuana fai enselo neri ki, ne tha God 'e
         fala suukwaia fuada 'uria nagalana molaagali ma na asi.
         3 Ma ka bae 'urii, “Langi molu si nagaa 'ua na molaagali, ma na asi, ma na 'ai ki,
         lelea kolu ka kedaa bo na mamalafoa 'i maadarana imole rao nia ki na God kolu.”
         4 Ma da faarongo nau 'ana fita imole ki ne da kedaa mamalafoa tha God 'i maadarada,
         'e 'urii: tee talange, fai akwala ma fai tooni imole ki. Ma kera neri 144,000 faasia
         na akwala ma roo 'aebara ki 'ana imole ki 'i Israel.
         5 Faasia 'aebara tha Jiuda, tee akwala ma roo tooni imole. Faasia 'aebara tha Ruben,
         tee akwala ma roo tooni imole. Faasia 'aebara tha Gad, tee akwala ma roo tooni imole.
         6 Faasia 'aebara tha Asa, tee akwala ma roo tooni imole. Faasia 'aebara tha Naftali,
         tee akwala ma roo tooni imole. Faasia 'aebara tha Manase, tee akwala ma roo tooni
         imole.
         7 Faasia 'aebara tha Simion, tee akwala ma roo tooni imole. Faasia 'aebara tha Lifae,
         tee akwala ma roo tooni imole. Faasia 'aebara tha Isakar, tee akwala ma roo tooni
         imole.
         8 Faasia 'aebara tha Sebulun, tee akwala ma roo tooni imole. Faasia 'aebara tha Josef,
         tee akwala ma roo tooni imole. Faasia 'aebara tha Benjamin, tee akwala ma roo tooni
         imole.
         9 'I buri, ku lio, ma ku rikia tee ofulae baita, ne langi ta imole si tala'ana naa
         teemailana. Ma da lea mai faasia na 'aebara ki sui, ma na maetoaa ki sui, ma na baea
         'e'ete ki sui, ma da takwe 'i nao 'ana si kula ni goorua 'ana 'initooa ma 'i nao 'ana
         kae Sipsip neri. Ma da thaingia na maku sasakea tikwa ki, ma da dau 'ana uli niu ki
         'uria faatailana nonithathalalae kera.
         10 Ma da 'ai baita da ka 'urii, “God kolu ne gooru 'ana si kula ni goorua 'ana 'initooa
         fonea na kae Sipsip, daru ka faamoori kolu.”
         11 Ma na enselo ki sui da takwe kalikalia si kula ni goorua neri 'ana 'initooa, ma na
         ngwane naonao ki, ma na fai doo moori ki. Ma da boruru 'i nao 'ana si kula ni goorua
         neri, ma da foasia tha God,
         12 da ka 'urii, “'E mamana! Na faa'initolae, ma na 'initooa, ma na liotooa, ma na tangolae,
         ma na faabaitalae, ma na mamanaa, ma na suukwaia, si doo neri ki sui bo fuana God
         kolu ne totoo firi! 'E mamana.”
         13 Ma tee ngwane 'ana ngwane naonao neri ki 'e soetalafaku, ka 'urii, “Ni ti kera nee
         da 'afi 'ana maku sasakea nee ki ma da lea mai faasia 'i fai?”
         14 Ma ku olisia ku 'urii, “Nau ku lalafusia. 'Oe naa ne 'oko thaitamana.” Ma nia ka
         bae 'urii fuaku, “Na imole nee ki naa na imole ki ne da tatha mai 'i laona ngadalae
         baita, ma langi ta si doo si naga kera bo. Da ka taufia naa maku tikwa kera ki, ma
         da ka faasasakea 'ana na 'abuna kae Sipsip.
         15 Nia nee da ka takwe 'i nao 'ana si kula ni goorua tha God, ma da ka rao fuana 'i
         laona Beu Abu nia sulia si manga ki sui. Ma tha God nee 'e gooru 'ana si kula ni goorua
         neri, ka lio suli kera.
         16 Ma 'e 'afitai lau da ka fiolo ma langi da ka maelikuu, ma langi na thato ka 'ako'ako
         ma langi ta doo 'ako'ako ka 'akofi kera.
         17 Sulia na kae Sipsip ne gooru 'i fafona si kula neri ni goorua 'ana 'initooa, 'e liosuli
         kera. Ma nia ka talai kera 'uria 'i busulana kafo mooria ki. Ma tha God ka usua naa
         kafona maada.”

1 Si manga na kae Sipsip 'e 'ifingia na fiuna doo 'ana fonoa suukwai neri, 'i thalo
         ka enoeno sulia kae si kade thato kukuru.
         2 Sui ku rikia fiu enselo ki ne da takwe 'i naofana tha God, ma da ngala fiu bungu
         ki.
         3 Ma tee enselo lau ne 'e too 'ana titiu doo 'ana gol 'uria na suungilana 'ai moko
         'okae 'i laona, 'e dao ma ka takwe 'i maana fuli ere abu ni afuafulae. Ma da fala
         'ai moko 'okae 'oro ki, nia ka naarea fuana fasi ka alua fonea na foalae kera imole
         ki sui tha God 'i fafona fuli ere 'ana gol ne too 'i nao 'ana si kula ni goorua neri.
         4 Ma na thasu faasia 'ai moko 'okae neri ki, ka tae 'i thalo fonea na foalae kera na
         imole nia ki tha God, faasia na 'abana enselo neri ne takwe 'i naofana tha God.
         5 Sui na enselo neri ka ngala naa titiu neri, ma ka lulaa 'ana ere faasia fuli ere
         neri, ma ka 'ui 'ania mai fafona molaagali. Ma na kukurua ma na lingee doo baita ki
         ka talo mai, ma na binabina ka binalu, ma na anuanu ka 'isu.
         6 Sui fiu enselo neri ki da ka kwaimaakwali naa 'uria ufilana fiu bungu neri ki da
         dau 'ania.
         7 Ma etana enselo ka ufia naa bungu nia, ma na mingge 'aes ki ilingia uta, na ere 'e
         dolaa fonea 'abu, ka 'asia na mai fafona molaagali. Ma ka tharufia na oluna bali 'ana
         molaagali, ma na 'ai ki, ma na kirasi ki sui 'i laona.
         8 Sui na ruana enselo ka ufia naa bungu nia, ma tee doo ilingia fe tolo baita ka tharu,
         ma ka 'asia laona asi. Ma oluna bali 'ana asi ka ilingia naa 'abu.
         9 Ma oluna bali 'ana doo moori ki laona asi da ka mae naa, ma oluna bali 'ana baru
         ki ka funu naa.
         10 'Urineri bo oluna enselo ka ufia naa bungu nia, ma tee fe bubulu baita 'e ilingia
         ta kwethu, ka 'asia na mai faasia laona mamangaa ma ka 'asia faafia oluna bali 'ana
         kafo baita ki, ma na busulana kae si kafo ki.
         11 Aia, na thatana bubulu neri “'Afae.” Ma oluna bali 'ana kafo ki ka 'afae naa, ma
         na imole 'oro ki da ka mae 'ana kuufilana kafo neri, sulia na kafo neri 'e 'afae.
         12 Sui na faina enselo ka ufia na bungu nia, ma oluna bali 'ana thato, ma na sinali,
         ma na bubulu ki ka mae, ma oluna bali 'ana folaalae ka langi naa. Ma oluna bali 'ana
         fe dani ka rorodoa naa, ma oluna bali 'ana rodo ka langi si dani naa laubo.
         13 Sui ku lio, ma ku rongoa tee tha'aro abu 'e lofo laona mamangaa ma 'e 'ai baita ka
         'urii, “Na ta'alae, na ta'alae! Nia kau ta'ae 'asiana fuana imole ki sui ne da too
         'i laona molaagali, sulia si manga ne ta olu enselo lau dau dao mai, ma dau ufia bungu
         kera ki.”

1 Sui na limana enselo ka ufia bungu nia, ma ku rikia fe bubulu ne 'e 'asia mai 'uria
         'i laona molaagali, da ka fala na kii 'ana kilu ne 'e sifo ka gwaugwaulinge fuana
         bubulu neri.
         2 Sui na bubulu neri ka 'ifingia naa kilu neri, ma na thasu ka thakatafa na mai ma
         ka tae mai ilingia thasuna ta ere baita. Ma na thato ma laona mamangaa ka rorodoa
         'ana thasu ne thakatafa mai faasia kilu neri.
         3 Sui na siko 'oro ki da ka thakatafa mai faasia na thasu neri, ma da ka lea mai laona
         molaagali, ma da ka ngala naa suukwaia ilingia na suukwailana fafari ki.
         4 Ma da ka thaea fuana siko neri ki langi da si nagaa na kirasi ki, ma langi ta 'ai,
         ma langi ta si doo ne 'e moori fafona thaegano. Aia, ma na imole ki ne langi da si
         too 'ana mamalafoa nia tha God 'i maadarada, na maru ki da ka fala ngadalae fuada.
         5 Ma 'e langi nia si alamatana 'ua siko neri ki fasi da ka thaumaelia 'ua na imole
         neri ki, ma da alamatana fasi da ka fala bada ngadalae fuada sulia lima fe sinali.
         Ma na fiilana 'e ilingia ta fafari ne 'alea imole.
         6 Ma sulia lima fe sinali neri ki, imole ki dau rofe 'uria maea, ma 'e langi da si
         daotoona. Ma da dooria fasi da ka mae, sui ta, 'e 'afitai da ka mae.
         7 Na maru neri ki, rikilada 'e ilingia hos ki ne da takwe ma da ka kwaimaakwali 'uria
         firulae. Ma na maada ka ilingia na maana ngwane ki, ma da ka thaingia na doo ki ilingia
         na 'eregwau 'ana gol 'i gwauda.
         8 Ma na ifuda 'e tikwa ka ilingia na ifuna keni ki, ma na lifoda ka ilingia na lifona
         laeon ki.
         9 Ma na doo ilingia rebe thalo ki ne 'e too 'i ruruuda. Ma na lingena kukubada 'e baita
         ilingia na lingena hos 'oro ki ne da taraa doo ni taelilana ki 'uria firua.
         10 Ma na kekeuda 'e ilingia fafari ki, ma da too 'ana buburana 'uria susuilana imole
         ki. Ma kekeuda ne 'uria nagalana imole ki sulia lima fe sinali.
         11 Ma na ngwane 'inito kera naa na enselo ne baita faafia na kilu, ma na thatana 'ana
         baelae 'i Jiu ne tha Abadon, ma baea 'i Grik da ka 'alangia 'ana tha Apolion. Ma thata
         neri ki na maalutana, “Na ngwane ne faafunua doo ki.”
         12 Na etana ta'alae 'e sui naa, ma ta roo si ta'alae lau kau dao mai.
         13 Na onona enselo ka ufia naa bungu nia, ma ku rongoa tee si lingee doo 'e talo mai
         faasia fai susuua ki 'ana fuli ere ne da thaungana 'ana gol ne too 'i naofana tha
         God.
         14 Ma na lingee doo neri 'e bae fuana onona enselo ne too 'ana bungu ka 'urii, “'Oko
         lukea naa fai enselo ki ne da kanifaafida 'i ninimana kafo baita ne 'i Iufretes.”
         15 Ma nia ka lukea naa fai enselo neri ki ne da kwaimaakwali naa maasia si manga, ma
         fe dani, ma fe sinali, ma fe ngali ne dau thaumaelia 'ana oluna bali 'ana imole ki.
         16 Ma ku rongoa fita ngwane ni firu kera ki ne da gooru 'i fafona hos ki: kera na 200,000,000
         ngwane ki.
         17 Ma 'ana si fafaataia neri fuaku, ku rikia na hos ki, ma na ngwane ki ne da gooru
         'i fafoda da thaingia rebe doo ki 'i ruruuda. Ma na rebe doo neri ki 'e 'a'abua, ma
         ka boboraa, ma ka kokoaa. Ma na gwauna hos ki da ilingia gwauna laeon ki. Ma na ere
         ma na thasu ma na salfa ne thakatafa mai faasia fakada.
         18 Ma si doo ta'ae neri ki 'e thaumaelia naa oluna bali 'ana imole ki laona molaagali
         'ana ere, ma na thasu, ma na salfa ne thakatafa mai faasia fakada.
         19 Sulia na suukwailana hos neri ki, 'e nii 'ana fakada ma na kekeuda. Na kekeuda 'e
         ilingia loi ki ne too 'ana gwai doo ki, ma da nagaa imole ki 'ana kekeuda.
         20 Ma na imole ki ne da ore ma na doo ta'ae ki ka langi si thaumaelida, 'e langi da
         si abulo 'e'ete bo faasia ta'alae kera ki. Sulia 'e langi da si too faasia na foasilana
         mangoedoo ta'ae ki, ma na nunui doo ki ne da thaungana 'ana gol ma na silva ma na
         brons ma na fau ma na 'ai. Ma na doo neri ki, 'e langi da si lilio ma 'e langi da
         si rongo, ma 'e langi da si fali.
         21 Ma na imole neri ki 'e langi da si abulo bo faasia thaungwanea, ma na raolae fuana
         mangoedoo ta'ae ki, ma na kaubarelae, ma na belilae.

1 Sui nau ku rikia tee enselo suukwai lau 'e sifo mai faasia 'i thalo. 'E 'afi 'ana
         barobaro, ma na fula'aro ka roro kalia gwauna, ma na maana ka ilingia thato, ma na
         roo 'aena ki ka ilingia ta roo bae 'ai 'ana ere.
         2 Ma nia 'e dau 'ana kae 'e'ere buka neri da 'ifingia 'i laona 'abana, ma ka takwe
         'i fafona asi 'ana na bali 'ae aolo nia, ma na bali 'ae mooli nia ka takwe 'ana 'i
         fafona thaegano.
         3 Ma ka 'ai 'ana 'ailae baita ne rongolana 'e ilingia ngongorolana laeon ki. Ma 'i
         burina nia 'ai 'e sui, na fiu kukurua ki da ka olisia naa.
         4 Ma si manga na fiu kukurua neri ki da bae, nau ku kwaimaakwali 'uria kedalana baelada,
         ma ku rongoa tee si lingee doo 'e bae mai faasia 'i thalo ka 'urii, “Langi 'o si thaea
         fuana ta imole si doo bae na fiu kukurua ki da thaea, ma langi 'o si kedaa.”
         5 Sui na enselo neri ku rikia 'e takwe fafona asi ma na thaegano, nia 'e ua bali 'aba
         aolo nia 'i thalo.
         6 Ma ka bae alangai 'ana thatana tha God ne totoo firi ne 'e thaungana 'i thalo ma
         na doo ki sui ne da too 'i laona, ma na molaagali ma na doo ki sui ne da too 'i laona,
         ma na asi ma na doo ki sui ne da too 'i laona. Ma nia ka bae 'urii, “Si manga 'e sui
         na mai tha God 'e langi si faafolaalia 'ua na lioe ngwane nia. Sui ta, 'i tari'ina,
         tha God si tau naa 'uria faamamanelana lioe ngwane nia.
         7 'Ana si manga neri na fiuna enselo ka ufia naa bungu nia, ma na lioe ngwane anggwa
         nia tha God ka fi dao mai, ilingia bae 'e faarongo mai 'ania 'i nao fuada na ngwane
         rao nia ki na profet ki.”
         8 Sui si lingee doo neri ku rongoa 'i nao ka bae lau 'urii fuaku faasia 'i thalo, “'O
         lea kau, 'oko ngala na 'e'ere buka ne 'ifi naa laona 'abana enselo ne takwe 'i fafona
         asi ma na thaegano.”
         9 Ma ku lea, ma ku gania na enselo neri fasi ka fala kae 'e'ere buka neri fuaku. Ma
         nia ka bae 'urii fuaku, “'O ngala, 'oko 'ania. Nia kau mamasia 'i fakamu ilingia ngwengwedua.
         Sui ta, nia kau 'afae 'i rakemu.”
         10 Ma nau ku ngala naa kae 'e'ere buka neri faasia 'abana enselo neri, ma ku 'ania naa.
         Na 'anilana 'e mamasia 'i fakaku ilingia na ngwengwedua. Sui ta, si manga ku okomia
         kau, ka 'afae naa 'i laona rakeku.
         11 Sui da ka bae 'urii fuaku, “'Oko faarongo lau 'ana si lioe ngwane tha God fuana imole
         'oro ki, ma na maetoaa 'oro ki, ma na baea 'oro ki, ma na ngwane 'inito 'oro ki.”

1 Sui da ka fala tee thangge 'ai ni 'olotoolae fuaku, ma tha God ka bae 'urii, “'O
         lea, 'oko 'olotoona Beu Abu nau ma na fuli ere, ma 'oko teemainia imole ki ne da foa
         'i seeri.
         2 Aia, ma 'e langi 'o si 'olotoona lau si kade kula 'i maa 'ana Beu Abu nau, sulia
         ku fala naa fuana imole ki ne langi lau Jiu. Ma kera dau lea mai, ma dau 'inito faafia
         'i Jerusalem sulia fai akwala ma roo fe sinali.
         3 Ma kwau fala roo ngwane ki ne daru faamamane nau. Daru ka 'afi 'ana maku ta'ae ki
         ne faatana daru liodila, ma daru ka faarongo 'ana faarongolae nau sulia 1,260 maedani.”
         4 Ma na roo ngwane manata mamana neri ki naa na roo 'ai ki ne da 'alangia 'ana olif,
         ma na roo bae doo 'uria kwethu ki nee da takwe 'i naofana tha God ne 'inito faafia
         na molaagali.
         5 Ma lelea sa ta ngwane ka thasi 'uria faafunuiladarua, na ere ne 'e thakatafa mai
         faasia fakadarua kau faafunuia na maalimae keerua ki. Ma 'urineri ta imole nee 'e
         dooria faafunuiladarua, nia kau mae laubo.
         6 Ma keerua daru too 'ana suukwaia 'uria bokosilana laona mamangaa, fasi na uta si
         'aru sulia fe dani ne daru faarongo 'ana baelana tha God. Ma daru ka too laubo 'ana
         suukwaia 'uria kwaelana mae kafo ki fasi ka tatala 'ana 'abu. Ma daru ka too laubo
         'ana suukwaia 'uria kwaelana molaagali 'ana ta'alae ki sui 'ana si manga ki sui ne
         daru dooria.
         7 Ma si manga daru faasuia naa faatalolae 'ana faarongolae keerua ki, na doo moori
         kwasi neri ka tae mai 'i maa faasia na kilu ne sifo ka gwaugwau lingee ma kau firu
         fone keerua, ma ka siitatha 'ani keerua, ma ka thaumaeli keerua.
         8 Ma na nonidarua kau too bana sulia tale 'ana maetoaa bae da fotoinia na Aofia keerua
         'ana 'airarafolo. Na imole ki 'ana maetoaa baita neri da ta'ae da ka ilingia bo imole
         ki 'ana maetoaa 'i Sodom ma 'i Ijip ne da otekera ni rongolana na ngwane ni rao nia
         ki tha God.
         9 Na imole ki faasia maetoaa ki sui ma 'aebara ki sui ma baea 'e'ete ki sui, da ka
         bubungia naa nonidarua sulia olu fe dani lalau ma tee kade thato, ma langi da si alamatana
         naa alulana nonidarua.
         10 Ma na imole ki 'i molaagali da ka nonithathala sulia na maeladarua. Ma da ka nonithathala
         'ana falelana si falelae ki fuada kwailiu sulia na roo profet neri ki daru faangadaa
         'asiana imole ki ne da too 'i molaagali.
         11 Sui, 'i burina olu fe dani lalau ma tee kade thato 'e sui, na mangoe doo 'ana mooria
         'e 'ito mai faasia tha God, ka 'arutoodarua, ma daru ka tatae, ma daru ka takwe. Ma
         na imole ki sui ne da rikidarua da ka mau 'asiana.
         12 Sui daru ka rongoa tee si lingee doo baita 'e 'ito mai faasia 'i thalo ka bae 'urii
         fuadarua, “Muru lea mai 'i thalo.” Ma na maalimae keerua ki da ka bubu bada 'ana si
         manga daru lea 'i laona barobaro ki 'uria 'i thalo.
         13 'Ana si manga neri 'ua bo, na anuanu baita ka 'isu ma na tangafuluna maetoaa baita
         neri ka funu naa. Ma fiu tooni imole ki ne da mae 'ana anuanu neri. Ma na imole ki
         ne da moori 'ua, da ka mau 'asiana, ma da ka faabaitaa tha God 'i thalo.
         14 Aia, na ruana ta'alae 'e sui naa, ma na oluna ta'alae kau dao 'ali'ali laubo mai.
         15 Sui na fiuna enselo ka ufia naa bungu nia, ma tee lingee doo baita 'i thalo ka bae
         'urii, “God kolu ma na Kraes, na ngwane nee 'e filia fasi ka faamoori kolu, daru too
         'ana mamanaa fasi daru ka 'inito faafia molaagali, ma tha God kau 'inito ka totoo
         firi.”
         16 Ma na roo akwala ma fai ngwane naonao ki ne da gooru 'ana si kula ni goorua kera
         ki 'ana 'initooa 'i naofana tha God, da boruru 'i thaegano, ma da ka foasia tha God,
         17 da ka bae 'urii, “Na Aofia God ne 'e suukwai ka tatha, 'o too 'ana si manga nee,
         ma 'oko too 'ua na mai. Meli faabaita 'oe sulia 'o ngala na suukwaia baita 'oe, ma
         'oko thafalia naa 'initolae.
         18 Ma na imole ki ne da lalafusi 'oe, da ka rakethasu 'asiana, sulia si manga fasi 'oko
         rakethasui kera 'e dao naa, ma si manga 'uria tooketalana imole mae ki, ma si manga
         'uria kwaiarangailana ngwane rao 'oe ki, na profet ki, ma na imole 'oe ki ne da foasi
         'oe, na ngwane naonao ki, ma na imole ki 'i laona toaa. Ma si manga 'uria na faafunuilana
         imole ki ne da thaumaelia imole ki 'i laona molaagali 'e dao na mai.”
         19 Sui na Beu Abu nia tha God 'i thalo ka 'ifi, ma da ka rikia naa bakosi neri 'ana
         alangaia nia tha God 'e too 'i laona. Sui na binabina ka binalu, ma na kukurua ka
         kuruu, ma na lingee doo baita ka talo mai, ma na anuanu ka 'isu, ma na uta 'ana fau
         ki ka 'aru.

1 'Urineri nau ku rikia tee doo ni kwelelae ai 'e faatai mai laona mamangaa. Tee keni
         neri 'e 'afi 'ana thato, na sinali ka too 'i thaegano otofana 'aena, ma na 'eregwau
         'ana akwala ma roo fe bubulu ki ka too 'i gwauna.
         2 Nia 'e iana, ma ka kwaimaakwali naa 'uria tharelana ngwela. Ma na nonifiilae 'ana
         tharengwelalae ne 'e adea ka angi baita 'asiana.
         3 Ma tee doo ni kwelelae ai ka thakatafa lau mai laona mamangaa. Tee loi 'a'abua baita
         'asiana ne too 'ana fiu gwai doo ki, ma na fiu 'eregwau ki, ma tee akwala konae doo
         ki.
         4 Ma nia ka kwaelofotana naa oluna bali 'ana bubulu ki 'i laona mamangaa 'ana kekeuna,
         ma ka 'ui 'ada laona molaagali. Ma na loi baita neri 'e takwe 'i naofana keni neri
         ne karangia ka thare naa, fasi ka 'ania 'ana ngwela neri si manga nia 'e tharea.
         5 Ma nia ka tharea tee ngwela ngwane ne kau 'inito 'ana suukwaia faafia maetoaa ki
         sui. Sui ta, da laua ngwela neri, ma da ka ngala naa siana tha God 'ana si kula ni
         goorua nia 'ana 'initooa.
         6 Ma na keni neri ka tafi na 'ana 'uria 'i laona bali fera kwasi 'uria fera ne tha
         God 'e kwaimaakwali 'ania fuana fasi da ka lio suli nia sulia 1,260 maedani.
         7 Sui na firua ka fuli naa 'i thalo. Tha Maekol, na gwaungai enselo, ma na enselo nia
         ki da ka firu fonea na loi baita neri, ma na loi baita neri fonea na enselo nia ki
         da ka firu laubo.
         8 Sui ta, na loi baita neri si siitatha bo, ma tha God ka si alamataida 'uria toolae
         'i thalo.
         9 Ma da ka 'ui 'ania naa loi baita neri faasia 'i thalo. Na loi baita neri bae 'ito
         'ana si manga 'ua na mai nao da ka 'alangia 'ana Akalo, ma ta thata laubo 'ana ne
         tha Saetan ne kau talai garo 'ana imole ki 'i laona molaagali lalau. Da 'ui 'ania
         mai laona molaagali fonea na enselo nia ki sui.
         10 Sui ku rongoa tee si lingee doo baita 'i thalo 'e bae 'urii, “Si manga nee, tha God
         kau faamooria naa imole ki. Tha God ka faatana na mamanaa nia ilingia ta ngwane 'inito.
         Aia, ma na ngwane fifilia tha God ka faatana naa na 'initooa nia. Sulia tha Saetan
         ne takwe 'i naofana God kolu, ma ka fai faafia na doorakolu ki sulia dani ma na rodo,
         da ka 'ui 'ani nia faasia 'i thalo.
         11 Na doora kolu ki da ka siitatha 'ana tha Saetan 'ana na 'abuna kae Sipsip ma 'ana
         na baelana tha God ne da faatalo 'ania, ma da ka nonimaabe 'uria maelae 'uria tha
         God.
         12 Kamolu ngwane ki ne molu too 'i thalo, molu ka nonithathala 'amolu! Ma nia kau ta'ae
         'asiana fuana molaagali ma na asi, sulia tha Saetan 'e sifo na kau siamolu. Ma nia
         ka rakethasu 'asiana sulia 'e thaitamana si manga nia ka si tau naa.”
         13 Ma si manga neri na loi baita neri 'e thaitamana naa dau 'ui 'ani nia 'uria 'i laona
         molaagali, nia ka taria naa na keni bae tharea ngwela ngwane bae.
         14 Sui, tha God ka fala naa roo kukube doo baita ki ilingia kukubana ta afa fasi nia
         ka lofo 'uria si kula da kwaimaakwali 'ana fuana 'i laona bali fera kwasi, 'i seeri
         dau liosulia, ma da ka folo 'usia faasia loi baita neri sulia olu fe ngali ma ono
         sinali, fasi nia si thaumaelia.
         15 Sui na loi baita neri ka moatana mai kafo ilingia ta kafo baita fasi ka inggwaa keni
         neri.
         16 Ma na thaegano ka 'adomia keni neri, ma na thaegano ka 'ifi naa, ma ka okomia kafo
         neri na loi baita neri 'e moatana mai.
         17 Sui na loi baita neri ka rakethasu 'asiana fuana keni neri, ma 'e lea ka firu fonea
         kwalafana ki sui ne da roosulia bibirangaa nia ki tha God, ma na toodoolae mamana
         nia ki tha Jisas.
         18 Ma na loi baita neri ka dao naa 'i asi, ma ka takwe na 'ana 'i ninimana asi.

1 Sui ku rikia tee doo moori kwasi 'e tae mai faasia laona asi. Na doo neri 'e too
         'ana fiu gwai doo ki, ma tee akwale konae doo ma fonea akwale 'eregwau ne 'e too 'ana
         konae doo neri ki. Na thatae doo ta'ae ki 'uria baetatagalae 'ana tha God ne da kedaa
         'ana fiu gwai doo neri ki.
         2 Ma na doo moori kwasi neri na rikilana 'e ilingia na lepad, ma na 'aena rikilana
         'e ilingia na 'aena ta bea, ma na fakana rikilana 'e ilingia na fakana ta laeon. Ma
         na loi baita bae ka fala naa suukwaia baita nia fuana doo moori kwasi neri fasi ka
         'inito faafia imole ki.
         3 Ma tee gwai doo 'ana gwai doo neri ki, ku rikia tee doo lio ilingia ta mae maala
         baita da thaungia 'ana, ma na mae maala neri 'e maafo naa. Ma na imole ki sui laona
         molaagali da ka kwele 'asiana, ma da ka lea sulia na doo moori kwasi neri.
         4 Ma na imole ki da ka foasia naa na loi baita neri, sulia 'e fala mamanaa nia fuana
         doo moori kwasi neri. Ma da ka foasia laubo na doo moori kwasi neri da ka 'urii, “'E
         langi ta imole ne 'e ilingia doo moori kwasi nee ma langi ta imole ne ka tala'ana
         firulae fonea.”
         5 Ma tha God 'e alamatana doo moori kwasi neri fasi ka faabaita nia 'i tala'ana, ma
         ka baetataga 'ana tha God, ma ka 'inito sulia fai akwala ma roo fe sinali.
         6 Ma nia ka thafalia naa bae nagalana tha God, ma 'ana thatana tha God, ma 'i thalo
         si kula ne 'e too 'ania, ma na imole ki sui ne da too 'i thalo.
         7 Ma tha God 'e alamatana 'uria firulae fonea imole nia ki tha God, ma 'uria siitathalae,
         ma ka 'inito faafia 'aebara ki sui, ma na maetoaa ki sui, ma na baea 'e'ete ki sui.
         8 Ma na imole ki sui ne da too laona molaagali nee, tha God langi si kedaa na thatada
         'i laona buka 'ana mooria ne totoo firi, ne dau foasia na doo moori kwasi neri. Na
         buka neri, ne buka nia kae Sipsip neri da thaumaelia. Ma tha God 'e kedaa 'ua na mai
         buka neri 'i nao 'ana fatai na thaungailana molaagali.
         9 Aia, kamolu na imole ki ne molu too 'ana alinga ki, molu ka fafurongo.
         10 Tai imole 'ani kamolu 'i see nena tha God 'e filida naa 'uria daulada, da kau dauda
         naa. Ma tai imole laubo 'amolu ne tha God 'e filida 'uria thaumaelilada 'ana 'ila
         ni firu ki, da kau thaumaelida naa 'ana 'ila ni firu ki. Kamolu na imole nia ki tha
         God ka langi molu si manata thala, sulia nia nee si manga kamolu 'uria ngadolae 'ana
         manata mamanalae kamolu ki.
         11 Sui ku rikia tee doo moori kwasi lau 'e thakatafa mai faasia laona molaagali. Nia
         'e too 'ana na roo konae doo ilingia ta kae sipsip, ma na lingena 'e ilingia ta loi
         baita.
         12 Nia 'e rao 'ana suukwaia nia etana doo moori kwasi si manga 'e too fonea. Ma ka suumainia
         na molaagali ma na imole ki sui laona molaagali fasi da ka foasia na etana doo moori
         kwasi bae na maala baita nia 'e maafo naa.
         13 Ma na ruana doo moori kwasi 'e ilia doo ni kwelelae baita ki 'uria kwelelae 'ania,
         ma ka faasifoa mai ere faasia 'i thalo 'uria 'i laona molaagali 'i naofana na imole
         ki sui.
         14 Ma nia ka sukea naa imole ki sui ne da too 'i laona molaagali 'ana si doo ni kwelelae
         'ana ki, 'ana si manga 'e too fonea doo moori kwasi totongenao bae. Tha God ne alamatana
         ka ilia si doo neri ki. Ma na doo moori kwasi neri 'e adea na imole ki da ka thaungana
         nununa etana doo moori kwasi bae da kwae maala 'ania 'ana 'ila ni firu, sui ta, nia
         'e moori bana. Na nunui doo neri, na doo 'uria faabaitalana.
         15 Ma tha God 'e alamatana ruana doo moori kwasi neri fasi ka fala mooria fuana nunui
         doo neri ka bae ma fasi ka thaumaelia imole ki sui ne langi da si foasi nia.
         16 Ma nia ka suumainia imole ki sui, imole ki 'i laona toaa ma na imole baita ki, na
         imole totoda ki ma na imole siofaa ki, na imole tofarao suukwai ki ma na imole nonilaa
         ki, fasi da ka kedaa mamalafoa 'i bali 'aba aolo kera ki ma langi 'i maadarada.
         17 Langi ta imole si foli ma langi si usi lelea sa langi nia si too 'ana mamalafoa neri.
         Na mamalafoa neri ne na thatana doo moori kwasi neri, ma langi na maetotoo 'ana thatana.
         18 Molu ka thaitamana si doo nee. Ni ti ne 'e thaitamedoo, ka 'inifitaa si maetotoo
         ne 'ana doo moori kwasi neri, sulia na kekedalae nia nee na thatana ngwane ma na kekedalae
         neri 'e 'urii: 666.

1 'Urineri, nau ku lio lau, ma ku rikia naa kae Sipsip 'e takwe 'i gwauna tolo 'i Saeon
         fonea 144,000 imole ki ne da kedaa thatana kae Sipsip neri ma na thatana Maka nia
         'i maadarada.
         2 Ma ku rongoa tee lingee doo faasia 'i thalo 'e ilingia kuruulana ta tataa baita,
         ma ka ilingia ta kukurua baita. Na lingee doo neri ku rongoa 'e ilingia na doo 'uria
         'uilana ne da 'alangia 'ana harp ne imole ki da 'uia.
         3 Ma na imole neri ki da nguulia tee fe nguu faalu 'i nao 'ana si kula ni goorua 'ana
         'initooa, ma 'i nao 'ada na fai doo moori ki ma na ngwane naonao ki. Ma 'e langi ta
         imole 'e'ete lau si thaitamana fe nguu neri, talifilia bo na 144,000 imole neri ki
         na Kraes 'e foli 'usida faasia laona molaagali nee bo da thaitamana fe nguu neri.
         4 Kera nee na imole ki ne da too folaa ilingia na ngwane ma na keni ki ne da 'au abu,
         sulia 'e langi da si faasuaa laona moorilada 'ana foasilana 'atona bana god ki. Ma
         da lea sulia na kae Sipsip 'uria si kula ki sui ne 'e lea 'ana. Ma kera laubo na imole
         ki ne tha God 'e foli olitaida faasia na molaagali, ma da ka faleda ilingia na falelae
         totongenao fuana tha God ma fuana kae Sipsip.
         5 Ma 'e langi da si suke ma ka langi da si ilia ta si doo ta'ae.
         6 Sui ku rikia lau tee enselo 'e lofo 'i laona mamangaa, fonea na Faarongolae 'Okae
         ne 'e totoo firi 'uria faatalolae 'ania fuana imole ki ne da too laona molaagali,
         ma fuana kwalafa ki sui, ma na baea 'e'ete ki sui, ma na maetoaa ki sui.
         7 Ma nia 'e 'ai baita ka 'urii, “Molu ka faa'initoa tha God, ma molu ka faabaita nia!
         Sulia si manga nia 'uria tooketalana imole ki 'e dao naa. Molu ka foasia tha God ne
         'e thaungana 'i thalo, ma na molaagali, ma na asi, ma na kafo ki!”
         8 Sui na ruana enselo 'e lea mai 'i burina, ka bae 'urii, “'E funu naa. Na maetoaa
         baita bae 'i Babilon 'e funu naa, sulia 'e adea na imole ki da ka ilia si doo ta'ae
         'asiana.”
         9 Aia, ma na oluna enselo 'e lea mai burina roo enselo totongenao neri ki, ma 'e ngata
         baita ka 'urii, “Lelea sa ta imole ka foasia doo moori kwasi neri ma na nununa ma
         ka ngala naa mamalafoa nia 'i maadarana ma langi 'ana 'abana,
         10 nia kau ngala laubo kwakwaelae 'ana na rakethasua nia tha God. Ma ni ti kera ne da
         ilia si doo neri, dau ngada 'ana ere ma na doo neri da thaea 'ana salfa 'i naofana
         enselo abu ki ma na kae Sipsip.
         11 Ma na thasuna ere neri 'e faangada kera kau thasu lealado na 'ana sulia dani firi.
         Ma 'e langi ta momololae 'ana ngadalae sulia rodo ma na dani fuana ni ti kera ne da
         foasia doo moori kwasi neri, ma na nununa, ma fuana ni ti kera laubo ne da too 'ana
         mamalafoa 'ana thatana.”
         12 Ma sulia si doo neri ki, na imole nia ki tha God da ka suukwai, boroi 'ana si manga
         'ana 'afitaia. Kera naa na imole ki ne da roosulia bibirangaa nia ki tha God, ma da
         ka rao 'okae fuana tha Jisas.
         13 Sui ku rongoa tee si lingee doo faasia 'i thalo 'e bae 'urii, “'Oko kedaa si doo
         nee ki: 'Ito 'ana si manga neri ka oli 'alaa, tha God 'e fala 'okaelae nia fuana ni
         ti kera ne da mamana fuana 'ana si manga da mae!” Ma na Mangoedoo Abu 'e olisia ka
         'urii, “Iuka, 'e mamana 'asiana. Kera dau nonithathala, sulia da momolo faasia na
         raoa baita kera ki, sulia na 'okaelana raoa kera 'e lea foneda.”
         14 Sui ku lio lau, ma ku rikia tee si barobaro sasakea. Ma na doo ne gooru 'i fafona
         si barobaro neri na rikilana 'e ilingia Ngwela nia Imole, ma na 'eregwau 'ana gol
         ne 'e too 'i gwauna, ma nia ka dau 'ana tee 'ila ne 'e ngari 'asiana.
         15 Ma tee enselo lau ka kotho mai faasia na Beu Abu tha God, ma 'e 'ai baita fuana ngwane
         ne gooru 'i fafona barobaro ka 'urii, “'O ngala 'ila 'oe, 'oko konia doo ki, sulia
         'e dao na 'ana si manga 'uria konidoolae 'i laona molaagali, sulia na molaagali 'e
         ilingia ta fufue doo 'e maua naa!”
         16 Ma na ngwane ne 'e gooru 'i fafona barobaro ka kwae 'ana 'ila nia 'i fafona molaagali,
         ma ka konia naa doo ki sui 'i laona molaagali.
         17 Ma tee enselo lau 'e kotho mai faasia na Beu Abu tha God 'i thalo ma ka dau laubo
         'ana tee 'ila ne 'e ngari 'asiana.
         18 Sui tee enselo neri lau ne 'e baita faafia na ere, 'e lea mai faasia na fuli ere,
         ma 'e 'ai kau fuana enselo bae 'e dau 'ana 'ila ka 'urii, “'Oko singgilia naa funge
         grep ki laona molaagali 'ana 'ila 'oe, sulia na funge doo ki da maua naa!”
         19 Na grep ki da takwe 'uria imole ta'ae ki. Ma na enselo neri 'e kwae 'ana 'ila nia
         'i fafona molaagali, ma ka konia naa na grep neri ki, ma ka 'ui 'anida 'i laona si
         kula 'uria manggalana grep 'uria waen, nia naa ne si kula 'uria ngadalae sulia rakethasua
         nia tha God.
         20 Ma na grep neri ki da ka uri manggaa naa 'i laona doo 'uria manggalana grep ne too
         'i maa faasia na maetoaa baita. Ma na 'abu ka tafa mai faasia laona doo neri 'uria
         manggalana grep, ma ka igwa naa sulia 296 kilomita, ma na sifolana 'e tala'ana 2 mita.

1 Sui ku rikia lau tee fafaataia baita ni kwelelae 'ania 'i thalo: Na fiu enselo ki
         ma na fiu kwakwaelae 'i'isi ki. Na fiu kwakwaelae neri ki naa na suilana rakethasua
         nia tha God fuana imole abulo ta'ae ki.
         2 Sui ku rikia tee doo ilingia na asi ne rikilana 'e ilingia galasi ne da dolaa fonea
         ere. Ma ku rikia laubo imole ki ne da siitatha 'ana doo moori kwasi bae, ma na nununa,
         ma na doo ne da kedaa naba 'i talana na thatana. Ma da takwe 'i ninimana asi neri,
         ma da ka dau 'ana doo ni kiilana ki ne da 'alangia 'ana harp ki ne tha God 'e fala
         fuada.
         3 Ma da nguulia fe nguu nia tha Mosis, na ngwane ni rao nia tha God, ma fe nguu nia
         kae Sipsip, da ka 'urii, “Aofia God ne 'o suukwai ka tatha, na raoa 'oe ki sui 'e
         baita ma ka 'okae 'asiana. 'Oe naa na 'initooa 'ana fera ki sui, ma na birangamu 'e
         'o'olo ma ka mamana.
         4 Aofia 'ae, imole ki sui dau mau, ma da ka faa'inito 'oe, sulia talifili 'oe bo ne
         'o 'o'olo mamana. Ma na imole ki 'ana maetoaa ki sui dau foasi 'oe, sulia ne da ka
         rikia naa raoa 'o'olo 'oe ki.”
         5 Ma 'i buri, ku rikia na 'O'oba Abu nia tha God 'i thalo, ma da 'ifi 'uria si Kula
         Abu 'asiana ne tha God too 'i laona.
         6 Ma na fiu enselo ki da ka kotho mai faasia 'O'oba Abu nia tha God fonea na fiu kwakwaelae
         ki. Da ka thaingia maku sasakea ki ne faalu ma ka ngwaasinasina, ma da ka kania foorake
         ki 'ana gol 'i ruruuda.
         7 Sui tee doo 'ana fai doo moori bae ki ka fala naa fiu titiu 'ana gol ki ne fungu
         'ana na rakethasua nia tha God ne totoo firi fuana fiu enselo neri ki.
         8 Ma na thasu faasia 'initooa nia tha God ma na suukwaia nia ka fungulia laona 'O'oba
         Abu tha God, ma langi ta imole si tala'ana naa ruulae 'i laona 'O'oba Abu, lelea ka
         dao 'ana si manga na fiu kwakwaelae neri ki na fiu enselo ki da ngala mai 'e sui.

1 Sui ku rongoa tee si lingee doo baita 'e talo mai faasia na Beu Abu tha God, ma ka
         bae 'urii fuana fiu enselo neri ki, “Molu lea, molu ka kisitana fiu tiui doo 'ana
         rakethasua nia ki tha God 'i fafona molaagali.”
         2 Ma na etana enselo 'e lea, ka kisitana tiui doo nia 'i fafona thaegano. Ma na mae
         maala ta'ae ki ne 'e fii 'asiana ka tharufia na imole ki ne da too 'ana mamalafoa
         nia na doo moori kwasi bae ma da ka foasia na nununa.
         3 Sui na ruana enselo ka kisitana tiui doo nia 'i laona asi. Ma na asi ka tatala naa
         ilingia na 'abuna ta ngwane bae 'e mae, ma na doo moori ki 'i laona asi da ka mae
         teefau naa.
         4 Sui na oluna enselo ka kisitana tiui doo nia 'i laona kafo igwa ki, ma na mae busu
         ki, ma da ka 'abula teefau naa.
         5 Sui ku rongoa na enselo ne 'inito faafia kafo ka bae 'urii, “God 'ae, 'oe ne 'o abu,
         ma 'o too 'ua na mai 'i nao, ma 'oko too laubo 'ana si manga neri. Na keketoa 'oe
         ki ne 'o ilia, 'e 'o'olo 'asiana,
         6 sulia da thaumaelia naa imole nia ki tha God, ma na profet. Ma nia ne adea 'oko fala
         naa 'abu fuada 'uria kuufilana. Nia nee, da ka ngala naa kwakwaelae neri.”
         7 Sui ku rongoa tee si lingee doo faasia na fuli ere abu 'e bae 'urii, “Aofia God ne
         'o suukwai ka tatha, na keketoa 'oe ki 'e mamana ma ka 'o'olo 'asiana!”
         8 Sui na faina enselo ka kisitana naa tiui doo nia 'i fafona sinali, ma tha God 'e
         alamatana fasi ka tharufia imole ki 'ana 'ako'akolae baita nia.
         9 Na 'ako'akolae neri 'e tharufia na imole ki, ma da ka bae ta'ae 'ana thatana tha
         God ne 'e too 'ana suukwaia 'uria kwakwaelae neri ki. Ma da otekera ni abulolae faasia
         garolae kera ki, ma da ka otekera laubo 'ana faabaitalana 'initooa nia.
         10 Sui na limana enselo ka kisitana tiui doo nia 'i fafona si kula ni goorua 'ana 'initooa
         nia na doo moori kwasi bae, ma na 'initooa nia ka rorodoa naa. Ma na imole ki da ka
         'ala faafia naa meada sulia 'e fiida 'asiana.
         11 Ma da ka bae ta'ae 'ana tha God 'i thalo, sulia na ngadalae kera ki ma na mae maala
         kera ki. Ma 'e langi da si abulo naa faasia bibirangaa ta'ae kera ki.
         12 Sui na onona enselo ka kisitana naa tiui doo nia 'i laona kafo baita ne da 'alangia
         'ana 'i Iufretes. Ma na kafo neri ka lalanga naa ma ka alua naa tala fuana ngwane
         'inito ki ne da lea mai faasia 'i taelana thato.
         13 Sui ku rikia olu mangoedoo ta'ae ki ne da lio ilingia furoko ki, da kotho mai faasia
         fakana loi baita bae, ma faasia fakana doo moori kwasi bae, ma faasia fakana profet
         susuke ki.
         14 Kera naa na mangoedoo ta'ae ki ne da ilia si doo ni kwelelae 'oro ni mangosilana
         ki. Na olu mangoedoo ta'ae neri ki da lea mai siana ngwane 'inito ki sui laona molaagali,
         fasi da ka ofu kera 'uria firulae 'ana fe dani ne tha God ne suukwai ka tatha kau
         ketoa 'ana imole ki.
         15 -
         16 Sui na olu mangoedoo ta'ae neri ki da ka konia na ngwane 'inito ki 'ana tee si kula
         ne da 'alangia 'ana baelae kera imole ki 'i Jiu, 'i “Armagedon.” Ma tha Jisas ka bae
         'urii, “Molu ka rongo, nau kwau lea mai 'ana tee si manga ne molu si thaitamana, ilingia
         ta ngwane bebeli! Ma ka 'oilakea fuana ni ti kera ne da too kwaimani ma da thaingia
         na maku kera ki, fasi ka langi da si 'ida 'ana tatha dadaralae 'i malutana imole ki!”
         17 Sui na fiuna enselo ka kisitana tiui doo nia laona mamangaa. Ma tee si lingee doo
         baita 'e talo mai faasia si kula ni goorua 'ana 'initooa 'i laona Beu Abu tha God,
         ka bae 'urii, “'E sui naa!”
         18 Sui na binabina ka binalu, ma si lingee doo baita ki ka talo, ma na kukurua ka dee,
         ma na anuanu baita ka 'isu. Aia, ma 'e langi ta anuanu 'urineri 'ito 'ua mai 'ana
         si manga tha God 'e thaungana 'ana imole ki, sulia na anuanu neri 'e ta'ae ka tatha.
         19 Ma na maetoaa baita neri 'i Babilon ka nii 'ana olu bali doo, ma na maetoaa baita
         'ana maetoaa ki sui da ka tagalo. Tha God 'e manatatoona maetoaa baita neri 'i Babilon
         ma 'e kwaeda ka ilingia ne da kuufia na waen laona na titiu ne fungu 'ana rakethasua
         nia.
         20 Ma na auaua ki sui da ka langi 'ana naa, ma fe tolo ki sui da ka langi 'ana naa laubo.
         21 Ma na uta neri 'e ilingia fau baita ki 'ana 'aes ne 'e kulu 'asiana da 'asia mai
         faasia laona mamangaa faafia imole ki. Kululana tee gwe fau 'urineri 'e tala'ana 45
         kilo. Ma na imole ki da ka bae ta'ae 'ana tha God sulia si doo neri, sulia na kwakwaelae
         neri 'e ta'ae ka tatha.

1 Sui tee enselo 'ana fiu enselo bae da dau 'ana fiu tiui doo bae ki 'e lea mai siaku,
         ma ka bae 'urii, “'O lea mai, fasi ku faatana kwakwaelae ne tha God kau ilia 'ana
         maetoaa neri ne 'e too karangia kafo 'oro ki. Tha God 'e kwaea na maetoaa neri sulia
         'e ilingia ta keni kaubare.
         2 Na ngwane 'inito ki laona molaagali da ililado 'ana ililana doo ta'ae ki ilingia
         na keni neri, ma na imole ki laona molaagali da dooria laubo ililana doo ta'ae ki
         na keni neri 'e dooria ililana.”
         3 Sui na Mangoedoo Abu ka talai nau, ma na enselo ka ngali nau 'uria 'i laona bali
         fera kwasi. Ma ku rikia tee keni neri 'e gooru 'i fafona tee doo moori kwasi 'a'abua
         neri da kedaa na thata ta'alae ki 'i nonina ne 'e baetataga 'ana tha God. Na doo moori
         kwasi neri 'e too 'ana fiu gwai doo ki ma na akwale konae doo ki laubo.
         4 Na keni neri 'e 'afi 'ana maku 'a'abua rorodoa, ma da laungi 'ana lalaungia ne da
         thaungana 'ana gol ma na doo iroiroa ki liulada 'e baita 'asiana. Nia 'e dau 'ana
         tee titiu ne da thaungana 'ana gol, ma ka fungu 'ana doo ta'ae ki ne 'e ilia.
         5 Ma na kekedalae ne da kedaa 'i maadarana 'e 'urii, “Na maetoaa baita ne 'i Babilon,
         naa na gaa nia oea ki sui ma na ngwane ta'ae ki sui 'i laona molaagali.” Ma da thaufangana
         naa maalutana si kekedalae neri.
         6 Nau ku rikia na keni neri thasa nia 'e kuu ka gwaulilinge naa 'ana 'abuna imole nia
         ki tha God ne 'e thaumaelida sulia ne da manata mamana 'ana tha Jisas. Si manga ku
         rikia, ku kwele 'asiana.
         7 Ma na enselo neri ka bae 'urii fuaku, Ngwalee 'ae, 'urifita nee 'oko kwele? Nau ku
         'inifitaa 'aku na maalutana keni nee, ma na doo moori kwasi ne nia 'e gooru 'i fafona,
         ne 'e too 'ana fiu gwai doo ki ma akwale konae doo ki.
         8 Na doo moori kwasi neri 'o rikia 'e moori 'i nao, sui ta, nia 'e mae naa. Ma nia
         'e karangi tae na mai 'i maa faasia na kilu gwaugwaulinge bae, fasi ka lea naa 'uria
         faafunuilana. Ma na imole ki 'i laona molaagali ne langi da si kedaa thatada 'i laona
         buka 'ana mooria 'ito 'ua mai 'i nao 'ana thaungailana molaagali, dau mau 'ana si
         manga da rikia na doo moori kwasi neri. Sulia 'e moori mai 'i nao ma si manga neri
         nia 'e mae naa, sui ta, nia kau dao lau mai.
         9 “'Oko manata 'okae 'ana liotooa sulia si doo neri: Na fiu gwai doo ki naa na fiu
         fe tolo keni neri 'e gooru 'i fafona ki. Ma kera laubo na fiu ngwane 'inito ki.
         10 Lima ngwane 'ada ki da mae naa, tee ngwane ka 'inito 'ua, ma ta tee ngwane ai si
         dao 'ua mai. Ma si manga 'e dao mai, nia kau 'inito bana sulia kae si manga faekwa.
         11 Ma na doo moori kwasi bae ne momoori 'i nao sui ka mae naa, nia ne kwaluna ngwane
         'inito. Nia ta ngwane 'ana fiu ngwane 'inito ki, ma nia kau lea naa 'uria funulana.
         12 “Ma na akwale konae doo neri ki 'o rikia naa na akwale ngwane 'inito ki ne langi
         da si 'inito 'ua. Ma kera dau fala 'initooa fuada, da ka 'inito fonea na doo moori
         kwasi neri sulia tee kade thato.
         13 Ma na akwale ngwane 'inito neri ki, da rao bada fasi da ka fala na suukwaia kera
         ki ma na 'initooa kera ki fuana doo moori kwasi neri.
         14 Ma kera dau firu fonea kae Sipsip. Ma na kae Sipsip neri fonea na ngwane nia ki ne
         'e filida ne da roosuli nia, kera dau siitatha 'ani kera. Sulia nia naa na Aofia faafia
         na aofia ki sui, ma ka 'inito faafia na ngwane 'inito ki sui.”
         15 Ma na enselo ka bae lau 'urii fuaku, “Na kafo ki ne 'o rikia na keni kaubare nee
         'e gooru 'i fafona, nia naa na maetoaa ki, ma na imole ki, ma na baea 'e'ete ki.
         16 Na doo moori kwasi ma na akwale konae doo ne 'o rikilada, kera dau liota'a 'ana keni
         kaubare nee. Ma kera dau lafua doo nia ki sui faasi nia, ma nia ka too dadara na 'ana.
         Ma kera ka 'ania naa marikona nonina, ma da ka suungia 'ana ere.
         17 Sulia tha God 'e alua naa manatalae ngwane 'i laona lioda, da ka ilia si doo ki ne
         'e dooria. Ma da ka alua naa tee manatalae ngwane 'uria falelana na suukwaia kera
         'ana 'initooa fuana doo moori kwasi neri, fasi nia ka 'inito lelea ka dao 'ana si
         manga na baelana tha God kau fuli mamana naa.
         18 “Ma na keni ne 'o rikia, nia nee na maetoaa baita ne 'e 'inito faafia ngwane 'inito
         ki sui 'i laona molaagali.”

1 'I buri, nau ku rikia tee enselo lau 'e sifo mai faasia 'i thalo. Ma nia ka too 'ana
         na suukwaia baita, ma na raralana ka talafia na molaagali sui.
         2 Ma nia 'e 'ai ka 'urii, “'E funu naa! Na maetoaa baita bae 'i Babilon 'e funu naa!
         Nia 'e bulasia ka thau 'ana maetoaa fuana na anoedoo ki. Ma na anoedoo ta'ae ki ma
         na tha'aro ta'ae ki, da too naa 'i laona.
         3 Sulia na imole ki 'i Babilon ne adea ma imole 'ana maetoaa ki sui da ka ilia doo
         ta'ae 'oro 'asiana. Na ngwane 'inito ki laona molaagali da ka ilia doo ta'ae ilingia
         imole ki 'i Babilon laubo. Ma na imole 'oro ne da foli doo ma da ka usi ki da too
         'ana na totodaa baita ki sulia na imole ki 'i Babilon da dooria doo 'oro 'okae ki.”
         4 Sui nau ku rongoa tee lingee doo lau faasia 'i thalo 'e bae 'urii, “Imole nia ki
         tha God 'ae, molu lea mai faasia na maetoaa nena! Ade'ana 'urineri molu ka 'ado fonea
         'ana ili ta'alae nia ki, ma ade'ana 'urineri molu ka ruu 'i laona na kwakwaelae nia
         ki.
         5 Sulia na ade ta'alae 'ana imole Babilon ki 'e raa ka bobola naa fonea 'i thalo, ma
         tha God langi si manataburo na 'ana ade ta'alae kera ki.
         6 Alua tha God 'e ilia na doo ta'ae ki fuana 'i Babilon, ilingia laubo ne 'i Babilon
         'e ilia fuamolu imole nia ki tha God, ma nia ka duu 'ana roo si manga fuana 'i Babilon.
         7 Alua tha God 'e fala na ngadalae ma na liodilalae fuana 'i Babilon, ka ilingia laubo
         na 'initooa ma na too 'okaelae ne 'i Babilon 'e fala fuana 'i tala'ana. Sulia na imole
         ki 'i Babilon da bae bada 'urii fuada 'i tala'ada, ‘Kolu 'inito faafia imole ki sui!
         Ma kolu si ilingia lau ta gwe 'oru siofaa, ma langi kolu si thaitamana naa ta liodilalae.’
         8 Sulia na imole ki 'i Babilon bae da bae 'urineri, 'ana ta fe dani na Aofia God kau
         kwae nia 'ana na mataia, ma na liodilalae, ma na fioloa. Ma na ere kau tharufi nia,
         sulia ne tha God suukwai ka tatha, nia ka tooketa kera.”
         9 Ma na ngwane 'inito ki faasia laona molaagali ne da ilia doo ta'ae 'asiana ki fonea
         'i Babilon, ma da ka 'ado 'ana na totodaa nia, da kau angi faafia na maetoaa neri
         si manga da rikia na thasuna ere ne tharufi nia.
         10 Ma da ka takwe tau sulia da mau ade'ana 'urineri da ka ngada ilingia laubo nia. Ma
         da ka bae 'urii, “'E ta'ae 'asiana fuamu 'i Babilon, na maetoaa baita ma maetoaa 'inito!
         Na kwakwaelae 'oe, 'e dao 'ali'ali naa mai faafi 'oe!”
         11 Aia, ma na imole ki ne da foli doo ma da ka usi 'i laona molaagali, da angi ma da
         ka liodila fuana 'i Babilon, sulia 'e langi ta imole si folia naa si doo kera ki.
         12 Sulia langi ta imole si folia naa na gol kera ki, ma na silva kera ki, ma na fau
         ngwaasinasina kera ki, ma na doo folilana baita ki, ma na maku kwanga 'a'abua ki ne
         liulada 'e baita, ma na 'ai ne folilana baita ki, na doo da thaungana 'ana na 'oki
         ki, ma na doo da thaungana 'ana 'ai liulana baita ki, ma na barasi ki, ma na kakai
         thalo ki ma na mabol ne liulana baita ki,
         13 ma na fanga 'okae ki, ma na doo moko 'okae ki ne liulana 'e baita. Ma 'e langi laubo
         ta imole ne ka folia naa na waen kera ki, ma na ngwaingwai kera ki, ma na doo kera
         ki 'uria thaungailana na berete, ma na buluka kera ki, ma na sipsip kera ki, ma na
         hos kera ki, ma na doo ne na hos ki da taraa, ma na imole tofa rao ki. Iuka ma na
         ngwane ki boroi, da ka folida ma da usi laubo 'ani kera.
         14 Ma na imole ne da foli doo ma da usi ki, da ka bae 'urii fuana Babilon neri, “Na
         doo 'okae ki sui bo ne 'o dooria 'oko too 'ania, kau langi naa faasi 'oe. Ma na totodaa
         'oe ki sui ma na doo ngwaasinasina 'oe ki 'e funu laubo, ma 'e 'afitai 'oko rikilada
         lau.”
         15 Ma na imole ki ne da foli doo ma da ka usi, ne da totoda 'ana 'i Babilon, dau takwe
         tau sulia da mau ade'ana da ka ruu laubo 'i laona ngadalae nia. Ma dau angi ma dau
         liodila.
         16 Ma kera dau angi ma dau bae 'urii, “'E ta'ae 'asiana, sulia na imole ki 'ana maetoaa
         baita bae 'o faa'afida 'ana maku 'okae ki ne liu baita, ma da ka laungia 'ana doo
         ngwaasinasina ki ne liulana 'e baita.
         17 Aia, 'ana kae si manga ne totodaa nia ki ka sui bana faasi nia.” Na ngwane baita
         ki sui 'ana baru ki, ma na imole ne da lea laona baru ki, ma na imole ne da rao laona
         na baru ki, ma na imole ki sui ne da rao laona asi, da ka takwe tau naa 'ada.
         18 Ma da ka angi si manga da rikia na thasuna ere neri 'e tharufia 'i Babilon, da ka
         'urii, “'Ito mai 'ana thafalilana, 'e langi naa ta maetoaa baita lau ne 'e ilingia
         na maetoaa baita nee!”
         19 Ma da ka 'uia na gwauda 'ana fua, ma da ka angi ma da ka liodila da ka bae 'urii,
         “Ta'ae 'asiana fuana maetoaa baita nee. Na imole ki sui ne kolu too 'ana baru ki,
         kolu totoda 'ana totodaa 'i Babilon. 'Ana kae si manga bo na doo nia ki teefau kau
         sui naa faasia.”
         20 Ma kamolu na imole ki 'i thalo, molu ka nonithathala, sulia 'i Babilon 'e funu naa.
         Ma na imole nia ki tha God, ma na aposol ki, ma na profet ki, molu ka nonithathala
         sulia tha God 'e ketoa naa faafia doo ta'ae ki ne 'e ilia 'ani kamolu.
         21 Sui tee enselo suukwai 'e ngala tee fau baita ma 'e 'ui 'ania laona asi, ma ka bae
         'urii, “Da kau 'ui 'ani 'oe, na maetoaa baita ne 'i Babilon, fasi ka langi ta imole
         si riki 'oe lau.
         22 Ma 'e 'afitai lau da ka rongoa lingena harp ki, ma lingena imole ki, ma na 'au ki,
         ma na bungu ki faasi 'oe. Ma 'e 'afitai naa ta ngwane rao ka too lau fone 'oe. Ma
         ka langi da si rongoa naa lingena ta raodoolae faasi 'oe.
         23 Ma langi ta kwethu si tharu lau 'ani 'oe. Ma 'e 'afitai da ka rongoa lau lingena
         ta arai faalu ma ta gwagwaea faasi 'oe. 'I nao mai, na imole ki ne da foli doo ma
         da usi, kera na ngwane ni taloa ki 'i molaagali. Ma 'ana na sukelae 'oe ki, 'o faagaroa
         naa na imole ki sui 'i laona molaagali.”
         24 Tha God 'e fala naa kwakwaelae fuana imole ki 'i Babilon, sulia kera bae da thaumaelia
         na profet ki, ma na imole nia ki tha God, ma tai imole 'oro ki lau ne da thaumaelida
         'i laona molaagali.

1 'I burina si doo neri ki, ku rongoa naa lingena akwalae ne 'e baita ilingia lingena
         ta ofulae baita 'i thalo ka 'urii, “Kolu faabaitaa tha God! Talitoona tha God bo ne
         'e faamoori kolu. Ma na 'initooa ma na suukwaia fuana God kolu!
         2 Na keketoa nia ki 'e mamana ma ka 'o'olo. Nia 'e keto maelia naa keni kaubare neri
         'e nagaa imole ki 'i laona molaagali 'ana ade ta'alae nia. Ma tha God 'e fala naa
         kwakwaelae fuana, sulia 'e thaumaelia ngwane rao nia ki tha God.”
         3 Ma kera da 'ai lau da ka 'urii, “Kolu ka faabaitaa tha God! Ma na thasuna ere ne
         'e tharufia maetoaa baita neri ka tae 'i thalo sulia dani firi.”
         4 Ma na roo akwala ma na fai ngwane naonao ki, ma na fai doo moori ki, da boruru 'i
         thaegano da ka foasia tha God ne 'e gooru 'ana si kula ni goorua 'ana 'initooa. Ma
         da ka bae 'urii, “Iuka, nia 'e 'urineri naa! Kolu ka faabaitaa tha God!”
         5 Sui si lingee doo neri 'e talo mai faasia si kula ni goorua 'ana 'initooa, ka bae
         'urii, “Na imole ki sui ne molu faare baita 'ana tha God, na ngwane baita ki ma ngwane
         ki 'i laona toaa, ma na ngwane rao nia ki, molu ka faabaitaa God kolu!”
         6 Sui ku rongoa lau tee doo ilingia na lingena ta ofulae baita ma na ngwangwa'inggilae
         ilingia na ruruulana ta tataa baita, ma ilingia ta kukurua baita. Ma ku rongoa da
         bae 'urii, “Kolu ka faabaitaa na Aofia God, sulia tha God 'e suukwai ka tatha, ma
         nia naa na ngwane 'inito!
         7 Kolu nonithathala 'asiana, ma kolu ka faabaitaa naa 'initooa nia! Sulia 'e dao naa
         'ana si manga 'uria ofulae fonea kae Sipsip, ma na kenifungao 'e kwaimaakwali naa
         maasi nia.
         8 Ma tha God ka fala naa maku sasakea ne faalu ma ka ngwaasinasina 'uria gwagwaea fasi
         nia ka 'afi 'ania.” (Aia, na maalutana maku sasakea neri nia naa na doo 'okae ne imole
         nia ki tha God da ilia.)
         9 Sui na enselo neri ka bae 'urii fuaku, “'O kedaa si doo nee: Ka 'oilakea fuana imole
         ki ne tha God 'e laefida 'uria na fangaa 'ana arailana kae Sipsip.” Ma na enselo ka
         bae lau 'urii, “Na baelana tha God neri, 'e mamana naa!”
         10 Nau ku rongoa si doo neri ki sui, ku boruru 'i 'aena enselo neri 'uria foasilana.
         Sui, nia ka bae 'urii fuaku, “Langi 'o si foasi nau lau! 'Oko foasia 'amu tha God!
         Sulia nau na ngwane rao nia tha God bana ilingi 'oe laubo ma na dooramu ki, na imole
         ki sui ne da manata mamana 'ana na mamanaa ne tha Jisas 'e faatana. Sulia na mamanaa
         nee tha Jisas 'e faatana, nia nee 'e adea na imole nia ki tha God da ka faatalo 'ana
         na Baelana tha God.”
         11 Sui ku rikia 'i thalo 'e 'ifi, ma ku rikia tee hos sasakea. Ma na ngwane ne 'e gooru
         'i fafona da 'alangia 'ana tha Rao 'Okae ma tha Mamanaa, sulia 'e tooketa ma ka firu
         sulia na 'o'oloa.
         12 Na maana 'e ilingia na meameana ere, ma ka alua 'eregwau 'oro ki 'i gwauna. Ma 'e
         too 'ana thata ne da kedaa 'ana nonina, ma talifili nia bo ne 'e thaitamana.
         13 Ma na maku tikwa nia neri ka fungu 'ana 'abu. Ma na thatana 'e 'urii, “Na Baelana
         tha God.”
         14 Ma na ngwane ni omea 'oro ki 'i thalo da lea suli nia. Ma da 'afi 'ana maku sasakea
         faalu ki, ma da ka gooru 'i fafona hos sasakea ki.
         15 Ma tee 'ila ni firu 'e ngari 'asiana ka thakatafa mai faasia fakana fasi ka siitatha
         'ana maetoaa baita ki. Ma nia kau 'inito faafi kera 'ana suukwaia baita nia, ma 'ana
         rakethasua nia tha God ne suukwai ka tatha, ma nia ka manggaa maalimae nia ki, ka
         ilingia da uri manggaa grep 'i laona doo ni manggalana grep ki 'uria waen.
         16 Na thata neri da kedaa sulia maku tikwa nia ma sulia 'aena 'e 'urii, “Na 'initooa
         faafia na ngwane 'inito ki, ma na Aofia faafia na aofia ki.”
         17 Sui ku rikia tee enselo 'e takwe 'i laona sinali. Ma nia 'e 'ai fuada na tha'aro
         ki ne da lofo 'i laona mamangaa ka 'urii, “Molu lea mai, molu ka ofu 'ana fafangaa
         baita nia tha God.
         18 Molu lea mai, molu ka 'ania nonina ngwane 'inito ki, ma na ngwane baita ni firu ki,
         ma na ngwane ni firu ki, ma na hos ki, ma na ngwane ki ne da gooru 'i fafona hos ki,
         ma na imole ki sui, na imole tofa rao ki, ma na imole nonilaa ki, ma na ngwane baita
         ki, ma na ngwane ki 'i laona toaa.”
         19 Sui ku rikia doo kwasi bae, ma na ngwane 'inito ki 'i laona molaagali, ma na ngwane
         ni firu kera ki, da ka ofu mai 'uria firulae fonea ngwane ne gooru 'i fafona hos sasakea
         ma na ngwane ni omea 'oro nia ki.
         20 Ma da ka daua naa na doo kwasi bae fonea na profet susuke nia ki. Na profet nia neri
         ki ne da ilia doo ni kwelelae 'ania ki. (Na doo ni kwelelae 'ana neri ki ne 'oi 'ana
         imole ki ne da too 'ana mamalafoa nia na doo kwasi neri ma na imole ki ne da foasia
         na nununa.) Ma na doo kwasi neri fonea na profet susuke bae, daru 'ui momoori 'ani
         keerua 'i laona namo 'ana ere ne tharu 'ana salfa.
         21 Ma na 'ila ni firu bae thakatafa mai faasia fakana ngwane bae gooru 'i fafona hos
         sasakea ka thaumaeli naa ngwane ni omea 'oro kera ki. Ma na tha'aro ki da lea mai,
         ma da ka 'ania naa marikona nonida.

1 Sui ku rikia lau tee enselo 'e sifo mai faasia 'i thalo, ma ka dau 'ana tee seni
         baita fonea na kii 'ana kilu gwaugwaulinge.
         2 Ma nia ka daua naa loi baita bae 'i totongenao 'ua mai, bae da 'alangia 'ana tha
         Saetan, na ngwane baita fuada na anoedoo ta'ae ki, ma ka kani faafia sulia tee tooni
         fe ngali.
         3 Ma na enselo neri ka 'ui 'ania 'i laona kilu neri ma ka fono naa 'usia, fasi ka langi
         nia si sukea lau imole ki, lelea na tee tooni fe ngali neri ki ka sui. Ma 'i burina
         si manga neri, dau lukea lau sulia ta kae si manga bo.
         4 Sui ku rikia naa doo ni goorulae ki 'ana 'initooa ma na ngwane ki ne da gooru 'i
         fafona. Tha God 'e fala naa suukwaia fuada 'uria 'initolae. Ma ku rikia laubo mangona
         imole ki ne da thaumaelida sulia da faatalo 'ana mamanaa ne tha Jisas 'e faatana ma
         na baelana tha God. Sulia 'e langi da si foasia bo na doo moori kwasi bae ma na nununa,
         ma 'e langi da si ngala bo na mamalafoa 'ana doo kwasi neri 'i maadarada ma langi
         'ana 'abada. Nia nee, da ka moori lau, ma da ka 'inito ilingia na ngwane 'inito ki
         fonea tha Jisas Kraes sulia tee tooni fe ngali.
         5 Nia naa nee na etana tataelae faasia maea. (Aia, ma bali 'ana imole ki ne da mae
         naa, langi da si moori lau lelea tee tooni fe ngali neri ki ka sui.)
         6 Na imole ki ne da moori lau 'ana etana tataelae faasia maea, da ka nonithathala 'asiana,
         ma da ka too 'ana 'oilakea. Sulia na ruana maea si suukwai faafi kera. Ma dau thau
         'ana ngwane ni foa nia ki tha God ma tha Jisas Kraes, ma da ka 'inito fonea tha Jisas
         Kraes sulia tee tooni fe ngali.
         7 'I burina tooni fe ngali 'e sui, dau lukea tha Saetan faasia laona dele.
         8 Ma nia kau lea 'uria sukelana imole ki 'i laona maetoaa ki sui 'i laona molaagali.
         Nia nee na ofulada na imole ki ne da 'alangia 'ana tha Gog ma tha Magog. Tha Saetan
         kau ofuda mai 'uria firua, ma dau 'oro 'asiana ilingia minggana one ne too 'i sulia
         asi.
         9 Da ka tagalo 'i laona molaagali lalau, ma da ka 'ere kalia si kula ne imole nia ki
         tha God da too 'ania ma na maetoaa baita 'i Jerusalem ne tha God 'e liothau 'ania.
         Sui na ere ka sifo mai faasia 'i thalo ka faafunui kera naa.
         10 Sui tha Saetan na ngwane ne sukeda, tha God kau 'ui 'ania 'i laona namo 'ana ere
         ne tharu 'ana salfa, si kula bae tha God 'e 'ui 'ana laubo na doo moori kwasi bae
         ma na profet susuke ki 'i nao. Ma kera dau too 'ana ngadalae sulia fe dani ki sui,
         ma fe rodo ki sui ne totoo si sui naa.
         11 Sui ku rikia tee si kula ni goorua sasakea 'ana 'initooa ne baita. Ma ku rikia laubo
         na ngwane ne 'e gooru 'i fafona. Na molaagali ma 'i thalo, da tafi naa faasia, ma
         langi ta imole si rikia lau na molaagali ma 'i thalo.
         12 Sui ku rikia laubo na imole mae ki sui, ne da baita ma da ka faekwa, da takwe 'i
         naofana si kula ni goorua 'ana 'initooa neri. Ma tha God ka enggwea na buka ki. Ma
         ka enggwea tee buka lau, na buka ne 'e too 'ana thatada na imole ki ne da moori. Ma
         tha God ka ketoa na imole mae ki sulia si doo ki ne da ilia, ka ilingia na kekedalae
         'i laona buka neri ki.
         13 Sui, na imole ki ne da mae laona asi da ka moori lau. Ma na imole ki ne da too laona
         na thaegano ma na maetoaa 'ana maea, da ka moori lau. Ma God ka ketoa na imole ki
         sui 'ana si doo ki sui ne da ilia 'i nao.
         14 Sui tha God ka 'ui 'ania na maea ma na maetoaa 'ana maea 'i laona namo 'ana ere.
         (Aia, ma na namo neri 'ana ere naa na ruana maea.)
         15 Ma ta imole ne thatana si too 'i laona buka 'ana mooria, tha God kau 'ui 'ania laubo
         'i laona namo neri 'ana ere.

1 Sui ku rikia thalo faalu ma na molaagali faalu. Na thalo totongenao ma na molaagali
         totongenao 'e funu naa ma na asi ka langi 'ana naa.
         2 Ma ku rikia na maetoaa baita abu bae nia naa na Jerusalem faalu 'e sifo mai faasia
         tha God 'i thalo. Ma da kwaimaakwali 'ana, ilingia ta kenifungao ne da laungia sui
         naa fasi ka dao siana arai nia.
         3 Ma ku rongoa tee lingee doo baita 'e bae mai faasia si kula ni goorua 'ana 'initooa
         ka 'urii, “Na maetoaa tha God 'e too naa siana imole ki. Ma nia kau too foneda ma
         kera naa na imole nia ki. Ma tha God 'i tala'ana ne kau too foneda, ma nia naa na
         God fuada.
         4 Ma nia kau usua kafona maada. Na maea, ma na liodilalae, ma na angia, ma na ngadalae
         kau langi naa, sulia na doo kwali ki 'e sui naa.”
         5 Sui na ngwane ne 'e gooru 'ana si kula ni goorua 'ana 'initooa ka bae 'urii, “Si
         manga neri, nau ku faafaalua naa doo ki sui!” Ma nia ka bae laubo 'urii fuaku, “'Oko
         kedaa si doo neri ki, sulia si baea nee ki 'e mamana, ma 'e tala'ana da ka manata
         mamana 'ania.”
         6 Ma nia ka bae 'urii, “Si doo neri ki 'e sui naa 'urineri! Nau naa Alfa ma Omega,
         na thathafalilana ma na susuilana doo ki sui. Ma ni ti ne 'e maelikuu, kwau tofa fala
         si mae kafo 'ana mooria fuana, ma 'e langi si folia bo.
         7 Ma ta imole ne langi si ekwatana fiitooa nia, nia kau too 'ana si doo neri: Nau naa
         na God nia ma nia naa na ngwela nau.
         8 Aia, na imole ki ne da tafi sulia da mau, ma na imole ki ne da ekwatana fiitooa kera
         ki, ma na imole ki ne da ilia doo ta'ae ki, ma na imole ki ne da thaungwane, ma na
         imole kaubare ki, ma na imole kwaidorei ki, ma na imole ki ne da foasia 'atona god
         thaungailana ki, ma na imole susuke ki sui, si kula fuada naa ne 'i laona namo neri
         'ana ere ne tharu 'ana salfa. Ma nia naa neri na ruana maea.”
         9 Ma tee enselo 'ana fiu enselo bae da too 'ana fiu titiui doo 'ana kwakwaelae 'i'isi
         ki, 'e lea mai siaku, ma ka bae 'urii, “'O lea mai, nau ku faatana kenifungao fuana
         kae Sipsip neri fuamu.”
         10 Ma na Mangoedoo Abu 'e funguli nau ma ka ngali nau 'uria 'i gwauna tee fe tolo ne
         'e fane 'asiana. Ma nia ka faatana maetoaa abu 'i Jerusalem ne sifo mai faasia tha
         God 'i thalo.
         11 Ma na 'initooa nia tha God 'e adea ma ka ngwaasinasina 'asiana. Na maetoaa baita
         neri 'e ngwaasinasina 'asiana ilingia tee fau ne folilana 'e baita ne da 'alangia
         'ana jaspa, ma ka folaa ilingia na galasi ne da 'alangia 'ana kristel.
         12 Ma na maetoaa baita neri, tee sulufau baita ne 'e fane ne too kalia, ma na akwala
         ma roo maethakaa ki, ma na akwala ma roo enselo ki ne da folo 'usia maethakaa neri
         ki. Ma na thatana akwala ma roo 'aebara 'ana imole ki 'i Israel ne da kedaa 'ana akwala
         ma roo maethakaa neri ki.
         13 Na akwala ma roo maethakaa 'ana sulufau neri ne too kalikalia maetoaa baita neri,
         ta olu maethakaa 'i bali taelana thato, ma ta olu maethakaa 'i bali suulana thato,
         ma ta olu maethakaa 'i bali mooli, ma ta olu maethakaa lau 'i bali aolo.
         14 Na sulufau kalia na maetoaa baita neri da thaungana 'i fafona tee akwala ma roo fau
         ki. Aia, na thatada akwala ma roo aposol nia ki na kae Sipsip neri ne da kedaa 'i
         fafona fau neri ki.
         15 Ma na enselo neri 'e bae fone nau, 'e dau 'ana tee thangge 'ai ni 'olotoolae ne da
         thaungana 'ana gol 'uria 'olotoolana 'ana maetoaa baita neri, ma na maethakaa 'ana
         ki, ma na sulufau ki.
         16 Na tikwalana maetoaa baita neri 'e bobola ka sui bo. Na enselo neri 'e 'olotoona
         maetoaa baita neri 'ana thangge 'ai neri, ma ka daotoona tikwalana, ma na rebalana,
         ma na taelana 'e bobola sui bo, 12,000 kade tala ki.
         17 Na enselo neri 'e 'olotoona sulufau ma ka daotoona 'e dao 'ana 144 kade 'aba 'ana
         fanelana, sulia na 'olotoolae neri nia 'e ilia 'ania.
         18 Na sulufau ki da thaungana 'ana fau da 'alangia 'ana jaspa, ma na maetoaa baita neri
         da thaungana 'ana gol ne folaa ilingia galasi.
         19 Aia, ma na fau faangado 'ana sulufau ki 'ana maetoaa baita neri, da laungia 'ana
         fau ki na folilana 'e baita sui bo. Na etana fau faangado, da 'alangia 'ana jaspa.
         Na ruana fau, da 'alangia 'ana safaea. Na oluna fau, da 'alangia 'ana aget. Na faina
         fau, da 'alangia 'ana emaral.
         20 Na limana fau, da 'alangia 'ana oniks. Na onona fau, da 'alangia 'ana karnelian.
         Na fiuna fau, da 'alangia 'ana kart ne 'e kokoaa. Na kwaluna fau, da 'alangia 'ana
         beril. Na sikwana fau, da 'alangia 'ana topas. Na tangafuluna fau, da 'alangia 'ana
         kalkedoni. Na akwala ma etana fau, da 'alangia 'ana turkois. Ma na akwala ma ruana
         fau, da 'alangia 'ana ametist.
         21 Ma na akwala ma roo maethakaa neri ki da thaungana 'ana akwala ma roo fau folilana
         'e baita 'asiana ne da 'alangia 'ana perel. Tee fe perel 'ua bo 'uria tee maethakaa.
         Ma na tala ki laona maetoaa baita neri da thaungana 'ana gol ne folaa ka ilingia galasi.
         22 'E langi kwasi rikia bo na Beu Abu tha God 'i laona maetoaa baita neri, sulia na
         Beu Abu neri naa na Aofia God ne suukwai ka tatha ma na kae Sipsip.
         23 Na maetoaa baita neri 'e langi si dooria lau na thato ma langi na sinali fasi ka
         tala 'i laona, sulia na 'initooa nia tha God naa na thato 'i laona, ma na kae Sipsip
         neri naa na kwethu nia.
         24 Na imole ki laona molaagali da ka tala'ana toolae laona folaalae neri, ma na ngwane
         'inito ki dau ngala mai na totodaa kera ki 'uri 'i laona.
         25 Ma na maethakaa ki 'ana maetoaa baita neri kau 'ifi lado bana ma 'e langi si fokoni,
         sulia 'e langi ta rodo 'i seeri.
         26 Ma kera dau ngala mai doo 'okae ki ma na totodaa ki faasia maetoaa ki sui 'i laona
         molaagali 'uria 'i laona maetoaa baita neri.
         27 Aia, ma 'e langi ta si doo ne 'e sua, ma langi ta ngwane ka ilia ta si doo ni 'idalae
         'ania, ma langi ta ngwane ne 'e suke kau ruu 'i laona maetoaa baita neri. Talifilia
         bo na imole ki ne da kedaa thatada 'i laona buka 'ana mooria nia kae Sipsip, ne dau
         ruu 'i laona maetoaa baita neri.

1 Na enselo neri 'e faatana laubo fuaku na busulana kafo 'ana mooria ne folaa ka ilingia
         ta galasi, 'e busu mai faasia si kula ni goorua 'ana 'initooa nia tha God ma na kae
         Sipsip,
         2 ma ka igwa mai 'initoona tale ne tatha 'i laona maetoaa baita neri. Ma na 'ai ni
         mooria ki, da takwe roo bali 'ana kafo neri, ma da ka fungu ka lado bana sulia akwala
         ma roo fe sinali 'i laona tee fe ngali. Nia ka fungu 'ana tee si manga laona fe sinali
         ki sui, ma na 'abana 'ai neri da ngala 'uria guralana imole ki 'ana maetoaa baita
         ki.
         3 Aia, ma na doo ki ne tha God 'e arangainia, 'e langi da si too 'i laona maetoaa baita
         neri. Si kula ni goorua 'ana 'initooa nia tha God ma na kae Sipsip ne 'e too 'i laona
         maetoaa baita neri, ma na ngwane rao nia ki da ka foasia.
         4 Ma kera dau rikia maana tha God, ma na thatana da ka kedaa 'i maadarada.
         5 Ma 'e langi naa ta rodolae 'i seeri, ma ka langi da si dooria naa ta kwethu ma langi
         na folaalana thato, sulia tha God naa na folaalae kera, ma da ka 'inito naa fonea
         sulia dani firi.
         6 Sui na enselo ka bae 'urii fuaku, “Si baea nee ki 'e mamana, ma si baea ki ni manata
         mamanalae 'ania. Ma na Aofia, tha God ne fala mai na Mangoedoo nia fuana profet ki,
         ma ka fala mai enselo nia fasi ka faatana fuana ngwane ni rao nia ki si doo ki ne
         kau fuli 'ali'ali mai.”
         7 Ma tha Jisas ka bae 'urii, “Molu ka gwagwa alinga 'okae, sulia nau kwau lea 'ali'ali
         bana mai. Ka 'oilakea fuada na imole ki ne da roosulia kekedalae abu ki 'i laona buka
         nee!”
         8 Nau tha Jon ne ku rongoa ma ku rikia si doo nee ki sui. Ma si manga ku rongoa ma
         ku rikia si doo nee ki, ku boruru 'i 'aena enselo neri 'e faatana doo neri ki fuaku,
         ma ku thasi 'uria foasilana.
         9 Ma nia ka bae 'urii fuaku, “'O si ade lau 'urineri! Nau na ngwane rao bana, ilingi
         'oe laubo nee, ma na dooramu na profet ki, ma na imole ki sui ne da roosulia si baea
         ki laona buka nee. 'Oko foasia tha God!”
         10 Sui nia ka bae lau 'urii fuaku, “Langi 'o si thaufangana kekedalae nia ki tha God
         'i laona buka nee. Sulia 'e karangi kau dao naa 'ana si manga neri si doo neri ki
         kau dao mai 'ania.
         11 Ta imole boroi 'ana ne ilia doo ta'ae ki, nia ka suukwai 'ana ililana doo ta'ae ki.
         Ma ni ti ne ka 'o'olo ma ka ilia doo 'okae ki, nia ka suukwai 'ana ililana doo 'o'olo
         ki, ma ililana doo 'okae ki.”
         12 Ma tha Jisas 'e bae ka 'urii, “Molu ka gwagwa alinga 'okae, nau kwau lea 'ali'ali
         bana mai. Nau kwau ngala na mai kwaiaraa nau ki fone nau, ma kwau duu fuana imole
         ki sui sulia si doo ki ne da ilia, na doo 'okae ki ma na doo ta'ae ki.
         13 Nau naa na Alfa ma na Omega, na thathafalilana ma na susuilana doo ki sui.”
         14 Ka 'oilakea fuada na imole ki ne da taufia maku tikwa kera ki ka faalu naa, fasi
         da ka tala'ana 'anilana fufuana 'ai 'ana mooria, ma da ka ruu 'ana maethakaa ki 'uria
         'i laona maetoaa baita.
         15 Ma na imole ki ne da ilia si doo ki ni 'idalae 'ania, ma na imole ki ne da kwaidorei,
         ma na imole kaubare ki, ma na imole thaungwane ki, ma na imole ki ne da foasia na
         nunui doo ki, ma na imole ki ne da suke, ma da ka ilia doo susuke ki, da ka too 'i
         maa faasia 'i laona maetoaa baita neri.
         16 Ma tha Jisas ka bae lau 'urii, “Nau tha Jisas nee ku fala kau enselo nau fasi ka
         faarongo 'ana si doo neri ki fuamolu na imole manata mamana ki. Nau nee na ngwane
         'ana olitana kwalafa tha Deved na ngwane 'inito. Ma nau naa na kwakwali 'i laasikadangi
         ne raralana 'e folaa 'asiana.”
         17 Ma na Mangoedoo Abu fonea na kenifungao, daru ka bae 'urii fuana tha Jisas, “'O lea
         na mai!” Iuka, ma ni ti kera ne da rongoa si baea nee, da ka bae laubo 'urii, “'O
         lea na mai!” Ma ni ti boroi 'ana nee 'e maelikuu ma ka dooria ngalilana si kafo 'ana
         mooria, 'o lea na mai, 'oko tofa ngala bamu si kafo 'ana mooria.
         18 Nau tha Jon, ne ku bae fifii fuana imole ki sui ne da rongoa baelana tha God 'i laona
         buka nee. Lelea sa ta imole ka alua lau ta si baea sarenga fonea, tha God kau fala
         sarenga laubo 'ana kwakwaelae ki ne da bae sulia 'i laona buka nee fuana.
         19 Ma lelea sa ta imole ka lafua ta si baea faasia si baea nia ki tha God 'i laona buka
         nee, tha God kau lafua laubo na 'ai 'ana mooria faasi nia, ma si kula nia 'i laona
         maetoaa abu baita neri da bae sulia 'i laona buka nee.
         20 Tha Jisas, na ngwane nee bae sulia si doo neri ki teefau, 'e bae 'urii, “'E mamana
         'asiana! Nau ku lea 'ali'ali na mai!” Iuka, Jisas Aofia 'ae 'o lea na mai!
         21 Nau ku gania Aofia tha Jisas Kraes 'uria liothaua nia ka too fone kamolu teefau.
         Iuka, nia kau 'urineri naa.
         
            

         
      
   